
1 Ikolah daftar niniak muyang Isa 

Almasih, katurunan Nabi Daud, 
katurunan Nabi Ibrahim. Dari Nabi 
Ibrahim sampai ka Nabi Daud, ikolah 
namo-namo niniak muyang Isa Almasih 
nan tasurek di bawah ko: 

2 Nabi Ibrahim, Nabi Ishak, Nabi 
Yakub, Yehuda sarato jo dunsanak- 
dunsanaknyo, Peres jo Zerah 
(mandehnyo banamo Tamar), Hezron, 
Ram, Aminadab, Nahason, Salmon, 
Boas (mandehnyo adolah Rahab), Obed 
(mandehnyo adolah Rut), Isai, sudah tu 
baru Nabi Daud, rajo urang Yahudi. 

3(1:1) 

4(1:1) 

(1:1) 

6 Dari Nabi Daud sampai kamaso 
banso Israel dibuwang ka Babel, ikolah 
namo-namo katurunan Nabi Daud: 
Nabi Suleman (mandehnyo adolah 
jando dari urang nan banamo Uria), 
Rehabeam, Abia, Asa, Yosafat, Yoram, 
Uzia, Yotam, Ahas, Hizkia, Manasye, 

Amon, Yosia, Yekhonya sarato jo 
dunsanak-dunsanaknyo. 

7 (1:6) 

8(1:6) 

2 (1:6) 

10 (1:6) 

11 (1:6) 

12 Dari maso banso Israel dibuwang ka 
Babel, sampai ka kalayieran Isa Almasih, 
dicataiklah namo-namo nan di bawah ko: 
Yekhonya, Sealtiel, Zerubabel, Abihud, 
Elyakim, Azur, Zadok, Akhim, Eliud, 
Eleazar, Matan, Yakub, Yusuf bapak anak 
Siti Maryam. Dari Siti Maryam itulah 
layie Isa nan dinamokan Almasih. 

13 (1:12) 

14 (1:12) 

21312) 

16 (1:12) 

17 Jadi, dari Nabi Ibrahim sampai ka 
Nabi Daud, kasadonyo ado ampek baleh 
katurunan. Dari Nabi Daud sampai 
kamaso banso Israel dibuwang ka Babel, 
ado ampek baleh katurunan. Dari maso 
banso Israel dibuwang ka Babel sampai 
ka kalayieran Isa Almasih, ado pulo 
ampek baleh katurunan. 

18 Sarupo ikolah riwayaik tantang 
kalayieran Isa Almasih. Mandeh- 

Nyo banamo Siti Maryam, sadang 
batunangan jo surang laki-laki nan 
banamo Yusuf. Tapi sabalun inyo 
manikah, ruponyo Siti Maryam lah 
manganduang. Yusuf indak tawu, baraso 
Siti Maryam manganduang dek karano 
kuwaso dari Roh Allah. 

19 Yusuf, tunangan Siti Maryam 
tu, adolah urang saliah. Jadi inyo 
bamukasuik nak mamutuihkan 
patunangannyo tu, tapi jo sacaro ba 
anok-anok, supayo Siti Maryam jan 
mariangik di urang kampuang. 

20 Samantaro Yusuf mamikie-mikiekan 
masalah tu, dalam lalok inyo barasiyan. 
Dalam rasiyannyo tu, inyo manampak 
surang malekaik Tuhan, nan bakato 
kabake inyo, "Oih Yusuf, katurunan Nabi 
Daud, jan takuik manikahi Siti Maryam: 
dek karano, Anak nan dikanduangannyo 
tu, tajadi ateh kuwaso Roh Allah. 

21 Siti Maryam ka malayiekan surang 
anak laki-laki. Anak tu musti angkau 
agiah namo Yesus (Isa Almasih), dek 
karano, Inyolah nan ka malapehkan 
umaik-Nyo dari kabek doso." 

22 Mangko tajadi nan bakcando itu, 
supayo buliah nak basuwoan apo nan lah 
dikatokan dek Tuhan malalui nabi-Nyo, 
nan baraso, 

23 "Surang anak gadih ka manganduang 
sarato ka malayiekan surang Anak laki- 
laki. Anak tu ka dinamokan Imanuel." 
(Imanuel adolah bahaso Ibrani, nan 
aratinyo, "Allah ado basarato jo kito".) 

24 Kutiko Yusuf lah tasintak, barisuak 
arinyo, inyo mangarajokan sagalo apo 
nan lah dikatokan dek malekaik Tuhan 
tu. Inyo mampabini Siti Maryam. 

25 Tapi, salamo Siti Maryam alun 
malayiekan anak, Yusuf indak bacampua 
doh jo Siti Maryam. Lah sasudah Anak 
tu layie, mako Yusuf ma agiah namo 
kabake Anak tu, Yesus (Isa Almasih). 

2 lIsa Almasih dilayiekan di kota 
Betlehem, di nagari Yudea, pado 
maso pamarentahan Rajo Herodes. Pado 

wakatu itu, ado babarapo urang ahli 
alimu bintang dari nagari matoari tabik, 
nan datang ka Yerusalem. 

2 Urang-urang tu bi batanyo kian 
kumari, "Dimanyo Anak tu, nan 
dilayiekan untuak ka manjadi Rajo 
urang Yahudi? Kami lah manampak 

bintang-Nyo tasumbua di sabalah ka 
matoari tabik, kami kamari ko, untuak 
ka manyambah Inyo." 

3 Kutiko Rajo Herodes mandanga 
kaba nan bakcando itu, inyo sabana 
takajuik, baitu pulo kasadonyo urang di 
Yerusalem. 

4Mako disuruahnyolah kasadonyo 
imam-imam kapalo, sarato jo guru-guru 
agamo banso Yahudi, untuak bakumpua. 
Sasudah tu, inyo batanyo kabake 
imam-imam, sarato jo kabake guru-guru 
agamo tu, "Dima tampek layienyo Rajo 
nan dijanjikan dek Allah tu?" 

5 Urang-urang tu bi manjawab, "Di kota 
Betlehem di nagari Yudea. Dek karano, 
bakcando ikolah nan disurekkan dek 
surang nabi di dalam Alkitab, 

6'Angkau Betlehem, di nagari Yehuda, 
angkau sabananyo indaklah nan 
disangko ketek, di antaro kota-kota nan 
gadang di Yehuda. Dek karano, dari 
angkau ka datang surang pamimpin, nan 
ka mamimpin umaik-Den Israel." 

7Sasudah mandanga katarangan 
nan bakcando itu, mako Herodes 
mamanggie, ahli-ahli alimu bintang 
dari nagari matoari tabik tu, sacaro jo 

ba anok-anok. Mako batanyolah inyo 
kabake urang-urang tu, pabilo bana 
tapeknyo bintang tu muloi nampak? 

8 Sasudah tu, inyo manyuruah urang- 
urang tu ka Betlehem, sambia bapasan 
bakcando iko, "Payilah, carilah Anak 
tu sacaro taliti. Jikok angku-angku lah 
basuwo jo Inyo, agiah kabalah ambo, 
buliah nak payi pulo ambo untuak 
manyambah Inyo." 

9 Sudah tu bi barangkeklah urang-urang 
tu. Inyo bi manampak pulo baliak, 
bintang nan lah inyo liyek dulu tu, 

di subalah ka matoari tabik. Baralah 
kagadangnyo ati urang-urang tu maliyek 
bintang tu! Bintang tu mandawuluinyo 
bajalan, sudah tu, bintang tu baranti, 
tapek bana di ateh tampaik Anak tu 
barado. 

10 (2:9) 

11 Urang-urang tu bi masuak ka dalam 
rumah tu, tibo di dalam nampaklah dek 
inyo, Anak tu basarato jo mandeh-Nyo 
Siti Maryam. Urang-urang tu bi sujuik 
manyambah Anak tu, sudah tu inyo 
bukaklah bungkuih barang bawok-annyo, 
inyo pasambahkanlah kabake Anak tu 
ameh, kumayan, sarato jo mur. 

12 Allah mamparingekkan urang-urang 
tu di dalam rasiyan, supayo jan babaliak 
kabake Rajo Herodes. Mako bi pulanglah 
urang-urang tu ka kampuangnyo malalui 
jalan nan lain. 

13 Sasudah ahli-ahli bintang 
tu barangkek, malekaik Tuhan 
manampakkan diri kabake Yusuf di 
dalam rasiyan. Malekaik tu bakato, 
"Herodes bamukasuik nak ka mancari 
Anak ko, untuak ka dibunuahnyo. Dek 
karano itu, jagolah, bawoklah Anak ko 
sarato jo mandeh-Nyo mangunsi ka 
Mesir. Manataplah disinan, sampai Ambo 
tibo pulo baliak isuak ma agiah tawu." 

14 Yusuf tasintak, malam tu juwo inyo 
bawoklah Anak tu sarato jo Siti Maryam 
mangunsi ka Mesir. 

15 Inyo manatap disinan sampai 
Herodes mati. Dek nan baitu, mako 
basuwoanlah apo nan lah dikatokan dek 
Tuhan, malalui nabi-Nyo, bakcando iko, 
"Aden ma imbau Anak-Den kaluwa dari 
Mesir." 

16 Kutiko Herodes tawu, baraso ahli-ahli 
bintang dari nagari matoari tabik tu, 
lah mangicuahnyo, mako tabiklah 
suganyo. Inyo parentahkanlah untuak 

mambunuah kasadonyo paja ketek 
laki-laki, nan ba umua duwo tawun 

ka bawah di Betlehem, sarato jo di 
nagari nan sakuliliang tu. Itu sasuwai jo 
katarangan nan didapeknyo dari ahli-ahli 
bintang tu, tantang sajak pabilo bintang 
tu muloi nampak. 

17 Dek nan baitu, mako basuwoanlah 
apo nan lah dikatokan dek Nabi Yeremia, 
iyolah, 

18 "Di Rama tadanga suwaro ratok, 
kaluah kasah sarato jo tangih. Rahel 
maratok-i anak-anaknyo: Inyo indak 
niyo dibujuak, dek karano anak-anaknyo 
indak bi ado lai." 

19 Sasudah Herodes mati, kutiko itu 
Yusuf sadang di Mesir juwo lai, surang 
malekaik Tuhan tibo baliak kabake inyo, 
manampakkan diri dalam rasiyan. 

20 Malekaik tu bakato, "Urang-urang 
nan baniyaik ka mambunuah Anak ko, 
lah bi mati. Dek karano itu, jagolah 
lai, bawoklah Anak ko sarato jo 
mandeh-Nyo, babaliaklah ka Israel." 

21 Yusuf tasintak, mako inyo bawoklah 
Anak tu sarato jo Siti Maryam babaliak 
ka Israel. 

22Tapi, kudian Yusuf mandanga kaba, 
baraso Arkelaus anak Herodes, lah 
manggantikan apaknyo manjadi rajo, 
di nagari Yudea. Dek karano itu, Yusuf 
takuik payi ka sinan. Sasudah inyo 
mandapek pitunjuak dari Tuhan dalam 
rasiyan, mako payilah inyo ka daerah 
Galilea. 

23 Di Galilea inyo manatap di kota nan 
banamo Nazaret. Dek nan baitu, mako 
basuwoanlah apo nan lah dikatokan dek 
nabi-nabi tantang Anak tu: "Inyo ka 
dinamokan Urang Nazaret." 

t Pado wakatu itu datanglah Nabi 
Yahya Pambaptis di padang pasie di 
Yudea, inyo muloi bakatubah. 

2 Inyo mangatokan, "Batobaiklah dari 
doso-doso angkau, dek karano, Allah 
sugiro ka mamarentah sabagai Rajo!" 

3Nabi Yahya Pambaptis ikolah, 
urang nan dimukasuikkan dek Nabi 
Yesaya dalam nubuatnyo saisuak, "Ado 
urang basaru-saru di padang pasie, 
'Sadiyokanlah jalan untuak Tuhan: 
ratokanlah jalan untuak Baliau.'" 

“Nabi Yahya mamakai baju dari bulu 
unto. Ikek pinggangnyo dari kulik, 
makanannyo bilalang jo manisan labah. 

5 Sambuah urang dari Yerusalem, 
sarato jo dari sagalo nagari di Yudea, 
sarato jo dari daerah-daerah nan di 
sakuliliang Sungai Yordan, bi tibo kabake 
Nabi Yahya. 

6 Urang-urang tu bi ma akui doso- 
dosonyo, sudah tu, Nabi Yahya 
mampamandikannyo di sungai Yordan. 

7Sambuah pulo urang-urang Farisi, 
sarato jo urang-urang Saduki bi tibo 
kabake Nabi Yahya, untuak mintak 
dipamandikan. Tapi, kutiko inyo maliyek 
urang tu bi tibo, inyo bakato kabake 
urang nan banyak tu, "Angku-angku 
urang jahek! Siya nan mangatokan, 
baraso angku-angku dapek lapeh dari 
ukunan Allah nan ka tibo isuak? 

8 Panampakkanlah jo karajo angku- 
angku, baraso angku-angku iyo lah 
batobaik dari doso. 

9 Jan disangko angku-angku ka dapek 
lapeh dari ukunan, dek karano angku- 
angku mangatokan, Nabi Ibrahim adolah 
niniak muyang kami. Kana-ilah apo nan 
ambo katokan ko, dari batu nan ado 
ko, Allah dapek mambuwek katurunan 
untuak Nabi Ibrahim! 

10 Kapak lah tasadiyo untuak panabang 
kayu sampai ka urek-ureknyo. Satiyok 
batang kayu nan indak ma asiekan 
buwah nan baiak, ka ditabang, sudah tu 
di ambuangkan masuak api. 

11 Ambo mampamandikan angku- 
angku jo ayie, sabagai tando baraso 
angku-angku lah batobaik dari doso: 
tapi, Baliau nan datang kudian daripado 
ambo, ka mampamandikan angku-angku 
jo Roh Allah sarato jo api. Baliau labiah 
basa daripado ambo. Untuak ka tukang 
bawok tarompa-Nyo sajo, ambo ko indak 
patuik doh. 

12 Di tangan Baliau lah tasadiyo 
tampiyan, untuak ka panampi sagalo 
gandun-Nyo sampai tareh. Gandun nan 
lah tareh, ka dikumpuakan-Nyo masuak 
lumbuang, tapi, nama nan dadak ka 
dibaka-Nyo masuak api, api nan indak 
ka pudua-pudua." 

13 Pado wakatu itu Isa Almasih 
barangkek dari Galilea ka sungai Yordan. 
Tibo disinan Baliau payi manamui 
Nabi Yahya Pambaptis untuak mintak 
dipamandikan. 

14 Tapi Nabi Yahya mancubo manulak 
pintak Baliau tu. Nabi Yahya bakato, 

"Sabananyo ambolah nan sapatuiknyo 
Angku pamandikan. Kiniko malah 
tabaliak, Angku nan tibo kabake ambo 
mintak dipamandikan." 

15 Tapi Isa Almasih manjawab, "Untuak 
maso kiniko, biyalah kito pabuwek 
bakcando nan Ambo pintak tu. Dek 
karano, jo caro nan baitulah kito 
mangarajokan sagalo sasuatu kahandak 
Allah." Akienyo tapaso juwolah Nabi 
Yahya mampamandikan Baliau. 

16 Sasudah dipamandikan, Isa Almasih 
sugiro kaluwa dari batang ayie tu. Indak 
disangko-sangko langik tasingkok, Isa 
Almasih manampak Roh Allah turun 
bakcando buruang marpati kabake 
Baliau. 

17 Kamudian tadangalah suwaro Allah, 
nan mangatokan, "Ikolah Anak-Den 
nan Den kasiahi. Inyo manyanangkan 
ati-Den." 

l Indak barapo lamo sasudah tu, Isa 
Almasih dibawok dek Roh Allah ka 
padang pasie, untuak dicuboi dek ubilih. 

2 Salamo ampek puluah ari ampek 
puluah malam, Isa Almasih indak makan. 
Mako litaklah paruik Baliau. 

3Tibolah ubilih sambia bakato, "Angkau 
kan Anak Allah, iyo ndak? Suruahlah 
batu ko manjadi roti." 

“Isa Almasih manjawab, "Di Alkitab 
ado tatulih: Manusia indak ka dapek doh 
iduik, jikok hanyo dari roti sajo, tapi inyo 
mamaralukan pulo, satiyok kato-kato 
nan kaluwa dari muluik Allah." 

> Sasudah tu ubilih mambawok Isa 
Almasih ka Yerusalem, ka kota suci, 
sarato mambawok Baliau ka bubuangan 
atok Rumah Tuhan. 

6 Mako bakatolah ubilih kabake Baliau, 
"Angkau kan Anak Allah, iyo ndak? 

Dek karano itu, cubolah tajun ka 
bawah: di Alkitab ado tatulih nan 
bakcando iko, 'Allah ka mamarentahkan 
malekaik-malekaik-Nyo, untuak nan ka 
malinduangi Angkau, malekaik tu ka 

bi manyambuik Angkau jo tangannyo, 
supayo kaki Angkau jan ta antuak ka 
batu." 

"Isa Almasih manjawab, "Tapi di Alkitab 
ado pulo tatulih nan bakcando iko, 
'Janlah angkau mancuboi Tuhan Allah." 

8 Kamudian ubilih mambawok Isa 
Almasih, ka ateh gunuang nan sangaik 
tinggi, inyo mampaliyekkan kabake 

Baliau kasadonyo karajaan di ateh dunia 
ko, sarato jo sagalo arato bandonyo. 

9 Mako bakatolah Ubilih kabake Baliau, 
"Kasadonyo ko ka den agiahkan ka 
untuak Angkau, jikok Angkau layi 
namuah sujuik manyambah kabake 
den." 

101sa Almasih manjawab, "Oih Tukang 
Umbuak! Bakirok wa-ang dari siko! Di 
Alkitab ado tatulih: Sambahlah Tuhan, 
Allah angkau, kabake Baliau sajolah 
angkau ba ibadaik!" 

11 Akienyo ubilih barangkek 
maninggakan Isa Almasih, mako 
bi tibolah malekaik malayani Baliau. 

1? Kutiko Isa Almasih mandanga 
kaba, baraso Nabi Yahya Pambaptis 
lah dimasuakkan ka pinjaro, mako ma 
indalah Baliau ka Galilea. 

13 Baliau barangkek dari Nazaret, sudah 
tu manatap di Kapernaum, di tapi danau 
Galilea, di daerah Zebulon jo Naftali. 

14 Dek karano Isa Almasih mampabuwek 
nan bakcando itu, mako basuwoanlah 
apo nan lah dikatokan dek Nabi Yesaya: 

15 "Tanah Zebulon jo tanah Naftali, 

di jalan nan ka danau, di subarang 

sungai Yordan, Galilea adolah tanah 
banso-banso asiang! 

16 Banso nan iduik di nan kalam lah 
manampak tarang nan bakilauan! 
Untuak urang nan tingga di nagari nan 
disongkok mauik, lah tabik cahayo 
tarang!" 

17 Sajak dari wakatu itu, mako muloilah 
Isa Almasih mambaritokan, "Batobaiklah 
dari doso-doso angkau, dek karano, 
Allah sugiro ka mamarentah sabagai 
Rajo!" 

18 Kutiko Isa Almasih sadang bajalan di 
tapi Danau Galilea, Baliau manampak 
duwo urang tukang pukek, iyolah si 
Simon, (nan dinamoi pulo si Petrus,) 
sarato jo adiaknyo, si Andreas. Nan 
baduwo ko sadang manjalo ikan di danau 
tu. 

19 Baliau bakato kabake nan baduwo 
tu, "Kamarilah, molah payi jo Ambo. 
Ambo ka ma aja angku-angku, buliah 
nak pandai manjalo urang." 

20 Baitu inyo mandanga Isa Almasih ba 
imbau, lansuang inyo tinggakan jalonyo, 
mako bi payilah inyo manuruikkan 
Baliau. 

21 Isa Almasih taruih juwo bajalan, 
mako nampak pulolah dek Baliau, urang 
baduwo badunsanak, si Yakobus jo 
si Yahya, anak pak Zebedeus. Inyo 
samo-samo sadang mampaelok-i jalo jo 
apaknyo di dalam parawu. Isa Almasih 
ma ajak pulo urang nan baduwo tu, 

22 lansuang inyo tinggakan parawunyo 
jo apaknyo, mako payilah inyo 
manuruikkan Isa Almasih. 

23 Isa Almasih bakuliliang di kasadonyo 
nagari di Galilea, sarato ma aja di rumah- 
rumah ibadaik. Baliau mambaritokan 
Injil, sarato jo mangabakan, baraso Allah 
ka mamarentah sabagai Rajo. Urang- 
urang nan sakik, sarato jo urang-urang 
nan bacacaik, Baliau cegakkan. 

24| ah pacah kaba tantang Baliau di 
kasadonyo nagari di Siria, sainggo 
sambuah urang nan bi tibo kabake 
Baliau. Urang-urang tu, bi mambawok-i 
urang nan bapanyakik sagalo rupo, 
sarato jo urang nan iduik sansaro. 
Urang-urang nan kamasuak-an roh 
jahek, sarato jo urang nan disawan, 
sarato jo urang nan lumpuah, kasadonyo 
tu dicegakkan dek Isa Almasih. 


MATIUS 4.25-5.6 17 


25 Sabana sambuah urang nan payi 
manuruikkan Isa Almasih diwakatu itu. 
Ado nan datang dari Galilea, ado nan 
dari Sapuluah Koto, dari Yerusalem, 
dari Yudea, ado pulo nan dari nagari di 
subarang sungai Yordan. 

t Kutiko Isa Almasih maliyek urang 
nan banyak tu, mako mandakilah 
Baliau ka ateh bukik. Sasudah Baliau lah 
duduak, pangikuik-pangikuik-Nyo bi tibo 

kabake Baliau, 

2 mako muloilah Baliau ma aja urang 
nan banyak tu: 

3 “Babahagialah urang nan maraso 
indak badayo, sarato nan bagantuang 
sapanuahnyo kabake Tuhan: dek karano 
urang-urang tu lah nan punyo Karajaan 
Sarugo! 

4Babahagialah urang nan ba ibo ati: 
dek karano, Allah lah nan ka mambujuak 
inyo! 

> Babahagialah urang nan randah ati: 
dek karano, kabake inyolah, Allah ka 
mambarikan sagalo sasuatu nan lah 
dijanjikan! 

6 Babahagialah urang nan lai niyo taruih, 
nak mangarajokan nan katuju dek Allah: 

dek karano Allah ka mampalakukan 
sagalo kandaknyol 

7 Babahagialah urang nan lai paibo 
kabake urang lain: dek karano Allah ka 
mangasiahi urang tu pulo! 

8 Babahagialah urang nan lai barasiah 
atinyo: dek karano, inyo ka basuwo bana 
jo Allah! 

9Babahagialah urang nan lai 
mambawok damai sasamo manusia: dek 
karano Allah ka ma akui inyo sabagai 
anak! 

10 Babahagialah urang nan 
manangguangkan aniayo, dek karano 
mangarajokan nan katuju dek Allah: dek 
karano urang-urang tu lah nan punyo 
Karajaan Sarugo! 

11 Babahagialah jikok angku-angku 
dicacek, di aniayo, sarato jo dipitanah 
dek karano di Ambo. 

12 Dek karano nabi-nabi nan iduik 
sabalun angku-angku pun, lah di aniayo 
sarupo itu pulo. Basukocitolah sarato 
bagadang atilah, dek karano gadanglah 
upah di sarugo, nan disadiyokan dek 
Tuhan untuak angku-angku." 

13 "Angku-angku adolah garam dunia. 
Jikok garam lah manjadi amba, layi 

mungkin juwokoh diasinkan baliak? 
Indak ka ado gunonyo lai, salain 
daripado dicampakkan sarato jo ka 
dilanyau urang. 

14 Angku-angku adolah tarang dunia. 
Kota nan talatak di ateh bukik, indak 
mungkin doh indak ka nampak. 

15 Indak ado doh urang nan sasudah ma 
iduik-i lampu, kudian disongkoknyo jo 
embe. Nan biasonyo musti dilatakkannyo 
lampu tu di ateh rengkaknyo, supayo 
buliah nak manarangi kabake satiyok 
urang nan di ateh rumah. 

16 Baitu pulolah andaknyo, tarang 
nan ado di angku-angku tu musti 
bacahayo andaknyo kabake urang, 
supayo buliah urang tu maliyek sagalo 
karajo angku-angku nan baiak, dek 
karano di itu, mako urang-urang tu ka 
mamuliekan Bapak angku-angku nan di 
sarugo." 

17 "Janlah manyangko, baraso Ambo 
datang untuak ka mambatakan 
paratuaran Nabi Musa, sarato jo ajaran 
nabi-nabi. Ambo datang indak untuak 
ka mambatakannyo doh, tapi Ambo 
datang untuak ka manunjuakkan arati 
nan sabananyo. 

18 Kana-ilah apo nan Ambo katokan 
ko! Salamo lai ado juwo langik jo bumi, 
ciyek uruih, atau ciyek titiak nan paliang 
kicik pun, di dalam paratuaran tu, indak 
ka dibatakan doh, sabalun kasadonyo tu 
tajadi! 

19 Dek karano itu, siyapopun juwo nan 
ma apuihkan salah ciyek dari parentah- 
parentah tu, biyapun nan paliang ketek, 
sarato ma ajakannyo kabake urang 
lain nan bakcando itu pulo, mako inyo 
ka mandapek tampaik nan paliang 
randah di dalam Karajaan Sarugo. Baitu 
pulo sabaliaknyo, siya urang nan lai 
mangarajokan parentah-parentah tu, 
sarato lai ma ajakannyo pulo kabake 
urang lain nan bakcando itu, mako inyo 
ka mandapek tampaik nan mulie di 
dalam Karajaan Sarugo. 

20 Jadi, ingek-ingeklah: Angku-angku 
indak ka mungkin doh masuak 
Karajaan Sarugo, jikok caro ba 
agamo angku-angku indak labiah elok 
daripado guru-guru agamo Yahudi atau 
urang-urang Farisi!" 

21"Angku-angku kan tawu, baraso di 
niniak muyang kito lah ado pangajaran 
nan sarupo iko: Jan mambunuah: siya 

urang nan mambunuah, inyo musti ka di 
ukun. 

22 Tapi kiniko Ambo katokan kabake 
angku-angku, siya urang nan marabo 
kabake urang lain, inyo musti ka di 
ukun; siya urang nan mancacek urang 
lain, inyo ka disidangkan di adok-an 
Mahkamah Agamo. Baitu pulo siya nan 
mangatokan 'Pandia,' kabake urang 
lain, mako inyo patuik di ambuangkan 
masuak api narako. 

23 Jadi jikok baitu, kok salah surang di 
antaro angku-angku ado nan sadang 
mampasambahkan karobannyo kapado 
Allah, samantaro itu, takana dinyo 
baraso ado urang nan sakik ati kabake 
inyo, 

24 mako andaklah inyo tinggakan 
dawulu karoban pasambahannyo tu di 
adok-an mezbah, sudah tu payilah inyo 
badamai jo urang tu. Kudian barulah 
inyo babaliak untuak mampasambahkan 
karobannyo tu kapado Allah. 

25 Santano kok ado urang nan 
mangadukan angku-angku ka 
mahkamah, mako eloklah badamai 
jo inyo samantaro ado wakatu, sabalun 
sampai di mahkamah tu. Jikok indak, 

tantu urang tu ka manyarahkan angku 
kabake hakim. Mako hakimlah nan 

ka manyarahkan angku kabake upeh. 
Sudah tu upehlah nan ka mamasuakkan 
angku ka pinjaro. 

26 Kana-ilah apo nan Ambo katokan 
ko: Lah jaleh angku indak ka bisa doh 
kaluwa dari pinjaro tu, jikok sagalo 
dando alun angku bayie lunaih." 

27 "Angku-angku lah tawu, baraso 
ado pangajaran nan sarupo iko: Janlah 
bajina. 

28 Tapi kiniko Ambo katokan kabake 
angku-angku: siya nan mancaliak padusi 
jo pancaliak-an nan banapasu, mako 
urang tu lah samo jo bajina jo padusi tu 
di dalam atinyo. 

29 Jikok mato angku nan suwok nan 
jadi panyabab angku badoso, mako 
cukialah incek mato angku tu, sudah tu 
campakkanlah! Labiah elok angku-angku 
celek, daripado batubuah langkok di 
ambuangkan masuak narako. 

30 Jikok tangan angku-angku nan suwok 
nan jadi panyabab angku badoso, mako 
eloklah kuduang tangan angku tu, sudah 
tu campakkanlah! Labiah elok batangan 

pontong sabalah, daripado batubuah 
langkok masuak ka narako." 

31 "Ado pulo pangajaran sarupo 
iko: satiyok urang nan mancaraikan 
padusinyo, mako inyo musti ma agiah 
surek carai kabake padusinyo tu. 

32 Tapi kiniko Ambo katokan kabake 
angku-angku: siya urang nan 
mancaraikan padusinyo, padohal 
padusinyo tu indak ado doh ba ulah jo 
laki-laki lain, jikok jandonyo tu balaki jo 
urang lain, mako inyo samo jo bajina. 
Baitu pulo siya nan mampabini urang 
nan lah dicaraikan dek lakinyo, mako 
urang tu pun samo pulo tu jo bajina." 

33 "Angku-angku lah tawu, baraso di 
niniak muyang kito ado pangajaran 
sarupo iko: janlah mungkie janji. Apo 
nan lah angku janjikan jo sumpah di 
adok-an Allah, musti angku tapek-i. 

34 Tapi kiniko Ambo katokan kabake 
angku-angku: angku-angku indak buliah 
saketek juwo doh basumpah, biya demi 
langik, dek karano langik adolah tampaik 
kurisi Allah, 

35 biyapun demi bumi, dek karano bumi 
adolah aleh kaki Allah: biyapun demi 

Yerusalem, dek karano Yerusalem adolah 
kota Rajo Nan Basa. 

36 Jan pulolah basumpah demi kapalo 
angku, dek karano, agak sahalai rambuik 
nan di kapalo angku tu, indak dapek doh 
angku bakuwaso nak mamutiahkan atau 
ma itamkannyo. 

37 Jikok iyo, katokan 'Iyo', jikok indak 
katokan 'Indak' -- jikok indak baitu, ba 
arati datangnyo dari ubilih." 

38 "Angku-angku lah tawu baraso ado 
pulo pangajaran sarupo iko: mato diganti 
jo mato, gigih diganti jo gigih. 

39 Tapi kiniko Ambo katokan kabake 
angku-angku: janlah mambaleh dandam 
kabake urang nan babuwek jahek kabake 
angku-angku. Tapi musti sabaliaknyo, 
jikok ado urang nan manampa pipi angku 
nan suwok, mako sudah tu padiyakan 
pulolah inyo manampa pipi angku nan 
kida. 

40 Jikok ado urang nan mangadukan 
angku-angku kabake hakim, dek karano 
inyo nak niyo jo baju angku, mako 
agiahkanlah jubah angku tu bagai 
untuaknyo. 

41 Jikok ado surang panguwaso nan 
mamaso angku untuak mambawok 

barangnyo sajauah sakilo, mako 
bawoklah barangnyo tu sajauah duwo 
kilo. 

42 Jikok ado urang nan mamintak 
sasuatu kabake angku, mako 
agiahkanlah apo nan dimintaknyo 
tu. Jan pulolah sampai manulak, jikok 
urang nak ka manyalang sasuatu kabake 
angku." 

43 "Angku-angku lah tawu, baraso ado 
pulo pangajaran nan sarupo iko: ibo-ilah 
kanti-kanti angkau, sarato banci-ilah 
musuah-musuah angkau. 

44 Tapi kiniko Ambo katokan kabake 
angku-angku: kasiahilah musuah- 
musuah angkau, sarato dowakanlah 
urang-urang nan ma aniayo angkau, 

45 supayo angkau buliah manjadi anak 
Bapak angkau nan di sarugo. Dek 
karano Allah manabikkan matoari-Nyo 
untuak urang nan elok, sarato jo untuak 
urang nan jahek. Baliau manurunkan 
ujan untuak urang nan mangarajokan 
kabanaran, sarato untuak urang nan 
mangarajokan nan jahek. 

46 Dek karano, jikok angku-angku 
hanyo niyo mangasiahi urang nan ibo 
ka angku-angku sajo, mako untuak 


MATIUS 5.47-6.2 26 


apo gunonyo Allah musti mambaleh 
karajo angku-angku tu? Indak koh 
angku-angku caliak, tukang-tukang 
mintak pajak pun, mampabuwek nan 
sarupo itu? 

47 Jikok angku-angku mambari salam, 
hanyo kabake kanti-kanti angku sajo, 
apo kalabiahan angku-angku dari urang 
lain? Urang-urang nan indak ba Tuhan 
Allah pun, mampabuwek nan sarupo itu! 

18 Bapak angkau nan di sarugo, sabana 
samparono ibo kabake sadonyo urang. 
Angku-angku pun musti sarupo itu pulo." 

1 "Kana-ilah apo nan Ambo katokan, 

janlah angku-angku mangarajokan 
kawajiban ba agamo, di adok-an urang 
nan banyak, supayo nak diliyek urang. 
Jikok angku-angku mampabuwek nan 
bakcando itu, mako angku indak ka 
dibari upah doh, dek Bapak angku nan di 
sarugo. 

2 Jadi, jikok angku nak mambari sidakah 
kabake urang nan bansaik, janlah itu di 
ota-otakan, sarupo jo nan dipabuwek 
dek urang-urang munapiak. Urang tu 
suko mangarajokan tu di dalam rumah 
ibadaik, kok indak di jalan gadang, 

buliah inyo dipuji dek urang. Ingeklah, 
urang tu lah manarimo upahnyo. 

3Tapi bagi angku-angku, jikok angku 
nak basidakah, mako agiahkanlah 
sidakah tu sacaro ba anok-anok, sainggo 
indak ado doh urang nan tawu. 

4Biyalah apo nan angku karajokan tu 
indak dikatawui dek siya-siyanyo, salain 
daripado Bapak angku nan di sarugo. 
Baliau maliyek sagalo karajo angku nan 
ta andok, Baliaulah nan ka ma agiah 
upah kabake angku." 

= "Jikok angku-angku badowa, janlah 
sarupo jo urang nan suko ba icak- 
icak. Urang tu suko badowa sambia 
tagak di rumah ibadaik, kok indak di 
pasimpangan jalan, supayo nak diliyek 
urang. Kana-ilah apo nan Ambo katokan 
ko, hanyo itulah upah nan ditarimonyo. 

6 Tapi jikok angku-angku nak badowa, 
masuaklah ka dalam biliak, sawoklah 
pintu, sudah tu badowalah kabake Bapak 
angku nan indak dapek diliyek tu. Mako 
Bapak angku lah nan maliyek sagalo 
karajo angku nan ta andok, Baliaulah 
nan ka ma agiah upah kabake angku. 

7 Jikok angku-angku badowa, janlah 
batele-tele, sarupo jo dowa urang 


MATIUS 6.8-13 28 


nan indak tawu jo Tuhan. Urang tu 
manyangko dowanyo ka dipalakukan dek 
Tuhan, dek karano dowanyo nan panjang 
tu. 

8 Janlah sarupo pulo jo urang-urang tu. 
Dek karano, Bapak angku lah tawu apo 
nan angku-angku paralukan, sabalun 
angku mamintaknyo. 

9 Jadi, jikok nak badowa, badowalah 
bakcando iko, 'Bapak kami nan di 
sarugo: Angkaulah Allah nan indak 
babilang Andaknyo, Angkau sajolah nan 
disambah nan dimuliekan. 

10 Angkaulah Rajo kami. Kami 
ma arokkan, Angkau sajolah nan 
mamarentahi bumi, sagalo parentah 
Angkau dipatuahi, bakcando di sarugo. 

11 Barilah kami di ari ko, makanan nan 
kami paralukan. 

12 Ampunilah kami dari kasalahan kami, 
bakcando kami mamaohkan urang nan 
basalah kabake kami. 

13 Janlah dipadiyakan iman kami 
runtuah, kutiko kami dapek cobaan, tapi 
lapehkanlah kami dari kuwaso si Jahek. 
[Angkaulah Rajo nan bakuwaso sarato 
nan mulie, untuak salamo-lamonyo. 
Amin.) 

14 Jikok angku-angku mamaohkan 
urang nan basalah kabake angku, mako 
Bapak angku nan di sarugo pun, ka ma 
ampuni kasalahan angku. 

15 Tapi jikok angku-angku indak namuah 
mamaohkan kasalahan urang lain, mako 
Bapak angku nan di sarugo pun, indak 
ka ma ampuni kasalahan angku pulo 
doh." 

16 "Jikok angku-angku bapuwaso, 
janlah bamuko muram, saroman jo 
urang nan suko ba icak-icak. Urang tu 
suko marubah rono mukonyo, supayo 
kasadonyo urang tawu, baraso inyo 
sadang bapuwaso. Kana-ilah apo nan 
Ambo katokan ko, hanyo itulah upah nan 
ditarimonyo. 

17 Tapi, jikok angku-angku bapuwaso, 
basuahlah muko angku, sarato sikeklah 
rambuik angku, 

18 supayo jan ado urang nan tawu, 
salain daripado Bapak angku nan indak 
dapek diliyek tu, baraso angku sadang 
bapuwaso. Baliau maliyek sagalo karajo 
angku nan ta andok, Baliaulah nan ka 
ma agiah upah kabake angku." 

19 "Janlah mangumpuakan arato bando 
di dunie, di dunie ko anai-anai jo kurawek 

dapek mambinasokannyo, kok indak 
urang maliang nan ka manciloknyo. 

20 Tapi sabaliaknyo, kumpuakanlah 
arato untuak isuak di sarugo, disinan 
anai-anai jo kurawek indak ka dapek 
doh mambinasokannyo, baitu pulo 
urang maliang, indak ka dapek doh nak 
manciloknyo. 

21 Dek karano, dima arato talatak, ati 
angku lah disinan pulo!" 

22 "Mato adolah palito untuak tubuah. 
Jikok pancaliak-an mato angku layi ka 
nan baiak, mako kaciyek-annyo tubuah 
angku tu, ka manjadi tarang bacahayo. 

23 Tapi jikok pancaliak-an angku ka nan 
buruak, mako kaciyek-annyo tubuah 
angku tu lah manjadi kalam bakapiciak. 
Jadi, jikok palito nan ditubuah angku 
tu lah pudua, mako itulah kalam, nan 
sabana kalam sakalam-kalamnyo!" 

24 "Indak surang juwo doh urang nan 
bisa bakarajo, untuak duwo urang 
induak samang. Dek karano, inyo ka 
labiah mangasiahi nan ciyek ko, daripado 
nan surang lai. Kok indak, inyo ka labiah 
satiya ka induak samang nan ciyek 
ko, daripado ka nan surang lai. Baitu 
pulolah ka adaannyo jo angku-angku. 

Angku-angku indak ka bisa doh bakarajo 
untuak Allah, sarato bakarajo pulo 
untuak mangaja arato bando. 

25 Dek karano itu, kana-ilah apo nan 
Ambo katokan ko; janlah cameh tantang 
iduik angku-angku, tantang apo nan ka 
dimakan, apo nan ka diminun, sarato 
apo nan ka angku pakai. Indak koh iduik 
angku-angku tu labiah ba arago daripado 
makanan, tubuah angku-angku tu labiah 
ba arago daripado pakaian? 

26 | iyeklah buruang di udaro. Inyo 
indak panah doh mananam, indak panah 
doh manuwai, indak panah pulo doh 
mangampuangkan asie tanamannyo 
masuak lumbuang. Biyapun baitu, 
Bapak angku nan di sarugo, tatap juwo 
mamaliaro buruang-buruang tu! Indak 
koh angku-angku jauah labiah ba arago 
daripado buruang tu? 

27 Siyakoh di antaro angku-angku, nan 
dek karano jo kacamehannyo tu, inyo 
dapek mampapanjang umuanyo agak 
saketek? 

28 Baa mangko angku-angku cameh 
tantang apo nan ka dipakai? Cubolah 
paratikan bungo-bungo bakuang nan 
tumbuah di tangah padang. Bungo- 

bungo tu indak bi bakarajo doh, indak 
pulo doh mananun; 

29 tapi, Rajo Suleman nan tamusaua 
sangaik kayo, indak ado doh mamakai 
baju nan sarancak bungo tu! 

30 Rumpuik di tangah padang, nan 
di ari ko tumbuah, bisuak ka dibaka 
abih. Biyapun baitu, Allah tatap juwo 
mamparancak rumpuik tu sampai baitu 
rancak. Apo lai angku-angku! Tapi 
sayangnyo angku-angku kurang picayo! 

31 Janlah cameh tantang iduik ko, jan 
sampai mangatokan, 'Apo nan ka kito 
makan', 'Apo nan ka kito minun', 'Apo 
nan ka kito pakai'? 

32 parkaro-parkaro nan saroman itulah, 
nan taruih dikaja dek urang-urang nan 
indak ba Tuhan Allah. Padohal, Bapak 
angku nan di sarugo, tawu jo sagalo 
sasuatu nan angku-angku paralukan. 

33 Jadi, usawokanlah labiah dawulu, 
supayo Allah sabana-bananyo 
mamarentah di dalam iduik angku- 
angku, sarato karajokanlah apo nan 
disuruahkan-Nyo. Sudah tu, barulah 
sagalo kaparaluan nan lain, ka dibarikan 
dek Allah kabake angku-angku. 

34 Dek karano itu, janlah cameh tantang 
ari barisuak. Dek karano ari barisuak, 
lain pulo kakuatirannyo. Kasusahan di ari 
ko, cukuiklah di ari ko sajo, jan ditambah 
pulo lai." 

7 1"Janlah mahakimi urang lain, 
supayo angku sandiri pun indak 
dihakimi dek Allah. 

2 Dek karano, baa caro angku mahakimi 
urang lain, sarupo itu pulolah, Allah ka 
mahakimi angku-angku. Ukuaran nan 
angku-angku pakai untuak pa ukua 
urang lain, itu pulolah nan ka dipakai 
dek Allah untuak ma ukua angku-angku. 

3Baa mangko sarabuak kayu nan di 
mato sudaro angku, nampak di angku? 
Sadangkan balok di mato angku sandiri 
indak angku paratikan doh! 

#Dima pulo angku ka bisa mangecek ka 
sudaro angku bakcando iko, 'Kamarilah, 
buliah nak den kaluwakan sarabuak 
kayu nan ado di mato wa-ang tu,' 
sadangkan di mato angku sandiri ado 
balok tabulintang? 

5 Oih urang munapiak! Kaluwakanlah 
dawulu balok nan di mato angku 
sandiri, sudah tu barulah mato angku 
tu tarang untuak mancaliak, sarato bisa 


MATIUS 7.6-11 34 


mangaluwakan sarabuak kayu nan di 
mato sudaro angku tu. 

6 Janlah dibarikan barang nan suci 
kabake anjiang, supayo anjiang tu jan 
babaliak manggigik angku. Jan pulolah 
mambarikan mutiara kabake kandiak, 
supayo mutiara tu jan dilanyau dek 
kandiak tu." 

7"Mintaklah, mako angku ka manarimo. 
Carilah, mako angku ka mandapek. 
Tokoklah pintu, mako pintu ka 
dibukakkan untuak angku. 

8Dek karano, siya urang nan lai 
mamintak, mako inyo ka manarimo: siya 
urang nan lai mancari, mako inyo ka 
mandapek, siya urang nan lai manokok 
pintu, mako pintu ka dibukakkan 
untuaknyo. 

? Di antaro angku-angku nan sabanyak 
ko, adokoh angku nan ma agiahkan batu 
ka anak angku, jikok inyo mamintak 
roti? 

10 Atau adokoh angku nan ma agiahkan 
ula ka anak angku, jikok inyo mamintak 
ikan? 

11 Biyapun angku-angku urang jahek, 
tapi angku layi tawu juwo ma agiahkan 
nan elok ka anak angku-angku. Apo 

lai Bapak angku nan disarugo! Baliau 
labiah lai dari itu, Baliau ka mambarikan 
nan baiak kabake urang-urang nan 
mamintak kabake Baliau. 

12 Pabuweklah kabake urang lain, 
sarupo jo apo nan katuju di angku, 
nan ka dipabuwek urang kabake 
angku. Itulah nan sabana intinyo 
sagalo paratuaran Nabi Musa sarato jo 
pangajaran nabi-nabi." 

13 "Masuaklah malalui pintu nan sampik, 
dek karano, pintu nan ka narako lapang, 
labuah nan manuju ka narako laweh, 
sambuah urang nan suko lalu disinan. 

14 Tapi, sabana sampiklah pintu nan ka 
sarugo, sarato suliklah jalan nan dapek 
mambawok urang kapado iduik nan 
kaka. Saketek sangaiklah urang nan layi 
basuwo jo jalan nan bakcando itu." 

15 "Ingek-ingeklah kabake nabi-nabi 
palasu. Inyo datang kabake angku- 
angku icak-icak saroman domba, tapi 
sabananyo, inyo adolah anjiang utan nan 
buweh. 

16 Angku-angku dapek mangatawuinyo, 
dari maliyek asie karajonyo. Samak 
baluka baduri indak mungkin doh ka ma 
asiekan buwah anggur, samak baduri 

indak mungkin doh ka ma asiekan buwah 
aro. 

17 Dari batang nan rancak kito 
mandapek buwah nan baiak, dari batang 
nan buruak kito mandapek buwah nan 
buruak. 

18 Batang nan rancak indak ka mungkin 
ma asiekan buwah nan buruak, batang 
nan buruak indak ka mungkin ma 
asiekan buwah nan baiak. 

19 Satiyok batang nan indak ma asiekan 
buwah nan baiak, ka ditabang, sudah tu 
dibaka. 

20 Baitu pulo tantang nabi-nabi palasu. 
Angku-angku dapek mangatawuinyo dari 
maliyek asie karajonyo." 

21 "Indak kasadonyo doh, urang nan 
ma imbau Ambo, "Tuhan, Tuhan,' nan 
ka masuak dalam Karajaan Sarugo, 
tapi hanyolah urang-urang nan layi 
mangarajokan parentah Bapak Ambo 
nan di sarugo. 

22 Isuak di Ari Kiamaik, sambuah 
urang nan ka bakato kabake Ambo, 
"Tuhan, Tuhan, indak koh jo ateh namo 
Angkau kami lah manyampaikan barito 
dari Allah? Indakkoh jo kuwaso namo 
Tuhan pulo kami lah ma usie roh-roh 

jahek, sudah tu sambuah pulo kami 
mampabuwek mukjizat?' 

23 Tapi dikutiko tu Ambo ka manjawab, 
'Alun ado lai Ambo bakatawuan jo kalian! 
Bakiroklah kalian dari siko, kalian nan 
suko mangarajokan karajo nan jahek!'" 

24"Jadi, satiyok urang nan lai ma 
iyokan kato-kato Ambo ko, sarato lai 
mamatuahinyo, mako urang tu sarupo 
jo urang nan arih bijaksano, nan lah 
managakkan rumahnyo di ateh batu. 

25 Pado kutiko ari ujan, ayie gadang 
tibo, sarato angin limbubu ma oyak 
rumah tu, rumah tu indak kabaa-baa 
doh, dek karano rumah tu ditagakkan di 
ateh batu. 

26 Satiyok urang nan lah mandangakan 
kato-kato Ambo ko, tapi inyo indak niyo 
doh mangarajokannyo, mako urang tu 
samo jo urang pandie, nan managakkan 
rumahnyo di ateh kasiek. 

27 Pado kutiko ari ujan, ayie gadang 
tibo, angin limbubu ma oyak rumah tu, 
rumah tu runtuah. Sabana bareklah 
rusaknyo!" 

28 Akienyo salasailah Isa Almasih 
mambari pangajaran, kasadonyo urang 

nan ado disinan sangaik tacangang 
mandangakan pangajaran Baliau. 

29 Dek karano, taraso bana kuwaso 
pangajaran Baliau tu, indak samo doh jo 
guru-guru agamo Yahudi. 

! Isa Almasih turun dari bukik, 
sambuah urang nan manuruikkan 
Baliau. 

2 Pado kutiko itu tibolah surang urang 
nan bapanyakik kulik nan manakuikkan. 
Urang tu tagak jo singantua di adok- 
an Baliau, sambia bakato, "Angku, 
jikok Angku namuah, Angku bisa 
mancegakkan ambo." 

3Mako Baliau ma awai urang nan sakik 
tu sambia bakato, "Ambo layi namuah. 
Cegaklah panyakik angkau!" Sakutiko tu 
juwo, ilang lanyoklah panyakik urang tu. 

4Mako bakatolah Isa Almasih kabake 
urang tu, "Kana-ilah apo nan Ambo 
katokan ko! Jan dicuritokan kabake 
siya-siyanyo, sagalo apo nan lah tajadi 
ko. Tapi payilah kabake imam, mintaklah 
pangakuan dari inyo nan baraso angkau, 
iyo lah sabana cegak. Sasudah tu 
pasambahkanlah karoban, bakcando nan 
diparentahkan dek Nabi Musa, sabagai 

tando kabake urang nan banyak, baraso 
angkau iyo lah sabana-bana lah cegak!" 
> Kutiko Isa Almasih tibo di Kapernaum, 
ado surang palimo tantara Roma, 
datang untuak manamui Baliau, sarato 
mamintak tolong kabake Baliau. 

6" Angku," kecek palimo tu, "palayan 
ambo sadang sakik di rumah. Inyo lah 
talatak lumpuah di tampek tidua, sabana 
lajaik nampaknyo." 

7"Biyalah, Ambo payi kasinan untuak 
mancegakkan inyo," kecek Isa Almasih. 

8 "Jan lai Angku payi kasinan," kecek 
palimo tu, "Rasonyo, ambo ko urang 
nan indak patuik doh untuak manjamu 
Angku di rumah ambo. Angku katokan 
sajolah kato agak sapatah. Mako palayan 
ambo tu musti cegak. 

9 Dek karano ambo pun musti tunduak 
kapado parentah urang nan di ateh 
ambo. Di bawah ambo ado pulo 
parajurik-parajurik nan musti pulo 
tunduak kapado parentah-parentah 
ambo. Jikok ambo manyuruah surang 
parajurik, 'Payilah kasinan!' mako 
inyopun payi. Ambo katokan pulo kabake 
nan lain, 'Kamarilah!' mako inyopun 
tibo, jikok ambo mamarentahkan budak 

ambo, 'Buweklah nan bakcando iko!' 
mako inyopun mangarajokannyo." 

10 Kutiko Isa Almasih mandangakan 
apo nan dikatokan dek palimo tu, 
Baliau sabana tacangang. Mako 
bakatolah Baliau kabake urang-urang 
nan payi manuruikkan Baliau tu, "Indak 
tangguang-tangguang doh imannyo 
urang ko. Sabanyak ko lah urang Israel, 
alun ado lai Ambo basuwo jo urang nan 
ba iman sarupo iko! 

11 Isuak sabana ka tajadi nan bakcando 
iko! Sambuah urang nan ka bi tibo dari 
nagari tampaik matoari tabik, sarato jo 
dari nagari tampaik matoari tabanam, 
untuak basukocito samo-samo jo Nabi 
Ibrahim, Nabi Ishak, sarato jo Nabi 
Yakub di dalam Karajaan Sarugo. 

12 Padohal urang-urang nan sapatuiknyo 
masuak ka Karajaan Sarugo, ka di 
ambuangkan kaluwa ka tampaik nan 
kalam. Disinanlah urang-urang tu ka bi 
maratok, sarato ka manangguangkan 
ajab nan padiah." 

13 Sudah tu Isa Almasih bakato kabake 
palimo tu, "Pulanglah, apo nan angku 
picayoi, baitu pulolah nan ka tajadi." 

Kutiko tu juwo palayannyo tu lansuang 
cegak. 

14 Isa Almasih payi ka rumah si Petrus. 
Tibo disinan nampaklah dek Baliau 
mintuwo si Petrus sadang damam, lalok 
di tampaik tidua. 

15Mako di awai Baliaulah tangan 
ranggaek tu, ranggaek tu lansuang 
cegak. Inyo jago untuak malayani Isa 
Almasih. 

16 Kutiko ari lah muloi sanjo, urang 
bi mambawok-i urang-urang nan 
kamasuak-an roh jahek kabake Isa 
Almasih. Jo kato sapatah sajo, Baliau ma 
usie roh jahek tu, Baliau mancegakkan 
pulo kasadonyo urang nan sakik. 

17 Dek sagalo sasuatu apo nan lah 
dipabuwek dek Isa Almasih, mako 
basuwoanlah apo nan lah dikatokan dek 
Nabi Yesaya, iyolah, "Inyolah nan ka 
manangguangkan sansaro kito, Inyolah 
nan ka mancegakkan panyakik kito." 

18 Sabana sambuah urang nan bi tagak 
disakuliliang Isa Almasih. Kutiko Baliau 
maliyek urang nan banyak tu, Baliau 
manyuruah pangikuik-pangikuik-Nyo 
manyubarangi danau. 

19 Ado surang guru agamo datang 
kabake Baliau sambia bakato, "Angku 
Guru, ambo namuah manuruikkan 
Angku kama-kamanyo!" 

20 Mako manjawablah Baliau, "Anjiang 
utan ado punyo lubang, buruang ado 
punyo sarang, tapi di Anak Manusia 
indak doh tampaik untuak malalokkan 
badan-Nyo." 

21 Sudah tu ado pulo surang pangikuik 
Baliau nan lain mangecek, "Angku, 
pabuliahkanlah ambo pulang agak 
sabanta, untuak payi mangubuakan 
bapak ambo." 

22 Tapi Baliau manjawab, "Turuikkanlah 
Ambo, padiyakan sajolah urang mati, 
payi mangubuakan urang mati." 

23 Isa Almasih nayiak ka parawu sarato 
jo pangikuik-pangikuik-Nyo bagai. 

24 Indak disangko-sangko, tibolah angin 
limbubu nan sangaik kancang malando 
danau tu, sainggo parawu tu di oyak 
ombak. Kutiko tu Isa Almasih sadang 
lalok. 

25 Mako Baliau pun dijagokan dek 
pangikuik-pangikuik Baliau. "Angku, 
jagolah Ngku! Tolonglah Ngku! Cilako kito 

Ngku!" kecek pangikuik-pangikuik-Nyo 
tu. 

26 "Baa mangko angku-angku takuik?" 
kecek Isa Almasih. "Angku-angku kurang 
picayo kabake Ambo!" Sudah tu Baliau 
tagak, Baliau ariaklah angin limbubu 
sarato jo danau tu, mako danau tu pun 
manjadi tanang, satanang-tanangnyo. 

27 Pangikuik-pangikuik Baliau sangaik 
tacangang. Inyo bi mangecek, "Siyakoh 
Baliau ko nan sabananyo, sainggo 
limbubu jo ombak pun patuah kabake 
Baliau!" 

28 Mako sampailah Isa Almasih di 
subarang danau, di daerah Gadara. Tibo 
disinan, ado urang duwo urang nan 
kamasuak-an roh jahek, datang kabake 
Baliau. Urang nan baduwo ko sabana 
ganaih, sainggo indak surang juwo doh 
urang nan talok bi lalu di sinan. 

29 Inyo bi kaluwa dari guwo-guwo 
kubuaran, sambia ma ariak-ariak, "Anak 
Allah, ka Angkau panga kan kami ko? 
Apokoh Angkau lah ka mamuloi ma ajab 
kami, biyapun masonyo alun tibo?" 

30 Indak bara jauah dari tampaik tu, ado 
saparinduan babi nan sangaik banyak, 
nan sadang mancari makan. 

31 Roh-roh jahek tu mambana kabake 
Isa Almasih, "Jikok Angkau nak ka 
manyuruah kami kaluwa, suruahlah 
kami masuak ka dalam babi nan banyak 
tu." 

32 "Bakiroklah wa-ang dari siko!" kecek 
Isa Almasih. Mako roh-roh jahek tu 
pun kaluwa dari urang nan baduwo 
tu, sudah tu inyo masuak ka tubuah 
babi nan banyak tu. Kasadonyo babi tu 
pun bi tabang ambua, tajun dari tapi 
tabiang masuak ka danau, abih karam 
kasadonyo. 

33 Kasadonyo tukang gubalo babi tu, bi 
lari ka kota, inyo bi mancuritokan sagalo 
kajadian tu, sarato mancuritokan pulo 
apo nan lah tajadi jo urang nan baduwo, 
nan kamasuak-an roh jahek tu. 

34 Mako kasadonyo urang nan di kota 
tu, bi payi manamui Isa Almasih. Kutiko 
urang-urang tu maliyek Baliau, inyo bi 
sabana mambana, kok dapek supayo Isa 
Almasih barangkek dari daerahnyo tu. 

l Isa Almasih nayiak ka ateh parawu, 
9 Baliau payi manyubarangi danau, 
babaliak ka kampuang-Nyo. 

2 Tibo disinan, urang mambawok 
kabake Baliau, surang urang lumpuah 

nan lalok di lapiak. Kutiko Baliau maliyek 
dek takah tu bana iman urang-urang tu, 
mako bakatolah Baliau kabake urang nan 
lumpuah tu, "Oih anak-Den, tabahkanlah 
ati angkau! Doso-doso angkau lah di 
ampuni." 

3Babarapo urang guru agamo Yahudi 
nan ado disinan, bi bakato dalam atinyo, 
"Urang ko lah samo ko jo mahino Allah!" 

“Isa Almasih mangatawui, apo nan 
dipikiekan dek guru-guru agamo tu, jadi, 
Baliau bakato, "Baa mangko pikieran 
angku-angku sajahek itu? 

> Nama nan labiah mudah: mangatokan 
'Doso angkau lah di ampuni', atau 
mangatokan, 'Tagaklah, sudah tu 
bajalanlah'? 

6 Kiniko Ambo ka mampaliyekkan 
kabake angku-angku, baraso di ateh 
dunia ko, Anak Manusia bakuwaso 
untuak ma ampuni doso." Mako 
bakatolah Isa Almasih kabake urang nan 
lumpuah tu, "Tagaklah, angkeklah lapiak 
angkau, sudah tu pulanglah!" 

7 Urang nan lumpuah tu tagak, sudah 
tu inyo pulang ka rumahnyo. 

8 Kutiko urang-urang tu maliyek 
kajadian nan bakcando itu, mako inyo bi 

katakuik-an, sarato mamuji Allah, dek 
karano Allah lah mambarikan kuwaso 
nan sangaik gadang kabake manusia. 

9 Sasudah tu Isa Almasih barangkek dari 
tampaik tu. Samantaro Baliau sadang 
bajalan, Baliau manampak surang 
tukang mintak pajak, nan banamo 
Matius, sadang duduak di kantua 
pajaknyo. Bakatolah Isa Almasih kabake 
inyo, "Kamarilah, molah turuikkan 
Ambo!" Mako tagaklah Matius, inyo 
lansuang payi manuruikkan Isa Almasih. 

10 Kutiko Isa Almasih sadang makan 
di rumah Matius, bi tibo pulolah 
tukang-tukang mintak pajak, sarato 
jo urang-urang nan di anggap indak 
elok dek masarakaik, sato pulo 
makan samo-samo jo Baliau sarato jo 
pangikuik-pangikuik-Nyo. 

11 Ado urang-urang Farisi nan maliyek 
kajadian tu. Inyo bi batanyo kabake 
pangikuik-pangikuik Isa Almasih, "Apo 
sababnyo, mangko Guru angku-angku 
makan samo-samo jo tukang mintak 
pajak, sarato jo urang-urang nan badoso 
tu?" 

12 Isa Almasih mandangakan, apo nan 
ditanyokan dek urang tu, sudah tu Baliau 

manjawab, "Urang nan siyaik indak 
mamaralukan dotor doh, tapi kok urang 
nan sakik iyo. 

13 Paresolah apo aratinyo ayaik Alkitab 
nan tatulih sarupo iko: 'Nan Den 
kahandak-i iyolah raso ibo, indak 
karoban taranak doh'. Dek karano Ambo 
datang, indak untuak ka ma imbau 
urang nan lah maraso dirinyo baiak doh, 
tapi Ambo datang kabake urang nan 
dipandang hino." 

14 Sasudah tu pangikuik-pangikuik 
Nabi Yahya Pambaptis datang kabake 
Isa Almasih, untuak payi batanyo, 
"Kami sarato jo urang-urang Farisi, bi 
bapuwaso, tapi pangikuik-pangikuik 
Angku indak, baa tu?" 

15 Baliau manjawab, "Baa pandapek 
angku-angku? Dapekkoh tamu-tamu di 
alek kawin ba ibo ati, jikok marapulai 
sadang ado di tangah-tangah alek? 
Tantu indak! Tapi isuak ka tibo juwo 
tu masonyo, marapulai tu ka dibawok 
dari tangah alek tu. Kutiko itu, barulah 
urang-urang tu bi bapuwaso. 

16 Indak ado doh urang manumbok baju 
nan lah usang, jo kain nan baru. Dek 
karano, kain panumbok tu ka susuik, 

mako inyo cabiaklah baju tu, batambah 
lawehlah kuyaknyo. 

17 Baitu pulo, indak ado doh urang 
nan mamasuakkan anggur nan baru, 
ka dalam kampia kulik nan usang. 

Dek karano kampia tu bisa cabiak bisa 
kuyak, taseraklah anggur tu kasadonyo. 
Anggur nan baru musti dimasuakkan 

ka dalam kampia nan baru pulo, buliah 
kaduwo-duwonyo samo-samo tapaliaro." 

18 Samantaro Isa Almasih sadang 
mangecek jo pangikuik-pangikuik 
Nabi Yahya Pambaptis, tibolah surang 
pamimpin rumah ibadaik. Inyo tagak 
jo singantua di adok-an Baliau sambia 
bakato, "Anak ambo nan padusi baru 
maningga sabanta ko. Tapi kiniko ambo 
mambana kabake Angku, maringanilah 
Angku datang untuak manyintuah anak 
ambo tu, buliah iduik inyo baliak." 

19 Isa Almasih lansuang tagak, baitu 
pulo pangikuik-pangikuik-Nyo, bi payi 
manuruikkan urang tu ka rumahnyo. 

20 Di tangah jalan basuwolah jo surang 
padusi, nan lah duwo baleh tawun 
lamonyo sakik pandarahan. Panyakiknyo 
tu nan ba ubuangan jo haidnyo, inyo tibo 
dari balakang mandakek-i Isa Almasih. 

Manuruik agak-agak di atinyo, "Asa 
dapek den manyintuah jubah Baliau, 
panyakik den cegak." Mako inyo awailah 
ujuang jubah Isa Almasih. 

21(9:20) 

22 Kutiko tu Isa Almasih malengah 
ka balakang, Baliau mancaliak kabake 
padusi tu, sambia bakato kabake inyo, 
"Tabahlah, oih anak-Den! Dek karano 
angkau layi picayo kabake Ambo, itu 
mangkonyo angkau cegak!" Pado kutiko 
tu juwo, cegaklah panyakik padusi tu. 

23 Indak lamo sasudah itu, sampailah 
Isa Almasih di rumah pamimpin rumah 
ibadaik tu. Kutiko Baliau maliyek 
pamain-pamain musik kamatian, sarato 
banyak urang nan ma-iruak, 

24 Baliau bakato kabake urang nan 
banyak tu, "Bi kaluwalah kasadonyo! 
Anak ko indak mati bagai ko doh; inyo 
hanyo talalok." Urang nan banyak tu bi 
mampagalakkan Isa Almasih. 

25 Sasudah urang tu bi kaluwa 
kasadonyo, mako masuaklah Isa 
Almasih ka dalam biliak paja tu, Baliau 
paciklah tangan paja nan mati tu. Mako 
tasintaklah paja tu. 

26 Pacahlah kaba tantang apo nan 
tajadi, disadonyo daerah tu. 

27 Isa Almasih barangkek dari tampaik 
tu, dipajalanan ado duwo urang buto 
nan manuruikkan Baliau. Urang buto tu 
ba imbau, "Oih Anak Nabi Daud, iboilah 
kami ko!" 

28 Kutiko Isa Almasih masuak ka dalam 
rumah, urang buto nan baduwo ko 
datang kabake Baliau. Baliau batanyo 
kabake urang nan buto tu, "Apo angku- 
angku layi picayo, baraso Ambo bisa 
mancegakkan angku-angku?" "Picayo, 
Ngku!" keceknyo. 

29 Mako di awai Baliaulah mato urang 
nan buto tu sambia bakato, "Dek karano 
angku-angku layi picayo, mako tajadilah 
apo nan angku-angku pintak." 

30 Mako cegaklah mato urang nan buto 
tu, sainggo bisa untuak maliyek. Tapi 
Baliau mamparingekkan bana, supayo 
inyo jan mancuritokan kajadian tu 
kabake siya-siyanyo. 

31 Tapi urang buto nan lah cegak tu, 
payi kian kumari mancuritokan Isa 
Almasih, sampai kasadonyo daerah. 

32 Kutiko urang nan baduwo tu lah payi, 
ado surang urang bisu nan dikuwasoi dek 
roh jahek, dibawok kabake Isa Almasih. 

33 Baliau usielah roh jahek tu, sakutiko 
tu juwo urang nan bisu tu bisa 
mangecek baliak. Urang nan banyak tu 
bi tacangang sambia bakato, "Alun ado 
lai kami maliyek kajadian nan sarupo iko 
di Israel!" 

34Tapi urang-urang Farisi bi 
mangatokan, "Induak angkang 
roh-roh jaheklah ko, nan mambari Inyo 
kuwaso untuak ma usie roh-roh jahek 
tu." 

35 Bakcando itulah Isa Almasih payi 
bakuliliang, dari kota nan iko, ka kota 
nan lain, dari kampuang nan iko, 
ka kampuang nan lain. Baliau ma 
aja di rumah-rumah ibadaik, Baliau 
mambaritokan Injil Karajaan Sarugo. 
Baliau mancegakkan urang-urang 
nan manangguangkan sagalo macam 
panyakik, sarato jo urang nan cacaik 
badan. 

36 Kutiko Isa Almasih maliyek urang nan 
banyak tu, Baliau maraso ibo kabake 
urang-urang tu, dek karano urang 
tu lah ka ilangan aka, sarato indak 

badayo lai, saroman jo domba nan indak 
bagubalokan. 

37 Mako bakatolah Baliau kabake 
pangikuik-pangikuik-Nyo, "Tuwaian 
sambuah, tapi urang nan ka manuwai 
saketek. 

38 Dek karano itu mintaklah kabake 
urang nan punyo ladang, supayo inyo 
mandatangkan urang nan ka untuak 
manuwai asie ladangnyo." 

lPado suatu ari Isa Almasih 

10 manyuruah kaduwo baleh urang 
pangikuik-Nyo untuak bakumpua. Sudah 
tu Baliau mambarikan kuwaso kabake 
pangikuik-Nyo tu, untuak ma usie 
roh-roh jahek, mancegakkan sagalo 
macam panyakik, sarato mancegakkan 
sagalo macam cacaik badan. 

2 Ikolah namo-namo rasul nan duwo 
baleh tu: nan partamu, si Simon (nan 
biaso pulo di imbau si Petrus) sarato 
jo karek-annyo si Andreas, sudah tu si 
Yakobus sarato jo karek-annyo si Yahya, 
inyoko adolah anak pak Zebedeus. 

3 Sasudah tu si Filipus jo si Bartolomeus, 
si Tomas sarato jo si Matius tukang 
mintak pajak, sarato jo si Yakobus anak 
Alfeus, sarato jo si Tadeus: 

4Nan duwo urang lai si Simon 
Patriot, sarato jo si Yudas Iskariot nan 
mangkianaik-i Isa Almasih. 

> Kaduwo baleh urang rasul tu di 
utuih dek Isa Almasih, sasudah inyo 
bi mandapek pitunjuak-pitunjuak 
nan bakcando iko, "Janlah payi ka 
daerah-daerah urang nan indak urang 
Yahudi. Jan pulo payi ka kota-kota urang 
Samaria. 

6 Tapi payilah kabake urang-urang 
Israel, nan paralu bana kabake urang 
Israel nan lah sasek. 

7 Baritawukanlah kabake inyo tu baraso 
Allah sugiro ka mamarentah sabagai 
Rajo. 

8 Cegakkanlah urang-urang nan sakik: 
iduikkanlah baliak urang nan lah 
mati: cegakkanlah urang-urang nan 
bapanyakik kulik nan manakuikkan, 
sarato usielah roh-roh jahek. Angku- 
angku lah di agiah perai jo kasadonyo 
tu. Mako agiahkan pulolah sacaro perai 
kabake urang nan lain. 

9 Jan mambawok pitih ameh, pitih 
perak, biyapun pitih timbago. 

10 Jan dibawok puro pamintak sidakah, 
jan dibawok duwo alai baju untuak 

dipajalanan, biyapun sipatu jo tungkek 
jan dibawok. Dek karano urang nan 
bakarajo, lah sapatuiknyo dicukuikkan 
sagalo kaparaluannyo. 

11 Jikok angku-angku lah tibo disabuwah 
kota atau disabuwah kampuang, carilah 
surang urang, nan lai namuah 
mambawok tumpang angku. Tinggalah 
jo urang tu di rumahnyo, sampai angku 
barangkek pulo ka tampaik nan lain. 

12 Kutiko angku-angku ka mamasuak-i 
rumah urang, bacolah 'Assalamualaikum 
warahmatullah.' 

13 Jikok urang nan di rumah tu, lai 
niyo manarimo angku-angku, biyalah 
salam angku tu tatap untuaknyo. Tapi 
jikok urang tu indak niyo doh manarimo 
angku, mako elolah baliak salam angku 
tu. 

14 Jikok ado rumah atau kota, nan 
indak niyo manarimo angku, atau indak 
niyo mandangakan kecek angku-angku, 
mako barangkeklah dari tampaik tu, 
kipehkanlah abu nan lakek di tapak kaki 
angku. 

15 Kanalah nan Ambo kecekkan ko! 

Di Ari Kiamaik isuak, urang-urang 
kota Sodom jo Gomora, labiah ringan 

ukunannyo, daripado urang-urang nan 
ado di kota tul!" 

16 "Paratikanlah kecek Ambo ko: Ambo 
ma utuih angku-angku, sarupo jo 
manyuruah domba nan indak badayo ka 
tangah-tangah anjiang utan nan ganaih. 
Angku-angku musti cadiak bakcando 
ula, tuluih ati bakcando marpati. 

17 Bajago-jagolah, dek karano ka 
tibo masonyo isuak, angku-angku ka 
ditangkok, sudah tu dibawok ka sidang 
mahkamah. Angku-angku ka di ajab di 
rumah-rumah ibadaik. 

18 Angku-angku ka dibawok kabake 
panguwaso-panguwaso, sarato jo 
kabake rajo-rajo, dek karano angku 
pangikuik Ambo. Disinanlah masonyo 
di angku-angku, untuak mancuritokan 
tantang diri Ambo, kabake urang-urang 
tu sarato jo kabake urang nan indak ba 
Tuhan Allah. 

19 Tapi jikok angku-angku dibawok 
untuak ka disidangkan, jan cameh, 
tantang apo nan ka dikatokan, atau baa 
caro angku ka mangecek. Dek karano 
apo nan ka angku-angku katokan, ka 
dibaritawu kabake angku sakutiko tu 
juwo. 

20 Dek karano nan ka mangecek kutiko 
tu, indak angku-angku doh, tapi adolah 
Roh Bapak nan di sarugo, malalui muluik 
angku-angku. 

21 Isuak ka tajadi bakcando nan Ambo 
katokan ko, urang ka manyarahkan 
dunsanaknyo sandiri untuak ka 
dibunuah. Nan bakcando itu ka tajadi 
pulo di antaro si bapak jo anaknyo. 
Anak-anak ka bi malawan kabake 
ranggaeknyo, sudah tu inyo sarahkan 
ranggaeknyo tu untuak ka dibunuah. 

22 Angku-angku ka dibanci-i dek 
kasadonyo urang, dek karano angku 
manjadi pangikuik Ambo. Tapi urang nan 
lai batahan sampai ka akienyo, inyo lah 
musti ka disalamaikkan. 

23 Jikok angku-angku di aniayo 
disabuwah kota, mako larilah ka kota 
nan lain. Nak Ambo katokanlah kiniko 
kabake angku-angku: Alun jimek lai 
angku-angku mandatangi kota-kota 
di Israel, mako Anak Manusia lah tibo 
baliak di dunia ko. 

24 Murik indak labiah dari gurunyo, 
palayan indak labiah dari induak 
samangnyo. 

25 Cukuiklah jikok surang murik dapek 
manjadi samo jo gurunyo, atau jikok 
surang palayan manjadi samo jo induak 
samangnyo. Jikok kapalo rumah tanggo 
lah banamo Beelzebul, apolai kasadonyo 
urang nan dirumahnyo. Kasadonyo ka 
di agiah namo nan labiah buruak lai 
daripado itu!" 

26 "Janlah takuik ka manusia. Indak 
ado doh nan ta andok, nan indak ka 
dipanampakkan, indak ado doh nan 
dirasiyokan, nan indak ka tabukak. 

27 Apo nan Ambo katokan kabake 
angkau di tampaik nan kalam, mustilah 
angkau ulangi mangatokannyo di 
tampaik nan tarang di siang ari. Baitu 
pulo, apo nan dibisiakkan di talingo 
angkau, angkau musti manyorakkannyo 
di tampaik nan rami! 

28 Janlah takuik kabake urang nan 
bisa mambunuah tubuah, tapi indak 
bakuwaso mambunuah jiwa. Tapi 
takuiklah kapado Allah nan bakuwaso 
mambinasokan tubuah, bakuwaso pulo 
mambunuah jiwa di dalam narako. 

29 Duwo ikua unggeh pipik dapek dibali 
jo pitih sarimih. Tapi biyapun baitu, indak 
sikua juwo doh nan jatuah ka tanah, 

jikok indak saparentah Allah, Bapak 
angkau. 

30 Rambuik nan di kapalo angkau tu 
pun, lah ba etong tu kasadonyo. 

31 Dek karano itu, janlah takuik! 
Angku-angku labiah ba arago daripado 
unggeh pipik tu!" 

32 "Bagi siya nan lai mangaku di 
adok-an urang banyak, baraso inyo 
adolah pangikuik Ambo, mako Ambo pun 
ka ma akuinyo pulo isuak, di adok-an 
Allah Bapak Ambo nan di sarugo. 

33 Tapi bagi siya nan indak mangaku 
di adok-an urang banyak, baraso inyo 
adolah pangikuik Ambo, mako Ambo pun 
indak ka ma akuinyo pulo doh isuak, di 
adok-an Allah Bapak Ambo di sarugo." 

34 "Janlah manyangko baraso Ambo 
ko, mambawok padamaian ka dunia ko. 
Ambo indak mambawok padamaian doh, 
tapi sangketo. 

35 Kadatangan Ambo ka manjadi 
panyabab, anak laki-laki ka malawan 
ka bapaknyo, anak padusi ka malawan 
ka mandehnyo, baitu pulo, minantu nan 
padusi ka malawan ka mintuwonyo nan 
padusi pulo. 

36 Jadi nan ka manjadi lawan kareh, 
adolah kaluarga sandiri. 

37 Urang nan labiah mangasiahi 
ranggaeknyo, daripado mangasiahi 
Ambo, mako inyo indak patuik doh 
manjadi pangikuik Ambo. Baitu 
pulo jikok urang labiah mangasiahi 
anak-anaknyo, daripado mangasiahi 
Ambo. 

38 Bagi urang nan indak namuah 
mamikua salibnyo, sarato indak namuah 
manuruikkan Ambo, mako urang tu 
indak patuik doh manjadi pangikuik 
Ambo. 

39 Urang nan mampatahankan 
nyawonyo, mako nyawonyo tu ka ilang, 
tapi urang nan ka ilangan nyawonyo, 
dek karano inyo satiya kabake Ambo, 
mako inyo ka mandapek iduik nan kaka 
salamo-lamonyo." 

40"Urang nan lai niyo manarimo 
angkau, ba arati inyo lah manarimo 
Ambo. Baitu pulo urang nan lai niyo 
manarimo Ambo, ba arati inyo lah 
manarimo Baliau nan ma utuih Ambo. 

41 Siya urang nan malayani nabi, dek 
karano nan dilayani tu adolah nabi, 
mako inyo ka manarimo pahalo sabagai 

nabi. Baitu pulo, kok siya urang nan lai 
malayani urang baiak, dek karano nan 
dilayani tu urang baiak, mako inyo ka 

manarimo pahalo sabagai urang baiak. 

42 Bagi siya nan lai ma agiah minun, 
kabake salah surang dari pangikuik 
Ambo nan paliang hino, biyapun hanyo 
sacangkie ayie dingin, picayolah, mako 
inyo ka manarimo pahalonyo!" 

1 1 t Sasudah Isa Almasih 

mambarikan pitunjuak-pitunjuak 
kabake pangikuik-Nyo nan duwo 
baleh tu, mako Baliau barangkek dari 
tampaik tu. Baliau payi ma aja, sambia 
mambaritokan Injil di kota-kota nan 
dakek dari sinan. 

2 Nabi Yahya Pambaptis nan sadang 
dalam pinjaro, mandanga kaba tantang 
sagalo sasuatu nan lah dipabuwek 
dek Isa Almasih. Mako disuruahnyolah 
babarapo urang pangikuiknyo, untuak 
payi batanyo kabake Isa Almasih, 

3 "Angku koh urangnyo, nan di utuih 
manuruik janji Allah, atau paralu koh 
kami mananti urang nan lain?" 

“Isa Almasih manjawab, "Babaliaklah 
ka Nabi Yahya, curitokanlah apo nan 

lah angku-angku danga, apo nan lah 
angku-angku liyek: 

“Urang buto bisa maliyek, urang 
lumpuah dapek bajalan, urang 
bapanyakik kulik nan manakuikkan 
cegak; urang pakak bisa mandanga, 
urang mati bisa iduik baliak, sarato 
Injil nan dari Allah dibaritokan kabake 
urang-urang nan bansaik. 

6 Babahagialah urang nan indak ba 
alasan untuak indak manarimo Ambo!" 

7 Sasudah utusan Nabi Yahya tu payi, 
mako bakatolah Isa Almasih kabake 
urang nan banyak, tantang Nabi Yahya 
Pambaptis tu. Baliau bakato bakcando 
iko, "Apo nan angku-angku caliak ka 
padang gurun? Apo niyo nak maliyek 
rumpuik nan di ambuih ribuik? 

8 Nak maliyek apo angku-angku payi 
kasinan? Apokoh nak maliyek urang nan 
babaju rancak? Urang-urang nan babaju 
rancak, tampaiknyo di istana! 

9 Jadi baa mangkonyo angku-angku 
payi ka padang gurun? Apo nak maliyek 
surang nabi? Batua, malah labiah 
daripado surang nabi. 

10 Nabi Yahya tu lah nan dimukasuikkan 
dek ayaik Alkitab nan tasurek bakcando 

iko, 'Ikolah utusan-Den, kato Allah, Aden 
ma utuih inyo labiah dawulu daripado 
Angkau buliah inyo manyadiyokan jalan 
untuak Angkau.' 

11 Ambo agiah tawulah kabake angku- 
angku! Sajak dunia takambang, alun 
ado lai urang nan labiah basa dari Yahya 
Pambaptis. Tapi biyapun baitu, urang 
nan paliang ketek di dalam Karajaan 
Sarugo, labiah basa daripado Nabi Yahya 
Pambaptis. 

12 Sajak Nabi Yahya mangabakan barito 
nan dibawoknyo, sampai ka maso kiniko, 
umaik Allah dilawan jo gadang tulang 
dek urang-urang nan ba usawo nak 
manguwasoinyo. 

13 Sampai ka maso tibonyo Nabi 
Yahya, kasadonyo paratuaran Nabi Musa 
sarato jo pangajaran nabi-nabi, lah 
manubuatkan tantang sagalo sasuatu 
apo nan musti tajadi. 

14 Jikok angku-angku lai picayo, 

Nabi Yahya tu lah nan Nabi Elia, nan 
kadatangannyo lah dinubuatkan sajak 
dari sa isuak. 

15 Kok lai batalingo, dangakanlah apo 
nan Ambo katokan ko! 

16Jo apolah ka Ambo samokan 
urang-urang nan iduik dijaman kiniko? 
Inyo sarupo jo paja-paja ketek nan bi 
duduak di tangah pasa. Nan sakalompok 
mangecek kabake nan lain, 

17 'Kami lah mandendangkan lagu 
bagadang ati untuak kalian, tapi kalian 
indak namuah doh tagak manari! Kami 
lah mandendangkan lagu tando ba 
ibo ati, tapi kalian indak namuah doh 
manangih!' 

18 Tibo Nabi Yahya -- inyo bapuwaso, 
sarato indak maminun anggur: urang- 
urang bi mampakecekkan, 'Inyo 
kamasuak-an setan!' 

19 Kiniko tibo pulo Anak Manusia, -- Inyo 
makan sarato jo minun: urang-urang tu 
bi mampakecekkan pulo, 'Liyeklah urang 
tu! Cangok, pamabuak, kantinyo tukang 
mintak pajak, sarato bakanti pulo jo 
urang-urang nan badoso.' Biyapun baitu, 
ka arih bijaksanoan Allah jaleh tampak 
di asie karajo-Nyo." 

20 Sudah tu Isa Almasih muloi 
mamparingekkan, di kota-kota nan 
banyak Baliau mampabuwek mukjizat. 
Dek karano urang-urang nan di kota-kota 
tu indak bi namuah batobaik. 

21"Cilakolah angkau, Korazim! Cilako 
pulolah angkau, Betsaida! Santano 
sagalo mukjizat nan dipabuwek di 
tangah-tangah angkau ko, dipabuwek 
pulo di Tirus jo di Sidon, lah musti sajak 
dek sari lah urang-urang nan disinan 
tu bi batobaik, inyo ka bi malakekkan 
baju tando basadiah ati, sarato ka bi 
malatakkan abu di ateh kapalonyo. 

22 Nak Ambo katokan banalah kabake 
angku-angku, isuak di Ari Kiamaik, 
urang-urang Tirus jo urang Sidon tu, 
labiah ringan ukunannyo daripado 
angku-angku! 

23 Baitu pulo, oih angkau Kapernaum! 
Apokoh angkau ka ditinggikan sampai 
ka sarugo? Indak! Malah angkau ka 
dicampakkan ka narako! Dek karano, 
jikok sakironyo sagalo mukjizat nan 
dipabuwek di tangah-tangah angkau tu, 
lah dipabuwek pulo di Sodom, mako 
Sodom tu ka tatap ado juwo sampai 
kiniko! 

24 Kana-i banalah apo nan Ambo 
katokan ko, di Ari Kiamaik isuak, urang 
Sodom tu labiah ringan ukunannyo 
daripado angkau!" 

25 Pado kutiko itu Isa Almasih badowa, 
"Oih Bapak, Tuhan nan manguwasoi 
langik jo bumi! Ambo batarimo kasih 
kabake Angkau, dek karano sagalo 
sasuatunyo tu Angkau rasiyokan, 
taradok urang-urang nan pandai, sarato 
urang nan ba alimu, tapi Angkau lah 
mambukakkannyo kabake urang-urang 
nan indak basikola. 

26 Itulah nan katuju di ati Bapak." 

27 Mako bakatolah Isa Almasih, "Sagalo 
sasuatu lah disarahkan dek Bapak 
kabake Ambo. Indak surang juwo doh 
urang nan tawu, tantang Anak, salain 
daripado Bapak. Indak ado pulo doh 
urang nan mangatawui Bapak, salain 
daripado Anak, sarato jo urang-urang 
nan lah di agiah tawu dek Anak, tantang 
siyapo Bapak. 

28 Bi datanglah kabake Ambo, oih 
kasadonyo angku-angku nan latiah, 
sarato nan bababan barek: Ambo ka ma 
agiahkan sumangaik nan baru kabake 
angku-angku. 

29Turuiklah parentah Ambo, sarato 
barajalah kabake Ambo. Dek karano 
Ambo ko lamah lambuik, sarato 

randah ati, mako iduik angku-angku ka 
basumangaik baliak. 

30 Dek karano sagalo apo nan Ambo 
parentahkan tu manyanangkan, baitu 
pulo, baban nan Ambo pikuakan kabake 
angku-angku tu, indak barek." 

1 2 l Ado sakali di ari Sabat, kutiko 

tu Isa Almasih lalu di satumpak 
parak gandun, pangikuik-pangikuik 
Baliau bi ma ambiak-i gandun, sudah tu 
dimakannyo, dek karano paruiknyo litak. 

2 Kutiko tu, ado urang-urang Farisi 
nan maliyek kajadian tu, inyo bi bakato 
kabake Isa Almasih, "Caliaklah tu 
Ngku! Pangikuik-pangikuik Angku bi 
malangga paratuaran agamo kito, inyo 
bi mangarajokan sasuatu nan ditagah, di 
ari Sabat." 

3Baliau manjawab, "Alun adokoh 
angku-angku mambaco dalam Alkitab, 
tantang apo nan dipabuwek dek Nabi 
Daud, kutiko inyo sarato jo pangikuik- 
pangikuiknyo maraso paruiknyo 
litak? 

4Inyo bi masuak ka dalam Rumah 
Allah, sudah tu inyo makan roti nan lah 
dipasambahkan kapado Allah. Padohal 
manuruik paratuaran agamo kito, biya 

inyo ataupun pangikuik-pangikuiknyo 
indak buliah doh mamakan roti tu -- 
hanyo imam-imam sajolah nan buliah. 

Atau alun adokoh angku-angku 
mambaco di kitab paratuaran Nabi Musa, 
baraso satiyok ari Sabat imam-imam 
nan batugeh di Rumah Tuhan, malangga 
paratuaran ari Sabat, tapi indak ado doh 
inyo nan dipasalahkan? 

6 Paratikanlah apo nan Ambo katokan 
ko: kiniko disiko, ado nan labiah 
bakuwaso daripado Rumah Tuhan. 

7 Di Alkitab ado tatulih: Raso ibolah nan 
katuju di Den, indak karoban taranak 
doh. Santano angku-angku sabana-bana 
mangarati ayaik firman Tuhan tu, tantu 
angku-angku indak ka mampasalahkan 
urang nan indak basalah doh. 

8 Dek karano, Anak Manusia bakuwaso 
ateh ari Sabat." 

? Isa Almasih barangkek dari tampaik 
tu, mako payilah Baliau ka sabuwah 
rumah ibadaik. 

10 Disinan ado surang urang, nan 
tangannyo lah mati sabalah. Ado 
pulo babarapo urang nan ado disinan, 
bamukasuik nak mancari-cari kasalahan 
Baliau. Urang-urang tu bi batanyo 

kabake Baliau, "Apokoh lai buliah 
mancegakkan urang di ari Sabat?" 

11 Baliau manjawab, "Santano ado di 
antaro angku-angku, nan punyo sikua 
domba, di ari Sabat dombanyo tu jatuah 
masuak lubang nan dalam: apokoh nan 
punyo domba tu indak ka ba usawo, 
untuak mangaluwakan dombanyo dari 
dalam lubang? 

12 Nah, manusia ko labiah ba arago 
daripado domba! Jadi, jikok baitu, tantu 
layi buliah untuak manolong urang di ari 
Sabat." 

13 Mako bakatolah Isa Almasih, kabake 
urang nan tangannyo mati sabalah tu, 
"Oncongkanlah tangan angkau." Urang 
tu ma oncongkan tangannyo, lansuang 
tangannyo tu cegak, lah sarupo jo 
tangannyo nan sabalah lai. 

14 Tapi, urang-urang Farisi barangkek 
dari rumah ibadaik tu, sudah tu inyo 
bamupakaik untuak ka mambunuah Isa 
Almasih. 

15Isa Almasih lah tawu, baraso 
urang-urang Farisi baniyaik jahek ka 
Baliau. Dek karano itu, Baliau payi dari 
tampaik tu, sambuah urang nan payi 

manuruikkan. Mako Baliau cegakkanlah 
kasadonyo urang nan sakik. 

16 Tapi Baliau managah urang-urang tu 
mancuritokan tantang diri Baliau kabake 
urang lain. 

17 Dek karano nan baitu, mako 
basuwoanlah apo nan dikatokan dek 
Allah malalui Nabi Yesaya, 

18 "Ikolah utusan-Den, nan Den 
piliah, Urang nan Den kasiahi, nan 
manyanangkan ati-Den. Roh-Den ka Den 
barikan kabake Inyo, ka adielan-Den ka 
dibaritokan-Nyo kabake sagalo banso. 

19 Inyo indak ka batangka atau indak 
ka ma ariak, Inyo indak ka bapidato di 
labuah gadang. 

20 Buluah nan takulai, indak ka 
diceteh-Nyo palito nan lindok, indak ka 
dipudua-i-Nyo. Inyo tatap ka bajuwang 
sampai tagak ka adielan; 

21 Sagalo banso ka manyangkuikkan 
arok kabake Inyo." 

22 Indak lamo sudah tu, dibawoklah 
kabake Isa Almasih surang urang buto 
nan bisu, dek karano dikuwasoi dek 
roh jahek. Baliau mancegakkan urang 
tu, sainggo urang tu bisa mangecek jo 
maliyek. 

23 Kasadonyo urang bi tacangang 
sangaik, sambia bakato, "Mungkin koh 
Baliau ko Anak Nabi Daud, nan lah 
dijanjikan dek Allah?" 

24 Kutiko urang-urang Farisi 
mandangakan kecek-kecek nan 
baitu, inyo bi manjawab, "Inyo ko 
hanyo bisa ma usie roh jahek jo kuwaso 
Beelzebul, induak-angkang roh-roh 
jahek tu, lah ma agiahkan kuwaso 
kabake Inyo." 

25 Isa Almasih mangatawui apo nan 
dipikiekan dek urang-urang Farisi tu. 
Jadi bakatolah Baliau kabake urang- 
urang tu, "Jikok dalam ciyek nagari, 
masarakaiknyo indak saiyo sakato, 
ado kalompok-kalompok nan balawan, 
mako nagari tu indak ka batahan lamo. 
Sabuwah kota atau ciyek rumah tanggo, 
nan urangnyo indak samupakaik, nan 
ciyek balawan jo nan lain, itu lah alamaik 
ka cayie. 

26 Baitu pulo dalam karajaan ubilih: 
jikok ciyek kalompok ma usie kalompok 
nan lain, mako karajaan ubilih tu lah 
tapacah-pacah, lah jaleh alamaik ka 
runtuah. 

27 Angku-angku bi mangatokan baraso 
Ambo ma usie roh jahek jo kuwaso 
Beelzebul. Jikok baitu, jo kuwaso siya 
pangikuik-pangikuik angku ma usie roh 
jahek. Pangikuik-pangikuik angku tu 
sandiri nan lah manyatokan, baraso 
angku-angku tu nan salah! 

28 Tapi Ambo ko ma usie roh jahek 
jo kuwaso Roh Allah. Itu ba arati 
baraso Allah lah muloi mamarentah di 
tangah-tangah angku-angku. 

29 Dima pulo urang ka dapek masuak 
ka rumah urang bagak, untuak ka 
marampok aratonyo, jikok inyo indak 
dikabek? Lah sudah inyo dikabek barulah 
kito dapek ma ambiak aratonyo. 

30 Urang nan indak bapihak kabake 
Ambo, ba arati inyo malawan Ambo. 
Urang nan indak mambantu Ambo ba 
arati inyo marusak karajo Ambo! 

31 Dek karano itu, katawuilah, jikok 
ado urang nan mampabuwek doso atau 
mangatokan kato-kato nan mahino 
Allah, urang tu dapek di ampuni! Tapi 
jikok inyo mahino Roh Allah, mako urang 
tu indak dapek doh di ampuni! 

32 Jikok ado urang nan mangaluwakan 
kato-kato nan malawan ka Anak 

Manusia, urang tu dapek di ampuni, tapi 
jikok urang tu mahino Roh Allah, mako 
urang tu indak dapek doh di ampuni, 
biya di dunia maupun di akiraik!" 

33" Jntuak mandapekkan buwah 
nan elok, batangnyo musti rancak. 
Jikok batangnyo indak rancak, mako 
buwahnyo pun indak ka elok doh. Untuak 
manantukan, rancak atau buruaknyo 
sabatang kayu, kito dapek maliyek dari 
buwahnyo. 

34 Angku-angku adolah urang jahek, 
dek karano angku urang jahek, dima 
ka mungkin angku-angku dapek 
mangatokan parkaro-parkaro nan baiak? 
Apo nan dikatokan dek muluik, itu 
barasa dari ati! 

35 Urang nan baiak mangatokan 
parkaro-parkaro nan baiak, dek karano 
inyo panuah jo kabaiakkan. Baitu 
pulo sabaliaknyo, urang nan jahek 
mangatokan parkaro-parkaro nan 
buruak, dek karano atinyo panuah jo 
sagalo nan buruak. 

36 Dek karano itu, ingek-ingeklah: 
isuak di Ari Kiamaik, satiyok urang 
musti batangguang jawab, jo satiyok 

kato-kato nan indak bapaidah, nan lah 
dikatokannyo. 

37 Dek karano, kato-kato angku 
sandirilah nan ka dipakai, untuak ka 
manantukan, apo angku iyo basalah 
atau indak." 

38 Kudian ado babarapo urang guru 
agamo Yahudi, sarato jo urang-urang 
Farisi bi bakato kabake Isa Almasih, 
"Angku Guru, kami taragak nak maliyek 
Angku mampabuwek suatu mukjizat." 

39 Isa Almasih bakato, "Baralah 
ka jaheknyo, baralah ka durakonyo 
urang-urang di jaman kiniko! Jadi, 
kiniko angku-angku ko, nak manyuruah 
Ambo mampabuwek suatu mukjizat? 
Indak ciyek juwo doh mukjizat nan ka 
dipaliyekkan ka angku-angku, salain 
daripado mukjizat Nabi Yunus. 

40 Nabi Yunus tigo ari tigo malam di 
dalam paruik ikan gadang. Baitu pulo 
Anak Manusia, tigo ari tigo malam pulo 
di dalam paruik bumi. 

411suak di Ari Kiamaik, panduduak 
Niniwe ka bi iduik baliak samo jo urang- 
urang nan di jaman kiniko, mako inyolah 
nan ka manjadi hakim urang-urang ko. 
Dek karano, inyo layi bi batobaik dari 

sagalo dosonyo, kutiko inyo mandanga 
katubah Nabi Yunus. Tapi kiniko disiko 

ado nan labiah bakuwaso daripado Nabi 
Yunus! 

42Di Ari Kiamaik isuak, ratu dari 
nagari Salatan ka iduik baliak samo jo 
urang-urang nan iduik dijaman kiniko, 
mako inyolah nan ka manjadi hakim 
urang-urang ko. Dek karano, untuak nak 
mandangakan pangajaran Nabi Suleman 
nan bijaksano, inyo lah manampuah 
jalan nan sangaik jauah dari ujuang 
bumi. Tapi disiko kiniko ado nan labiah 
bakuwaso daripado Nabi Suleman!" 

43"Jikok roh jahek lah kaluwa dari 
diri surang urang, mako inyo ka payi 
bakuliliang ka tampaik-tampaik nan 
kariang, untuak mancari tampaik 
balapeh panek, tapi indak ado doh dapek 
tampaik nan dicarinyo tu. 

“4 Dek karano itu, inyo bakato dalam 
atinyo, 'Rancak den babaliak ka rumah 
tampaik tingga den sari." Kutiko inyo tibo 
disinan, rumah tu indak ado ba urang 
doh, barasiah, sarato taratur pulo lai. 

4> Sudah tu inyo payi kaluwa, inyo 
bawok pulolah tujuah ikua roh nan 
lain, nan labiah jahek daripado inyo. 

Mako kasadonyo roh jahek tu masuak 
ka dalam diri urang tu. Inyo manatap, 
tingga jo urang tu. Akienyo ka adaan 
urang tu labiah buruak, daripado ka 
adaannyo nan samulo. Itu pulolah nan 
ka tajadi di urang-urang jahek nan 
dijaman kiniko." 

46 Samantaro Isa Almasih sadang 
mangecek jo urang nan banyak tu, mako 
tibolah mandeh sarato jo dunsanak- 
dunsanak Baliau. Inyo bi tagak di luwa 
sambia ba usawo untuak bisa mangecek 
jo Baliau. 

47 Salah surang dari urang nan banyak 
tu bakato kabake Baliau, "Angku, 
ranggaek sarato jo dunsanak-dunsanak 
Angku, sadang manantikan di luwa. Inyo 
nak ka mangecek jo Angku." 

48 Mako bakatolah Isa Almasih, 
"Siyanyo ranggaek Ambo? Siyanyo 
dunsanak-dunsanak Ambo?" 

49 Sudah tu Baliau manunjuak kabake 
pangikuik-pangikuik-Nyo sambia bakato, 
"Ikolah mandeh Ambo, sarato ikolah 
dunsanak-dunsanak Ambo. 

50 Satiyok urang nan layi mangarajokan, 
apo nan katuju dek Bapak Ambo nan 
di sarugo, mako inyo tu lah dunsanak 

Ambo nan laki-laki, inyolah dunsanak 
Ambo nan padusi, sarato inyo pulolah 
mandeh Ambo." 

1 3 ' Di ari tu juwo Isa Almasih 

barangkek dari rumah tu, Baliau 
payi ka tapi danau, tibo disinan Baliau 
duduak. 

2 Sambuah urang nan bi tagak di 
sakuliliang Baliau, dek karano itu, 
payilah Baliau duduak ka ateh parawu, 
samantaro itu urang nan banyak bi tagak 
di tapi danau. 

3Banyaklah pangajaran nan di ajakan 
dek Isa Almasih kabake urang-urang tu, 
sacaro jo mamakai kato-kato ibaraik. 
"Ado surang urang paladang payi 
manyerakkan baniah," baitulah Baliau 
mamuloi curito-Nyo. 

4"Kutiko urang tu sadang manyerakkan 
baniah, ado baniah tu nan jatuah di tapi 
jalan. Tibolah unggeh mamakan baniah 
tu sampai abih. 

3 Ado pulo nan jatuah di tanah nan 
babatu-batu, nan tanahnyo tipih. Bijo 
tu layi capek tumbuahnyo, tapi tanah 
tampaik tumbuahnyo tipih. 

6 Kutiko matoari lah muloi nayiak, 
mako tuneh-tuneh tu pun muloi pulo 

layua, sudah tu masiak, mati kakeh, dek 
karano ureknyo indak ma unjam masuak 
ka tanah. 

7 Ado pulo baniah tu nan jatuah di 
tangah samak baduri. Samak baduri tu 
tumbuah, inyo ma ambek tuneh-tuneh 
tu nak tumbuah, sampai tuneh tu mati. 

8 Tapi ado pulo baniah tu nan jatuah 
di tanah nan rancak, sudah tu inyo 
babuwah: ado nan saratuih, ado nan 
anam puluah, ado pulo nan tigo puluah 
kali lipek buwahnyo." 

9Sasudah mancuritokan 
parumpamoan-parumpamoan nan 
bakcando itu, Isa Almasih bakato, "Kok 
lai batalingo, dangakanlah kecek Ambo 
ko!" 

10 Sasudah tu pangikuik-pangikuik 
Baliau tibo bi batanyo kabake Baliau, 
"Baa mangkonyo Angku bakato ba 
ibaraik, jikok mangecek jo urang nan 
banyak tu?" 

11 Īsa Almasih manjawab, "Dek karano 
kabake angku-angku lah dibari karunia 
untuak mangatawui tantang rasiyo 
Karajaan Sarugo, sadangkan kabake 
urang-urang tu indak. 

12 Dek karano, satiyok urang nan 
lah ado mampunyoi, kabake inyo 
ditambahkan, di agiah nan labiah banyak 
lai, sampai inyo bakalimpahan. Tapi bagi 
urang nan indak punyo apo-apo, nan 
ado saketek dinyo tu pun ka di ambiak. 

13 Itulah sababnyo mangko Ambo 
bakato ba ibaraik, jikok mangecek jo 
urang banyak, inyo layi bi maliyek, tapi 
samo jo urang nan indak maliyek, inyo 
layi bi mandanga, tapi samo jo urang 
nan indak mandanga, sarato indak 
mangarati. 

14Dek nan baitu, mako basuwoanlah 
apo nan lah dinubuatkan dek Nabi 
Yesaya, 'Allah bakato: Urang-urang tu 
layi ka taruih juwo mandanga, tapi inyo 
indak ka bi mangarati: inyo layi ka taruih 
juwo mamparatikan, tapi inyo indak 
tawu apo nan tajadi. 

15 Dek karano utak urang-urang ko lah 
mada talingonyo lah pakak, matonyo lah 
dibutokan. Mangko tajadi nan bakcando 
itu, matonyo jan maliyek, talingonyo 
jan mandanga, pikierannyo jan tabukak, 
supayo inyo jan babaliak kabake Den, 
untuak mintak dicegakkan.'" 

16 "Tapi baralah kamujuanyo angku- 
angku," kecek Isa Almasih kabake 
pangikuik-pangikuik-Nyo, "dek karano 
angku-angku lah sabana-bana maliyek 
sarato jo mandanga. 

17 Kana-ilah nan Ambo katokan ko, 
banyak nabi sarato jo urang-urang 
saliah, nan nak maliyek apo nan lah 
angku-angku liyek kiniko, tapi inyo 
indak dapek doh maliyeknyo. Inyo ma 
arokkan nak mandanga, apo nan lah 
angku-angku danga kiniko, tapi inyo 
indak dapek lai mandangakan." 

18 "Dangakanlah apo aratinyo 
parumpamoan tantang urang nan 
manyerakkan baniah. 

19 Baniah nan jatuah di tapi jalan, 
ibaraiknyo sarupo jo urang-urang nan 
lah mandanga kaba tantang Karajaan 
Sarugo, tapi inyo indak mangarati. Mako 
tibolah si Jahek (ubilihh ma ambiak apo 
nan lah diserakkan di tanah atinyo tu. 

20 Baniah nan jatuah di tampaik nan 
babatu-batu, ibaraiknyo sarupo jo urang- 
urang nan lah mandangakan firman 
Tuhan tu, inyo lansuang manarimonyo jo 
sanang ati. 

21 Tapi firman Tuhan tu indak ba urek 
dalam atinyo, dek karano itu indak dapek 
batahan lamo. Jikok inyo mandapek 
kasusahan, atau jikok inyo di aniayo dek 
karano di firman Tuhan tu, mako inyo 
lansuang maninggakan imannyo. 

22 Baniah nan jatuah di tangah samak 
baduri, ibaraiknyo sarupo jo urang-urang 
nan layi mandangakan firman Tuhan tu, 
tapi inyo cameh tantang iduiknyo, sarato 
inyo nak iduik basanang-sanang. Dek 
karano itu firman Allah tu, ta impik di 
dalam atinyo sainggo indak babuwah. 

23 Baniah nan jatuah di tanah nan 
rancak, ibaraiknyo sarupo jo urang-urang 
nan layi mayakini sarato mamahami 
firman Tuhan tu. Urang-urang tu sarupo 
jo tanaman nan babuwah labek, ado nan 
saratuih, ado nan anam puluah, ado nan 
tigo puluah kali lipek asienyo." 

24 Isa Almasih mancuritokan pulo ciyek 
lai parumpamoan kabake urang nan 
banyak tu, Baliau bakato, "Parkaro 
Karajaan Sarugo tu, ka adaannyo 
sarupo jo parumpamoan nan bakcando 
iko: Surang urang paladang payi 
manyerakkan baniah nan rancak di 
ladangnyo. 

25 Pado suatu malam, kutiko kasadonyo 
urang sadang lamak lalok, tibo pulolah 
musuah urang paladang tu manyerakkan 
bijo ilalang di antaro rumpun gandun tu, 
sudah tu inyo payi. 

26 Kutiko tanam-tanaman tu lah 
muloi tumbuah, tuneh-tunehnyo lah 
muloi kaluwa, mako tampak pulolah 
tuneh-tuneh ilalang. 

27 Samantaro itu tibolah anak buwah 
urang paladang tu, batanyo kabake 
inyo, 'Angku, kan baniah rancak nan lah 
angku tanam di ladang angku tu? Baa 
kok kiniko ado pulo ilalang nan tumbuah 
disinan?' 

28 Nan punyo ladang tu manjawab, 
'Musuah ambo tu nan punyo karajo.' 
Sudah tu anak buwahnyo tu batanyo 
pulo, 'Layi buliah di angku, jikok kami 
bokek ilalang tu?' 

29 Jan, keceknyo, 'Dek karano, jikok 
ilalang tu dibokek, mako gandun tu sato 
pulo tabokek. 

30 Padiyakan sajolah ilalang tu tumbuah 
samo-samo jo gandun tu, sampai tibo 
masonyo kito manuwai. Kudian ambo 
ka mangecek kabake urang-urang nan 
ka manuwai: Kampuangkanlah dawulu 

nama nan ilalangnyo, sudah tu kabek 
lansuang baka. Lah salasai itu barulah 
dikampuangkan pulo nama nan gandun, 
sudah tu bawoklah masuak lumbuang." 

31 Isa Almasih mancuritokan pulo ciyek 
lai parumpamoan kabake urang banyak, 
Baliau mangatokan, "Parkaro Karajaan 
Sarugo tu, ka adaannyo sarupo jo 
parumpamoan nan bakcando iko: Sa 
incek bijo sasawi di ambiak dek surang 
urang paladang, sudah tu ditanamnyo di 
ladangnyo. 

32 Bijo sasawi tu adolah bijo nan sangaik 
aluih. Tapi jikok inyo lah tumbuah, inyo 
ka manjadi nan paliang gadang di 
antaro tanam-tanaman. Inyo ka manjadi 
batang kayu gadang, sainggo bi tibo 
lah unggeh mambuwek sarang di 
sangkak-sangkaknyo." 

33 Ado pulo ciyek lai parumpamoan lain, 
nan dicuritokan dek Isa Almasih kabake 
urang nan banyak tu. "Parkaro Karajaan 
Sarugo, ka adaannyo sarupo jo ragi nan 
di ambiak dek surang urang padusi, 
sudah tu di aduaknyo jo ampek puluah 
liter tapuang tarigu, mako manjadi 
kambanglah tapuang tu kasadonyo!" 

34 Kasadonyo nan di ajakan dek Isa 
Almasih kabake urang nan banyak, 
Baliau tatap mamakai kato ba ibaraik. 

35 Dek nan baitu, mako basuwoanlah 
firman Tuhan, nan lah disampaikan dek 
nabi, "Aden bakato ba ibaraik, jikok 
mangecek kabake urang-urang tu: Aden 
ka mambaritokan parkaro-parkaro nan 
ta andok sajak dunie dijadikan." 

36 Sasudah tu Isa Almasih masuak ka 
dalam rumah, Baliau tinggakan urang 
nan banyak tu. Pangikuik-pangikuik-Nyo 
bi tibo sambia bakato, "Cubolah Angku 
jalehkan kabake kami, apo aratinyo 
tantang parumpamoan ilalang di antaro 
gandun." 

37 Baliau bakato, "Urang nan 
manyerakkan baniah nan elok tu, 
adolah Anak Manusia. 

38 Nan dikatokan ladang, adolah 
dunia ko. Baniah nan elok tu adolah 
urang-urang nan lah manjadi umaik 
Allah. Ilalang tu iyolah urang-urang nan 
bapihak kabake ubilih. 

39 Musuah nan mananam ilalang tu 
iyolah ubilih. Maso manyabik iyolah Ari 
Kiamaik, urang-urang nan manuwai tu 
iyolah malekaik-malekaik. 

40 Bakcando ilalang tu dikumpuakan 
sarato dibaka dalam api, baitu pulolah 
nan ka tajadi isuak di Ari Kiamaik. 

41 Anak Manusia ka manyuruah 
malekaik-malekaik-Nyo untuak 
mangumpuakan kasadonyo umaik-Nyo, 
jikok ado nan dek ulah umaik-Nyo tu, 
urang lain mampabuwek doso, kok 
indak, dek ulah umaik-Nyo tu sadonyo 
urang bi mampabuwek karajo nan jahek. 

42 Mako kasadonyo umaik-Nyo nan 
ba ulah tu, ka di ambuangkan masuak 
tungku barapi nan manyalo-nyalo, mako 
disinanlah inyo ka bi maratok, sarato ka 
di ajab, jo ajab nan padiah. 

43 Satiyok urang nan layi mangarajokan 
apo nan katuju dek Allah, mako isuak 
inyo ka bacahayo bakcando matoari 
dalam Karajaan Bapaknyo. Jadi, kok 
angku-angku layi batalingo, inok 
manuangkanlah kecek Ambo ko!" 

44 "Parkaro Karajaan Sarugo tu, sa 
umpamo jo arato nan takubua dalam 
tanah, tasuwo dek surang urang, sudah 
tu inyo kubuakan baliak arato tu. Dek 
karano kagadangan atinyo basuwo jo 
arato tu, mako payilah inyo manjuwa 
sagalo aratonyo, sudah tu inyo babaliak, 

mako inyo balilah tanah tampaik arato 
tu dikubuakan." 

45 "Baitu pulo, parkaro Karajaan 
Sarugo tu, sa umpamo jo surang 
urang panggaleh, nan payi mancari 
mutiara-mutiara nan ba arago. 

46 Kutiko inyo basuwo jo sa incek 
mutiara nan sangaik rancak, mako 
bagagehlah inyo payi manjuwa sagalo 
aratonyo, sudah tu inyo balilah mutiara 
nan sa incek tu." 

47 "Parkaro Karajaan Sarugo tu, sa 
umpamo jo pukek nan dirantangkan ka 
danau, mako bi masuaklah bamacam- 
macam ikan. 

48 Dek karano pukek tu lah panuah, 
mako di elolah pukek tu ka darek, dek 
tukang-tukang pukek. Sasudah tu inyo 
bi duduak sambia mamiliah-miliah ikan: 
Nama nan rancak dimasuakkannyo ka 
dalam karanjang, nama nan buruak 
dicampakkannyo. 

49 Baitu pulolah ka adaannyo isuak 
di Ari Kiamaik, malekaik-malekaik ka 
mampasisiahkan urang-urang nan jahek, 
dari urang-urang nan patuah mangarajo 
parentah Allah. 

50 Sasudah tu urang-urang nan jahek 
tu, di ambuangkan masuak tungku 
nan barapi garang. Disinanlah inyo ka 
maratok, sarato di ajab jo ajab nan 
padiah." 

51 Isa Almasih batanyo, "Layikoh 
angku-angku mangarati kasadonyo, 
tantang parkaro nan lah Ambo kecekkan 
tu?" "Layi Ngku!" kecek urang-urang tu. 

52 Sudah tu Baliau bakato, "Itulah 
sababnyo, satiyok guru agamo Yahudi 
nan lah manjadi umaik Karajaan Sarugo, 
inyo sarupo jo surang urang punyo 
rumah, nan mangaluwakan aratonyo 
nan baru, sarato jo aratonyo nan lamo 
dari dalam gudangnyo." 

53Sasudah Isa Almasih salasai 
mancuritokan sagalo parumpamoan tu, 
mako Baliau barangkek dari tampaik tu, 

54 Baliau taruih pulang ka kampuang- 
Nyo. Tibo disinan Baliau payi ma aja ka 
rumah ibadaik, urang-urang nan ado 
disinan sabana tacangang mandangakan 
pangajaran Baliau. Urang-urang tu bi 
mangecek, "Dari ma Inyo ko mandapek 
pangatawuan nan sarupo itu? Dari 
ma Inyo mandapek kuwaso untuak 
mampabuwek mukjizat? 

>> Indak koh Inyo ko anak tukang kayu? 
Indak koh Siti Maryam tu mandeh-Nyo: 
indak koh si Yakobus, si Yusuf, si Simon, 
sarato jo si Yudas, nan kasadonyo tu 
adolah dunsanak-Nyo? 

56 Indak koh dunsanak-dunsanak-Nyo 
nan padusi bagai bi tingga disiko juwo? 
Dari ma Inyo padapek kasadonyo tu?" 

57 Mako urang-urang tu indak manarimo 
Isa Almasih di sinan. Sudah tu Baliau 
bakato kabake urang-urang tu, "Salain 
daripado di kampuangnyo atau di 
rumahnyo, satiyok nabi tu di aromaik-i 
dima-dimanyo." 

58 Dek karano itu Baliau indak banyak 
mampabuwek mukjizat disinan, dek 
karano urang-urang tu indak bi picayo. 
14 1 Pado maso itu, Herodes, 

panguwaso di nagari Galilea, 
mandanga kaba tantang Isa Almasih. 

2 Herodes mangecek kabake anak 
buwahnyo. "Iko lah jaleh Nabi Yahya 
Pambaptis ko nan lah iduik baliak! Itu 
sababnyo mangko Inyo mampunyoi 
kuwaso untuak mampabuwek mukjizat." 

3Dek karano sabalun itu, Herodes 
lah manyuruah manangkok sarato 
jo mangabek Nabi Yahya Pambaptis 

tu, sasudah tu inyo puruakkan 
masuak pinjaro. Mangkonyo Herodes 
batindak bakcando itu, dek karano 
parkaro Herodias, nan adolah bini dari 
dunsanaknyo sandiri nan banamo Filipus. 
4Dek karano dawulu panah Nabi Yahya 
mangecek kabake Herodes bakcando 
iko, "Sabananyo manuruik agamo, 
indak buliah doh angku mampabini si 
Herodias!" 

3 Sajak dari itu, Herodes lah bamukasuik 
nak ka mambunuah Nabi Yahya, tapi 
inyo takuik kabake urang nan banyak, 
dek karano urang-urang tu ma anggap 
baraso Nabi Yahya adolah sabana nabi. 

6 Dikutiko Herodes mamparalekkan ari 
kalayierannyo, anak si Herodias nan 
padusi, tagak manari di adok-an si alek 
nan tibo. Sangaik sanangnyo ati Herodes 
mancaliak tari nan dibawokkannyo, 

7 sainggo Herodes bajanji kabake paja 
tu sarato jo basumpah, baraso apo sajo 
nan dimintaknyo, musti ka dipalakukan. 

8 Dek karano di asuang dek mandehnyo, 
paja gadih tu bakato, "Ambo niyo kapalo 
Nabi Yahya Pambaptis, dibarikan ka 
ambo kiniko juwo di ateh talam!" 

9Mandanga pintak paja tu, sangaik 
sadiahnyo ati Herodes. Tapi dek 
karano inyo lah tadorong basumpah di 
adok-an si alek, mako tapasolah inyo 
mamarentahkan supayo kandak paja tu 
dipalakukan. 

101nyo manyuruah urang payi ka 
pinjaro untuak mamancuang kapalo Nabi 
Yahya. 

11 Sasudah tu kapalo Nabi Yahya tu 
dibawok masuak di ateh talam, dibarikan 
ka paja gadih tu. Paja tu mambawoknyo 
pulo kabake mandehnyo. 

12 Indak lamo sasudah tu, pangikuik- 
pangikuik Nabi Yahya bi tibo manjapuik 
mayik baliau, untuak ka dikubuakan. 
Pangikuik baliau tu pun payi pulo 
mambaritawukan kajadian tu kabake Isa 
Almasih. 

13 Kutiko Isa Almasih mandanga 
kajadian tu, Baliau nayiak ka ateh 
parawu, barangkek dari tampaik tu, 
Baliau payi ka suatu tampaik nan 
langang. Tapi kutiko urang-urang bi 
tawu, baraso Baliau lah barangkek, 
urang-urang tu pun barangkek pulo 
maninggakan nagarinyo, payi untuak 

mangaja-i Isa Almasih malalui jalan 
darek. 

14 Dikutiko Baliau turun dari parawu, 
Baliau manampak urang banyak, Baliau 
maraso ibo kabake urang-urang tu. 
Sudah tu, Baliau cegakkanlah urang nan 
sakik, di antaro urang nan banyak tu. 

15 Di patang arinyo, pangikuik-pangikuik 
Isa Almasih bi tibo mangecek kabake 
Baliau, "Ari lah sanjo, tampaik ko 
tapancie. Labiah elok Angku suruah 
urang-urang ko payi dari siko, buliah 
inyo dapek mambali nan ka dimakan di 
kampuang nan dakek ko." 

16 Isa Almasih bakato, "Indak usah inyo 
bi payi dari siko, angku-angku sajolah 
nan ka ma agiah inyo makan." 

17 Pangikuik Baliau bi bakato, "Roti limo 
buwah, ikan duwo ikua, itunyo nan ado 
di kami!" 

18 "Bawoklah roti jo ikan tu kamari," 
kecek Isa Almasih. 

19 Sasudah tu Baliau manyuruah urang 
nan banyak tu bi duduak di ateh rumpuik. 
Baliau ma ambiak roti nan limo, sarato 
jo ikan nan duwo tu, Baliau maningadah 
ka langik sarato basyukur kapado Allah. 
Sasudah tu Baliau mambalah-balah roti 

tu jo tangan-Nyo, sarato mambarikannyo 
kabake pangikuik-pangikuik-Nyo, untuak 
ka dibagi-bagikan kabake urang nan 
banyak. 

20 Urang-urang tu bi makan sampai 
kanyang kasadonyo. Sasudah 
tu pangikuik-pangikuik Baliau 
mangumpuakan makanan nan 
balabiah: ado duwo baleh katidiang 
panuah labiahnyo. 

21 Urang nan bi makan dikutiko itu, ado 
kiro-kiro limo ribu urang banyaknyo, 
alun tamasuak lai tu urang padusi sarato 
jo paja-paja ketek. 

22 Sasudah tu Isa Almasih manyuruah 
pangikuik-pangikuik-Nyo nayiak ka ateh 
parawu, supayo buliah labiah dawulu 
barangkek manyubarangi danau, urang 
nan banyak disuruah-Nyo bi pulang. 

23 Sasudah urang nan banyak tu bi 
bajalan, Baliau mandaki ka sabuwah 
bukik untuak badowa. Sampai ari lah 
malam, Baliau disinan juwo lai badowa 
surang-Nyo. 

24Samantaro itu, parawu nan 
ditompangi dek pangikuik-pangikuik 
Baliau cako, lah jauah, lah tibo di 
tangah-tangah danau. Parawu tu lah 

ta ampeh-ampeh di oyak ombak, dek 
karano angin balawanan arah jo parawu 
tu. 

2> Antaro pukua tigo jo pukua anam 
subuah, Isa Almasih tibo bajalan kaki di 
ateh ayie kabake pangikuik-pangikuik- 
Nyo nan sadang dalam palayieran 
tu. 

26 Dikutiko pangikuik-pangikuik-Nyo 
maliyek Baliau bajalan di ateh ayie, 
mako pangikuik-Nyo tu bi takajuik 
sangaik, sambia bi mamakiak "Antu!" 

27 Tapi Isa Almasih lansuang manjawab, 
"Tananglah! Ambo ko, Isa Almasih. 
Angku-angku jan takuik!" 

28 Sudah tu si Petrus bakato, "Jikok iyo 
sabana Angku, suruahlah ambo datang 
kian bajalan kaki di ateh ayie." 

29 "Kamarilah," kecek Isa Almasih. 
Mako turunlah si Petrus dari parawu, 
inyo bajalan di ateh ayie datang kabake 
Isa Almasih. 

30 Tapi kutiko si Petrus marasokan ribuik 
han kareh di danau tu, tabik takuiknyo, 
inyo muloi karam sambia mamakiak. 
"Oih Tuhan, tolonglah ambo!" 

31 Isa Almasih capek ma oncongkan 
tangan-Nyo manyemba si Petrus, sambia 

bakato, "Petrus, Petrus, angkau kurang 
picayo. Baa mangko angkau ragu-ragu 
kabake Ambo?" 

32 Mako nayiaklah kaduwo-duwonyo ka 
ateh parawu, ribuik pun tanang. 

33 Kasadonyo pangikuik Baliau sujuik 
manyambah. Pangikuik-Nyo bi bakato, 
"Tuhan, Angkau iyo sabana-bana Anak 
Allah!" 

34 Dikutiko rombongan Isa Almasih tu 
lah tibo di subarang danau, inyo manapi 
di Genesaret. 

35 Kutiko urang-urang nan disinan 
maliyek, baraso nan tibo tu adolah Isa 
Almasih, mako inyo bi malewakan kaba 
tu kasadonyo daerah di sakuliliang kota 
tu. Kasadonyo urang nan sakik dibawok 
kabake Baliau. 

36 Urang-urang tu sabana mamintak 
kabake Baliau, kok dapek inyo 
dibuliahkan untuak manyintuah jubah 
Baliau agak saketek, biyalah hanyo 
ujuangnyo sajo. Kasadonyo urang nan lai 
sato manyintuah jubah Baliau, cegaklah 
panyakiknyo. 

1 5 1 Sakalompok urang Farisi, sarato 

jo babarapo urang guru agamo 

dari Yerusalem, datang kabake Isa 
Almasih. Inyo bi batanyo kabake Baliau, 

2"Baa mangko pangikuik-pangikuik 
Angku malangga adaik istiadaik niniak 
muyang kito? Kutiko ka makan, inyo 
indak bi mambasuah tangan doh labiah 
dawulu, manuruik nan biaso di adaik 
kito!" 

3Isa Almasih manjawab, "Baa mangko 
angku-angku malangga pulo parentah 
Allah, hanyo dek karano untuak 
manuruikkan adaik istiadaik niniak 
muyang angku? 

“Dek karano Allah lah mangatokan, 
'Aromaik-ilah bapak sarato jo mandeh 
angkau,' 'Bagi siya nan mangato-ngatowi 
bapaknyo atau mandehnyo, inyo musti 
ka di ukun mati." 

“Tapi angku-angku ma ajakan nan 
bakcando iko: jikok ado urang mangecek 
ka ranggaeknyo, 'Apo nan samustinyo 
ambo barikan ka apak jo ka biyai, lah 
ambo pasambahkan kapado Allah,' 

6 mako urang tu indak paralu lai untuak 
mambalo urang gaeknyo. Jadi, dek 
karano di adaik istiadaik niniak muyang 
angku, angku maremehkan firman Allah. 

7Oih angku-angku urang munapiak! 
Sabana tapek, apo nan lah dinubuatkan 
dek Nabi Yesaya tantang diri angku- 
angku, 

8'Bakcando ikolah Allah bakato: 
Urang-urang tu manyambah Den hanyo 
jo muluiknyo sajo, tapi atinyo jauah dari 
Den. 

3Indak ado doh aratinyo, inyo 
manyambah Den, dek karano atuaran 
manusia nan inyo ajakan, sa olah-olah 
nan inyo karajokan tu, atuaran-Den." 

10 Sasudah tu, Isa Almasih ma imbau 
urang-urang nan ado disinan, sarato 
bakato kabake inyo, "Dangakanlah 
kato-kato Ambo, supayo angku-angku 
buliah mangarati! 

11 Apo nan masuak ka dalam muluik, 
indak ka manajihkan urang tu 
doh, tapi kok sagalo sasuatu nan 
kaluwa dari muluiknyo, itulah nan ka 
manajihkannyo." 

12 Sudah tu pangikuik-pangikuik Isa 
Almasih datang bakato kabake Baliau, 
"Tawu Angku baraso urang Farisi tu bi 
tasingguang, kutiko mandanga kato-kato 
Angku cako?" 

13 Baliau manjawab, "Satiyok tanam- 
tanaman, nan indak ditanam dek 
Bapak Ambo nan di sarugo, sadonyo ka 
dibokek. 

14 Indak paralu di acuahkan urang- 
urang Farisi tu. Inyo tu pamimpin- 
pamimpin buto: jikok urang buto 
mambimbiang urang buto, mako 
kaduwo-duwonyo ka balambin masuak 
banda." 

15 Petrus bakato, "Angku, tolonglah 
jalehkan kabake kami apo aratinyo 
parumpamoan tu!" 

16 Isa Almasih manjawab, "Alun 
mangarati juwo lai angku-angku? 

17 Indak tawu koh angku-angku, baraso 
nan masuak ka dalam muluik turun ka 
dalam paruik, sudah tu kaluwa baliak? 

18 Tapi apo nan kaluwa dari muluik, 
barasa dari ati: itulah nan manjadikan 
urang banajih. 

19 Dek karano, dari ati timbua pikieran- 
pikieran jahek, nan manyababkan urang 
mambunuah, bajina, mangarajokan nan 
cabul, mancilok, ma agiah katarangan 
palasu sarato mampitanah. 

20 Karajo-karajo nan bakcando itulah 
nan manyababkan urang jadi banajih, 

indak parkaro makan jo tangan nan 
indak babasuah doh." 

21 Sasudah tu Isa Almasih barangkek 
dari tampaik tu, Baliau payi ka daerah 
dakek kota Tirus jo Sidon. 

22 Ado surang padusi Kanaan dari 
daerah tu, datang kabake Baliau sambia 
ma imbau-imbau, "Oih Anak Daud, 
iboilah ambo ko! Anak ambo nan padusi 
ka masuak-an roh jahek. Sabana parah 
ka adaannyo." 

23 Isa Almasih indak manyauik-i urang 
padusi tu ba imbau. Pangikuik-pangikuik 
Baliau datang ka Baliau untuak 
mambana, "Angku, suruahlah urang 
padusi tu payi dari siko. Inyo ma eboh 
sajo di balakang!" 

24 Baliau manjawab, "Ambo ko di utuih 
hanyo kabake banso Israel, sangajo 
kabake urang-urang Israel nan sasek." 

25 Sato tibo urang padusi tu lansuang 
inyo sujuik di adok-an Isa Almasih 
sambia bakato, "Angku, tolonglah ambo 
Ngku." 

26 Isa Almasih manjawab, "Indak elok 
ma ambiak makanan nan ka untuak 
paja-paja, sudah tu mambarikannyo 
untuak anjiang." 

27 "Iyo, batua tu Angku," jawab 
padusi tu, "tapi anjiang tu makannyo 
dari siso-siso makanan tuannyo nan 
balabiah." 

28 Isa Almasih bakato kabake urang 
padusi tu, "Biyai, sabana gadang iman 
biyai! Biyalah tajadi apo nan katuju dek 
biyai!" Di kutiko tu juwo mako cegaklah 
anaknyo nan sakik tu. 

291sa Almasih barangkek dari tampaik 
tu, Baliau taruih juwo bajalan manyisi 
tapi danau Galilea. Sudah tu nayiak ka 
ateh sabuwah bukik, tibo disinan Baliau 
duduak. 

30 Sambuah urang nan bi tibo kabake 
Baliau, nan mambawok-i urang-urang 
nan pincang, nan buto, nan lumpuah, 
nan bisu, sarato sambuah lai urang nan 
babagai-bagai panyakik. Urang-urang 
tu bi malatakkan urang nan sakik tu di 
adok-an Isa Almasih, sudah tu Baliau 
mancegakkannyo. 

31 Sangaik tacangangnyo urang banyak 
nan ado disinan, kutiko inyo maliyek 
urang bisu bisa mangecek, urang 
pincang cegak, urang lumpuah bisa 
bajalan, urang buto bisa maliyek. Inyo bi 
mamuji-muji Allah banso Israel. 

32 Kudian Isa Almasih ma imbau sarato 
bakato ka pangikuik-pangikuik-Nyo, 
"Ambo maraso ibo kabake urang nan 
banyak ko. Lah tigo ari lamonyo inyo bi 
manuruikkan Ambo, kiniko indak ado lai 
nan ka dimakannyo. Ambo indak niyo 
doh mampadiyakan inyo bi pulang jo 
paruik nan indak barisi, baiko bi paniang 
inyo di tangah jalan." 

33 Sudah tu pangikuik-pangikuik-Nyo 
bi batanyo kabake Baliau, "Dima kito 
nan ka bisa mandapekkan makanan, 
untuak urang nan sabanyak ko di daerah 
tapancie nan sarupo iko?" 

34 Isa Almasih batanyo kabake 
pangikuik-Nyo, "Lai barado roti nan 
ado di angku-angku?" Pangikuik-Nyo 
bi manjawab, "Layi tujuah buwahnyo 
Ngku, salain dari itu layi ado pulo ikan 
ketek-ketek babarapo ikua." 

35 Mako Isa Almasih manyuruah urang 
nan banyak tu bi duduak di tanah. 

36 Baliau ambiaklah roti nan tujuah 
buwah sarato jo ikan tu, sudah 
tu Baliau basyukur kapado Allah. 
Baliau mambalah-balah roti sarato jo 
manguduangi ikan tu jo tangan-Nyo, 
sudah tu Baliau barikan ka pangikuik- 

Nyo. Pangikuik-pangikuik-Nyo lah nan 
mambagikan kabake urang nan banyak. 

37 Kasadonyo urang tu bi makan 
sampai kanyang. Lah sudah urang tu 
bi makan, mako pangikuik-pangikuik 
Baliau mangumpuakan makanan nan 
balabiah. Sampai tujuah katidiang 
panuah labiahnyo. 

38 Kutiko tu ado ampek ribu urang 
laki-laki nan bi makan, alun di etong 
lai tu urang padusi sarato jo paja-paja 
ketek. 

39[ ah bi salasai makan, barulah Isa 
Almasih manyuruah urang nan banyak 
tu bi pulang ka rumahnyo. Baliau sandiri 
nayiak ka sabuwah parawu, sudah tu 
barangkek ka daerah Magadan. 

1 6 t Ado babarapo urang Farisi sarato 

jo urang Saduki datang kabake 
Isa Almasih, nak manjarek Baliau jo 
kato-kato. Urang-urang tu mamintak, 
supayo Baliau mampabuwek mukjizat, 
untuak manandokan baraso Baliau iyo 
datang dari Allah. 

2 Isa Almasih manjawab, ["Jikok 
matoari bamulo nak ka tabanam, kutiko 
tu cahayo langik sirah nampaknyo, mako 

angku-angku bi mangatokan, 'Alamaik 
udaro ka elok." 

3 Jikok di pagi ari langik agak galok 
sarato agak morok nampaknyo, mako 
angku-angku bi mangatokan, 'Ari iko 
mungkin ari ka ujan.' Nah, angku-angku 
dapek manakok-nakok ka adaan udaro, 
hanyo jo sacaro maliyek ka adaan langik, 
tapi baa mangko tando-tando jaman 
indak dapek angku-angku takok!"] 

4"Baralah ka jaheknyo, sarato baralah 
ka durakonyo urang-urang dijaman 
kiniko. Angku-angku mamintak supayo 
Ambo mampabuwek mukjizat. Indak 
ciyek juwo doh mukjizat nan ka 
dipaliyekkan kabake angku-angku, 
salain daripado mukjizat Nabi Yunus." 
Sasudah bakato bakcando itu Baliau 
bajalan, maninggakan urang-urang tu. 

? Kutiko pangikuik-pangikuik Isa 
Almasih sampai di subarang danau, 
barulah takana dek inyo baraso inyo lupo 
mambawok roti. 

6 Isa Almasih bakato kabake pangikuik- 
pangikuik-Nyo tu, "Ingek-ingeklah 
angku-angku jo ragi urang Farisi sarato 
jo ragi urang Saduki." 

7 Mandanga kato-kato Baliau nan baitu, 
pangikuik-pangikuik-Nyo bi mangecek 
sasamo inyo, "Mangkonyo Angku Guru 
mangecek bakcando itu, dek karano kito 
indak mambawok roti." 

8 Isa Almasih mangatawui apo nan 
dipakecekkan dek pangikuik-Nyo tu. Dek 
karano itu Baliau bakato, "Baa mangko 
angku-angku mampamasalahkan 
tantang roti nan indak ado? Sabananyo 
angku-angku kurang picayo! 

9 Alun mangarati juwo lai angku-angku? 
Apokoh indak takana lai di angku-angku, 
limo buwah roti nan Ambo balah-balah, 
untuak ma agiah makan urang sabanyak 
limo ribu urang? Bara katidiang roti 
nan balabiah kutiko angku-angku 
kumpuakan? 

10 Baa, lai takana pulo di angku-angku, 
tujuah buwah roti untuak urang nan 
ampek ribu tu? Bara katidiang makanan 
nan balabiah kutiko angku-angku 
kumpuakan? 

11Baa mangko angku-angku kok 
sampai indak mangarati, Ambo indak 
mampakatokan parkaro roti doh jo 
angku-angku? Tapi ingek-ingeklah 

taradok jo ragi urang Farisi sarato jo ragi 
urang Saduki!" 

12 Akienyo pangikuik-pangikuik Isa 
Almasih tu mangarati, baraso Baliau 
manyuruah pangikuik-Nyo ba ingek- 
ingek, indak taradok ragi nan dipakai 
untuak pambuwek roti doh, tapi musti 
ba ingek-ingek taradok ka pangajaran 
urang Farisi jo urang Saduki. 

13 Isa Almasih payi ka daerah dakek 
kota Kaisarea Filipi. Tibo disinan Baliau 
batanyo kabake pangikuik-pangikuik- 
Nyo, "Manuruik pandapek urang, Anak 
Manusia tu siya?" 

14 Pangikuik-pangikuik-Nyo bi 
manjawab, "Ado nan mangatokan 
Nabi Yahya Pambaptis. Ado pulo 
nan mangatokan Nabi Elia. Nan lain 
mangatokan Nabi Yeremia, kok indak 
salah surang daripado nabi." 

15 "Tapi manuruik pandapek angku- 
angku, Ambo ko siya?" tanyo Isa Almasih 
kabake pangikuik-Nyo. 

16 Simon Petrus manjawab, "Angku 
adolah Rajo Panyalamaik, Anak Allah 
Nan Kaka." 

17 "Baruntuang bana angkau, oih Simon 
anak Yona!" kecek Isa Almasih. "Dek 

karano, bukannyo manusia doh tu, 
nan ma agiah tawu parkaro tu kabake 
angkau, tapi adolah Bapak Ambo nan di 
sarugo. 

18 Dek karano itu katawuilah, baraso 
angkau adolah si Petrus, batu nan 
kuwaik. Di ateh batu ikolah Ambo 
ka managakkan gareja Ambo, nan 
indak bisa dikalahkan: biya dek mauik 
sakalipun! 

19 Ambo ka mambarikan kabake angkau 
anak kunci Karajaan Sarugo. Apo nan 
angkau tagah di muko bumi, itupun 
ditagah pulo di sarugo. Baitu pulo, apo 
nan angkau suruahkan di muko bumi, 
itupun disuruahkan pulo di sarugo." 

20 Sasudah tu Isa Almasih 
mamparingekkan kabake pangikuik- 
pangikuik-Nyo, supayo jan mancuritokan 
ka siya-siyanyo, baraso Baliau adolah 
Rajo Panyalamaik. 

21 Muloi dari sajak itu, Isa Almasih 
mangecek sacaro ba taruih tarang 
kabake pangikuik-pangikuik-Nyo, baraso 
Baliau musti payi ka Yerusalem, sarato 
banyak ka manangguangkan ajab 
sansaro dari pamimpin-pamimpin, dari 
imam-imam, sarato jo dari guru-guru 

agamo Yahudi. Baliau ka dibunuah, tapi 
di ari nan katigo, Baliau ka iduik baliak, 
kaluwa dari kubua. 

22 Mandangakan kecek Isa Almasih nan 
bakcando itu, si Petrus mambawok Baliau 
baganjua, sarato mamparingekkan 
Baliau, si Petrus bakato, "Mudah- 
mudahan Allah manjauahkan parkaro 
nan saroman tu! Jan sampai tajadi di diri 
Angkau Tuhan!" 

23 Isa Almasih malengong, sarato 
bakato ka si Petrus, "Payilah dari 
siko, oih Tukang dayo! Angkau ma 
ambek-ambek karajo Ambo. Pikieran 
angkau tu pikieran manusia: indak 
pikieran Allah!" 

24 Sudah tu Isa Almasih bakato 
ka pangikuik-pangikuik-Nyo, "Jikok 
urang nan sabana-bana niyo nak 
ka manuruikkan Ambo, inyo musti 
maninggakan kaparaluan dirinyo sandiri, 
inyo musti mamikua salibnyo, sarato 
musti taruih satiya ma ikuik-i Ambo. 

25 Dek karano, urang nan baniyaik 
nak mampatahankan angoknyo, mako 
inyo ka ka ilangan angoknyo tu. Tapi, 
urang nan mangarobankan angoknyo 

dek karano untuak Ambo, mako inyo ka 
mandapek iduik nan kaka. 

26 Apo gunonyo lai bagi urang nan 
mandapekkan kasadonyo arato isi dunia 
ko, tapi inyo ka ilangan iduik nan kaka? 
Dapekkoh iduik nan kaka tu dituka jo 
barang sasuatu? 

27 Indak ka lamo lai Anak Manusia, ka 
datang jo kuwaso Bapak-Nyo, sarato 
jo malekaik-malekaik-Nyo. Kutiko 
itulah Inyo ka mambari upah kabake 
satiyok urang, sasuwai jo karajonyo 
surang-surang. 

28 Katawuilah! Di antaro angku-angku 
nan disiko, ado nan indak ka mati, 
sabalun inyo maliyek Anak Manusia 
datang sabagai Rajo." 

1 7 1 Anam ari sasudah tu Isa Almasih 

mambawok si Petrus, si Yakobus 
sarato jo karek-annyo si Yahya, payi ma 
asiangkan diri ka sabuwah gunuang nan 
tinggi. 

2 Di adok-an urang nan batigo tu, 

Isa Almasih barubah rono muko-Nyo: 
Muko-Nyo manjadi tarang bakcando 
matoari, jubah-Nyo manjadi putiah 
bakilauan. 

3Sasudah tu katigo urang pangikuik- 
Nyo tu, manampak Nabi Musa jo Nabi 
Elia sadang mangecek jo Isa Almasih. 

4Si Petrus bakato kabake Baliau, 
"Tuhan, lamak bana parasaan kito 
disiko. Jikok Tuhan layi satuju, ambo ka 
managakkan tigo buwah kemah disiko: 
ciyek untuak Tuhan, ciyek untuak Nabi 
Musa, nan ciyek lai untuak Nabi Elia." 

?Samantaro si Petrus sadang 
mangecek, tibolah awan nan sangaik 
tarang marawok-inyo kasodonyo, dari 
dalam awan tu tadanga suwaro nan 
mangatokan, "Ikolah Anak-Den nan Den 
kasiahi. Inyo nan manyanangkan ati- 
Den. Iyokanlah sagalo kato-kato-Nyo!" 

6 Kutiko pangikuik-pangikuik Isa 
Almasih mandangakan suwaro nan 
bakcando itu, inyo bi tabik takuik, 
sainggo bi tasungkua ka tanah. 

7 Mako tibolah Isa Almasih sambia ma 
awai pungguang pangikuik-Nyo tu. "Bi 
tagaklah," kecek Baliau, "jan takuik!" 

8 Dikutiko pangikuik-Nyo tu bi 
mancaliak, indak surang juwo doh 
urang lain nan nampak dek inyo, salain 
daripado Isa Almasih. 

9 Dikutiko urang-urang tu bi turun 
dari gunuang, mako Isa Almasih 
mamparingekkan pangikuik-Nyo tu, "Jan 
dicuritokan ka siya-siyanyo apo nan 
lah angku-angku caliak cako, sabalun 
Anak Manusia di iduikkan baliak sasudah 
mati." 

10 Pangikuik-pangikuik Isa Almasih 
bi batanyo ka Baliau, "Baa mangko 
guru-guru agamo Yahudi bi mangatokan, 
baraso Nabi Elia musti tibo labiah 
dawulu?" 

11 Īsa Almasih manjawab, "Batua tu apo 
nan dikatokan dek guru-guru agamo tu, 
Nabi Elia tibo labiah dawulu, inyo nan ka 
manyegehi sagalo sasuatu. 

12 Tapi nak Ambo katokan banalah ka 
angku-angku, Nabi Elia lah tibo, tapi 
urang-urang tu indak tawu jo inyo; 
urang-urang tu mampabuwek Nabi Elia 
sakandak atinyo sajo. Sarupo itu pulolah 
nan ka dipabuwek dek urang-urang tu 
kabake Anak Manusia." 

13 Barulah mangarati pangikuik- 
pangikuik Isa Almasih, baraso Baliau 
mancuritokan tantang Nabi Yahya 
Pambaptis. 

14 Kutiko Isa Almasih sarato jo katigo 
pangikuik-Nyo, babaliak ka tampaik 
urang nan banyak, tibolah surang 
laki-laki, sujuik di adok-an Baliau, 

15 jinyo bakato, "Angku, tolonglah, 
iboilah anak ambo. Anak ambo tu 
disawan. Panyakik sawannyo tu sabana 
barek, sainggo acok bana inyo jatuah 
masuak api, acok pulo jatuah masuak 
ayie. 

16 Ambo lah mambawok anak ambo 
tu kabake pangikuik-pangikuik Angku, 
tapi indak bisa doh pangikuik Angku 
mancegakkannyo." 

17 Isa Almasih manjawab, "Angku- 
angku iyo sabana indak bakailieran! 
Angku-angku iyo sabana urang nan 
indak mangarajokan suruah, samo 
jo urang nan indak ba iman. Sampai 
pabilo andaknyo Ambo musti sapayi jo 
angku-angku, sampai pabilo Ambo musti 
basaba jo angku-angku? Bawoklah paja 
tu kamari!" 

18 Sudah tu, Isa Almasih 
mamarentahkan roh jahek nan di 
dalam diri paja tu, supayo kaluwa. Roh 
jahek tu pun kaluwa, mako cegaklah 
paja tu sakutiko tu juwo. 

19 Indak lamo sasudah tu pangikuik- 
pangikuik Isa Almasih bi tibo ka Baliau 
untuak bi batanyo, tapi agak tajarak dari 
urang nan banyak, "Ngku, apo sababnyo 
mangko kami indak bisa ma usie roh 
jahek tu?" 

20 Isa Almasih manjawab, "Dek karano 
angku-angku kurang picayo. Kana-ilah 
apo nan Ambo katokan ko! Jikok santano 
angku-angku layi ba iman agak sagadang 
bijo sasawi, mako angku-angku bisa 
mangecek kabake bukik ko, 'Pindahlah 
ka tampaik nan lain!' mako bukik ko pun 
pindah. Indak ciyek juwo doh nan indak 
bisa angku-angku karajokan! 

21 Tapi roh jahek nan sarupo iko, hanyo 
bisa di usie jo sacaro badowa, sarato jo 
bapuwaso.]" 

22 Kutiko pangikuik-pangikuik Isa 
Almasih bakumpua di Galilea, mako 
Baliau mangecek kabake pangikuik-Nyo 
tu, "Indak ka lamo lai, Anak Manusia ka 
disarahkan ka dalam kuwaso manusia. 

23 Inyo ka dibunuah, tapi di ari nan 
katigo Inyo ka di iduikkan baliak." 

Dek mandangakan kecek Isa Almasih 
tu, sangaik sadiahnyo ati pangikuik- 
pangikuik-Nyo. 

24 Kutiko Isa Almasih sarato jo 
pangikuik-pangikuik-Nyo sampai di 
Kapernaum, mako tibolah tukang mintak 
pajak Rumah Tuhan, batanyo ka si 
Petrus, "Layikoh sato Guru angkau 
mambayie pajak Rumah Tuhan, layi atau 
indak?" 

25 Si Petrus manjawab, "Layilah, baa ka 
indak pulo!" Kutiko si Petrus ka pulang, 
Isa Almasih labiah dawulu manyapo inyo, 
"Simon, baa pandapek angkau? Siya nan 
musti mambayie beo atau pajak kabake 
rajo-rajo dunia ko? Rakyaik atau urang 
asiang?" 

26 "Urang asiang," kecek si Petrus. Isa 
Almasih bakato, "Jikok baitu, rakyaik 
indak paralu doh tu mambayie. 

27 Tapi janlah kito manyingguang 
parasaan urang-urang tu. Jadi, kiniko 
payilah mamapeh ka danau. Sudah tu 
ambiaklah ikan nan partamu dapek. 
Mako di dalam muncuang ikan tu, 
ka basuwo dek angkau pitih nan 
sacukuiknyo, untuak pambayie pajak 
kito baduwo. Ambiaklah pitih tu, bayielah 
pajak kito untuak Rumah Tuhan kabake 
urang-urang tu." 

1 8 1 Dikutiko itu pangikuik-pangikuik 

Isa Almasih datang kabake Baliau 
untuak batanyo, "Siya urang nan di 
anggap paliang takamuko, di antaro 
umaik Allah?" 

2 Mako Isa Almasih ma imbau surang 
paja ketek, Baliau manyuruah paja tu 
tagak di adok-an pangikuik-Nyo. 

3Sudah tu Baliau bakato, "Picayolah! 
Jikok angku-angku layi barubah, sainggo 
ati angku-angku sarupo jo ati paja-paja 
ketek, barulah angku-angku dapek 
masuak Karajaan Sarugo. 

“Urang nan layi namuah marandahkan 
dirinyo, sainggo samo jo paja ketek 
ko, mako inyolah urang nan di anggap 
paliang takamuko di dalam Karajaan 
Sarugo. 

> Baitu pulo, urang nan lai namuah 
manarimo paja ketek nan sarupo iko, 
dek karano di Ambo, ba arati inyo lah 
manarimo Ambo." 

6 "Siya nan manyababkan, dek karano 
dek inyo salah surang dari urang-urang 
han ketek ko, indak picayo lai kabake 
Ambo, mako labiah elok lai di urang tu 
jikok batu panggiliangan dikabekkan di 

mariahnyo, sudah tu inyo di oncekkan 
masuak lauik basa. 

7 Baralah ka cilakonyo dunia ko, karano 
dek ulahnyo nan manyababkan urang 
bi badoso. Batua, parkaro-parkaro nan 
sarupo itu ka tatap ado, tapi cilakolah 
urang nan mampabuweknyo! 

8 Jikok tangan angkau, atau kaki 
angkau nan manjadi panyabab angkau 
babuwek doso, mako kuduanglah tangan 
atau kaki angkau tu, campakkanlah 
kasadonyo. Labiah elok angkau iduik 
indak batangan sabalah, atau indak 
bakaki sabalah, asakan iduik angkau tu 
layi manyanangkan ati Allah. Daripado 
angkau batangan bakaki langkok di 
ambuangkan masuak api narako. 

9 Jikok mato angkau nan manyababkan 
angkau badoso, mako cukialah incek 
mato angkau tu, campakkanlah. Labiah 
elok angkau bamato celek, asakan lai 
iduik manyanangkan ati Allah, daripado 
bamato langkok di ambuangkan masuak 
api narako." 

10 "Ati-atilah! Jan sampai mahino salah 
surang dari urang-urang nan ketek 
ko. Dek karano, ingeklah, baraso ado 

malekaiknyo satiyok wakatu di adok-an 
Bapak Ambo di sarugo. 

11 [Dek karano Anak Manusia datang ka 
dunie ko, untuak manyalamaikkan urang 
nan sasek!] 

12 Baa manuruik pandapek angku- 
angku? Jikok sakironyo ado surang 
urang nan punyo saratuih ikua domba, 
kudian ado sikua dombanyo tu nan 
ilang, apo nan ka dipabuwek dek urang 
nan punyo domba tu? Tantu inyo ka 
maninggakan dombanyo nan sambilan 
puluah sambilan tu di ateh bukik, sudah 
tu inyo payi untuak mancari dombanyo 
nan ilang tu. 

13 Jikok dombanyo nan ilang tu lah 
basuwo baliak -- picayolah jo kecek 
Ambo ko -- inyo labiah bagadang ati jo 
dombanyo nan sikua tu, dek karano lah 
basuwo baliak, daripado jo dombanyo 
nan sambilan puluah sambilan nan indak 
ilang. 

14 Baitu pulo Bapak angkau nan di 
sarugo, Baliau indak niyo doh, jikok 
ado salah surang dari urang-urang nan 
baru ba iman kabake Ambo ko, disemba 
baliak dek ubilih." 

15 "Jikok umpamonyo ado di antaro 
sudaro-sudaro angkau, nan bakasalahan 
kabake angkau, mako payilah untuak 
manamuinyo, katokanlah sacaro elok 
tantang kasalahannyo tu. Pabuweklah 
nan saroman itu, sacaro ba anok-anok 
antaro angkau baduwo jo inyo sajo. Jikok 
inyo layi manarimo nasiyaik angkau, 
mako barasillah angkau mandapekkan 
sudaro angkau tu baliak. 

16 Tapi jikok inyo indak namuah 
manarimo nasiyaik angkau, mako 
bawoklah surang atau duwo urang lai 
sudaro nan lain. Dek karano dalam 
Alkitab ado tatulih nan bakcando iko, 
'Sakurang-kurangnyo ado duwo atau 
tigo urang sasi nan diparalukan, untuak 
manyatokan surang urang nan tatuduah 
basalah.' 

17 Jikok inyo indak namuah juwo 
manarimo nasiyaik urang-urang tu, 
mako baritawukanlah parkaro itu kabake 
sidang jamaat. Akienyo, jikok inyo 
indak namuah pulo manarimo nasiyaik 
sidang jamaat, mako anggaplah inyo tu 
saroman jo urang tukang mintak pajak, 
saroman jo urang nan indak ba Tuhan 
Allah." 

18 "Katawuilah: Apo nan angkau tagah 
di dunie ko, itupun batagah pulo di 
sarugo. Baitu pulo, apo nan angkau 
buliahkan di dunie ko, itupun dibuliahkan 
pulo di sarugo. 

19 Katawui pulolah: Jikok di antaro 
angku-angku kutiko didunie ko, ado 
duwo urang nan supakaik sahati 
mandowakan tantang sasuatu, mako 
dowanyo tu ka dipalakukan dek Bapak 
Ambo nan di sarugo. 

20 Dek karano, dima ado duwo atau tigo 
urang nan bakumpua, dek karano di 
Ambo, mako Ambo pun ado samo-samo 
jo inyo." 

21 Kamudian si Petrus tibo kabake Isa 
Almasih untuak batanyo, "Tuhan, jikok 
sudaro ambo mambuwek kasalahan 
kabake ambo, sampai bara kalikoh, 
ambo musti mamaohkannyo? Apokoh 
sampai tujuah kali?" 

22 Baliau manjawab, "Indak, indak 
sampai tujuah kali doh, tapi sampai 
tujuah puluah kali tujuah. 

23 Dek karano parkaro Karajaan 
Sarugo, ka adaannyo sarupo jo nan 
Ambo ibaraikkan ko: Ado surang rajo 

bamukasuik nak manyalasaikan utang 
piutang jo budak-budaknyo. 

24 Kutiko rajo tu muloi mamareso, mako 
dibawoklah ka adok-annyo surang budak 
nan ba utang bajuta-juta, 

23 rasonyo indak kamungkin lai budak 
tu dapek ka mambayie utangnyo. Mako 
rajo tu mamarentahkan, supayo budak 
tu jo anak bininyo sarato jo sagalo arato 
bandonyo, dijuwa untuak ka pambayie 
utangnyo. 

26 Budak tu sujuik di adok-an rajo tu, 
sambia mambana, 'Tuanku, basaba 
atilah tuanku taradok ambo. Ambo 
layi baniyaik ka mambayie utang tu 
kasadonyo.' 

27 Rajo tu ibo maliyek budaknyo tu, 
sainggo inyo abihkan sajo kasadonyo 
utang budak tu. 

28 Kutiko budak tu ka kaluwa, 
basoboklah inyo jo kantinyo, surang 
budak pulo, nan ba utang pulo kabake 
inyo, tapi indak bara ribu doh. Mako inyo 
tangkok, inyo cakiak mariah kantinyo tu, 
sambia bakato, 'Bayielah utang wa-ang 
kasadonyo!' 

29 Kantinyo tu sujuik di adok-annyo 
sambia mambana, 'Sabalah dulu sanak, 
sadonyo utang ka ambo bayie!' 

30 Tapi budak tu indak namuah. Malah 
inyo masuakkan kantinyo tu ka pinjaro, 
sampai kantinyo tu bisa mambayie 
utang. 

31 Sadiah ati budak-budak nan lain 
kutiko maliyek kajadian tu, mako inyo 
agiah tawulah rajo tantang kajadian tu. 

32 Mako di imbaulah budak nan jahek tu 
dek rajo, sambia bakato, 'Oih budak nan 
indak tawu di untuang! Kasadonyo utang 
wa-ang lah den abihkan, dek karano 
wa-ang lah mambana kabake den. 

33 Indak koh wa-ang patuik pulo maraso 
ibo kabake kanti wa-ang, bakcando den 
nan lah maraso ibo kabake wa-ang?' 

34 Rajo tu sabana bangih. Mako budak 
nan jahek tu dipuruakkannyo masuak 
pinjaro, sampai inyo dapek mambayie 
utangnyo kasadonyo." 

35 Isa Almasih manyudahi pangajaran- 
Nyo jo kato-kato nan bakcando iko, 
"Baitu pulolah Bapak Ambo nan di 
sarugo, Baliau ka mampabuwek nan 
sarupo itu pulo kabake satiyok angku- 
angku, jikok angku-angku indak namuah 

mamaohkan sudaro angku jo ati nan 
barasiah." 

1 9 t Sasudah Isa Almasih lah salasai 

mangatokan sagalo sasuatunyo, 
mako barangkeklah Baliau dari Galilea, 
payi ka daerah Yudea di subarang sungai 
Yordan. 

2 Sambuah urang nan payi manuruikkan 
Baliau, tibo disinan Baliau mancegakkan 
panyakik urang-urang tu. 

3Sudah tu bi tibolah urang Farisi 
nan bamukasuik nak manjarek Baliau 
jo kato-kato. Urang tu bi batanyo, 
"Manuruik paratuaran agamo kito, 
apokoh buliah urang mancaraikan 
bininyo jo sabab sumbarang sabab?" 

“Isa Almasih manjawab, "Apokoh 
alun angku-angku baco lai, apo nan 
tatulih dalam Alkitab, baraso Tuhan nan 
manjadikan manusia, pado mulonyo 
manjadikan laki-laki jo padusi? 

> Sasudah tu Baliau bakato, 'Itu 
sababnyo mangko laki-laki maninggakan 
bapak jo mandehnyo, untuak payi sa 
iduik samati jo bininyo, mako kaduwonyo 
lah manjadi satu.' 

6 Jadi inyo indak marupokan duwo 
urang lai, tapi lah manjadi ciyek. Itu 

sababnyo apo nan lah disatukan dek 
Allah, indak buliah dicaraikan dek 
manusia." 

7 Urang Farisi bi batanyo pulo kabake 
Baliau, "Jikok baitu, baa mangko Nabi 
Musa manyuruah urang ma agiah surek 
carai, kabake padusi nan lah dicaraikan 
dek lakinyo?" 

8 Isa Almasih manjawab, "Mangkonyo 
Musa mambuliahkan angku-angku 
mancaraikan bini angku, dek karano 
angku-angku kareh kapalo. Nan 
sabananyo bana indak baitu doh pado 
mulonyo. 

? Dek karano itu, dangakanlah nan 
Ambo katokan ko: Siya urang nan 
mancaraikan padusinyo -- padohal 
padusinyo tu indak ado doh ba ulah jo 
urang lain -- kudian inyo babini pulo ka 
padusi nan lain, mako urang tu samo tu 
jo bajina." 

10 Mako pangikuik-pangikuik Isa 
Almasih bi bakato kabake Baliau, "Jikok 
parkaro ubuangan balaki bini bakcando 
itu, labiah elok indak usah barumah 
tanggo." 

11 Mako Baliau manjawab, "Indak 
kasadonyo urang doh, nan dapek 

manarimo kato-kato bakcando 
itu, hanyolah urang-urang nan lah 
ditantukan dek Allah. 

12 Dek karano, ado urang nan indak 
dapek barumah tanggo, basabab dari 
sajak layienyo lah bakcando itu. Ado 
pulo nan indak dapek barumah tanggo, 
dek karano inyo lah dibuwek baitu dek 
urang lain. Ado pulo urang nan mamiliah 
iduik surang, basadiyo untuak iduik 
indak barumah tanggo, supayo dapek 
malayani Allah. Bagi urang nan lai talok 
manarimo pangajaran nan bakcando iko, 
padiyakanlah inyo manarimonyo." 

13 Sambuah urang nan bi mambawok-i 
anak-anaknyo kabake Isa Almasih, 
mamintak supayo Baliau malatakkan 
tangan-Nyo, ka ateh kapalo paja-paja 
tu sarato jo mandowakannyo. Tapi 
pangikuik-pangikuik Baliau mambangihi 
urang-urang tu. 

14Mako Baliau bakato kabake 
pangikuik-pangikuik-Nyo, "Padiyakan 
sajolah paja-paja tu datang kabake 
Ambo! Jan ditagah pulo inyo, dek karano 
urang-urang nan sarupo ikolah nan 
punyo Karajaan Sarugo." 

15 Sudah tu Isa Almasih malatakkan 
tangan-Nyo di ateh kapalo paja-paja tu, 
sarato mambarakaik-inyo. Lah salasai, 
mako Baliau barangkek dari tampaik tu. 

16 Pado suatu ari ado surang laki-laki 
nan tibo kabake Isa Almasih. Inyo 
batanyo, "Angku Guru! Apo karajo baiak 
nan musti ambo karajokan, supayo 
ambo dapek manarimo iduik sajati nan 
kaka?" 

17 Isa Almasih manjawab, "Baa mangko 
angkau batanyo kabake Ambo tantang 
apo nan baiak? Hanyo ado Ciyek nan 
baiak. Jikok angkau niyo iduik nan 
kaka, angkau musti patuah kapado 
parentah-parentah Allah." 

18 "Parentah nan nama tu?" tanyo urang 
tu. Baliau manjawab, "Jan mambunuah, 
jan bajina, jan mancilok, jan bakato 
duto, 

19 aromaik-ilah bapak jo mandeh: 
sarato kasiahilah sasamo manusia, 
bakcando angkau mangasiahi diri 
sandiri." 

20 "Kasadonyo parentah tu lah ambo 
karajokan tu Ngku," kecek urang mudo 
tu. "Apo ado juwo lai nan paralu?" 

21 Īsa Almasih bakato ka urang mudo 
tu, "Jikok angkau niyo nak manjadi 
sabana samparono, mako payilah 
juwa kasadonyo arato bando angkau. 
Agiahkanlah pitihnyo untuak urang nan 
bansaik, isuak angkau ka mandapek 
arato di sarugo. Sasudah tu, datanglah 
kamari, turuikkanlah Ambo!" 

22 Mandangakan kecek Isa Almasih 
tu, mako urang mudo tu payi bajalan 
ma inda, risau atinyo dek karano inyo 
sangaik kayo. 

23 Isa Almasih bakato kabake pangikuik- 
pangikuik-Nyo, "Nak Ambo katokan 
banalah ka angku-angku, sangaik 
suliknyo bagi urang nan kayo untuak 
masuak ka dalam Karajaan Sarugo. 

24 Iko ciyek lai nan ka Ambo katokan 
kabake angku-angku: labiah mudah lai 
unto masuak lubang pinjayik, daripado 
urang kayo masuak Karajaan Sarugo." 

25 Kutiko pangikuik-pangikuik Isa 
Almasih mandangakan kecek Baliau tu, 
pangikuik-Nyo tu bi tacangang, sarato bi 
batanyo. "Jikok baitu, siyanyo urang nan 
lai ka bisa salamaik?" 

26 Isa Almasih mancaliak kabake 
urang-urang tu sambia bakato, "Kok di 

manusia itu mustayie! Tapi bagi Allah, 
indak ado nan indak mungkin." 

27 Sudah tu si Petrus bakato, "Liyeklah 
kami ko Ngku, kami lah maninggakan 
sagalo-galonyo, dek karano nak payi 
manuruikkan Angku. Jadi, apo nan ka 
kami tarimo?" 

28 Isa Almasih bakato ka pangikuik-Nyo 
tu, "Picayolah: Isuak di dalam Karajaan 
Sarugo, Anak Manusia ka duduak di 
ateh kurisi-Nyo nan mulie. Dikutiko itu 
angku-angku nan manjadi pangikuik 
Ambo, ka duduak pulo di ateh duwo 
baleh buwah kurisi, sarato ka ma adieli 
kaduwo baleh suku banso Israel! 

29 Satiyok urang nan lah maninggakan 
rumahnyo, atau dunsanaknyo nan 
laki-laki atau dunsanaknyo nan padusi, 
atau bapak jo mandehnyo, atau anak- 
anaknyo, atau ladangnyo dek karano 
inyo manuruikkan Ambo, mako urang tu 
ka manarimo baliak saratuih kali lipek. 
Inyo ka mandapek pulo iduik sajati nan 
kaka. 

30 Tapi banyak ka tajadi, urang nan 
kiniko inyo nan tadawulu, ka manjadi 
takudian, nan kiniko inyo takudian ka 
manjadi nan tadawulu." 

20 1 "Parkaro Karajaan Sarugo 

tu, ka adaannyo sarupo jo 
parumpamoan nan bakcando iko: Ado 
surang urang nan punyo parak anggur, 
subuah-subuah inyo payi kaluwa, untuak 
mancari urang nan ka bakarajo di parak 
anggurnyo. 

2 Sasudah paretongan sasuwai, inyo 
mambayie urang nan ka bakarajo 
tu, sapitih perak sahari, mako inyo 
suruahlah urang tu bakarajo di parak 
anggurnyo. 

3Pukua sambilan pagi, nan punyo 
parak tu payi pulo mancari urang, inyo 
manampak babarapo urang nan indak 
bapaadok di pasa. 

4Bakatolah inyo kabake urang-urang 
tu, 'Payilah angku-angku bakarajo 
di parak anggur ambo. Ambo agiah 
angku-angku upah nan sasuwai.' 

3 Urang-urang tu pun bi payi. Pukua 
duwo baleh tangah ari, jo pukua tigo 
sanjo, nan punyo parak tu kaluwa pulo 
untuak mancari urang nan ka bakarajo 
sarupo jo nan cako. 

6 Kiro-kiro pukua limo sanjo, inyo 
kaluwa pulo, inyo manampak ado juwo 
lai urang nan indak bapaadok. Inyo 

batanyo kabake urang-urang tu, 'Baa 
mangko angku-angku indak bi bakarajo, 
baa mangko tagak-tagak sajo sahari 
baneneng disiko?' 

7 Urang-urang tu bi manjawab, 'Indak 
ado urang nan ka mambawok kami 
bakarajo.' 'Jikok baitu,' kecek nan punyo 
parak tu, 'payilah angku-angku bakarajo 
di parak anggur ambo.' 

8 Kutiko arilah sanjo, nan punyo parak 
tu mangecek kabake manduanyo, 
'Imbaulah urang-urang nan bakarajo tu, 
bayielah upahnyo surang-surang, muloi 
dari urang nan masuak paliang kudian, 
sampai ka urang nan masuak paliang 
dawulu.' 

9 Mako bi tibolah urang-urang nan muloi 
bakarajo dari pukua limo sanjo. Satiyok 
urang tu bi manarimo sapitih perak. 

10 Kudian bi tibo pulo urang-urang 
bakarajo nan dibayie sajak pagi. Inyo 
manyangko, inyo ka manarimo labiah 
banyak. Tapi ruponyo inyo dibayie hanyo 
sapitih perak pulo. 

11 Dikutiko manarimo pitih tu, inyo bi 
mambirutok kabake nan punyo parak: 

12 'Urang-urang nan tibo kudian, inyo 
sajamnyo bakarajo. Sadangkan kami 

bakarajo sahari panuah, dilantak dek 
angek matoari, tapi angku ma agiah inyo 
samo banyak jo kami!' 

13 Nan punyo parak anggur tu 
manjawab, kabake salah surang dari 
urang nan bakarajo tu, 'Oih sanak, ambo 
indak basalah doh kabake angku. Tadi 
pagi kito lah supakaik, baraso angku 
namuah manarimo upah sapitih perak 
untuak bakarajo sahari, iyo ndak? 

14 Nah apo juwo lai, ambiaklah pitih 
upah angku tu, pulanglah. Ambo iyo 
nak mambari upah, sabanyak nan ambo 
agiahkan kabake angku tu, untuak urang 
nan masuak kudian. 

15 Apokoh ambo indak buliah 
mampabuwek sakandak ati ambo, ambo 
jo arato ambo sorang? Atau angku 
bingik, dek karano ambo bamurah ati?" 

16 Sasudah tu Isa Almasih bakato pulo, 
"Baitu pulolah urang-urang nan kudian, 
ka manjadi nan tadawulu, urang-urang 
nan dawulu, ka manjadi nan takudian." 

17 Kutiko Isa Almasih sadang manuju 
ka Yerusalem, di tangah jalan, Baliau ma 
imbau kaduwo baleh urang pangikuik- 
Nyo untuak bakumpua, manyisiah dari 

urang nan banyak. Baliau bakato ka 
pangikuik-Nyo tu, 

18 "Dangakanlah apo nan Ambo katokan 
ko! Kito kiniko sadang manuju ka 
Yerusalem. Tibo disinan Anak Manusia ka 
disarahkan kabake imam-imam kapalo, 
sarato jo ka guru-guru agamo. Sudah tu 
Inyo ka di ukun mati, 

19 kamudian Inyo disarahkan kabake 
urang-urang nan indak urang Yahudi. 
Urang-urang tu ka mampamain-mainkan 
Inyo, ka ma ajab Inyo, sarato jo ka 
manyalibkan Inyo. Tapi di ari nan katigo, 
Inyo ka di iduikkan baliak." 

20 Kudian urang rumah pak Zebedeus 
tibo manamui Isa Almasih jo anak- 
anaknyo bagai. Di adok-an Baliau inyo 
sujuik untuak mamintak sasuatu. 

21"Apo kiniko nan amai mintak" tanyo 
Isa Almasih. Ranggaek tu manjawab, 
"Ambo ko niyo, kok dapek isuak jikok 
Angku lah manjadi Rajo, anak ambo nan 
baduwo ko, surang duduak di sabalah 
kida, nan surang lai di sabalah suwok 
Angku." 

22 Isa Almasih bakato, "Amai ko, jo 
angku-angku ko, indak tantu dek inyo 
doh, apo nan inyo mintak, asa banamo 

ka bamintak sajo, layi ka lanteh angan 
maminun isi cawan sansaro, nan musti 
ka Ambo minun?" "Layi," jawabnyo. 

23 Baliau bakato, "Batua angku-angku 
ka minun juwo dari cawan sansaro Ambo 
tu. Tapi, tantang siya nan ka duduak 
di sabalah kida, atau nan ka duduak di 
sabalah suwok Ambo, indak Ambo doh 
tu nan manantukan. Kaduwo tampaik 
tu adolah untuak urang-urang nan lah 
ditantukan dek Bapak Ambo." 

24 Kutiko ka sapuluah pangikuik nan 
lain, mandanga kajadian tu, inyo bi 
bangih kabake urang nan baduwo 
badunsanak tu. 

25 Dek karano itu, Isa Almasih ma imbau 
kasadonyo pangikuik-Nyo sarato bakato, 
"Angku-angku kan layi tawu, baraso 
pamimpin-pamimpin banso nan indak 
ba Tuhan Allah manindeh rakyaiknyo. 
Baitu pulo panjabaik-panjabaik nagari tu 
manakannyo. 

26 Tapi nan angku-angku indak buliah 
doh baitu. Malah musti sabaliaknyo, 
urang nan niyo nak manjadi urang nan 
takamuko di antaro angku-angku, inyo 
musti manjadi palayan angku-angku. 

27 Urang nan niyo nak takamuko di 
antaro angku-angku, inyo musti namuah 
andaknyo manjadi budak angku-angku. 

28 Samo jo bakcando Anak Manusia 
baitu pulo: Inyo datang indak untuak 
dilayani doh, tapi untuak malayani, 
sarato jo manyarahkan angok-Nyo, 
untuak malapehkan umaik manusia dari 
kabek doso." 

29 Kutiko urang-urang tu barangkek 
dari Yerikho, sambuah urang nan payi 
manuruikkan Isa Almasih. 

30 Ado duwo urang buto nan sadang 
duduak di tapi jalan. Kutiko inyo 
mandanga, baraso nan lalu tu adolah Isa 
Almasih, mako inyo bi ba imbau, "Oih 
Anak Nabi Daud, iboilah kami!" 

31 Urang banyak nan ado disinan 
mambangihinyo, manyuruah inyo 
supayo anok. Tapi malahan inyo ba 
imbau labiah kareh lai daripado cako, 
"Oih Angku, Anak Nabi Daud, iboilah 
kami!" 

32 Dek mandangakan urang nan ba 
imbau tu, mako barantilah Isa Almasih 
bajalan, Baliau imbaulah urang tu. Baliau 
batanyo, "Apo nan bamintak kabake 

Ambo, nan ka Ambo pabuwek untuak 
angku-angku?" 

33 Inyo bi manjawab, "Angku, kok 
dapek, kami niyo mato kami ko bisa 
untuak maliyek!" 

34 Isa Almasih maraso ibo kabake 
urang-urang tu, Baliau awailah mato 
urang tu. Sakutiko tu juwo mato urang 
nan buto tu bisa untuak maliyek. 
Mako urang-urang tu pun bi payi pulo 
manuruikkan Isa Almasih. 

2 1 1 Kutiko lah ampia tibo di 

Yerusalem, mako sampailah 
urang-urang tu di Betfage di Bukik 
Zaitun. Tibo disinan Isa Almasih 
manyuruah duwo urang pangikuik-Nyo 
untuak bajalan labiah dawulu. 

2 "Payilah ka kampuang nan di adok-an 
tu," kecek Baliau ka pangikuik-Nyo. 
"Tibo disinan baiko angku-angku ka 
manampak sikua kaladai nan sadang 
tapauik samo jo anaknyo. Bukaklah 
pauiktan kaladai tu kaduwonyo, sudah 
tu bawoklah kamari. 

3Jikok ado urang nan batanyo, 
mako katokanlah nan bakcando iko 
kabake urang tu, Tuhan ko nan 
mamaralukannyo', mako urang tu ka 

bagageh manyuruah mambawok kaladai 
tu." 

4Tajadi nan baitu, supayo nak 
basuwoan apo nan lah dikatokan dek 
nabi, samo jo bakcando nan tatulih di 
bawah ko, 

= "Katokanlah kabake Sion, Rajo angkau 
sadang datang kabake angkau. Inyo 
randah ati, Inyo maracak sikua kaladai, 
sikua kaladai mudo." 

6 Mako payilah kaduwo urang pangikuik 
Baliau, untuak manjapuik kaladai nan 
dikatokan dek Baliau tu. 

7Inyo bawoklah kaladai tu sarato 
jo anaknyo. Sudah tu inyo ma alehi 
pungguang kaladai-kaladai tu jo 
jubahnyo. Kudian, barulah Isa Almasih 
maracak kaladai tu. 

8Sambuah urang-urang nan disinan, 
nan bi mangambangkan jubahnyo di 
tangah jalan, sadangkan urang-urang 
nan lain bi ma ambiak-i rantiang-rantiang 
kayu, sudah tu inyo serakkan di tangah 
jalan. 

9 Urang-urang nan bajalan di sabalah 
ka muko, jo urang-urang nan bajalan 
di sabalah ka balakang Isa Almasih, bi 
manyorakkan, "Samangkin jombanglah 

Angkau Anak Nabi Daud! Dibarakaik-ilah 
Baliau nan datang ateh namo Tuhan! 
Pujilah Allah Nan Mahatinggi!" 

10 Kutiko Isa Almasih lah tibo di 
Yerusalem, mako ebohlah urang di kota 
tu. "Siya ko Baliau nan tibo ko?" kecek 
urang nan banyak tu. 

11 "Baliau ko adolah Isa Almasih, dari 
Nazaret di Galilea," kecek urang-urang 
nan ma iriangkan-Nyo. 

12 Tibo di kota, Isa Almasih masuak 
ka dalam Rumah Tuhan, Baliau ma usie 
kasadonyo urang manggaleh nan ado 
disinan. Baliau manunggang-baliakkan 
meja urang nan tukang tuka-i pitih, baitu 
pulo bangku tampaik urang manjuwa 
buruang marpati. 

13 Baliau bakato kabake urang nan 
banyak tu, "Di Alkitab ado tatulih, 
baraso Allah mangatokan, 'Rumah-Den 
adolah rumah tampaik badowa.' Tapi di 
angku-angku bajadikan tampaik sarang 
panyamun!" 

14 Urang-urang nan buto sarato jo 
urang-urang nan lumpuah bi datang 
kabake Isa Almasih di Rumah Tuhan, 
Baliau mancegakkan urang-urang tu 
kasadonyo. 

15 Tapi imam-imam kapalo, sarato jo 
guru-guru agamo Yahudi, bi bangih 
maliyek sagalo mukjizat nan lah 
dipabuwek dek Isa Almasih. Inyo bi 
bangih pulo mandangakan, paja-paja 
ketek di Rumah Tuhan bi manyorakkan, 
"Samangkin jombanglah Anak Nabi 
Daud!" 

16Inyo bi bakato pulo kabake Isa 
Almasih, "Layi tadanga tu di Angku 
apo nan dikatokan dek urang nan 
banyak tu?" "Layi, layi tadanga tu di 
Ambo," kecek Isa Almasih. "Alun adokoh 
angku-angku mambaco ayaik Alkitab 
nan bakcando iko: 'Paja-paja ketek, 
sarato jo paja nan arek manyusu, lah 
Angkau aja untuak mangatokan pujian 
han samparono'?" 

17 Kamudian Isa Almasih maninggakan 
urang-urang tu, Baliau barangkek dari 
kota tu, manuju ka Betania, Baliau 
bamalam disinan. 

18 Subuah-subuah bisuak arinyo, dalam 
pajalanan babaliak ka kota, Isa Almasih 
maraso litak paruik-Nyo. 

19 Baliau manampak sabatang kayu aro 
di tapi jalan. Baliau mandakek ka batang 
kayu tu, indak ciyek juwo doh buwahnyo 

nan nampak dek Baliau, salain daripado 
daunnyo sajo. Baliau bakato ka batang 

kayu tu, "Angkau ko indak ka babuwah 
lai untuak salamonyo!" Mako lansuang 

layualah batang kayu aro tu. 

20 Dikutiko pangikuik-pangikuik Baliau 
maliyek kajadian tu, inyo bi sangaik 
tacangang. Inyo bi bakato, "Baa mangko 
batang kayu aro tu bisa lansuang mati 
ka sabatangannyo?" 

21"Nan sabananyo bana," kecek Isa 
Almasih, "jikok angku-angku lai picayo, 
sarato indak ragu-ragu, angku-angku 
dapek pulo mampabuwek, sarupo 
jo apo nan lah Ambo pabuwek ka 
batang kayu aro ko. Indak itu sajo 
doh, malah angku-angku ka dapek pulo 
bakato kabake bukik ko, 'Baranjaklah, 
pindahlah ka dalam lauik', mako apo nan 
angku-angku parentahkan tu, ka tajadi. 

22 Apo sajo nan angku-angku mintak 
di dalam dowa, mako angku-angku ka 
mandapekkannyo, asakan angku-angku 
lai picayo." 

23 Kamudian Isa Almasih babaliak ka 
Rumah Tuhan, Baliau masuak ka dalam 
untuak ma aja. Dikutiko Baliau sadang 
ma aja, ado babarapo urang imam-imam 

kapalo, sarato jo pamimpin-pamimpin 
urang Yahudi, bi tibo kabake Baliau 
untuak batanyo, "Jo kuwaso apo Angkau 
mangarajokan sagalo sasuatu? Siya 
urangnyo nan mambarikan kuwaso tu 
kabake Angkau?" 

24 Isa Almasih manjawab, "Ambo iyo 
ka batanyo pulo kabake angku-angku. 
Jikok angku-angku lai manjawab, mako 
Ambo ka mangatokan pulo kabake 
angku-angku, jo kuwaso siya Ambo 
mangarajokan sagalo sasuatu, nan lah 
Ambo pabuwek. 

25 Jo kuwaso dari siya Nabi Yahya 
mampamandikan urang? Jo kuwaso 
Allah atau jo kuwaso manusia?" Sudah 
tu imam-imam kapalo, sarato jo 
pamimpin-pamimpin Yahudi tu, muloi 
barundiang sasamo inyo, "Jikok kito 
katokan, 'Jo kuwaso dari Allah,' mako si 
Isa ka bakato kabake kito bakcando iko 
'Jikok baitu, baa mangko angku-angku 
indak namuah picayo kabake Nabi 
Yahya?' 

26 Tapi, jikok kito katokan, 'Jo kuwaso 
dari manusia," takuik kito di urang 
banyak, bangih inyo baiko ka awak, dek 

karano, kasadonyo urang ma anggap 
Yahya adolah nabi." 

27 Akienyo urang-urang tu bi manjawab, 
"Indak tantu doh di kami." Sudah tu 
Isa Almasih bakato kabake urang-urang 
tu, "Jikok baitu, Ambo iyo indak ka 
mangatokan pulo doh ka angku-angku, 
jo kuwaso siya Ambo mampabuwek 
sagalo sasuatu." 

28 Isa Almasih bakato "Kiniko baa 
pandapek angku-angku, tantang 
parumpamoan nan ka Ambo curitokan 
ko? Adolah surang bapak nan punyo 
duwo urang anak laki-laki. Si bapak cako 
bakato ka anaknyo nan tuwo, 'Yuang, 
payilah kiniko bakarajo ka parak anggur.' 

29 Indak, ambo indak ka payi doh,' 
kecek anaknyo tu. Tapi kudian tibolah 
pangana di anaknyo tu, mako payi 
juwolah inyo ka parak anggur tu. 

30 Sasudah tu, payi pulolah si bapak 
cako ka anaknyo nan ketek, untuak 
manyuruah anaknyo tu payi ka parak. 
'Jadih pak,' kecek anaknyo tu. Tapi nan 
anak ko indak manggarik doh. 

31 Jadi di antaro paja nan baduwo 
ko, namanyo nan lai patuah ka 
bapaknyo?" "Tantu anak nan tuwo," 

kecek imam-imam kapalo, sarato jo 
pamimpin-pamimpin Yahudi tu. Mako 
bakatolah Isa Almasih kabake urang- 
urang tu, "Picayolah jo kecek Ambo ko: 
Tukang-tukang mintak pajak, sarato jo 
padusi-padusi jahek, ka labiah dawulu 
masuak Karajaan Sarugo daripado 
angku-angku. 

32 Dek karano, kadatangan Nabi 
Yahya Pambaptis, adolah untuak 
manunjuakkan ka angku-angku, baa 
caronyo iduik nan katuju dek Tuhan, tapi 
nan angku-angku indak namuah picayo 
ka pangajarannyo, nan tukang-tukang 
mintak pajak, sarato jo padusi-padusi 
jahek picayo kabake inyo. Tapi, biyapun 
angku-angku lah maliyek sagalo sasuatu 
nan Ambo pabuwek, nan angku-angku 
indak namuah juwo doh mambukakkan 
pikieran angku-angku, sarato indak 
namuah picayo kapado Tuhan." 

33 Isa Almasih bakato pulo, 
"Dangakanlah ciyek lai parumpamoan 
nan ka Ambo curitokan ko. Ado surang 
tuan tanah nan mananami satumpak 
parak anggur. Inyo mambuwek paga di 
sakuliliang parak tu, sarato manggali 
lubang untuak tampaik marameh 

buwah anggur, kudian mambuwek 
gulang-gulang untuak tampaik urang 
manjago, sudah tu inyo pasaduwokanlah 
parak tu kabake urang, sudah tu inyo 
bajalan payi marantau. 

34 Kutiko lah tibo musin ka ma ambiak 
buwah anggur, tuan tanah tu manyuruah 
anak buwahnyo payi kabake urang- 
urang nan bakarajo di parak tu, untuak 
mamintak nan bagiannyo. 

35 Tapi urang-urang nan bakarajo di 
parak tu, manangani anak buwah tuan 
tanah tu: Nan surang ditanganinyo, 
nan lain dibunuahnyo, nan ciyek lai 
dipatucakkannyo jo batu. 

36 Tyan tanah tu manyuruah pulo 
anak buwahnyo nan lain, labiah banyak 
daripado nan partamu disuruahnyo. Tapi 
urang-urang nan bakarajo di parak tu, 
mampabuwek pulo, bakcando nan lah 
inyo pabuwek, kabake anak buwah nan 
partamu disuruah cako. 

37 Akienyo tuan tanah tu manyuruah 
anak kanduangnyo bana, untuak payi 
kabake urang-urang nan bakarajo tu. 
Manuruik pikierannyo, 'Lah jaleh anak 
ambo ko ka di aromaik-i dek urang-urang 
nan di parak tu'. 

38 Tapi, kutiko urang-urang nan 
bakarajo di parak tu maliyek, anak 
tuan tanah tu nan tibo, mako inyo bi 
mangecek sasamo inyo, 'Nah, ikonyo 
suwarihnyo. Molah kito bunuah paja ko, 
buliah kito mandapek arato pusakonyo!' 

39 Mako anak tu ditangkoknyo, di 
ambuangkannyo kaluwa, sudah tu 
dibunuahnyo." 

40 Isa Almasih batanyo, "Nah, jikok 
nan punyo parak anggur tu babaliak 
dari marantau, apo kiro-kiro nan ka 
inyo pabuwek, kabake urang-urang nan 
bakarajo di paraknyo tu?" 

41 Urang-urang tu bi manjawab, "Lah 
jaleh inyo ka mambunuahi urang- 
urang nan jahek tu, sudah tu inyo ka 
mampasewokan paraknyo kabake urang 
lain, nan lai namuah mangaluwakan, 
bagian asie tanah tu kabake inyo, tapek 
dikutikonyo." 

42 Mako bakatolah Isa Almasih kabake 
urang-urang tu, "Alun adokoh angku- 
angku mambaco, apo nan tatulih di 
Alkitab? 'Batu nan indak tapakai dek 
urang tukang, lah manjadi batu nan 
paliang pantiang. Ikolah karajo Tuhan, 
baralah karancaknyo!"" 

43 Isa Almasih bakato "Dek karano itu, 
kana-i banalah apo nan Ambo katokan 
ko, sagalo hak untuak masuak Karajaan 
Sarugo, ka dicabuik dari angku-angku, 
sudah tu di agiahkan kabake satu banso, 
nan ka manjalankan sagalo parentah 
Allah. 

44 [Urang nan jatuah ka ateh batu tu, 
lah jaleh ka ramuak, urang nan di ampok 
dek batu tu, ka lumek manjadi abu.]" 

45 Kutiko imam-imam kapalo, sarato 
jo urang-urang Farisi, mandangakan 
kasadonyo parumpamoan nan 
dicuritokan dek Isa Almasih, mako 
inyo bi tawu, baraso Isa Almasih 
mambicarokan tantang dirinyo. 

46 Jadi urang-urang tu ba usawo nak 
ka manangkok Isa Almasih. Tapi inyo 
tabik takuik di urang banyak, dek karano 
urang nan banyak tu ma anggap Baliau 
adolah surang nabi. 

22 lIsa Almasih mangecek pulo 

baliak kabake urang nan 
banyak, Baliau mamakai kato-kato 
parumpamoan, 

2 Baliau mangatokan, "Parkaro Karajaan 
Sarugo, ka adaannyo sarupo jo 
parumpamoan nan bakcando iko: Ado 

surang rajo ma adokan alek kawin 
untuak anaknyo nan laki-laki. 

3Rajo tu manyuruah palayan- 
palayannyo untuak payi manjapuik 
urang-urang nan dipanggie ka alek tu. 
Tapi urang-urang nan dipanggie tu indak 
bi tibo. 

4Kudian rajo tu manyuruah pulo 
palayan-palayannyo nan lain. Kecek 
rajo tu ka palayannyo: 'Baritawukanlah 
kabake urang-urang nan dipanggie tu: 
Baraso jamba alek lah segeh. Jawi, 
sarato jo anak bantiang nan rancak- 
rancak, nan ado di ambo, lah badabiah. 
Kasadonyo lah segeh. Bi tibolah ka alek 
kawin!' 

5 Tapi urang-urang nan dipanggie 
tu indak bi ma acuahkannyo. Inyo 
bi payi juwo ka tampaik karajonyo 
surang-surang -- nan surang payi ka 
paraknyo, nan ciyek lai payi ka tampaik 
usawonyo, 

6 sabagian nan lain bi payi manangkok 
palayan rajo, palayan tu ditanganinyo, 
sasudah tu dibunuahnyo. 

7 Kutiko rajo mandanga kajadian tu, 
inyo sabana bangih. Inyo kirin saradadu 
untuak mambunuah tukang-tukang 

bunuah tu, sarato untuak mambaka 
nagari urang tu. 

8 Sasudah tu inyo ma imbau palayan- 
palayannyo. Rajo tu bakato, 'Alek kawin 
lah salasai, tapi sialek nan tibo, adolah 
urang-urang nan indak sapatuiknyo tibo, 
itu nan bi tibo. 

9 Kiniko bi payilah kalian ka labuah 
gadang, bawoklah urang sabanyak- 
banyaknyo ka alek kawin ko.' 

10 Mako bi payilah palayan-palayan tu. 
Inyo bi payi ka labuah gadang, inyo 
kumpuakanlah kasadonyo urang nan bi 
basuwo dek inyo disinan, biya urang elok 
ataupun urang jahek. Mako panuahlah 
ruwangan tampaik baralek tu dek si alek 
nan tibo. 

11 Kudian rajo tu masuak ka tampaik 
baralek, untuak maliyek-liyek si alek nan 
tibo. Inyo manampak ado surang urang 
di alek tu, nan indak mamakai baju 
baralek. 

12 Rajo batanyo kabake urang tu, 
'Sanak, baa caronyo angkau dapek 
masuak kamari, sadangkan, baju 
angkau indak baju urang baralek doh?' 
Indak tantu di urang tu apo nan ka 
dikatokannyo. 

13 Dek karano itu, rajo manyuruah 
palayan-palayannyo untuak manangkok 
urang tu, 'Kabeklah kaki sarato jo 
tangan urang ko, sudah tu ambuangkan 
inyo kaluwa ka tampaik nan kalam 
bakapiciak. Disinanlah inyo ka maratok, 
dek manangguangkan sansaro." 

14 Sasudah tu Isa Almasih manyudahi 
curito parumpamoan tu bakcando iko, 
"Sambuah urang nan dipanggie, tapi 
hanyo saketek nan tapiliah." 

15 Kamudian urang-urang Farisi payi 
barundiang sasamo inyo, untuak mancari 
aka, baa caronyo supayo dapek untuak 
manjarek Isa Almasih jo kato-kato nan 
mambalik. 

16 Mako urang-urang Farisi tu ma 
utuih pangikuiknyo kabake Isa Almasih, 
basamo-samo jo babarapo urang 
anggota golongan Herodes bagai. 
Urang-urang tu bi bakato kabake 
Baliau, "Angku Guru, kami tawu baraso 
Angku adolah urang luruih. Angku 
ma aja sacaro taruih tarang, tantang 
apo nan katuju dek Allah, nan musti 
dipabuwek dek manusia, Angku pun 
indak mampadulikan pandapek siya- 


MATIUS 22.17 - 21 145 


siyanyo. Dek karano Angku indak niyo 
tapangaruah dek urang lain. 

17 Dek karano itu, cubolah Angku 
tarangkan kabake kami: Manuruik 
paratuaran agamo kito, layikoh buliah 
kito mambayie pajak kabake Kaisar, atau 
indak?" 

18 Isa Almasih tawu mukasuik jahek 
urang-urang tu, dek karano itu Baliau 
manjawab, "Oih, angku-angku urang 
munapiak! Baa mangko angku-angku 
bamukasuik nak ka manjarek Ambo? 

19 Cubolah paliyekkan kabake Ambo, 
pitih nan angku-angku pakai untuak 
pambayie pajak tu!" Mako urang-urang 
tu mambarikan pitih perak ciyek kabake 
Baliau. 

20 Baliau batanyo kabake urang-urang 
tu, "Gambar siya ko, namo siya ko nan 
ado di pitih ko?" 

21 "Gambar kaisar jo namo kaisar," 
kecek urang-urang tu. Mako bakatolah 
Isa Almasih kabake urang-urang tu, 
"Jikok baitu, barikanlah kabake kaisar, 
apo nan manjadi hak kaisar, baitu 
pulo, barikanlah kapado Allah, apo nan 
manjadi miliak Allah." 

22 Kutiko urang-urang tu mandangakan 
katarangan nan dibarikan dek Isa 
Almasih, inyo bi tarangah. Mako bi 
payilah urang-urang tu maninggakan 
Baliau. 

23 Di ari tu juwo, ado babarapo urang, 
urang Saduki nan bi tibo kabake 
Isa Almasih. Urang-urang tu, adolah 
golongan urang nan bapandapek, baraso 
urang nan mati, indak ka di iduikkan doh 
baliak. 

24 "Angku Guru," kecek urang-urang tu, 
"Nabi Musa ado ma ajakan pangajaran 
han bakcando iko: Umpamonyo, jikok 
ado surang laki-laki nan mati, tapi inyo 
indak punyo anak, mako dunsanaknyo 
musti mampabini jandonyo tu, supayo 
buliah mambari katurunan untuak urang 
nan lah mati tu. 

25 Panah tajadi dulu, ado tujuah 
urang laki-laki nan badunsanak tingga 
disiko. Nan paliang tuwo babini, alun 
talakik lai baranak, inyolah mati. Mako 
manyiliahkan lapiaklah adiaknyo nan 
kaduwo ka jandonyo tu. 

26 Adiaknyo tu mati pulo sabalun punyo 
anak. Kajadian nan sarupo itu, tajadi 

pulo di adiaknyo nan katigo, baitu pulo 
sampai ka adiaknyo nan katujuah. 

27 Akienyo, nan padusi tu pun maningga 
pulo. 

28 Jadi isuak, dikutiko tibo masonyo 
urang-urang nan mati di iduikkan baliak, 
manjadi bini siya urang padusi tu? Dek 
karano, katujuah-tujuahnyo, laki-laki tu 
lah mampabini inyo." 

291sa Almasih manjawab, "Angku- 
angku iyo lah sabana kaliru, dek karano 
angku-angku indak mangarati isi Alkitab, 
baitu pulo tantang kuwaso Allah. 

30 Isuak, jikok urang-urang nan mati 
lah di iduikkan baliak, mako inyo indak 
ka bi kawin lai, tapi inyo ka iduik sarupo 
jo malekaik di sarugo. 

31 Alun adokoh angku-angku mambaco, 
apo nan dikatokan dek Allah, tantang 
urang-urang mati nan di iduikkan baliak? 
Allah lah mangatokan, 

32 'Adenlah Allah Ibrahim, Allah Ishak, 
Allah Yakub.' Allah tu, indak Allah urang 
mati doh. Tapi adolah Allah urang nan 
iduik!" 

33 Kutiko urang nan banyak tu 
mandangakan pangajaran Isa Almasih, 
mako inyo bi tacangang sangaik. 

34 Dikutiko urang-urang Farisi 
mandanga kaba, baraso Isa Almasih lah 
mambuwek urang-urang Saduki indak 
dapek mangecek lai, mako inyo pun bi 
bakumpua. 

35 Salah surang dari urang-urang tu, 
iyolah surang guru agamo, inyo mancubo 
pulo untuak manjarek Isa Almasih jo 
sabuwah tanyo. 

36 "Angku Guru," keceknyo, "apo 
parentah nan tarutamu sakali di dalam 
paratuaran agamo?" 

37 Baliau manjawab, "Kasiahilah Tuhan 
Allah angkau jo sapanuah ati, sarato jo 
sapanuah jiwa, sarato jo sapanuah aka 
pikieran angkau. 

38 Itulah parentah nan tarutamu, sarato 
nan paliang paralu! 

39 Parentah nan kaduwo, nan samo 
jo nan partamu: Kasiahilah sasamo 
manusia, bakcando angkau mangasiahi 
diri angkau sandiri. 

40 Kasadonyo paratuaran agamo nan 
di ajakan dek Nabi Musa, sarato jo 
pangajaran nabi-nabi, talatak di ateh 
parentah nan duwo ko." 

41 Samantaro urang-urang Farisi sadang 
bakumpua juwo lai disinan, Isa Almasih 
batanyo kabake inyo, 

42 "Baa pandapek angku-angku tantang 
Rajo Panyalamaik? Katurunan siyakoh 
Baliau tu?" "Katurunan Nabi Daud," 
kecek urang-urang tu. 

43"Jikok baitu," kecek Isa Almasih, 
"baa mangko Roh Allah mambisiakkan 
ka dalam ati Nabi Daud untuak 
mangatokan, baraso Rajo Panyalamaik 
adolah 'Tuhan'? Dek karano, sa isuak 
Nabi Daud lah mangatokan, 

44'Tuhan bakato kabake Tuhan ambo: 
duduaklah di sabalah suwok-Den, 
sampai musuah-musuah Angkau Den 
buwek tunduak kabake Angkau.' 

45 Jadi, jikok Nabi Daud lah mangatokan, 
baraso Rajo Panyalamaik tu adolah 
'Tuhan', dima pulo ka mungkin Baliau 
katurunan Nabi Daud?" 

46 Indak surang juwo doh nan dapek 
manjawab tanyo Isa Almasih. Sajak di ari 
tu, indak ado lai nan talok mananyokan 
sagalo sasuatu kabake Baliau. 

23 t Sasudah tu Isa Almasih bakato 
kabake urang banyak sarato 
kabake pangikuik-pangikuik-Nyo, 

2 "Guru-guru agamo, sarato jo urang- 
urang Farisi, mandapek kuwaso untuak 
manapasiekan sagalo paratuaran Nabi 
Musa. 

3Dek karano itu, patuahilah, sarato 
karajokanlah kasadonyo, apo nan 
inyo parentahkan. Tapi jan sato pulo 
mangarajokan apo nan dikarajokannyo, 
dek karano, urang-urang tu indak 
mangarajokan apo nan inyo ajakan. 

4Inyo manuntuik parkaro-parkaro 
nan sulik, sarato ma agiah paratuaran- 
paratuaran nan barek, tapi agak saketek 
inyo indak niyo doh manolong urang 
untuak manjalankannyo. 

> Kasadonyo nan inyo karajokan, 
hanyolah untuak ka dipanggak- 
panggakkannyo ka urang. Inyo sangajo 
mamakai tali sumbayang nan leba, 
sarato jo jumbai jubah nan bajelo-jelo! 

6 Jikok di tampaik urang baralek, inyo 
suko duduak di tampaik nan ta aromaik, 
jikok di rumah ibadaik inyo suko duduak 
di kurisi nan rancak. 

7Inyo suko bana di aromaik-i urang di 
tangah pasa, apo lai jikok inyo di imbau 
'Angku guru'. 

8 Tapi bagi angku-angku, janlah 
namuah di imbau 'Angku guru', dek 
karano, Guru angku-angku hanyolah 
Surang, kasadonyo angku-angku adolah 
badunsanak. 

9 Janlah ado angku-angku ma imbau 
surang urang di dunie ko sabagai 
'Bapak', dek karano Bapak angku-angku 
hanyolah surang, iyolah Bapak nan di 
sarugo. 

10 Janlah angku-angku namuah di 
imbau 'Pamimpin', dek karano Pamimpin 
angkau hanyolah surang, iyolah Rajo 
Panyalamaik nan lah dijanjikan dek 
Allah. 

11 Urang nan paliang di aromaik-i di 
antaro angku-angku, inyo musti manjadi 
palayan angku-angku. 

12 Urang nan maninggikan diri, inyo ka 
dikalanyahkan, baitu pulo urang nan 
lai namuah marandahkan diri, inyo ka 
dimuliekan." 

13 "Cilakolah angku-angku guru 
agamo, sarato jo urang-urang Farisi! 
Angku-angku adolah urang nan suko 
ba icak-icak. Angku-angku ma ambek- 
ambek urang nan ka masuak Karajaan 
Sarugo. Angku-angku sandiri indak 

namuah doh masuak, ado urang lain nan 
ka masuak, angku-angku ambek. 

14 fCilakolah angku-angku guru 
agamo, sarato jo urang-urang Farisi: 
Angku-angku adolah urang nan suko 
ba icak-icak. Angku-angku mangicuahi 
urang-urang marando, sarato jo ma 
ambiak-i rumahnyo, sudah tu, untuak 
panyawok-i karajo buruak angku-angku 
tu, angku-angku bae badowa sapanjang 
tali baruak. Itulah sababnyo, mangko 
angku-angku isuak, ka di ukun jo ukunan 
nan sangaik barek!) 

15 Cilakolah angku-angku guru agamo, 
sarato jo urang-urang Farisi! Angku- 
angku adolah urang nan suko ba 
icak-icak! Angku-angku payi jauah-jauah 
manyubarangi lauiktan, sarato jo payi 
kian kumari, hanyo untuak manjadikan 
surang urang masuak ka agamo angku- 
angku. Jikok lah masuak urang tu ka 
agamo angku-angku, inyo angku-angku 
jadikan urang narako, parangainyo duwo 
kali labiah jahek daripado angku-angku! 

16 Cilakolah angku-angku, pamimpin- 
pamimpin nan buto! Angku-angku ma 
ajakan nan bakcando iko, 'Jikok ado 
urang nan basumpah demi Rumah 

Tuhan, mako urang tu indak takabek doh 
jo sumpahnyo; tapi jikok inyo basumpah 
demi ameh nan ado di dalam Rumah 
Tuhan, mako inyo takabek jo sumpahnyo 
tu.' 

17 Angku-angku adolah urang pandie 
nan buto! Nama nan labiah pantiang: 
amehnyo, atau Rumah Tuhan nan 
manyucikan ameh tu? 

18 Angku-angku ado pulo ma ajakan nan 
sarupo iko, Jikok ado urang basumpah 
demi mezbah, mako urang tu indak 
takabek doh jo sumpahnyo: tapi jikok 
inyo basumpah demi barang atau pitih 
nan dipasambahkan di ateh mezbah tu, 
mako urang tu takabek jo sumpahnyo.' 

19 Baralah ka butonyo angku-angku! 
Nama nan labiah pantiang? Barang 
nan dipasambahkan, atau mezbah nan 
manyucikan barang nan dipasambahkan 
tu? 

20 Dek karano itu, jikok ado urang nan 
basumpah demi mezbah, itu samo jo 
inyo basumpah demi mezbah, sarato 
demi kasadonyo barang pasambahan 
nan talatak di ateh mezbah tu. 

21 Jikok ado urang nan basumpah 
demi Rumah Tuhan, itu samo jo inyo 

basumpah demi Rumah Tuhan, sarato 
demi Allah nan di dalamnyo. 

22 Jikok ado urang nan basumpah demi 
sarugo, itu samo jo inyo basumpah demi 
kurisi Tuhan, sarato demi Allah nan 
duduak di ateh kurisi tu. 

23 Cilakolah angku-angku guru 
agamo, sarato jo urang-urang Farisi! 
Angku-angku adolah urang nan 
suko ba icak-icak. Rampah-rampah, 
umpamonyo silasiah, adaih manih, 
sarato jo jintan, angku-angku kaluwakan 
saparsapuluahnyo untuak Tuhan. 
Padohal parkaro-parkaro nan paliang 
paralu, dalam sagalo paratuaran agamo, 
umpamonyo: Ka adielan, raso ibo, sarato 
jo ka satiyaan, indak angku-angku 
acuahkan doh. Padohal itulah nan 
samustinyo angku-angku karajokan, tapi 
jan malalaikan pulo parentah-parentah 
nan lainnyo. 

24 Angku-angku adolah pamimpin- 
pamimpin nan buto! Rangik dalam ayie 
minun angku, angku kaluwakan, tapi 
unto angku-angku raguak! 

25 Cilakolah angku-angku guru agamo, 
sarato jo urang-urang Farisi! Angku- 
angku adolah urang nan suko ba 

icak-icak! Mangkuak jo piriang, angku- 
angku basuah nan sabalah kaluwanyo, 
padohal nan sabalah ka dalamnyo, 
sangaik kumuahnyo, dek barang-barang 
nan angku-angku padapek, jo basikareh 
dek karano lobo. 

26 Oih urang Farisi buto! Basuahlah 
dawulu sampai barasiah nan sabalah ka 
dalamnyo, mangkuak sarato jo piriang 
angku-angku tu, supayo nan diluwanyo 
buliah nak barasiah pulo! 

27 Cilakolah angku-angku guru agamo, 
sarato jo urang-urang Farisi! Angku- 
angku adolah urang nan suko ba 
icak-icak! Angku-angku sarupo jo pusaro 
nan dicaik putiah: diluwa tampaknyo 
rancak, tapi di dalamnyo panuah jo 
tulang sarato jo sagalo nan busuak. 

28 Baitu pulo angku-angku. Dicaliak 
diluwa angku-angku elok nampak di 
urang: tapi di dalam, angku-angku 
panuah jo nan palasu sarato jo doso." 

29"Cilakolah angku-angku guru 
agamo, sarato jo urang-urang Farisi! 
Angku-angku adolah urang nan suko 
ba icak-icak! Angku-angku mambuwek 
pusaro nan rancak-rancak untuak 
nabi-nabi, sarato maragi tugu-tugu 

paringatan dari urang-urang nan 
iduiknyo elok. 

30 Angku-angku bi mangatokan pulo, 
'Santano kami iduik dijaman niniak 
muyang kami sa isuak, kami indak 
ka namuah doh sato samo jo inyo, 
mambunuah nabi-nabi.' 

31 Jadi angku-angku lah mangaku 
sandiri, baraso angku-angku adolah 
katurunan urang-urang nan mambunuah 
nabi-nabi! 

32 Dek karano baitu, mako taruihkanlah, 
salasaikan banalah doso nan lah dimuloi 
dek niniak muyang angku-angku tu! 

33 Angku-angku urang jahek, katurunan 
urang jahek! Dima pulo kamungkin 
angku-angku dapek manyalamaikkan 
badan dari ukunan api narako? 

34 Dangakanlah kecek Ambo ko elok- 
elok: Ambo ka manyuruah nabi-nabi, 
urang-urang bijaksano, sarato jo guru- 
guru kabake angku-angku, sabagian dari 
inyo tu ka angku-angku bunuah, nan 
sabagian lai ka angku-angku salibkan. 
Ado pulo nan ka angku-angku ajab di 
dalam rumah-rumah ibadaik, sarato ka 
angku-angku kaja dari kota nan iko, ka 
kota nan lain. 

35 Dek karano itu angku-angku ka di 
ukun, dek ulah karajo angku-angku nan 
mambunuahi sadonyo urang nan indak 
basalah -- muloi dari pambunuahan 
Habel nan indak basalah, sampai ka 
pambunuahan Nabi Zakharia anak 
Berekia, nan angku-angku bunuah di 
antaro Rumah Tuhan jo mezbah. 

36 Picayolah: akibaik dari kasadonyo tu 
ka ditangguangkan dek urang-urang nan 
iduik di jaman kiniko!" 

37 "Yerusalem, Yerusalem! Nabi-nabi 
angkau bunuah. Pisuruah-pisuruah Allah 
angkau pungkangi jo batu sampai mati. 
Alah bara kali Ambo nak marangkuah 
panduduak angkau, ibaraik induak ayam 
nan nak marawok-i anak-anaknyo di 
bawah sayoknyo, tapi angkau indak 
namuah! 

38 Dek karano itu, Allah indak lai ka 
samo-samo jo angkau. 

39 Katawuilah: Muloi dari kiniko angkau 
indak ka maliyek Ambo lai, sampai tibo 
masonyo isuak, angkau ka bi bakato, 
'Dibarakaik-ilah Baliau nan datang ateh 
namo Tuhan." 

24 1 Kutiko Isa Almasih barangkek 

dari Rumah Tuhan, pangikuik- 

pangikuik-Nyo bi tibo kabake Baliau, 
Baliau manunjuak ka arah bangunan 
Rumah Tuhan tu. 

2 Baliau bakato kabake pangikuik- 
pangikuik-Nyo, "Layi koh nampak di 
angku-angku bangunan Rumah Tuhan 
tu? Dangakanlah nan Ambo katokan ko, 
indak ciyek juwo doh dari batu bangunan 
tu nan ka tatap talatak di tampaiknyo. 
Kasadonyo ka diruntuahkan." 

3Kudian Isa Almasih payi ka Bukik 
Zaitun, samantaro Baliau sadang 
duduak, pangikuik-pangikuik-Nyo bi tibo 
untuak ka mangecek jo Baliau sacaro 
tasandiri. "Agiah tawulah kabake kami 
Ngku, pabilo masonyo ka tajadi sagalo 
sasuatu nan Angku katokan tu," kecek 
pangikuik-Nyo kabake Baliau. "Apokoh 
tando-tandonyo nan manandokan 
kadatangan Angku sarato jo kasudahan 
jaman?" 

“Isa Almasih manjawab, "Bajago- 
jagolah, jan sampai angku-angku 
takicuah. 

"Dek karano sambuah urang nan 
ka datang jo mamakai namo Ambo, 
inyo ka mangatokan, 'Ambolah Rajo 

Panyalamaik!' Sambuah urang nan ka 
takicuah dek inyo. 

6 Angku-angku ka mandanga urang- 
urang baparang, sarato jo kaba tantang 
paparangan, tapi biyapun baitu janlah 
takuik. Dek karano kajadian-kajadian tu 
musti tajadi, tapi jan disangko itu ari 
kiamaik nan lah tibo. 

7Banso nan ciyek ka baparang malawan 
banso nan lain, nagara nan ciyek ka 
manyarang nagara nan lain. Dima- 
dimanyo ka tajadi musin lapa sarato jo 
gampo. 

8 Kasadonyo tu baru parmuloannyo 
sajo, ibaraik raso sakik nan dirasokan 
dek urang padusi nan ka baranak. 

9Sasudah tu angku-angku ka 
ditangkok, disarahkan untuak ka di ajab 
sarato dibunuah. Kasadonyo urang nan 
di dunie ko ka jajok jo angku-angku, dek 
karano angku-angku pangikuik Ambo. 

10 Dikutiko itu, sambuah urang nan ka 
bi marotaik, nan ka bakiyanaik, urang ka 
jajok manjajok-i. 

11 Sambuah nabi-nabi palasu nan ka bi 
tibo, sambuah urang nan takicuah dek 
inyo. 

12 Karajo urang jahek nan manakuikkan 
ka manjala kian kumari, kabanyakan 
urang indak punyo raso ibo lai sasamo 
inyo. 

13 Tapi bagi siya nan lai batahan sampai 
ka akienyo, inyo ka disalamaikkan. 

14 Baitu pulo tantang Injil Karajaan 
Sarugo ko, ka dibaritokan kabake 
sadonyo umaik mukaluak dimuko bumi 
ko, supayo kasadonyo urang buliah 
tawu. Sudah tu barulah tibo ari kiamaik." 

15 "Isuak angku-angku ka maliyek, 
samo jo bakcando nan lah dikatokan 
dek Nabi Daniel, ado 'Induak Bala,' inyo 
ka tagak di tampaik nan suci. (Catatan 
untuak pambaco: Paratikanlah apo 
aratinyo!) 

16 Dikutiko itu, urang nan ado di Yudea 
tapaso lari ka pagunuangan. 

17 Urang nan sadang di ateh atok 
paranginan, janlah inyo turun ka bawah 
ma ambiak sasuatu ka dalam rumah. 

18 Urang nan sadang ado di parak, 
janlah inyo babaliak pulang untuak ma 
ambiak jubahnyo. 

19 Baralah ka manakuikkannyo, maso- 
maso nan bakcando itu di padusi-padusi 
nan sadang manganduang, sarato jo di 

induak-induak nan sadang manyusukan 
pajal 

20 Badowalah supayo jan sampai tajadi, 
dikutiko angku-angku tapaso lari tu, jan 
bakabatualan pulo di musin ujan atau di 
ari Sabat! 

21 Dimaso-maso nan manakuikkan tu, 
ka tajadi kasuliktan nan sangaik barek, 
kasuliktan nan alun panah tajadi sajak 
dunie takambang sampai kiniko, sarato 
indak ka tajadi lai sasudah itu. 

22 Jikok santano Allah indak 
mampasingkek wakatunyo: mako 
indak surang juwo doh urang nan ka 
salamaik. Tapi dek karano kasiah- 

Nyo kabake umaik-Nyo, mako Allah 
mampasingkek wakatunyo. 

23 Dikutiko itu, jikok ado urang nan 
mangecekkan kabake angku-angku, 
'Liyeklah kamari, Rajo Panyalamaik tu 
ado disiko!' kok indak inyo mangatokan 
'Baliau ado disinan!' -- janlah picayo 
kabake urang tu. 

24 Dek karano isuak, ka bi datang 
panyalamaik-panyalamaik palasu, 
sarato jo nabi-nabi palasu. Inyo ka 
mampabuwek karajo-karajo nan luwa 
biaso, sarato jo karajo-karajo nan ganjie, 

untuak mangicuahi urang, jikok mungkin 
umaik Allah pun ka dikicuahnyo pulo. 

25 Jadi, ingek-ingeklah! Ambo lah ma 
agiah tawu kabake angku-angku sajak 
kiniko, sabalun parkaro tu tajadi. 

26 Jikok ado urang nan mangatokan 
kabake angku-angku, 'Liyeklah ka 
padang gurun, Baliau ado disinan!' -- 
janlah angku-angku namuah payi. Atau 
jikok urang tu mangatokan, 'Liyeklah 
kamari, Baliau ma andok disiko di dalam 
biliak!' -- janlah picayo. 

27 Dek karano kadatangan Anak 
Manusia tu samo jo bakcando cahayo 
kilek nan mangalimantang dari tampaik 
matoari tabik, sarato bacahayo sampai 
ka tampaik matoari tabanam. 

28 Dima ado bangkai, disinan ado pulo 
buruang pamakan bangkai." 

29 "Indak lamo sasudah kasusahan 
dimaso itu, matoari ka manjadi galok, 
nan bulan indak ka bacahayo lai. 
Bintang-bintang ka bi jatuah dari langik, 
panguwaso-panguwaso langik rayo ka 
kalibuik. 

30 Sasudah tu ka nampak di ateh langik 
tando-tando kadatangan Anak Manusia. 
Dikutiko itulah kasadonyo urang di ateh 

dunia ko ka manangih. Urang-urang tu 
ka manampak Anak Manusia datang 
di ateh awan, jo kuwaso sarato jo 
kamuliaan-Nyo 

31 Tarumpik gadang ka di ambuih, 
Anak Manusia ka manyuruah malekai- 
malekaik-Nyo mangumpuakan 
umaik-Nyo dari ka ampek pinjuru bumi, 
dari ujuang langik ka ujuang langik." 

32 "Ambiak padomanlah kayu aro. Jikok 
rantiang-rantiangnyo lah liyuak ma ijau, 
sudah tu inyo muloi batuneh, mako 
angku-angku ka tawu, baraso musin 
paneh lah ka dakek. 

33 Baitu pulo jikok angku-angku lah 
maliyek kajadian-kajadian nan tajadi, 
mako angku-angku musti ka tawu pulo, 
baraso wakatunyo lah sangaik dakek. 

34 Katawuilah! Baraso kajadian-kajadian 
tu ka tajadi, sabalun urang-urang nan 
iduik kiniko bi mati kasadonyo. 

35 Langik jo bumi ka ilang lanyok, 
tapi kato-kato Ambo ka tatap kaka 
salamo-lamonyo." 

36 "Indak surang juwo doh nan tawu, 
pabilo arinyo, sarato pabilo jamnyo, 
malekaik-malekaik di sarugo indak tawu, 

Anak Allah pun indak tawu, hanyo Bapak 
sajolah nan tawu. 

37 Isuak dikutiko kadatangan Anak 
Manusia, ka adaannyo sarupo jo dijaman 
Nabi Nuh saisuak. 

38 Dikutiko sabalun ayie gadang tibo, 
urang bi makan jo minun, sarato banikah 
kawin. Baitulah taruih manaruih sampai 
di ari Nabi Nuh masuak ka dalam kapa. 

39 Di kutiko ayie gadang tu ma ondoh 
urang-urang tu kasadonyo, barulah 
inyo bi takana di bana, apo nan sadang 
tajadi. Baitu pulolah ka adaannyo isuak, 
dikutiko kadatangan Anak Manusia. 

40 Dikutiko itu, jikok ado duwo urang 
nan sadang bakarajo di parak: Nan 
surang ka dibawok, nan surang lai 
ditinggakan. 

41 Jikok ado duwo urang padusi nan 
sadang manggiliang gandun: Nan surang 
ka dibawok, nan surang lai ditinggakan. 

42 Dek karano itu bajago-jagolah, dek 
karano angku-angku indak tawu, pabilo 
masonyo Tuhan angkau ka datang. 

43 Kana-ilah apo nan Ambo katokan ko! 
Kok sakironyo urang nan punyo rumah 
tawu, pukua bara urang maliang ka 
tibo dimalam ari, tantu inyo indak ka 

lalok doh, supayo urang maliang tu jan 
sampai masuak ka rumahnyo. 

44 Dek karano itu, angku-angku 
musti pulo bajago-jago. Dek karano 
kadatangan Anak Manusia tu, dikutiko 
nan indak angku-angku sangko." 

45 Isa Almasih bakato sakali lai, "Dek 
karano itu, namanyo palayan nan satiya 
sarato nan bapangalaman? Mako inyolah 
nan ka di angkek dek induak samangnyo, 
manjadi kapalo dari palayan-palayan 
nan lain, supayo inyo ma agiah makan 
palayan-palayan tu dikutikonyo. 

46 Baralah ka sanangnyo ati palayan tu, 
dikutiko induak samangnyo tibo, inyo 
didapek-i dek induak samangnyo sadang 
mangarajokan tugehnyo. 

47 Picayolah, induak samangnyo tu ka 
mampicayokan sagalo aratonyo kabake 
palayan nan satiya tu. 

48 Tapi jikok palayan tu, palayan nan 
pancaliah, mako inyo ka bakato di dalam 
atinyo, 

49 ' Lamo lai ko induak samang den 
mangko ka tibo,' mako muloilah inyo 
manangani palayan-palayan nan lain, 
sarato makan minun jo urang-urang 
pamabuak. 

50 Kudian induak samangnyo tu tibo, 
di ari, sarato diwakatu nan indak 
disangko-sangkonyo. 

51 Mako palayan tu ka ditangani 
sajadi-jadinyo dek induak samangnyo, 
sudah tu di ambuangkan ka tampaik 
urang-urang munapiak. Disinan inyo ka 
manangih, dek manangguang sansaro." 
25 1"Jikok isuak Anak Manusia 

datang sabagai Tuhan, kutiko tu 

ka adaannyo sarupo jo parumpamoan 
nan bakcando iko: Sapuluah urang 
anak gadih pangiriang marapulai, 
satiyok-tiyok inyo mambawok dama 
togok, untuak payi mananti marapulai. 

2| imo urang dari anak gadih tu indak 
bapangalaman, nan limo urang lai 
bapangalaman. 

3Kalimo anak gadih nan indak 
bapangalaman tu mambawok dama 
togok, tapi indak mambawok minyak 
untuak ka serap. 

4Kalimo anak gadih nan bapangalaman 
mambawok dama togok, sarato 
mambawok pulo minyak untuak ka 
serap. 

> Marapulai tu talambek tibonyo, 
jadi paja-paja gadih tu lah muloi bi 
takantuak, sampai sabana talalok. 

6 Tangah malam, barulah tadanga urang 
ma imbaukan, 'Marapulai lah tibo! Bi 
kamarilah, kito manantinyo!' 

7 Kasapuluah anak gadih tu bi jago, 
inyo bi ma iduikkan dama togoknyo 
surang-surang. 

8 Gadih-gadih nan indak bapangalaman 
tu, mamintak kabake gadih-gadih nan 
bapangalaman, 'Agiahlah kami minyak 
kau agak saketek, dek karano dama 
togok kami lah ampia pudua.' 

9'Indak bisa doh!' kecek paja-paja 
gadih nan bapangalaman tu, 'baiko 
kasadonyo kito kakurangan minyak. Payi 
sajolah bali ka lapau.' 

10 Mako bi payilah paja-paja gadih 
nan indak bapangalaman tu mambali 
minyak. Samantaro inyo payi ka lapau, 
marapulai lah tibo. Kalimo paja gadih 
nan lah segeh mananti tu, masuak 
samo-samo jo marapulai ka tampaik 
baralek, mako pintu pun disawokkan 
urang! 

11 Indak lamo sasudah tu, gadih-gadih 
nan payi mambali minyak tu bi tibo. Inyo 

ba imbau-imbau, 'Angku, Angku, tolong 
bukakkan pintu, kami ka masuak.' 

12 Tapi marapulai tu manjawab, 'Aden 
indak bakatawuan doh jo kalian!'" 

131sa Almasih manyudahi curito 
parumpamoan-Nyo bakcando iko, "Dek 
karano itu bajago-jagolah, dek karano 
angku-angku indak tawu pabilo arinyo, 
pabilo masonyo, Anak Manusia ka tibo." 

14 "Jikok Anak Manusia datang sabagai 
Tuhan, kutiko itu ka adaannyo sarupo 
jo parumpamoan nan bakcando iko. 
Ado surang laki-laki nak barangkek ka 
nagari nan jauah. Mako inyo ma imbau 
kasadonyo palayannyo, sudah tu inyo 
mampicayokan sagalo aratonyo kabake 
palayannyo tu. 

15 Inyo mambarikan kabake satiyok 
palayannyo tu, sabarapo nan talok 
dipalayannyo tu untuak manarimo 
pitaruah. Kabake nan surang inyo 
mampitaruahkan sabanyak limo ribu 
pitih ameh. Kabake nan surang lai inyo 
mampitaruahkan sabanyak duwo ribu 
pitih ameh. Kabake nan katigo inyo 
mampitaruahkan sabanyak saribu pitih 
ameh. Sudah tu inyo barangkek. 

16 Palayan nan manarimo limo ribu 
pitih ameh, inyo bagageh payi untuak 
manggaleh, mako balabolah galehnyo tu 
sabanyak limo ribu pitih ameh pulo. 

17 Baitu pulo palayan nan manarimo 
duwo ribu pitih ameh, galehnyo balabo 
sabanyak duwo ribu pulo. 

18 Tapi, palayan nan manarimo saribu 
pitih ameh, inyo payi mangali lubang, 
untuak pangubuakan pitih induak 
samangnyo tu. 

19 Lah lamo sasudah tu, induak 
samangnyo tu pulang, inyo muloi 
mambuwek paretongan jo palayan- 
palayannyo tu. 

20 palayan nan manarimo limo ribu pitih 
ameh tu, inyo tibo, sambia mamulangkan 
pitih sabanyak sapuluah ribu. 'Angku,' 
keceknyo, 'Angku lah mampicayokan 
pitih kabake ambo sabanyak limo ribu 
pitih ameh. Calieklah ko di angku, ambo 
lah balabo pulo sabanyak limo ribu lai." 

21 'Santiang wa-ang,' kecek induak 
samangnyo tu, 'wa-ang adolah palayan 
nan elok sarato satiya. Wa-ang dapek 
dipicayoi jo parkaro-parkaro nan 
saketek, ambo ka mampicayokan 
kabake wa-ang tangguang jawab nan 

labiah gadang. Masuaklah kamari, 
turuikkanlah ambo, molah kito payi 
untuak basanang-sanang!' 

22 Sudah tu, palayan nan manarimo 
pitih duwo ribu pitih ameh, tibo 

pulo, inyo bakato, 'Angku, angku 

lah mampicayokan pitih kabake ambo 
sabanyak duwo ribu pitih ameh. Calieklah 
ko di angku, ambo lah mandapek labo 
sabanyak duwo ribu pulo.' 

23 'Santiang wa-ang,' kecek induak 
samangnyo tu, 'wa-ang adolah 

palayan nan elok sarato satiya. Dek 
karano wa-ang dapek dipicayoi jo 
parkaro-parkaro nan saketek, mako 
ambo ka mampicayokan tangguang 
jawab nan labiah gadang kabake 
wa-ang. Masuaklah kamari, satolah 
basanang-sanang samo-samo jo ambo!' 

24 Kudian palayan nan manarimo saribu 
pitih ameh tibo pulo, inyo bakato, 
'Angku, ambo tawu baraso angku adolah 
urang nan sampilik kariang. Angku ma 
ambiak buwah di tampaik angku nan 
indak sato mananam, angku nak ma 
ambiak asie di tampaik angku nan indak 
ado manyerakkan baniah. 


MATIUS 25.25 — 29 171 


25 Ambo takuik jo angku, dek karano itu, 
mangkonyo ambo payi mangubuakan 
pitih angku tu di dalam tanah. Tarimolah, 
ikonyo pitih angku baliak.' 

26'Wa-ang adolah palayan nan indak 
bakailieran sarato pamaleh!' kecek 
induak samangnyo tu. Indak koh 
wa-ang lah tawu, baraso waden ma 
ambiak buwah di parak nan waden, 
indak sato mananam, sarato ma ambiak 
asie di ladang nan waden, indak panah 
manyerakkan baniah? 

27 Jikok baitu, sapatuiknyo wa-ang 
tu mamasuakkan pitih ambo tu, ka 
lumbuang pitih nagari, buliah pabilo 
ambo pulang, ambo bisa manarimo 
baliak pitih ambo tu, sarato jo bungonyo. 

28 Dek karano itu, ambiaklah pitih tu 
dari inyo, sudah tu agiahkanlah kabake 
urang, nan mampunyoi sapuluah ribu 
pitih ameh cako. 

29 Dek karano, kabake urang nan lah 
mampunyoi banyak, kabake inyo ka 
di agiahkan nan labiah banyak lai, 
sampai aratonyo balabiah-labiah. Tapi 
bagi urang nan indak mampunyoi, nan 
ado saketek dinyo tu pun ka di ambiak 
baliak. 

30 Palayan nan indak paguno tu, 
ambuangkanlah inyo kaluwa ka tampaik 
nan kalam. Disinan inyo ka manangih 
dek manangguang sansaro!"" 

31 "Isuak, dikutiko Anak Manusia 
datang sabagai Rajo, Inyo di iriangkan 
dek kasadonyo malekaik-Nyo, Inyo ka 
duduak di ateh kurisi-Nyo nan mulie. 

32 Sagalo banso ka dikumpuakan 
di adok-an-Nyo. Sudah tu, Inyo 
ka mampasisiahkan urang-urang 
tu, manjadi duwo kalompok, samo 
jo bakcando tukang gubalo, nan 
mampasisiahkan antaro domba jo 
kambiang. 

33 Urang-urang nan layi mangarajokan 
nan katuju dek Allah, ka dilatakkan-Nyo 
di sabalah suwok-Nyo, nan sabagian lai 
di sabalah kida-Nyo. 

34 Kamudian Rajo tu ka bakato kabake 
urang-urang nan di sabalah suwok-Nyo, 
'Bi kamarilah angkau nan dibarakaik-i 
dek Bapak Ambo. Masuaklah ka dalam 
Karajaan nan lah disadiyokan untuak 
angkau, sajak samulo dunie dijadikan. 

35 Dek karano, dikutiko paruik Ambo 
litak, angkau ma agiah Ambo makan, 
dikutiko Ambo auih, angkau ma agiah 

Ambo minun. Dikutiko Ambo manjadi 
urang asiang, angkau mambawok 
tompang Ambo di rumah angkau. 

36 Kutiko Ambo indak bakain, angkau 
ma agiah Ambo pakaian. Ambo sakik, 
angkau nan mambalo Ambo. Ambo 
dalam pinjaro, angkau nan bi tibo 
maliyek Ambo.' 

37 Urang-urang nan banyak tu bi 
bakato, 'Tuhan, pabilo kami ado maliyek 
Tuhan baparuik litak, sudah tu kami ma 
agiah Tuhan makan, atau Tuhan auih 
kami ma agiah Tuhan minun? 

38 Pabilo kami ado maliyek Tuhan 
sabagai urang asiang, sudah tu kami 
mambawok Tuhan ka rumah kami? 
Pabilo pulo Tuhan nan indak bakain, 
sudah tu kami ma agiah Tuhan pakaian? 

39 Pabilo pulo kami ado maliyek Tuhan 
sakik, ataupun dipinjarokan, sudah tu 
kami bi payi maliyek Tuhan?' 

40 Mako Rajo tu ka manjawab, 
'Katawuilah: kutiko angkau 
mampabuwek nan bakcando itu, 
kabake salah surang dari sudaro-sudaro 
Ambo, nan paliang hino, itu samo 
aratinyo jo angkau lah mampabuwek 
kabake diri Ambo!' 

41 Sasudah tu, Rajo tu ka bakato pulo 
kabake urang-urang nan di sabalah kida- 
Nyo, 'Bakiroklah dari siko, oih urang nan 
takutuak! Masuaklah ka dalam narako 
nan kaka, nan lah disadiyokan untuak 
ubilih, sarato jo malekaik-malekaiknyo! 

42 Dek karano, dikutiko paruik Ambo 
litak, kalian indak ado doh ma agiah 
Ambo makan: dikutiko Ambo auih, kalian 
indak ado doh ma agiah Ambo minun. 

43 Kutiko Ambo jadi urang asiang, kalian 
indak niyo doh mambawok Ambo ka 
rumah kalian. Ambo sadang mularaik, 
indak babaju, kalian indak niyo doh ma 
agiah Ambo baju. Ambo sadang sakik, 
atau sadang dipinjaro, kalian indak niyo 
doh mambalo Ambo.' 

44 Mako urang-urang tu ka bi bakato 
kabake Inyo, 'Tuhan, pabilo koh kami 
maliyek Tuhan baparuik litak, atau 
auih, atau sabagai urang asiang, atau 
mularaik indak babaju, atau sakik, atau 
dipinjaro, pabilokoh kami nan indak 
mamparatikan Tuhan?' 

45 Rajo tu ka manjawab, 'Katawuilah: 
dikutiko kalian indak namuah 
mamparatikan, salah surang dari 
sudaro Ambo nan paliang hino, itu 

samo aratinyo jo kalian indak namuah 
mamparatikan Ambo.' 

46Mako urang-urang tu ka di ukun, 
jo ukunan nan indak bakasudahan, 
sadangkan urang-urang nan patuah 
mangarajokan nan katuju dek Allah, 
mako inyo ka manarimo iduik sajati nan 
kaka." 

26 1 Kutiko Isa Almasih lah salasai 

ma ajakan kasadonyo parkaro- 
parkaro tu, mako Baliau bakato kabake 
pangikuik-pangikuik-Nyo, 

2 "Angku-angku kan layi tawu, baraso 
duwo ari lai Ari Rayo Paskah, Anak 
Manusia ka disarahkan untuak ka 
disalibkan!" 

3 Pado kutiko itu imam-imam kapalo, 
sarato jo pamimpin-pamimpin Yahudi 
sadang bakumpua di istana Imam Basa 
Kayafas. 

4Inyo sadang mamparundiangkan, 
baa caronyo untuak ka manangkok Isa 
Almasih, sacaro ba anok-anok, sarato ka 
mambunuah Baliau. 

5 "Tapi," kecek urang-urang tu, "janlah 
mukasuik kito tu dilansuangkan dikutiko 
di Ari Rayo, baiko eboh urang, timbua 
kalibuik di antaro urang banyak." 


MATIUS 26.6-11 176 


6 Kutiko Isa Almasih sadang di 
Betania, di rumah si Simon nan dawulu 
bapanyakik kulik nan manakuikkan, 

7 ado surang padusi nan datang kabake 
Baliau. Inyo mambawok sabuwah boto 
pualam, nan barisi minyak arun nan 
sangaik maha. Dikutiko Isa Almasih 
sadang duduak makan, padusi tu 
manuwangkan minyak arun tu ka ateh 
kapalo Baliau. 

8 Pangikuik-pangikuik Baliau nan 
maliyek kajadian tu, bi bangih. "Apo 
gunonyo minyak arun tu dibuwang- 
buwang?" keceknyo. 

9 "Minyak arun tu bisa dijuwa jo arago 
nan sangaik maha, pitihnyo buliah 
dibarikan kabake urang-urang nan 
bansaik!" 

10 Isa Almasih mangatawui apo nan 
dipikiekan dek pangikuik-Nyo tu, Baliau 
bakato, "Baa mangko angku-angku 
mambuwek seso urang padusi ko? Inyo 
mangarajokan sasuatu nan elok, sarato 
nan tapuji untuak Ambo. 

11 Urang nan bansaik ka salamonyo ado 
di antaro angku-angku, tapi Ambo ko 
indak kasalamonyo doh jo angku-angku. 

12 Jo sacaro inyo manuwangkan minyak 
arun ka badan Ambo tu, itu aratinyo 
adolah, inyo lah muloi mampasiyapkan 
untuak pangubuaran Ambo. 

13 Picayolah! Dima-dimanyo di dunia 
ko, dima sajo Injil dari Allah dibaritokan, 
mako apo nan lah dipabuwek dek urang 
padusi ko ka tatap dicuritokan juwo, 
untuak ka mangana-ngana inyo." 

14 Ado salah surang dari kaduwo baleh 
pangikuik Isa Almasih, nan banamo 
si Yudas Iskariot, inyo payi kabake 
imam-imam kapalo. 

15 Inyo bakato kabake imam-imam tu, 
"Apo nan ka angku-angku barikan untuak 
ambo, jikok ambo dapek manyarahkan 
Isa Almasih kabake angku-angku?" Mako 
imam-imam kapalo tu, ma etong tigo 
puluah buwah pitih perak, sudah tu inyo 
agiahkan kabake si Yudas Iskariot. 

16 Muloi dari sajak itu, si Yudas taruih 
mancari kutiko nan baiak untuak ka 
mangkianaik-i Isa Almasih. 

17 Di ari nan partamu di Ari Rayo 
Roti Indak Baragi, pangikuik-pangikuik 
Isa Almasih datang kabake Baliau. 
Pangikuik-Nyo bi batanyo, "Dima nan 

katuju di Angku, kami manyadiyokan 
makanan Paskah untuak Angku?" 

18 Baliau manjawab, "Payilah kabake 
surang urang di kota, katokan kabake 
inyo, 'Angku Guru mangatokan, baraso 
lah tibo ko masonyo untuak Ambo: 
Ambo bamukasuik nak marayokan 
Paskah di rumah angkau basamo-samo 
jo pangikuik-pangikuik Ambo." 

19 Pangikuik-pangikuik Isa Almasih 
mangarajokan apo nan disuruahkan 
dek Baliau kabake inyo. Inyo bi payi 
manyadiyokan makanan Paskah tu. 

20 Baru ari lah malam, Isa Almasih 
sarato jo kaduwo baleh urang pangikuik- 
Nyo, bi duduak makan. 

21 Samantaro inyo sadang bi makan, 
Isa Almasih bakato, "Dangakanlah 
kecek Ambo ko: salah surang di antaro 
angku-angku ado nan ka mangkianaik-i 
Ambo." 

22 Baru mandangakan kecek Baliau 
tu, sangaik sadiahnyo ati pangikuik- 
pangikuik-Nyo tu. Sudah tu, balega-lega 
pangikuik-Nyo tu bi batanyo kabake 
Baliau, "Kan indak ambo doh nan Angku 
mukasuikkan, Ngku?" 

23 Isa Almasih manjawab, "Urang nan 
samo-samo jo Ambo marandamkan roti 
ka dalam mangkuak, inyo tu lah nan ka 
mangkianaik-i Ambo. 

24 Batua Anak Manusia ka mati sarupo 
jo nan tasurek di Alkitab. Tapi cilakolah 
urang nan mangkianaik-i Anak Manusia! 
Labiah elok lai di urang tu jikok inyo 
indak dilayiekan ka dunie ko!" 

25 Sudah tu, si Yudas, si pangkianaik 
tu bakato, "Kan indak ambo doh nan 
Angku Guru mukasuikkan?" Isa Almasih 
manjawab, "Iyo baitulah, samo jo 
bakcando nan angkau katokan tu!" 

26 Kutiko inyo sadang bi makan, mako 
Isa Almasih ma ambiak roti, sudah 
tu Baliau basyukur. Kamudian Baliau 
mambalah-balah roti tu jo tangan-Nyo, 
sudah tu, Baliau barikan kabake 
pangikuik-pangikuik-Nyo sambia bakato, 
"Ambiaklah ko, makanlah: ikolah tubuah 
Ambo." 

27 Sasudah tu Baliau ma ambiak cawan 
anggur, sarato basyukur kapado Allah. 
Kudian Baliau mambarikan cawan tu 
kabake pangikuik-pangikuik-Nyo, sambia 
bakato, "Bi minunlah, angku-angku 
kasadonyo. 

28 Dek karano, ikolah darah Ambo nan 
mansahkan pajanjian Allah -- darah nan 
dicurahkan untuak urang nan banyak, 
untuak pa ampuni doso-dosonyo. 

29 Picayolah kabake Ambo: Ambo indak 
ka maminun anggur ko lai sampai tibo 
masonyo isuak, Ambo maminun anggur 
nan baru samo-samo jo angku-angku di 
Karajaan Bapak Ambo." 

30 Kudian urang-urang tu bi malagukan 
lagu pujian. Sasudah tu inyo bi payi ka 
Bukik Zaitun. 

31 Sasudah tu Isa Almasih bakato 
kabake pangikuik-pangikuik-Nyo, 
"Dimalam ko juwo kasadonyo angku- 
angku ka bi lari payi maninggakan Ambo: 
dek karano di Alkitab lah ado tatulih: 
Allah mangatokan, 'Aden ka mambunuah 
tukang gubalo tu, mako domba-domba 
gubaloannyo ka bakecai-kecai.' 

32 Tapi, sasudah Ambo di iduikkan 
baliak, Ambo ka payi mandawului 
angku-angku ka Galilea." 

33 Si Petrus bakato kabake Isa Almasih, 
"Biyapun kasadonyo urang ko bi 
maninggakan Angkau, nan ambo indak!" 

34 "Kana-ilah kecek Ambo ko," kecek 
Isa Almasih kabake inyo, "malam ko 

juwo, sabalun ayam bakukuak, angkau 
sampai tigo kali ma engkari Ambo." 

35 Si Petrus manjawab, "Biyapun ambo 
ka mati samo-samo jo Angku, nan 
ambo indak ka mangatokan doh, baraso 
ambo indak tawu jo Angku!" Kasadonyo 
pangikuik Isa Almasih nan lain pun bi 
mangatokan nan sarupo itu pulo. 

36 Sasudah tu Isa Almasih sarato 
jo pangikuik-pangikuik-Nyo payi 
ka sabuwah tampaik nan banamo 
Getsemani. Tibo disinan Baliau bakato 
kabake pangikuik-pangikuik-Nyo, 
"Duduaklah disiko samantaro Ambo payi 
badowa." 

37 Isa Almasih ma ajak si Petrus, sarato 
jo kaduwo urang anak Zebedeus payi 
samo-samo jo Baliau. Baliau muloi 
maraso sadiah sarato rasah. 

38 Baliau mangecek kabake pangikuik- 
pangikuik-Nyo, "Ati Ambo sangaik 
sadiahnyo, rasonyo saroman jo urang 
nan ka mati. Tagaklah angku-angku 
disiko, satolah bajago-jago samo jo 
Ambo." 

39 Kudian Isa Almasih payi agak 
jauah saketek, Baliau tasungkua 
ka tanah sambia badowa. "Bapak," 

kecek-Nyo, "jikok buliah, jauahkanlah 
dari Ambo sansaro nan musti ka Ambo 
tangguangkan ko. Tapi janlah manuruik 
kandak Ambo, malainkan manuruik 
kahandak Bapak lah andaknyo." 

40 Sasudah tu, Isa Almasih babaliak 
kabake pangikuik-Nyo nan batigo cako, 
didapek-i-Nyo pangikuik-Nyo tu sadang 
bi talalok. Baliau bakato kabake si 
Petrus, "Di angku-angku nan batigo ko, 
indak talok doh bajago-jago agak sajam 
samo-samo jo Ambo? 

41 Bajago-jagolah, sarato badowalah, 
supayo angku-angku jan mangalami 
cobaan. Batua roh angku-angku layi 
namuah mangarajokan apo nan baiak, 
tapi di angku-angku indak talok, dek 
karano tabiyaik manusia tu lamah." 

42 Sakali lai Isa Almasih payi badowa, 
Baliau mangatokan, "Oih Bapak, jikok 
sansaro ko musti Ambo tangguangkan 
juwo, sainggo indak dapek doh 
dijauahkan, biyalah nan sasuwai jo 
kahandak Bapak nan tajadi." 

43 Sasudah tu Baliau babaliak pulo 
kabake pangikuik-Nyo, Baliau dapek-i 
pangikuik-pangikuik-Nyo tu sadang bi 

lalok pulo, dek karano pangikuik-Nyo tu 
sabana mangantuak. 

44 Sakali lai Isa Almasih payi 
maninggakan pangikuik-Nyo, nan katigo 
kalinyo Baliau badowa, dowa-Nyo sarupo 
juwo jo nan cako. 

45 Sasudah tu Baliau babaliak pulo ka 
pangikuik-Nyo sambia bakato, "Lalok 
juwo lai angku-angku? Caliaklah, lah 
tibo ko wakatunyo Anak Manusia ka 
disarahkan kabake kuwaso urang-urang 
badoso. 

46 Jagolah, molah kito payi. Liyeklah! 
Urang nan mangkianaik-i Ambo lah tibo!" 

47 Samantaro Isa Almasih sadang 
mangecek, si Yudas, nan adolah salah 
surang dari pangikuik-Nyo nan duwo 
baleh tu, tibo. Samo-samo jo inyo, tibo 
pulo urang banyak nan mambawok 
padang jo palakak. Urang-urang tu 
disuruah dek imam-imam kapalo, sarato 
jo pamimpin-pamimpin Yahudi. 

48 Si pangkiyanaik tu lah mambari 
tawu kabake urang-urang tu, tando nan 
bakcando iko, "Nama urang nan ambo 
ibu, itulah Urangnyo. Tangkoklah Inyo!" 

49 Sato tibo di tampaik tu, si Yudas 
lansuang ka adok-an Isa Almasih sambia 

bakato, "Assalamualaikum, Angku 
Guru!" Sudah tu lansuang inyo ibu 
Baliau. 

50 Isa Almasih manjawab, "Oih sanak, 
untuak apo sanak datang kamari?" 
Kudian urang nan banyak tu taruih 
juwo bi mandakek, sarato lansuang 
manangkok Baliau. 

51 Salah surang dari pangikuik 
Isa Almasih nan ado disinan, nan 
samo-samo jo Baliau, manyentakkan 
padangnyo, sudah tu dirambahnyo 
pisuruah imam basa tu, sampai putuih 
talingonyo. 

52 Isa Almasih bakato ka pangikuik-Nyo 
tu, "Masuakkanlah baliak padang angkau 
tu ka saruangnyo, dek karano, satiyok 
urang nan suko mampagunokan padang, 
mako inyo ka dibunuah pulo dek padang. 

33 Angkau sangko Ambo ko indak dapek 
mintak tolong ka Bapak Ambo? Jikok 
Ambo mintak Baliau ka basugiro untuak 
mangirinkan saradadu malekaik, labiah 
dari duwo baleh pasukan banyaknyo. 

54 Tapi, jikok baitu, dima pulo mungkin 
ka tajadi apo nan lah dinubuatkan dek 
Alkitab, baraso iyo musti tajadi nan 
bakcando iko?" 

>> Sudah tu Isa Almasih bakato kabake 
urang nan banyak tu, "Apokoh Ambo 
ko urang jahek, mangko angku-angku 
tibo mambawok padang jo palakak, 
untuak ka manangkok Ambo? Tiyok 
ari Ambo ma aja di Rumah Allah, tapi 
angku-angku indak manangkok Ambo 
doh! 

56 Tapi, iyo lah baitu samustinyo, supayo 
basuwoan, apo nan lah disurekkan dek 
nabi-nabi di Alkitab." Sasudah tu, 
kasadonyo pangikuik Isa Almasih bi 
tabang ambua lari maninggakan Baliau. 

57 Urang-urang nan manangkok Isa 
Almasih tu, mambawok Baliau ka rumah 
Imam Basa Kayafas. Guru-guru agamo 
jo pamimpin-pamimpin Yahudi lah bi 
bakumpua disinan. 

38 Si Petrus payi ma iriangkan Isa 
Almasih dari jauah, sampai ka alaman 
rumah imam basa. Si Petrus masuak ka 
alaman rumah tu, inyo sato pulo duduak 
samo jo pangawal-pangawal. Inyo 
nak niyo tawu kasadonyo baa akienyo 
kajadian tu. 

59 Imam-imam kapalo sarato jo 
kasadonyo Mahkamah Agamo, lah ba 
usawo mancari sasi-sasi palasu, supayo 

inyo buliah dapek manjatuahkan ukunan 
mati kabake Isa Almasih. 

60Tapi indak ciyek juwo doh nan 
tasuwo, tando Baliau basalah, biyapun 
lah sambuah sasi panduto nan bi tibo. 
Akienyo, ado duwo urang nan tagak ka 
muko. 

61 Inyo mangatokan, "Urang ko dek 
sari ado mangatokan, 'Ambo bisa 
maruntuahkan Rumah Allah, sudah 
tu dalam maso tigo ari Ambo bisa 
managakkannyo baliak.'" 

62 Mandangakan nan baitu, imam basa 
lansuang tagak, sambia bakato kabake 
Isa Almasih, "Apokoh Angkau indak 
manulak, tuduahan nan dibabankan 
kabake Angkau tu?" 

63 Tapi Isa Almasih anok sajo. Sakali 
lai imam basa tu batanyo kabake 
Baliau, "Demi Allah nan Mahakuwaso, 
katokanlah kabake kami, apokoh iyo 
Angkau Rajo Panyalamaik, Anak Allah?" 

64 Isa Almasih manjawab, "Iyo baitulah, 
bakcando nan angkau katokan tu. Tapi 
picayolah: muloi dari sajak kiniko, 
angku-angku ka maliyek Anak Manusia 
duduak, di sabalah suwok Allah Nan 

Mahakuwaso, isuak ka tibo baliak, di 
ateh awan nan di langik!" 

65 Mako imam basa tu mancabiak- 
cabiak bajunyo, sambia bakato, 

"Inyo ko lah mampasando-sandokan 
kabasaran Allah! Indak paralu lai di 
kito sasi. Kasadonyo angku-angku lah 
mandangakan sandiri, kato-kato-Nyo 
nan mampasando-sandokan kabasaran 
Allah. 

66 Kiniko baa lai pandapek angku- 
angku?" Urang tu bi manjawab, "Inyo 
lah basalah, musti di ukun mati." 

67 Sudah tu urang-urang tu bi maliyua-i 
muko Isa Almasih, sarato manangani 
Baliau. Ado pulo nan manampa muko 
Baliau 

68 sambia bakato, "Cubolah takok, 
katokanlah kabake kami, oih Rajo 
Panyalamaik! Siya ko urang nan 
manampa Wa-ang ko?" 

69 Si Petrus sadang duduak diluwa, 

di alaman. Salah surang palayan nan 
padusi tibo, inyo bakato kabake Si 
Petrus, "Indak koh angkau ko tamasuak 
urang nan samo-samo jo si Isa urang 
Galilea tu?" 

70 Tapi si Petrus indak mangaku di 
adok-an kasadonyo urang tu. "Ambo 
indak mangarati apo nan angkau 
mukasuikkan," kecek si Petrus, 

71 sudah tu, inyo payi ka pintu alaman. 
Ado pulo surang palayan padusi nan 
lain, manampak si Petrus pulo, inyo 
mangecekkan kabake urang-urang nan 
ado di sinan, "Urang ko cako, tamasuak 
pulo ko, samo jo si Isa dari Nazaret tu." 

72 Si Petrus indak pulo mangaku, inyo 
basumpah-sumpah. "Sabana-bananyo 
ambo indak bakatawuan doh jo Urang 
tu!" kecek si Petrus. 

73 Indak lamo sasudah tu, urang-urang 
nan bi tagak disinan datang ka si Petrus, 
sambia bakato, "Lah jaleh, angkau 
iyo salah surang dari pangikuik Urang 
Nazaret tu. Kami tawu, dari caro angkau 
mangecek." 

/4Mandangakan nan baitu, si Petrus 
muloi basumpah-sumpah, sarato 
bakato, "Ambo indak bakatawuan doh jo 
Urang tu!" Sakutiko tu juwo ayam pun 
bakukuak. 

75 Barulah takana dek si Petrus, baraso 
Isa Almasih lah mangatokan ka inyo, 
"Sabalun ayam bakukuak, angkau lah 

tigo kali ma engkari Ambo." Sudah 
tu si Petrus payi kaluwa, inyo bantai 
manangih, iyo sabana ibo atinyo. 

27 1 Subuah-subuah buto, kasadonyo 

imam kapalo, sarato jo pamimpin 

Yahudi, lah mambuwek kaputusan 
untuak ka mambunuah Isa Almasih. 

2 Urang-urang tu lah mampilanggu 
Isa Almasih, sudah tu inyo bawok, 
untuak disarahkan ka Pilatus, gubenur 
pamarentahan Roma. 

3Kutiko si Yudas pangkianaik tu 
maliyek, baraso Isa Almasih lah dijatuahi 
ukunan, inyo manyasa. Sudah tu, inyo 
payi mambaliakkan pitih nan tigo puluah 
pitih perak tu, kabake imam-imam 
kapalo sarato jo pamimpin-pamimpin 
Yahudi. 

4Inyo mangatokan, "Ambo lah badoso 
mangkiyanaik-i Urang nan indak 
basalah, sampai Baliau di ukun mati!" 
Tapi urang-urang tu bi manjawab, "Apo 
paralunyo tu di kami? Itu urusan wa-ang 
sorang!" 

>Si Yudas payi mambaekan pitih tu ka 
dalam Rumah Tuhan, sudah tu inyo payi 
manggantuang diri. 

6 Imam-imam kapalo mangamehi pitih 
tu sambia bakato, "Pitih ko pitih darah. 
Manuruik paratuaran agamo, pitih ko 
indak buliah doh dimasuakkan ka kotak 
pitih pasambahan di Rumah Tuhan." 

7 Sasudah urang-urang tu bamupakaik, 
mako inyo mampagunokan pitih tu 
untuak pambali tanah nan dinamokan 
Tanah Tukang Pariuak. Tanah tu 
dipagunokan untuak pakubuaran 
urang-urang asiang. 

8 Itulah sababnyo, mako sampai kiniko 
tanah tu dinamokan "Tanah Darah". 

9Dek nan baitu, mako basuwoanlah 
apo nan lah dikatokan dek Nabi Yeremia, 
iyolah, "Urang-urang tu manarimo tigo 
puluah pitih perak, iyolah arago nan 
disupakaik-i dek banso Israel kaganti 
bayieran untuak dirinyo. 

10 Nan pitih tu inyo ambiak untuak 
pambali Tanah Tukang Pariuak, samo 
jo bakcando nan lah diparentahkan dek 
Tuhan kabake ambo." 

11 Dikutiko Isa Almasih mangadap ka 
Pilatus, gubenur di nagari tu, Pilatus 
batanyo, "Apokoh iyo Angkau rajo urang 
Yahudi?" Isa Almasih manjawab, "Iyo 

baitulah, bakcando nan angkau katokan 
tu." 

12 Tapi, kutiko imam-imam kapalo 
sarato jo pamimpin-pamimpin Yahudi, 
mangamukokan banyak tuduahan 
kabake Baliau, indak ciyek juwo doh nan 
dijawab dek Baliau. 

13 Dek karano itu, mako batanyolah 
Pilatus kabake Isa Almasih, "Apokoh 
indak tadanga di Angkau, sagalo nan 
dituduahkan dek urang-urang tu?" 

14Tapi Baliau anok sajo, sainggo 
gubenur tu sabana tacangang. 

15 Disatiyok Ari Rayo Paskah, nan 
biasonyo gubenur buliah malapehkan 
surang urang tahanan, manuruik piliahan 
urang banyak. 

16 Pado maso itu ado surang urang 
ukunan nan lah tamusaua. Namonyo si 
Barabas. 

17 Jadi, kutiko urang nan banyak lah 
bakumpua, Pilatus batanyo kabake 
urang nan banyak tu, "Siya nan katuju 
di angku-angku, nan ka ambo lapehkan 
untuak angku-angku? Si Isa Barabas, 
atau Isa nan bagala Almasih?" 

18 Pilatus bakato baitu, dek karano inyo 
tawu, baraso panguwaso-panguwaso 

urang Yahudi manyarahkan Isa Almasih 
kabake inyo, dek karano bingik. 

19 Dikutiko Pilatus sadang duduak di 
gaduang pangadielan, bininyo mangirin 
kaba nan bakcando iko kabake inyo, 
"Janlah tuan sato pulo mancikarauwi 
parkaro Urang nan indak basalah tu, 
karano dek Inyo, ambo mandapek 
rasiyan nan manakuikkan tadi malam." 

20 Tapi imam-imam kapalo sarato jo 
pamimpin-pamimpin Yahudi tu, taruih 
juwo ma asuang urang nan banyak tu, 
untuak mamintak kabake Pilatus, supayo 
si Barabas lah nan ka dilapehkan, Isa 
Almasih di ukun mati. 

21 Sasudah tu gubenur batanyo pulo 
kabake urang nan banyak tu, "Dari urang 
nan baduwo tu, siya nan katuju dek 
angku-angku nan ka ambo lapehkan?" 
"Si Barabas lah," kecek urang nan 
banyak tu. 

22 "Jikok baitu, apo nan ka ambo 
pabuwek kabake Isa nan bagala 
Almasih?" tanyo Pilatus kabake urang 
nan banyak tu. "Salibkan sajolah Inyo!" 
kecek urang tu kasadonyo. 

23 "Tapi, apokoh kasalahan-Nyo?" 
tanyo Pilatus. Urang-urang tu bi ma 

ariak, labiah kareh daripado nan cako, 
"Salibkan sajolah Inyo!" 

24 Akienyo Pilatus manyadari, baraso 
inyo indak bisa lai batindak apo-apo, 
jikok indak dipalakukan kandak urang- 
urang tu, mungkin sajo inyo tu bisa 
mambarontak. Mako di ambiak lah 
ayie dek Pilatus, di adok-an urang nan 
banyak tu inyo basuah tangannyo, 
sambia bakato, "Ambo indak sato doh 
batangguang jawab jo kamatian Urang 
ko! Itu urusan kalian!" 

25 Kasadonyo urang nan banyak tu 
bi manjawab, "Jadih, biyalah kami jo 
anak-anak kami, nan ka manangguang 
ukunan dek karano kamatian-Nyo!" 

26 Sudah tu Pilatus malapehkan si 
Barabas, untuak mampalakukan kandak 
urang-urang tu, inyo manyuruah urang 
untuak mancambuik-i Isa Almasih: 
sarato manyarahkan-Nyo untuak ka 
disalibkan. 

27 Kamudian parajurik-parajurik Pilatus, 
mambawok Isa Almasih masuak ka 
istana gubenur, kasadonyo pasukan 
bakumpua di sakuliliang Baliau. 

28 Parajurik tu mambukak baju Baliau, 
sudah tu inyo lakekkan jubah kulabu 
siarang kabake Baliau. 

29 Inyo buwek mangkuto, dari rantiang- 
rantiang kayu nan baduri, sudah tu, inyo 
lakekkan di kapalo Isa Almasih. Kudian 
inyo agiah tungkek di tangan suwok 
Baliau, inyo bi tagak jo singantua di 
adok-an Baliau, sambia mancimeehkan. 
"Daulaik Rajo Urang Yahudi!" kecek 
urang-urang tu. 

30 Inyo bi maliyua-i Isa Almasih, sudah 
tu, inyo ambiak tungkek nan inyo 
agiahkan cako, untuak palakak kapalo 
Baliau. 

31 Lah puweh mampamain-mainkan 
Baliau, inyo bukak baliak jubah nan 
inyo lakekkan cako, sudah tu inyo 
kanakkan baliak jubah Baliau. Kudian 
barulah Baliau dibawok kaluwa untuak 
ka disalibkan. 

32 Di tangah jalan, urang-urang tu 
basuwo jo surang urang nan banamo si 
Simon dari Kirene. Inyo paso si Simon 
untuak mamikua salib Isa Almasih. 

33 Kudian sampailah urang-urang 
tu di sabuwah tampaik nan banamo 

Golgota, nan aratinyo adolah "Tampaik 
Tangkurak". 

34Tibo disinan, inyo barikan anggur 
nan bacampua jo ampadu kabake Isa 
Almasih. Sasudah Baliau mangicok 
anggur tu, Baliau indak niyo lai 
maminunnyo. 

35 Indak lamo sasudah tu urang- 
urang tu manyalibkan Baliau, sarato 
mambagi-bagi pakaian Baliau jo sacaro 
ba undi. 

36 Sasudah tu, inyo bi duduak disinan 
untuak manjagoi Isa Almasih. 

37 Di ateh kapalo Isa Almasih tu, 
inyo pasang tulisan, tantang tuduahan 
kabake Baliau, iyolah: "Ikolah Isa 
Almasih, Rajo Urang Yahudi". 

38 Nan samo-samo jo Isa Almasih tu, 
ado pulo duwo urang panyamun nan 
disalibkan: surang di sabalah suwok, 
nan surang lai di sabalah kida Baliau. 

39 Urang-urang nan lalu disinan, bi 
manggeleng-gelengkan kapalo, sarato 
mahino Baliau. 

40 Inyo bi bakato, "Wa-ang urangnyo 
nan ka maruntuahkan Rumah Allah, 
sudah tu ka managakkannyo baliak 
dalam tigo ari! Jikok iyo Wa-ang 

Anak Allah, turunlah dari salib tu, 
salamaikkanlah diri Wa-ang!" 

41 Baitu pulo imam-imam kapalo, sarato 
jo guru-guru agamo, sarato jo pamimpin- 
pamimpin Yahudi bi mancimeehkan Isa 
Almasih. Urang-urang tu bi bakato, 

42 "kecek-Nyo Inyo ka manyalamaikkan 
urang lain, padohal, diri-Nyo sandiri 
indak bisa doh disalamaikkan-Nyo! Jikok 
iyo Inyo rajo Israel, eloklah kiniko Inyo 
turun dari salib tu, sudah tu barulah 
kami namuah picayo kabake Inyo. 

43Inyo picayo kapado Allah, Inyo 
mangatokan baraso Inyo adolah Anak 
Allah. Nah, molah samo-samo kito liyek, 
apo iyo namuah Allah manyalamaikkan 
Inyo kiniko." 

44 Panyamun nan samo-samo disalibkan 
jo Isa Almasih, sato pulo mahino Baliau 
bakcando itu. 

45 Di tangah ari, ado salamo tigo jam, 
kasadonyo nagari ko manjadi kalam. 

46 Pukua tigo sanjo, Isa Almasih 
mamakiak jo suwaro nan kuwaik, "Eli, 
Eli, lama sabakhtani?" nan aratinyo 
adolah, "Oih Allah Ambo, oih Allah Ambo, 
baa mangko batinggakan Ambo?" 

47 Babarapo urang nan ado disinan bi 
mandangakan pakiak Baliau tu, urang tu 
bi bakato, "Dangakanlah Inyo ma imbau 
Nabi Elia!" 

48 Salah surang dari urang-urang tu, 
bagageh payi ma ambiak bungo karang, 
sudah tu inyo randamkan ka dalam 
anggur masam. Kudian inyo cucuakkan 
bungo karang tu di ujuang pangalan, 
sudah tu, inyo oncongkan ka bibia Isa 
Almasih. 

49 Tapi urang-urang nan lain bi bakato, 
"Tunggu dulu, cubo kito liyek, apo iyo tibo 
Nabi Elia untuak manyalamaikkan-Nyo!" 

50 Kudian Baliau mamakiak pulo jo 
suwaro nan kuwaik, sudah tu, Baliau ma 
ambuihkan angok nan pangabisan. 

31 Tabie nan tagantuang di dalam 
Rumah Tuhan cabiak, tabalah duwo dari 
ateh sampai ka bawah. Bumi manggaga, 
gunuang-gunuang batu bi rangkah. 

52 Kubuaran-kubuaran bi tabukak, 
sambuah umaik Allah nan lah mati, di 
iduikkan baliak. 

53 Sasudah Isa Almasih iduik baliak, 
sasudah mati, urang-urang tu bi kaluwa 
dari kubuaran, inyo bi masuak ka kota 

Yerusalem, sambuah urang nan bi 
manampak inyo disinan. 

54 Kapalo pasukan sarato jo parajurik- 
parajurik, nan sadang manjago kubuaran 
Isa Almasih tu, mati katakuik-an, kutiko 
mandanga gampo sarato jo maliyek 
kajadian tu. Inyo bi bakato, "Iyo 
sabananyo lah, Baliau ko Anak Allah!" 

>> Di tampaik tu ado pulo urang- 
urang padusi nan sadang mancaliak 
dari jauah. Inyo tu lah sajak dari 
Galilea manuruikkan Isa Almasih, nan 
bamukasuik nak ka manolong Baliau. 

56 Di antaronyo iyolah Maryam 
Magdalena, Maryam mandeh si Yakobus 
jo si Yusuf, sarato jo urang rumah 
Zebedeus. 

>/ Malam tu tibolah surang urang kayo 
dari Arimatea, nan banamo Yusuf. Inyo 
adolah pangikuik Isa Almasih pulo. 

58 Inyo payi kabake Pilatus untuak 
mamintak mayik Isa Almasih untuak 
ka dikubuakan. Sudah tu Pilatus 
mamarentahkan supayo mayik tu 
disarahkan kabake inyo. 

59 Mako payilah inyo manjapuik mayik 
tu, sudah tu inyo kapani jo kain lenan 
nan baru. 

60 Inyo antakanlah mayik Isa Almasih 
tu, ka kubuaran nan punyo inyo sandiri, 
nan lah dibuweknyo di dalam sabuwah 
bukik batu. Sudah tu inyo latakkanlah 
batu gadang untuak panutuik pintu 
kubuaran tu, sudah tu inyo payi. 

61 Maryam Magdalena sarato jo si 
Maryam nan surang lai, inyo bi duduak 
disinan ma adok-i kubuaran tu. 

62 Bisuak arinyo, di ari Sabat, imam- 
imam kapalo sarato jo urang-urang Farisi 
payi basamo-samo mangadap kabake 
Pilatus, 

63 inyo bi bakato, "Angku, ado ciyek nan 
takana dek kami samaso si panipu tu 
iduik, Inyo ado mangecekkan, 'Sasudah 
tigo ari Ambo ka iduik baliak, kaluwa 
dari kubua.' 

64 Dek karano itu, eloklah angku 
suruah urang untuak manjago kubuaran 
tu sampai di ari nan katigo, supayo 
pangikuik-pangikuik-Nyo indak dapek 
ma ambiak mayik tu, jan sampai 
pangikuik-Nyo tu bi mangecekkan 
kabake urang nan banyak, baraso Isa 
Almasih lah iduik baliak sasudah mati. 
Panipuan nan kudian ko labiah buruak 
lai akibaiknyo daripado nan partamu." 

65 "Angku-angku kan layi punyo 
saradadu pangawal," kecek Pilatus ka 
urang-urang tu, "suruah jago banalah 
kubuaran tu dek saradadu tu." 

66 Sasudah tu urang-urang tu bi payi 
ka kubuaran, inyo sege batu panutuik 
kubuaran tu, inyo suruah urang untuak 
manjagonyo, supayo jan ado urang nan 
manggaduah kubuaran tu. 

28 1 Kutiko ari Sabat lah talampau, 

subuah-subuah sangaik di ari 
Akaik, Maryam Magdalena jo Maryam 
nan surang lai payi maliyek kubuaran 
Isa Almasih. 

2 Indak disangko-sangko tajadilah 
gampo nan sangaik kuwaik. Surang 
malekaik Tuhan turun dari sarugo, inyo 
anjakkanlah batu panutuik kubuaran, 
sudah tu inyo duduak di ateh batu tu. 

3Cahayo muko malekaik tu bakcando 
kilek, pakaiannyo sangaik putiahnyo. 

4Saradadu pangawal nan manjago 
kubuaran tu mati katakuik-an, sampai 
manggigie badannyo, ampia sarupo jo 
urang ka mati. 

> Malekaik tu bakato kabake padusi- 
padusi nan ado disinan, "Janlah takuik! 
Ambo tawu, baraso angkau kamari 

untuak mancari Isa Almasih nan lah mati 
disalibkan tu. 

6 Baliau indak ado lai disiko. Baliau 
lah iduik baliak, samo jo bakcando nan 
lah dikatokan dek Baliau dulu. Liyeklah 
kamari tampaik Baliau dilalokkan. 

7 Kiniko, payilah capek imbaukan 
kabake pangikuik-pangikuik-Nyo, 'Baliau 
lah iduik baliak, lah kaluwa dari kubua, 
kiniko Baliau lah payi mandawului 
angkau ka Galilea. Lah tibo disinan, 
barulah angkau basuwo jo Baliau!' 
Kana-ilah apo nan lah ambo katokan ko.' 

8 Mako bagagehlah padusi-padusi tu 
barangkek dari kubuaran tu. Jo parasaan 
takuik bacampua jo gadang ati, inyo 
balari-lari payi ma imbaukan kajadian tu 
kabake pangikuik-pangikuik Isa Almasih. 

9 Indak disangko-sangko Isa Almasih 
tibo manamui padusi-padusi tu, Baliau 
bakato, "Assalamualaikum!" Induak- 
induak tu mandakek-i Baliau, sarato jo 
manyambah, mamaguik kaki Baliau. 

10 "Janlah takuik," kecek Isa Almasih 
kabake inyo, "payilah imbaukan kabake 
sudaro-sudaro Ambo, suruah inyo payi 
ka Galilea: buliah basuwo jo Ambo 
disinan." 

11 Samantaro padusi-padusi tu payi, 
babarapo urang dari saradadu pangawal 
nan manjago kubuaran tu, payi babaliak 
ka kota, untuak malaporkan sagalo 
kajadian kabake imam-imam kapalo. 

12 Imam-imam kapalo tu barundiang 
jo pamimpin-pamimpin Yahudi, sudah 
tu inyo mambarikan pitih nan cukuik 
banyak kabake saradadu pangawal tu, 

13 'nyo bi bakato, "Kalian musti 
mangatokan, baraso pangikuik- 
pangikuik si Isa tu bi tibo di tangah 
malam, mancilok mayik tu, kutiko kalian 
sadang talalok. 

14 Jikok gubenur mandanga kajadian tu, 
mako kami ka mambujuak inyo supayo 
kalian jan mandapek kasuliktan." 

15 Mako saradadu pangawal tu 
manarimo pitih tu, sarato mampabuwek 
bakcando nan disuruahkan kabake inyo. 
Dek karano itu, sampai kiniko curito nan 
bakcando itulah, nan tabarito di antaro 
urang-urang Yahudi. 

16 Kasabaleh pangikuik Isa Almasih 
tu, payi ka bukik di Galilea, samo jo 
bakcando nan diparentahkan dek Baliau, 
kabake pangikuik-pangikuik-Nyo tu. 

17 Dikutiko pangikuik-pangikuik-Nyo tu, 
maliyek Isa Almasih ado disinan, mako 
inyo bi sujuik manyambah Baliau. Tapi 
ado pulo di antaro pangikuik-Nyo tu nan 
ragu-ragu. 

18 Isa Almasih mandakek ka pangikuik- 
Nyo tu, sambia bakato, "Kasadonyo 
kuwaso nan di sarugo, sarato jo nan di 
bumi lah disarahkan kabake Ambo. 

19 Dek karano itu, payilah kabake 
sagalo banso nan ado di muko bumi 
ko, jadikanlah inyo pangikuik Ambo. 
Mako pamandikanlah inyo tu, sambia 
manyabuik namo Bapak, sarato jo Anak, 
sarato jo Roh Allah. 

20 Ajalah urang-urang tu untuak 
mamatuahi kasadonyo, apo nan lah 
Ambo parentahkan kabake angku-angku. 
Sarato kana-ilah, baraso, nan Ambo 
indak ka maninggakan angku-angku 
doh, sampai ka akie jaman." 


Markus 


l Ikolah Injil tantang Isa Almasih, 
Anak Allah. 

2 Injil tu dimuloi sarupo jo nan lah 
disurekkan dek Nabi Yesaya, nan 
bakcando iko, "'Ikolah pisuruah-Den,' 
kato Allah: 'Aden ma utuih inyo labiah 
dawulu daripado Angkau, buliah inyo 
mambukak jalan untuak Angkau.' 

3 Ado urang ba imbau-imbau di padang 
pasie, 'Segehilah jalan untuak Tuhan; 
datakanlah sagalo jalan nan ka dilalui 
dek Baliau.'" 

4Sarupo jo nan tasurek tu, baitu pulo 
lah datangnyo Nabi Yahya di padang 
gurun. Inyo mampamandikan urang, 
sarato manyampaikan barito dari Allah. 
"Angku-angku paralu batobaik dari 
sagalo doso, sarato musti dipamandikan, 
supayo Allah buliah ma ampuni doso 
angku-angku," baitulah kecek Nabi 
Yahya. 

> Sadonyo urang di nagari Yudea sarato 
jo kota Yerusalem, payi mandangakan 
katubah Nabi Yahya. Urang-urang tu 

ma akui sagalo dosonyo, sudah tu Nabi 
Yahya mampamandikannyo di Sungai 
Yordan. 

6 Nabi Yahya mamakai baju dari bulu 
unto. Kabek pinggangnyo dari kulik, 
makanannyo bilalang jo manisan labah. 

7 Inyo mangabakan barito nan bakcando 
iko, "Sasudah ambo ko, ka tibo Urang 
nan labiah basa daripado ambo. Untuak 
ka tukang bukak tali tarompa-Nyo sajo, 
ambo ko indak patuik doh. 

8 Ambo mampamandikan angku-angku 
jo ayie, tapi Baliau ka mampamandikan 
angku-angku jo Roh Allah." 

9 Kutiko itu Isa Almasih datang dari 
Nazaret, di daerah Galilea, Nabi Yahya 
mampamandikan Baliau di Sungai 
Yordan. 

10 Baitu Isa Almasih kaluwa dari 
batang ayie tu, Baliau manampak langik 
tabukak, sudah tu Roh Allah turun ka 
Baliau, bakcando buruang marpati. 

11 Kudian tadangalah suwaro Allah 
mangatokan, "Angkaulah Anak-Den, 
nan Den kasiahi. Angkaulah Anak nan 
manyanangkan ati Den." 

12 Sasudah tu lansuanglah Roh Allah 
mambawok Isa Almasih ka padang 
gurun. 

13 Ampek puluah ari lamonyo Baliau 
di padang gurun, dicuboi dek Ubilih. 
Binatang-binatang buweh ado pulo 
samo-samo jo Baliau disinan, sambuah 
malekaik nan malayani Baliau. 

14 Sasudah Nabi Yahya dimasuakkan 
ka pinjaro, Isa Almasih payi ka Galilea, 
untuak mangabakan Injil dari Allah. 

15 Baliau mangatokan, "Allah sugiro ka 
mamarentah sabagai Rajo. Batobaiklah 
dari doso angku-angku, sarato picayolah 
kabake Injil nan dari Allah!" 

16 Kutiko Isa Almasih sadang bajalan 
di tapi danau Galilea, Baliau manampak 
duwo urang tukang pukek, iyolah si 
Simon jo adiaknyo si Andreas. Inyo 
sadang bi manjalo ikan di danau tu. 

17 Isa Almasih bakato kabake nan 
baduwo tu, "Molah payi jo Ambo, Ambo 
ka ma aja angku-angku supayo pandai 
manjalo urang." 

18 | ansuang inyo tinggakan jalonyo, 
sudah tu inyo bi payi manuruikkan Isa 
Almasih. 

19 Isa Almasih taruih juwo bajalan, 
sudah tu nampak pulo dek Baliau duwo 
urang lai, urang baduwo badunsanak, 
iyolah si Yakobus jo si Yahya, anak-anak 
Zebedeus. Inyo sadang bi mampaelok-i 
jalonyo di dalam parawu. 

20 Baliau lansuang ma imbau nan 
baduwo tu. Sato tadanga dek inyo 
Isa Almasih ba imbau, inyo tinggakan 
sajo apaknyo dalam parawu samo jo 
urang-urang upahannyo. Sudah tu inyo 
bi payi manuruikkan Isa Almasih. 

21 Isa Almasih jo pangikuik-pangikuik- 
Nyo sampailah di kota Kapernaum. Di 
ari Sabat nan sasudah itu, Isa Almasih 
masuak ka rumah ibadaik urang Yahudi, 
tibo disinan Baliau muloi ma aja. 

22 Urang-urang nan mandangakan 
pangajaran Baliau bi tacangang, dek 
maliyek caro Baliau ma aja. Dek karano, 
caro Baliau ma aja tu, nampaknyo 
panuah kuwaso, indak samo doh jo 
guru-guru agamo Yahudi. 

23 Kutiko itu ado surang urang nan 
kamasuak-an roh jahek, masuak ka 
rumah ibadaik, sambia ma ariak, 

24"Oih Isa urang Nazaret, Apo nan ka 
Angkau pabuwek kabake kami? Angkau 

datang ka untuak mambinasokan kami? 
Aden tawu siapo Angkau: Angkaulah 
Utusan Nan Suci dari Allah!" 

25"Oih, anoklah angkau!" kecek Isa 
Almasih sambia ma ariak roh jahek tu, 
"kaluwalah angkau dari urang ko!" 

26 Mako roh jahek tu ma oyak-oyakkan 
badan urang tu sakuwaik-kuwaiknyo, 
kudian barulah inyo kaluwa dari urang tu 
sambia mamakiak. 

27 Kasadonyo urang nan maliyek bi 
tacangang, sainggo inyo bi mangecek 
sasamo inyo, "Apo pulo ko? Iko 
pangajaran baru pulo ko nampaknyo. 
Jo kato-kato nan panuah kuwaso Isa 
Almasih mamarentahkan roh-roh jahek 
kaluwa, roh jahek tu pun patuah kabake 
Baliau!" 

28 Mako pacahlah kaba tantang Isa 
Almasih di kasadonyo daerah di Galilea. 

29 Isa Almasih jo pangikuik-pangikuik- 
Nyo barangkek dari rumah ibadaik tu, 
payi ka rumah tampaik tingga si Simon 
jo si Andreas. Si Yakobus jo si Yahya payi 
pulo samo-samo jo urang-urang tu. 

30 Mintuwo si Simon sadang damam, 
lalok di tampaik tidua. Jadi, kutiko Baliau 
jo pangikuik-pangikuik-Nyo masuak ka 

rumah tu, Baliau di agiah tawu, baraso 
mintuwo si Simon sadang damam. 

31 Mako payilah Isa Almasih ka dakek 
mintuwo si Simon tu, Baliau pacikkan 
tangan ranggaek tu sambia manolong 
manduduakkan. Sakutiko tu juwo 
cegaklah panyakik ranggaek tu, inyo lah 
bisa pulo malayani Isa Almasih sarato jo 
pangikuik-Nyo. 

32 Patang arinyo, sasudah matoari 
tabanam, urang bi mambawok-i 
kasadonyo urang nan sakik, sarato jo 
urang nan kamasuak-an roh jahek, 
kabake Isa Almasih. 

33 Kasadonyo panduduak kota tu bi ba 
uruang di adok-an rumah tu. 

34 Sambuah urang nan dicegakkan dek 
Isa Almasih, urang nan bi ma idokkan 
babagai-bagai panyakik, sambuah pulo 
roh-roh jahek nan Baliau usie. Baliau 
indak mambuliahkan roh-roh jahek tu 
mangecek, dek karano roh jahek tu 
tawu, siya Baliau nan sabananyo. 

35 Bisuak arinyo subuah-subuah buto, 
Isa Almasih lah jago, Baliau barangkek 
dari rumah. Baliau payi ka tampaik nan 
langang di luwa kota, tibo disinan Baliau 
badowa. 

36 Si Simon jo kanti-kantinyo bi payi 
mancari Baliau. 

37 Baru lah basuwo jo Isa Almasih, 
inyo bi mangatokan, "Kasadonyo urang 
sadang bi mancari Angku." 

38 Tapi Baliau bakato, "Molah kito 
manaruihkan pajalanan, ka kota-kota 
nan lain di sakuliliang ko. Ambo musti 
bakatubah pulo disinan, dek karano 
itulah mukasuiknyo mangko Ambo 
kamari." 

39 Mako payilah Isa Almasih kian 
kumari, disadonyo daerah di Galilea, 
Baliau bakatubah di rumah-rumah 
ibadaik urang Yahudi, sarato jo ma usie 
roh-roh jahek. 

40 Ado surang urang nan bapanyakik 
kulik nan manakuikkan, datang kabake 
Isa Almasih. Urang tu tagak jo singantua, 
sambia bakato, "Jikok Angku lai namuah, 
lah jaleh Angku bisa mancegakkan 
ambo." 

41 Īsa Almasih maraso ibo kabake urang 
tu. Mako Baliau awailah urang tu sambia 
bakato, "Ambo layi namuah, cegaklah!" 

42 Sakutiko tu juwo, cegaklah panyakik 
urang tu. 

43 Sudah tu Baliau manyuruah urang tu 
payi, tapi Baliau mamparingekkan urang 
tu bakcando iko, 

44" Ati-ati, jan dicuritokan kabake 
siya-siyanyo, tapi payilah kabake 
angku imam, mintaklah pangakuan 
dari inyo, baraso angkau iyo lah 
cegak. Sudah tu, dek karano panyakik 
angkau nan lah cegak tu, mako payilah 
pasambahkan karoban, manuruik nan 
lah diparentahkan dek Nabi Musa, 
sabagai tando kabake urang banyak, 
baraso angkau iyo lah sabana-bana lah 
cegak." 

45 Urang tu payi, tapi inyo tatap juwo 
mancuritokan kajadian tu dima-dimanyo, 
dek karano itu, Isa Almasih indak bisa 
lai sacaro tarang-tarangan masuak ka 
kota. Baliau tapaso tingga di luwa kota 
di tampaik nan langang. Tapi urang 
tatap juwo bi tibo kabake Baliau dari 
babagai-bagai nagari. 

2 lBabarapo ari sasudah tu Isa 

Almasih babaliak ka Kapernaum. 
Mako pacahlah kaba baraso Baliau 
sadang ado di rumah. 

2 Mako sambuahlah urang nan bi tibo. 
Urang-urang tu bi ba uruang di adok-an 

rumah tu, sampai indak ado lai tampaik 
tagak. Di pintu pun lah panuah sasak 
jo umaik mukaluak. Sudah tu Baliau 
manyampaikan kaba barito dari Allah 
kabake urang nan banyak tu. 

3 Samantaro Baliau sadang mangecek, 
tibolah urang ampek urang, nan ma 
osong surang urang lumpuah, untuak ka 
dibawok kabake Baliau. 

“Tapi dek karano urang sabana 
basalingkik, inyo indak bisa doh 
mambawok urang nan lumpuah tu ka 
adok-an Isa Almasih. Dek karano itu, 
urang-urang tu nayiak ka ateh atok 
untuak mambukak atok nan tapek di 
tantangan Isa Almasih duduak. Sasudah 
tu, inyo manurunkan urang nan lumpuah 
tu jo lapiak katiduarannyo ka bawah. 

> Kutiko Isa Almasih maliyek dek takah 
itu bana iman urang-urang tu, mako 
bakatolah Baliau kabake urang nan 
lumpuah tu, "Oih anak-Den, doso-doso 
angkau lah di ampuni." 

6 Babarapo urang guru agamo Yahudi 
nan ado disinan, muloi batanyo-tanyo di 
dalam atinyo, 

7"Barani bana Urang ko mangecek 
bakcando itu! Inyo lah mahino Allah ko. 

Siya pulo urang nan dapek ma ampuni 
doso, salain daripado Allah sandiri?" 

8 Sakutiko itu juwo, Isa Almasih 
lah mangatawui apo nan dipikiekan 
dek urang-urang tu. Mako bakatolah 
Baliau, "Baa mangko angku-angku 
batanyo-tanyo nan bakcando itu di ati 
angku-angku? 

9 Nama nan labiah mudah: mangatokan, 
'Doso angkau lah di ampuni', atau 
mangatokan 'Tagaklah, kamehilah lapiak 
katiduaran angkau, sudah tu bajalanlah'? 

10 Tapi, kiniko Ambo ka mambari tando 
kabake angku-angku, baraso di muko 
bumi ko, Anak Manusia bakuwaso 
untuak ma ampuni doso." Sasudah tu 
Isa Almasih bakato kabake urang nan 
lumpuah tu, 

11 "Tagaklah, kamehilah lapiak 
katiduaran angkau, sudah tu pulanglah!" 
12 Urang nan lumpuah tu tagak, inyo 
bagageh mangamehi lapiaknyo, sudah 

tu inyo payi kaluwa, nampak dek 
kasadonyo urang nan ado di sinan. 
Urang-urang tu bi tacangang sarato 
mamuji Allah. Inyo bi mangecek, "Alun 
ado lai kito maliyek kajadian nan sarupo 
iko!" 

131sa Almasih babaliak baliak ka tapi 
danau Galilea. Sambuah urang nan 
bi tibo kabake Baliau, Baliau ma aja 
urang-urang tu. 

14 Samantaro Baliau sadang bajalan di 
sinan, Baliau manampak surang tukang 
mintak pajak nan banamo si Lewi, anak 
Alfeus, sadang duduak di kantua pajak. 
"Molah payi jo Ambo," kecek Isa Almasih 
kabake inyo. Mako si Lewi pun lansuang 
tagak, mako payilah inyo manuruikkan 
Baliau. 

15 Kutiko Isa Almasih sadang makan 
di rumah si Lewi, bi tibo pulolah 
tukang mintak pajak nan lain, sarato 
jo urang-urang nan di anggap indak 
elok dek masarakaik, sato pulo makan 
samo-samo jo Baliau sarato jo pangikuik- 
Nyo. Dek karano, banyak di antaro 
urang-urang tu nan payi manuruikkan 
Isa Almasih. 

16 Babarapo urang guru agamo Yahudi 
dari golongan Farisi, dek maliyek Isa 
Almasih makan samo-samo jo tukang 
mintak pajak, sarato jo urang-urang nan 
di anggap indak elok tu. Mako inyo bi 
batanyo kabake pangikuik Isa Almasih, 
"Baa mangko Guru angkau namuah 

makan samo-samo jo tukang mintak 
pajak, sarato jo urang-urang nan indak 
elok tu?" 

17 Isa Almasih mandanga apo nan 
ditanyokan dek guru-guru agamo tu, 
mako bakatolah Baliau, "Urang nan 
siyaik indak mamaralukan dotor doh: 
tapi kok urang nan sakik, iyo. Ambo 
datang indak untuak ka ma ajak urang 
nan maraso dirinyo lah elok doh, 
tapi Ambo datang kabake urang nan 
dipandang hino." 

18 Ado sakali, kutiko itu pangikuik Nabi 
Yahya Pambaptis, sarato jo urang-urang 
Farisi, sadang bi bapuwaso. Mako adolah 
urang nan tibo batanyo kabake Isa 
Almasih, "Baa mangko pangikuik Nabi 
Yahya Pambaptis, sarato jo pangikuik 
urang Farisi, bapuwaso, sadangkan 
pangikuik Angkau indak?" 

19 Baliau manjawab, "Dikutiko alek 
kawin, adokoh si alek nan indak bi 
makan? Jikok marapulai sadang ado 
samo-samo jo si alek, tantu inyo bi 
makan. 

20 Tapi isuak, ka tibo masonyo marapulai 
tu ka di ambiak dari urang-urang tu. 

Mako di kutiko itulah, baru inyo ka bi 
bapuwaso. 

21 Indak ado doh urang nan manumbok 
baju usang jo paco nan baru. Dek karano 
paco panumbok tu ka manyusuik, mako 
inyo ka mancabiak baju usang tu, 
sainggo batambah lawehlah cabiaknyo. 

22 Baitu pulo, indak ado doh urang nan 
mamasuakkan anggur nan baru, ka 
kampia kulik nan usang. Dek karano di 
anggur baru tu, kampia tu ka cabiak. 
Akienyo kaduwo-duwonyo samo-samo 
tabuwang. Anggur nan baru, musti 
dimasuakkan ka kampia nan baru pulo!" 

23 Ado sakali di ari Sabat, kutiko itu Isa 
Almasih lalu di satumpak parak gandun, 
pangikuik-pangikuik-Nyo bi ma ambiak-i 
gandun. 

24 Maliyek nan bakcando itu, mako 
batanyolah urang-urang Farisi kabake 
Isa Almasih, "Baa mangko pangikuik 
Angku malangga paratuaran agamo 
kito? Inyo mangarajokan sasuatu nan 
ditagah di ari Sabat." 

25 Isa Almasih manjawab, "Alun adokoh 
angku-angku mambaco dalam Alkitab, 
apo nan dipabuwek dek Nabi Daud, 
kutiko Abyatar sadang batugeh manjadi 

imam basa. Dikutiko itu Nabi Daud jo 
pangikuiknyo maraso litak paruiknyo, 
inyo indak ado punyo makanan, inyo 
masuak ka Rumah Tuhan, mako inyo 
makanlah roti nan lah dipasambahkan 
kapado Allah. Roti tu pun inyo barikan 
pulo kabake pangikuiknyo. Padohal 
manuruik agamo kito, imam-imam 
sajolah nan buliah mamakan roti tu." 

26 (2:25) 

27 Kudian Isa Almasih bakato pulo, "Ari 
Sabat dibuwek untuak manusia; indak 
manusia doh untuak ari Sabat. 

28 Anak Manusia adolah Tuhan ateh ari 
Sabat." 

3 l Isa Almasih babaliak, baliak ka 
rumah ibadaik. Disinan ado surang 
urang nan tangannyo lah mati sabalah. 

2 Urang-urang nan disinan ado pulo 
nan bamukasuik mancari ilik-ilik jo 
Isa Almasih, supayo dapek untuak 
mangadukan Baliau. Mako urang-urang 
tu taruih mamparatikan Baliau, apo ado 
Baliau ka mancegakkan urang di ari 
Sabat. 

31sa Almasih bakato kabake urang 
nan tangannyo lah mati sabalah tu, 

"Kamarilah, tagaklah disiko, di muko 
ko." 

4Sudah tu Baliau batanyo kabake 
urang-urang nan ado disinan, "Manuruik 
agamo, apo nan buliah kito karajokan di 
ari Sabat? Babuwek baiak atau babuwek 
jahek? Manyalamaikkan urang atau 
mambunuah?" Urang-urang tu anok 
sajo. 

5 Sambia maliyek ka sakuliliang, Isa 
Almasih bangih, tapi ati Baliau maraso 
ibo pulo, dek karano urang-urang tu 
talampau kareh kapalo. Mako bakatolah 
Baliau, kabake urang nan tangannyo 
lah mati tu, "Oncongkanlah tangan 
angkau," mako urang tu ma oncongkan 
tangannyo, tangannyo lansuang cegak. 

6Mako bi barangkeklah urang-urang 
Farisi dari rumah ibadaik tu, sudah tu 
inyo capek bamupakaik jo urang-urang 
nan bapihak ka Herodes, untuak ka 
mambunuah Isa Almasih 

7 Isa Almasih jo sagalo pangikuik-Nyo 
payi ma asiangkan diri ka danau Galilea. 
Itu mangkonyo sambuah sangaik urang 
Galilea nan payi manuruikkan Baliau. 
Sambuah pulo nan datang dari Yudea, 

8 dari Yerusalem, dari daerah Idumea, 
dari daerah di subarang Yordan, sarato 
dari daerah di sakuliliang kota-kota di 
Tirus jo Sidon. Kasadonyo urang-urang 
tu bi datang kabake Isa Almasih, dek 
karano inyo lah bi mandanga tantang 
sagalo sasuatu, apo nan lah dipabuwek 
dek Isa Almasih. 

Urang tu sangaik sambuahnyo, 
sainggo Isa Almasih manyuruah 
pangikuik-Nyo manyadiyokan parawu, 
untuak tampaik Baliau tagak, supayo 
Baliau jan sampai disasakkan dek urang 
nan banyak tu. 

10 Sambuah urang nan lah Baliau 
cegakkan, sainggo sadonyo urang nan 
sakik tu basasak-sasak, ba usawo nak ka 
mandakek-i Isa Almasih supayo dapek 
ma awai Baliau. 

11 Urang-urang nan kamasuak-an roh 
jahek tu, satiyok kali inyo maliyek Isa 
Almasih, inyo lansuang sujuik di adok-an 
Baliau sambia ma ariak, "Angkau adolah 
Anak Allah!" 

12Tapi, Isa Almasih sabana 
managah, supayo roh-roh jahek tu 
jan mambaritawukan kabake urang, siya 
Baliau nan sabananyo. 

13 Indak lamo sasudah tu, Isa Almasih 
mandaki ka sabuwah bukik, Baliau ma 
ajak urang-urang nan katuju dek Baliau. 
Urang-urang tu bi tibo, 

14 sudah tu, Baliau mamiliah duwo 
baleh urang di antaro urang nan banyak 
tu. Baliau bakato, "Ambo mamiliah 
angku-angku, supayo angku-angku 
payi jo Ambo, Ambo ka manyuruah 
angku-angku payi untuak mangabakan 
Injil dari Allah, 

15 angku-angku ka manarimo kuwaso 
untuak ma usie roh-roh jahek." 

16 Ikolah namo-namo urang nan tapiliah 
tu: si Simon (nan biaso pulo di imbau 
dek Isa Almasih si Petrus), 

17 si Yakobus jo si Yahya nan baradiak 
kakak, iyolah anak-anak Zebedeus 
(nan baduwo ko di agiah namo dek 
Isa Almasih si Boanerges, nan aratinyo 
adolah "anak guruah"), 

18 si Andreas, si Filipus, si Bartolomeus, 
si Matius, si Tomas, si Yakobus anak 
Alfeus, si Tadeus, si Simon Patriot, 

19 Sarato jo si Yudas Iskariot nan 
mangkianaik-i Isa Almasih. 

20 Sasudah tu Isa Almasih babaliak ka 
rumah. Tapi urang nan banyak tu bi tibo 

pulo baliak bakumpua, sainggo Baliau 
jo pangikuik-Nyo indak talakik bagai lai 
makan. 

21 Ado pulo urang nan mangatokan, 
"Inyo lah gilo!" Kutiko kaluarga Baliau 
mandanga kecek-kecek nan sarupo itu, 
mako bi payilah kaluarga Baliau, untuak 
ka manjapuik. 

22 Guru-guru agamo Yahudi nan datang 
dari Yerusalem bi mangatokan, "si Isa 
tu, Inyo lah kamasuak-an Beelzebul tu! 
Induak-angkang dari roh-roh jahek tu 
nan ma agiahkan kuwaso kabake Inyo, 
untuak ma usie roh jahek." 

23 Mako Isa Almasih ma imbau urang 
nan banyak tu, Baliau mancuritokan 
kabake urang-urang tu, babarapo buwah 
parumpamoan. Baliau bakato, "Dima 
pulo ka mungkin, roh jahek ma usie roh 
jahek." 

24 "Jikok sabuwah nagari bapacah- 
pacah dalam kalompok-kalompok nan 
bamusuahan, mako nagari tu indak ka 
batahan. 

25 Baitu pulo dalam ciyek kaluarga, jikok 
inyo indak saiyo sakato, urang-urangnyo 
bi bamusuahan, mako kaluarga tu indak 
ka elok lai. 

26 Jikok dalam karajaan ubilih tajadi 
papacahan jo sangketo, mako karajaan 
tu indak ka batahan lamo, lah jaleh ka 
ilang lanyok. 

27 Indak surang juwo doh urang nan 
ka bisa masuak, ka rumah urang nan 
kuwaik, untuak ka marampok aratonyo, 
jikok urang nan ka marampok tu indak 
mangabek urang kuwaik tu talabiah 
dulu. Jikok urang kuwaik tu lah dikabek, 
barulah aratonyo dapek di ambiak. 

28 Katawuilah! Jikok urang babuwek 
doso, atau mangatokan kato-kato nan 
mahino, inyo dapek diampuni. 

29 Tapi jikok inyo mahino Roh Allah, 
inyo indak dapek doh diampuni! Dek 
karano kato-kato nan mahino Roh Allah 
tu, adolah doso nan kaka." 

30 (Isa Almasih bakato sarupo itu, dek 
karano ado urang nan mangatokan 
baraso Baliau kamasuak-an roh jahek.) 

31 Indak lamo sasudah tu, mandeh 
sarato jo dunsanak-dunsanak Isa 
Almasih bi tibo. Inyo bi mananti diluwa, 
inyo manyuruah urang untuak ma imbau 
Baliau. 

32 Kutiko itu sambuah urang nan 
sadang bi duduak di sakuliliang Isa 

Almasih. Urang tu bi mangecek kabake 
Baliau, "Ngku, ranggaek sarato jo 
dunsanak-dunsanak Angku ado di luwa. 
Inyo mancari Angku." 

33 Baliau manjawab, "Siya nan mandeh 
Ambo? Siya nan dunsanak-dunsanak 
Ambo?" 

34 Kudian Baliau mancaliak kabake 
urang-urang nan duduak di sakuliliang- 
Nyo tu sambia bakato, "Ikolah mandeh 
Ambo, ikolah dunsanak-dunsanak Ambo! 

35 Urang nan layi mangarajokan 
kahandak Allah, inyolah dunsanak Ambo 
nan laki-laki, inyolah dunsanak Ambo 
nan padusi, sarato inyolah mandeh 
Ambo." 

4 l Isa Almasih ma aja pulo baliak di 

tapi danau Galilea. Sambuah urang 
nan mangarumuni Baliau. Dek karano 
itu, mako payilah Baliau duduak ka 
dalam sabuwah parawu di dalam danau, 
nan urang banyak tu bi tagak di tapi 
danau. 

2 Sudah tu Isa Almasih ma ajakan 
bamacam-macam pangajaran kabake 
urang-urang tu, jo mamakai 
parumpamoan. Bakcando ikolah 
Baliau ma aja. 

3 "Dangakanlah! Adolah surang urang 
paladang payi manyerakkan bijo baniah. 

4 Kutiko inyo sadang manyerakkan bijo 
baniah, ado bijo baniah tu nan jatuah di 
jalan. Sudah tu tibolah unggeh, mako 
bijo baniah tu abih dimakan unggeh. 

3 Ado pulo nan jatuah di tanah nan 
babatu-batu, nan tanahnyo tipih. 
Bijo-bijo baniah tu capek tumbuah, dek 
karano tanahnyo tipih, 

5tapi kutiko matoari muloi nayiak, 
tuneh-tuneh tu muloi layua, sudah tu 
kariang mati kakeh, dek karano ureknyo 
indak ta unjam masuak ka tanah. 

7 Ado pulo bijo baniah nan jatuah di 
tangah samak baduri. Samak baduri tu 
tumbuah manyapikkan tuneh-tuneh nan 
baru mancogok tu, sainggo tuneh tu 
indak bisa babuwah. 

8Tapi ado pulo bijo baniah tu, nan 
jatuah di tanah nan rancak. Bijo baniah 
tu tumbuah manjadi gadang, sudah tu 
babuwah, ado nan tigo puluah, ado nan 
anam puluah, ado pulo nan saratuih kali 
lipek buwahnyo." 

9 Sasudah mancuritokan parumpamoan 
nan bakcando itu, Isa Almasih bakato, 
"Kok angku-angku layi batalingo, inok 

manuangkanlah apo nan Ambo katokan 
ko!" 

10 Kutiko Isa Almasih sadang duduak 
surang-Nyo, mako urang-urang nan 
lah mandangakan pangajaran Baliau 
tu, bi tibo kabake Baliau, samo-samo 
jo pangikuik Baliau nan duwo baleh. 
Urang-urang tu bi mamintak kabake 
Baliau, supayo Baliau manarangkan, 
apo arati dari parumpamoan nan Baliau 
curitokan cako. 

11 Mako bakatolah Isa Almasih kabake 
urang-urang tu, "Angku-angku lah di 
agiah karunia untuak mangatawui rasiyo, 
tantang baa caro Allah mamarentah. 
Tapi urang-urang nan diluwa, di aja jo 
parumpamoan, 

12 supayo, 'Inyo layi taruih juwo 
mamparatikan tapi inyo indak tawu 
apo nan tajadi, inyo layi tatap juwo 
mandanga, tapi inyo indak mangarati, 
tajadi nan bakcando itu, supayo 
urang-urang tu jan maliyek, sarato 
jan mangarati, supayo inyo jan 
babaliak kapado Allah, supayo Allah ma 
ampuninyo.'" 

13 Kamudian Isa Almasih bakato kabake 
urang-urang tu, "Jikok angku-angku 

indak mangarati jo parumpamoan tu, 
dima pulo ka mungkin angku-angku 
dapek mangarati jo parumpamoan nan 
lain? 

14 Urang nan manyerakkan bijo baniah 
tu, adolah urang nan manyampaikan 
firman Allah. 

15 Bijo baniah nan jatuah di jalan, 
ibaraiknyo samo jo urang nan mandanga 
firman Allah. Baitu inyo mandanga, ubilih 
tibo ma ambiak apo nan lah diserakkan 
di atinyo tu. 

16 Bijo baniah nan jatuah di tanah nan 
babatu-batu, ibaraiknyo saroman jo 
urang nan baitu mandanga firman Allah, 
inyo lansuang manarimonyo jo sanang 
ati. 

17 Tapi firman Allah tu indak tumbuah 
ba urek dalam atinyo, sainggo indak 
tahan lamo. Baitu inyo manangguangkan 
kasusahan, atau panganiayoan dek 
karano di firman Allah tu, inyo lansuang 
babaliak marotaik. 

18 Bijo baniah nan jatuah di tangah 
samak baduri, ibaraiknyo saroman jo 
urang nan layi namuah manarimo firman 
Allah tu, 

19 tapi inyo cameh tantang iduiknyo, 
nan katuju dek inyo iduik basanang- 
sanang. Napasu untuak mandapekkan 
babagai-bagai ka inginan masuak di 
atinyo. Dek karano itu firman nan dari 
Allah tu, talampok dalam atinyo, sainggo 
indak babuwah. 

20 Bijo baniah nan jatuah di tanah nan 
rancak, ibaraiknyo saroman jo urang 
nan layi namuah mandangakan firman 
Allah, namuah pulo mangarajokannyo, 
mako urang-urang tu ka babuwah labek, 
ado nan tigo puluah, ado nan anam 
puluah, malah ado nan saratuih kali lipek 
asienyo." 

21 Salanjuiknyo Isa Almasih bakato 
pulo, "Adokoh urang nan ma iduik-i 
dama togok, sudah tu disongkoknyo jo 
embe, kok indak inyo latakkan di bawah 
tampaik tidua? Nan galiknyo, lah musti 
inyo latakkan di ateh rengkaknyo. 

22 Indak ado doh nan ta andok, nan 
indak ka kaliyatan: indak ado doh rasiyo, 
nan indak ka tabongka. 

23 Dek karano itu, kok angku-angku layi 
batalingo, dangakanlah apo nan Ambo 
kecekkan ko!" 

24 Sasudah tu Isa Almasih bakato pulo, 
"Paratikanlah apo nan angku-angku 
dangakan ko! Ukuaran nan angku-angku 
pakai untuak pa ukua urang lain, itu pulo 
nan ka dipakai dek Allah untuak pa ukua 
angku-angku -- malahan dilabiahi pulo 
lai daripado itu. 

25 Dek karano, bagi urang nan lah 
mampunyoi, kabake inyo di agiahkan 
nan labiah banyak lai: tapi bagi urang 
nan indak ado punyo sabagai alah jo, 
nan saketek nan ado dinyo tu, ka di 
ambiak pulo." 

26 Isa Almasih manyambuang kecek- 
Nyo sakali lai, "Jikok Allah mamarentah 
sabagai Rajo, ka adaannyo dapek 
di ibaraikkan, bakcando urang nan 
manyerakkan bijo baniah di ladangnyo. 

27 Malam ari inyo lalok: siang ari inyo 
jago. Samantaro itu bijo-bijo baniah tu 
taruih juwo tumbuah sampai gadang. 
Tapi baa caronyo bijo-bijo baniah tu 
tumbuah, sampai manjadi gadang, 
urang tu indak tawu doh. 

28 Tanah itu sajolah nan sacaro 
sandirinyo mangaluwakan asie: mulo- 
mulo kaluwa pucuaknyo, sudah tu 
tangkainyo, kudian barulah buwahnyo. 

29 Jikok gandun tu lah masak, mako 
dimuloi uranglah manyabik, dek karano 
lah tibo masonyo untuak manuwai." 

30 Bakatolah Isa Almasih "Jikok Allah 
mamarentah, jo apolah nan ka dapek kito 
ibaraikkan? Apolah conto nan ka dapek 
kito pakai untuak panarangkannyo? 

31 Jikok Allah mamarentah, mako 
ka adaannyo sarupo jo ibaraik nan 
bakcando: Saincek bijo sasawi nan 
ditanamkan urang di tanah. Bijo sasawi 
adolah bijo nan paliang aluih di antaro 
sagalo bijo. 

32 Tapi, jikok inyo lah tumbuah, 
batangnyo manjadi nan labiah gadang 
di antaro tanam-tanaman. Daun 
sangkaknyo sangaik rimbunnyo, sainggo 
bi tibolah unggeh untuak mambuwek 
sarang di bawah nauangannyo." 

33 Baitulah caronyo Isa Almasih ma aja 
urang, Baliau banyak mamakai ibaraik- 
ibaraik nan sarupo itu, layi sampai dima 
urang-urang tu bisa mangarati. 

34 Isa Almasih tatap mamakai 
parumpamoan jikok Baliau ma aja 
urang-urang tu. Tapi jikok Baliau jo 
pangikuik-Nyo sajo, Baliau manarangkan 
sacaro jaleh. 

35 Disasanjo ari tu juwo, Isa Almasih 
mangecek kabake pangikuik-Nyo, "Molah 
kito balayie ka subarang danau." 

36 Mako nayiaklah Baliau ka ateh 
parawu, nan pangikuik-pangikuik-Nyo 
maninggakan urang nan banyak di tapi 
danau, inyo bi nayiak ka parawu nan itu 
pulo. Parawu-parawu nan lain ado pulo 
disinan. Mako muloilah Baliau sarato jo 
pangikuik-Nyo balayie. 

37 Indak bara lamo antaronyo, mako 
tibolah angin limbubu. Ombak muloi ma 
antam parawu tu, ayie lah masuak ka 
dalam, sainggo parawu tu lah ampia 
panuah dek ayie. 

38 Isa Almasih sadang lalok, di sabalah 
ka ikua parawu, Baliau mampakalang 
banta. Pangikuik-pangikuik-Nyo 
manjagokan Baliau. Inyo bi bakato, 
"Angku Guru, apokoh Angku indak 
paduli, jikok kito cilako?" 

39 Mako jagolah Isa Almasih, Baliau 
ariaklah angin limbubu tu, sambia bakato 
kabake ayie danau tu, "Tananglah, jan 
manggilo juwo!" Angin tu pun rado, 
sacaro tibo-tibo ayie danau tu pun, 
manjadi tanang satanang-tanangnyo. 

40 Sudah tu Baliau bakato kabake 
pangikuik-Nyo, "Baa mangko angku- 
angku takuik? Baa mangko angku-angku 
indak picayo kabake Ambo?" 

41 Mako bi tabik takuiklah kasadonyo 
pangikuik Isa Almasih tu, inyo bi 
mangecek sasamo inyo, "Siya Baliau ko 
nan sabananyo, sainggo angin jo ombak 
patuah kabake Baliau." 

1 Mako sampailah Isa Almasih sarato 

5 jo pangikuik-Nyo di subarang danau 
Galilea, di daerah Gerasa. 

2 Baitu Baliau turun dari parawu, Baliau 
didatangi dek surang laki-laki nan 
kaluwa dari guwo kubuaran. 

3Urang tu dikuwasoi dek roh jahek, 
inyo tingga di kubuaran. Inyo indak bisa 
lai dikabek: biyapun jo rantai. 

“Lah acok kaki atau pun tangannyo 
dipilanggu, tapi rantai pilanggu tu 
diputuihkannyo, basi nan dipasang di 
kakinyo dikupak-inyo. Inyo sabana 
kuwaik, sainggo indak surang juwo doh 
urang nan bisa mamacikkannyo. 

“Siang malam inyo bakuliliang-kuliliang 
di kubuaran, sarato jo di bukik-bukik, 
sambia ma ariak-ariak, inyo malukoi 
badannyo jo batu. 

6 Kutiko dari jauah inyo manampak Isa 
Almasih tibo, inyo balari-lari mangaja-i 
Baliau, sudah tu inyo sujuik di adok-an 
Baliau. 

7Jo suwaro nan kareh inyo ma ariak, 
"Isa Almasih, Anak Allah Nan Mahatinggi! 
Ka Angkau pangakan ambo ko? Demi 
Allah, ambo mambana, janlah ambo 
dilantak-i!" 

8 (Mangkonyo inyo mangecek bakcando 
itu, dek karano Isa Almasih lah bakato 
kabake inyo, "Oih roh jahek, kaluwalah 
angkau dari urang kol") 

9 Mako batanyolah Isa Almasih kabake 
inyo, "Siyakoh namo angkau?" Urang tu 
manjawab, "Namo ambo 'Legiun' -- dek 
karano kami ko sabana sambuah!" 

10 Ba ulang kali inyo mambana-bana 
kabake Isa Almasih supayo Baliau jan 
ma usie roh-roh jahek tu kaluwa dari 
daerah tu. 

11 Dakek tampaik tu sambuah babi nan 
sadang mancari makan dilereng bukik. 

12 Roh-roh jahek tu mambana kabake 
Isa Almasih, "Suruahlah kami masuak 
ka dalam babi nan banyak tu." 

13 Isa Almasih layi satuju. Jadi, roh-roh 
jahek tu bi kaluwa kasadonyo dari urang 

tu, sudah tu inyo masuak ka dalam babi 
nan banyak tu. Kasadonyo babi tu bi lari, 
tajun dari tapi ngarai, masuak ka dalam 
danau, abih mati tabanam kasadonyo -- 
ado kiro-kiro duwo ribu ikua banyaknyo. 

14 Tukang-tukang gubalo babi tu bi lari, 
inyo payi ma imbaukan kajadian tu ka 
kota, sarato jo ka kampuang nan di 
sakuliliang tu. Urang-urang tu bi kaluwa 
untuak maliyek apo nan lah tajadi. 

15 Urang-urang tu bi tibo kabake Isa 
Almasih, inyo maliyek urang nan ka 
masuak-an roh jahek tu, sadang duduak 
disinan. Inyo lah babaju, pikierannyo lah 
babaliak ka nan bana. Kasadonyo urang 
bi tabik takuik. 

16 Urang-urang nan lah maliyek jo mato 
kapalonyo sandiri, tantang kajadian 
urang gilo tu, sarato jo kajadian babi tu, 
inyo bi mancuritokan sagalo apo nan lah 
tajadi. 

17 Sasudah tu panduduak di daerah 
tu mamintak, supayo Isa Almasih 
barangkek dari daerah inyo tu. 

18 Kutiko Isa Almasih nayiak ka ateh 
parawu, urang nan tadinyo dikuwasoi 
dek roh jahek tu, mamintak kabake 

Baliau, supayo inyo dibuliahkan payi jo 
Baliau. 

19Tapi Isa Almasih indak 
mambuliahkan, Baliau bakato kabake 
urang tu, "Pulanglah, curitokanlah 
kabake sanak sudaro angkau, apo nan 
lah dipabuwek dek Tuhan, baralah ka 
eloknyo Tuhan kabake angkau!" 

20 Mako bajalanlah urang tu, muloilah 
inyo mancuritokan di daerah Sapuluah 
Koto, apo nan lah dipabuwek dek Isa 
Almasih kabake inyo. Sadonyo urang bi 
tacangang mandangakan curitonyo tu. 

21 Isa Almasih babaliak baliak ka 
subarang danau. Tibo di tapi danau tu, 
sambuah urang bi tibo ba uruang di 
sakuliliang Baliau. 

22 Tibolah surang urang nan banamo 
Yairus. Inyo adolah surang pamimpin 
rumah ibadaik di kota tu. Kutiko inyo 
maliyek Isa Almasih, mako sujuiklah 
inyo di adok-an Baliau, 

23 Sambia mambana ka Baliau, inyo 
bakato, "Ngku, anak ambo nan padusi 
sadang sakik sangaik. Maringanilah 
Angku datang untuak ma awai anak 
ambo tu, buliah inyo cegak, jan sampai 
mati!" 

24 Mako payilah Isa Almasih ka tampaik 
anak tu, samo-samo jo Yairus bagai. 
Sambuah urang nan manuruikkan 
Baliau, basalingkik-salingkik di 
sakuliliang Baliau. 

25 Di antaro urang nan sabanyak tu, 
ado pulo surang padusi nan lah duwo 
baleh tawun sakik pandarahan, nan ba 
ubuangan jo haidnyo. 

26 Sadonyo aratonyo lah abih dijuwa, 
untuak pambayie ubek ka dotor, tapi 
indak ado doh nan bisa mancegakkan 
inyo, malahan panyakiknyo batambah 
barek. 

27 Urang padusi tu lah banyak 
mandanga kaba tantang Isa Almasih. 
Kutiko urang sadang basalingkik- 
salingkik tu, inyo pun manyalingkik pulo 
untuak mandakek-i Isa Almasih dari 
balakang, 

28 dek karano, manuruik agak-agaknyo, 
"Asa ambo dapek sajo ma awai jubah 
Baliau, mako panyakik ambo lah musti 
cegak!" 

29 Inyo pun dapek ma awai jubah 
Isa Almasih, sakutiko tu juwo sakik 
pandarahannyo cegak. Inyo dapek 
marasokan baraso badannyo lah siyaik. 

30 Dikutiko itu pulo, Isa Almasih 
marasokan baraso ado kuwaso nan 
kaluwa dari diri-Nyo. Dek karano itu 
Baliau mancaliak kabake urang nan 
banyak, sambia batanyo, "Siya urang 
han ma awai jubah Ambo?" 

31 Pangikuik-Nyo bi bakato, "Angku kan 
lah maliyek sandiri, bara ka sambuahnyo 
urang nan basalingkik-salingkik di 
sakuliliang Angku. Tapi Angku batanyo 
pulo kabake kami, siya urang nan ma 
awai Angku?" 

32Tapi Isa Almasih taruih juwo 
mancaliak ka sakuliliang, untuak 
mancaliak siya urang nan lah ma awai 
Baliau. 

33 Urang padusi cako, nan lah tawu apo 
nan lah tajadi jo dirinyo, inyo manggigie 
katakuik-an sambia sujuik di adok-an 
Baliau, inyo ma akui sagalo apo nan lah 
dipabuweknyo. 

34 Mako bakatolah Isa Almasih kabake 
padusi tu, "Oih anak-Den, dek karano 
angkau layi picayo kabake Ambo, itu 
mangkonyo panyakik angkau cegak! 
Pulanglah jo sanang salamaik. Panyakik 
angkau lah cegak kasadonyo!" 

35 Samantaro Isa Almasih sadang 
mangecek, babarapo urang pisuruah tibo 
dari rumah Yairus, inyo bakato kabake 
Yairus. "Anak angku lah maningga, indak 
usah lai angku mampaseso Angku Guru 
pulo." 

36 Isa Almasih indak mampadulikan apo 
nan dikecekkan dek urang-urang tu, 
Baliau bakato kabake Yairus, "Jan takuik 
pulo lai, picayo sajolah!" 

37 Sudah tu Baliau taruih juwo bajalan, 
tapi Baliau indak mambuliahkan surang 
juwo, urang nan manuruikkan Baliau, 
salain daripado si Petrus jo si Yakobus 
sarato jo si Yahya nan baradiak kakak. 

38 Kutiko Baliau lah tibo di alaman 
rumah Yairus, Baliau mandanga ado 
suwaro nan iruak pikuak, tadanga pulo 
ratok jo tangih nan manggagau-gagau. 

39 Isa Almasih masuak ka dalam rumah, 
Baliau bakato kabake urang-urang nan 
disinan, "Manga ko, kok bi manangih? 
Paja ko indak baa-baa bagai doh ko: 
inyo laloknyo ko!" 

40 Urang-urang tu bi manggalakkan 
Baliau. Mako Baliau suruahlah urang- 
urang tu kaluwa kasadonyo. Baliau ma 
ajak urang gaek paja tu sarato jo katigo 

urang pangikuik-Nyo, masuak ka dalam 
biliak. 

41 Baliau mamacikkan tangan paja 
tu sambia bakato, "Talita kum," nan 
aratinyo adolah, "Oih anak padusi, Ambo 
bakato kabake kau: jagolah!" 

42 Paja gadih tu lansuang jago, sudah tu 
inyo bajalan. (Umuanyo lah duwo baleh 
tawun.) Sadonyo urang nan mancaliak 
kajadian tu sabana bi tacangang! 

43Tapi Isa Almasih sabana-bana 
managah, supayo urang-urang tu 
jan mancuritokan kajadian tu kabake 
siya-siyanyo. Sudah tu Baliau bakato, 
"Agiah makanlah paja ko." 

1 Dari tampaik tu, Isa Almasih pulang 
manuju kampuang-Nyo, samo-samo 
jo pangikuik-Nyo bagai. 

2 Di ari Sabat, Baliau ma aja di 
rumah ibadaik. Sambuah urang nan 
ado di sinan. Kutiko urang-urang tu 
mandanga tantang pangajaran Baliau, 
urang tu bi sabana tacangang. Inyo bi 
mangecek sasamo inyo, "Dari ma Inyo 
ko mandapekkan sagalo pangatawuan 
tu? Pangatawuan apokoh nan ado di 
Inyo ko? Baa caronyo kok Inyo bisa 
mampabuwek mukjizat? 

3Indak koh Inyo ko tukang kayu, 
anak si Siti Maryam, Inyo ko kan 
badunsanak jo si Yakobus, jo si Yoses, 
jo si Yudas sarato jo si Simon? Iyo, 
dunsanak-dunsanak-Nyo nan padusi 
pun bi tingga disiko pulo." Dek karano 
itu, urang-urang tu indak bi namuah 
manarimo kadatangan Baliau di Nazaret 
tu. 

4Mako bakatolah Isa Almasih kabake 
urang-urang tu, "Nan biasonyo nabi tu di 
aromaik-i dima-dimanyo, salain daripado 
di kampuangnyo, atau di antaro sanak 
sudaronyo atau di tangah kaluarganyo." 

> Di tampaik tu indak ciyek juwo 
doh Baliau mampabuwek mukjizat, 
salain daripado mancegakkan babarapo 
urang nan sakik, Baliau malatakkan 
tangan-Nyo ka badan urang nan sakik 
tu. 

6 Baliau eran, baa mangko urang-urang 
tu indak bi namuah picayo. Kudian Isa 
Almasih payi ka kampuang-kampuang 
nan ado di sakuliliang tu, sambia ma aja. 

7 Baliau ma imbau kaduwo baleh 
urang pangikuik-Nyo, mako Baliau 
utuihlah pangikuik-Nyo tu payi bajalan 
baduwo-baduwo, sarato mambarikan 

kuwaso kabake pangikuik-Nyo tu, untuak 
ma usie roh-roh jahek. 

8 Baliau mambarikan pitunjuak 
bakcando iko, "Janlah angku-angku 
mambawok apo-apo dalam pajalanan, 
salain daripado tungkek. Jan mambawok 
nan ka dimakan, atau kampia sidakah, 
atau pun pitih. 

9 Pakailah tarompa, tapi jan mambawok 
baju duwo alai." 

10 Baliau mangatokan pulo, "Jikok 
angku-angku masuak ka sabuwah 
rumah, tinggalah di rumah tu, sampai 
angku-angku barangkek pulo dari kota 
tu. 

11 Jikok angku-angku tibo disuatu 
tampaik, tapi urang-urang nan ado 
disinan indak namuah doh manarimo, 
atau indak namuah doh mandangakan 
kecek angku-angku, mako barangkeklah 
dari tampaik tu. Sudah tu kipehkanlah 
abu nan lakek di tapak kaki angku- 
angku, sabagai paringatan kabake 
urang-urang tu!" 

12 Mako barangkeklah kaduwo baleh 
urang pangikuik Isa Almasih tu. Inyo 
payi mangabakan barito dari Allah, 

baraso umaik manusia paralu batobaik 
dari sagalo dosonyo. 

13 pangikuik-pangikuik Baliau tu, 
sambuah ma usie roh-roh jahek, 
mambaruikkan minyak zaitun ka urang 
nan sakik, sarato jo mancegakkannyo. 

14 Kaba barito tantang sagalo kajadian 
tu, sampai juwo ka Rajo Herodes, 
dek karano namo Isa Almasih lah 
tamusaua dima-dimanyo. Ado urang 
nan mangatokan, baraso "Nabi Yahya 
Pambaptis nan lah iduik baliak! Itulah 
sababnyo mangko Baliau punyo kuwaso 
untuak mampabuwek sagalo mukjizat 
tu." 

15 Tapi urang-urang nan lain bi 
mangatokan, "Baliau tu adolah Nabi 
Elia." Ado pulo urang nan mangatokan, 
"Baliau tu adolah nabi, sarupo jo salah 
surang nabi di jaman sa isuak." 

16 Kutiko Herodes mandanga kaba 
tu, inyo bakato, "Iko lah jaleh Yahya 
Pambaptis ko, dek sari kapalonyo lah 
den suruah pancuang dek urang. Inyo 
ko nan lah iduik baliak!" 

17 Dek karano sabalun itu, Herodes lah 
manyuruah urang untuak manangkok 
Nabi Yahya, supayo dimasuakkan ka 


MARKUS 6.18-21 39 


pinjaro. Mangkonyo Herodes batindak 
bakcando itu, dek karano parkaro si 

Herodias, bini karek-annyo si Filipus, 
nan lah dipabini dek Herodes, 

18 tantang parkaro itu Nabi Yahya lah 
acok kali mamparingekkan Herodes, 
bakcando iko, "Sabananyo, indak buliah 
doh tu angkau mampabini, jando 
karek-an angkau tu!" 

19 Itulah sababnyo, mangko si Herodias 
sabana mandandam kabake Nabi Yahya, 
inyo baniyaik nak ka mambunuah baliau, 
tapi inyo indak dapek jalan untuak ma 
ujuikkan mukasuiknyo tu, dek karano di 
ambek-ambek dek Herodes. 

20 Dek karano Herodes lah manyuruah 
urang untuak manjago kasalamatan 
Nabi Yahya sacaro elok-elok di pinjaro, 
dek karano inyo takuik kabake Nabi 
Yahya. Inyo tawu baraso Nabi Yahya 
adolah urang baiak nan di utuih dek 
Allah. Itu taraso bana dek Herodes, jikok 
Nabi Yahya mangecek, inyo suko juwo 
mandangakan, biyapun inyo sabana 
rasah dek kato-kato Nabi Yahya tu. 

21 Akienyo dapek juwolah kasampatan 
dek Herodias, dikutiko ari ulang tawun 
Herodes. Kutiko itu Herodes ma adokan 

alek, untuak kasadonyo panjabaik tinggi 
di karajaan, parwira-parwira, sarato 

jo urang-urang banamo di masarakaik 
Galilea. 

22 Dikutiko alek tu, anak gadih si 
Herodias tagak manari, tariannyo tu 
sabana manyanangkan ati Herodes, 
sarato manyanangkan ati tamu-tamunyo 
pulo. Mako bakatolah Herodes kabake 
paja gadih tu, "Apo nan katuju dikau, 
mintak sajolah. Apo sajo nan ka akau 
mintak, ka den barikan!" 

23 Mako bajanjilah Herodes ka paja tu 
sambia basumpah. Inyo mangatokan, 
"Apo sajo nan ka akau mintak, ka den 
barikan, lah kajadi, sapaduwo dari 
karajaan den ko, ka den barikan jikok 
akau niyo!" 

24 Mako payilah paja gadih tu kaluwa, 
untuak batanyo ka mandehnyo, "Biyai, 
apo nan elok nan ka den mintak?" 
Mandehnyo manjawab, "Mintaklah 
tangkurak si Yahya Pambaptis." 

25 Paja tu bagageh babaliak ka Herodes, 
inyo bakato, "Ambo niyo mamintak 
tangkurak Yahya Pambaptis, barikanlah 
ka ambo kiniko juwo di ateh talam!" 

26 Mandanga pintak paja tu, sangaik 
sadiahnyo ati Herodes. Tapi inyo indak 
dapek lai manulak, dek karano inyo lah 
basumpah di adok-an tamu-tamunyo. 

27 Inyo lansuang mamarentahkan 
surang pangawalnyo, untuak payi ma 
ambiak kapalo Nabi Yahya Pambaptis. 
Mako payilah parajurik tu ka pinjaro, 
untuak mamancuang kapalo Nabi Yahya. 

28 Sudah tu inyo bawoklah kapalo 
Nabi Yahya tu di ateh talam, untuak 
ka disarahkan ka paja gadih tu. 

Paja tu mambarikannyo pulo kabake 
mandehnyo. 

29 Kutiko pangikuik Nabi Yahya 
mandanga kajadian tu, inyo bi payi 
manjapuik mayik Nabi Yahya, sudah tu 
inyo kubuakan. 

30 Rasul-rasul nan di utuih dek Isa 
Almasih tu, kudian inyo babaliak baliak, 
bakumpua jo Baliau. Rasul-rasul tu 
mancuritokan kabake Baliau, sagalo apo 
nan lah inyo karajokan, sarato apo nan 
lah inyo ajakan. 

31 Sambuah urang nan bi tibo, sambuah 
pulo urang nan bi payi, sainggo Isa 
Almasih jo pangikuik-Nyo indak talakik 
bagai lai makan. Dek karano itu Baliau 

bakato kabake pangikuik-Nyo, "Molah 
kito payi ka tampaik nan langang, 
disinan kito bisa ma asiangkan diri, 
buliah angku-angku dapek barangah 
agak sabanta." 

32 Mako barangkeklah Isa Almasih 
sarato jo pangikuik-Nyo nayiak parawu, 
manuju ka tampaik nan langang. 

33 Tapi sambuah urang nan manampak, 
baraso inyo lah barangkek dari tampaik 
tu, urang tu tawu pulo kama nan inyo 
tuju. Jadi, urang-urang nan dari sadonyo 
kota di daerah tu, bi payi balari-lari 
malalui jalan darek untuak mandawului 
Isa Almasih sarato jo pangikuik-Nyo tu. 

34 Kutiko Isa Almasih turun dari 
parawu, Baliau manampak urang nan 
sangaik banyak. Baliau maraso ibo 
kabake urang-urang tu, dek karano 
urang-urang tu, sarupo jo domba nan 
indak bagubalokan. Mako muloilah 
Baliau ma aja, banyak pangajaran nan 
Baliau ajakan kabake urang-urang tu. 

35 Kutiko ari lah sanjo, pangikuik- 
pangikuik-Nyo bi bakato kabake Baliau, 
"Ari lah ampia malam, tampaik ko 
tapancie. 

36 [| abiah elok Angku manyuruah 
urang-urang ko payi, buliah inyo dapek 
mambali nan ka dimakan, di jorong- 
jorong atau di kampuang-kampuang nan 
ado di sakuliliang ko." 

37 Mako manjawablah Isa Almasih, 
"Angku-angku sajolah, nan ka mambari 
makan urang-urang ko." Pangikuik 
Baliau bi bakato, "Ndeh Ngku, apokoh 
kami paralu mambali roti saharago 
duwo ratuih pitih perak, untuak pa agiah 
makan urang nan sabanyak ko?" 

38 Mako batanyolah Baliau, "Layi barado 
roti nan ado di angku-angku? Cubolah 
caliak." Sasudah pangikuik Baliau payi 
mancaliak, inyo bakato, "Roti ado limo 
buwah, ikan ado duwo ikua, itunyo nan 
ado." 

39 Sasudah tu, Baliau manyuruah 
kasadonyo urang tu bi duduak ba 
umpuak-umpuak di rumpuik nan ijau. 

40 Urang-urang tu pun bi duduak sacaro 
taratur, ba umpuak-umpuak. Ado nan 
saratuih urang sa umpuak, ado pulo nan 
limo puluah urang sa umpuak. 

41 Kudian Isa Almasih ma ambiak roti 
nan limo buwah tu, sarato jo ikan nan 
duwo ikua, Baliau maningadah ka langik, 

sarato batarimo kasih kapado Allah. 
Sasudah tu, Baliau mambalah-balah 
roti tu jo tangan-Nyo, mako Baliau 
barikanlah roti tu kabake pangikuik- 
pangikuik-Nyo, untuak ka dibagi-bagikan 
kabake urang nan banyak. Ikan nan 
duwo ikua cako dibagi-bagikan pulo 
kabake sadonyo urang. 

42 Urang-urang tu bi makan sampai 
kanyang. 

43 Kudian, makanan nan balabiah 
dikumpuakan dek pangikuik-Nyo -- ado 
duwo baleh katidiang panuah, labiahnyo. 

44 Urang laki-laki nan makan roti 
kutiko itu, ado kiro-kiro limo ribu urang 
banyaknyo. 

45 Sasudah tu, Isa Almasih sacapeknyo 
manyuruah pangikuik-pangikuik-Nyo 
barangkek jo parawu, mandawului- 
Nyo ka Betsaida di subarang danau, 
samantaro itu Baliau manyuruah urang 
nan banyak tu bi pulang. 

46 Sasudah malapeh urang banyak tu 
bajalan, Baliau payi ka bukik untuak 
badowa. 

47 Kutiko ari lah malam, parawu 
pangikuik-pangikuik-Nyo lah tibo di 

tangah-tangah danau, sadangkan Baliau 
sandiri di darek juwo lai. 

48 Isa Almasih manampak pangikuik- 
pangikuik-Nyo sadang basangkan 
mandayuang parawu, dek karano 
parawunyo manyonsong angin. Dek 
karano itu, kiro-kiro antaro pukua tigo 
jo pukua anam pagi, Baliau tibo bajalan 
kaki di ateh ayie kabake pangikuik-Nyo. 
Baliau taruih juwo bajalan, icak-icak ka 
mandawului parawu pangikuik-Nyo tu. 

49 Kutiko pangikuik-Nyo manampak 
Isa Almasih bajalan di ateh ayie, 
pangikuik-Nyo manyangko Baliau, antu, 

50 sainggo pangikuik-Nyo tu mamakiak- 
makiak katakuik-an. Dek karano 
kasadonyo pangikuik-Nyo tu lah 
manampak Baliau, jadi pangikuik-Nyo 
tu sabana takajuik. Tapi Isa Almasih 
lansuang bakato kabake pangikuik-Nyo 
tu, "Tananglah! Ambo Isa Almasih ko. 
Jan takuik!" 

51 Sudah tu Baliau nayiak ka parawu tu, 
angin pun rado. Pangikuik-pangikuik-Nyo 
bi tacangang. 

52 Mukjizat tantang roti nan limo buwah, 
alun dapek lai inyo pahami. Sabana sulik 
dek pangikuik-Nyo untuak mangarati. 

53 Kutiko lah tibo di subarang danau, 
urang-urang tu balabuah di Genesaret. 

54 Kutiko inyo bi kaluwa dari parawu, 
urang-urang nan disinan tu capek tawu, 
baraso nan datang tu iyolah Isa Almasih. 

>> Mako bi balari-larilah urang-urang 
nan disinan tu, payi ma imbaukan kian 
kumari di kasadonyo daerah tu, inyo bi 
mambawok-i urang-urang nan sakik di 
ateh lapiak, kabake Isa Almasih. Jikok 
inyo mandanga baraso Baliau ado di satu 
tampaik, mako inyo mambawok-i pulo 
urang-urang nan sakik kasinan. 

56 Dima sajo Isa Almasih barado -- biya 
di kampuang, biya di kota, atau pun di 
jorong -- kasinan pulolah urang bi tibo, 
untuak malatakkan urang-urangnyo nan 
sakik di tanah lapang. Sudah tu inyo bi 
sabana mamintak kabake Isa Almasih, 
supayo urang-urang nan sakik tu 
dibuliahkan ma awai jubah Baliau, biya 
pun hanyo ujuangnyo sajo. Kasadonyo 
urang sakik nan ma awai jubah Baliau, 
bi cegak panyakiknyo. 

7 1 Sakalompok urang Farisi, sarato jo 

babarapo urang guru agamo Yahudi 
dari Yerusalem, bi datang kabake Isa 
Almasih. 

2Inyo manampak babarapo urang 
pangikuik Baliau, makan jo tangan 
nan indak barasiah manuruik agamo, 
pangikuik Baliau tu, indak mambasuah 
tangannyo labiah dawulu manuruik 
paratuaran agamo. 

3Urang-urang Farisi, sarato jo 
kasadonyo urang Yahudi, sangaik 
patuahnyo ma ikuik-i adaik istiadaik 
niniak muyangnyo. Inyo indak ka bi 
makan doh, jikok inyo alun mambasuah 
tangan manuruik caro-caro nan lah 
ditantukan. 

4 Apo nan inyo bali di pasa, alun ka inyo 
makan lai, jikok alun dibasuah talabiah 
dulu. Sabana sambuah lai atuaran- 
atuaran lain dari niniak muyangnyo, 
nan inyo pacik arek, umpamonyo 
atuaran mambasuah galeh, mambasuah 
mangkuak, sarato jo mambasuah 
pakakeh-pakakeh timbago. 

?Dek karano itu, urang-urang Farisi, 
sarato jo guru-guru agamo tu, bi 
batanyo kabake Isa Almasih, "Baa 
mangko pangikuik-pangikuik Angku tu, 
indak bi mambasuahi tangan sabalun 
makan? Apo sababnyo mangko inyo 

indak namuah, manuruikkan adaik 
istiadaik niniak muyang kito?" 

6 Baliau manjawab, "Angku-angku 
urang munapiak! Tapek bana apo nan 
lah dinubuatkan dek Nabi Yesaya, 
tantang diri angku-angku, iyolah, "Allah 
bakato bakcando iko, Urang-urang tu 
manyambah Den, hanyo jo kato-katonyo 
sajo, tapi nan atinyo, jauah dari Den, 

7Subawo inyo manyambah Den, dek 
karano atuaran manusia nan inyo ajakan, 
icak-icak bakcando itu atuaran-Den!' 

8 Parentah-parentah Allah angku-angku 
cayahkan, atuaran-atuaran manusia, 
angku-angku pacik arek-arek." 

9 Sudah tu Isa Almasih bakato pulo, 
"Angku-angku sabana santiang ma 
ilakkan parentah Allah, supayo dapek 
mampatahankan, ajaran angku sandiri. 

10 Nabi Musa lah ma agiah parentah nan 
bakcando iko, 'Aromaik-ilah apak sarato 
jo mandeh angkau,' sudah tu, 'Kok ado 
urang nan mangato-ngatoi apaknyo, 
atau mandehnyo, mako inyo musti di 
ukun mati." 

11 Tapi angku-angku ma ajakan nan 
bakcando iko: Jikok ado urang nan 
mangecek kabake ranggaeknyo sarupo 

iko, 'Apo nan samustinyo nan ka ambo 
barikan ka untuak apak, sarato jo ka 
untuak biyai, lah ambo pasambahkan 
kapado Allah,' 

12 mako angku-angku malapehkan 
urang tu, dari tangguang jawabnyo, 
untuak mambalo ranggaeknyo. 

13 Pangajaran angku sandiri, itu nan 
angku-angku ajakan kabake urang nan 
banyak, angku-angku lah mandutokan 
firman Allah. Sambuah lai atuaran- 
atuaran lain nan saroman itu, nan 
angku-angku pabuwek." 

14 Sudah tu Isa Almasih ma imbau urang 
nan banyak tu sakali lai, Baliau bakato 
kabake urang-urang tu, "Paratikanlah 
apo nan Ambo katokan ko, supayo 
angku-angku buliah mangarati! 

15 Indak nan dari luwa nan masuak 
ka tubuah doh, nan manajihkan urang. 
Tapi sabaliaknyo, apo nan kaluwa dari 
tubuah, itulah nan manjadikan urang 
banajih. 

16 (Jadi, kok angku-angku layi batalingo, 
dangakanlah kecek Ambo ko.]" 

17 Isa Almasih barangkek maninggakan 
urang nan banyak tu, sudah tu Baliau 
masuak ka dalam rumah, pangikuik- 

pangikuik-Nyo bi batanyo kabake Baliau, 
apo mukasuiknyo parumpamoan tu. 

18 Mako bakatolah Baliau kabake 
pangikuik-Nyo, "Apokoh angku-angku 
alun juwo lai mangarati? Apokoh 
angku-angku indak bisa mangarati, 
baraso nan masuak ka tubuah urang, 
indak bisa doh manajihkannyo? 

19 Dek karano, apo nan masuak tu, 
indak malalui ati doh, tapi malalui 
paruik, sudah tu kaluwa baliak." 

Jo kato-kato nan baitu ba arati Isa 
Almasih manyatokan, baraso kasadonyo 
makanan ala. 

20 Sasudah tu Baliau bakato pulo, "Apo 
nan kaluwa dari muluik urang, itulah nan 
mangumuahkannyo. 

21 Dek karano datangnyo dari dalam, 
iyolah, dari dalam ati timbua pangana- 
pangana jahek nan manyababkan urang 
mangarajokan nan cabul, mancilok, 
mambunuah, 

22 bajina, mangicuah, mampitanah, 
sarato jo mangarajokan sagalo sasuatu 
nan jahek, manjadi cangok, indak 
bataratik, pambingik, uju, sarato sulik di 
aja. 

23 Kasadonyo nan jahek tu timbuanyo 
dari dalam, itulah nan manyababkan 
urang banajih." 

24 Kudian Isa Almasih barangkek dari 
tampaik tu, sudah tu Baliau payi ka 
daerah dakek kota Tirus. Baliau masuak 
ka sabuwah rumah, Baliau indak niyo 
doh, jikok ado urang tawu baraso Baliau 
ado disinan. Tapi Baliau indak bisa doh 
ma andok-andokkan badan. 

25 Ado surang induak-induak, anaknyo 
nan padusi kamasuak-an roh jahek, inyo 
mandanga kaba tantang Isa Almasih. 
Inyo datang kabake Baliau sudah tu inyo 
sujuik di adok-an Baliau, 

26 Sambia mambana, kok dapek Baliau 
namuah ma usie roh jahek tu dari diri 
anaknyo. Padusi tu indak urang Yahudi 
doh, inyo layie di daerah Fenisia di Siria. 

27 Isa Almasih bakato kabake inyo, 
"Anak-anak nan musti di agiah makan 
labiah dawulu. Indak elok doh ma 
ambiak makanan anak-anak untuak di 
agiahkan kabake anjiang." 

28 "Ndeh Ngku," kecek padusi tu, 
"anjiang-anjiang nan di bawah meja, 
makanannyo adolah siso-siso nan 
dijatuahkan dek anak-anak!" 


MARKUS 7.29- 34 52 


29 Mako bakatolah Isa Almasih kabake 
inyo, "Dek karano jawab amai bakcando 
itu, kiniko pulanglah: roh jahek tu lah 
kaluwa dari diri anak amai!" 

30 Urang padusi tu pulang ka rumahnyo. 
Tibo di rumah, inyo dapek-i anaknyo 
sadang lalok di tampaik tidua, nan roh 
jahek tu lah sabana-bana kaluwa dari 
diri anaknyo. 

31 Kudian Isa Almasih barangkek dari 
daerah Tirus, Baliau manaruihkan 
pajalanan-Nyo malalui Sidon ka danau 
Galilea. Baliau mamiliah jalan malalui 
daerah Sapuluah Koto. 

32 Tibo disinan ado urang mambawok 
surang urang bisu nan pakak kabake 
Baliau. Urang-urang tu bi mamintak 
kabake Baliau kok dapek Baliau namuah 
malatakkan tangan Baliau ka badan 
urang nan bisu tu. 

33 Isa Almasih mambawok urang bisu 
tu, baganjua agak jauah dari urang nan 
banyak, sudah tu, Baliau mamasuakkan 
jari-Nyo, ka dalam kaduwo balah talingo 
urang nan bisu tu. Sudah tu, Baliau 
maliyua, sarato ma awai lidah urang tu. 

34 Sasudah tu Baliau maningadah ka 
langik, Baliau ma angok agak kareh 

sambia bakato kabake urang tu, "Efata," 
nan aratinyo adolah, "Tabukaklah!" 

35 Mako tabukaklah sumbek talingo 
urang tu, lidahnyo lapeh dari apo 
nan mangabek, urang tu muloi lanca 
mangecek. 

36 Isa Almasih managah kasadonyo 
urang tu, supayo jan mancuritokan 
kajadian tu ka siya-siyanyo. Tapi, 
samakin ditagah, malah urang tu 
samakin manewak-newakkannyo. 

37 Kasadonyo urang nan mandanga 
tantang kajadian tu, bi tacangang. 
Inyo tu bi mangecek, "Sagalo sasuatu 
dijadikan-Nyo elok! Labiah nan daripado 
itu, Baliau manjadikan urang pakak bisa 
mandanga, urang bisu bisa mangecek!" 

l Indak bara lamo kamudian, ado 

pulo sakalompok urang banyak tibo 
bakumpua. Dek karano urang tu indak 
ado lai nan ka dimakannyo, mako Isa 
Almasih ma imbau pangikuik-pangikuik- 
Nyo, Baliau mangatokan, 

2 "Ambo maraso ibo kabake urang nan 
banyak ko. Lah tigo ari lamonyo inyo 
manuruikkan Ambo, kiniko indak ado lai 
nan ka dimakannyo. 

3 Jikok Ambo manyuruah inyo pulang 
jo paruik nan indak barisi, mako inyo ka 
bi paniang di tangah jalan. Apo lai di 
antaro urang-urang tu ado nan datang 
dari jauah." 

4 Pangikuik-pangikuik Baliau manjawab, 
"Di tampaik nan tapancie ko, dima pulo 
urang ka bisa mandapekkan makanan 
nan cukuik untuak kasadonyo urang ko?" 

3Baliau batanyo, "Layi barado roti 
nan ado di angku-angku?" "Tujuah 
buwahnyo," kecek pangikuik-Nyo. 

6Mako Isa Almasih manyuruah urang 
nan banyak tu bi duduak di tanah, sudah 
tu Baliau ma ambiak roti nan tujuah 
buwah tu, sarato jo basyukur kapado 
Allah. Kudian Baliau mambalah-balah roti 
tu jo tangan-Nyo sambia mambarikan 
kabake pangikuik-pangikuik-Nyo untuak 
ka dibagi-bagikan kabake urang nan 
banyak tu. Mako dibagi-bagilah roti tu 
dek pangikuik-pangikuik Baliau. 

7 Urang-urang tu ado pulo punyo 
babarapo ikua ikan nan ketek-ketek. Isa 
Almasih mangucap syukur kapado Allah 
dek adonyo ikan-ikan tu, sudah tu Baliau 
manyuruah pangikuik-pangikuik-Nyo 
mambagi-bagikan ikan tu. 

8 Urang-urang tu makan sampai 
kanyang -- ado kiro-kiro ampek ribu 
urang banyaknyo, urang nan makan. 
Sudah tu pangikuik-pangikuik Baliau 
mangumpuakan makanan nan balabiah 
-- tujuah katidiang panuah labiahnyo. 
Sasudah tu barulah Baliau manyuruah 
urang-urang tu bi pulang, 

3 (8:8) 

101sa Almasih jo pangikuik-Nyo 
lansuang nayiak ka parawu, payi manuju 
ka daerah Dalmanuta. 

11 Ado babarapo urang Farisi datang 
kabake Isa Almasih, mako muloilah 
urang Farisi tu mandebaik Baliau, 
sangajo untuak ka manjarek Baliau. 
Urang-urang tu mamintak kabake Isa 
Almasih, supayo Baliau mampabuwek 
mukjizat, sabagai tando baraso Baliau 
iyo datang dari Allah. 

12 Isa Almasih mangaluah, sudah 
tu Baliau manjawab, "Baa mangko 
urang-urang dijaman kiniko mamintak 
Ambo untuak mampabuwek mukjizat? 
Indak! Ambo indak ka mambarikan 
tando nan bakcando itu doh kabake 
urang-urang ko!" 

13Sudah tu Baliau bajalan, 
maninggakan urang-urang tu, Baliau 
nayiak ka parawu: kudian barangkek ka 
subarang danau. 

14 Pangikuik-pangikuik Isa Almasih 
lupo mambawok roti nan sacukuiknyo. 
Ciyeknyo roti nan ado dibawoknyo dalam 
parawu. 

15 "Ingek-ingeklah jo ragi urang-urang 
Farisi, sarato jo ragi Herodes," kecek Isa 
Almasih kabake pangikuik-Nyo. 

16 Mako pangikuik-pangikuik Baliau 
tu muloi mampabincangkan apo nan 
dikatokan dek Baliau tu. Pangikuik-Nyo 
bi mangatokan, "Mangkonyo Angku Guru 
mangecek bakcando itu, dek karano kito 
indak punyo roti." 

1 Isa Almasih tawu apo nan 
dipakecekkan dek pangikuik-Nyo. Dek 
karano itu Baliau batanyo kabake 
pangikuik-Nyo tu, "Baa mangko angku- 
angku mampakecekkan parkaro tantang 
roti nan indak ado? Apokoh angku-angku 
indak tawu, alun juwo lai mangarati? 
Sulik bana komah di angku-angku 
untuak bapikie? 

18 Angku-angku layi bamato -- 
baa mangko indak dipakai untuak 

mancaliak? Angku-angku layi batalingo 
-- baa mangko indak dipakai untuak 
mandanga? Indak takana lai di 
angku-angku, 

19 limo buwah roti nan Ambo balah- 
balah untuak limo ribu urang? Bara 
buwah katidiang nan panuah, sasudah 
angku-angku mangumpuakan makanan 
nan balabiah?" "Duwo baleh katidiang 
Ngku," kecek pangikuik-Nyo. 

20 "Kutiko Ambo mambalah-balah 
tujuah buwah roti, untuak urang nan 
ampek ribu urang, baa, layi takana 
di angku-angku," tanyo Baliau pulo, 
"bara katidiang roti nan balabiah, nan 
angku-angku kumpuakan?" "Tujuah 
katidiang Ngku," kecek pangikuik-Nyo. 

21"Nah, alun juwo lai angku-angku 
mangarati?" kecek Baliau sakali lai. 

22 Mako sampailah Isa Almasih sarato jo 
pangikuik-Nyo, di Betsaida. Tibo disinan, 
ado urang mambawok surang urang 
buto kabake Baliau, inyo bi mamintak 
kok dapek Baliau ma awai urang nan 
buto tu untuak dicegakkan. 

23 Mako dipacikkanlah dek Isa Almasih, 
tangan urang nan buto tu, sambia 
mambimbiangnyo bajalan kaluwa kota. 

Kudian Baliau maliyua-i mato urang nan 
buto tu. Baliau malatakkan tangan-Nyo 
di mato urang tu, sambia batanyo, "Baa, 
kiniko lah bisa angkau maliyek sasuatu?" 

24 Urang tu maliyek arah ka muko, 
sudah tu inyo bakato, "Alah! Ambo 
lah manampak urang bajalan-jalan: 
tapi urang tu saroman batang kayu 
nampaknyo." 

25 Isa Almasih malatakkan tangan-Nyo 
sakali lai di mato urang tu. Nan kiniko, 
urang tu sabana-bana ba usawo supayo 
matonyo bisa untuak maliyek. Mako 
cegaklah matonyo, kiniko inyo lah bisa 
maliyek kasadonyo sacaro jaleh. 

26 Sudah tu Baliau bakato kabake urang 
tu, "Pulanglah, tapi jan babaliak pulo ka 
kota nan cako." 

27 Isa Almasih sarato jo pangikuik-Nyo 
payi ka kampuang-kampuang nan di 
sakuliliang Kaisarea Filipi. Di tangah 
jalan Baliau batanyo ka pangikuik-Nyo, 
"Manuruik kecek-kecek urang, siya koh 
Ambo ko?" 

28 Pangikuik-Nyo bi manjawab, "Ado 
urang nan mangatokan: Nabi Yahya 
Pambaptis: ado pulo nan mangatokan 

Nabi Elia, nan lain ado pulo nan 
mangatokan: salah surang dari nabi." 

29 "Tapi manuruik pandapek angku- 
angku sandiri, Ambo ko siya?" tanyo 
Baliau. Si Petrus manjawab, "Angku 
adolah Rajo Panyalamaik!" 

30 Sudah tu Baliau mamparingekkan 
pangikuik-Nyo, supayo jan mancuritokan 
kabake siya-siyanyo tantang diri Baliau. 

31 Sasudah tu, Isa Almasih muloi 
ma aja pangikuik-pangikuik-Nyo, nan 
baraso Anak Manusia lah musti ka 
banyak manangguang sansaro, Inyo 
ka dilawan dek pamimpin-pamimpin, 
dek imam-imam kapalo, sarato dek 
guru-guru agamo. Inyo ka dibunuah, 
tapi di ari nan katigo Inyo ka di iduikkan 
baliak. 

32 J9 caro nan sajaleh-jalehnyo, 

Baliau mancuritokan parkaro tu kabake 
pangikuik-Nyo. Mako si Petrus ma elokan 
Baliau baganjua ka sampiang, untuak 
mamparingekkan Baliau. 

33 Tapi Baliau malengah, Baliau maliyek 
kabake pangikuik-pangikuik-Nyo nan 
lain, sudah tu Baliau mambangihi 
si Petrus, "Payilah dari siko, oih si 

Tukang Dayo! Pikieran angku tu pikieran 
manusia: indak pikieran Allah!" 

34 Kudian Baliau ma imbau urang 
banyak nan ado di sinan, sarato jo 
pangikuik-pangikuik-Nyo bagai. Mako 
bakatolah Baliau kabake urang-urang tu, 
"Urang nan niyo, nak ka manuruikkan 
Ambo, inyo musti maninggakan sagalo 
kaparaluan dirinyo sandiri, sambia 
mamikua salibnyo, inyo musti taruih 
juwo manuruikkan Ambo. 

35 Dek karano, urang nan baniyaik nak 
ka mampatahankan nyawonyo, mako 
inyo ka ka ilangan nyawonyo tu. Tapi 
urang nan mangarobankan nyawonyo 
untuak Ambo, sarato ka untuak Injil nan 
dari Allah, ba arati inyo manyalamaikkan 
nyawonyo. 

36 Apo labonyo dek urang, biyapun 
kasadonyo dunia ko, sarato jo sagalo 
isinyo, inyo nan punyo, tapi inyo ka 
ilangan nyawonyo? 

37 Layi dapekkoh nyawo tu dituka jo 
barang sasuatu? 

38 Jikok ado surang pangikuik Ambo, 
nan malu inyo ma akui Ambo, sarato 
malu pulo ma akui pangajaran Ambo, 
di jaman urang durako nan jahek ko, 

mako isuak Anak Manusia ka malu pulo 
ma akui urang tu, kutiko Inyo tibo isuak 
jo kuwaso Bapak-Nyo, di iriangkan dek 
malekaik-malekaik nan suci." 

1 "Katawuilah!" kecek Isa Almasih. 
9 "Di antaro angku-angku nan disiko 
ko, ado nan indak ka mati, sabalun 
inyo maliyek Karajaan Allah sarato jo 
kuwaso-Nyo!" 

2 Anam ari kamudian, Isa Almasih 
mambawok si Petrus, sarato jo si 
Yakobus jo si Yahya, nan baradiak 
kakak, untuak payi ma asiangkan diri ka 
sabuwah gunuang nan tinggi. Di adok-an 
urang-urang ko lah, Isa Almasih barubah 
rono muko-Nyo. 

3 Pakaian-Nyo manjadi putiah 
bakilauan. Indak surang juwo doh urang 
di ateh dunia ko, nan ka bisa manyasah 
kain sampai saputiah tu. 

4Indak bara lamo kamudian, katigo 
urang pangikuik-Nyo tu manampak Isa 
Almasih, sadang mangecek-ngecek jo 
Nabi Elia, sarato jo Nabi Musa. 

5Mako bakatolah si Petrus kabake 
Baliau, "Ngku Guru, lamak bana rasonyo 
kito disiko. Rancak lah kami tagakkan 
tigo buwah kemah disiko: ciyek untuak 

Angku, ciyek untuak Nabi Musa, nan 
ciyek lai untuak Nabi Elia." 

6 Nan sabananyo, si Petrus indak tantu 
lai apo nan ka disabuiknyo, dek karano 
inyo jo kantinyo nan baduwo lai tu, 
sadang mati katakuik-an. 

7 Kudian tibolah awan nan marawok-i 
urang-urang tu, dari awan tu tadangalah 
suwaro nan mangatokan, "Ikolah 
Anak-Den, nan Den kasiahi. Iyokanlah 
apo nan dikatokan-Nyo!" 

8 Basicapek urang-urang tu mancaliak 
ka sakuliliangnyo, indak surang juwo doh 
lai urang nan nampak, salain daripado 
Isa Almasih. 

9 Kutiko urang-urang tu turun dari 
gunuang tu, Isa Almasih sabana 
mamparingekkan kabake urang-urang 
tu, "Jan dicuritokan kabake siya-siyanyo, 
apo nan angku-angku liyek cako, sabalun 
Anak Manusia di iduikkan baliak sasudah 
mati." 

10 Pangikuik-pangikuik Baliau mamacik 
arek pasan Baliau tu, tapi di antaro 
pangikuik-Nyo tu sandiri, muloi 
mampabincangkan apo nan dimukasuik 
dek Isa Almasih mangatokan, "babaliak 
iduik sasudah mati". 

11 Mako urang-urang tu bi batanyo 
kabake Baliau, "Baa mangko guru-guru 
agamo mangatokan, baraso Nabi Elia 
musti tibo labiah dawulu?" 

12 Isa Almasih manjawab, "Iyo, batua 
tu, Nabi Elia tibo labiah dawulu untuak 
manyegehi sagalo sasuatu. Tapi, baa 
curitonyo tantang diri Anak Manusia? Apo 
sababnyo mangko di Alkitab ado tatulih, 
baraso Inyo ka banyak manangguang 
sansaro, sarato ka dihino urang? 

13 Tapi nak Ambo katokan lah kabake 
angku-angku: Nabi Elia lah tibo, tapi 
urang-urang ko mampabuwek Nabi Elia 
tu, sakandak atinyo. Itu sasuwai bana, 
jo apo nan lah tatulih di Alkitab tantang 
dirinyo." 

14 Kutiko Isa Almasih sarato jo katigo 
urang pangikuik-Nyo, lah bakumpua 
baliak samo-samo jo pangikuik-Nyo 
nan lain, Baliau manampak urang 
banyak disinan. Babarapo urang guru 
agamo Yahudi, sadang badebaik jo 
pangikuik-pangikuik-Nyo. 

15 Baitu pangikuik-pangikuik-Nyo 
tu, manampak Isa Almasih, inyo bi 
tacangang, sudah tu inyo balari-lari payi 
manyonsongkan Baliau. 

16"Apo tu nan angku-angku 
padebaikkan jo guru-guru agamo 
tu?" kecek Baliau kabake pangikuik-Nyo. 

17 Salah surang di antaro urang nan 
banyak tu manjawab, "Angku Guru, 
ambo mambawok anak ambo ko 
kabake Angku. Inyo ko bisu dek karano 
kamasuak-an roh jahek. 

18 Jikok roh jahek tu manyarang inyo, 
badannyo di ampeh-ampehkannyo 
ka tanah, muncuangnyo babuyieh, 
garamannyo badariak-dariak, badannyo 
kajang kaciyek-annyo. Ambo mamintak 
tolong kabake pangikuik-pangikuik 
Angku, untuak ma usie roh jahek tu, tapi 
ruponyo indak talok doh dek pangikuik 
Angku tu ma usienyo." 

19 Mako bakatolah Isa Almasih kabake 
pangikuik-Nyo tu, "Iyo indak bakailieran 
doh angku-angku! Angku-angku iyo 
sabana-bana urang nan indak ba iman 
doh. Sampai pabilokoh Ambo ko musti 
jo angku-angku, sampai pabilo pulo 
Ambo ko musti saba jo angku-angku? 
Capeklah! Bawoklah paja tu kamari!" 

20 Pangikuik Baliau mambawok paja 
tu ka adok-an Baliau. Baitu roh jahek 
tu maliyek Isa Almasih, mako roh 

jahek tu mambuwek badan paja 
tu kajang-kajang, sainggo paja tu 
jatuah baguliang-guliang di tanah. 
Muncuangnyo babuyieh. 

21 Mako batanyolah Isa Almasih ka 
apak paja tu, "Lah bara lamo inyo nan 
bakcando iko?" "Sajak dari inyo ketek!" 
kecek apaknyo. 

22 "| ah acok bana roh jahek tu ba 
usawo nak ka mambunuahnyo, jo caro 
manjatuahkan inyo masuak api, kok 
indak masuak ayie. Kok santano Angku 
lai dapek manolong, maringanilah Angku 
untuak manolong ma iboi kami!" 

23 "Baa tu kecek angku? Kok santano 
Angku lai dapek? Sagalo sasuatunyo 
bisa, asakan urang tu lai picayo!" kecek 
Isa Almasih. 

24| ansuang apak paja tu basorak, 
"Tuhan, ambo layi picayo, tapi iman 
ambo lamah. Tolonglah ambo, supayo 
ambo batambah picayo!" 

25 Kutiko Isa Almasih maliyek urang nan 
banyak tu, muloi bi ba uruang, Baliau 
mamarentahkan roh jahek tu kaluwa, 
Baliau katokan, "Oih roh pakak jo roh 
bisu, Den parentahkan angkau kaluwa 

dari paja ko, jan angkau cubo-cubo 
untuak babaliak!" 

26 Roh jahek tu mamakiak, badan paja 
tu kajang-kajang dibuweknyo, kudian 
barulah inyo kaluwa dari paja tu. Paja tu 
lah saroman mayik, kasadonyo urang bi 
mangatokan, "Inyo lah mati!" 

27 Isa Almasih mamacikkan tangan paja 
tu, sambia manolong manjagokannyo. 
Mako jagolah paja tu. 

28 Baru Isa Almasih lah tibo di rumah, 
pangikuik-Nyo bi tibo kabake Baliau 
sacaro tasandiri, sambia batanyo, "Apo 
sababnyo mangko kami indak bisa ma 
usie roh jahek tu Ngku?" 

29 Baliau manjawab, "Roh jahek nan 
saroman itu, indak bisa doh di usie 
jo caro apo sajo, salain daripado jo 
badowa." 

30 Isa Almasih sarato jo pangikuik-Nyo 
barangkek dari tampaik tu, manaruihkan 
pajalanan malalui Galilea. Baliau indak 
niyo doh, jikok ado urang nan tawu, 
dima Baliau barado, 

31 dek karano Baliau sadang ma 
aja pangikuik-pangikuik-Nyo. Baliau 
mangatokan, "Anak Manusia ka 
disarahkan ka bawah kuwaso manusia, 

Inyo ka dibunuah, tapi di ari nan katigo 
Inyo ka di iduikkan baliak!" 

32 Tapi pangikuik-pangikuik Baliau, 
indak mangarati doh tantang apo nan 
di ajakan dek Isa Almasih, ka batanyo, 
inyo bi takuik. 

33 Mako sampailah urang-urang tu di 
Kapernaum. Kutiko lah tibo di rumah, 
Isa Almasih batanyo kabake pangikuik- 
Nyo, "Apo tu cako nan angku-angku 
padebaikkan di tangah jalan?" 

34 Pangikuik-Nyo tu indak bi manjawab, 
dek karano cako di tangah jalan inyo 
bi batangka, mampatangkakan parkaro 
siya nan di anggap paliang takamuko. 

35 Isa Almasih duduak, mako Baliau 
imbaulah pangikuik-Nyo nan duwo 
baleh tu. Mako bakatolah Baliau ka 
pangikuik-Nyo, "Urang nan baniyaik 
nak ka manjadi urang nan paliang 
takamuko, mako inyo musti namuah 
andaknyo, manjadi urang nan paliang 
takabalakang, musti pulo namuah 
manjadi palayan kasadonyo urang." 

36 Kudian Baliau ma imbau surang paja 
ketek, sudah tu Baliau suruah paja tu 
tagak, di adok-an kasadonyo pangikuik- 


MARKUS 9.37-41 68 


Nyo tu. Baliau mamaguik paja tu, sambia 
bakato ka pangikuik-pangikuik- Nyo, 

37 "Urang nan manarimo surang paja 
ketek nan sarupo iko, dek karano 
di Ambo, mako inyo lah samo tu 
jo manarimo Ambo. Urang nan lai 
manarimo Ambo, ba arati inyo indak 
manarimo Ambo sajo doh tu, sabananyo, 
inyo pun lah manarimo Baliau nan ma 
utuih Ambo." 

38 Sudah tu si Yahya mangecek kabake 
Isa Almasih, "Ngku Guru, kami ado 
manampak urang, inyo ma usie setan 
ateh namo Angku. Dek karano inyo 
indak tamasuak kuleka kito, mako kami 
tagahlah inyo." 

39 Baliau bakato, "Jan ditagah pulo 
inyo lai, dek karano, indak surang juwo 
doh urang, nan ka bisa mampabuwek 
mukjizat ateh namo Ambo, jikok dalam 
pado itu, inyo sato pulo mamburuak- 
buruakkan Ambo. 

40 Dek karano, urang nan indak 
malawan kito, ba arati inyo bapihak 
kabake kito. 

41 Kana-ilah nan Ambo katokan ko! 
Jikok ado urang nan ma agiah angkau 
minun, dek karano angkau pangikuik 

Rajo Panyalamaik, mako urang tu lah 
musti ka manarimo upahnyo." 

42 "Siya nan manyababkan salah surang 
dari urang badarai ko, sampai indak 
picayo lai kabake Ambo, mako labiah 
elok lai batu panggiliangan, dikabekkan 
di mariah urang nan tukang ujah tu, 
sudah tu inyo di ambuangkan masuak 
lauik. 

43Jikok tangan angkau nan 
manyababkan angkau badoso, 
mako kuduanglah tangan angkau tu! 
Labiah elok lai angkau iduik indak 
batangan sabalah, asakan layi tatap 
mampabuwek nan katuju dek Allah, 
daripado angkau batubuah langkok, 
dimasuakkan ka narako nan apinyo iduik 
salamo-lamonyo. 

44 [Disinanlah api nan indak namuah 
pudua, sarato ulek nan indak namuah 
mati. | 

45 Jikok kaki angkau nan manyababkan 
angkau badoso, mako kuduanglah kaki 
angkau tu. Labiah elok lai angkau iduik 
indak bakaki sabalah, asakan layi tatap 
mampabuwek nan katuju dek Allah, 
daripado angkau batubuah langkok di 
ambuangkan masuak narako. 

46 [Disinanlah api nan indak namuah 
pudua, sarato ulek nan indak namuah 
mati. | 

47 Jikok mato angkau nan manyababkan 
angkau badoso, mako cukialah incek 
mato angkau tu! Labiah elok lai angkau 
bamato celek masuak Karajaan Allah, 
daripado angkau bamato langkok di 
ambuangkan masuak narako. 

48 Disinanlah api nan indak namuah 
pudua, sarato ulek nan indak namuah 
mati. 

49 Satiyok-tiyok urang ka dibarasiahkan 
jo api, samo jo bakcando karoban 
disucikan jo garam. 

50 Garam, jikok inyo lai asin, adolah 
sasuatu nan sangaik paguno, tapi jikok 
inyo lah manjadi amba, mungkinkoh 
inyo di asinkan baliak? Jadi, iduik 
angku-angku tu andaknyo samo jo 
garam -- mako iduiklah saiyo sakato." 
10 t Sasudah tu Isa Almasih 

barangkek dari tampaik tu, mako 
payilah Baliau ka daerah Yudea, sarato 
jo daerah di subarang Sungai Yordan. 
Sambuah urang bi tibo baliak, ba 
uruang di sakuliliang Baliau. Bakcando 

nan biaso, Baliau muloi mambarikan 
pangajaran kabake urang-urang tu. 

2 Babarapo urang Farisi bi tibo pulo, 
bamukasuik nak ka manjarek Isa 
Almasih jo kato-kato. Urang-urang tu 
bi batanyo, "Manuruik atuaran agamo 
kito, layi buliahkoh urang mancaraikan 
bininyo?" 

3Isa Almasih manjawab, "Apo atuaran 
nan lah di ajakan dek Nabi Musa kabake 
angku-angku?" 

4Manjawablah urang-urang Farisi 
tu. "Nabi Musa layi mambuliahkan 
urang balaki bini bacarai, asakan layi 
mambuwek surek carai talabiah dawulu." 

 Bakatolah Isa Almasih, "Mangkonyo 
Nabi Musa manulihkan atuaran nan 
bakcando itu, dek karano angku-angku 
sabana sulik untuak di aja." 

6 "Tapi sajak samulonyo, dikutiko Allah 
manjadikan manusia, lah dikatokan 
baraso, "Allah manjadikan manusia, 
laki-laki sarato jo padusi. 

7 Itulah sababnyo, mangko laki-laki payi 
maninggakan urang gaeknyo, untuak 
basatu jo bininyo, 

8 mako kaduwonyo lah manjadi satu.' 
Jadi, inyo indak duwo urang lai, tapi lah 
manjadi satu. 

Itulah sababnyo, apo nan lah 
dipasatukan dek Allah, indak buliah doh 
dicaraikan dek manusia!" 

10 Sasudah inyo bi masuak ka rumah, 
pangikuik-pangikuik Isa Almasih bi 
batanyo kabake Baliau tantang parkaro 
itu. 

11 Baliau bakato, "Siya urang nan 
mancaraikan bininyo, sudah tu inyo 
babini ka padusi nan lain, urang tu samo 
jo bajina tu ukunnyo. 

12 Baitu pulo, jikok padusi nan 
maninggakan lakinyo, sudah tu inyo 
balaki jo laki-laki nan lain, inyo tu samo 
pulo jo bajina tu ukunnyo." 

13 Ado urang bi mambawok-i paja-paja 
ketek kabake Isa Almasih, supayo buliah 
nak di awai, sarato jo dibarakaik-i dek 
Baliau. Tapi pangikuik-pangikuik Baliau 
mambangihi urang-urang tu. 

14 Maliyek kajadian tu Baliau bangih 
pulo mako bakatolah Baliau kabake 
pangikuik-Nyo, "Padiyakan sajolah 
paja-paja tu nak bi tibo kabake Ambo! 
Jan ditagah pulo inyo lai, dek karano, 

urang-urang nan sarupo ikolah nan ka 
jadi pamiliak Karajaan Allah. 

15 Kana-ilah apo nan Ambo katokan 
ko! Siya nan datang mangadap kapado 
Allah, tapi atinyo indak sarupo jo ati paja 
ketek, mako inyo indak ka dapek doh 
masuak Karajaan Allah." 

16 Sasudah mangatokan nan sarupo 
itu, Isa Almasih mamaguik paja-paja 
tu, kudian Baliau malatakkan tangan 
Baliau ka paja tu surang-surang, untuak 
mambarakaik-inyo. 

17 Kutiko Isa Almasih manaruihkan 
pajalanan-Nyo, ado urang tibo balari-lari 
mangaja-i Baliau. Urang tu sujuik di 
adok-an Baliau sarato batanyo, "Angku 
Guru nan baiak budi, apo nan musti ka 
ambo karajokan, supayo ambo buliah 
mandapek iduik sajati nan kaka?" 

18 "Baa mangko angkau katokan, Ambo 
baiak?" tanyo Isa Almasih. "Indak ado 
doh nan baiak, salain daripado Allah 
sandiri. 

19 Angkau kan lah tawu, jo sagalo 
parentah Allah, 'Jan mambunuah, jan 
bajina, jan mancilok, jan bakato duto, 
jan mangicuah, aromaik-ilah apak jo 
mandeh."" 

20" Angku Guru," kecek urang tu, 
"kasadonyo parentah tu lah ambo 
karajokan sajak dari mudo ambo." 

21 Isa Almasih mancaliak kabake urang 
tu, Baliau maraso ibo, mako bakatolah 
Baliau, "Ado ciyek lai nan paralu angkau 
karajokan. Payilah juwa kasadonyo arato 
angkau tu: sudah tu, agiahkan pitihnyo 
kabake urang-urang nan bansaik, 
isuak angkau ka mandapek arato di 
sarugo. Sasudah tu datanglah kamari, 
turuikkanlah Ambo." 

22 Mandangakan Isa Almasih mangecek 
bakcando itu, urang tu indak lamak 
atinyo, sudah tu inyo barangkek dari 
tampaik tu, atinyo rusuah dek karano 
aratonyo sambuah. 

23 Mako mancaliaklah Isa Almasih 
kabake pangikuik-pangikuik-Nyo, sudah 
tu Baliau bakato, "Sabana sulik bagi 
urang nan kayo untuak masuak Karajaan 
Allah!" 

24 Pangikuik-pangikuik Baliau bi 
tacangang, dek mandangakan kato-kato 
Baliau tu. Tapi Baliau bakato pulo, "Oih 
anak-anak-Den, iyo sabana sulik untuak 
masuak Karajaan Allah! 

25 | abiah mudah lai unto masuak lubang 
pinjayik, daripado urang kayo masuak 
Karajaan Allah." 

26 Kato-kato Isa Almasih tu, mambuwek 
pangikuik-Nyo batambah tacangang, 
sainggo pangikuik Baliau tu bi batanyo 
sasamo inyo, "Jikok baitu, siyalah urang 
nan ka dapek salamaik?" 

27 Isa Almasih mancaliak ka pangikuik- 
Nyo tu, sambia bakato, "Kok di manusia 
itu mustayie, tapi bagi Allah indak 
ado doh nan mustayie: sagalo sasuatu 
mungkin bagi Allah." 

28 Sudah tu si Petrus bakato, "Liyeklah 
kami ko Ngku, kami lah maninggakan 
sagalo-galonyo, dek karano nak ka 
manuruikkan Angku." 

29 Bakato pulolah Isa Almasih, 
"Picayolah jo kecek Ambo: urang nan 
lah maninggakan rumah tanggonyo, 
atau dunsanaknyo nan laki-laki, 
atau dunsanaknyo nan padusi, atau 
mandehnyo, atau apaknyo, atau anak- 
anaknyo, ataupun sawah ladangnyo, dek 
karano inyo manuruikkan Ambo, sarato 
dek karano di Injil nan dari Allah, 

30 mako urang tu dikutiko nan kiniko 
juwo, inyo ka manarimo nan labiah 

banyak. Inyo ka mandapek saratuih 
kali lipek, rumah, dunsanak laki-laki, 
dunsanak padusi, mandeh, anak-anak, 
sawah jo ladang, -- biyapun disaratoi 
pulo dek kasansaroan. Isuak dijaman 
han ka tibo, inyo ka manarimo iduik 
sajati nan kaka. 

31 Tapi banyak pulo ka tajadi, urang nan 
kiniko inyo nan tadawulu, bisa sajo isuak 
inyo ka manjadi urang nan takudian, 
baitu pulo sabaliaknyo, sambuah pulo 
urang nan kiniko inyo nan takudian, bisa 
sajo isuak inyo ka manjadi urang nan 
tadawulu." 

32 Isa Almasih sarato jo pangikuik- 
pangikuik-Nyo sadang dalam pajalanan 
ka Yerusalem. Baliau bajalan paliang 
di muko, pangikuik-pangikuik-Nyo bi 
cameh kasadonyo. Urang-urang nan 
ma iriangkan-Nyo maraso takuik pulo. 
Kudian Baliau ma imbau pangikuik- 
pangikuik-Nyo pulo baliak, sacaro 
tasandiri, Baliau mambaritawukan 
kabake pangikuik-Nyo, apo nan ka tajadi 
kudian di diri Baliau. 

33 Isa Almasih bakato, "Dangakanlah 
kecek Ambo ko, kito kiniko sadang 
manuju ka Yerusalem. Tibo disinan baiko 


MARKUS 10.34 - 38 77 


Anak Manusia ka disarahkan kabake 
imam-imam kapalo, sarato jo kabake 
guru-guru agamo Yahudi. Inyo ka di 
ukun mati, kudian disarahkan kabake 
urang-urang nan indak ba Tuhan Allah. 

34 Urang-urang tu ka mampaulah- 
ulahkan Inyo, ka maliyua-i Nyo, 
ka manangani Nyo, sudah tu ka 
manyalibkan Inyo. Tapi di ari nan katigo 
Inyo ka iduik baliak, kaluwa dari kubua." 

35 Sudah tu si Yakobus jo si Yahya, 
anak-anak Zebedeus, tibo kabake Isa 
Almasih. "Angku Guru," kecek inyo, "ado 
sasuatu nan ka kami mintak kabake 
Angku, kok dapek Angku agiahkanlah 
untuak kami." 

36 "Apo tu nan angku-angku mintak, 
supayo Ambo agiahkan untuak 
angku-angku?" tanyo Baliau. 

37 Nan baduwo tu bi manjawab, "Jikok 
isuak Angku lah duduak di ateh kurisi 
kamuliaan, kami niyo duduak di dakek 
Angku, surang di sabalah suwok Angku, 
nan surang lai di sabalah kida Angku." 

38 "Indak tantu doh ko di angku-angku 
apo nan bamintak," kecek Isa Almasih 
kabake inyo, "Layi lanteh angan angku- 
angku maminun isi cawan sansaro, nan 

ka Ambo minun, layi talok masuak ka 
kancah sansaro nan ka Ambo masuak-i?" 

39 "Layi," kecek nan baduwo tu. Mako 
Isa Almasih bakato pulo kabake inyo, 
"Batua angku-angku ka maminun pulo 
isi cawan sansaro nan ka Ambo minun, 
angku-angku iyo ka masuak pulo ka 
dalam kancah sansaro nan ka Ambo 
masuak-i. 

40 Tapi parkaro siya nan ka duduak di 
sabalah suwok, siya nan ka duduak di 
sabalah kida Ambo, itu indak Ambo doh 
nan ka manantukannyo. Tapi Allah lah 
nan ka manantukan, kok siya-siyanyo 
nan ka duduak di sabalah Ambo tu." 

41 Kutiko kasapuluah urang pangikuik 
Isa Almasih nan lain, mandanga kajadian 
tu, inyo bi bangih kabake si Yakobus jo 
ka si Yahya. 

42 Akienyo Isa Almasih ma imbau 
kasadonyo pangikuik-Nyo, Baliau 
mangatokan, "Angku-angku tawu, 
baraso pamimpin-pamimpin banso nan 
indak ba Tuhan Allah, suko manindeh 
rakyaiknyo. Panjabaik-panjabaik di 
nagari tu suko pulo mamaso rakyaik. 

43Tapi, angku-angku indak buliah doh 
bakcando itu! Malah musti sabaliaknyo, 

urang nan baniyaik nak manjadi urang 
nan takamuko, di antaro angku-angku, 
inyo musti namuah andaknyo manjadi 
palayan angku-angku. 

44 Baitu pulo urang nan baniyaik nak 
manjadi urang nan partamu, di antaro 
angku-angku, mako inyo musti namuah 
andaknyo manjadi budak angku-angku. 

45 Dek karano, Anak Manusia datang 
indak untuak dilayani doh. Tapi Inyo 
datang untuak malayani, sarato untuak 
manyarahkan angok-Nyo, untuak 
malapehkan banyak urang dari doso." 

46Tibolah urang-urang tu di kota 
Yerikho. Kutiko Isa Almasih jo pangikuik- 
Nyo, sarato jo urang nan banyak, 
barangkek dari kota tu, ado surang 
urang buto nan sadang mintak sidakah, 
duduak di tapi jalan. Namonyo si 
Bartimeus, anak dari Timeus. 

47 Kutiko inyo mandanga, baraso nan 
sadang lalu tu adolah Isa Almasih urang 
Nazaret, mako ba imbaulah inyo, "Oih 
Isa Almasih, Anak Nabi Daud! Iboilah 
ambo ko!" 

48 Mako bi bangihlah urang nan banyak 
kabake inyo, inyo disuruah anok. Tapi 
inyo malah ma ariak labiah kareh 

daripado cako, "Oih Anak Nabi Daud, 
iboilah Ambo ko!" 

49 Mako barantilah Isa Almasih bajalan, 
Baliau bakato, "Payilah imbau inyo." 
Mako payilah urang-urang tu ma imbau 
si Bartimeus. Urang-urang tu bi bakato 
kabake inyo, "Anoklah lai! Wa-ang di 
imbau dek Isa Almasih, tagaklah!" 

50 Si Bartimeus mambaekan jubahnyo, 
sudah tu inyo bagageh tagak, payi ka 
adok-an Isa Almasih. 

51"Apo nan niyo nak angkau mintak, 
nan ka Ambo pabuwek untuak angkau?" 
tanyo Isa Almasih kabake inyo. Inyo 
manjawab, "Ngku Guru, kok dapek mato 
ambo ko bisa untuak maliyek." 

52 "Alah, payilah lai," kecek Isa Almasih, 
"dek karano angkau picayo kabake 
Ambo, itu mangkonyo angkau cegak." 
Disakutiko tu juwo, mato si Bartimeus 
bisa untuak maliyek. Inyo lah sato pulo 
ma iriangkan Isa Almasih bajalan. 

1 1 1 Kutiko lah dakek ka Yerusalem, 

urang-urang tu sampai di kota 
nan banamo Betfage jo Betania, nan 
talatak di lereng bukik Zaitun. Tibo 
disinan Isa Almasih ma utuih duwo urang 

pangikuik-Nyo, supayo bajalan labiah 
dawulu. 

2 "Payilah ka kampuang nan di 
ujuang tu," kecek Baliau ka pangikuik- 
Nyo. "Baitu angku-angku masuak 
di kampuang tu, angku-angku ka 
manampak sikua kaladai bujang sadang 
tapauik, kaladai tu alun panah lai diracak 
urang. Bukaklah pauiktannyo, sudah tu 
bawoklah kamari. 

3 Jikok ado urang nan batanyo kabake 
angku-angku, baa mangko angku-angku 
bawok kaladai tu, mako katokanlah 
kabake inyo, baraso 'Tuhan nan 
mamaralukannyo, baiko Baliau antakan 
baliak sacapeknyo.'" 

4Mako payilah kaduwo urang pangikuik 
Isa Almasih tu, manjapuik kaladai nan 
ditunjuakkan tu, inyo dapek-i kaladai tu 
sadang tapauik di pintu rumah urang, di 
tapi jalan. Mako inyo bawoklah kaladai 
tu. 

3 Urang-urang nan tagak disinan bi 
batanyo, "Oih, manga kalian tu? Baa 
mangko kalian bawok kaladai tu?" 

Inyo bi manjawab ka urang nan 
batanyo tu, sarupo jo jawab nan 
lah di ajakan dek Isa Almasih cako. 

Itu mangkonyo urang-urang tu 
mampadiyakan sajo inyo mambawok 
kaladai tu. 

7 Kutiko lah tibo di tampaik Isa Almasih 
duduak manantikan, mako pangikuik 
Baliau tu ma alehi pungguang kaladai 
tu, jo jubahnyo, sudah tu Isa Almasih 
nayiak ka pungguang kaladai tu. 

8Sambuah urang nan bi 
mangambangkan jubahnyo di tangah 
jalan, ado pulo nan manyerakkan 
rantiang-rantiang kayu nan inyo ambiak 
dari ladang. 

9 Urang-urang nan bajalan di muko, 
sarato jo urang-urang nan ma iriangkan 
di balakang, kasadonyo bi manyorakkan, 
"Pujilah Allah! Dibarakaik-ilah Baliau nan 
datang ateh namo Tuhan! 

10 Aman santosolah pamarentahan 
Baliau di ari nan ka tibo -- pamarentahan 
Nabi Daud niniak muyang kito! Pujilah 
Allah Nan Mahatinggi!" 

11 Akienyo sampailah Isa Almasih 
di Yerusalem, Baliau masuak ka 
Rumah Tuhan. Tibo di dalam Baliau 
mamparatikan nan di sakuliliang-Nyo. 
Tapi dek karano ari lah ampia kalam, 
mako barangkek sajolah Baliau ka 

Betania, samo-samo jo kaduwo baleh 
urang pangikuik-Nyo. 

12 Bisuak arinyo, kutiko Isa Almasih jo 
pangikuik-Nyo sadang bajalan kaluwa 
dari Betania, paruik Baliau maraso litak. 

13 Dari jauah, Baliau lah manampak 
sabatang kayu aro nan rimbun daunnyo. 
Baliau payi mandakek ka batang kayu 
aro tu, untuak maliyek kok layi ado 
buwahnyo. Tapi kutiko Baliau tibo di 
rumpunnyo, indak ciyek juwo doh 
buwahnyo nan nampak dek Baliau, 
salain dari daunnyo sajo, dek karano 
kutiko tu alun tibo lai musin buwah aro. 

14 Mako bakatolah Baliau kabake batang 
kayu aro tu, "Sajak muloi kiniko, indak 
ka surang juwo lai urang, nan ka dapek 
mamakan buwah angkau ko!" Pangikuik- 
pangikuik Baliau mandangakan bana 
kato-kato Baliau tu. 

15 Indak lamo sasudah tu, tibolah 
Isa Almasih sarato jo pangikuik-Nyo 
di Yerusalem, Baliau payi baliak ka 
Rumah Tuhan. Tibo disinan, Baliau 
usielah kasadonyo urang nan manggaleh 
di tampaik tu. Baliau tunggang 
baliakkanlah meja urang nan tukang 

tuka-i pitih, sarato jo bangku-bangku 
urang nan manjuwa buruang marpati. 

16 Indak surang juwo doh urang nan 
dibuliahkan dek Baliau, mambawok 
sagalo sasuatu malalui alaman Rumah 
Tuhan. 

17 Sudah tu Baliau mambari pangajaran 
kabake urang-urang nan ado disinan. 
Baliau bakato, "Di Alkitab ado tasurek 
nan bakcando iko: Allah mangatokan, 
'Rumah-Den ka dinamokan rumah 
tampaik badowa untuak sagalo banso.' 
Tapi di angku-angku bajadikan tampaik 
sarang panyamun!" 

18 Imam-imam kapalo sarato jo guru- 
guru agamo Yahudi, mandanga kato-kato 
nan dikatokan dek Isa Almasih tu. Mako 
muloilah inyo mancari aka untuak ka 
mambunuah Baliau. Sabananyo inyo 
tu bi takuik kabake Baliau, dek karano 
kasadonyo urang sagan kabake Baliau, 
sarato ma aragowi pangajaran Baliau. 

19 Manjalang malam Isa Almasih sarato 
jo pangikuik-Nyo barangkek dari kota 
Yerusalem. 

20 Subuah-subuah bisuak arinyo, kutiko 
urang-urang tu lalu di dakek batang 
kayu aro, nan dikutuak dek Isa Almasih 

tu, inyo liyek batang kayu tu lah mati 
kakeh sampai ka urek-ureknyo. 

21 Barulah takana dek si Petrus kajadian 
sahari sabalun itu. Mako mangeceklah 
si Petrus kabake Isa Almasih, "Angku 
Guru, liyeklah di Angku! Kayu aro nan 
Angku kutuak tu lah mati!" 

22 Mako bakatolah Baliau, "Picayolah 
kapado Allah. 

23 Sabananyo angku-angku pun bisa 
pulo mangecek kabake bukik ko, 'Oih 
bukik, tabokeklah angkau, sudah tu 
malompeklah masuak lauik!' mako 
apo nan angkau katokan tu, ka tajadi: 
asakan angkau indak ragu-ragu, sarato 
angkau layi sabana-bana picayo, baraso 
nan angkau katokan tu sabana-bana ka 
tajadi. 

24 Dek karano itu, kana-i banalah apo 
han Ambo katokan ko: Jikok angku- 
angku badowa, mamintak sasuatu, 
mako andaklah angku-angku picayo 
di ati angku-angku, baraso Allah lah 
mampalakukan apo nan angku-angku 
pintak tu, mako angku-angku lah musti 
ka manarimonyo. 

25 Jikok angku-angku badowa, tapi ado 
raso nan indak lamak di ati angku-angku 


MARKUS 11.26 —29 86 


kabake surang urang, mako andaklah 
angku-angku mamaohkan urang tu 
talabiah dawulu, supayo Bapak angkau 
nan di sarugo ma ampuni pulo doso-doso 
angkau. 

26 [Jikok angku-angku indak namuah 
mamaohkan urang, mako Bapak angkau 
nan di sarugo, indak ka ma ampuni pulo 
doh doso angkau.]" 

27 Isa Almasih sarato jo pangikuik-Nyo 
babaliak baliak ka Yerusalem. Kutiko 
Baliau sadang bajalan bakuliliang di 
dalam Rumah Tuhan, tibolah imam- 
imam kapalo, guru-guru agamo sarato 
jo pamimpin-pamimpin Yahudi kabake 
Baliau. 

28 Urang-urang tu bi batanyo, "Jo 
kuwaso apo Angkau mangarajokan 
sagalo sasuatu, nan lah Angkau 
pabuwek? Siya nan mambari hak tu 
kabake Angkau?" 

29 Isa Almasih manjawab, "Ambo iyo 
ka batanyo pulo kabake angku-angku. 
Jawablah dulu tanyo Ambo ko, sudah 
tu baiko, Ambo ka mangatokan pulo 
kabake angku-angku, jo kuwaso siya 
Ambo mangarajokan, sagalo sasuatu 
nan lah Ambo pabuwek. 

30 Nabi Yahya mampamandikan urang, 
jo hak siya, jo hak Allah atau jo hak 
manusia?" 

31 Sasudah mandanga tanyo dari 
Isa Almasih tu, imam-imam kapalo, 
sarato jo pamimpin-pamimpin Yahudi, 
muloi barundiang sasamo inyo. Inyo bi 
mangatokan, "Jikok kito katokan, 'Jo hak 
Allah,' baiko si Isa tu ka manjawab, 'Baa 
mangko angku-angku indak bi picayo 
kabake Nabi Yahya?' 

32Tapi bedo pulo, jikok kito 
mangatokan, 'Jo hak manusia."" 
Urang-urang tu takuik kabake urang nan 
banyak, dek karano, kasadonyo urang 
ma anggap, baraso Yahya adolah surang 
nabi. 

33 Jadi akienyo, imam kapalo jo 
pamimpin Yahudi tu bi manjawab, 
"Indak tantu doh di kami." Sudah tu Isa 
Almasih bakato kabake urang-urang tu, 
"Jikok baitu, Ambo iyo indak niyo pulo 
doh mangatokan kabake angku-angku, 
jo kuwaso siya Ambo mangarajokan, 
sagalo sasuatu nan lah Ambo pabuwek." 
1 2 1 Kudian Isa Almasih muloi 

mangecek jo parumpamoan 
kabake imam-imam kapalo, guru-guru 

agamo sarato jo pamimpin-pamimpin 
Yahudi tu. Baliau mangatokan, "Adolah 
surang urang nan mananami sabidang 
parak anggur, inyo mamasang paga 
di sakuliliang parak tu. Sudah tu 

inyo manggali lubang untuak tampaik 
marameh anggur, inyo managakkan 
pulo gulang-gulang tampaik manjago. 
Sasudah tu inyo mampasaduwokan 
parak tu kabake babarapo urang 
pakarajo, sudah tu inyo barangkek ka 
nagari lain. 

2 Kutiko lah tibo masonyo musin 

ma ambiak buwah anggur, urang tu 
manyuruah surang budaknyo payi 
kabake urang-urang nan bakarajo di 
parak tu, untuak mamintak bagiannyo. 
3Tapi urang-urang nan bakarajo 
tu manangkok budak tu. Kudian 
mananganinyo, sudah tu disuruahnyo 
budak tu babaliak pulang, indak 
mambawok sabuwah alah jo. 

4Sudah tu nan punyo parak tu 
manyuruah pulo surang budaknyo nan 
lain. Tapi urang-urang nan bakarajo tu 
manokok kapalo budak tu, sudah tu inyo 
usie, inyo cacek sarato inyo kato-katoi 
budak tu. 

> Nan punyo parak tu manyuruah pulo, 
surang lai budaknyo nan lain. Tapi, dek 
urang-urang nan bakarajo di parak tu, 
dibunuahnyo pulo budak tu. Bakcando 
itulah sataruihnyo nan dipabuwek dek 
urang-urang nan bakarajo tu, kabake 
budak nan lain, banyak pulo nan 
bakcando itu: ado nan dilakak-inyo, ado 
pulo nan dibunuahnyo. 

6 Siya lai kiniko nan ka dapek 
disuruahnyo dek nan punyo parak 
tu? Hanyo ado tingga surang lai, 
iyolah anaknyo sandiri nan sangaik 
dikasiahinyo. Akienyo, inyo manyuruah 
anaknyo tu payi kabake urang-urang 
nan bakarajo tu. Manuruik pikierannyo, 
'anak ambo ko, lah musti di aromaik-i 
dek urang-urang tu.' 

7 Tapi urang-urang nan bakarajo tu 
mangecek sasamo inyo, 'Iko nan tibo 
ko suwarihnyo bana komah. Molah 
kito bunuah anaknyo ko, buliah kito 
mandapek pusakonyo!' 

8Mako anak tu ditangkok, sudah tu 
dibunuah. Mayiknyo dicampakkan dek 
urang-urang tu kaluwa dari parak tu." 

9 Sudah tu Isa Almasih batanyo, "Apo lai 
nan ka dipabuwek dek nan punyo parak 

tu? Lah jaleh inyo ka datang untuak ka 
mambunuah urang-urang nan bakarajo 
tu, sudah tu inyo manyarahkan paraknyo 
tu kabake urang nan lain. 

10 Angku-angku tantu lah mambaco 
ayaik nan bakcando iko, nan tatulih di 
Alkitab, 'Batu nan indak tapakai dek 
urang tukang, lah manjadi batu sandi 
nan tarutamu. 

11 Iko adolah pabuatan Tuhan: baralah 
ka rancaknyo!'" 

12 Pamimpin-pamimpin banso Yahudi 
nan mandangakan parumpamoan 
tu, ba usawo nak ka manangkok Isa 
Almasih, dek karano inyo tawu baraso 
parumpamoan tu ditujukan dek Baliau 
kabake inyo. Tapi inyo takuik kabake 
urang nan banyak. Mako tapasolah 
inyo payi barangkek maninggakan Isa 
Almasih. 

13 Babarapo urang Farisi, sarato jo 
babarapo urang nan tamasuak anggota 
Herodes, disuruah payi manjarek Isa 
Almasih, jo sagalo macam parkaro nan 
ditanyokan. 

14 Inyo bi tibo kabake Isa Almasih 
sambia bakato, "Angku Guru, kami 
tawu baraso Angku adolah urang nan 


MARKUS 12.15 -— 17 91 


luruih, sarato indak tapangaruah jo 
pandapek siya-siyanyo. Angku ma aja 
sacaro taruih tarang, tantang apo nan 
katuju dek Allah, nan musti dikarajokan 
dek manusia, dek karano Angku indak 
mamandang ka urang. Nah, cubolah 
Angku katokan kabake kami, 'Manuruik 
paratuaran agamo kito, layi ko buliah 
kito mambayie pajak kabake Kaisar atau 
indak? Paralu koh kito mambayie pajak 
tu, atau indak?" 

15 Isa Almasih mangatawui kamunapiak- 
an urang-urang tu. Dek karano itu Baliau 
manjawab, "Apo sababnyo mangko 
angku-angku nak manjarek Ambo 
jo tanyo nan sarupo itu? Cubolah 
paliyekkan kabake Ambo agak ciyek pitih 
perak tu." 

16 Mako urang-urang tu mambarikan 
pitih perak ciyek kabake Baliau. Sudah 
tu Baliau batanyo, "Gambar siya ko, 
sarato jo namo siya ko nan ado dipitih 
ko?" "Gambar Kaisar sarato jo namo 
Kaisar," kecek urang-urang tu. 

17 "Nah, jikok baitu," kecek Baliau, 
"barikanlah kabake Kaisar apo nan 
patuik manjadi punyo Kaisar, sarato 
barikanlah kapado Allah apo nan musti 

manjadi miliak Allah." Urang-urang tu bi 
tacangang mandangakan jawaban Isa 
Almasih tu. 

18 Babarapo urang dari golongan urang 
Saduki, bi tibo kabake Isa Almasih. 
(Urang-urang tu adolah golongan urang 
nan bapandapek, baraso urang nan mati, 
indak ka ba iduikkan doh.) 

19 "Angku Guru," kecek urang-urang 
tu kabake Isa Almasih, "Nabi Musa, lah 
manyurekkan paratuaran nan bakcando 
iko untuak kito: 'Jikok ado surang 
laki-laki nan mati, tapi inyo indak 
punyo anak, mako karek-annyo musti 
mampabini jandonyo tu, supayo buliah 
mambari katurunan, untuak urang nan 
lah mati tu.' 

20 Ado tajadi, tujuah urang laki-laki nan 
badunsanak. Nan paliang tuwo babini, 
sudah tu inyo mati sabalun punyo anak. 

21 Kudian adiaknyo nan kaduwo 
mampabini jandonyo tu, tapi adiaknyo tu 
mati pulo sabalun punyo anak. Kajadian 
nan sarupo iko tajadi pulo di adiaknyo 
nan katigo, 

22 haitulah sataruihnyo sampai ka 
adiaknyo nan katujuah. Akienyo padusi 
tu pun maningga pulo. 

23 Isuak, di ari urang mati ba iduikkan 
baliak, jadi bini siya urang padusi tu? 
Dek karano, katujuah-tujuahnyo laki-laki 
nan badunsanak tu, lah mampabini 
inyo!" 

24 Isa Almasih manjawab, "Angku- 
angku iyo lah sabana kaliru. Dek karano 
angku-angku indak mangarati isi Alkitab, 
indak mangarati pulo jo kuwaso Allah. 

25 Jikok isuak urang-urang nan mati di 
iduikkan baliak, mako inyo indak ka bi 
balaki bini lai, inyo ka iduik saroman jo 
malekaik nan di sarugo. 

26 Alun adokoh angku-angku mambaco 
ayaik Alkitab, di kitab Nabi Musa nan 
mangatokan, baraso urang-urang nan 
mati di iduikkan baliak, sarato jo tantang 
samak baduri nan ba api nyalo tu? 

Di ayaik-ayaik tu tatulih, baraso Allah 
bakato kabake Nabi Musa, 'Adenlah Allah 
Ibrahim, Allah Ishak, Allah Yakub.' 

27 Allah tu, indak Allah urang nan mati 
doh. Baliau adolah Allah urang nan 
iduik. Angku-angku, iyo lah sabana-bana 
kaliru!" 

28 Sudah tu tibo pulolah surang guru 
agamo Yahudi, sato pulo mandangakan, 
apo nan dipabincangkan dek Isa Almasih 

jo urang-urang Saduki tu. Guru agamo 
tu lah mandanga, baraso Isa Almasih lah 
manjawab tanyo urang-urang tu sacaro 
tapek. Mako inyo batanyo pulo kabake 
Baliau, "Nama parentah nan paliang 
pantiang, di ateh sagalo parentah?" 

29 Isa Almasih manjawab, "Parentah 
nan partamu iyolah: 'Dangakanlah, oih 
banso Israel! Tuhan Allah kito tu, adolah 
Tuhan nan indak babilang. 

30 Cintoilah Tuhan Allah angkau tu, jo 
sapanuah ati angkau, jo saganok jiwa 
angkau, jo sadonyo aka pikieran angkau, 
sarato jo sagalo kakuatan angkau.' 

31 Parentah nan kaduwo iyolah: 
'Cintoilah sasamo manusia, bakcando 
angkau mancintoi diri angkau sandiri.' 
Indak ado lai parentah nan lain, nan 
labiah pantiang daripado parentah nan 
duwo ko." 

32 Sudah tu, guru agamo tu bakato 
kabake Isa Almasih, "Tapek bana tu 
Angku Guru! Iyo sabana batua tu sagalo 
nan Angku katokan tu: Tuhanlah Allah 
nan indak babilang, indak ado lai Allah 
nan lain. 

33 Manusia musti mancintoi Allah 
jo sapanuah atinyo, jo kasadonyo 

aka pikierannyo, sarato jo sagalo 
kakuatannyo. Inyo musti pulo mancintoi 
sasamo manusia, samo jo bakcando 
inyo mancintoi dirinyo sandiri. Itu labiah 
ba arago di mato Tuhan, daripado 
mampasambahkan karoban nan babaka, 
atau pun karoban-karoban nan lainnyo." 
341sa Almasih lah mandangakan, 
baraso guru agamo Yahudi tu lah 
manjawab sabana tapek. Baliau bakato 
kabake guru agamo tu, "Angku lah 
ampia mandakek ko, ka Karajaan Allah." 
Sasudah tu, indak surang juwo lai urang, 
nan talok bi batanyo kabake Isa Almasih. 

35 Samantaro ma aja di Rumah Tuhan, 
Isa Almasih batanyo, "Baa mangko 
guru-guru agamo bi mangatokan, baraso 
Rajo Panyalamaik tu katurunan Nabi 
Daud? 

36 Padohal Nabi Daud sandiri -- dek 
karano di ilhami dek Roh Allah -- inyo 
mangatokan, 'Tuhan bakato kabake 
Tuhan ambo: duduaklah disabalah 
suwok-Den sampai Den jadikan musuah- 
musuah Angkau tunduak kabake 
Angkau.' 

37 Jadi, jikok Nabi Daud mangatokan 
Rajo Panyalamaik tu, 'Tuhan', dima 

pulo ka mungkin Baliau tu katurunan 
Nabi Daud?" Urang banyak nan ado 
di Rumah Tuhan tu, sangaik sukonyo 
mandangakan Isa Almasih ma aja. 

38 Baliau bakato kabake urang-urang tu, 
"Ingek-ingeklah taradok ka guru-guru 
agamo Yahudi. Inyo suko bajalan 
mamakai jubah nan panjang, suko di 
aromaik-i di pasa-pasa. 

39 Inyo suko duduak di tampaik nan ta 
aromaik di rumah ibadaik, baitu pulo di 
tampaik urang baralek. 

40 Inyo kicuah urang marando, sudah 
tu rumahnyo di ambiak pulo. Untuak 
panyawok-i karajo buruaknyo tu, inyo 
bae badowa sapanjang tali baruak. Isuak 
inyo ka manarimo ukunan nan barek!" 

41 Kutiko Isa Almasih duduak 
bakatantangan, jo kotak pitih 
pasambahan di Rumah Tuhan, 

Baliau mamparatikan urang-urang 

han mamasuakkan pitih ka kotak tu. 
Sambuah urang-urang nan kayo, nan bi 
mamasuakkan pitih banyak ka kotak tu; 

42 dalam pado itu, tibo pulolah surang 
urang marando nan bansaik. Inyo 
mamasuakkan duwo buwah pitih 

timbago, iyolah pitih badarai nan paliang 
ketek aragonyo. 

43Mako di imbaulah dek Isa Almasih 
pangikuik-pangikuik-Nyo, sudah tu 
Baliau bakato, "Paratikanlah ko: Urang 
marando nan bansaik tu, labiah banyak 
mamasuakkan pitih ka kotak pitih 
pasambahan, daripado nan dimasuakkan 
dek kasadonyo urang-urang nan lain ko. 

44 Dek karano, urang-urang nan 
lainnyo ko mambarikan dari kalabiahan 
aratonyo. Tapi urang marando tu, 
biyapun inyo sangaik bansaik, inyo 
mambarikan kasadonyo apo nan ado 
dinyo -- malah inyo barikan apo nan 
diparalukannyo untuak panyambuang 
iduik." 

1 3 t Kutiko Isa Almasih kaluwa dari 

Rumah Tuhan, salah surang dari 
pangikuik-Nyo bakato, "Angku Guru, 
cubolah Angku liyek bantuak Rumah 
Tuhan tu. Paratikanlah batu-batunyo. 
Indak tangguang-tangguang doh 
rancaknyo" 

2 Baliau manjawab, "Angku kan lah 
maliyek ko kiniko, Rumah Tuhan nan 
gadang ko, iyo ndak? Indak ka ciyek 
juwo doh ko dari batu-batu bangunan 

ko, nan ka tatap talatak di tampaiknyo. 
Kasadonyo ka diruntuah-i." 

3Kamudian Isa Almasih payi ka bukik 
Zaitun, Baliau duduak di tampaik nan 
ma adok ka Rumah Tuhan. Sudah tu si 
Petrus, si Yakobus, si Yahya, sarato jo si 
Andreas bi tibo kabake Baliau, untuak ka 
mangecek jo Baliau sacaro tasandiri. 

4"Cubolah Angku baritawukan kabake 
kami," kecek pangikuik-Nyo kabake Isa 
Almasih, "pabilo masonyo ka tajadi, 
tantang sagalo sasuatu nan lah Angku 
curitokan salamo ko? Apo tando-tando 
nan ma agiah tawu, baraso lah ka tibo 
wakatunyo?" 

3 "Basegeh-segehlah," kecek Baliau, 
"jan sampai angku-angku takicuah. 

6 Sambuah urang nan ka bi tibo, nan 
icak-icak mamakai namo Ambo, inyo 

bi mangatokan, 'Ambo lah urangnyo!' 
sambuah urang nan takicuah dek inyo. 

7 Jikok angku-angku mandanga bunyi 
badia jo mariam, mandanga kaba barito 
paparangan, janlah takuik. Kasadonyo 
tu musti tajadi, tapi jan disangko itu 
kiamaik nan lah tibo. 

8Banso nan ciyek ka baparang malawan 
banso nan lain. Nagara nan ciyek ka 

manyarang nagara nan lain. Dima- 
dimanyo ka tajadi gampo jo musin lapa. 
Kasadonyo tu baru pamuloan sajo, samo 
jo raso sakik nan dirasokan dek padusi 
nan ka baranak. 

9 Angku-angku musti ba ati-ati, dek 
karano angku-angku ka ditangkok, 
sudah tu dibawok ka sidang mahkamah. 
Angku-angku ka dilakak-i di rumah- 
rumah ibadaik. Angku-angku ka dibawok 
mangadap ka panguwaso-panguwaso, 
sarato jo mangadap ka rajo-rajo, dek 
karano angku-angku pangikuik Ambo. 
Disinanlah masonyo di angku-angku 
untuak mancuritokan tantang diri Ambo, 
kabake urang-urang tu. 

10 Tapi Injil nan dari Allah tu, musti 
dibaritokan dawulu kabake sagalo banso. 

11 Jikok angku-angku ditangkok, sudah 
tu dibawok ka pangadielan, janlah 
cameh apo nan musti angku-angku 
katokan. Jikok lah tibo wakatunyo 
untuak mangecek, mako katokan sajolah 
apo nan di agiah tawu kabake angkau 
sakutiko itu. Dek karano kato-kato 
nan angku-angku katokan tu, indak 
kato-kato angkau sandiri tu doh, 
malainkan datang dari Roh Allah. 

12 Urang ka mangkianaik-i dunsanaknyo 
sandiri, untuak ka dibunuah. Itu pulo 
nan ka tajadi antaro apak jo anak. Anak- 
anak ka malawan kabake mandehnyo 
sarato jo kabake apaknyo, sudah tu 
manyarahkannyo untuak ka dibunuah. 

13 Angku-angku ka dibanci-i dek 
kasadonyo urang, dek karano angku- 
angku pangikuik Ambo. Tapi urang-urang 
nan lai batahan sampai ka akienyo, 
mako inyo ka disalamaikkan." 

14 "Isuak angku-angku ka maliyek, 
'Urang jahek nan mambawok binaso' 
inyo tagak di tampaik nan talarang. 
(Catatan untuak urang nan mambaco: 
Paratikanlah apo aratinyo!) Kutiko itu 
urang nan ado di Yudea musti lari ka 
pagunuangan. 

15 Urang nan sadang di ateh atok 
paranginan, janlah inyo turun ka bawah, 
untuak ma ambiak sasuatu ka dalam 
rumah. 

16 Urang nan sadang ado di parak, 
janlah inyo babaliak pulang untuak 
manjapuik jubahnyo. 

17 Baralah ka manakuikkannyo ari-ari 
nan bakcando itu, dek padusi nan sadang 

manganduang, sarato dek induak-induak 
nan sadang manyusukan pajal 

18 Badowalah, supayo kajadian-kajadian 
tu jan tajadi di musin ujan. 

19 Isuak, di ari nan manakuikkan tu, ka 
tajadi maso-maso nan sulik, urang ka 
di ajab jo ajab nan padiah, alun panah 
lai tajadi nan bakcando itu sajak dunia 
takambang, hanyo samaso itu sajo, 
indak ka tajadi lai sasudah itu. 

20 Santano Allah indak mampasingkek 
maso nan manakuikkan tu, mako indak 
surang juwo doh urang nan ka salamaik. 
Tapi dek karano Allah ibo kabake 
umaik-Nyo, Allah mampasingkek maso 
nan manakuikkan tu. 

21 Dikutiko itu, jikok umpamonyo 
ado urang nan mangecekkan kabake 
angku-angku, 'Liyeklah kamari, Rajo 
Panyalamaik tu ado disiko!' kok indak 
inyo mangatokan 'Payilah liyek, Baliau 
ado disinan!' -- janlah picayo kabake 
urang-urang tu. 

22 Dek karano, panyalamaik- 
panyalamaik palasu, sarato jo 
nabi-nabi palasu, ka bi mancogok. Inyo 
ka mampaliyekkan tando-tando nan luwa 
biaso, sarato jo ka ajaiban-ka ajaiban 

untuak mangicuah, jikok mungkin umaik 
Allah pun ka dikicuahnyo pulo. 

23 Dek karano itu, bajago-jagolah! 
Sagalo sasuatu lah Ambo agiah tawu 
kabake angku-angku, sabalun kajadian 
tu tajadi." 

24 "| apeh dari maso nan sulik tu, 
matoari ka manjadi galok, bulan indak 
ka bacahayo lai. 

25 Bintang-bintang ka bi jatuah dari 
langik, panguwaso-panguwaso langik 
rayo ka bi kalibuik. 

26 Dikutiko itu Anak Manusia ka 
nampak, Inyo datang di dalam awan 
jo kuwaso-Nyo nan gadang, sarato jo 
kamuliaan-Nyo. 

27 Inyo ka ma utuih malekaik-malekaik, 
untuak ka mangumpuakan umaik 
piliahan-Nyo dari ka ampek pinjuru 
bumi, dari ujuang bumi ka ujuang 
langik." 

28 "Ambiaklah palajaran dari batang 
kayu aro. Jikok rantiang-rantiangnyo lah 
ma ijau, sarato lah liyuak nampaknyo, 
sudah tu inyo muloi batuneh, mako 
angku-angku lah bi tawu baraso musin 
paneh lah ampia ka tibo. 


MARKUS 13.29-34 103 


29 Baitu pulo, jikok angku-angku lah 
maliyek sagalo kajadian-kajadian, nan 
lah Ambo curitokan tu, tajadi, mako 
angku-angku ka tawu, baraso wakatunyo 
lah sangaik dakek. 

30 Katawuilah! Sadonyo kajadian tu ka 
tajadi, sabalun katurunan urang-urang 
nan iduik kiniko mati kasadonyo. 

31 | angik jo bumi ka ilang lanyok, tapi 
nan kato-kato Ambo ko ka tatap kaka 
salamo-lamonyo." 

32 "Biyapun baitu, indak surang juwo 
doh urang nan tawu, pabilo arinyo, atau 
pabilo jamnyo kajadian tu ka tajadi. 
Malekaik-malekaik nan di sarugo indak 
tawu, Anak pun indak tawu, hanyo 
Bapak sajolah nan tawu. 

33 Itu mangkonyo, angku-angku musti 
bajago-jago sarato jo basegeh-segeh, 
dek karano angku-angku indak tawu 
pabilo wakatunyo. 

34 Ka adaannyo sarupo jo ibaraik urang 
nan maninggakan rumahnyo, sudah tu 
inyo payi ka tampaik nan jauah. Inyo 
suruahlah palayan-palayannyo untuak 
ma uruih rumahnyo, sarato mambari 
tugeh kabake satiyok palayannyo tu. 

Kabake panjago pintu inyo bapasan, 
supayo manjago pintu elok-elok. 

35 Mako samustinyolah angku-angku 
bajago-jago, dek karano angku-angku 
indak tawu, pabilo wakatunyo urang 
nan punyo rumah tu ka pulang -- 
mungkin disanjo ari, mungkin di tangah 
malam, mungkin diwakatu subuah, atau 
mungkin diwakatu matoari tabik. 

36 Jikok inyo tibo dikutiko nan indak 
disangko-sangko, janlah sampai inyo 
mandapati angku-angku sadang talalok. 

37 Apo nan Ambo katokan ka angku- 
angku ko, ka Ambo katokan pulo 
kabake sadonyo urang: dek karano itu 
bajago-jagolah!" 

14 1 Duwo ari lai Ari Rayo Paskah, 

sarato jo Ari Rayo Roti nan Indak 
Baragi. Imam-imam kapalo jo guru-guru 
agamo Yahudi sadang mancari aka, baa 
caro untuak ka manangkok Isa Almasih 
sacaro ba anok-anok, supayo dapek 
mambunuah Baliau. 

2 "Tapi, jan di kutiko ari rayo ko lai kito 
lansuangkan, apo nan kito mukasuik 
tu," kecek urang-urang tu, "baiko bisa 
mambuwek urang kalibuik." 

3 Kutiko Isa Almasih sadang di Betania, 
di rumah si Simon, nan dawulu 
bapanyakik kulik nan babahayo, ado 
surang padusi nan tibo kabake Baliau. 
Padusi tu mambawok boto pualam, nan 
barisi minyak arun nan sangaik maha, 
nan dibuwek dari urek kayu nan sangaik 
arun. Kutiko Isa Almasih sadang makan, 
mako inyo bukaklah sumbek boto tu, 
sudah tu inyo tuwangkan minyak arun tu 
ka ateh kapalo Baliau. 

4Babarapo urang nan ado disinan 
bi bangih, sambia mangecek sasamo 
inyo, "Apo gunonyo minyak arun tu 
dibuwang-buwang? 

“Minyak tu bisa dijuwa, jo arago 
nan labiah dari tigo ratuih pitih perak, 
sudah tu pitihnyo bisa di agiahkan ka 
urang-urang nan bansaik!" Mako bi 
bangihlah urang kabake padusi tu. 

6 Tapi Isa Almasih bakato, "Padiyakan 
sajolah inyo! Baa pulo mangko angku- 
angku nan seso? Inyo mangarajokan 
sasuatu nan elok sarato nan tapuji 
kabake Ambo. 

7 Urang-urang nan bansaik, ka 
salamonyo tatap ado di antaro 
angku-angku. Satiyok wakatu, jikok 

angku-angku lai namuah, angku-angku 
bisa manolong inyo. Tapi nan Ambo 
ko indak ka salamonyo doh babaua jo 
angku-angku. 

8Urang padusi ko lah mangarajokan 
apo nan bisa inyo karajokan. Inyo lah 
malimau-i Ambo jo minyak arun, sabalun 
tibo ari pangubuaran Ambo. 

9 Picayolah! Dima sajo di ateh dunia ko, 
Injil nan dari Allah dibaritokan, mako apo 
nan lah dikarajokan dek urang padusi 
ko, ka tatap dicuritokan pulo sabagai 
untuak mangana inyo." 

10 Si Yudas Iskariot, salah surang dari 
pangikuik Isa Almasih nan duwo baleh, 
inyo bamukasuik nak ka mangkianaik-i 
Isa Almasih, mako payilah inyo kabake 
imam-imam kapalo. 

11 Sanang bana ati imam-imam kapalo, 
dek mandangakan mukasuik si Yudas 
tu, inyo bajanji ka mambarikan pitih ka 
si Yudas. Muloi dari sajak itu, si Yudas 
taruih mancari-cari kutiko nan baiak, 
supayo dapek manyarahkan Isa Almasih. 

12 Di ari nan partamu, di Ari Rayo Roti 
nan Indak Baragi -- di kutiko urang 
sadang mandabiah domba Paskah -- 
pangikuik-pangikuik Isa Almasih, bi 

batanyo kabake Baliau, "Dima nan 
katuju di Angku tampaiknyo untuak 
makan makanan Paskah, buliah nak 
kami sadiyokan?" 

13 Mako disuruahlah dek Isa Almasih 
duwo urang pangikuik-Nyo, Baliau 
bakato, "Payilah ka kota, tibo disinan 
angku-angku ka basuwo jo surang 
laki-laki, nan mambawok kendi barisi 
ayie. Turuikkanlah inyo 

14 taruih, sampai ka rumah nan 
dimasuak-inyo, sudah tu katokanlah 
kabake urang nan punyo rumah tu, 
'Angku Guru batanyo, dima tampaiknyo 
nan bisa dipakai, untuak tampaik 
Baliau mamakan makanan Paskah jo 
pangikuik-pangikuik-Nyo?' 

15 Mako urang nan punyo rumah tu ka 
manunjuakkan kabake angkau, tampaik 
nan cukuik gadang di ateh loteng. 
Tampaik tu lah basegehi, langkok jo 
alaik-paragaiknyo. Mako sadiyokanlah 
sagalo sasuatunyo untuak kito di 
tampaik tu." 

16 Sudah tu kaduwo urang pangikuik 
Baliau tu, payi ka kota. Tibo disinan, inyo 
mandapati sagalo sasuatunyo, tapek 
bana bakcando nan lah dikatokan dek 

Isa Almasih. Mako disadiyokannyolah 
makanan Paskah di tampaik tu. 

17 Malamnyo, tibolah Isa Almasih sarato 
jo pangikuik-Nyo nan duwo baleh. 

18 Samantaro inyo sadang bi makan, 
mako bakatolah Isa Almasih, 
"Dangakanlah nan Ambo katokan 
ko: salah surang di antaro angku-angku, 
nan kiniko makan samo-samo jo Ambo 
ko, ado nan ka mangkianaik-i Ambo." 

19 Baru mandanga nan baitu, sangaik 
ibonyo ati pangikuik-pangikuik Baliau tu. 
Satiyok-tiyok inyo tu, muloi bi batanyo 
kabake Baliau, "Kan indak ambo doh 
urangnyo Ngku, nan Angku katokan tu?" 

20 Baliau manjawab, "Urang tu adolah 
salah surang dari angku-angku nan 
duwo baleh ko, nan makan sapiriang jo 
Ambo. 

21 Batua Anak Manusia ka mati 
bakcando nan tatulih di Alkitab. 

Tapi baralah ka cilakonyo urang nan 
mangkianaik-i Anak Manusia tu! Labiah 
elok lai di urang tu jikok inyo indak 
dilayiekan ka dunie ko!" 

22 Kutiko urang-urang tu sadang bi 
makan, Isa Almasih ma ambiak roti 
sarato manayiakkan dowa syukur kapado 

Allah. Kudian Baliau mambalah-balah 
roti tu jo tangan-Nyo, sudah tu Baliau 
barikan kabake pangikuik-pangikuik- 
Nyo, sambia bakato, "Ambiaklah ko, 
makan lah, ikolah tubuah Ambo." 

23 Sasudah tu Baliau ma ambiak 
cawan anggur. Baliau manayiakkan 
dowa syukur pulo kapado Allah, mako 
Baliau barikan pulo cawan tu kabake 
pangikuik-Nyo. Kudian kasadonyo 
urang-urang tu bi maminun anggur tu. 

24 Baliau bakato pulo, "Ikolah darah 
Ambo, nan mansahkan pajanjian Allah, 
darah nan dicurahkan untuak banyak 
urang. 

25 Pjicayolah: Ambo indak ka maminun 
anggur ko lai, sampai tibo masonyo 
isuak, kutiko Ambo maminun anggur 
nan baru, samo jo angku-angku di dalam 
Karajaan Allah." 

26 Kudian urang-urang tu bi malagukan 
lagu pujian. Sasudah tu inyo bi payi ka 
Bukik Zaitun. 

27 Kudian Isa Almasih bakato kabake 
pangikuik-Nyo, "Angku-angku kasadonyo 
ka bi lari maninggakan Ambo. Dek karano 
di Alkitab ado tatulih nan bakcando iko, 

'Allah ka mambunuah tukang gubalonyo, 
mako dombanyo ka baserak-serak.' 

28 Tapi sasudah Ambo di iduikkan baliak 
dari mauik, mako Ambo ka mandawului 
angku-angku ka Galilea." 

29"Indak Ngku," kecek si Petrus, 
"biyapun kasadonyo urang-urang ko bi 
maninggakan Angku, nan ambo indak, 
ambo ka tatap jo Angku kama Angku 
payi." 

30 "Kana-ilah nan Ambo katokan ko," 
kecek Isa Almasih, "malam ko juwo, 
sabalun ayam bakukuak duwo kali, 
angkau lah tigo kali ma engkari Ambo." 

31 Si Petrus manjawab ba iyo bana, 
"Biyapun ambo ka musti mati, nan ambo 
ka tatap jo Angku juwo, ambo ka tatap 
mangaku, baraso ambo adolah pangikuik 
Angku!" Pangikuik-pangikuik nan lain, bi 
mangatokan baitu pulo. 

32 Sampailah Isa Almasih sarato jo 
pangikuik-Nyo di tampaik nan banamo 
Getsemani, Baliau bakato ka pangikuik- 
Nyo, "Duduaklah disiko, samantaro 
Ambo payi badowa." 

33Mako Baliau ajaklah si Petrus, 
si Yakobus, sarato jo si Yahya payi 

samo-samo jo Baliau. Ati Baliau sadiah 
bacampua rasah. 

34 "Ibo sangaik rasonyo ati Ambo," 
kecek Isa Almasih ka pangikuik-Nyo 
tu, "rasonyo bakcando urang nan ka 
mati parasaan Ambo. Tagaklah disiko, 
bajago-jagolah!" 

35 Baliau payi agak manjauah, sudah 
tu Baliau tasungkua ka tanah, muloilah 
Baliau badowa. Di dalam dowa-Nyo 
Baliau mamintak, jikok buliah Baliau 
janlah mangalami maso sansaro tu. 

36 Baliau bakato, "Bapak, oih Bapak, 
indak ado doh sasuatu nan mustayie 
dek Angkau. Ilakkanlah sansaro ko dari 
Ambo. Tapi janlah manuruikkan kandak 
Ambo, tapi kandak Bapaklah nan ka 
tajadi." 

37 Sasudah tu Isa Almasih babaliak, 
Baliau dapek-i pangikuik-pangikuik-Nyo 
sadang talalok. Baliau batanyo ka si 
Petrus, "Oih Simon, talalok pulo angkau? 
Indak talok doh di angkau bajago-jago 
agak sajam?" 

38 Mako bakatolah Baliau kabake 
pangikuik-pangikuik-Nyo, "Bajago- 
jagolah, sarato badowalah supayo 
angku-angku jan sampai mangalami 

cobaan. Batua roh angku-angku niyo 
nak mangarajokan apo nan baiak, tapi 
di angku-angku indak talok, dek karano 
tabiyaik manusia tu lamah." 

39 Sakali lai Baliau payi badowa, Baliau 
badowa sarupo jo kato-kato nan Baliau 
katokan cako juwo. 

40 Sasudah tu Baliau babaliak pulo ka 
pangikuik-pangikuik-Nyo, Baliau dapek-i 
urang-urang tu sadang talalok pulo, dek 
karano matonyo sangaik mangantuak. 
Mangkonyo urang-urang tu indak tantu 
lai apo nan ka dikatokannyo kabake 
Baliau. 

41 Kutiko Isa Almasih babaliak nan 
katigo kalinyo kabake pangikuik-Nyo, 
Baliau bakato, "Bi lalok juwo lai, bi 
balapeh panek juwo lai angku-angku? 
Alah jadi tu! Alah tibo wakatunyo 
Anak Manusia ka disarahkan ka tangan 
urang-urang badoso. 

42 Jagolah lai, molah kito barangkek. 
Liyeklah tu! Urang nan mangkianaik-i 
Ambo lah tibo!" 

43 Samantaro Isa Almasih sadang 
mangecek bakcando itu, tibolah si Yudas, 
salah surang dari pangikuik Baliau nan 
duwo baleh tu. Samo-samo jo inyo tibo 

pulo urang banyak, nan mambawok 
padang jo palakak. Urang-urang tu 
disuruah dek imam-imam kapalo, 
dek guru-guru agamo sarato dek 
pamimpin-pamimpin Yahudi. 

44 Si Pangkiyanaik lah manunjuakkan 
suatu tando ka urang-urang tu. "Nama 
urang nan den ibu, itulah Urangnyo" 
kecek si Yudas ka urang-urang nan ka 
manangkok tu, "Tangkoklah Inyo, sudah 
tu, bawoklah Inyo jo panjagoan nan 
arek." 

45 Dikutiko si Yudas tibo, inyo lansuang 
payi mandakek kabake Isa Almasih 
sambia manyapo, "Angku Guru!" sudah 
tu inyo ibu Baliau. 

46 Kudian urang-urang nan tibo samo- 
samo jo si Yudas tu, manangkok Isa 
Almasih sarato mampilanggui Baliau. 

47 Tapi salah surang dari urang nan ado 
disinan, mancabuik padangnyo, mako 
inyo cetehlah talingo pisuruah imam 
basa tu sampai putuih. 

48 Mako bakatolah Isa Almasih kabake 
urang-urang tu, "Apokoh Ambo ko urang 
jahek, mangkonyo angku-angku tibo 
jo padang sarato jo palakak untuak ka 
manangkok Ambo? 

49 Satiyok ari Ambo ma aja di Rumah 
Tuhan di adok-an angku-angku, tapi 
angku-angku indak manangkok Ambo 
doh. Tapi, iyolah samustinyo baitu, 
supayo basuwoanlah apo nan lah tatulih 
di Alkitab." 

50 Kasadonyo pangikuik Isa Almasih, bi 
tabang ambua lari maninggakan Baliau. 

51 Ado surang anak mudo, inyo hanyo 
mamakai salai kain untuak manutuik-i 
badannyo, inyo tu sato pulo manuruikkan 
Isa Almasih. Urang-urang nan banyak 
bamukasuik pulo nak ka manangkok 
inyo, 

52 mako inyo lapehkanlah kainnyo tu, 
sudah tu inyo lari batilanjang. 

53 Isa Almasih dibawok ka rumah imam 
basa. Disinan lah bakumpua kasadonyo 
imam kapalo, pamimpin Yahudi, sarato 
jo guru-guru agamo. 

54Si Petrus payi manuruikkan Isa 
Almasih dari jauah, sampai masuak 
ka alaman rumah imam basa. Tibo 
disinan inyo duduak dakek api 
untuak ma angekkan badan, samo jo 
pangawal-pangawal. 

>> Imam-imam kapalo, sarato jo 
kasadonyo anggota Mahkamah Agamo 

Yahudi, ba usawo untuak mancari 
bukti-bukti nan ka dapek manyalahkan 
Isa Almasih, supayo Baliau bisa dijatuahi 
ukunan mati. Tapi indak ciyek juwo doh 
bukti nan didapek dek urang-urang tu. 

56 Sambuah sasi nan di imbau untuak 
mambarikan katarangan nan palasu 
taradok diri Isa Almasih, tapi katarangan 
urang-urang tu, antaro nan surang jo 
nan lain balawanan. 

57 Ado babarapo urang sasi tagak, inyo 
mambarikan katarangan nan palasu 
tantang diri Isa Almasih bakcando iko, 

58 "Kami ado mandangakan Urang ko 
mangatokan, 'Ambo ka maruntuahi 
Rumah Allah nan dibuwek dek 
manusia ko, sasudah tigo ari, Ambo 
ka managakkan nan lain, nan indak 
dibuwek dek tangan manusia." 

59 Tapi, katarangan urang-urang tu pun 
balawanan, antaro nan ciyek, jo nan 
ciyek lai. 

60 Mako tagaklah imam basa, di adok-an 
kasadonyo urang-urang tu, inyo batanyo 
kabake Isa Almasih, "Apokoh Angkau 
indak manulak, jo sagalo tuduahan nan 
dibabankan kabake Angkau tu?" 

61 Tapi Baliau anok sajo. Indak ciyek 
juwo doh nan dijawab dek Baliau. Mako 
batanyo pulolah imam basa tu sakali lai 
kabake Baliau, "Apokoh Angkau Rajo 
Panyalamaik, Anak Allah Nan Mahasuci?" 

62 "Ambolah Urang-Nyo," kecek Isa 
Almasih, "sudah ko kasadonyo angku- 
angku ka maliyek Anak Manusia ko, 
duduak di sabalah suwok Allah Nan 
Mahakuwaso, Isuak Inyo ka tibo baliak 
dalam awan dari langik!" 

63 Mandangakan nan baitu, imam basa 
tu mancabiak-cabiak-i bajunyo sambia 
bakato, "Indak paralu lai di kito sasi! 

64 Kalian lah mandangakan sandiri kato- 
kato-Nyo nan mampasando-sandokan 
Allah. Kiniko apo lai kaputusan dari 
angku-angku?" Kasadonyo urang-urang 
tu lah supakaik mamutuihkan, baraso 
Isa Almasih sabana basalah, patuik bana 
di ukun mati. 

65 Ado babarapo urang nan disinan, inyo 
lah muloi maliyua-i Baliau, urang-urang 
tu manyawok-i mato Baliau, sudah tu 
inyo tinju, kudian urang tu batanyo, 
"Cubolah takok, siyakoh urang nan 
maninju Wa-ang ko?" Pangawal- 

pangawal pun sato pulo manampa Isa 
Almasih. 

66 Samantaro si Petrus sadang ado 
di alaman, salah surang palayan nan 
padusi dari imam basa, datang ka sinan. 

67 Kutiko inyo maliyek si Petrus sadang 
basangai di dakek api, inyo caliak bana 
roman si Petrus jaleh-jaleh, sudah tu 
inyo batanyo, "Angkau kan iyo sato pulo, 
manuruikkan si Isa urang Nazaret tu?" 

68 Tapi si Petrus indak mangaku. "Ambo 
indak tawu, ambo indak mangarati apo 
nan angkau mukasuikkan," keceknyo 
ka palayan tu. Sudah tu, si Petrus payi 
ka pintu kaporo rumah imam basa tu. 
| Sakutiko tu juwo ayam bakukuak. | 

69 Sasudah tu, nampak pulolah baliak si 
Petrus dek palayan nan padusi tu, inyo 
mangecekkan pulo kabake urang-urang 
nan ado di sinan, "Inyo ko, iyo tamasuak 
pangikuik si Isa dari Nazaret pulo ko!" 

70 Tapi si Petrus indak juwo mangaku. 
Indak lamo sasudah tu, urang-urang nan 
ado disinan mangecek pulo ka si Petrus, 
"Indak dapek dimungkie-i lai, angkau 
iyo salah surang pangikuik si Isa dari 
Nazaret tu, dek karano, angkau urang 
dari Galilea!" 

71Mako basumpah-sumpahlah si 
Petrus, inyo mangatokan, "Ambo indak 
bakatawuan bagai doh, jo Urang nan 
angku-angku mukasuikkan tu!" 

72 Sakutiko tu juwo, bakukuaklah ayam 
nan kaduwo kalinyo. Mako takanalah 
dek si Petrus, dek karano Isa Almasih 
lah mangecekkan kabake inyo, "Sabalun 
ayam bakukuak duwo kali, nan angkau 
lah tigo kali ma engkari Ambo." Mako 
manangihlah si Petrus tasadu-sadu. 

1 5 1 Subuah-subuah buto, kasadonyo 

anggota Mahkamah Agamo 
Yahudi, tamasuak jo imam-imam 
kapalo, pamimpin-pamimpin Yahudi, 
sarato jo guru-guru agamo, basicapek 
barundiang. Inyo mampilanggui Isa 
Almasih, sudah tu, urang-urang tu 
mambawok Baliau, untuak ka disarahkan 
kabake Pilatus. 

2Pilatus batanyo kabake Isa Almasih, 
"Apokoh iyo Angkau Rajo urang Yahudi?" 
Isa Almasih manjawab, "Baitulah, 
bakcando nan angkau katokan tu." 

3Sambuah tuduahan-tuduahan, nan 
dibabankan kabake Isa Almasih, dek 
imam-imam kapalo. 

4Mako batanyo pulolah Pilatus baliak 
kabake Baliau, "Baa, iyo indak ka 
namuah doh Angkau manjawab, sagalo 
tuduahan tu? Cubolah liyek, bara ka 
sambuahnyo tuduahan, nan dibabankan 
dek urang-urang tu kabake Angkau!" 

“Tapi, indak ciyek juwo doh nan 
dijawab, dek Isa Almasih, sainggo Pilatus 
tacangang. 

6 Disatiyok ari rayo Paskah, nan 
galiknyo Pilatus ado malapehkan surang 
urang tahanan, manuruik piliahan urang 
nan banyak. 

7Di dalam pinjaro, di antaro 
pambarontak-pambarontak nan 
mambunuah dikutiko ado kakacauan, 
ado surang nan banamo si Barabas. 

8 Urang banyak lah bakumpua, inyo bi 
mamintak kabake Pilatus, supayo Pilatus 
malapehkan surang urang tahanan, 
samo jo bakcando nan biaso. 

9 Pilatus batanyo kabake urang nan 
banyak tu, "Baa, layi namuah kalian, 
jikok waden malapehkan Rajo urang 
Yahudi tu, untuak kalian?" 

10 Dek karano, Pilatus sabana tawu, 
nan baraso imam-imam kapalo tu, 

manyarahkan Isa Almasih ka inyo, dek 
karano bingik. 

11 Mako imam-imam kapalo bi ma 
asuang-i urang nan banyak tu, untuak 
mamintak kabake Pilatus, supayo si 
Barabaslah nan ka dilapehkan. 

1? Mako Pilatus bakato baliak kabake 
urang nan banyak tu, "Jikok baitu, apo 
nan ka den pabuwek kabake Urang nan 
kalian namokan Rajo urang Yahudi tu?" 

13 Urang nan banyak tu bi ma ariak, 
"Salibkan sajolah Inyo!" 

14 "Tapi, apokoh kasalahan-Nyo?" tanyo 
Pilatus. Mako urang-urang tu bi ma 
ariak labiah kareh lai daripado nan cako, 
"Salibkan sajolah Inyo!" 

15 Dek karano Pilatus nak 
manyanangkan ati urang nan banyak tu, 
mako inyo lapehkanlah si Barabas untuak 
mampalakukan kandak urang-urang tu. 
Kudian inyo manyuruah urang untuak 
mancambuik Isa Almasih, sudah tu 
manyarahkan Baliau untuak disalibkan. 

16 Isa Almasih dibawok dek saradadu- 
saradadu ka kantua pangadielan di 
istana gubenur. Kudian kasadonyo 
pasukan di imbau untuak bakumpua. 

17 Sudah tu urang-urang tu 
manganakkan jubah kulabu siarang 
kabake Baliau, urang-urang tu 
mambuwek nan bakcando mangkuto 
dari rantiang-rantiang kayu nan baduri, 
kudian inyo tonggokkan mangkuto tu di 
ateh kapalo Isa Almasih. 

18 Sasudah tu inyo mangucapkan salam 
kabake Isa Almasih. "Daulaik Rajo urang 
Yahudi!" kecek urang-urang tu. 

19 Urang-urang tu manokok kapalo 
Isa Almasih jo tungkek, sudah tu inyo 
maliyua-i Baliau, sarato manyambah 
sujuik di adok-an Baliau. 

20| ah puweh mampamainkan Isa 
Almasih jo caro nan baitu, mako 
urang-urang tu mambukak jubah kulabu 
siarang, nan dikanakkan ka Baliau cako, 
sudah tu, inyo kanakkan baliak pakaian 
nan Baliau punyo. Kudian Baliau dibawok 
kaluwa untuak ka disalibkan. 

21Tibo di tangah jalan, ado surang 
urang nan dipaso dek urang-urang 
tu, untuak mamikua kayu salib Isa 
Almasih. Urang tu kabatualan baru tibo 
dari kampuang, nak ka payi ka kota. 
(Namonyo si Simon, -- barasa dari 

Kirene -- apak dari si Aleksander jo si 
Rufus.) 

22 Isa Almasih dibawok ka suatu 
tampaik nan banamo Golgota, aratinyo 
adolah "Tampaik Tangkurak". 

23 Tibo disinan urang-urang tu nak ma 
agiahkan anggur nan lah bacampua jo 
minyak kumayan kabake Baliau, tapi 
Baliau indak namuah maminun anggur 
tu. 

24 Kudian urang-urang tu manyalibkan 
Baliau, Sudah tu inyo mambagi-bagi 
pakaian Baliau jo sacaro ba undi untuak 
manantukan bagiannyo surang-surang. 

25 Panyaliban Isa Almasih tu tajadi 
dipukua sambilan pagi. 

26 Di ateh tunggak salib Baliau tu 
dipasang tulisan tantang tuduahan 
kabake Baliau, iyolah: "Rajo Urang 
Yahudi". 

27 Samo-samo jo Isa Almasih tu, 
ado pulo duwo urang panyamun nan 
disalibkan, dek urang-urang tu: surang 
di sabalah suwok, nan surang lai di 
sabalah kida Baliau. 

28 (Jo caro nan baitu, mako 
basuwoanlah apo nan lah tatulih 

di Alkitab; iyolah: "Inyo ka di anggap 
tamasuak urang-urang jahek.") 

29 Urang-urang nan lalu disinan 
bi manggeleng-gelengkan kapalo, 
inyo bi mahino Isa Almasih. Inyo bi 
mangatokan, "Oih, Wa-ang nan ka 
maruntuahi Rumah Allah, nan ka 
managakkannyo baliak dalam tigo ari. 

30 Cubolah Wa-ang turun dari ateh kayu 
salib tu, salamaikkanlah diri Wa-ang!" 

31 Baitu pulo imam-imam kapalo, jo 
guru-guru agamo mancimeehkan Isa 
Almasih. Urang-urang tu bi mangecek 
sasamo inyo, "Inyo mangatokan ka 
manyalamaikkan urang lain, tapi 
diri-Nyo surang indak dapek doh 
disalamaikkan-Nyo! 

32 Jikok Inyo adolah rajo banso Israel, 
Rajo Panyalamaik, eloklah kiniko Inyo 
turun dari ateh kayu salib tu, buliah kami 
dapek maliyek, sudah tu kami buliah 
picayo pulo kabake Inyo!" Urang nan 
disalibkan samo-samo jo Isa Almasih tu 
pun sato pulo mahino Baliau. 

33 Di tangah ari, salamo tigo jam 
kasadonyo nagari tu manjadi kalam. 

34 Sudah tu, dipukua tigo sanjo, Isa 
Almasih mamakiak jo suwaro nan 

kuwaik, "Eloi, Eloi, lama sabakhtani?" 
nan aratinyo adolah, "Ya Allah Ambo, 
ya Allah Ambo, baa mangko Angkau 

maninggakan Ambo?" 

35 Babarapo urang nan ado disinan 
mandangakan pakiak Baliau tu, inyo bi 
mangatokan, "Dangakanlah, Inyo ma 
imbau Nabi Elia!" 

36 Salah surang dari urang-urang 
tu bagageh payi ma ambiak bungo 
karang, sudah tu inyo marandamkan 
bungo karang tu ka dalam anggur 
nan masam. Kudian bungo karang tu 
dicucuakkannyo di ujuang pangalan, 
sudah tu di oncongkannyo ka bibia Isa 
Almasih, sambia bakato, "Kito tunggu, 
buliah kito maliyek, apokoh iyo tibo Nabi 
Elia untuak ka manurunkan Inyo dari 
ateh kayu salib tu." 

37 Sudah tu Isa Almasih mamakiak, 
Baliau pun maningga. 

38 Tabia nan tagantuang di dalam 
Rumah Tuhan, cabiak, balah duwo dari 
ateh sampai ka bawah. 

39 Palimo nan tagak di adok-an salib tu, 
maliyek bana baa caronyo Isa Almasih 
ka maningga. Palimo tu bakato, "Iyo, 
batua Baliau ko adolah Anak Allah!" 

40 Disinan ado pulo babarapo urang 
padusi nan sadang maliyek kajadian tu 
dari jauah. Di antaronyo ado Salome, 
Maryam Magdalena, Maryam, mandeh si 
Yakobus mudo jo si Yoses. 

41 Itulah urang-urang padusi nan 
manuruikkan, sarato nan manolong Isa 
Almasih kutiko Baliau sadang di Galilea. 
Sambuah lai padusi-padusi nan lain 
disinan, nan lah datang ka Yerusalem 
samo-samo jo Baliau. 

42 Ari lah malam, kutiko Yusuf dari 
Arimatea tibo. Inyo adolah, anggota 
Mahkamah Agamo Yahudi nan di 
aromaik-i. Inyo adolah urang nan 
mananti-nantikan masonyo, pabilo Allah 
ka mamarentah sabagai Rajo. Ari tu, 
adolah ari Parsiyapan (iyolah ari sabalun 
ari Sabat). Dek karano itu, Yusuf sacaro 
barani datang mangadap ka Pilatus, 
untuak mamintak mayik Isa Almasih. 

43 (15:42) 

44 Pilatus tacangang mandanga baraso 
Isa Almasih lah maningga. Dek karano 
itu, inyo manyuruah urang untuak payi 
ma imbau kapalo pasukan, untuak 
tampaik batanyo, apokoh lah lamo Isa 
Almasih maningga. 

45 Sasudah mandangakan laporan 
palimo tu, Pilatus mambuliahkan Yusuf 
untuak ma ambiak mayik Isa Almasih. 

46 Sasudah tu Yusuf payi mambali kain 
kapan, kain lenan nan aluih, salasai 
manurunkan mayik Isa Almasih, mako 
inyo kapanilah jo kain lenan tu. Kudian 
inyo malatakkan mayik tu, di kubuaran 
nan dibuwek di dalam bukik batu. 
Sasudah tu, inyo sawok pintu kubua tu, 
jo batu gadang. 

47 Samantaro itu, Maryam Magdalena jo 
Maryam mandeh si Yoses, mamparatikan 
bana, dima bana mayik Isa Almasih tu 
dilatakkan. 

1 6 t Kutiko lah talampau ari Sabat, 

Maryam Magdalena, jo Maryam 
mandeh si Yakobus, sarato jo Salome 
payi mambali sagalo ramuan untuak 
paminyak-i mayik Isa Almasih. 

2 Subuah-subuah sangaik, kutiko 
matoari muloi tabik, di ari nan partamu 
pakan itu, inyo bi payi ka kubuaran. 

3Di tangah jalan, inyo bi mangecek 
sasamo inyo, "Siyalah urang nan ka 
dapek manolong kito, untuak nan ka ma 
insuik batu, sawok pintu kubua tu?" Dek 
karano, batu tu gadang sangaik. Tapi, 


MARKUS 16.4-8 127 


satibo inyo disinan, inyo maliyek batu tu, 
lah ta anjak. 

4(16:3) 

5 Sudah tu, inyo bi masuak ka dalam 
kubuaran tu. Tibo di dalam, di sabalah 
suwok, inyo manampak surang anak 
mudo, nan mamakai jubah putiah, 
sadang duduak, inyo bi takajuik. 

S Urang mudo tu bakato, "Jan takuik! 
Ambo tawu, baraso angkau sadang 
mancari Isa Almasih, urang Nazaret 
nan lah disalibkan tu. Baliau indak ado 
lai disiko. Baliaulah lah iduik baliak, 
sasudah mati! Liyek sajolah, disikolah 
tampaiknyo Baliau dilalokkan, dek 
urang-urang nan mangubuakan-Nyo. 

7 Kiniko payilah lai, curitokanlah kaba 
ko kabake pangikuik-pangikuik-Nyo, 
tamasuak ka si Petrus bagai. Katokan 
kabake urang-urang tu, 'Baliau lah payi 
mandawului angku-angku ka Galilea. 
Tibo disinan angku-angku ka basuwo jo 
Baliau, sarupo jo nan lah dikatokan dek 
Baliau kabake angku-angku.'" 

8 Mako urang-urang tu bi kaluwa dari 
kubuaran tu, sudah tu inyo bi balari dek 
karano inyo takajuik, sarato jo takuik. 
Indak inyo curitokan doh kajadian tu 

kabake siya-siyanyo, dek karano inyo 
takuik. 

9[Sasudah Isa Almasih iduik baliak, 
sasudah mati, subuah-subuah di ari 
Akaik, Baliau mulo-mulo mampanampak 
diri kabake Maryam Magdalena. (Dari 
si Maryam tu lah dulu, Isa Almasih 
mangaluwakan tujuah roh jahek.) 

10 Mako payilah Maryam Magdalena 
ma agiah tawu kajadian tu, kabake 
kanti-kanti Isa Almasih nan sadang 
manangih basirusuah. 

11 Tapi urang-urang tu indak bi picayo 
doh, kutiko inyo di agiah tawu, baraso 
Isa Almasih lah iduik baliak, nan baraso 
si Maryam lah manampak Baliau. 

12 Sasudah tu, Isa Almasih 
mampanampakkan diri kabake 
duwo urang pangikuik-Nyo, jo caro 
nan lain. Itu tajadi kutiko urang nan 
baduwo tu sadang bajalan ka sabuwah 
kampuang. 

13 Mako pangikuik nan baduwo ko 
babaliak baliak, untuak ma agiah tawu 
kajadian tu kabake pangikuik nan 
lainnyo. Tapi urang-urang tu indak bi 
picayo. 

14 Akienyo, Isa Almasih 
mampanampakkan diri ka pangikuik-Nyo 
nan sabaleh tu, kutiko pangikuik- 

Nyo tu sadang bi makan. Baliau 
mamparingekkan pangikuik-Nyo tu, dek 
karano pangikuik-Nyo tu kurang ba iman, 
sarato talampau kareh kapalo, sainggo 
indak picayo kabake urang-urang nan 
lah sabana maliyek, baraso Isa Almasih 
lah iduik baliak. 

15 Sudah tu Isa Almasih bakato kabake 
pangikuik-pangikuik-Nyo, "Payilah 
baritokan Injil nan dari Allah ko, kabake 
sadonyo umaik mukaluak di muko bumi 
ko. 

16 Nama urang nan indak picayo, mako 
inyo ka di ukun. Tapi urang-urang nan 
layi picayo, sarato layi dipamandikan, 
mako inyo ka salamaik. 

17 Sabagai tando di urang-urang nan 
picayo tu, inyo ka bi ma usie roh jahek 
ateh namo Ambo: inyo ka bakato-kato jo 
bahaso-bahaso nan indak inyo katawui. 

18 Jikok inyo mamacikkan ula, atau 
pun inyo maminun racun, inyo indak 
kabaa-baa doh. Jikok inyo malatakkan 
tangannyo ka badan urang nan sakik, 
mako panyakik urang tu ka cegak." 

19 Sasudah Tuhan Isa Almasih 
mangecek jo urang-urang tu, Baliau di 
angkek ka sarugo. Disinanlah Baliau 
mamarentah samo-samo jo Allah. 

20 Mako pangikuik-pangikuik-Nyo tu, 
bi payi untuak mambaritokan Injil nan 
dari Allah kian kumari. Tuhan pun sato 
bakarajo samo-samo jo urang-urang tu, 
sarato mambuktikan malalui mukjizat- 
mukjizat, baraso, apo nan dibaritokan 
dek urang-urang tu adolah kabanaran.| 


Lukas 


1 1 Angku Teofilus nan baiak budi, 
Sambuah urang nan lah ba usawo 
nak mancataik sacaro taratur, tantang 
kajadian-kajadian nan lah tajadi di 
tangah-tangah kito. 

2 Urang-urang tu bi mancataik sasuwai 
jo nan dicuritokan kabake kito, dek urang 
nan sabana-bana maliyek kajadian- 
kajadian tu, dari sajak samulo, sudah tu 
inyo curitokanlah kajadian-kajadian tu. 

3Sasudah ambo pareso bana sacaro 
taliti kasadonyo, dari sajak samulo, 
ambo raso eloklah, ambo buwek surek 
nan dibuwek sacaro taratur untuak 
angku. 

4Ambo buwek surek ko, mukasuiknyo 
iyolah supayo angku buliah tawu, baraso 
apo nan lah di ajakan kabake angku, iyo 
sabana-bana batua. 

> Kutiko Herodes manjadi rajo di nagari 
Yudea, ado surang imam nan banamo 
Zakharia. Inyo tamasuak golongan 
imam-imam Abia. Bininyo banamo 
Elisabet, inyo katurunan imam pulo. 

6 Caro iduiknyo balaki bini, sabana- 
bana nan manyanangkan ati Allah. 
Kaduwonyo sabana mamatuahi sagalo 
parentah, sarato jo paratuaran Tuhan 
sapanuahnyo. 

7Inyo tu indak baranak, dek karano 
Elisabet mandua, kaduwo-duwonyo lah 
samo-samo gaek. 

8 Pado suatu ari, kutiko golongan Abia 
mandapek legaran manjadi imam, mako 
Zakharia manjalankan tugeh sabagai 
imam di adok-an Allah. 

9 Sacaro jo ba undi, bakcando nan biaso 
dipabuwek dek imam-imam tu, mako 
Zakharia ditunjuak untuak masuak ka 
dalam Rumah Tuhan untuak mambaka 
kumayan. 

10 Samantaro upacara mambaka 
kumayan di adokan, urang nan banyak 
bi badowa diluwa. 

11 Dikutiko itu malekaik Tuhan 
mampanampakkan diri kabake Zakharia. 
Malekaik tu tagak di sabalah suwok meja 
tampaik mambaka kumayan. 

12 Kutiko Zakharia manampak malekaik 
tu, inyo takajuik sarato jo takuik. 

13 Tapi malekaik tu bakato kabake inyo, 
"Jan takuik angkau Zakharia! Allah lah 

mampalakukan dowa angkau. Urang 

rumah angkau, Elisabet ka malayiekan 
surang anak laki-laki. Paja nan ka layie 
tu, musti angkau agiah namo si Yahya. 

14 Angkau ka sangaik bagadang ati, 
sarato banyak urang nan ka sato 
basukocito, jikok paja tu lah layie isuak! 

15Inyo ka manjadi urang nan ba 
arago manuruik pandangan Tuhan, inyo 
indak suko maminun anggur, sarato jo 
minunan kareh. Sajak dari layie inyo lah 
dikuwasoi dek Roh Allah. 

16 Sambuah urang Israel nan ka 
dibimbiangnyo babaliak kapado Allah, 
Tuhannyo urang Israel. 

1/Inyo ka manjadi pisuruah Tuhan 
nan kuwaik, sarato jo bakuwaso, 
samo jo bakcando Nabi Elia. Inyo ka 
mampadamaikan apak jo anak, urang 
nan indak patuah, ka dipimpinnyo 
babaliak ka jalan pikieran nan bana. 

Jo caro nan baitu, inyo manyadiyokan 
sagolongan umaik, nan lah siyap untuak 
Tuhan." 

18 Zakharia batanyo kabake malekaik tu, 
"Baa caronyo ambo dapek mangatawui, 
baraso apo nan angkau katokan tu ka 

tajadi? Ambo lah gaek, bini ambo lah 
tuwo pulo." 

19 Malekaik tu manjawab, "Ambo ko 
adolah Jibrail. Ambo ko malayani Allah, 
Baliaulah nan manyuruah ambo untuak 
manyampaikan kaba baiak ko kabake 
angkau. 

20 Apo nan ambo katokan ko, ka tajadi 
tapek diwakatunyo. Tapi, dek karano 
angkau indak picayo, mako sasudah 
ko, angkau indak ka bisa lai mangecek, 
angkau ka manjadi bisu, sampai tibo 
masonyo, apo nan ambo katokan tajadi." 

21 Samantaro itu, urang-urang nan 
diluwa taruih juwo manantikan Zakharia. 
Urang-urang tu bi eran, baa mangko 
lamo bana inyo di dalam Rumah Tuhan. 

22 Kutiko inyo lah kaluwa, Zakharia 
indak bisa lai mangecek jo urang-urang 
tu. Inyo hanyo bisa manggarik-garikkan 
tangannyo ka ganti mangecek, nan inyo 
tatap bisu. Mako urang-urang tu pun 
bi tawu, baraso inyo lah maliyek suatu 
pangliyatan di dalam Rumah Tuhan. 

23 Sasudah abih maso tugehnyo di 
Rumah Tuhan, mako pulanglah Zakharia 
ka rumahnyo. 

24 Indak bara lamo sasudah tu, mako 
manganduanglah bininyo, Elisabet. 
Limo bulan lamonyo Elisabet indak 
kaluwa-kaluwa dari rumah. 

25 Elisabet mangatokan, "Kasudahannyo 
Tuhan manolong ambo, Tuhan pun ma 
apuihkan mariangik ambo." 

29 Kutiko Elisabet lah manganduang 
anam bulan, mako Allah manyuruah 
malekaik Jibrail untuak payi ka Nazaret, 
sabuwah kota di daerah Galilea. 

27 Jibrail di utuih kabake surang anak 
gadih, nan banamo Siti Maryam. Anak 
gadih tu lah batunangan jo surang urang 
nan banamo Yusuf, dari katurunan Nabi 
Daud. 

28 Malekaik tu datang kabake 
Siti Maryam sarato bakato, 
"Assalamualaikum, angkau nan di 
barakaik-i dek Tuhan labiah dari nan 
biaso! Tuhan tatap manyaratoi angkau!" 

29 Dek mandangakan kecek malekaik 
tu Siti Maryam takajuik, sainggo inyo 
jadi batanyo-tanyo di dalam ati, apo 
mukasuiknyo salam tu. 

30 Mako malekaik tu bakato ka inyo, 
"Jan takuik, Siti Maryam, dek karano 

angkau adolah urang nan manyanangkan 
ati Allah. 

31 Angkau ka manganduang, sarato ka 
malayiekan surang anak, anak tu musti 
angkau agiah namo Yesus (Isa Almasih). 

32 Inyo ka manjadi urang nan bakuwaso, 
sarato ka dinamokan Anak Allah Nan 
Mahatinggi. Tuhan Allah ka manjadikan 
Inyo Rajo, samo jo bakcando Nabi Daud, 
niniak muyang-Nyo. 

33 Inyo pun ka mamarentah sabagai 
Rajo, di katurunan Nabi Yakub untuak 
salamo-lamonyo. Karajaan-Nyo indak ka 
bakasudahan." 

34 Siti Maryam bakato kabake malekaik 
tu, "Tapi, ambo ko kan gadih, alun 
balaki, dima pulo ka bisa tajadi nan 
bakcando itu?" 

35 Malekaik tu manjawab, "Roh Allah ka 
datang kabake angkau, kuwaso Allah 
ka marawok-i angkau. Itulah sababnyo, 
mangko Anak nan ka layie tu dikatokan 
Suci, Anak Allah. 

36 Katawuilah: Elisabet dunsanak 
angkau tu, biyapun lah gaek, inyo lah 
manganduang pulo anam bulan, urang 
bi mangecekkan inyo mandua. 

37 Dek karano di Allah indak ado doh 
nan mustayie." 

38 Sudah tu, bakatolah Siti Maryam, 
"Ambo ko hanyolah pisuruah Tuhan; 
biyalah tajadi di diri ambo sarupo jo nan 
angkau katokan." Sudah tu, malekaik tu 
pun payi maninggakan Siti Maryam. 

39 Indak lamo sasudah tu, Siti Maryam 
payi ka sabuwah kota di Yudea, di daerah 
pagunuangan. 

40 Inyo payi ka rumah Zakharia, kutiko 
inyo ka masuak, inyo mambari salam ka 
Elisabet. 

41 Baitu Elisabet mandanga salam dari 
Siti Maryam, mako manggariklah anak 
nan di dalam kanduangannyo. Sakutiko 
tu juwo inyo dikuwasoi dek Roh Allah, 

42 mako talompeklah kato-kato dari 
muluiknyo, "Sabanyak ko lah padusi, 
angkaulah urangnyo nan paliang di 
barakaik-i dek Allah! Dibarakaik-ilah 
Anak nan ka angkau layiekan tu! 

43 Siya banalah ambo ko, kok sampai 
mandeh Tuhan tibo kabake ambo? 

44 Baitu ambo mandanga salam dari 
angkau, anak nan di dalam kanduangan 
ambo ko, manggarik dek kagadangan 
ati. 

4> Babahagialah angkau, dek karano 
angkau picayo, baraso apo nan lah 
dikatokan dek Tuhan, kabake angkau tu, 
iyo, sabana-bana ka tajadi!" 

46 Siti Maryam bakato, "Ati ambo 
sabana basyukur kapado Tuhan, 

47 nan jiwa ambo basukocito, dek 
karano, Allah adolah Panyalamaik ambo. 

48 Baliau nan layi mangana ambo, 
pisuruah-Nyo nan hino ko! Muloi 
dari sajak kiniko, kasadonyo banso 
mangatokan ambo babahagia. 

49 Dek karano, Allah Nan Mahakuwaso 
mampabuwek sasuatu nan luwa biaso 
dalam iduik ambo. Sabana sucilah namo 
Baliau. 

50 Dari satiyok katurunan, Tuhan 
maraso ibo, kabake urang nan takuik 
kabake Baliau. 

>1 Jo tangan-Nyo nan kokoh, Baliau 
mampakecaikan urang nan uju, sarato 
mangacaukan mukasuik urang-urang tu. 

52 Rajo-rajo diturunkan-Nyo dari 
kurisi karajaan, urang nan hino 
ditinggikan-Nyo. 

53 Urang nan baparuik litak dipuwehkan- 
Nyo jo sagalo kabaiakkan, urang nan 


LUKAS 1.54-60 9 


kayo, di usie-Nyo jo tangan nan indak 
barisi. 

54 Baliau manolong Israel pisuruah-Nyo, 
manuruik janji nan dibuwek-Nyo jo 
niniak muyang kito. 

>> Tuhan indak lupo doh jo janji-Nyo, 
Baliau bamurah ati kabake Nabi Ibrahim, 
sarato jo kabake katurunannyo, sampai 
salamo-lamonyo." 

56 Kiro-kiro tigo bulan lamonyo, Siti 
Maryam tingga jo Elisabet, sudah tu, 
baru inyo babaliak ka kampuangnyo. 

57Tibolah wakatunyo Elisabet ka 
malayiekan. Inyo malayiekan surang 
anak laki-laki. 

58 Urang-urang bakuliliang, sarato 
sanak sudaronyo mandanga, bara 
ka eloknyo Tuhan kabake Elisabet, 
urang-urang tu pun sato pulo bagadang 
ati samo jo inyo. 

59 Dikutiko paja tu lah ba umua salapan 
ari, urang-urang tu bi tibo untuak ka 
manyunaikkannyo. Urang-urang tu ka 
manamoi paja tu si Zakharia manuruik 
namo apaknyo, 

60 tapi mandehnyo managah, "Jan lai 
itu namonyo! Inyo musti di agiah namo 
si Yahya." 

61 "Indak surang juwo doh sanak sudaro 
amai nan banamo saroman tu," kecek 
urang nan banyak tu ka inyo. 

62 Bakcando mangecek jo urang bisu, 
urang-urang tu bi batanyo kabake 
Zakharia, siya namo nan ka dibarikannyo 
untuak anaknyo. 

63 Zakharia mamintak batu tulih, sudah 
tu inyo manulihkan di batu tu, "Namonyo 
adolah si Yahya." Kasadonyo urang tu bi 
eran. 

64 Dikutiko tu juwo Zakharia bisa 
mangecek baliak, sarato mamuji Allah. 

65 Urang-urang nan di sakuliliang 
rumahnyo maraso takuik, mako 
pacahlah kaba dikasadonyo daerah di 
pagunuangan Yudea. 

66 Kasadonyo urang nan mandanga 
kaba tu, bi batanyo di dalam atinyo, 
"Kajadi siyalah paja ko isuak?" Dek 
karano Tuhan manyaratoinyo. 

67 Zakharia, apak dari paja tu, 
dikuwasoi dek Roh Allah, sainggo inyo 
manyampaikan pasan dari Tuhan. Inyo 
mangatokan, 

68 "Molah kito mamuji Tuhan, Allah 
banso Israel! Baliau lah datang untuak 
ka manolong umaik-Nyo, sarato ka 


LUKAS 1.69-76 11 


malapehkan umaik-Nyo tu, dari pilanggu 
doso. 

69 Baliau mambarikan kabake kito, 
Panyalamaik nan bakuwaso, katurunan 
Nabi Daud, pisuruah-Nyo. 

70 Sa isuak, malalui nabi-nabi pilihan- 
Nyo, Tuhan lah mamanuahi janji-Nyo, 

71 untuak manyalamaikkan kito, dari 
musuah kito, sarato ka malapehkan kito, 
dari kuwaso urang-urang nan banci ka 
kito. 

72 Untuak manyatokan kamurahan 
ati-Nyo, kabake niniak muyang kito, 
janji-Nyo nan suci tu ka ditapek-i-Nyo. 

73 Baliau basumpah kabake Nabi 
Ibrahim bapak kito, sarato bajanji 
untuak ka manyalamaikkan kito dari 
musuah kito, supayo kito indak maraso 
takuik untuak ba ibadaik kabake Baliau 

74 (1:73) 

73 sataruihnyolah kito mampabuwek 
apo nan katuju dek Baliau, sarato 
manyanangkan ati Baliau salamo iduik 
kito. 

76 Angkau oih anak den, angkau ka 
dinamokan, nabi Allah Nan Mahatinggi. 
Angkau di utuih mandawului Tuhan, 
untuak marintih jalan bagi Baliau, 

77 untuak mambaritokan kabake 
umaik-Nyo, baraso umaik-Nyo ka 
disalamaikkan, sasudah Allah lah ma 
ampuni sagalo doso umaik-Nyo. 

78 Tuhan kito pangasiah jo panyayang: 
Baliau tibo untuak ka manyalamaikkan 
kito. Bakcando matoari tabik di pagi ari, 

79 bakcando itulah Baliau mambarikan 
tarang-Nyo, untuak kasadonyo urang, 
nan iduik di nan kalam, sarato jo nan 
katakuik-an. Baliau mambimbiang kito, 
ka jalan nan manuju kadamaian." 

80 Anak Zakharia tu, batambah 
juwo gadangnyo, sarato batambah 
kuwaik rohnyo. Inyo tingga di padang 
gurun, sampai tibo masonyo, untuak 
manyatokan diri ka banso Israel. 

1 Dikutiko itu Kaisar Agustus 

mamarentahkan, supayo, kasadonyo 
urang warga negara Karajaan Roma 
mandaftarkan diri, untuak ka di etong. 

2 Ma etong panduduak nan partamu 
kali ko, dilansuangkan dikutiko Kirenius 
manjadi gubenur di nagari Siria. 

3Di maso itu, kasadonyo urang bi payi 
untuak mandaftarkan diri, ka kotanyo 
surang-surang. 

4Yusuf pun barangkek dari Nazaret di 
Galilea, ka Betlehem di Yudea, tampaik 
kalayieran Nabi Daud: dek karano Yusuf 
adolah katurunan Nabi Daud. 

Yusuf mandaftarkan diri samo-samo 
jo Siti Maryam, tunangannyo nan sadang 
manganduang. 

6 Kutiko inyo sampai di Betlehem, 
tibolah masonyo dek Siti Maryam, 
untuak ka malayiekan. 

7Inyo malayiekan surang anak laki- 
laki, anaknyo nan partamu. Anak tu 
dipaluiknyo jo kain lampin, sudah tu 
dilatakkannyo di dalam lawak-lawak nan 
barisi jarami, dek karano inyo indak 
mandapek tampaik untuak bamalam. 

8 Pado malam tu ado tukang-tukang 
gubalo nan sadang manjago domba- 
dombanyo di tangah padang di daerah 
tu. 

9 Indak di sangko-sangko malekaik 
Tuhan manampakkan diri kabake inyo, 
cahayo tarang nan dari Tuhan, bacahayo 
manaranginyo, tukang-tukang gubalo tu 
sangaik katakuik-an. 

10 Tapi malekaik tu bakato, "Kalian jan 
takuik! Dek karano ambo datang untuak 
mambawok kaba baiak untuak kalian -- 

kaba nan sangaik manggadangkan ati 
kasadonyo urang. 

11 Di ari ko, di kota Nabi Daud lah layie 
Rajo Panyalamaik angkau, iyolah Isa 
Almasih, Tuhan. 

12 Ikolah tandonyo: Angkau ka 
mandapek-i surang anak nan bapaluik 
jo kain lampin, sadang balalokkan di 
lawak-lawak." 

13 Tibo-tibo malekaik tu, disaratoi pulo 
dek malekaik lain nan sangaik banyak, 
kasadonyo bi mamuji Allah. Inyo bi 
mangatokan, 

14 "Tapujilah Allah di langik nan 
sangaik tinggi! Sarato jo di muko bumi, 
aman santosolah manusia nan layi 
manyanangkan ati Tuhan!" 

15 Sasudah malekaik-malekaik tu bi 
barangkek, babaliak ka sarugo, mako 
tukang-tukang gubalo tu, bi mangecek 
sasamo inyo, "Molah kito ka Betlehem, 
untuak maliyek kajadian nan tajadi tu, 
nan lah di agiah tawu dek Tuhan kabake 
kito." 

16 Inyo basugiro untuak barangkek, 
mako payilah inyo manamui Siti Maryam, 
sarato jo Yusuf, sarato jo Anak nan 
sadang lalok di dalam lawak-lawak. 

17 Kutiko tukang-tukang gubalo 
tu, maliyek Anak tu, mako inyo bi 
mancuritokan, apo nan dikatokan dek 
malekaik-malekaik kabake inyo, tantang 
Anak tu. 

18 Kasadonyo urang bi tacangang 
mandangakan curito tukang-tukang 
gubalo tu. 

19 Tapi, Siti Maryam marasiyokan 
kasadonyo tu di dalam atinyo, sarato ma 
inok mamanuangkannyo. 

20 Tukang-tukang gubalo tu babaliak 
ka tangah padang, sambia mamuji, 
sarato jo mamuliekan Allah, dek karano, 
sadonyo nan lah inyo danga, nan lah 
inyo caliak, tapek bana sarupo jo nan 
dikatokan dek malekaik. 

21 Kutiko lah ba umua salapan ari, anak 
tu di sunaikkan. Urang gaek-Nyo ma 
agiah Inyo namo Yesus (Isa Almasih), 
namo nan dibarikan dek malekaik 
untuak-Nyo sabalun Inyo dikanduang 
dek mandeh-Nyo. 

22 Tibolah masonyo Yusuf jo Siti 
Maryam, untuak manjalankan adaik 
panyucian, manuruik paratuaran agamo 
Nabi Musa. Mako inyo bawoklah Anak 

tu ka Yerusalem untuak ka disarahkan 
kapado Tuhan. 

23 Dek karano, di dalam Paratuaran 
Agamo Tuhan, ado tatulih nan bakcando 
iko, "Satiyok anak laki-laki nan paliang 
tuwo, musti disarahkan kapado Tuhan." 

24Inyo bamukasuik pulo nak ka 
mampasambahkan karoban, iyolah 
sapasang buruang balam, atau duwo 
ikua buruang marpati nan mudo, samo 
jo bakcando nan lah ditantukan dek 
Paratuaran Tuhan. 

25 Pado maso itu di Yerusalem ado 
surang urang nan banamo Simeon. 
Inyo adolah urang elok, nan sabana 
takuik kapado Allah, sarato sadang 
mananti-nantikan pabilokoh masonyo 
Allah ka manyalamaikkan banso Israel. 
Roh Allah ado dalam dirinyo, 

26 Roh Allah lah mambaritawu kabake 
inyo, baraso inyo alun ka mati lai, 
sabalun inyo maliyek Rajo Panyalamaik 
nan dijanjikan dek Tuhan. 

27 Dek karano bimbiangan dari Roh 
Allah, Simeon masuak ka Rumah Tuhan. 
Dikutiko itu masuak pulolah Yusuf jo Siti 
Maryam mambawok Isa Almasih dalam 
pangkuannyo, untuak mampabuwek 

upacara nan lah diparentahkan dek 
paratuaran agamo. 

28 Mako Simeon ma ambiak anak tu, 
untuak ka dipangkunyo, sudah tu inyo 
mamuji Allah, 

29 "Tuhan, kiniko Angkau lah manapek-i 
janji Angkau. Biyalah pisuruah Angkau 
ko mati jo basukocito. 

30 Dek karano, jo mato ambo sandiri 
ambo lah maliyek Panyalamaik nan 
datang dari Angkau. 

31 panyalamaik tu lah Angkau sadiyokan 
untuak sagalo banso: 

3? hakcando tarang nan manarangi jalan 
untuak banso-banso nan lain, untuak 
datang kapado Angkau: iyolah tarang 
nan mandatangkan aromaik untuak 
umaik Angkau Israel." 

33 Bapak jo mandeh Anak tu tacangang, 
mandangakan apo nan dikatokan dek 
Simeon tantang Anaknyo. 

34 Simeon mambarakaik-i Yusuf sarato 
jo Siti Maryam, sarato bakato kabake 
Siti Maryam, mandeh Anak tu, "Anak 
ko lah dipiliah dek Allah, untuak ka 
mambinasokan, sarato jo untuak ka 
manyalamaikkan banyak urang Israel. 

Inyo ka manjadi tando dari Allah, nan ka 
dilawan dek banyak urang, 

35 jo caro nan baitu, mako tabongkalah 
apo nan ado di ati urang-urang tu. 
Kasadiahan ka manusuak ati angkau, 
bakcando ditusuak dek padang nan 
tajam." 

36 Ado pulo surang lai nabi padusi, nan 
lah sangaik gaek. Namonyo Hana, anak 
Fanuel, dari suku Asyer. Sasudah tujuah 
tawun barumah tanggo, 

37 mako Hana marando, kiniko inyo lah 
ba umua salapan puluah ampek tawun. 
Inyo indak panah doh baranjak dari 
Rumah Tuhan. Siang malam inyo ba 
ibadaik kapado Allah, badowa sarato jo 
bapuwaso. 

38 Tapek pulo dikutiko itu, inyo tibo, 
mako inyo pun mamyji Allah, sarato 
bakato tantang parkaro Anak tu, 
kabake sadonyo urang nan mananti- 
nantikan, masonyo Allah mamardekakan 
Yerusalem. 

39 Sasudah Yusuf jo Siti Maryam, 
mangarajokan kasadonyo nan 
diwajibkan dek Paratuaran Agamo 
Tuhan, mako inyo babaliak ka Nazaret di 
Galilea. 

40 Anak tu batambah gadang sarato 
batambah kuwaik. Inyo sabana sangaik 
bijaksano, sarato sangaik dikasiahi dek 
Allah. 

41 Satiyok tawun urang gaek Isa 
Almasih payi ka Yerusalem untuak 
marayokan Ari Rayo Paskah. 

42 Kutiko Isa Almasih lah ba umua 
duwo baleh tawun, Inyo payi pulo jo 
urang gaek-Nyo ka Ari Rayo Paskah tu, 
bakcando nan biaso. 

43 Kutiko lah salasai Ari Rayo tu, inyo 
bi pulang, tapi Isa Almasih, Anak tu, 
Inyo tatap tingga di Yerusalem, bapak jo 
mandeh-Nyo indak tawu. 

44 Bapak jo mandeh-Nyo manyangko 
Inyo ado dalam rombongan. Sasudah 
bajalan sahari pajalanan jauahnyo, 
barulah takana dek urang gaek-Nyo, 
mako inyo carilah Isa Almasih di antaro 
sanak sudaro, sarato jo di antaro 
urang-urang nan bakatawuan jo inyo. 

45 Tapi, Isa Almasih indak ado juwo 
doh basuwo, mako tapasolah urang 
gaek-Nyo babaliak ka Yerusalem, untuak 
mancari Inyo. 

46 Sasudah tigo ari urang gaek-Nyo 
mancari, barulah basuwo jo Isa Almasih, 

Inyo ado di Rumah Tuhan. Sadang 
duduak mandangakan guru-guru agamo 
nan banyak tanyo. 

47 Kasadonyo urang nan mandangakan 
Isa Almasih, bi tacangang, dek karano 
sagalo jawaban-Nyo sabana tapek. 

48 Urang gaek-Nyo pun tacangang 
maliyek Isa Almasih. Mandeh-Nyo pun 
batanyo, "Nak, baa mangko angkau 
pabuwek nan bakcando iko kabake 
kami? Mandeh jo apak lah cameh dek 
mancari!" 

49 Inyo manjawab, "Baa mangko dicari 
Ambo? Apokoh apak jo biyai indak tawu, 
baraso Ambo ko musti barado di rumah 
Bapak Ambo?" 

50 Tapi urang gaek-Nyo indak mangarati 
jo kecek Isa Almasih tu. 

51 Sudah tu, mako pulanglah Isa 
Almasih samo-samo jo urang gaek-Nyo 
ka Nazaret, Inyo patuah ka urang 
gaek-Nyo. Kasadonyo kajadian tu, 
dirasiyokan sajo dek Siti Maryam di 
atinyo. 

52 Isa Almasih samakin batambah 
gadang, sarato batambah pulo alemu 
pangatawuan-Nyo, Inyo dikasiahi dek 

Allah sarato disukoi dek urang nan 
banyak. 

1 Di tawun nan kalimo baleh, dari 

pamarentahan Kaisar Tiberius, 
Pontius Pilatus manjadi gubenur di 
Yudea, Herodes mamarentah di Galilea. 
Filipus, dunsanak Herodes mamarentah 
di wilayah Iturea, sarato jo di Trakhonitis, 
sadangkan Lisanias mamarentah di 
Abilene. 

2 Nan manjabaik imam-imam basa 
iyolah Hanas jo Kayafas. Di tawun itulah 
Allah bakato di padang pasie, kabake 
Nabi Yahya anak dari Zakharia. 

3Mangko payilah Nabi Yahya kian 
kumari disadonyo daerah sungai Yordan 
untuak mambaritokan kaba dari Allah. 
Nabi Yahya ma imbau-i urang supayo 
bi batobaik, "Batobaiklah dari doso 
angku-angku, angku-angku musti 
dipamandikan, supayo Allah buliah ma 
ampuni doso angku-angku." 

“Itu samo jo apo nan lah tatulih di 
dalam kitab Nabi Yesaya: "Ado urang 
ba imbau-imbau di padang pasie, 
'Sadiyokanlah jalan untuak Tuhan, 
ratokanlah jalan untuak Baliau. 

5 Satiyok lurah ka ditimbun, satiyok 
gunuang jo bukik ka didatakan. Labuah 
nan bakelok-kelok ka diluruihkan, jalan 
nan balakuak-lakuak ka didatakan. 

6 Kasadonyo urang di ateh dunia ko ka 
maliyek Allah manyalamaikkan umaik 
manusia!'" 

7Sambuah urang nan bi tibo kabake 
Nabi Yahya untuak mintak dipamandikan. 
Nabi Yahya mangatokan kabake urang- 
urang tu, "Angku-angku adolah urang 
jahek! Siya urang nan mangatokan, 
baraso angku-angku dapek lapeh dari 
ukunan, nan dari Allah? 

8 Panampakkanlah jo karajo angku- 
angku, baraso angku-angku iyo lah 
batobaik dari doso! Jan sampai ado di 
antaro angku-angku nan mangatokan, 
baraso Nabi Ibrahim adolah niniak 
muyang angku-angku. Kana-ilah apo 
nan ambo katokan ko: Dari batu nan 
ado ko, Allah bisa mambuwek katurunan 
untuak Nabi Ibrahim! 

9 Kapak lah tasadiyo untuak panabang 
kayu sampai ka urek-ureknyo. Satiyok 
batang kayu nan indak ma asiekan 
buwah nan elok, ka ditabang, sudah tu 
di ambuangkan masuak api." 

10 "Jikok baitu, apo nan musti kami 
karajokan?" kecek urang-urang tu 
kabake Nabi Yahya. 

1 Nabi Yahya manjawab, "Urang nan 
mampunyoi baju duwo alai, inyo musti 
ma agiahkan bajunyo salai, untuak 
urang nan indak babaju: baitu pulo, 
urang nan lai ado nan ka dimakan, 
inyo musti mambagi makanannyo tu, jo 
urang nan indak ado nan ka dimakan." 

12 Tukang mintak pajak, bi tibo pulo 
kabake Nabi Yahya, untuak mintak 
dipamandikan. Inyo bi batanyo, "Angku 
guru, apo nan musti kami karajokan?" 

13 Nabi Yahya manjawab, "Janlah 
angku-angku mamintak pajak, labiah 
daripado nan lah di agakkan." 

14 Ado pulo saradadu nan batanyo, 
"Kami baa pulo caronyo ngku? Apo 
nan musti kami karajokan?" Nabi 
Yahya manjawab, "Janlah angku-angku 
mamangua urang, siya juwo pun 
urangnyo, janlah mamintak pitih urang, 
jo tuduahan nan palasu. Cukuikkan 
sajolah gaji angku-angku!" 

15 Dikutiko itu urang muloi batanyo- 
tanyo, apokoh baliau ko, Rajo 
Panyalamaik nan dinanti-nantikan. 

16 Itulah sababnyo, mangko Nabi 
Yahya mangatokan kabake sadonyo 
urang-urang tu bakcando iko, "Ambo 
mampamandikan angku-angku jo ayie, 
tapi saketek ari lai, ka tibo Urang nan 
labiah basa daripado ambo. Untuak 
mambukak tali tarompa-Nyo sajo, ambo 
indak patuik. Baliau ka mampamandikan 
angku-angku jo Roh Allah sarato jo api. 

17 Di tangan-Nyo ado tampiyan untuak 
panampi kasadonyo gandun-Nyo 
sampai tareh. Nama nan gandun ka 
dikumpuakan-Nyo masuak lumbuang, 
tapi, nama nan dadak ka dibaka-Nyo 
dalam api nan indak namuah pudua!" 

18 Bakcando itulah Nabi Yahya 
manasiyaik-i urang, jo bamacam-macam 
caro, dikutiko baliau mambaritokan Injil. 

19 Tapi Rajo Herodes, panguwaso di 
Galilea, inyo diparingekkan dek Nabi 
Yahya, parkaro inyo mampabini si 
Herodias jando karek-annyo, sarato 
jo sagalo karajo-karajo jahek nan lah 
dipabuweknyo. 

20 Tapi, malah rajo Herodes manambahi 
karajo jaheknyo, inyo masuakkan Nabi 
Yahya ka dalam pinjaro. 


LUKAS 3.21-30 25 


21 Sasudah kasadonyo urang 
dipamandikan, mako Isa Almasih 
dipamandikan pulo. Kutiko Baliau sadang 
badowa, mako tabukaklah langik, 

22 Roh Allah turun kabake Baliau barupo 
buruang marpati. Sudah tu tadangalah 
suwaro dari Allah, nan mangatokan, 
"Angkaulah Anak-Den, nan Den kasiahi. 
Angkau manyanangkan ati-Den." 

23 Dikutiko Isa Almasih mamuloi 
karajo-Nyo, kutiko itu Baliau lah ba 
umua kiro-kiro tigo puluah tawun. 
Sacaro layie urang bapandapek, Baliau 
adolah anak Yusuf, anak Eli, 

24 anak Matat, anak Lewi, anak Malkhi, 
anak Yanai, anak Yusuf, 

25 anak Matica, anak Amos, anak 
Nahum, anak Hesli, anak Nagai, 

26 anak Maat, anak Matica, anak Simei, 
anak Yosekh, anak Yoda, 

27 anak Yohanan, anak Resa, anak 
Zerubabel, anak Sealtiel, anak Neri, 

28 anak Malkhi, anak Adi, anak Kosam, 
anak Elmadam, anak Er, 

29 anak Yesua, anak Eliezer, anak Yorim, 
anak Matat, anak Lewi, 

30 anak Simeon, anak Yehuda, anak 
Yusuf, anak Yonam, anak Elyakim, 

31 anak Melea, anak Mina, anak Matata, 
anak Natan, anak Daud, 

32 anak Isai, anak Obed, anak Boas, 
anak Salmon, anak Nahason, 

33 anak Aminadab, anak Admin, anak 
Arni, anak Hezron, anak Peres, anak 
Yehuda, 

34 anak Yakub, anak Ishak, anak 
Ibrahim, anak Terah, anak Nahor, 

35 anak Serug, anak Rehu, anak Peleg, 
anak Eber, anak Salmon, 

36 anak Kenan, anak Arpakhsad, anak 
Sem, anak Nuh, anak Lamekh, 

37 anak Metusalah, anak Henokh, anak 
Yared, anak Mahalaleel, anak Kenan, 

38 anak Enos, anak Set, anak Adam, 
anak Allah. 

4 l Isa Almasih panuah jo kuwaso Roh 

Allah dikutiko Baliau barangkek dari 
sungai Yordan. Roh Allah mamimpin 
Baliau ka padang gurun. 

2 Tibo disinan Baliau dicuboi dek ubilih, 
ampek puluah ari lamonyo. Dalam maso 
salamo itu, indak ciyek juwo doh nan 
dimakan dek Baliau. Akienyo paruik 
Baliau maraso litak. 

3 Ubilih bakato kabake Baliau, "Angkau 
kan Anak Allah, iyo ndak? Jikok iyo 
suruahlah batu ko manjadi roti." 

“Isa Almasih manjawab, "Di Alkitab 
ado tatulih, 'Manusia iduik, indak dari 
roti sajo doh." 

> Sudah tu ubilih mambawok Isa 
Almasih ka tampaik nan tinggi, dalam 
sakijok mato ubilih mampaliyekkan 
kabake Baliau kasadonyo karajaan di 
ateh dunia ko. 

6 Ubilih bakato kabake Baliau, "Sadonyo 
kakuwasoan sarato jo arato bando ko, 
ka den sarahkan kabake Angkau," "dek 
karano kasadonyo tu lah disarahkan 
kabake den, aden bisa mambarikannyo 
kabake siapo sajo, sasuko ati den. 

7 Kasadonyo tu ka manjadi miliak 
Angkau, jikok Angkau lai namuah sujuik 
manyambah kabake den." 

8 Isa Almasih manjawab, "Di Alkitab 
ado tatulih, 'Sambahlah Tuhan Allah 
angkau, sarato kabake Baliau sajolah ba 
ibadaik.'" 

9 Sudah tu ubilih mambawok Isa 
Almasih ka Yerusalem, ka ateh 
bubuangan atok Rumah Tuhan, ubilih 
bakato kabake Baliau, "Angkau kan Anak 

Allah, iyo ndak? Jikok iyo, tajunlah dari 
siko ka bawah. 

10 Dek karano di Alkitab ado tatulih, 
'Allah ka manyuruah malekaik-malekaik- 
Nyo untuak manjago Angkau elok-elok.' 

11 'Malekaik-malekaik tu ka 
manyambuik Angkau jo tangannyo, 
supayo kaki Angkau jan ta antuak ka 
batu." 

121sa Almasih manjawab, "Di Alkitab 
ado tatulih, 'Janlah mancuboi Tuhan, 
Allah angkau." 

13 Kutiko ubilih lah salasai mancuboi Isa 
Almasih, jo sagalo macam caro, mako 
payilah inyo maninggakan Baliau sambia 
manunggu kutiko nan baiak. 

14 Kudian Isa Almasih babaliak ka 
Galilea, Baliau panuah jo kuwaso Roh 
Allah. Lah pacah kaba tantang diri Baliau 
di kasadonyo daerah tu. 

15 Baliau ma aja di rumah-rumah 
ibadaik, kasadonyo urang bi mamuji 
Baliau. 

16 Isa Almasih payi pulo ka Nazaret, ka 
nagari tampaik Baliau digadangkan. Di 
ari Sabat, manuruik kabiasoan, Baliau 
payi ka rumah ibadaik. Baliau tagak 
untuak ka mambacokan Alkitab, 

17 kabake Baliau dibarikan kitab Nabi 
Yesaya. Baliau mambukak guluangan 
kitab tu, mako basuwolah dek Baliau 
ayaik nan mangatokan bakcando iko, 

18 "Roh Tuhan ado didiri Ambo, dek 
karano Baliau lah ma angkek Ambo 
untuak ka mangabakan Kaba Baiak 
kabake urang nan bansaik. Baliau 
manyuruah Ambo untuak malewakan 
pambebasan kabake urang nan tatawan 
sarato mancegakkan urang nan buto, 
untuak malapehkan urang nan tasapik, 

19 sarato mangabakan, baraso lah tibo 
masonyo Tuhan ka manyalamaikkan 
umaik-Nyo." 

20 Isa Almasih mangguluang kitab 
tu baliak, sarato manyarahkannyo 
ka patugeh, sudah tu Baliau duduak. 
Kasadonyo urang nan di dalam rumah 
ibadaik tu bi mancaliak kabake Baliau. 

21 Baliau muloi babicaro kabake urang- 
urang tu, bakcando iko, "Ayaik-ayaik 
Alkitab nan lah Ambo baco cako, di 
ari ko juwo, dikutiko angku-angku 
mandangakan, lah basuwoan tu 
kasadonyo." 

22 Kato-kato nan dikatokan dek Isa 
Almasih sangaik rancaknyo, sainggo 

urang-urang tu bi tacangang, sarato 
sapandapek jo Baliau. Urang-urang tu bi 
mangatokan, "Indak koh Inyo ko anak 
Yusuf?" 

23 Mako Isa Almasih bakato kabake 
urang-urang tu, "Lah jaleh angku-angku 
ka mangatokan parumpamoan nan 
bakcando iko kabake Ambo, 'Oih dotor, 
cegakkan pulolah diri Angkau sandiri. 
Sagalo mukjizat nan lah kami danga, 
nan Angkau pabuwek di Kapernaum, 
pabuwek pulolah disiko, di kampuang 
Angkau sandiri.'" 

24 Baliau manambahkan pulo, "Kana- 
ilah nan Ambo katokan ko, indak ado doh 
nabi nan di aromaik-i di kampuangnyo 
sandiri. 

25 Tapi dangalah kecek Ambo ko: 
dijaman Nabi Elia, kutiko ujan indak ado 
turun, tangah ampek tawun lamonyo, 
mako tajadilah musim lapa nan sabana 
padiah di kasadonyo nagari. Dikutiko itu 
banyak padusi-padusi marando di Israel. 

26 Biyapun baitu, Allah indak ado doh 
manyuruah Nabi Elia, untuak payi ka 
salah surang dari urang marando tu, tapi 
hanyolah kabake surang urang marando 
di Sarfat di daerah Sidon. 

27 Baitu pulo dijaman Nabi Elisa, 
kutiko itu sambuah urang di Israel nan 
bapanyakik kulik nan manakuikkan, tapi 
indak surang juwo doh dari urang-urang 
tu nan dicegakkan, salain dari Naaman 
urang Siria tu." 

28 Kasadonyo urang nan di rumah 
ibadaik tu sangaik bangihnyo, kutiko 
mandangakan apo nan dikatokan dek 
Isa Almasih tu. 

29 Urang-urang tu bi tagak, sudah tu 
inyo ma usie Isa Almasih kaluwa kota, 
sarato mambawok Baliau ka tapi ngarai 
di gunuang, di tampaik talataknyo kota 
tu. Urang-urang tu bamukasuik nak ka 
manungokkan Baliau masuak lurah. 

30 Tapi Baliau manyalingkik di antaro 
urang nan banyak, sudah tu Baliau payi 
dari tampaik tu. 

31 Kudian Isa Almasih payi ka kota 
Kapernaum di Galilea. Tibo disinan 
Baliau ma aja urang di ari Sabat. 

32 Urang-urang tu bi tacangang maliyek 
caro Baliau ma aja, dek karano apo 
nan dikatokan dek Baliau manganduang 
kuwaso. 

33 Disinan, di rumah ibadaik tu ado 
surang urang nan dikuwasoi dek roh 
jahek. Urang tu mamakiak-makiak, 

34"Oih Isa Almasih, urang Nazaret, 
apo nan ka Angkau pabuwek kabake 
kami? Angkau kamari ko untuak ka 
mambinasokan kami? Aden tawu siapo 
Angkau: Angkau adolah Pisuruah Nan 
Suci dari Allah!" 

35"Jaan mangecek juwo...!" Isa 
Almasih ma ariak roh jahek tu. 
"Kaluwalah angkau dari urang ko!" 
Sudah tu, roh jahek tu ma ampehkan 
urang tu di adok-an urang nan banyak 
tu, mako kaluwalah inyo dari urang tu, 
jo caro nan indak manyakikkan urang tu. 

36 Kasadonyo urang bi tacangang, 
inyo bi mangecek sasamo inyo, "Indak 
tangguang-tangguang kato-kato 
Baliau. Jo kuwaik kuwaso Baliau 
mamarentahkan roh-roh jahek kaluwa, 
mako bi kaluwalah roh jahek tu!" 

37 Mako pacahlah kaba tantang Isa 
Almasih disadonyo daerah tu. 

38 Isa Almasih barangkek dari rumah 
ibadaik tu, sudah tu Baliau payi ka 
rumah si Simon. Mintuo si Simon nan 

padusi sadang sakik damam, di agiah 
tawulah kabake Baliau. 

39 Baliau payi ka tampaik lalok urang 
gaek tu, Baliau usielah damamnyo. 
Panyakiknyo cegak, inyo lansuang jago, 
inyo lah sato pulo malayani urang-urang 
tu. 

40 Kutiko matoari lah tabanam, 
kasadonyo urang bi mambawok-i 
dunsanak-dunsanaknyo nan ma idokkan 
bamacam-macam panyakik, kabake Isa 
Almasih. Baliau malatakkan tangan-Nyo 
ka satiyok urang nan sakik tu, untuak 
mancegakkannyo. 

41 Sambuah pulo roh-roh jahek 
nan dikaluwakan dari urang-urang 
tu, roh jahek tu mamakiak-makiak, 
"Angkaulah Anak Allah!" Isa Almasih 
ma ariak roh-roh jahek tu, Baliau indak 
mambuliahkan inyo mangecek, dek 
karano inyo tawu baraso Isa Almasih 
adolah Rajo Panyalamaik. 

42 Dikutiko matoari lah muloi tabik, Isa 
Almasih barangkek dari kota tu, sudah 
tu Baliau payi ka suatu tampaik nan 
langang. Urang nan banyak tu bi mancari 
Baliau, baru lah basuwo jo Isa Almasih, 

inyo bi mamintak kabake Baliau, supayo 
inyo jan ditinggakan. 

43Tapi Baliau mangatokan, "Ambo 
ko musti payi pulo ka kota-kota 
nan lain, untuak mambaritokan Injil 
Karajaan Allah, dek karano untuak itulah 
mangkonyo Allah manyuruah Ambo ka 
ateh dunia ko." 

44 Dek karano itu mangkonyo Isa 
Almasih bakatubah di rumah-rumah 
ibadaik, dikasadonyo nagari di Yudea. 
5 1 Pado satu kutiko, Isa Almasih tagak 

di tapi danau Genesaret. Sambuah 
urang nan basasak-sasak disinan, nan 
niyo nak mandangakan firman Allah dari 
Baliau. 

2 Baliau manampak duwo buwah parawu 
di tapi danau tu; tukang pukeknyo lah 
bi turun dari parawu tu, inyo bi sadang 
mambasuah pukeknyo. 

3 Baliau nayiak ka parawu tu, iyolah ka 
parawu nan punyo si Simon, sudah tu 
Baliau manyuruah si Simon mambawok 
parawunyo agak ka tangah. Baliau 
duduak di dalam parawu tu sambia ma 
aja urang nan banyak. 

“Lah sudah ma aja, Baliau bakato 
kabake si Simon, "Dayuanglah parawu 

ko ka tampaik nan dalam, sudah tu 
rantangkanlah pukek angkau tu, untuak 
mancakau ikan." 

5"Angku Guru," kecek si Simon, 
"lah samalam papek kami bakarajo 
kareh, tapi indak sikua juwo doh kami 
mandapek ikan! Tapi kiniko dek karano 
Angku nan manyuruah, jadihlah: biyalah 
nak ambo rantangkan pukek ko baliak." 

6 Sasudah inyo mangarajokan apo nan 
disuruahkan dek Isa Almasih, mako inyo 
bi mandapek ikan nan sangaik banyak, 
sampai pukeknyo muloi cabiak. 

7Dek karano itu, inyo bi mamintak 
tolong kabake kanti-kantinyo di parawu 
nan lain. Kanti-kantinyo tu bi tibo, 
sudah tu sacaro basamo-samo inyo ma 
isi kaduwo buwah parawu tu sampai 
panuah jo ikan, ampia-ampia parawu tu 
karam. 

8 Kutiko si Simon maliyek kajadian nan 
saroman itu, inyo sujuik di adok-an 
Isa Almasih, sudah tu inyo bakato, 
"Tinggakanlah ambo ko Tuhan! Dek 
karano ambo ko adolah urang badoso!" 

9Si Simon sarato jo kasadonyo 

urang nan samo-samo jo inyo sangaik 


LUKAS 5.10-14 36 


tacangang, dek maliyek ikan nan lah 
inyo cakau. 

10 Baitu pulo jo kanti-kanti si Simon 
nan lain, si Yakobus jo si Yahya, anak 
Zebedeus. Isa Almasih bakato kabake si 
Simon, "Janlah takuik! Muloi dari sajak 
kiniko, angkau ka manjadi pamukek 
urang." 

11Si Simon sarato jo kantinyo, ma 
elo parawu tu ka tapi, sudah tu inyo 
tinggakan kasadonyo tu, mako inyo payi 
untuak manuruikkan Isa Almasih. 

12 Pado suatu ari, Isa Almasih sadang 
barado disabuwah kota. Disinan ado 
surang laki-laki nan badannyo lah panuah 
dek panyakik kulik nan manakuikkan. 
Kutiko inyo manampak Isa Almasih, 
inyo sujuik di adok-an Baliau sambia 
mambana, "Ngku, jikok Angku namuah, 
Angku bisa mancegakkan ambo!" 

13 Baliau ma awai urang tu sambia 
bakato, "Ambo layi namuah, cegaklah!" 
Kutiko tu juwo panyakik urang tu cegak. 

14 Sudah tu Isa Almasih managah 
urang tu, supayo inyo jan mancuritokan 
kajadian tu kabake siya-siyanyo, Baliau 
mangatokan, "Payilah paliyekkan badan 
angkau tu kabake imam, sudah tu 

mintaklah pangakuan dari inyo, baraso 
angkau iyo lah cegak. Mako payilah 
mampasambahkan karoban, bakcando 
nan diparentahkan dek Nabi Musa, 
sabagai tando kabake urang nan banyak, 
baraso angkau iyo lah sabana-bana 
cegak." 

15 Tapi tantang diri Isa Almasih, lah 
pacah kaba kian kumari, sainggo 
sambuah urang nan bi tibo, untuak 
mandangakan pangajaran dari Baliau, 
sarato untuak mintak dicegakkan dari 
panyakiknyo surang-surang. 

16 Sasudah tu Isa Almasih payi badowa 
ka tampaik nan langang. 

17 Pado suatu ari, kutiko Isa Almasih 
sadang ma aja, ado babarapo urang 
Farisi sarato jo guru-guru agamo, sadang 
bi duduak disinan. Inyo bi datang dari 
Yerusalem, sarato jo dari kota-kota di 
Galilea jo Yudea. Kuwaso Tuhan ado 
didiri Isa Almasih untuak mancegakkan 
urang-urang nan sakik. 

18 Dikutiko itu ado babarapo urang 
nan bi tibo, mambawok surang urang 
lumpuah nan lalok di ateh lapiak. 
Urang-urang tu lah ba usawo untuak 
mambawok urang nan lumpuah tu 

masuak ka dalam rumah, supayo dapek 
dilatakkan di adok-an Isa Almasih. 

19 Tapi dek karano urang nan sangaik 
rami, mako urang-urang tu indak 
dapek doh masuak mambawok urang 
nan lumpuah tu. Dek karano itu, inyo 
nayiakkanlah urang nan lumpuah tu ka 
ateh atok. Sudah tu inyo bukak atok, 
kudian diturunkanlah urang nan lumpuah 
tu jo lapiak ka dalam rumah, tapek 
di adok-an Isa Almasih nan duduak di 
tangah-tangah urang nan banyak. 

20 Kutiko Isa Almasih maliyek, dek 
takah itu bana imannyo urang-urang 
tu, mako Baliau bakato kabake urang 
tu, "Oih sanak, doso angkau lah Ambo 
ampuni." 

21 Guru-guru agamo sarato jo urang- 
urang Farisi tu bi mangecek sasamo 
inyo, "Siya Urang ko nan sabananyo, kok 
Inyo barani mahino Allah? Siya urang 
han dapek ma ampuni doso, salain 
daripado Allah?" 

22Isa Almasih tawu apo nan 
dipakecekkan dek urang-urang tu. Dek 
karano itu Baliau bakato, "Baa mangko 
angku-angku kok bapandapek nan baitu 
di dalam ati angku surang-surang? 

23 Nama nan labiah mudah? Untuak 
mangatokan, 'Doso angkau lah di 
ampuni', atau untuak mangatokan, 
'Tagaklah, sudah tu bajalanlah!' 

24 Kiniko Ambo ka mambuktikan kabake 
angku-angku, baraso di ateh dunia ko, 
Anak Manusia bakuwaso untuak ma 
ampuni doso." Sudah tu Isa Almasih 
bakato kabake urang nan lumpuah tu, 
"Tagaklah, angkeklah tampaik lalok 
angkau, sudah tu pulanglah!" 

25 Di adok-an kasadonyo urang nan 
banyak tu, urang nan lumpuah tu 
bagageh tagak, sudah tu inyo angkek 
tampaik laloknyo, inyo taruih pulang 
sambia mamuji Allah. 

26 Kasadonyo urang-urang tu bi 
tacangang sangaik, inyo bi mamuji Allah. 
Jo parasaan nan takuik, urang-urang tu 
bi mangecek, "Sabana ajaib kajadian 
nan kito liyek ko!" 

27 Sasudah itu Isa Almasih payi kaluwa, 
Baliau manampak surang tukang mintak 
pajak, nan banamo si Lewi, sadang 
duduak di kantua nyo. Baliau bakato 
kabake inyo, "Kamarilah, molah payi jo 
Ambo." 

28 Si Lewi lansuang tagak, sudah tu inyo 
tinggakan kasadonyo, mako payilah inyo 
manuruikkan Isa Almasih. 

29 Sasudah tu si Lewi ma adokan alek di 
rumahnyo untuak manjamu Isa Almasih. 
Sambuah tukang mintak pajak sarato 
jo urang-urang nan lain bagai, bi sato 
makan samo-samo jo inyo. 

30 Babarapo urang Farisi sarato jo guru- 
guru agamo, indak lamak parasaannyo 
maliyek kajadian tu, sudah tu inyo bi 
mangecek kabake pangikuik Isa Almasih, 
"Baa mangko angku-angku bi makan 
minun samo jo tukang mintak pajak, 
sarato jo urang-urang nan indak baiak?" 

31 Isa Almasih manjawab, "Urang nan 
siyaik indak mamaralukan dotor doh: 
tapi kok urang nan sakik iyo. 

32 Ambo datang, indak untuak ka ma 
imbau urang-urang nan manyangko 
dirinyo lah baiak doh, tapi, Ambo ka ma 
imbau urang-urang nan badoso, supayo 
inyo batobaik dari doso-dosonyo." 

33 Sambuah urang nan bi mangecek 
bakcando iko kabake Isa Almasih, 
"Pangikuik Nabi Yahya jo pangikuik 
urang Farisi acok bi bapuwaso sarato jo 

badowa. Tapi pangikuik-pangikuik Angku 
bi makan jo minun." 

34 Baliau manjawab, "Apokoh angku- 
angku bisa manyuruah si alek bapuwaso 
dikutiko sadang baralek kawin, kutiko 
marapulai sadang samo-samo jo inyo? 
Tantu indak! 

35 Tapi isuak ka tibo masonyo, marapulai 
tu ka di ambiak dari urang-urang tu. 
Mako dikutiko itulah urang-urang tu ka 
bi bapuwaso." 

36 Sudah tu Isa Almasih mancuritokan 
kabake urang-urang tu parumpamoan 
nan bakcando iko, "Indak ado doh urang 
han manumbok baju nan usang, jo 
sakarek kain dari baju nan baru. Jo caro 
nan baitu, inyo lah mancabiak-i baju nan 
baru tu. Dek karano kain panumbok nan 
baru tu, indak sasuwai doh jo baju nan 
lah usang. 

37 Baitu pulo, indak ado doh urang nan 
mamasuakkan ayie anggur nan baru, 
ka dalam kampia kulik nan lah usang, 
dek karano di ayie anggur nan baru 
tu, kampia kulik tu bisa cabiak. Mako 
anggurnyo tabuwang, kampianyo pun 
kuyak. 

38 Ayie anggur nan baru, musti 
dimasuakkan ka kampia kulik nan baru 
pulo. 

39 Baitu pulo, indak ado doh urang nan 
niyo maminun ayie anggur nan baru, 
jikok inyo lah mancubo maminun ayie 
anggur nan lah tuwo, anggur nan lah 
tuwo tu labiah lamak rasonyo." 

l Ado sakali di ari Sabat, kutiko itu 

Isa Almasih lalu di satumpak parak 
gandun, pangikuik-pangikuik-Nyo bi 
ma ambiak-i gandun. Pangikuik-Nyo 
tu manggisa gandun tu jo tangannyo, 
sudah tu dimakannyo. 

2 Babarapo urang Farisi bi batanyo, 
"Baa mangko angku-angku malangga 
paratuaran agamo kito, jo sacaro 
mampabuwek sasuatu karajo nan 
ditagah di ari Sabat?" 

3 Isa Almasih manjawab, "Alun adokoh 
angku-angku mambaco di Alkitab, 
tantang apo nan dipabuwek dek nabi 
Daud, kutiko inyo sarato jo pangikuiknyo 
bi tabik litak? 

4Inyo masuak ka dalam Rumah Tuhan, 
inyo ambiak roti nan lah dipasambahkan 
kapado Allah, sudah tu dimakannyo. 
Kudian inyo barikan pulo roti tu kabake 

pangikuiknyo. Padohal manuruik 
paratuaran agamo kito, imam-imam 
sajolah nan buliah mamakan roti tu." 

“Sudah tu Baliau bakato, "Anak 
Manusia bakuwaso ateh ari Sabat!" 

6 Ado pulo sakali di ari Sabat nan lain, 
Isa Almasih payi ma aja ka rumah 
ibadaik. Disinan ado surang urang, nan 
tangannyo lah mati sabalah. 

7 Babarapo urang guru agamo sarato jo 
urang Farisi baniyaik nak mancari-cari 
kasalahan Isa Almasih, supayo dapek 
caro untuak mangadukan Baliau. Jadi 
urang-urang tu taruih mamparatikan 
Baliau, apokoh Baliau ka mancegakkan 
urang di ari Sabat. 

8 Tapi Isa Almasih mangatawui pikieran 
urang-urang tu. Mako Baliau bakato 
kabake urang nan tangannyo lah mati 
sabalah tu, "Kamarilah, ka muko ko, 
tagaklah disiko!" Urang tu tagak, sudah 
tu inyo taruih ka muko. 

9 Kudian Baliau batanyo kabake 
urang-urang nan ado disinan, "Manuruik 
agamo, apo nan buliah kito karajokan di 
ari Sabat? Babuwek baiak atau babuwek 
jahek? Manyalamaikkan urang atau 
mancilakokan urang?" 

10 Baliau mancaliak ka sakuliliang, 
kabake sadonyo urang, sudah tu Baliau 
bakato kabake urang nan mati tangan 
tu, "Oncongkanlah tangan angkau." 
Urang tu pun ma oncongkan tangannyo, 
lansuang tangannyo cegak. 

11 Tapi guru-guru agamo jo urang-urang 
Farisi tu, sangaik bangihnyo, inyo muloi 
barundiang, apo nan bisa nan ka inyo 
pabuwek kabake Isa Almasih. 

12 Dikutiko itu Isa Almasih mandaki ka 
sabuwah bukik, untuak badowa kapado 
Allah, samalam papek Baliau badowa. 

13 Kutiko ari lah tarang, Baliau ma 
imbau pangikuik-pangikuik-Nyo, sudah 
tu Baliau mamiliah duwo baleh urang 
diantaro pangikuik-Nyo tu. Baliau 
manamokan urang nan duwo baleh tu, 
sabagai rasul. Urang-urang tu adolah: 

14Si Simon (nan dinamoi pulo dek 
Baliau si Petrus), si Andreas karek-an si 
Simon: si Yakobus, si Yahya, si Filipus 
sarato jo si Bartolomeus, 

15gj Matius sarato jo si Tomas, si 
Yakobus anak Alfeus, sarato jo si Simon 
(nan dinamoi pulo si Patriot), 

16 sj Yudas anak Yakobus sarato jo si 
Yudas Iskariot nan kudiannyo manjadi 
pangkiyanaik. 

17 Kudian Isa Almasih turun dari bukik 
tu samo-samo jo rasul-rasul tu bagai, 
sudah tu inyo baranti, sarato tagak 
disuatu tampaik nan data. Disinan ado 
pulo sarombongan gadang pangikuik- 
pangikuik-Nyo nan lain, sambuah pulo 
urang nan bi tibo dari babagai-bagai 
kampuang, dari sadonyo nagari di 
Yudea, Yerusalem, sarato jo kota-kota di 
Tirus jo di Sidon nan di daerah pasisie. 

18 Urang-urang tu bi tibo, untuak 
nak mandangakan pangajaran Isa 
Almasih, sarato nak mintak dicegakkan 
dari sakik panyakik. Urang-urang nan 
kamasuak-an roh jahek bi tibo pulo 
dicegakkan. 

19 Kasadonyo urang bi ba usawo nak 
ka ma awai Isa Almasih, dek karano 
ado kuwaso nan kaluwa dari diri Baliau, 
nan dapek mancegakkan urang tu 
kasadonyo. 

20 Isa Almasih mancaliak kabake 
pangikuik-pangikuik-Nyo, sudah tu 
Baliau bakato, "Babahagialah angku- 
angku, urang nan bansaik, dek karano 

angku-angkulah nan punyo Karajaan 
Allah! 

21 Babahagialah angku-angku, nan 
kiniko baparuik litak: angku-angku ka 
dikanyangkan! Babahagialah angku- 
angku nan kiniko manangih: isuak 
angku-angku ka bagadang ati! 

22 Babahagialah angku-angku jikok 
dibanci-i, jikok ditulak-i, jikok dihino, 
sarato jikok dipitanah dek karano di 
Anak Manusia! 

23 Nabi-nabi dijaman sa isuak, 
dipabuwek urang bakcando itu pulo. 
Jikok tajadi nan saroman itu, rancaklah 
angku-angku basanang ati, sarato 
manarilah basukocito, dek karano 
gadang upah nan lah tasadiyo untuak 
angku-angku di sarugo. 

24 Tapi cilakolah angku-angku, jikok 
kiniko angku-angku kayo; dek karano 
angku-angku lah mancuboi sagalo nan 
lamak-lamak! 

25 Cilakolah angku-angku, nan kiniko 
lah maraso kanyang, dek karano 
isuak angku-angku ka baparuik litak! 
Cilakolah angku-angku, nan kiniko 
bagalak-galak bagadang ati: dek karano 

isuak angku-angku ka ba ibo ati sarato 
jo ka manangih! 

26 Cilakolah angku-angku, jikok 
kasadonyo urang bi mamuji angku- 
angku: dek karano bakcando itu pulo 
niniak muyangnyo bi mamuji nabi-nabi 
palasu dijaman sa isuak." 

27 "Tapi kabake angku-angku, nan kiniko 
layi namuah mandangakan kato-kato 
Ambo, Ambo bapasan nan bakcando 
iko: kasiahilah musuah-musuah angkau, 
sarato babuwek baiaklah kabake urang 
nan jajok jo angkau. 

28 Barakaik-ilah urang nan mangutuak-i 
angkau, sarato dowakanlah urang nan 
jahek kabake angkau. 

29 Jikok ado urang nan manampa salah 
ciyek dari pipih angkau, mako padiyakan 
pulolah inyo manampa nan sabalah lai. 
Jikok ado urang nan nak marabuik jubah 
angkau, mako agiahkanlah baju angkau 
bagai. 

30 Jikok ado urang nan mamintak 
sasuatu kabake angkau, agiahkanlah tu 
ka untuaknyo, jikok hak miliak angkau 
dirabuik, janlah dimintak baliak. 

31 Pabuweklah kabake urang lain, samo 
jo bakcando apo nan katuju di angkau, 
nan ka dipabuwek urang kabake angkau. 

32 Jikok angku-angku hanyo mangasiahi 
urang nan mangasiahi angku-angku 
sajo, apo tu aratinyo? Urang badoso 
pun mangasiahi urang-urang nan 
mangasiahinyo! 

33 Atau jikok angku-angku hanyo 
babuwek baiak, kabake urang-urang 
nan babuwek baiak ka angku-angku 
sajo, dimanyo latak jaso angku-angku? 
Urang-urang badoso pun mampabuwek 
nan saroman itu! 

34 Jikok angku-angku mampasalangkan 
pitih, hanyo kabake urang-urang nan ka 
bisa mambayie baliak, dimanyo latak 
jaso angku-angku? Urang badoso pun 
mampasalangkan pitih kabake urang 
badoso, sudah tu inyo mintak baliak! 

35 Samustinyo indak baitu doh! 
Angku-angku musti sabaliaknyo, 
angku-angku musti mangasiahi urang 
nan mamusuahi angku-angku sarato 
babuwek baiak kabake inyo. Angku- 
angku musti manjadi urang nan namuah 
mampasalangi, sarato jan maharokkan 
nan dipasalangkan tu ka babaliak 

baliak. Jikok angku-angku mampabuwek 
nan saroman itu, mako gadang lah 
upah nan ka angku-angku tarimo, nan 
angku-angku ka manjadi anak-anak 
Allah Nan Mahatinggi. Dek karano Allah 
elok ati kabake urang nan indak tawu 
batarimo kasih, baitu pulo kabake urang 
nan jahek. 

36 Andaknyo angku-angku manjadi 
urang nan paibo, sarupo jo Bapak 
angkau, adolah nan paibo pulo!" 

37"Janlah mahakimi urang lain, supayo 
angkau sandiri jan pulo dihakimi dek 
Allah. Janlah ma ukun urang lain, supayo 
angkau sandiri, jan pulo di ukun dek 
Allah. Ampunilah urang lain, supayo 
angku-angku di ampuni pulo dek Allah. 

38 Agiahkanlah sasuatu kabake urang 
lain, supayo Allah ma agiahkan pulo 
sasuatu kabake angku-angku, angku- 
angku ka manarimo pambarian nan 
balimpah-limpah, nan lah digantangi 
sapadek-padeknyo untuak angku-angku. 
Dek karano, ukuaran nan angkau 
pakai untuak pa ukua urang lain, ka 
dipakai pulo dek Allah untuak pa ukua 
angku-angku." 

39 Kudian Isa Almasih mancuritokan 
pulo kabake urang-urang tu 
parumpamoan nan sarupo iko, "Jikok 
urang buto nan mambimbiang urang 
buto, mako lah jaleh kaduwo-duwonyo 
ka balambin masuak banda. 

40 Indak ado doh murik nan labiah 
santiang daripado gurunyo. Tapi jikok 
murik tu lah salasai baraja, mako inyo 
ka manjadi samo jo gurunyo. 

41 Baa mangko sarabuak kayu di 
mato urang nampak di angku-angku, 
sadangkan balok di mato angkau sandiri, 
indak nampak doh di angku-angku? 

42 Dima pulo ka bisa angku-angku 
bakato kabake sudaro angku-angku, 
'Oih sanak, kamarilah, buliah nak ambo 
kaluwakan sarabuak kayu nan di mato 
angkau tu.' Sadangkan di mato angkau 
sandiri ado balok nan mambulintang. 
Oih urang munapiak! Kaluwakanlah 
dawulu balok nan ado di mato angkau tu. 
Sudah tu, barulah angkau dapek maliyek 
sacaro jaleh, sarato bisa mangaluwakan 
sarabuak kayu nan di mato sudaro 
angkau tu." 

43 "Indak ado doh batang kayu rancak, 
nan ma asiekan buwah nan buruak. 

Baitu pulo, indak ado doh batang kayu 
buruak, nan ma asiekan buwah nan elok. 

44 Satiyok batang kayu dapek dikatawui 
dari maliyek buwahnyo. Rimbo talawu 
baduri, indak ka ma asiekan buwah aro 
doh, baitu pulo samak baduri, indak ka 
ma asiekan buwah anggur doh. 

45 Urang nan elok, mangarajokan 
karajo-karajo nan baiak, dek karano 
atinyo panuah jo kabaiakkan. Urang 
nan jahek, mangarajokan karajo-karajo 
nan jahek, dek karano atinyo panuah jo 
sagalo nan buruak. Dek karano, satiyok 
apo nan dikatokan dek muluik, itu adolah 
nan kaluwa dari ati." 

46 "Baa mangko angku-angku ma imbau 
Ambo, "Tuhan, Tuhan,' tapi angku-angku 
indak mangarajokan doh, apo nan Ambo 
katokan? 

47 Satiyok urang nan datang kabake 
Ambo, jikok inyo layi mandangakan 
kato-kato Ambo, sarato layi 
mangarajokannyo. Jo siyalah nan 
dapek kito samokan urang nan saroman 
itu? -- Eloklah nak Ambo agiah tawu ka 
angku-angku urang nan bakcando itu --. 

48 Inyo tu, ibaraiknyo sarupo jo urang 
nan kutiko ka managakkan rumah, inyo 

manggali dalam-dalam sampai basuwo 
tanah nan kareh, sudah tu inyo buwek 
sandi di ateh batu. Kutiko ado ayie 
gadang tibo, ayie batang ayie malando 
rumah tu, mako nan rumah tu indak 
ka baa-baa doh, dek karano rumah 

tu ditagakkan di ateh batu sandi nan 
kuwaik. 

49Tapi ado pulo urang, nan hanyo 
mandangakan kato-kato Ambo, tapi 
indak dikarajokannyo, inyo tu adolah, 
ibaraiknyo sarupo jo urang nan 
managakkan rumahnyo indak basandi. 
Jikok ayie gadang tibo malando, mako 
rumahnyo tu ka runtuah: rusak binaso!" 
7 t Kutiko lah salasai mangatokan 

sagalo macam parkaro tu kabake 
urang nan banyak, mako payilah Isa 
Almasih ka Kapernaum. 

2 Disinan ado surang parwira tantara 
Roma, inyo punyo surang pisuruah nan 
sangaik disayanginyo. Pisuruahnyo tu 
sakik, lah ampia ka mati bantuaknyo. 

3 Dikutiko inyo mandanga kaba tantang 
Isa Almasih, mako disuruahnyolah 
babarapo urang pamimpin urang Yahudi, 
payi kabake Isa Almasih, untuak 
mamintak, kok dapek Baliau bamurah ati 

datang, untuak mancegakkan pisuruah 
nan sakik tu. 

4Kutiko lah tibo di tampaik Baliau, 
urang-urang tu bi mambana kabake 
Baliau, kok dapek Baliau niyo manolong 
parwira tantara tu. "Parwira tantara 
ko patuik bana Angkau tolong," kecek 
urang-urang tu ka Isa Almasih, 

3 "dek karano, inyo sabana ibo kabake 
banso kito, inyo lah mambuwekkan 
rumah ibadaik untuak kami." 

6Mako payilah Isa Almasih samo- 
samo jo urang-urang tu bagai. Kutiko 
Baliau lah ampia ka tibo di rumah tu, 
parwira tu manyuruah kanti-kantinyo 
manyonsongkan Baliau, untuak 
mangatokan, "Indak usah lai Angku 
basusah-susah datang ka rumah ambo. 
Ambo ko urang nan indak patuik 
manarimo Angku di rumah ambo. 

7 Itulah sababnyo, mangko ambo sandiri 
indak barani untuak manamui Angku. 
Jadi, Angku agiah sajolah parentah, 
supayo palayan ambo tu cegak. 

8 Dek karano, ambo sandiri pun tunduak 
kabake parentah kumandan ambo, 

di bawah ambo ado pulo parajurik- 
parajurik, nan musti tunduak ka 

parentah ambo. Jikok ambo manyuruah 
surang parajurik, 'Payi!' mako inyo pun 
payi: baitu pulo jikok ambo mangatokan 
kabake nan lain, 'Kamarilah!' mako inyo 
pun datang. Jikok ambo mamarentahkan 
palayan ambo, 'Buweklah iko!" mako 
inyo pun mangarajokannyo." 

? Isa Almasih tacangang mandangakan 
kecek urang itu. Baliau malengong 
sambia bakato kabake urang banyak 
nan manuruikkan Baliau tu, "Indak 
tangguang-tangguang doh urang ko. Di 
antaro sabanyak ko urang Israel, alun 
ado lai Ambo basuwo jo urang nan ba 
iman bakcando iko!" 

10 Kutiko urang-urang nan disuruah tu 
babaliak ka rumah parwira tu, palayan 
nan sakik tu lah cegak. 

11 Indak lamo sasudah tu, Isa Almasih 
payi ka kota Nain. Pangikuik-Nyo 
sarato jo urang nan banyak, payi pulo 
samo-samo jo Baliau. 

12 Kutiko Baliau tibo di dakek pintu 
kaporo, ka masuak kota, Baliau basobok 
jo urang nan ka ma antakan mayik 
kaluwa kota. Nan maningga tu adolah 
surang anak laki-laki, anak tungga 
dari surang urang marando. Sambuah 

panduduak kota nan bi payi ma iriangkan 
mandeh nan kamatian anak tu. 

13 Kutiko Tuhan Isa Almasih maliyek 
padusi nan kamatian anak tu, Baliau 
maraso ibo, Baliau bakato, "Jan 
manangih lai amai!" 

14 Sudah tu Baliau mandakek-i osongan 
mayik tu, sambia ma awainyo. Mako 
urang-urang nan ma osong mayik tu 
baranti bajalan. Baliau bakato, "Oih anak 
mudo, jagolah angkau!" 

15 Mako jagolah anak mudo nan mati 
tu, inyo duduak sudah tu inyo muloi 
mangecek. Mako disarahkanlah anak tu 
dek Isa Almasih kabake mandehnyo. 

16 Kasadonyo urang bi tabik takuik, 
sarato bi mamuji Allah. Inyo bi 
mangecek, "Surang nabi nan sangaik 
mulie lah tibo di tangah-tangah 
kito! Allah lah datang untuak ka 
manyalamaikkan umaik-Nyo!" 

17 Lah pacah kaba tantang diri Isa 
Almasih di kasadonyo nagari di Yudea 
sarato jo di daerah sakuliliangnyo. 

18 Pangikuik Nabi Yahya mancuritokan 
kabake inyo, kasadonyo kajadian- 
kajadian tu. Mako di imbaunyolah duwo 
urang pangikuiknyo, 

19 sudah tu, inyo suruah nan baduwo 
tu payi ka Tuhan Isa Almasih, untuak 
mananyokan nan bakcando iko, "Angku 
koh urangnyo nan ka datang manuruik 
janji Allah, atau musti koh kami 
manunggu urang nan lain?" 

20 Mako payilah pangikuik Nabi Yahya 
Pambaptis tu, untuak manamui Isa 
Almasih, sarato bakato, "Nabi Yahya 
manyuruah kami untuak batanyo kabake 
Angku, apokoh Angku urangnyo nan ka 
datang manuruik janji Allah, atau musti 
koh kami manunggu urang nan lain?" 

21 Dikutiko itu, sambuah urang nan 
dicegakkan dek Isa Almasih, sambuah 
Baliau ma usie roh jahek, sarato 
sambuah pulo mato urang nan buto 
dicegakkan. 

22 Dek karano itu Baliau manjawab, 
"Babaliaklah kabake Nabi Yahya, sudah 
tu curitokanlah apo nan lah angku-angku 
danga sarato apo nan lah angku-angku 
caliak: urang buto bisa maliyek, urang 
lumpuah bisa bajalan, urang nan 
bapanyakik kulik nan manakuikkan 
cegak, urang pakak bisa mandanga, 
urang mati bisa iduik baliak, sarato 

Kaba Baiak dari Allah dibaritokan kabake 
urang-urang nan bansaik. 

23 Babahagialah urang nan indak ado 
alasan, untuak indak manarimo Ambo." 

24 Sasudah utusan Nabi Yahya tu 
bajalan, Isa Almasih muloi mangecek 
kabake urang nan banyak tantang Nabi 
Yahya, Baliau mangatokan, "Angku- 
angku payi ka padang gurun, apo nan 
angku-angku liyek? Apokoh nak maliyek 
salai rumpuik nan di ambuih ribuik? 

25 Angku-angku payi untuak maliyek 
apo? Apokoh untuak maliyek urang 
nan babaju rancak? Urang-urang nan 
bapakaian bakcando itu, sarato nan iduik 
mewah tingganyo di istana! 

26 Jadi, jikok angku-angku kaluwa, 
untuak maliyek apo? Apokoh untuak 
maliyek surang nabi? Batua, malah 
labiah dari surang nabi. 

27 Dek karano Nabi Yahya tu lah nan 
dimukasuikkan dek ayaik Alkitab nan 
tatulih bakcando iko, 'Ikolah pisuruah- 
Den,' kato Allah, 'Aden ka manyuruah 
inyo labiah dawulu daripado Angkau, 
supayo inyo marambah jalan untuak 
Angkau!'" 

28 "Kana-ilah apo nan Ambo katokan 
ko," kecek Isa Almasih, "di ateh dunia 
ko, alun ado lai urang nan labiah basa 
daripado Nabi Yahya Pambaptis. Tapi, 
urang nan paliang ketek di dalam 
Karajaan Allah, labiah basa daripado 
Yahya Pambaptis." 

29 Kasadonyo urang -- tamasuak 
tukang-tukang mintak pajak -- 
mandangakan Isa Almasih mangatokan 
tantang parkaro itu: mako inyolah urang- 
urang nan lah mamatuahi kahandak 
Allah, sarato namuah dipamandikan dek 
Nabi Yahya. 

30 Tapi urang-urang Farisi sarato 
jo guru-guru agamo Yahudi indak 
namuah manarimo mukasuik Allah 
taradok dirinyo. Inyo indak namuah 
dipamandikan dek Nabi Yahya. 

31 Sudah tu Isa Almasih bakato pulo, "Jo 
apolah samustinyo ka Ambo samokan 
urang-urang nan iduik dijaman kiniko? 
Sarupo jo apolah urang-urang ko? 

32 Inyo ko sarupo jo paja-paja ketek nan 
duduak di tangah pasa, nan sakalompok 
mangecek kabake nan lain, 'Kami lah 
mandendangkan lagu bagadang ati 
untuak kalian, tapi kalian indak namuah 

doh manari! Kami lah mandendangkan 
lagu tando ba ibo ati, tapi indak ado doh 
kalian nan manangih!' 

33 Nabi Yahya Pambaptis datang -- inyo 
bapuwaso sarato indak maminun anggur 
-- angku-angku bi mangecekkan, 'Inyo 
kamasuak-an setan!' 

34 Anak Manusia datang -- Inyo makan 
sarato jo minun -- mako angku-angku 
bi mangatokan, 'Liyeklah urang tu! 
Cangok, pamabuak, bakanti jo tukang 
mintak pajak, bakanti jo urang badoso.' 

35 Biyapun baitu, kabijaksanoan Allah 
tabukti dari kasadonyo urang nan layi 
namuah manarimonyo." 

36 Ado surang urang Farisi, nan banamo 
si Simon, inyo mambawok singgah Isa 
Almasih makan ka rumahnyo. Mako 
payilah Baliau kasinan, duduak makan 
basamo-samo. 

37 Di kota tu ado pulo surang padusi nan 
iduiknyo bagalimang doso. Kutiko inyo 
mandanga baraso Isa Almasih sadang 
makan di rumah urang Farisi tu, mako 
inyo payi pulo ka tampaik tu sambia 
mambawok sabuwah boto pualam barisi 
minyak arun. 

38 Inyo tagak di balakang Isa Almasih, di 
dakek kaki Baliau, sambia manangih inyo 
mambasahi kaki Baliau jo ayie matonyo. 
Kudian kaki Baliau tu disekanyo jo 
abuaknyo, sudah tu di idunyo sarato 
dituwanginyo jo minyak arun. 

39 Kutiko urang Farisi nan ma undang 
Isa Almasih, maliyek kajadian tu, inyo 
bakato dalam atinyo, "Jikok sakironyo 
Urang ko nabi, tantu Inyo tawu siya 
padusi nan manyintuah-Nyo tu, tantu 
Inyo musti tawu pulo, baraso padusi tu 
iduik bagalimang doso!" 

40 Sudah tu Baliau bakato kabake si 
Simon, "Angku Simon, ado sasuatu nan 
ka Ambo katokan kabake angku." "Iyo 
Ngku Guru," kecek si Simon, "katokan 
sajolah." 

41 Baliau bakato, "Ado duwo urang 
nan ba utang kabake urang nan 
mampasalangkan pitih. Nan surang ba 
utang limo ratuih pitih perak, nan surang 
lai ba utang limo puluah pitih perak. 

42 Kaduwo-duwonyo samo-samo indak 
bisa mambayie utang tu, dek karano 
itu, utang-utangnyo tu di abihkan sajo. 
Nah, siya di antaro urang nan baduwo 

ko nan labiah mangasiahi urang nan 
mampasalangkan pitih tu?" 

43 "Ambo raso nan ka labiah mangasiahi, 
adolah urang nan utangnyo labiah 
banyak!" kecek si Simon. "Pandapek 
angku tu batua," kecek Isa Almasih. 

44 Sudah tu Baliau mancaliak kabake 
padusi tu, sambia bakato kabake si 
Simon, "Angkau kan layi manampak 
urang padusi ko? Ambo datang ka 
rumah angkau, tapi angkau indak 
manyadiyokan ayie doh, untuak 
pambasuah kaki Ambo: tapi urang 
padusi ko, inyo lah mambasuah 
kaki Ambo jo ayie matonyo, sarato 
manyekanyo jo abuaknyo. 

45 Angkau indak ado doh ma ibu Ambo, 
tando angkau manyambuik, kutiko Ambo 
tibo, tapi urang padusi ko, indak baranti 
doh sajak tadi ma ibui kaki Ambo. 

46 Angkau indak ado doh maminyak-i 
kapalo Ambo, tapi urang padusi ko lah 
maminyak-i kaki Ambo jo minyak arun. 

47 Jadi, nan sabananyo: kasiahnyo nan 
gadang tu, lah manunjuakkan, baraso 
dosonyo nan banyak tu, lah ba ampuni! 
Jikok urang nan saketek di ampuni, 
mako inyo saketek pulo mangasiahi." 

48 Sudah tu Isa Almasih bakato kabake 
urang padusi tu, "Sagalo doso angkau 
lah di ampuni." 

49 Urang-urang lain nan duduak makan 
samo-samo jo Baliau bi mangecek 
sasamo inyo, "Siya Urang ko nan 
sabananyo, kok Inyo bisa ma ampuni 
doso urang?" 

50 Tapi Isa Almasih bakato kabake 
urang padusi tu, "Dek karano angkau 
ba iman kabake Ambo, mako angkau 
ka disalamaikkan. Payilah, pasananglah 
ati!" 

lIndak lamo sasudah tu, Isa 

Almasih payi ka kota-kota sarato 
jo ka kampuang-kampuang, untuak 
mambaritokan Injil Karajaan Allah. 
Duwo baleh urang pangikuik-Nyo payi 
samo-samo jo Baliau. 

2 Baitu pulo babarapo urang padusi nan 
lah dicegakkan dari kamasuak-an roh 
jahek, sarato dicegakkan dari panyakik. 
Nan padusi-padusi tu iyolah Maryam 
nan biaso pulo di imbau si Magdalena 
(tujuah roh jahek nan lah dikaluwakan 
dari dirinyo): 

3payi pulo si Yohana, urang rumah 
si Khuza, pagawai istana Rajo 

Herodes: Susana, sarato sambuah lai 
padusi-padusi nan lain. Jo pitihnyo 
surang-surang, inyo bi mambantu Isa 
Almasih sarato jo pangikuik-Nyo. 

“Urang taruih juwo bi tibo kabake 
Isa Almasih, dari babagai-bagai kota. 
Kutiko lah banyak urang bakumpua, 
mako Baliau mancuritokan kabake 
urang-urang tu parumpamoan nan 
bakcando iko: 

3 "Ado surang urang paladang, payi 
manyerakkan baniah. Kutiko inyo sadang 
manyerakkan baniah, ado baniah tu nan 
jatuah di jalan. Sabagian dilanyau dek 
urang lalu, sabagian lai dimakan dek 
buruang. 

5 Ado pulo nan jatuah di tanah nan 
babatu-batu. Kutiko bijo tu lah tumbuah, 
muloi batuneh, tunehnyo tu lansuang 
layua, dek karano tanah tampaik 
tumbuahnyo kariang. 

7 Ado pulo baniah nan jatuah di tangah 
samak baduri. Samak baduri tu tumbuah 
samo-samo jo baniah, samak tu malacik 
baniah tu sampai mati. 

8 Tapi ado pulo baniah nan jatuah di 
tanah nan rancak, baniah tu tumbuah 
sarato ma asiekan buwah saratuih 

kali lipek." Sasudah mancuritokan 
parumpamoan tu, Isa Almasih 
mangatokan, "Kok layi batalingo, 
dangakanlah kecek Ambo!" 

9 Pangikuik-pangikuik Isa Almasih 
mananyokan kabake Baliau, apo aratinyo 
parumpamoan tu. 

10 Baliau manjawab, "Angku-angku 
lah dibari karunia untuak mangatawui 
tantang rasiyo Karajaan Allah. 

Tapi urang-urang nan lain di aja 

jo parumpamoan, supayo inyo 
mamparatikan, tapi indak tawu apo 
nan tajadi: inyo mandanga, tapi indak 
mangarati." 

11 "Ikolah aratinyo parumpamoan cako: 
Baniah tu iyolah firman Allah. 

12 Baniah nan jatuah di jalan, aratinyo 
adolah, sarupo jo urang nan inyo layi 
mandangakan firman Allah. Tapi tibolah 
ubilih untuak marabuik firman Allah 
tu dari dalam atinyo, supayo inyo 
jan manjadi urang nan ba iman, nan 
disalamaikkan. 

13 Baniah nan jatuah di tanah nan 
babatu-batu, aratinyo adolah saroman 
jo urang, nan dikutiko mandangakan 
firman Allah tu, inyo manarimo jo 

sanang ati. Tapi firman Allah tu indak 
ba urek di dalam atinyo. Inyo ba iman 
hanyo sabanta sajo, dikutiko tibo cobaan 
inyolah marotaik pulo. 

14 Baniah nan jatuah di tangah samak 
baduri, ibaraiknyo sarupo jo urang, nan 
dikutiko mandanga firman Allah tu inyo 
layi manarimo, tapi inyo cameh tantang 
iduiknyo, inyo niyo nak iduik bamewah- 
mewah, sarato jo basanang-sanang di 
dunia ko. Kasadonyo tu lah nan ma 
ambek inyo, sainggo iduiknyo indak ma 
asiekan buwah nan masak. 

15 Baniah nan jatuah di tanah nan 
rancak, ibaraiknyo sarupo jo urang, 
nan dikutiko mandangakan firman Allah 
tu, inyo tarimo, inyo inok manuangkan 
dalam atinyo nan elok, sainggo inyo ka 
batahan sampai ma asiekan buwah." 

16 "Indak ado doh urang nan sudah ma 
iduikkan lampu, kudian inyo sawok-i 
jo embe, kok indak inyo latakkan di 
bawah tampaik tidua. Lah musti inyo 
malatakkan lampu tu di ateh rengkaknyo, 
supayo urang nan ka masuak rumah 
dapek maliyek cahayonyo. 

17 Dek karano, indak ado doh nan ta 
andok, nan indak ka kanampak-an, 

indak ado doh nan dirasiyokan, nan 
indak ka tabukak, lah musti urang ka 
tawu juwo. 

18 Dek karano itu, paratikanlah elok- 
elok apo nan angku-angku dangakan 
ko. Satiyok urang nan lah mampunyoi, 
kabake inyo di agiahkan nan labiah 
banyak lai: tapi bagi urang nan indak 
punyo, malah nan saketek nan ado di 
inyo tu pun, ka di ambiak pulo." 

19 Mandeh sarato jo dunsanak-dunsanak 
Isa Almasih, bi tibo kabake Baliau, tapi 
urang-urang tu indak dapek doh 
mandakek kabake Baliau, dek karano 
urang sangaik rami. 

20 Mako ado surang urang nan 
mangecekkan kabake Baliau, "Ngku, 
rang gaek sarato jo dunsanak-dunsanak 
Angku ado diluwa. Inyo nak ka bi basuwo 
jo Angku." 

21 Tapi Baliau bakato kabake urang- 
urang tu, "Satiyok urang nan layi ma 
iyokan sarato nan layi mangarajokan 
firman Allah, mako inyo tu lah mandeh 
Ambo, inyolah sudaro-sudaro Ambo." 

22 Pado suatu ari Isa Almasih sarato jo 
pangikuik-Nyo nayiak ka ateh parawu. 
"Molah kito payi ka subarang danau," 

kecek Baliau ka pangikuik-Nyo. Mako 
barangkeklah parawu tu. 

23 Dikutiko parawu tu sadang balayie, 
Isa Almasih talalok. Indak disangko- 
sangko tibolah angin limbubu malando 
danau tu. Ayie lah muloi masuak 
ka parawu, mungkin sajo dapek 
mancilakokan urang tu kasadonyo. 

24 Pangikuik Baliau payi manjagokan 
Baliau. Inyo bi bakato, "Ngku Guru, Ngku 
Guru, jagolah, lah cilako kito!" Mako 
Baliau pun jago, Baliau ariak angin jo 
ombak nan sadang manggilo tu. Angin jo 
ombak tu pun baranti, danau tu manjadi 
tanang, satanang-tanangnyo. 

25 Sudah tu Baliau bakato kabake 
pangikuik-Nyo, "Baa mangko angku- 
angku indak bi picayo kabake Ambo?" 
Pangikuik Baliau bi tacangang sarato 
jo takuik. Bi mangeceklah inyo sasamo 
inyo, "Siya nan sabananyo Baliau ko, 
kok sampai angin jo ombak patuah ka 
parentah-Nyo!" 

26 Isa Almasih sarato jo pangikuik-Nyo 
taruih juwo balayie sampai ka daerah 
Gerasa di subarang danau Galilea. 

27 Dikutiko Isa Almasih turun ka darek, 
Baliau didatangi dek surang laki-laki 

nan kamasuak-an roh jahek. Lah acok 
kali urang tu dikuwasoi dek roh jahek 
tu, sainggo, biyapun tangan sarato jo 
kakinyo lah dikabek jo rantai, inyo dijago 
arek, tapi inyo dapek juwo mamutuihi 
rantai tu. Inyo tu urang dari kota. Lah 
lamo inyo indak bakain, sarato indak 
namuah diam di rumah. Inyo hanyo 
suko tingga di guwo-guwo tampaik 
kubuaran di padang pasie, dek karano 
dibawok dek roh jahek tu. Kutiko Isa 
Almasih manampak urang tu, Baliau 
mamarentahkan roh jahek tu kaluwa dari 
urang tu. Sudah tu urang tu ma ariak 
sambia sujuik di adok-an Baliau, urang 
tu bakato jo suwaro nan kuwaik, "Isa 
Almasih, Anak Allah Nan Maha Tinggi! 
Ka Angkau pangakan ambo ko? Ambo 
sabana mambana, jan di ajab ambo!" 

28 (8:27) 

29 (8:27) 

30 Isa Almasih batanyo kabake urang 
tu, "Siya namo angkau?" "Namo ambo 
'Legiun'," kecek urang tu -- dek karano 
lah sambuah roh jahek nan lah masuak 
ka dalam dirinyo. 

31 Roh-roh jahek tu iyo bana mambana, 
supayo Isa Almasih jan sampai ma usie 
inyo masuak Lubang Mauik. 

32 Indak jauah dari tampaik tu, ado 
babi nan sangaik banyak, nan sadang 
mancari makan di lereng bukik. Roh-roh 
jahek tu, sabana mamintak kabake 
Isa Almasih, supayo inyo dibuliahkan 
masuak ka dalam babi nan banyak tu. 
Baliau layi mambuliahkannyo. 

33 Mako kaluwalah roh-roh jahek tu dari 
urang tu, sudah tu inyo masuak ka babi 
tu. Kasadonyo babi tu bi lari, taruih tajun 
dari tapi tabiang masuak danau, abih bi 
karam kasadonyo. 

34 Kutiko tukang gubalo babi tu maliyek 
apo nan lah tajadi. Mako inyo bi lari 
payi ma imbaukan kajadian tu ka kota, 
sarato jo ka kampuang-kampuang nan 
di sakuliliang tu. 

35 Sudah tu urang bi ondoh-poroh 
kaluwa untuak maliyek apo nan lah 
tajadi. Inyo bi datang kabake Isa 
Almasih, tibo disinan inyo liyek urang 
nan lah lapeh dari roh jahek tu, sadang 
duduak dakek kaki Baliau. Inyo lah 
bakain baliak, nan pikierannyo lah elok. 
Urang-urang tu bi tabik takuik. 

36 Urang-urang nan maliyek kajadian 
tu, bi mancuritokan kabake urang nan 
lain, baa caronyo urang tu dicegakkan. 

37 Sudah tu kasadonyo panduduak 
daerah Gerasa tu sabana mamintak, 
supayo Baliau barangkek dari tampaik 
tu, dek karano kasadonyo urang lah mati 
katakuik-an. Mako nayiaklah Baliau ka 
parawu, untuak barangkek pulang. 

38 Urang nan lah lapeh dari roh jahek 
tu, mamintak kabake Isa Almasih kok 
dapek inyo buliah payi jo Baliau. Tapi 
Baliau managah urang tu, 

39"Jan payi lai, pulanglah, payilah 
curitokan, apo nan lah dipabuwek dek 
Allah kabake angkau." Mako payilah 
urang tu kian kumari dalam kota tu, 
untuak mancuritokan sagalo apo nan 
lah dipabuwek dek Isa Almasih, kabake 
inyo. 

40 Kutiko Isa Almasih babaliak ka 
subarang danau, Baliau disambuik jo 
gadang ati dek urang nan disinan, 
dek karano urang-urang tu sadang 
mananti-nanti Baliau bana. 

41 Sudah tu, tibolah surang kapalo 
rumah ibadaik di tampaik tu. Namonyo 
Yairus. Inyo sujuik di adok-an Isa 

Almasih, sarato mambana kabake 
Baliau, kok dapek Baliau datang ka 
rumahnyo, 

42dek karano, surang anaknyo nan 
padusi, nan ba umua duwo baleh 
tawun, lah bantuak ka mati nampaknyo. 
Samantaro Baliau dalam pajalanan 
ka rumah Yairus, sambuah urang nan 
basasak-sasak disakuliliang Baliau. 

43 Di antaro urang nan sabanyak tu, ado 
surang padusi nan lah duwo baleh tawun 
sakik pandarahan, nan ba ubuangan 
jo haidnyo. Lah abih sagalo aratonyo 
untuak ba ubek ka dotor, tapi nan 
panyakiknyo indak juwo cegak. 

44 Padusi tu mandakek-i Isa Almasih 
dari balakang, sudah tu inyo awai 
ujuang jubah Baliau. Sakutiko tu juwo 
pandarahan urang padusi tu lansuang 
baranti. 

45 Baliau batanyo, "Siya tu urang nan 
ma awai Ambo?" Kasadonyo urang indak 
ado nan mangaku. Sudah tu si Petrus 
bakato, "Ngku, sambuah urang nan 
bajalan ma iriangkan Angku: kasadonyo 
bi manyasak-nyasakkan Angku!" 

46 Baliau bakato, "Mangkonyo Ambo 
tawu ado urang nan ma awai Ambo, dek 


LUKAS 8.47-51 72 


karano Ambo ado marasokan kuwaso 
nan kaluwa dari diri Ambo." 

47 Urang padusi tu lah manyadari, 
baraso karajonyo lah katawuan. Dek 
karano itu inyo datang jo badan 
han manggigia, sudah tu inyo sujuik 
di adok-an Isa Almasih. Mako inyo 
curitokanlah di adok-an kasadonyo 
urang, apo sababnyo mangko inyo ma 
awai Baliau, inyo curitokan pulo baraso 
panyakiknyo lansuang cegak, dikutiko 
inyo ma awai jubah Isa Almasih. 

48 Isa Almasih bakato kabake urang 
padusi tu, "Oih anak-Den, dek karano 
angkau picayo kabake Ambo, angkau 
cegak. Payilah jo sanang salamaik." 

49 Samantaro Baliau sadang mangecek, 
tibolah surang pisuruah dari rumah 
Yairus. Inyo bakato kabake Yairus, 
"Ngku, anak angku lah maningga. Indak 
usah lai angku manyusah-nyusahkan 
Angku Guru, untuak datang ka rumah." 

50 Kutiko Baliau mandangakan kecek 
pisuruah tu, Baliau bakato kabake 
Yairus, "Jan cameh ngku. Picayo sajolah 
ka Ambo, anak angku tu layi ka cegak." 

51 Barulah tibo dirumah Yairus, Isa 
Almasih indak mambuliahkan surang 

juwo doh urang nan masuak samo 
jo Baliau, salain daripado si Petrus, 
si Yahya, si Yakobus, sarato jo bapak 
mandeh paja tu sajo. 

52 Kasadonyo urang sadang manangih 
jo maratok, dek karano kamatian paja 
tu. Tapi Isa Almasih bakato kabake urang 
tu, "Jan manangih. Paja ko indak mati 
bagai doh ko, inyo hanyo lalok!" 

53 Urang-urang tu bi mampagalakkan 
Baliau, dek karano inyo lah bi tawu, 
baraso paja tu iyo lah mati. 

54 Kudian Isa Almasih mamacikkan 
tangan paja tu, sambia bakato, "Oih 
nak, jagolah baliak!" 

>> Mako babaliaklah angok paja tu 
ka badannyo, sakutiko tu juwo inyo 
jago. Sudah tu Isa Almasih manyuruah 
urang-urang tu, untuak ma agiah makan 
paja tu. 

56 Sangaik tacangangnyo urang gaek 
paja tu, maliyek kajadian tu. Tapi Isa 
Almasih managah urang-urang tu, 
supayo inyo jan mancuritokan kajadian 
tu ka siya-siyanyo. 

l Isa Almasih ma imbau kaduwo 
baleh urang pangikuik-Nyo, sudah 
tu Baliau mambarikan kuwaso kabake 

pangikuik-Nyo tu untuak ma usie roh 
jahek, sarato ma agiah kuwaso untuak 
mancegakkan panyakik urang. 

2 Kudian Baliau manyuruah pangikuik- 
Nyo tu payi mancegakkan urang sakik, 
sarato malewakan barito tantang Injil 
Karajaan Allah. 

3 Baliau bakato kabake pangikuik-Nyo 
tu, "Angku-angku jan mambawok apo- 
apo, dalam pajalanan mambaritokan 
Injil. Jan mambawok tungkek, atau 
kampia sidakah, atau makanan, atau 
pitih, baju cukuik sado nan lakek di 
badan. 

4Dima sajo angku-angku layi ditarimo 
dek urang, mako tinggalah disinan 
sampai angku-angku barangkek pulo 
dari kota tu. 

Jikok dima angku-angku indak 
ditarimo dek urang, mako dikutiko 
angku-angku ka barangkek dari kota tu, 
kipehkanlah abu dari tapak kaki angku, 
sabagai paringatan kabake urang-urang 
nan disinan." 

6Mako bi barangkeklah pangikuik- 
pangikuik Isa Almasih ka kampuang- 
kampuang, untuak mambaritokan Injil 

sarato jo untuak mancegakkan urang 
nan sakik, dibabagai-bagai tampaik. 

7 Kutiko Herodes, nan mamarentah di 
Galilea, mandanga kaba tantang sadonyo 
kajadian tu, inyo mati kacamehan. Dek 
karano ado urang nan mangatokan, 
baraso Nabi Yahya Pambaptis lah iduik 
baliak. 

8 Ado urang nan mangatokan baraso 
Nabi Elia nan lah tibo baliak. Urang nan 
lain bi mangatokan pulo, baraso surang 
nabi dari nabi-nabi jaman sa isuak, nan 
lah iduik baliak. 

9 Herodes bakato, "Ambo lah 
manyuruah urang untuak mamancuang 
kapalo Yahya Pambaptis. Tapi, Urang 
nan kiniko sadang manjadi buwah 
muncuang dek masarakaik, siya Inyo tu 
nan sabananyo? Lah sambuah kaba nan 
ambo danga tantang diri-Nyo." Mako 
Herodes ba usawo bana supayo dapek 
basuwo jo Isa Almasih. 

10 Rasul-rasul Isa Almasih lah babaliak 
dari pajalanannyo, mako inyo bi 
mancuritokan kabake Baliau sagalo 
apo nan lah inyo karajokan. Baliau ma 
ajak rasul-rasul-Nyo tu untuak payi ma 
asiangkan diri ka kota Betsaida. 

11 Tapi, kutiko urang nan banyak 
mangatawui baraso Isa Almasih lah 
payi, mako inyopun bi payi pulo 
manuruikkan Baliau. Baliau pun layi niyo 
manarimo kadatangannyo, sudah tu 
Baliau mangecek kabake urang-urang tu 
tantang parkaro Karajaan Allah. Baliau 
pun mancegakkan pulo urang nan sakik 
di antaro urang nan banyak tu. 

12 Kutiko matoari lah muloi tabanam, 
kaduwo baleh urang pangikuik Isa 
Almasih datang kabake Baliau, 
mangecekkan, "Ngku, tampaik ko 
tapancie. Labiah elok Angku suruah 
urang nan banyak ko payi, untuak 
mancari makanan sarato jo mancari 
tampaik bamalam di kampuang- 
kampuang, kok indak di jorong-jorong 
nan di sakuliliang ko." 

13 Tapi Baliau bakato, "Angku-angku 
sajolah nan ka mambari makan 
urang-urang tu." Pangikuik-pangikuik 
Baliau tu bi manjawab, "Tapi nan ado di 
kami, hanyo roti limo buwahnyo Ngku, 
sudah tu ikan duwo ikua. Apokoh kami 
musti payi mambali makanan untuak 
kasadonyo urang ko?" 

14 (Kutiko tu ado kiro-kiro limo ribu 
urang laki-laki nan ado disinan.) Isa 
Almasih bakato kabake pangikuik- 
pangikuik-Nyo, "Suruahlah urang-urang 
ko bi duduak ba umpuak-umpuak, 
kiro-kiro limo puluah urang sa umpuak." 

15 Pangikuik-pangikuik Isa Almasih tu 
mangarajokan sagalo apo nan dikatokan 
dek Baliau kabake inyo. 

16 Sudah tu Baliau ma ambiak roti nan 
limo buwah, sarato jo ikan nan duwo ikua 
tu, kudian Baliau maningadah ka langik, 
sarato batarimo kasih kapado Allah. 
Sasudah tu Baliau mambalah-balah 
roti, sarato manguduang-nguduang 
ikan tu jo tangan-Nyo, kudian baru 
Baliau barikan kabake pangikuik-Nyo 
untuak dibagi-bagikan kabake urang nan 
banyak. 

17 Urang tu bi makan sampai kanyang 
kasadonyo. Sudah tu pangikuik- 
pangikuik Baliau mangumpuakan 
makanan nan balabiah, sabanyak duwo 
baleh katidiang labiahnyo. 

18 Pado suatu ari, kutiko Isa Almasih 
sadang badowa surang-Nyo, pangikuik- 
pangikuik-Nyo bi tibo kabake Baliau. 
Baliau batanyo kabake pangikuik-Nyo tu, 

"Jikok manuruik kecek urang, Ambo ko 
siya?" 

19 Pangikuik-Nyo tu bi manjawab, "Ado 
urang nan mangatokan, baraso Angku 
adolah Nabi Yahya Pambaptis. Ado pulo 
nan mangatokan Nabi Elia, nan lain bi 
mangatokan, salah surang dari nabi-nabi 
jaman sa isuak nan lah iduik baliak." 

20 "Tapi jikok manuruik pandapek 
angku-angku sandiri, Ambo ko siya?" 
tanyo Isa Almasih. Si Petrus manjawab, 
"Angku adolah Rajo Panyalamaik nan lah 
dijanjikan dek Allah." 

21 Sudah tu Isa Almasih bakato 
ka pangikuik-pangikuik-Nyo, "Jan 
dicuritokan siya Ambo ko kabake 
siya-siyanyo." 

22 Baliau mangatokan pulo, "Anak 
Manusia iyo musti banyak ka 
manangguangkan sansaro, sarato 
ka dilawan dek pamimpin-pamimpin, 
dek imam-imam kapalo, sarato dek 
guru-guru agamo. Inyo ka dibunuah, 
tapi di ari nan katigo, Inyo ka di iduikkan 
baliak." 

23 Kudian Isa Almasih mangecek kabake 
sadonyo urang nan ado disinan, "Urang 
nan baniyaik nak ka manuruikkan 

Ambo, inyo musti malupokan sagalo 
kapantiangan dirinyo, namuah mamikua 
salib satiyok ari, sambia taruih juwo ma 
iriangkan Ambo. 

24Dek karano, urang nan bamukasuik 
nak mampatahankan nyawonyo, mako 
nyawonyo tu ka ilang. Tapi urang nan 
layi namuah mangarobankan nyawonyo 
untuak kaparaluan Ambo, ba arati 
inyo tu lah samo jo manyalamaikkan 
nyawonyo. 

25 Apolah labonyo dek urang, biyapun 
kasadonyo isi dunia ko inyo nan punyo, 
tapi inyo binaso, sarato indak mandapek 
iduik nan sajati? 

26 Jikok ado urang nan maraso malu 
ma akui Ambo, sarato malu pulo jo 
pangajaran Ambo, mako Anak Manusia 
ka malu pulo ma akui urang tu isuak, 
dikutiko Inyo datang jo kuwaso-Nyo, 
sarato jo kuwaso Bapak, di iriangkan dek 
malekaik-malekaik-Nyo nan suci! 

27 Katawuilah: di antaro angku-angku 
nan disiko ko, ado nan indak ka mati 
sabalun inyo maliyek Karajaan Allah." 

28 Kiro-kiro sapakan sasudah Isa 
Almasih ma ajakan sagalo pangajaran 
tu, mako Baliau mambawok si Petrus, 

si Yahya, sarato jo si Yakobus ka ateh 
sabuwah gunuang untuak badowa. 

29 Samantaro Baliau sadang badowa 
disinan, rono muko Baliau barubah, 
sarato pakaian Baliau manjadi putiah 
sumarak bakilauan. 

30 Indak disangko-sangko tibolah 
urang baduwo, urang tu iyolah Nabi 
Musa jo Nabi Elia manampakkan diri 
jo cahayo dari sarugo. Inyo mangecek 
jo Isa Almasih mambicarokan tantang 
kamatian Baliau, nan indak ka lamo lai 
ka dijalani dek Baliau di Yerusalem. 

31 (9:30) 

32 Dikutiko itu si Petrus jo kanti- 
kantinyo sadang talalok, tapi tibo-tibo 
inyo tasintak, inyo maliyek Isa Almasih 
bacahayo, sarato urang nan baduwo tu 
tagak di dakek Baliau. 

33 Dikutiko urang nan baduwo tu nak 
ka bajalan maninggakan Baliau, mako 
mangeceklah si Petrus kabake Isa 
Almasih, "Angku Guru, sajuak rasonyo 
pangana kito disiko. Eloklah nak kami 
tagakkan tigo buwah kemah disiko: 
ciyek untuak Angku, ciyek untuak Nabi 
Musa, nan ciyek lai untuak Nabi Elia." (Si 

Petrus mangecek bakcando itu, tapi inyo 
indak mangarati apo nan dikatokannyo.) 

34 Samantaro si Petrus sadang 
mangecek, tibolah sagumpa awan, 
nan marawok-inyo, sainggo inyo mati 
katakuik-an. 

35 Kudian dari dalam awan tu tadanga 
suwaro nan bakato, "Ikolah Anak-Den, 
nan Den-piliah. Picayolah kabake sagalo 
apo nan dikatokan-Nyo!" 

36 Sasudah suwaro tu baranti 
mangecek, mako urang-urang tu hanyo 
manampak Isa Almasih sajonyo disinan. 
Pangikuik-pangikuik Baliau marasiyokan 
sagalo kajadian-kajadian tu, inyo 
indak bi mancuritokan doh kabake 
siya-siyanyo, tantang sagalo apo nan lah 
inyo liyek. 

37 Bisuak arinyo Isa Almasih sarato jo 
katigo urang pangikuik-Nyo turun dari 
ateh gunuang tu, mako bi tibolah urang 
nan banyak untuak manamui Baliau. 

38 Ado surang laki-laki di antaro urang 
nan banyak tu, inyo bakato kabake Isa 
Almasih, jo suwaro nan agak kareh, 
"Ngku Guru, mintak tolonglah ambo 
kabake Angku, untuak maliyek anak 

ambo -- inyo tu anak tungga babeleng di 
ambo! 

39 Jikok roh jahek tibo manggaduah 
inyo, mako sacaro mandabok inyo 
mamakiak, sudah tu badannyo tagang- 
tagang, sampai babuyieh muncuangnyo. 
Roh jahek tu acok manggaduahnyo, 
indak namuah kaluwa dari badannyo! 

40 Lah mintak tolong ambo ka 
pangikuik-pangikuik Angku untuak ma 
usie roh jahek tu, tapi indak talok doh di 
pangikuik Angku tu." 

411sa Almasih bakato, "Oih angku- 
angku urang nan indak ba iman, urang 
nan sasek! Sampai bara lamo lai Ambo 
musti ado samo-samo jo angku-angku, 
sampai pabilo Ambo dapek manahan 
saba taradok angku-angku? Capeklah, 
bawoklah anak angkau tu kamari!" 

42 Samantaro paja tu bajalan manuju 
ka adok-an Isa Almasih, roh jahek tu 
ma ampehkannyo ka tanah, sampai 
tagang-tagang badannyo. Tapi Isa 
Almasih mamarentahkan roh jahek tu 
kaluwa, mako cegaklah paja tu. Mako 
disarahkanlah paja tu baliak kabake 
urang gaeknyo. 

43 Kasadonyo urang bi tacangang 
maliyek kuwaik kuwaso Allah nan 
sangaik gadang. Dikutiko urang bi 
sadang tacangang-cangang, maliyek 
sagalo apo nan lah dipabuwek dek Isa 
Almasih, mako Baliau bakato kabake 
pangikuik-Nyo, 

44 "Paratikanlah elok-elok, jan sampai 
lupo jo kato-kato Ambo ko: Anak 
Manusia ka disarahkan kabake kuwaso 
manusia." 

45 Tapi pangikuik-pangikuik Baliau tu 
indak mangarati jo kato-kato Baliau 
tu. Parkaro tu dirasiyokan kabake 
pangikuik-Nyo supayo pangikuik-Nyo jan 
mangarati. Tapi pangikuik-Nyo takuik 
mananyokan parkaro tu kabake Isa 
Almasih. 

46 Di antaro pangikuik-pangikuik Isa 
Almasih timbua patangkaran, inyo bi 
mampatangkakan, tantang siya di antaro 
inyo tu nan di anggap paliang takamuko. 

47 Īsa Almasih mangatawui apo nan 
dipikiekan dek pangikuik-Nyo tu, dek 
karano itu, Baliau ma imbau surang paja 
ketek, sarato manyuruah paja tu tagak 
disampiang Baliau. 

48 Sudah tu Isa Almasih bakato kabake 
pangikuik-pangikuik-Nyo, "Urang nan 
lai niyo manarimo paja ketek ko, dek 
karano di Ambo, mako urang tu ba arati 
inyo lah manarimo Ambo. Baitu pulo, 
siya urang nan lai niyo manarimo Ambo, 
mako inyo tu lah ba arati manarimo 
Baliau nan ma utuih Ambo. Dek karano, 
urang nan disangko indak takamuko di 
antaro angku-angku, sabananyo inyolah 
urang nan paliang takamuko!" 

49 Si Yahya bakato kabake Isa Almasih, 
"Angku, kami ado manampak urang nan 
ma usie setan ateh namo Angku, kami 
managah inyo, dek karano inyo tu indak 
kuleka kito." 

50 "Jan ditagah pulo inyo lai," kecek 
Baliau kabake Yahya, sarato jo kabake 
pangikuik-Nyo nan lain, "dek karano, 
urang nan indak balawan jo angku- 
angku, ba arati inyo bapihak kabake 
angku-angku." 

51 Kutiko lah dakek masonyo Isa 
Almasih di angkek ka sarugo, mako 
Baliau ma ambiak kaputusan untuak 
payi ka Yerusalem. 

52 Baliau manyuruah urang untuak payi 
mandawului Baliau. Mako bi payilah 

urang nan disuruah-Nyo tu, masuak ka 
sabuwah kampuang di Samaria untuak 
manyadiyokan sagalo sasuatu untuak 
Isa Almasih. 

53 Tapi urang-urang nan di kampuang tu 
indak basadiyo untuak manarimo Baliau, 
dek karano pajalanan Isa Almasih lah 
jaleh sadang manuju ka Yerusalem. 

54 Mako dikutiko pangikuik Baliau, si 
Yakobus jo si Yahya mandanga tantang 
parkaro itu, mako inyo bi bakato, "Tuhan, 
apokoh Tuhan lai namuah, jikok kami 
mamintak api turun dari langik untuak 
mambinasokan urang-urang ko?" 

>> Isa Almasih malengah, Baliau bangihi 
nan baduwo tu. 

56 Sasudah tu si Yahya jo si Yakobus 
payi ka kampuang nan lain. 

37 Samantaro Isa Almasih jo pangikuik- 
Nyo sadang manaruihkan pajalanan, 
ado surang urang nan mangecek 
kabake Baliau, "Ngku, ambo lai namuah 
manuruikkan Angku kama-kamanyo!" 

58 Baliau manjawab, "Anjiang utan layi 
punyo lubang, unggeh layi punyo sarang, 
tapi Anak Manusia indak ado doh punyo 
tampaik untuak malalokkan badan-Nyo." 

59 Sudah tu Isa Almasih mangecek 
kabake surang urang nan lain, 
"Kamarilah, turuikkanlah Ambo." Tapi 
urang tu bakato, "Ngku, ijinkanlah ambo 
pulang dulu, untuak payi mangubuakan 
bapak ambo." 

60 Baliau manjawab, "Padiyakan 
sajolah urang nan mati surangnyo, 
payi mangubuakan kantinyo nan mati. 
Tapi, nan angkau payilah mambaritokan 
Karajaan Allah di muko bumi ko." 

61 Ado pulo surang urang nan lain 
mangatokan, "Ngku, ambo iyo nak ka 
manuruikkan Angku pulo, tapi ijinkanlah 
ambo pulang dulu untuak mambaritawu 
kaluarga Ambo." 

62 Isa Almasih bakato kabake urang tu, 
"Urang nan lah muloi nak ka mambajak, 
tapi inyo ma engong juwo ka balakang, 
urang nan bakcando tu indak tapakai 
doh untuak Karajaan Allah." 

10 1 Sasudah tu Tuhan mamiliah 

pulo tujuah puluah urang lai 
pangikuik-Nyo, Baliau manyuruah 
pangikuik-pangikuik-Nyo tu payi 
baduwo-baduwo untuak mandawului- 
Nyo ka satiyok kota sarato jo ka satiyok 
tampaik nan ka dikunjuangi-Nyo. 

2 "Sambuah asie nan ka dituwai," kecek 
Isa Almasih kabake pangikuik-Nyo, 
"tapi urang nan ka manuwai hanyo 
saketek. Dek karano itu, mintaklah 
kabake Nan Punyo ladang, supayo Inyo 
buliah manyadiyokan urang untuak nan 
ka manuwai asie tanaman-Nyo. 

3 Kiniko, bi barangkeklah! Ambo ma 
utuih angku-angku, samo jo bancando 
manyuruah domba ka tangah-tangah 
anjiang utan. 

4Jan mambawok puro atau kampia 
sidakah, ataupun tarompa. Jan baranti 
di tangah jalan untuak mambari salam 
kabake siyapo pun juwo. 

?Jikok angku-angku masuak ka 
sabuwah rumah, katokanlah labiah 
dawulu, 'Assalamualaikum.' 

6 Jikok disinan ado urang nan suko jo 
nan damai, mako salam angkau tu, tatap 
tingga untuak inyo, jikok indak, mako 
elolah baliak salam angkau tu. 

7 Manatap sajolah tingga disabuwah 
rumah. Janlah bapindah-pindah dari 
rumah nan ciyek ka rumah nan lain. 
Tarimolah apo nan di edangkan dek nan 
punyo rumah, dek karano urang nan 
bakarajo patuik manarimo upahnyo. 

8 Baitu pulo, jikok angku-angku datang 
ka sabuwah kota, jikok angku-angku layi 
ditarimo sacaro elok, mako makanlah 
apo nan di edangkan. 

9 Cegakkanlah urang-urang nan sakik 
di kota tu, sarato baritokanlah kabake 
urang-urang nan disinan, katokanlah 
kabake inyo, baraso 'Karajaan Allah lah 
dakek ka angku-angku.' 

10 Tapi, jikok angku-angku datang ka 
sabuwah kota, tibo disinan angku-angku 
indak ditarimo, mako payilah ka labuah, 
sarato katokanlah nan bakcando iko, 

11 "Jo kabuik-kabuik tanah kota angkau 
ko, nan malakek di kaki kami, kami 
kipehkan sabagai tando mambari 
ingek kabake angku-angku. Tapi ingek- 
ingeklah angku-angku, baraso Karajaan 
Allah lah ampia ka tibo!' 

12 Kana-ilah apo nan Ambo katokan 
ko, isuak di ari kiamaik, labiah ringan 
lai ukunannyo urang Sodom, daripado 
urang nan di kota tu!" 

13 "Cilakolah angkau, Korazim! Sarato 
cilakolah angkau, Betsaida! Kok santano 
sagalo mukjizat nan lah dipabuwek di 
tangah-tangah angkau tu, dipaliyekkan 
di kota Tirus jo Sidon, mungkin lah 

sajak dek sari lai urang-urang tu bi 
batobaik dari doso-dosonyo, mako inyo 
kanakkanlah kain tando basadiah ati, 
sarato inyo tonggokkanlah abu di ateh 
kapalonyo. 

14 Isuak di ari kiamaik, urang Tirus 
jo urang Sidon tu, labiah ringan lai 
ukunannyo daripado angkau. 

15 Baitu pulo angkau, oih Kapernaum! 
Angkau sangko, angkau ka ditinggikan 
sampai ka sarugo? Indak! Malah angkau 
ka di ambuangkan masuak narako!" 

16 Sudah tu Isa Almasih bakato 
kabake pangikuik-pangikuik-Nyo, "Urang 
nan lai namuah mandangakan kato 
angku-angku, ba arati inyo lai namuah 
mandangakan kato-kato Ambo. Urang 
nan indak niyo manarimo angku-angku, 
ba arati inyo indak niyo manarimo Ambo. 
Urang nan indak niyo manarimo Ambo, 
ba arati inyo indak niyo manarimo Baliau 
han ma utuih Ambo." 

17 Katujuah puluah urang pangikuik Isa 
Almasih, lah babaliak jo bagadang ati. 
Inyo bi mangatokan, "Tuhan, roh-roh 
jahek pun tunduak kabake kami, jikok 
kami mamarentahkan inyo ateh namo 
Tuhan!" 

18 Baliau manjawab, "Ambo manampak 
ubilih jatuah dari langik saroman jo 
kilek. 

19 Katawuilah! Angku-angku lah Ambo 
agiah kuwaso supayo angku-angku 
dapek mamijakkan ula jo kalo, sarato jo 
mamatahkan sagalo kakuatan musuah, 
indak ado ciyek juwo doh nan ka dapek 
mancilakokan angku-angku. 

20 Biyapun baitu, janlah bagadang ati 
dek karano roh-roh jahek tu patuah 
kabake angku-angku. Labiah elok lai 
angku-angku bagadang ati, dek karano 
namo angku-angku tacataik di sarugo." 

21 Dikutiko tu juwo, Isa Almasih 
basukocito dek karano kuwaso Roh 
Allah. Baliau bakato, "Bapak, Tuhan 
nan manguwasoi langik jo bumi! 
Ambo batarimo kasih kapado Angkau, 
dek karano sagalo sasuatu Angkau 
rasiyokan, taradok urang-urang nan 
santiang, sarato taradok urang nan ba 
ilimu, tapi Angkau nyatokan taradok 
urang-urang nan indak basikola. Dek 
karano, itulah nan katuju dek Angkau 
Bapak. 

22 Sagalo sasuatu lah disarahkan dek 
Bapak kabake Ambo. Indak surang 

juwo doh urang nan tawu, siapo 
Anak, salain daripado Bapak. Indak 
ado pulo doh urang nan tawu siapo 
Bapak, salain daripado Anak, sarato jo 
urang-urang, nan kabake inyo Anak lah 
manunjuakkan, siyapo Bapak." 

23 Sudah tu Isa Almasih ma engong 
kabake pangikuik-pangikuik-Nyo, kudian 
Baliau mangecek sacaro tasandiri, 
"Baruntuanglah angku-angku, dek 
karano angku-angku lah maliyek, apo 
nan diliyek kiniko. 

24 Kana-ilah nan Ambo katokan ko: Dek 
karano, sambuah nabi sarato jo rajo, nan 
baniyaik nak maliyek nan angku-angku 
liyek kiniko, tapi inyo indak dapek doh 
maliyek. Inyo niyo nak mandanga, apo 
nan lah angku-angku danga, tapi inyo 
indak dapek doh mandanga." 

25 Kudian ado surang guru agamo nan 
tagak ka muko, untuak manjarek Isa 
Almasih jo kato-kato. Inyo batanyo, 
"Angku Guru, apo nan musti ambo 
karajokan, supayo ambo mandapek iduik 
sajati nan kaka?" 

26 Baliau manjawab, "Apo nan tatulih di 
Alkitab? Baa pandapek angkau tantang 
ayaik tu?" 

27 Urang tu manjawab, "Kasiahilah 
Tuhan Allah angkau, jo sapanuah ati 
angkau, jo saganok jiwa angkau, jo 
sagalo kakuatan angkau, sarato jo 
sadonyo aka pikieran angkau,' sarato 
'Kasiahilah urang nan sasamo angkau, 
samo jo bakcando angkau mangasiahi 
diri angkau sandiri."" 

28 "Jawaban angku tu batua," kecek 
Isa Almasih. "Karajokanlah kasadonyo 
tu, mako angku ka mandapek iduik nan 
kaka." 

29 Tapi dek karano guru agamo Yahudi 
tu, nak ka mangarehkan pandapeknyo 
juwo. Mako inyo batanyo, "Siya tu 
urangnyo nan sasamo jo ambo tu?" 

30 Isa Almasih manjawab, "Ado surang 
laki-laki nan turun dari Yerusalem 
ka Yerikho. Di tangah jalan inyo di 
ambek dek panyamun, sagalo aratonyo 
di ambiak, inyo ditangani sampai 
lajaik, sudah tu inyo ditinggakan sajo 
tatilantang di tangah jalan, badannyo 
lah bi luko sarato jo bangkak-bangkak. 

31 Kabatualan pulo ado surang imam 
nan lalu di jalan tu. Kutiko inyo 
manampak urang nan kanai rampok tu, 

inyo ma inda ka subaliak jalan, sudah tu 
inyo taruih juwo bajalan. 

32 Baitu pulo jo surang Lewi, nan lalu 
pulo disinan; kutiko inyo manampak 
urang nan kanai rampok tu, inyo 
mandakek ka urang tu, untuak 
mancaliak siya bana urangnyo. Tapi inyo 
pun ma inda ka subaliak jalan, sudah tu 
inyo taruih juwo bajalan. 

33 Tapi kudian ado pulo surang 
urang Samaria nan sadang dalam 
pajalanan, inyo lalu pulo disinan. Kutiko 
inyo manampak urang tu, sabana 
tasinayuang atinyo dek karano ibo. 

34 Mako didakek-inyolah urang tu, 
sudah tu inyo barasiahkan luko-luko 
urang tu jo anggur, sarato ma ubek-inyo 
jo minyak, kudian dipaluiknyo luko-luko 
urang tu. Sasudah tu, inyo manayiakkan 
urang tu ka ateh kaladainyo, lansuang 
mambawok urang tu ka sabuwah 
tampaik bamalam sarato marawatnyo. 

35 Bisuak arinyo, inyo barikan duwo 
buwah pitih perak kabake urang 
nan punyo panginapan tu, sarato ba 
umanaik, 'Ubek-ilah urang nan sakik 
tu, jikok ado ongkoih-ongkoih nan 

lain, isuak ambo bayie, jikok ambo lah 
babaliak kamari.'" 

36 Kamudian, Isa Almasih manyudahi 
curito-Nyo tu, jo sabuwah tanyo nan 
bakcando iko, "Dari urang nan batigo 
tu, nama urangnyo manuruik pandapek 
angku, nan mampabuwek sabagai 
sasamo manusia, kabake urang nan 
kanai rampok tu?" 

37 Guru agamo nan ditanyoi tu 
manjawab, "Tantu urang nan lah 
manolong, urang nan kanai rampok tu." 
"Nah, payilah lai, karajokan pulolah nan 
bakcando itu!" kecek Isa Almasih. 

38 Kamudian Isa Almasih sarato jo 
pangikuik-Nyo, barangkek manaruihkan 
pajalanan, tibolah inyo di sabuwah 
kampuang. Disinan ado surang padusi 
nan banamo si Marta, inyo mambawok 
singgah Isa Almasih ka rumahnyo. 

39 Si Marta ado punyo dunsanak padusi 
han banamo si Maryam. Si Maryam ko 
duduak dakek Tuhan Isa Almasih untuak 
mandangakan pangajaran Baliau. 

40 Tapi nan si Marta inyo sangaik 
sibuknyo jo karajo rumah tanggonyo. 
Inyo payi ka dakek Isa Almasih sarato 
bakato, "Tuhan, baa mangko Tuhan 

indak manyuruah si Maryam untuak 
manolong ambo? Inyo padiyakan sajo 
ambo bakarajo surang? Suruahlah inyo 
Tuhan, untuak manolong ambo!" 

41 Tuhan bakato, "Marta, Marta! Angkau 
pancameh, sarato sibuk mamikiekan iko 
jo itu; 

42 padohal, nan paliang pantiang, hanyo 
ado ciyek. Nan si Maryam lah inyo piliah 
nan paliang baiak, nan ka tatap manjadi 
miliaknyo." 

1 1 lPado suatu ari Isa Almasih 

badowa disuatu tampaik. Kutiko 
Baliau lah salasai badowa, ado salah 
surang dari pangikuik-Nyo bakato 
kabake Baliau, "Tuhan, aja pulolah kami 
baa caro badowa, samo jo bakcando 
Nabi Yahya ma aja pangikuiknyo." 

2Mako Isa Almasih bakato kabake 

pangikuik-Nyo tu, "Jikok angku-angku 
nak badowa, mako badowalah bakcando 
iko, 'Bapak, Angkaulah Allah nan indak 
babilang. Angkau sajolah nan disambah, 
sarato nan dimuliekan. 

3Agiahlah kami makanan satiyok ari, 
sabarapo nan kami paralukan. 

“Ampunilah doso-doso kami, dek 
karano, kami layi mamaohkan pulo, 

satiyok urang nan basalah kabake kami. 
Janlah dipadiyakan iman kami bakucak, 
dikutiko kami dapek cobaan." 

“Isa Almasih bakato kabake pangikuik- 
pangikuik-Nyo, "Santano ado salah 
surang di antaro angku-angku, nan 
payi ka rumah kantinyo di tangah 
malam, untuak manyalang sasuatu, inyo 
mangatokan, 'Oih sanak, pasalangilah 
ambo roti agak tigo buwah, 

6dek karano, ado sabanta ko, kanti 
ambo nan sadang dalam pajalanan, inyo 
singgah di rumah ambo, ambo indak 
ado doh punyo makanan, nan ka di 
edangkan!' 

7 Santano kanti nan angkau datangi 
tu, manjawab bakcando iko dari dalam 
rumahnyo, 'Jan manggaduah ambo! 
Pintu lah bakunci, ambo jo paja-paja 
lah bi lalok. Ambo indak bisa doh jago, 
untuak mampasalangkan apo-aponyo 
untuak angkau." 

8"Sudah tu baa lai?" kecek Baliau 
salanjuiknyo. "Manuruik pandapek 
Ambo, iyo baitu! Biyapun angkau adolah 
kantinyo, inyo indak ka namuah doh 
jago, untuak mampasalangkan sasuatu 
kabake angkau. Tapi, dek karano angkau 

nan indak maraso mariangik, basiansik 
kabake inyo, mako kasudahannyo, 
tapaso juwolah inyo jago, untuak 
mampasalangkan apo nan angkau 
paralukan. 

2 Jadi, nak Ambo katokan bana lah 
ka angku-angku: Mintaklah, mako 
angku-angku ka di agiah: carilah, mako 
angku-angku ka mandapek: tokoklah 
pintu, mako pintu ka dibukakkan untuak 
angku-angku. 

10 Dek karano satiyok urang nan 
mamintak, mako inyo ka manarimo: 
satiyok urang nan mancari, mako inyo 
ka mandapek, baitu pulo satiyok urang 
nan manokok pintu, mako pintu ka 
dibukakkan untuaknyo. 

11 Di antaro angku-angku nan sabanyak 
ko, apokoh ado surang bapak nan 
mambarikan ula kabake anaknyo, jikok 
anaknyo mamintak ikan? 

12 Kok indak mambarikan kalo, jikok 
anaknyo mamintak talua? 

13 Biyapun angku-angku urang jahek, 
tapi angku-angku layi tawu juwo 
ma agiahkan nan elok untuak anak 
angku-angku. Apo lai Bapak nan di 
sarugo! Baliau ka mambarikan Roh-Nyo 

kabake urang-urang nan lai mamintak 
kabake Baliau!" 

14 Pado suatu ari, Isa Almasih ma usie 
roh jahek dari diri surang urang bisu. 
Sasudah roh jahek tu kaluwa, urang tu 
muloi bisa mangecek. Sambuah urang 
nan bi tacangang, 

15 tapi ado pulo urang nan mangatokan, 
"Inyo tu bisa ma usie roh jahek tu, dek 
karano jo kuwaso dari Beelzebul, induak 
angkang dari roh jahek tu." 

16 Ado pulo urang-urang nan lain, nan 
baniyaik nak manjarek Isa Almasih jo 
kato-kato, jadi, inyo bi mamintak kabake 
Baliau, supayo Baliau mampabuwek 
suatu mukjizat, sabagai tando baraso 
Baliau iyo datang dari Allah. 

17 Tapi Isa Almasih mangatawui 
mukasuik urang-urang tu. Mako Baliau 
mangecek kabake urang tu, "Jikok 
suatu nagara tapacah-pacah dalam 
golongan-golongan nan bi bamusuahan, 
mako nagara tu indak ka batahan lamo 
doh. Baitu pulo sabuwah kaluarga nan 
indak saiyo sakato, nan bamusuah 
antaro nan surang jo nan lain, mako 
kaluarga tu ka rusak binaso. 

18 Baitu pulo dalam karajaan ubilih; 
jikok satu kalompok bacakak jo 
kalompok nan lain, mako karajaan tu ka 
runtuah. Angku-angku bi mangatokan 
baraso Ambo ma usie roh jahek jo 
kuwaso dari Beelzebul. 

19 Jikok baitu, jo kuwaso siya pangikuik- 
pangikuik angkau ma usie roh jahek? 
Pangikuik angkau tu sandirilah, nan 
lah mambuktikan baraso angku-angku 
salah! 

20 Tapi, Ambo ma usie roh jahek 
jo kuwaso Allah, itu ba arati baraso 
Karajaan Allah, lah tibo ka tangah-tangah 
angku-angku. 

21 Jikok surang urang nan kuwaik, 
sarato basinjato langkok, manjago 
rumahnyo sandiri, tantu kasadonyo 
aratonyo ka salamaik. 

22 Tapi, jikok surang urang nan 
labiah kuwaik tibo manyarang, sarato jo 
mangalahkannyo, mako urang nan labiah 
kuwaik tu, ka ma ambiak kasadonyo 
sinjato nan dipakai dek nan punyo 
rumah tu, sudah tu inyo mambagi-bagi 
kasadonyo arato nan dirampoknyo tu. 

23 Urang nan indak bapihak kabake 
Ambo, ba arati inyo malawan Ambo, 

urang nan indak manolong Ambo, inyo 
samo jo marusak apo nan lah Ambo 
pabuwek!" 

24 "Jikok roh jahek kaluwa dari diri 
surang urang, mako roh jahek tu 
payi bakuliliang ka tampaik-tampaik 
nan kariang, untuak mancari tampaik 
balapeh panek, tapi inyo indak 
mandapekkannyo. Dek karano itu, inyo 
mangatokan, 'Eloklah den babaliak ka 
rumah tampaik tingga den dulu!' 

25 Kutiko inyo tibo disinan, inyo dapati 
rumah tu lah segeh, sarato lah barasiah. 

26 Sudah tu inyo payi, manjapuik tujuah 
roh lain nan labiah jahek dari inyo. 
Kamudian inyo masuak ka diri urang 
tu, untuak manatap tingga disinan. 
Kasudahannyo ka adaan urang tu 
manjadi labiah buruak, daripado nan 
samulo." 

27 Sasudah Isa Almasih mangecek 
bakcando itu, ado surang urang padusi 
di antaro urang nan banyak tu, bakato 
kabake Baliau, "Sabana babahagialah 
urang padusi nan lah malayiekan, sarato 
jo nan lah manyusukan Angkau!" 

28 Tapi Baliau manjawab, "Labiah 
babahagia lai urang nan lah 

mandangakan firman Allah, sarato 
layi ma amakan dalam iduiknyo!" 

29 Samantaro urang-urang bi 
mangarumuni Isa Almasih, Baliau taruih 
juwo mangecek, Baliau mangatokan, 
"Baralah ka jaheknyo urang-urang 
dijaman kiniko. Inyo bi mamintak supayo 
Ambo mampabuwek suatu mukjizat, 
buliah inyo bi picayo kabake Ambo, tapi 
indak ciyek juwo doh mukjizat nan ka 
dipaliyekkan kabake urang-urang ko, 
salain daripado mukjizat Nabi Yunus. 

30 Bakcando kajadian nan tajadi didiri 
Nabi Yunus, itu marupokan suatu 
mukjizat bagi urang-urang di kota 
Niniwe, baitu pulo Anak Manusia ka 
manjadi suatu mukjizat bagi urang-urang 
nan iduik dijaman kiniko. 

31 Di ari kiamaik isuak, Ratu dari 
nagari Salatan ka di iduikkan baliak 
samo-samo jo urang-urang nan iduik 
dijaman kiniko, mako di kutiko itu, inyo 
ka mampasalahkan urang-urang ko. 
Dek karano inyo sandiri lah manampuah 
pajalanan nan sangaik jauah, dari 
kampuangnyo di ujuang bumi, dek 
niyo nak mandanga pangajaran Nabi 
Suleman nan bijaksano. Tapi, nan ado 

disiko kiniko labiah bakuwaso, sarato 
labiah bijaksano daripado Nabi Suleman! 

32 Di ari kiamaik isuak, panduduak kota 
Niniwe ka di iduikkan pulo baliak, samo- 
samo jo urang-urang nan iduik dijaman 
kiniko, mako di kutiko itu, urang-urang 
tu pun ka bi mampasalahkan urang- 
urang nan iduik dijaman kiniko, dek 
karano urang-urang kota Niniwe tu, layi 
niyo bi batobaik, di kutiko Nabi Yunus 
bakatubah di adok-annyo. Tapi, nan ado 
disiko kiniko, labiah bakuwaso daripado 
Nabi Yunus!" 

33 “Indak ado doh urang, nan sasudah 
ma iduik-i lampu, kudian inyo suruakkan, 
kok indak inyo sawok-i jo embe. Lah 
musti inyo tonggokkan di ateh rengkak 
lampu, buliah urang nan ka bi masuak 
ka dalam rumah, manampak tarang 
cahayonyo. 

34 Mato adolah marupokan lampu 
untuak badan. Jikok mato angkau layi 
janiah, mako kasadonyo badan angkau 
tu ka bacahayo tarang. Tapi, jikok 
mato angkau tu bana nan kabua, mako 
kasadonyo badan angkau tu ka manjadi 
kalam bakapiciak. 

35 Dek karano itu, ingek-ingeklah, jan 
sampai tarang nan ado di angku-angku 
tu manjadi kalam. 

36 Jikok kasadonyo badan angkau tu 
bacahayo tarang, sarato indak saketek 
juwo doh nan kalam, mako kasadonyo 
badan angkau tu ka manjadi tarang 
bacahayo, samo jo bakcando ditarangi 
dek cahayo lampu." 

37 Kutiko Isa Almasih lah salasai 
mangecek, ado surang urang Farisi, 
nan mambawok singgah Baliau untuak 
makan ka rumahnyo. Mako payilah 
Baliau kasinan. 

38 Urang Farisi tu tacangang maliyek Isa 
Almasih makan, dek karano Baliau indak 
mambasuah tangan labiah dawulu. 

39 Dek karano itu, Tuhan bakato 
kabake urang Farisi tu, "Batua angku- 
angku urang Farisi tu, biasonyo 
mambarasiahkan mangkuak sarato jo 
piriang, hanyo nan sabalah kaluwanyo 
sajo, tapi di dalam diri angku-angku 
sandiri panuah jo sipaik-sipaik nan kasa, 
sarato jo karajo-karajo nan jahek. 

40 Angku-angku pandia! Indakkoh 
Allah nan lah mambuwek nan sabalah 

kaluwa tu, indakkoh Baliau pulo nan lah 
mambuwek nan sabalah ka dalamnyo? 

41 Nan ado di dalam mangkuak, sarato 
jo nan di dalam piriang angku-angku tu, 
itulah nan musti angku-angku agiahkan 
kabake urang-urang nan bansaik. Jo 
caro nan baitu, mako kasadonyo ka 
manjadi barasiah untuak angku-angku. 

42 Cilakolah angku-angku, oih urang- 
urang Farisi! Asie tanaman angku-angku, 
umpamonyo silasiah jo inggu, sarato jo 
rampah-rampah nan lainnyo bagai, layi 
angku-angku barikan saparsapuluahnyo 
kapado Allah, tapi ka adielan sarato 
jo kasiah kapado Allah, indak doh 
angku-angku iraukan. Padohal itulah 
nan samustinyo angku-angku karajokan, 
sarato indak buliah pulo malalaikan nan 
lain. 

43 Cilakolah angku-angku, oih urang- 
urang Farisi! Angku-angku suko jo 
tampaik-tampaik nan ta aromaik di 
dalam rumah ibadaik, sarato suko di 
aromaik-i urang di tangah balai. 

44 Cilakolah angku-angku! Angku-angku 
samo jo pusaro nan indak babatu mejan, 
nan dipijak-pijak-i dek urang-urang nan 
indak tawu." 

45 Salah surang dari guru agamo Yahudi 
tu, bakato kabake Isa Almasih, "Ngku 
Guru, jo kato-kato itu, Angku lah mahino 
kami pulo tu nampaknyo!" 

46 Baliau manjawab, "Cilako pulolah oih 
angku-angku, guru-guru agamo! Angku- 
angku manuntuik parkaro-parkaro nan 
sulik, sarato mambari paratuaran- 
paratuaran nan barek kabake urang, tapi 
nan angku sandiri, indak saketek juwo 
namuah mangarajokan paratuaran tu. 

47 Cilakolah angku-angku! Angku-angku 
lah mambuwek pusaro untuak nabi-nabi, 
nan kabatualan bana, nabi-nabi tu pulo 
nan lah dibunuah dek niniak muyang 
angku-angku sandiri. 

18 Jadi, ba arati angku-angku sandiri 
lah ma akui, baraso angku-angku 
satuju pulo jo apo nan lah dikarajokan 
dek niniak muyang angku-angku: dek 
karano, iyo inyo nan lah mambunuah 
nabi-nabi tu, sarato angku-angku nan 
lah mambuwek pusaronyo. 

49 Itulah sababnyo, mako Kabijaksanoan 
Allah mangatokan, 'Aden ka mangirin 
kabake urang-urang tu, nabi-nabi sarato 
jo pisuruah-pisuruah-Den, sabagian ka 
dibunuah, nan sabagian lai ka di aniayo!' 

50 Allah mampabuwek nan bakcando 
itu, supayo urang-urang dijaman kiniko 
di ukun, dek karano lah sambuah darah 
nabi-nabi nan taserak sajak dunia 
takambang, 

51 muloi dari sajak pambunuahan Habel 
sampai ka pambunuahan Nabi Zakharia, 
nan tajadi di antaro mezbah jo Rumah 
Tuhan. Picayolah: Urang-urang nan 
dijaman kiniko lah jaleh ka di ukun dek 
karano di itu. 

52 Cilakolah angku-angku, oih guru-guru 
agamo! Kunci untuak pambukak pintu 
pangatawuan, ado di tangan angku- 
angku, tapi angku-angku sandiri indak 
namuah doh masuak ka dalam, untuak 
mancari pangatawuan tu. Malahan 
angku-angku, ma ambek-ambek urang 
nan ba usawo nak masuak ka dalam!" 

53 Kutiko Isa Almasih barangkek dari 
tampaik tu, mako guru-guru agamo jo 
urang-urang Farisi tu, mancacek Baliau 
sabana bakalabiahan. Inyo muloi pulo 
mamanciang-manciang Baliau, supayo 
Baliau namuah mambicarokan sagalo 
macam parkaro. 

54Samantaro itu, inyo tatap juwo 
mamparatikan Isa Almasih sacaro taliti, 

untuak mancari sasuatu nan salah, dari 
kato-kato Baliau. 

1 2 1 Baribu-ribu urang nan basasak- 

sasak-an, sampai ado nan 
tapijak bagai kakinyo. Samantaro 
urang-urang tu bakarumun, Isa 
Almasih mangecek kabake pangikuik- 
pangikuik-Nyo, "Ingek-ingeklah taradok 
ragi urang Farisi, mukasuik Ambo, 
kamunapiak-annyo. 

2 Indak ado doh nan ta andok, nan 
indak ka kanampak-an, baitu pulo, indak 
ado doh nan dirasiyokan, nan indak ka 
tabukak. 

3Nan angku-angku katokan dimalam 
ari, ka tadanga disiang ari: baitu 
pulo, nan angku-angku bisiakkan di 
talingo urang di dalam biliak nan 
basawok, ka ditewak-tewakkan sampai 
kama-kamanyo." 

4"Oih kanti-kanti Ambo, kana-ilah apo 
nan Ambo katokan ko! Janlah takuik 
kabake urang nan bisa mambunuah 
tubuah, tapi indak dapek mampabuwek 
labiah dari itu. 

> Eloklah nak Ambo tunjuakkan bana 
kabake angku-angku, siya urang 
nan musti angku-angku takuik-i. 

Takuiklah kapado Allah! Dek karano, 
sasudah mambunuah, Baliau bakuwaso 
pulo mamasuakkan angku-angku ka 
narako! Picayolah, Baliaulah nan musti 
angku-angku takuik-i. 

6 Limo ikua buruang pipik, jikok dijuwa, 
hanyo saharago duwo alai pitih nan 
paliang ketek. Tapi, biyapun baitu, indak 
sikua juwo doh nan dilupokan dek Allah. 

7 Rambuik nan di kapalo angku-angku 
tu pun, lah di etong kasadonyo, dek 
karano itu, janlah takuik: angku-angku 
jauah labiah ba arago daripado buruang 
pipik tu!" 

8 "Kana-ilah kecek Ambo ko elok-elok: 
Urang nan layi mangaku, baraso inyo 
pangikuik Ambo di adok-an urang 
nan banyak, isuak inyo ka di akui 
pulo dek Anak Manusia di adok-an 
malekaik-malekaik Allah. 

?Tapi jikok ado urang nan indak 
mangaku, baraso inyo pangikuik Ambo 
di adok-an urang nan banyak, mako 
isuak, inyo pun indak ka di akui pulo 
doh dek Anak Manusia di adok-an 
malekaik-malekaik Allah. 

10 Jikok ado urang, nan mangatokan 
kato-kato nan malawan taradok Anak 

Manusia, inyo tu dapek diampuni; tapi 
jikok inyo mahino Roh Allah, inyo tu 
indak dapek doh diampuni. 

11 Jikok angku-angku dibawok ka 
rumah-rumah ibadaik, untuak ka 
disidangkan di adok-an pamarentah, 
atau panguwaso, janlah cameh, tantang 
baa caronyo angku-angku, untuak 
mambela diri, janlah ragu, tantang apo 
nan musti angku-angku katokan. 

12 Dek karano sagalo kato-kato nan ka 
angku-angku katokan tu, sakutiko tu 
juwo ka di ajakan dek Roh Allah kabake 
angku-angku." 

13 Salah surang di antaro urang nan 
banyak tu bakato kabake Isa Almasih, 
"Angku Guru, tolonglah Angku suruah 
karek-an ambo untuak mambagi arato 
jo ambo, dari pusako paninggalan urang 
gaek kami." 

14 Baliau manjawab, "Oih sanak, siya 
urang nan lah ma angkek Ambo manjadi 
hakim atau manjadi pambagi arato 
pusako di antaro angku-angku baduwo?" 

15 Kudian kabake kasadonyo urang 
nan ado disinan, Baliau mangatokan, 
"Ati-atilah sarato ingek-ingeklah, jan 
sampai angku-angku manjadi urang nan 

cangok. Dek karano iduik manusia ko 
indak tagantuang jo kakayoannyo doh, 
biyapun inyo kayo balindak." 

16 Sudah tu, Isa Almasih mancuritokan 
parumpamoan, nan bakcando iko, 
"Adolah surang urang kayo. Inyo ado 
punyo tanah nan mandatangkan asie 
nan banyak untuaknyo. 

17 Urang kayo tu muloi bapikie dalam 
atinyo, 'Lah indak ado lai tampaik untuak 
palatakkan asie tanah ambo ko. Baa lai 
aka ambo kiniko?' 

18 Sudah tu inyo bapikie pulo baliak, 
sarato mangecek ka dirinyo sorang, 
'Nah, ambo dapek aka: kasadonyo 
lumbuang nan punyo ambo, ka ambo pa 
elok-i, sudah tu ambo buwek nan labiah 
gadang. Disinanlah ka ambo latakkan 
kasadonyo gandun punyo ambo, sarato 
jo barang-barang ambo nan lain bagai. 

19 Kudian ka ambo katokan ka diri ambo 
sorang: Wa-ang iyo sabana baruntuang! 
Sagalo nan elok lah wa-ang punyoi, 
indak ka abih doh salamo batawun- 
tawun. Kiniko balapeh paneklah! Makan 
minunlah, rasokan banalah lamak iduik 
dek wa-ang!' 


LUKAS 12.20-25 111 


20Tapi Allah bakato kabake inyo, 'Oih 
urang pandie! Malam ko juwo angkau 
ka mati, sudah tu, siya urang nan ka 
mandapek sagalo arato nan lah angkau 
kumpuakan tu?' 

21Bakcando itulah jadinyo satiyok 
urang nan mangaja arato untuak dirinyo 
sorang, tapi indak ba usawo untuak 
manjadi kayo di mato Allah." 

22 Sudah tu Isa Almasih mangecek 
kabake pangikuik-pangikuik-Nyo, "Itulah 
sababnyo, mako Ambo mangatokan, 
'Janlah kuwatir tantang iduik angku- 
angku, apo nan ka angku-angku makan, 
atau apo nan ka angku-angku pakai.' 

23 1duik ko labiah ba arago daripado 
makanan, sarato badan labiah ba arago 
daripado pakaian. 

24 paratikanlah buruang-buruang 
gagak! Inyo indak ado doh mananam, 
inyo indak ado doh manuwai, inyo indak 
ado pulo doh mampunyoi gudang atau 
lumbuang. Tapi Allah tatap mamaliaro 
inyo! Angku-angku jauah labiah ba arago 
daripado buruang-buruang tu! 

25 Siyakoh di antaro angku-angku ko, 
nan jo kakuwatirannyo tu, inyo dapek 
mampapanjang umuanyo agak saketek? 

26 Jikok parkaro nan ketek-ketek tu 
sajo, indak dapek doh angku-angku 
karajokan, baa mangko angku-angku 
cameh tantang parkaro-parkaro nan 
lain? 

27 Paratikanlah baa caro tumbuahnyo 
bungo bakuang: bungo-bungo tu indak 
bi bakarajo doh, indak pulo doh bi 
mananun. Tapi Nabi Suleman nan 
sangaik kayo tu pun, indak ado doh 
mamakai pakaian nan sarancak bungo 
tu! 

28 Ari ko tumbuah-tumbuahan iduik 
di tangah padang, isuak ka dibaka 
abih. Biyapun baitu Allah tatap juwo 
mamparancak tumbuah-tumbuahan tu. 
Apolai angku-angku! Tapi angku-angku 
kurang picayo! 

29 Dek karano itu, janlah cameh 
atau ilang aka, tantang apo nan ka 
angku-angku makan, tantang apo nan 
ka angku-angku minun. 

30 Parkaro-parkaro nan sarupo itu, nan 
dikaja dek urang-urang nan indak ba 
Tuhan Allah. Padohal Bapak angku-angku 
tawu, baraso angku-angku mamaralukan 
sagalo sasuatu. 

31 Tapi angku-angku musti ba usawo, 
supayo Allah sabana-bana mamarentah 
dalam iduik angku-angku, mako nan 
lain-lainnyo tu ka dibarikan pulo dek 
Allah kabake angku-angku." 

32 "Angku-angku nan indak bara 
urang bilangannyo ko, janlah takuik! 
Dek karano Bapak angku-angku suko 
mambarikan barakaik kabake angku- 
angku dari asie Pamarentahan-Nyo. 

33 Juwalah arato bando angku-angku, 
sudah tu, agiahkanlah pitihnyo untuak 
urang-urang nan bansaik. Buweklah 
untuak diri angku-angku puro nan indak 
bisa lapuak, iyolah arato nan di andokkan 
di sarugo. Arato tu indak ka bisa ilang, 
dek karano, urang maliang indak ka bisa 
doh manciloknyo, baitu pulo, anai-anai 
indak ka bisa doh mamakannyo. 

34 Dek karano, dima arato angku-angku 
talatak, ati angku-angku lah disinan 
pulo!" 

35 "Bajago-jagolah untuak ma adok-i 
satiyok apo nan ka tajadi. Angku-angku 
musti tatap siyap sadiyo untuak 
bakarajo, sarato lampu tatap di iduikkan, 

36 saroman jo palayan-palayan nan 
sadang basiyap sadiyo, untuak mananti 

induak samangnyo babaliak dari alek 
kawin. Jikok induak samangnyo tu 
tibo, manokok pintu, mako palayan tu 
bagageh mambukakkan pintu. 

37 Baralah ka baruntuangnyo palayan- 
palayan nan kadapatan sadang basiyap 
sadiyo dikutiko induak samangnyo tibo. 
Picayolah: induak samangnyo tu ka 
basiyap sadiyo pulo untuak manyuruah 
palayan-palayannyo tu duduak, sambia 
inyo nan malayani palayannyo tu. 

38 Baralah ka baruntuangnyo palayan- 
palayan tu, jikok induak samangnyo tu 
mandapati inyo sadang siyap sadiyo 
mananti, biyapun induak samangnyo 
tibo di tangah malam atau pun labiah 
lambek dari itu! 

39 Kana-ilah apo nan Ambo katokan 
ko! Santano urang nan punyo rumah 
tawu, pukua bara urang maliang ka 
tibo, tantu inyo ka bajago-jago, supayo 
urang maliang tu jan sampai masuak ka 
rumahnyo. 

40 Dek karano itu, angku-angku musti 
pulo basiyap sadiyo, dek kadatangan 
Anak Manusia diwakatu nan indak 
angku-angku sangko." 

41 "Tuhan, apokoh pangajaran tu Tuhan 
tujukan taradok kami, atau taradok 
kasadonyo urang?" kecek si Petrus. 

42Tuhan manjawab, "Siya palayan nan 
satiya sarato nan bijaksano, mako inyo 
ka di angkek dek induak samangnyo 
manjadi kapalo dari palayan-palayan 
nan lain, supayo inyolah nan ka ma 
agiah makan palayan-palayan tu pado 
wakatunyo? 

43 Baralah ka bahagianyo palayan tu, 
dikutiko induak samangnyo tibo, inyo 
layi sadang mangarajokan tugehnyo! 

44 Picayolah: Induak samangnyo tu ka 
mampicayokan sagalo aratonyo kabake 
palayan tu. 

45 Tapi jikok palayan tu bakato dalam 
atinyo, 'Lamo lai ko induak samang 
ambo mangko ka babaliak,' sudah tu, 
inyo tanganilah kasadonyo palayan nan 
lain, inyo bae makan jo minun sampai 
mabuak, 

46 mako induak samangnyo tu tibo 
diwakatu nan indak disangko-sangko. 
Mako palayan tu ka ditangani dek induak 
samangnyo sampai salajaik-lajaiknyo, 
sudah tu inyo dijadikan sanasib jo 

urang-urang nan indak patuah kapado 
Allah. 

47 Palayan nan layi tawu jo apo nan 
katuju dek induak samangnyo, tapi 
inyo indak basiyap sadiyo, sarato 
indak mangarajokan kandak induak 
samangnyo tu, mako inyo ka dicambuik 
sakuwaik-kuwaiknyo. 

48 Tapi, palayan nan indak tawu jo apo 
nan katuju di induak samangnyo, kudian 
inyo mangarajokan sasuatu nan salah, 
sainggo inyo musti dicambuik, inyo 
dicambuik juwo, tapi hanyo dicambuik 
saketek sajo. Dek karano, urang nan lah 
di agiah banyak, mako dari inyo banyak 
pulo nan ka dituntuik. Baitu pulo, kabake 
urang nan lah banyak dipicayokan sagalo 
sasuatu, mako kabake inyo banyak pulo 
nan ka dituntuik." 

49 "Ambo datang untuak manimbuakan 
kabakaran di bumi ko. Baralah ka 
eloknyo jikok apinyo lah iduik manyalo! 

50 Ado juwo lai parasaiyan barek nan ka 
musti Ambo lalui. Sangaik rasahnyo ati 
Ambo sabalun basuwo jo baban barek 
tu. 

31 Sangko ati angku-angku, Ambo ko 
datang ka dunia ko untuak mambawok 

padamaian? Indak, indak padamaian 
doh, malahan patangkaran. 

52 Muloi dari sajak kiniko, kaluarga 
nan balimo urang ka bi balawanan, nan 
batigo ka malawan nan baduwo, atau 
nan baduwo ka malawan nan batigo. 

53 Si bapak ka batangka jo anaknyo 
nan laki-laki, anak laki-laki ka batangka 
jo bapaknyo. Si induak ka batangka jo 
anaknyo nan padusi, anak nan padusi ka 
batangka jo mandehnyo. Mintuwo nan 
padusi ka batangka jo minantunyo nan 
padusi, minantu nan padusi ka batangka 
jo mintuwonyo nan padusi." 

341sa Almasih bakato pulo kabake 
urang nan banyak, "Jikok angku-angku 
maliyek gabak di ulu, mako angku-angku 
ka bi mangatokan, 'Ari ka ujan.' Iyo, 
batua ari sabana-bana ujan. 

>> Jikok angku-angku maliyek cewang 
di langik, mako angku-angku ka bi 
mangatokan, 'Ari ka paneh.' Iyo, batua 
ari sabana-bana paneh. 

56 Angku-angku adolah urang nan 
suko baicak-icak! Angku-angku bisa 
mamparetongkan udaro jo caro maliyek 
ka adaan langik jo bumi. Baa mangko 

tando-tando di jaman kiniko indak bisa 
angku-angku paretongkan?" 

37 "Baa mangko angku-angku indak 
ma ambiak kaputusan sandiri, tantang 
sagalo sasuatu nan bana? 

58 Jikok ado urang mangadukan 
angku-angku ka pangadielan, mako 
ba usawolah sakuwaik tanago untuak 
manyalasaikan parkaro tu jo inyo, 
samantaro angku-angku sadang di 
tangah jalan. Kok indak, mako inyo ka 
mambawok angku-angku ka adok-an 
hakim, hakim tu ka manyarahkan 
angku-angku kabake upeh, sudah tu 
upeh tu ka mamuruakkan angku-angku 
masuak pinjaro. 

59 Picayolah! Angku-angku indak ka 
kaluwa doh dari pinjaro tu, sabalun 
dando dibayie lansai." 

13 1 Dikutiko itu urang bi 
mancuritokan kabake Isa 
Almasih tantang urang-urang Galilea nan 
dibunuah dek Pilatus, kutiko urang-urang 
tu mampasambahkan karoban kapado 

Allah. 

2 Sasudah mandanga curito nan baitu, 
mako Baliau bakato, "Dek karano 
urang-urang Galilea tu dibunuah 

bakcando itu, sangko ati angku-angku 
manandokan inyo tu labiah badoso 
daripado urang-urang Galilea nan lain? 

3Nan sabananyo bana, indak! Tapi 
kana-ilah apo nan Ambo katokan ko: 
jikok angku-angku indak batobaik dari 
doso angku-angku, mako kasadonyo 
angku-angku ka bi mati pulo, samo jo 
bakcando urang-urang tu. 

“Baa pulo jo urang nan salapan 
baleh, nan mati di impok manaro di 
Siloam? Sangko ati angku-angku, itu 
manandokan urang tu labiah badoso, 
daripado urang-urang nan lain nan 
tingga di Yerusalem? 

> Nan sabananyo bana, indak! Sakali lai 
nak Ambo katokan: Jikok angku-angku 
indak batobaik dari doso angku-angku, 
mako kasadonyo angku-angku, ka bi 
mati pulo samo jo bakcando urang-urang 
tu." 

6Sasudah itu Isa Almasih mancuritokan 
pulo parumpamoan nan bakcando iko, 
"Ado surang urang nan punyo sabatang 
kayu aro di parak anggurnyo. Pado suatu 
ari payilah inyo nak ma ambiak buwah 
kayu aro tu, tapi indak sa incek juwo doh 
nan dapek dek inyo. 

7Dek karano itu, mangeceklah inyo 
kabake urang nan bakarajo di paraknyo 
tu, 'Caliaklah, lah tigo tawun lamonyo 
ambo barulang kamari, bamukasuik nak 
ka ma ambiak buwah dari kayu aro ko, 
tapi, indak sa incek juwo doh buwah nan 
dapek di ambo. Tabang sajolah kayu aro 
ko! Inyo ko, hanyo ma abihkan pupuak 
nan di tanah ko sajonyo ko!' 

8Tapi urang nan bakarajo di parak tu 
manjawab, 'Padiyakanlah inyo tumbuah 
agak satawun ko lai angku. Ambo ka 
malabuak tanah nan di sakuliliangnyo 
sudah tu di agiah pupuak. 

9Untuang ka mujua ditawun nan ka 
tibo inyo babuwah. Tapi, jikok inyo indak 
babuwah juwo, barulah kito tabang." 

10 Ado sakali di ari Sabat, Isa Almasih 
ma aja dirumah ibadaik. 

11 Disinan ado surang urang padusi 
nan lah salapan baleh tawun sakik, dek 
karano ado roh jahek di dalam dirinyo. 
Inyo tu lah bungkuak, indak bisa lai 
tagak luruih. 

12 Kutiko Isa Almasih manampak urang 
padusi nan sakik tu, Baliau ma imbau 
sarato bakato ka inyo, "Amai, panyakik 
amai cegaknyo lai!" 

13 Sudah tu Baliau malatakkan tangan- 
Nyo ka badan urang gaek tu, sakutiko 
tu juwo urang gaek tu bisa tagak luruih, 
sudah tu inyo mamuji-muji Allah. 

14 Kapalo rumah ibadaik tu bangih, dek 
karano Isa Almasih mancegakkan urang 
di ari Sabat, sudah tu inyo mangecek 
kabake urang-urang nan ado disinan, 
"Ado ari anam ari untuak bakarajo, 
datanglah kamari di ari nan anam tu 
untuak di cegakkan, tapi jan di ari Sabat 
ko!" 

15 Tuhan manjawab, "Angku-angku ko 
urang munapiak! Di ari Sabat kasadonyo 
urang bi mambawok-i jawinyo ka 
tangah padang, kok indak mambawok 
kaladainyo kaluwa dari kandang, untuak 
manyasokkannyo. 

16 Nah, kiniko disiko ado surang urang 
padusi katurunan Nabi Ibrahim, nan lah 
salapan baleh tawun lamonyo dikabek 
dek ubilih. Apokoh inyo tu indak buliah 
dilapehkan, dari ubilih nan mangabeknyo 
tu di ari Sabat ko?" 

17 Sangaik malunyo urang-urang 
nan malawan Isa Almasih tu, kutiko 
mandanga jawaban Baliau, tapi 
kasadonyo urang-urang nan lain bi 

basukocito, dek maliyek sagalo sasuatu 
nan ajaib, nan lah dipabuwek dek Baliau. 

18 Isa Almasih batanyo, "Saumpamo 
apokoh Karajaan Allah tu, sarato baa 
koh ka adaannyo? Jo apolah nan dapek 
Ambo ibaraikkan? 

19 Ka adaannyo sarupo jo parumpamoan 
nan bakcando iko. Sa incek bijo sasawi 
di ambiak dek surang urang, sudah 
tu inyo tanam di paraknyo. Bijo tu 
tumbuah, sudah tu manjadi sabatang 
kayu, unggeh jo buruang bi mambuwek-i 
sarangnyo disangkak-sangkak kayu tu." 

20 Sakali lai Isa Almasih batanyo, 
"Tantang parkaro Karajaan Allah, jo 
apolah nan dapek Ambo ibaraikkan ka 
adaannyo? 

21 Ka adaannyo sarupo jo ragi nan 
di ambiak dek surang padusi, sudah 
tu di aduaknyo jo ampek puluah liter 
tapuang, sampai tapuang tu kambang 
kasadonyo." 

22 Dalam pajalanan ka Yerusalem, Isa 
Almasih malalui kota-kota sarato jo 
kampuang-kampuang sambia ma aja. 

23 Sudah tu ado urang nan batanyo 
kabake Baliau, "Ngku, apokoh 

hanyo saketek sajo urang nan ka 
disalamaikkan?" Baliau manjawab, 

24 "Ba usawolah untuak masuak malalui 
pintu nan sampik. Dek karano itu, 
kana-ilah apo nan Ambo katokan ko! 
Sambuah urang nan ba usawo nak 
masuak, tapi indak dapek. 

2> Dikutiko urang nan punyo rumah 
tagak, nak ka manyawok pintu 
rumahnyo, angku-angku bi tagak diluwa 
manokok-nokok pintu sambia bakato, 
'Angku, bukakkanlah pintu untuak 
kami!' Urang nan punyo rumah tu ka 
manjawab, 'Angku-angku ko datang dari 
ma, Ambo indak bakatawuan doh jo 
angku-angku!' 

26 Mako dikutiko itu, angku-angku ka 
bi manjawab, 'Kami lah bi makan minun 
samo-samo jo Angku, Angku lah ma 
agiah pangajaran bagai disatiyok suduik 
di kota kami!' 

27 Tapi urang nan punyo rumah tu ka 
mangatokan sakali lai, 'Ambo indak 
bakatawuan doh jo angku-angku, 
angku-angku ko bi datang dari ma ko? 
Bi bakiroklah dari siko, oih kalian nan 
suko mampabuwek karajo nan jahek!' 

28 Dikutiko angku-angku maliyek Nabi 
Ibrahim, Nabi Ishak jo Nabi Yakub, 
sarato jo kasadonyo nabi-nabi nan 
lain, sadang basukocito di dalam 
Karajaan Sarugo, mako disinanlah baru 
angku-angku ka manangih, sarato jo 
manangguangkan sansaro, dek karano 
angku-angku sandiri di usie kaluwa! 

29 Urang-urang ka bi tibo dari nagari 
matoari tabik, jo dari nagari matoari 
tabanam, dari ilie sarato jo mudiak, 
inyo ka bi basukocito di dalam Karajaan 
Sarugo. 

30 Sabananyo bana, ado urang nan 
tibo kudian, tapi inyo ka manjadi urang 
nan tadawulu, urang nan tadawulu ka 
manjadi urang nan takudian." 

31 Dikutiko itu juwo, ado babarapo 
urang Farisi nan tibo kabake Isa Almasih, 
inyo bi mangatokan, "Jan disiko juwo 
Angku lai! Payilah katampaik nan lain, 
dek karano rajo Herodes baniyaik nak ka 
mambunuah Angku." 

32 Baliau manjawab, "Payilah katokan 
kabake urang nan iduiknyo indak 
bapaidah tu, 'Ari ko jo ari bisuak, Ambo 
ka ma usie roh jahek sarato jo ka 
mancegakkan urang nan sakik, tapi di 

ari nan katigo, Ambo ka manyalasaikan 
sagalo karajo Ambo.' 

33 Biyapun baitu, Ambo musti juwo 
manaruihkan pajalanan Ambo di ari iko, 
bisuak jo bisuak ciyek lai, dek karano 
indak elok, jikok surang nabi dibunuah 
diluwa kota Yerusalem. 

34 Yerusalem, Yerusalem! Nabi-nabi 
angkau bunuah! Pisuruah-pisuruah Allah 
angkau pungkangi jo batu sampai mati! 
Lah bara kali Ambo nak ka marangkuah 
kasadonyo panduduak angkau, bakcando 
induak ayam marokok-i anak-anaknyo 
di bawah sayoknyo, tapi angkau indak 
namuah! 

35 Dek karano itu, Allah indak lai ka 
samo-samo jo angkau. Katawuilah, 
baraso muloi dari sajak kiniko angkau 
indak ka maliyek Ambo lai, sampai 
tibo masonyo isuak, angkau ka bi 
mangatokan, 'Dibarakaik-ilah Baliau nan 
datang ateh namo Tuhan." 

14 1 Ado sakali di ari Sabat, Isa 

Almasih payi makan ka rumah 
surang pamimpin urang Farisi. Tibo 
disinan urang-urang tu mamparatikan 
Baliau sacaro taliti. 

2 Mako tibolah kabake Baliau surang 
urang nan sakik busuang, kaki sarato jo 
tangannyo lah bi sambok-sambok. 

3 Sudah tu Baliau batanyo kabake 
guru-guru agamo sarato jo urang-urang 
Farisi nan ado disinan, "Manuruik 
paratuaran agamo kito, layi buliah atau 
indak, kito mancegakkan urang nan 
sakik di ari Sabat?" 

4Guru-guru agamo jo urang-urang 
Farisi tu anok sajo. Sudah tu Isa Almasih 
ma imbau urang nan sakik tu untuak ka 
dicegakkan, kudian Baliau manyuruah 
urang tu payi. 

> Sasudah tu Baliau bakato kabake 
urang-urang tu, "Kok santano salah 
surang di antaro angku-angku, punyo 
surang paja, atau punyo sikua jawi nan 
jatuah ka dalam sumua di ari Sabat, 
apokoh inyo tu indak ka bagageh ma 
elokan paja tu kaluwa, atau ma elokan 
jawi nan jatuah tu, di ari tu juwo?" 

6 Tapi indak surang juwo doh, nan 
dapek manjawab tanyo Isa Almasih 
tantang parkaro itu. 

"Isa Almasih maliyek, ado tamu-tamu 
nan mamiliah tampaik-tampaik nan 
paliang rancak. Dek karano itu, Baliau 

mambari pangajaran nan bakcando iko 
kabake urang-urang tu kasadonyo. 

8"Jikok angku-angku diundang ka 
tampaik baralek kawin, janlah duduak 
ka tampaik nan ta aromaik. Dek karano, 
anta lah ado urang undangan lain, nan 
labiah paralu daripado angku, nan ka 
duduak di tampaik tu, 

9jan sampai tajadi, urang si pangka 
dari alek tu, tapaso mangecek kabake 
angku bakcando iko, 'Maoh angku, 
tampaik ko lah disadiyokan untuak tamu 
nan itu.' Mako jo parasaan nan sangaik 
mariangik, angku tapaso duduak ka 
tampaik nan paliang di balakang. 

10 Dek karano itu, jikok angku-angku 
diundang, piliahlah tampaik nan 
paliang di balakang, supayo urang 
nan ma undang tu, tibo kabake angku 
mangatokan, 'Oih sanak, kamarilah 
duduak, di tampaik nan labiah rancak 
ko." Jo caro nan baitu angku-angku 
di aromaik-i di adok-an kasadonyo 
tamu-tamu nan lain. 

11 Dek karano, satiyok urang nan 
nak maninggikan diri, mako inyo ka 
dirandahkan, tapi bagi urang nan lai 

niyo marandahkan diri, mako inyo ka 
ditinggikan." 

12 Sudah tu Isa Almasih bakato kabake 
urang nan punyo rumah, "Jikok angku 
ma undang urang untuak makan tangah 
ari, atau makan malam, janlah ma 
undang kanti atau dunsanak, atau 
sanak sudaro, ataupun urang-urang 
barampiang nan kayo. Dek karano baiko 
sasudah tu, mako inyo ka ma undang 
angku pulo, jo caro nan baitu angku 
manarimo baleh dari sagalo sasuatu nan 
angku pabuwek. 

13 Jadi, jikok angku ma adokan alek, 
undanglah urang nan bansaik, urang nan 
bacacaik tubuah, urang nan lumpuah, 
sarato jo urang nan buto. 

14 Angku ka dibarakaik-i dek Allah, 
dek karano urang-urang tu indak ka 
dapek doh mambaleh kabaiakkan angku. 
Kabaiakkan angku ka dibaleh dek Allah 
isuak, dikutiko urang-urang nan baiak di 
iduikkan baliak dari kamatiannyo." 

15 Dikutiko salah surang, dari urang- 
urang nan samo-samo makan disinan, 
mandanga kato-kato Isa Almasih tu, 
inyo sato pulo mangecek, "Sabana 

baruntuanglah urang nan ka dijamu dek 
Allah, dalam Karajaan Sarugo!" 

16 Tapi Baliau bakato kabake urang tu, 
"Pado satu kutiko ado surang urang nan 
ma adokan alek gadang, inyo sambuah 
ma undang urang. 

17 Kutiko lah tibo masonyo untuak ka 
mamuloi alek, urang nan punyo alek 
manyuruah palayannyo payi kabake 
urang-urang nan di undang, untuak 
mangatokan, 'Bi tibolah ka rumah, 
sagalo sasuatunyo lah cukuik tasadiyo!' 

18 Tapi kasadonyo urang tu, bi 
mamintak maoh. Nan partamu 
mangatokan bakcando iko, 'Ambo baru 
mambali satumpak tanah, dek karano 
itu, ambo musti mamareso tanah tu 
dulu. Mintak maohlah ambo.' 

19 Nan lain mangatokan, 'Ambo baru 
mambali jawi limo pasang, dek karano 
itu, ambo nak ka payi mancaliak jawi tu 
dulu. Mintak maohlah ambo.' 

20 Ado pulo nan lain mangatokan, 'Ambo 
baru babini, dek karano itu, ambo indak 
dapek doh datang.' 

21 palayan tu babaliak ka rumah induak 
samangnyo, untuak mancuritokan 
kajadian tu. Tabik rabo induak 

samangnyo mandangakan tu, sudah tu 
inyo suruah palayannyo tu, 'Bagagehlah 
payi ka tapi-tapi labuah, ka lorong-lorong 
kota. Bawoklah kamari urang-urang 
nan bansaik, urang-urang nan bacacaik 
tubuah, urang-urang nan buto, sarato jo 
urang-urang nan lumpuah.' 

22 Kudian palayan tu bakato, 

'Angku, parentah angku alah ambo 
karajokankan, tapi banyak juwo lai 
tampaik nan balabiah.' 

23 Sudah tu induak samangnyo tu 
mangatokan, 'Payilah ka labuah-labuah 
gadang sarato jo ka lorong-lorong diluwa 
kota, pasolah urang-urang nan basuwo 
disinan untuak datang kamari, buliah 
rumah ambo ko panuah. 

24 Kana-ilah apo nan Ambo katokan 
ko! Indak ka surang juwo doh di antaro 
tamu-tamu nan lah di undang tu, nan 
ka marasokan lamak makanan di alek 
Ambo ko!"" 

25 Sambuah urang nan sato bajalan 
samo-samo jo Isa Almasih. Baliau 
ma engong sarato bakato kabake 
urang-urang tu, 

29 "Jikok ado urang nan tibo kabake 
Ambo, nan baniyaik nak ka mangikuik 

Ambo, tapi inyo labiah mangasiahi 
mandehnyo, bapaknyo, bininyo, anak- 
anaknyo, dunsanak-dunsanaknyo, malah 
inyo labiah mangasiahi dirinyo sandiri, 
mako urang tu indak ka bisa doh manjadi 
pangikuik Ambo. 

27 Urang nan indak niyo mamikua 
salibnyo, sarato indak namuah 
manuruikkan Ambo, mako urang tu 
indak ka bisa doh manjadi pangikuik 
Ambo. 

28 Jikok salah surang dari angku-angku 
ko, umpamonyo nak mambuwek 
sabuwah manaro, tantu inyo musti 
ma etong dawulu, bara pitih nan 
diparalukan, supayo inyo buliah tawu, 
layi ka sampaikoh pitihnyo untuak 
manyudahkan manaro tu, atau indak. 

29 Dek karano, jikok tanyato pitihnyo 
indak cukuik untuak manyudahkan 
manaro tu, sadangkan sandinyo lah 
dipabuwek, tantu kasadonyo urang nan 
maliyek karajonyo tu ka mampagalakkan 
inyo. 

30 Mako urang-urang nan maliyek, 
ka bi mangatokan, 'Liyeklah urang 
tu, inyo nak ka mambuwek manaro, 

tapi pitihnyo indak ado lai untuak ka 
panyudahkannyo!' 

31 Jikok surang rajo nan mampunyoi 
sapuluah ribu urang tantara, nak 
baparang jo rajo nan lain, nan 
mampunyoi duwo puluah ribu urang 
tantara, tantu rajo tu ka bapikie dawulu 
untuak mampatimbangkan, apokoh 
inyo cukuik kuwaik untuak malawan 
musuahnyo tu, atau indak. 

32 Jikok inyo lah tawu baraso inyo indak 
kuwaik, tantu samantaro musuahnyo 
tu alun tibo, mako labiah dawulu inyo 
lah mangirin utusan, untuak mintak 
badamai." 

33 Akienyo Isa Almasih mangatokan, 
"Baitu juwo angku-angku ko. Indak 
surang juwo doh dari angku-angku 
ko, nan ka bisa manjadi pangikuik 
Ambo, jikok angku-angku indak namuah 
mangarobankan sagalo sasuatunyo." 

34 "Garam tu baiak, tapi jikok inyo 
lah manjadi amba, mungkinkoh inyo di 
asinkan baliak? 

35 Tantu indak, indak ka ado lai gunonyo, 
biya untuak di parak ataupun untuak ka 
pupuak. Jadi inyo ka dicampakkan sajo. 

Kok siya nan layi batalingo, dangakanlah 
kecek Ambo kol!" 

1 5 1 Pado suatu ari, sambuah 

tukang-tukang mintak pajak 
sarato jo urang-urang nan di anggap 
indak elok dek masarakaik, bi tibo 
untuak mandangakan pangajaran Isa 
Almasih. 

2 Urang-urang Farisi jo guru-guru 
agamo muloi bi mancaruco. Inyo bi 
mangatokan, "Ndeh, urang ko niyo 
manarimo urang-urang nan indak elok, 
malah makan samo-samo jo inyo!" 

3Dek karano itu Isa Almasih 
mancuritokan kabake urang-urang tu 
parumpamoan nan bakcando iko, 

4"Santano ado dari angku-angku ko 
nan mampunyoi saratuih ikua domba, 
ruponyo ado sikua nan indak basuwo 
-- apokoh nan ka dipabuweknyo? Tantu 
inyo ka maninggakan dombanyo nan 
sambilan puluah sambilan ikua tu di 
tangah padang, sudah tu inyo payi 
mancari nan ilang tu sampai basuwo. 

5 Jikok dombanyo tu lah basuwo baliak, 
sangaik gadangnyo atinyo, sainggo 
dipikuanyo domba tu ka ateh bawunyo, 

6 sudah tu inyo bawok pulang. Tibo 
dirumah inyo imbau kanti-kantinyo 
sarato jo urang-urang nan di dakek 
rumahnyo sambia mangatokan, 'Molah 
kito bagadang ati. Domba ambo nan 
ilang lah basuwo baliak!' 

7 Nah, baitu pulolah ka adaannyo 
di sarugo, ado sukocito nan labiah 
gadang untuak surang urang badoso 
nan batobaik, daripado untuak sambilan 
puluah sambilan urang nan lah elok, nan 
indak paralu lai batobaik." 

8 "Santano ado surang urang padusi 
nan mampunyoi sapuluah pitih perak, 
sudah tu, ado nan ilang ciyek -- apokoh 
nan ka dipabuweknyo? Tantu inyo ka 
ma iduikkan lampu, sudah tu inyo 
sapu rumahnyo sambia mancari kok 
dima-dimanyo, sampai basuwo pitihnyo 
tu baliak. 

9 Kutiko pitihnyo tu lah basuwo baliak, 
inyo imbau kanti-kantinyo sarato jo 
urang-urang nan di dakek rumahnyo, 
sambia mangatokan, 'Angek bana ati 
ambo, pitih ambo nan ilang lah basuwo 
baliak. Molah kito basukocito!' 

10 Baitu pulolah ka adaannyo, jikok ado 
surang urang jahek nan batobaik dari 

doso-dosonyo, mako malekaik Allah ka 
bagadang ati. Picayolah!" 

11 Īsa Almasih bakato sakali lai, "Adolah 
surang si bapak nan punyo duwo urang 
anak laki-laki. 

12 Nan ketek mangecek kabake 
bapaknyo, 'Pak, agiahkanlah kabake 
ambo kiniko juwo, bagian ambo dari 
sagalo arato kito." Mako bapaknyo 
mambagi aratonyo tu, untuak anaknyo 
nan baduwo tu. 

13 Babarapo ari sasudah tu, anak 
nan ketek tu, manjuwa abih arato 
bagiannyo, sudah tu inyo payi ka 
nagari nan jauah. Tibo disinan inyo ma 
abih-abihkan pitihnyo tu untuak iduik 
basanang-sanang. 

14 Baru pitihnyo lah abih kasadonyo, 
tajadilah musin lapa nan sabana padiah 
di nagari tu, sainggo iduiknyo muloi 
mularaik. 

15 Sudah tu inyo payi bakarajo jo surang 
urang kampuang disinan, inyo disuruah 
payi ka ladang untuak manjago babi. 

16 Paruiknyo sabana litak, sainggo 
inyo nak sato pulo makan makanan 
babi tu. Biyapun lah bakcando itu bana 
litak paruiknyo, tapi indak surang juwo 

doh urang nan layi niyo ma agiah inyo 
makan. 

17 Akienyo inyo takana dibana, inyo 
bakato dalam atinyo, 'Urang-urang nan 
bakarajo jo bapak ambo, balabiah-labiah 
nan ka dimakannyo, ambo disiko ampia 
mati dek kalitak-an! 

18 Biyalah ambo babaliak baliak ka 
bapak ambo, baiko ambo mambana ka 
baliau, ambo katokan bakcando iko: Pak, 
ambo lah badoso kapado Allah, sarato 
lah badoso pulo kabake apak. 

19 Indak patuik lai rasonyo ambo ko 
disabuik anak apak. Anggap sajolah 
ambo ko urang sarayoan apak.' 

20 Mako barangkeklah inyo pulang, 
babaliak ka bapaknyo. Dari jauah inyo 
lah nampak dek bapaknyo. Jo ati nan 
sangaik tasinayuang apaknyo balari 
untuak manyonsongkan inyo, sudah tu 
apaknyo tu mamaguik inyo sarato ma 
ibui inyo. 

21 'Apak,' kecek anaknyo tu, 'ambo lah 
badoso kapado Allah sarato lah badoso 
pulo kabake apak. Indak patuik lai 
rasonyo ambo ko disabuik anak apak.' 

22 Tapi apaknyo tu ma imbau palayan- 
palayannyo sarato bakato, 'Capeklah! 

Ambiaklah baju nan paliang rancak, 
kanakkanlah kabake anak ambo 
ko. Lakekkanlah cincin di jarinyo, 
kanakkanlah sipatu di kakinyo. 

23 Sasudah tu, bawoklah kamari sikua 
jawi nan gapuak untuak ka didabiah. Kito 
ka makan gadang sarato ka basukocito. 

24 Dek karano anak ambo ko dawulu lah 
mati, tapi kiniko inyo lah iduik baliak: 
dawulu inyo lah ilang, tapi kiniko inyo 
lah basuwo baliak.' Sudah tu muloilah 
urang-urang tu baralek gadang. 

25 Samantaro itu, anaknyo nan gadang 
sadang di ladang. Kutiko inyo pulang, lah 
tibo di dakek rumah, mako tadangalah 
dek inyo suwaro musik sarato jo 
tari-tarian. 

26 Inyo ma imbau salah surang dari 
palayan-palayannyo, sudah tu inyo 
batanyo, 'Alek apo tu nan ado di rumah?' 

27 Palayan tu manjawab, 'Adiak angku 
lah pulang baliak! Ranggaek angku lah 
manyuruah mandabiah jawi nan gapuak, 
untuak baralek, dek karano anak baliau 
nan ilang, lah basuwo baliak dalam ka 
adaan salamaik!' 

28 Sangaik bangihnyo ati anak nan 
gadang tu, sainggo inyo indak namuah 

masuak ka rumah. Sudah tu apaknyo 
kaluwa untuak mambujuak, supayo inyo 
namuah masuak. 

29 Tapi inyo mangatokan, 'Batawun- 
tawun lamonyo ambo bakarajo 
mati-matian untuak apak. Indak sakali 
juwo doh ambo manyolang parentah 
apak. Apokoh nan lah apak agiahkan 
untuak ambo? Sikua kambiang pun alun 
ado lai apak agiahkan untuak ambo, 
ka untuak makan gadang di ambo jo 
kanti-kanti ambo! 

30 Anak apak tu lah ma abihkan arato 
apak jo padusi-padusi jahek, tapi baitu 
inyo pulang, apak mandabiahkan jawi 
nan gapuak untuak mamparalekkan 
inyo!' 

31'Oih anak den,' kecek apaknyo, 
'wa-ang taruih ado disiko, samo-samo 
jo apak. Kasadonyo nan punyo apak, 
adolah punyo wa-ang juwo. 

32 Tapi nan kiniko kito musti baralek 
jo basukocito, dek karano adiak-ang tu 
dawulu lah mati, tapi kiniko inyo lah 
iduik baliak: dawulu inyo lah ilang, tapi 
kiniko inyo lah basuwo baliak."" 

1 6 l Isa Almasih mangecek kabake 

pangikuik-pangikuik-Nyo, "Adolah 

surang urang kayo. Inyo ado punyo 
surang pagawai tukang pacik pitih 

nan ma uruih aratonyo. Urang kayo tu 
mandapek kaba baraso pagawai tukang 
pacik pitih tu, ma abih-abihkan pitihnyo. 

2 Dek karano itu, inyo imbaulah pagawai 
tukang pacik pitih tu, sambia batanyo, 
'Apokoh iyo batua tu, nan ambo danga 
tantang ulah wa-ang tu? Kiniko bawoklah 
kamari laporan nan langkok, tantang 
karajo wa-ang dalam ma uruih arato 
ambo. Wa-ang indak buliah lai manjadi 
pagawai tukang pacik pitih ambo.' 

3Mako pagawai tukang pacik pitih tu 
bapikie, 'Apo nan musti ambo karajokan 
kiniko? Induak samang ambo nak 
mamparantikan ambo. Mamangkua, di 
ambo indak talok; ka mintak sidakah 
ambo malu. 

4 Ambo ado aka: jikok ambo 
diparantikan, sabalunnyo ambo musti 
mancari kanti nan banyak, nan lai ka 
namuah mambawok tompang ambo di 
rumahnyo!' 

Dek karano itu, pagawai tukang 
pacik pitih tu mamanggie satiyok 
urang, nan ba utang kabake induak 
samangnyo. Kabake urang nan partamu 

inyo mangatokan, 'Bara utang angku 
kabake induak samang ambo?' 

6 Urang tu manjawab, 'Saratuih embe 
minyak zaitun.' Pagawai tu bakato 
kabake inyo, 'Duduaklah, ikonyo surek 
utang angku, capeklah, surekkan sajolah 
limo puluah embe.' 

7 Kudian inyo batanyo pulo kabake 
urang nan kaduwo, 'Angku, bara utang 
angku?' Urang tu manjawab, 'Saribu 
sumpik gandun.' Pagawai tukang pacik 
pitih tu bakato kabake inyo, 'Ikonyo 
surek utang angku. Tulihkanlah sajolah: 
salapan ratuih.' 

8Mako induak samang dari pagawai 
nan indak luruih tu, mamuji pagawainyo 
tu, dek karano akanyo nan cadiak tu: 
dek karano urang-urang dunia ko, labiah 
santiang ma atur sagalo karajonyo 
daripado urang-urang nan iduik dalam 
tarang." 

? Sudah tu Isa Almasih bakato pulo 
baliak, kecek Baliau, "Dangakanlah 
kecek Ambo ko! Pakailah arato dunia ko 
untuak pancari kanti, supayo jikok arato 
dunia ko lah indak ba arago lai, mako 
angku-angku ka ditarimo di tampaik 
tingga nan kaka. 

10 Urang nan lai niyo ma aragoi 
parkaro-parkaro nan ketek, tantu inyo 
layi ma aragoi pulo parkaro-parkaro 
nan gadang. Tapi urang nan indak niyo 
ma aragoi parkaro-parkaro ketek, tantu 
inyo indak ka niyo pulo doh ma aragoi 
parkaro-parkaro nan gadang. 

11 Jadi, jikok tantang parkaro arato 
dunia ko, angku-angku lah indak dapek 
dipicayoi, tantu, siya pulolah urang nan 
ka namuah mampicayokan arato rohani 
kabake angku? 

12 Jikok tantang arato urang lain, 
angku-angku lah tabukti indak dapek 
dipicayoi, tantu, siya pulolah urang 
nan ka niyo ma agiahkan arato nan 
samustinyo ka manjadi miliak angku? 

13Indak ado doh urang nan bisa 
bakarajo untuak duwo urang induak 
samang, dek karano inyo ka labiah 
mangasiahi nan surang ko daripado 
nan ciyek lai, kok indak inyo ka labiah 
satiya kabake induak samangnyo nan 
ciyek ko, daripado ka nan surang lai. 
Baitu pulolah ka adaannyo angku-angku. 
Angku-angku indak ka bisa doh bakarajo 
untuak Allah, sarato bakarajo pulo 
untuak arato bando." 

14 Urang-urang Farisi mandangakan 
kasadonyo, apo nan dikatokan dek Isa 
Almasih. Inyo bi mancimeehkan Baliau, 
dek karano urang Farisi tu cangok ka 
pitih. 

15 Mako bakatolah Isa Almasih kabake 
urang Farisi tu, "Angku-angkulah 
urangnyo, jikok di adok-an urang, 
bakcando urang siyak, tapi Allah 
mangatawui isi ati angku-angku. Dek 
karano, apo nan disanjuang-sanjuang 
dek manusia, dibanci-i dek Allah. 

16 Paratuaran agamo nan di ajakan 
dek Nabi Musa, sarato jo pangajaran 
nabi-nabi, tatap balaku sampai ka 
maso Nabi Yahya Pambaptis. Sajak dari 
wakatu itu, Kaba Baiak tantang baa 
caro Allah mamarentah, sabagai Rajo 
di muko bumi ko, taruih dibaritokan. 
Urang bi mamasokan diri untuak masuak 
Karajaan Allah tu. 

17 Labiah mudah bumi jo langik ko ilang 
lanyok, daripado mambatakan ciyek 
uruih dalam Paratuaran Allah. 

18 Siya nan mancaraikan bininyo, sudah 
tu inyo babini ka padusi nan lain, urang 
tu samo jo bajina. Baitu pulo urang 
nan babini ka padusi nan lah dicaraikan 

dek lakinyo, urang tu samo pulo tu jo 
bajina." 

19 "Adolah surang urang nan kayo. 
Bajunyo dari kain nan sangaik maha, 
baitu pulo iduiknyo dalam kamewahan 
satiyok ari. 

20 Di adok-an pintu rumahnyo ado 
surang urang nan sangaik bansaik nan 
banamo si Lazarus. Badannyo panuah 
dek kada. 

21Inyo nak ma isi paruiknyo jo 
rimah-rimah nan jatuah dari meja urang 
kayo tu. Malah anjiang tibo manjilek-i 
kadanyo. 

22 Kamudian urang nan bansaik tu 
maningga, sudah tu, inyo dibawok dek 
malekaik ka tampaik nan ta aromaik, di 
dakek Nabi Ibrahim di sarugo. Urang nan 
kayo tu pun maningga pulo, lansuang 
pulo dikubuakan. 

23 Di dunia urang mati, urang nan kayo 
tu sangaik barek sansaronyo. Kutiko inyo 
maliyek dari sinan arah ka ateh, inyo 
manampak Nabi Ibrahim di tampaik nan 
jauah, si Lazarus tagak di dakek Nabi 
Ibrahim. 

24 Urang nan kayo tu, ma ariak ma 
imbau Nabi Ibrahim. 'Oih angku Ibrahim, 

iboilah ambo ko. Suruahlah si Lazarus 
marandamkan jarinyo ka dalam ayie, 
sudah tu, suruahlah inyo kamari untuak 
mambasahi lidah ambo ko. Sangaik 
bana padiahnyo, ajab sansaro nan ambo 
tangguangkan dalam api ko!' 

25 Tapi Nabi Ibrahim manjawab, 'Oih 
anak den, kana-ilah iduik angkau salamo 
di dunie: dawulu angkau lah mandapek 
kasadonyo nan elok-elok, sadangkan 
si Lazarus kutiko itu, mandapek nan 
buruak-buruak. Kiniko inyo iduik sanang 
disiko, angkau sandiri sansaro. 

26 Salain daripado itu, di antaro angkau 
jo kami, lah dibuwek ngarai pambateh 
nan sangaik dalam, supayo urang nan 
dari siko indak bisa payi kasinan, baitu 
pulo, urang nan disinan indak dapek doh 
datang kamari!" 

27 Urang kayo tu bakato, 'Jikok baitu 
ngku, ambo sabana mamintak tolong 
kabake angku, untuak manyuruah si 
Lazarus payi ka rumah urang gaek 
ambo. 

28 Ado limo urang dunsanak ambo 
disinan. Suruahlah si Lazarus untuak 
mamparingekkan inyo, supayo inyo jan 

sampai masuak pulo ka tampaik nan 
sansaro ko.' 

29 Nabi Ibrahim manjawab, 'Lah ado 
kitab-kitab Nabi Musa, sarato jo kitab 
nabi-nabi, di dunsanak angkau tu! 
Padiyakan sajolah, buliah nak inyo 
turuikkan, sagalo apo nan tatulih di kitab 
tu!' 

30 Tapi urang kayo tu bakato pulo, 'Jikok 
bakcando itu sajo, rasonyo alun cukuik 
tu lai angku. Tapi, jikok ado urang nan 
lah mati, iduik baliak, sudah tu datang 
kabake dunsanak ambo, mako inyo ka bi 
batobaik dari doso-dosonyo.' 

31 Mako Nabi Ibrahim bakato pulo, 
'Jikok dunsanak-dunsanak angkau tu, 
indak ma acuahkan parentah Nabi Musa, 
sarato jo parentah nabi-nabi, mako 
indak ka mungkin doh dunsanak angkau 
tu, ka manjadi urang nan ba iman, 
biyapun, ado bana urang nan lah mati, 
iduik baliak.'" 

1 7 l Isa Almasih bakato kabake 

pangikuik-pangikuik-Nyo, 
"Parkaro-parkaro nan ka manyababkan 
urang babuwek doso, lah jaleh ka 
tatap ado. Tapi cilakolah urang nan lah 
manyababkannyo! 

2Labiah elok lai di urang tu, jikok batu 
panggiliangan dikabekkan dimariahnyo, 
sudah tu inyo di ambuangkan masuak 
lauik, daripado inyo manyababkan salah 
surang, dari urang-urang nan lamah ko, 
babuwek doso. 

3Dek karano itu, ba ingek-ingeklah! 
Jikok sudaro angku-angku babuwek 
doso, mako paringekkanlah inyo. Jikok 
inyo layi manyasa, mako maohkanlah 
inyo. 

4 Jikok dalam sahari, inyo tujuah kali 
babuwek doso kabake angkau, sudah tu, 
disatiyok kali inyo tibo kabake angkau, 
sambia bakato, 'Mintak maohlah ambo,' 
mako bari maohlah inyo." 

> Rasul-rasul bi mangecek kabake Tuhan 
Isa Almasih, "Tuhan, kuwaikkanlah iman 
kami." 

Tuhan manjawab, "Jiko angku-angku 
layi punyo iman agak sagadang bijo 
sasawi, angku-angku bisa mangecek 
kabake batang kayu aro ko, 'Tabokeklah 
angkau dari tanah, sudah tu, tagaklah 
di dalam lauik,' lah jaleh batang kayu 
aro tu, inyo ka patuah kabake parentah 
angkau tu." 

7 "Kok santano ado di antaro angku- 
angku ko, nan punyo surang budak, nan 
sadang mambajak di sawah, atau nan 
sadang manggubalokan taranak. Mako, 
jikok budak tu lah babaliak, adokoh 
angku-angku nan mangecekkan nan 
bakcando iko kabake inyo, 'Capeklah, 
kamarilah makan!' 

8Tantu indak! Malah sabaliaknyo, 
angku-angku ka mamarentahkan kabake 
budak tu, 'Sadiyokanlah nan ka ambo 
makan. Kanakkanlah baju nan barasiah, 
sudah tu duduaklah disiko samantaro 
ambo makan jo minun, sasudah tu, baru 
wa-ang buliah makan.' 

? Budak tu indak paralu doh dipuji, kok 
mantang inyo lah mamatuahi parentah 
induak samangnyo, baa tu ndak? 

10 Baitu pulo jo angku-angku. Jikok 
angku-angku lah mangarajokan 
kasadonyo nan lah diparentahkan 
kabake angku-angku, mako angku- 
angku katokan sajolah nan bakcando 
iko, 'Kami ko hanyolah budak biaso: 
kami hanyolah mangarajokan sagalo 
sasuatu nan lah dibabankan kabake 
kami." 

11 Dalam pajalanan ka Yerusalem, 

Isa Almasih malalui daerah pabatasan 
Samaria jo Galilea. 

12 Kutiko Baliau mamasuak-i sabuwah 
kampuang, Baliau didatangi urang, 
sapuluah urang, urang tu bapanyakik 
kulik nan sangaik manakuikkan. 
Urang-urang tu, hanyo tagak sajo dari 
jauah, 

13 Sambia ma imbau "Oih Angku Guru! 
Iboilah kami ko!" 

14 Kutiko Baliau mancaliak kabake 
urang-urang tu, Baliau bakato, "Payilah 
kabake imam-imam, mintak tolonglah 
kabake inyo untuak mamareso panyakik 
angku-angku." Samantaro urang-urang 
nan sakik tu dalam pajalanan, mako 
ilang lanyoklah sagalo panyakiknyo. 

15 Kutiko salah surang dari urang-urang 
nan sakik tu tawu, baraso inyo lah 
cegak, mako inyo babaliak sambia 
basorak-sorak mamuji Allah. 

16 Sudah tu, tibo di adok-an Isa 
Almasih, inyo sujuik sambia mangatokan 
tarimo kasih kabake Baliau. Urang tu 
adolah urang Samaria. 

17 Kudian Isa Almasih batanyo, "Kan 
sapuluah urang cako, angku-angku nan 

lah dicegakkan? Dima nyo nan sambilan 
urang lai? 

18 Baa mangko hanyo urang asiang ko 
sajo nan babaliak, untuak mangatokan 
tarimo kasih kapado Allah?" 

19 Sudah tu Baliau bakato kabake 
urang tu, "Tagaklah, pulanglah lai. Dek 
karano angkau picayo kabake Ambo, itu 
mangkonyo panyakik angkau cegak." 

20 Babarapo urang Farisi bi batanyo 
kabake Isa Almasih, pabilo masonyo 
Allah datang untuak mamarentah, 
sabagai Rajo di muko bumi ko. Baliau 
manjawab, "Pamarentahan Allah indak 
dimuloi jo tando-tando nan dapek diliyek 
dek urang doh, 

21 sainggo urang-urang tu dapek bi 
mangatokan, 'Caliaklah kamari, iko inyo 
ah!' kok indak inyo katokan, 'Inyo ado 
disinan!' Dek karano nan sabananyo, 
Allah lah muloi mamarentah sabagai 
Rajo di tangah-tangah angku-angku." 

22 Sasudah tu Isa Almasih bakato pulo 
kabake pangikuik-pangikuik-Nyo, "Isuak 
ka tibo masonyo, taragak angku-angku 
nak maliyek agak sahari, dari ari-Nyo 
Anak Manusia, tapi indak ka dapek doh 
angku-angku nak maliyeknyo. 

23 Kudian urang ka bi mangecek 
kabake angku-angku, 'Caliaklah, 
disinan!' kok indak inyo mangatokan, 
'Caliaklah, kamari!' Tapi biyapun baitu, 
janlah angku-angku payi kaluwa nak 
mancaliaknyo. 

24 Bakcando kilek mamanca dari langik, 
bacahayo dari ujuang ka ujuang, baitu 
pulolah ka adaannyo isuak, dikutiko 
kadatangan Anak Manusia. 

25 Tapi pado mulonyo, Inyo musti 
banyak manangguang sansaro, sarato 
indak ditarimo dek urang-urang dijaman 
kiniko. 

26 Dikutiko ari Anak Manusia dinyatokan 
isuak, ka adaannyo sarupo jo bakcando 
dijaman Nabi Nuh sa isuak. 

27 Urang ka bi makan jo minun, 
sarato jo barumah tanggo; baitulah 
taruih manaruih, sampai tibo masonyo 
Nabi Nuh masuak ka dalam kapa, 
sudah tu, barulah tibo ayie gadang 
nan mangaramkan umaik mukaluak 
kasadonyo. 

28 Sarupo pulo jo dijaman Nabi Lut. 
Urang bi makan jo minun, urang bajuwa 
bali, urang baparak baladang, sarato jo 
mambuwek rumah. 

2? Tapi dikutiko Nabi Lut kaluwa dari 
nagari Sodom, di ari tu pulo api jo 
malerang turun dari langik, untuak 
pambinasokan umaik mukaluak di nagari 
tu. 

30 Baitu pulolah ka adaannyo isuak, di 
ari Anak Manusia tibo manyatokan diri. 

31 Jikok lah tibo ari nan bakcando 
itu, urang nan sadang di ateh atok 
paranginan rumahnyo, janlah inyo turun, 
untuak ma ambiak barang-barangnyo 
nan di dalam rumah. Baitu pulo urang 
nan sadang di parak janlah inyo pulang 
ka rumahnyo. 

32 Kana-ilah apo nan lah tajadi didiri 
induak bareh Nabi Lut. 

33 Urang nan ba usawo nak ka 
manyalamaikkan nyawonyo, mako inyo 
ka ka ilangan nyawonyo tu. Tapi bagi 
urang nan ka ilangan nyawonyo, ba arati 
inyo lah manyalamaikkan nyawonyo. 

34 Picayolah: Kok umpamonyo dimalam 
itu, ado duwo urang nan sadang lalok 
satampaik tidua, mako nan surang ka 
dibawok, nan surang lai ka ditinggakan. 

35 Kok umpamonyo ado duwo urang 
padusi, nan sadang manggiliang gandun, 

nan surang ka dibawok, nan surang lai 
ditinggakan. 

36 [Kok umpamonyo ado duwo urang 
nan sadang bakarajo di parak, nan 
surang ka dibawok, nan surang lai 
ditinggakan.]" 

37 Pangikuik-pangikuik Isa Almasih 
bi batanyo, "Dima tu ka tajadi nan 
bakcando itu, Tuhan?" Baliau manjawab, 
"Dima ado mayik jo bangkai, mako 
disinan ado pulo buruang pamakan 
bangkai." 

18 t Sasudah tu Isa Almasih 

mancuritokan pulo ciyek 
lai parumpamoan, untuak ma aja 
pangikuik-pangikuik-Nyo, supayo 
pangikuik-Nyo tu tatap taruih badowa, 
jan sampai baputuih aso. 

2 Baliau mangatokan, "Di sabuwah kota 
ado surang hakim nan indak maraso 
takuik kapado Allah, sarato indak paduli 
kabake siya-siyanyo. 

3Di kota tu ado pulo surang urang 
marando, nan lah acok kali payi 
mambana kabake hakim tu, untuak 
mamintak supayo parkaronyo dibela. 
'Tolonglah ambo ko ngku, untuak 


LUKAS 18.4-8 153 


ma adok-i lawan ambo,' kecek urang 
marando tu. 

4Babarapo wakatu lamonyo, hakim 
tu indak namuah doh manolong urang 
marando tu. Tapi akienyo hakim tu 
bapikie, 'Biyapun ambo ko urang nan 
indak takuik kapado Allah, nan indak 
paduli kabake siya-siyanyo, 

“tapi dek karano urang marando ko 
taruih juwo tibo manggaduah ambo, 
eloklah ambo bela sajo parkaronyo. Jikok 
indak, inyo ka taruih juwo tibo manyeso 
ambo." 

6 Sudah tu Tuhan mangatokan, 
"Paratikanlah apo nan dikatokan dek 
hakim nan indak adie tu! 

7 Nah, apokoh Allah indak ka mambela 
parkaro umaik-Nyo sandiri, nan basaru 
kabake Baliau siang jo malam? Apokoh 
Baliau ka mampalambek-lambek wakatu 
untuak manolong umaik-Nyo tu? 

8Picayolah: Baliau lah jaleh ka bagageh 
untuak mambela parkaro umaik-Nyo 
tu! Tapi jikok Anak Manusia tibo isuak, 
apokoh Inyo tu layi ka basuwo juwo, jo 
urang-urang nan ba-iman kabake Inyo 
di muko bumi ko?" 

? Isa Almasih mancuritokan pulo 
parumpamoan nan bakcando iko, nan 
ditujukan-Nyo, kabake urang nan 
mamandang randah kabake urang lain, 
nan manyangko dirinyo urang baiak. 

101sa Almasih bakato, "Adolah urang 
baduwo, nan payi ka Rumah Tuhan 
untuak badowa. Nan surang urang Farisi, 
nan surang lai tukang mintak pajak. 

11 Urang Farisi tu tagak manyandiri 
sambia badowa, 'Ya Allah, ambo 
batarimo kasih bana kapado Angkau, 
dek karano ambo ko, indak samo doh jo 
urang lain, nan tamak, nan ciluah, atau 
nan pajina. Ambo basyukur, dek karano 
ambo layi indak samo jo tukang mintak 
pajak tu. 

12 Ambo bapuwaso duwo kali sapakan, 
ambo mampasambahkan kapado 
Angkau, saparsapuluah dari sagalo 
pancarian ambo.' 

13 Tapi, nan tukang mintak pajak tu, 
inyo tagak sajo jauah-jauah, malahan 
untuak maningadah ka langik sajo, indak 
talok doh dek inyo. Sambia manabuahi 
dadonyo, inyo bakato, 'Ya Allah, iboilah 
ambo ko, ambo ko adolah urang nan 
badoso!'" 

14 "picayolah," kecek Isa Almasih, 
"dikutiko pulang ka rumahnyo surang- 
surang, nan tukang mintak pajak itulah 
nan ditarimo dowanyo dek Allah, indak 
urang Farisi tu doh. Dek karano, satiyok 
urang nan maninggikan diri, mako inyo 
ka dirandahkan, baitu pulo satiyok urang 
nan lai niyo marandahkan diri, mako 
inyo ka ditinggikan." 

15 Ado urang nan bi mambawok-i 
paja-paja ketek kabake Isa Almasih, 
supayo paja-paja tu di awai dek 
Baliau untuak dibarakaik-i. Tapi, kutiko 
pangikuik-pangikuik Baliau maliyek 
urang-urang nan mambawok-i paja-paja 
tu, inyo mambangihi urang-urang tu. 

16 Tapi Isa Almasih ma imbau paja-paja 
tu, sudah tu Baliau bakato kabake 
pangikuik-pangikuik-Nyo, "Padiyakan 
sajolah paja-paja tu datang kabake 
Ambo! Jan ditagah pulo inyo, dek karano 
urang nan saroman ikolah nan ka 
manjadi pamiliak Karajaan Allah. 

17 Kana-ilah apo nan Ambo katokan ko! 
Urang nan nak mangadap Allah, jikok 
inyo indak bakcando surang paja ketek, 
mako inyo indak ka dapek doh masuak 
Karajaan Allah." 

18 Surang pamimpin Yahudi batanyo 
kabake Isa Almasih, "Ngku Guru nan 
elok, apo nan musti ambo karajokan, 
supayo ambo buliah mandapek iduik 
sajati nan kaka?" 

19 "Baa mangko angku katokan Ambo 
ko elok?" tanyo Baliau kabake urang tu. 
"Indak ado doh nan elok, salain daripado 
Allah sandiri. 

20 Angku kan lah tawu sagalo parentah- 
parentah Allah: 'Jan bajina, jan 
mambunuah, jan mancilok, jan bakato 
duto, sarato aromaik-ilah bapak jo 
mandeh." 

21 "Kasadonyo parentah tu lah ambo 
karajokan sajak dari mudo ambo," kecek 
urang tu. 

22 Baru mandanga kecek urang tu, 
Baliau bakato, "Ado juwo ciyek lai 
nan musti angku karajokan: Payilah 
juwa kasadonyo arato angku, agiahkan 
pitihnyo untuak urang-urang nan 
bansaik, isuak angku ka mandapek 
arato di sarugo. Sasudah tu babaliaklah 
kamari untuak manuruikkan ambo." 

23 Tapi kutiko urang tu mandangakan 
nan baitu, rusuah atinyo dek karano inyo 
sangaik kayo. 

24 Isa Almasih mangatawui baa 
parasaan ati urang tu, dek karano itu 
Baliau bakato, "Sangaik suliknyo bagi 
urang-urang nan kayo untuak masuak 
Karajaan Allah! 

25 | abiah mudah lai sikua unto masuak 
lubang pinjayik, daripado surang urang 
kayo masuak Karajaan Allah." 

26 Urang-urang nan bi mandangakan 
kecek Isa Almasih nan bakcando itu, 
bi batanyo, "Jikok baitu, siya sajonyo 
urangnyo nan layi ka bisa salamaik?" 

27 Baliau manjawab, "Apo nan indak 
mungkin bagi manusia, mungkin bagi 
Allah!" 

28 Sudah tu si Petrus mangecek pulo, 
"Liyeklah kami ko Ngku! Kami lah 
maninggakan rumah tanggo kami, dek 
karano untuak manuruikkan Angku." 

29 “Picayolah!" kecek Isa Almasih. 
"Urang nan lah maninggakan rumahnyo, 
atau bininyo, atau dunsanaknyo, atau 
bapak jo mandehnyo atau anak-anaknyo 
dek karano malayani Allah, 

30 mako urang tu ka manarimo balasan 
nan balipek gando dimaso kiniko, baitu 
pulo isuak, dijaman nan ka tibo, kabake 
inyo ka dibarikan iduik sajati nan kaka." 

31 Isa Almasih mambawok baganjua 
kaduwo baleh urang pangikuik-Nyo, 
sudah tu Baliau bakato, "Dangakanlah 
kecek Ambo ko! Kiniko kito manuju ka 
Yerusalem. Tibo disinan, sagalo sasuatu 
nan lah disurekkan dek nabi-nabi sa 
isuak dalam kitabnyo, tantang Anak 
Manusia, ka tajadi. 

32 Inyo ka disarahkan kabake urang- 
urang nan indak ba Tuhan Allah, 
urang-urang tu ka mampamain-mainkan 
Inyo, ka mahino Inyo, sarato ka 
maliyua-i Inyo. 

33 Urang-urang tu ka ma ajab sarato ka 
mambunuah Inyo, tapi di ari nan katigo, 
Inyo ka iduik baliak, kaluwa dari kubua." 

34 Kasadonyo apo nan dikatokan 
dek Isa Almasih tu, indak saketek 
juwo doh nan dapek dipahami dek 
pangikuik-pangikuik Baliau. Arati dari 
kato-kato Baliau tu dirasiyokan kabake 
pangikuik-pangikuik-Nyo. Pangikuik 
Baliau indak tawu, tantang parkaro apo 
nan Baliau bicarokan. 

35 Dikutiko Isa Almasih lah ampia ka 
tibo di Yerikho, ado surang urang buto 
nan sadang duduak di tapi jalan mintak 
sidakah. 

36 Kutiko urang nan buto tu mandanga, 
urang nan banyak tu bi lalu, inyo 
batanyo, "Ado apo tu?" 

37"Isa Almasih, urang Nazaret tu, 
Baliau nan lalu," kecek urang kabake 
inyo. 

38 Mako urang nan buto tu ba imbau 
sakuwaik suwaronyo, "Oih Isa Almasih, 
Anak Nabi Daud! Iboilah ambo ko!" 

39 Urang-urang nan di adok-an, 
mambangih-i inyo, manyuruah inyo 
anok. Tapi, malah inyo ba imbau labiah 
kuwaik lai daripado nan cako, "Oih Anak 
Nabi Daud! Iboilah ambo ko!" 

40 Isa Almasih baranti bajalan, Baliau 
manyuruah urang untuak mambawok 
urang buto tu kabake Baliau. Kutiko 
urang buto tu, lah tibo di adok-an Baliau, 
Baliau batanyo, 

41 "Apo nan katuju dek angkau, nan 
ka Ambo pabuwek untuak angkau?" 
"Angku," kecek urang buto tu, "ambo 
niyo, kok dapek, mato ambo ko, dapek 
maliyek." 

42 Sudah tu Isa Almasih bakato, "Jikok 
baitu, maliyeklah! Dek karano angkau 
picayo kabake Ambo, itu mangkonyo 
angkau cegak." 

43 Kutiko tu juwo, urang nan buto 
tu dapek maliyek, sudah tu inyo payi 
pulo manuruikkan Isa Almasih, sarato 
jo batarimo kasih kapado Allah. Baitu 
urang nan banyak maliyek kajadian tu, 
kasadonyo bi mamuji-muji Allah. 

19 | Kutiko Isa Almasih lah tibo 

di Yerikho, Baliau taruih juwo 
bajalan malintehi kota tu. 

2 Di kota tu ado surang kapalo tukang 
mintak pajak, nan kayo. Namonyo si 
Zakheus. 

3Inyo niyo pulo nak maliyek, roman 
muko Isa Almasih tu, tapi, dek karano 
urang nan sangaik rami, sadangkan inyo 
sandiri, badannyo randah, mako indak 
dapek doh inyo nak maliyek Isa Almasih. 

“Dek karano itu, inyo balari untuak 
mandawului urang nan rami tu, sudah tu 
inyo mamanjek ka batang kayu, supayo 
inyo dapek maliyek Isa Almasih, nan 
sabanta lai, Baliau ka lalu disinan. 

> Kutiko Isa Almasih lah tibo di dakek 
batang kayu tu, Baliau maliyek ka ateh 
sambia bakato, "Oih angku Zakheus, 
capeklah turun! Dek karano Ambo musti 
singgah kiniko ka rumah angku." 

67akheus bagageh turun, angek bana 
atinyo, inyo lansuang payi untuak 
manyalami Isa Almasih. 

7 Kasadonyo urang nan bi maliyek 
kajadian tu, muloi mambirutok. Inyo 
bi mangatokan, "Ndeh! Baa ko nan 
sabananyo, kok Baliau niyo singgah di 
rumah urang nan indak baiak!" 

8 Kamudian, satibo di rumahnyo, 
Zakheus tagak, inyo bakato kabake 
Isa Almasih, "Tuhan, sapaduwo dari 
arato bando ambo, ka ambo sidakahkan 
kabake urang nan bansaik: baitu pulo, 
kok siya-siyanyo nan lah ambo kicuah, 
mako ambo ka mambayie baliak kabake 
inyo, sabanyak ampek kali lipek!" 

9 Sudah tu Isa Almasih bakato, "Di ari 
ko juwo, angkau sarato jo kasadonyo 
kaluarga angkau, disalamaikkan dek 
Allah, sarato dibarikan iduik nan baru, 
dek karano, angkau adolah katurunan 
Nabi Ibrahim pulo. 

10 Anak Manusia datang ka dunie untuak 
mancari, sarato jo manyalamaikkan 
urang nan sasek." 

1! Samantaro urang sadang bi 
mandangakan Isa Almasih mangecek, 
Baliau mancuritokan pulo ciyek 

parumpamoan. Dek karano, dikutiko 
itu Baliau sadang barado di dakek kota 
Yerusalem, urang manyangko baraso 
Karajaan Allah ka sacapeknyo kaliyatan. 

12 Isa Almasih bakato, "Adolah surang 
urang babanso, nan nak payi ka nagari 
nan jauah, untuak ka di angkek manjadi 
rajo, sasudah tu inyo babaliak ka 
kampuangnyo. 

13 Sabalun inyo barangkek, inyo ma 
imbau sapuluah urang palayannyo, 
inyo ma agiahkan kabake satiyok 
palayannyo tu sakapiang pitih ameh. 
'Manggalehlah jo pitih ko samantaro 
ambo sadang payi bajalan, keceknyo 
kabake palayan-palayannyo tu. 

14Tapi panduduak nagarinyo tu jajok 
kabake inyo. Dek karano itu, sasudah 
inyo barangkek, urang-urang tu mangirin 
utusan untuak payi mangatokan, 'Kami 
indak namuah doh, jikok urang ko nan 
ka manjadi rajo di nagari kami.' 

15 Tapi urang babanso tu, jadi juwo 
di angkek manjadi rajo, indak lamo 
sasudah tu inyo babaliak ka nagarinyo. 
Basigageh inyo ma imbau kasadonyo 
palayannyo untuak manamuinyo, supayo 

inyo dapek mangatawui bara labo nan 
lah inyo padapek. 

16 palayan nan partamu tibo, sambia 
bakato, 'Angku, pitih ameh nan ciyek 
sari, nan angku agiahkan tu, lah ambo 
jadikan sapuluah.' 

17 'Santiang wa-ang,' kecek induak 
samangnyo tu, 'wa-ang adolah palayan 
nan elok! Dek karano dalam parkaro- 
parkaro nan ketek wa-ang dapek 
dipicayoi, mako ambo ka manjadikan 
wa-ang panguwaso untuak sapuluah 
buwah kota.' 

18 palayan nan kaduwo tibo sambia 
bakato, 'Angku, pitih ameh nan ciyek 
sari, nan angku agiahkan tu, lah ambo 
jadikan limo.' 

19 Kabake palayan tu rajo tu bakato, 
'Wa-ang ka ambo jadikan panguwaso 
untuak limo buwah kota.' 

20 Palayan nan lain bi tibo pulo, sambia 
bakato, 'Angku, ikonyo-ah pitih angku 
nan dulu; ambo andokkan dalam 
salabeta. 

21 Ambo takuik kabake angku, dek 
karano angku urangnyo sanga. Angku 
ma ambiak apo nan indak punyo angku, 

angku ma ambiak asie di tampaik nan 
indak angku mananaminyo.' 

22 Rajo tu bakato kabake palayannyo, 
'Wa-ang adolah palayan nan jahek! 
Sasuwai jo kato-kato wa-ang sandiri, 
wa-ang ka den ukun. Layi mah wa-ang 
tawu, baraso aden urangnyo sanga: 
aden ma ambiak sasuatu nan indak 
punyo den, sarato ma ambiak asie di 
tampaik nan indak den tanami. 

23 Jikok baitu, baa mangko indak 
wa-ang masuakkan sajo pitih den tu 
ka lumbuang pitih nagari, buliah pabilo 
aden lah pulang, aden dapek ma ambiak 
pitih den tu baliak sarato jo bungonyo?' 

24 Kudian rajo tu mangecek kabake 
urang-urang nan bi tagak disinan, 
'Ambiaklah baliak pitih tu dari paja ko, 
sudah tu agiahkanlah kabake palayan 
nan lah mampunyoi sapuluah pitih ameh 
tu.' 

25 Tapi urang-urang tu bi mangatokan, 
'Angku, inyo lah mampunyoi sapuluah 
pitih ameh.' 

26 Tapi rajo tu bakato, 'Kana-ilah apo 
nan ambo katokan ko: urang nan lah 
mampunyoi, kabake inyo ka dibarikan 
nan labiah banyak lai. Tapi kabake urang 

nan indak punyo sabuwah alah joh, 
malah, apo nan ado dinyo tu pun ka 
diambiak pulo. 

27 Kiniko bawoklah kamari kasadonyo 
musuah-musuah den tu, urang-urang 
nan indak suko aden jadi rajonyo. 
Bunuahlah inyo kasadonyo di adok-an 
den ko!" 

28 Sasudah Isa Almasih mangatokan 
kasadonyo tu, Baliau bajalan di adok-an 
urang-urang nan banyak, manuju ka 
Yerusalem. 

29 Kutiko lah tibo di dakek Betfage 
jo Betania di Bukik Zaitun, Baliau 
manyuruah duwo urang pangikuik-Nyo 
payi bajalan labiah dawulu. 

30 "Payilah ka kampuang nan di adok-an 
tu," kecek Baliau kabake nan baduwo 
tu, "jikok angku-angku lah tibo disinan, 
angku-angku ka manampak sikua anak 
kaladai sadang tapauik. Kaladai tu, alun 
sakali juwo lai diracak urang. Bukaklah 
pauiktannyo, sudah tu bawoklah kamari. 

31 Jikok ado urang nan batanyo ka 
angku-angku, 'Baa mangko angku-angku 
bawok kaladai tu?' katokanlah kabake 
urang tu, “Tuhan nan mamaralukannyo.'" 

32 Kaduwo urang pangikuik Baliau tu 
payi, inyo mandapati kasadonyo tu, 
tapek bana, samo jo bakcando nan 
dikatokan dek Isa Almasih. 

33 Samantaro inyo mambukak tali anak 
kaladai tu, urang nan punyo kaladai tu 
bakato kabake inyo, "Oih, baa mangko 
angku-angku bukak pauiktan kaladai 
tu?" 

34Inyo bi manjawab, "Tuhan nan 
mamaralukannyo." 

35 Sudah tu inyo mambawok anak 
kaladai tu kabake Isa Almasih. Kudian 
inyo bi mangambangkan jubahnyo 
dipungguang kaladai tu, sarato 
manolong Baliau untuak nayiak ka 
atehnyo. 

36 Samantaro Baliau lalu maracak 
kaladai, urang-urang tu bi 
mangambangkan jubahnyo di tangah 
jalan. 

37 Kutiko Baliau lah ampia ka tibo di 
Yerusalem, dakek labuah nan manurun 
di Bukik Zaitun, kasadonyo pangikuik- 
pangikuik Baliau nan sambuah tu muloi 
malagukan lagu puji-pujian kapado 
Allah, sarato mangucap syukur kapado 

Tuhan dek karano kasadonyo mukjizat 
nan lah inyo caliak. 

38 Urang-urang tu bi manyorakkan, 
"Dibarakaik-ilah Rajo nan datang ateh 
namo Tuhan! Aman santoso di sarugo, 
sarato kamuliaan bagi Allah!" 

39 Babarapo urang Farisi di antaro 
urang nan banyak tu, mangecek kabake 
Isa Almasih, "Angku Guru, suruahlah 
pangikuik-pangikuik Angku tu anok." 

10 Isa Almasih manjawab, "Picayolah 
ka kecek Ambo! Jikok urang-urang tu 
anok, mako batu nan banyak ko nan ka 
basorak." 

41 Kutiko Isa Almasih lah batambah 
dakek ka Yerusalem, Baliau manangih, 
dek manampak kota tu. 

42 Baliau mangatokan, "Ndeh ibonyo 
Ambo jo angkau, baralah ka eloknyo, 
jikok di ari ko angkau tawu, jo apo nan 
dapek mambawok padamaian untuak 
angkau! Tapi kiniko angkau indak dapek 
doh maliyeknyo. 

43 Isuak angkau ka marasokan suatu 
maso, kutiko tu musuah angkau ka 
mambuwek pilakuik di sakuliliang 
angkau: inyo ka mangapuang angkau, 

sarato jo ka manyasakkan angkau dari 
sagalo suduik. 

44Inyo ka bi mancayiekan angkau 
samo-samo jo kasadonyo panduduak 
angkau, indak ciyek juwo doh batu 
bangunan ko, nan ka inyo padiyakan 
talatak elok di tampaiknyo, dek karano 
angkau indak mamparatikan, di kutiko 
Allah datang untuak manyalamaikkan 
angkau!" 

45 Isa Almasih masuak ka dalam Rumah 
Tuhan, Baliau ma usie kasadonyo 
urang-urang nan manggaleh disinan. 

46 Baliau bakato kabake urang-urang 
tu "Di dalam Alkitab, ado tatulih nan 
bakcando iko: Allah mangatokan, 
'Rumah Den ka manjadi rumah tampaik 
badowa.' Tapi di angku-angku bajadikan 
tampaik sarang panyamun!" 

47 Satiyok ari Isa Almasih ma aja 
di dalam Rumah Tuhan. Imam-imam 
kapalo, jo guru-guru agamo, sarato jo 
pamimpin-pamimpin Yahudi, baniyaik 
nak ka mambunuah Baliau, 

“tapi urang-urang tu indak dapek 
jalan, untuak ka malansuangkan niyaik 
buruaknyo tu, dek karano kasadonyo 
urang sangaik sukonyo mandangakan 

pangajaran Isa Almasih, sarato sangaik 

pulo sukonyo jo sagalo kato-kato Baliau. 

20 1 Pado suatu ari, Isa Almasih 
sadang ma aja, sarato 

mancuritokan tantang Injil nan 

dari Allah, kabake urang-urang nan 

di dalam Rumah Tuhan. Imam-imam 

kapalo, guru-guru agamo, samo-samo 

jo pamimpin-pamimpin Yahudi bagai, bi 

tibo 

2sambia bakato kabake Baliau, 
"Cubolah curitokan kabake kami, jo 
kuwaso apo Angkau mampabuwek sagalo 
sasuatunyo tu? Siya nan mambarikan 
kuwaso tu kabake Angkau?" 

3 Isa Almasih manjawab, "Ambo iyo nak 
batanyo pulo kabake angku-angku. Cubo 
pulolah curitokan kabake Ambo, 

4jo kuwaso dari siya tu, Nabi Yahya 
mampamandikan urang? Jo kuwaso dari 
Allah atau jo kuwaso dari manusia?" 

? Mako bi barundianglah urang-urang 
tu, "Jikok kito katokan, 'Jo kuwaso 
dari Allah,' baiko ka Inyo tanyokan 
kabake kito, 'Jikok baitu, baa mangko 
angku-angku indak bi picayo ka Nabi 
Yahya?' 

6 Tapi jikok kito katokan, 'Jo kuwaso 
dari manusia, mako kasadonyo urang ka 
mambae kito jo batu, dek karano, urang 
nan banyak picayo, baraso Yahya adolah 
surang nabi." 

7 Akienyo urang-urang tu bi manjawab, 
"Iyo indak tantu di kami doh." 

8Mako bakatolah Isa Almasih kabake 
urang-urang tu, "Jikok baitu, Ambo iyo 
indak ka mangatokan pulo doh kabake 
angku-angku, jo kuwaso siya Ambo 
mampabuwek sagalo sasuatu." 

? Isa Almasih mancuritokan kabake 
urang-urang tu, parumpamoan nan 
bakcando iko, "Adolah surang urang 
nan mananami satumpak parak anggur. 
Inyo mampasewokan parak tu kabake 
babarapo urang pakarajo, sudah tu inyo 
barangkek ka nagari lain, cukuik lamo 
inyo tingga disinan. 

10 Kutiko lah tibo masonyo untuak ka 
ma ambiak buwah anggur, mako nan 
punyo parak tu manyuruah palayannyo 
payi kabake urang-urang nan bakarajo 
tu, untuak mamintak pambagiannyo. 
Tapi, urang-urang nan bakarajo tu 
manangani palayan tu, sudah tu 

disuruahnyo babaliak pulang, indak 
mambawok sabuwah alah joh. 

11 Sasudah tu, nan punyo parak tu 
manyuruah pulo surang lai palayannyo 
nan lain, tapi, palayan nan itupun 
dilakak-i pulo, sarato dihino dek 
urang-urang nan bakarajo tu, sudah tu 
disuruah babaliak pulang, indak pulo doh 
mambawok apo-apo. 

12 Kudian nan punyo parak tu, 
manyuruah palayannyo nan katigo. Tapi, 
palayan nan katigo ko pun dilakak-i pulo 
dek urang-urang nan bakarajo tu, sarato 
di ambuangkannyo kaluwa dari parak tu. 

13 Akienyo nan punyo parak tu 
mangatokan, 'Apo lai nan musti ambo 
pabuwek? Eloklah anak kanduang ambo 
bana nan ambo kasiahi, nan ka ambo 
suruah. Lah jaleh inyo ka di aromaik-i 
dek urang-urang nan bakarajo tu!' 

14Tapi, dikutiko urang-urang nan 
bakarajo di parak tu, maliyek anak 
nan punyo parak tibo, mako inyo bi 
mangecek sasamo inyo, 'Suwarihnyo 
bana komah nan tibo. Rancak kito 
bunuah paja ko, buliah kito mandapek 
arato pusakonyo.' 

15Mako urang-urang tu 
manjaranjangkan anak nan punyo 
parak tu kaluwa, sudah tu dibunuahnyo." 
Sudah tu Isa Almasih batanyo, "Nah, 
jikok nan punyo parak tu lah babaliak 
dari marantau, apo kiro-kiro nan ka 
dipabuweknyo kabake urang-urang 
pakarajo tu? 

16 Lah jaleh kasadonyo urang-urang 
pakarajo tu ka dibunuahnyo, sudah tu 
paraknyo, inyo sarahkan kabake urang 
pakarajo nan lain." Dek mandangakan 
nan baitu, mako bi mangeceklah 
urang-urang tu kabake Isa Almasih, "Kok 
dapek janlai tajadi nan bakcando itu!" 

17 Isa Almasih mancaliak kabake 
urang-urang tu sambia bakato, "Jikok 
baitu, apo aratinyo ayaik Alkitab nan 
tatulih bakcando iko? 'Batu nan indak 
tapakai dek urang tukang, lah manjadi 
batu pinjuru.' 

18 Satiyok urang nan jatuah ka ateh 
batu tu, badannyo ka ramuak, baitu 
pulo, satiyok urang nan di ampok dek 
batu tu, mako badannyo ka lumek 
manjadi abu." 

19 Guru-guru agamo jo imam-imam 
kapalo tu tawu, baraso parumpamoan 

tu ditujukan dek Isa Almasih kabake 
dirinyo. Dek karano itu, urang-urang 
tu nak ka manangkok Baliau sakutiko 
tu juwo, tapi inyo takuik kabake urang 
banyak. 

20 Mako inyo ba usawo untuak mancari 
kutiko nan elok. Inyo ma agiah urang 
pitih, untuak mambuwek icak-icak 
bakcando urang nan luruih, sudah tu, 
inyo manyuruah urang-urang tu untuak 
manjarek Isa Almasih, jo sagalo macam 
tanyo nan mambalik, supayo inyo dapek 
caro untuak ka manyarahkan Isa Almasih 
kabake panguwaso, atau gubenur. 

21 Mako urang-urang nan lah di 
agiah pitih tu, bi bakato kabake Isa 
Almasih, "Ngku Guru, kami tawu, baraso 
kasadonyo nan Angku katokan, sarato 
jo nan Angku ajakan tu batua. Kami 
tawu pulo, baraso Angku ma aja sacaro 
taruih tarang, tantang apo nan katuju 
dek Allah untuak manusia, dek karano, 
Angku indak niyo pa ambiak muko. 

22 Dek karano itu, cubolah Angku 
katokan kabake kami, manuruik 
paratuaran agamo kito, layikoh buliah 
kito mambayie pajak kabake Kaisar, atau 
indak?" 

23 Tapi Isa Almasih mangatawui tanyo 
nan manjarek dari urang-urang tu. Dek 
karano itu Baliau mangatokan, 

24 "Cubolah paliyekkan pitih perak tu 
agak ciyek kabake Ambo. Gambar siya 
ko, namo siya ko nan ado di pitih ko?" 
"Gambar Kaisar jo namo Kaisar!" kecek 
urang-urang tu. 

2> "Jikok baitu," kecek Isa Almasih 
kabake urang-urang tu, "barikanlah 
kabake Kaisar, apo nan manjadi miliak 
Kaisar, baitu pulo, barikanlah kapado 
Allah, apo nan manjadi miliak Allah." 

26 Tanyato di adok-an urang nan 
banyak tu, urang-urang tu indak dapek 
ciyek juwo doh, mancari kasalahan Isa 
Almasih. Urang-urang tu bi anok sajo, 
sarato tacangang mandangakan jawaban 
dari Baliau. 

27 Babarapo urang dari golongan urang 
Saduki, bi tibo kabake Isa Almasih. 
(Urang-urang tu adolah golongan urang 
nan bapandapek, baraso urang-urang 
nan mati, indak ka di iduikkan doh 
baliak.) Inyo bi batanyo kabake Baliau, 

28 "Angku Guru, Nabi Musa manulihkan 
paratuaran nan bakcando iko untuak 
kito: Jikok ado surang urang laki-laki 

nan mati, tapi inyo indak maninggakan 
anak, mako dunsanaknyo nan laki-laki, 
musti mampabini jandonyo tu, supayo 
untuak manyambuang katurunan dari 

urang nan mati tu. 

29 Dawulu ado tajadi nan bakcando 
iko, ado tujuah urang laki-laki nan 
badunsanak. Nan paliang tuwo babini, 
sudah tu inyo mati, indak maninggakan 
anak. 

30 Kudian dunsanaknyo nan kaduwo, 
mampabini jandonyo tu, tapi 
dunsanaknyo tu pun mati pulo, 
indak maninggakan anak. 

31 Kajadian nan sarupo itu, tajadi pulo 
jo dunsanaknyo nan katigo, sampai jo 
dunsanaknyo nan katujuah. 

32 Akienyo padusi tu pun mati pulo. 

33 Isuak, di kutiko urang-urang nan mati 
di iduikkan baliak, jadi bini siyakoh urang 
padusi tu? Dek karano lah katujuah- 
tujuahnyo laki-laki nan badunsanak tu 
lah samo-samo mampabini inyo." 

34 Isa Almasih manjawab, "Urang-urang 
nan iduik kiniko inyo bi barumah tanggo, 

35 tapi urang-urang nan patuik di 
iduikkan baliak sasudah mati, sarato jo 
urang-urang nan iduik dijaman sasudah 

kiyamaik, inyo indak ka bi barumah 
tanggo doh. 

36 Ka adaan urang-urang tu sarupo jo 
malekaik, inyo indak ka mati-mati lai 
sampai salamo-lamonyo. Inyo adolah 
anak-anak Allah, dek karano inyo lah di 
iduikkan baliak dari kamatian. 

37 Nabi Musa sandiri lah manyatokan 
sacaro jaleh, baraso satiyok urang nan 
mati ka di iduikkan baliak. Nan tatulih 
di kitab nan disurekkannyo, tantang 
rimbo talawu nan tarang manyalo, inyo 
mangatokan baraso Tuhan tu adolah 
sabagai 'Allah Nabi Ibrahim, Allah Nabi 
Ishak sarato Allah Nabi Yakub'. 

38 Nah, Allah tu indak Allah urang 
mati doh! Tapi Baliau tu adolah Allah 
urang-urang nan iduik! Dek karano di 
Allah, kasadonyo urang iduik." 

39 Babarapo urang guru agamo bi 
mangatokan, "Jawab Angku Guru tu, iyo 
sabana tapek." 

40 Dek karano itu, indak talok lai di 
urang-urang tu untuak mananyokan 
sagalo sasuatu kabake Isa Almasih. 

41 Isa Almasih batanyo kabake urang- 
urang tu, "Baa pulo tu, kok urang bi 

mangatokan baraso Rajo Panyalamaik tu 
adolah katurunan Nabi Daud? 

42 Padohal Nabi Daud sandiri 
mangatokan di kitab Zabur, "Tuhan 
bakato kabake Tuhan ambo: Duduaklah 
di sabalah suwok-Den, 

43 sampai Den pabuwek musuah- 
musuah Angkau manyarah kabake 
Angkau.' 

44 Jadi, jikok Nabi Daud sandiri 
mangatokan baraso Rajo Panyalamaik tu 
adolah 'Tuhan', dima pulo tu ka mungkin 
Inyo katurunan Nabi Daud?" 

45 Samantaro urang bi mandangakan 
Isa Almasih mangecek, Baliau bakato 
kabake pangikuik-pangikuik-Nyo, 

46 "Ingek-ingeklah taradok ka guru- 
guru agamo. Inyo suko bajalan-jalan, 
jo mamakai jubah nan marewok tanah, 
suko di aromaik-i urang di tangah pasa. 
Inyo suko duduak di tampaik nan ta 
aromaik di dalam rumah ibadaik, baitu 
pulo di tampaik-tampaik urang baralek. 

47 Guru-guru agamo tu, bi mangicuahi 
urang-urang marando, sarato ma 
ambiak-i rumahnyo. Sudah tu, untuak 
panyawok-i parangai buruaknyo tu, 
inyo bae badowa sapanjang tali 

baruak! Isuak, barek ukunan nan ka 
ditarimonyo!" 

2 1 1 Di dalam Rumah Tuhan, Isa 

Almasih manampak urang-urang 
nan kayo bi mamasuakkan pitih ka 
dalam kotak pitih pasambahan. 

2 Baliau manampak pulo surang urang 
marando nan sangaik bansaik, inyo 
mamasuakkan pulo duwo buwah pitih 
timbago. 

3 Sudah tu Baliau bakato, "Dangakanlah 
nan Ambo katokan ko: urang gaek 
kito nan marando ko, labiah banyak 
mamasuakkan pitih, ka dalam kotak pitih 
pasambahan ko, daripado kasadonyo 
urang nan lain. 

“Dek karano kasadonyo urang-urang 
nan lain ko, mambarikan dari aratonyo 
nan balabiah. Tapi urang gaek kito ko, 
biyapun inyo sangaik bakakurangan, 
tapi inyo mambarikan kasadonyo, sagalo 
apo nan ado di inyo, iyolah sagalo 
sasuatu nan diparalukannyo bana untuak 
panyambuang iduik." 

> Ado urang-urang nan bi mancuritokan 
tantang Rumah Tuhan nan sangaik 
rancak, nan ditatah jo batu-batu 
parmato nan ba arago, sarato jo 

barang-barang nan dipasambahkan 
kapado Allah. Mako Isa Almasih bakato 
kabake urang-urang tu, 

6"Isuak ado ka tibo masonyo, 
kasadonyo nan angku-angku liyek 
kiniko, ka diruntuahkan: indak ciyek 
juwo doh batu nan ado disiko ko, nan ka 
tatap talatak di tampaiknyo!" 

7 Urang-urang tu bi batanyo kabake 
Isa Almasih, "Angku Guru, pabilokoh ka 
tajadi nan Angku katokan tu? Apokoh 
tandonyo, baraso lah tibo masonyo 
kajadian tu ka tajadi?" 

8 Baliau mangatokan, "Basiyap 
sadiyolah, jan sampai angku-angku 
takicuah. Sambuah urang nan ka bi 
tibo jo mamakai namo Ambo, inyo bi 
mangatokan, 'Ambolah Urang-Nyo!', 
'Alah tibo wakatunyo.' Tapi janlah 
angku-angku payi manuruikkan urang 
tu. 

3 Jan pulolah angku-angku takuik, jikok 
mandanga kaba tantang paparangan 
sarato jo pambarontakkan. Kasadonyo 
tu musti tajadi dawulu. Tapi itu alun lai 
tando baraso nagari ka kiamaik." 

10 Sudah tu Isa Almasih manaruihkan 
pulo pambicaroan-Nyo, Baliau 

mangatokan, "Banso nan ciyek ka 
baparang malawan banso nan lain, 
nagara nan ciyek ka manyarang nagara 
nan lain. 

11 Dima-dimanyo ka tajadi gampo 
nan sangaik manakuikkan, sarato 
jo musin lapa jo bala panyakik. Ka 
tajadi kajadian-kajadian nan sangaik 
manakuikkan di ateh langik. 

12 Tapi sabalun kasadonyo tu bi tajadi, 
angku-angku ka ditangkok sarato ka 
di aniayo. Angku-angku ka disidang 
di rumah-rumah ibadaik, sudah tu 
dipuruakkan masuak pinjaro. Angku- 
angku ka dibawok ka adok-an rajo-rajo, 
sarato jo ka adok-an panguwaso- 
panguwaso, dek karano angku-angku 
pangikuik Ambo. 

13 Kutiko itulah masonyo di angku- 
angku, untuak mancuritokan Injil nan 
dari Allah. 

14 Batekaiklah, baraso angku-angku 
indak ka cameh tantang apo nan musti 
angku-angku katokan untuak mambela 
diri. 

15 Ambo sandiri nan ka mambarikan 
kabake angku-angku, kato-kato sarato 
jo pangatawuan nan ka dikatokan, 

sainggo indak surang juwo doh urang 
dari musuah angku-angku tu, nan ka 
bisa malawan atau manulak apo nan 
angku-angku katokan. 

16 Angku-angku ka dikianaik-i dek urang 
gaek angku, dek dunsanak-dunsanak 
angku, dek sanak kaluarga angku sarato 
dek kanti-kanti angku sandiri. Sabagian 
dari angku-angku ka dibunuahnyo. 

17 Angku-angku ka dibanci-i dek 
kasadonyo urang, dek karano angku- 
angku pangikuik Ambo. 

18 Tapi agak salai dari rambuik 
angku-angku, indak ka ilang doh. 

19 Jikok angku-angku layi batahan 
sarato jo saba, mako angku-angku ka 
salamaik." 

20 "Jikok angku-angku maliyek 
Yerusalem dikapuang dek tantara, mako 
kutiko itu angku-angku ka tawu, baraso 
kota tu indak ka lamo lai ka dibinasokan. 

21 Dikutiko itu, mustilah urang-urang 
nan ado di Yudea, bi lari ka pagunuangan. 
Urang-urang nan di dalam kota, musti 
barangkek dari kota, urang-urang nan 
diluwa kota, jan masuak ka dalam kota. 

22 Dek karano di ari tu, adolah 'Ari 
Ukunan Dijatuahkan', jo ka adaan nan 

baitu, mako basuwoanlah sagalo apo 
nan lah tasurek di Alkitab. 

23 Baralah ka ngarinyo, ari nan 
bakcando itu di padusi nan sadang 
manganduang, sarato di induak-induak, 
nan anaknyo sadang arek manyusu! 
Nagari ko ka mangalami kasusahan 
nan sangaik padiah, Tuhan ka ma ukun 
urang-urang ko. 

24 Ado nan ka dibunuah jo padang, ado 
pulo nan ka dibawok sabagai tawanan 
ka nagari urang: urang-urang nan indak 
ba Tuhan Allah ka malanyau Yerusalem, 
sampai abih wakatu nan lah ditantukan 
dek Tuhan untuak inyo." 

25 "Isyak di matoari, di bulan, sarato 
jo di bintang-bintang ka nampak 
tando-tando. Di bumi, banso-banso 
mati katakuik-an, sarato ilang aka 
mandangakan darun gamuruah lauik. 

26 Urang ka bi kajek katakuik-an, ma 
adok-i apo nan ka tajadi di ateh dunia 
ko, dek karano panguwaso-panguwaso 
langik ka kalibuik. 

27 Dikutiko itulah Anak Manusia datang 
di dalam awan, jo kuwaso, sarato jo 
sagalo kamuliaan-Nyo. 

28 Jikok kajadian-kajadian tu lah 
muloi tajadi, jagolah, sudah tu 
mancingowaklah, dek karano sabanta lai 
angku-angku ka disalamaikkan." 

29 Sudah tu, Isa Almasih mancuritokan 
pulo parumpamoan nan bakcando iko 
kabake urang-urang tu, kecek Baliau, 
"Paratikanlah batang kayu aro sarato jo 
kasadonyo batang-batang kayu nan lain. 

30 Jikok pucuak-pucuaknyo lah muloi 
nampak, angku-angku lah jaleh tawu, 
baraso lah ampia ka tibo musin paneh. 

31 Baitu pulo jikok angku-angku 
manampak kajadian-kajadian tu, lah 
tajadi, mako angku-angku ka tawu pulo, 
baraso Karajaan Allah lah ampia ka tibo. 

32 Katawuilah! Baraso sagalo kajadian- 
kajadian tu, ka tajadi sabalun 
urang-urang nan iduik dijaman kiniko bi 
mati kasadonyo. 

33 angik jo bumi ko ka ilang lanyok, 
tapi kato-kato Ambo, tatap kaka untuak 
salamo-lamonyo." 

34 "Jagoilah diri angkau, jan sampai 
angku-angku talampau sibuk jo 
alek-alek nan indak bapaidah, sarato 
maminun minunan kareh, atau talampau 
mamikiekan parkaro-parkaro iduik 

di dunia ko, sainggo angku-angku 
indak basiyap sadiyo, kutiko Ari 
Tuhan tu tibo mandabok, sacaro indak 
disangko-sangko. 

35 Dek karano Ari Tuhan tu, tibonyo 
bakcando parangkok kabake kasadonyo 
urang dimuko bumi ko. 

36 Bajago-jagolah, sarato badowalah 
taruih, supayo angku-angku kuwaik 
untuak ma adok-i kasadonyo kajadian 
nan ka tajadi, supayo angku-angku 
indak maraso takuik tagak di adok-an 
Anak Manusia." 

37 Di siang ari Isa Almasih ma aja di 
Rumah Tuhan, dimalam arinyo Baliau 
payi ka Bukik Zaitun, Baliau bamalam 
disinan. 

38 Satiyok pagi kasadonyo urang bi tibo 
ka Rumah Tuhan, untuak mandangakan 
pangajaran dari Isa Almasih. 

22 1 Ari Rayo Roti Indak Baragi, nan 

dinamokan Paskah, arinyo lah 
ampia dakek. 

2 Imam-imam kapalo, sarato jo guru- 
guru agamo, sadang mancari-cari aka, 
baa caronyo untuak ka mambunuah 
Isa Almasih, sacaro ba anok-anok, dek 

karano, urang-urang tu takuik kabake 
urang nan banyak. 

3Indak lamo sasudah tu, ubilih 
mamasuak-i diri si Yudas nan dinamokan 
juwo si Iskariot, iyolah salah surang dari 
pangikuik Isa Almasih nan duwo baleh. 

4Dek karano itu, mako payilah si Yudas 
kabake imam-imam kapalo, sarato 
kabake sagalo kapalo pangawal Rumah 
Tuhan, untuak barundiang tantang baa 
caronyo, supayo inyo buliah dapek 
manyarahkan Isa Almasih kabake 
urang-urang tu. 

> Sangaik gadangnyo ati urang-urang 
tu, mako inyo bajanji untuak ka ma 
agiah si Yudas pitih. 

6 Si Yudas pun satuju, mako muloilah 
inyo mancari kutiko nan tapek, untuak 
ka manyarahkan Isa Almasih, sainggo 
indak ado urang nan tawu. 

7 Tibolah wakatunyo dalam Ari Rayo 
Roti Indak Baragi, baraso domba untuak 
makanan Paskah musti didabiah. 

8 Mako Isa Almasih manyuruah si Petrus 
jo si Yahya, "Payilah sadiyokan makanan 
Paskah untuak kito." 

?"Dima nan katuju di Angku 
tampaiknyo, buliah nak kami sadiyokan?" 
kecek si Petrus jo si Yahya. 

10 Baliau manjawab, "Baiko, dikutiko 
angku-angku masuak ka kota, mako 
angku-angku ka basuwo jo surang laki- 
laki, nan sadang mambawok sabuwah 
kendi barisi ayie. Mako turuikkanlah 
inyo sampai ka rumah nama nan 
dimasuak-inyo. 

11 Katokanlah kabake urang nan punyo 
rumah tu bakcando iko: Angku Guru 
batanyo, 'Dimakoh tampaiknyo, Ambo jo 
pangikuik-pangikuik Ambo, ka mamakan 
makanan Paskah?' 

12 Mako urang nan punyo rumah tu, ka 
manunjuakkan kabake angku-angku, 
sabuwah biliak gadang di ateh loteng, 
langkok sarato jo alaik paragaiknyo. 
Sadiyokanlah sagalo sasuatunyo 
disinan." 

13Mako payilah si Petrus jo si Yahya 
ka kota, tibo disinan, inyo mandapati 
sagalo sasuatunyo, tapek bana 
samo jo bakcando nan dikatokan 
dek Isa Almasih. Inyopun bakarajo 
manyadiyokan makanan untuak Paskah 
tu. 

14 Kutiko lah tibo wakatunyo untuak 
makan makanan Paskah, Isa Almasih 
duduak, samo-samo jo pangikuik- 
pangikuik-Nyo bagai, di tampaik 
pajamuan tu. 

15 Sudah tu Baliau bakato kabake 
pangikuik-Nyo, "Ambo taragak bana 
makan makanan Paskah ko, samo- 
samo jo angku-angku sabalun Ambo 
manangguangkan sansaro! 

16 Dek karano itu, picayolah jo kecek 
Ambo ko: Ambo indak ka makan iko 
lai, sampai, arati nan sabananyo dari 
pajamuan ko dinyatokan isuak di dalam 
Karajaan Allah." 

17 Sasudah tu Isa Almasih ma ambiak 
cawan nan barisi anggur, sarato badowa 
batarimo kasih kapado Allah, kamudian 
Baliau bakato, "Ambiaklah ko, sudah tu 
bagi-bagikanlah: 

18 Jek karano itu, katawuilah: muloi dari 
sajak kiniko Ambo indak ka maminun 
anggur ko lai, sampai isuak, kutiko lah 
tibo Karajaan Allah." 

19 Sudah tu Baliau ma ambiak roti. 
Sasudah badowa batarimo kasih, Baliau 
mambalah-balah roti tu jo tangan-Nyo, 
sudah tu mambarikan roti tu kabake 

pangikuik-Nyo, sambia bakato, "Iko 
adolah tubuah Ambo, [nan disarahkan 
untuak angku-angku. Pabuwek pulolah 
nan bakcando iko isuak, untuak 
mangana-ngana-i Ambo." 

20 Baitu pulo, sasudah mamakan roti, 
Baliau mambarikan cawan nan barisi 
anggur cako, kabake pangikuik-Nyo 
sambia bakato, "Cawan ko adolah 
pajanjian Allah, nan baru, nan disahkan 
jo darah Ambo -- darah nan dicurahkan 
untuak angku-angku." ] 

21 "Tapi liyeklah! Urang nan ka 
mangkiyanaik-i Ambo, ado disiko 
samo-samo jo Ambo! 

22 Anak Manusia, Inyo iyo lah jaleh 
ka mati, samo jo bakcando nan lah 
ditantukan dek Allah, tapi cilakolah 
urang nan mangkiyanaik-i Inyo!" 

23 Mako pangikuik-pangikuik Isa 
Almasih, bi batanyo-tanyo sasamo inyo, 
siya di antaro inyo tu nan ka bakiyanaik. 

24 Di antaro pangikuik-pangikuik Isa 
Almasih tu bi batangka, tantang siya 
di antaro inyo tu, nan musti di anggap 
paliang takamuko. 

25 Baliau bakato kabake pangikuik-Nyo, 
"Rajo-rajo banso nan indak ba Tuhan 

Allah, manindeh rakyaiknyo, nan 
panguwaso-panguwasonyo dinamokan 
'Palinduang Rakyaik'. 

26 Tapi angku-angku indak buliah 
doh baitu. Malah musti sabaliaknyo, 
urang nan paliang takamuko di antaro 
angku-angku, inyo musti manjadi urang 
nan paliang ketek, baitu pulo pamimpin, 
inyo musti sarupo jo palayan. 

27 Siyakoh nan labiah ba arago: urang 
nan duduak makan di meja, atau urang 
nan malayani? Tantu lah jaleh labiah ba 
arago urang nan duduak makan. Tapi 
Ambo ado disiko di antaro angku-angku, 
adolah sabagai palayan. 

28 Dalam sagalo kasusahan Ambo, 
angku-angku tatap ado samo-samo jo 
Ambo. 

29 Nan bakcando Bapak nan lah 
mambarikan kabake Ambo, sagalo 
kuwaso untuak mamarentah, baitu 
pulo Ambo, Ambo ka mambarikan 
pulo kabake angku-angku, kuwaso nan 
bakcando itu. 

30 Jo caro nan baitu, angku-angku 
buliah sato pulo, basanang-sanang samo 
jo Ambo isuak, di kutiko Ambo datang 
manjadi Rajo. Angku-angku ka duduak 

di ateh duwo baleh buwah kurisi, untuak 
ka mamarentahi kaduwo baleh suku 
banso Israel." 

31 "Simon, oih Simon, dangakanlah! 
Ubilih lah dibuliahkan untuak mancuboi 
angku-angku, samo jo bakcando gandun 
dipasisiahkan dari kuliknyo, sainggo nan 
elok disisiahkan dari nan buruak. 

32 Tapi Ambo lah badowa untuak 
angkau, supayo iman angkau jan 
bakucak. Jikok angkau lah babaliak 
tobaik kabake Ambo, mako angkau 
musti andaknyo manguwaikkan iman 
sudaro-sudaro angkau nan lain." 

33 Si Petrus manjawab, "Tuhan, ambo 
namuah masuak pinjaro, ambo namuah 
mati samo-samo jo Tuhan!" 

341sa Almasih bakato, "Picayolah jo 
kecek Ambo Petrus, di ari ko juwo, 
sabalun ayam bakukuak, angkau lah tigo 
kali ma engkari Ambo." 

35 Sasudah tu Isa Almasih bakato 
kabake pangikuik-Nyo, "Dawulu, 
kutiko Ambo ma utuih angku-angku, 
Ambo indak mambuliahkan doh 
angku-angku mambawok puro, kampia 
atau tarompa, apokoh angku-angku 

bakakurangan kutiko itu?" "Indak!" 
kecek pangikuik-Nyo 

36 "Tapi kiniko," kecek Baliau, "siya 
nan layi ba puro atau siya nan layi ba 
kampia, inyo musti mambawoknyo: 
baitu pulo, siya nan indak ba padang, 
inyo musti manjuwa jubahnyo untuak 
pambali padang. 

37 Dek karano itu, picayolah, ayaik 
Alkitab ado mangatokan nan bakcando 
iko, 'Inyo dianggap sabagai urang jahek,' 
itu musti tajadi di diri Ambo. Dek karano, 
apo nan lah tatulih di Alkitab tantang diri 
Ambo, sadang tajadi kiniko." 

38 "Tuhan," kecek pangikuik-pangikuik 
Baliau, "liyeklah, disiko ado padang 
duwo buwah." "Alah, lah cukuik tu!" 
kecek Baliau. 

39 Isa Almasih barangkek dari kota, 
sudah tu Baliau payi bakcando nan 
biaso ka Bukik Zaitun, baitu pulo 
pangikuik-pangikuik-Nyo, payi pulo 
samo-samo jo Baliau. 

40 Kutiko lah tibo disinan, Baliau 
mangecek kabake pangikuik-Nyo, 
"Badowalah supayo angku-angku tatap 
taguah dalam iman, jikok angku-angku 
dicuboi." 

41 Kamudian Baliau payi agak manjauah 
saketek dari pangikuik-Nyo, kiro-kiro 
sajarak sapambae-an batu, sudah 
tu Baliau badowa sambia tagak jo 
singantua. 

42 "Bapak," kecek Baliau, "jikok buliah, 
jauahkanlah dari Ambo, sagalo sansaro 
nan musti ka Ambo jalani ko. Tapi jan 
manuruik kahandak Ambo, malainkan 
manuruik kahandak Bapak." 

43 [Tibolah surang malekaik kabake 
Baliau untuak manguwaikkan. 

“Isa Almasih sangaik sansaro sacaro 
batin, sainggo Baliau samakin baiyo 
bana badowa. Paluah Baliau bakcando 
darah titiak ka tanah. | 

45 Barulah salasai badowa, Baliau 
babaliak ka tampaik pangikuik- 
pangikuik-Nyo. Baliau dapati pangikuik- 
Nyo sadang bi talalok dek karano atinyo 
sangaik sadiah. 

46 Sudah tu Baliau bakato kabake 
pangikuik-pangikuik-Nyo, "Baa mangko 
angku-angku bi talalok? Bi jagolah, bi 
badowalah supayo angku-angku jan 
kanai cobaan." 

47 Samantaro Isa Almasih sadang 
mangecek, mako tibolah sarombongan 

urang. Rombongan tu dipimpin dek si 
Yudas, inyo adolah salah surang dari 
pangikuik Isa Almasih. Kudian si Yudas 
payi mandakek kabake Baliau, sudah tu 
Baliau di ibunyo. 

48 Tapi Baliau bakato kabake si Yudas, 
"Yudas, apokoh jo caro ma ibu tu, angkau 
nak mangkiyanaik-i Anak Manusia?" 

49 Kutiko pangikuik-pangikuik Baliau 
nan ado disinan, maliyek apo nan ka 
tajadi, mako inyo bi mangecek, "Tuhan, 
padiyakan sajolah, buliah nak kami 
rambah urang nan tibo ko jo padang!" 

50 Sudah tu, salah surang dari pangikuik 
Baliau marambah pisuruah imam basa jo 
padang, sainggo putuih talingonyo nan 
suwok. 

31 Tapi Isa Almasih bakato, "Alah tu!" 
Sudah tu Baliau ma awai talingo urang 
tu, untuak mancegakkan. 

52 Kudian Baliau bakato kabake 
imam-imam kapalo, sarato kabake 
kumandan-kumandan pangawal Rumah 
Tuhan, baitu pulo kabake pamimpin- 
pamimpin Yahudi, nan bi tibo kasinan 
untuak ka manangkok Baliau, "Apokoh 
Ambo ko urang jahek, mangko angku- 

angku bi tibo jo padang, sarato jo 
palakak untuak ka manangkok Ambo? 

53 Satiyok ari, Ambo ado samo-samo jo 
angku-angku di Rumah Tuhan, angku- 
angku indak bi manangkok Ambo doh. 
Tapi, kinikolah masonyo angku-angku 
batindak, di kutiko kuwaso ubilih nan 
manguwasoi diri angku-angku." 

54 Urang nan banyak tu manangkok Isa 
Almasih, sudah tu Baliau inyo bawok 
ka rumah imam basa. Si Petrus ma 
iriangkan dari jauah. 

>> Di tangah-tangah alaman rumah tu, 
api unggun lah di iduikkan, si Petrus payi 
pulo duduak samo-samo, jo urang nan 
basangai di sakuliliang unggun tu. 

56 Ado surang palayan nan padusi, 
manampak si Petrus duduak di dakek 
unggun tu: inyo mamparatikan si Petrus, 
kudian inyo mangecek, "Urang ko cako, 
inyo samo-samo pulo ko jo si Isa tu!" 

57 Tapi si Petrus indak mangaku. Inyo 
mangatokan, "Ambo indak bakatawuan 
bagai doh jo Urang tu!" 

58 Indak lamo doh sasudah tu, ado 
pulo urang nan lain nan manampak si 
Petrus, inyo mangatokan, "Angkau kan 
iyo tamasuak pulo, dari salah surang 

pangikuik Urang tu!" Tapi si Petrus tatap 
indak mangaku, "Indak, indak ambo doh 
tu urangnyo!" 

59 Kiro-kiro sa jam sasudah tu, ado pulo 
surang urang nan lain, nan bakato jo 
suwaro nan kareh, "Iyo, urang ko iyo 
pangikuik si Isa ko, inyo ko iyo urang 
Galilea pulo ko!" 

60 Tapi si Petrus manjawab, "Apo tu 
mukasuik angku, ambo sandiri indak 
tawu doh!" Sakutiko tu juwo, samantaro 
si Petrus sadang mangecek juwo lai, 
mako bakukuaklah ayam. 

61 Isa Almasih pun ma engong, sambia 
mancaliak ka si Petrus. Sudah tu, 
barulah takana dek si Petrus, baraso 
Tuhan lah mangecekkan kabake inyo, 
"Sabalun ayam bakukuak di ari iko, 
angkau lah tigo kali ma engkari Ambo." 

62 Mako kaluwalah si Petrus dari tampaik 
tu, sambia manangih tasadu-sadu. 

63 Urang-urang nan sadang manjago 
Isa Almasih, mampamainkan sarato jo 
manangani Baliau. 

64 Urang-urang tu manyawok-i mato 
Baliau, sudah tu urang tu batanyo 
kabake Baliau, "Cubolah takok, siya 
urangnyo nan manangani Wa-ang?" 

65 Sambuah lai kato-kato nan mahino 
nan dikatokan dek urang-urang tu 
kabake Isa Almasih. 

66 Bisuak arinyo, pamimpin-pamimpin 
Yahudi, imam-imam kapalo, sarato jo 
guru-guru agamo bi bakumpua, sudah 
tu Isa Almasih dibawok ka adok-an 
Mahkamah Agamo Yahudi. 

67 "Agiah tawulah kabake kami," 
kecek urang-urang tu kabake Isa 
Almasih, "apokoh iyo, Angkau ko 
Rajo Panyalamaik?" Baliau manjawab, 
"Jikok Ambo agiah tawu bana kabake 
angku-angku, nan angku-angku indak 
ka bi picayo juwo doh. 

68 Jikok Ambo batanyo kabake angku- 
angku, angku-angku indak ka bi 
manjawab pulo doh. 

69 Tapi muloi dari sajak kiniko, Anak 
Manusia ka duduak di sabalah suwok 
Allah Nan Mahakuwaso." 

70 Kasadonyo urang tu bi mangecek, 
"Jikok baitu, Angkau ko Anak Allah?" Isa 
Almasih manjawab, "Angku-angku lah 
mangatokannyo." 

71 Mako urang-urang tu bi mangatokan, 
"Indak paralu lai di kito sasi! Kito lah 
mandangakan dari muluik-Nyo sandiri!" 

23 1 Kasadonyo urang nan di dalam 
sidang tu bi tagak, sudah tu inyo 
mambawok Isa Almasih ka adok-an 
Pilatus. 

2 Tibo disinan inyo muloi bi manuduah 
Baliau. Urang-urang tu bi mangatokan, 
"Kadapatan di kami, Urang ko 
mambawok rakyaik ka nan sasek. Inyo 
managah urang mambayie pajak kabake 
Kaisar, dek karano Inyo mangatokan, 
baraso Inyo adolah Almasih, nan adolah 
surang Rajo." 

3 Sudah tu Pilatus batanyo kabake Isa 
Almasih, "Iyokoh Angkau Rajo urang 
Yahudi?" Baliau manjawab, "Angkau 
sandiri nan lah mangatokan." 

4Mako kecek Pilatus kabake imam- 
imam kapalo, sarato jo kabake urang 
banyak nan ado disinan, "Indak ciyek 
juwo doh nan tasuwo di ambo kasalahan 
didiri Urang ko, nan dapek untuak ka pa 
ukun Inyo." 

“Tapi urang-urang tu taruih juwo 
basiyansik, "Jo pangajaran-Nyo, Inyo ma 
asuang kasadonyo urang di Yudea ko, 
mulonyo di Galilea, sudah tu kiniko lah 
sampai pulo kamari." 

6 Kutiko Pilatus mandangakan nan 
baitu, inyo batanyo, "Apokoh Urang ko 
Inyo urang Galilea?" 

7Sasudah di agiah tawu, baraso 
Isa Almasih barasa dari daerah nan 
dikuwasoi dek Herodes, mako Pilatus 
mangirin Baliau kabake Herodes, nan 
kutiko itu inyo sadang ado pulo di 
Yerusalem. 

8Sangaik sanangnyo ati Herodes, 
kutiko manampak Isa Almasih, dek 
karano, lah lamo inyo mandanga kaba 
tantang Baliau, niyo sangaik atinyo nak 
basuwo jo Baliau. Inyo ma arokkan, 
kok dapek bisa mancaliak Isa Almasih 
mampabuwek mukjizat. 

9Dek karano itu, sambuah nan 
ditanyokan dek Herodes kabake Isa 
Almasih, tapi indak ciyek juwo doh tanyo 
Herodes tu nan dijawab dek Baliau. 

10 Imam-imam kapalo, sarato jo 
guru-guru agamo, sato pulo tagak 
ka muko, inyo labiah kareh pulo lai 
manuduah Baliau. 

11 Herodes, sarato jo anggota-anggota 
saradadunyo, mampamain-mainkan 
sarato jo mahino Isa Almasih, sudah 
tu, inyo kanakkan pakaian kabasaran 

kabake Baliau, sudah tu, inyo kirin Baliau 
baliak ka Pilatus. 

12 Di ari tu juwo, Herodes jo Pilatus, 
nan salamo ko bamusuahan, kini lah ba 
elok-an baliak. 

13 Pilatus mangumpuakan imam-imam 
kapalo, pamimpin-pamimpin, sarato jo 
rakyaik nan banyak, 

14sudah tu inyo bakato kabake 
urang-urang tu, "Angku-angku lah 
mambawok Urang ko kabake ambo, 
angku-angku mangatokan baraso Inyo 
lah manyasekkan urang nan banyak. 
Kiniko, di adok-an angku-angku sandiri, 
lah ambo pareso Inyo, tapi indak ciyek 
juwo doh nan tasuwo di ambo, sasuatu 
nan jahek, nan angku-angku tuduahkan 
kabake Inyo. 

15 Baitu pulo pandapek Herodes, itu 
mangko inyo kirin si Isa ko baliak ka 
kami. Indak ado doh sasuatu karajo nan 
dipabuwek-Nyo, nan manyababkan Inyo 
patuik di ukun jo ukunan mati. 

16 Dek karano itu, Inyo ka ambo 
cambuik sajo, sudah tu Inyo ambo 
lapehkan baliak." 

17 [Disatiyok ari rayo Paskah, Pilatus 
musti malapehkan surang urang tahanan 
untuak rakyaik. | 

18 Kasadonyo urang nan bakumpua 
disinan bi ma ariakkan, "Bunuah sajo 
Inyo! Lapehkanlah si Barabas untuak 
kami!" 

19 (Si Barabas dipinjarokan dek karano 
pambarontakkan nan tajadi di kota, 
sarato dek karano pambunuahan.) 

20 Pilatus baniyaik nak ka malapehkan 
Isa Almasih, dek karano itu inyo bakato 
sakali lai kabake urang nan banyak tu. 

21 Tapi urang-urang tu bi ma ariakkan, 
"Salibkan sajolah Inyo! Salibkan sajolah 
Inyo!" 

22 Sudah tu, lah untuak nan katigo 
kalinyo Pilatus bakato kabake urang nan 
banyak tu, "Tapi, apokoh kasalahan-Nyo? 
Manuruik pandapek ambo, indak ciyek 
juwo doh kasalahan didiri-Nyo, nan 
mamungkinkan Inyo untuak di ukun jo 
ukunan mati! Inyo ka ambo cambuik 
sajo, sudah tu ambo lapehkan baliak." 

23 Tapi urang-urang tu taruih juwo ma 
ariakkan sakuwaik-kuwaiknyo, baraso 
Isa Almasih musti disalibkan. Akienyo 

balaku juwo kandak urang-urang nan 
banyak tu. 

24 Mako Pilatus manjatuahkan ukunan 
mati untuak Isa Almasih, sasuwai jo 
kandak urang-urang tu, 

25 inyopun malapehkan urang nan 
dimintak dek urang nan banyak tu, 
iyolah si Barabas nan dipinjarokan 
dek karano pambarontakkan sarato jo 
pambunuahan. Kamudian Isa Almasih 
disarahkannyo kabake urang nan banyak 
tu, untuak ka dipabuweknyo sasuko 
atinyo. 

26 Mako Isa Almasih pun dibawoklah 
dek urang nan banyak. Di tangah jalan, 
urang tu basuwo jo surang urang nan 
banamo si Simon, nan barasa dari 
Kirene, nan sadang dalam pajalanan 
masuak ka kota. Urang-urang tu 
manangkok si Simon, sudah tu inyo paso 
untuak mamikua kayu salib, sambia ma 
iriangkan Isa Almasih. 

27 Sambuah urang nan payi ma 
iriangkan Isa Almasih -- di antaronyo 
ado pulo babarapo urang padusi. 
Urang-urang padusi tu manangihi sarato 
maratok-i Baliau. 

28 Mako ma engonglah Isa Almasih 
kabake urang-urang nan ma iriangkan 
Baliau tu, sambia bakato, "Oih, puti-puti 
Yerusalem! Janlah di tangihi Ambo. Tapi 
ratok-ilah diri angkau sandiri, ratok-ilah 
anak-anak angkau. 

29 Dek karano, isuak ka tibo masonyo 
urang bi mangatokan, 'Baralah ka 
baruntuangnyo, padusi-padusi nan indak 
ado mancubo manganduang, nan indak 
ado mancubo punyo anak, nan indak 
ado mancubo manyusukan paja!' 

30 Dikutiko itulah urang ka bi bakato 
kabake gunuang-gunuang, 'Timpolah 
kami!' Inyo ka bakato pulo kabake 
bukik-bukik, 'Timbunilah kami!' 

31 Dek karano, jikok taradok kayu 
nan iduik, urang lah mampabuwek nan 
bakcando iko, antah apo pulo lai nan 
ka dipabuweknyo taradok kayu nan lah 
kariang!" 

32 Ado pulo duwo urang, urang nan 
lain -- kaduwo-duwonyo adolah urang 
jahek -- nan dibawok dek urang-urang 
tu, untuak ka di ukun mati samo-samo 
jo Isa Almasih. 

33 Kutiko lah tibo di tampaik nan 
banamo "Tangkurak", urang-urang tu 

manyalibkan Isa Almasih, sarato jo urang 
jahek nan baduwo tu -- surang disabalah 
suwok, nan surang lai disabalah kida 
Baliau. 

34 Sudah tu Isa Almasih badowa, "Oih 
Bapak, ampunilah urang-urang ko! 
Indak tantu doh dek inyo ko, apo nan 
dikarajokannyo ko." Pakaian Baliau 
dibagi-bagi dek urang-urang tu disinan, 
jo sacaro ba undi. 

35 Sambuah urang bi tagak disinan 
sambia maliyek, samantaro 
itu pamimpin-pamimpin Yahudi 
mancimeehkan Isa Almasih, sambia 
bakato, "Inyo lah manyalamaikkan 
urang lain: kiniko cubo pulolah nak Inyo 
salamaikkan diri-Nyo surang, jikok iyo 
Inyo sabana-bana Rajo Panyalamaik nan 
dipiliah dek Allah!" 

36 Parajurik-parajurik sato pulo 
mancimeehkan Baliau. Inyo bi tibo ma 
agiahkan anggur masam kabake Baliau 

37 Sambia bakato, "Jikok iyo Angkau 
adolah rajo urang Yahudi, cubolah 
salamaikkan diri Angkau!" 

38 Di ujuang tunggak kayu salib nan di 
ateh, ado tatulih kato-kato nan bakcando 
iko: "Ikolah Rajo urang Yahudi." 


LUKAS 23.39 -45 204 


39 Salah surang dari urang jahek nan 
disalibkan tu, mahino Isa Almasih. 
Inyo mangatokan, "Angku kan Rajo 
Panyalamaik, iyo indak? Nah, apo juwo 
lai, salamaikkanlah diri Angku sarato jo 
kami bagai!" 

40 Tapi urang jahek nan surang lai 
mambangihi kantinyo tu, inyo katokan, 
"Apokoh wa-ang indak takuik kapado 
Allah? Wa-ang samo-samo di ukun mati 
bakcando Baliau. 

41 Hanyo sajo, ukunan kito baduwo, iyo 
lah sasuwai bana jo kasalahan nan kito 
pabuwek. Tapi Baliau ko, indak ciyek 
juwo doh kasalahan-Nyo!" 

42 Sudah tu, inyo bakato kabake Isa 
Almasih, "Angku, isuak, jikok Angku 
datang sabagai Rajo, kana juwolah diri 
ambo!" 

43 "Picayolah jo kecek Ambo," kecek 
Isa Almasih, "di ari ko juwo, angkau ka 
samo-samo jo Ambo di Firdaus." 

44 Kiro-kiro pukua duwo baleh tangah 
ari, matoari indak bacahayo lai, 
kasadonyo nagari tu manjadi kalam 
bakapiciak sampai pukua tigo sanjo. 

45 Tabie nan tagantuang di dalam 
Rumah Tuhan, cabiak tabalah duwo. 


LUKAS 23.46 - 50 205 


46 Sudah tu, Isa Almasih mamakiak jo 
suwaro nan kuwaik, "Bapak! Ka dalam 
tangan Angkau Ambo sarahkan diri 
Ambo!" Sasudah bakato nan bakcando 
itu, Baliau pun maningga. 

47 Kutiko kumandan pasukan maliyek, 
sagalo apo nan lah tajadi, mako inyo 
mamuji Allah. Sudah tu inyo bakato, 
"Batua, Baliau ko sabana-bana indak 
basalah!" 

48 Sambuah urang nan bi tibo ka 
tampaik tu untuak mancaliak, inyo 
lah bi maliyek sagalo apo nan tajadi. 
Kasadonyo babaliak pulang jo ati nan 
sangaik manyasa. 

49 Sabarapo urang-urang nan 
bakatawuan jo Isa Almasih, tamasuak 
jo urang-urang padusi nan manuruikkan 
Baliau sajak dari Galilea, tagak maliyek 
dari jauah, inyo manampak sagalo 
kajadian tu. 

50 Adolah surang urang nan banamo si 
Yusuf, nan barasa dari kota Arimatea di 
nagari Yudea. Inyo adolah surang urang 
nan elok, nan di aromaik-i dek urang, 
inyo adolah tamasuak urang-urang 
nan sadang mananti-nantikan Karajaan 
Allah. Biyapun inyo adolah anggota 

Mahkamah Agamo, tapi inyo indak satuju 
doh jo kaputusan sarato jo tindakkan 
mahkamah tu. 

51 (23:50) 

52 Mako payilah urang nan banamo 
Yusuf tu mangadap ka Pilatus, inyo 
mamintak supayo mayik Isa Almasih, 
disarahkan kabake inyo. 

53 Kudian payilah inyo manurunkan 
mayik Isa Almasih tu, dari ateh kayu 
salib, sudah tu inyo bungkuih jo kain 
kapan nan dari lenan. Mako inyo 
antakanlah mayik Baliau tu ka dalam 
kubuaran, nan lah dibuwek di dalam 
bukik batu -- kubuaran tu alun panah lai 
di isi jo mayik sabalunnyo. 

54 Ari tu adolah ari Jumaik: ari Sabat 
lah ampia ka tibo. 

>> Urang-urang padusi nan samo-samo 
datang jo Isa Almasih dari Galilea, inyo 
bi payi pulo manuruikkan Yusuf, untuak 
maliyek kubuaran tu. Inyo maliyek 
pulo baa caronyo mayik Isa Almasih 
dilatakkan dalam kubuaran. 

56 Kudian inyo bi pulang, sudah tu inyo 
manyadiyokan sagalo ramuan-ramuan, 
sarato jo minyak arun untuak paminyak-i 
mayik Isa Almasih. Di ari Sabat, 

urang-urang tu bi baranti bakarajo, 

untuak mamatuahi paratuaran agamo 

Yahudi. 

24 ' Di ari Akaik, subuah-subuah 
sangaik, urang-urang padusi tu 

payi ka kubuaran, mambawok sagalo 

ramuan nan lah inyo sadiyokan. 

2Tibo di kubuaran, inyo liyek batu 
panyawok pintu kubua tu lah tagolek. 

3Sudah tu inyo bi masuak ka dalam 
kubuaran tu, tapi mayik Tuhan Isa 
Almasih indak ado lai disinan. 

4Samantaro inyo bi tagak disinan, 
inyo bi tapana mamikiakan kajadian tu, 
indak disangko-sangko mako tibolah 
urang, duwo urang nan bapakaian 
bakilau-kilauan tagak di dakek inyo. 

Inyo bi mati katakuik-an, sudah 
tu inyo bi sujuik sampai ka tanah, 
samantaro itu urang nan baduwo tu 
mangecek kabake inyo, "Baa mangko 
kalian mancari urang nan iduik di antaro 
urang nan mati? 

6 Baliau indak ado lai disiko. Baliau lah 
iduik baliak! Layi takana di kalian, apo 
nan lah dikatokan dek Baliau kabake 
kalian, dikutiko Baliau di Galilea, 


LUKAS 24.7-12 208 


“nan baraso, 'Anak Manusia musti 
disarahkan kabake urang nan badoso, 
sudah tu disalibkan, di ari nan katigo 
Baliau ka iduik baliak.'" 

8Mako bi takanalah di urang-urang 
padusi tu, kato-kato Isa Almasih nan 
dawulu. 

93 Sasudah babaliak dari kubuaran tu, 
inyo mancuritokan kasadonyo kajadian 
tu kabake rasul nan sabaleh, sarato 
kabake kasadonyo pangikuik Baliau nan 
lain. 

10 padusi-padusi nan mancuritokan 
kasadonyo tu, iyolah: Si Maryam 
Magdalena, si Yohana, Maryam mandeh 
si Yakobus, sarato jo padusi-padusi nan 
lain, nan samo-samo jo inyo. 

11 Tapi rasul-rasul tu manyangko, urang- 
urang padusi tu hanyo mancuritokan 
kaba nan indak-indak. Inyo indak bi 
picayo doh jo curito induak-induak tu. 

12 Tapi, nan si Petrus inyo bae tagak, 
sudah tu inyo balari payi ka kubuaran 
tu. Sambia mambungkuak inyo maliyek 
ka dalam, tapi kain kapan sajonyo nan 
ado disinan. Inyo sabana tacangang, 
sudah tu inyo babaliak pulang, inyo 

batanyo-tanyo di dalam atinyo, apo 
sabananyo nan lah tajadi. 

13 Di ari tu juwo, ado duwo urang 
pangikuik Isa Almasih, nan sadang 
dalam pajalanan ka sabuwah kampuang 
nan banamo Emaus, kiro-kiro sabaleh 
kilo jaraknyo dari Yerusalem. 

14 Sambia bajalan inyo ma ota-ota 
tantang sagalo kajadian nan lah tajadi 
tu. 

15 Samantaro inyo ma ota-ota, sarato 
jo batuka pandapek, tibolah Isa Almasih 
dari balakang, Baliau bajalan pulo 
samo-samo jo inyo. 

16 Pangikuik nan baduwo tu layi 
manampak Baliau, tapi ado sasuatu nan 
manyababkan inyo indak tawu, baraso 
Urang tu adolah Isa Almasih. 

17 Mako batanyolah Isa Almasih, "Apo 
tu nan angku-angku pakecekkan sadang 
bajalan ko?" Pangikuik Baliau tu baranti 
bajalan, roman mukonyo sarupo jo 
urang sadiah. 

18 Salah surang dari nan baduwo tu, nan 
banamo si Kleopas, batanyo kabake Isa 
Almasih, "Mungkin Angku sajolah urang 
asiang di Yerusalem nan indak tawu, 

tantang kajadian nan tajadi disinan 
babarapo ari nan lapeh?" 

19 "Kajadian apo tu?" tanyo Baliau. 
"Kajadian nan tajadi didiri Isa 
Almasih, urang dari Nazaret tu," jawab 
pangikuik-Nyo tu. "Baliau tu adolah 
Nabi. Kato-kato sarato jo pabuatan- 
pabuatan-Nyo, sabana manganduang 
kuwaso nampaknyo -- baiak manuruik 
pandangan Allah, baitu pulo manuruik 
pandangan kasadonyo urang. 

20 Imam-imam kapalo, sarato jo 
pamimpin-pamimpin banso kito 
manyarahkan Baliau untuak ka di ukun 
mati, mako urang-urang tu manyalibkan 
Baliau! 

21 Padohal kami sangaik ma arokkan 
bana, baraso Baliaulah nan ka 
mambebaskan banso Israel! Ari ko 
adolah ari nan katigo sajak kajadian tu. 

22 Ado pulo babarapo urang padusi, dari 
kalompok kami juwo, nan lah mambuwek 
kami bi takajuik. Subuah-subuah buto 
inyo lah bi payi ka pakubuaran, 

23 tapi tibo disinan, mayik Isa Almasih 
indak ado lai dalam kubua. Sudah tu inyo 
babaliak pulang, inyo bi mangatokan 
baraso inyo lah manampak malekaik, 

malekaik tu mangatokan baraso Isa 
Almasih lah iduik baliak. 

24 Sasudah mandanga kaba tu, 
babarapo urang dari kalompok kami, bi 
payi pulo ka pakubuaran, tibo disinan, 
iyo basuwoanlah sarupo jo apo nan lah 
dikatokan dek urang-urang padusi tu, 
tapi inyo indak ado doh manampak Isa 
Almasih." 

25 Sudah tu Isa Almasih bakato kabake 
pangikuik-Nyo tu, "Angku-angku iyo 
sabana pandie! Iyo sabana sulik ati 
angku-angku untuak dapek mampicayoi, 
sagalo sasuatu nan lah dikatokan dek 
nabi-nabi! 

26 Indakkoh Rajo Panyalamaik tu 
musti manangguangkan sansaro 
talabiah dawulu, sudah tu, barulah Inyo 
mancapai kamuliyaan?" 

27 Kudian, barulah Isa Almasih 
manarangkan kabake pangikuik-Nyo 
tu, apo nan tatulih tantang diri-Nyo 
di Alkitab, muloi dari kitab Nabi Musa 
sarato jo kitab nabi-nabi nan lain. 

28 Samantaro itu, urang-urang tu lah 
ampia tibo di kampuang nan ditujunyo. 
Isa Almasih icak-icak bakcando urang 
nan ka taruih bajalan, 

29 tapi pangikuik-Nyo tu manahani 
Baliau. "Bamalam sajolah Angku di 
tampaik kami," kecek pangikuik-Nyo 
tu kabake Baliau, "kiniko ari lah 
ampia malam, lah muloi kalam pulo 
nampaknyo." Mako masuaklah Baliau 
ka tampaik pangikuik-Nyo tu untuak 
bamalam. 

30 Dikutiko Isa Almasih sadang duduak 
makan, samo-samo jo pangikuik-Nyo 
tu, Baliau ma ambiak roti, sarato jo 
badowa batarimo kasih kapado Allah, 
Baliau mambalah-balah roti tu jo 
tangan-Nyo, sudah tu Baliau barikan 
kabake pangikuik-Nyo. 

31 Kudian barulah takana dek pangikuik- 
Nyo tu, baraso Urang tu adolah Isa 
Almasih. Tapi Baliau lah ma ilang, indak 
nampak lai dek urang-urang tu. 

3? Mako bi mangeceklah urang-urang tu 
sasamo inyo, "Kan sangaik gabuaknyo 
ati kito, kutiko Baliau mangecek jo kito 
kapatang di tangah jalan, baitu pulo 
kutiko Baliau manarangkan isi Alkitab 
kabake kito, iyo ndak?" 

33 Sakutiko tu juwo inyo bi tagak, inyo 
bi babaliak ka Yerusalem. Tibo disinan 
inyo mandapek-i pangikuik Isa Almasih 

nan sabaleh, sadang bi bakumpua jo 
pangikuik-pangikuik nan lain bagai. 

34 Urang-urang tu bi mangatokan, "Iyo 
batua, Tuhan kito lah iduik baliak! Baliau 
lah mampanampakkan diri kabake si 
Simon!" 

35 Kaduwo urang pangikuik Isa Almasih 
nan baru tibo tu, inyo mancuritokan 
pangalamannyo dalam pajalanan, 
inyo mancuritokan pulo, baa caronyo 
mangko inyo sampai tawu, baraso 
Urang tu adolah Tuhan, dikutiko Baliau 
mambalah-balah roti. 

36 Samantaro urang-urang tu sadang 
bi bacurito, sacaro indak disangko- 
sangko, Isa Almasih lah tagak di 
adok-annyo sambia mangucapkan, 
"Assalamualaikum!" 

37 Urang-urang tu bi takajuik, 
mati katakuik-an, dek karano inyo 
manyangko, nan tibo tu antu. 

38 Tapi Isa Almasih bakato, "Baa 
mangko angku-angku bi tabik takuik? 
Baa mangko timbua ragu di ati 
angku-angku? 

39 Liyeklah tangan Ambo ko, sarato 
liyeklah kaki Ambo. Katawuilah, 
baraso iyo sabana-bananyo Ambo ko! 

Awailah, paratikanlah, dek karano, antu 
indak badagiang, indak batulang doh, 
bakcando nan angku-angku liyek di 
Ambo ko." 

40 Baliau bakato bakcando itu, sambia 
mampaliyekkan tangan-Nyo, sarato jo 
kaki-Nyo kabake urang-urang tu. 

41 Samantaro itu, urang-urang tu 
alun juwo lai bi picayo, dek karano 
kagadangan ati, dek karano bi sangaik 
tacangang, mako batanyolah Isa Almasih 
kabake urang-urang tu, "Layi adokoh 
angku-angku manyadiyokan makanan 
disiko?" 

42 Urang-urang tu mambarikan kabake 
Baliau sakarek ikan bagoreang. 

43 Baliau ma ambiak ikan tu, sudah tu 
Baliau makan di adok-an urang-urang 
tu. 

44 Sasudah tu Baliau bakato kabake 
urang-urang tu, "Ikolah kajadian- 
kajadian nan lah Ambo agiah tawu 
kabake angku-angku, kutiko Ambo 
samo-samo jo angku-angku dulu: 
baraso, satiyok apo nan lah tatulih 
tantang diri Ambo, di kitab Nabi Musa, di 
kitab nabi-nabi, sarato jo di kitab Zabur, 
kasadonyo tu musti tajadi." 

45 Kamudian Isa Almasih mambukakkan 
pangana urang-urang tu, supayo inyo 
buliah mangarati apo mukasuik isi 
Alkitab. 

46 Sudah tu Baliau bakato, "Di Alkitab 
ado tatulih, baraso Rajo Panyalamaik 
tu musti manangguang sansaro, sarato 
musti iduik baliak di ari nan katigo, 
sasudah kamatian-Nyo. 

47 Baitu pulo, baraso ateh namo Rajo 
Panyalamaik tu, mustilah dibaritokan 
kabake sagalo banso, baraso manusia 
musti batobaik, nan baraso Allah ka ma 
ampuni doso. Kaba tu musti dibaritokan 
muloi dari Yerusalem. 

#8 Angku-angku adolah sasi dari 
kasadonyo tu. 

49 Ambo sandiri ka mangirin kabake 
angku-angku, apo nan lah dijanjikan dek 
Allah Bapak. Tapi angku-angku musti 
tatap mananti di kota ko, sampai kuwaso 
nan dari Allah marawok-i angku-angku." 

50 Sasudah tu Isa Almasih mambawok 
pangikuik-pangikuik-Nyo kaluwa kota, 
sampai ka Betania. Tibo disinan 
Baliau ma angkek tangan-Nyo, sarato 
mambarakaik-i pangikuik-Nyo tu. 


LUKAS 24.51-53 216 


51 Samantaro Baliau mampabuwek 
nan bakcando itu, Baliau ta angkek 
ka sarugo, tapisah dari kasadonyo 
urang-urang tu. 

52 Urang-urang tu bi sujuik manyambah 
Isa Almasih, kudian bi babaliak ka 
Yerusalem, inyo bi sangaik bagadang ati, 

53 sarato taruih manaruih mamuji-muji 
Allah di Rumah Tuhan. 


Yohanes 


1 1 Pado mulonyo, sabalun dunia ko 
dijadikan, nan Firman lah ado juwo. 
Firman barado samo-samo jo Allah, nan 
Firman tu, adolah Allah. 

2 Sajak samulo Inyo samo-samo jo 
Allah. 

3 Sagalo sasuatu dijadikan malalui Inyo, 
sagalo apo pun juwo nan ado, indak 
ciyek juwo doh nan dipabuwek, jikok 
indak dek Inyo. 

4Firman tu, tampaik asa sagalo 
mukaluak nan iduik, baitu pulo, iduik tu 
mambari tarang kabake manusia. 

?Tarang tu bacahayo di nan kalam, nan 
galok kalam indak ka dapek doh nak 
mamudua-inyo 

6 Tibolah urang nan di utuih dek Allah, 
Yahya namonyo. 

7Inyo di utuih untuak mambaritokan 
tarang tu, supayo kasadonyo urang, 
buliah bi picayo. 

8Indak inyo doh, nan tarang tu, inyo 
hanyo sakadar mambaritokan. 

?Tarang nan sabana tarang, nan 
manarangi kasadonyo urang, lah turun 
ka dunia. 

10 Kiniko Firman tu lah ado di dunia, 
dunia dijadikan malalui Inyo, tapi dunia 
ko, indak tawu doh jo Firman tu. 

11 Baliau datang ka nagari-Nyo 
sandiri tapi banso-Nyo, indak niyo doh 
manarimo Baliau. 

12 Biyapun baitu, ado juwo urang nan 
lai niyo manarimo Baliau, sarato picayo 
kabake Baliau: urang-urang tu di agiah 
dek Baliau kuwaso, untuak manjadi anak 
Allah, 

13 han indak dilayiekan dari manusia, 
dek karano, iduik nan baru tu, dari Allah 
asanyo. 

14 Firman tu lah manjadi manusia, 
Baliau tingga di antaro kito, kito lah 
maliyek kamuliaan-Nyo. Kamuliaan 
tu ditarimo dek Baliau, sabagai Anak 
Tungga Allah Bapak. Malalui Baliau 
kito dapek maliyek Allah, sarato dapek 
marasokan kasiah-Nyo kabake kito. 

15 Nabi Yahya datang sabagai sasi 
Baliau, inyo mambaritokan: "Ikolah 
Baliau nan ambo katokan tu: Baliau 
labiah kudian tibo daripado ambo, tapi 

Baliau labiah mulie daripado ambo, dek 
karano, sabalun ambo ado, Baliau lah 
ado juwo." 

16 Baliau sangaik paibo: Baliau 
mambarakaik-i kito. 

17 Paratuaran agamo lah kito tarimo 
malalui Nabi Musa. Tapi, kasiah satiya 
Allah, dinyatokan malalui Isa Almasih. 

18 Indak ado doh urang, nan lah maliyek 
Allah, salain daripado Anak Tungga Allah 
Bapak, nan sahakikaik jo Allah Bapak, 
nan sabana arek jo Baliau. Baliaulah nan 
manyatokan Allah Bapak kabake kito. 

19 Panguwaso-panguwaso Yahudi di 
Yerusalem, manyuruah imam-imam, 
sarato jo urang-urang Lewi, payi ka 
Nabi Yahya untuak mananyokan ka inyo, 
"Angkau ko siya nan sabananyo?" 

20 Nabi Yahya mangaku sacaro taruih 
tarang, "Ambo ko nan sabananyo indak 
Rajo Panyalamaik doh." 

21 "Jikok baitu, angkau ko siya?" 
tanyo urang-urang tu. "Apokoh angkau 
Nabi Elia?" "Indak," kecek Nabi 
Yahya. "Apokoh angkau nabi?" tanyo 
urang-urang tu sakali lai. "Indak," 
keceknyo. 

22 "Jikok baitu, katokanlah kabake kami, 
angkau ko siya nan sabananyo," kecek 
urang-urang tu, "buliah kami dapek pulo 
mambari jawaban, kabake urang-urang 
nan manyuruah kami. Apo jawab angkau 
tantang diri angkau sandiri?" 

23 Nabi Yahya manjawab, "Ambolah 
urangnyo nan dikatokan dek Nabi 
Yesaya: 'Urang nan ma imbau-imbau di 
padang pasie: Ratokanlah jalan untuak 
Tuhan." 

24 Urang-urang nan di utuih dek urang 
Farisi tu 

25 bi batanyo, "Jikok angkau indak Rajo 
Panyalamaik, indak Nabi Elia, indak pulo 
sabagai surang nabi, baa mangkonyo 
angkau mampamandikan urang?" 

26 Nabi Yahya manjawab, "Ambo 
mampamandikan urang jo ayie. Tapi di 
tangah-tangah angku-angku, ado Baliau 
nan indak angku-angku katawui. 

27 Baliau tibo labiah kudian daripado 
ambo, tapi, untuak ka mambukak tali 
tarompa-Nyo sajo, ambo ko urang nan 
indak patuik." 

28 Kasadonyo tu tajadi di Betania, 
sabalah ka matoari tabik dari 

Sungai Yordan, tampaik Nabi Yahya 
mampamandikan urang. 

29 Bisuak arinyo, Nabi Yahya maliyek 
Isa Almasih datang kabake inyo. Sudah 
tu inyo mangatokan, "Caliaklah Baliau 
nan tibo tu, itulah Anak Domba Allah nan 
ka ma apuih doso dunia. 

30 Baliau tu lah nan ambo katokan, nan 
tibo labiah kudian daripado ambo, tapi 
Baliau labiah mulie daripado ambo, dek 
karano, sabalun ambo layie ka dunie, 
nan Baliau tu lah ado juwo. 

31 Sabalunnyo ambo indak tawu pulo 
doh, siya Baliau tu. Padohal, ambo 
datang mampamandikan urang jo ayie, 
supayo banso Israel buliah tawu jo 
Baliau." 

32 Nabi Yahya mancuritokan pulo 
pangakuannyo nan sarupo iko, "Ambo 
manampak Roh Allah turun dari langik, 
bakcando buruang marpati, inggok di 
Baliau. 

33 Kutiko itu, ambo alun tawu pulo lai, 
siya Baliau tu nan sabananyo. Tapi, 
Allah nan manyuruahkan ambo untuak 
mampamandikan urang jo ayie, lah 
mangatokan kabake ambo, 'Jikok angkau 
manampak Roh Allah turun, sudah tu 

inggok didiri surang urang, mako Inyo 
tu lah nan ka mampamandikan urang jo 
Roh Allah.' 

34 Ambo lah maliyek-Nyo jo mato 
kapalo ambo sandiri," kecek Nabi Yahya, 
"tantang parkaro itu, ambo manyatokan 
pangakuan ambo, nan baraso Baliau tu, 
adolah Anak Allah." 

35 Bisuak arinyo, Nabi Yahya sarato jo 
duwo urang pangikuiknyo, lah tibo pulo 
baliak di tampaik nan itu. 

36 Kutiko inyo manampak Isa Almasih 
lalu, mako inyo mangatokan, "Caliaklah 
Urang nan lalu tu! Baliau tu lah Anak 
Domba Allah." 

37 Kaduwo urang pangikuik Nabi Yahya 
mandanga kato-kato tu, mako inyopun 
bi payi pulo manuruikkan Isa Almasih. 

38 Isa Almasih malengah ka balakang, 
Baliau manampak urang nan baduwo 
tu sadang ma iriangkan-Nyo. Baliau 
batanyo, "Apo nan angku-angku cari?" 
Urang-urang tu bi manjawab, "Rabi, 
dima Rabi tingga?" (Kato 'Rabi' tu, 
aratinyo adolah guru.) 

39 "Kamarilah, caliak sandirilah," kecek 
Baliau. Urang-urang tu bi payi jo Baliau, 
untuak maliyek tampaik tingga Baliau. 

Kutiko itu ari lah pukua ampek sanjo. Di 
ari tu urang nan baduwo tu bamalam 
samo-samo jo Baliau. 

40 Salah surang dari urang nan baduwo 
tu, nan lah mandanga apo nan dikatokan 
dek Nabi Yahya, nan akienyo inyo payi 
manuruikkan Isa Almasih, adolah si 
Andreas, dunsanak si Simon Petrus. 

41 Bagageh-gageh si Andreas payi 
mancari si Simon dunsanaknyo tu, 
inyo bakato kabake si Simon, "Kami 
lah basuwo jo Isa Almasih (Mesias)!" 
(Mesias samo aratinyo jo Kristus, nan 
aratinyo adolah: Rajo Panyalamaik.) 

42 Si Andreas payi ma antakan si Simon 
kabake Isa Almasih. Baliau mancaliak 
ka si Simon, sudah tu Baliau bakato, 
"Angkau Simon, anak Yona. Angkau 
ka dinamokan si Kefas." (Kefas samo 
aratinyo jo Petrus, aratinyo adolah: 
gunuang batu.) 

43 Bisuak arinyo, Isa Almasih lah 
mamutuihkan untuak payi ka Galilea. 
Baliau basuwo jo si Filipus, Baliau bakato 
kabake inyo, "Kamarilah, molah payi jo 
Ambo!" 

44 Si Filipus barasa dari Betsaida, iyolah, 
nagari tampaik tingga si Andreas jo si 
Petrus. 

45 Si Filipus basuwo jo si Natanael, inyo 
mangatokan, "Kami lah basuwo jo Urang 
nan dikatokan dek Nabi Musa dalam 
Kitab Taurat, nan lah dibaritokan dek 
nabi-nabi. Baliau tu adolah Isa Almasih 
dari Nazaret, anak Yusuf." 

46Tapi si Natanael manjawab, 
"Mungkinkoh sasuatu nan baiak 
datangnyo dari Nazaret?" "Kamarilah, 
caliak sandiri lah dek angku," kecek si 
Filipus. 

47 Isa Almasih manampak si Natanael 
tibo, sudah tu Baliau bakato, "Caliaklah, 
ikolah urang Israel nan sabananyo. 
Indak ado doh nan palasu didirinyo." 

48 "Baa tu caronyo, mangkonyo Angkau 
tawu jo ambo?" kecek si Natanael 
kabake Baliau. Baliau manjawab, 
"Sabalun Filipus ma imbau angkau, 
Ambo lah manampak angkau di bawah 
batang kayu aro tu." 

49 "Angku Guru," kecek si Natanael, 
"Angkau adolah Anak Allah! Angkau 
adolah Rajo banso Israel!" 

50 Isa Almasih bakato, "Dek karano 
Ambo mangatokan baraso Ambo lah 
manampak angkau, di bawah batang 
kayu aro tu, itu mangkonyo angkau 
picayo, iyo ndak? Isuak, parkaro-parkaro 
nan jauah labiah gadang daripado itu, 
buliah nak angkau liyek pulo!" 

51 Baliau bakato pulo, "Nan 
sabananyolah nan Ambo katokan 
ko, picayolah, angkau ka maliyek 
langik tabukak, sarato ka maliyek 
malekaik-malekaik Allah turun nayiak 
manamui Anak Manusia." 

1 Duwo ari sasudah itu, ado alek 
kawin di kota Kana di Galilea, nan 
mandeh Isa Almasih ado pulo disinan. 

2 Isa Almasih sarato jo pangikuik- 
pangikuik-Nyo, diundang pulo ka alek 
tu. 

3 Kutiko anggur lah abih, mandeh Isa 
Almasih bakato ka Baliau, "Urang nan 
baralek ko, anggurnyo lah abih." 

4Baliau manjawab, "Biyai, jan disuruah 
pulo Ambo lai, untuak mampabuwek 
sasuatu. Alun tibo lai masonyo Ambo 
untuak manyatokan diri." 

5 Tapi urang gaek Baliau bakato kabake 
palayan-palayan, "Karajokan sajolah apo 

nan dikatokan dek Isa Almasih kabake 
kalian." 

6 Di tampaik baralek tu, ado anam 
buwah tampaik ayie, nan disadiyokan 
untuak kaparaluan pambasuahan, 
manuruik adaik Yahudi. Satiyok tampaik 
ayie tu, isinyo ado kiro-kiro saratuih liter. 

7Isa Almasih bakato kabake palayan- 
palayan tu, "Isilah kasadonyo tampaik 
ayie tu, jo ayie matah." Palayan-palayan 
tu bi ma isinyo sampai panuah. 

8 Sudah tu Baliau bakato kabake urang- 
urang tu, "Kiniko, cubolah ambiak ayie 
tu agak saketek, paliyekkanlah kabake 
juwaro alek." Mako dipaliyekkanlah ayie 
tu kabake juwaro alek, 

9 inyo mancubo mangicok ayie nan lah 
barubah manjadi anggur. (Inyo indak 
tawu doh dari ma datangnyo anggur tu, 
hanyo palayan-palayan nan ma isikan 
ayie tu sajolah nan tawu.) Mako payilah 
juwaro alek tu mandakek ka marapulai, 

10 inyo bakato bakcando iko, "Biasonyo 
urang ma idangkan anggur nan lamak 
labiah dawulu, sudah tu, jikok tamu- 
tamu lah bi puweh minun, barulah di 
idangkan anggur nan biaso. Tapi, angku 
iyo balain dari nan biaso, sampai kiniko, 

ado juwo lai manyadiyokan anggur nan 
paliang lamak!" 

11 Itulah mukjizat nan partamu sakali, 
nan dipabuwek dek Isa Almasih. Baliau 
mampabuwek nan bakcando itu, di 
nagari Kana di Galilea. Jo mukjizat nan 
bakcando itu, Baliau mampanampakkan 
kamuliaan-Nyo. Mako bi picayolah 
kasadonyo pangikuik Baliau. 

12 Sasudah tu Isa Almasih payi ka 
Kapernaum, samo-samo jo ranggaek 
Baliau bagai, jo dunsanak-dunsanak-Nyo 
sarato jo pangikuik-pangikuik-Nyo. 
Urang-urang tu manatap disinan, ado 
babarapo ari lamonyo. 

13 Kutiko lah ka dakek Ari Rayo Paskah 
urang Yahudi, Isa Almasih payi ka 
Yerusalem. 

14 Tibo di Rumah Tuhan di Yerusalem, 
tasuwolah dek Baliau urang panggaleh 
jawi, urang panggaleh domba, sarato jo 
urang panggaleh buruang marpati: ado 
pulo urang tukang tuka-i pitih, sadang bi 
duduak disinan. 

15 Baliau buweklah cambuik dari tali, 
sudah tu, Baliau usielah kasadonyo 
binatang taranak tu dari dalam Rumah 
Tuhan, biya domba, biyapun jawi. 

Meja-meja tukang tuka-i pitih, Baliau 
tunggang baliakkan sainggo pitihnyo 
baserak kian kumari. 

16 Sudah tu, Isa Almasih bakato kabake 
urang panggaleh buruang marpati, 
"Angkeklah kasadonyo dari siko. Jan 
dijadikan Rumah Bapak Ambo untuak 
tampaik manggaleh!" 

17 Mako bi takanalah dek pangikuik- 
pangikuik Baliau, ayaik Alkitab nan 
mangatokan bakcando iko, "Cinto Ambo 
ka Rumah Angkau ya Allah, itu nan 
mambaka ati Ambo." 

18 Panguwaso-panguwaso Yahudi bi 
malawan kabake Isa Almasih, inyo bi 
mangatokan, "Cubolah buwek mukjizat, 
sabagai tando di kami, baraso Angkau 
iyo punyo hak, untuak batindak sarupo 
iko." 

19 Baliau manjawab, "Cubolah runtuahi 
Rumah Tuhan ko dek angku-angku, 
sudah tu, dalam maso tigo ari Ambo ka 
managakkannyo baliak." 

20 Mako bi bakatolah urang-urang tu, 
"Ampek puluah anam tawun lamonyo, 
urang mambuwek Rumah Tuhan ko. 
Apokoh iyo Angkau ka managakkannyo 
baliak dalam maso tigo ari?" 

21Tapi Rumah Tuhan nan dimukasuikkan 
dek Isa Almasih, adolah tubuah-Nyo 
sandiri. 

22 Jadi kudian, kutiko Isa Almasih lah 
di iduikkan baliak sasudah mati, mako 
bi takanalah dek pangikuik-pangikuik 
Baliau, baraso apo nan tajadi tu, lah 
ado juwo dikatokan dek Baliau. Mako 
sabana bi picayolah pangikuik Baliau 
kabake apo nan tatulih di dalam Alkitab, 
sarato batambah yakin kabake apo nan 
dikatokan dek Isa Almasih. 

23 Samantaro Isa Almasih sadang di 
Yerusalem, di kutiko Ari Rayo Paskah, 
sambuah urang nan bi picayo kabake 
Baliau, dek karano maliyek sagalo 
mukjizat nan dipabuwek dek Baliau. 

24Tapi Baliau sandiri indak picayo 
doh kabake urang-urang tu, dek 
karano Baliau dapek mangatawui isi ati 
kasadonyo urang. 

25 Indak paralu doh urang ma agiah 
tawu kabake Baliau, tantang siyapo pun 
juwo, dek karano Baliau sandiri tawu, 
apo nan ado di dalam ati satiyok urang. 

1 Ado surang urang malin, dari 
lingkuangan urang Farisi, nan 
banamo Nikodemus. 

2 Pado suatu malam, inyo datang 
kabake Isa Almasih, inyo bakato, "Angku 
Guru, kami tawu, baraso Angkau di 
utuih dek Allah. Dek karano, indak 
surang juwo doh urang nan ka dapek 
mampabuwek mukjizat, bakcando nan 
Angkau pabuwek, jikok Allah indak 
manyaratoinyo." 

3 Baliau manjawab, "Picayolah jo kecek 
Ambo, indak surang juwo doh urang 
nan ka dapek manjadi anggota Karajaan 
Allah, jikok inyo indak dilayiekan baliak." 

4"Dima pulo ka mungkin urang nan lah 
gadang dapek dilayiekan baliak?" kecek 
Nikodemus kabake Baliau. "Apokoh 
inyo dapek masuak baliak ka dalam 
kanduangan biyainyo, untuak dilayiekan 
baliak?" 

“Isa Almasih manjawab, "Nan bana 
nan Ambo katokan ko: jikok urang 
indak dilayiekan dari ayie, sarato indak 
dilayiekan dari Roh Allah, mako urang 
tu indak ka dapek doh masuak Karajaan 
Allah. 

6 Manusia ko sacaro dagiang dilayiekan 
dek biyainyo, tapi sacaro rohani inyo 
dilayiekan dek Roh Allah. 

7 Itulah mangkonyo jan tacangang 
jikok Ambo mangatokan: kasadonyo 
angku-angku ko musti dilayiekan baliak. 

8 Angin barambuih sakandak atinyo: 
bunyinyo layi tadanga dek kito, tapi 
kito indak tawu dari ma datangnyo, 
sarato kama payinyo. Baitu pulolah ka 
adaannyo urang nan dilayiekan dek Roh 
Allah." 

9 "Baa tu caronyo, supayo dapek tajadi 
nan bakcando itu?" tanyo Nikodemus. 

101sa Almasih manjawab, "Angku kan 
guru dek urang Israel: dima pulo angku 
indak ka tawu? 

11 Picayolah jo kecek Ambo: kami 
hanyo mancuritokan tantang apo nan 
kami katawui, kami hanyo mambarikan 
pangakuan tantang apo nan lah kami 
liyek, tapi angku-angku indak namuah 
picayo jo apo nan kami katokan. 

12 Jikok Ambo mancuritokan kabake 
angku-angku, tantang parkaro-parkaro 
nan di dunia ko, angku-angku indak 
picayo doh, baitu pulo, jikok Ambo 
mancuritokan kabake angku-angku, 
tantang parkaro-parkaro nan di sarugo, 
tantu angku-angku indak ka picayo pulo 
doh? 

13 Indak surang juwo doh urang nan lah 
nayiak ka sarugo, salain daripado Anak 
Manusia, nan lah turun ka dunie. 

14 Sarupo jo nan dikarajokan dek Nabi 
Musa, inyo maninggikan ula timbago 
di ateh tunggak kayu di padang gurun, 
baitu pulo Anak Manusia, Inyo musti 
ditinggikan, 

15 supayo kasadonyo urang nan picayo 
kabake Inyo, buliah mandapek iduik 
sajati nan kaka." 

16 Dek karano Allah sabana mangasiahi 
manusia di dunie ko, sainggo Baliau 
mambarikan Anak-Nyo nan tungga, 
supayo satiyok urang nan picayo 
kabake Baliau indak binaso, malainkan 
mandapek iduik sajati nan kaka. 

17 Dek karano, Allah manyuruah Anak- 
Nyo indak untuak mahakimi dunia ko 
doh, tapi untuak manyalamaikkannyo. 

18 Urang nan layi picayo kabake Inyo, 
indak ka di ukun doh. Tapi bagi urang 
nan indak picayo, ba arati urang tu lah 
barado di bawah ukunan Allah, dek 
karano inyo indak picayo kapado Anak 
Allah nan tungga. 

19 Urang tu dituntuik basabab dek 
karano: Tarang lah datang ka dalam 

dunia ko, tapi manusia labiah manyukoi 
iduik di nan kalam daripado di nan 
tarang, dek karano kalakuannyo jahek. 

20 Satiyok urang nan babuwek jahek, 
inyo indak suko jo nan tarang: inyo indak 
namuah datang kabake nan tarang, 
supayo kalakuannyo nan jahek jan 
kaliyatan. 

21 Tapi urang nan layi mangarajokan 
kahandak Allah, inyo datang kabake 
nan tarang tu, supayo manjadi nyato, 
baraso apo nan dikarajokannyo tu adolah 
sasuwai jo kahandak Allah. 

22 Sasudah tu, Isa Almasih jo 
pangikuik-pangikuik-Nyo payi ka Yudea. 
Baliau manatap disinan babarapo ari 
lamonyo jo pangikuik-Nyo bagai, sarato 
mampamandikan urang. 

23 Dikutiko itu, Nabi Yahya alun masuak 
pinjaro lai. Inyo mampamandikan urang 
di Ainon, indak bara jauah dari Salim, 
dek karano disinan banyak ayie. Urang bi 
tibo kabake inyo, untuak dipamandikan. 

24 (3:23) 

25 Babarapo urang pangikuik Nabi 
Yahya, muloi bi batangka jo urang 
Yahudi, tantang parkaro pambarasiahan. 

26 Mako bi payilah inyo kabake Nabi 
Yahya, untuak batanyo, "Ngku guru, 
layi takana juwo lai di angku, Urang 
nan samo-samo jo angku di subarang 
sungai Yordan dek sari, nan angku 
tunjuakkan kabake kami dulu? Baliau 
kiniko mampamandikan urang pulo, 
kasadonyo urang bi tibo kabake Baliau!" 

27 Nabi Yahya manjawab, "Indak ciyek 
juwo doh nan ka dipadapek dek manusia, 
jikok indak dibarikan dek Allah kabake 
inyo. 

28 Angku-angku sandiri lah mandanga, 
apo nan ambo katokan, 'Ambo ko, indak 
Rajo Panyalamaik doh. Ambo ko di utuih 
untuak mandawului Baliau.' 

29 Anak daro adolah marapulai nan 
punyo. Kanti marapulai tu hanyo tagak 
mangawani sajo, sarato mandangakan, 
inyo suko bana jikok mandanga suwaro 
marapulai. Baitu pulo jo ambo. Kiniko 
sanang bana ati ambo. 

30 Baliaulah nan musti samakin 
dimuliekan, nan ambo ko, biyalah indak 
masuak etongan." 

31 Nan datang dari ateh malabiahi 
dari sagalo sasuatu. Nan datang dari 
dunia tamasuak urang dunia, apo nan 

dikatokannyo pun tantang parkaro- 
parkaro dunia. Baliau nan datang dari 
ateh malabiahi dari kasadonyo tu. 

32 Baliau mangatokan tantang apo 
nan lah diliyek-Nyo, sarato apo nan lah 
didangakan-Nyo, tapi indak surang juwo 
doh urang, nan picayo kabake kato-kato 
Baliau. 

33 Urang nan layi picayo kabake 
kato-kato Baliau tu, ma akui baraso 
Allah lah nan bana. 

34 Baliau nan di utuih dek Allah tu, 
manyampaikan kato-kato dari Allah, dek 
karano Roh Allah lah dibarikan kabake 
Baliau sapanuahnyo. 

35 Bapak mangasiahi Anak-Nyo, sarato 
lah manyarahkan sagalo kuwaso kabake 
Anak-Nyo tu. 

36 Urang nan layi picayo kabake Anak 
tu, ka mandapek iduik sajati nan kaka. 
Tapi urang nan indak patuah kabake 
Anak tu, inyo indak ka mandapek doh 
iduik sajati nan kaka. Urang tu ka di 
ukun dek Allah untuak salamo-lamonyo. 
4 t Urang-urang Farisi mandanga kaba, 

baraso Isa Almasih labiah banyak 
mandapek pangikuik, labiah banyak pulo 

mampamandikan urang daripado Nabi 
Yahya. 

2 (Sabananyo, Baliau sandiri indak ado 
doh mampamandikan urang, hanyo 
pangikuik-pangikuik-Nyo sajo.) 

3 Kutiko Baliau tawu, baraso urang- 
urang Farisi lah mandanga tantang 
kajadian tu, mako barangkeklah Baliau 
dari Yudea babaliak ka Galilea. 

“Dalam pajalanan Baliau tu, Baliau 
tapaso malaluwi Samaria. 

5 Mako sampailah Baliau disabuwah 
kota di Samaria, nan banamo Sikhar, 
indak jauah dari tanah nan di agiahkan 
dek Nabi Yakub sa isuak untuak anaknyo 
Nabi Yusuf. 

6 Disinan ado sumua Nabi Yakub. Isa 
Almasih sangaik latiahnyo, dek karano 
jauah bajalan, mako duduaklah Baliau 
di tapi sumua. Kutiko itu ari kiro-kiro 
pukua duwo baleh tangah ari, 

7 pangikuik-pangikuik Baliau lah bi 
payi ka kota, untuak mambali nan ka 
dimakan. Kudian tibolah surang urang 
padusi urang Samaria, ka ma ambiak 
ayie. Baliau bakato ka urang padusi tu, 
"Amai, layi buliah Ambo mamintak ayie 
minun?" 

8 (4:7) 

Urang Samaria tu manjawab, "Angku 
urang Yahudi, ambo urang Samaria, 
baa mangko Angku mamintak ayie 
minun kabake ambo?" (Dek karano 
urang-urang Yahudi indak ba emaiyan jo 
urang Samaria.) 

101sa Almasih manjawab, "Santano 
amai tawu jo pambarian Allah, layi tawu 
pulo jo Urang nan mamintak ayie minun 
kabake amai, mako lah musti, amai 
sandirilah nan ka mamintak ayie minun 
kabake Inyo, mako Inyo ka mambarikan 
kabake amai ayie, untuak iduik, nan 
sabana iduik." 

11 Urang padusi tu bakato, "Angku 
indak ado doh punyo timbo, sumua ko 
sangaik dalamnyo. Dari ma Angku ka 
mandapekkan ayie nan ka untuak iduik 
tu? 

12 Nabi Yakub niniak muyang kami, inyo 
nan mambarikan sumua ko ka kami. 
Inyo sandiri ma ambiak ayie minunnyo 
dari siko, baitu pulo anak-anaknyo 
sarato jo binatang taranaknyo. Apokoh 
Angku manyangko Angku labiah basa 
daripado Nabi Yakub?" 

13 Isa Almasih manjawab, "Urang nan 
maminun ayie ko, inyo ka batambah 
auih," 

14 "tapi, urang nan maminun ayie nan 
ka Ambo barikan, inyo indak ka auih lai 
untuak salamo-lamonyo. Dek karano 
ayie nan ka Ambo agiahkan tu, ka 
manjadi mato ayie di dalam dirinyo, nan 
ka mamanca kaluwa, sarato mambawok 
dirinyo kabake iduik sajati nan kaka." 

15 Mako bakatolah urang padusi tu, 
"Jikok baitu Angku, agiahlah ambo ayie 
tu, supayo ambo indak auih lai: mako 
indak paralu lai ambo babaliak kamari 
untuak ma ambiak ayie." 

16 Isa Almasih bakato, "Payilah, 
imbaulah apak paja amai, sudah tu 
babaliaklah kamari." 

17 "Ambo indak punyo apak paja doh," 
kecek urang padusi tu. "Iyo, batua 
tu nan amai katokan tu," kecek Isa 
Almasih. 

18 "Dek karano, amai lah limo kali 
balaki, urang nan sapayi jo amai kiniko, 
inyo tu indak laki amai tu doh." 

19 "Kiniko barulah ambo tawu, baraso 
Angku ko adolah surang Nabi," kecek 
urang padusi tu. 

20 "Niniak muyang kami manyambah 
Allah di ateh bukik ko, tapi banso Angku 
mangatokan, baraso, hanyo di Yerusalem 
sajolah tampaiknyo urang manyambah 
Allah." 

21 "Picayolah," kecek Isa Almasih 
kabake urang padusi tu, "ka tibo 
masonyo isuak, urang ka manyambah 
Bapak indak di bukik ko lai, indak pulo di 
Yerusalem doh. 

22 Amai, sarato jo urang-urang Samaria, 
manyambah sasuatu nan indak amai 
katawui, sadangkan kami urang Yahudi, 
manyambah Baliau nan kami katawui, 
dek karano kasalamatan datangnyo dari 
urang Yahudi. 

23 Tapi ka tibo masonyo, malahan lah 
tibo, baraso jo kuwaso Roh Allah urang 
ka bi manyambah Bapak, sabagai Allah 
nan sabana Allah, jo caro manyambah 
nan dikandak-i dek Bapak. 

24 Dek karano Allah tu, adolah 
Roh, hanyo jo kuwaso Roh Allah lah 
urang-urang ko dapek manyambah 
Bapak dalam ka adaan Baliau nan 
sasungguahnyo." 

25 Urang padusi tu bakato kabake Isa 
Almasih, "Ambo tawu, baraso Rajo 

Panyalamaik, (nan dinamokan Almasih) 
Baliau ka datang. Jikok Baliau lah tibo, 
Baliau ka mambaritawukan sagalo 
sasuatu kabake kito." 

26 "Ambolah Urang-Nyo," kecek Isa 
Almasih, "nan kiniko sadang mangecek 
jo amai ko." 

27 Kutiko itu pangikuik-pangikuik Baliau 
lah babaliak. Inyo bi tacangang, maliyek 
Baliau sadang mangecek jo surang urang 
padusi. Tapi indak surang juwo doh dari 
pangikuik Baliau tu, nan batanyo kabake 
urang padusi tu, "Apo nan paralu di 
amai?" atau nan batanyo kabake Baliau, 
"Baa mangko Angku namuah mangecek 
jo urang padusi tu?" 

28 Mako payilah urang padusi tu, inyo 
tinggakan tampaik ayienyo disinan, 
sudah tu inyo lari ka kota, untuak 
mancuritokan kabake urang-urang nan 
ado disinan, 

29"Caliaklah kamari, ado Urang nan 
dapek manakok tantang sagalo sasuatu, 
apo nan lah ambo pabuwek. Mungkinkoh 
Baliau tu nan Rajo Panyalamaik?" 

30 Mako urang-urang tu bi maninggakan 
kota, inyo bi payi ka tampaik Isa 
Almasih. 

31 Samantaro itu, pangikuik-pangikuik 
Baliau ma ajak Baliau makan. "Angku 
Guru," kecek pangikuik-Nyo, "makanlah 
Angku lai." 

32 Tapi Baliau manjawab, "Layi ado di 
Ambo nan ka Ambo makan, nan indak 
angku-angku katawui." 

33 Mako pangikuik-pangikuik Baliau, 
bi batanyo sasamo inyo, "Apokoh ado 
urang nan lah mambawok makanan 
untuak Baliau?" 

34Mako bakatolah Isa Almasih, 
"Makanan Ambo adolah, mangarajokan 
apo nan katuju dek Baliau nan ma utuih 
Ambo, sarato manyudahkan sagalo 
karajo nan lah disarahkan dek Baliau 
kabake Ambo. 

35 Angku-angku bi mangatokan, 'Baraso 
ampek bulan lai tibo musin manuwai.' 
Tapi Ambo mangatokan kabake angku- 
angku: Liyeklah ladang-ladang nan lah 
manguniang, lah patuik untuak dituwai! 

36 Urang nan manuwai lah muloi 
manarimo upahnyo, sarato lah 
mangumpuakan asienyo untuak manuju 
iduik sajati nan kaka. Mako urang nan 
mananam, sarato jo urang nan manuwai, 
buliah samo-samo basukocito. 

37 Batua juwo bak kato-kato pitatah, 
'Nan surang mananam, nan surang lai 
manuwai.' 

38 Ambo manyuruah angku-angku 
payi manuwai, ka ladang nan indak 
angku-angku doh nan mananaminyo: 
urang lain nan lah bakarajo disinan, tapi 
kiniko angku-angku nan manarimo ka 
untuangan dari asie karajo urang-urang 
tu." 

39 Sambuah urang Samaria panduduak 
kota tu, nan picayo kabake Isa Almasih, 
dek karano, urang padusi nan basuwo 
jo Baliau di sumua tu, mancuritokan 
kian kumari bakcando iko, "Urang nan 
basuwo di ambo di sumua tu, Baliau 
bisa mancuritokan kabake ambo tantang 
sagalo sasuatu, apo nan lah ambo 
pabuwek dulu." 

40 Mako kutiko urang-urang Samaria tu, 
basuwo jo Isa Almasih, inyo bi sabana 
mamintak, supayo Baliau namuah tingga 
jo inyo disinan. Akienyo Baliau tingga 
disinan salamo duwo ari. 

41 Kudian batambah sambuah lai urang 
nan picayo, kabake Isa Almasih, dek 
karano di pangajaran nan Baliau ajakan 
kabake urang-urang tu. 

42 Urang-urang tu bi bakato kabake 
urang padusi tu, "Kiniko kami lah 
picayo, indak dek karano, apo nan amai 
curitokan kabake kami doh lai, tapi dek 
karano kami sandiri lah mandanga dari 
Baliau, kami lah tawu, baraso Baliau tu 
adolah Panyalamaik dunia." 

43 Sasudah duwo ari Isa Almasih tingga 
di Sikhar, mako payilah Baliau ka Galilea. 

44 Baliau sandiri lah mangatokan, 
baraso, "Nabi indak ka di aromaik-i doh 
di nagarinyo sandiri." 

45 Tapi kutiko Baliau tibo di Galilea, 
urang-urang nan disinan manyambuik 
Baliau jo sanang ati, dek karano urang- 
urang tu sadang ado di Yerusalem, kutiko 
Ari Rayo Paskah, inyo lah bi maliyek 
kasadonyo apo nan lah di pabuwek dek 
Isa Almasih. 

46 Kudian Baliau babaliak ka Kana di 
Galilea, disinan dulu panah Baliau ma 
ubah ayie manjadi anggur. Di kota tu ado 
surang pagawai pamarentah, anaknyo 
sadang sakik di Kapernaum. 

47 Kutiko inyo mandanga kaba, baraso 
Isa Almasih lah tibo di Galilea dari Yudea, 
inyo payi kabake Baliau sarato mamintak 
Baliau, datang ka Kapernaum, untuak 

mancegakkan anaknyo nan lah ka ampia 
mati. 

48 Baliau bakato kabake pagawai tu, 
"Jikok angku indak maliyek mukjizat- 
mukjizat nan Ambo pabuwek, tantu 
angku indak ka picayo doh kabake 
Ambo." 

49 "Ndeh Angku," kecek pagawai tu, 
"Kok dapek pintak ambo, maringanilah 
Angku datang, sabalun anak ambo tu 
mati." 

50 Bakatolah Isa Almasih kabake inyo, 
"Pulanglah, anak angku tu lah cegak." 
Urang tu sabana yakin jo kato-kato 
Baliau, mako payilah inyo pulang. 

51 Di tangah jalan, basoboklah inyo 
jo palayan-palayannyo, nan tibo 
manyonsongkannyo untuak ma agiah 
kaba, palayannyo bi mangatokan, "Anak 
angku lah cegak." 

52 Mako batanyolah inyo kabake 
palayan-palayannyo tu, pukua bara 
anaknyo tu cegak. Palayannyo tu bi 
manjawab, "Kapatang, kiro-kiro pukua 
satu tangah ari, panyakiknyo lah cegak." 

53 Mako takanalah dek inyo, baraso di 
kutiko nan bakcando itu pulolah, Isa 
Almasih mangatokan kabake inyo, "Anak 

angku lah cegak." Dek karano itu, inyo 
sarato jo kasadonyo kaluarganyo picayo 
kabake Isa Almasih. 

54 Itulah mukjizat nan kaduwo, nan 
dipabuwek dek Isa Almasih di Galilea, 
sajak sasudah Baliau tibo dari Yudea. 

t Sasudah tu ado ari rayo urang 
Yahudi, mako payilah Isa Almasih ka 
Yerusalem. 

2 Di Yerusalem dakek "Pintu Domba" 
ado sabuwah kolam, nan dalam bahaso 
Ibrani dinamokan Betesda. Disinan ado 
limo buwah barando. 

3Di barando-barando tu banyak urang 
sakik nan bi lalok: ado nan buto, ado 
nan pincang, sarato ado nan lumpuah. 
[Kasadonyo urang tu bi manantikan ayie 
kolam tu ka baguncang. 

“Dek karano ado wakatunyo malekaik 
Tuhan turun ka kolam tu, untuak 
mangguncangkan ayienyo. Satiyok 
urang sakik nan dawulu masuak ka 
kolam tu, dikutiko ayienyo baguncang, 
mako urang tu ka cegak dari sagalo 
sakik panyakik nan di idokkannyo.| 

? Disinan ado surang laki-laki, nan lah 
tigo puluah lapan tawun lamonyo sakik. 

61sa Almasih manampak urang tu 
sadang lalok disinan, Baliau tawu baraso 
urang tu lah lamo sangaik sakik: mako 
batanyolah Baliau kabake urang tu, "Layi 
namuah angku cegak?" 

7 Urang nan sakik tu manjawab, "layi 
Angku, tapi indak ado urang disiko 
nan ka manolong mamasuakkan ambo 
ka dalam kolam ko, dikutiko ayienyo 
baguncang. Samantaro ambo ba si 
insuik ka kolam, urang lain lah masuak 
labiah dawulu." 

8Mako bakatolah Isa Almasih kabake 
urang tu, "Jagolah, guluanglah lapiak 
katiduaran angku, sudah tu bajalanlah." 

9 Sakutiko itu juwo urang tu cegak. Mako 
inyo angkeklah lapiak katiduarannyo, 
sudah tu inyo bajalan. Kajadian tu tajadi 
di ari Sabat. 

10 Dek karano itu, panguwaso- 
panguwaso urang Yahudi mangecek 
kabake urang nan baru cegak tu, "Ari 
ko adolah ari Sabat. Angkau indak 
buliah doh ma angkek lapiak katiduaran 
angkau." 

11 Tapi urang tu manjawab, "Urang 
nan mancegakkan ambo cako, itu nan 
manyuruah ambo, ma angkek lapiak 

katiduaran ambo, Baliau nan manyuruah 
ambo bajalan." 

12 Panguwaso-panguwaso urang Yahudi 
tu, bi batanyo, "Siya tu urangnyo, nan 
manyuruah angkau ma angkek lapiak 
katiduaran, sarato nan manyuruah 
angkau bajalan?" 

13 Tapi urang nan lah cegak tu, indak 
tawu doh jo urang nan mancegakkannyo, 
dek karano, Isa Almasih lah ma ilang di 
antaro urang nan banyak tu. 

14 Indak lamo sasudah tu, Isa Almasih 
basuwo jo urang tu di dalam Rumah 
Tuhan, Baliau bakato kabake urang 
tu, "Kiniko angku lah cegak. Jan 
mampabuwek doso juwo lai, supayo jan 
tibo pulo masalah nan labiah buruak." 

15 Mako payilah urang tu, sudah tu 
inyo curitokanlah kabake panguwaso- 
panguwaso urang Yahudi, baraso Isa 
Almasih lah nan mancegakkan inyo. 

16 Dek karano itu, urang-urang Yahudi 
muloilah manggaduah Isa Almasih, dek 
karano Baliau mancegakkan urang di ari 
Sabat. 

17 Tapi Isa Almasih mangatokan kabake 
urang-urang tu, "Bapak Ambo tatap 

bakarajo sampai kiniko, Ambo pun baitu 
pulo." 

18 Mandanga kato-kato Baliau tu, 
panguwaso-panguwaso urang Yahudi 
samakin ba usawo nak ka mambunuah 
Baliau. Urang-urang tu bamukasuik 
bakcando itu, indak hanyo dek karano, 
Baliau malangga paratuaran agamo 
tantang ari Sabat sajo doh, tapi iyo pulo 
dek karano, Baliau mangatokan, baraso 
Allah tu adolah Bapak Baliau: ba arati 
Baliau manyamokan diri Baliau jo Allah. 

19 Isa Almasih manjawab kecek 
urang-urang tu, bakcando iko, "Picayolah 
jo kecek Ambo, Anak indak ka dapek 
doh mangarajokan sagalo sasuatu 
jo kuwaso-Nyo sandiri. Inyo hanyo 
mangarajokan apo nan lah Inyo liyek, 
nan dikarajokan dek Bapak-Nyo. Dek 
karano, apo nan dikarajokan dek Bapak, 
itu pulo lah nan dikarajokan dek Anak. 

20 Dek karano Bapak mangasiahi Anak, 
mako Bapak manunjuakkan kabake Anak 
sagalo sasuatu nan Baliau karajokan. 
Malahan Bapak ka manunjuakkan 
kabake Anak karajo-karajo nan labiah 
gadang, sainggo angku-angku bi 
tacangang. 

21 Bapak, Baliau tu ma iduikkan urang 
mati, sarato mambarikan kabake 
urang-urang tu iduik sajati nan kaka; 
baitu pulo Anak, Inyo ka mambarikan 
iduik nan kaka kabake urang nan lai 
namuah manarimo pambarian-Nyo. 

22 Bapak sandiri indak ka mahakimi 
urang doh. Sagalo kakuwasoan untuak 
mahakimi urang, lah Baliau sarahkan 
kabake Anak-Nyo. 

23 Mangko takah itu dipabuwek Bapak, 
supayo kasadonyo urang ma aromaik-i 
Anak, sarupo jo ma aromaik-i Bapak. 
Urang nan indak ma aromaik-i Anak, ba 
arati pulo inyo indak ma aromaik-i Bapak 
nan ma utuih Anak. 

24 Nan sabananyolah nan Ambo katokan 
ko, Urang nan layi mamparatikan 
kato-kato Ambo, sarato layi picayo 
kapado Baliau nan ma utuih Ambo, mako 
urang tu ka mandapek iduik sajati nan 
kaka. Nan inyo indak ka di ukun doh; 
inyo lah lapeh dari kuwaso mauik, sarato 
mandapek iduik nan sajati. 

25 Picayolah: Isuak ka tibo masonyo -- 
malah kiniko lah tibo masonyo -- urang 
mati ka ma iyokan kecek-Nyo, mandanga 
suwaro Anak Allah. Urang-urang nan 

layi, ka mandapek iduik nan sabana 
iduik. 

26 Samo jo bakcando Bapak tu sandiri, 
Baliau adolah tampaik asa iduik, Baliau 
pun manjadikan pulo Anak-Nyo, sabagai 
tampaik asa iduik. 

27 Baliau lah mambarikan kabake 
Anak-Nyo kuwaso, untuak mahakimi 
urang, dek karano Anak-Nyo tu adolah 
Anak Manusia. 

28 Jan angku-angku tacangang 
mandangakan kato-kato Ambo ko, dek 
karano, isuak ka tibo masonyo, baraso 
kasadonyo urang nan lah mati, ka 
mandangakan suwaro Anak Manusia, 

29 Sudah tu, urang nan lah mati tu bi 
kaluwa dari kubuarannyo. Urang nan 
lah mampabuwek nan baiak, inyo ka di 
iduikkan baliak untuak iduik nan kaka. 
Tapi urang nan lah mampabuwek nan 
jahek, inyo ka di iduikkan baliak untuak 
ka di ukun." 

30 "Ambo indak dapek doh 
mampabuwek sagalo sasuatu sasuko ati 
Ambo. Ambo hanyo mahakimi sasuwai 
jo apo nan lah diparentahkan dek Allah. 
Kaputusan Ambo adie, dek karano Ambo 
indak manuruikkan kahandak Ambo 

sandiri, malainkan manuruik kahandak 
Bapak nan ma utuih Ambo. 

31 Santano Ambo mambarikan 
pangakuan tantang diri Ambo sandiri, 
mako pangakuan tu, indak dapek doh tu 
dipicayoi. 

32 Tapi ado urang lain nan mambarikan 
pangakuan tantang diri Ambo, Ambo 
tawu baraso pangakuannyo tu batua. 

33 Angku-angku lah mangirin utusan 
kabake Nabi Yahya, inyo lah mambarikan 
pangakuan nan bana tantang diri Ambo. 

34 Parkaro ko Ambo katokan, indak dek 
karano Ambo mamaralukan pangakuan 
dari manusia doh, tapi supayo 
angku-angku buliah disalamaikkan. 

35 Nabi Yahya tu samo jo bakcando 
lampu nan sadang iduik, nan 
mamancakan cahayo. Untuak samantaro 
wakatu angku-angku layi suko manarimo 
cahayonyo tu. 

36 Tapi pangakuan Ambo labiah kuwaik 
daripado pangakuan Nabi Yahya. Apo 
nan Ambo pabuwek kiniko, iyolah karajo 
nan ditugehkan dek Bapak kabake 
Ambo, manandokan baraso Bapak lah 
nan ma utuih Ambo. 

37 Bapak nan ma utuih Ambo tu, Baliau 
mambarikan pangakuan pulo tantang 
diri Ambo. Angku-angku alun ado lai 
mandangakan suwaro Baliau, atau 
maliyek roman Baliau. 

38 Firman Baliau indak namuah lakek 
di ati angku-angku, dek karano, angku- 
angku indak picayo kabake Ambo nan di 
utuih-Nyo. 

39 Angku-angku lah mamparaja-i 
Alkitab, dek karano angku-angku 
manyangko, baraso jo caro nan baitu 
angku-angku ka mandapek iduik 
sajati nan kaka. Alkitab tu sandiri lah 
mambarikan pangakuan tantang diri 
Ambo. 

40 Tapi angku-angku indak namuah 
doh datang kabake Ambo, untuak 
mandapekkan iduik nan kaka. 

41 Ambo indak ma arokkan pujian dari 
manusia doh. 

42 Ambo tawu siya angku-angku, Ambo 
tawu pulo, baraso angku-angku indak 
mangasiahi Allah satuluih ati. 

43 Ambo datang jo kuwaso Bapak Ambo, 
tapi angku-angku indak niyo manarimo 
Ambo. Tapi, jikok urang lain nan tibo 

jo kuwasonyo sandiri, angku-angku layi 
niyo manarimo inyo. 

44 Dima pulo angku-angku ka bisa 
picayo, jikok angku-angku suko mancari 
pujian dari urang nan samo-samo jo 
angku-angku, tapi indak ba usawo nak 
mancari pujian dari Allah nan indak 
babilang? 

45 Jan manyangko, Ambo nan ka 
mampasalahkan angku-angku isuak 
di adok-an Bapak. Tapi nan ka 
mampasalahkan angku-angku adolah 
Nabi Musa, dek karano inyolah nan 
angku-angku arokkan. 

46 Kok santano angku-angku layi picayo 
kabake Nabi Musa, tantu lah jaleh 
angku-angku picayo pulo kabake Ambo, 
dek karano tantang diri Ambo, inyo lah 
manyurekkan dalam Alkitab. 

47 Tapi, jikok angku-angku indak picayo 
kabake apo nan ditulihkan dek Nabi 
Musa, baa pulo kecek angku-angku ka 
dapek picayo kabake apo nan Ambo 
katokan?" 

1 Indak bara lamo sasudah tu, mako 

payilah Isa Almasih ka subarang 
danau Galilea, nan dinamokan juwo 
danau Tiberias. 

2 Satibonyo Baliau disinan, ruponyo 
sangaik sambuahnyo urang nan payi 
manuruikkan Baliau, dek karano urang- 
urang tu, lah maliyek sagalo mukjizat 
nan dipabuwek dek Baliau, umpamonyo 
mancegakkan urang-urang nan sakik. 

3Isa Almasih nayiak ka ateh bukik, tibo 
disinan Baliau duduak samo-samo jo 
pangikuik-pangikuik-Nyo bagai. 

4Dikutiko itu, lah ampia dakek Ari Rayo 
Paskah urang Yahudi. 

> Kutiko Baliau maliyek ka sakuliliang, 
nampaklah dek Baliau urang bi tibo 
babondong-bondong. Mako bakatolah 
Baliau kabake si Filipus, "Dima kito nan 
ka dapek mambali nan ka dimakan, 
buliah kasadonyo urang ko bi dapek 
makan?" 

6 (Sabananyo, Baliau lah tawu apo 
nan ka Baliau pabuwek, tapi Baliau 
mangecek sarupo itu, dek karano Baliau 
nak ma uji si Filipus.) 

7 Filipus manjawab, "Roti sa arago duwo 
ratuih pitih perak, indak ka sadang doh 
untuak ka dimakan urang-urang ko, 
biyapun inyo hanyo di agiah saketek 
surang." 

8 Ado surang lai pangikuik Isa Almasih 
nan lain, nan banamo si Andreas, 
dunsanak dek Simon Petrus, inyo 
mangatokan, 

2 "Disiko ado surang paja ketek laki-laki, 
nan layi punyo limo buwah roti, sarato jo 
duwo ikua ikan. Tapi apolah aratinyo tu 
untuak urang nan sabanyak iko?" 

10 "Suruahlah urang-urang tu bi 
duduak," kecek Isa Almasih. Di tampaik 
tu laweh tangah padang rumpuik, mako 
bi duduaklah urang-urang tu di ateh 
rumpuik -- kasadonyo ado kiro-kiro limo 
ribu urang nan laki-laki. 

11 Kamudian Isa Almasih ma ambiak 
roti tu, sudah tu Baliau badowa batarimo 
kasih kapado Allah. Sasudah tu Baliau 
mambagi-bagikan roti tu kabake urang 
nan banyak. Kudian Baliau mambagi- 
bagikan pulo ikan tu, kasadonyo urang 
tu bi makan sapuweh-puwehnyo. 

12 Sasudah kasadonyo urang tu bi 
makan sampai kanyang, mako bakatolah 
Isa Almasih kabake pangikuik-pangikuik- 
Nyo, "Kampuangkanlah makanan 
nan balabiah tu: jan sampai ado nan 
tabuwang." 

13 Mako pangikuik Baliau tu, bi bakarajo 
mangampuangkan, sampai duwo baleh 
katidiang panuah labiahnyo, dari roti nan 
limo buwah, nan dimakan dek urang nan 
banyak tu. 

14 Kutiko urang nan banyak tu maliyek 
sagalo mukjizat nan dipabuwek dek 
Isa Almasih, mako inyo bi mangecek, 
"Sabananyo, ikolah Nabi nan di 
arok-arokkan datang dek dunia ko!" 

15 Isa Almasih tawu, baraso urang- 
urang tu bi tibo untuak nak ka mamaso 
Baliau manjadi rajonyo. Dek karano itu, 
mako payilah Baliau ma inda ka daerah 
nan babukik. 

16 Kutiko ari lah muloi malam, 
pangikuik-pangikuik Isa Almasih turun 
ka danau. 

17 Sudah tu inyo nayiak parawu 
manyubarangi danau tu, manuju 
ka Kapernaum. Ari lah kalam, tapi 
Isa Almasih alun tibo juwo lai ka 
pangikuik-Nyo tu. 

18 Samantaro itu, ayie danau tu lah 
muloi manggilo, dek karano di angin 
limbubu. 

19 Kutiko lah balayie kiro-kiro limo 
atau anam kilo palayieran, mako 

pangikuik-pangikuik Isa Almasih tu, 
manampak Baliau bajalan di ateh ayie 
manuju ka parawunyo. Urang-urang tu 
bi mati katakuik-an. 

20 Tapi Baliau bakato kabake urang- 
urang tu, "Jan takuik, Ambo ko!" 

21 Sudah tu, jo raso sanang ati 
pangikuik-pangikuik Baliau, manyambuik 
Baliau di parawu, sakutiko tu juwo 
parawunyo sampai di tampaik nan 
dituju. 

22 Bisuak arinyo, barulah takana dek 
urang banyak nan di subarang danau 
tu, baraso tadinyo hanyo ciyek parawu 
nan ado disinan. Urang-urang tu tawu 
baraso pangikuik-pangikuik Isa Almasih 
lah barangkek jo parawu tu, sadangkan 
Baliau indak payi doh. 

23 Kudian babarapo buwah parawu dari 
kota Tiberias tibo, balabuah di dakek 
tampaik urang banyak tu makan roti, 
sasudah Tuhan mangucap syukur. 

24 Kutiko urang nan banyak tu tawu, 
baraso, Isa Almasih sarato jo pangikuik- 
pangikuik-Nyo indak ado doh disinan, 
mako urang-urang tu bi nayiak baliak ka 
parawunyo, inyo bi payi ka Kapernaum, 
untuak mancari Isa Almasih. 

25 Kutiko urang-urang tu lah batamu 
jo Isa Almasih di subarang danau, 
mako inyo bi batanyo kabake Baliau, 
"Angku Guru, lah sajak pabilo Angku tibo 
disiko?" 

26 Baliau manjawab, "Nan sabananyo, 
mangkonyo angku-angku bi mancari 
Ambo, indak dek karano angku-angku 
lah mangarati, jo mukasuik sagalo 
mukjizat nan Ambo pabuwek tu doh, 
tapi dek karano angku-angku lah makan 
kanyang. 

27 Janlah bakarajo untuak mandapekkan 
makanan nan ka abih, nan ka busuak. 
Bakarajolah untuak mandapekkan 
makanan nan indak ka busuak, nan 
mambawok kabake iduik sajati nan 
kaka. Makanan tu ka di agiahkan dek 
Anak Manusia kabake angku-angku, dek 
karano Inyo lah di angkek dek Allah 
Bapak." 

28 Sudah tu urang-urang tu bi batanyo 
kabake Isa Almasih, "Apo nan musti 
kami pabuwek untuak mangarajokan 
kahandak Allah?" 

29 Baliau manjawab, "Ikolah nan 
dikahandak-i dek Allah dari angku- 

angku: picayolah kabake Urang nan di 
utuih dek Allah." 

30 "Jikok baitu," kecek urang-urang tu, 
"tando apo nan dapek Angkau barikan, 
supayo kami maliyek, buliah kami picayo 
kabake Angkau? Apo nan ka Angkau 
pabuwek? 

31 Niniak muyang kami makan manna 
di padang gurun, bakcando nan tatulih 
di Alkitab, 'inyo di agiah makan dek Allah 
jo roti nan dari sarugo.'" 

32 Sudah tu Isa Almasih bakato kabake 
urang-urang tu, "Picayolah: Indak Nabi 
Musa tu doh, tapi Bapak Ambo lah nan 
mambarikan kabake angku-angku roti 
nan sabana roti dari sarugo. 

33 Dek karano, roti nan dibarikan dek 
Allah tu, adolah Urang nan turun dari 
sarugo, nan mambarikan iduik sajati 
kabake manusia di dunie ko." 

34"Angku," kecek urang-urang tu, 
"sataruihnyolah Angkau barikan roti tu 
kabake kami." 

35 "Ambolah roti nan mambawok urang 
kapado iduik nan sajati," kecek Isa 
Almasih kabake urang-urang tu. "Urang 
nan tibo kabake Ambo, inyo indak 
ka baparuik litak lai salamo-lamonyo. 

Baitu pulo, urang nan lai picayo kabake 
Ambo, mako inyo indak ka auih lai 
salamo-lamonyo. 

36 Tapi, bakcando apo nan lah Ambo 
katokan kabake angku-angku, biyapun 
angku-angku lah maliyek Ambo, tapi nan 
angku-angku indak bi picayo doh kabake 
Ambo. 

37 Kasadonyo urang nan lah dibarikan 
dek Bapak kabake Ambo, inyo ka bi tibo 
kabake Ambo. Ambo indak ka manulak 
inyo doh, siyapo pun juwo urangnyo nan 
tibo kabake Ambo. 

38 Dek karano, Ambo turun dari sarugo, 
indak untuak mangarajokan nan sasuko 
ati Ambo sajo doh, malainkan manuruik 
kahandak Baliau nan ma utuih Ambo. 

39 Ikolah kahandak Baliau nan ma utuih 
Ambo: supayo kasadonyo urang nan 
dibarikan kabake Ambo, jan sampai ado 
nan ilang, supayo di Ari Kiyamaik isuak, 
inyo buliah Ambo iduikkan baliak. 

40 Batua, ikolah kahandak Bapak 
Ambo: Supayo kasadonyo urang nan 
lah maliyek Anak, sarato picayo kabake 
Inyo, mako urang tu ka mandapek iduik 
sajati nan kaka, inyo ka Ambo iduikkan 
baliak di Ari Kiyamaik." 

41 Urang-urang Yahudi bi mambirutok 
kabake Isa Almasih, dek karano Baliau 
mangatokan: "Ambo adolah roti nan 
turun dari sarugo." 

42 Urang-urang tu bi mangecek, "Indak 
koh Inyo ko si Isa, anak si Yusuf? Kami 
tawu siya apak-Nyo siya biyai-Nyo! Baa 
mangko Inyo mangatokan baraso Inyo 
turun dari sarugo?" 

43 Mako bakatolah Isa Almasih kabake 
urang-urang tu, "Jan bi mambirutok 
juwo lai. 

“ndak surang juwo doh urang nan 
dapek datang kabake Ambo, jikok Bapak 
nan ma utuih Ambo, indak mambawok 
urang tu kabake Ambo, siya nan datang, 
mako inyo ka Ambo iduikkan baliak, 
isuak di Ari Kiyamaik. 

45 Di kitab nabi-nabi ado tatulih nan 
bakcando iko: 'Kasadonyo urang ka di 
aja dek Allah.' Jadi, kasadonyo urang 
nan lai namuah ma iyokan kecek Bapak, 
sarato layi namuah baraja dari Baliau, 
mako urang tu ka bi tibo kabake Ambo. 

46 Biyapun baitu, jan manyangko, 
baraso ado urang nan lah maliyek 
Bapak. Hanyo Urang nan datang dari 
Allah, Inyo tu lah nan lah maliyek Bapak. 

47 Katawuilah: Urang nan lai picayo, 
mako inyo ka mandapek iduik sajati nan 
kaka. 

48 Ambo adolah roti nan mambawok 
iduik. 

49 Niniak muyang angku-angku makan 
manna di padang gurun, tapi inyo bi 
mati juwo. 

50 Tapi roti nan turun dari sarugo, indak 
samo jo itu doh: satiyok urang nan 
mamakan roti tu, mako inyo indak ka 
mati lai untuak salamo-lamonyo. 

51 Ambolah roti nan turun dari sarugo -- 
roti nan mambawok kapado iduik. Urang 
nan mamakan roti ko, mako inyo ka 
iduik salamo-lamonyo. Roti nan ka Ambo 
barikan untuak iduik manusia di dunie 
ko, adolah dagiang Ambo." 

52 Mandangakan nan baitu, urang-urang 
Yahudi bi batangka sasamo inyo. Inyo bi 
bakato, "Baa pulo ko Urang ko, Inyo ka 
mambarikan dagiang-Nyo kabake kito 
untuak ka dimakan?" 

53 Mako bakatolah Isa Almasih kabake 
urang-urang tu, "Picayolah: Jikok 
angku-angku indak mamakan dagiang 
Anak Manusia, sarato indak maminun 

darah-Nyo, mako angku-angku indak ka 
bisa doh iduik, nan sabana-bana iduik. 

54 Urang nan mamakan dagiang Ambo, 
sarato nan maminun darah Ambo, mako 
inyo ka mandapek iduik sajati nan kaka, 
isuak di Ari Kiyamaik inyo ka Ambo 
iduikkan baliak. 

>> Dek karano dagiang Ambo, adolah 
makanan nan sabana makanan, darah 
Ambo, adolah minunan nan sabana 
minunan. 

56 Urang nan mamakan dagiang Ambo, 
sarato nan maminun darah Ambo, mako 
inyo ka tatap basatu jo Ambo, baitu pulo 
Ambo, tatap basatu jo inyo. 

37 Bapak, nan Baliau adolah Allah nan 
iduik, Baliau lah ma utuih Ambo, Ambo 
pun iduik dari Baliau. Baitu pulo urang 
nan mamakan dagiang Ambo, mako inyo 
ka iduik dari Ambo pulo. 

58 Ikolah roti nan turun dari sarugo: 
indak samo doh jo roti nan dimakan 
dek niniak muyang angku-angku. Dek 
karano, sasudah bi mamakan roti tu, 
inyo bi mati juwo. Tapi, urang nan 
mamakan roti nan di Ambo ko, inyo ka 
iduik untuak salamo-lamonyo." 

59 Kasadonyo tu dikatokan dek Isa 
Almasih, kutiko Baliau ma aja di rumah 
ibadaik di Kapernaum. 

60 Sasudah mandangakan kato-kato Isa 
Almasih tu, banyak di antaro pangikuik 
Baliau nan mangatokan, "Pangajaran 
ko talampau barek. Siya nan lai talok 
manarimonyo!" 

61 Baliau sandiri tawu, baraso pangikuik- 
pangikuik-Nyo bi mancaruco tantang 
parkaro itu. Mako batanyolah Baliau, 
"Apokoh angku-angku tasingguang dek 
karano di kato-kato Ambo tu? 

62 Baa jadinyo isuak, jikok angku-angku 
maliyek Anak Manusia babaliak nayiak 
ka tampaik-Nyo nan samulo? 

63 Nan mambuwek manusia tu iduik 
iyolah Roh Allah. Kudaraik manusia 
indak ado doh gunonyo. Kato-kato nan 
Ambo katokan kabake angku-angku ko, 
adolah kato-kato Roh Allah, kato-kato 
nan mambari iduik. 

64 Tapi ado juwo di antaro angku-angku 
nan indak picayo." (Baliau lah tawu dari 
sajak samulo, siya-siya urangnyo nan 
indak namuah picayo, sarato siya nan ka 
mangkiyanaik-i Baliau.) 

65 Mako bakato pulolah Isa Almasih, 
"Itulah sababnyo, mangko Ambo ma 
agiah tawu kabake angku-angku, baraso 
indak surang juwo doh urang nan bisa 
datang kabake Ambo, jikok Bapak indak 
mamungkinkannyo." 

66 Muloi dari sajak itu banyak pangikuik 
Baliau nan bapaliang, indak niyo lai 
manuruikkan Baliau. 

67 Mako batanyolah Isa Almasih kabake 
pangikuik-Nyo nan duwo baleh, "Apokoh 
angku-angku namuah pulo maninggakan 
Ambo?" 

68 "Tuhan," kecek si Simon Petrus 
kabake Baliau, "kabake siya kami ka 
payi? Kato-kato Tuhan mambari iduik 
sajati nan kaka. 

69 Kami lah picayo sarato yakin, baraso 
Tuhanlah utusan nan suci dari Allah." 

70 Baliau bakato, "Indakkoh Ambo nan 
lah mamiliah angku-angku nan duwo 
baleh urang ko? Tapi ado surang di 
antaro angku-angku ko adolah Ubilih!" 

71 Nan dimukasuikkan dek Isa Almasih 
iyolah si Yudas anak Simon Iskariot. 
Biyapun si Yudas adolah salah surang 
dari pangikuik Baliau nan duwo baleh, 
tapi inyo ka mangkiyanaik-i Baliau. 

1 Sasudah tu Isa Almasih payi kian 
kumari didaerah Galilea tu. Baliau 
indak namuah doh payi ka daerah Yudea, 

dek karano panguwaso-panguwaso 
urang Yahudi nan disinan, bamukasuik 
hak ka mambunuah Baliau. 

2 Dikutiko itu lah dakek ka Ari Rayo 
Pondok Daun. 

3Mako bi mangeceklah dunsanak- 
dunsanak Isa Almasih kabake Baliau, 
"Barangkeklah Uda dari siko, sudah tu 
payilah ka Yudea, supayo pangikuik- 
pangikuik Uda buliah dapek pulo maliyek, 
sagalo karajo nan Uda pabuwek. 

4Indak ado doh urang nan ma andokkan 
apo nan dipabuweknyo, jikok inyo niyo 
nak manjadi urang nan tamusaua. Jikok 
Uda mampabuwek mukjizat bakcando 
nan taralah, kasadonyo urang di ateh 
dunia ko musti tawu andaknyo!" 

5 (Dek karano, dunsanak-dunsanak 
Baliau sandiri, indak bi picayo pulo doh 
kabake Baliau.) 

6Isa Almasih bakato, "Alun tibo lai 
masonyo di Ambo, tapi, jikok di kalian, 
satiyok wakatu bisa. 

7 Dunia ko indak ka mungkin doh banci 
jo kalian. Tapi nan Ambo ko, iyo dibanci-i 

dek dunia, dek karano Ambo taruih 
mangatokan kabake dunia ko, baraso 
kalakuannyo jahek. 

8 Payi sajolah kalian ka tampaik ari rayo 
tu. Ambo indak ka payi doh, dek karano 
alun wakatunyo lai di Ambo." 

9 Baitulah kecek Isa Almasih kabake 
dunsanak-dunsanak-Nyo, nan Baliau 
tatap tingga di Galilea. 

10 Sasudah dunsanak-dunsanak Isa 
Almasih tu payi ka tampaik ari rayo, 
mako Baliau payi pulo surangnyo sacaro 
ba anok-anok, indak surang juwo doh 
urang nan tawu. 

11 Salamo ari rayo tu, panguwaso- 
panguwaso urang Yahudi mancari-cari 
Baliau, sarato jo batanyo-tanyo, "Dima 
Inyo si Isa tu?" 

12 Sambuah urang nan babisiak-bisiak 
mancuritokan tantang Isa Almasih. Ado 
nan mangatokan: "Baliau tu urang elok." 
Ado pulo nan mangatokan: "Indak! Inyo 
tu mambawok urang nan banyak ka 
jalan nan sasek." 

13 Tapi indak surang juwo doh urang 
nan talok mangecek tarang-tarangan, 
tantang diri Isa Almasih, dek karano inyo 

bi takuik kabake panguwaso-panguwaso 
urang Yahudi. 

14 Kutiko urang sadang ba ari rayo, 
Baliau masuak ka Rumah Tuhan, mako 
muloilah Baliau ma aja. 

15 Panguwaso-panguwaso urang Yahudi 
sabana tacangang, inyo bi mangatokan, 
"Baa caronyo Urang ko, kok sambuah 
bana pangatawuan-Nyo, padohal Inyo 
indak panah doh basikola?" 

16 Baliau manjawab, "Nan Ambo ajakan 
ko, indak ajaran dari Ambo doh, tapi 
adolah ajaran dari Baliau nan ma utuih 
Ambo. 

17 Urang nan lai namuah mangarajokan 
apo nan katuju dek Allah, mako inyo ka 
tawu, apokoh ajaran Ambo ko datangnyo 
dari Allah, atau dari Ambo sandiri. 

18 Urang nan ma ajakan pangajarannyo 
sandiri, inyo mancari aromaik untuak 
dirinyo. Tapi, urang nan mancari 
kamuliaan untuak Baliau nan ma 
utuihnyo, urang tu luruih, indak ado doh 
kicuah didirinyo. 

19 Indakkoh Nabi Musa lah ma agiah 
tawu tantang sagalo parentah Allah 
kabake angku-angku? Tapi, indak surang 
juwo doh di antaro angku-angku nan 

lai mamatuahi sagalo parentah tu. Baa 
mangko kiniko angku-angku nak ka 
mambunuah Ambo?" 

20 Urang banyak tu bi manjawab, 
"Angkau lah gilo ko! Siya urang nan nak 
ka mambunuah Angkau?" 

21 Isa Almasih manjawab, "Hanyo ciyek 
karajo nan Ambo karajokan di ari Sabat, 
angku-angku bi tacangang. 

22 Nabi Musa ma ajakan kabake angku- 
angku paratuaran untuak basunaik -- 
biyapun basunaik tu sabananyo indak 
barasa dari Nabi Musa tu doh, tapi, dari 
apak-apak niniak muyang sabalun Nabi 
Musa. Dek karano itu, di ari Sabat pun 
angku-angku nak ka manyunaikkan 
urang pulo. 

23 Jikok angku-angku mangarajokan tu, 
supayo jan malangga paratuaran Nabi 
Musa, tantang basunaik, baa mangko 
angku-angku bangih kabake Ambo, dek 
karano Ambo mancegakkan diri urang, 
ka sabatang tubuahnyo di ari Sabat? 

24 Janlah mahakimi urang ateh apo nan 
kaliyatan, tapi ukunlah urang ateh ka 
adielan." 

25 Kudian ado babarapo urang 
Yerusalem mangatokan, "Indak koh iko 

urangnyo, nan sadang dicari-cari dek 
urang untuak ka dibunuah? 

26 Liyeklah, Inyo mangecek suko 
ati-Nyo sajo di adok-an urang banyak, 
tapi indak surang juwo doh urang nan 
manyolang kato-kato-Nyo! Apokoh 
panguwaso-panguwaso kito mungkin lah 
mangatawui, baraso Inyo tu adolah Rajo 
Panyalamaik? 

27 Tapi, jikok Rajo Panyalamaik tu tibo, 
indak surang juwo doh urang nan tawu, 
dari ma asa-Nyo! Padohal Urang ko kito 
tawu asa-usua-Nyo." 

28 Kudian, kutiko Isa Almasih sadang 
ma aja di Rumah Tuhan, Baliau bakato jo 
suwaro nan kuwaik, "Jadi, angku-angku 
tawu siya Ambo ko, tawu pulo dari ma 
asa-usua Ambo? Ambo datang indak jo 
kahandak Ambo surang doh. Ambo di 
utuih dek Baliau nan bakuwaso ma utuih 
Ambo, Baliau tu dapek dipicayoi. Tapi, 
angku-angku indak tawu doh, siya Baliau 
tu. 

29 Ambo bakatawuan jo Baliau, dek 
karano Ambo barasa dari Baliau, 
Baliaulah nan ma utuih Ambo." 

30 Dikutiko itu, urang-urang tu baniyaik 
nak ka manangkok Isa Almasih, tapi 

indak surang juwo doh nan talok 
mamacikkan Baliau, dek karano alun 
tibo lai masonyo. 

31 Dj antaro urang nan banyak tu, 
sambuah nan bi picayo kabake Baliau, 
inyo bi mangatokan, "Jikok Rajo 
Panyalamaik tu tibo, apokoh Inyo dapek 
mampabuwek mukjizat nan labiah 
banyak daripado Baliau ko?" 

32 Urang-urang Farisi mandanga kaba, 
baraso urang banyak tu babisiak-bisiak 
mancuritokan tantang diri Isa Almasih. 
Dek karano itu, basamo-samo jo 
imam-imam kapalo, urang-urang 
tu bi manyuruah babarapo urang 
pangawal Rumah Tuhan, payi untuak ka 
manangkok Isa Almasih. 

33 Baliau bakato kabake urang banyak 
nan di dalam Rumah Tuhan, "Indak ka 
lamo lai Ambo ko, nan ka samo-samo 
jo angku-angku. Sasudah tu Ambo ka 
babaliak kabake Baliau nan ma utuih 
Ambo. 

34 Angku-angku ka bi mancari Ambo, 
tapi kito indak dapek lai batamu: dek 
karano angku-angku indak dapek doh 
datang ka tampaik Ambo barado." 


YOHANES 7.35 - 39 56 


35 Mako bi mangeceklah panguwaso- 
panguwaso urang Yahudi sasamo inyo, 
"Nak ka payi kama-Nyo Urang ko, kok 
Inyo mangatokan kito indak dapek lai 
batamu jo Inyo? Apokoh Inyo nak payi 
kabake urang-urang Yahudi nan tingga 
diluwa nagari, di tampaik urang Yunani, 
untuak ka ma aja urang Yunani tu? 

36 Apo mukasuik-Nyo, Inyo mangatokan 
baraso kito ka mancari Inyo, tapi indak 
bisa doh basuwo jo Inyo, kito pun indak 
bisa doh datang ka tampaik dima Inyo 
barado?" 

37 Di ari nan pangabisan, di ari rayo 
tu, iyolah ari nan paliang pantiang, Isa 
Almasih tagak di dalam Rumah Tuhan, 
mako muloilah Baliau babicaro, "Urang 
nan auih andaklah inyo datang kabake 
Ambo untuak minun. 

38 Tantang parkaro urang nan picayo 
kabake Ambo, ado tatulih dalam 
Alkitab: 'Dari dalam atinyo tu, ka ma 
ilie ilieran-ilieran ayie nan mambawok 
manusia kapado iduik.'" 

39 (Baliau babicaro tantang Roh Allah, 
nan ka ditarimo dek urang-urang nan 
lai picayo kabake Baliau. Dikutiko 
itu, Roh Allah alun dibarikan lai: dek 

karano Baliau alun dimuliekan malalui 
kamatian-Nyo.) 

40 Sambuah urang nan mandangakan 
apo nan dikatokan dek Isa Almasih, di 
antaro urang tu ado nan mangatokan, 
"Lah jaleh ko, iyo Baliau ko, Nabi nan 
dinanti-nanti!" 

41 Nan lain bi mangatokan, "Ikolah 
Rajo Panyalamaik!" Tapi ado pulo 
nan mangatokan, "Ah, dima pulo ado 
sureknyo Rajo Panyalamaik datangnyo 
dari Galilea? 

42 Dalam Alkitab ado tatulih, baraso 
Rajo Panyalamaik adolah katurunan 
Nabi Daud nan datang dari Betlehem, 
kampuang alaman Nabi Daud." 

43 Akienyo urang-urang tu muloi bi 
batangka tantang parkaro Isa Almasih. 

44 Ado nan baniyaik nak ka manangkok 
Baliau, tapi indak surang juwo doh urang 
nan talok mamacikkan Baliau. 

45 Kutiko pangawal-pangawal Rumah 
Tuhan, nan disuruah payi manangkok Isa 
Almasih, lah babaliak, mako imam-imam 
kapalo sarato jo urang-urang Farisi tu, 
bi batanyo kabake inyo, "Baa mangko 
indak kalian bawok si Isa tu kamari?" 


YOHANES 7.46-52 58 


46 Pangawal tu bi manjawab, "Ndeh, 
alun ado lai kami basuwo jo urang 
nan bisa mangecek, bakcando Baliau 
mangecek!" 

47"Apokoh kalian lah disasekkan-Nyo 
pulo?" kecek urang-urang Farisi tu. 

48 "Adokoh panguwaso-panguwaso kito, 
atau urang Farisi nan lah picayo pulo 
kabake Inyo? 

49 Tapi urang nan banyak ko, indak 
bi tantu doh dek inyo paratuaran 
Nabi Musa, dek karano itu inyo lah bi 
takutuak." 

30 Salah surang di antaro urang-urang 
Farisi tu, adolah Nikodemus nan panah 
datang kabake Isa Almasih. Nikodemus 
mangatokan kabake urang-urang Farisi 
nan lain, 

51 "Manuruik paratuaran agamo, urang 
indak buliah di ukun, sabalun dijalehkan 
duduak parkaronyo, atau sabalun 
kasalahannyo dipareso." 

52 Urang-urang tu bi manjawab: 
"Apokoh angkau barasa dari Galilea 
pulo? Pareso sajolah Alkitab! Sudah tu, 
baru angkau tawu, baraso indak ado doh 
nabi nan barasa dari Galilea!" 

53 [Sasudah tu, kasadonyo urang bi 
pulang ka rumahnyo. 

' Tapi Isa Almasih payi ka Bukik 
Zaitun. 

2 Bisuak arinyo, subuah-subuah Baliau 
babaliak ka Rumah Tuhan, sambuah 
urang nan bi tibo kabake Baliau. Baliau 
duduak, mako muloilah Baliau ma aja 
urang-urang tu. 

3Samantaro itu, tibolah kabake Baliau 
guru-guru agamo jo urang-urang Farisi, 
mambawok surang padusi nan tatangkok 
basah sadang bajina. Urang-urang 
tu manyuruah padusi tu tagak di 
tangah-tangah, 

4mako bi mangeceklah urang-urang tu 
kabake Baliau, "Angku Guru, padusi ko 
kami tangkok sadang bajina. 

5Manuruik paratuaran agamo nan di 
ajakan dek Nabi Musa, ado mangatokan, 
baraso padusi nan bakcando iko, musti 
dipungkangi jo batu sampai mati. Kiniko 
baa pandapek Angku?" 

6 Urang-urang tu, mangko inyo 
batanyo bakcando itu, sangajo untuak 
manjarek Isa Almasih, supayo inyo 
dapek manyalahkan Baliau. Tapi Baliau 

manakua sajo, sambia manulih-nulih jo 
jari-Nyo di tanah. 

7 Dek karano urang-urang tu taruih juwo 
basiansik, mako mancingowaklah Baliau, 
sambia bakato kabake urang-urang tu, 
"Jikok ado di antaro angku-angku nan 
indak badoso, biyalah inyo nan mamuloi 
untuak mamungkang urang padusi ko jo 
batu." 

8 Kudian Baliau manakua pulo baliak, 
sambia manulih-nulih di tanah. 

9 Baru lah mandanga kecek Isa Almasih 
bakcando itu, mako bi bajalanlah urang 
tu surang-surang dari tampaik tu, muloi 
dari nan paliang tuwo. Akienyo tinggalah 
Baliau surang, baduwo jo padusi nan 
tatangkok tu, inyo tagak juwo lai disinan. 

10 Mako mancingowaklah Baliau, sambia 
bakato kabake urang padusi tu, "Bi 
kamanyo urang nan banyak cako? Indak 
ado doh nan ka ma ukun angkau?" 

11 "Indak, Ngku," keceknyo. "Jadihlah," 
kecek Isa Almasih, "Ambo indak ka ma 
ukun angkau pulo doh. Kiniko payilah, 
jan babuwek doso juwo lai.") 

12 Bakato pulolah baliak Isa Almasih 
kabake urang nan banyak, Baliau 
mangatokan, "Ambo adolah tarang 

dunia. Urang nan lai niyo manuruikkan 
Ambo, inyo indak ka bajalan di nan 
kalam doh, tapi inyo ka mampunyoi 
tarang dalam iduiknyo." 

13 "Kiniko Angkau mambari pangakuan 
tantang diri Angkau sandiri," kecek 
urang-urang Farisi tu kabake Baliau, 
"pangakuan Angkau tu indak batua." 

14 Isa Almasih manjawab, "Biyapun 
Ambo mambarikan pangakuan tantang 
diri Ambo sandiri, pangakuan Ambo tu 
batua: dek karano, Ambo tawu dari ma 
Ambo datang, Ambo tawu pulo kama 
Ambo ka payi. Angku-angku indak tawu 
doh, dari ma Ambo datang, indak tawu 
pulo doh, kama Ambo ka payi. 

15 Angku-angku mahakimi urang jo caro 
manusia: Tapi, nan Ambo, indak surang 
juwo doh urang nan Ambo hakimi. 

16 Tapi, jikok sakironyo Ambo mahakimi 
urang, kaputusan Ambo tu adie, dek 
karano Ambo indak surang Ambo sajo 
doh: Bapak nan ma utuih Ambo, Baliau 
tatap ado samo-samo jo Ambo. 

17 Di dalam kitab Nabi Musa ado tatulih 
nan bakcando iko: Pangakuan nan 
batua adolah, pangakuan dari urang nan 
baduwo. 

18 Nan mambari pangakuan tantang diri 
Ambo, ado baduwo -- Ambo sarato jo 
Bapak nan ma utuih Ambo." 

19 "Bapak Angkau tu dima Nyo?" kecek 
urang-urang tu. Isa Almasih manjawab, 
"Jo Ambo sajo angku-angku indak tawu 
doh, apo lai jo Bapak Ambo. Kok santano 
angku-angku lai tawu jo Ambo, tantu 
angku-angku ka tawu pulo jo Bapak 
Ambo." 

20 Kasadonyo tu dikatokan dek Baliau, 
dikutiko Baliau sadang ma aja di Rumah 
Tuhan, dakek kotak pitih pasambahan. 
Tapi indak surang juwo doh urang nan 
manangkok Baliau, dek karano alun tibo 
lai masonyo. 

21 Isa Almasih bakato sakali lai kabake 
urang-urang tu, "Ambo ka payi lai, mako 
angku-angku ka bi mancari Ambo, tapi 
angku-angku ka bi mati di dalam doso 
angku-angku. Ka tampaik Ambo payi, 
angku-angku indak ka dapek doh datang 
kasinan." 

22 Mako bi mangeceklah panguwaso- 
panguwaso urang Yahudi, "Mungkin Inyo 
ko nak ka mambunuah diri, dek karano 
Inyo mangatokan, 'Ka tampaik Ambo 


YOHANES 8.23-26 63 


payi, angku-angku indak dapek doh 
datang kasinan." 

23 Sudah tu Isa Almasih bakato kabake 
urang-urang tu, "Angku-angku datang 
dari bawah; Ambo datang dari ateh. 
Angku-angku dari dunia, Ambo indak 
dari dunia doh. 

24 Itu sababnyo mangko Ambo 
katokan kabake angku-angku, baraso 
angku-angku ka bi mati di dalam doso 
angku-angku. Nan sabananyolah nan 
Ambo katokan ko, angku-angku ka bi 
mati dalam doso angku-angku, jikok 
angku-angku indak picayo, baraso, 
'Ambo lah Baliau nan dinamokan ADEN 
ADO'." 

25 "Jadi Angkau ko siya nan sabananyo?" 
kecek urang-urang tu. Baliau manjawab, 
"Indak ado lai gunonyo mangecek jo 
angku-angku! 

26 Sambuah lai tantang parkaro 
angku-angku nan nak ka Ambo katokan, 
sarato nan nak ka Ambo hakimi. Baliau 
han ma utuih Ambo, dapek dipicayoi. 
Ambo manyampaikan kabake dunia apo 
nan Ambo danga dari Baliau." 

27 Urang-urang tu indak bi mangarati, 
baraso Isa Almasih sadang mancuritokan 
kabake inyo tantang Allah Bapak. 

28 Dek karano itu Baliau mangatokan 
kabake urang-urang tu, "Isuak, jikok 
angku-angku lah maninggikan Anak 
Manusia, kutiko itu baru angku-angku 
tawu, baraso 'Ambo adolah Baliau 
nan dinamokan ADEN ADOC', kutiko itu 
pulolah angku-angku ka tawu, baraso, 
indak ciyek juwo doh nan Ambo pabuwek 
tu, dari diri Ambo sandiri. Ambo hanyo 
mangatokan apo nan di ajakan dek 
Bapak kabake Ambo. 

29 Baliau nan ma utuih Ambo, tatap ado 
samo-samo jo Ambo. Baliau indak panah 
mampadiyakan Ambo tingga surang, dek 
karano, Ambo taruih mampabuwek apo 
nan katuju dek Baliau." 

30 Sasudah Isa Almasih mangatokan 
kasadonyo tu, sambuah urang nan bi 
picayo kabake Baliau. 

31 Kudian Isa Almasih bakato kabake 
urang-urang Yahudi nan lah picayo 
kabake Baliau, "Jikok angku-angku iduik 
layi manuruik ajaran Ambo, itu baru 
angku-angku sabana-bana pangikuik 
Ambo, 

32 mako angku-angku ka tawu bana 
jo Allah nan bana, dek karano itu 
angku-angku ka dimardekakan." 

33 “Kami ko katurunan Nabi Ibrahim," 
kecek urang-urang tu. "Alun ado lai 
kami manjadi budak siya-siyanyo! Apo 
mukasuiknyo Angkau mangatokan, 
'angku-angku ka dimardekakan'?" 

34"Nan sabananyolah nan Ambo 
katokan ko," kecek Isa Almasih 
kabake urang-urang tu. "Urang nan 
mampabuwek doso, adolah budak doso. 

35 Surang budak indak mampunyoi 
tampaik nan tatap di rumah tanggo, 
sadangkan anak, untuak salamo- 
lamonyo mampunyoi tampaik di rumah 
tanggo. 

36 Dek karano itu, jikok Anak Manusia 
nan mamardekakan angku-angku, mako 
angku-angku, iyo sabana-bana lah 
mardeka. 

37 Ambo layi tawu, baraso angku-angku 
ko katurunan Nabi Ibrahim. Tapi angku- 
angku baniyaik nak ka mambunuah 
Ambo, dek karano angku-angku indak 
namuah manarimo pangajaran Ambo. 

38 Apo nan Ambo liyek di Bapak 
Ambo, itulah nan Ambo katokan. 

Baitu pulo angku-angku, angku-angku 
mangarajokan apo nan lah di ajakan dek 
urang gaek angku surang-surang." 

39 Urang-urang tu bi manjawab, 
"Apak kami adolah Nabi Ibrahim." Isa 
Almasih bakato, "Santano angku-angku, 
batua-batua anak Nabi Ibrahim," "tantu 
angku-angku mangarajokan pulo apo 
nan dikarajokan dek Nabi Ibrahim. 

40 Ambo manyampaikan kabanaran 
nan Ambo danga dari Allah kabake 
angku-angku, tapi angku-angku nak ka 
mambunuah Ambo. Nabi Ibrahim indak 
ado doh mangarajokan nan bakcando 
itu! 

41 Angku-angku bi mangarajokan, 
apo nan dikarajokan dek urang gaek 
angku surang-surang." Urang-urang tu 
bi manjawab, "Kami ko indak anak-anak 
jina bagai doh. Bapak kami hanyo 
surang, iyolah Allah sandiri." 

42 Mako bakatolah Isa Almasih kabake 
urang-urang tu, "Santano Allah tu, 
adolah Bapak angku-angku, mako 
samustinyo angku-angku tu mangasiahi 
Ambo, dek karano, Ambo datang dari 
Allah. Ambo datang indak sakandak ati 

Ambo surang doh, tapi Baliaulah nan ma 
utuih Ambo. 

43 Apo sababnyo mangko angku-angku 
indak mangarati, jo sagalo apo nan 
Ambo katokan? Dek karano, pikieran 
angku-angku tu indak bisa manangkok 
apo nan Ambo ajakan. 

44 Ubilihlah ko nan manjadi apak 
angku-angku, angku-angku namuah 
mampaturuikkan kandaknyo. Sajak 
samulo Ubilih tu suko mambunuah. 
Inyo indak panah tagak di nan bana, 
dek karano indak ado doh kabanaran di 
atinyo. Jikok inyo baduto, itu lah patuik, 
dek karano lah baitu sipaiknyo. Inyo 
paduto, induak dari sagalo duto. 

45 Ambo mangatokan kabanaran, dek 
karano itulah mangkonyo angku-angku 
indak picayo kabake Ambo. 

46 Siya di antaro angku-angku nan 
dapek mambuktikan, baraso ado doso 
di diri Ambo? Jikok Ambo mangatokan 
kabanaran, baa mangko angku-angku 
indak picayo kabake Ambo? 

47 Urang nan barasa dari Allah, namuah 
mandangakan kato-kato Allah. Tapi, 
angku-angku ko nampaknyo indak 
barasa dari Allah, itulah sababnyo, mako 

angku-angku indak namuah ma iyokan 
kecek Ambo." 

48 Urang-urang Yahudi tu bi bakato 
ka Isa Almasih, "Indakkoh batua juwo 
apo nan kami katokan, baraso Angkau 
adolah urang Samaria nan kamasuak-an 
setan?" 

49 Baliau manjawab, "Ambo indak 
kamasuak-an setan doh. Ambo ma 
aromaik-i Bapak Ambo, tapi angku- 
angku mahino Ambo. 

50 Ambo indak mancari aromaik untuak 
diri Ambo sandiri doh. Ado Baliau nan 
ma usawokan aromaik untuak Ambo, 
Baliau pulolah nan ka mahakimi. 

51 Nan sabananyolah nan Ambo katokan 
ko, urang nan lai niyo manuruikkan 
kato-kato Ambo, mako inyo indak ka 
mati doh, untuak salamo-lamonyo." 

52 Mako bi bakatolah urang-urang 
Yahudi tu kabake Isa Almasih, "Kiniko 
kami lah tawu, baraso Angkau iyo 
sabana-bana kamasuak-an setan! Nabi 
Ibrahim sandiri lah mati, baitu pulo 
kasadonyo nabi-nabi nan lain. Tapi 
Angkau mangatokan, 'Urang nan lai ma 
iyokan kato-kato Ambo, inyo ka iduik 
untuak salamo-lamonyo.' 

53 Jikok Nabi Ibrahim sandiri lah mati, 
baitu pulo, kasadonyo nabi-nabi nan lain 
lah bi mati pulo, jadi, nan Angkau ko, 
siya Angkau nan sabananyo? Masokan 
Angkau ka labiah basa daripado bapak 
kami Nabi Ibrahim!" 

54 Isa Almasih manjawab, "Santano 
Ambo mancari aromaik untuak diri 
Ambo sandiri, mako aromaik tu indak 
ado doh tu aratinyo. Nan ma aromaik-i 
Ambo adolah Bapak Ambo, Baliau tu 
nan angku-angku anggap sabagai Tuhan 
Allah angku-angku, 

>> padohal angku-angku sandiri, indak 
bakatawuan doh jo Baliau. Tapi, nan 
Ambo bakatawuan jo Baliau. Santano 
Ambo mangatokan, baraso Ambo indak 
bakatawuan jo Baliau, mako Ambo 
adolah urang nan paduto, samo jo 
angku-angku. Ambo bakatawuan jo 
Baliau, Ambo mamatuahi kato-kato 
Baliau. 

56 Nabi Ibrahim, apak angku-angku tu, 
sanang sangaik atinyo, dek karano, inyo 
ka maliyek ari Ambo. Malah inyo lah 
maliyek, sabana sanang atinyo!" 

37 Mako bakatolah urang-urang Yahudi 
tu kabake Isa Almasih, "Umua Angkau 

alun sampai lai limo puluah tawun, tapi 
Angkau mangatokan lah maliyek Nabi 
Ibrahim?" 

58 Isa Almasih manjawab, "Nan 
sabananyo nan Ambo katokan kabake 
angku-angku: Sabalun Nabi Ibrahim 
layie, nan Ambo lah ado juwo." 

59 Dek mandangakan nan bakcando 
itu, urang-urang Yahudi tu bi ma 
ambiak-i batu, untuak pamungkang Isa 
Almasih; tapi Baliau capek manggalicau, 
barangkek dari Rumah Tuhan. 

1 Kutiko Isa Almasih sadang bajalan, 
Baliau manampak urang, nan buto 
sajak dari layie. 

2 Pangikuik-pangikuik Baliau bi batanyo, 
"Angku Guru, baa mangko urang ko 
dilayiekan buto? Apokoh dek karano inyo 
badoso, atau dek karano urang gaeknyo 
nan badoso?" 

3Isa Almasih manjawab, "Mangkonyo 
urang ko buto, indak dek karano doso 
inyo doh, indak pulo doh dek karano 
doso urang gaeknyo, tapi mukasuiknyo 
adolah, supayo urang buliah dapek 
maliyek kuwaso Allah bakarajo dalam 
dirinyo. 


YOHANES 9.4-9 71 


4Salamo ari lai siang, kito musti 
mangarajokan karajo Baliau nan ma 
utuih Ambo. Sabanta lai ari ka malam, 
kok lah malam, indak surang juwo doh 
urang nan ka dapek bakarajo. 

> Salamo Ambo di dunie ko, Ambo lah 
tarang dunia." 

6 Sasudah bakato bakcando itu, Isa 
Almasih maliyua ka tanah, Baliau ma 
aduak ayie liyua-Nyo tu jo tanah. Kudian 
Baliau mambaruikkannyo ka mato urang 
tu, 

7 mako bakatolah Baliau kabake urang 
tu, "Payilah basuah muko angkau ka 
tabek Siloam." (Siloam aratinyo adolah 
'Di utuih'.) Mako payilah urang tu 
mambasuah mukonyo. Kutiko inyo lah 
babaliak, mako matonyo lah dapek 
maliyek. 

8 Urang-urang nan di dakek rumah 
urang nan buto tu, sarato jo urang-urang 
nan sabalun itu manampak inyo mintak 
sidakah, kasadonyo bi mangatokan, 
"Indak koh inyo ko urang nan biasonyo 
mintak sidakah?" 

9 Ado nan mangatokan, "Iyo, inyo 
ko." Tapi ado pulo nan mangatokan, 
"Indak, inyo ko hanyo ampia sabantuak 

jo urang nan buto tu." Tapi urang tu 
sandiri mangatokan, "Batua, ambolah 
urangnyo." 

10"Baa tu caronyo, kok mato angkau 
lah dapek maliyek?" kecek urang nan bi 
batanyo kabake inyo. 

11 Inyo manjawab, "Urang nan banamo 
Isa Almasih, Baliau tu lah nan ma 
ambiak luluak saketek, sudah tu Baliau 
baruikkan ka mato ambo, Baliau bakato, 
'Payilah basuah muko angkau ka tabek 
Siloam." Mako payilah ambo mambasuah 
muko. Kutiko ambo sadang mambasuah 
muko, ruponyo mato ambo lah dapek 
maliyek." 

12 “Dimanyo Urang tu?" tanyo urang 
nan banyak tu. Inyo manjawab, "Indak 
tawu ambo doh." 

13 Kutiko Isa Almasih ma aduak tanah 
jo ayie liyua-Nyo, untuak pa ubek mato 
urang buto supayo dapek maliyek, ari tu 
adolah ari Sabat. Mako urang nan lah 
cegak tu dibawok kabake urang-urang 
Farisi. 

14 (9:13) 

15 Urang-urang Farisi tu bi batanyo pulo 
kabake inyo, baa caronyo, kok matonyo 
dapek maliyek. Inyo manjawab, "Baliau 

tu lah nan mambaruikkan luluak ka mato 
ambo, sudah tu Baliau manyuruah ambo 
payi mambasuah muko, mako cegaklah 
mato ambo." 

16 Babarapo urang di antaro urang 
Farisi tu bi mangatokan, "Indak mungkin 
Urang nan ma ubek ko barasa dari Allah, 
dek karano Inyo indak ma-aromaik-i 
ari Sabat." Tapi urang nan lain bi 
mangatokan, "Dima pulo ka mungkin 
urang nan badoso mampabuwek 
mukjizat nan saroman iko?" Mako 
timbualah patikaiyan pandapek di antaro 
urang-urang tu. 

17 Mako urang-urang Farisi tu, bi 
batanyo pulo baliak kabake urang nan 
lah cegak tu, "Baa pandapek angkau, 
tantang Urang nan ma ubek angkau tu?" 
Inyo manjawab, "Manuruik pandapek 
ambo, Baliau tu adolah Nabi." 

18 Tapi, pamimpin-pamimpin urang 
Yahudi tu indak bi picayo, baraso, urang 
tu iyo buto sajak dari layienyo, nan 
kiniko lah dapek maliyek. Dek karano 
itu, urang-urang tu ma imbau urang 
gaeknyo, 

19 sambia batanyo, "Batuakoh iko anak 
angku, nan angku katokan buto dari 

sajak layienyo? Baa tu caronyo, mangko 
kiniko inyo lah dapek maliyek?" 

20 Urang nan ditanyo tu manjawab, 
"Iyo, inyo ko iyo anak kami: inyo iyo 
buto dari sajak layienyo. 

21Tapi, baa caronyo mangko inyo 
kiniko lah dapek maliyek, kami indak 
tawu. Siya urang nan ma ubek, sampai 
matonyo dapek maliyek, itu pun kami 
indak tawu. Tanyokan sajolah kabake 
inyo, inyo kan lah gadang, inyo dapek 
manjawab sorang." 

22 Urang gaeknyo tu mangatokan 
bakcando itu, dek karano inyo takuik 
kabake pamimpin-pamimpin urang 
Yahudi: dek karano urang-urang tu 
lah supakaik, baraso satiyok urang 
nan ma akui Isa Almasih sabagai 
Rajo Panyalamaik, mako inyo indak 
dibuliahkan lai masuak ka rumah 
ibadaik. 

23 Itu mangkonyo urang gaeknyo 
tu mangatokan, "Inyo lah gadang: 
tanyokan sajolah kabake inyo." 

24 Mako urang-urang tu ma imbau 
baliak, urang buto nan lah cegak 
tu, sambia bakato kabake inyo, 
"Basumpahlah angkau, baraso angkau 

layi ka mangatokan nan sabananyo. 
Kami tawu, Urang tu urang badoso." 

25 "Apokoh Baliau tu badoso atau indak, 
ambo indak tawu doh. Nan jaleh di ambo 
hanyo ciyek, dawulu mato ambo buto, 
kiniko lah dapek maliyek." 

29 Mako batanyolah baliak urang-urang 
tu kabake urang nan lah cegak tu, "Apo 
nan Inyo pabuwek kabake angkau? Baa 
caro Inyo ma ubek angkau, mako mato 
angkau dapek maliyek?" 

27 Urang tu manjawab, "Tadi lah 
ambo curitokan kabake angku-angku, 
tapi angku-angku indak namuah 
mandangakan. Baa mangko kiniko 
angku-angku nak mandangakannyo pulo 
baliak? Barangkali angku-angku nak ka 
manjadi pangikuik-Nyo pulo yo?" 

28 Mako bi bangihlah urang-urang tu 
kabake inyo, "Wa-ang sajolah pangikuik- 
Nyo, nan kami indak! Kami pangikuik 
Nabi Musa. 

29 Kami tawu, baraso Allah lah bakato 
ka Nabi Musa. Tapi Urang nan ma ubek 
wa-ang tu, kami indak tawu doh dari ma 
asa-Nyo." 

30 Urang buto nan lah cegak tu bakato 
pulo, "Ganjie bana tu kecek angku- 

angku, angku-angku mangatokan indak 
tawu dari ma asa-Nyo, sadangkan Baliau 
lah ma ubek mato ambo, sampai dapek 
maliyek. 

31 Kito lah samo-samo tawu, baraso 
Allah indak mampalakukan doh pintak 
urang nan badoso, nan dipalakukan 
adolah pintak urang nan saliah, nan suko 
mangarajokan nan katuju dek Allah. 

32 Sajak dunie takambang, alun ado lai 
kito mandanga, urang nan bisa ma ubek, 
mato urang nan buto sajak dari layie, 
sampai dapek maliyek. 

33 Jikok Baliau tu indak dari Allah, mako 
Baliau indak ka dapek doh mampabuwek 
sagalo sasuatu." 

34 Urang-urang tu bi manjawab, "Apo 
kecek wa-ang? Wa-ang nan bagulimang 
doso sajak dari layie, wa-ang nak ka ma 
aja-i kami pulo?" Mako sajak dari itu, 
inyo indak dibuliahkan lai masuak ka 
rumah ibadaik. 

35 Isa Almasih lah mandanga kaba, 
baraso urang-urang Yahudi, lah managah 
urang buto nan lah cegak tu, masuak 
ka rumah ibadaik. Mako payilah Baliau 
mancari urang tu, sarato batanyo kabake 

inyo, "Apokoh angkau layi picayo kabake 
Anak Manusia?" 

36 Urang tu manjawab, "Siya tu nan 
Anak Manusia tu, Angku? Tunjuakkanlah 
kabake ambo, buliah ambo picayo pulo 
kabake Baliau." 

37 "Kiniko angkau lah maliyek Inyo, 
ikolah nan Anak Manusia, nan sadang 
mangecek jo angkau ko." 

38 "Ambo picayo, Tuhan," kecek urang 
tu, mako sujuiklah inyo di adok-an Isa 
Almasih. 

39 Bakatolah Isa Almasih, "Ambo datang 
ka dunie ko untuak mahakimi: supayo 
urang nan buto dapek maliyek, baitu 
pulo sabaliaknyo, urang nan dapek 
maliyek, ka manjadi buto." 

40 Babarapo urang Farisi nan ado 
disinan, inyo mandanga Isa Almasih 
mangecek bakcando itu, mako bi 
batanyolah inyo kabake Baliau, "Jadi, 
mukasuik Angku, nan kami ko lah buto 
pulo?" 

41 Baliau manjawab, "Kok santano 
angku-angku buto, mako angku-angku 
indak ka badoso doh. Dek karano, 
angku-angku bi mangatokan, 'Mato kami 
layi dapek maliyek,' tapi angku-angku 

indak bi namuah picayo, mako tataplah 
angku-angku dalam doso." 

10 1"Nan sabananyo lah nan ambo 

katokan ko: Urang nan masuak ka 
kandang domba, jo sacaro malompek-i 
paga, indak malalui pintu, tapi inyo 
mamanjek malalui jalan nan lain, mako 
urang tu adolah pancilok atau parampok. 

2 Tapi, urang nan masuak malalui pintu, 
inyo tu lah nan tukang gubalo domba. 

3 Panjago kandang mambukakkan pintu 
untuak inyo, domba-domba tawu jo 
suwaronyo, dikutiko inyo ma imbau 
domba tu jo namonyo sikua-sikua, 
sambia ma iriangkan domba tu kaluwa. 

4Sasudah domba-domba tu dibawoknyo 
kaluwa, tukang gubalo tu bajalan di 
muko, domba-domba tu ma iriang di 
balakang, dek karano domba tu tawu jo 
suwaro tukang gubalonyo. 

> Domba-domba tu indak ka namuah 
doh manuruikkan urang nan lain, 
malahan inyo ka lari dari urang tu, dek 
karano inyo indak tawu jo suwaro urang 
tu." 

61sa Almasih lah mancuritokan 
parumpamoan nan bakcando itu, tapi 
urang-urang tu indak mangarati juwo 

doh, tantang apo nan dimukasuikkan 
dek Baliau. 

7 Mako bakatolah Isa Almasih sakali lai, 
"Nan sabananyolah nan Ambo katokan 
ko: Ambolah pintu masuak untuak 
domba. 

8 Kasadonyo nan tibo sabalun Ambo, 
adolah pancilok atau parampok, domba- 
domba indak ka ma acuahkan suwaronyo 
doh. 

9 Ambolah pintu. Siya nan masuak 
malalui Ambo, mako inyo ka salamaik: 
inyo kaluwa, inyo masuak, mako inyo ka 
mandapekkan nan ka dimakan. 

10 Pancilok tibo hanyo untuak mancilok, 
untuak mambunuah jo untuak marusak. 
Tapi kadatangan Ambo adolah untuak, 
supayo umaik manusia mandapekkan 
iduik -- iduik nan balimpah-limpah. 

11 Ambolah tukang gubalo, nan 
sabana-bana tukang gubalo. Tukang 
gubalo nan baiak, adolah, nan lai 
namuah manyarahkan angoknyo untuak 
domba-dombanyo. 

12 Urang sarayoan, nan bukan 
tukang gubalo, bukan pulo urang nan 
punyo domba, mako inyo ka lari abih 
maninggakan domba-domba, jikok inyo 

manampak anjiang utan tibo manyarang. 
Mako domba-domba tu ka ditangkok, 
sarato dipaserak-serakkan dek anjiang 
utan. 

13 Urang sarayoan tu ka bi lari, dek 
karano inyo bakarajo ma arokkan upah. 
Inyo indak mampadulikan domba-domba 
tu. 

14 Ambolah tukang gubalo nan sabana- 
bana tukang gubalo. Bakcando Bapak 
tawu jo Ambo, baitu pulo Ambo tawu 
jo Bapak, sarupo itu pulo Ambo tawu 
jo domba-domba Ambo, baitu pulo 
domba-domba Ambo, tawu pulo jo 
Ambo. Ambo manyarahkan angok Ambo 
untuak inyo. 

15 (10:14) 

16 Ado pulo domba-domba lain, nan 
punyo Ambo juwo, tapi indak tamasuak 
doh dalam kalompok domba nan iko. 
Inyo musti ka Ambo bawok pulo, inyo 
ka mandangakan pulo suwaro Ambo. 
Kasadonyo domba tu ka manjadi ciyek 
kalompok, hanyo surang sajonyo tukang 
gubalonyo. 

17 Bapak mangasiahi Ambo, dek karano 
Ambo manyarahkan angok Ambo, sudah 
tu Ambo tarimo baliak, nyawo Ambo tu. 

18 Indak surang juwo doh urang nan 
bisa ma ambiak angok Ambo. Ambo 
sarahkan angok Ambo tu, manuruik 
kandak Ambo sandiri. Ambo bakuwaso 
untuak manyarahkannyo, bakuwaso pulo 
untuak ma ambiaknyo baliak. Itulah 
tugeh nan Ambo tarimo dari Bapak 
Ambo." 

19 Dek karano Isa Almasih bakato 
bakcando itu, urang-urang Yahudi muloi 
bi batangka. 

20 Sambuah urang nan bi mangatokan, 
"Inyo kamasuak-an setan! Inyo gilo! 
Untuak apo kalian dangakan kecek-Nyo?" 

21 Tapi ado pulo nan mangatokan, 
"Urang nan kamasuak-an setan, indak 
bakcando itu doh caro inyo mangecek! 
Dapek koh setan mambuwek mato urang 
buto bisa maliyek?" 

22 Di kota Yerusalem, urang sadang 
marayokan Ari Rayo Manayiak-i Rumah 
Tuhan. Kutiko itu di musin dingin. 

23 Isa Almasih sadang bajalan di 
tampaik nan banamo Surambi Nabi 
Suleman, di dalam Rumah Tuhan. 

24 Kutiko urang-urang Yahudi bi tibo, 
bakumpua di sakuliliang Baliau, mako 
urang-urang tu bi batanyo, "Sampai 

pabilokoh Angkau nak mampadiyakan 
kami ditangkok ragu? Katokanlah 
taruih tarang, jikok iyo Angkau Rajo 
Panyalamaik." 

25 Baliau manjawab, "Alah Ambo 
katokan kabake angku-angku, tapi 
angku-angku indak picayo. Sagalo 
karajo nan Ambo karajokan ateh namo 
Bapak Ambo, itu lah mambari tando 
tantang siya diri Ambo. 

26 Mangkonyo angku-angku indak 
picayo, dek karano, angku-angku indak 
tamasuak domba-domba Ambo. 

27 Domba-domba Ambo, inyo tawu jo 
suwaro Ambo. Ambo tawu jo inyo, inyo 
lah musti manuruikkan Ambo. 

28 Ambo mambarikan kabake domba- 
domba Ambo tu, iduik sajati nan kaka, 
untuak salamo-lamonyo inyo indak ka 
binaso. Indak surang juwo doh urang 
nan ka dapek marabuik inyo dari tangan 
Ambo. 

29 Bapak Ambo nan lah mambarikan 
inyo kabake Ambo, Baliau labiah 
bakuwaso dari sagalo-galonyo. Indak 
surang juwo doh urang nan ka dapek 
marabuik inyo dari tangan Baliau. 

30 Antaro Ambo jo Bapak, Kami ciyeknyo 
tu." 

31 Mako urang-urang Yahudi bi 
ma ambiak-i batu baliak, untuak 
pamungkang Isa Almasih. 

32 Tapi Baliau bakato kabake urang- 
urang tu, "Angku-angku lah maliyek, lah 
sambuah Ambo mangarajokan karajo- 
karajo nan baiak, nan ditugehkan dek 
Bapak kabake Ambo. Dari sagalo karajo 
nan Ambo karajokan tu, namanyo nan 
indak katuju di angku-angku, mangko 
angku-angku nak ka mamungkang 
Ambo?" 

33 Urang-urang Yahudi tu bi manjawab, 
"Indak dek karano karajo-karajo Angkau 
nan baiak tu doh, mangko kami nak 
ka mamungkang Angkau jo batu, tapi, 
dek karano Angkau lah mampasando- 
sandokan Allah. Angkau hanyo surang 
manusia, tapi Angkau nak manjadikan 
diri Angkau Allah." 

34 Mako bakatolah Isa Almasih, "Indak 
koh di kitab Taurat nan di angku-angku 
tu, ado tatulih: Allah mangatokan, 
'Kalian adolah ilahi'? 

35 Kito lah samo-samo tawu, baraso apo 
nan tatulih dalam Alkitab balaku untuak 

salamo-lamonyo. Jadi, jikok Allah ma 
agiah sabutan 'ilahi' kabake urang nan 
picayo jo kato-kato Baliau, 

36 baa mangko angku-angku 
mangatokan Ambo mampasando- 
sandokan Allah, dek karano Ambo 
mangatokan Ambo Anak Allah? Padohal 
Ambo ko dipiliah dek Bapak untuak di 
utuih ka dunie ko. 

37 Jikok Ambo indak mangarajokan, 
karajo nan ditugehkan dek Bapak 
kabake Ambo, jan lai angku-angku 
picayo kabake Ambo. 

38Tapi, dek karano Ambo layi 
mangarajokannyo, mako picayolah 
kabake apo nan Ambo karajokan tu, 
biyapun angku-angku indak namuah 
picayo kabake Ambo. Supayo angku- 
angku buliah tawu, sarato mangarati 
baraso Bapak tatap basatu jo Ambo, 
baitu pulo Ambo tatap basatu jo Bapak." 

39 Urang-urang tu ba usawo baliak nak 
ka manangkok Isa Almasih, tapi Baliau 
capek manggalicau. 

40 Baliau babaliak ka subarang 
sungai Yordan, ka tampaik Nabi Yahya 
mampamandikan urang dulu, mako 
disinanlah Baliau untuak babarapo lamo. 

41 Sambuah urang nan bi tibo kabake 
Baliau. Urang-urang tu bi mangatokan, 
"Nabi Yahya indak ado doh mampabuwek 
mukjizat-mukjizat, tapi sagalo apo nan 
dikatokannyo tantang Baliau ko, batua." 

42 Mako sambuahlah urang-urang nan 
disinan, nan picayo kabake Isa Almasih. 
1 1 1 Ado surang urang nan banamo 

si Lazarus tingga di Betania, 
samo-samo jo dunsanaknyo si Maryam 
jo si Marta. 

2 Si Maryam adolah padusi nan panah 
manuwangkan minyak arun, ka kaki 
Tuhan, sarato manyeka kaki Tuhan jo 
abuaknyo. Satu kutiko si Lazarus sakik. 

3Kaduwo urang dunsanaknyo tu 
mangabakan kabake Isa Almasih, 
"Tuhan, dunsanak kami nan Tuhan 
kasiahi tu, inyo sakik." 

4Kutiko Baliau mandanga kaba tu, 
Baliau bakato, "Panyakiknyo tu indak ka 
mambawok inyo mati tu doh. Tajadi nan 
bakcando itu, supayo Allah dimuliekan, 
dek karano di kajadian tu Anak Allah 
dimuliekan pulo." 

“Isa Almasih sangaik ibonyo kabake 
urang nan batigo badunsanak tu. 

6 Tapi, kutiko Baliau mandapek kaba 
baraso si Lazarus sakik, Baliau sangajo 
bamalam duwo malam lai di tampaik 
Baliau tu. 

7 Sasudah tu, barulah Baliau bakato 
kabake pangikuik-pangikuik-Nyo, "Molah 
kito babaliak ka Yudea." 

8 Pangikuik Baliau bi manjawab, "Angku 
Guru, baru kapatang ko urang-urang 
Yahudi nak ka mamungkang-i Angku jo 
batu, kiniko Angku nak ka babaliak pulo 
kasinan?" 

9]1sa Almasih bakato, "Indak koh ari 
nan siang tu, lamonyo duwo baleh jam? 
Urang nan bajalan di siang ari, inyo 
indak ka tataruang doh, dek karano inyo 
maliyek cahayo tarang dunia ko. 

10 Tapi, urang nan bajalan di tangah 
malam, mako inyo ka tataruang, dek 
karano indak ado cahayo tarang di 
dirinyo." 

11 Bakcando itulah kecek Isa Almasih. 
Kudian Baliau bakato pulo baliak, "Kanti 
kito si Lazarus, lah talalok, Ambo ka payi 
manjagokan inyo." 

12 Pangikuik-pangikuik Baliau bakato, 
"Tuhan, jikok si Lazarus hanyo talalok, 
tantu baiko inyo lai ka cegak." 

13 Mukasuik Baliau nan sabananyo 
iyolah, nan si Lazarus iyo lah mati. Tapi 
pangikuik Baliau manyangko, nan di 
mukasuikkan dek Baliau si Lazarus lalok 
biaso. 

14Dek karano itu, Isa Almasih 
mangecek kabake pangikuik-Nyo sacaro 
taruih tarang, "si Lazarus iyo lah mati. 

15 Tapi basyukurlah, Ambo indak sadang 
ado disinan kutiko itu, dek karano, labiah 
elok lai di angku-angku bakcando itu, 
buliah angku-angku manjadi urang nan 
ba-iman. Molah kito payi kiniko juwo ka 
si Lazarus." 

16Si Tomas, nan dinamokan pulo 
"Si Kamba," mangecek kabake kanti- 
kantinyo pangikuik Isa Almasih nan 
lain, "Molah kito payi, biyalah kito mati 
samo-samo jo Baliau!" 

17 Kutiko Isa Almasih tibo di tampaik tu, 
si Lazarus lah ampek ari dikubuakan. 

18 Betania dakek jo Yerusalem, kiro-kiro 
tigo kilo jaraknyo. 

19 Sambuah urang Yahudi nan bi tibo 
manjanguak si Marta jo si Maryam, 
untuak mahibur inyo dek karano 
kamatian dunsanaknyo tu. 

20 Kutiko si Marta mandanga kaba, 
baraso Isa Almasih lah tibo, mako payilah 
inyo kaluwa untuak manyonsongkan 
Baliau, sadangkan si Maryam tingga di 
rumah. 

21 Bakatolah si Marta kabake Baliau, 
"Tuhan, santano Tuhan ado disiko kutiko 
itu, tantu dunsanak ambo tu indak ka 
mati doh. 

22 Tapi, biyapun baitu ambo 
yakin, baraso kiniko juwo Allah ka 
mampalakukan pintak Tuhan, apo sajo 
nan Tuhan mintak kabake Baliau." 

23"Dunsanak angkau tu, inyo layi ka 
iduik tu baliak," kecek Baliau kabake si 
Marta. 

24 Si Marta manjawab, "Ambo layi tawu, 
baraso si Lazarus inyo ka iduik baliak, 
di kutiko kasadonyo urang nan mati di 
iduikkan baliak di Ari Kiamaik." 

25 Isa Almasih bakato kabake si Marta, 
"Ambolah nan mambarikan iduik nan 
sabana iduik, Ambolah nan ma iduikkan 
baliak urang nan mati. Urang nan layi 
picayo kabake Ambo, inyo ka tatap iduik, 
biyapun inyo lah mati. 

26 Urang iduik nan layi picayo kabake 
Ambo, mako inyo indak ka mati doh 

untuak salamo-lamonyo. Layi picayokoh 
angkau kabake apo nan Ambo katokan 
tu?" 

27 "Layi Tuhan," kecek si Marta, "ambo 
picayo, baraso Tuhan adolah Anak Allah, 
Rajo Panyalamaik nan turun ka dunie." 

28 Sasudah si Marta mangecek bakcando 
itu, inyo payi ma imbau karek-annyo 
si Maryam, sambia mambisiakkan ka 
inyo, "Angku Guru ado disiko: Baliau 
mananyokan kau." 

29 Mandangakan tu, si Maryam bagageh 
tagak, mako payilah inyo manamui Isa 
Almasih. 

30 Kutiko itu, Baliau alun masuak lai 
ka dalam kampuang. Baliau, sadang di 
tampaik si Marta manamui Baliau cako 
juwo lai. 

31 Urang-urang Yahudi nan sadang 
manjanguak di rumah si Maryam, dek 
manampak si Maryam tagak, bagageh 
bajalan kaluwa, mako inyo bi payi pulo 
manuruikkan si Maryam, dek karano, 
urang-urang tu manyangko si Maryam 
payi manangih ka pusaro. 

32 Kutiko si Maryam lah tibo di tampaik 
Isa Almasih, inyo lah manampak Baliau, 
mako tagak jo singantualah inyo di 

adok-an Baliau, sambia bakato, "Tuhan, 
santano Tuhan ado disiko kutiko itu, 
tantu karek-an ambo indak ka mati doh." 

33 Baru Baliau maliyek si Maryam 
manangih, baitu pulo urang-urang 
Yahudi, nan tibo samo-samo jo inyo 
manangih pulo, sadiah pulolah ati Baliau, 
nampaknyo ati Baliau ibo sangaik. 

34 Mako batanyolah Baliau kabake 
urang-urang tu, "Dima inyo angku- 
angku kubuakan?" Urang-urang tu bi 
manjawab, "Tuhan, molah kito payi 
maliyek." 

35 Mako manangihlah Isa Almasih. 

36 Urang-urang Yahudi tu bi 
mangatokan, "Liyeklah, indak 
tangguang-tangguang doh kasiah- 

Nyo kabake si Lazarus!" 

37 Tapi ado di antaro urang-urang 
tu nan mangatokan, "Baliau dapek 
mancegakkan mato urang buto, baa 
mangko Baliau indak bisa managah, 
supayo si Lazarus jan mati?" 

38 Isa Almasih batambah ibo atinyo, 
mako payilah Baliau ka kubuaran. 
Kubuaran tu adolah sabuwah guwo, nan 
pintunyo disawok jo batu gadang. 

39"Anjakkanlah batu tu," kecek Isa 
Almasih. Mako bakatolah si Marta, 
karek-an si Lazarus nan mati tu, "Tuhan, 
inyo ko lah ampek ari dikubuakan. Tantu 
lah busuak kiniko!" 

40 Manjawablah Baliau, "Kan lah Ambo 
katokan kabake angkau: Jikok angkau 
layi picayo, mako angkau ka maliyek 
bara lah ka gadangnyo kuwaso Allah!" 

41 Mako di anjakkan uranglah batu 
panutuik pintu kubua tu. Isa Almasih 
maningadah ka langik sambia bakato, 
"Tarimo kasih Bapak, Angkau lah 
mampalakukan pintak Ambo. 

42 Ambo tawu, baraso Angkau satiyok 
wakatu mandanga apo nan Ambo 
mintak, Ambo bakato bakcando iko, 
adolah untuak urang-urang nan ado 
disiko: supayo inyo buliah picayo, baraso 
Angkaulah nan ma utuih Ambo." 

43 Sasudah bakato bakcando itu, Baliau 
ba imbau jo suwaro nan kuwaik, "Oih 
Lazarus, kaluwalah!" 

44 Mako kaluwalah si Lazarus dari 
kubuanyo. Tangannyo jo kakinyo, 
babungkuih juwo lai jo kain kapan, 
mukonyo tasawok jo kain panutuik 
muko. "Bukaklah kain kapannyo, buliah 

saleso inyo bajalan," kecek Isa Almasih 
kabake urang-urang nan disinan. 

45 Di antaro urang-urang Yahudi nan 
tibo manjanguak ka rumah si Maryam, 
sambuah nan bi picayo kabake Isa 
Almasih, dek karano inyo lah maliyek 
kajadian tu. 

46 Tapi babarapo urang di antaro inyo 
tu, ado nan payi kabake urang Farisi 
untuak mancuritokan, apo nan lah 
dipabuwek dek Isa Almasih. 

47 Dek karano itu, urang-urang Farisi 
jo imam-imam kapalo ma adokan rapek 
jo Mahkamah Agamo. Urang-urang tu 
bi mangatokan, "Apo nan musti kito 
pabuwek? Si Isa tu, Inyo lah sambuah 
mampabuwek mukjizat! 

48 Jikok kito padiyakan Inyo taruih 
bakcando itu, mako kasadonyo urang 
ka bi picayo kabake Inyo. Akienyo 
panguwaso Roma ka tibo kamari ko, 
untuak ka maruntuahi Rumah Tuhan, 
sudah tu inyo ka mambinasokan 
kasadonyo banso kito!" 

49 Salah surang dari urang-urang nan 
barapek tu, nan banamo Kayafas, nan 
manjadi imam basa di tawun itu, inyo 

mangatokan, "Indak ciyek juwo nan ka 
tantu di kalian doh ko. 

50 Apokoh kalian indak manyadari, asa 
layi ka untuak rakyaik nan basamo, 
labiah elok surang mati, daripado 
kasadonyo banso kito binaso?" 

51 Sabananyo Kayafas mangecek 
saroman itu, indak barasa dari 
pikierannyo sandiri doh. Tapi sabagai 
imam basa ditawun itu, inyo lah 
manubuatkan, baraso Isa Almasih ka 
mati untuak banso Yahudi. 

52 Indak untuak banso Yahudi sajo doh, 
tapi untuak mangumpuakan, sarato 
untuak mampasatukan anak-anak Allah 
nan lah baserak-serak. 

53 Sajak dari itu panguwaso-panguwaso 
urang Yahudi lah samupakaik untuak ka 
mambunuah Isa Almasih. 

54 Dek karano itu, Baliau indak ado 
lai payi ka tampaik-tampaik nan rami 
di lingkuangan urang Yahudi. Baliau 
barangkek dari Yudea, sudah tu payi 
ka kota nan banamo Efraim di dakek 
padang gurun. Disinan Baliau tingga 
samo-samo jo pangikuik-Nyo. 

>> Dikutiko itu lah ampia ka dakek ka 
Ari Rayo Paskah urang Yahudi. Sambuah 

urang dari kampuang-kampuang nan 
lah bi payi ka Yerusalem untuak payi 
balimau, sabalun ari rayo tu dimuloi. 

56 Urang-urang tu bi mancari Isa 
Almasih, kutiko inyo lah bi bakumpua di 
Rumah Tuhan, inyo mangecek sasamo 
inyo, "Baa pandapek angku? Mungkin 
Inyo tu indak ka tibo doh ka tampaik ari 
rayo ko." 

57 Urang-urang tu bakato nan bakcando 
itu, dek karano lah ado parentah dari 
imam-imam kapalo, sarato jo urang- 
urang Farisi, baraso, jikok ado urang 
nan tawu, dima Isa Almasih barado, 
mako urang tu musti sacapeknyo ma 
imbaukan, supayo Isa Almasih buliah 
ditangkok. 

1 2 l Anam ari sabalun Ari Rayo 

Paskah, Isa Almasih payi ka 
Betania. Disinan ado si Lazarus, nan dulu 
kutiko inyo lah mati, inyo di iduikkan 
baliak dek Baliau. 

“Tibo disinan Baliau dijamu dek 
urang-urang tu, si Marta sato pulo 
malayani. Si Lazarus jo tamu-tamu nan 
lain bi duduak makan samo-samo jo 
Baliau. 

3 Kudian tibolah si Maryam mambawok 
minyak arun, kiro-kiro satangah liter 
banyaknyo, minyak arun narwastu 
nan sangaik maha. Inyo tuwangkanlah 
minyak arun tu ka kaki Isa Almasih, 
sudah tu disekanyo jo abuaknyo. Mako 
arun mangkapundaklah rumah tu, dek 
karano di bawun minyak arun tu. 

4Tapi, si Yudas Iskariot, salah surang 
dari pangikuik Isa Almasih -- nan 
kudiannyo inyo mangkiyanaik-i Baliau -- 
inyo bakato, 

5"Baa mangko indak dijuwa sajo 
minyak arun tu, jo saharago tigo ratuih 
pitih perak, sudah tu, pitihnyo buliah 
dibarikan kabake urang-urang nan 
bansaik?" 

6Si Yudas mangecek bakcando itu, 
indak dek karano inyo mamparatikan 
urang-urang nan bansaik doh, tapi dek 
karano inyo pancilok. Inyo acok ma 
ambiak pitih pasamoan nan dipaciknyo. 

7 Mako bakatolah Isa Almasih, 
"Padiyakan sajolah, apo nan ka 
dipabuwek dek si Maryam tu! Inyo 
mampabuwek bakcando itu, untuak ka 
tando ari pangubuaran Ambo tu. 

8 Urang nan bansaik, ka salamonyo ado 
di antaro angku-angku, tapi, nan Ambo 
ko indak." 

9 Sambuah urang Yahudi nan mandanga 
kaba, baraso Isa Almasih sadang di 
Betania, mako bi payilah inyo kasinan. 
Inyo bi payi kasinan, indak dek karano 
Isa Almasih tu sajo doh, tapi dek karano 
inyo nak maliyek pulo, si Lazarus nan 
lah di iduikkan baliak sasudah mati dek 
Baliau. 

101tu mangkonyo imam-imam kapalo, 
nak ka mambunuah si Lazarus pulo; 

11 dek karano dek inyolah mangkonyo 
sambuah urang-urang Yahudi, nan indak 
namuah lai ma acuahkan imam-imam 
kapalo, urang-urang tu lah bi picayo 
kabake Isa Almasih. 

12 Bisuak arinyo, urang banyak nan 
lah bi tibo untuak marayokan ari rayo 
Paskah mandanga kaba, baraso Isa 
Almasih sadang dalam pajalanan manuju 
ka Yerusalem. 

13 Mako urang-urang tu bi ma ambiak-i 
daun-daun palam, sudah tu inyo 
bi payi manyambuik Isa Almasih 
sambia basorak-sorak, "Pujilah Allah! 
Dibarakaik-ilah Baliau nan datang 

ateh namo Tuhan. Dibarakaik-ilah Rajo 
Israel!" 

14 Isa Almasih manamukan sikua 
kaladai mudo, Baliau racaklah kaladai 
tu. Mako basuwoanlah apo nan tatulih 
dalam Alkitab: 

15 "Jan takuik, oih puti Sion! Liyeklah, 
Rajo angkau datang, Inyo maracak sikua 
kaladai mudo!" 

16 Kutiko itu pangikuik-pangikuik Isa 
Almasih alun mangarati lai jo kasadonyo 
tu. Sasudah Baliau dimuliekan jo 
kamatian-Nyo, barulah takana dek 
urang-urang tu, baraso, apo nan 
dipabuwek dek urang nan banyak 
kabake Baliau tu, lah tatulih sabalunnyo 
dalam Alkitab. 

17 Urang-urang nan maliyek, kutiko 
Baliau ma imbau si Lazarus kaluwa dari 
kubua, untuak ka di iduikkan baliak 
sasudah mati, urang tu tatap juwo 
mancuritokan kajadian tu. 

18 Itu mangkonyo urang nan banyak 
tu bi payi manamui Isa Almasih, dek 
karano inyo lah mandanga kaba baraso 
Baliaulah nan mampabuwek mukjizat tu. 

19 Mako bi mangeceklah urang-urang 
Farisi sasamo inyo, "Indak ado lai 

nan ka dapek kito pabuwek! Caliak 
sajolah, ka sadunia-annyo urang bi payi 
manuruikkan Inyo!" 

20 Di antaro urang-urang nan bi payi 
ka Yerusalem, untuak ba ibadaik di ari 
rayo tu, ado pulo babarapo urang, urang 
Yunani. 

21 Inyo bi tibo kabake Filipus sambia 
bakato, "Oi sanak, kok dapek, kami niyo 
nak basuwo jo Isa Almasih." (Filipus 
barasa dari Betsaida di Galilea.) 

22 Mako payilah si Filipus kabake si 
Andreas, untuak ma agiah tawu pintak 
urang-urang Yunani tu, kudian inyo 
baduwo payi manyampaikan kabake Isa 
Almasih. 

23 Isa Almasih bakato kabake nan 
baduwo tu, "Lah tibo masonyo Anak 
Manusia dimuliekan. 

24 Nan bana lah kato-kato Ambo 
ko: Jikok sa incek bijo gandun, indak 
ditanamkan masuak tanah, atau indak 
mati, mako inyo ka tatap sa incek sajo 
salamo-lamonyo. Tapi, jikok bijo gandun 
tu mati, mako inyo ka ma asiekan buwah 
gandun nan labiah banyak. 

25 Urang nan mancintoi nyawonyo, 
mako nyawonyo tu, ka ilang. Tapi urang 

nan indak mancintoi iduik di dunie ko, ba 
arati inyo, mamaliaro iduiknyo, untuak 
iduik sajati nan kaka. 

26 Urang nan baniyaik nak malayani 
Ambo, mako inyo musti satiya 
manuruikkan Ambo: supayo palayan 
Ambo tu, buliah samo-samo jo Ambo 
dima Ambo barado. Urang nan malayani 
Ambo, mako inyo ka di aragowi dek 
Bapak Ambo." 

27 "Ati Ambo cameh: apo kiniko nan 
musti nan ka Ambo katokan? Apokoh 
patuik Ambo bakato bakcando iko, 'Oih 
Bapak, lapehkanlah Ambo, dari maso 
nan musti nan ka Ambo lalui ko'? Tapi, 
dek karano untuak ka mamikua sansaro 
itulah, mangkonyo Ambo turun ka dunie. 

28 Bapak, basakanlah namo Angkau!" 
Mako tadangalah suwaro dari langik nan 
mangatokan, "Aden lah mamuliekan 
Inyo, Aden ka labiah mamuliekan Inyo 
lai." 

29 Urang banyak nan ado disinan 
mandangakan pulo suwaro tu. Inyo 
bi mangatokan, "Itu suwaro guruah!" 
Tapi ado pulo nan mangatokan, "Indak! 
Malekaik tu nan mangecek kabake 
Baliau!" 

30 Mako bakatolah Isa Almasih kabake 
urang-urang tu, "Suwaro nan tadanga tu, 
indak untuak kaparaluan Ambo tu doh, 
tapi untuak kaparaluan angku-angku. 

31 Kinilah masonyo dunia dihakimi: 
kiniko pulolah masonyo panguwaso 
dunia disudahi gadangnyo. 

32 Tapi nan Ambo ko, jikok Ambo lah 
ditinggikan dari bumi, mako sambuahlah 
urang nan ka Ambo elo kabake Ambo." 

33 Baliau bakato bakcando itu untuak 
ma agiah tawu, baa caronyo Baliau ka 
mati. 

34 Urang nan banyak tu bakato kabake 
Isa Almasih, "Manuruik kitab Taurat nan 
ado di kami, nan Rajo Panyalamaik tu, 
Baliau ka iduik salamo-lamonyo. Baa 
tu mangko Angkau mangatokan baraso 
Anak Manusia tu musti ditinggikan dari 
bumi? Siya tu nan Anak Manusia tu?" 

35 Isa Almasih manjawab, "Hanyo 
sakutiko sajo, Tarang tu barado di 
antaro angku-angku. Dek karano itu 
malangkahlah, samantaro Tarang tu lai 
ado, supayo angku-angku jan dirawok 
dek nan kalam. Urang nan bajalan di 
nan kalam, indak tantu doh nan ka 
dipijakkannyo. 

36 Picayolah kabake Tarang tu, salamo 
Tarang tu lai ado di angku-angku, 
supayo angku-angku manjadi anak-anak 
Tarang." Sasudah Isa Almasih bakato 
bakcando itu, mako payilah Baliau 
dari sinan, Baliau indak namuah 
lai mampanampakkan diri kabake 
urang-urang tu. 

37 Biyapun lah sambuah mukjizat 
nan dipabuwek dek Baliau di adok-an 
urang-urang tu, tapi urang tu indak juwo 
picayo kabake Baliau. 

38 Mako basuwoanlah apo nan lah 
dikatokan dek Nabi Yesaya, "Tuhan, 
siyakoh urang nan lai ka picayo 
kabake barito nan kami bawok? 
Kabake siyapokoh kuwaso Tuhan 
dipanampakkan?" 

39 Itu mangkonyo urang-urang tu indak 
bi picayo, dek karano Nabi Yesaya lah 
mangatokan pulo, "Allah lah bakato, 

40 Aden ka mambutokan mato urang- 
urang tu, ka Den pabuwek inyo kareh 
ati: supayo matonyo jan maliyek, 
pikierannyo jan mangarati. Supayo inyo 
jan babaliak kabake Den, untuak ka 
dicegakkan.'" 

41 Nabi Yesaya bakato bakcando itu, dek 
karano inyo lah maliyek kabasaran Isa 
Almasih, inyo lah mangatokan tantang 
Baliau. 

42 Biyapun baitu, sambuah juwo urang 
nan picayo, malahan ado panguwaso 
urang Yahudi bagai, nan picayo kabake 
Isa Almasih. Tapi inyo indak barani 
bataruih tarang, dek karano inyo takuik, 
kok tawu urang Farisi, mako inyo indak 
dipabuliahkan lai masuak ka rumah 
ibadaik. 

43 Inyo labiah suko manarimo pujian 
dari manusia, daripado manarimo kasiah 
dari Allah. 

44 Sudah tu Isa Almasih basuwaraik, 
"Urang nan picayo kabake Ambo, nan 
sabananyo, indak kabake Ambo doh inyo 
picayo, tapi kapado Baliau nan ma utuih 
Ambo. 

45 Satiyok urang nan lah maliyek Ambo, 
inyo lah samo jo maliyek Baliau nan ma 
utuih Ambo. 

46 Ambo turun ka dunie ko sabagai 
tarang, supayo kasadonyo urang nan 
picayo kabake Ambo, jan tingga juwo di 
nan kalam. 

47 Urang-urang nan lah mandangakan 
pangajaran Ambo, tapi inyo indak 
mangarajokannyo -- indak Ambo doh 
nan ka ma ukun inyo. Dek karano, 
kadatangan Ambo ko indak untuak ka 
mahakimi dunia ko doh, tapi untuak ka 
manyalamaikkannyo. 

48 Urang nan indak manarimo Ambo, 
sarato indak namuah ma iyokan kato- 
kato Ambo, mako inyo tu, lah ado nan ka 
mahakiminyo. Kato-kato nan lah Ambo 
sampaikan, itulah nan ka mahakiminyo 
isuak di Ari Kiyamaik. 

49 Dek karano, Ambo mangecek indak 
sasuko ati Ambo sajo doh: Bapak 
nan ma utuih Ambo, Baliaulah nan 
mamarentahkan kabake Ambo, apo nan 
musti Ambo katokan, apo nan musti 
Ambo sampaikan. 

50 Ambo tawu, baraso parentah Baliau 
tu mambawok urang kapado iduik sajati 
nan kaka. Mako Ambo sampaikanlah 
sarupo jo nan di ajakan dek Bapak 
kabake Ambo." 

1 3 1 Sahari sabalun Ari Rayo Paskah, 

Isa Almasih lah tawu baraso 
lah tibo wakatunyo, untuak Baliau 
barangkek dari dunia ko babaliak kapado 

Bapak-Nyo. Baliau mangasiahi urang- 
urang nan manjadi miliak-Nyo di dunia, 
Baliau tatap mangasiahi urang-urang tu 
sampai ka kasudahannyo. 

2 Baliau jo pangikuik-pangikuik-Nyo 
sadang makan malam. Ubilih lah 
mamasuakkan niyaik jahek ka dalam ati 
si Yudas anak Simon Iskariot, untuak 
mangkiyanaik-i Isa Almasih. 

31sa Almasih tawu, baraso Bapak lah 
manyarahkan sagalo kuwaso kabake 
Baliau. Baliau tawu pulo, baraso Baliau 
datang dari Allah, ka babaliak pulo 
kapado Allah. 

4Mako tagaklah Baliau sambia 
mambukak jubah, Baliau mangabekkan 
anduak di pinggang-Nyo. 

> Sasudah tu Baliau manuwangkan 
ayie ka dalam dulang, Baliau basuahlah 
kaki pangikuik-pangikuik-Nyo, sudah 
tu Baliau seka jo anduak nan takabek 
dipinggang-Nyo tu. 

6 Tibolah dilegaran si Simon Petrus, inyo 
bakato, "Tuhan, masokan Tuhan nan ka 
mambasuah kaki ambo?" 

7Baliau manjawab, "Kiniko angkau 
indak ka mangarati doh, apo 
mukasuiknyo nan Ambo karajokan 

ko, tapi, isuak barulah angkau mangarati 
apo ujuik mukasuiknyo." 

8 Si Petrus bakato, "Jan lai Tuhan. Jan 
lai Tuhan nan mambasuah kaki ambo!" 
Tapi Isa Almasih bakato, "Jikok Ambo 
indak mambasuah kaki angkau, mako 
angkau indak basangkuik pauik doh jo 
Ambo." 

9Si Simon Petrus bakato, "Jikok baitu 
Tuhan, janlah hanyo kaki ambo sajo nan 
dibasuah, tapi, tangan jo kapalo ambo 
iyo pulo lah!" 

101sa Almasih bakato, "Urang nan 
lah sudah mandi, inyo lah barasiah. 
Inyo indak paralu lai dibarasiahkan: 
salain dari kakinyo. Angku-angku ko lah 
barasiah, tapi indak kasadonyo doh." 

11 (Isa Almasih lah tawu, siya urangnyo 
nan ka mangkiyanaik-i Baliau. Itu 
mangkonyo Baliau mangatokan, "Angku- 
angku ko lah barasiah, tapi indak 
kasadonyo doh.") 

12 Sasudah Baliau mambasuah kaki 
pangikuik-Nyo, Baliau manganakkan 
jubah, sudah tu Baliau duduak. Mako 
bakatolah Baliau kabake pangikuik-Nyo 
tu, "Layi mangarati tu angku-angku, 

apo mukasuiknyo nan Ambo karajokan 
sabanta ko? 

13 Angku-angku mangatokan, Ambo 
ko Guru, kok indak angku-angku 
mangatokan, Ambo ko Tuhan. Batua tu, 
itulah nan sabananyo. 

14 Jikok Ambo nan sabagai Tuhan, 
sabagai Guru angku-angku iyo pulo, 
namuah mambasuah kaki angku- 
angku, mako angku-angku musti pulo 
balega-lega mambasuah kaki. 

15 Ambo mambari conto kabake 
angku-angku, supayo angku-angku 
mangarajokan pulo, apo nan lah Ambo 
karajokan kabake angku-angku. 

16 Nan sabananyolah, nan Ambo 
katokan ko: Surang budak, indak labiah 
mulie dari induak samangnyo, baitu pulo 
surang pisuruah indak labiah mulie dari 
urang nan ma utuihnyo. 

17 Jikok angku-angku lah 
tawu jo kasadonyo tu, mako 
babahagialah angku-angku, jikok 
lai mangarajokannyo. 

18 Apo nan Ambo katokan ko, indak 
tantang angku-angku nan kasadonyo 
ko doh. Ambo tawu siya-siya nan lah 
Ambo piliah. Tapi apo nan tatulih dalam 

Alkitab, musti tajadi, iyolah 'Urang nan 
makan samo-samo jo Ambo, inyo ka 
bakiyanaik kabake Ambo.' 

19 Mako Ambo sampaikan kabake 
angku-angku kiniko, sabalun tajadi, 
supayo, jikok kajadian tu tajadi isuak, 
mako angku-angku ka picayo, baraso 
Ambo lah Baliau, nan dinamokan, ADEN 
ADO. 

20 Nan sabananyolah nan Ambo kato 
ko: Siya nan lai picayo kabake urang 
nan Ambo utuih, ba arati inyo picayo 
kabake Ambo. Baitu pulo, siya nan lai 
picayo kabake Ambo, ba arati inyo picayo 
kabake Baliau, nan ma utuih Ambo." 

21 Sasudah Isa Almasih bakato 
bakcando itu, sangaik ibonyo ati 
Baliau. Mako bakatolah Baliau, "Nan 
sabananyolah nan Ambo katokan ko: 
Salah surang di antaro angku-angku ko, 
ado nan ka mangkiyanaik-i Ambo." 

22 Pangikuik-pangikuik Baliau bi 
caliak mancaliak sasamo inyo, inyo bi 
tacangang, dek karano indak tantu siya 
nan dimukasuikkan dek Baliau. 

23 Pangikuik nan sangaik Baliau kasiahi, 
duduak di sabalah Baliau. 

24 Si Simon Petrus ma agiah kode 
ka inyo, supayo inyo batanyo kabake 
Baliau, siya nan sabananyo urang nan 
dimukasuikkan dek Baliau. 

25 Mako pangikuik nan dikasiahi tu, 
marapekkan badan kabake Baliau, 
sambia batanyo, "Siya tu urangnyo 
Tuhan?" 

29 Manjawablah Isa Almasih, "Urang nan 
Ambo agiah roti nan lah barandamkan 
masuak mangkuak, itulah urang nyo." 
Mako Baliau ambiaklah roti sakarek, 
Baliau randamkan masuak mangkuak, 
sudah tu Baliau barikan kabake si Yudas 
anak Simon Iskariot. 

27 Indak lamo sasudah si Yudas 
manarimo roti tu, ubilih masuak 
ka dalam atinyo. Mako bakatolah 
Isa Almasih kabake inyo, "Capeklah 
karajokan, apo nan nak angkau 
karajokan." 

28 Indak surang juwo doh urang-urang 
nan bi duduak disinan nan mangarati, 
baa mangko Baliau bakato bakcando itu 
kabake si Yudas. 

29 Ado nan manyangko, Baliau 
manyuruah si Yudas mambali sasuatu 
untuak kaparaluan alek tu, atau mungkin 

mambari pitih agak saketek, untuak 
urang nan bansaik -- dek karano si 
Yudas adolah tukang pacik pitih. 

30 Sasudah si Yudas manarimo roti tu, 
inyo lansuang kaluwa. Ari lah malam. 

31 Sasudah si Yudas payi, Isa 
Almasih bakato, "Kiniko Anak Manusia 
dimuliekan, Allah dimuliekan pulo 
malalui Inyo. 

32 Jikok Allah dimuliekan malalui Inyo, 
mako Inyo pun, ka dimuliekan dek Allah 
malalui diri-Nyo sandiri. Malahan Allah 
ka sacapeknyo mamuliekan Inyo. 

33 Oih anak-anak Ambo, Ambo indak 
ka lamo lai tingga jo kalian. Kalian ka 
bi mancari Ambo, tapi, bakcando nan 
lah Ambo katokan kabake panguwaso- 
panguwaso urang Yahudi, baitu pulo 
nan Ambo katokan kabake kalian: kama 
tampaik Ambo payi, kalian indak ka 
dapek doh payi kasinan. 

34 Ikolah parentah baru nan Ambo 
parentahkan kabake kalian: Samo-samo 
mangasiahilah kalian. Samo jo bakcando 
Ambo mangasiahi kalian, mako kalian 
musti bakcando itu pulo andaknyo, 
samo-samo mangasiahi. 

35 Jikok kalian layi samo-samo 
mangasiahi, mako kasadonyo urang ka 
bi tawu, baraso kalian adolah pangikuik 
Ambo." 

36 Si Simon Petrus batanyo kabake 
Isa Almasih, "Tuhan, nak ka payi kama 
Tuhan?" Baliau manjawab, "Kok kiniko, 
alun ka dapek lai angkau payi ka tampaik 
nan Ambo tuju. Isuak, barulah angkau 
manuruik-i Ambo." 

37 Si Petrus batanyo sakali lai, "Tuhan, 
baa mangko ambo indak dapek payi 
kiniko manuruikkan Tuhan? Ambo rilah 
mati untuak Tuhan!" 

38 Baliau manjawab, "Layi nan 
sabananyo tu, angkau rilah mati untuak 
Ambo? Katawuilah, baiko, sabalun 
ayam bakukuak, angkau lah tigo kali 
mangatokan, baraso angkau indak 
bakatawuan doh jo Ambo!" 

14 1"Janlah rasah ati angku-angku," 
kecek Isa Almasih kabake 
urang-urang tu. "Picayolah kapado Allah, 

picayo pulo lah kabake Ambo. 

2 Di rumah Bapak Ambo tu, banyak 
tampaik tingga. Ambo payi ka sinan 
untuak manyadiyokan tampaik untuak 
angku-angku. Santano indak bakcando 

itu disinan, tantu Ambo indak ka 
mangecek nan bakcando itu doh kabake 
angku-angku. 

3 Sasudah Ambo manyadiyokan tampaik 
untuak angku-angku, mako Ambo ka 
babaliak untuak manjapuik angku- 
angku, supayo dima Ambo barado, mako 
angku-angku ka disinan pulo. 

4Ka tampaik Ambo payi tu, angku- 
angku tawu jalannyo." 

> Mako batanyolah si Tomas kabake 
Baliau, "Tuhan, kami indak tawu doh 
kama Tuhan ka payi, baa caronyo supayo 
kami tawu jalannyo?" 

61sa Almasih manjawab, "Malalui 
Ambolah jalan untuak dapek tawu jo 
Allah, sarato mandapekkan iduik nan 
sabana iduik. Indak surang juwo doh 
urang, nan bisa datang kapado Bapak, 
jikok inyo indak malalui Ambo. 

7 Kok santano angku-angku layi tawu 
jo Ambo, mako lah musti angku-angku 
ka tawu pulo jo Bapak Ambo. Nan kiniko 
angku-angku lah tawu jo Baliau, sarato 
lah maliyek Baliau." 

8 Mako bakatolah si Filipus kabake Isa 
Almasih, "Tuhan, tunjuakkanlah kabake 

kami, siya nan Bapak tu, supayo nak 
sanang pulo ati kami." 

9 Manjawablah Baliau, "Lah salamo tu 
Ambo babaua jo angku-angku, alun juwo 
lai angkau tawu jo Ambo, Filipus? Satiyok 
urang nan lah maliyek Ambo, ba arati 
inyo lah maliyek Bapak. Baa pulo tu, 
mangko angkau bakato, 'Tunjuakkanlah 
Bapak tu kabake kami'? 

10 Oih Filipus! Indakkoh angkau picayo, 
baraso Ambo basatu jo Bapak, Bapak 
basatu jo Ambo? Apo nan Ambo katokan 
kabake angkau, indak Ambo katokan 
dari diri Ambo sandiri tu doh. Bapak nan 
tatap basatu jo Ambo, Baliaulah nan 
mangarajokan kasadonyo tu. 

11 picayolah kabake Ambo, baraso 
Ambo basatu jo Bapak, Bapak basatu jo 
Ambo. Paliang tidak, picayolah jo sagalo 
sasuatu nan lah Ambo pabuwek. 

12 Nan sabananyolah nan Ambo katokan 
ko: Urang nan layi picayo kabake Ambo, 
mako inyo ka bisa pulo mangarajokan, 
apo nan lah Ambo karajokan, -- malahan 
inyo ka bisa mangarajokan nan labiah 
gadang lai -- dek karano Ambo payi 
kapado Bapak. 

13 Baitu pulo, apo sajo nan angku-angku 
mintak ateh namo Ambo, mako pintak 
angku-angku tu ka Ambo palakukan, 
supayo Bapak dimuliekan malalui Anak. 

14 Apo sajo nan angku-angku mintak 
ateh namo Ambo, ka Ambo palakukan." 

15 "Jikok angku-angku layi mangasiahi 
Ambo, mako angku-angku ka 
mangarajokankan sagalo parentah 
Ambo. 

16 Ambo ka mintak kapado Bapak, 
mako Inyo ka mambarikan kabake 
angku-angku surang Panolong, nan ka 
manatap dalam diri angku-angku untuak 
salamo-lamonyo. 

17 Inyo tu adolah Roh Allah, nan ka 
manyatokan kabanaran tantang Allah. 
Urang dunia indak ka bisa doh manarimo 
Inyo, dek karano urang tu indak maliyek, 
indak pulo tawu jo Inyo. Tapi nan angku- 
angku tawu jo Inyo, dek karano Inyo 
tingga manatap di diri angku-angku, lah 
basatu jo angku-angku. 

18 Angku-angku indak ka Ambo 
tinggakan bakcando yatim piyatu doh 
di dunie ko. Isuak Ambo ka babaliak 
kabake angku-angku. 

19 Tingga saketeknyo lai wakatu, sudah 
tu dunia indak ka maliyek Ambo lai. 
Tapi nan angku-angku ka tatap maliyek 
Ambo. Dek karano Ambo iduik, mangko 
angku-angku ka iduik pulo. 

20 Jikok lah tibo arinyo isuak, kutiko 
itulah angku-angku ka tawu, baraso 
Ambo basatu jo Bapak, angku-angku 
basatu jo Ambo, Ambo basatu jo 
angku-angku. 

21 Satiyok urang nan lai mandanga 
sagalo parentah Ambo, sarato layi inyo 
karajokan, mako inyo tu lah urang nan 
lai mangasiahi Ambo. Bapak Ambo 
ka mangasiahi urang nan mangasiahi 
Ambo. Ambo pun ka mangasiahi urang 
tu pulo, Ambo ka manyatokan diri Ambo 
kabake inyo." 

22 Si Yudas (indak si Yudas Iskariot doh) 
batanyo kabake Isa Almasih, "Tuhan, 
baa mangko Tuhan namuah manyatokan 
diri kabake kami, baa mangko indak 
kabake urang dunia?" 

23Baliau manjawab, "Urang nan 
lai mangasiahi Ambo, mako inyo ka 
mamatuahi sagalo pangajaran Ambo. 
Bapak Ambo ka mangasiahi inyo pulo. 
Bapak sarato jo Ambo ka datang kabake 

urang tu, Kami ka tingga samo-samo jo 
inyo. 

24 Urang nan indak mangasiahi Ambo, 
mako inyo indak ka namuah doh 
ma iyokan pangajaran Ambo. Sagalo 
pangajaran nan angku-angku danga 
tu, indak barasa dari Ambo tu doh, 
malainkan dari Bapak nan ma utuih 
Ambo. 

25 Kasadonyo tu Ambo katokan kabake 
angku-angku, samantaro Ambo lai 
sadang jo angku-angku juwo lai. 

26 Tapi, Roh Allah, Panolong nan ka di 
utuih dek Bapak ateh namo Ambo tu, 
Baliau lah nan ka ma aja angku-angku 
tantang sagalo sasuatunyo, Baliau 
pulolah nan ka ma ingekkan kabake 
angku-angku kasadonyo, tantang 
apo nan lah Ambo ajakan kabake 
angku-angku. 

27 Sanang salamaik nan di Ambo, nan 
Ambo tinggakan untuak angku-angku. 
Sanang salamaik nan punyo Ambo 
sandiri, nan lah Ambo agiahkan untuak 
angku-angku. Nan Ambo agiahkan tu 
indak samo doh jo nan dibarikan dek 
dunia. Janlah rasah, janlah takuik. 

28 Angku-angku lah mandangakan 
Ambo bakato, 'Baraso Ambo ka payi 
maninggakan angku-angku, tapi 
sasudah tu Ambo ka babaliak kabake 
angku-angku'. Jikok angku-angku 
layi sabana mangasiahi Ambo, mako 
angku-angku labiah suko, jikok Ambo 
babaliak kapado Bapak, dek karano 
Bapak labiah basa daripado Ambo. 

29 Mangko kiniko Ambo baritawukan 
kabake angku-angku, sabalun kasadonyo 
tajadi, supayo jikok tajadi isuak, mako 
angku-angku ka picayo. 

30 Ambo indak ka banyak lai mangecek 
jo angku-angku, dek karano lah tibo 
wakatunyo panguwaso dunia ko bi 
datang. Tapi inyo indak bakuwaso doh jo 
diri Ambo. 

31 Biyapun baitu kasadonyo tu musti 
tajadi, supayo dunia tawu baraso 
Ambo mangasiahi Bapak, sarato 
lai mangarajokan sagalo apo nan 
diparentahkan dek Bapak kabake Ambo. 
Nah, molah kito payi lai." 

1 5 1 Bakatolah Isa Almasih sakali lai, 

"Ambo ko adolah batang anggur 
nan sajati, Bapak Ambolah nan punyo 
kabunnyo. 

2 Satiyok rantiang nan ado di Ambo, 
nama nan indak babuwah, ka diceteh dek 
Baliau, satiyok rantiang nan lai babuwah, 
di usak-i daunnyo, sarato dibarasiahkan 
dek Baliau, supayo buwahnyo batambah 
labek. 

3 Angku-angku batua lah barasiah, dek 
karano di firman nan lah Ambo ajakan 
kabake angku-angku. 

4Tataplah basatu jo Ambo, mako Ambo 
pun ka tatap basatu jo angku-angku. 
Nan rantiang sandiri, indak ka bisa 
doh babuwah, antah kok, jikok inyo lai 
tatap malakek di batangnyo. Baitu pulo 
angku-angku, angku-angku hanyo bisa 
babuwah, jikok angku-angku lai tatap 
basatu jo Ambo. 

> Ambolah batang anggur, angku- 
angkulah rantiang-rantiangnyo. Urang 
nan lai tatap basatu jo Ambo, Ambo 
pun basatu jo inyo, mako urang tu ka 
babuwah labek, jikok indak dek karano 
di Ambo, mako indak ciyek juwo doh nan 
ka bisa angku-angku karajokan. 

6 Urang nan indak tatap basatu jo Ambo, 
mako inyo ka dicampakkan, samo jo 
bakcando rantiang nan indak babuwah, 
inyo ka masiak. Rantiang-rantiang 

nan bakcando itu ka dikumpuakan, 
dicampakkan masuak api untuak dibaka. 

7 Jikok angku-angku lai tatap basatu jo 
Ambo, baitu pulo firman Ambo layi lakek 
di ati angku-angku, mako mintaklah 
kapado Bapak apo sajo nan katuju dek 
angku-angku: mako pintak angku-angku 
tu ka di palakukan. 

8 Jikok angku-angku lai babuwah labek, 
Bapak Ambo dimuliekan, jo caro nan 
baitu, angku-angku iyo sabana-bana 
pangikuik Ambo. 

9 Bakcando Bapak mangasiahi Ambo, 
baitu pulolah Ambo mangasiahi angku- 
angku. Andaknyo angku-angku tatap 
iduik sabagai urang nan Ambo kasiahi. 

10 Jikok angku-angku layi mangarajokan 
sagalo parentah Ambo, ba arati angku- 
angku layi tatap satiya jo kasiah Ambo, 
samo jo bakcando Ambo, tatap satiya 
kabake kasiah Bapak, dek karano Ambo 
layi mangarajokan sagalo parentah 
Baliau. 

11 Mangkonyo Ambo curitokan kabake 
angku-angku kasadonyo ko, supayo 
sukocito Ambo ado di ati angku- 
angku, mako sukocito Ambo manjadi 
samparono. 

12 Ikolah nan Ambo parentahkan: 
Angku-angku, kasiah mangasiahi 
andaknyo, samo jo bakcando Ambo 
mangasiahi angku-angku. 

13 Urang nan lai sabana mangasiahi 
kanti-kantinyo, adolah urang nan lai 
namuah mangarobankan iduiknyo 
untuak kantinyo tu. 

14 Angku-angku adolah kanti- 
kanti Ambo, jikok angku-angku 
layi mangarajokan apo nan Ambo 
parentahkan. 

15 Angku-angku indak lai Ambo 
namokan pisuruah, dek karano pisuruah 
indak tawu doh, apo nan sadang 
dikarajokan dek induak samangnyo. 
Angku-angku Ambo namokan kanti, dek 
karano, apo sajo nan lah Ambo danga 
dari Bapak, lah Ambo curitokan kabake 
angku-angku. 

16 Indak angku-angku doh nan 
mamiliah Ambo. Tapi Ambolah nan 
mamiliah angku-angku, Ambo pulolah 
nan manyuruah angku-angku supayo 
payi, untuak babuwah labek -- buwah 
nan indak bisa binaso. Mako Bapak ka 
mambarikan apo sajo nan angku-angku 
mintak ateh namo Ambo kabake Baliau. 


YOHANES 15.17 -— 22 120 


17 Ikolah nan Ambo parentahkan kabake 
angku-angku: Supayo angku-angku 
samo-samo mangasiahi." 

18 "Jikok dunia jajok jo angku-angku, 
mako katawuilah, baraso Ambo sandiri 
lah labiah dawulu dibanci-i dek dunia ko. 

19 Santano angku-angku miliak dunia, 
mako angku-angku ka dikasiahi dek 
dunia sabagai miliaknyo. Tapi Ambo lah 
mamiliah angku-angku dari tangah- 
tangah dunia ko, jadi angku-angku indak 
lai miliak dunia. Itu mangkonyo dunia 
jajok jo angku-angku. 

20 Kana-ilah apo nan lah Ambo katokan 
ko, 'Pisuruah indak labiah mulie doh dari 
induak samangnyo.' Jikok urang-urang 
tu lah maniayo Ambo, mako inyo pun ka 
maniayo angku-angku pulo. Jikok inyo 
lai mangarajokan pangajaran Ambo, 
mako inyo pun ka mangarajokan pulo 
pangajaran angku-angku. 

21 Kasadonyo tu ka inyo pabuwek 
taradok angku-angku, dek karano 
angku-angku adolah pangikuik Ambo, 
dek karano inyo indak tawu jo Baliau 
nan ma utuih Ambo. 

22 Santano Ambo indak datang, sarato 
indak mambari tawu kabake urang-urang 

tu, mako inyo tu indak ka badoso doh. 
Tapi kiniko indak ado lai alasan dek inyo, 
mako tataplah inyo dalam dosonyo. 

23 Urang nan banci jo Ambo, ba arati 
inyo banci pulo jo Bapak Ambo. 

24 Santano Ambo indak mampabuwek 
sasuatu karajo, nan alun ado lai 
dipabuwek dek urang lain di adok-an 
urang-urang tu, mako inyo tu indak ka 
badoso doh. Tapi kiniko inyo lah maliyek 
apo nan Ambo pabuwek, tapi inyo banci 
juwo kabake Ambo, baitu pulo ka Bapak 
Ambo. 

25 Iyo lah samustinyo baitu, supayo 
basuwoanlah apo nan lah tatulih di kitab 
Taurat, baraso: 'Urang-urang tu banci jo 
Ambo, tapi indak basabab bakarano.' 

26 Ambo ka ma utuih surang Panolong, 
nan barasa dari Bapak kabake angku- 
angku. Inyo tu adolah Roh nan 
manyatokan kabanaran tantang Allah. 
Jikok Inyo lah tibo, Inyo ka mambari 
pangakuan tantang diri Ambo. 

27 Angku-angku musti sato pulo 
mambari pangakuan tantang diri Ambo, 
dek karano angku-angku lah dari sajak 
samulo samo-samo jo Ambo. 

1 6 1 Mangkonyo Ambo baritawukan 
kasadonyo tu kabake angku- 
angku, supayo angku-angku jan sampai 

indak ba-iman lai kabake Ambo. 

2 Angku-angku ka di usie dari rumah- 
rumah ibadaik. Ka tibo pulo masonyo 
isuak, urang nan mambunuah angku- 
angku, inyo manyangko, baraso inyo lah 
mangarajokan sasuatu nan baiak kapado 
Allah. 

3Inyo mampabuwek nan bakcando itu, 
dek karano inyo alun tawu jo Bapak, 
alun tawu pulo jo Ambo. 

4Tapi, mangko Ambo katokan itu 
kiniko kabake angku-angku, supayo 
jikok itu tajadi isuak, buliah takana dek 
angku-angku baraso Ambo lah ma agiah 
tawu sabalunnyo." "Parkaro nan ka Ambo 
curitokan ko, alun ado lai Ambo agiah 
tawu kabake angku-angku, dek karano, 
Ambo layi sadang jo angku-angku juwo 
lai. 

5 Tapi kiniko, Ambo lah ka payi lai 
kapado Baliau nan ma utuih Ambo: indak 
surang juwo doh dari angku-angku nan 
batanyo, kama Ambo ka payi. 

6Malah kiniko angku-angku ba ibo ati, 
dek karano Ambo mangatokan, baraso 
Ambo lah ka payi lai. 

7 Tapi Ambo mangatokan nan bana 
kabake angku-angku: Labiah elok lai 
di angku-angku, jikok Ambo payi: dek 
karano, jikok Ambo indak payi, mako Roh 
Panolong nan Ambo katokan tu, indak 
ka datang doh kabake angku-angku. 
Tapi, jikok Ambo lah payi, mako Ambo 
ka ma utuih Roh Panolong tu kabake 
angku-angku. 

8 Jikok Inyo lah tibo, mako Inyolah nan 
ka manyatokan kabake umaik mukaluak 
di dunia ko, tantang doso umaik tu 
manuruik kabanaran, sarato apo ukunan 
nan ka ditimpokan dek Allah. 

3 Roh Panolong itulah nan ka ma agiah 
tawu, baraso urang nan indak ba iman 
kabake Ambo, mako urang tu badoso: 

10Inyo ma agiah tawu pulo, baraso di 
dalam Ambolah kabanaran, dek karano 
Ambo ka babaliak kapado Bapak, mako 
angku-angku indak ka maliyek Ambo lai: 

11 Allah lah muloi ma ukun, dek karano 
panguwaso dunia ko lah di ukun. 

12 Sabananyo sambuah lai nan ka 
Ambo katokan kabake angku-angku, 

tapi kiniko alun talok lai di angku-angku 
untuak manarimonyo. 

13 Tapi, jikok Roh Allah tu lah tibo, mako 
Inyo lah nan ka manyatokan kabanaran 
tantang Allah, mako angku-angku ka 
dibimbiang-Nyo untuak mangatawui 
kasadonyo kabanaran. Inyo indak ka 
bakato dari diri-Nyo sandiri doh, tapi 
Inyo ka mangatokan apo nan lah Inyo 
danga, Inyo ka ma agiah tawu pulo 
kabake angku-angku, apo nan ka tajadi 
dimaso nan katibo. 

14 Inyo ka mamuliekan Ambo, apo nan 
ditarimo-Nyo dari Ambo, mako itulah nan 
disampaikan-Nyo kabake angku-angku. 

15 Apo sajo nan ado di Bapak, adolah 
miliak Ambo. Itulah sababnyo mangko 
Ambo mangatokan, baraso, apo 
nan disampaikan dek Roh kabake 
angku-angku, itu ditarimo-Nyo dari 
Ambo." 

16 "Indak ka lamo lai angku-angku 
maliyek Ambo, indak lamo pulo sasudah 
itu, mako kito basuwo pulo baliak." 

17 Babarapo urang pangikuik Isa 
Almasih, bi batanyo sasamo inyo, 

"Apo mukasuiknyo nan dikatokan dek 
Baliau kabake kito: "Indak ka lamo lai 

angku-angku maliyek Ambo, indak lamo 
pulo sasudah itu, mako kito basuwo 
pulo baliak'? Apo pulo mukasuik Baliau 
mangatokan: 'Ambo ka babaliak kapado 
Bapak ?" 

18 Jrang-urang tu taruih juwo bi 
batanyo, "Apo tu aratinyo, 'indak ka 
lamo lai'? Indak mangarati doh kito apo 
nan dikatokan dek Baliau!" 

19 Isa Almasih tawu, baraso urang- 
urang tu nak bi batanyo kabake Baliau. 
Mako bakatolah Baliau, "Cako lah Ambo 
katokan, 'Indak ka lamo lai angku-angku 
maliyek Ambo, indak lamo pulo sasudah 
itu, kito basuwo pulo baliak.' Itukoh nan 
angku-angku padebaikkan? 

20 Picayolah jo kecek Ambo, angku- 
angku ka manangih jo maratok, tapi 
dunia ka bagadang ati. Angku-angku ka 
ba ibo ati, tapi, ati angku-angku nan ibo 
tu ka baganti jo sukocito. 

21 Jikok padusi nan ampia malayiekan, 
atinyo rusuah, dek karano lah tibo 
masonyo inyo kasakik-an. Tapi baitu 
anaknyo layie, inyo lah lupo jo raso 
sakiknyo cako, dek karano kagadangan 
ati, surang anak lah layie ka dunie ko. 

22 Baitu pulo jo angku-angku: Kiniko 
angku-angku basusah ati, tapi sudah 
tu angku-angku ka batamu jo Ambo 
baliak, mako angku-angku ka bagadang 
ati; indak surang juwo doh urang nan 
bisa ma ambiak sukocito tu dari ati 
angku-angku. 

23Di ari tu isuak, indak ciyek juwo 
doh lai, nan ka angku-angku tanyokan 
kabake Ambo. Picayolah: Apo sajo nan 
angku-angku mintak kapado Bapak, ateh 
namo Ambo, mako pintak angku-angku 
tu ka dipalakukan dek Bapak. 

24 Sampai kiniko, alun ciyek juwo doh 
lai nan angku-angku mintak ateh namo 
Ambo. Mintaklah, mako angku-angku ka 
manarimo, supayo sukocito angku-angku 
samparono." 

25 "Kasadonyo ko Ambo sampaikan 
kabake angku-angku sacaro kiyeh. Tapi 
ka tibo masonyo, Ambo bakato indak 
sacaro kiyeh lai, tapi sacaro bataruih 
tarang mancuritokan tantang Bapak. 

29 Mako dikutiko itu, angku-angku ka 
mamintak kapado Bapak ateh namo 
Ambo: katawuilah, Ambo indak ka 
mamintakkan doh kabake Bapak, nan ka 
untuak angku-angku, 

27 dek karano Bapak sandiri mangasiahi 
angku-angku. Baliau mangasiahi 
angku-angku dek karano angku-angku 
mangasiahi Ambo, angku-angku picayo 
pulo baraso Ambo datang dari Allah. 

28 Batua Ambo ko barasa dari Bapak, 
nan lah turun ka dunie ko. Tapi kiniko 
Ambo ka barangkek dari dunia ko, 
untuak babaliak kapado Bapak." 

29 Mako bakatolah pangikuik-pangikuik 
Isa Almasih kabake Baliau, "Tuhan, 
nan kiniko mangeceklah sacaro taruih 
tarang, jan mamakai kato kiyeh juwo lai, 

30 kami tawu, baraso Tuhan mangatawui 
sagalo-galonyo. Indak paralu doh urang 
mananyokan sagalo sasuatunyo kabake 
Tuhan. Dek karano itu kami picayo, 
baraso Tuhan datang dari Allah." 

31 Mako dijawablah dek Baliau 
kecek pangikuik-Nyo tu, "Jadi, kiniko 
angku-angku alah picayo? 

32 Kana-ilah kecek Ambo ko! Ka tibo 
masonyo, malahan kiniko lah tibo, 
angku-angku ka di paserak-serakkan. 
Angku-angku ka bi pulang ka rumah 
angku surang-surang, sudah tu angku- 
angku ka bi maninggakan Ambo. Tapi 
nan Ambo ko, indak surang Ambo 

sajo doh, dek karano Bapak tatap ado 
samo-samo jo Ambo. 

33 Mangko Ambo katokan kasadonyo ko, 
supayo angku-angku mandapek aman 
santoso, dek karano layi basatu jo Ambo. 
Di dunie ko angku-angku ka sansaro. 
Tapi tabahkanlah ati angku-angku! Dunia 
ko, lah Ambo kalahkan!" 

1 7 t Sasudah bakato bakcando itu, 

Isa Almasih maningadah ka 
langik sambia bakato, "Oih Bapak, 
kiniko lah tibo wakatunyo. Muliekanlah 
Anak Angkau, supayo Anak Angkau pun 
mamuliekan Angkau oih Bapak. 

2 Bapak lah mambari kuwaso, ateh 
kasadonyo umaik mukaluak kabake 
Anak, supayo Inyo buliah mambarikan 
iduik sajati nan kaka, kabake kasadonyo 
urang nan Bapak barikan kabake Inyo. 

3Ikolah iduik sajati nan kaka tu: iyolah, 
urang musti tawu jo Bapak, hanyo 
Angkau sajolah Allah nan bana, urang 
musti tawu pulo jo Isa Almasih nan 
Bapak utuih. 

4Ambo lah mamuliekan Bapak di muko 
bumi ko, jo sacaro manyalasaikan sagalo 
karajo nan Bapak tugehkan kabake 
Ambo. 

5 Oih Bapak! Muliekanlah Ambo kiniko 
dek Bapak, jo kamuliaan nan Ambo 
miliak-i, kutiko Ambo samo-samo jo 
Bapak sabalun dunia ko dijadikan. 

6 Ambo lah ma agiah tawu, siya bana 
Bapak nan sabananyo, kabake urang- 
urang nan di dunia ko, iyolah kabake 
urang-urang nan lah Bapak barikan 
kabake Ambo. Inyo tu adolah miliak 
Bapak, Bapak nan lah mambarikan inyo 
kabake Ambo. Inyo lah mamatuahi 
sagalo apo nan Bapak firmankan. 

7 Kiniko inyo lah tawu, baraso sadonyo 
nan Bapak barikan kabake Ambo, barasa 
dari Bapak. 

8 Alah Ambo sampaikan kabake 
urang-urang tu, sagalo firman Bapak, 
nan lah Bapak barikan kabake Ambo: 
urang-urang tu lah manarimonyo. Inyo 
lah bi tawu baraso Ambo sabana-bana 
datang dari Bapak, inyo lah bi picayo 
pulo, baraso Bapaklah nan ma utuih 
Ambo. 

9 Ambo badowa untuak inyo. Ambo 
indak badowa untuak urang dunia doh, 
tapi Ambo badowa untuak urang-urang 
nan lah Bapak barikan kabake Ambo, 
dek karano inyo tu adolah miliak Bapak. 

10 Kasadonyo miliak Ambo adolah miliak 
Bapak: kasadonyo miliak Bapak adolah 
miliak Ambo pulo. Ambo dimuliekan dek 
urang-urang tu. 

11 Kiniko Ambo datang kabake Bapak. 
Ambo indak ka di dunie ko lai: tapi 
urang-urang tu inyo tatap di dunie ko. 
Oih Bapak nan sangaik suci! Tolonglah 
Bapak jago inyo jo kuwaso namo Bapak, 
iyolah jo namo nan lah Bapak barikan 
kabake Ambo -- supayo urang-urang tu 
manjadi satu, nak samo jo bakcando 
antaro Bapak jo Ambo, Kito adolah satu. 

12 Kutiko Ambo samo-samo jo inyo, 
Ambo lah manjago inyo jo kuwaso 
namo Bapak -- namo nan Bapak barikan 
kabake Ambo. Ambo lah manjago inyo, 
indak surang juwo doh dari urang-urang 
tu nan ilang, salain daripado nan lah 
samustinyo ilang: supayo jo caro nan 
baitu, mako basuwoanlah apo nan lah 
tatulih di Alkitab. 

13 Kiniko Ambo datang kapado Bapak. 
Kasadonyo ko Ambo katokan, samantaro 
Ambo lai di dunia ko: supayo urang- 
urang tu nak marasokan sapanuahnyo 
sukocito Ambo. 

14 Ambo lah manyampaikan kabake 
inyo sagalo firman Bapak, dunia banci ka 
inyo, dek karano inyo indak miliak dunia, 
samo jo bakcando Ambo, Ambo ko indak 
miliak dunia. 

15 Ambo indak mamintak supayo Bapak 
ma ambiak inyo dari dunia ko doh, tapi, 
nan Ambo mintak adolah, supayo Bapak 
manjago urang-urang tu, jan sampai 
digaduah dek si Jahek. 

16 Samo ka adaannyo jo Ambo, Ambo 
indak miliak dunia, mako urang-urang tu 
pun indak miliak dunia pulo doh. 

17 Bapak jadikanlah urang-urang tu, 
manjadi miliak Bapak nan di asiangkan, 
malalui kabanaran: firman Bapak tu, 
adolah kabanaran. 

18 Bakcando Bapak ma utuih Ambo ka 
dunia ko, baitu pulo Ambo lah ma utuih 
inyo ka dunia. 

19 Dek karano untuak kaparaluan 
urang-urang tu, mako Ambo lah 
manyarahkan diri sabagai miliak Bapak 
nan tasandiri, supayo inyopun manjadi 
miliak Bapak nan tasandiri pulo, malalui 
kabanaran. 

20 Indak untuak inyo ko sajo doh Ambo 
badowa. Tapi, Ambo badowa pulo untuak 

urang-urang nan ka ba iman kabake 
Ambo, dek karano mandanga Injil nan 
dibaritokan dek pangikuik Ambo ko. 

21 Ambo mamohon oih Bapak, supayo 
inyo kasadonyo manjadi basatu, 
bakcando Bapak basatu jo Ambo, Ambo 
basatu jo Bapak. Mudah-mudahan inyo 
manjadi satu jo Kito, supayo dunia 
picayo baraso Bapaklah nan ma utuih 
Ambo. 

22 Ambo lah mambarikan kamuliaan 
kabake inyo, iyolah kamuliaan nan lah 
Bapak barikan kabake Ambo, supayo 
inyo manjadi satu, samo jo bakcando 
Kito adolah satu: 

23 Ambo jo inyo, Bapak jo Ambo: 
supayo inyo buliah sabana-bana basatu. 
Mako dunia ka tawu, baraso Bapaklah 
nan ma utuih Ambo, dunia ka tawu pulo, 
baraso Bapak mangasiahi urang nan ma 
ikuik Ambo, samo jo bakcando Bapak 
mangasiahi Ambo. 

24 ih Bapak, Ambo niyo supayo urang- 
urang nan lah Bapak barikan kabake 
Ambo tu, inyo ado pulo samo-samo jo 
Ambo di tampaik Ambo barado, buliah 
inyo maliyek kamuliaan Ambo, iyolah 
kamuliaan nan lah Bapak barikan kabake 

Ambo, dek karano Bapak mangasiahi 
Ambo sajak sabalun dunia dijadikan. 

25 Oih Bapak nan sangaik adie! Dunia 
indak tawu doh jo Bapak, tapi Ambo tawu 
jo Bapak: baitu pulo pangikuik-pangikuik 
Ambo ko, inyo tawu baraso Bapaklah 
nan ma utuih Ambo. 

26 Ambo lah manyatokan namo Bapak 
kabake pangikuik-pangikuik Ambo 
ko: Ambo ka tatap mampabuwek nan 
bakcando itu, supayo kasiah Bapak 
kabake Ambo tatap ado di atinyo, baitu 
pulo Ambo tatap basatu jo inyo." 

18 1 Sasudah Isa Almasih badowa 

bakcando itu, mako Baliau 
basarato jo pangikuik-Nyo payi ka 
subarang sungai Kidron. Disinan ado 
kabun, Baliau sarato jo pangikuik-Nyo 
masuak ka kabun tu. 

2 Si Yudas, si pangkiyanaik tu, inyo 
tawu tampaik tu: dek karano Isa 
Almasih lah acok bakumpua disinan jo 
pangikuik-pangikuik-Nyo. 

3Mako payilah si Yudas ka tampaik 
tu, inyo mambawok sapasukan tantara 
Romawi, sarato jo babarapo urang 
pangawal Rumah Tuhan, nan disuruah 
dek imam-imam kapalo jo urang-urang 

Farisi. Inyo bi mambawok-i sinjato, 
lantera sarato jo suluah. 

41sa Almasih lah tawu apo nan ka 
tajadi didiri-Nyo. Dek karano itu, Baliau 
payi mandakek-i urang-urang tu sambia 
batanyo, "Siya nan angku-angku cari?" 

5"Sj Isa urang Nazaret," kecek urang- 
urang tu. "Ambolah urangnyo," kecek 
Baliau. Si Yudas, si pangkiyanaik tu 
tagak pulo disinan samo jo urang-urang 
tu. 

6 Kutiko Isa Almasih mangatokan, 
"Ambolah urangnyo," mako kasadonyo 
urang tu bi takokah ka balakang, bi 
bagolek di tanah. 

7 Baliau batanyo sakali lai, "Siya 
nan angku-angku cari?" "Si Isa urang 
Nazaret," kecek urang-urang tu. 

8 "Cako lah Ambo katokan, Ambolah 
urangnyo," kecek Baliau. "Jikok iyo 
Ambo nan angku-angku cari, mako 
padiyakan sajolah urang-urang nan lain 
ko, nak bi bajalan." 

9 (Dek Baliau bakato nan bakcando itu, 
mako basuwoanlah, apo nan dikatokan 
dek Baliau sabalunnyo: "Oih Bapak, 
dari urang-urang nan lah Bapak barikan 

kabake Ambo, indak surang juwo doh 
nan ka ilang.") 

10 Si Simon Petrus, nan kutiko itu 
mambawok padang, inyo cabuik 
padangnyo tu, inyo ceteh talingo 
pisuruah imam basa nan sabalah suwok, 
sampai putuih. Namo pisuruah tu si 
Malkus. 

11 Mako bakatolah Isa Almasih kabake 
si Petrus, "Masuakkanlah baliak padang 
angkau tu ka saruangnyo! Apokoh 
angkau manyangko, baraso Ambo ko 
indak ka maminun cawan sansaro, nan 
ka dibarikan dek Bapak kabake Ambo?" 

12 Mako payilah pasukan parajurik 
Romawi jo kumandannyo, sarato jo 
panjago-panjago nan disuruah dek 
urang Yahudi, payi manangkok sarato jo 
mangabek Isa Almasih. 

13Mulo-mulo inyo mambawok Isa 
Almasih payi mangadap kabake Hanas, 
mintuwo Kayafas. Kayafas adolah imam 
basa di kutiko tu. 

14 Inyo pulolah nan lah manasiyaik-i 
panguwaso-panguwaso urang Yahudi, 
baraso labiah elok surang urang mati 
untuak sagalo banso. 

15Sj Simon Petrus, samo-samo 
jo surang pangikuik nan lain, payi 
manuruikkan Isa Almasih. Pangikuik nan 
samo jo si Petrus ko, inyo bakatawuan 
jo imam basa; dek karano itu, inyo sato 
pulo masuak samo-samo jo Isa Almasih, 
ka alaman rumah imam basa, 

16 sadangkan si Petrus mananti diluwa, 
di pintu. Kudian, pangikuik nan samo 
jo si Petrus cako, payi kaluwa, inyo 
mangecek jo surang palayan padusi 
nan manjago pintu, sudah tu inyo 
mambawok si Petrus masuak ka dalam. 

17 Padusi nan manjago pintu tu, bakato 
kabake si Petrus, "Oih angku, angku 
kan iyo tamasuak pulo pangikuik Urang 
nan ditangkok cako?" "Indak," kecek si 
Petrus. 

18 Kutiko itu ari sangaik dinginnyo, dek 
karano itu, mako palayan-palayan jo 
pangawal-pangawal tu, lah ma iduik-i 
baro api, inyo bi basangai. Si Petrus payi 
pulo kasinan sato pulo basangai samo jo 
urang-urang tu. 

19 Imam basa batanyo kabake 
Isa Almasih, mananyokan tantang 
pangikuik-Nyo sarato jo tantang 
pangajaran-Nyo. 

20 Baliau manjawab, "Lah satiyok ari 
Ambo mangecek sacaro taruih tarang, di 
adok-an urang nan banyak. Ambo tatap 
pulo ma aja di rumah-rumah ibadaik, 
sarato jo di Rumah Allah, di tampaik nan 
biasonyo urang Yahudi bi bakumpua. 
Alun ado lai Ambo mangatokan sasuatu 
nan ba andok-andokkan. 

21 Jadi, baa mangko angku batanyo 
kabake Ambo? Tanyokanlah kabake 
urang-urang nan lah mandangakan 
pangajaran Ambo. Lah jaleh inyo tawu jo 
sagalo sasuatu nan Ambo ajakan." 

22 Kutiko Baliau mangecek bakcando 
itu, salah surang dari pangawal nan ado 
disinan, manampa Baliau sambia bakato, 
"Barani bana Wa-ang mangecek sarupo 
itu kabake imam basa!" 

23 Isa Almasih manjawab, "Jikok nan 
Ambo katokan tu salah, katokanlah 
kiniko, apo salahnyo! Tapi jikok nan 
Ambo katokan tu batua, baa mangko 
Ambo ditampa?" 

24 Kudian Hanas manyuruah urang, 
untuak mambawok Baliau bapilanggu 
kabake Imam Basa Kayafas. 

25 Si Simon Petrus sadang tagak 
juwo lai basangai. Mako bi batanyolah 

urang-urang nan disinan kabake inyo, 
"Angku kan iyo pulo pangikuik Urang nan 
ditangkok tu, iyo ndak?" Tapi si Petrus 
indak mangaku, "Indak!" keceknyo. 

26 Ado surang pisuruah imam basa, nan 
badunsanak jo urang nan talingonyo 
diceteh dek si Petrus, inyo bakato, 
"Ambo lah manampak angkau di kabun 
samo-samo jo si Isa, iyo ndak?" 

27 Mako baduto pulolah si Petrus sakali 
lai, "Indak," keceknyo -- tapek di kutiko 
itu ayam bakukuak. 

28 Subuah-subuah buto, urang-urang 
tu lah mambawok Isa Almasih, dari 
rumah Kayafas ka istana gubenur. Nama 
nan urang Yahudi, indak bi namuah 
doh masuak ka istana, supayo inyo jan 
banajih manuruik agamo, dek karano 
inyo nak sato makan makanan Paskah. 

29 Dek karano itu, mako kaluwalah 
Pilatus untuak manamui urang-urang tu, 
sambia batanyo, "Apo nan angku-angku 
tuduahkan taradok Urang nan ditangkok 
ko?" 

30 Urang-urang tu bi manjawab, 
"Santano Inyo indak basalah, mako kami 
indak ka mambawok Inyo doh kabake 
Bapak Gubenur." 

31 Mako bakatolah Pilatus, "Bawoklah 
Inyo, ukunlah Inyo manuruik paratuaran 
angku-angku!" Tapi urang-urang Yahudi 
tu bi manjawab, "Kami indak buliah doh 
ma ukun urang jo ukunan mati." 

32 (Tajadi nan bakcando itu, mako 
basuwoanlah apo nan lah dikatokan dek 
Isa Almasih, tantang baa caro-caronyo 
Baliau ka mati.) 

33 Pilatus babaliak masuak ka istana, 
untuak ma imbau Isa Almasih, mako 
batanyolah Pilatus kabake Baliau, 
"Apokoh iyo Angkau ko rajo urang 
Yahudi?" 

34 Baliau manjawab, "Apokoh nan angku 
tanyokan ko, barasa dari angku sandiri, 
atau lah adokoh urang lain, nan lah ma 
agiah tawu kabake angku tantang diri 
Ambo?" 

35 Pilatus bakato, "Apokoh ambo ko 
urang Yahudi? Nan manyarahkan Angkau 
kabake ambo, adolah banso Angkau 
sandiri jo imam-imam kapalo. Apo nan 
lah Angkau pabuwek?" 

36 Isa Almasih bakato, "Karajaan 
Ambo indak karajaan dunia ko doh. 
Kok sakironyo karajaan Ambo, dari 
dunia ko, tantu pangikuik Ambo ka 

mampatahankan, supayo Ambo jan 
sampai disarahkan kabake panguwaso- 
panguwaso urang Yahudi. Jadi, karajaan 
Ambo nan sabananyo, indak dari dunia 
ko doh!" 

37 Mako batanyolah Pilatus kabake 
Baliau, "Jikok baitu, Angkau ko rajo?" 
Baliau manjawab, "Angku mangatokan, 
Ambo ko rajo. Ambo layie, turun ka 
dunie ko, ado ciyek nan dimukasuik, 
iyolah untuak ma agiah tawu tantang 
kabanaran. Urang nan lai barasa dari 
kabanaran, inyo musti namuah ma 
iyokan kecek Ambo." 

38 Batanyolah Pilatus sakali lai, "Apo tu 
aratinyo kabanaran?" Sudah tu Pilatus 
kaluwa baliak dari istana, sambia bakato 
kabake urang-urang Yahudi, "Indak 
ciyek juwo doh nan tasuwo di ambo 
kasalahan didiri Urang ko. 

39 Tapi manuruik kabiasoan di angku- 
angku, ambo tatap ado malapehkan 
surang urang tahanan, di satiyok 
Ari Rayo Paskah. Layi namuah koh 
angku-angku, jikok ambo lapehkan Rajo 
urang Yahudi ko?" 

40 Urang-urang tu bi manjawab sambia 
ma ariak-ariak, "Indak, jan lai Inyo nan 

dilapehkan, tapi si Barabaslah nan ka 
dilapehkan!" (Padohal si Barabas adolah 
parampok.) 

1 9 1 Kudian Pilatus masuak, mako 

inyo suruahlah urang untuak 
mancambuik Isa Almasih. 

2 Parajurik-parajurik tu mambuwek 
ikek kapalo nan sarupo jo mangkuto, 
dari rantiang-rantiang kayu nan baduri, 
sudah tu dikanakkannyo ka kapalo Isa 
Almasih. Kudian inyo kanakkan pulo 
jubah nan bacolok kulabu siarang kabake 
Baliau, 

3sudah tu inyo bi tibo ka adok-an 
Isa Almasih sambia bakato, "Daulaik 
Tuanku, Rajo urang Yahudi!" Kudian inyo 
tampa Isa Almasih. 

4 Pilatus babaliak pulo kaluwa sakali 
lai, sambia bakato kabake urang nan 
banyak tu, "Caliaklah! Ambo bawok 
Inyo kaluwa ka adok-an angku-angku, 
supayo angku-angku buliah tawu, baraso 
indak ciyek juwo doh ambo manamukan 
kasalahan didiri-Nyo." 

> Mako kaluwalah Isa Almasih mamakai 
mangkuto nan baduri, sarato mamakai 
jubah nan bacolok kulabu siarang. 

Pilatus bakato kabake urang-urang tu, 
"Liyeklah Urang ko." 

6 Kutiko imam-imam kapalo, sarato jo 
pangawal-pangawal tu, manampak Isa 
Almasih, inyo bi ma ariak, "Salibkanlah 
Inyo! Salibkanlah Inyo!" Pilatus bakato 
kabake urang-urang tu, "Bawoklah 
Inyo, salibkanlah dek kalian, manuruik 
pandapek ambo, Inyo ko indak basalah." 

7 Urang-urang Yahudi tu bi manjawab, 
"Manuruik paratuaran kami, Inyo ko 
musti di ukun mati, dek karano Inyo 
mangatokan, Inyo Anak Allah." 

8 Kutiko Pilatus mandanga kecek urang- 
urang bakcando itu, inyo batambah 
takuik. 

9 Mako masuaklah inyo baliak ka istana, 
kutiko Isa Almasih dibawok pulo masuak, 
batanyolah Pilatus kabake Baliau, "Dima 
kampuang Angkau?" Tapi Isa Almasih 
indak manjawab. 

10 Batanyolah Pilatus sakali lai, 

"Baa mangko Angkau indak namuah 
manjawab tanyo ambo? Ambo bakuwaso 
malapehkan Angkau, bakuwaso pulo 
manyalibkan!" 

11 Baliau manjawab, "Jikok Allah indak 
mambarikan kuwaso tu kabake angku, 

mako angku indak ka bisa doh nak 
manguwasoi Ambo. Dek karano itu, 
urang nan manyarahkan Ambo kabake 
angku, labiah gadang dosonyo daripado 
angku." 

12 Kutiko Pilatus mandangakan kecek 
Isa Almasih bakcando tu, inyo ba 
usawo untuak malapehkan Baliau. Tapi 
urang-urang Yahudi tu ma ariak-ariak, 
"Jikok angku malapehkan Inyo, ba arati 
angku indak bakanti doh tu jo Kaisar! 
Urang nan mangatokan dirinyo rajo, ba 
arati inyo musuah Kaisar!" 

13 Kutiko Pilatus mandangakan kecek- 
kecek nan bakcando itu, mako inyo 
bawoklah Isa Almasih kaluwa, sudah 
tu inyo duduak di kurisi pangadielan, 
di tampaik nan banamo Lantai Batu. 
(Dalam bahaso Ibrani namonyo Gabata.) 

14 Kutiko itu ari lah ampia pukua duwo 
baleh tangah ari, sahari sabalun Ari 
Rayo Paskah. Pilatus bakato kabake 
urang-urang tu, "Ikonyo Rajo kalian!" 

15 Urang-urang tu bi ma ariak-ariak, 
"Bunuahlah Inyo! Bunuahlah Inyo! 
Salibkanlah Inyo!" Mako batanyolah 
Pilatus, "Apokoh ambo nan musti ka 
manyalibkan Rajo kalian?" Imam-imam 

kapalo bi manjawab, "Hanyo kaisar 
sajolah nan rajo kami!" 

16 Mako disarahkanlah dek Pilatus Isa 
Almasih kabake urang-urang tu, untuak 
ka disalibkan. Inyo tarimolah Baliau dari 
Pilatus, sudah tu inyo bawok. 

17 Isa Almasih bajalan kaluwa sambia 
mamikua salib-Nyo, manuju ka tampaik 
nan banamo "Tampaik Tangkurak". 

(Di dalam bahaso Ibrani dinamokan 
Golgota.) 

18 Disinanlah Baliau disalibkan. Samo- 
samo jo Baliau tu, ado pulo duwo urang 
lai nan disalibkan: surang di sabalah 
kida, nan surang lai di sabalah suwok, 
Baliau di tangah-tangah. 

19 Di kayu salib Baliau tu, Pilatus 
manyuruah manyurekkan tulisan nan 
bakcando iko: "Isa dari Nazaret, Rajo 
urang Yahudi". 

20 Sambuah urang Yahudi nan mambaco 
nan disurekkan tu, dek karano tampaik 
Baliau disalibkan tu, indak jauah doh 
dari kota. Tulisan nan disurekkan tu, ado 
dalam bahaso Ibrani, ado bahaso Laten, 
ado pulo bahaso Yunani. 

21 Imam-imam kapalo bakato kabake 
Pilatus, "Jan lai disurekkan 'Rajo urang 

Yahudi', tapi surekkanlah, 'Urang ko 
mangatokan, Aden adolah Rajo urang 
Yahudi." 

22 Tapi Pilatus manjawab, "Apo nan lah 
ambo tulihkan, tatap ka tatulih." 

23 Sasudah parajurik-parajurik tu 
manyalibkan Isa Almasih, inyo bi ma 
ambiak-i pakaian Baliau. Pakaian tu 
dibaginyo ampek: satiyok-tiyok inyo 
mandapek sabagian. Parajurik tu ma 
ambiak pulo jubah Baliau. Jubah tu indak 
ado doh jayiktannyo -- ditanun dari ateh 
sampai ka bawah. 

24 Parajurik-parajurik tu bi bakato 
sasamo inyo, "Jan lai kito kuduang- 
kuduang jubah ko. Molah kito buwek 
undian, untuak manantukan kabake 
siya jatuahnyo jubah ko." Tajadi nan 
bakcando itu, mako basuwoanlah 
apo nan lah tatulih di Alkitab, iyolah: 
"Urang-urang tu mambagi-bagi 
pakaian-Den, inyo mambuwek undian 
untuak mandapekkan jubah-Den." 
Bakcando itulah nan dipabuwek dek 
parajurik-parajurik tu. 

25 Di dakek salib Isa Almasih tu, 
tagaklah mandeh Baliau, dunsanak nan 
padusi dari mandeh Baliau, disinan pulo, 

ado pulo Maryam urang rumah Klopas, 
sarato jo si Maryam Magdalena. 

26 Kutiko Isa Almasih maliyek 
mandeh-Nyo, sarato jo pangikuik nan 
dikasiahi-Nyo ado pulo disinan, mako 
bakatolah Baliau ka mandeh-Nyo, "Biyai, 
itunyo anak biyai." 

27 Kudian Baliau bakato pulo kabake 
pangikuik-Nyo tu, "Itunyo ranggaek 
angkau." Muloi dari sajak itulah, 
pangikuik tu mambawok mandeh Isa 
Almasih untuak tingga di rumahnyo. 

28 Isa Almasih lah tawu, baraso kiniko 
sagalo sasuatu lah salasai, Baliau 
bakato, "Ambo auih," mako basuwoan 
apo nan lah tatulih dalam Alkitab. 

29 Disinan ado sabuwah mangkuak, nan 
panuah barisi jo ayie anggur nan masam. 
Ado urang nan marandamkan bungo 
karang ka dalam ayie anggur tu, sudah 
tu, inyo agiah batangkai jo satangkai 
hisop, mako di oncongkannyolah ka bibia 
Isa Almasih. 

30 Baliau mangicok ayie anggur 
tu, sudah tu Baliau bakato, "Lah 
salasai!" Baliau manunduakkan kapalo 
manyarahkan nyawo Baliau. 

31 Panguwaso-panguwaso urang Yahudi 
indak mambuliahkan, jikok mayik 
urang-urang nan disalibkan tu, tatap 
juwo tagantuang di kayu salib di ari 
Sabat, apo lai ari Sabat nan sakali ko 
adolah Ari Rayo nan lain daripado nan 
lain. Dek karano, ari panyaliban Isa 
Almasih tu sahari sabalun ari Sabat, 
mako urang-urang Yahudi mamintak ijin 
kabake Pilatus, untuak ka mamatahkan 
kaki urang-urang nan lah disalibkan, 
sarato mamintak untuak ka manurunkan 
mayik tu dari kayu salib. 

32 Mako bi payilah parajurik-parajurik 
mamatahkan kaki urang-urang nan 
disalibkan tu, nan labiah dawulu 
dipatahkannyo adolah kaki urang nan 
baduwo, nan samo-samo disalibkan jo 
Isa Almasih. 

33 Kutiko inyo ka mamatahkan kaki Isa 
Almasih, ruponyo Baliau lah maningga. 
Indak jadi lai kaki Baliau dipatahkan. 

34 Tapi paruik Baliau di antak jo tombak, 
dek salah surang parajurik tu; mako 
mancoreklah darah jo ayie. 

35 Urang nan sabana maliyek kajadian 
tu, inyo pulolah nan mangabakan, 
supayo angku-angku buliah picayo. Dek 

karano apo nan inyo curitokan tu, batua, 
inyo pun tawu pulo baraso itu bana. 

36 Tajadi kajadian nan bakcando itu, 
supayo basuwoan apo nan lah tatulih 
dalam Alkitab, iyolah "Indak ciyek juwo 
doh tulang-Nyo nan ka dipatahkan". 

37 Di dalam Alkitab ado pulo tatulih: 
"Urang-urang tu ka bi maliyek, kabake 
Urang nan lah inyo tikam". 

38 Sasudah tu, Yusuf dari Arimatea, 
mamintak ijin kabake Pilatus, untuak ka 
manurunkan mayik Isa Almasih. (Yusuf 
adolah pangikuik Isa Almasih, tapi sacaro 
ba anok-anok, dek karano inyo takuik 
kabake panguwaso-panguwaso urang 
Yahudi.) Pilatus ma agiah ijin kabake 
inyo, mako payilah inyo manurunkan 
mayik Isa Almasih. 

39 Nikodemus, nan dulu panah manamui 
Isa Almasih dimalam ari, inyo payi pulo 
samo-samo jo Yusuf. Nikodemus 
mambawok ramuan mur jo gaharu -- 
kasadonyo tu ado kiro-kiro tigo puluah 
kilo bareknyo. 

40 Urang nan baduwo tu, payi 
manurunkan mayik Isa Almasih, 
sudah tu inyo bungkuih jo kain kapan, 
samo-samo jo ramuan arun tu bagai, 

baitulah manuruik adaik pangubuaran 
urang Yahudi. 

41 Di tampaik Isa Almasih disalibkan 
tu, ado kabun. Di kabun tu, ado pulo 
kubuaran baru, nan alun panah lai 
dipakai untuak pangubuakan urang. 

42 Dek karano kubuaran tu dakek, ari 
Sabat lah ampia ka tibo pulo, mako 
urang-urang tu mangubuakan Baliau 
disinan. 

20 ' Di ari Akaik subuah-subuah 

buto, kutiko ari sadang kalam 
juwo lai, si Maryam Magdalena payi ka 
kubuaran Isa Almasih. Inyo liyek batu 
panyawok pintu kubua tu, lah baranjak 
dari tampaiknyo. 

2 Dek karano itu, mako balarilah inyo 
untuak payi mancari si Simon Petrus, 
sarato jo pangikuik nan dikasiahi 
dek Isa Almasih, inyo bakato kabake 
urang-urang tu, "Tuhan lah di ambiak 
urang dari kubua, ambo indak tawu doh 
dima kiniko Baliau dilatakkan." 

3Mako payilah si Petrus ka kubuaran jo 
pangikuik nan lain tu bagai. 

4Kaduwo-duwonyo samo-samo balari, 
tapi pangikuik nan lain tu, labiah capek 

daripado si Petrus, inyo labiah dulu tibo 
di kubuaran. 

>Inyo mancaliak ka arah ka dalam 
kubuaran, nampaklah dek inyo kain 
kapan talatak disinan, tapi inyo indak 
masuak doh ka dalam. 

6 Si Simon Petrus tibo ma iriang dari 
balakang, inyo lansuang masuak ka 
dalam. Inyo manampak pulo kain kapan 
talatak disinan, 

7 tapi, kain nan dikabekkan di kapalo 
Isa Almasih, indak ado doh dakek tu, 
tapi taguluang pulo tasandiri. 

8 Kudian, pangikuik nan tibo labiah dulu 
tu, inyo masuak pulo. Inyo lah maliyek, 
inyo sabana picayo jo kajadian tu. 

9 (Sampai di wakatu itu, urang-urang 
tu alun juwo lai mangarati jo apo nan 
tatulih dalam Alkitab, baraso Baliau 
musti iduik baliak sasudah mati.) 

10 Sasudah tu pangikuik-pangikuik 
Baliau tu bi pulang. 

11 Si Maryam Magdalena tagak di muko 
kubuaran sambia manangih. Sambia 
manangih, inyo mancaliak ka dalam 
kubuaran, 

1? mako nampaklah dek inyo duwo 
urang malekaik, nan babaju putiah. 

Malekaik tu duduak di bakeh tampaik 
mayik Isa Almasih dilatakkan, nan 
surang di sabalah ka kapalo, nan surang 
lai di sabalah ka kaki. 

13 Malekaik tu bi batanyo, "Amai, baa 
mangko amai manangih?" Maryam 
manjawab, "Tuhan ambo lah di ambiak 
urang, ambo indak tawu lai, dimalah 
kiniko Baliau dilatakkan urang." 

14 Sasudah bakato bakcando itu, inyo 
malengah ka balakang, nampaklah dek 
inyo Isa Almasih sadang tagak. Tapi inyo 
indak tawu doh, baraso itu adolah Isa 
Almasih. 

151sa Almasih batanyo kabake Maryam, 
"Amai, baa mangko amai manangih? 
Siya nan amai cari?" Maryam manyangko 
nan batanyo tu, adolah panjago kabun, 
dek karano itu inyo bakato pulo, "Ngku, 
jikok Angku nan lah mamindahkan 
Tuhan ambo dari siko, tolonglah Angku 
agiah tawu kabake ambo, dima Angku 
latakkan Baliau, buliah nak ambo bawok 
baliak." 

16 Mako bakatolah Isa Almasih kabake 
inyo, "Oih amai Maryam!" Maryam 
mancaliak kabake Baliau, sudah tu 

bakato jo bahaso Ibrani, "Rabuni!" (Nan 
aratinyo adolah "Guru".) 

17 "Jan dipacikkan Ambo," kecek 
Baliau, "dek karano Ambo alun nayiak 
lai kapado Bapak. Payilah kabake 
sudaro-sudaro Ambo, agiah tawulah 
kabake inyo, baraso kinikolah masonyo 
Ambo babaliak kapado Bapak Ambo, 
Baliau tu Bapak kalian pulo, Allah Ambo, 
adolah Allah kalian pulo." 

18 Mako payilah Maryam 
mambaritawukan kabake pangikuik- 
pangikuik Isa Almasih, baraso inyo lah 
basuwo jo Tuhan, Tuhan lah mangatokan 
sagalo sasuatu kabake inyo. 

19 Di ari Akaik tu juwo, kutiko ari 
lah malam, pangikuik-pangikuik Isa 
Almasih, bakumpua di sabuwah rumah, 
nan kasadonyo pintunyo bi takunci, 
dek karano, pangikuik Baliau tu takuik 
kabake panguwaso-panguwaso urang 
Yahudi. Indak disangko-sangko Isa 
Almasih tibo, tagak di tangah-tangah 
pangikuik-Nyo tu, sambia bakato, 
"Assalamualaikum." 

20 Sasudah mambari salam, Baliau 
mampaliyekkan tangan sarato jo 
paruik-Nyo kabake pangikuik-Nyo tu. 


YOHANES 20.21-25 153 


Baru lah basuwo jo Tuhan, gadang 
sangaik ati pangikuik-Nyo tu. 

21 Mako bakatolah Baliau sakali 
lai kabake pangikuik-Nyo tu, 
"Assalamualaikum. Bakcando Bapak ma 
utuih Ambo, baitu pulolah Ambo ma 
utuih angku-angku." 

22 Sudah tu, Isa Almasih ma ambuihkan 
angok-Nyo kabake pangikuik-Nyo, 
sambia bakato, "Tarimolah Roh Allah. 

23 Jikok angku-angku ma ampuni doso 
urang, mako Allah ka ma ampuninyo 
pulo. Jikok angku-angku indak ma 
ampuni doso urang, mako Allah indak ka 
ma ampuninyo pulo doh." 

24Si Tomas (nan dinamokan pulo si 
"Kamba"), salah surang dari pangikuik 
Isa Almasih nan duwo baleh tu, kutiko 
Isa Almasih tibo manampakkan diri, inyo 
indak ado doh samo-samo jo pangikuik 
nan lain tu. 

25 Mako pangikuik-pangikuik nan lain tu 
bi bakato kabake inyo, "Kami lah basuwo 
jo Tuhan!" Mako bakatolah si Tomas, 
"Jikok ambo alun maliyek bakeh paku 
nan di tangan Baliau, atau jikok ambo 
alun malatakkan jari ambo ko di bakeh 
luko dek paku tu, atau jikok ambo alun 

malatakkan tangan ambo ko, di paruik 
Baliau, mako nan ambo ko indak ka 
picayo doh." 

26 Sapakan sasudah tu, pangikuik- 
pangikuik Isa Almasih, bakumpua 
pulo baliak di tampaik tu, kutiko itu 
si Tomas ado. Kasadonyo pintu bi 
takunci. Isa Almasih tibo, Baliau tagak 
di tangah-tangah pangikuik-Nyo, Baliau 
mambari salam, "Assalamualaikum." 

27 Kudian Baliau bakato kabake 
si Tomas, "Caliaklah tangan Ambo 
ko, latakkanlah jari angkau disiko. 
Oncongkanlah tangan angkau tu, 
latakkanlah di paruik Ambo ko. Jan 
ragu-ragu juwo lai, tapi picayolah!" 

28 Si Tomas bakato kabake Baliau, 
"Angkaulah Tuhan ambo, Angkaulah 
Allah ambo!" 

29 Mako bakatolah Isa Almasih kabake 
si Tomas, "Mangkonyo angkau picayo, 
dek karano angkau lah basuwo jo Ambo, 
iyo ndak? Tapi, babahagialah urang nan 
picayo kabake Ambo, biya pun inyo 
indak panah maliyek Ambo!" 

30 Sambuah lai mukjizat-mukjizat nan 
lain, nan dipabuwek dek Isa Almasih di 

adok-an pangikuik-pangikuik-Nyo, tapi 
indak dicataik doh di kitab ko. 

31 Tapi sadonyo nan lah dicataik ko, 
mukasuiknyo iyolah, supayo angku- 
angku buliah picayo, baraso Isa Almasih 
adolah Rajo Panyalamaik, Anak Allah, 
nan dek karano picayo kabake Baliau, 
mako angku-angku ka mandapek iduik 
nan sabana iduik. 

2 1 1 Sasudah tu, Isa Almasih 

mampanampakkan diri sakali lai 
di danau Tiberias, kabake pangikuik- 
pangikuik-Nyo. Bakcando ikolah 
kajadiannyo: 

2 Pado suatu ari, si Simon Petrus, si 
Tomas nan dinamoi pulo si Kamba, si 
Natanael dari Kana di Galilea, anak-anak 
Zebedeus, sarato jo duwo urang 
pangikuik Isa Almasih nan lainnyo, 
sadang bi bakumpua. 

3Bakatolah si Simon Petrus kabake 
kanti-kantinyo tu, "Ambo nak ka payi 
mancakau ikan." "Kami iyo ka payi pulo," 
kecek kanti-kantinyo tu. Mako bi payilah 
kasadonyo, inyo bi nayiak ka parawu. 
Tapi, dimalam nan samalam nantun, 
indak sikua juwo doh ikan nan dapek 
dek inyo. 

4Kutiko matoari lah muloi tabik, 
ruponyo Isa Almasih lah tagak di tapi 
pantai, tapi urang-urang tu indak tawu, 
baraso itu adolah Baliau. 

> Mako bakatolah Isa Almasih kabake 
pangikuik-Nyo tu, "Oih anak-anak, 
apokoh kalian layi ado punyo ikan?" 
"Indak," kecek pangikuik Baliau tu. 

6 Baliau bakato kabake pangikuik-Nyo 
tu, "Serakkanlah jalo angku-angku tu, 
ka arah sabalah suwok parawu, mako 
angku-angku ka mandapek ikan." Mako 
inyo serakkanlah jalonyo tu, dek karano 
sambuahnyo ikan nan tasongkok dek 
jalo tu, mako indak talok lai dek inyo 
untuak ma elo jalo tu baliak ka parawu. 

7 Pangikuik nan dikasiahi dek Isa 
Almasih, bakato kabake si Petrus, "Oih 
Petrus, Tuhan tu cako nan manyuruah 
manyerakkan jalo!" Baru mandanga 
baraso ado Tuhan, si Simon Petrus 
bagageh malakekkan bajunyo (dek 
karano inyo sadang indak babaju) sudah 
tu inyo tajun masuak ayie. 

8 Pangikuik-pangikuik nan lain ma iriang 
ka darek jo parawu, sambia ma elo jalo 
nan panuah barisi ikan. Urang-urang 
tu indak bara jauah doh ka tangah, 

kiro-kiro hanyo duwo ratuih eto dari 
darek. 

9 Kutiko urang-urang tu bi turun dari 
parawu, inyo manampak ado baro 
barapi di pasie, ikan jo roti tatonggok di 
atehnyo. 

10 Bakatolah Isa Almasih kabake urang- 
urang tu, "Cubolah bawok kamari barang 
sadonyo, ikan nan baru angku-angku 
cakau tu." 

11 Si Simon Petrus nayiak ka parawu, 
sudah tu inyo ma elo jalonyo ka darek. 
Jalo tu panuah jo ikan nan gadang- 
gadang: ado saratuih limo puluah tigo 
ikua banyaknyo. Biyapun baitu bana 
sambuah isinyo, nan jalonyo tu indak 
baa-baa doh. 

12 Mako bakatolah Isa Almasih kabake 
urang-urang tu, "Molah makan kito 
lai." Indak surang juwo doh dari 
pangikuik-pangikuik Baliau tu, nan 
barani mananyokan, "Angku ko siya?" 
Dek karano inyo lah bi tawu, baraso 
Baliau tu adolah Tuhan. 

13 Kudian Baliau mandakek-i urang- 
urang tu, Baliau ambiaklah roti, Baliau 
barikan kabake pangikuik-Nyo tu. Nan 
ikan Baliau barikan pulo. 

14 Iko lah nan katigo kalinyo, Isa 
Almasih mampanampak diri kabake 
pangikuik-pangikuik-Nyo, sajak Baliau di 
iduikkan baliak, sasudah mati. 

15 Sasudah urang-urang tu bi makan, 
mako bakatolah Isa Almasih kabake 
si Simon Petrus, "Oih Simon anak 
Yona, apokoh kasiah angkau kabake 
Ambo layi malabiahi, daripado kasiah 
urang-urang ko?" "Layi Tuhan," kecek si 
Petrus, "Tuhan kan tawu, baraso ambo 
mangasiahi Tuhan." Mako bakatolah 
Baliau, "Kok iyo baitu, gubalokanlah 
anak-anak domba Ambo." 

16 Baliau batanyo sakali lai, iko tanyo 
nan kaduwo kabake si Petrus, "Oih 
Simon anak Yona, apokoh angkau layi 
mangasiahi Ambo?" "Layi Tuhan," kecek 
si Petrus, "Tuhan kan tawu, baraso 
ambo mangasiahi Tuhan." Mako bakato 
pulolah Isa Almasih, "Gubalokanlah 
domba-domba Ambo." 

17 Baliau batanyo sakali lai, iko lah nan 
katigo kalinyo Baliau batanyo kabake si 
Petrus, "Oih Simon anak Yona, apokoh 
angkau layi mangasiahi Ambo?" Mako 
ibo sangaiklah ati si Petrus, dek karano 
Isa Almasih sampai tigo kali batanyo 


YOHANES 21.18 — 20 159 


ka inyo. Si Petrus manjawab sakali 

lai, "Tuhan, Tuhan kan mangatawui 
sagalo sasuatu. Tuhan kan tawu pulo, 
baraso ambo mangasiahi Tuhan!" Sudah 
tu Baliau bakato kabake si Petrus, 
"Gubalokanlah domba-domba Ambo. 

18 Nan sabananyolah nan Ambo katokan 
ko: Kutiko angkau lai sadang mudo, 
angkau mamakai ikek pinggang, angkau 
payi kian kumari, kama nan katuju di 
ati angkau. Tapi jikok angkau lah tuwo 
isuak, mako angkau ka ma oncongkan 
tangan angkau untuak ka dikabek, sudah 
tu urang nan mangabek, ka mambawok 
angkau ka tampaik nan indak katuju di 
angkau." 

19 (Jo kato-kato nan bakcando itu, 

Isa Almasih lah ma agiah tawu, baa 
caronyo si Petrus ka mati isuak, untuak 
mamuliekan Allah.) Sasudah tu Baliau 
bakato kabake si Petrus, "Molah kito 
payi, turuikkanlah Ambo!" 

20 Kutiko si Petrus ma engong ka 
balakang, inyo manampak pangikuik nan 
dikasiahi dek Isa Almasih. (Inyo tu lah 
nan duduak dakek Baliau kutiko makan, 
nan batanyo bakcando iko kabake 

Baliau, "Tuhan, siya tu urangnyo, nan ka 
mangkiyanaik-i Angkau Tuhan?") 

21 Kutiko manampak inyo, mako 
batanyolah si Petrus kabake Baliau, 
"Tuhan, baa kiro-kiro tantang inyo ko?" 

22 Baliau manjawab, "Santano jikok 
Ambo namuah, inyo ko bisa ka tatap 
iduik, sampai tibo masonyo Ambo 
babaliak isuak, nan itu biyalah Ambo 
sajo nan ma uruihnyo. Tapi nan paralu di 
angkau, turuikkanlah Ambo!" 

23 Mako pacahlah kaba di antaro 
pangikuik-pangikuik Isa Almasih, baraso 
pangikuik nan Baliau kasiahi tu, indak ka 
mati. Padohal, Baliau indak mangatokan, 
baraso pangikuik tu indak ka mati doh, 
nan Baliau katokan hanyolah: "Santano 
jikok Ambo namuah, mako inyo ko bisa 
ka tatap iduik, sampai tibo masonyo 
Ambo babaliak isuak, nan itu biyalah 
Ambo sajo nan ma uruihnyo." 

24 Pangikuik nan Baliau kasiahi tu lah, 
nan mambarikan pangakuan tantang 
sagalo kajadian-kajadian ko. Inyo 
pulolah nan lah mancataiknyo. Kito 
tawu, baraso apo nan dikatokannyo tu, 
batua. 

25 Sambuah lai kajadian-kajadian lain, 
nan lah dipabuwek dek Isa Almasih. 
Santano kasadonyo tu disurekkan 
ciyek-ciyek, mako ambo raso, indak ka 
cukuik doh tampaik di muko bumi ko, 
untuak palatakkan kasadonyo kitab nan 
ka disurekkan tu. 


Kisah Para Rasul 


1 1 Angku Teofilus nan baiak budi, Di 
dalam kitab ambo nan partamu lah 
ambo tarangkan kasadonyo, apo nan 
lah dipabuwek, sarato jo apo nan lah 
di ajakan dek Isa Almasih, sajak Baliau 
mamuloi karajo Baliau, 
2 Sampai ka ari Baliau di angkek 
ka sarugo. Sabalun Baliau nayiak ka 
sarugo, jo kuwaso Roh Allah Baliau 
lah mambarikan pitunjuak-pitunjuak, 
kabake rasul-rasul nan Baliau piliah. 
3Sasudah Baliau mati, salamo 
ampek puluah ari Baliau acok 
mampanampakkan diri, jo caro nan 
sangaik jaleh kabake rasul-rasul tu, 
baraso Baliau, iyo sabana-bana lah iduik 
baliak. Urang-urang tu lah basuwo bana 
jo Baliau, Baliau lah ma agiah tawu 
kabake urang-urang tu, tantang baa 
caronyo Allah mamarentah sabagai Rajo. 
4Dikutiko Baliau bakumpua samo- 
samo jo urang-urang tu, Baliau lah 
mambarikan parentah nan bakcando iko, 
"Jan payi dari Yerusalem. Nantikanlah 

disinan, sampai tibo wakatunyo Bapak 
mangirin apo nan lah Baliau janjikan, 
iyolah, apo nan lah Ambo baritawukan 
kabake angku-angku dek sari. 

“Dek karano, Nabi Yahya 
mampamandikan urang jo ayie, 
tapi, indak ka lamo lai angku-angku ka 
dipamandikan jo Roh Allah." 

6 Kutiko rasul-rasul tu bakumpua 
samo-samo jo Isa Almasih, inyo bi 
batanyo kabake Baliau, "Tuhan, apokoh 
kiniko masonyo Tuhan ka managakkan 
baliak karajaan banso Israel?" 

7 Baliau manjawab, "Bapak Ambo 
sandirilah nan ka manantukan masonyo. 
Itu indak paralu doh angku-angku 
katawui, dek karano itu adolah dalam 
kuwaso Bapak. 

8 Tapi, angku-angku ka manarimo 
kuwaso, jikok Roh Allah lah turun ka 
diri angku-angku. Mako angku-angku 
ka manjadi utusan-utusan Ambo di 
Yerusalem, di wilayah Yudea, di Samaria, 
sampai ka ujuang bumi." 

9 Sasudah Baliau bakato bakcando itu, 
mako Baliau di angkek ka sarugo di 
adok-an urang-urang tu, mako awan 

manyawok-i Baliau, sainggo urang-urang 
tu indak dapek lai maliyek Baliau. 

10 Samantaro urang-urang tu sadang 
bi mancaliak juwo lai ka langik, kutiko 
Isa Almasih ta angkek, indak disangko- 
sangko, ado urang duwo urang nan 
bapakaian putiah tagak di sabalah urang 
nan banyak tu. 

11 "Oih urang-urang Galilea," kecek 
urang nan baduwo tu, "baa mangko 
angku-angku tagak disinan mancaliak ka 
langik? Isa Almasih nan angku-angku 
liyek ta angkek ka sarugo tu, Baliau ka 
babaliak isuak, jo caro nan bakcando 
angku-angku liyek cako." 

12 Kamudian rasul-rasul tu babaliak ka 
Yerusalem dari Bukik Zaitun. Bukik tu 
talatak kiro-kiro sakilo jauahnyo dari 
Yerusalem. 

13 Tibo di Yerusalem inyo bi taruih ka 
rumah tampaik inyo bi manompang, 
inyo bi nayiak ka biliak nan di ateh. 
Rasul-rasul tu, iyolah si Petrus, si Yahya, 
si Yakobus, si Andreas, si Filipus, si 
Tomas, si Bartolomeus, si Matius, si 
Yakobus anak Alfeus, si Simon Patriot, si 
Yudas anak Yakobus: 


KISAH PARA RASUL 1.14-19 4 


14 kasadonyo tu taruih bakumpua 
sahati untuak badowa. Inyo badowa 
samo-samo jo urang-urang padusi bagai, 
tamasuak amai Siti Maryam mandeh Isa 
Almasih, sarato jo dunsanak-dunsanak 
Baliau. 

15 Pado suatu ari, kutiko urang-urang 
tu sadang bi bakumpua -- ado kiro-kiro 
saratuih duwo puluah urang banyaknyo 
-- mako tagaklah si Petrus untuak 
babicaro. Inyo mangatokan, 

16 "Sudaro-sudaro! Apo nan lah tatulih 
di Alkitab, itu musti tajadi. Sa isuak 
malalui Nabi Daud, Roh Allah lah 
banubuat tantang si Yudas, pamimpin 
urang-urang nan manangkok Isa 
Almasih. 

17 Si Yudas adolah kanti kito, inyo 
lah dipiliah pulo untuak sato bakarajo 
samo-samo jo kito." 

18 (Si Yudas lah mandapek tanah untuak 
kubuarannyo, dari upah karajonyo nan 
jahek. Inyo lah mati dek tarambau, 
paruiknyo pacah, isi paruiknyo lah 
taborai kaluwa kasadonyo. 

19 Kasadonyo urang nan tingga di 
Yerusalem tawu tantang kajadian tu. 
Itulah sababnyo, mangko dalam bahaso 

inyo, inyo manamoi tanah tu Akeldama, 
nan aratinyo adolah "Tanah darah'.) 

20 "Dek karano di kitab Zabur ado tatulih 
nan bakcando iko, 'Biyalah tampaik 
tingganyo indak ba uni, jan ado surang 
juwo urang nan tingga di dalamnyo.' Ado 
pulo tatulih nan bakcando iko, 'Biyalah 
tampaiknyo di ambiak dek urang lain.' 

21 Dek karano itu, musti ado agak 
surang di antaro kito ko nan ka manjadi 
sasi, baraso Tuhan Isa Almasih lah iduik 
baliak sasudah mati. Urang tu, mustilah 
salah surang dari urang-urang nan 
salamo ko taruih samo-samo jo kito, 
samaso kito manuruikkan Tuhan Isa 
Almasih kian kumari, sajak dari Nabi 
Yahya muloi mampamandikan urang, 
sampai ka ari Isa Almasih di angkek ka 
sarugo dari adok-an kito." 

22 (1:21) 

23 Mako urang-urang nan ado disinan, 
ma usulkan duwo urang, nan partamu 
si Yusuf nan acok pulo di imbau si 
Barsabas (inyo dinamoi pulo si Yustus), 
nan kaduwo si Matias. 

24 Sudah tu urang-urang tu badowa. 
Inyo badowa bakcando iko, "Tuhan, 
Angkau mangatawui isi ati kasadonyo 

urang. Si Yudas lah baranti dari tugehnyo 
sabagai rasul, inyo lah mati. Dek karano 
itu, tunjuakkanlah kabake kami, siya 
diantaro urang nan baduwo ko nan ka 
Tuhan piliah, nan ka di agiah tugeh 
untuak manggantikan si Yudas." 

25 (1:24) 

26 Sasudah tu, namo urang nan baduwo 
tu di undi, mako jatuahlah piliahan ka 
si Matias. Inyo di angkek manjadi rasul, 
untuak batugeh samo-samo jo rasul nan 
sabaleh lai. 

2 1 Kutiko lah tibo ari Pentakosta, 
kasadonyo urang ba iman bakumpua 
di satu tampaik. 

2 Indak disangko-sangko tadangalah 
bunyi dari langik, nan samo jo bakcando 
bunyi limbubu nan mambuso. Rumah 
tampaik urang-urang tu sadang bi 
duduak, lah panuah dek bunyi limbubu 
tu. 

3Urang-urang tu bi manampak 
bakcando lidah-lidah, saroman jo nyalo 
api, manjala kian kumari, sudah tu 
inggok ka urang tu surang-surang. 

4Kasadonyo urang tu dikuwasoi dek 
Roh Allah, inyo muloi bi mangecek 
jo babagai-bagai bahaso. Apo nan 

inyo sampaikan, sasuwai jo apo nan 
dikatokan dek Roh tu kabake inyo. 

> Kutiko itu sambuah urang Yahudi, 
dari babagai-bagai nagari di dunia ko, 
nan tingga di Yerusalem. Inyo adolah 
urang-urang nan patuah kapado Allah. 

6 Baru mandanga bunyi nan bakcando 
itu, sambuah urang nan bi tibo 
ba-uruang. Inyo bi takajuik dek 
mandangakan urang-urang ba iman 
tu, mangecek jo bahaso nagari inyo 
surang-surang. 

7Inyo sabana tacangang, inyo sabana 
eran, mako inyo bi bakato, "Urang-urang 
nan mangecek ko, kasadonyo inyo kan 
urang Galilea, iyo ndak? 

8Baa ko nan sabananyo, baa mangko 
kito dapek mandangakan inyo mangecek 
jo bahaso nagari kito surang-surang? 

? Kito ko urang dari Partia, Media, 
Elam, dari Mesopotamia, Yudea sarato jo 
Kapadokia, dari Pontus sarato jo Asia, 

l0 dari Frigia jo Pamfilia, dari Mesir jo 
daerah-daerah Libia dakek Kirene: ado 
pulo diantaro kito ko nan datang dari 
Roma, 

1! ado urang-urang Yahudi, ado pulo 
urang-urang banso lain nan lah masuak 

agamo Yahudi; ado pulo nan datang dari 
Kreta sarato jo dari Arab. Kito lah samo- 
samo mandangakan, urang-urang tu bi 
mangecek jo bahaso kito surang-surang, 
tantang parkaro-parkaro nan ajaib nan 
lah dipabuwek dek Allah!" 

12 Dek sangaik tacangang, dek sangaik 
eran, inyo bi batanyo sasamo inyo, 
"Apokoh aratinyo nan lah kito danga, 
sarato jo nan lah kito liyek ko?" 

13 Tapi ado pulo urang-urang nan 
mancimeehkan. Inyo bi mangatokan, 
"Jan di iyokan pulo, urang-urang tu 
sadang bi mabuak tu!" 

14 Mako tagaklah si Petrus, samo-samo 
jo rasul nan sabaleh lai, kudian inyo 
bakato kabake urang nan banyak tu. 

Jo suwaro nan lantang inyo mangecek, 
"Sudaro-sudaro urang-urang Yahudi, 
sarato jo kasadonyo nan tingga di 
Yerusalem ko! Dangakanlah elok-elok, 
dek karano iko adolah parkaro nan 
sangaik paralu, nan ka ambo jalehkan 
kabake angku-angku. 

15 Urang-urang nan mangecek jo 
babagai-bagai bahaso cako, jan angku- 
angku sangko inyo tu mabuak, inyo tu 

indak mabuak doh; dek karano kiniko, 
ari baru pukua sambilan pagi. 

16 Sabananyo apo nan tajadi kiniko, 
sa isuak lah di agiah tawu dek Allah, 
malalui Nabi Yoel: 

17 Allah mangatokan, 'Isuak di akie 
jaman, Aden ka mancurahkan Roh-Den, 
kabake sadonyo urang. Anak-anak 
angkau nan laki-laki, sarato jo anak- 
anak angkau nan padusi, ka ma agiah 
tawu kabake angkau, sagalo parkaro 
nan lah Den baritawu kabake inyo. 
Anak-anak mudo angkau, ka manampak 
sagalo parkaro, nan ka Den paliyekkan 
kabake inyo. Urang-urang angkau nan 
lah tuwo, ka bi barasiyan, iyolah rasiyan 
nan ka Den barikan kabake inyo. 

18 Kabake pisuruah-pisuruah-Den pun 
-- biya laki-laki biyapun padusi -- ka Den 
curahkan Roh-Den di maso itu. Inyo ka 
ma agiah tawu, sagalo parkaro nan ka 
Den agiah tawu kabake inyo. 

19 Aden ka mampabuwek sasuatu 
nan ganjie di ateh langik, sarato jo 
parkaro-parkaro nan luwa biaso di bumi 
ko: ado darah sarato jo api, ado asok 
nan bagumpa-gumpa. 

20 Matoari ka manjadi galok, bulan ka 
manjadi sirah bakcando darah, sabalun 
tibo Ari Tuhan, ari gadang nan mulie tu. 

21 Dikutiko itu, urang nan lai 
basaru kabake Tuhan mako inyo ka 
disalamaikkan.' 

22 Sudaro-sudaro urang Israel! 
Dangakanlah apo nan ambo katokan 
ko: Isa Almasih urang Nazaret tu, 
lah di agiah tugeh dek Allah untuak 
sudaro. Tandonyo Baliau lah mandapek 
tugeh, kito dapek maliyek sacaro jaleh, 
malalui sagalo mukjizat, sarato jo 
malalui sagalo parkaro luwa biaso, nan 
lah dipabuwek dek Allah di adok-an 
angku-angku, malalui Baliau. Kasadonyo 
tu angku-angku sandiri lah tawu. 

23 Sasuwai jo rancana-Nyo sandiri, 
Allah lah ma ambiak kaputusan 
untuak manyarahkan Isa Almasih 
kabake angku-angku. Baru Baliau lah 
disarahkan, angku-angku mambunuah 
Baliau, angku-angku padiyakan sajo 
Baliau disalibkan dek urang-urang nan 
durako kapado Allah. 

24 Tapi Allah ma iduikkan Baliau baliak, 
di antaro urang-urang nan lah mati. 
Baliau dilulua dek mauik, tapi Allah 

malapehkan Baliau, dek karano indak 
mungkin Baliau ka sataruihnyo dikuwasoi 
dek mauik. 

25 Tantang diri Isa Almasih ko, Nabi 
Daud panah mangatokan, 'Ambo 
manampak Tuhan tatap bajalan di 
adok-an ambo, Baliau mangawani 
ambo, supayo ambo jan digaduah dek 
siya-siyanyo. 

26 Itu mangkonyo ati ambo basukocito, 
muluik ambo mandendangkan puji- 
pujian: tubuah ambo ko tanang mananti, 
jo raso aman di dalam kubua. 

27 Dek karano, Angkau indak 
mampadiyakan jiwa ambo dilulua 
dek alam mauik. Angkau pun indak 
mampadiyakan pisuruah Angkau nan 
satiya, tandeh dek binaso. 

28 Angkau lah manunjuakkan kabake 
ambo, jalan nan manuju iduik nan sajati. 
Sukocito ambo maruwah-ruwah dek 
karano Angkau tatap ado samo-samo jo 
ambo.' 

29 Sudaro-sudaro, ijinkanlah ambo 
mangecek sacaro bataruih tarang, 
tantang Nabi Daud niniak muyang 
kito. Inyo lah mati, lah dikubuakan; 

kubuarannyo dapek juwo lai kito kasani 
sampai kiniko. 

30 Allah lah bajanji kabake inyo sacaro 
jo basumpah, baraso salah surang dari 
katurunannyo ka di angkek dek Allah 
manjadi Rajo. Dek karano inyo lah 
mangatawui janji tu, inyopun adolah 
surang nabi, 

31 inyo tawu pulo apo nan ka dipabuwek 
dek Allah. Dek karano itu inyo lah 
banubuat, baraso Rajo Panyalamaik 
nan dijanjikan dek Allah tu, ka iduik 
baliak sasudah mati. Nabi Daud 
lah mangatokan, 'Baliau indak ka 
dipadiyakan doh tatap di alam mauik, 
tubuah-Nyo indak ka binaso, sarato 
indak ka ngingih.' 

32 Itulah Inyo Baliau, Isa Almasih nan 
lah di iduikkan baliak dek Allah, sasudah 
Baliau mati. Kasadonyo kami lah maliyek 
sandiri kajadian tu. 

33 Baliau di angkek ka tampaik nan 
sangaik tinggi, di agiah kakuwasoan dek 
Allah, Baliau manarimo Roh Allah nan lah 
dijanjikan dek Bapak. Nan angku-angku 
danga, sarato jo nan angku-angku liyek 
kiniko, adolah Roh nan itu juwo, nan lah 
Baliau curahkan kabake kami. 

34 Nabi Daud sandiri indak nayiak doh 
ka sarugo, tapi inyo mangatokan, 'Tuhan 
bakato, kabake Tuhan ambo: 

35 Duduaklah di subalah suwok Den, 
sampai Den pabuwek musuah-musuah 
Angkau tunduak kabake Angkau!' 

36 Itulah sababnyo, kasadonyo 
urang Israel musti sabana-bana tawu 
andaknyo, baraso Isa Almasih nan 
angku-angku salibkan tu, Baliau tu 
pulolah nan lah dijadikan dek Allah, 
manjadi Tuhan sarato Rajo Panyalamaik!" 

37 Kutiko urang-urang tu mandangakan 
apo nan dikatokan dek si Petrus tu, 
atinyo sangaik galisah. Mako inyo bi 
batanyo kabake si Petrus, sarato kabake 
rasul-rasul nan lain, "Sudaro-sudaro, 
apo nan musti kami pabuwek?" 

38 Petrus manjawab, "Batobaiklah dari 
doso angku-angku. Andaklah satiyok 
angku-angku dipamandikan ateh namo 
Isa Almasih, supayo doso angku-angku 
di ampuni. Mako angku-angku ka 
manarimo adiyah Roh Suci dari Allah. 

39 Dek karano nan dijanjikan dek 
Allah tu, adolah untuak angku-angku 
jo katurunan angku-angku, sarato jo 
untuak urang-urang nan barado di 

tampaik-tampaik nan jauah -- iyolah 
kasadonyo urang nan dipanggie dek 
Allah Tuhan kito, supayo datang kabake 
Baliau." 

40Bakcando itulah si Petrus 
manarangkan kabake urang-urang 
tu. Sambuah lai kato-katonyo nan 
lain, nan inyo usawokan pulo, supayo 
urang-urang tu malapehkan diri dari 
banso nan jahek ko, banso nan ka di 
ukun dek Allah. 

41 Sambuah urang nan bi picayo kabake 
apo nan dikatokan dek si Petrus, mako 
urang-urang tu bi dipamandikan. Di ari 
nan sahari tu, mako batambahlah urang 
nan ba iman, sabanyak tigo ribu urang 
lai. 

42 Urang-urang tu bi takun taruih baraja 
jo rasul-rasul, sarato tatap bakumpua 
basamo-samo. Inyo makan basamo- 
samo, sarato badowa basamo-samo. 

43 Sabana sambuah mukjizat nan lah 
dipabuwek dek rasul-rasul tu, sainggo 
kasadonyo urang bi tacangang, sarato bi 
tabik takuik. 

44 Kasadonyo urang-urang ba iman tu 
tatap basatu, apo nan inyo punyoi, inyo 
pakai basamo-samo. 

45 Inyo bi manjuwa-i barang-barang 
sarato arato miliaknyo, sudah tu 
pitihnyo dibagi-bagikan di antaro inyo 
kasadonyo, manuruik kaparaluan inyo 
surang-surang. 

46 Satiyok ari inyo tatap bakumpua di 
Rumah Tuhan; sacaro jo balega-lega 
disatiyok rumahnyo, inyo ma adokan 
makan basamo-samo basukocito, inyo bi 
randah ati. 

47 Inyo taruih mamuji-muji Allah, inyo 
disukoi dek kasadonyo urang. Satiyok 
ari bilangannyo taruih batambah, dek 
karano Tuhan ma antakan kabake inyo 
urang-urang nan sadang disalamaikkan. 
3 1 Pado suatu ari, kiro-kiro pukua 

tigo sanjo, si Petrus jo si Yahya payi 
ka Rumah Tuhan, iyolah pado wakatu 
untuak badowa. 

2Tibo disinan, di pintu kaporo nan 
dinamokan "Pintu Rancak", ado surang 
laki-laki nan lumpuah sajak dari layie. 
Satiyok ari inyo dibawok kasinan, untuak 
mintak sidakah kabake urang-urang nan 
masuak ka Rumah Tuhan. 

3 Kutiko inyo manampak si Petrus jo 
si Yahya sadang masuak ka Rumah 

Tuhan, mako inyo mamintak kabake nan 
baduwo ko, supayo inyo dibari sasuatu. 

4Mako mancaliaklah si Petrus jo si 
Yahya kabake inyo, kudian si Petrus 
bakato, "Mancaliaklah ka kami!" 

> Mako inyo caliaklah si Petrus jo si 
Yahya, jo caliak nan manganduang arok, 
saraso inyo ka mandapek sasuatu. 

6Mako bakatolah si Petrus kabake 
inyo, "Ambo sadang indak bapitih. Tapi, 
apo nan ado di ambo, itu nan ka ambo 
agiahkan kabake angkau: Jo kuwaso Isa 
Almasih urang Nazaret tu, bajalanlah!" 

7 Sudah tu si Petrus mamacikkan 
tangan suwok urang nan lumpuah tu, 
sambia manolong inyo untuak tagak. 
Sakutiko itu juwo kakinyo lansuang 
cegak, mato kakinyo manjadi kuwaik. 

8Mako inyo malompek tagak, inyo 
muloi bajalan kian kumari. Kudian inyo 
masuak ka Rumah Tuhan, samo-samo 
jo si Petrus sarato jo si Yahya bagai, 
sambia bajalan jo malompek-lompek 
inyo mamuji Allah. 

9 Kasadonyo urang nan manampak inyo 
bajalan, sato pulo mamuji-muji Allah. 

10 Sasudah tu, barulah urang-urang tu 
bi tawu, baraso inyo tu lah urang mintak 

sidakah, nan biasonyo duduak di "Pintu 
Rancak" di Rumah Tuhan. Urang-urang 
tu bi sangaik eran, inyo bi tacangang 
dek maliyek apo nan tajadi di diri urang 
nan lumpuah tu. 

11 Urang lumpuah nan lah cegak tu, 
taruih juwo manuruikkan si Petrus jo 
si Yahya. Kutiko nan batigo ko sampai 
di barando nan dinamokan "Barando 
Nabi Sulaiman", kasadonyo urang bi 
tibo ba uruang kabake inyo, dek karano 
urang-urang tu sangaik tacangang. 

12 Kutiko si Petrus manampak urang- 
urang nan ba uruang tu, mako bakatolah 
inyo kabake urang nan banyak tu, 
"Oih urang-urang Israel, baa mangko 
angku-angku bi tacangang maliyek 
kajadian ko? Baa mangko angku-angku 
taruih juwo bi mancaliak kabake kami? 
Apo angku-angku sangko dek karano 
ado kuwaso di kami, atau dek karano 
kami patuah kapado Allah, mangkonyo 
urang ko dapek bajalan? 

13 Allah nan disambah dek Nabi Ibrahim, 
dek Nabi Ishak, dek Nabi Yakub, Allah 
niniak muyang kito, Allah itu pulolah, 
nan lah mamuliekan Pisuruah-Nyo, 
iyolah Isa Almasih. Isa Almasih itu 

pulolah nan angku-angku sarahkan 
kabake pihak panguwaso, angku-angku 
lawan di adok-an Pilatus, di kutiko Pilatus 
baniyaik nak ka malapehkan Baliau. 

14 Baliau suci sarato jo elok, tapi angku- 
angku manantang Baliau, angku-angku 
ansik Pilatus, supayo inyo namuah 
malapehkan surang pambunuah, untuak 
mampalakukan kandak angku-angku. 

15 Angku-angku bunuah Baliau, padohal 
nan sabananyo, Baliaulah nan tampaik 
asa iduik kasadonyo urang. Allah lah 
ma iduikkan Baliau baliak sasudah mati. 
Kami lah mancaliak sandiri kajadian tu. 

16 Angku-angku lah maliyek, lah 
manampak apo nan lah tajadi di urang 
lumpuah ko. Inyo lah manjadi kuwaik, 
lah siyaik baliak, dek karano inyo picayo 
kabake Isa Almasih sarato jo kuwaso 
Baliau. Dek karano picayo kabake Isa 
Almasih, mako urang ko lah siyaik baliak 
di adok-an angku-angku kasadonyo. 

17 Sudaro-sudaro! Kiniko ambo lah 
tawu, baraso, apo nan angku-angku 
pabuwek jo pamimpin-pamimpin angku- 
angku, taradok kabake Isa Almasih, 
adolah dek karano angku-angku indak 
mangarati apo nan dipabuwek, itu 

mangkonyo angku-angku karajokan nan 
bakcando itu. 

18 Dek karano itu, mako basuwoanlah 
apo nan lah di agiah tawu dek Allah sa 
isuak, malalui kasadonyo nabi-nabi-Nyo, 
baraso Rajo Panyalamaik nan dijanjikan 
tu, musti manangguangkan sansaro. 

19 Dek karano itu sudaro-sudaro, 
batobaiklah dari doso angku-angku, 
babaliaklah kapado Allah, supayo 
buliah Baliau apuihkan sagalo doso 
angku-angku. 

20 Tuhan ka datang kabake angku- 
angku, angku-angku ka marasokan 
rohani nan dipabarui. Tuhan ka 
manyuruah Isa Almasih datang kabake 
angku-angku, dek karano Baliau lah 
ditantukan dek Allah manjadi Rajo 
Panyalamaik untuak angku-angku. 

21 Baliau musti tingga di sarugo 
dulu, sampai Allah manjadikan sagalo 
sasuatu baru, samo jo bakcando 
nan lah dikatokan dek Allah malalui 
nabi-nabi-Nyo di jaman sa isuak. 

22 Nabi Musa panah mangatokan, 'Allah, 
Tuhan angku-angku tu, Baliau ka ma 
utuih kabake angku-angku, surang nabi 
dari banso angku-angku sandiri, samo 

jo bakcando Baliau ma utuih ambo. 
Angku-angku musti ma iyokan sagalo 
sasuatu, apo nan dikatokan dek nabi tu. 

23 Urang nan indak mamparatikan apo 
nan dikatokan dek nabi tu, mako urang 
tu ka disisiahkan dari umaik Allah, sarato 
ka dibinasokan.' 

24 Nabi-nabi nan lah panah 
manyampaikan barito dari Allah, 
muloi dari Nabi Samuel, sarato jo 
nabi-nabi lainnyo nan tibo kudian, 
kasadonyo tu mambaritokan tantang 
jaman nan kiniko. 

25 Sagalo janji Allah nan disampaikan 
dek nabi-nabi tu, adolah untuak angku- 
angku. Dalam pajanjian nan dipabuwek 
dek Allah jo niniak muyang angku-angku, 
Allah mangatokan kabake Nabi Ibrahim 
bakcando iko, 'Dari katurunan angkau 
Aden ka mambarakaik-i sagalo banso di 
muko bumi.' Pajanjian tu adolah untuak 
angku-angku juwo. 

26 Itulah sababnyo Allah mamiliah 
Pisuruah-Nyo, mako disuruah-Nyo lah 
Pisuruah tu datang kabake angku-angku 
talabiah dawulu, supayo buliah Baliau 
mambarakaik-i angku-angku. Caro 
Baliau mambarakaik-i iyolah, Baliau 

jadikan kasadonyo angku-angku 
batobaik dari caro iduik angku-angku 
nan jahek." 
4 1 Samantaro si Petrus jo si Yahya, 
sadang mangecek juwo lai jo urang- 
urang tu, mako bi tibolah imam-imam 
kapalo jo kumandan pangawal Rumah 
Tuhan, sarato jo urang-urang Saduki 
kabake inyo. 

2 Urang-urang tu bi bangih, dek karano 
si Petrus jo si Yahya mangatokan kabake 
urang nan banyak, baraso Isa Almasih 
lah babaliak iduik dari kamatian. Itu 
manandokan baraso urang nan mati ka 
iduik baliak. 

3Mako urang-urang tu manangkok 
kaduwo urang rasul tu, sudah tu 
dimasuakkannyo ka pinjaro. Dek karano 
ari lah malam, mako si Petrus jo si Yahya 
ditahan disinan sampai bisuaknyo. 

“Tapi, urang-urang nan lah 
mandangakan pangajaran rasul- 
rasul tu, sambuah nan picayo. Mako 
bilangannyo batambah sampai manjadi 
kiro-kiro limo ribu urang. 

> Bisuak arinyo tunganai-tunganai 
Mahkamah Agamo, pamimpin-pamimpin 

Yahudi, sarato jo guru-guru agamo 
bakumpua di Yerusalem. 

6 Urang-urang tu batamu jo Imam 
Basa Hanas, jo Kayafas, jo Yahya, jo 
Aleksander, sarato jo kasadonyo nan 
tamasuak kaluarga imam basa tu. 

7Si Petrus jo si Yahya dibawok 
mangadap ka urang-urang tu, mako 
batanyolah urang-urang tu, "Baa caronyo 
kalian mancegakkan urang nan lumpuah 
tu? Jo kakuatan apo, atau jo kakuasaan 
dari siya kalian karajokan tu?" 

8Si Petrus nan dikuwasoi dek Roh 
Allah, inyo manjawab, "Angku-angku 
pamimpin banso, sarato jo angku-angku 
anggota mahkamah! 

9 Kami disidangkan kiniko, dek karano 
babuwek baiak untuak manolong surang 
urang lumpuah, sudah tu, dek karano 
angku-angku nak niyo tawu baa caronyo 
urang tu dicegakkan. 

10 Nah, angku-angku kasadonyo musti 
tawu, sarato jo kasadonyo banso Israel 
pun musti tawu pulo andaknyo, baraso 
urang nan kiniko tagak jo badan nan 
siyaik di adok-an angku-angku ko, 
adolah dek karano kudaraik sarato jo 
kuwaso dari Isa Almasih urang Nazaret 

tu. Angku-angku lah manyalibkan Baliau 
tu, tapi Allah lah ma iduikkan Baliau 
baliak. 

ll Isa Almasih ikolah, nan 
dimukasuikkan dek ayaik Alkitab 
nan mangatokan bakcando iko, 'Batu 
nan indak tapakai dek kalian oih 
urang-urang tukang, tanyato manjadi 
batu nan tarutamu.' 

12 Hanyo malalui Isa Almasih sajolah 
urang dapek disalamaikkan. Dek karano, 
di muko bumi ko di antaro umaik 
mukaluak, indak ado doh urang nan 
lain nan mandapek kuwaso dari Allah, 
untuak manyalamaikkan kito." 

13 Kasadonyo anggota Sidang 
Pangadielan tu bi tacangang, dek 
maliyek kabaranian si Petrus jo si Yahya, 
apo lai inyo bi tawu pulo baraso kaduwo 
urang rasul tu, adolah urang badarai nan 
indak basikola. Kudian barulah takana 
dek inyo baraso kaduwo urang rasul tu 
adolah pangikuik Isa Almasih. 

14 Tapi urang-urang tu indak dapek 
mangecek, dek karano urang nan lah 
dicegakkan tu ado tagak disinan di 
adok-an inyo, samo-samo jo si Petrus jo 
si Yahya bagai. 

15 Mako urang-urang tu, manyuruah 
kaduwo urang rasul tu kaluwa 
dari ruwang sidang, kudian inyo bi 
barundiang. 

16 nyo bi mangatokan, "Apo nan 
musti kito pabuwek kabake urang nan 
baduwo ko? Kasadonyo urang nan tingga 
di Yerusalem lah tawu, baraso ado 
mukjizat nan luwa biaso, dipabuwek dek 
urang nan baduwo ko. Kito indak dapek 
mamungkienyo. 

17 Tapi, supayo jan pacah kaba tantang 
kajadian ko, ka tangah urang nan 
banyak, molah kito garegak urang 
nan baduwo ko, supayo inyo indak 
dibuliahkan lai mangecek kabake 
siya-siyanyo, jo mamakai namo Isa 
Almasih." 

18 Mako urang-urang tu ma imbau 
baliak, rasul nan baduwo tu, untuak 
ma agiah tawu, baraso inyo indak 
dibuliahkan lai manyabuik namo atau 
mambari pangajaran jo namo Isa 
Almasih. 

19 Tapi si Petrus jo si Yahya manjawab, 
"Pikiekanlah sandiri, apo nan baiak di 
adok-an Allah: mamatuahi parentah 

angku-angku atau mamatuahi parentah 
Allah. 

20 Dek karano, kami indak bisa doh 
baranti mancuritokan, tantang apo nan 
lah kami liyek, tantang apo nan lah kami 
danga." 

21 Indak ciyek juwo doh alasan nan 
dapek dek anggota-anggota sidang tu, 
untuak ka ma ukun si Petrus jo si Yahya. 
Dek karano itu, inyo patakuik-takuik-i 
kaduwo urang rasul tu, sudah tu baru 
dilapehkannyo, dek karano di kajadian 
tu, kasadonyo urang bi mamuji-muji 
Allah. 

22 Urang nan panyakiknyo lah 
dicegakkan jo mukjizat tu, umuanyo lah 
labiah dari ampek puluah tawun. 

23 Sasudah si Petrus jo si Yahya 
dilapehkan, inyo babaliak kabake kanti- 
kantinyo, inyo curitokanlah kasadonyo, 
apo nan lah dikatokan dek imam-imam 
kapalo, sarato jo pamimpin-pamimpin 
Yahudi tu. 

24 Sasudah kanti-kantinyo tu mandanga 
curito tu, inyo jo kanti-kantinyo tu 
sahati badowa kapado Allah. Inyo bi 
mangatokan, "Tuhan, Angkaulah nan 

manjadikan langik jo bumi, sarato lauik 
jo sagalo isinyo. 

25J9 Roh Angkau, Angkau panah 
mangecek malalui niniak muyang kami, 
Nabi Daud pisuruah Angkau: Angkau 
mangatokan, 'Baa mangko urang-urang 
nan indak ba Tuhan Allah, bangih: 
baa mangko banso-banso mambuwek 
rancangan nan indak bapayidah? 

26 Rajo-rajo dunia basegeh-segeh 
untuak baparang, pamimpin-pamimpin 
basatu, untuak malawan Tuhan sarato jo 
Rajo Panyalamaik.' 

27 Dek karano, batua Herodes jo Pontius 
Pilatus lah ma adokan parundiangan, jo 
urang-urang nan indak ba Tuhan Allah, 
sarato jo urang-urang Israel di kota ko. 
Inyo batamu bamupakaik untuak ka 
malawan Isa Almasih, Pisuruah Angkau 
nan suci tu, nan lah Angkau angkek 
manjadi Rajo Panyalamaik. 

28 Urang-urang tu basatu untuak 
mangarajokan sagalo sasuatu, nan lah 
Angkau tantukan sajak sa isuak, baraso 
itu ka tajadi. Angkau manantukan sagalo 
sasuatu jo kuwaso, sarato jo kandak 
Angkau sandiri. 

29 Nan kiniko oih Tuhan, liyeklah, baa 
bana urang-urang tu mampatakuik- 
takuik-i kami. Mako ijinkanlah kami 
pisuruah-pisuruah Angkau ko, untuak 
malewakan barito nan dari Angkau ko, 
jo parasaan nan indak maraso takuik. 

30 Turunkanlah kuwaso Angkau, supayo 
urang nan sakik dicegakkan jo mukjizat- 
mukjizat, sarato jo kajadian-kajadian 
nan luwa biaso tajadi, malalui kuwaso, 
sarato jo kakuatan dari namo Isa 
Almasih, Pisuruah Angkau nan suci tu." 

31 Sasudah urang-urang tu salasai 
badowa, ba oyaklah tampaik inyo 
bakumpua tu. Inyo kasadonyo 
dikuwasoi dek Roh Allah, mako 
timbualah sumangaik nan barani untuak 
mangecek, tantang barito nan dari Allah. 

32 Kasadonyo urang nan lah ba iman tu, 
iduik sahati jo sajiwa. Indak surang juwo 
doh dari urang-urang tu, nan ma anggap 
apo nan dipunyoinyo adolah miliaknyo 
surang. Sagalo sasuatu nan ado dinyo, 
inyo pakai basamo-samo. 

33 Jo kuwaso nan gadang rasul-rasul 
tu mambarikan pangakuan, baraso Isa 
Almasih lah iduik baliak. Mako Allah 

sabana mambarakaik-i iduik urang-urang 
tu. 

34 Indak surang juwo doh dari urang- 
urang tu nan bakakurangan. Dek 
karano, urang nan layi punyo tanah, 
atau punyo rumah, inyo bi manjuwa-i 
tanah jo rumahnyo tu; sudah tu, pitih 
panjualannyo tu inyo bawok, 

35 inyo sarahkan kabake rasul-rasul. 
Kudian pitih tu dibagi-bagikan kabake 
satiyok urang nan mamaralukan. 

36 Bakcando itu pulolah si Yusuf. 
Inyopun manjuwa tanah miliaknyo, 
mako pitih panjualan tu inyo bawok, 
inyo sarahkan kabake rasul-rasul. Si 
Yusuf ko adolah urang katurunan Lewi 
dari Siprus: rasul-rasul manamokan inyo 
si Barnabas (aratinyo adolah Pa ubek 
rusuah). 

37 (4:36) 

l Ado pulo surang laki-laki nan 

banamo si Ananias. Inyo jo bininyo 
han banamo si Safira, manjuwa pulo 
sabidang tanah miliak inyo. 

2 Sabagian dari pitih panjualan tu, inyo 
andokkan untuak inyo, nan salabiahnyo 
baru inyo sarahkan kabake rasul-rasul. 

Inyo mampabuwek nan bakcando itu, 
sapangatawuan bininyo. 

3Mako bakatolah si Petrus kabake 
inyo, "Angku Ananias, baa mangko 
angkau padiyakan Ubilih manguwasoi ati 
angkau, sampai angkau baduto kapado 
Roh Allah, sacaro ba anok-anok angkau 
lah manyisiahkan sabagian dari pitih 
panjualan tanah tu, untuak diri angkau 
sandiri? 

4Sabalun tanah tu angkau juwa, kan 
angkau nan punyo. Sasudah tanah 
tu dijuwapun, pitihnyo kan angkau 
juwo nan punyo. Jadi, baa mangko 
ado mukasuik di ati angkau untuak 
mampabuwek nan bakcando itu? Indak 
manusia doh tu nan angkau kicuah, tapi 
Allah!" 

> Baitu si Ananias mandangakan kecek 
si Petrus tu, inyo tajarongkang, lansuang 
mati. Kasadonyo urang nan mandanga 
tantang kajadian tu, bi tabik takuik. 

6 Mako tibolah urang-urang mudo 

nan ka mangapani mayik si Ananias, 
sudah tu dibawoknyo kaluwa untuak ka 
dikubuakan. 

7 Kiro-kiro tigo jam sasudah itu, bini si 
Ananias tibo. Inyo indak tawu doh, apo 
nan lah tajadi. 

8Si Petrus bakato kabake inyo, 
"Cubolah agiah tawu kabake ambo: 
Apokoh iyo sakiko aragonyo, tanah nan 
angkau juwa jo pak anak angkau tu?" 
"Iyo, iyo sakitulah aragonyo," kecek bini 
si Ananias tu. 

9 Mako bakatolah si Petrus kabake inyo, 
"Baa mangko supakaik angkau jo pak 
anak angkau, untuak mancuboi Roh 
Tuhan? Dangakanlah nak ambo katokan! 
Urang-urang nan payi mangubuakan pak 
anak angkau lah babaliak. Kiniko inyo ka 
mambawok angkau pulo kaluwa." 

10 Sakutiko tu juwo bini si Ananias 
tajarongkang pulo, inyo mati di adok-an 
si Petrus. Dikutiko urang-urang mudo 
tu bi masuak, inyo manampak si Safira 
lah mati. Mako inyo bawoklah mayik si 
Safira tu kaluwa, untuak ka dikubuakan 
dakek pusaro lakinyo. 

11 Bj tabik takuiklah kasadonyo urang- 
urang ba iman tu, baitu pulo urang-urang 
nan lain bagai, nan mandanga tantang 
kajadian tu. 

12 Dek karano di palayanan rasul-rasul 
tu, mako sambuahlah mukjizat sarato 
jo kajadian-kajadian nan luwa biaso, 
nan tajadi di tangah-tangah masarakaik. 
Jo sacaro sahati kasadonyo urang ba 
iman tu, bi bakumpua di Barando Nabi 
Sulaiman di Rumah Tuhan. 

13 Di urang luwa indak ado doh nan 
talok sato bakumpua jo urang-urang ba 
iman tu. Tapi urang-urang nan ba iman 
tu sangaik di aromaik-i dek masarakaik. 

14 Batambah lamo batambah sambuah 
urang-urang nan picayo kabake Tuhan -- 
biya laki-laki maupun padusi. 

15 Malah ka adaannyo sampai bakcando 
iko: urang-urang nan sakik dilatakkan 
di ateh tampaik tidua, atau di ateh 
lapiak, sudah tu dibawok ka tapi labuah, 
supayo urang-urang nan sakik tu, 
sapaliang-paliang tidak, dapek kanai 
bayang-bayang si Petrus, jikok inyo lalu 
disinan. 

16 Bi babondong-bondonglah urang nan 
bi tibo dari kota-kota nan di sakuliliang 
Yerusalem. Inyo bi mambawok-i 
urang-urang nan sakik, sarato jo urang- 
urang nan kamasuak-an roh jahek. 
Urang-urang tu dicegakkan kasadonyo. 

17 Akienyo imam basa jo kasadonyo 
pangikuik-pangikuiknyo, iyolah golongan 
urang-urang Saduki, muloi batindak, dek 
karano inyo bingik. 

18 Rasul-rasul tu ditangkok-inyo, sudah 
tu dimasuakkannyo ka pinjaro. 

19 Tapi malamnyo, tibolah surang 
malekaik Tuhan mambukakkan pintu 
pinjaro tu, mako inyo bawoklah rasul- 
rasul tu kaluwa. Malekaik tu bakato 
kabake rasul-rasul tu, 

20 "Payilah tagak ka Rumah Tuhan, tibo 
disinan agiah tawulah kabake urang 
nan banyak, tantang parkaro iduik nan 
baru." 

21 Mako rasul-rasul tu pun, mamatuahi 
parentah malekaik tu. Subuah-subuah 
buto inyo lah payi ka Rumah Tuhan, 
untuak mambari pangajaran. Samantaro 
itu imam basa jo pangikuik-pangikuiknyo 
bi tibo, mako inyo adokanlah sidang 
mahkamah jo pamimpin-pamimpin 
urang Yahudi. Kudian inyo manyuruah 
urang, payi manjapuik rasul-rasul ka 
pinjaro untuak dibawok mangadap 
kabake inyo. 

22 Tapi, kutiko urang-urang nan 
disuruah tu tibo di pinjaro, nan rasul- 

rasul tu indak ado lai disinan. Dek karano 
itu inyo babaliak, mako inyo curitokanlah 
kajadian tu kabake mahkamah. 

23 "Kutiko kami tibo di pinjaro," kecek 
urang-urang tu kabake mahkamah, 
"kami dapati pintu pinjaro tu takunci 
elok, pangawal-pangawal sadang 
bajago-jago di pintu. Tapi, baru lah kami 
bukak pintu tu, ruponyo indak ba urang 
lai di dalam." 

24 Kutiko parwira pangawal Rumah 
Tuhan, jo imam-imam kapalo mandanga 
curito tu, inyo tapana ma agak-agak-i 
rasul-rasul tu, inyo tabik takuik, apo nan 
ka tajadi sasudah ko. 

25 Kudian tibolah surang laki-laki 
nan mambawok kaba nan bakcando 
iko, "Dangakanlah oih angku-angku! 
Urang-urang nan angku-angku tahan di 
pinjaro tu, kiniko inyo sadang ma aja 
urang banyak di Rumah Tuhan!" 

26 Mako payilah parwira pangawal 
Rumah Tuhan tu, samo-samo jo 
pangawalnyo bagai untuak manjapuik 
rasul-rasul tu baliak. Tapi inyo manjapuik 
indak sacaro jo paso doh, dek karano 
inyo takuik kabake urang nan banyak: 

jan sampai tajadi baiko, urang nan 
banyak tu mamungkangi inyo jo batu. 

27 Rasul-rasul tu dibawok masuak, 
untuak mangadap ka mahkamah. Mako 
muloilah imam basa mamareso inyo. 

28 Imam basa mangatokan, "Kami lah 
sabana sangaik managah, supayo kalian 
jan ma ajakan juwo tantang Urang (Isa 
Almasih) tu. Tapi kiniko cubolah caliak, 
apo ko nan kalian pabuwek! Kalian 
paleyak-leyakkan pangajaran kalian 
tu disadonyo tampaik di Yerusalem 
ko, kalian malah nak manuduah kami 
pulo, baraso dek karano di kamilah nan 
manyababkan Urang (Isa Almasih) tu 
mangko-Nyo mati." 

29 Si Petrus sarato jo rasul-rasul nan 
lainnyo bi manjawab, "Kami musti 
patuah kapado Allah, kami indak ka 
mampaturuikkan kandak manusia doh. 

30 Isa Almasih, nan lah angku-angku 
salibkan tu, Baliau lah di iduikkan baliak 
dek Allah niniak muyang kito, sasudah 
Baliau mati. 

31 Allah lah ma agiahkan kabake 
Baliau pangkaik, sarato jo kuwaso nan 
sangaik tinggi sabagai Pamimpin, sarato 
Panyalamaik: supayo banso Israel di 

agiah kasampatan untuak batobaik dari 
doso-dosonyo, buliah inyo mandapek 
ampun. 

32 Kami ko lah sasi-sasinyo tantang 
kasadonyo tu -- kami sarato jo Roh 
Allah, iyolah Roh nan di barikan dek 
Allah kabake satiyok urang nan lai 
manuruikkan parentah Baliau." 

33 Kutiko anggota-anggota Mahkamah 
Agamo tu, mandanga nan bakcando 
itu, inyo bangih sangaik, inyo supakaik 
untuak ka mambunuah rasul-rasul tu. 

34Tapi di antaro anggota-anggota 
mahkamah tu, ado surang urang Farisi 
nan banamo Gamaliel. Inyo adolah 
guru agamo nan sangaik di aromaik-i 
dek kasadonyo urang. Inyo bae tagak, 
sudah tu inyo suruah urang mambawok 
rasul-rasul tu kaluwa, agak sabanta. 

35 Kudian inyo bakato kabake sidang 
Mahkamah Agamo tu, "Sudaro-sudaro 
urang-urang Israel! Pikiekanlah elok-elok 
tantang apo nan ka Sudaro-sudaro 
pabuwek kabake urang-urang ko. 

36 Dek karano, dulu panah ado urang 
nan banamo si Teudas, nan ma anggap 
dirinyo urang gadang, sainggo ado kiro- 
kiro ampek ratuih urang, urang nan ma 

ikuik inyo. Tapi akienyo inyo dibunuah 
urang, kasadonyo pangikuiknyo 
baserak-serak, garakkannyo ilang 
lanyok. 

37 Sasudah itu, dikutiko urang ma 
etong panduduak, ado pulo nan 
mancogok surang lai, nan banamo si 
Yudas, urang dari Galilea. Dek karano 
dipangaruahinyo, sambuah pulo urang 
nan manuruikkan inyo. Tapi akienyo 
inyo dibunuah urang pulo, kasadonyo 
pangikuik-pangikuiknyo baserak-serak. 

38 Jadi kiniko, jo kajadian nan sarupo 
iko, nasiyaik ambo iyolah: janlah 
dipanga-pangakan urang-urang ko, 
padiyakan sajolah inyo. Jikok pangajaran 
sarato jo garakan inyo ko, barasa dari 
manusia, mako pangajaran jo garakan 
tu, ka ilang lanyok. 

39 Tapi, jikok itu datang dari Allah, 
mako Sudaro-sudaro indak ka dapek doh 
mangalahkan inyo. Mungkin sajo isuak, 
tanyato Sudaro-sudaro malawan Allah." 
Nasiyaik Gamaliel tu ditarimo dek sidang 
mahkamah. 

40 Mako di imbaulah rasul-rasul tu, 
sudah tu inyo dicambuik, inyo ditagah 
mambari pangajaran tantang Isa 

Almasih. Sasudah tu barulah inyo 
dilapehkan. 

41 Rasul-rasul tu barangkek dari 
Mahkamah Agamo tu, jo bagadang ati, 
dek karano Allah lah ma anggap inyo 
patuik untuak manarimo hinoan, dek 
karano di Isa Almasih. 

42 Satiyok ari di Rumah Tuhan, sarato 
jo di rumah-rumah urang, rasul-rasul 
tu tatap mambari pangajaran, sarato jo 
mambaritokan Injil tantang Isa Almasih, 
baraso Baliaulah Rajo Panyalamaik nan 
dijanjikan dek Allah tu. 

1 Pangikuik-pangikuik Isa Almasih 

batambah lamo batambah banyak. 
Pado kutiko itu, urang-urang Yahudi nan 
babahaso Yunani, manjadi indak suko 
taradok urang-urang Yahudi nan usali. 
Nan babahaso Yunani tu bi mangatokan, 
"Urang-urang padusi nan lah marando 
nan ado di tampaik kami, inyo indak 
bi mandapek doh bantuan balanjo 
sahari-hari, nan dibagi-bagikan kabake 
urang nan banyak." 

2 Dek karano itu, kaduwo baleh 
urang rasul-rasul tu mangumpuakan 
kasadonyo pangikuik, untuak mambari 
tawu kabake inyo, "Indak elok doh 

jikok kami baranti mambaritokan firman 
Allah, hanyo dek karano musti ma uruih 
parkaro-parkaro nan ka dimakan. 

3 Dek karano itu, eloklah Sudaro-sudaro 
piliah agak tujuah urang di antaro 
angku-angku, nan layi punyo namo 
baiak, nan layi dikuwasoi dek Roh Allah, 
sarato jo arih bijaksano, nan ka bisa 
kami tugehkan untuak ma uruih sagalo 
karajo ko, 

“dek karano kami hanyo nak badowa, 
sarato kami hanyo nak mambaritokan 
firman Allah sajo." 

> Kasadonyo urang tu bi satuju, jo apo 
nan dikatokan dek rasul-rasul tu. Mako 
inyo piliahlah Stefanus, Stefanus adolah 
urang nan sangaik ba iman kabake Isa 
Almasih, inyo dikuwasoi dek Roh Allah. 
Tapiliah pulo: Si Filipus, si Prokhorus, si 
Nikanor, si Timon, si Parmenas, sarato jo 
si Nikolaus dari Antiokhia; inyo ko indak 
urang Yahudi doh, tapi inyo lah masuak 
agamo Yahudi. 

6 Katujuah urang tu di usulkan kabake 
rasul-rasul, mako rasul-rasul tu badowa, 
sarato mamintakkan barakaik kapado 
Tuhan untuak urang-urang tu. 

7Bakcando itulah firman Allah 
batambah tasebar, pangikuik-pangikuik 
Isa Almasih di Yerusalem samakin 
batambah banyak. Sambuah pulo 
imam-imam nan picayo kabake Isa 
Almasih. 

8 Stefanus sabana dibarakaik-i dek 
Allah, sainggo inyo banyak mampabuwek 
mukjizat, sambuah pulo mangarajokan 
karajo-karajo nan luwa biaso di 
tangah-tangah masarakaik. 

Tapi ado pulo urang-urang nan 
balawan jo inyo; urang tu adolah 
anggota-anggota rumah ibadaik nan 
dinamokan Rumah Ibadaik Urang-urang 
Bebas. Anggota-anggota rumah ibadaik 
tu, adolah urang-urang Yahudi dari 
Kirene jo dari Aleksandria. Urang-urang 
ko, samo-samo jo urang-urang Yahudi 
nan dari Kilikia jo Asia, bi badebaik jo 
Stefanus. 

10 Tapi urang-urang tu indak bisa doh 
manyolang apo nan dikatokan dek 
Stefanus, dek karano Roh Allah mambari 
kabijaksanoan untuak mangecek kabake 
Stefanus. 

11 Dek karano itu, urang-urang tu ma 
asuang babarapo urang nan lain, untuak 

mangatokan, "Kami lah mandanga urang 
tu mahino Nabi Musa, sarato jo mahino 
Allah!" 

12 Bakcando itulah urang-urang tu ma 
asuang urang-urang nan lain, ma asuang 
pamimpin-pamimpin Yahudi, sarato jo 
guru-guru agamo. Mako bi payilah inyo 
untuak ka manangkok Stefanus, kudian 
inyo bawok mangadap ka Mahkamah 
Agamo. 

13 Inyo bawok pulo sasi-sasi nan ma 
agiah katarangan-katarangan nan indak 
batua, tantang diri Stefanus. Sasi-sasi tu 
bi mangatokan, "Urang ko satiyok inyo 
mangecek mahino Rumah Tuhan nan 
suci, sarato mahino parentah-parentah 
Allah nan disampaikan dek Nabi Musa. 

14 Kami lah mandangakan pulo inyo 
mangatokan, baraso Isa Almasih dari 
Nazaret tu ka maruntuah-i Rumah Tuhan 
ko, sudah tu Inyo ka ma ubah kasadonyo 
adaik istiadaik, nan lah diturunkan dek 
Nabi Musa kabake kito!" 

15 Kasadonyo urang nan ado di sidang 
Mahkamah Agamo tu, mancaliak kabake 
Stefanus. Kutiko itu rono muko Stefanus 
kaliyatannyo saroman jo muko malekaik. 

lImam basa batanyo kabake 
Stefanus, "Batua koh kasadonyo nan 
dikatokan dek urang tu?" 

2 Stefanus manjawab, "Sudaro-sudaro, 
sarato jo angku-angku! Cubolah 
dangakan ambo mangecek! Sabalun 
niniak muyang kito Nabi Ibrahim, 
pindah ka Haran, dikutiko inyo tingga 
di Mesopotamia, Allah nan mulie, tibo 
kabake inyo 

3 Sambia bakato, 'Tinggakanlah nagari 
angkau, sarato jo sanak sudaro angkau. 
Payilah ka nagari nan ka Den tunjuakkan 
kabake angkau.' 

4Mako barangkeklah Nabi Ibrahim 
dari nagari Kasdim, pindah ka Haran. 
Sasudah bapak Nabi Ibrahim maningga, 
Allah manyuruah Nabi Ibrahim pindah 
ka nagari ko, iyolah nagari nan kiniko, 
lah Sudaro-sudaro diami, sarato lah 
angku-angku tunggu-i. 

? Dikutiko itu, indak sabagian juwo doh 
dari nagari ko, nan di agiahkan dek Allah 
kabake Nabi Ibrahim, untuak manjadi 
miliaknyo: agak sajangka tanah pun 
indak di agiah. Tapi, Allah bajanji, baraso 
Baliau ka mambarikan kabake Nabi 
Ibrahim tanah ko, untuak ka manjadi 

miliaknyo, sarato miliak katurunannyo. 
Kutiko itu Nabi Ibrahim alun mampunyoi 
anak. 

6 Tapi, ikolah nan dikatokan dek Allah 
kabake inyo, 'Katurunan angkau ka 
manatap sabagai urang asiang, di nagari 
lain. Urang-urang nagari tu ka manjajah, 
sarato ka ma ajab katurunan angkau tu, 
salamo ampek ratuih tawun. 

7 Tapi, Aden ka ma ukun banso nan 
mampabudak katurunan angkau tu, 
katurunan angkau tu ka bi kaluwa dari 
nagari tu, inyo ka bi manyambah Waden 
di tampaik ko.' 

8 Sasudah bakato bakcando itu, janji 
nan di ikek tu, disahkan dek Allah, jo 
sacaro manyuruah urang basunaik rasu. 
Sasudah Ishak, anak Nabi Ibrahim layie, 
mako Nabi Ibrahim manyunaikkan Nabi 
Ishak dikutiko inyo ba umua salapan 
ari. Kamudian Nabi Ishak manyunaikkan 
anaknyo pulo, iyolah Yakub. Nabi 
Yakub pun manyunaikkan pulo kaduwo 
baleh urang anaknyo, iyolah urang nan 
manjadi bapak muyang urang Yahudi. 

9 Bapak-bapak muyang kito tu, bingik 
kabake Nabi Yusuf, sainggo inyo juwa 

Nabi Yusuf manjadi budak di Mesir. Tapi 
Allah manyaratoi iduiknyo, 

10 Nabi Yusuf dilapehkan dari sagalo 
kasusahannyo. Allah mambarikan 
kabake inyo aka budi, sarato jo arih 
bijaksano dikutiko inyo mangadap Firaun 
rajo Mesir, sainggo Firaun manjadikan 
inyo gubenur nagari Mesir, sarato jadi 
panguwaso di istana Firaun. 

11 Kudian tajadilah musin lapa nan 
sangaik padiah, di kasadonyo nagari 
Mesir sarato jo nagari Kanaan, sainggo 
urang sabana sansaro dibuweknyo. 
Niniak muyang kito indak bisa doh 
mandapek nan ka dimakan. 

12 Dikutiko Nabi Yakub mandanga kaba, 
baraso ado gandun di Mesir, mako inyo 
suruahlah anak-anaknyo, niniak muyang 
kito tu payi kasinan, untuak nan partamu 
kalinyo. 

13 Kutiko inyo payi nan kaduwo, Nabi 
Yusuf mambaritawu kabake dunsanak- 
dunsanaknyo tu, baraso inyo adolah 
Yusuf. Baru dikutiko itulah rajo Mesir 
tawu, tantang asa-usua Nabi Yusuf. 

14 Kudian Nabi Yusuf mangirin kaba 
kabake bapaknyo, Nabi Yakub, untuak 
manyuruah Nabi Yakub sarato jo 

kasadonyo kaluarganyo pindah ka Mesir 
-- kasadonyo ado tujuah puluah limo 
urang banyaknyo. 

15 Mako pindahlah Nabi Yakub ka Mesir, 
disinanlah inyo sarato jo niniak muyang 
kito maningga. 

16 Kudian mayik-mayiknyo tu dibawok 
babaliak ka Sikhem, untuak ka 
dikubuakan di tanah pakubuaran, nan 
lah dibali dek Nabi Ibrahim jo sajumlah 
pitih dari urang Hemor di Sikhem. 

17 Kutiko lah ampia tibo masonyo, 
Allah ka mambarikan janji-Nyo kabake 
Nabi Ibrahim, banso kito di Mesir lah 
batambah banyak. 

18 Akienyo, ado surang rajo nan lain, 
nan indak bakatawuan jo Nabi Yusuf, 
mamarentah di Mesir. 

19 Rajo tu mampamainkan banso kito, 
inyo ajab niniak muyang kito. Inyo paso 
niniak muyang kito untuak mambunuah 
anak cucunyo nan baru layie, supayo 
banso kito jan batambah kambang. 

20 Pado maso kutiko itulah Nabi Musa 
layie: inyo adolah anak nan sangaik 
rancak. Tigo bulan lamonyo inyo 
dipaliaro di rumah bapaknyo, 

21 kutiko Nabi Musa dibuwang dek 
urang gaeknyo, mako puti Firaunlah nan 
ma ambiak, dipaliaronyolah Nabi Musa, 
bakcando mangasuah anaknyo bana. 

22 Sagalo alemu banso Mesir di ajakan 
kabake Nabi Musa, inyo manjadi urang 
nan sangaik bakuwaso dalam kato-kato, 
bakuwaso pulo jo pabuatannyo. 

23 Kutiko Nabi Musa lah ba umua ampek 
puluah tawun, mako timbualah pangana 
di atinyo, untuak nak payi maliyek ka 
adaan bansonyo urang Israel. 

24 Kutiko itu, inyo manampak surang 
urang Israel, ditangani dek surang urang 
Mesir: mako inyo mampatagak-i urang 
nan kanai tangan tu, inyo bunuahlah 
urang Mesir tu. 

25 Nabi Musa manyangko kok lai 
ka mangarati bansonyo tu, baraso 
Allah sadang mamakai inyo, untuak 
ka malapehkan bansonyo tu dari 
pabudakkan. Tapi ruponyo urang Israel 
tu indak bi mangarati. 

26 Bisuak arinyo, nampak pulolah 
dek Nabi Musa duwo urang Israel nan 
sadang bacakak, inyo ba usawo untuak 
mangkatangahi urang nan bacakak tu. 

Inyo mangatokan, 'Kalian ko basudaro. 
Baa mangko kalian bacakak?' 

27 Tapi urang nan manangani kantinyo 
tu manungokkan Nabi Musa ka tapi, 
sambia bakato, 'Siya urang nan ma 
angkek angkau jadi pamimpin kami, siya 
urang nan ma angkek angkau jadi hakim 
kami? 

28 Apokoh angkau nak ka mambunuah 
den pulo, bancando urang Mesir nan 
kapatang?' 

29 Baitu Nabi Musa mandanga apo 
nan dikatokan dek urang tu, mako 
inyo bantai lari dari Mesir, payilah inyo 
ka nagari Midian, manatap disinan. 
Disinanlah inyo mandapek anak duwo 
urang. 

30 Ampek puluah tawun kamudian, 
surang malekaik tibo kabake Nabi Musa 
di padang gurun, dakek Gunuang Sinai. 
Malekaik tu datang di dalam api, di 
samak baluka nan sadang manyalo. 

31 Nabi Musa tacangang mancaliak 
kajadian tu, inyo bae mandakek, supayo 
dapek mangatawui apo nan sabananyo. 
Mako tadangalah dek inyo suwaro Tuhan 
nan mangatokan, 

32 'Adenlah Allah niniak muyang 
angkau: Aden adolah Allah Ibrahim, 
Allah Ishak, Allah Yakub." Nabi Musa lah 
manggaretek dek katakuik-an, sainggo 
indak talok lai dek inyo, mancaliak ka 
samak baluka tu. 

33 Kamudian Tuhan bakato pulo, 
'Bukaklah tarompa nan angkau 
kanakkan tu, dek karano, tanah tampaik 
tagak angkau ko, adolah tanah nan suci. 

34 Aden lah maliyek, Aden lah 
mamparatikan payik padiahnyo sansaro 
umaik-Den di Mesir. Aden lah mandanga 
kaluah kasahnyo, Aden turun untuak 
ka malapehkan inyo dari pabudakkan. 
Kiniko, kamarilah! Aden ka ma utuih 
angkau babaliak ka Mesir.' 

35 Nabi Musa ikolah, Musa nan indak 
di akui dek banso Israel, nan ditulak 
jo kato-kato nan bakcando iko, 'Siya 
urang nan lah ma angkek angkau 
manjadi pamimpin kami, siya urang 
nan lah ma angkek angkau jadi hakim 
kami?' Tapi, kabatualan inyo banalah 
urang nan di utuih dek Allah, untuak 
manjadi pamimpin, sarato jo manjadi 
panyalamaik, disaratoi bantuan dari 

malekaik nan tibo kabake inyo, dalam 
samak baluka nan manyalo. 

36 Nabi Musa tu lah nan mamimpin 
banso Israel kaluwa dari Mesir, jo sacaro 
mampabuwek mukjizat-mukjizat, sarato 
jo kajadian-kajadian nan luwa biaso di 
Mesir, di lauik Merah, sarato jo di padang 
gurun, salamo ampek puluah tawun. 

37 Inyo pulolah Musa, nan bakato 
kabake banso Israel, 'Allah ka ma utuih 
kabake angku-angku, surang nabi nan 
dipiliah dari antaro angku-angku sandiri, 
samo jo bakcando Baliau mamiliah 
ambo.' 

38 Nabi Musa pulolah di sidang jamaah 
banso Israel di padang pasie, nan 
manjadi parantaro, antaro malekaik nan 
mangecek kabake inyo di Gunuang Sinai, 
jo niniak muyang kito. Inyo pulolah nan 
manarimo firman Allah nan mambawok 
kapado iduik, supayo disampaikan 
kabake kito. 

39 Biyapun baitu niniak muyang kito 
indak namuah patuah kabake inyo. 
Niniak muyang kito tu indak niyo 
manarimo Nabi Musa, malah inyo nak 
babaliak ka Mesir. 

40 Niniak muyang kito bakato kabake 
Nabi Harun, 'Buwekkanlah dewa-dewa 
untuak kami, buliah dewa-dewa tu nan 
ka mamimpin kami. Dek karano kami 
indak tawu lai, apo nan lah tajadi di diri 
si Musa nan mambawok kami kaluwa 
dari Mesir!' 

41 Mako dikutiko itu, niniak muyang 
kito mambuwek sabuwah patuang 
anak bantiang, kudian inyo bi 
mampasambahkan karoban kabake 
patuang tu, sarato ma adokan alek 
untuak ma aromaik-i barang buatan 
tangannyo sandiri. 

42 Dek karano itu, mako Allah 
maninggakan niniak muyang kito, Allah 
mampadiyakan inyo bi manyambah 
bintang-bintang nan di langik. Mako 
basuwoanlah apo nan lah tatulih di 
kitab nabi-nabi. Nan babunyi bakcando 
iko, 'Oih urang-urang Israel! Indaknyo 
untuak Den doh, kalian mandabiah 
karoban, indak untuak Den doh kalian 
mangarobankan taranak, salamo ampek 
puluah tawun kalian di padang pasie. 

43 Kemah dewa Molokhlah nan kalian 
angkuik-angkuik, samo-samo jo patuang 
Refan, si bintang dewa kalian, itulah 

patuang nan kalian buwek, nan ka 
untuak kalian sambah. Dek karano itu, 
Aden ka mambuwang kalian sajauah- 
jauahnyo, etan ka subarang nagari 
Babel.' 

44 Kemah tampaik nan manandokan 
Allah datang kabake manusia, ado di 
tangan niniak muyang kito di padang 
gurun. Kemah tu dibuwek dek karano 
parentah dari Allah kabake Nabi 
Musa, sasuwai manuruik conto nan 
dipaliyekkan dek Allah kabake inyo. 

45 Kamudian kemah tu dibawok 
sataruihnyo dek niniak muyang kito, 
pado wakatu inyo jo Nabi Yosua payi 
marabuik nagari kito ko, dari ganggaman 
banso-banso nan di usie dek Allah dari 
adok-an niniak muyang kito. Kemah tu 
ado disinan sampai ka jaman Nabi Daud. 

46 Nabi Daud mangarajokan apo 
nan katuju dek Allah, inyo mamintak 
kapado Allah, kok dapek inyo di ijinkan 
mambuwek sabuwah rumah, untuak 
Allah nan disambah dek Nabi Yakub. 

47 Tapi Nabi Sulaimanlah nan 
mambuwek rumah, nan ka untuak Allah 
tu. 

48 Biyapun baitu, Allah Nan Mahatinggi 
indak manatap di rumah nan dibuwek 
dek manusia doh: dek karano di kitab 
nabi ado tatulih nan bakcando iko, 

49 'Langik adolah kurisi Den, bumi 
adolah aleh kaki-Den. Rumah apokoh 
nan nak kalian tagakkan, untuak Den? 
Dimanyo tampaik, untuak Den baranti? 

50 Indak koh Waden sandiri nan 
mambuwek sagalo sasuatu?' bakcando 
itulah Allah bakato. 

51 Angku-angku sabana-bana kareh 
kapalo, sabana sulik di angku-angku 
untuak patuah kapado Allah! Talingo 
angku-angku iyolah sabana tasumbek 
untuak mandanga kato-kato Allah! 
Angku-angku samo jo niniak muyang 
angku-angku, tatap malawan kapado 
Roh Allah! 

52 Apokoh ado nabi nan indak di aniayo 
dek niniak muyang angku-angku? Inyo 
bi mambunuahi utusan-utusan Allah, 
nan kutiko sa isuak lah malewakan 
baraso Pisuruah Allah nan bana tu, 
Baliau ka datang. Kiniko angku-angku 
lah mangkiyanaik-i, lah angku-angku 
bunuah Pisuruah Allah tu. 


KISAH PARA RASUL 7.53-59 52 


53 Malekaik-malekaik lah 
manyampaikan sagalo parentah Allah 
kabake angku-angku, tapi angku-angku 
indak namuah doh mamatuahinyo!" 

54 Baitu anggota-anggota Mahkamah 
Agamo tu mandanga, apo nan dikatokan 
dek Stefanus, iyo sabana sakik atinyo, 
inyo sabana bangih kabake Stefanus. 

>> Tapi Stefanus nan dikuwasoi dek 
Roh Allah, inyo mancaliak ka langik. 
Inyo manampak kamuliaan Allah, sarato 
manampak Isa Almasih tagak di tampaik 
nan bakuwaso, di subalah suwok Allah. 

56 "Liyeklah," kecek Stefanus, "ambo 
manampak sarugo tabukak, Anak 
Manusia tagak di subalah suwok Allah!" 

>/ Anggota-anggota mahkamah tu 
mamakok talingonyo sambia ma 
ariak-ariak, sacaro jo sarantak inyo 
manyarang Stefanus. 

58 Inyo irik Stefanus kaluwa kota, 
kudian inyo pungkangi jo batu. Urang- 
urang nan manampak kajadian tu 
mampitaruahkan bajunyo kabake surang 
anak mudo, nan banamo si Saulus. 

59 Samantaro urang-urang tu 
mamungkangi Stefanus, mako Stefanus 

basaru kapado Tuhan, "oih Tuhan Isa 
Almasih, tarimolah aruah ambo!" 

60 Sudah tu inyo tagak jo singantua, 
sambia mamakiak jo suwaro nan kuwaik, 
"oih Tuhan, janlah ditimpokan doso 
kabake urang-urang ko!" Sasudah 
bakato nan bakcando itu, inyopun mati. 
8 t Sanang ati si Saulus, dek karano 

urang lah mambunuah Stefanus. 
Di ari tu juwo, mako muloilah jamaat 
nan di Yerusalem di aniayo, sainggo 
kasadonyo urang ba iman, salain 
daripado rasul-rasul, lah baserak-serak 
kian kumari di kasadonyo daerah di 
Yudea jo di Samaria. 

2 Urang-urang nan takuik kapado Allah, 
payi mangubuakan Stefanus, sarato 
maratok-inyo jo ati nan sangaik ibo. 

3Tapi si Saulus taruih juwo ba usawo, 
nak ka ma ancua kan jamaat. Inyo payi 
dari rumah ka rumah, untuak mancari 
urang-urang nan ba iman, sudah tu inyo 
masuakkan ka pinjaro. 

4Urang-urang ba iman nan lah baserak- 
serak tu, inyo payi kian kumari untuak 
mambaritokan Injil nan dari Allah tu. 

>Si Filipus payi ka kota Samaria untuak 
mangabakan kabake urang-urang nan 


KISAH PARA RASUL 8.6-10 54 


disinan, tantang Rajo Panyalamaik nan 
dijanjikan dek Allah. 

6 Kutiko urang-urang tu mandangakan 
si Filipus babicaro, inyopun lah bi maliyek 
mukjizat-mukjizat nan dipabuwek dek 
si Filipus, mako sambuahlah dari urang- 
urang tu nan lai sabana mamparatikan 
apo nan dikatokan dek si Filipus. 

7 Dek karano, lah sambuah roh-roh 
jahek nan mamakiak-makiak, kaluwa 
dari urang-urang nan kamasuak-an 
setan. Sambuah pulo urang-urang nan 
lumpuah sarato jo urang-urang nan 
pincang nan dicegakkan. 

8 Mako urang-urang di kota Samaria tu 
sangaik bagadang ati. 

? Di kota tu ado surang laki-laki nan 
banamo si Simon, nan lah babarapo 
wakatu lamonyo, mambuwek urang- 
urang Samaria tapukau jo alemu 
sihienyo. Inyo mangatokan kabake 
urang-urang tu, baraso inyo adolah 
urang nan sabana santiang. 

10 Mako kasadonyo urang dikota tu, 
dari nan gadang sampai ka nan ketek, 
bi manuruikkan inyo, urang-urang tu bi 
mangatokan, "Urang ko adolah kakuatan 

Nan Gadang'". 

11 Lah sangaik lamonyo, inyo mamukau 
urang jo kakuatan sihienyo, sainggo 
urang-urang tu sangaik ma aragoinyo. 

12 Tapi si Filipus tibo mambaritokan 
kabake urang-urang tu, tantang Injil 
Karajaan Allah, sarato tantang Isa 
Almasih, nan adolah Rajo Panyalamaik. 
Mako bi picayolah urang-urang tu kabake 
barito nan dibawok dek si Filipus, inyo 
bi dipamandikan biya laki-laki maupun 
padusi. 

13 Nan si Simon sandiri, inyopun 
lah picayo pulo. Sasudah inyo 
dipamandikan, inyo lansuang payi 
manuruikkan si Filipus. Dek maliyek 
mukjizat-mukjizat nan tajadi, mako si 
Simon tacangang-cangang. 

14 Rasul-rasul nan di Yerusalem lah 
mandanga kaba, baraso urang-urang 
Samaria lah manarimo firman Allah. Dek 
karano itu, inyo utuihlah si Petrus jo si 
Yahya ka sinan. 

15 Kutiko si Petrus jo si Yahya tibo 
disinan, inyo badowa untuak urang- 
urang Samaria tu, supayo urang tu 
buliah mandapek Roh Allah, 

16 alun surang juwo lai urang tu, nan 
lah dikuwasoi dek Roh Allah: dek karano, 
inyo dipamandikan baru ateh namo 
Tuhan Isa Almasih sajo. 

17 Dek karano itu, si Petrus jo si 
Yahya malatakkan tangannyo kabake 
urang-urang Samaria tu: mako turunlah 
Roh Allah kabake urang-urang tu. 

18 Kutiko itu si Simon maliyek, dek 
karano tangan rasul-rasul dilatakkan 
ka badan urang-urang tu, mako Roh 
Allah dibarikan kabake urang tu. Mako 
dibawoknyolah pitih dek si Simon, 
kabake si Petrus jo si Yahya, 

19 sudah tu inyo bakato, "Agiahkan 
pulolah kabake ambo kuwaso nan 
bakcando itu, supayo, jikok tangan 
ambo, ambo latakkan ka badan siya- 
siyanyo, mako urang tu ka manarimo 
Roh Allah pulo." 

20 Mako manjawablah si Petrus, 
"Cilakolah angkau jo pitih angkau tu! 
Angkau sangko pambarian Allah tu 
dapek dibali jo pitih? 

21 Angkau indak punyo hak untuak sato 
di satiyok karajo kami, dek karano, ati 
angkau indak batua taradok Allah. 

22 Dek karano itu, buwanglah mukasuik 
jahek angkau tu, mintaklah ampun 
kapado Tuhan, supayo pikieran angkau 
nan jahek tu di ampuni! 

23 Dek karano ambo tawu, baraso ati 
angkau panuah jo parasaan bingik, 
sarato dipabudak dek karajo nan jahek." 

24 Bakatolah si Simon kabake si Petrus 
jo si Yahya, "Tolonglah mintakkan 
kapado Tuhan, supayo jan sampai 
tajadi andaknyo di diri ambo, apo nan 
angku-angku katokan tu." 

25 Sasudah si Petrus jo si Yahya 
mancuritokan pangalamannyo jo Tuhan, 
sarato mambaritokan firman Tuhan, 
mako babaliaklah inyo ka Yerusalem. 

Di pajalanan, inyo taruih mambaritokan 
Injil di kampuang-kampuang di daerah 
Samaria. 

26 Surang malekaik Tuhan bakato 
kabake si Filipus, "Tagaklah, bajalanlah! 
Payilah ka arah salatan, ka jalan nan ma 
ubuangkan Yerusalem jo Gaza." Jalan tu 
langang. 

27 Mako barangkeklah si Filipus. 
Dikutiko itu ado surang pagawai istana 
Etiopia, nan sadang dalam pajalanan 
babaliak ka nagarinyo. Urang tu 

adolah surang panjabaik tinggi, nan 
batangguang jawab jo kasadonyo arato 
bando Kandake, ratu nagari Etiopia. 
Urang tu lah babaliak dari Yerusalem 
untuak ba ibadaik kapado Allah, kiniko 
inyo sadang di ateh bendinyo dalam 
pajalanan. Samantaro inyo di ateh bendi, 
inyo mambaco Kitab Nabi Yesaya. 

28 (8:27) 

29 Roh Allah bakato kabake si Filipus, 
"Payilah mandakek ka bendi tu." 

30 Mako mandakeklah si Filipus ka bendi 
tu, tadangalah dek inyo urang tu sadang 
mambaco Kitab Nabi Yesaya. Batanyolah 
si Filipus kabake urang tu, "Apokoh 
angku layi mangarati, tantang apo nan 
angku baco tu?" 

31 Urang tu manjawab, "Dima pulo 
ambo ka mangarati, jikok indak ado 
urang nan ka manarangkannyo kabake 
ambo?" Mako inyo ajaklah si Filipus 
nayiak ka ateh bendinyo, duduak 
samo-samo jo inyo. 

32 Ikolah ayaik-ayaik nan dibaconyo 
tu, "Inyo bakcando domba nan di alau 
untuak ka didabiah, Inyo bakcando anak 
domba nan indak mambebek, jikok 
bulunyo diguntiang, bakcando itulah, 

Inyo indak mangecek agak sapatah kato 
pun. 

33 Inyo dihino sarato dipabuwek sacaro 
indak adie. Nyawo-Nyo dicabuik dari 
muko bumi, indak surang juwo doh 
urang nan dapek mancuritokan tantang 
asa-usua-Nyo." 

34 Panjabaik tinggi dari Etiopia tu bakato 
kabake si Filipus, "Cubolah curitokan 
kabake ambo, siya tu urangnyo nan 
dimukasuikkan dek nabi nan manulihkan 
ayaik ko? Dirinyo sandiri atau urang 
lain?" 

35 Mako muloilah si Filipus 
manarangkan, inyo mamakai ayaik- 
ayaik nan cako tu, untuak pamangka-i 
mambaritokan Injil Isa Almasih kabake 
panjabaik tinggi tu. 

39 Di tangah pajalanan, sampailah inyo 
ka suatu tampaik nan ado ayie taganang. 
Panjabaik tu bakato, "Liyeklah tu ngku, 
kan ado tu ayie! Apo kurang juwo lai tu, 
untuak ka mampamandikan ambo?" 

37 [Si Filipus bakato, "Jikok angku 
layi picayo sapanuah ati, angku buliah 
dipamandikan." "Ambo picayo, Isa 
Almasih adolah Anak Allah," kecek 
Pegawai Tinggi Etiopia tu. ] 

38 Mako inyo suruahlah bendinyo tu 
baranti: kudian inyo baduwo, si Filipus jo 
panjabaik tu, turun masuak ayie, mako 
dipamandikan si Filipuslah panjabaik 
tinggi tu. 

39 Kutiko inyo bi kaluwa dari ayie, Roh 
Allah manyemba si Filipus dari tampaik 
tu. Panjabaik tinggi dari Etiopia tu, 
indak manampak si Filipus lai. Jo ati 
nan basukocito, panjabaik tinggi tu 
manaruihkan pajalanannyo. 

40 Indak disangko-sangko si Filipus 
lah sampai sajo di Asdod. Kutiko inyo 
manaruihkan pajalanannyo, inyo tatap 
mambaritokan Injil tantang Isa Almasih, 
dikasadonyo kota sampai inyo tibo di 
Kaisarea. 

t Samantaro itu, si Saulus tatap juwo 

nak mampatakuik-takuik-i, sarato 
nak mambunuah pangikuik-pangikuik 
Tuhan Isa Almasih. Inyo payi kabake 
imam basa, 

2 inyo mintak surek kuwaso, untuak 
payi kabake pamimpin-pamimpin rumah 
ibadaik urang Yahudi, di Damsyik, 
supayo, jikok tibo disinan inyo basuwo 
jo urang-urang nan picayo ka Isa 
Almasih, mako inyo dapek manangkok 

urang-urang tu, untuak ka dibawok ka 
Yerusalem. 

3Samantaro inyo sadang manuju ka 
Damsyik, kutiko lah dakek jo kota nan 
dituju, indak disangko-sangko ado sajo 
cahayo dari langik nan mamanca di 
sakuliliang si Saulus. 

tInyo ta ampeh ka tanah, mako 
tadangalah dek inyo suwaro nan bakato 
kabake inyo, "Oih Saulus, Saulus! Baa 
mangko angkau ma aniayo Ambo?" 

5 "Siapokoh Angkau, Tuhan?" tanyo si 
Saulus. Suwaro tu manjawab, "Ambolah 
Isa Almasih, nan angkau aniayo tu. 

6 Tapi, kiniko tagaklah, payilah ka kota. 
Tibo disinan ka di agiah tawu kabake 
angkau, apo nan musti nan ka angkau 
karajokan." 

7 Urang nan samo-samo jo si Saulus 
tu bi takajuik, sainggo indak talok 
lai mangecek: dek karano inyo layi 
mandanga pulo suwaro tu, tapi inyo 
indak manampak doh urang nan punyo 
suwaro. 

8Mako tagaklah si Saulus, inyo cubo 
manyalangkan matonyo, tapi matonyo 
indak dapek lai untuak maliyek. Mako 
tapasolah urang nan samo-samo jo inyo 

tu mamacikkan tangan si Saulus, sambia 
mambimbiang inyo masuak ka Damsyik. 

2Tigo ari lamonyo matonyo indak dapek 
maliyek, salamo itu pulo inyo indak 
makan, indak minun. 

10 Di Damsyik tu ado surang pangikuik 
Tuhan Isa Almasih, nan banamo si 
Ananias. Dalam suatu pangliyatan, 
Tuhan mangecek kabake inyo. Tuhan 
bakato, "Oih Ananias!" Ananias 
manjawab, "Iyo, ambo Tuhan." 

11 Tuhan bakato, "Capeklah barangkek 
kiniko juwo. Payilah ka rumah si Yudas 
di Jalan Luruih. Tibo disinan tanyokanlah 
urang nan banamo si Saulus, nan barasa 
dari kota Tarsus. Inyo tu sadang badowa, 

12 di dalam suatu pangliyatan, inyo 
manampak surang laki-laki, nan banamo 
si Ananias, tibo kabake inyo sambia 
malatakkan tangan ka inyo, supayo 
matonyo dapek maliyek baliak." 

13 Ananias manjawab, "Tuhan, lah 
sambuah ambo mandanga kaba dari 
urang, nan mancuritokan tantang 
urang tu, nan tarutamu bana tantang 
karajonyo nan ma aniayo, sarato jo ma 
ajab umaik Angkau di Yerusalem. 

14 Kiniko inyo lah tibo pulo disiko, inyo 
lah mandapek ijin dari imam-imam 
kapalo, untuak ka manangkok kasadonyo 
urang nan picayo kabake Angkau." 

15Mako bakatolah Tuhan kabake si 
Ananias, "Payi sajolah! Dek karano Ambo 
lah mamiliah inyo, untuak ka malayani 
Ambo, supayo inyo buliah mangabakan 
tantang diri Ambo kabake banso-banso 
lain, nan indak ba agamo Yahudi, kabake 
rajo-rajo sarato kabake umaik Israel 
bagai. 

16 Ambo sandiri nan ka ma 
agiah tawu kabake inyo, tantang 
kasadonyo parasaiyan nan musti ka 
ditangguangkannyo, dek karano di 
Ambo." 

17 Mako payilah si Ananias ka rumah 
nan ditunjuakkan dek Tuhan tu, inyo 
latakkanlah tangannyo ka badan si 
Saulus. "Oih Saulus sudaro ambo," 
kecek si Ananias, "Tuhan Isa Almasih 
nan angkau liyek di tangah jalan, kutiko 
angkau sadang manuju kasiko, Baliaulah 
nan manyuruah ambo kamari, supayo 
mato angkau bisa maliyek baliak, supayo 
angkau dikuwasoi dek Roh Allah." 

18 Sakutiko tu juwo, ado sasuatu nan 
bakcando sisiak ikan, nan jatuah dari 
mato si Saulus, mako dapeklah baliak 
matonyo untuak maliyek. Inyo lansuang 
tagak, sudah tu inyo dipamandikan. 

19 Sasudah makan, mako timbualah 
kudaraiknyo baliak. Si Saulus manatap 
babarapo ari lamonyo di Damsyik, 
samo-samo jo pangikuik-pangikuik Isa 
Almasih bagai. 

20 Inyo lansuang payi ka rumah- 
rumah ibadaik, mako inyo muloilah 
mambaritokan, baraso Isa Almasih tu 
adolah Anak Allah. 

21 Kasadonyo urang bi tacangang, 
dek mandanga tantang diri si Saulus. 
Urang tu bi mangatokan, "Indakkoh 
inyo tu, nan lah bi mambunuahi 
kasadonyo urang nan picayo kabake 
Isa Almasih, di Yerusalem? Mukasuik 
inyo nan sabananyo datang kasiko, 
iyolah untuak ka manangkok, sarato 
ka mambawok pangikuik Isa Almasih 
kabake imam-imam kapalo!" 

22 Tapi si Saulus batambah kuwaik 
pangaruahnyo. Kasadonyo bukti nan inyo 
kamukokan tantang Isa Almasih, sabana 
mayakinkan, baraso Isa Almasih itulah 

Rajo Panyalamaik, sainggo urang-urang 
Yahudi nan di Damsyik tu, indak dapek 
lai manyolang. 

23lah bajalan babarapo wakatu 
lamonyo, mako samupakaiklah urang- 
urang Yahudi tu, untuak ka mambunuah 
si Saulus. 

24Tapi rancana urang-urang tu 
katawuan dek si Saulus. Siang malam 
urang-urang tu manantikan di pintu 
kaporo kota, untuak ka mambunuahnyo. 

25 Pado suatu malam, pangikuik- 
pangikuik Saulus ma imbau inyo, dek 
pangikuiknyo tu si Saulus diturunkan jo 
karanjang ka subaliak tembok kota. 

26 Si Saulus payi ka Yerusalem, tibo 
disinan inyo ba usawo nak bagabuang 
jo pangikuik-pangikuik Isa Almasih nan 
lain. Tapi urang-urang tu bi takuik kabake 
inyo, dek karano urang-urang tu indak 
picayo, baraso inyo lah sabana-bana 
manjadi pangikuik Isa Almasih. 

27 Kudian tibolah si Barnabas kabake 
si Saulus, mako inyo bawoklah si 
Saulus kabake rasul-rasul. Si Barnabas 
mancuritokan kabake urang-urang 
tu, tantang baa caronyo si Saulus 
manampak Tuhan di tangah jalan, sarato 

baa caronyo Tuhan mangecek kabake 
inyo. Si Barnabas mancuritokan pulo, 
tantang bara kabaraninyo si Saulus ma 
aja di Damsyik, jo namo Isa Almasih. 

28 Mako tinggalah si Saulus samo- 
samo jo urang-urang tu, inyo sangaik 
bagaknyo bakatubah dalam namo Tuhan, 
disadonyo daerah di Yerusalem. 

29 Inyo bacurito sarato badebaik pulo 
jo urang-urang Yahudi nan babahaso 
Yunani, tapi urang-urang tu ba usawo 
pulo nak ka mambunuah inyo. 

30 Kutiko urang-urang ba iman nan 
lainnyo tawu, tantang kajadian tu, mako 
inyo bawoklah si Saulus ka Kaisarea, 
kudian inyo suruah taruih ka Tarsus. 

31 Mako kasadonyo jamaat di Yudea, 
di Galilea, sarato jo di Samaria manjadi 
aman. Ditolong dek Roh Allah, disaratoi 
raso takuik kapado Tuhan, mako 
jamaat-jamaat tu batambah kuwaik, 
sarato batambah banyak. 

32Si Petrus payi kian kumari 
mangunjuangi jamaat-jamaat. Pado 
suatu ari inyo mangunjuangi umaik 
Tuhan nan tingga di Lida. 

33 Tibo disinan inyo basuwo jo surang 
laki-laki, nan banamo si Eneas, nan lah 

lumpuah, nan indak jago-jago lai dari 
tampaik tiduanyo, lah salapan tawun 
lamonyo. 

34 Si Petrus bakato kabake si Eneas, 
"Oih Eneas, Isa Almasih mancegakkan 
angkau. Jagolah, kamehilah tampaik 
lalok angkau." Sakutiko itu juwo, si 
Eneas lansuang tagak. 

35 Kasadonyo panduduak nan di 
Lida, sarato jo nan di Saron, inyo bi 
manampak si Eneas nan lah cegak, mako 
kasadonyo urang tu bi picayo kabake 
Tuhan. 

36 Di Yope ado pulo surang padusi nan 
banamo si Tabita. Inyo adolah surang 
urang nan picayo kabake Isa Almasih. 
(Namonyo dalam bahaso Yunani iyolah 
si Dorkas, nan aratinyo adolah ruso.) 
Inyo taruih mampabuwek karajo-karajo 
nan baiak, sarato suko manolong 
urang-urang nan bansaik. 

37 Dikutiko inyo sakik, inyopun 
maningga. Sasudah mayiknyo 
dimandikan, mayiknyo tu dilatakkan di 
biliak nan di ateh. 

38 Nagari Yope tu indak bara jauah 
doh dari Lida. Jadi, dikutiko pangikuik- 
pangikuik Isa Almasih nan di Yope 

mandanga kaba, baraso si Petrus ado di 
Lida, mako inyo ma utuih urang duwo 
urang, untuak payi kabake si Petrus, 
disaratoi jo pasan nan bakcando iko, 
"Capek-capeklah datang kamari." 

39 Si Petrus bagageh tagak, mako 
payilah inyo manuruikkan urang nan 
manjapuiknyo. Satibo inyo di Yope, inyo 
dibawok ka biliak nan di ateh. Kasadonyo 
urang-urang marando nan ado disinan, bi 
ma uruangi si Petrus sambia manangih, 
sambia mampacaliakkan kabake si 
Petrus, baju-baju sarato jo jubah-jubah 
nan dijayik dek si Dorkas, untuak 
urang-urang tu samaso inyo iduik. 

40 Si Petrus manyuruah kasadonyo 
urang tu bi kaluwa, mako tagak jo 
singantualah inyo untuak badowa. 
Sasudah itu inyo ma adok ka mayik si 
Dorkas, sambia bakato, "Oih Tabita, 
jagolah!" Mako tasintaklah si Dorkas, 
inyo nyalangkan matonyo, baru inyo 
manampak si Petrus, inyo bae duduak. 

41 Mako dipacikkan si Petruslah tangan 
si Dorkas, sambia manolong inyo tagak. 
Kudian si Petrus ma imbaui urang-urang 
ba iman nan ado disinan, sarato jo 
urang-urang marando tu bagai, mako 

inyo sarahkanlah si Dorkas nan lah 
babaliak iduik tu, kabake urang-urang 
tu. 

42 Pacahlah kaba tantang kajadian tu 
disatiyok suduik nagari Yope, sainggo 
sambuah urang nan bi picayo kabake Isa 
Almasih, sabagai Rajo Panyalamaiknyo. 

43 Si Petrus manatap disinan babarapo 
ari lai, di rumah urang tukang panyamak 
kulik nan banamo si Simon. 

1 0 1Di Kaisarea ado surang laki-laki 

nan banamo si Kornelius. Inyo 
adolah surang kapiten "Pasukan Italia". 

2 Inyo adolah urang nan takuik kapado 
Allah, baitu pulo kasadonyo kaluarganyo 
ba ibadaik kapado Allah. Inyo banyak 
manolong urang-urang Yahudi nan 
bansaik, inyo tatap badowa kapado 
Allah. 

3Pado suatu ari kiro-kiro pukua 
tigo sanjo, dalam suatu pangliyatan, 
jaleh bana nampak dek inyo, surang 
malekaik Allah tibo ma imbau inyo, "Oih 
Kornelius!" 

4Kornelius mati katakuik-an, sambia 
mancaliak ka malekaik tu inyo bakato, 
"Baa kaba angku?" Malekaik tu 
manjawab, "Dowa angkau, sarato jo 

ati angkau nan suko mangasiahi, lah 
ditarimo dek Allah, Allah takana jo 
angkau. 

“Nan kiniko suruahlah urang payi 
ka Yope, untuak ma imbau si Simon, 
nan namo langkoknyo adolah si Simon 
Petrus. 

6 Inyo kiniko sadang manumpang di 
rumah urang tukang panyamak kulik, 
nan banamo si Simon, nan tingga di tapi 
lauik." 

7Sasudah malekaik nan mangecek jo 
Kornelius tu, payi, mako Kornelius ma 
imbau duwo urang palayan di rumahnyo, 
sarato jo surang tantara pangawalnyo 
nan saliah. 

8 Kornelius mancuritokan apo nan tajadi 
kabake urang-urang tu, sudah tu inyo 
suruahlah urang-urang tu payi ka Yope. 

9 Bisuak arinyo, samantaro urang-urang 
tu sadang dipajalanan, kutiko lah ampia 
tibo di Yope, mako nayiaklah si Petrus ka 
ateh rumah untuak badowa. 

10 Dalam pado itu paruiknyo sangaik 
litaknyo, inyo nak makan. Samantaro 
makanan sadang disadiyokan, inyo 
mandapek suatu pangliyatan. 

11 Inyo manampak langik tabukak, 
sudah tu ado sasuatu nan bakcando kain 
nan leba di uluakan ka bumi, di ka ampek 
suduiknyo, bakcando bagantuangkan 
nampaknyo. 

12 Di dalamnyo ado sagalo rupo 
binatang nan bakaki ampek, sagalo 
binatang nan manjala, sarato jo 
buruang-buruang liya. 

13 Mako tadangalah suwaro nan bakato 
kabake inyo, "Oih Petrus, jagolah 
lai! Dabiahlah binatang tu, sudah tu 
makanlah!" 

14 Manjawablah si Petrus, "Indak doh 
Tuhan! Alun ado lai ambo mamakan 
sasuatu nan haram, atau sasuatu nan 
najih." 

15 Tapi suwaro tu bakato juwo lai kabake 
inyo, "Apo nan lah dinyatokan ala dek 
Allah, janlah angkau sangko itu haram." 

16 Pangliyatan tu batukeh-tukeh sampai 
tigo kali, kudian barulah kain tu ta 
angkek baliak ka sarugo. 

17 Si Petrus tapana mamikiekan apo 
arati dari pangliyatan tu. Samantaro 
inyo bapikie-pikie, urang-urang nan 
disuruah dek Kornelius, lah tibo di rumah 
si Simon, inyo lah tibo di adok-an pintu. 

18 Mako ba imbaulah inyo sambia 
batanyo, "Apokoh ado tamu nan 
bamalam disiko, nan banamo si Simon 
Petrus?" 

19 Samantaro itu si Petrus taruih juwo 
bapikie, ba usawo untuak mangatawui 
apo aratinyo pangliyatan tu, Roh Allah 
bakato kabake inyo, "Oih Petrus, ado 
urang tigo urang nan sadang mancari 
angkau. 

20 Capeklah turun ka bawah, jan 
ragu-ragu payi jo urang-urang tu, dek 
karano, Adenlah nan manyuruah inyo." 

21 Mako turunlah si Petrus ka bawah 
sambia bakato kabake urang-urang tu, 
"Ambo lah urangnyo nan angku-angku 
cari. Apo mukasuik angku-angku, 
mangko nak basuwo jo ambo?" 

22 Inyo bi manjawab, "Kapiten Kornelius 
manyuruah kami kamari. Inyo adolah 
urang elok, nan takuik kapado Allah, 
inyo sangaik di aromaik-i dek kasadonyo 
urang Yahudi. Surang malekaik Allah 
manyuruah inyo, untuak mamintak 
angku datang ka rumahnyo, dek karano, 
sabagai jawaban dari dowa-dowanyo, 
inyo disuruah mampicayoi apo nan ka 
angku katokan kabake inyo." 

23 Mako dibawoklah urang-urang tu 
masuak dek si Petrus, untuak bamalam 
disinan. Bisuak arinyo jago lalok, 
mako payilah si Petrus samo-samo jo 
urang-urang tu. Babarapo urang ba iman 
dari Yope bi payi pulo. 

24 Sahari sasudah tu mako sampailah 
urang-urang tu di Kaisarea. Disinan 
inyo lah dinanti-nanti dek Kornelius jo 
sanak sudaronyo, sarato jo konco-konco 
palankinnyo nan lah inyo undang. 

25 Kutiko si Petrus tibo, Kornelius datang 
manyambuik, inyo sujuik di adok-an si 
Petrus. 

26 Tapi si Petrus manolong managakkan, 
supayo inyo tagak baliak, si Petrus 
bakato, "Tagak sajolah! Ambo ko 
manusia biaso pulo nyo ko." 

27 Samantaro mangecek jo Kornelius, 
si Petrus masuak ka rumah. Tibo di 
dalam inyo manampak urang banyak lah 
bakumpua. 

28 Mako bakatolah inyo kabake 
urang-urang tu, "Sudaro-sudaro sandiri 
tawu, baraso urang Yahudi ditagah dek 
agamonyo, untuak mangunjuangi atau 
ba ubuangan jo urang-urang dari banso 
lain. Tapi Allah lah ma agiah tawu kabake 

ambo, baraso ambo indak buliah doh ma 
anggap urang lain najih atau haram. 

29 Dek karano itulah mangko ambo 
indak manulak, dikutiko angku mamintak 
supayo ambo datang. Nan kiniko ambo 
nak niyo tawu, baa mangko angku 
mamintak ambo untuak datang." 

30 Kornelius manjawab, "Tigo ari nan 
lapeh, kiro-kiro dipukua tigo sanjo, 
diwakatu nan bakcando iko pulo, 
ambo sadang badowa di rumah. Indak 
disangko-sangko, lah tagak sajo surang 
laki-laki di adok-an ambo. Bajunyo 
bakilek bakilauan. 

31 Inyo bakato, 'Oih Kornelius! Allah lah 
mampalakukan dowa angkau, ati angkau 
nan suko mangasiahi tu, tatap takana 
dek Allah. 

32 Dek karano itu, kiniko suruahlah 
urang payi ka Yope, untuak manjapuik 
urang nan banamo si Simon Petrus. Inyo 
sadang manompang di rumah urang 
tukang panyamak kulik, si Simon pulo 
hamonyo: rumahnyo tu di tapi lauik.' 

33 Itulah sababnyo, mangkonyo ambo 
bagageh manyuruah urang untuak 
payi manjapuik angku. Angku iyo 
sabana urang nan elok ati, sainggo 

angku namuah datang kamari. Kiniko 
kasadonyo kami lah bakumpua disiko di 
adok-an Allah, untuak ka mandangakan 
kasadonyo dari angku, apo nan disuruah 
katokan dek Allah kabake kami." 

34 Mako bakatolah si Petrus, "Kiniko 
ambo lah sabana-bana manyadari, 
baraso Allah mampabuwek sacaro adie 
kabake sadonyo urang. 

35 Urang nan takuik kapado Allah, 
sarato layi mangarajokan karajo nan 
bana, mako urang tu ka ditarimo dek 
Allah, biyapun inyo dari banso mano 
sajo. 

36 Angku-angku lah tawu isi barito nan 
disampaikan dek Allah kabake banso 
Israel. Barito tu adolah barito Injil 
tantang damai malalui Isa Almasih, nan 
Baliau tu adolah Tuhan kasadonyo umaik 
mukaluak. 

37 Angku-angku tawu apo nan lah 
tajadi disadonyo daerah di Yudea, iyolah 
kajadian nan muloi dari Galilea, sasudah 
urang-urang dipamandikan bakcando 
nan disuruahkan dek Nabi Yahya. 

38 Angku-angku tawu, baraso Allah lah 
mamiliah Isa Almasih urang Nazaret tu, 
Baliau lah dibari Roh Allah, sarato lah di 

agiah kuwaso. Angku-angku tawu pulo, 
baraso Baliau tu payi kian kumari untuak 
babuwek baiak: Baliau mancegakkan 
kasadonyo urang nan dikuwasoi Ubilih, 
dek karano Allah tatap manyaratoi 
Baliau. 

39 Kami ko lah urangnyo nan lah 
maliyek sandiri, sagalo sasuatu nan 
Baliau pabuwek di nagari urang Yahudi, 
sarato jo di Yerusalem. Tapi biyapun 
baitu, nan urang-urang tu tatap juwo 
manyalibkan, mambunuah Baliau. 

40 Tapi di ari nan katigo, sasudah Baliau 
mati, Allah ma iduikkan Baliau baliak, 
sarato mampaliyekkan Baliau kabake 
manusia: 

41 tapi indak kabake sadonyo urang 
doh, hanyo kabake kami nan sabalunnyo 
lah dipiliah dek Allah, nan ka untuak 
manjadi sasi-sasi-Nyo: Kami lah makan 
minun jo Baliau, kutiko Baliau iduik 
baliak sasudah mati. 

42 Baliau lah manugehkan kami untuak 
mambaritokan Injil kabake umaik 
mukaluak, sarato mambari pangakuan, 
baraso Baliaulah nan di angkek dek 
Allah, untuak nan ka manjadi Hakim 

urang-urang nan iduik, sarato jo 
urang-urang nan mati. 

43 Kasadonyo nabi-nabi lah 
mancuritokan tantang Baliau. Nabi-nabi 
tu bi mangatokan, baraso kasadonyo 
urang nan picayo kabake Isa Almasih, 
mako dosonyo ka di ampuni, dek karano 
barakaik kuwaso Isa Almasih." 

44Samantaro si Petrus sadang 
mangecek juwo lai, mako turunlah Roh 
Allah, manguwasoi kasadonyo urang nan 
sadang mandangakan barito tu. 

45 Urang-urang Yahudi nan lah 
picayo kabake Isa Almasih, nan lah 
manuruikkan si Petrus sajak dari Yope, 
kasadonyo bi tacangang maliyek, dek 
karano Allah mambarikan pulo Roh-Nyo, 
kabake urang-urang banso lain nan 
indak urang Yahudi. 

46 Dek karano urang Yahudi tu 
lah mandangakan, urang-urang tu 
mangecek jo babagai-bagai bahaso, 
sarato mamuji-muji kabasaran Allah. 
Mako bakatolah si Petrus, 

47 "Liyeklah ko, urang-urang ko lah 
mandapek Roh Allah samo jo kito. Apo 
ka ado juwo lai ko urang nan ka ma 

alang-alangi inyo, untuak dipamandikan 
jo ayie?" 

48 Mako si Petrus manyuruah, supayo 
urang-urang tu dipamandikan ateh namo 
Isa Almasih. Sasudah tu, urang-urang tu 
bi mamintak, kok dapek si Petrus jo inyo 
dulu agak babarapo ari lai. 

1 1 ' Rasul-rasul sarato jo urang- 

urang nan ba iman, disadonyo 
daerah Yudea lah mandanga, baraso 
urang-urang nan indak ba agamo Yahudi 
pun lah mayakini firman Allah. 

2 Kudian, kutiko si Petrus payi ka 
Yerusalem, urang-urang Yahudi nan lah 
ba iman tu, inyo bi mampasalahkan si 
Petrus. 

3Inyo bi mangatokan, "Baa mangko 
angkau payi ka rumah urang-urang 
nan alun basunaikkan tu? Kami danga 
angkau makan bagai samo-samo jo 
inyo!" 

“Dek karano itu, mako ditarangkanlah 
kasadonyo dek si Petrus kabake urang- 
urang tu, apo nan lah tajadi sajak dari 
mulo-mulo. Si Petrus mangatokan, 

5 "Ambo sadang badowa di kota Yope, 
mako tibolah kabake ambo suatu 
pangliyatan. Ambo manampak sasuatu, 

bakcando sahalai kain nan laweh 
diturunkan dari langik, ka ampek-ampek 
suduiknyo bakcando bagantuangkan 
nampaknyo, kudian kain laweh tu baranti 
di dakek ambo. 

6 Kutiko ambo maliyek, mamparatikan 
ka dalam kain laweh tu, ambo 
manampak binatang-binatang nan 
bakaki ampek, binatang-binatang liya, 
binatang-binatang nan manjala, sarato 
jo buruang-buruang liya. 

7 Sudah tu, tadangalah di ambo suwaro 
nan bakato kabake ambo, 'Oih Petrus, 
capeklah tagak! Dabiahlah binatang tu, 
makanlah!' 

8 Tapi ambo manjawab, 'Indak doh 
Tuhan! Alun ado lai ambo makan 
makanan nan haram, sarato jo makanan 
nan banajih.' 

9 Tapi suwaro tu bakato sakali lai 
dari langik, 'Barang sasuatu nan 
lah dinyatokan ala dek Allah, janlah 
dikatokan haram.' 

10 Ambo manampak nan bakcando itu 
sampai tigo kali, akienyo, kasadonyo ta 
angkek baliak ka sarugo. 

11 Tapek dikutiko itu pulo, katigo urang 
nan di utuih dari Kaisarea tibo kabake 
ambo, di rumah tampaik ambo bamalam. 

12 Mako Roh Allah manyuruah ambo, 
jan ragu-ragu payi jo urang-urang tu. 
Sudaro kito nan baranam ko pun payi 
pulo jo ambo ka Kaisarea, kasadonyo 
kami masuak ka rumah Kornelius. 

13 Kudian Kornelius mancuritokan pulo 
kabake kami, baa kok sampai inyo 
manampak surang malekaik, tagak di 
rumahnyo sambia bakato, 'Suruahlah 
urang payi ka Yope, untuak manjapuik 
surang laki-laki nan banamo si Simon 
Petrus. 

14Inyo ka mancuritokan kabake 
angkau, barito nan ka manyalamaikkan 
angkau jo kaluarga angkau.' 

15 Dikutiko ambo muloi mangecek," 
bakcando itulah si Petrus manaruihkan 
curitonyo, "Roh Allah turun kabake 
urang-urang tu, bakcando nan tajadi di 
kito dulu. 

16 Mako takanalah di ambo, Tuhan 
panah mangatokan, 'Nabi Yahya 
mampamandikan urang jo ayie, tapi 
angku-angku ka dipamandikan jo Roh 
Allah.' 

17 Jadi, kiniko lah jaleh dek kito, 
baraso Allah mambarikan pulo kabake 
urang-urang nan indak ba agamo Yahudi 
tu, pambarian nan samo, sarupo jo nan 
Baliau barikan kabake kito diwakatu kito 
picayo kapado TUHAN Isa Almasih. Dek 
karano itu, dima pulo ka mungkin ambo 
managah Allah!" 

18 Sasudah mandangakan curito tu, 
mako urang-urang tu indak bi manyolang 
lai. Malah inyo bi mamuji Allah. Inyo 
bi mangatokan, "Jikok baitu, urang 
nan indak urang Yahudi pun, dibari 
pulo kasampatan dek Allah untuak 
batobaik dari doso-dosonyo, buliah pulo 
marasokan iduik nan sajati!" 

19 Sasudah Stefanus dibunuah, mako 
urang-urang nan ba iman kabake Isa 
Almasih muloi dikaja-kaja, sainggo 
urang-urang tu bi baserak-serak kian 
kumari. Ado nan lari sampai ka Fenisia, 
ado pulo nan sampai ka Siprus jo ka 
Antiokhia. Urang-urang tu mambaritokan 
Injil hanyo kabake urang-urang Yahudi 
sajo. 

20 Tapi di antaro urang-urang nan ba 
iman tu, ado nan barasa dari Siprus 
jo Kirene, ado pulo urang-urang nan 

payi ka Antiokhia, kabake urang-urang 
nan indak ba agamo Yahudi, untuak 
mambaritokan Injil tantang Isa Almasih. 

21 Kuwaso Tuhan manyaratoi urang- 
urang tu, sainggo sambuah urang nan bi 
picayo, sarato manyarahkan diri kabake 
Tuhan. 

22 Sagalo curito tantang kajadian- 
kajadian ko, sampai pulo kabake jamaat 
di Yerusalem. Mako inyo utuihlah si 
Barnabas ka Antiokhia. 

23 Kutiko si Barnabas tibo disinan, lah 
nyo caliak sandiri, Allah iyo sabana 
mambarakaik-i urang-urang tu, gadang 
bana atinyo. Inyo mintak kabake 
urang-urang tu, supayo sabana-bana 
satiya kapado Tuhan sapanuah ati. 

24 Si Barnabas ko adolah urang nan elok 
ati, inyo nan sapanuahnyo dikuwasoi dek 
Roh Allah, imannyo kapado Tuhan indak 
talok di ungkik, malalui palayanannyo 
sambuah urang nan manjadi pangikuik 
Tuhan. 

25 Kudian payilah si Barnabas ka Tarsus 
untuak manamui si Saulus. 

26 Baru lah batamu jo si Saulus, mako 
inyo bawoklah si Saulus ka Antiokhia, 
satawun panuah inyo sapayi jo jamaat 

nan disinan, sambuah pulo urang nan 
di ajanyo. Di Antiokhia tu lah, nan 
partamu-tamu bana urang-urang nan ba 
iman kabake Isa Almasih tu, dinamokan 
urang-urang Kristen. 

27 Pado maso itu ado babarapo 
urang nabi, datang dari Yerusalem ka 
Antiokhia. 

28 Salah surang di antaronyo banamo 
Agabus. Dek karano garakkan dari Roh 
Allah, mako inyo banubuat, baraso di 
muko bumi ko ka tajadi musin lapa 
nan sangaik padiah. (Nubuat tu iyo 
sabana-bana tajadi dikutiko Kaisar 
Klaudius mamarentah.) 

29 Mako samupakaiklah kasadonyo 
pangikuik Isa Almasih, untuak mangirin 
sumbangan kabake sudaro-sudaro nan 
tingga di Yudea; satiyok-tiyok inyo 
mangirin sabarapo nan talok dek inyo. 

30 Nan lah disupakaik-i tu tatap 
juwo di antakan, mako di utuihlah 
si Barnabas jo si Saulus, untuak 
ma antakan sumbangan tu kabake 
pamimpin-pamimpin jamaat. 

1 2 1 Dalam maso itu juwo, rajo 

Herodes muloi batindak kareh 
kabake anggota-anggota jamaat. 

2Inyo mamarentahkan, supayo si 
Yakobus karek-an si Yahya dipancuang 
jo padang. 

3Baru inyo tawu, baraso karajonyo tu 
manyanangkan ati urang-urang Yahudi, 
mako inyo tambah ciyek lai mambuwek 
karajo nan saroman itu: inyo suruah 
urang untuak manangkok si Petrus 
bagai. Kajadian tu tajadi dikutiko Ari 
Rayo Roti Indak Baragi. 

4Sasudah si Petrus ditangkok, inyo 
dimasuakkan ka pinjaro. Ampek 
regu tantara nan ditugehkan untuak 
manjagonyo disinan -- satiyok-tiyok regu 
ado ampek urang anggotanyo. Sasudah 
ari rayo Paskah, barulah Herodes ka 
manyidangkan si Petrus di adok-an 
urang nan banyak. 

> Mako ditahanlah si Petrus di pinjaro: 
tapi, nan anggota-anggota jamaat, 
taruih juwo badowa sacaro basungguah- 
sungguah kapado Tuhan, untuak 
mandowakan si Petrus. 

6 Dimalam sabalun Herodes ka 
mambawok si Petrus, ka adok-an urang 
nan banyak, dikutiko itu si Petrus lalok 
bakabek, jo duwo buwah pilanggu, di 
antaro duwo urang tantara pangawal. Di 

pintu pinjaro, pangawal-pangawal nan 
lain sadang tagak pulo manjago. 

7 Indak disangko-sangko, lah tagak sajo 
malekaik Tuhan disinan, ado cahayo nan 
mamanca di biliak pinjaro tu. Malekaik tu 
manggoyak-goyakkan badan si Petrus, 
sampai inyo tasintak. Mako bakatolah 
malekaik tu, "Oih Petrus, capeklah jago!" 
Sakutiko tu juwo, mako jatuahlah rantai 
basi nan di tangan si Petrus. 

8Sudah tu malekaik tu bakato, 
"Kanakkanlah baju angkau, kabekkanlah 
tali tarompa angkau." Mako dikanakkan 
si Petruslah bajunyo, inyo kabekkan tali 
tarompanyo. Kudian malekaik tu bakato 
pulo, "Kanakkanlah jubah angkau, sudah 
tu turuikkanlah ambo." 

9 Mako payilah si Petrus manuruikkan 
malekaik tu, kaluwa dari pinjaro. Tapi 
nan si Petrus indak manyadari doh, 
baraso, apo nan sadang dikarajokan 
dek malekaik tu, adolah sasuatu nan 
sabana-bana tajadi. Nan si Petrus 
manyangko itu hanyo suatu pangliyatan. 

10 Sasudah inyo lah malampaui tampaik 
urang manjago nan partamu, jo nan 
kaduwo, mako tibolah inyo di pintu 
basi nan manuju ka kota. Pintu basi 

tu lansuang tabukak sandirinyo, mako 
bajalanlah si Petrus kaluwa malalui 
sabuwah lorong. Indak tarago tawu 
malekaik tu lah maninggakan si Petrus. 

11 Sasudah tu, barulah si Petrus 
manyadari, apo nan lah tajadi di dirinyo, 
mako inyo bakato, "Kiniko ambo lah 
tawu, baraso Tuhan sabana lah ma utuih 
malekaik-Nyo, untuak ka malapehkan 
ambo dari kuwaso Herodes, sarato dari 
sagalo sasuatu nan ka dipabuwek, dek 
banso Yahudi kabake ambo." 

12 Baru si Petrus lah manyadari ka 
adaan nan bakcando itu, mako payilah 
inyo ka rumah amai Maryam, mandeh 
dari si Yahya, nan dinamoi pulo si 
Markus. Disinan lah sambuah urang 
bakumpua, inyo sadang bi badowa. 

13 Si Petrus manokok pintu nan sabalah 
kaluwa, mako tibolah surang palayan 
padusi mambukakkan pintu, nan 
banamo si Rode. 

14 Inyo lansuang tawu jo suwaro si 
Petrus. Dek karano kagadangan ati, 
inyo bagageh babaliak masuak, inyo 
indak jadi doh mambukakkan pintu, inyo 
agiah tawulah kabake urang-urang nan 
disinan, baraso si Petrus ado diluwa. 

15"Akau lah gilo ko," kecek urang-urang 
tu. Tapi nan si Rode basikareh juwo, 
baraso si Petrus iyo sabana-bana 
ado diluwa. Mako urang-urang tu bi 
mangatokan, "Malekaiknyo tu nan tibo!" 

16 Samantaro itu, nan si Petrus taruih 
juwo manokok-nokok pintu. Kutiko 
urang-urang tu mambukakkan pintu, 
mako nampaklah si Petrus, urang tu bi 
tacangang. 

17 Si Petrus mangode jo tangannyo, 
supayo urang-urang tu bi tanang, kudian 
barulah inyo curitokan, baa caronyo 
Tuhan mambawok inyo kaluwa dari 
pinjaro. Bakatolah si Petrus, "Agiah tawu 
pulolah kabake si Yakobus, sarato jo 
sudaro-sudaro nan lain bagai." Sasudah 
tu barangkeklah si Petrus dari tampaik 
tu, inyo payi ka tampaik lain. 

18 Bisuak paginyo ebohlah sadonyo 
tantara pangawal. Inyo bi sabana tapana 
mamikiekan, kajadian nan lah tajadi di 
diri si Petrus. 

19 Herodes manyuruah urang untuak 
mancari si Petrus, tapi inyo indak 
basuwo. Mako diparentahkan Herodeslah 
supayo pangawal-pangawal tu ditanyoi, 
sudah tu dibunuah. Sasudah tu, Herodes 

barangkek dari Yudea, inyo manatap 
babarapo lamo di Kaisarea. 

20 Herodes sangaik bangihnyo kabake 
urang Tirus jo urang Sidon. Dek karano 
itu, urang-urang tu basamo-samo tibo 
mangadap kabake Herodes. Mulo-mulo 
inyo bujuak si Blastus nan mangapalo-i 
istana Herodes, sainggo si Blastus 
bapihak kabake inyo. Kudian inyo bi payi 
mangadap ka Herodes untuak mintak 
badamai, dek karano bahan makanan 
di nagarinyo, bagantuang ka nagari 
Herodes. 

21 Pado suatu ari nan lah ditantukan, 
Herodes manganakkan baju 
kabasarannyo, inyo duduak di kurisi 
karajaan untuak bapidato di adok-an 
rakyaik. 

22 Rakyaik nan sadang mandangakan 
pidato tu, basorak-sorak, "Iko adolah 
suwaro dewa, indak suwaro manusia doh 
ko!" 

23 Sakutiko tu juwo malekaik Tuhan 
manampa Herodes, dek karano inyo 
indak ma aromaik-i Allah. Herodes 
dimakan dek ulek, sudah tu mati. 

24 Mako firman Allah samakin tasebar 
kian kumari, sarato batambah kuwaik. 

25 Sasudah si Barnabas jo si Saulus 
manyalasaikan tugehnyo, inyo babaliak 
ka Yerusalem, inyo bawoklah si Yahya 
Markus samo-samo jo inyo. 

1 3 1 Di dalam jamaat di Antiokhia, 

ado nabi-nabi, ado guru-guru, 
iyolah si Barnabas, si Simeon nan 
bagala Si Itam, si Lukius dari Kirene, si 
Menahem nan digadangkan samo-samo 
jo Rajo Herodes, sarato jo si Saulus. 

2 Kutiko urang-urang tu sadang 
ba ibadaik kapado Tuhan, sarato jo 
bapuwaso, mako Roh Allah bakato 
kabake urang-urang tu, "Piliahlah si 
Barnabas jo si Saulus, nan sangajo 
ka bakarajo untuak Den, supayo inyo 
buliah mangarajokan karajo nan lah Den 
tantukan untuak inyo." 

3Sasudah bapuwaso jo badowa, 
urang-urang tu bi malatakkan tangannyo 
ka si Barnabas jo ka si Saulus, mako di 
utuihlah urang nan baduwo tu. 

4Dek karano di utuih dek Roh Allah, si 
Barnabas jo si Saulus payi ka Seleukia. 
Dari sinan inyo balayie ka pulau Siprus. 

> Kutiko sampai di Salamis, inyo 
mambaritokan firman Allah di rumah- 
rumah ibadaik urang Yahudi. Si 

Yahya Markus manolong inyo dalam 
pajalanannyo tu. 

6 Kaciyek-annyo pulau tu lah inyo 
tampuah, sampai ka Pafos. Disinan inyo 
basuwo jo surang urang Yahudi, nan 
banamo si Baryesus. Inyo adolah tukang 
sihie nan mangaku sabagai nabi. 

7 Sergius Paulus, gubenur pulau tu 
adolah konco arek tukang sihie tu. 
Gubenur tu adolah urang nan cadiak 
bijaksano. Inyo panggielah si Barnabas 
jo si Saulus, dek karano inyo nak niyo 
mandangakan firman Allah. 

8 Tapi, si Barnabas jo si Saulus, dilawan 
dek si Elimas nan tukang sihie tu, 
dek karano si Elimas (itulah namonyo 
dalam bahaso Yunani) ba usawo supayo 
gubenur tu, jan sampai picayo kapado 
Isa Almasih. 

“Tapi si Saulus -- nan dinamokan juwo 
si Paulus -- inyo dikuwasoi dek Roh 
Allah, inyo mancaliak ka si tukang sihie 
tu, 

10 inyo bakato, "Oih induak kicuah, 
anak jahanam! Wa-ang adolah musuah 
sagalo nan baiak. Baa mangko wa-ang 
indak namuah baranti marusak rancana 
Allah untuak manyalamaikkan manusia? 

11 Kiniko rasokanlah dek wa-ang, Tuhan 
ka ma ukun wa-ang! Mato wa-ang 
ka buto, sainggo wa-ang indak dapek 
lai maliyek cahayo matoari untuak 
samantaro wakatu." Sakutiko tu juwo si 
Elimas marasokan, ado kabuik itam nan 
manyawok-i matonyo, sainggo tapasolah 
inyo bajalan marosok-rosok, mancari 
urang nan ka mambimbiangnyo. 

12 Kutiko gubenur tu maliyek, apo nan 
lah tajadi, mako inyo lansuang ba iman 
kapado Isa Almasih: dek karano inyo 
sabana tacangang taradok pangajaran 
Tuhan. 

13 Dari Pafos, si Paulus jo kanti-kantinyo 
balayie ka Perga di Pamfilia. Tibo disinan 
si Yahya Markus maninggakannyo, si 
Yahya Markus babaliak ka Yerusalem. 

14 Dari Perga, urang-urang tu 
manaruihkan pajalanannyo ka Antiokhia 
di Pisidia, kutiko di ari Sabat, inyo 
masuak ka rumah ibadaik, inyo bi 
duduak disinan. 

15 Sasudah Kitab Nabi Musa, sarato 
jo Kitab Nabi-nabi dibacokan, mako 
pamimpin-pamimpin rumah ibadaik tu, 
manyuruah urang bi batanyo kabake si 
Paulus jo kanti-kantinyo, "Kok santano 

ado taniyaik di Sudaro-sudaro nak ka 
manasiyaik-i urang-urang ko, mako 
sampaikanlah nasiyaik angkau tu." 

16 Mako tagaklah si Paulus, inyo ma 
agiah kode jo tangannyo, inyo bakato, 
"Sudaro-sudaro ambo banso Israel, 
sarato jo kasadonyo sudaro-sudaro nan 
lain nan ado disiko, nan patuah kapado 
Allah! Cubolah dangakan nan ambo 
katokan ko: 

17 Allah banso Israel lah mamiliah 
niniak muyang kito, lah manjadikan 
banso Israel manjadi banso nan gadang, 
samaso inyo bi tingga di Mesir sabagai 
urang asiang. Kudian, jo kuwaso-Nyo 
nan gadang, Allah mambawok urang 
Israel tu kaluwa dari Mesir. 

18 Allah sabana saba taradok laku 
parangai urang-urang tu, salamo ampek 
puluah tawun di padang gurun. 

19 Tujuah banso lah dipunahkan dek 
Allah di nagari Kanaan, dek karano 
nagari tu ka dibagi-bagi, ka di agiahkan 
untuak banso Israel, supayo manjadi 
miliaknyo. 

20 Kasadonyo tu labiah kurang 450 
tawun lamonyo. Sasudah nagari Kanaan 
tu dibagi-bagi, mako Allah mambarikan 

hakim-hakim untuak banso Israel. Hakim 
nan pangabisan iyolah Nabi Samuel. 

21 Kudian banso Israel mamintak urang 
nan ka manjadi rajo kapado Allah. Allah 
mambarikan Saul, anak Kis dari suku 
banso Benyamin, nan ka untuak manjadi 
rajonyo salamo ampek puluah tawun. 

22 Sasudah Allah manurunkan Saul 
dari kurisi karajaannyo, mako Allah ma 
angkek Nabi Daud manjadi rajo banso 
Israel. Bakcando ikolah nan dikatokan 
dek Allah tantang Nabi Daud, 'Lah 
tasuwo di Den si Daud anak si Isai, inyo 
tu lah urang nan manyanangkan ati Den. 
Inyo suko mangarajokan apo nan katuju 
di Den.' 

23 Dari katurunan Nabi Daud tu lah, 
Allah manyadiyokan surang Rajo 
Panyalamaik untuak banso Israel, 
bakcando nan lah dijanjikan-Nyo. Mako 
Isa Almasih tu lah, nan Rajo Panyalamaik 
tu. 

24 Sabalun Isa Almasih mamuloi tugeh- 
Nyo, mako Nabi Yahya lah manyarukan 
kabake urang-urang Israel, supayo inyo 
bi batobaik dari dosonyo, supayo inyo bi 
dipamandikan. 

25 Manjalang di akie karajonyo, Nabi 
Yahya bakato kabake urang nan 
banyak, 'Siyakoh ambo ko, manuruik 
pandapek angku-angku? Indak ambo 
ko doh, Urang nan angku nanti-nanti. 
Katawuilah, Urang nan angku nanti- 
nanti, Baliau kudian datangnyo dari 
ambo, tapi, untuak ka tukang bukak 
tali tarompa-Nyo sajo, ambo ko indak 
patuik.' 

26 Sudaro-sudaro katurunan Nabi 
Ibrahim, sarato jo kasadonyo Sudaro- 
sudaro nan lain bagai, nan ado disiko, 
nan patuah kapado Allah! Allah lah 
mangirin kaba kasalamatan kabake kito, 

27 dek karano, urang-urang nan tingga 
di Yerusalem, sarato jo pamimpin- 
pamimpinnyo indak tawu, baraso Isa 
Almasih tu lah, nan si Panyalamaik tu. 
Urang-urang tu indak bi mangarati, 
tantang pangajaran nabi-nabi nan 
dibacokan disatiyok ari Sabat, sainggo 
urang-urang tu lah mambunuah Isa 
Almasih. Tapi, dek karano urang-urang 
tu mampabuwek nan bakcando itu, mako 
basuwoanlah apo nan lah dinubuatkan 
dek nabi-nabi. 

28 Biyapun urang-urang tu, indak 
manamukan sasuatu kasalahan di diri 
Isa Almasih, nan mamatuikkan Baliau 
untuak di ukun jo ukunan mati, tapi nan 
urang-urang tu tatap juwo mamintak 
kabake Pilatus, supayo Isa Almasih 
dibunuah. 

29 Baru lah salasai kasadonyo 
dikarajokan dek urang-urang tu, apo nan 
lah tatulih di Alkitab tantang Isa Almasih, 
mako urang-urang tu manurunkan mayik 
Baliau dari ateh kayu salib, sudah tu inyo 
antakan masuak kubua. 

30 Tapi Allah ma iduikkan Baliau baliak, 
sasudah Baliau mati. 

31 Kudian, ado babarapo ari lamonyo, 
Baliau tibo baliak mampanampakkan 
diri, kabake urang-urang nan lah 
samo-samo datang jo Baliau dari Galilea 
ka Yerusalem. Urang-urang tu lah kiniko 
nan manjadi sasi tantang Baliau kabake 
banso Israel. 

32 Jadi, nan kami kiniko adolah untuak 
manyampaikan Kaba Baiak tu kabake 
angku-angku: Iyolah Kaba Baiak nan 
lah dijanjikan dek Allah kabake niniak 
muyang kito, 

33 han Kaba Baiak tu lah dibarikan dek 
Allah kabake kito, di kutiko Allah ma 
iduikkan Isa Almasih baliak, sasudah 
Baliau mati. Dek karano, di kitab Zabur 
nan kaduwo ado tatulih, 'Angkaulah 
Anak-Den, di ari ko Waden lah manjadi 
Bapak Angkau.' 

34 Allah lah ma iduikkan Baliau baliak, 
sasudah Baliau mati. Nan kiniko Baliau 
indak ka mati-mati lai, Baliau ka iduik 
untuak salamo-lamonyo. Tantang 
parkaro itu, Allah lah mangatokan, 'Aden 
ka mambarikan kabake Angkau, janji 
suci nan lah musti ka ditapek-i, nan lah 
Den janjikan kabake Daud.' 

35 Baitu pulo dalam ayaik nan 
lain dikatokan, 'Angkau indak ka 
mampadiyakan, Pisuruah Angkau nan 
satiya tu, mambusuak di dalam kubua.' 

36 Nabi Daud lah mati, inyo lah 
dikubuakan pulo samo-samo jo niniak 
muyangnyo, sasudah inyo mangarajokan 
sagalo tugeh nan disuruahkan dek Allah 
kabake inyo. Mayiknyo pun lah cayie, lah 
luluah manjadi tanah. 

37 Tapi nan Isa Almasih, nan lah di 
iduikkan baliak dek Allah sasudah mati, 

nan Baliau tu indak cayie doh, indak 
luluah doh. 

38 Dek karano itu Sudaro-sudaro, 
angku-angku musti tawu andaknyo, 
baraso malalui Isa Almasih tu, barito 
tantang pangampunan doso dibaritokan 
kabake angku-angku: angku-angku 
musti tawu, baraso, satiyok urang 
han picayo kabake Isa Almasih, 
dilapehkan dari sagalo doso, doso indak 
ka dapek doh di apuihkan, jo sacaro 
mangarajokan paratuaran-paratuaran 
Allah nan disampaikan dek Nabi Musa. 

39 (13:38) 

40 Itulah sababnyo, mangko angku- 
angku musti sabana-bana mamparatikan 
andaknyo, jan sampai tajadi di diri 
angku-angku, bakcando apo nan lah 
dikatokan dek nabi-nabi ko, 

4 'Paratikanlah elok-elok, oih kalian 
urang-urang nan suko mahino! Kalian 
ka bi tacangang, sudah tu kalian ka 
bi mati! Dek karano dijaman kiniko, 
Aden sadang mangarajokan sasuatu, 
nan kalian sandiri, indak ka bi picayo, 
biyapun ado urang nan manarangkannyo 
kabake kalian." 

42 Kutiko si Paulus jo si Barnabas 
barangkek dari rumah ibadaik tu, mako 
urang-urang nan disinan tu mamintak, 
kok dapek inyo babaliak baliak di ari 
Sabat nan ka tibo, untuak manarangkan 
labiah lanjuik tantang sagalo parkaro tu. 

43 Sasudah urang-urang tu bi kaluwa 
dari rumah ibadaik tu, mako sambuahlah 
urang Yahudi, sarato jo urang banso lain 
nan ba agamo Yahudi, nan manuruikkan 
si Paulus jo si Barnabas. Mako rasul-rasul 
tu manasiyaik-i urang-urang tu, supayo 
inyo tatap basanda hanyo kapado 
rahmaik Allah. 

44 Di ari Sabat nan sasudah tu, ampia 
kasadonyo urang di kota tu nan bi tibo 
untuak mandangakan firman Tuhan. 

45 Kutiko maliyek urang nan banyak tu, 
mako urang-urang Yahudi sakik bana 
atinyo. Inyo hino si Paulus, inyo solang 
kasadonyo kato-kato nan dikatokan dek 
si Paulus. 

46Tapi nan si Paulus jo si Barnabas, 
sacaro labiah barani inyo mangecek 
taruih tarang. Inyo bi mangatokan, "Nan 
firman Allah, iyo musti disampaikan 
kabake angku-angku dulu. Tapi dek 
karano angku-angku indak namuah 

manarimonyo, ba arati angku-angku 
lah manantukan sandiri, baraso angku- 
angku indak patuik manarimo iduik 
sajati nan kaka. Jadi nan kiniko, kami 
ka barangkek hanyo lai, kami ka payi 
kabake banso nan lain. 

47 Dek karano, ikolah parentah Tuhan 
kabake kami: Tuhan lah mangatokan, 
'Aden lah manantukan kalian, untuak ka 
manjadi cahayo tarang, bagi urang banso 
lain, nan indak urang Yahudi, supayo 
kalian mambawok kaba kasalamatan 
untuak umaik mukaluak di dunia ko.'" 

#8 Baru mandanga nan bakcando itu, 
urang-urang banso lain nan indak urang 
Yahudi, sanang bana atinyo, mako inyo 
mamuliekan firman Tuhan. Baitu pulo 
urang-urang nan lah ditantukan dek 
Allah, untuak mandapek iduik sajati nan 
kaka, inyo pun bi picayo. 

49 Firman Tuhan pun tabarito kian 
kumari disadonyo daerah tu. 

50 Tapi, pamimpin-pamimpin kota tu, 
sarato jo padusi-padusi dari golongan 
urang-urang bapangkaik, nan takuik 
kapado Allah, di ujah dek urang-urang 
Yahudi. Inyo mambuwek pamusuahan 
taradok si Paulus jo si Barnabas, inyo 

usie urang nan baduwo ko dari daerah 
tu. 

51 Mako rasul-rasul tu mangipehkan abu 
nan lakek di kakinyo, di adok-an urang- 
urang tu sabagai tando paringatan, 
mako payilah inyo ka Ikonium. 

52 Pangikuik-pangikuik nan di Antiokhia 
sabana ba sukocito, inyo dikuwasoi dek 
Roh Allah. 

14 lTibo di Ikonium, si Paulus jo si 

Barnabas basuwo pulo jo masalah 
nan bancando dulu. Inyo bi payi pulo 
ka rumah ibadaik urang Yahudi, inyo 
mangecek pulo bakcando nan talah 
sudah, sambuah urang Yahudi sarato jo 
urang nan indak Yahudi, nan bi picayo 
kabake Isa Almasih. 

2Tapi urang-urang Yahudi nan indak 
namuah picayo, inyo bi ma asuang-i 
urang nan indak urang Yahudi, sainggo 
urang-urang tu jajok kabake urang nan 
ba iman kapado Isa Almasih. 

3Dek karano itu, si Paulus jo si 
Barnabas agak lamo manatap disinan. 
Inyo sacaro barani babicaro tantang 
Tuhan. Mako Tuhan pun manyatokan 
pulo kuwaso-Nyo, baraso, barito 
tantang kasiah Tuhan nan dikabakannyo 

tu, iyo sabana-bana batua: Tuhan 
mambarikan kuwaso kabake inyo untuak 
mampabuwek mukjizat-mukjizat, sarato 
jo karajo-karajo nan luwa biaso. 

4Tapi panduduak kota tu, balawan 
sasamo inyo, ado nan bapihak kabake 
urang-urang Yahudi, ado pulo nan 
bapihak kabake rasul-rasul. 

> Mako urang-urang Yahudi sarato jo 
pamimpin-pamimpinnyo, samo-samo jo 
urang-urang nan indak urang Yahudi, 
basupakaik untuak ka manangani, sarato 
jo ka mamungkangi rasul-rasul tu jo 
batu. 

6Tapi rasul-rasul tu tawu, jo rancana 
urang-urang tu, mako ma indalah inyo 
ka Listra jo ka Derbe, iyolah kota-kota 
nan di Likaonia, sarato ka daerah di 
sakuliliangnyo. 

'Tibo disinan inyo mambaritokan Injil 
pulo. 

8Di Listra ado surang laki-laki, nan 
kakinyo lah lumpuah sajak dari layienyo, 
sainggo inyo alun panah lai mancubo 
bajalan, dek karano kakinyo sangaik 
lamah. 

9 Urang tu duduak disinan mandangakan 
si Paulus mangecek. Si Paulus tawu 

baraso urang tu picayo kabake apo nan 
inyo katokan, dek karano itu, mako 
urang tu dapek dicegakkan. Mancaliaklah 
si Paulus kabake urang tu, 

1050 suwaro nan kuwaik inyo bakato, 
"Oih angku, tagaklah!" Mako urang tu 
manggalosang tagak, sudah tu inyo 
bajalan. 

11 Kutiko urang nan banyak lah maliyek, 
apo nan dipabuwek dek si Paulus, mako 
urang-urang tu bi basorak dalam bahaso 
Likaonia, "Dewa-dewa lah turun ka dunie 
dalam ujuik manusia." 

12 Mako si Barnabas inyo agiah namo 
Zeus, si Paulus inyo agiah namo Hermes, 
dek karano inyolah nan mangecek. 

13Imam dewa Zeus, nan kuilnyo 
talatak di adok-an kota, tibo mambawok 
babarapo ikua jawi jantan, sarato jo 
karangan bungo ka pintu kaporo kota. 
Inyo nak sato pulo samo jo urang nan 
banyak tu, untuak mampasambahkan 
karoban kabake rasul-rasul. 

14 Kutiko si Barnabas jo si Paulus 
mandanga, apo nan nak ka dipabuwek 
dek urang-urang tu, mako inyo balari 
ka tangah-tangah urang nan banyak tu, 

sambia mancabiak-i bajunyo, inyo ma 
ariak, 

15"Oih angku-angku, baa mangko 
angku-angku pabuwek nan bakcando 
iko? Kami ko manusia biaso pulo nyo 
ko, sarupo jo angku-angku! Kami 
datang kamari untuak mambaritokan 
Injil kabake angku-angku, supayo 
angku-angku ma antikan karajo-karajo 
nan indak bapaidah, babaliaklah kapado 
Allah nan iduik, nan manjadikan langik 
jo bumi, sarato lauik jo sagalo isinyo. 

16 Pado maso nan talah sudah, Allah 
mampadiyakan sajo banso-banso iduik 
manuruik suko-atinyo surang-surang. 

17 Tapi Allah indak lupo doh mambari 
tando-tando, tantang adonyo diri-Nyo, 
iyolah jo sacaro babuwek baiak. 
Baliau manurunkan ujan dari langik, 
Baliau mambari asie tanaman pado 
musinnyo, untuak angku-angku. Baliau 
manyadiyokan makanan untuak angku- 
angku, ati angku-angku disanangkan 
pulo." 

18 Tapi, jo kato-kato nan bakcando 
itupun, sulik juwo lai dek rasul-rasul tu 
managahkan urang-urang tu, untuak 
mampasambahkan karoban kabake inyo. 

19 Babarapo urang Yahudi nan datang 
ka Listra dari Antiokhia di Pisidia, sarato 
nan dari Ikonium, inyo mampangaruahi 
urang nan banyak tu, sainggo urang 
banyak tu bapihak kabake inyo. 
Urang-urang tu mamungkangi si Paulus 
jo batu, kudian inyo irik kaluwa kota. 
Urang-urang tu manyangko si Paulus lah 
mati, 

20 tapi, dikutiko urang-urang ba iman 
bi tagak di sakuliliang si Paulus, inyo 
tasintak, mako babaliaklah inyo ka kota. 
Bisuak arinyo inyo barangkek ka Derbe, 
samo-samo jo si Barnabas. 

21 Di Derbe si Paulus jo si Barnabas 
mambaritokan Injil, sambuah urang nan 
manjadi picayo kapado Isa Almasih. 
Sudah tu inyo babaliak ka Listra, kudian 
ka Ikonium, sudah tu ka Antiokhia di 
Pisidia. 

22Di kota-kota tu, inyo bi 
manguwaikkan ati pangikuik-pangikuik 
Isa Almasih, sarato mambari nasiyaik 
kabake urang-urang tu, supayo 
tatap taguah ba iman kapado Isa 
Almasih. "Sambuah parasaian nan 
ka ditangguangkan dulu, sabalun 
kito masuak ka Karajaan Allah," 

bakcando itulah rasul-rasul tu, mambari 
pangajaran kabake pangikuik-pangikuik 
Isa Almasih nan di kota-kota tu. 

23 Di satiyok-tiyok jamaat, si Paulus 
jo si Barnabas ma angkek pamimpin- 
pamimpin untuak jamaat-jamaat tu. 
Sacaro jo badowa, sarato jo bapuwaso, 
inyo sarahkan pamimpin-pamimpin tu 
kapado Tuhan nan inyo imani. 

24 Sasudah tu, si Paulus jo si Barnabas 
manaruihkan pajalanannyo, inyo lalui 
daerah Pisidia taruih ka Pamfilia. 

25 Sasudah inyo mambaritokan firman 
Allah di Perga, mako payilah inyo ka 
Atalia. 

26 Dari sinan inyo balayie baliak 
ka Antiokhia. Di kota tu lah dulu 
tampaiknyo, inyo disarahkan 
kapado rahmaik Allah, supayo inyo 
mangarajokan karajo, nan kiniko lah 
inyo salasaikan. 

27 Kutiko inyo lah tibo di Antiokhia, inyo 
kumpuakanlah urang-urang dari jamaat 
tu, mako inyo curitokanlah kasadonyo, 
apo nan lah dipabuwek dek Allah malalui 
inyo. Inyo curitokan pulo tantang baa 
caronyo Allah lah mambukak jalan, 

supayo urang-urang nan indak urang 
Yahudi, picayo kapado Isa Almasih. 

28 Lamo juwo si Paulus jo si Barnabas, 
tingga manatap samo-samo jo 
urang-urang ba iman nan di kota tu. 

1 5 1 Babarapo urang dari Yudea bi 

tibo ka Antiokhia, inyo mambari 
pangajaran nan bakcando iko, kabake 
urang-urang ba iman nan di Antiokhia tu, 
jikok inyo indak disunaikkan manuruik 
paratuaran Nabi Musa, mako inyo indak 
dapek doh disalamaikkan. 

2 Si Paulus jo si Barnabas manantang 
kareh pandapek urang-urang tu. Akienyo 
disupakaik-ilah, supayo si Paulus 
jo si Barnabas, sarato jo babarapo 
urang nan dari Antiokhia tu, payi 
ka Yerusalem untuak mambicarokan 
masalah tu jo rasul-rasul, sarato jo 
pamimpin-pamimpin nan disinan. 

3 Jamaat nan di Antiokhia payi ma 
antakan urang-urang tu sampai kaluwa 
kota, kudian inyo taruih ka Fenisia jo 
Samaria. Tibo disinan inyo mancuritokan, 
baa caronyo urang-urang nan indak 
urang Yahudi, lah manyarahkan 
dirinyo kapado Allah. Barito tu sangaik 

manggadangkan ati urang-urang ba 
iman nan disinan. 

4Kutiko urang-urang tu sampai di 
Yerusalem, inyo disambuik sacaro elok 
dek jamaat, dek rasul-rasul sarato 
dek pamimpin-pamimpin. Mako inyo 
curitokanlah kabake urang-urang 
tu, tantang kasadonyo, apo nan lah 
dipabuwek dek Allah malalui inyo. 

“Tapi ado babarapo urang dari 
golongan Farisi, nan lah ba iman, inyo 
tagak sambia bakato, "Urang-urang 
banso lain nan lah ba iman tu, inyo musti 
disunaikkan, inyo musti diwajibkan ma 
ikuik-i paratuaran Nabi Musa." 

6 Mako bi bakumpualah rasul-rasul, 
sarato jo pamimpin-pamimpin untuak 
mambicarokan masalah tu. 

7Sangaik lamonyo urang-urang tu 
mamparundiangkan. Akienyo tagaklah si 
Petrus sambia bakato, "Sudaro-sudaro! 
Angku-angku sandiri tawu, baraso sajak 
dari samulo, Allah lah mamiliah ambo 
di antaro kito kasadonyo, untuak ka 
mangabakan Injil kabake urang-urang 
nan indak urang Yahudi, supayo Kaba 
Baiak tu sampai ka inyo, buliah inyo 
manjadi urang nan ba iman pulo. 


KISAH PARA RASUL 15.8-12 108 


8 Allah nan mangatawui isi ati manusia, 
Baliau lah ma agiah tawu, baraso 
urang-urang nan indak urang Yahudi, 
inyo ka disalamaikkan pulo, Allah 
lah manyatokan, jo sacaro Baliau 
mambarikan Roh-Nyo kabake urang- 
urang tu, samo jo bakcando nan Baliau 
barikan kabake kito. 

9 Allah indak mampalainkan doh, 
antaro kito jo urang-urang tu. Allah lah 
manyucikan ati urang-urang tu, dek 
karano inyo layi namuah picayo. 

10 Nah, baa mangko kiniko angku- 
angku nak malawan kahandak Allah, 
angku-angku barikan baban nan barek 
kabake pangikuik-pangikuik nan baru 
ko, padohal di niniak muyang kito, baitu 
pulo di kito sandiri, indak talok doh 
mamikuanyo? 

1! Malah sabaliaknyo, dek karano kito 
ba iman, mangkonyo kito disalamaikkan, 
kasadonyo tu adolah samato-mato, dek 
karano raso ibo dari Tuhan Isa Almasih: 
baitu pulo kabake urang-urang tu." 

12 Mako bi ta anoklah kasadonyo urang 
nan bakumpua disinan. Kudian urang- 
urang tu mandangakan si Barnabas jo si 
Paulus, mancuritokan baliak kasadonyo 

mukjizat, sarato jo kajadian-kajadian 
nan luwa biaso, nan lah dipabuwek dek 
Allah malalui inyo, di tangah-tangah 
banso lain nan indak urang Yahudi. 

13 Sasudah inyo salasai bacurito, 
mako bakatolah si Yakobus, "Oih 
Sudaro-sudaro! Cubolah dangakan ambo 
mangecek. 

14 Si Simon lah mancuritokan kabake 
kito, baa sabarmulonyo Allah ma arahkan 
paratian-Nyo kabake urang-urang nan 
indak urang Yahudi, nan mukasuik-Nyo 
adolah untuak mamiliah urang-urang 
nan lain, ka manjadi umaik-Nyo. 

15Itu tapek bana jo apo nan lah 
dinubuatkan dek nabi-nabi. Dek karano 
ado tatulih nan bakcando iko, 

16'Sasudah tu Aden ka tibo baliak,' 
kecek Tuhan, 'Aden ka managakkan 
dangau si Daud nan lah runtuah, nan lah 
runtuah tu ka Den paelok-i, sudah tu ka 
Den tagakkan baliak, 

17 supayo kasadonyo urang nan lain, 
bi mancari Tuhan, samo-samo jo 
kasadonyo banso nan indak urang 
Yahudi, nan lah Den imbau untuak ka 
manjadi umaik-Den.' Bakcando itulah 
Tuhan bakato, 

18 nan lah mambaritawukan parkaro tu, 
sajak dari sa isuak." 

19 "Jadi, manuruik pandapek ambo," 
kecek si Yakobus, "kito indak buliah 
doh mampaseso urang-urang nan 
indak urang Yahudi tu, inyo nan lah 
manyarahkan diri kapado Allah. 

20 Tapi kito musti mambuwek surek 
kabake inyo, untuak manasiyaik-i, 
supayo inyo jan mamakan, makanan 
banajih nan lah dipasambahkan untuak 
barhalo, atau mamakan dagiang 
binatang nan mati dicakiak, atau 
makan darah. Supayo inyo musti pulo 
manjauahkan diri dari karajo-karajo nan 
cabul. 

21 Dek karano paratuaran Nabi Musa, 
lah sajak dari sa isuak dibacokan 
disatiyok ari Sabat, di rumah-rumah 
ibadaik, dibaritokan pulo dikasadonyo 
kota." 

22 Rasul-rasul sarato jo pamimpin- 
pamimpin, basamo-samo jo kasadonyo 
anggota jamaat tu, lah mamutuihkan 
untuak mamiliah babarapo urang dari 
urang-urang tu, untuak nan ka di utuih 
ka Antiokhia, samo-samo jo si Paulus, 
jo si Barnabas. Mako dipiliahlah dek 

urang-urang tu si Silas jo si Yudas nan 
banamo pulo si Barsabas. Urang nan 
baduwo ko, adolah urang-urang nan 
takamuko di antaro urang-urang ba 
iman di Yerusalem. 

23 Samo-samo jo utusan-utusan tu, 
inyo mangirinkan pulo sapucuak surek 
nan babunyi bakcando iko, "Kapado 
sudaro-sudaro kasadonyo, nan barasa 
dari banso-banso, nan indak urang 
Yahudi, nan tingga di Antiokhia, di Siria, 
sarato jo nan di Kilikia. Salam dari 
kami rasul-rasul, sarato jo pamimpin- 
pamimpin, nan kami adolah dunsanak 
angku-angku juwo. 

24 Kami mandanga kaba, baraso ado 
babarapo urang di antaro kami, nan 
lah datang kabake angku-angku untuak 
mambuwek eboh, sainggo angku-angku 
tabik ragu jo pangajarannyo. Padohal 
kami indak ado doh manyuruah nan 
bakcando itu. 

25 Dek karano itu, kami lah barundiang, 
kasadonyo kami lah supakaik, untuak 
mamiliah babarapo urang nan ka di utuih 
kabake angku-angku. Urang nan kami 
utuih tu, inyo barangkek samo-samo 


KISAH PARA RASUL 15.26 -30 112 


jo sudaro kito, si Barnabas sarato jo si 
Paulus nan kami kasiahi. 

26 Urang nan baduwo ko, adolah 
urang-urang nan lah mangalangkan 
mariahnyo, dek karano di Tuhan kito Isa 
Almasih. 

27 Mako kami utuihlah si Yudas jo si Silas 
kabake sudaro-sudaro. Inyo pulolah nan 
ka manyampaikan sacaro lansuang jo 
muluiknyo kabake angku-angku, tantang 
isi barito nan tatulih dalam surek ko. 

28 Roh Allah lah manyatujui -- kami layi 
satuju pulo -- supayo angku-angku jan 
dibari baban nan labiah barek, salain 
daripado kawajiban nan sabana-bana 
paralu: 

29 janlah dimakan, makanan nan 
lah dipasambahkan untuak barhalo: 
janlah dimakan darah, janlah dimakan 
dagiang binatang nan mati dicakiak, 
jauahilah karajo-karajo nan cabul. Jikok 
angku-angku layi manjauahkan diri, dari 
sagalo karajo-karajo nan buruak tu, ba 
arati angku-angku lah mangarajokan 
karajo nan baiak. Cukuik sakian sajo, 
mudah-mudahan salamaik!" 

30 Sasudah ba payilah ba tinggalah, 
mako urang-urang nan di utuih tu, 

barangkek ka Antiokhia. Tibo disinan 
inyo imbau kasadonyo anggota 
jamaat untuak bakumpua, mako inyo 
bacokanlah isi surek tu. 

31 Kutiko anggota-anggota jamaat 
mambaco isi surek tu, iyo bana 
sanang atinyo, dek karano isi surek tu 
ma-angekkan atinyo. 

32 Nan si Yudas jo si Silas ko, adolah 
nabi pulo, inyo lamo mangecek jo 
sudaro-sudaro nan ba iman di Antiokhia 
tu, untuak mambari sumangaik sarato jo 
kabaranian ka urang-urang tu. 

33 Sasudah si Yudas jo si Silas manatap 
disinan babarapo lamo, mako urang- 
urang ba iman nan di Antiokhia tu, 
malapeh inyo babaliak, sambia bakirin 
salam kabake urang-urang nan ma utuih 
inyo. 

34 [Tapi nan si Silas inyo labiah suko 
untuak manatap di Antiokhia. | 

35 Si Paulus jo si Barnabas, manatap 
pulo babarapo lamo di Antiokhia. Salamo 
inyo disinan, inyo samo-samo jo urang 
banyak nan lain bagai, bi ma aja sarato 
jo mambaritokan firman Tuhan. 

36 Indak babarapo lamo sasudah tu, 
mako bakatolah si Paulus kabake si 

Barnabas, "Molah kito payi baliak, untuak 
mancaliak ka adaan sudaro-sudaro kito 
nan ba iman kapado Isa Almasih, di 
kota-kota nan lah kito tampuah, kutiko 
kito mambaritokan firman Tuhan dulu: 
supayo kito tawu baa ka adaannyo 
kiniko." 

37 Kutiko itu, si Barnabas nak 
mambawok si Yahya Markus, 

38 tapi manuruik pandapek si Paulus, 
indak elok jikok si Markus dibawok, dek 
karano inyo dulu indak namuah bakarajo 
samo, sainggo inyo tinggakan sajo si 
Paulus jo si Barnabas di Pamfilia. 

39 Mako tajadilah patangkaran kareh, 
antaro si Paulus jo si Barnabas, sainggo 
akienyo inyo bapisah: si Barnabas 
mambawok si Markus payi balayie samo 
jo inyo ka Siprus. 

40 Nan si Paulus mambawok si Silas, 
mako sudaro-sudaro nan di Antiokhia tu 
manyarahkan inyo kasadonyo kapado 
rahmaik Tuhan, sudah tu baru inyo 
barangkek. 

41 Mako payilah si Paulus jo si Silas, 
bakuliliang ka Siria sarato jo ka Kilikia; 
tibo disinan inyo mampakuwaik iman 
jamaat. 

1Si Paulus manaruihkan 

1 6 pajalanannyo ka Derbe, kudian 
taruih ka Listra. Disinan ado surang 
pangikuik Isa Almasih nan banamo si 
Timotius. Mandehnyo urang Yahudi, nan 
lah ba iman kapado Isa Almasih: tapi 
apaknyo urang Yunani. 

2 Di antaro urang-urang ba iman, nan 
tingga di Listra jo di Ikonium, mako si 
Timotiuslah nan tamusaua sabagai urang 
nan elok. 

3Si Paulus niyo supayo si Timotius 
payi jo inyo, dek karano itu, mako inyo 
sunaikkanlah si Timotius. Mangko inyo 
pabuwek nan bakcando itu, dek karano 
kasadonyo urang-urang Yahudi di daerah 
tu lah tawu, baraso apak si Timotius 
adolah urang Yunani. 

4Disatiyok-tiyok kota nan inyo 
singgahi, inyo sampaikanlah kabake 
urang-urang ba iman nan disinan, 
sagalo kaputusan-kaputusan nan lah 
diputuihkan dek rasul-rasul, sarato jo 
pamimpin-pamimpin di Yerusalem. Inyo 
mambari nasiyaik supayo sudaro-sudaro 
nan lah ba iman tu, tatap mamatuahi 
sagalo paratuaran tu. 

5 Mako batambah kuwaiklah imannyo 
jamaat-jamaat tu, disatiyok ari 
bilangannyo samakin batambah. 

6 Roh Allah indak mambuliahkan si 
Paulus jo si Silas, untuak mambaritokan 
firman Allah di propinsi Asia. Mako 
pajalanannyo ditaruihkannyo ka daerah 
Frigia jo ka daerah Galatia. 

7 Kutiko inyo tibo di bateh Misia, inyo 
cubo masuak ka propinsi Bitinia, tapi 
Roh Isa Almasih managah inyo untuak 
payi kasinan. 

8Inyo hanyo lalu sajo di Misia, sudah tu 
inyo lansuang ka Troas. 

9Malamnyo di Troas, si Paulus 
mandapek suatu pangliyatan. Dalam 
pangliyatan tu, inyo manampak surang 
urang Makedonia, tagak di adok-annyo 
sambia mambana, kok dapek si Paulus 
namuah payi ka Makedonia, untuak 
manolong urang-urang nan disinan. 

10 Sasudah si Paulus mandapek 
pangliyatan tu, mako kami lansuang 
basegeh-segeh untuak payi ka 
Makedonia. Dek karano, kami sabana 
yakin baraso Allah nan manyuruah 
kami, itu mangkonyo kami ambiak 

kasimpualan untuak payi mambaritokan 
Injil kabake urang-urang nan disinan. 

11 Kami barangkek dari Troas, balayie 
lansuang ka Samotrake, bisuak arinyo 
ka Neapolis. 

12 Dari sinan kami ka Filipi, sabuwah 
kota di kabupaten nan partamu di 
Makedonia. Filipi adolah jajahan 
karajaan Roma. Kami manatap disinan 
babarapo ari. 

13 Di ari Sabat, kami payi ka tapi batang 
ayie diluwa pintu kaporo kota, dek 
karano ati kami badatak, baraso disinan 
ado tampaik sumbayang urang Yahudi. 
Mako duduaklah kami disinan sambia 
ma ota-ota, jo urang-urang padusi nan 
bi bakumpua di tampaik tu. 

14 Salah surang di antaro urang-urang 
padusi tu, adolah urang panggaleh kain 
kulabu si arang, namonyo si Lidia, inyo 
barasa dari Tiatira. Inyo adolah urang 
nan saliah ba ibadaik kapado Allah, mako 
digarakkan Tuhanlah atinyo, supayo inyo 
manarimo sagalo apo nan di ajakan dek 
si Paulus. 

15 Mako dipamandikanlah si Lidia sarato 
jo urang nan sa isi rumahnyo. Sasudah 
inyo dipamandikan, mako inyo bawok 

singgahlah kami. Inyo bakato, "Jikok 
manuruik pandapek angku-angku, ambo 
ko iyo lah sabana-bana ba iman, kapado 
Isa Almasih, mako molah angku-angku 
bi manompang di rumah ambo." Sabana 
inyo sasakkan kami, supayo kami 
mampalakukan pintaknyo. 

16 Pado suatu ari, kutiko kami sadang 
bajalan, ka payi ka tampaik badowa, 
mako basuwolah di kami surang padusi: 
inyo tu adolah budak. Inyo tu dikuwasoi 
dek roh ubilih nan bisa manakok 
kajadian, nan ka tajadi. Jo karajo 
manakok-nakok nasib urang, inyo tu 
banyak mandatangkan labo, untuak 
induak-induak samangnyo. 

17 Urang padusi tu bajalan di balakang, 
manuruikkan kami jo si Paulus sambia 
ma ariak-ariak, inyo mangatokan, 
"Urang-urang ko adolah pisuruah Allah 
Nan Mahatinggi! Inyo ko datang untuak 
mabaritawu kabake Sudaro-sudaro, baa 
caranyo supayo Sudaro-sudaro dapek 
disalamaikkan!" 

18 Ado babarapo ari lamonyo, padusi 
tu ma ariak-ariak taruih manaruih 
bakcando itu. Dek karano itu, si Paulus 
lah abih sabanyo, inyo bae ma engong ka 

balakang, inyo ariak roh setan tu, "Ateh 
namo Isa Almasih, den parentahkan 
angkau, kaluwalah dari urang padusi 
ko!" Sakutiko tu juwo, roh setan tu 
kaluwa dari urang padusi tu. 

19 Kutiko itu, barulah induak-induak 
samangnyo tawu, baraso untuak ka 
mandapekkan pitih, indak ka mungkin 
lai, mako inyo tangkoklah si Paulus jo 
si Silas, kaduwo-duwonyo inyo bawok 
ka tanah lapang untuak mangadap ka 
patugeh. 

20 Urang-urang tu mambawok si Paulus 
jo si Silas kabake panjabaik-panjabaik 
pamarentah Roma, kudian inyo bi 
bakato, "Urang-urang ko adolah urang 
Yahudi. Inyo mambuwek kacau di kota 
kito ko. 

21Inyo bi manyuruah urang untuak 
mangarajokan adaik istiadaik, nan 
batantangan jo paratuaran nan lah galik 
di kito urang-urang Roma. Kito indak 
bisa doh manarimo, atau manuruikkan 
adaik nan dari inyo tu!" 

22 Urang nan banyak pun sato pulo 
manyarang si Paulus jo si Silas: 
panjabaik-panjabaik pamarentah, 
mancabiak-i baju nan lakek di badan 

kaduwo urang rasul tu, sudah tu, inyo 
suruah urang untuak malantak-i si 
Paulus jo si Silas, jo cambuik. 

23 Sasudah si Paulus jo si Silas 
dicambuik sajadi-jadinyo, mako inyo 
dimasuakkan ka pinjaro. Kapalo pinjaro 
disuruah sabana-bana manjago arek 
rasul nan baduwo tu. 

24 Dek karano parentah nan kareh tu, 
mako kapalo pinjaro mamuruakkan si 
Paulus jo si Silas, di biliak pinjaro nan 
paliang di dalam, kakinyo dipilanggu 
dikabekkan ka balok. 

25 Di tangah malam si Paulus jo si Silas 
sadang badowa, sarato malagukan lagu 
puji-pujian kapado Allah. Bi tadanga 
pulolah dek urang-urang tahanan nan 
lain, lagu pujian nan dilagukan dek 
rasul-rasul tu. 

26 Indak disangko-sangko, mako 
tajadilah gampo nan sangaik kuwaik, 
sampai jo sandi-sandi pinjaro tu pun 
sato pulo bagoyak. Kasadonyo pintu 
pinjaro tu bi tabukak, kasadonyo rantai 
nan mangabek urang tahanan tu, bi 
talapeh. 

27 Kapalo pinjaro tasintak dek takajuik. 
Baru inyo maliyek pintu-pintu pinjaro 

lah bi tabukak, mako inyo cabuiklah 
padangnyo, untuak ka mambunuah diri, 
dek karano sangko atinyo urang-urang 
tahanan lah abih lari kasadonyo. 

28 Tapi si Paulus ma ariak sakuwaik- 
kuwaiknyo, "Oih angku, jan mambunuah 
diri! Kami layi disiko juwo lai kasadonyo!" 

29 Kapalo pinjaro tu mamintak lampu, 
sudah tu inyo balari ka dalam, badannyo 
lah manggaretek katakuik-an, inyo 
tasungkua di adok-an si Paulus jo si 
Silas. 

30 Kudian inyo bawoklah si Paulus jo 
si Silas kaluwa, inyo batanyo, "Oih 
angku-angku, apo nan musti ambo 
pabuwek, supayo ambo disalamaikkan?" 

31 Si Paulus jo si Silas manjawab, 
"Picayolah kapado Tuhan Isa Almasih! 
Lah jaleh angkau ka salamaik -- angkau 
sarato jo kasadonyo urang nan di rumah 
angkau!" 

32 Mako ditarangkanlah firman Tuhan 
dek si Paulus jo si Silas, kabake kapalo 
pinjaro tu, sarato jo kasadonyo urang 
han ado di rumahnyo. 

33 Di tangah malam tu juwo, mako 
dibawoklah si Paulus jo si Silas dek kapalo 
pinjaro tu, untuak mambarasiahkan 

luko-lukonyo. Mako lansuang pulolah 
dipamandikan, kapalo pinjaro, sarato jo 
kasadonyo urang nan di rumahnyo. 

34 Kudian inyo bawoklah si Paulus 
jo si Silas ka rumahnyo, mako inyo 
edangkanlah nan ka dimakan. Sabana 
sanang ati kapalo pinjaro, sarato jo 
kasadonyo kaluarganyo, dek karano, 
inyo kiniko lah ba iman kapado Allah. 

35 Bisuak arinyo, panjabaik-panjabaik 
pamarentah Roma ma utuih upeh ka 
pinjaro, untuak manyampaikan parentah 
supayo Ssi Paulus jo si Silas dilapehkan. 

36 Kapalo pinjaro manyampaikan kaba 
tu kabake si Paulus. Inyo bakato, 
"angku-angku, panjabaik-panjabaik 
pamarentah, lah mambari parentah 
untuak malapehkan angku-angku. Kiniko 
angku-angku buliah pulang. Salamaik 
jalan!" 

37 Mako bakatolah si Paulus kabake 
patugeh-patugeh upeh tu, "Kami ko 
adolah warga nagara Roma. Indak 
tarago malalui sidang, kami lah 
dicambuik di adok-an urang banyak, 
sudah tu dimasuakkan ka pinjaro. Kiniko 
panjabaik-panjabaik tu ka malapehkan 
kami sacaro ba anok-anok? Kami indak 

namuah doh! Suruahlah panjabaik- 
panjabaik pamarentah tu tibo kamari, 
untuak malapehkan kami." 

38 Mako babaliaklah patugeh- 
patugeh upeh tu, ka panjabaik- 
panjabaik pamarentah Roma, untuak 
manyampaikan kecek si Paulus tu. 
Baru panjabaik-panjabaik tu mandanga, 
baraso si Paulus jo si Silas adolah warga 
nagara Roma, mako inyo tabik takuik. 

39 Sudah tu inyo bi payi mintak maoh 
kabake si Paulus jo si Silas, kudian inyo 
kaluwakanlah rasul nan baduwo tu dari 
pinjaro, inyo mamintak supayo si Paulus 
jo si Silas barangkek dari kota tu. 

40 Si Paulus jo si Silas barangkek dari 
pinjaro, mako taruihlah inyo ka rumah si 
Lidia. Baru lah basuwo jo urang-urang 
ba iman nan disinan, inyo agiahlah 
sumangaik kabake urang-urang tu, 
sudah tu baru inyo barangkek. 

1 7 1 Si Paulus jo si Silas manaruihkan 

pajalanannyo malalui Amfipolis 
jo Apolonia, mako tibolah inyo di 
Tesalonika. Disinan ado rumah tampaik 
sumbayang urang Yahudi. 

2 Mako payilah si Paulus ka rumah 
ibadaik tu -- dek karano, bakcando 

itulah nan dipabuweknyo, jikok basuwo 
jo rumah ibadaik urang Yahudi -- mako 
inyo batuka pandapek jo urang-urang 
nan ado disinan, tantang ayaik-ayaik 
Alkitab. Inyo pabuwek nan bakcando itu, 
sampai tigo kali ari Sabat batirik-tirik. 

3Badasarkan ayaik-ayaik Alkitab, inyo 
tarangkan, sarato inyo tunjuakkan tando, 
baraso Rajo Panyalamaik nan dijanjikan 
dek Allah, musti manangguangkan 
sansaro dulu, sudah tu, Baliau iduik 
baliak sasudah mati. Si Paulus bakato, 
"Isa Almasih nan ambo curitokan kabake 
angku-angku tu, Baliau tu lah Rajo 
Panyalamaik nan dijanjikan Allah." 

4Ado babarapo urang nan picayo, mako 
inyo bi payi manuruikkan si Paulus jo si 
Silas: ado pulo sarombongan gadang 
urang-urang Yunani, nan takuik kapado 
Allah, sambuah pulo urang-urang padusi 
nan takamuko, nan lah bi picayo pulo. 

? Tapi urang-urang Yahudi bi bingik. 
Inyo imbau pareman-pareman galau 
di jalan-jalan, inyo buwek garombolan 
pangacau. Mako inyo mambuwek eboh 
disadonyo daerah di kota tu, inyo sarang 
rumah, surang urang ba iman, nan 
banamo si Yason, dek karano, inyo nak 

mancari si Paulus jo si Silas, buliah ka 
inyo bawok kaluwa, ka inyo adokkan ka 
urang banyak. 

6 Tapi, nan si Paulus jo si Silas, indak 
basuwo doh dek inyo, mako inyo 
bawoklah si Yason, sarato jo babarapo 
urang ba iman lainnyo, ka adok-an 
panjabaik-panjabaik nan bakuwaso 
di kota tu. Inyo bi ma ariakkan, 
"Urang-urang ko lah mambuwek kacau 
dima-dimanyo! Kiniko inyo lah tibo pulo 
di kota kito ko, 

7 si Yason lah mambawok tompang 
urang-urang ko di rumahnyo. Kasadonyo 
urang-urang ko, lah malangga sagalo 
apo nan lah ditatapkan dek Kaisar Roma, 
dek karano inyo bi mangatokan, baraso 
ado lai Rajo nan lain, nan banamo Isa 
Almasih." 

8Jo kato-katonyo nan bakcando itu, 
urang-urang tu mambuwek urang nan 
banyak, sarato jo sagalo panguwaso 
dikota tu, manjadi eboh. 

9 Mako panguwaso-panguwaso kota tu, 
manyuruah si Yason sarato jo urang- 
urang ba iman nan lainnyo, supayo 
mambayie pitih jaminan. Sasudah tu 
barulah inyo dilapehkan. 

10 Malam tu, urang-urang ba iman nan 
di kota tu, manyuruah si Paulus jo si 
Silas payi ka Berea. Satibonyo disinan, 
si Paulus jo si Silas payi pulo ka rumah 
ibadaik urang Yahudi. 

11 Urang-urang Yahudi nan di Berea, 
labiah tabukak atinyo daripado urang- 
urang Yahudi nan di Tesalonika. Sacaro 
jo sanang ati inyo bi mandangakan 
curito tantang Isa Almasih, satiyok ari 
inyo manyalidiak-i isi Alkitab, supayo 
dapek mangatawui, apokoh iyo lai batua 
pangajaran si Paulus tu. 

12 Sambuah di antaro urang-urang tu 
nan ba iman kapado Isa Almasih, indak 
saketek pulo urang-urang Yunani nan 
takamuko, nan manjadi urang ba iman, 
biya padusi atau pun laki-laki. 

13 Kutiko urang-urang Yahudi nan di 
Tesalonika mandanga kaba, baraso si 
Paulus mangabakan firman Allah pulo 
di Berea, mako inyo pun bi tibo pulo 
kasinan untuak ma asuang, supayo 
mambuwek urang-urang nan disinan bi 
rasah. 

14 Mako bagagehlah sudaro-sudaro nan 
di Berea tu, untuak ma antakan si Paulus 

ka tapi lauik, sadangkan si Silas jo si 
Timotius tatap tingga disinan. 

15 Sasudah si Paulus di antakan sampai 
ka Atena, mako sudaro-sudaro tu 
babaliak ka Berea, sambia mambawok 
pasan dari si Paulus, supayo sacapeknyo 
si Silas jo si Timotius, manuruik-inyo ka 
Atena. 

16 Samantaro si Paulus manantikan 
si Silas jo si Timotius di Atena, atinyo 
sadiah, dek maliyek di kota tu sambuah 
bana patuang. 

17 Dek karano itu, tibo di rumah ibadaik 
si Paulus batuka pandapek jo urang- 
urang Yahudi, sarato jo urang-urang 
nan lain bagai, iyolah urang-urang nan 
ba ibadaik kapado Allah. Baitu pulo di 
pasa-pasa, satiyok ari pulo inyo batuka 
pandapek jo urang-urang nan ado 
disinan. 

18 Guru-guru dari aliran Epikuros jo 
aliran Stoa, badebaik pulo jo si Paulus. 
Babarapo urang dari urang-urang tu bi 
bakato, "Apo pulo nan ka tantu di paja 
ko? Pangatawuannyo hanyo sagalemeng, 
tapi curitonyo banyak pulo!" Urang-urang 
nan lain bi mangatokan, "Ruponyo, 
inyo mancuritokan tantang dewa-dewa 

banso lain." Mangkonyo urang-urang 
tu mangecek bakcando itu, dek karano 
si Paulus mancuritokan tantang Isa 
Almasih, sarato jo curito, tantang iduik 
baliak sasudah mati. 

19 Mako dibawoklah si Paulus dek 
urang-urang tu ka tampaik patamuan, 
di Bukik Areopagus. Tibo disinan 
urang-urang tu bi bakato kabake si 
Paulus, "Kami nak niyo tawu tantang 
pangajaran baru, nan angkau ajakan tu. 

20 Angkau lah mancuritokan, tantang 
parkaro-parkaro nan agak ganjie 
tadanganyo di talingo kami. Dek karano 
itu, kami nak niyo tawu, apo arati nan 
sabananyo." 

21 (Dek karano, kasadonyo urang 
Atena, sarato jo urang-urang marantau 
nan tingga disinan, sangaik sukonyo 
ma abihkan ari-ari perainyo untuak 
mandangakan, sarato jo ma ota-ota 
tantang parkaro-parkaro nan baru.) 

22 Kutiko si Paulus tagak di adok- 
an urang-urang nan bakumpua di 
Areopagus tu, inyo bakato, "Oih 
angku-angku urang Atena! Ambo liyek 
angku-angku dalam sagalo parkaro, 
bakcando urang nan siyak ba agamo. 

23 Dek karano, kutiko ambo bajalan- 
jalan, bakuliliang di kota angku-angku 
ko, sambia mamparatikan tampaik- 
tampaik sumbayang angku-angku, 
mako nampak pulolah di ambo sabuwah 
tampaik untuak mampasambahkan 
karoban: disinan ado tatulih, 'Kapado 
Allah Nan Indak Tantu Dikami.' Nah, baa 
pulo tu angku-angku manyambah Allah, 
tapi angku-angku indak bakatawuan 
doh jo Baliau, Baliau tu lah, nan ambo 
baritokan kabake angku-angku. 

24 Allah nan manjadikan dunia ko, 
sarato jo sagalo isinyo, Baliaulah Tuhan 
langik jo bumi ko. Baliau indak tingga 
di rumah-rumah dewa nan dibuwek dek 
manusia doh. 

25 Baliau indak mamaralukan pulo doh 
bantuan manusia, dek karano Baliaulah 
nan ma iduikkan, nan mambari angok, 
nan mambari sagalo sasuatu kabake 
manusia. 

26 Dari surang manusia, Baliau jadikan 
sagalo banso, Baliau suruah banso- 
banso tu untuak ma uni bumi ko 
kaciyek-annyo. Baliau pulolah nan lah 
manantukan sajak dari samulo, pabilo 

masonyo urang-urang tu buliah iduik, 
dima tampaiknyo inyo buliah iduik. 

27 Allah mampabuwek nan bakcando 
itu, supayo umaik mukaluak ko niyo 
nak mancari Baliau. Mudah-mudahan 
manusia tu batamu jo Baliau, dikutiko 
manusia tu sadang mancari-cari Baliau. 
Tapi, nan sabananyo, Allah tu indak 
jauah doh dari satiyok-tiyok kito. 

28 Samo jo bakcando nan dikatokan dek 
urang, 'Kito iduik, kito manggarik, kito 
ado di dunie ko, kasadonyo tu, adolah 
dek karano kuwaso Baliau.' Samo pulo 
jo apo nan dikatokan, dek babarapo 
urang tukang sair angku-angku. Inyo bi 
mangatokan, 'Kasadonyo kito ko, adolah 
anak-anak Baliau.' 

29 Nah, dek karano kito ko adolah anak- 
anak Allah, mako kito indak buliah doh 
manyamokan Allah tu jo patuang, nan 
dibuwek dari ameh, atau manyamokan 
jo patuang nan dibuwek dari perak, 
atau manyamokan jo patuang batu, nan 
dibuwek manuruik kapandaian manusia. 

30 Maso-maso ka ongok-an kito lah 
dilupokan dek Allah, tapi nan kiniko 
Allah manyuruah kasadonyo urang di 

ateh dunia ko, supayo bi batobaik dari 
doso-dosonyo. 

31 Dek karano, Allah lah manantukan 
suatu kutiko, untuak ka manyidangkan 
kasadonyo umaik mukaluak ko, sacaro 
adie. Tugeh tu ka dikarajokan dek surang 
Urang, nan sangajo lah dipiliah dek Allah 
untuak itu. Supayo kasadonyo urang 
buliah yakin jo parkaro tu, mako Allah, 
lah ma iduikkan baliak, Baliau nan dibari 
tugeh tu, sasudah Baliau mati!" 

32 Kutiko urang-urang tu mandanga, 
tantang parkaro iduik baliak sasudah 
mati, mako ado di antaro inyo tu nan 
manggalakkan si Paulus. Ado pulo nan 
bakato, "Kami niyo nak mandangakan 
sakali lai, cubolah angkau curitokan, 
curito tantang parkaro iduik baliak 
sasudah mati." 

33 Mako barangkeklah si Paulus dari 
tampaik patamuan tu. 

34Tapi, ado di antaro urang-urang tu 
nan bapihak kabake si Paulus, inyo 
picayo kapado Isa Almasih, di antaronyo 
adolah: Si Dionisius, anggota karapatan 
Areopagus, ado pulo surang padusi nan 
banamo si Damaris, sarato jo babarapo 
urang-urang nan lain bagai. 

18 t Sasudah tu si Paulus barangkek 
dari Atena, inyo taruih ka 
Korintus. 

“Tibo disinan inyo basuwo jo surang 
urang Yahudi, nan banamo si Akwila, 
nan barasa dari nagari Pontus. Si Akwila 
baru tibo pulo jo bininyo si Priskila, 
dari Italia. Mangkonyo inyo datang ka 
Korintus, dek karano kaisar Klaudius 
lah mamarentahkan, supayo kasadonyo 
urang Yahudi musti kaluwa dari nagari 
Roma. Mako payilah si Paulus untuak 
manamui si Akwila nan balaki bini tu, 

3 muloi dari sajak itu, mako tinggalah si 
Paulus jo si Akwila, sambia samo-samo 
bakarajo jo inyo, dek karano mato 
pancariannyo samo jo si Paulus, iyolah 
mambuwek kemah. 

4Tapi, di satiyok ari Sabat, si Paulus payi 
bacurito-curito ka rumah ibadaik, untuak 
ma usawokan supayo urang-urang 
Yahudi maupun urang-urang Yunani, 
buliah picayo kapado Isa Almasih. 

5Sasudah si Silas jo si Timotius 
tibo dari Makedonia, mako si Paulus 
mampagunokan kasadonyo wakatunyo, 
untuak mambaritokan firman Allah 
kabake urang-urang Yahudi, baraso Isa 

Almasih tu adolah Rajo Panyalamaik nan 
dijanjikan dek Allah. 

6 Tapi, dek karano urang-urang tu 
tatap juwo manyolang inyo, sarato 
jo mancacek inyo, mako si Paulus 
mangipehkan kabuik nan di bajunyo 
sabagai tando, untuak mamparingekkan 
kasalahan urang-urang tu. Si Paulus 
mangatokan, "Jikok angku-angku cilako, 
itu salah di angku-angku sandiri! Ambo 
lapeh tangan! Muloi dari sajak kiniko 
ambo ka payi kabake urang-urang nan 
indak urang Yahudi." 

7 Mako barangkeklah si Paulus 
maninggakan urang-urang tu, inyo 
manompang tingga di rumah nan di 
subalah rumah ibadaik tu. Rumah tu 
adolah rumah urang nan indak urang 
Yahudi, tapi inyo manyambah kapado 
Allah. Namonyo si Titius Yustus. 

8 Tapi Krispus, kapalo rumah ibadaik tu, 
inyo sarato jo kasadonyo kaluarganyo, 
bi picayo kapado Tuhan Isa Almasih. 
Sambuah pulo lai urang-urang Korintus 
nan lainnyo, nan mandanga barito nan 
dibawok dek si Paulus, inyo bi picayo 
kapado Isa Almasih, mako inyo tu 
dipamandikan. 

Pado suatu malam, dalam suatu 
pangliyatan, Tuhan bakato kabake si 
Paulus, "Janlah takuik! Mangecek sajolah 
taruih, jan anok sajo. 

10 Dek karano Aden ka tatap ado samo- 
samo jo angkau. Indak ka surang juwo 
doh urang, nan ka bisa mangarajokan 
nan jahek kabake angkau, dek karano 
sambuah urang nan di kota ko adolah 
umaik-Den." 

1! Dek karano itu, si Paulus manatap di 
Korintus tangah duwo tawun lamonyo, 
inyo ma ajakan firman Allah kabake 
urang-urang nan disinan. 

12 Kutiko Galio manjadi gubenur di 
Akhaya, urang-urang Yahudi basatu 
malawan si Paulus, inyo nak ka 
mambawok si Paulus ka pangadielan. 

13 Urang-urang tu manuduah si Paulus, 
jo tuduahan nan bakcando iko, "Urang 
ko lah mampangaruahi urang nan 
banyak, inyo manyuruahkan supayo 
manyambah Allah jo caro nan balawanan 
jo paratuaran Nabi Musa!" 

14 Kutiko si Paulus nak ka manjawab, 
Galio lah labiah dawulu bakato kabake 
urang-urang Yahudi, "Oih urang-urang 
Yahudi! Jikok nan dikadukan ko adolah 

suatu palanggaran atau suatu kajahatan, 
iyo lah sapatuiknyo ambo manarimo 
pangaduan angku-angku ko. 

15 Tapi kiniko nan angku-angku 
kadukan adolah, patangkaran tantang 
kato-kato, tantang namo-namo, sarato 
jo paratuaran angku-angku sandiri! Jadi 
angku-angku sajolah nan samustinyo 
manyalasaikan. Ambo indak basadiyo 
doh manyidangkan parkaro-parkaro nan 
saroman iko!" 

16 Mako di usielah dek Galio urang-urang 
tu kaluwa. 

17 Dek karano itu, urang-urang tu 
manangkok si Sostenes, kapalo rumah 
ibadaik tu, mako inyo tanganilah di 
adok-an meja pangadielan. Tapi nan 
Galio indak paduli doh jo kajadian tu. 

18 Sasudah kajadian tu, lamo juwo lai si 
Paulus tingga di Korintus. Kamudian inyo 
mangatokan salamaik tingga, kabake 
urang-urang ba iman nan disinan, mako 
barangkeklah inyo balayie jo si Akwila, 
sarato jo si Priskila ka Siria. Tibo di 
Kengkrea si Paulus mancukua abuaknyo, 
nan salamo ko lah dipadiyakannyo 
panjang, dek karano baitulah janjinyo 
kapado Tuhan. 

19 Kutiko lah sampai di Efesus, si Paulus 
maninggakan si Akwila jo si Priskila, 
nan inyo sandiri payi masuak ka rumah 
ibadaik, sambia batuka pandapek jo 
urang-urang Yahudi nan ado disinan. 

20 Urang-urang tu mamintak, kok dapek 
si Paulus agak lamo tingga jo inyo 
disinan, tapi si Paulus indak namuah. 

21 Biyapun baitu, dikutiko ka barangkek, 
si Paulus mangatokan, "Jikok Allah 
mangijinkan, ambo ka babaliak baliak 
kamari." Sasudah bakato bakcando itu, 
inyo barangkek dari Efesus. 

22 Baru lah turun di Kaisarea, inyo payi 
ka Yerusalem, untuak mambari salam 
kabake jamaat nan disinan, sudah tu 
inyo taruih ka Antiokhia. 

23 Sasudah manatap disinan babarapo 
lamo, inyo barangkek pulo ka daerah 
Galatia jo Frigia, untuak manguwaikkan 
iman urang-urang nan disinan. 

24 Samantaro itu, tibolah ka Efesus 
surang urang Yahudi nan layie di 
Aleksandria, namonyo si Apolos. Inyo 
santiang mangecek, inyo sabana paham 
tantang isi Alkitab, 

25 inyo lah di aja untuak mangatawui 
pangajaran tantang Isa Almasih. Jo 

sumangaik nan manjadi-jadi, inyo ma 
ajakan sacaro taliti tantang Isa Almasih, 
biyapun, hanyo caro dipamandikan Nabi 
Yahya sajo baru nan dikatawuinyo. 

26 Tapi jo sacaro barani si Apolos muloi 
babicaro di rumah ibadaik. Dikutiko 
si Priskila jo si Akwila mandanga 
pangajarannyo, mako dibawoklah inyo 
dek si Akwila jo si Priskila ka rumah. 
Disinanlah si Akwila jo si Priskila 
manarangkan kabake inyo, sacaro nan 
labiah tapek, tantang rancana Allah 
untuak manyalamaikkan umaik manusia 
malalui Isa Almasih. 

27 Kamudian si Apolos bamukasuik 
nak payi ka Akhaya. Mako dibuweklah 
surek untuak sudaro-sudaro nan ba 
iman di Akhaya, dek urang-urang nan 
ba iman kapado Isa Almasih nan di 
Efesus, supayo urang-urang tu namuah 
manarimo si Apolos. Dikutiko si Apolos 
tibo di Akhaya, dek karano rahmaik nan 
dari Allah, ruponyo inyo manjadi urang 
nan sangaik paguno, dek urang-urang 
disinan nan lah picayo kapado Isa 
Almasih. 

28 Dek karano, jo sacaro sangaik 
bawibawa, si Apolos mangalahkan 

urang-urang Yahudi, dikutiko badebaik- 
debaik di adok-an urang nan banyak. 
Inyo manunjuakkan bukti-bukti malalui 
ayaik-ayaik Alkitab, baraso Isa Almasih 
tu adolah Rajo Panyalamaik, nan lah 
dijanjikan dek Allah. 

1 9 1 Samantaro si Apolos barado di 

Korintus, nan si Paulus sadang 
payi manjalani kuruak-kuruak daerah 
tu, mako sampailah inyo di Efesus. Tibo 
disinan inyo basuwo jo babarapo urang 
nan lah picayo kapado Isa Almasih. 

2 Inyo batanyo kabake urang-urang tu, 
"Alah koh Sudaro-sudaro manarimo Roh 
Allah, kutiko angku-angku muloi ba iman 
kapado Isa Almasih?" Urang-urang tu bi 
manjawab, "Alun lai. Alun ado lai kami 
mandanga baraso ado Roh Allah." 

3"Jikok baitu, jo pamandian apokoh 
angku-angku dipamandikan?" tanyo si 
Paulus. "Jo pamandian Nabi Yahya," 
kecek urang-urang tu. 

4Mako bakatolah si Paulus, "Nabi 
Yahya mampamandikan urang, untuak 
manyatokan baraso urang-urang tu lah 
batobaik dari doso-dosonyo. Tapi dalam 
pado itu, Nabi Yahya ma agiah tawu pulo 
kabake urang-urang Israel, supayo inyo 

musti picayo pulo, kapado Baliau nan 
tibo kudian dari Nabi Yahya, iyolah Isa 
Almasih." 

> Sasudah urang-urang tu mandanga 
nan bakcando itu, mako bi 
dipamandikanlah inyo dalam namo 
Tuhan Isa Almasih. 

6 Dikutiko si Paulus malatakkan 
tangannyo kabake urang-urang tu, mako 
Roh Allah manguwasoi urang-urang tu, 
mako muloilah urang-urang tu mangecek 
jo bahaso-bahaso nan ganjie, sarato 
manyampaikan barito dari Allah. 

7 Kasadonyo urang-urang tu ado 
kiro-kiro duwo baleh urang banyaknyo. 

8 Salamo tigo bulan, si Paulus tatap 
babicaro sacaro barani, kabake 
urang-urang di rumah ibadaik, sarato 
badebaik jo urang-urang tu untuak 
mayakinkannyo, tantang baa caronyo 
Allah mamarentah sabagai Rajo. 

Tapi ado babarapo urang di antaro 
inyo tu kareh kapalo, inyo indak namuah 
picayo. Di adok-an kasadonyo urang 
nan bakumpua disinan, inyo mancacek 
pangajaran tantang rancana Allah, 
untuak manyalamaikkan manusia 
malalui Isa Almasih. Dek karano itu, 

mako bajalanlah si Paulus maninggakan 
urang-urang tu, inyo payi ka tampaik 
ruwang kuliah nan banamo Tiranus, jo 
pangikuik-pangikuik Isa Almasih bagai. 
Disinanlah inyo satiyok ari batanyo 
jawab jo urang-urang nan bi tibo ka 
tampaik tu. 

10Si Paulus mangarajokan nan 
bakcando itu taruih manaruih, salamo 
duwo tawun, sampai kasadonyo urang 
nan tingga di propinsi Asia tu, biya 
urang Yahudi maupun urang banso lain, 
kasadonyo lah mandanga firman Tuhan. 

11 Allah mampabuwek mukjizat- 
mukjizat nan luwa biaso malalui si 
Paulus. 

12 Jikok salabeta, atau kain ikek 
pinggang nan lah panah dipakai 
dek si Paulus, dirawokkan ka badan 
urang-urang nan sakik, mako cegaklah 
panyakik urang tu, sarato kaluwalah roh 
setan dari diri urang-urang tu. 

13 Ado babarapo urang dukun urang 
Yahudi, nan payi kian kumari, untuak ma 
usie roh jahek supayo kaluwa dari diri 
urang. Dukun-dukun tu, mancubo-cubo 
pulo mamakai namo Tuhan Isa Almasih, 
untuak ma usie roh-roh setan tu. Inyo bi 

bakato kabake roh-roh setan tu, "Ateh 
namo Isa Almasih nan dibaritokan dek si 
Paulus tu, aden ma usie kalian!" 

14 Ado tujuah urang anak laki-laki, 
dari surang imam kapalo nan banamo 
Skewa, nan mangarajokan pulo karajo 
nan bakcando itu. 

15Tapi, bakatolah roh setan tu kabake 
inyo, "Aden tawu siya Isa Almasih, aden 
tawu pulo siya si Paulus, tapi nan wa-ang 
ko siya?" 

16 Mako malompeklah urang nan 
kamasuak-an setan tu, sambia 
manggarumehi anak-anak Skewa 
tu sajadi-jadinyo, mako tapaso lari 
batilanjanglah anak-anak Skewa dari 
rumah tu, dek karano pakaiannyo lah 
diruntuni, badannyo lah luko-luko. 

17 Kasadonyo urang Yahudi, sarato jo 
urang banso lain nan tingga di Efesus, 
lah mandanga kajadian tu, mako inyo bi 
tabik takuik. Namo Tuhan Isa Almasih 
batambah disanjuang-sanjuang. 

18 Sambuah urang nan lah ba iman 
kapado Isa Almasih, datang ka adok-an 
urang nan banyak, untuak ma akui 
sagalo karajonyo nan salah dimaso nan 
lapeh. 

19 Urang-urang nan biasonyo 
mangarajokan alemu sihie, inyo 
kumpuakan kasadonyo buku-bukunyo, 
sudah tu inyo baka di adok-an urang 
nan banyak. Jikok di etong arago buku 
tu kasadonyo, ado kiro-kiro limo puluah 
ribu pitih perak. 

20 Bakcando itulah jo caro nan luwa 
biaso, firman Tuhan batambah tasebar, 
sarato batambah kuwaik pangaruahnyo. 

21 Sasudah kajadian-kajadian tu, mako 
si Paulus ma ambiak kaputusan untuak 
payi ka Makedonia, sarato jo ka Akhaya, 
sudah tu taruih ka Yerusalem. "Sasudah 
ka sinan," kecek si Paulus, "ambo musti 
payi pulo ka Roma." 

22 Mako inyo utuihlah duwo urang 
pambantunyo, iyolah si Timotius jo si 
Erastus untuak payi ka Makedonia, nan 
inyo sandiri, untuak babarapo wakatu lai 
tatap di propinsi Asia. 

23 Kiro-kiro dikutiko itulah, tajadi 
eboh gadang di Efesus, dek karano di 
pangajaran tantang Isa Almasih. 

24 Dek karano dikota tu, ado surang 
tukang perak nan banamo si Demetrius, 
nan mambuwek rumah-rumahan dewa 
untuak dewi Artemis. Usawo inyo tu 

mandatangkan pangasilan nan gadang 
untuak anak buwahnyo. 

25 Dek karano itu, mako inyo 
kumpuakanlah anak buwahnyo, sarato 
jo anak buwah tukang perak nan lain 
bagai, sudah tu inyo bakato, "Oih 
sudaro-sudaro! Kalian lah tawu, baraso 
kito mandapek pangasilan dari usawo 
kito ko. 

26 Nan kiniko kalian lah maliyek, 
sarato lah mandanga sandiri, apo 
nan dipabuwek dek si Paulus tu. Inyo 
mangatokan baraso dewa-dewa nan 
dibuwek dek manusia, itu indak dewa 
tu doh. Inyo lah barasil, lah sambuah 
urang nan picayo kabake pangajarannyo 
tu, indak di Efesus ko sajo doh, tapi lah 
ampia di kasadonyo daerah Asia bagai. 

27 Bahayonyo iyolah, nan usawo kito ko 
ka mandapek namo buruak. Indak hanyo 
itu, mungkin pulo rumah dewi Artemis 
pun ka di anggap remeh, kabasarannyo 
ka dikalanyahkan: padohal inyo adolah 
dewi nan dipuji dek kasadonyo urang di 
Asia, sarato dek urang di muko bumi 
ko!" 

28 Baru mandanga nan bakcando 
itu, mako tabik sugalah urang-urang 

tu, sudah tu inyo bi ma ariak-ariak, 
"Samangkin mulielah dewi Artemis, dewi 
urang Efesus!" 

29 Mako eboh gadang tu, lah marambak 
sampai kasadonyo daerah kota. Kudian 
garombolan tukang eboh tu, manangkok 
si Gayus jo si Aristarkhus, inyo tu adolah 
urang-urang Makedonia nan mangawani 
si Paulus dalam pajalanan, sudah tu inyo 
dibawok masuak ka gaduang kasenian 
kota tu. 

30 Si Paulus nak masuak pulo 
manuruikkan si Gayus jo si Aristarkhus, 
tapi urang-urang disinan nan ba iman 
kapado Isa Almasih managah si Paulus. 

31 Babarapo urang bapangkaik nan di 
propinsi Asia tu, nan bakanti jo si Paulus, 
manyuruah urang untuak ma agiah 
tawu kabake si Paulus, supayo inyo 
jan mampanampakkan diri di gaduang 
kasenian tu. 

32 Samantaro itu, urang-urang nan 
bakumpua di gaduang kasenian tu lah 
kalibuik. Ado nan ma ariakkan nan 
bakcando iko, ado pulo nan ma ariakkan 
nan lain, dek karano kabanyakkan dari 
inyo tu, indak tawu duduak parkaro, baa 
mangko inyo bi bakumpua disinan. 

33 Sabagian dari urang-urang tu 
manyangko, si Aleksanderlah induak 
balanyo, dek karano inyolah nan 
ditulakkan dek urang-urang Yahudi ka 
adok-an. Mako si Aleksander ma agiah 
kode jo tangannyo, mamintak supayo 
inyo dibuliahkan untuak mangecek di 
adok-an urang-urang tu. 

34Tapi, baitu urang-urang tu tawu, 
baraso inyo adolah urang Yahudi, mako 
sarantaklah urang-urang tu ma ariakkan 
sakuwaik-kuwaiknyo, "Samangkin 
mulielah dewi Artemis, dewi urang 
Efesus!" 

35 Akienyo juru tulih kota, barasil 
mananangkan urang nan banyak tu. 
Inyo bakato, "Oih panduduak Efesus! 
Satiyok urang lah tawu, baraso kota 
Efesus ko lah nan mamaliaro rumah dewi 
Artemis, sarato nan mamaliaro batu suci 
nan jatuah dari langik. 

36 Indak surang juwo doh urang 
nan dapek mambantah parkaro tu. 

Dek karano itu, tananglah, janlah 
mampabuwek sasuatu jo caro nan indak 
bakatantuan. 

37 Urang-urang ko, angku-angku bawok 
kamari, indak dek karano inyo lah 

marampok rumah dewa doh, atau dek 
karano inyo lah mahino dewi kito. 

38 Jikok nan si Demetrius jo anak 
buwahnyo tu, inyo punyo suatu 
pangaduan taradok surang urang, 
biyalah inyo bawok parkaronyo tu 
ka pangadielan. Pangadielan tabukak 
untuak itu, panjabaik-panjabaik 
pamarentah pun tatap ado. 

39 Tapi, jikok ado juwo lai sasuatu nan 
lain, nan angku-angku inginkan, itu 
musti disalasaikan dalam rapek nan sah, 
di adok-an urang nan banyak. 

40 Dek karano apo nan tajadi kiniko, 
bisa mambahayokan kito. Kito bisa 
dituduah ma adokan pambarontakan, 
dek karano kito indak ado punyo alasan, 
untuak mampatagak-i urang-urang nan 
mambuwek eboh ko." 

41 Sasudah mangatokan kasadonyo 
tu, mako juru tulih kota tu manyuruah 
urang nan banyak tu bi pulang. 

20 t Sasudah ka adaan lah tanang 

baliak di Efesus, mako si Paulus 
mangumpuakan jamaat untuak ma agiah 
sumangaik. Kudian inyo mangatokan 
salamaik tingga kabake urang-urang tu, 

mako inyo manaruihkan pajalanannyo 
ka Makedonia. 

2Inyo payi mangunjuangi daerah- 
daerah di Makedonia, tibo disinan inyo 
banyak mambari nasiyaik, kabake 
urang-urang nan ba iman kabake Isa 
Almasih, untuak ma agiah sumangaik 
kabake urang-urang tu. Kudian inyo payi 
ka Yunani. 

3Tigo bulan lamonyo inyo manatap 
disinan. Dikutiko inyo sadang basegeh- 
segeh, untuak balayie ka Siria, 
tadangalah kaba baraso urang-urang 
Yahudi, sadang bamupakaik untuak 

ka mambunuah inyo. Dek karano itu, 
manuruik agak-agaknyo labiah elok inyo 
babaliak malalui Makedonia. 

4Si Sopater anak Pirus nan barasa 
dari Berea, payi samo-samo jo inyo, 
baitu pulo si Aristarkhus sarato jo si 
Sekundus urang Tesalonika, sarato jo si 
Gayus urang Derbe. Payi pulo samo jo 
inyo si Timotius, si Tikhikus sarato jo si 
Trofimus, urang-urang dari propinsi Asia. 

3 Urang-urang tu mandawului kami, 
inyo manantikan kami di Troas. 

6Sasudah ari rayo Roti Indak Baragi, 
kami balayie maninggakan Filipi. Limo 

ari kamudian kami bakumpua baliak jo 
urang-urang tu di Troas. Disinan kami 
manatap sapakan lamonyo. 

7 Patang Satu, kami bakumpua untuak 
makan basamo sacaro badunsanak. 

Si Paulus mangecek-ngecek jo urang- 
urang nan ado disinan malam tu, dek 
karano bisuaknyo inyo bamukasuik nak 
barangkek. Sampai lah laruik tangah 
malam, si Paulus ma ota-ota juwo lai. 

8 Dalam biliak di lenggek nan di ateh, di 
tampaik kami bakumpua tu, sambuah 
lampu. 

9 Ado surang anak mudo nan banamo si 
Eutikhus, duduak di pintu. Dek karano si 
Paulus alun baranti juwo lai mangecek, 
sadangkan mato paja tu lah sangaik 
takantuak, sampai inyo talalok di pintu, 
mako balambinlah inyo ka bawah dari 
lenggek nan katigo. Kutiko urang ka ma 
angkeknyo, ruponyo inyo lah mati. 

10 Mako turunlah si Paulus ka bawah, 
inyo rabahkan badannyo ka badan paja 
tu, sambia inyo paguik. Si Paulus bakato, 
"Jan cameh, inyo ko iduik juwo lai ko!" 

11 Kudian si Paulus babaliak nayiak 
ka ateh, mako inyo bagi-bagikanlah 
roti untuak ka dimakan basamo-samo. 

Sasudah lah cukuik lamo mangecek jo 
urang-urang tu, sampai subuah, mako 
barangkeklah si Paulus. 

12 Urang-urang tu mambawok anak 
mudo, nan lah babaliak iduik tu, pulang 
ka rumahnyo. Sangaik sanangnyo ati 
urang-urang tu, atinyo nan ibo raso ta 
ubek. 

13 Kami bi nayiak ka kapa, kami 
balayie labiah dawulu ka Asos, untuak 
manjapuik si Paulus jo kapa disinan. 
Inyo nan lah ma atur bakcando itu, dek 
karano inyo kasinan malalui jalan darek. 

14 Baru lah batamu di Asos, si Paulus 
sacapeknyo nayiak ka kapa, sudah tu 
kami balayie ka Metilene. 

15 Dari sinan kami balayie pulo, 
bisuaknyo tibo di tampaik nan ba 
adok-an jo nagari Khios. Bisuak ciyek 
lai kami sampai di nagari Samos, sahari 
kamudian kami tibo di Miletus. 

16 Si Paulus lah mamutuihkan, baraso 
indak ka singgah di Efesus, supayo jan 
ma abih-abihkan ari di daerah Asia. 
Sadapek mungkin inyo niyo sacapeknyo 
tibo di Yerusalem di ari rayo Pentakosta. 

17 Dari Miletus si Paulus mangirin kaba 
ka Efesus, mamintak supayo pamimpin- 

pamimpin jamaat nan disinan, datang 
untuak manamuinyo. 

18 Kutiko urang-urang tu lah bi 
tibo, si Paulus bakato kabake inyo, 
"Sudaro-sudaro lah mangatawui baa 
caro iduik ambo salamo ko, kutiko ambo 
samo-samo jo angku-angku, sajak di ari 
nan partamu ambo tibo di Asia. 

19 Sacaro jo randah ati, jo ba urai 
ayie mato ambo bakarajo untuak 
Tuhan, dalam parasaian nan ambo 
tangguangkan, dek karano ulah jahek 
urang-urang Yahudi. 

20 Angku-angku tawu, baraso ambo 
indak sagan-sagan ma agiah tawu 
kabake angku-angku, apo nan ka 
baguno di angku-angku. Ambo ma aja 
angku-angku di patamuan-patamuan 
urang banyak, sarato jo di rumah-rumah. 

21 Bakcando kabake urang-urang 
Yahudi, baitu pulo kabake urang-urang 
banso lain, ambo taruih ma agiah 
paringatan supayo inyo bi batobaik dari 
doso-dosonyo, bi datanglah kapado 
Allah, bi ba imanlah kapado Tuhan Isa 
Almasih. 

22 Nan kiniko untuak mamatuahi 
parentah Roh Allah, mako ambo ka 

payi ka Yerusalem. Ambo indak tawu 
doh, apo nan ka tajadi di diri ambo tibo 
disinan. 

23 Nan ambo katawui hanyo lah, 
baraso di satiyok kota Roh Allah lah 
ma agiah tawu kabake ambo sacaro 
jaleh, baraso ambo ka masuak pinjaro, 
manangguangkan sansaro. 

24 Tapi ambo indak paduli doh jo 
iduik ambo ko, asakan ambo layi 
dapek manyalasaikan tugeh, nan lah 
disarahkan dek Tuhan Isa Almasih 
kabake ambo, asakan ambo layi satiya 
untuak mambaritokan Injil rahmaik Allah 
sampai ka akie iduik ambo. 

25 Ambo lah mandatangi angku-angku 
kasadonyo, ambo lah mambaritokan 
tantang Karajaan Allah. Kiniko ambo 
raso, mungkin kito indak ka basuwo lai 
sasudah ko. 

26 Dek karano itu, taruih tarang ambo 
katokan kabake angku-angku kiniko, 
jikok isuak ado di antaro angku-angku 
nan binaso, mako itu indak salah ambo 
tu doh. 

27 Alun ado lai ambo ma ilak, dari 
tugeh ambo untuak manarangkan sacaro 

jaleh kabake angku-angku, tantang 
kasadonyo rancana Allah. 

28 Jadi andaknyo angku-angku musti 
manjago diri, mako jago pulolah 
kasadonyo jamaat nan lah disarahkan 
dek Roh Allah kabake angku-angku, 
untuak ka dijago; dek karano angku- 
angku lah di angkek manjadi panjago 
jamaat tu. Jadi andaknyo angku-angku 
manjago jamaat Allah tu, samo jo 
bakcando tukang gubalo manjago 
dombanyo, dek karano Allah lah 
manjadikan jamaat tu miliak-Nyo, 
malalui kamatian Anak-Nyo sandiri. 

29 Sasudah ambo bajalan, lah jaleh ka 
bi tibo anjiang utan nan buweh kabake 
angku-angku. Mungkin sajo urang nan 
angku-angku jago tu, ka dimakan dek 
anjiang utan tu. 

30 Malahan di antaro angku-angku 
sandiri, ado nan ka manjadi urang nan 
mambaritokan kaba nan indak batua. 
Inyo pabuwek nan bakcando itu, supayo 
urang-urang nan lah ba iman kapado Isa 
Almasih, tatampuah di jalan nan sasek 
manuruikkan inyo. 

31 Dek karano itu, bajago-jagolah! 
Cubolah kana, tigo tawun lamonyo ambo 

ba urai ayie mato, siang malam ambo 
indak talakik balapeh panek, untuak ma 
aja satiyok urang di antaro angku-angku. 
32 Kiniko ambo manyarahkan angku- 
angku kapado Allah, supayo Allah nan 
ka mamaliaro angku-angku, andaknyo 
angku-angku tatap bapacik kabake 
firman rahmaik Allah. Allah bakuwaso 
manguwaikkan angku-angku, Allah 
ka mambarikan kabake angku-angku 
barakaik-barakaik, nan lah disadiyokan- 
Nyo untuak kasadonyo urang nan 
manjadi umaik-Nyo. 

33 Alun ado lai ambo ma arokkan pitih, 
atau ma arokkan baju dari siya-siyanyo. 
34 Angku-angku sandiri tawu, baraso 

jo jariah ambo sandiri ambo bakarajo, 
untuak mancukuikkan kaparaluan ambo 
sarato jo kanti-kanti nan bi payi jo ambo. 
35 Dalam sagalo parkaro ambo lah 
mambari conto taladan kabake angku- 
angku, baraso, jo bakarajo kareh 
saroman iko, kito musti manolong 
urang-urang nan lamah. Dek karano 
kito musti tatap mangana, apo nan 
lah dikatokan dek Tuhan Isa Almasih, 
'Labiah babahagia urang nan mambari 
daripado urang nan manarimo."" 

36 Sasudah si Paulus salasai mangecek, 
inyo sarato jo urang-urang tu bi tagak jo 
singantua, sudah tu inyo badowa. 

37 Urang-urang tu bi manangih 
kasadonyo, sambia mamaguik si Paulus 
inyo mangatokan salamaik jalan. 

38 Sabana sadiah ati urang-urang 
tu, nan ma ibokan atinyo bana dek 
karano si Paulus mangatokan, baraso 
urang-urang tu indak ka basuwo jo inyo 
lai. Urang-urang tu ma antakan si Paulus 
sampai ka kapa. 

2 1 1 Kami bapayilah batinggalah jo 

pamimpin-pamimpin jamaat nan 
di Efesus tu, mako kami tinggakanlah 
urang-urang tu. Sudah tu kami balayie 
lansuang ka pulau Kos: barisuaknyo 
sampailah kami di pulau Rodos. Dari 
sinan kami balayie taruih ka palabuahan 
Patara. 

2 Di Patara, kami basuwo jo kapa 
nan ka barangkek ka Fenisia. Mako 
nayiaklah kami ka kapa tu, sudah tu 
kami barangkek 

3 balayie, sampai kami manampak 
pulau Siprus di subalah kida kami: tapi 
kami taruih balayie manuju Siria. Kami 
marapek di Tirus, dek karano kapa 

nan kami tumpangi tu ka mambongka 
muatannyo disinan. 

4Tibo di Tirus tu, kami payi 
mangunjuangi urang-urang nan ba 
iman kapado Isa Almasih, mako 
manompanglah kami di rumah urang- 
urang tu sapakan lamonyo. Dek 
pitunjuak dari Roh Allah, mako urang- 
urang tu manasiyaik-i si Paulus, supayo 
jan payi ka Yerusalem. 

“Tapi, baru lah abih wakatunyo untuak 
kami tingga disinan, mako barangkeklah 
kami maninggakan urang-urang tu, kami 
manaruihkan pajalanan kami. Kasadonyo 
urang-urang tu, basamo-samo jo anak 
bininyo bagai, ma antakan kami sampai 
kaluwa kota. Tibo disinan, di tapi lauik, 
kasadonyo kami tagak jo singantua 
untuak badowa. 

6 Sasudah tu kami basalam-salaman, 
mako nayiaklah kami ka ateh kapa, nan 
urang-urang tu bi pulang ka rumahnyo. 

7 Kami balayie taruih dari Tirus sampai 
ka Ptolemais. Tibo disinan kami payi 
manamui sudaro-sudaro nan ba iman, 
untuak mambari salam kabake inyo, nan 
sahari tu kami bamalam di rumahnyo. 

8 Bisuaknyo kami barangkek pulo, mako 
sampailah kami di Kaisarea. Tibo disinan 
kami payi kabake surang panginjil nan 
banamo si Filipus, kami manompang di 
rumahnyo. Inyo adolah salah surang 
dari katujuah urang nan tapiliah di 
Yerusalem. 

9 Ampek urang anak gadihnyo, lah 
dibari dek Allah kamampuan untuak 
mambaritokan kaba dari Allah. 

10 Sasudah babarapo lamo kami 
disinan, tibolah surang nabi dari Yudea 
han banamo Agabus. 

11 Inyo tibo ka kami, mako inyo 
ambiaklah ikek pinggang si Paulus. Jo 
ikek pinggang tu, inyo kabeklah kaki 
sarato jo tangannyo sorang, sudah tu 
inyo bakato, "Ikolah nan dikatokan dek 
Roh Allah: Nan punyo ikek pinggang ko, 
inyo ka dikabek bakcando iko pulo tibo 
di Yerusalem, dek urang-urang Yahudi, 
sudah tu inyo disarahkan kabake urang 
nan indak urang Yahudi." 

12 Baru kami mandanga nan baitu, 
mako kami sarato jo kasadonyo sudaro 
nan tingga di Kaisarea tu, sabana 
mamintak kabake si Paulus, supayo inyo 
jan payi ka Yerusalem. 

13Tapi inyo bakato, "Apo gunonyo 
sanak bi manangih sarupo iko, sainggo 
mambuwek ati ambo luluah? Ati ambo 
lah padek, indak hanyo untuak ka 
ditangkok sajo doh, tapi ambo lah padek 
pulo untuak mati bagai tibo disinan, dek 
karano di Tuhan Isa Almasih." 

14 Si Paulus indak namuah ma iyokan 
kecek kami, mako kami baranti managah 
inyo. "Biyalah kahandak Tuhan sajo nan 
ka tajadi," kecek kami. 

15 Sasudah kami tingga disinan 
babarapo lamo, mako kami manyegehi 
barang-barang kami, sudah tu kami 
barangkek ka Yerusalem. 

16 Babarapo urang sudaro dari Kaisarea, 
bi payi pulo samo-samo jo kami, untuak 
ma antakan kami ka rumah Manason, 
dek karano di rumah inyolah kami ka 
bamalam. (Manason adolah urang Siprus 
nan lah lamo manjadi pangikuik Isa 
Almasih.) 

17 Baru kami lah tibo di Yerusalem, 
sudaro-sudaro nan disinan manyambuik 
kami jo sanang ati. 

18 Bisuak arinyo si Paulus payi samo- 
samo jo kami mangunjuangi si Yakobus; 

kasadonyo pamimpin-pamimpin jamaat 
ado pulo disinan. 

19 Sasudah mambari salam kabake 
urang-urang tu, mako si Paulus 
mancuritokan kabake urang-urang tu, 
sagalo sasuatu nan lah dipabuwek dek 
Allah, malalui inyo di antaro urang-urang 
nan indak urang Yahudi. 

20 Sasudah mandangakan curito si 
Paulus tu, mako kasadonyo urang-urang 
tu bi mamuji Allah. Kudian urang- 
urang tu bi bakato kabake si Paulus, 
"Angku Paulus! Angku musti tawu 
pulo andaknyo, baraso lah baribu-ribu 
urang Yahudi nan lah ba iman kapado 
Isa Almasih. Kasadonyo urang-urang 
tu adolah urang-urang nan satiya 
mamatuahi paratuaran Nabi Musa. 

21 Kiniko urang-urang tu lah mandanga, 
baraso angku ma ajakan kabake sadonyo 
urang Yahudi nan tingga di antaro banso 
lain, supayo inyo jan mangarajokan 
juwo paratuaran Nabi Musa. Angku 
manasiyaik-i urang-urang tu supayo inyo 
indak manyunaikkan anak-anaknyo, jan 
pulo manuruikkan adaik istiadaik Yahudi. 

22 Kiniko urang-urang Yahudi nan lah 
ba iman tu, tantu inyo ka mandanga, 

baraso angku lah ado disiko. Jadi, baa lai 
kiniko? 

23 Sarancaknyo iyokanlah nasiyaik 
kami. Disiko ado urang barampek, nan 
lah mambuwek janji jo Tuhan. 

24 Nah, andaklah angku payi ma adokan 
upacara panyucian diri, samo-samo jo 
urang-urang tu, angku tangguanglah 
biayanyo, supayo abuaknyo dapek 
dicukua. Jo caro nan baitu, mako bi 
jalehlah dek kasadonyo urang, baraso 
apo nan inyo danga tantang diri angku 
tu, indak batua, dek karano angku 
sandiri pun mangarajokan paratuaran 
Nabi Musa. 

25 Tapi, tantang parkaro urang-urang 
nan indak urang Yahudi, nan lah ba 
iman kapado Isa Almasih, kami lah 
mangirin surek kabake inyo tantang 
kaputusan kami, baraso inyo indak 
buliah mamakan, makanan nan lah 
dipasambahkan kabake barhalo, indak 
buliah makan darah, atau makan 
dagiang binatang nan mati dicakiak: 
sarato indak buliah mangarajokan 
karajo-karajo nan cabul." 

26 Bisuak arinyo, mako payilah si Paulus 
jo urang nan barampek tu, untuak 

ma adokan upacara panyucian diri. 
Kudian inyo bi masuak ka Rumah Tuhan, 
untuak mambaritawukan bara ari lai 
upacara panyucian tu mangko salasai, 
sarato bara karoban nan dipasambahkan 
untuak satiyok-tiyok inyo. 

27 Kutiko jangko wakatu nan tujuah 
ari tu lah ampia abih, babarapo urang 
Yahudi nan dari Asia, manampak si 
Paulus di Rumah Tuhan. Mako inyo 
asuang-ilah urang nan banyak, kudian 
inyo pacikkan si Paulus 

28 Sambia ma ariak-ariakkan, "Oih 
urang-urang Israel, tolonglah! Ikolah 
urangnyo nan payi kian kumari 
ma ajakan kabake sadonyo urang, 
pangajaran nan malawan banso Israel, 
han malawan paratuaran Nabi Musa, 
sarato nan malawan Rumah Tuhan 
ko. Kiniko malah inyo bawok pulo 
urang-urang nan indak urang Yahudi, 
masuak ka Rumah Tuhan, mambuwek 
tampaik nan suci ko jadi banajih!" 

29 (Mangkonyo urang-urang tu 
mangecek bakcando itu, dek karano inyo 
lah manampak si Trofimus urang Efesus, 
samo-samo jo si Paulus di kota: inyo 

manyangko si Paulus lah mambawok si 
Trofimus ka dalam Rumah Tuhan.) 

30 Kaciyek-annyo kota tu lah kalibuik, 
kasadonyo urang bi balari, sudah tu ba 
uruang. Inyo tangkok si Paulus, inyo 
jaranjangkan kaluwa dari Rumah Tuhan. 
Sakutiko tu juwo pintu Rumah Tuhan 
disawokkan. 

31 Samantaro tukang-tukang eboh tu 
ba usawo nak ka mambunuah si Paulus, 
ado urang nan ma agiah tawu kabake 
kumandan pasukan Roma, baraso 
kaciyek-annyo Yerusalem sadang eboh. 

32 |ansuang kumandan tu ma imbau 
babarapo urang parwira, sarato jo 
parajurik, mako inyo bagageh payi jo 
pasukannyo tu ka tampaik urang nan 
basiarak tu. Baru urang nan banyak tu 
manampak kumandan tu jo pasukannyo, 
mako urang-urang tu baranti manangani 
si Paulus. 

33 Kumandan tu payi mandakek kabake 
si Paulus untuak manangkoknyo, inyo 
suruah urang mampilanggui si Paulus. 
Kudian kumandan tu batanyo tantang 
diri si Paulus, sarato apo nan lah 
dipabuweknyo. 

34 Sabagian dari urang nan banyak tu 
manjawab bakcando iko, nan sabagian 
lai lain pulo jawabnyo. Ka adaan lah 
sabana kalibuik, sainggo kumandan 
tu indak dapek lai mangatawui, apo 
sabananyo nan lah tajadi. Dek karano itu 
inyo mamarentahkan supayo si Paulus 
dibawok ka markas. 

35 Kutiko urang-urang nan mambawok 
si Paulus tu, lah tibo di janjang, tukang- 
tukang eboh tu batambah manggilo-gilo, 
sainggo si Paulus tapaso dibendo dek 
parajurik-parajurik tu. 

36 Parajurik-parajurik tu di iriangkan 
dari balakang, dek garombolan tukang- 
tukang eboh tu, inyo ma ariak-ariakkan, 
"Bunuah sajo inyo!" 

37 Baitu nak masuak ka markas, si 
Paulus bakato kabake kumandan tu, 
"Angku, layi buliah ambo mangecek jo 
angku agak sabanta?" Kumandan tu 
batanyo, "Layi bisa angkau mangecek jo 
bahaso Yunani?" 

38 "Jikok baitu, angkau ko indak urang 
Mesir nan mambarontak dek sari doh ko, 
nan mambawok lari ampek ribu urang 
pangacau basinjato, masuak padang 
gurun?" 

39 Si Paulus manjawab, "Ambo ko 
urang Yahudi: ambo panduduak kota 
Tarsus, kota nan pantiang di Kilikia. 
Tolonglah ijinkan ambo mangecek 
kabake urang-urang tu." 

40 Sasudah si Paulus di agiah ijin 
untuak mangecek, mako tagaklah si 
Paulus di janjang, inyo ma agiah kode 
jo tangannyo. Kasadonyo urang bi anok. 
Kudian si Paulus mangecek kabake 
urang-urang tu jo bahaso Ibrani. Si 
Paulus bakato, 

2 2 1 "Bapak-bapak sarato jo Sudaro- 

sudaro kasadonyo! Ambo ka 
manyampaikan pambelaan ambo kabake 
angku-angku. Cubolah dangakan!" 

2 Baru urang-urang tu mandanga si 
Paulus mangecek jo bahaso Ibrani, mako 
urang-urang tu batambah anok. Nan si 
Paulus manaruihkan katarangannyo. 

3"Nan ambo ko adolah urang Yahudi," 
kecek si Paulus, "ambo layie di Tarsus 
di nagari Kilikia, tapi ambo digadangkan 
disiko, di Yerusalem ko, ambo dididik 
sacaro taliti dek guru gadang angku 
Gamaliel, manuruik paratuaran nan di 
ajakan dek Nabi Musa kabake niniak 
muyang kito. Samo pulo jo kasadonyo 

angku-angku nan disiko kiniko, ambo 
pun sabana sungguah bakarajo untuak 
Allah. 

“Ambo pun ma aniayo pangikuik- 
pangikuik pangajaran baru tu sampai 
mati. Kasadonyo urang-urang tu, biya 
laki-laki, biya padusi, ambo tangkok-i, 
sudah tu ambo puruakkan masuak 
pinjaro. 

“Imam basa, sarato jo kasadonyo 
anggota Mahkamah Agamo, buliah 
manjadi sasi, baraso ambo ko indak 
baduto. Dek karano, baliau-baliau tu 
lah, nan lah ma agiah ambo surek, nan 
ditujukan untuak urang-urang Yahudi 
nan di Damsyik. Jo surek tu, ambo 
mandapek kuwaso untuak manangkok-i 
urang-urang nan disinan, nan picayo 
kabake pangajaran tu, ambo bakuwaso 
pulo mambawok urang-urang tu ka 
Yerusalem, untuak ka di ukun." 

6 "Kutiko ambo sadang dalam pajalanan, 
lah ampia dakek ka kota Damsyik, kutiko 
tu tangah ari badantang, indak disangko- 
sangko ado cahayo nan sangaik tarang 
mamanca dari langik ka sakuliliang 
ambo. 

7 Ambo rabah ka tanah, sudah tu ambo 
mandanga suwaro nan bakato kabake 
ambo, 'Oih Saulus, Saulus! Baa mangko 
angkau ma aniayo Ambo?" 

8 Sudah tu ambo batanyo, 'Siyapokoh 
Angkau, oih suwaro nan mangecek tu?' 
'Ambolah Isa Almasih urang Nazaret, 
nan angkau aniayo,' kecek-Nyo. 

Urang-urang nan ado disinan, nan 
samo-samo jo ambo, manampak pulo 
cahayo tu, tapi inyo indak mangarati 
suwaro nan mangecek kabake ambo tu. 

10 Sudah tu ambo batanyo pulo, 'Apo 
nan musti ambo pabuwek, Tuhan?' 
Tuhan manjawab, 'Tagaklah, payilah 
ka Damsyik. Tibo disinan, angkau ka 
di agiah tawu tantang kasadonyo, apo 
nan katuju dek Allah, nan musti angkau 
karajokan.' 

11 Mato ambo lah manjadi buto, dek 
karano cahayo nan manyilaukan tu. Mako 
kanti-kanti ambolah nan mambimbiang 
ambo, untuak taruih ka Damsyik. 

12 Disinan ado surang urang nan 
banamo Ananias. Inyo adolah urang 
saliah, nan patuah manjalankan 
paratuaran Nabi Musa. Kasadonyo urang 

Yahudi nan tingga di Damsyik, sangaik 
ma aromaik-inyo. 

13 Kutiko inyo tibo maliyek ambo, inyo 
tagak di dakek ambo sambia bakato, 
'Angku Saulus, andaknyo mato angkau 
dapek maliyek baliak!' Sakutiko tu juwo, 
kutiko ambo mancingowak, mato ambo 
lah bisa maliyek inyo. 

14 Kudian inyo bakato kabake ambo, 
'Allah niniak muyang kito, lah mamiliah 
angkau, supayo angkau mangatawui 
apo nan katuju dek Baliau, supayo 
angkau ma arahkan pandang kapado 
Isa Almasih, dek karano Baliau adolah 
Pisuruah Allah, nan lah mangarajokan 
kahandak Allah, mako dangakan pulolah 
parentah Baliau. 

15 Angkau ka manjadi pisuruah-Nyo, 
untuak ka mangabakan kabake sadonyo 
umaik mukaluak, apo nan lah angkau 
liyek, sarato apo nan lah angkau danga. 

16 Nan kiniko jan lai dinanti ba lamo- 
lamo. Tagaklah, sarahkanlah diri angkau 
untuak ka dipamandikan. Basarulah 
kapado Tuhan supayo angkau dilapehkan 
dari sagalo doso." 

17 "Ambo babaliak ka Yerusalem, di 
kutiko ambo sadang badowa di Rumah 
Tuhan, ambo dikuwasoi dek Roh Allah. 

18 Ambo manampak Tuhan: Baliau 
bakato kabake ambo, 'Capeklah 
tinggakan Yerusalem ko, dek karano 
urang-urang nan disiko, indak ka niyo 
doh manarimo kaba nan ka angkau 
curitokan tantang diri Ambo.' 

19 Ambo mangatokan, 'Tuhan, urang- 
urang ko lah bi tawu, baraso ambo lah 
masuak ka rumah-rumah ibadaik untuak 
manangkok-inyo, sudah tu ambo tangani 
urang-urang nan picayo kabake Angkau 
tu. 

20 Baitu pulo kutiko pisuruah Angkau 
si Stefanus dibunuah, ambo sandiri 
ado disinan, ambo satuju pulo jikok 
inyo dibunuah. Malah ambo sandirilah 
nan manunggui baju urang-urang nan 
mambunuah inyo.' 

21 Tapi, Tuhan bakato pulo baliak 
kabake ambo, 'Payi sajolah, dek karano 
Ambo ka manyuruah angkau payi ka 
tampaik nan jauah, kabake urang nan 
indak urang Yahudi." 

22 Urang-urang tu taruih juwo 
mandangakan si Paulus babicaro, 

tapi, tibo dikalimaik nan pangabisan, 
urang-urang tu bi ma ariakkan sakuwaik- 
kuwaiknyo, "Bunuah sajo urang nan 
bakcando iko. Inyo ko indak patuik doh 
ko iduik!" 

23 Sambia ma ariak, urang-urang tu 
bi mangipehkan jubahnyo, sarato ma 
ambuangkan kasiak ka udaro. 

24 Dek karano itu, kumandan pasukan 
Roma tu manyuruah mambawok 
si Paulus ka markas, supayo inyo 
buliah dipareso sacaro kareh, untuak 
mangatawui apo sababnyo mangko 
urang-urang Yahudi ma ariakkan 
kato-kato nan bakcando itu kabake inyo. 

25 Tapi, kutiko si Paulus lah dikabek, 
untuak ka dicambuik, mako bakatolah si 
Paulus kabake parwira nan tagak disinan, 
"Apokoh layi dipabuliahkan, mancambuik 
surang urang warga karajaan Roma, 
sabalun inyo disidangkan?" 

26 Baru mandanga kecek si Paulus 
tu, parwira tu payi kabake kumandan 
pasukan, sambia bakato, "Apo ko nan ka 
apak pabuwek? Urang ko adolah warga 
nagara Roma!" 

27 Mako payilah kumandan tu kabake si 
Paulus untuak batanyo, "Cubolah agiah 

tawu ka kami, apokoh iyo angkau warga 
nagara Roma?" "Iyo," kecek si Paulus, 
"ambo iyo warga nagara Roma." 

28 Kumandan tu bakato pulo, "Aden 
sangaik sambuahnyo tabayie, untuak ka 
manjadi warga nagara Roma!" Bakato 
pulolah si Paulus, "Nan ambo ko, lah 
sajak dari layie manjadi warga nagara 
Roma." 

29 Disakutiko tu juwo, saradadu- 
saradadu nan nak ka mamareso si 
Paulus bi tasuruik, nan kumandannyo 
lah tabik takuik, dek karano inyo lah 
tadorong mampilanggu si Paulus, 
padohal si Paulus adolah warga nagara 
Roma. 

30 Kumandan pasukan Roma tu, 
niyo sangaik nak mangatawui, apo 
bana sababnyo mangko urang-urang 
Yahudi mampasalahkan si Paulus. Dek 
karano itu, bisuak arinyo, inyo panggie 
imam-imam kapalo sarato jo Mahkamah 
Agamo, supayo bakumpua. Sudah 
tu pilanggu si Paulus dibukak, mako 
dibawoklah inyo mangadap ka adok-an 
imam-imam kapalo sarato jo Mahkamah 
Agamo. 

23 1 Si Paulus mancaliak kabake 
anggota-anggota mahkamah tu, 
sudah tu inyo bakato, "Angku-angku, 
sudaro-sudaro ambo! Sampai kiniko, 
di dalam ati ketek ambo, ambo indak 
maraso badoso doh kapado Allah, 
tantang caro iduik ambo." 

2 Kutiko si Paulus mangatokan nan 
bakcando itu, Imam Basa Ananias 
manyuruah urang nan tagak di dakek si 
Paulus, untuak manampa muncuangnyo. 

3Mako bakatolah si Paulus kabake imam 
basa tu, "Lah musti Allah ka manampa 
angku pulo, angku urang munapiak 
nan icak-icak bakcando urang siyak! 
Angku duduak disinan ka mahakimi 
ambo manuruik paratuaran Nabi Musa, 
tapi angku sandiri lah manyuruah urang 
manampa ambo, ba arati angku lah 
malangga paratuaran Nabi Musa!" 

4Urang-urang nan tagak di dakek si 
Paulus, bi bakato kabake inyo, "Wa-ang 
lah mahino imam basa Allah!" 

5Mako manjawablah si Paulus, "Eh, 
ambo indak tawu doh angku-angku, 
baraso inyo tu imam basa. Di Alkitab 
iyo ado tatulih, 'Janlah angkau mahino 
pamimpin banso angkau." 

6 Si Paulus tawu, baraso sabagian 
dari anggota-anggota mahkamah 
tu adolah urang-urang Saduki, nan 
sabagian lai urang-urang Farisi. Dek 
karano itu, bakatolah si Paulus kabake 
mahkamah tu, "Oih angku-angku! Ambo 
ko urang Farisi, katurunan Farisi. Ambo 
disidangkan disiko, dek karano ambo 
mampicayoi, baraso urang-urang nan 
lah mati, inyo ka di iduikkan baliak." 

7 Baru si Paulus mangatokan nan 
bakcando itu, mako urang-urang Farisi 
jo urang-urang Saduki tu, muloi bi 
batangka, sainggo sidang tu pacah 
manjadi duwo kalompok. 

8 (Dek karano urang-urang Saduki 
bapandapek, baraso urang nan lah mati, 
indak ka di iduikkan doh baliak, inyo 
indak bi picayo, baraso ado malekaik, 
ado roh-roh: sadangkan urang Farisi bi 
picayo tu kasadonyo.) 

9 Mako bi bakaruak aranglah urang tu 
dek batangka. Babarapo urang Farisi 
nan manjadi guru agamo, inyo bi tagak, 
inyo sabana indak satuju. Inyo bi 
mangatokan, "Manuruik pandapek kami, 
urang ko indak basalah saketek juwo 
doh! Mungkin iyo ado roh, kok indak 

malekaik nan lah mangecek kabake 
inyo!" 

10 Patangkaran tu batambah bajadi- 
jadi, sainggo kumandan tu tabik takuik, 
kok sampai si Paulus ditangani dek 
urang-urang tu. Mako inyo suruahlah 
pasukannyo untuak payi manjapuik si 
Paulus, dari tangah urang nan banyak 
tu, untuak ka dibawok ka markas. 

11 Dimalam barisuaknyo, Tuhan Isa 
Almasih tibo, Baliau tagak di dakek si 
Paulus sambia bakato, "Kuwaikkanlah 
ati angkau! Angkau lah mambarikan 
pangakuan angkau, tantang diri Ambo 
di Yerusalem. Saketek ari lai angkau 
musti pulo, mancuritokan pangakuan 
nan bakcando itu di Roma bagai." 

12 Subuah-subuah bisuak arinyo, 
urang-urang Yahudi muloi mambuwek 
kompoloik urang nan ka mambunuah si 
Paulus. Inyo bi basumpah, inyo indak 
ka makan, inyo indak ka minun, jikok si 
Paulus alun inyo bunuah. 

13 Ado kiro-kiro labiah dari ampek 
puluah urang, nan ma adokan kompoloik 
tu. 

14 Inyo bi payi kabake imam-imam 
kapalo, sarato jo kabake pamimpin- 

pamimpin urang Yahudi, untuak 
mangatokan, "Kami lah basumpah 
basamo-samo, baraso kami indak ka 
makan, kami indak ka minun saraguak 
juwo, jikok kami alun mambunuah si 
Paulus. 

15 Nah, kiniko angku-angku, sarato jo 
anggota-anggota Mahkamah Agamo, 
kok dapek andaknyo mangirin surek 
kabake kumandan pasukan Roma 
tu, untuak mamintak kabake inyo, 
supayo inyo mambawok si Paulus 
baliak mangadap kabake angku-angku, 
icak-icak angku-angku nak ka mamareso 
baliak parkaronyo, sacaro labiah taliti. 
Sabalun inyo tibo disiko, kami lah 
basiyap sadiyo untuak ka mambunuah 
inyo." 

16 Tapi, ado surang kamanakan si 
Paulus, inyo mangatawui rancana buruak 
urang tu. Mako payilah inyo ka markas, 
untuak ma agiah tawu kabake si Paulus. 

17 Sudah tu si Paulus ma imbau surang 
parwira, inyo katokan bakcando iko, 
"Bawoklah paja ko kabake kumandan: 
inyo nak ka mangatokan sasuatu kabake 
kumandan." 

18 Parwira tu mambawok paja tu kabake 
kumandan, sambia bakato, "Si Paulus 
urang tahanan tu, inyo ma imbau ambo, 
inyo mamintak tolong kabake ambo, 
supayo ambo mambawok paja ko ka 
pak kumandan; ado sasuatu nan ka inyo 
laporkan." 

19 Pak kumandan tu mamacikkan 
tangan paja tu, sudah tu inyo bawok 
baganjua untuak batanyo, "Apo nan ka 
wa-ang laporkan kabake ambo?" 

20 Paja tu manjawab, "Urang-urang 
Yahudi lah samupakaik, untuak ka 
mamintak tolong kabake apak, supayo 
apak mambawok mak Paulus bisuak 
untuak mangadap ka Mahkamah Agamo, 
inyo icak-icak nak ka mamareso parkaro 
mak Paulus baliak, sacaro labiah taliti. 

21 Tapi, kok dapek janlah apak 
palakukan pintak urang-urang tu, dek 
karano, kiniko ado urang kiro-kiro 
ampek puluah urang labiah, nan lah 
basiyap sadiyo nan ka ma ambek mak 
Paulus di tangah jalan. Urang-urang tu 
kasadonyo lah bi basumpah, inyo lah bi 
mangatokan, baraso inyo indak ka bi 
makan, inyo indak ka bi minun doh, jikok 
inyo alun mambunuah mak Paulus. Nan 

kiniko, inyo lah bi basiyap sadiyo; tingga 
mananti jawab dari apak sajo nyo lai." 

22 Kumandan tu bakato, "Jan wa-ang 
kecekkan ka siya-siyanyo, baraso 
wa-ang lah malaporkan kabake ambo." 
Mako kumandan tu manyuruah paja tu 
pulang. 

23 Kamudian kumandan tu ma imbau 
duwo urang parwira, inyo bakato ka 
parwira tu, "Sadiyokanlah duwo ratuih 
urang parajurik, tujuah puluah urang 
tantara nan bakudo, sarato jo duwo 
ratuih urang tantara nan batombak, 
untuak barangkek pukua sambilan 
malam ko juwo, ka Kaisarea. 

24 Sadiyokan pulo kudo nan ka diracak 
dek si Paulus, mako bawoklah inyo 
sacaro jo salamaik, kapado Gubenur 
Feliks." 

25 Mako dibuweklah surek dek 
kumandan tu, nan bunyinyo bakcando 
iko, 

26 "Pak Gubenur Feliks nan mulie. 
Salam dari ambo, Klaudius Lisias! 

27 Urang nan ambo kirin kabake apak 
ko, mulonyo, inyo lah ditangkok dek 
urang-urang Yahudi, santano kok indak 
tibo ambo jo pasukan ambo untuak 


KISAH PARA RASUL 23.28-31 176 


manyalamaikkannyo, lah ampia lai inyo 
ka dibunuah dek urang-urang Yahudi: 
dek karano ambo lah mandanga kaba, 
baraso inyo adolah warga nagara Roma. 

28 Dek karano, ambo niyo nak 
mangatawui, apo bana kasalahannyo, 
nan dituduahkan dek urang-urang Yahudi 
kabake inyo, mako ambo bawoklah inyo 
ka Mahkamah Agamo Yahudi. 

29Tanyato indak ado doh inyo 
mampabuwek sasuatu, nan patuik 
inyo di ukun jo ukunan mati, atau 
patuik inyo tu dipinjarokan. Tuduahan 
urang-urang Yahudi kabake inyo, 
hanyolah nan basangkuik pauik jo 
paratuaran-paratuaran agamo Yahudi tu 
sandiri. 

30 Kudian ado urang nan ma agiah tawu 
ka ambo, baraso ado rancana buruak 
dari urang-urang Yahudi taradok inyo. 
Dek karano itu, mako lansuanglah inyo 
ambo kirin kabake Pak Gubenur. Ambo 
pun lah manyuruah pulo urang-urang 
nan manuduah si Paulus tu, untuak 
mambawok parkaronyo kamari." 

31 Mako payilah kasadonyo tantara 
nan diparentahkan cako, untuak 
manjalankan tugehnyo. Inyo japuiklah si 

Paulus, sudah tu inyo bawok, malam tu 
juwo lah sampai di Antipatris. 

32 Bisuak arinyo, pasukan nan bakudo 
sajo nan manaruihkan pajalanan 
mambawok si Paulus, tantara nan lain 
babaliak ka markas. 

33 Kutiko pasukan nan bakudo tu, 
lah sampai di Kaisarea, mako inyo 
agiahkanlah surek nan inyo bawok, inyo 
sarahkan pulo sakali si Paulus ka pak 
gubenur. 

34 Sasudah gubenur mambaco surek tu, 
mako inyo tanyokanlah dari ma nagari 
asa si Paulus. Baru gubenur lah tawu, 
baraso si Paulus barasa dari Kilikia, 

35 mako bakatolah inyo, "Jadihlah! 
Jikok urang-urang nan mangadukan 
angkau lah tibo disiko, barulah parkaro 
angkau ambo pareso." Sudah tu inyo 
parentahkanlah supayo si Paulus ditahan 
di istana Herodes. 

24 1 Limo ari kamudian, Imam Basa 

Ananias, sarato jo pamimpin- 
pamimpin urang Yahudi, bi payi 
ka Kaisarea, samo-samo jo surang 
pangacara nan banamo Tertulus. 
Urang-urang tu payi mangadap ka 

Gubenur Feliks, untuak manyampaikan 
pangaduannyo tantang diri si Paulus. 

2 Kutiko Tertulus dipanggie ka muko, 
inyo manuduah si Paulus bakcando iko, 
"Pak Gubenur nan mulie! Salamo apak 
mamimpin, nagari kami aman. Dek 
karano kabijaksanoan apak, lah banyak 
sagalo sasuatu nan dipaelok-i di banso 
kami. 

3Kasadonyo tu, dima pun juwo, tatap 
kami sambuik jo tarimo kasih, sarato jo 
raso aromaik nan satinggi-tingginyo. 

“Tapi, supayo jan banyak mambuwang 
wakatu apak, ambo mambana, kok 
dapek basadiyolah andaknyo apak 
untuak mandangakan, pangaduan kami 
nan singkek ko. 

“Lah jaleh bana di kami, nan si 
Paulus ko, adolah urang pangacau 
nan babahayo. Dima-dimanyo inyo 
mambuwek eboh di antaro urang-urang 
Yahudi, inyo adolah pamimpin garakan 
urang-urang Nazaret. 

6 Malah inyo lah mangumuahi Rumah 
Tuhan, dek karano itulah mangko kami 
tangkok. [Kami bamukasuik nak ka 
manyidangkannyo manuruik paratuaran 
agamo kami. 

7 Tapi, pak kumandan Lisias, marabuik 
inyo dari tangan kami, 

8inyo mamarentahkan urang-urang 
nan mangadukan si Paulus, supayo 
mangadap ka Pak Gubenur. | Jikok apak 
mamareso si Paulus ko, mako apak ka 
mandanga sandiri dari inyo, iyo atau 
indaknyo, sagalo apo nan lah kami 
kadukan, tantang dirinyo." 

Urang-urang Yahudi nan ado disinan 
kutiko itu, sato pulo manuduah si Paulus, 
inyo ma iyokan pulo sagalo apo nan lah 
dikatokan dek si Tertulus. 

10 Sudah tu, gubenur tu mambari 
isaraik kabake si Paulus, supayo si 
Paulus mangecek. Mako bakatolah si 
Paulus, "Ambo tawu apak lah batawun- 
tawun lamonyo, manjadi hakim di nagari 
ko. Itulah sababnyo, mangko ambo 
labiah suko manyampaikan pambelaan 
ambo ko, di adok-an apak. 

1! Apak dapek manyalidiak-i sandiri, 
baraso indak labiah dari duwo baleh 
ari nan lapeh, ambo payi ka Yerusalem 
untuak ba ibadaik. 

12 Indak ado doh urang-urang Yahudi tu, 
nan mandapati ambo sadang batangka 
kok jo siya-siyanyo, atau nan mandapati 

ambo mangumpuakan urang untuak 
mambuwek eboh, biya di Rumah Tuhan 
atau di rumah-rumah ibadaik, atau pun 
kok dima-dimanyo dalam kota. 

13Inyo pun indak dapek doh 
mambuktikan, sagalo tuduahan inyo 
taradok ambo, nan inyo kadukan kabake 
apak. 

14 Ambo iyo musti ma akui kabake 
apak, baraso ambo iyo manyambah 
Allah nan disambah dek niniak muyang 
kami, manuruik pangajaran Isa Almasih, 
nan di anggap salah dek urang-urang 
Yahudi. Tapi nan ambo layi picayo juwo 
lai, kabake sadonyo nan tatulih di Kitab 
Nabi Musa, sarato jo nan tatulih di Kitab 
Nabi-nabi nan lain. 

15 Samo pulo jo urang-urang tu, ambo 
mampunyoi harapan pulo kapado Allah, 
baraso kasadonyo urang ko ka iduik 
baliak sasudah mati -- biya urang-urang 
nan elok maupun urang-urang nan 
jahek! 

16 Itulah sababnyo mangko ambo taruih 
ba usawo sa elok-eloknyo, supayo ati 
ketek ambo tatap barasiah taradok Allah, 
barasiah pulo taradok manusia. 

17 Sasudah babarapo tawun lamonyo, 
ambo indak di Yerusalem lai, mako ambo 
babaliak kasinan untuak ma antakan 
bantuan pitih untuak banso ambo, sarato 
untuak mampasambahkan karoban 
kapado Allah. 

18 Dikutiko ambo sadang mangarajokan 
tu, urang-urang tu bi tibo mandapek-i 
ambo di Rumah Tuhan, ambo lah salasai 
mangarajokan panyucian diri. Indak ado 
doh urang banyak nan samo-samo jo 
ambo, indak ado pulo doh urang nan 
eboh disinan kutiko tu. 

19 Hanyo babarapo urang Yahudi 
dari propinsi Asia nan ado disinan. 
Urang-urang itulah nan samustinyo 
ado disiko, untuak mangadukan ambo 
kabake apak, jikok iyo ado sasuatu dek 
inyo nan ka inyo tuduahkan taradok diri 
ambo. 

20 Kok indak biyalah urang-urang nan 
disiko kiniko, nan ka manyatokan karajo 
jahek apo, nan lah tasuwo dek inyo 
di diri ambo, kutiko ambo dibawok ka 
Mahkamah Agamo ko. 

21 Urang-urang ko hanyo bisa 
manuduah ambo, jo kalimaik sapatah 
han ambo katokan di adok-annyo, iyolah 

kalimaik: Ambo disidangkan ari ko, dek 
karano ambo picayo baraso urang-urang 
nan mati, ka di iduikkan baliak." 

22 Sudah tu, Gubenur Feliks nan lah 
banyak mangatawui tantang pangajaran 
Isa Almasih, mako inyo tutuiklah sidang 
parkaro tu. Gubenur tu bakato, "Ambo 
ka mamutuihkan parkaro ko, jikok 
kumandan Lisias lah tibo." 

23 Mako inyo parentahkanlah, parwira 
nan batangguang jawab ateh diri si 
Paulus, supayo tatap manahan si Paulus, 
tapi jo caro ma agiah saketek kabebasan 
kabake inyo, sarato mambuliahkan 
kanti-kantinyo manyadiyokan apo nan 
inyo paralukan. 

24 Babarapo ari kamudian, Gubenur 
Feliks tibo jo bininyo, nan banamo si 
Drusila: bininyo tu urang Yahudi. Mako 
disuruahlah urang dek Gubenur Feliks, 
untuak manjapuik si Paulus, sudah tu 
Gubenur Feliks mandangakan si Paulus 
mangecek, tantang parkaro ba iman 
kapado Isa Almasih. 

25 Tapi, dikutiko si Paulus manaruihkan 
pambicaroannyo, tantang parkaro 
kajujuran, tantang parkaro manahan 
napasu, tantang parkaro ukunan di Ari 

Kiamaik, Gubenur Feliks tabik takuik, 
sudah tu inyo bakato, "Kiniko angkau 
buliah pulang. Ambo ka mamanggie 
angkau baliak, jikok lai ado wakatu." 

26 Samantaro itu, Gubenur Feliks ma 
arokkan, inyo ka mandapek pitih dari 
si Paulus. Itulah sababnyo, mangko 
inyo acok-acok manyuruah urang, 
untuak manjapuik si Paulus, untuak 
mangecek-ngecek jo inyo. 

27 Sasudah duwo tawun, Perkius Festus 
tibo untuak manggantikan Feliks sabagai 
gubenur. Dek karano Feliks nak ma 
ambiak muko ka urang-urang Yahudi, 
mako inyo padiyakan sajolah si Paulus 
dalam pinjaro. 

25 lTigo ari sasudah Festus tibo 
didaerah tu, inyo payi ka 
Yerusalem dari Kaisarea. 

2 Kutiko inyo tibo disinan, imam-imam 
kapalo sarato jo pamimpin-pamimpin 
urang Yahudi, mangadukan si Paulus 
kabake inyo. Urang-urang tu ba usawo 
mambujuak Festus, 

3supayo ateh kabaiakkan atinyo 
kabake urang-urang tu, inyo namuah 
manyuruah urang untuak mambawok 
si Paulus ka Yerusalem: dek karano 

urang-urang tu lah supakaik, untuak ka 
mambunuah si Paulus di tangah jalan. 

“Tapi Festus manjawab, "Si Paulus, 
inyo sadang ditahan di Kaisarea; ambo 
sandiri, indak ka lamo lai, babaliak pulo 
kasinan. 

“Jadi, biyalah urang-urang nan 
takamuko di antaro angku-angku sajo, 
han ka payi samo-samo jo ambo ka 
Kaisarea, untuak mamparundiangkan 
parkaro si Paulus, jikok iyo, inyo lah 
mampabuwek suatu kasalahan." 

6 Sasudah Festus barado di Yerusalem, 
kiro-kiro salapan atau sapuluah ari lai, 
mako babaliaklah inyo ka Kaisarea. 
Bisuak arinyo, inyo ma adokan sidang 
pangadielan, inyo parentahkan supayo si 
Paulus dijapuik untuak mangadap. 

7 Baru si Paulus lah tibo, mako 
urang-urang Yahudi nan datang dari 
Yerusalem, bi tagak di sakuliliangnyo, 
mako muloilah inyo mangamukokan 
tuduahan-tuduahan nan barek, taradok 
si Paulus. Tapi, urang-urang tu indak 
dapek doh mambuktikan sagalo 
tuduahannyo tu. 

8 Dalam pambelaannyo si Paulus 
mangatokan, "Ambo indak ado doh 

mangarajokan sasuatu nan salah, 
taradok paratuaran agamo nan di ajakan 
dek Nabi Musa, atau taradok Rumah 
Tuhan, atau pun taradok Kaisar Roma." 

Tapi Festus, dek karano inyo nak 
ma ambiak ati urang Yahudi. Mako 
batanyolah inyo kabake si Paulus, "Layi 
namuah angkau payi ka Yerusalem, 
untuak manyidangkan parkaro angkau 
di adok-an ambo?" 

10 Paulus manjawab, "Kiniko ambo 
sadang tagak di adok-an mahkamah 
Kaisar Roma; mako di tampaik ikolah 
ambo samustinyo disidangkan. Apak 
sandiri lah tawu, baraso ambo indak 
basalah taradok urang Yahudi. 

11 Jikok ambo lah malangga paratuaran, 
atau lah mangarajokan sasuatu 
kasalahan, nan patuik di ukun jo ukunan 
mati, ambo rilah untuak mati. Tapi 
jikok sagalo tuduahan urang-urang 
tu indak batua, mako indak ado doh 
urang nan bahak manyarahkan ambo 
kabake urang-urang tu. Ambo mintak 
disidangkan dipangadielan Kaisar!" 

12 Sasudah barundiang jo panasiyaik- 
panasiyaiknyo, mako bakatolah Festus, 
"Jikok angkau mintak disidangkan 

dipangadielan Kaisar, angkau musti payi 
mangadap ka Kaisar." 

13 Indak bara lamo kamudian, Rajo 
Agripa jo Bernike datang ka Kaisarea 
untuak mangucapkan salamaik kabake 
Festus. 

14 Sasudah inyo lah babarapo ari 
disinan, mako dicuritokanlah dek Festus 
tantang parkaro si Paulus kabake Rajo 
Agripa. Festus mangatokan, "Kiniko 
disiko ado surang urang tahanan nan 
ditinggakan dek Feliks. 

15 Kutiko ambo sadang di Yerusalem, 
imam-imam kapalo jo pamimpin- 
pamimpin urang Yahudi, mamasuakkan 
pangaduan taradok urang nan tatahan 
ko, inyo bi mamintak, supayo ambo ma 
ukun urang nan inyo kadukan tu. 

16 Tapi ambo katokan, urang Roma 
indak bisa doh manyarahkan urang, nan 
dikadukan bakcando itu sajo, untuak ka 
di ukun, jikok urang tu alun ba adok-an 
jo urang-urang nan manuduahnyo, baitu 
pulo jikok inyo alun di agiah kasampatan 
untuak mambela diri. 

17 Jadi, dikutiko urang-urang tu bi 
datang kamari, ambo indak mananti 
lamo-lamo doh. Bisuaknyo lansuang 

ambo adokan sidang pangadielan, ambo 
parentahkan supayo urang tahanan tu 
dijapuik untuak mangadap. 

18 Kutiko urang-urang nan 
manuduahnyo tu, bi tagak 
mangamukokan tuduahannyo, indak ado 
doh nan dituduahkan tu, nan marupokan 
suatu karajo jahek, bakcando nan ambo 
sangko. 

19 Urang-urang tu hanyo basalisiah 
pandapek jo urang nan ditahan tu, 
tantang parkaro agamonyo, sarato jo 
tantang parkaro surang urang, nan 
banamo Isa Almasih. Nan Isa Almasih tu 
lah mati, tapi si Paulus nan dikadukan 
tu, basikareh mangatokan, baraso Isa 
Almasih tu iduik. 

20 Dek karano ambo lah pana ma 
agak-i, baa caronyo ambo ka bisa dapek 
katarangan, tantang duduak parkaro tu, 
mako batanyolah ambo ka si Paulus, layi 
koh inyo namuah payi ka Yerusalem, 
untuak manyidangkan parkaronyo tu. 

21Tapi si Paulus mintak nayiak 
bandiang: inyo mintak supayo inyo tatap 
sajo ditahanan, sampai parkaronyo 
diputuihkan dek Kaisar. Dek karano 
itu, ambo parentahkan supayo inyo 

tatap ditahan, sampai ambo dapek 
kasampatan untuak mangirin inyo ka 
Kaisar." 

22 Mako bakatolah Rajo Agripa 
kabake Gubenur Festus, "Ambo niyo 
pulo tu nak mandangakan curito 
urang tu." "Bisuaklah, dapek tu apak 
mandangakannyo," kecek Gubenur 
Festus. 

23 Bisuak arinyo, Rajo Agripa jo bininyo 
Bernike datang jo upacara kabasaran. 
Inyo mamasuak-i ruwang sidang 
samo-samo jo kumandan-kumandan 
tantara parang, sarato jo urang-urang 
nan takamuko di kota tu. Gubenur 
Festus mamarentahkan, supayo si 
Paulus dibawok masuak. 

24 Mako bakatolah Gubenur Festus, 
"Tuanku Rajo Agripa, sarato jo 
kasadonyo urang nan datang! Urang 
ko lah dikadukan dek kasadonyo 
urang Yahudi kabake ambo, biya 
urang Yahudi nan di Yerusalem, baitu 
pulo urang Yahudi nan disiko. Inyo bi 
manuntuik sambia ma ariak-ariak, inyo 
katokan, baraso urang ko indak patuik 
dipadiyakan iduik. 

25 Tapi, indak ciyek juwo doh ambo 
manamukan kasalahannyo, nan patuik 
inyo di ukun jo ukunan mati. Dek karano 
itu, inyo sandiri lah mamintak, supayo 
parkaronyo disidangkan dipangadielan 
Kaisar, ambo lah mamutuihkan untuak 
ka mangirin inyo kabake Kaisar. 

26 Tapi ambo alun mandapek katarangan 
nan jaleh tantang dirinyo, nan ka untuak 
ambo tulihkan dalam surek kapado 
Kaisar. Itulah sababnyo, mangko 
ambo mambawok inyo ka adok-an 
angku-angku kasadonyo, nan tarutamu 
sakali, kapado baliau nan mulie, Rajo 
Agripa! Mukasuik ambo iyolah, sasudah 
inyo dipareso, mako ambo lah mandapek 
katarangan, apo nan samustinyo nan ka 
ambo tulihkan di dalam surek. 

27 Dek karano manuruik parasaan 
ambo, indaklah pado tampaiknyo, jikok 
mangirin urang tahanan, tapi indak 
mambari tawu, tantang apo tuduahan 
nan dibabankan kabake inyo." 

26 1 Mako bakatolah Rajo Agripa 
kabake si Paulus, "Mangeceklah 
lai, angkau di agiah kasampatan untuak 
mambela diri." Mako di angkeknyolah 
tangannyo dek si Paulus, sudah tu 

inyo manyampaikan pambelaannyo, 
bakcando iko, 

2 "Tuanku Rajo Agripa nan mulie! 
Ambo maraso sangaik baruntuang, 
dek karano ambo dibari kasampatan 
untuak mambela diri di adok-an Tuanku, 
untuak manjawab sagalo tuduahan nan 
dibabankan dek urang-urang Yahudi, 
taradok diri ambo: 

3han tarutamu sakali adolah, dek 
karano Tuanku tawu bana adaik istiadaik 
kami, sarato jo masalah-masalah urang 
Yahudi. Dek karano itu ambo mambana, 
basadiyolah andaknyo Tuanku untuak 
mandangakan katarangan ambo sacaro 
saba. 

4Kasadonyo urang Yahudi lah tawu, 
baa caro iduik ambo sajak dari mudo. 
Inyo lah bi tawu pulo, baraso sajak dari 
mudo, ambo lah iduik di tangah-tangah 
banso ambo sandiri di Yerusalem. 

“Lah lamo urang-urang tu bi tawu, 
tantang diri ambo. Santano jikok 
urang-urang tu lai namuah, mako inyo 
bisa mambari pangakuan, baraso sajak 
dari samulo, ambo lah iduik sabagai 
urang Farisi, ambo lah manjalankan 

sagalo paratuarannyo nan sangaik 
sampik di dalam agamo kami. 

6 Kiniko ambo tagak disiko untuak 
disidangkan, dek karano ambo picayo 
kabake janji nan dibuwek dek Allah jo 
niniak muyang kami. 

7 Janji itu pulolah, nan di arok-arokkan 
dek kaduwo baleh suku banso Israel, 
sainggo inyo lah ba ibadaik siang jo 
malam kapado Allah. Tuanku nan mulie, 
dek karano ambo sangaik picayo kabake 
janji tu, mako ambo dipasalahkan dek 
urang-urang Yahudi. 

8 Baa mangko sudaro-sudaro ambo 
urang Yahudi, indak mampicayoi, baraso 
Allah ka ma iduikkan baliak urang-urang 
nan mati? 

9Dawulunyo ambo sandiri pun 
bapandapek, baraso ambo musti 
ba usawo sakuwaik tanago, untuak 
malawan Isa Almasih urang Nazaret tu. 

10 Bakcando itulah, nan lah ambo 
karajokan di Yerusalem. Jo surek 
kuwaso dari imam-imam kapalo, lah 
sambuah urang-urang nan saliah, 
nan ambo puruakkan masuak pinjaro. 
Malahan ambo manyatujui pulo, supayo 
urang-urang tu di ukun mati. 

11 Lah acok ambo manangani urang- 
urang tu di rumah-rumah ibadaik, ambo 
paso inyo untuak ma engkari imannyo. 
Iyo bana tabik suga ambo kabake 
urang-urang tu, sampai ambo kaja inyo 
ka kota-kota nan lain bagai." 

12"J9 mukasuik itu pulolah ambo 
mambawok surek kuwaso dari imam- 
imam kapalo, sudah tu ambo payi ka 
Damsyik. 

13 Sawakatu ambo dalam pajalanan, 
kutiko itu di tangah ari badantang, 
Tuanku nan mulie, ambo manampak 
suatu cahayo dari langik, nan labiah 
tarang daripado matoari. Cahayo tu 
mamanca di sakuliliang ambo, mamanca 
pulo di sakuliliang urang-urang nan 
sapajalanan jo ambo. 

14 Kasadonyo kami bi rabah ka tanah. 
Sudah tu ambo ado mandanga suwaro, 
nan bakato kabake ambo jo bahaso 
Ibrani, 'Oih Saulus, Saulus! Baa mangko 
angkau aniayo juwo Ambo? Angkau ka 
marasokan sakik sandiri, jikok angkau 
ma ilak juwo dari panggielan Baliau, nan 
manjadi Tuan angkau.' 

15 Mako batanyolah ambo, 'Siya koh 
Angkau, oih suwaro nan mangecek tu?' 


KISAH PARA RASUL 26.16 - 18 193 


Mako manjawablah Tuhan, 'Ambolah nan 
Isa Almasih, nan angkau aniayo. 

16 Jagolah lai, tagaklah! Mangkonyo 
Ambo mampanampakkan diri kabake 
angkau, mukasuiknyo adolah untuak 
ka ma angkek angkau jadi pisuruah 
Ambo. Angkau musti payi mambaritokan 
kabake urang lain, apo nan lah angkau 
liyek kiniko tantang diri Ambo, baitu pulo 
tantang apo nan ka Ambo agiah tawu 
isuak, dimaso nan ka tibo. 

17 Ambo ka ma asiangkan angkau dari 
banso Israel, sarato dari banso-banso 
lain nan indak urang Yahudi. Ambo 
ka manyuruah angkau payi kabake 
urang-urang tu 

18 yntuak ka mambukakkan mato 
rohaninyo, supayo inyo buliah kaluwa 
dari nan kalam, sudah tu masuak kanan 
tarang: supayo urang-urang tu buliah 
lapeh dari pangaruah Ubilih, sudah tu 
buliah Allah nan ka manguwasoinyo. 

Jo sacaro inyo ba iman kabake Ambo, 
mako doso-dosonyo ka di ampuni, inyo 
ka manjadi anggota umaik Allah nan 
tapiliah.'" 

19 "Dek karano itu Tuanku Rajo Agripa, 
ambo tatap patuah kapado pangliyatan, 
nan lah ambo tarimo dari Allah tu. 

20 Sacaro taruih tarang ambo 
mangatokan kabake sadonyo urang, 
supayo inyo tu musti batobaik dari 
doso-dosonyo, manyarahkan diri kapado 
Allah, sarato mampanampakkan dalam 
caro iduiknyo baraso inyo lah batobaik. 
Mulo-mulo ambo mangabakan parkaro 
tu di Damsyik, sudah tu di Yerusalem 
sarato jo di sadonyo daerah di Yudea, di 
tangah-tangah urang-urang nan indak 
urang Yahudi. 

21 Dek karano itulah, mangkonyo 
urang-urang Yahudi manangkok ambo 
di Rumah Tuhan, inyo ba usawo nak ka 
mambunuah ambo. 

22 Tapi sampai kiniko ambo dilinduangi 
dek Allah, sainggo ambo dapek tagak 
disiko untuak mambarikan pangakuan 
kabake sadonyo urang -- kabake nan 
gadang ataupun nan ketek. Apo nan 
ambo katokan ko, adolah sasuatu nan 
lah dinubuatkan dek Nabi Musa sarato jo 
nabi-nabi nan lain: 

23 iyolah, baraso Rajo Panyalamaik 
nan lah dijanjikan dek Allah tu, Baliau 

musti manangguang sansaro, Baliau 
pulolah urang nan partamu, nan iduik 
baliak sasudah mati: supayo jo caro nan 
baitu Baliau dapek mambaritokan tarang 
-- iyolah kasalamatan -- biya kabake 
urang-urang Yahudi atau pun kabake 
urang-urang nan indak urang Yahudi." 

24 Samantaro si Paulus manyampaikan 
pambelaannyo tu, Gubenur Festus ma 
ariak, "Oih Paulus, angkau lah gilo ko! 
Alemu angkau nan banyak tu ko, nan lah 
mampagilo angkau!" 

25 Mako manjawablah si Paulus, "Oih 
apak nan mulie, ambo indak gilo doh. 
Apo nan ambo katokan ko, batua, kaluwa 
dari pikieran ambo nan siyaik. 

26 Tuanku Rajo Agripa sandiri, 
mangatawui bana tu sagalo parkaro 
tu. Itu sababnyo mangko ambo barani 
mangecek di adok-annyo, sacaro taruih 
tarang. Ambo yakin, indak ciyek juwo 
doh dari sagalo apo nan lah ambo 
katokan tu, nan indak inyo katawui, dek 
karano kasadonyo tu tajadi indak di 
tampaik-tampaik nan tasuruak doh. 

27 Nan mulie Tuanku Rajo Agripa, 
apokoh Tuanku picayo, kabake apo nan 

dikatokan dek nabi-nabi? Ambo raso 
Tuanku picayo!" 

28 Mako bakatolah Rajo Agripa kabake 
si Paulus, "Angkau sangko mudah 
manjadikan ambo urang Kristen, dalam 
wakatu nan singkek ko?" 

29 Si Paulus bakato, "Dalam wakatu 
nan singkek, atau dalam wakatu nan 
panjang, ambo badowa kapado Allah, 
supayo Tuanku, sarato jo angku-angku 
ko kasadonyo, nan sato mandangakan 
kecek ambo ko, dapek pulo andaknyo 
bakcando ambo -- nan pilanggu ko, 
tantu indak!" 

30 Akienyo tuanku rajo, gubenur jo 
Bernike, sarato jo kasadonyo urang nan 
lain bagai, bi tagak. 

31 Baru tibo diluwa, inyo tu bi mangecek 
sasamo inyo, "Indak ado doh urang 
nan disidangkan cako, mampabuwek 
suatu karajo nan salah, nan patuik inyo 
tu di ukun jo ukunan mati atau pun 
dipinjarokan." 

32 Sudah tu, bakatolah Rajo Agripa 
kabake Gubenur Festus, "Si Paulus tu 
lah buliah dilapehkan, jikok inyo indak 
mamintak parkaronyo disidangkan di 
pangadielan kaisar." 

27 1 Sasudah diputuihkan, baraso 
kami musti balayie ka Italia, mako 
nan si Paulus sarato jo babarapo urang 
tahanan nan lain bagai, disarahkan 
kabake Yulius, parwira pasukan tantara 
Roma nan dinamokan "Pasukan Kaisar". 

2 Kami nayiak ka kapa nan datang dari 
Adramitium, mako barangkeklah kami 
jo kapa tu, nan lah siyap sadiyo balayie 
ka palabuahan-palabuahan di propinsi 
Asia. Si Aristarkhus, urang Makedonia 
nan datang dari Tesalonika, balayie pulo 
samo-samo jo kami. 

3 Bisuak arinyo kami lah tibo di Sidon. 
Si Paulus dilayani sacaro elok sangaik 
dek Yulius. Inyo dipabuliahkan untuak 
manamui kanti-kantinyo, supayo 
kanti-kantinyo tu dapek mambarikan 
apo nan inyo paralukan. 

4Dari sinan kami manaruihkan 
palayieran. Dek karano angin 
manyonsong kapa, mako tapasolah kami 
balayie manyisi pantai pulau Siprus, nan 
lai agak talinduang dari angin. 

5 Kamudian kami balayie di lauik nan ba 
adok-an jo nagari Kilikia sarato jo nagari 
Pamfilia, sudah tu sampailah kami di 
Mira di nagari Likia. 


KISAH PARA RASUL 27.6-10 198 


6 Tibo disinan, parwira tu basuwo jo 
sabuwah kapa nan dari Aleksandria, 
nan nak balayie ka Italia. Mako inyo 
pindahkanlah kami ka kapa tu. 

7 Babarapo ari lamonyo kami balayie, 
kapa kami sangaik lambeknyo, akienyo 
sampai juwolah kami di kota Knidus. 
Sudah tu, dek karano angin sadang 
buruak juwo lai, mako kami indak dapek 
doh manaruihkan palayieran ka tujuan 
nan samulo. Tapasolah kami balayie 
ka arah salatan pulau Kreta, malalui 
Tanjuang Salmone, supayo kami buliah 
talinduang dari angin. 

8Iyo bana basangkan kapa kami 
balayie manyisi pantai pulau tu, akienyo 
sampailah kami di suatu tampaik nan 
banamo Palabuahan Indah, indak bara 
jauah dari kota Lasea. 

9 Dikutiko itu, Ari Rayo Pandamaian 
urang Yahudi, lah talampau. Lah banyak 
ari nan tabuwang di kami, sainggo indak 
ado lai wakatu nan aman untuak balayie. 
Dek karano itu si Paulus mambari 
nasiyaik nan bakcando iko kabake 
urang-urang tu, 

10 "Oih sudaro-sudaro, manuruik 
pandapek ambo, sangaik babahayo 

rasonyo jikok kito taruihkan juwo 
balayie. Kito ka rugi gadang, kito indak 
hanyo ka rugi barang, atau ka rugi kapa 
kito ko sajo doh, tapi angok kito pun 
bisa malayang." 

11 Tapi parwira tu, labiah picayo kabake 
jurumudi jo kapiten kapa, daripado 
kabake nasiyaik si Paulus. 

12 Palabuahan nan disinan tu, indak 
elok doh untuak tampaik kapa-kapa 
manatap di musin dingin. Dek karano 
itu, kabanyakkan anak kapa bi satuju 
untuak manaruihkan palayieran, inyo 
nak ma usawokan supayo sampai di 
Feniks, supayo buliah manatap disinan 
salamo musin dingin. Feniks adolah 
palabuahan di pulau Kreta nan ma adok 
ka baraik daya jo baraik lauik. 

13 Dikutiko itu angin salatan barambuih 
lambek. Dek karano itu anak kapa 
manyangko inyo lah ka dapek balayie 
baliak. Mako inyo bongkalah sauah, 
sudah tu kapa balayie manyisi pantai 
pulau Kreta. 

14 Tapi indak lamo kamudian, tibolah 
angin limbubu -- iyolah angin nan 
dinamokan angin Timur Lauik -- 
mambadai dari darek, 

15 ma ampeh ka kapa kami. Dek karano 
itu, indak mungkin lai rasonyo kapa 
taruih balayie malawan angin, mako 
kami manyarah sajo, mampadiyakan 
kapa anyuik dibawok angin. 

16 Kami talinduang saketek, dikutiko 
kami lalu di sabalah salatan pulau Kauda 
nan ketek tu. Disinan kami bakarajo 
kareh untuak manguwasoi sikoci kapa 
kami, akienyo barasil juwo. 

17 Sasudah sikoci tu dinayiakkan ka 
kapa, mako kapa tu dikabek, dilingka 
sabalik jo tali untuak mampakuwaik. Dek 
karano takuik ka ta ampeh ka kasiak 
Sirtis nan dangka, layie diturunkan, 
sudah tu kapa dipadiyakan manuruikkan 
angin. 

18 Angin taruih juwo manggilo, bisuak 
arinyo tapasolah muatan kapa dibuwang 
ka lauik. 

19 Bisuak ciyek lai, jo tangannyo sandiri 
anak-anak kapa tu, bi mancampakkan 
pulo alaik-paragaik kapa masuak lauik. 

20 Antah bara ari lamonyo, kami indak 
manampak matoari jo bintang, angin 
pun taruih manaruih manggilo. Akienyo 
indak ado lai harapan kami untuak ka 
salamaik. 

21 Ado babarapo ari lamonyo urang- 
urang tu indak bi makan. Mako tagaklah 
si Paulus di adok-an urang-urang tu 
sambia bakato, "Oih sudaro-sudaro! 
Santano angku-angku lai ma iyokan 
nasiyaik ambo dek sari, jikok kito indak 
balayie dari Kreta, tantu kito indak ka 
mangalami doh kasulitan, atau pun 
karugian nan bakcando kiniko. 

22 Tapi sungguah pun baitu, nan kiniko 
ambo sabana mamintak kabake angku- 
angku, tatap juwolah bagadang ati. 
Indak surang juwo doh dari angku-angku 
ko, nan ka mati: hanyo kapa kito ko 
sajonyo ko nan ka cayie. 

23 Dek karano tadi malam, malekaik 
nan dari Allah nan ambo sambah, iyolah 
Allah nan bakuwaso ateh diri ambo, 
datang kabake ambo. 

24 Malekaik tu mangatokan, 'Jan takuik 
Paulus! Angkau ka dapek juwonyo 
untuak mangadap ka Kaisar. Dek karano, 
ateh kabaiakkan ati Allah kabake 
angkau, kasadonyo urang nan balayie 
samo-samo jo angkau ko, ka salamaik 
dek karano di angkau.' 

25 Dek karano itu Sudaro-sudaro, 
andaklah Sudaro basukocito! Dek karano 

ambo sabana yakin kapado Allah, baraso 
kasadonyo nan lah Baliau katokan 
kabake ambo, iyo bakcando itulah nan 
ka tajadi. 

26 Tapi, sasudah ko kito ka tadampa di 
pantai suatu pulau." 

27 Dimalam nan ka ampek baleh, kami 
sadang ta apuang-apuang di Lauik Adria. 
Di tangah malam, anak kapa marasokan, 
baraso kapa tu sadang mandakek-i 
darek. 

28 Mako di uluakanlah batu jo tali dek 
anak-anak kapa tu, untuak pa ajuak 
dalamnyo lauik. Tanyato di tampaik tu, 
ayie ampia duwo puluah dapo dalamnyo. 
Indak lamo kamudian inyo ajuak 
pulo baliak, ruponyo ayie batambah 
dangka, kurang saketek limo baleh dapo 
dalamnyo. 

29 Inyo bi takuik kapa tu ka tasakek 
di batu karang, mako inyo turunkanlah 
ampek buwah sauah, dari sabalah ka 
ikua kapa, inyo bi ma arokkan, kok 
dapek capeklah andaknyo ari siang. 

30 Anak-anak kapa tu mancubo nak 
ka mancilukuih lari dari kapa. Inyo 
turunkan sikoci, bakcando icak-icak nak 

ka manurunkan sauah, di sabalah ka 
kapalo kapa. 

31 Untuang si Paulus capek mangecek, 
kabake parwira jo parajurik-parajurik 
nan ado di kapa tu, "Jikok anak-anak 
kapa ko, indak tatap batahan di kapa, 
mako kasadonyo sudaro-sudaro indak 
ado doh nan ka salamaik." 

32 Dek karano itu, mako diputuihinyolah 
tali sikoci tu dek parajurik-parajurik, 
sainggo sikoci tu anyuik. 

33 Disabalun tabik matoari, si Paulus 
manyuruah urang-urang tu supayo 
bi makan kasadonyo. Si Paulus 
mangatokan, "Lah ampek baleh ari 
lamonyo, kasadonyo angku-angku hanyo 
mananti-nanti sajo dalam ka adaan 
cameh, indak mamakan sabuwah alah 
jo. 

34 Kok dapek, makanlah agak saketek. 
Itu labiah elok di angku-angku, supayo 
angku-angku bakudaraik baliak. 

Dek karano kasadonyo angku-angku 
layi ka salamaik, sarato indak ka 
bakakurangan." 

35 Sasudah bakato nan bakcando itu, 
si Paulus ma ambiak roti, mako badowa 
batarimo kasihlah inyo kapado Tuhan, di 

adok-an kasadonyo urang-urang tu. Inyo 
bagi-bagikanlah roti tu, sudah tu inyo bi 
makan. 

36 Mako basumangaiklah baliak 
kasadonyo urang-urang tu, dek karano 
inyo lah sato pulo makan. 

37 Kasadonyo urang nan ado di kapa 
kutiko itu, ado duwo ratuih tujuah puluah 
anam urang banyaknyo. 

38 Sasudah kasadonyo urang-urang 
tu makan sacukuiknyo, mako muloilah 
inyo mancampakkan gandun muatan 
kapa tu, masuak lauik, supayo kapa nak 
bakurang bareknyo. 

39 Baru ari lah siang, mako nampaklah 
tanah tapi dek anak-anak kapa tu, 
tapi inyo indak tawu, daratan apo 
tu nan nampak. Inyo manampak 
sabuwah taluak sarato jo pantai. Jadi, 
inyo bamukasuik, kok dapek nak 
malabuahkan kapa di taluak tu. 

40 Mako inyo putuihilah kasadonyo 
tali sauah, kasadonyo sauah tu inyo 
padiyakan tingga dalam lauik. Sarangkek 
jo itu, inyo urak pulo tali-tali nan 
mangabek kamudi. Sudah tu inyo 
nayiakkan layie nan sabalah ka muko, 

supayo angin manulakkan kapa tu 
manuju pantai. 

41 Tapi kapa tu ta antuak ka pungguang 
kasiak. Nan sabalah ka muko kapa tu 
lah tasakek, indak dapek lai manggarik, 
sadangkan nan sabalah ka balakangnyo 
lah cayie di ampai ombak gadang. 

42 Parajurik-parajurik nan di kapa tu, 
baniyaik nak ka mambunuah kasadonyo 
urang tahanan, dek karano inyo takuik, 
kok nyampang ado baiko urang tahanan 
tu, nan baranang lari ka darek. 

43Tapi parwira tu managah mukasuik 
parajurik-parajurik tu, dek karano inyo 
nak ka manyalamaikkan si Paulus. 
Kasadonyo urang nan pandai baranang, 
inyo suruah tajun dawulu, supayo taruih 
baranang ka pantai, 

44 han lain-lainnyo baru ma iriang di 
balakang, sambia bapacik ka papan 
atau ka kayu pacahan kapa tu. Jo caro 
nan bakcando itulah, kasadonyo kami 
salamaik sampai ka darek. 

28 ' Baru lah salamaik kami 

mandarek, baru lah kami tawu, 
baraso pulau tu banamo Malta. 

2 Panduduak di pulau tu sangaik 
ramahnyo kabake kami. Kasadonyo 

manyambuik kami sacaro elok, inyo ma 
iduikkan api untuak kami, dek karano 
udaro dingin, ujan pun lah muloi pulo 
turun. 

3Si Paulus mangampuangkan kayu, 
sudah tu inyo latakkan di ateh api. 
Samantaro inyo manonggokkan kayu tu, 
mako kaluwalah ula sikua dari onggok 
kayu tu, dek karano angeknyo api, ula tu 
malilik ka tangan si Paulus. 

4Kutiko panduduak pulau tu, 
manampak ula tu mambalik di tangan si 
Paulus, mako inyo bi mangecek sasamo 
inyo, "Mungkin urang ko adolah urang 
pambunuah, biya pun inyo lah lapeh dari 
bahayo lauik, tapi, Dewi Ka adielan indak 
mampadiyakan inyo iduik." 

> Mako dikalatiakkan si Paulus lah ula 
tu masuak api, nan inyo indak saketek 
juwo doh maraso sakik. 

6 Urang-urang tu bi manyangko, tantu 
sabanta lai tangan si Paulus ka sambok, 
kok indak, sacaro indak disangko-sangko 
inyo ka tagolek, sudah tu mati. Tapi, 
sasudah mananti babarapo lamo, indak 
ado doh sasuatu nan luwa biaso nan 
tajadi di dirinyo, sudah tu, lain pulo 
lai pandapek urang-urang tu, inyo bi 

mangatokan baraso si Paulus ko, adolah 
dewa. 

7Indak jauah dari tampaik tu, ado 
tanah miliak si Publius, panjabaik tinggi 
di pulau tu. Sacaro jo baiak ati inyo 
manyambuik kami sabagai tamunyo 
salamo tigo ari. 

8 Dikutiko itu apaknyo sadang sakik, 
dapek damam sarato jo mancirikkan 
darah. Si Paulus payi maliyek urang 
gaek nan sakik tu, inyo badowa sambia 
malatakkan tangannyo ka badan gaek 
tu, mako cegaklah gaek tu. 

? Dek karano di kajadian tu, mako 
kasadonyo urang nan sakik di pulau tu bi 
tibo kabake si Paulus, mako bi cegaklah 
panyakiknyo. 

10 Urang-urang tu sambuah bi ma 
agiahkan adiyah untuak kami, kutiko 
kami nak ka balayie, inyo mambawok 
kasadonyo apo nan ka kami paralukan di 
ateh kapa, salamo dipajalanan. 

11 Sasudah tigo bulan kami disinan, 
kami barangkek dari pulau tu, nayiak 
sabuwah kapa nan dari Aleksandria, 
nan salamo musin dingin inyo balabuah 
di pulau tu. Kapa tu mamakai lambang 
"Dewa Kamba Kastor jo Poluks". 

12 Kami balabuah di kota Sirakusa, kami 
balabuah disinan salamo tigo ari. 

13 Dari sinan kami balayie baliak 
manyisi pantai, mako sampailah kami di 
kota Regium. Bisuak arinyo angin muloi 
barambuih dari salatan, sainggo dalam 
duwo ari, kami lah tibo di kota Putioli. 

14 Disinan kami basuwo jo babarapo 
urang, nan lah ba iman kapado Isa 
Almasih, dek karano undangannyo kami 
tingga jo inyo salamo sapakan. Sudah tu 
kami barangkek ka Roma. 

15 Sudaro-sudaro nan di Roma, nan lah 
ba iman kapado Isa Almasih, mandanga 
kaba tantang diri kami, sainggo inyo bi 
tibo ka Pasa Apius jo ka Pasanggrahan 
Tigo, untuak manyambuik kami. Baru si 
Paulus lah basuwo jo urang-urang tu, 
inyo batarimo kasih kapado Allah, atinyo 
pun manjadi tabah. 

16 Baru lah tibo di Roma, si Paulus 
dipabuliahkan tingga surangnyo, tapi 
dijago dek surang parajurik. 

17 Sasudah tigo ari, si Paulus ma imbau 
tungganai-tungganai urang Yahudi nan 
ado di tampaik tu. Baru tungganai- 
tungganai tu lah bi bakumpua, mako 
bakatolah si Paulus kabake inyo, "Oih 

angku-angku! Indak ado doh kasalahan 
ambo taradok banso kito, atau pun 
malangga adaik kabiasoan, nan lah kito 
tarimo dari niniak muyang kito. Tapi, 
biyapun baitu, nan ambo ditangkok 
juwo di Yerusalem, sudah tu disarahkan 
kabake urang-urang Roma. 

18 Sasudah parkaro ambo dipareso, 
mako urang-urang Roma tu nak ka 
malapehkan ambo, dek karano, indak 
ciyek juwo doh kasalahan ambo nan 
tabukti, nan patuik ambo di ukun jo 
ukunan mati. 

19 Tapi, dek karano urang-urang Yahudi 
bi manantang kaputusan tu, mako 
tapasolah ambo manuntuik, supayo 
parkaro ambo disidangkan dipangadielan 
Kaisar Roma. Ambo tuntuik nan 
bakcando itu, indak dek karano ado, nan 
ka ambo kadukan tantang banso ambo 
sandiri doh. 

20 Itulah sababnyo, mangko ambo 
mintak basuwo jo angku-angku untuak 
mangecek-ngecek, dek karano di Rajo 
Panyalamaik nan di arok-arokkan dek 
banso Israellah, mangkonyo ambo di 
pilanggu." 

21 Mako bakatolah urang-urang tu 
kabake si Paulus, "Alun ciyek juwo 
lai kami manarimo surek tantang 
diri angku, dari Yudea. Indak surang 
juwo doh sudaro nan dari sinan, nan 
mambawok kaba tantang diri angku, 
atau mangatokan nan buruak tantang 
diri angku. 

22 Tapi kami niyo pulo, nak 
mandangakan tantang kaparcayaan 
angku, dek karano kami kasadonyo lah 
mandanga, baraso urang bi mancacek-i 
pangajaran nan angku picayoi tu." 

23 Mako si Paulus jo urang-urang 
tu, manantukan suatu ari untuak 
batamu baliak. Di ari tu sambuah 
urang bi tibo ka tampaik tingga si 
Paulus. Dari pagi sampai sanjo si Paulus 
manarangkan, sarato jo mambaritokan 
kabake urang-urang tu, barito tantang 
baa caronyo Allah mamarentah sabagai 
Rajo. Jo sacaro mamakai ayaik-ayaik 
dari Kitab Nabi Musa, sarato jo dari Kitab 
Nabi-nabi, si Paulus ba usawo supayo 
urang-urang tu buliah picayo kapado Isa 
Almasih. 

24 Ado nan picayo kabake apo nan 
dikatokan dek si Paulus, tapi ado pulo 
nan indak. 

25 Sasudah si Paulus mangatokan 
nubuat Nabi Yesaya kabake urang-urang 
tu, mako jo pandirian nan balawan- 
lawanan, inyo bi barangkek dari tampaik 
tu, si Paulus mangatokan, "Iyo tapek 
bana apo nan lah dikatokan dek Roh 
Allah, malalui Nabi Yesaya kabake niniak 
muyang angku-angku! 

26 Allah mangatokan, 'Payilah katokan 
kabake banso ko: Kalian layi taruih 
juwo ka mandanga, tapi kalian indak 
ka mangarati: kalian layi taruih juwo ka 
mamparatikan tapi kalian indak tawu, 
apo nan tajadi. 

27 Dek karano pikieran banso ko lah 
mada, talingonyo lah pakak, matonyo lah 
piciang. Tajadi nan bakcando itu, supayo 
matonyo jan maliyek, talingonyo jan 
mandanga, pikierannyo jan mangarati, 
supayo inyo jan babaliak kabake-Den, 
sainggo inyo Den cegakkan.'" 

28 Akienyo si Paulus bakato, "Angku- 
angku musti tawu andaknyo, baraso 
kaba tantang kasalamatan nan dari 
Allah, kiniko lah dibaritokan kabake 

banso-banso nan lain, banso nan indak 
urang Yahudi. Urang-urang tu ka ma 
ikuik-inyo!" 

29 'Sasudah si Paulus bakato nan 
bakcando itu, mako urang-urang Yahudi 
tu bi barangkek dari tampaik tu, sambia 
batangka sasamo inyo. | 

30 Duwo tawun lamonyo si Paulus 
tingga di Roma, di rumah nan disewonyo 
sandiri. Inyo suko manarimo sadonyo 
urang, nan tibo manamuinyo. 

31 Sacaro jo barani, inyo mambaritokan 
kabake urang-urang tu, tantang baa 
caronyo Allah mamarentah sabagai 
Rajo, sarato tantang Tuhan Isa Almasih. 
Si Paulus laluaso mangarajokan 
nan bakcando itu, indak ado doh di 
ambek-ambek. 


Roma 


1 Sudaro-sudaro sadonyo nan di 

Roma nan dikasiahi dek Allah, nan 
lah di imbau dek Allah untuak manjadi 
umaik-Nyo. Allah lah mamiliah, sarato 
lah ma angkek ambo sangajo untuak 
mambaritokan Injil nan dari Allah. 

2 Injil tu lah dijanjikan dek Allah, 
sajak dari jaman sa isuak malalui 
nabi-nabi-Nyo, sarato lah tatulih pulo di 
Alkitab. 

3 Injil tu adolah barito tantang Anak 
Allah, Tuhan kito Isa Almasih. Nan sacaro 
manusia, Baliau adolah katurunan Nabi 
Daud, 

“tapi sacaro ilahi Baliau tanyato adolah 
Anak Allah. Itu tabukti jo kuwaso nan 
luwa biaso, Baliau bisa iduik baliak 
sasudah mati. 

3Malalui Baliau pulolah, Allah 
mambarikan kabake ambo karunia 
untuak manjadi rasul, supayo ambo 
-- untuak ma aromaik-i Isa Almasih -- 
mambimbiang urang-urang dari sagalo 
banso, supayo picayo sarato jo patuah. 

6 Nan dimukasuikkan jo sagalo banso, 
adolah tamasuak jo angku-angku nan 
di Roma bagai: angku-angku pun lah 
di imbau untuak manjadi umaik Isa 
Almasih. 

7 Itulah sababnyo, mangko ambo 
mambuwek surek kabake angku-angku. 
Mudah-mudahan Allah Bapak kito, 
sarato jo Tuhan Isa Almasih mambarikan 
barakaik sarato jo aman santoso kabake 
angku-angku. 

8 Nan partamu-tamu, malalui Isa 
Almasih ambo batarimo kasih kapado 
Allah, dek karano di angku-angku 
kasadonyo, kasadonyo urang di dunia 
ko lah mandanga, baraso angku-angku 
sabana picayo kapado Isa Almasih. 

9 Satiyok ambo badowa, nan angku- 
angku tatap takana di ambo. Allah 
sandirilah nan tawu, baraso apo nan 
ambo katokan tu, iyolah nan sabananyo. 
Baliaulah Allah nan ambo layani jo 
sapanuah ati, jo sacaro mambaritokan 
Injil tantang Anak-Nyo. 

10 Ambo sabana mamohon kapado 
Allah, mudah-mudahan Baliau ma ijinkan 
ambo kiniko, untuak mangunjuangi 
angku-angku. 

1! Dek karano ambo taragak sangaik 
hak basuwo jo angku-angku, supayo 
ambo dapek mambagi jo angku-angku, 
karunia nan dari Roh Allah untuak 
manguwaikkan iman angku-angku. 

12 Mukasuik ambo iyolah, dek karano 
kito lah samo-samo ba iman kapado Isa 
Almasih, mako kito dapek samo-samo 
manguwaikkan iman kito. 

13 Sudaro-sudaro! Ambo niyo supayo 
angku-angku tawu, baraso lah acok kali 
ambo bamukasuik nak ka mangunjuangi 
angku-angku, tapi ado-ado sajo nan ma 
ambek. Ambo niyo, supayo di tangah- 
tangah angku-angku pun karajo ambo 
ado asienyo, bakcando karajo ambo nan 
lah barasil di antaro urang-urang nan 
indak urang Yahudi, di tampaik-tampaik 
nan lain. 

14 Dek karano ambo punyo kawajiban 
taradok sagalo banso: nan lah maju, 
sarato jo nan alun maju, nan layi 
basikola, mau pun nan indak basikola. 

15 Itulah sababnyo, mangko ambo niyo 
sangaik nak mambaritokan Injil tu, 
kabake angku-angku nan tingga di Roma 
ko bagai. 

16 Ambo picayo sangaik kabake 
Injil tu, dek karano Injil tu adolah 
kakuatan Allah, untuak manyalamaikkan 
kasadonyo urang nan layi picayo, nan 
partamu-tamu urang Yahudi, sarato jo 
banso-banso nan lain bagai. 

17 Dek karano jo Injil tu lah, 

Allah manunjuakkan baa caronyo, 
mampaelok-i baliak ubuangan manusia 
jo Allah: caronyo iyolah, jo sacaro 
sabana-bana ba iman kapado Allah, 
dari sajak samulo sampai ka akie. 
Bakcando nan tatulih di Alkitab, "Urang 
nan sabana-bana ba iman kapado Allah, 
mako ubuangannyo jo Allah manjadi 
elok baliak, mako inyo ka iduik, nan 
sabana iduik!" 

18 Dari sarugo Allah mampanampakkan 
bangih-Nyo taradok sagalo doso, sarato 
taradok ka sagalo karajo jahek umaik 
manusia, dek karano karajo jahek tu 
lah, nan ma ambek manusia untuak 
mangatawui pangajaran nan batua 
tantang Allah. 

19 Apo nan dapek dikatawui dek 
manusia tantang Allah, lah jaleh ado di 
dalam ati ketek manusia tu sandiri, dek 
karano Allah nan lah malatakkan. 

20 Sajak dari Allah manjadikan dunia, 
mako sipaik-sipaik Allah nan indak 
kaliyatan tu, iyolah ka adaan-Nyo nan 
sabagai Allah, sarato jo kuwaso-Nyo nan 
kaka, lah dapek dipahami dek manusia, 
malalui kasadonyo nan lah dijadikan dek 
Baliau. Jadi manusia indak dapek doh 
mangatokan, baraso inyo lah bajalan di 
nan bana. 

21 Manusia tawu jo Allah, tapi manusia 
indak ma aromaik-i Baliau sabagai Allah, 
sarato indak pulo batarimo kasih kabake 
Baliau. Malah sabaliaknyo manusia 
mamikiekan nan indak-indak: atinyo lah 
tatutuik. 

22 Urang-urang tu manyangko dirinyo 
bijaksano, padohal inyo pandie. 

23 Indaknyo Allah nan kaka nan inyo 
sambah, malah patuang-patuang nan 
manyarupoi mukaluak nan bisa mati: 
iyolah manusia, unggeh, binatang nan 
bakaki ampek, sarato binatang nan 
manjala. 

24 Dek karano itu, Allah mampadiyakan 
urang-urang tu dikuwasoi dek ka inginan 
atinyo, untuak mampabuwek nan 
buruak, sainggo inyo mangarajokan 

karajo-karajo nan kumuah taradok 
sasamo inyo. 

25 Allah nan bana, inyo tuka jo sasuatu 
nan palasu. Indak Nan Manjadikan 
doh nan inyo sambah, malainkan nan 
dijadikan, itu malah nan disambah, 
sarato nan dilayani dek urang-urang 
tu. Padohal, Nan Manjadikan, itulah 
nan samustinyo dipuji untuak salamo- 
lamonyo! Amin! 

26 Dek karano manusia mampabuwek 
nan bakcando itu, mako Allah 
mampadiyakan urang-urang tu, 
mampaturuikkan napasu buruaknyo. 
Nan padusi indak manyalero lai kabake 
laki-laki, bakcando nan galiknyo di 
manusia, malah inyo manyalero kabake 
sasamo padusi. 

27 Nan laki-laki baitu pulo: inyo 
indak sacaro nan biaso lai ma adokan 
ubuangan jo padusi, malah inyo 
manyalero kabake sasamo laki-laki. 
Laki-laki mangarajokan karajo nan 
mambuwek mariangik, taradok sasamo 
laki-laki, sainggo urang-urang tu 
manarimo pambalasan, nan samo 
bareknyo jo karajonyo nan jahek tu. 

28 Dek karano manusia maraso, 
indak paralu tawu jo Allah, mako 
Allah mampadiyakan pikierannyo 
manjadi rusak, sainggo urang-urang 
tu mangarajokan karajo-karajo, nan 
sapatuiknyo indak buliah inyo karajokan. 

29 Pangananyo lah panuah jo sagalo 
sasuatu nan jahek, panuah jo pikieran 
nan indak batua, cangok, busuak ati, 
dangkih: niyo nak mambunuah, bacakak, 
mangicuah sarato jo mandandam. Inyo 
suko mampakecekkan urang lain, 

30 suko mamburuak-buruakkan namo 
urang lain: bondek, kurang aja, inyo 
banci kapado Allah, suko maruwok. Inyo 
pandai mancari caro-caro nan baru, 
untuak mangarajokan karajo-karajo nan 
jahek. Inyo bi durako ka urang gaek: 

31 inyo indak mau tawu jo urang lain: 
indak satiya, indak punyo raso ibo. 

32Inyo tawu, baraso manuruik 
paratuaran Allah, urang nan 
mangarajokan nan bakcando nan 
disabuikkan tu, patuik di ukun mati. 
Tapi biyapun baitu, inyo mampabuwek 
juwo karajo-karajo nan saroman itu, 
malahan inyo satuju pulo urang lain 
mangarajokannyo. 

2 1 Dek karano itu sudaro-sudaro, 
siya koh angku-angku, sainggo 
angku-angku nak manyalahkan urang 
lain? Angku-angku indak punyo alasan 
untuak mambela diri! Dek karano, 
jikok angku-angku manyalahkan 
urang lain, padohal angku-angku 
sandiri mangarajokan pulo karajo, nan 
bakcando dikarajokan dek urang-urang 
tu, ba arati angku-angku manjatuahkan 
ukunan ka diri angku-angku sandiri. 

2 Kito tawu, baraso, jikok Allah 
manjatuahkan ukunan, kabake urang- 
urang nan mangarajokan karajo-karajo 
nan saroman itu, mako kaputusan Allah 
tu lah patuik bana. 

3Tapi angku-angku, lah mangarajokan 
pulo, karajo-karajo nan angku-angku 
tuduahkan kabake urang lain! Apokoh 
angku-angku manyangko, angku-angku 
ka dapek lapeh dari ukunan Allah? 

4Atau angku-angku indak ma 
aragowi kasiah sayang Allah, sarato 
jo kalapangan ati Allah, sarato jo 
kasabaran Baliau nan satinggi langik? 
Lah jaleh angku-angku tawu, baraso 
Allah lah mampanampakkan kabaiakkan 

ati-Nyo, dek karano Baliau niyo, supayo 
angku-angku batobaik. 

“Tapi angku-angku kareh kapalo, 
indak namuah barubah. Dek karano itu, 
angku-angku sandirilah nan mambuwek, 
ukunan angku-angku batambah barek 
isuak di Ari Kiyamaik, dikutiko Allah 
manyatokan bangih-Nyo, sarato jo 
manjatuahkan ukunan nan adie. 

6 Dek karano Allah ka mambari 
pambalasan, kabake satiyok-tiyok urang, 
sasuwai jo karajonyo surang-surang. 

7 Allah ka mambarikan iduik sajati nan 
kaka, kabake urang-urang nan takun 
babuwek baiak, untuak mandapekkan 
nan mulie, nan ta aromaik sarato nan 
kaka. 

8 Tapi, urang-urang nan mamantiangkan 
dirinyo sorang, nan indak namuah patuah 
kapado Allah, malah inyo manuruikkan 
nan jahek, mako Allah, ka manimpokan 
ukunan nan sangaik barek kabake inyo. 

9Satiyok urang nan suko babuwek 
jahek, mako inyo ka sansai jo sansaro, 
biya urang Yahudi, maupun banso-banso 
lain. 

10 Tapi urang-urang nan suko babuwek 
baiak, mako inyo ka dibari kamuliyaan 


ROMA 2.11 - 14 10 


sarato jo aman santoso dek Allah, 
inyo pun ka di aromaik-i dek urang: 
biya urang Yahudi, maupun urang 
banso-banso lain. 

11 Dek karano Allah indak 
mampabesohkan urang. 

12 Urang-urang banso lain, badoso dek 
karano indak mangatawui paratuaran 
agamo Yahudi. Mako inyo di ukun diluwa 
paratuaran tu. Tapi urang-urang Yahudi, 
badoso sasudah inyo mangatawui 
paratuaran tu: dek karano itu, mako inyo 
ka dituntuik manuruik paratuaran tu. 

13 Mangkonyo urang ba elok baliak 
jo Allah, indak dek karano inyo tu, 
lah mangatawui paratuaran agamo 
Yahudi doh, tapi dek karano inyo lah 
mangarajokan, apo nan tasurek dalam 
paratuaran tu. 

14 Urang-urang banso lain, indak tawu 
doh paratuaran agamo Yahudi. Tapi, 
jikok inyo ateh kandak atinyo sandiri, 
mangarajokan apo nan diparentahkan 
dek paratuaran tu, mako atinyo 
sandirilah nan manjadi paratuaran 
untuak dirinyo, biyapun inyo indak tawu 
jo paratuaran agamo Yahudi. 

15 Tingkah kurenahnyo manunjuakkan, 
baraso apo nan diparentahkan dek 
paratuaran tu, lah tatulih di atinyo. Ati 
keteknyo pun lah mambuktikan ka adaan 
tu, dek karano, inyo sandiri, adang- 
adang inyo disalahkan, adang-adang 
inyo dibatuakan dek pikierannyo surang. 

16 Bakcando itulah nan ka tajadi isuak, 
di ari nan lah ditantukan tu. Di ari tu -- 
manuruik Injil nan ambo baritokan -- 
Allah malalui Isa Almasih, ka mahakimi 
sagalo rasiyo ati, sarato jo sagalo rasiyo 
pikieran kasadonyo urang. 

17 Tapi kiniko baa jo angku-angku 
sandiri? Angku-angku mangaku diri 
urang Yahudi. Angku-angku bagantuang 
kapado paratuaran agamo Yahudi, 
angku-angku mamanggakkan ateh 
ubuangan angku-angku jo Allah. 

18 Angku-angku mandapek pitunjuak- 
pitunjuak dari paratuaran tu, sainggo 
angku-angku mangatawui kahandak 
Allah, sarato tawu manantukan nama 
nan elok. 

19 Angku-angku yakin baraso angku- 
angku adolah pambimbiang urang 
buto, sarato ka manjadi tarang untuak 
urang-urang nan barado di nan kalam; 

20 Angku-angku ma aja-i urang-urang 
nan indak bataratik, angku-angku guru 
urang-urang nan pandie. Angku-angku 
yakin, baraso di dalam paratuaran 
agamo Yahudi, angku-angku punyo 
sagalo pangatawuan, sarato punyo 
pangajaran nan bana. 

21 Angku ma aja-i urang lain: nah, 
baa mangko angku-angku indak ma 
aja-i diri sandiri? Angku-angku ma aja 
urang supayo indak mancilok, padohal 
angku-angku sandiri mancilok! 

22 Angku-angku ma aja urang supayo 
jan bajina, padohal angku-angku sandiri 
bajina! Angku-angku jajok kabake 
patuang, padohal angku-angku sandiri 
ma ambiak barang-barang dari rumah 
barhalo. 

23 Angku-angku mamanggak- 
manggakkan, baraso angku-angku 
punyo paratuaran Nabi Musa, padohal 
angku-angku sandiri mahino Allah, 
dek angku-angku indak mamatuahi 
paratuaran-Nyo. 

24 Di Alkitab ado tatulih nan bakcando 
iko, "Dek karano di kalian, oih 
urang-urang Yahudi, mako namo 

Allah dikumuahi di tangah-tangah 
banso-banso lain." 

25 Jikok angku-angku layi patuah 
kabake paratuaran agamo Yahudi, 
mako sunaik rasu angku-angku tu, 
ado gunonyo. Tapi, jikok angku-angku 
indak mamatuahi sagalo apo nan 
diparentahkan dek paratuaran tu, mako 
sunaik rasu angku-angku tu, indak ado 
doh tu aratinyo. 

26 Jikok ado urang nan indak urang 
Yahudi, nan indak basunaik, tapi inyo 
layi mamatuahi paratuaran agamo 
Yahudi, indakkoh Allah ka ma anggap 
inyo sabagai urang nan lah basunaik? 

27 Dek karano itu, urang-urang nan 
indak basunaik tu, mako inyo ka 
mampasalahkan angku-angku sabagai 
urang Yahudi, dek karano, angku-angku 
layi punyo paratuaran agamo Yahudi, 
layi pulo basunaik, tapi angku-angku 
malangga paratuaran tu. Urang-urang tu 
inyo indak bi basunaik doh, tapi malah 
inyo nan layi mamatuahi paratuaran 
agamo Yahudi. 

28 Dek karano urang Yahudi nan sajati, 
indaklah urang nan hanyo namonyo 
sajo urang Yahudi: baitu pulo urang nan 

sabana-bana basunaik, indaklah urang 
han hanyo basunaik sacaro layie sajo. 

29 Baitu pulo sabaliaknyo, surang 
urang Yahudi nan sajati, adolah urang 
nan atinyo bajiwa Yahudi: sunaik rasu 
nan sajati, adolah sunaik di ati, nan 
dikarajokan dek Roh Allah, indak nan 
dicataik dalam buku doh. Urang nan 
bakcando itu, inyo manarimo pujian dari 
Allah, indak dari manusia doh. 

1 Jikok baitu, apokoh untuangnyo 
manjadi urang Yahudi? Apokoh 

paidahnyo mamatuahi paratuaran 
basunaik rasu? 

2Tantu sajo banyak paidahnyo! 

Nan partamu-tamu adolah, kabake 
urang Yahudilah, Allah mampicayokan 
kasadonyo firman-Nyo. 

3Tapi, baa tu mangko sabagian urang 
Yahudi indak satiya? Apokoh dek karano 
itu Allah manjadi indak satiya? 

4Tantu indak! Dek karano lah jaleh, 
baraso nan Allah tatap bana, biyapun 
satiyok urang bi baduto. Di Alkitab ado 
tatulih, "Andaknyo angkau tabukti batua 
dalam apo nan angkau katokan, mako 
angkau ka manang dikutiko angkau 
disidangkan." 

Tapi, jikok ka adielan Allah manjadi 
samakin nyato, dek karano kito 
mampabuwek nan indak batua, apokoh 
nan andak kito katokan? Kito katokan 
Allah indak adie, jikok Baliau ma ukun 
kito? (Iyo patuik tanyo nan bakcando itu 
sacaro manusia.) 

6 Nan sabananyo indak baitu doh! 
Santano Allah indak adie, dima pulo ka 
dapek Baliau mahakimi dunia ko? 

7 Tapi, jikok dek karano karajo nan 
salah, mako apo nan bana tantang Allah 
samakin jaleh, sainggo Baliau dipuji, baa 
mangko urang nan mangarajokan nan 
jahek tu, tatap disalahkan sabagai urang 
nan badoso? 

8 Baitu pulo, baa mangko kito indak 
buliah mangatokan, "Eloklah kito 
mangarajokan nan jahek, buliah timbua 
kabaiakkan?" Iyo, ado urang-urang nan 
mahino ambo, inyo bi mangatokan, 
baraso ambo lah mangatokan 
nan bakcando itu. Urang-urang tukang 
pitanah nan saroman itu, lah sapatuiknyo 
inyo di ukun dek Allah. 

9 Nah, apokoh kito sabagai urang Yahudi 
labiah elok daripado banso lain? Tantu 
indak! Tapi lah ambo katokan, baraso, 

biya urang Yahudi maupun banso lain, 
kasadonyo tu lah dikuwasoi dek doso. 

10 Samo jo bakcando apo nan lah tatulih 
di Alkitab, "Indak surang juwo doh urang 
nan batua, 

11 indak surang juwo doh urang nan lai 
mangarati, indak surang juwo doh urang 
nan lai manyambah Allah. 

12 Kasadonyo urang lah manjauahkan 
diri dari Allah: kasadonyo urang lah 
sasek. Indak surang juwo doh urang 
nan layi mangarajokan nan bana: agak 
surang pun indak! 

13 Arakuangannyo saroman jo kubuaran 
nan tangango. Tipu dayo ma ilie dari 
lidahnyo, bibienyo manyambuakan 
pitanah, samo jo biso ula. 

14 Muluiknyo panuah jo kutuak, sarato 
jo cukie gareyo. 

15 Inyo bagageh jikok nak manangani 
urang, atau jikok nak mambunuah 
urang. 

16 Cilako jo sansaro, inyo serakkan kian 
kumari. 

17 Matonyo buto, taradok jalan nan 
aman santoso, 

18 inyo indak ma aromaik-i Allah." 


ROMA 3.19-22 17 


19 Kiniko kito lah tawu, baraso sadonyo 
nan tatulih dalam paratuaran agamo 
Yahudi, adolah untuak urang-urang 
nan barado di bawah pamarentahan 
paratuaran tu. Jo caro nan baitu, indak 
surang juwo doh urang, nan dapek 
mambuwek alasan apo-aponyo lai, 
kasadonyo urang di dunia ko bisa 
dituntuik dek Allah. 

20Dek karano, indak surang juwo doh 
urang nan dimungkinkan ba elok jo 
Allah, biyapun inyo lah mangarajokan 
sagalo tugeh, nan ado dalam paratuaran 
agamo. Malah sabaliaknyo, paratuaran 
tu hanyo manyatokan kabake manusia, 
baraso inyo tu badoso. 

21Tapi nan kiniko, Allah lah 
manunjuakkan jalan, baa caronyo 
supayo manusia ba elok baliak jo Baliau, 
caronyo tu indak ado doh sangkuik 
pauiknyo, jo paratuaran agamo Yahudi. 
Kitab-kitab Nabi Musa sarato jo kitab 
nabi-nabi lah manunjuakkan caro nan ka 
ditampuah, 

22 haraso Allah mamungkinkan 
manusia, ba elok baliak jo Baliau, hanyo 
jikok manusia tu layi ba iman kapado 
Isa Almasih. Allah mambukakkan jalan 

tu untuak kasadonyo urang nan ba iman 
kapado Isa Almasih; dek karano Allah 
indak mampabedakan urang: 

23 Kasadonyo urang lah badoso, 
sarato lah jauah dari Allah nan nak ka 
manyalamaikkannyo. 

24 Hanyo dek karano rahmaik, nan di 
agiahkan sacaro perai dek Allah sajolah, 
mangkonyo ubuangan manusia jo Allah 
tu elok baliak: caronyo iyolah: manusia 
dilapehkan dari kabek doso dek Isa 
Almasih. 

25 Allah mangarobankan Isa Almasih, 
supayo jo kamatian-Nyo tu, manusia 
dinyatokan lapeh dari doso, jikok 
manusia tu layi ba iman kapado Baliau. 
Allah mampabuwek nan bakcando itu 
untuak manyatokan ka adielan-Nyo. 
Dek karano dimaso sa isuak, Allah lah 
saba taradok doso-doso umaik manusia, 
sainggo Allah indak ma ukunnyo. 

26 Tapi nan kiniko Allah batindak 
taradok doso, untuak mambuktikan ka 
adielan-Nyo. Jo caro nan baitu Allah 
manyatokan, baraso diri-Nyo bana: 
satiyok urang nan layi ba iman kapado 
Isa Almasih, mako inyo dinyatokan Allah, 

sabagai urang nan lah ba elok baliak jo 
Baliau. 

27 Dek karano itu, indak ado lai alasan 
di kito untuak mamanggak-manggak. 
Baa dek baitu? Apokoh dek karano kito 
mangarajokan, apo nan tatulih dalam 
paratuaran agamo Yahudi? Indak. Tapi, 
hanyolah dek karano kito ba iman 
kapado Isa Almasih. 

28 Jadi kasimpualannyo bakcando iko: 
Urang dinyatokan ba elok baliak jo Allah, 
indak dek karano inyo mangarajokan apo 
nan tatulih, dalam paratuaran agamo 
Yahudi doh, tapi dek karano inyo ba 
iman kapado Isa Almasih. 

29 Apokoh Allah tu, hanyo Allah urang 
Yahudi sajo? Indakkoh Baliau Allah 
banso lain bagai? Iyo, Baliau adolah 
Allah banso lain bagai! 

30 Dek karano Allah hanyo satu. 

Isa Almasih lah nan mamungkinkan 
urang-urang Yahudi ba elok baliak jo 
Allah, dek karano urang-urang tu layi ba 
iman. Baliau pulolah nan mamungkinkan 
banso-banso lain ba elok baliak jo Allah, 
itu adolah dek karano urang-urang tu 
layi ba iman pulo. 

31 Apokoh dek karano kito ba iman 
kapado Isa Almasih, ba arati kito 
mambuwang paratuaran agamo Yahudi? 
Nan sabananyo, indak! Malahan dek 
karano iman kito tu, kito ma aragowi 
paratuaran agamo Yahudi. 

4 1 Jikok baitu, apokoh nan dapek 

kito katokan tantang Nabi Ibrahim, 
niniak muyang banso kito? Baa koh 
pangalamannyo? 

2Jikok sagalo karajo nan 
dikarajokannyo, manyababkan 
inyo ditarimo dek Allah, sabagai urang 
nan manyanangkan ati Allah, mako ado 
juwo alasan dek inyo untuak bagadang 
ati. Tapi, inyo indak dapek doh bagadang 
ati di adok-an Allah. 

3Di Alkitab ado tatulih, "Ibrahim ba 
iman kapado Allah, dek karano di 
imannyo tu, mako inyo ditarimo dek 
Allah sabagai urang nan manyanangkan 
ati Allah." 

4Urang nan bakarajo, manarimo gaji: 
tapi gajinyo tu indak di anggap sabagai 
pambariyan doh, dek karano itu adolah 
haknyo. 

“Tapi, ado urang nan indak bagantuang 
ka usawonyo sandiri: inyo hanyo 

manyarahkan dirinyo kapado Allah, 
mako Allah lah nan manyatokan 
urang badoso, lapeh dari kasalahan. 
Dek karano imannyo tu lah, Allah 
manarimo urang tu sabagai urang nan 
manyanangkan ati Allah. 

6 Baitu pulo lah pandapek Nabi Daud: 
itu sababnyo mangko inyo mangucapkan 
salamaik babahagia, kabake urang nan 
lah ditarimo dek Allah, sabagai urang 
nan manyanangkan ati Allah, Allah 
manarimo urang tu, indak dek karano 
mancaliak kabake pabuatannyo doh. 
Nabi Daud lah bakato bakcando iko, 

7"Babahagialah urang nan sagalo 
kasalahannyo dimaohkan, sarato jo 
sagalo doso-dosonyo diampuni dek 
Allah! 

8 Babahagialah urang nan doso-dosonyo 
indak dituntuik dek Tuhan!" 

9 Apokoh ucapan babahagia tu, hanyo 
ditujukan kabake urang-urang nan 
mamatuahi paratuaran basunaik sajo? 
Atau layi pulo koh kabake urang-urang 
nan indak mamatuahi paratuaran 
basunaik? Lah kami katokan sabalunnyo, 
mangkonyo Nabi Ibrahim ditarimo dek 
Allah, sabagai urang nan manyanangkan 

ati Allah, dek karano Nabi Ibrahim ba 
iman kapado Allah. 

10 Nah, pabilokoh Allah manyatokan 
parkaro tu? Sabalun Nabi Ibrahim 
basunaik, atau sasudah basunaik? Iyo, 
sabalun inyo basunaik, indak sasudah 
basunaik doh. 

11 Kudian baru inyo basunaik, sunaik 
rasunyo tu hanyo sabagai tando, baraso 
Allah lah manarimo inyo sabagai urang 
nan manyanangkan ati Allah, dek 
karano inyo ba iman kapado Allah. 
Inyo ditarimo dek Allah, dikutiko inyo 
alun lai ma ikuik-i paratuaran basunaik. 
Nabi Ibrahim manjadi bapak sacaro 
rohani, bagi kasadonyo urang nan ba 
iman kapado Allah, nan dek karano 
urang-urang tu lah ditarimo dek Allah, 
sabagai urang nan manyanangkan ati 
Allah, biyapun inyo indak ma ikuik-i 
paratuaran basunaik. 

12 Nabi Ibrahim adolah bapak rohani 
pulo, bagi kasadonyo urang nan ma 
ikuik-i paratuaran basunaik. Inyo 
manjadi bapak rohani urang-urang tu, 
indak hanyo dek karano, urang-urang tu 
ma ikuik-i paratuaran basunaik doh, tapi, 
dek karano urang-urang tu, iduiknyo ba 

iman pulo kapado Allah, samo pulo jo 
Nabi Ibrahim, diwakatu inyo alun ma 
ikuik-i paratuaran basunaik. 

13 Allah bajanji kabake Nabi Ibrahim 
sarato jo katurunannyo, baraso dunia ko 
ka manjadi miliak Nabi Ibrahim. Allah 
bajanji bakcando itu, indak dek karano 
Nabi Ibrahim patuah kabake paratuaran 
agamo Yahudi doh, tapi dek karano inyo 
ba iman kapado Allah, sainggo inyo 
ditarimo dek Allah sabagai urang nan 
manyanangkan ati Allah. 

14 Dek karano, jikok hanyo urang-urang 
nan patuah, kabake sagalo paratuaran 
agamo Yahudi sajo, nan ka manarimo 
apo nan dijanjikan dek Allah, mako iman 
kapado Allah indak paguno saketek 
juwo, mako janji Allah pun indak barisi. 

15 Paratuaran agamo Yahudi 
mandatangkan ukunan Allah. Tapi, 
jikok paratuaran indak ado, mako 
palanggaran pun indak ado pulo doh. 

16 Jadi, janji Allah tu badasarkan iman 
urang kapado Allah. Itu manjadi suatu 
jaminan kabake sadonyo katurunan 
Nabi Ibrahim, baraso janji tu dibarikan 
kabake urang-urang tu, sabagai suatu 
pambarian nan perai dari Allah: indak 

hanyo kabake urang-urang nan patuah, 
ka paratuaran agamo Yahudi sajo doh, 
tapi iyo pulo kabake urang-urang nan 
ba iman kapado Allah, bakcando Nabi 
Ibrahim ba iman kapado Allah. Dek 
karano, Nabi Ibrahim adolah bapak kito 
kasadonyo sacaro rohani. 

17 Dek karano, Allah lah bakato 
bakcando iko kabake Nabi Ibrahim, 
"Aden lah manjadikan angkau bapak, 
bagi banyak banso." Bakcando itulah 
Allah mambarikan janji tu kabake Nabi 
Ibrahim. Nabi Ibrahim ba iman kapado 
Baliau. Baliaulah Allah, nan ma iduikkan 
urang nan mati: Baliau pulolah Allah, 
nan hanyo jo kato-kato sajo, Baliau 
mambuwek apo nan indak panah ado, 
manjadi ado. 

18 Nabi Ibrahim tatap ma arokkan, 
sarato tatap ba iman, biyapun indak 
ado lai harapan. Dek karano itu, inyo 
manjadi bapak banyak banso. Samo 
jo bakcando nan lah tatulih di Alkitab, 
"Katurunan angkau indak ka ta etong." 

19 Nabi Ibrahim dikutiko itu tawu, 
baraso inyo lah indak ka mungkin lai 
mandapek katurunan, dek karano inyo 
lah sangaik gaek, umuanyo lah ampia 

saratuih tawun; baitu pulo Siti Sarah 
induak barehnyo, mandua. Tapi biyapun 
baitu, nan iman Nabi Ibrahim indak 
bakurang. 

20 Inyo tatap juwo picayo, sarato indak 
ragu-ragu taradok janji Allah. Malah 
dek karano di imannyo, inyo batambah 
kuwaik, sainggo inyo mamuji-muji Allah. 

21Inyo sabana picayo, baraso Allah 
dapek mampabuwek apo nan lah 
dijanjikan dek Allah. 

22 Itulah sababnyo, mangko Nabi 
Ibrahim ditarimo dek Allah, sabagai 
urang nan manyanangkan ati Allah. 

23 Kato-kato "ditarimo sabagai urang 
nan manyanangkan ati Allah" tatulih 
indak hanyo untuak Nabi Ibrahim sajo 
doh, 

24 tapi, untuak kito iyo pulo. Kito ka 
ditarimo pulo, sabagai urang nan lah 
manyanangkan ati Allah, dek karano kito 
ba iman kapado Allah, Allah nan lah ma 
iduikkan baliak Isa Almasih Tuhan kito, 
sasudah Baliau mati. 

25 Isa Almasih tu lah, nan disarahkan 
untuak ka dibunuah, dek karano di 
doso-doso kito: sudah tu Baliau di 

iduikkan baliak dek Allah, untuak, 
supayo kito ba elok baliak jo Allah. 
1 Kiniko kito lah ba elok baliak jo 
Allah, dek karano kito layi ba iman. 
Dek karano itu, kito iduik dalam ka 
adaan lah badamai jo Allah, malalui 
Tuhan kito Isa Almasih. 

2 Dek karano kito ba iman kapado Isa 
Almasih, mako Baliau mamungkinkan 
kito untuak dapek marasokan kasiah 
Allah, jo kasiah Allah tu lah, kito iduik 
kiniko. Dek karano itu, kito bagadang 
ati dek karano kito punyo harapan, nan 
baraso kito ka marasokan kabahagiaan 
nan dibarikan dek Allah! 

3 Labiah nan daripado itu, kito pun 
basukocito dalam sansaro, dek karano 
kito tawu, baraso sansaro mambuwek 
urang manjadi takun, 

4katakunan ka mambuwek urang tahan 
bantiang, ikolah nan manimbuakan 
pangharapan. 

3 Harapan nan bakcando iko, indak 
ka mangacewakan kito, dek karano 
Allah lah ma isi ati kito jo kasiah-Nyo. 
Allah mangarajokan tu jo parantaroan 
Roh-Nyo, nan lah dibarikan kabake kito. 

6 Dikutiko kito dalam ka adaan indak 
badayo, Isa Almasih lah mati untuak 
kito diwakatu nan tapek, nan lah 
ditantukan dek Allah: padohal kito 
adolah urang-urang nan jauah dari Allah. 

7 Untuak surang urang nan adie pun, 
sarik urang nan namuah mati. Untuak 
surang urang nan elok, mungkin ado 
juwo urang nan barani mati. 

8 Tapi Allah lah manyatokan kasiah-Nyo 
kabake kito, dikutiko Isa Almasih mati 
untuak kito, wakatu itu kito sadang 
badoso juwo lai. 

9 Kiniko kito lah ba elok baliak jo Allah, 
malalui kamatian Isa Almasih: dek 
karano itu, mako lah jaleh pulo kito 
ka disalamaikkan dek Isa Almasih dari 
bangih Allah. 

10 Jikok samaso kito bamusuahan 
jo Allah, kito dipadamaikan jo Baliau 
malalui kamatian Anak-Nyo, apo lai 
kiniko, sasudah ubuangan kito lah 
elok baliak jo Allah, tantu kito ka 
disalamaikkan pulo malalui iduik Isa 
Almasih. 

11 j abiah daripado itu, kito pun 
basukocito pulo ateh kabaiakkan Allah, 
malalui Tuhan kito Isa Almasih. Dek 

karano malalui Isa Almasih, kiniko kito 
lah marasokan ubuangan kito nan lah 
elok jo Allah. 

12 Masuaknyo doso ka dunia ko malalui 
urang surang, dari doso tu timbualah 
mauik. Akibaiknyo, mauik manjala 
kabake sadonyo umaik manusia, dek 
karano itu, kasadonyo urang lah badoso. 

13 Sabalun paratuaran agamo Yahudi 
diturunkan, nan doso lah ado juwo dalam 
dunia. Tapi doso tu indak dituntuik, dek 
karano alun ado paratuaran nan ka 
dilangga. 

14 Tapi biyapun baitu, dari jaman Adam 
sampai ka jaman Nabi Musa, mauik lah 
manguwasoi sadonyo umaik manusia. 
Malahan, urang-urang nan indak 
mampabuwek palanggaran, bakcando 
nan dipabuwek dek Adam, inyopun lah 
sato pulo dikuwasoi dek mauik. Adam 
adolah gambaran, dari Baliau nan datang 
kamudian. 

15 Tapi nan baduwo tu, indak samo 
doh, dek karano pambarian Allah jauah 
labiah gadang, jikok dibandiangkan jo 
palanggaran nan dipabuwek dek Adam. 
Palanggaran nan dipabuwek dek surang 
urang, manyababkan kasadonyo urang 

dikuwasoi dek mauik. Jauah labiah 
gadang lai rahmaik Allah, sarato jo 
pambarian kasalamatan, nan dibarikan 
dek Allah kabake urang nan lai namuah 
manarimo, malalui kabaiakkan ati 
surang Urang, iyolah Isa Almasih. 

16 Pambarian Allah jauah labiah 
gadang, daripado doso urang nan 
surang tu. Dek karano, sasudah surang 
urang mambuwek palanggaran, mako 
kaluwalah kaputusan, "Angkau badoso". 
Tapi, sasudah lah sambuah urang nan 
badoso, mako tibolah pambarian dari 
Allah, nan manyatokan, "Doso kalian lah 
abih". 

17 Dek karano palanggaran di urang 
surang, mako mauik manjala kian 
kumari, malalui urang nan surang tu. 
Nan talabiah gadang lai adolah arago, 
dari apo nan dikarajokan dek Urang nan 
surang lai, iyolah Isa Almasih. Malalui 
Baliau, Allah malimpahkan rahmaik-Nyo 
kabake urang nan lai namuah manarimo 
sacaro perai, mambukak jalan bagi 
urang-urang tu untuak ba elok baliak jo 
Allah; mako urang-urang tu ka bakuwaso 
di dunie ko, malalui Isa Almasih. 

18 Jadi, dek karano palanggaran 
di urang surang, mako akibaiknyo, 
kasadonyo umaik manusia di ukun, 
baitu pulo, dek karano di Urang surang 
han sabana patuah kapado Allah, mako 
barakaiknyo adolah, kasadonyo urang 
dilapehkan dari kasalahan, sudah tu 
dibari iduik nan sabana iduik. 

19 Sambuah urang nan manjadi urang 
badoso, dek karano di urang surang nan 
indak patuah, baitu pulo sabaliaknyo, 
sambuah urang dimungkinkan ba elok 
baliak jo Allah, dek karano di Urang 
surang nan patuah kapado Allah. 

20 Nan mambarikan paratuaran 
agamo Yahudi, adolah Allah sandiri. 
Tapi samangkin ba usawo manusia 
mamatuahi paratuaran tu, mako inyo 
samangkin malangga paratuaran tu, inyo 
batambah maraso badoso kapado Allah. 
Tapi, samakin manusia babuwek doso, 
Allah samakin maraso ibo kabake inyo. 

21 Nah, kito samustinyo mati, dek 
karano kito lah badoso. Tapi Allah 
sangaik mangasiahi kito, Baliau 
mambukak jalan untuak kito, supayo 
kito ba elok baliak jo Baliau. Dek karano 
ubuangan kito lah elok baliak jo Allah, 

mako Baliau mambarikan pulo iduik 
sajati nan kaka kabake kito, malalui Isa 
Almasih, Tuhan kito. 

1 Jikok baitu, apokoh nan dapek 
kito katokan? Apokoh kito musti 
juwo mampabuwek doso, supayo Allah 

samangkin maraso ibo ka kito? 

2 Tantu indak! Doso indak ka bakuwaso 
lai ka diri kito, tantu kito indak ka taruih 
manaruih lai iduik mampabuwek doso? 

3 Layi tawu koh angku-angku, baraso 
dikutiko kito dipamandikan, kito 
dipasatukan jo Isa Almasih? Itu ba arati 
kito lah dipasatukan jo kamatian Baliau. 

4Jo sacaro kito dipamandikan tu, ba 
arati kito lah dikubuakan samo-samo 
jo Isa Almasih, kito lah sato pulo mati 
samo-samo jo Baliau, supayo, bakcando 
Isa Almasih di iduikkan baliak sasudah 
mati, jo kuwaso Bapak nan mulie, baitu 
pulolah andaknyo kito manjalani suatu 
iduik nan baru. 

? Jikok kito lah basatu jo Isa Almasih, 
dek karano kito lah sato mati samo-samo 
jo Baliau, mako iduik kito ko, saroman 
pulo andaknyo jo iduik Baliau, dek 
karano kito lah di iduikkan baliak, 
bakcando Baliau. 

6 Kito mangatawui, baraso tabiyaik 
kito nan lamo sabagai manusia, lah 
dimatikan samo-samo jo Isa Almasih di 
kayu salib, supayo pangaruah tabiyaik 
kito nan badoso tu dibinasokan: jo caro 
han baitu, kito indak lai dipabudak dek 
doso. 

7 Dek karano, jikok surang urang lah 
mati, mako urang tu lah lapeh dari 
pangaruah doso. 

8 Jikok kito lah sabana-bana mati 
samo-samo jo Isa Almasih, mako kito 
yakin, baraso kito pun ka iduik pulo 
samo-samo jo Baliau. 

9Dek karano kito tawu, baraso Isa 
Almasih lah di iduikkan baliak sasudah 
mati, Baliau indak ka mati-mati lai: 
mauik indak ka bakuwaso lai doh ka diri 
Baliau. 

10 Mauik nan lah dialami dek Isa 
Almasih, adolah mauik dek karano doso. 
Itu hanyo tajadi sakali sajo untuak 
salamo-lamonyo. Iduik nan Baliau jalani 
kiniko, adolah iduik untuak Allah. 

11 Angku-angku musti pulo andaknyo, 
ma anggap diri angku-angku lah mati 
dek karano doso, tapi iduik angku-angku 
nan kiniko, adolah, iduik nan ba 

ubuangan arek jo Allah malalui Isa 
Almasih. 

12 Jan dipadiyakan juwo lai doso, 
manguwasoi iduik angku-angku nan 
indak bara ka lamo ko, supayo angku- 
angku jan mampaturuikkan juwo kandak 
ati angku-angku nan jahek. 

13 Jan pulolah angku-angku 
manyarahkan angguato tubuah 
angku-angku ka bawah pangaruah 
doso, nan dipagunokan untuak 
mukasuik-mukasuik nan jahek. Tapi 
sarahkanlah diri angku-angku kapado 
Allah, sabagai urang nan lah dipindahkan 
dari mauik kapado iduik. Sarahkanlah 
diri angku-angku kaciyek-annyo kapado 
Allah, supayo buliah dipakai untuak 
mangarajokan kahandak Allah. 

14 Doso indak buliah doh lai manguwasoi 
angku-angku, dek karano, angku-angku 
indak lai iduik di bawah paratuaran 
agamo Yahudi, tapi di bawah rahmaik 
Allah. 

15 Kiniko, apo kasimpualannyo? Buliah 
koh kito mampabuwek doso, dek karano 
kito ko indak lai di bawah kuwaso 
paratuaran agamo Yahudi, tapi di bawah 
kuwaso rahmaik Allah? Tantu indak! 

16 Layi tawu koh angku-angku, jikok 
angku-angku manyarahkan diri kabake 
surang urang, untuak mangarajokan 
kandaknyo, mako angku-angku adolah 
budak, dari urang nan angku-angku 
patuahi tu -- antah kok iyo angku-angku 
budak doso, nan ka mambawok angku- 
angku kabake mauik, atau budak nan 
patuah kapado Allah, jo caro nan baitu, 
ba elok baliak jo Allah. 

17 Tapi, batarimo kasihlah kapado Allah! 
Dek karano, dawulu angku-angku adolah 
budak doso, tapi nan kiniko angku-angku 
jo sapanuah ati, mamatuahi pangajaran 
nan batua nan lah di ajakan kabake 
angku-angku. 

18 Angku-angku lah dilapehkan dari 
kabek doso, nan kiniko angku-angku 
adolah budak untuak mangarajokan 
kahandak Allah. 

19 Dek karano utak angku-angku 
kurang manangkok, itu mangkonyo 
ambo mamakai ibaraik pabudakkan, 
supayo angku-angku labiah mudah 
untuak mangarati. Dawulu angku-angku 
manyarahkan diri angku-angku kaciyek- 
annyo, jadi budak untuak mangarajokan 
karajo-karajo kumuah nan badoso, 

sarato jo karajo jahek untuak mukasuik- 
mukasuik nan jahek. Jadi nan kiniko, 
andaknyo angku-angku sarahkan diri 
angku-angku kaciyek-annyo jadi budak, 
untuak mangarajokan kahandak Allah, 
untuak mukasuik-mukasuik Allah nan 
tasandiri. 

20 Dikutiko angku-angku dipabudak dek 
doso, angku-angku jauah dari apo nan 
katuju dek Allah. 

21 Apokoh labonyo nan angku-angku 
padapek, dikutiko angku-angku 
mangarajokan karajo-karajo buruak, 
nan kiniko angku-angku lah malu, 
untuak mangarajokannyo? Sagalo nan 
angku-angku karajokan tu, kasadonyo 
mambawok mauik! 

22 Tapi nan kiniko, angku-angku lah 
dilapehkan dari kabek doso, angku- 
angku lah manjadi pisuruah Allah. 

Ka untuangan angku-angku iyolah, 
iduik angku-angku nan kiniko, adolah 
iduik nan sangajo untuak Allah, karajo 
angku-angku tu ka ma asiekan iduik 
sajati nan kaka. 

23 Dek karano, upah doso adolah 
mauik; tapi, iduik sajati nan kaka, nan 
samo-samo jo Isa Almasih Tuhan kito, 

adolah pambarian nan dibarikan dek 
Allah sacaro perai. 
7 ! Oih sudaro-sudaro ambo! Angku- 
angku kasadonyo lah tawu jo 
paratuaran. Jadi angku-angku lah tawu, 
baraso paratuaran bakuwaso ka diri 
urang. Nan paratuaran tu hanyo balaku 
salamo urang tu layi iduik. 
2Umpamonyo, ado surang padusi nan 
balaki, inyo ta ikek dek paratuaran 
kabake lakinyo, hanyo salamo lakinyo 
layi iduik. Jikok lakinyo lah mati, mako 
padusi tu lah lapeh dari paratuaran nan 
ma ikeknyo jo lakinyo. 

3 Kok santano padusi tu balaki jo 
laki-laki nan lain, sadangkan kutiko itu, 
lakinyo layi iduik juwo lai, mako padusi 
tu dianggap bajina. Tapi jikok lakinyo lah 
mati, mako sacaro jo paratuaran, nan 
padusi tu lah talapeh ikek jo lakinyo. 
Jikok inyo balaki sakali lai jo nan lain, 
buliah, mako inyo indak dikatokan bajina 
doh. 

40ih sanak-sanak ambo, baitu pulo ka 
adaannyo jo diri angku-angku. Taradok 
paratuaran agamo Yahudi, angku-angku 
lah mati, nan kiniko angku-angku lah 
dipasatukan jo tubuah Isa Almasih, 

angku-angku lah manjadi miliak Baliau, 
Baliau nan lah di iduikkan baliak sasudah 
mati. Mangkonyo Baliau di iduikkan 
baliak sasudah mati, supayo kito buliah 
manjadi umaik nan baguno bagi Allah, di 
dalam iduik kito. 

5Dek karano, dawulu kito iduik 
mampaturuikkan kandak tubuah kito. 
Dikutiko itu ado pangana-pangana 
buruak di diri kito, nan timbua dek 
karano adonyo paratuaran agamo, 
itulah nan manjadi kamudi di diri 
kito. Itulah sababnyo mangko kito 
suko mangarajokan, karajo-karajo nan 
mambawok mauik. 

6 Tapi nan kiniko, kito indak takabek 
lai dek paratuaran agamo Yahudi. Kito 
lah mati taradok paratuaran tu, nan 
dawulunyo lah manguwasoi diri kito. Kito 
indak lai ba ibadaik jo caro nan lamo, 
manuruik paratuaran nan tasurek. Tapi 
kiniko kito ba ibadaik manuruik caro 
nan baru, nan lah ditunjuakkan dek Roh 
Allah kabake kito. 

7 Jikok baitu, apokoh nan dapek kito 
katokan? Kito katokan paratuaran agamo 
Yahudi tu jahek? Tantu indak! Tapi, dek 
karano di paratuaran tu lah, mangkonyo 

ambo tawu tantang doso. Ambo indak 
ka tawu doh apo aratinyo cangok, kok 
indak dek paratuaran agamo Yahudi, nan 
mangatokan, "Jan lah cangok." 

8Malalui paratuaran agamo Yahudilah, 
doso mandapek jalan, untuak 
manimbuakan sagalo macam ka inginan 
nan cangok di ati ambo, kok santano 
paratuaran agamo Yahudi indak ado, 
mako doso pun mati. 

9 Dawulu ambo iduik indak mamakai 
paratuaran agamo doh. Tapi, baru 
paratuaran agamo lah tibo, mako 
pangaruah doso muloi iduik, 

10 mako ambo pun mati. Paratuaran 
agamo tu nan pado mulonyo, 
dimukasuikkan untuak mambawok 
manusia kabake iduik nan sabana iduik, 
tapi mambawok mauik ka diri ambo. 

1! Dek karano, malalui paratuaran 
agamo Yahudi tu, doso mampagunokan 
paratuaran tu untuak mangicuah ambo, 
sarato jo untuak mambunuah ambo. 

12 Paratuaran agamo Yahudi barasa dari 
Allah, satiyok parentah nan di dalam 
paratuaran tu, datangnyo dari Allah, 
jadi, nan parentah di paratuaran tu adie 
sarato elok. 

13 Nah, apokoh itu ba arati nan baiak 
tu mandatangkan mauik ka diri ambo? 
Tantu indak! Nan sabananyo dosolah 
nan mandatangkan mauik tu. Jo 
sacaro mamakai nan baiak, mako doso 
mandatangkan mauik ka diri ambo, 
supayo pangaruah doso nampak sacaro 
jaleh. Malalui parentah-parentah Allah, 
mako tabuktilah bara kajaheknyo doso. 

14 Kito tawu, baraso paratuaran agamo 
Yahudi barasa dari Roh Allah: tapi nan 
ambo ko manusia lamah. Ambo ko lah 
tagadai untuak manjadi budak doso. 

15 Dek karano, ambo sandiri indak 
mangarati, apo nan ambo karajokan. 
Ado karajo-karajo nan niyo ambo nak 
mangarajokannyo, tapi, indak itu doh 
nan ambo karajokan, karajo-karajo 
nan ambo banci-i, malah itu nan ambo 
karajokan. 

16 Nah, jikok ambo mangarajokan 
karajo-karajo, nan balawanan jo ka 
inginan ati ambo, mako itu ba arati ambo 
lah ma akui, baraso paratuaran agamo 
Yahudi tu elok. 

17 Jadi nan sabananyo, indak ambo 
doh lai nan mangarajokan karajo-karajo 

buruak tu, tapi adolah pangaruah doso 
nan manguwasoi diri ambo. 

18 Ambo layi tawu, baraso indak ciyek 
juwo doh nan baiak di dalam diri ambo, 
iyolah di dalam tabiyaik ambo sabagai 
manusia. Dek karano, layi niyo ambo 
nak babuwek baiak, tapi indak talok doh 
di ambo mangarajokannyo. 

19 Ambo indak mangarajokan apo nan 
baiak, nan niyo nak ambo karajokan 
doh: tapi malah sabaliaknyo ambo 
mangarajokan karajo-karajo nan jahek, 
nan sabananyo ambo indak niyo doh nak 
mangarajokannyo. 

20 Jikok ambo mangarajokan karajo- 
karajo nan buruak, nan sabananyo ambo 
indak niyo doh nak mangarajokannyo, 
itu ba arati indak ambo doh tu nan 
mangarajokan karajo-karajo buruak 
tu, tapi, adolah pangaruah doso nan 
manguwasoi diri ambo. 

21 Jadi, ambo ma ambiak kasimpualan, 
baraso paratuaran ikolah nan mamacik 
kamudi: iyolah, jikok ambo nak 
mangarajokan nan baiak, mako hanyo 
nan jahek sajolah nan timbua di diri 
ambo. 

22 Batin ambo suko kabake paratuaran 
Allah, 

23tapi ambo manyadari, baraso dalam 
diri ambo, ado pulo paratuaran lain, nan 
mamacik kamudi -- iyolah paratuaran, 
nan balawanan jo paratuaran nan di akui 
dek aka budi ambo. Itulah sababnyo, 
mangko ambo ta ikek ka paratuaran 
doso, nan mamacik kamudi di dalam diri 
ambo. 

24 Nah, bakcando ikolah ka adaan 
ambo: ambo mamatuahi paratuaran 
Allah jo aka budi ambo, tapi jo tabiyaik 
manusia ambo, ambo manyarah kabake 
doso. Baralah ka cilakonyo diri ambo 
ko! Siya koh urang nan lai ka namuah 
manyalamaikkan ambo, dari tubuah 
nan mambawok ambo kabake mauik 
ko? Ambo batarimo kasih kapado Allah! 
Baliau namuah manyalamaikkan ambo 
malalui Isa Almasih. 

25 (7:24) 

8 1 Nan kiniko, indak ado lai ancaman 
ukunan, bagi urang-urang nan 
iduiknyo lah basatu jo Isa Almasih. 

2 Dek karano paratuaran Roh Allah, 
nan manjadikan kito iduik basatu jo Isa 
Almasih, nan lah malapehkan ambo dari 

paratuaran nan manyababkan doso, 
sarato jo mauik. 

3Apo nan indak talok dek manusia 
mangarajokan tantang paratuaran 
agamo, dek karano kito ko manusia 
lamah, mako itu lah dikarajokan dek 
Allah. Allah mangalahkan kuwaso doso 
dalam tabiyaik manusia, jo sacaro ma 
utuih Anak-Nyo sandiri, nan datang 
dalam ka adaan samo jo manusia nan 
badoso, untuak ma apuihkan doso. 

4Allah mampabuwek nan bakcando 
itu, supayo kahandak-Nyo nan 
diparentahkan dalam paratuaran agamo 
Yahudi tu, dapek dijalankan dalam diri 
kito nan iduik manuruik Roh Allah, tapi 
indak iduik manuruik tabiyaik manusia 
doh. 

3 Urang-urang nan iduik manuruik 
tabiyaik manusia, mako inyo taruih 
mamikiekan, apo nan katuju dek tabiyaik 
manusia. Tapi urang-urang nan lai iduik 
manuruik Roh Allah, mako inyo taruih 
mamikiekan apo nan katuju dek Roh 
Allah. 

6 Jikok pangana angku-angku dikuwasoi 
dek tabiyaik manusia, mako akibaiknyo 
adolah mauik. Tapi jikok pangana 

angku-angku layi dikuwasoi dek Roh 
Allah, mako angku-angku ka mandapek 
iduik nan sabana iduik, sarato ka 
mandapek raso damai nan dari Allah. 

"Urang nan pangananyo dikuwasoi 
dek tabiyaik manusia, ba arati urang tu 
bamusuahan jo Allah, dek karano inyo tu 
indak tunduak kapado paratuaran Allah: 
nan inyo tu, indak ka dapek doh tunduak 
kapado paratuaran Allah. 

8 Urang-urang nan iduiknyo 
mampaturuikkan tabiyaik manusia, 
mako inyo indak ka bisa doh 
mampabuwek apo nan katuju dek 
Allah. 

Tapi angku-angku indak iduik 
manuruik tabiyaik manusia doh. Tantu 
angku-angku iduik manuruik Roh Allah, 
-- jikok iyo Roh Allah layi sabana-bana 
mamacik kamudi di diri angku-angku. 
Urang nan indak mampunyoi Roh Isa 
Almasih, ba arati inyo tu indaklah miliak 
Isa Almasih. 

10 Tapi jikok Isa Almasih layi iduik di 
dalam diri angku-angku, nan tubuah 
iyo ka binaso dek karano di doso, 
tapi biyapun baitu, nan Roh Allah ka 
mambarikan iduik nan sabana iduik 

kabake angku-angku, dek karano 
ubuangan angku-angku jo Allah lah 
dipaelok-i. 

11 Jikok Roh Allah nan lah ma iduikkan 
Isa Almasih sasudah mati, iduik di dalam 
diri angku-angku, mako Baliau nan lah 
ma iduikkan Isa Almasih sasudah mati 
tu, ka ma iduikkan pulo baliak tubuah 
angku-angku nan bisa mati tu. Baliau 
mangarajokan tu jo Roh-Nyo nan iduik 
di dalam diri angku-angku. 

12 Itulah sababnyo sudaro-sudaro, 
kito punyo tangguang jawab: tapi 
indak tangguang jawab kabake tabiyaik 
manusia doh; kito indak buliah lai 
iduik mampaturuikkan kandak tabiyaik 
manusia. 

13 Dek karano, jikok angku-angku iduik 
mampaturuikkan tabiyaik manusia, 
mako angku-angku ka mati: tapi jikok 
angku-angku iduik jo Roh Allah, lah 
jaleh angku-angku ka ma antikan sagalo 
karajo angku-angku nan badoso, mako 
angku-angku ka iduik nan sabana iduik. 

14 Urang-urang nan iduik dibimbiang 
dek Roh Allah, mako inyo adolah 
anak-anak Allah. 

15 Dek karano, Roh nan dibarikan 
dek Allah kabake angku-angku, 
indaklah mampabuwek angku-angku 
manjadi budak doh, sainggo angku- 
angku iduik dalam katakuik-an. Tapi 
malah sabaliaknyo, Roh Allah tu nan 
manjadikan angku-angku anak-anak 
Allah. Jo kuwaso Roh Allah tu kito basaru 
kapado Allah, "Oih Apak, oih Apak 
ambo!" 

16 Roh Allah samo-samo jo roh kito 
manyatokan, baraso kito adolah 
anak-anak Allah. 

17 Nah, jikok kito adolah anak-anak- 
Nyo, mako kito pun adolah suwarih-Nyo, 
nan ka manarimo barakaik-barakaik 
nan lah disadiyokan dek Allah untuak 
anak-anak-Nyo. Kito samo-samo ka 
manarimo jo Isa Almasih, apo nan lah 
disadiyokan dek Allah untuak Baliau, 
dek karano, jikok kito sato samo-samo 
sansaro jo Isa Almasih, mako kito ka 
dimuliekan pulo samo-samo jo Baliau. 

18 Manuruik pandapek ambo, sagalo 
sansaro nan kito tangguangkan kiniko, 
indak dapek doh dipabandiangkan jo 
kamuliaan, nan ka dinyatokan kabake 
kito isuak. 

19 Kasadonyo isi alam nangko, sabana 
taragak sangaik, pabilokoh masonyo 
Allah ka manyatokan anak-anak-Nyo. 

20 Dek karano alam ko lah dipadiyakan 
manjadi rapuah, indak dek karano 
kandaknyo sandiri doh, tapi, dek karano 
Allah mampadiyakannyo bakcando 
itu. Tapi biyapun baitu, layi ado juwo 
harapan nan bakcando iko: 

21 baraso pado suatu kutiko alam 
ko ka dilapehkan, dari kuwaso nan 
mambinasokannyo, inyo ka sato pulo 
dimardekakan, sarato jo dimuliekan 
samo-samo jo anak-anak Allah. 

22 Kito lah tawu, baraso sampai kiniko, 
sadonyo isi alam ko mangaluah dek 
karano sansaro, samo jo bakcando 
surang induak-induak, nan maraso 
kasakik-an dikutiko malayiekan paja. 

23 Indak sadonyo isi alam ko sajo 
doh nan mangaluah: kito sandiri pun 
mangaluah pulo di batin kito. Kito 
lah manarimo Roh Allah, sabagai 
pambarian Allah nan partamu, tapi kito 
sadang mananti juwo lai, pabilokoh 
Allah ka malapehkan kito kasadonyo, 
pabilokoh Allah ka manyatokan kito jadi 
anak-anak-Nyo. 

24 Dek karano, kito tatap ma arokkan, 
itu mangkonyo kito disalamaikkan. Tapi, 
kok santano apo nan kito arokkan tu lah 
kito liyek, mako itu indak nan di arokkan 
lai tu namonyo. Dek karano, siyakoh 
urang nan ma arokkan sasuatu nan lah 
diliyeknyo? 

25 Tapi, jikok kito ma arokkan sasuatu 
nan alun kito liyek, mako kito saba 
manantinyo. 

26 Baitu pulo Roh Allah tibo manolong 
kito, jikok kito lamah. Dek karano kito 
indak tawu doh, baa samustinyo caro 
kito badowa: Roh tu sandirilah nan 
mangadap kapado Allah, jo raso nan 
sangaik taragak, untuak mamohon bagi 
kito, sainggo indak dapek lai dikatokan. 

27 Mako Allah, nan mangatawui isi ati 
manusia, Baliau mangarati apo pintak 
Roh tu: dek karano Roh tu mamohon 
kapado Allah, untuak umaik Allah, 
sasuwai pulo jo kahandak Allah. 

28 Kito tawu, baraso Allah ma atur 
sagalo parkaro, sainggo ma asiekan 
nan baiak untuak urang-urang nan 
mangasiahi Baliau, baitu pulo urang 
nan dipanggie-Nyo sasuwai jo rancana 
Baliau. 

29 Urang-urang nan lah dipiliah dek 
Allah, nan lah ditantukan sajak dari 
samulo, supayo jadi sarupo jo Anak-Nyo, 
Isa Almasih. Jo caro nan baitu, Anak tu 
manjadi nan partamu di antaro banyak 
sudaro-sudaro kito. 

30 Baitulah caronyo Allah mamanggie 
urang-urang tu, nan lah ditantukan dek 
Baliau labiah dawulu, urang-urang nan 
dipanggie dek Baliau tu, dimungkinkan- 
Nyo ba elok baliak jo Baliau. Urang-urang 
nan dimungkinkan-Nyo ba elok baliak jo 
Baliau, mandapek bagian di dalam iduik 
Allah sandiri. 

31 Apokoh nan dapek dikatokan kiniko, 
tantang kasadonyo tu? Jikok Allah 
dipihak kito, siyapokoh urang nan ka 
dapek malawan kito? 

32 Anak Baliau sandiri, indak Baliau 
sayangkan, malah Baliau sarahkan 
untuak kaparaluan kasadonyo kito: 
masokan Baliau indak ka mambarikan 
kabake kito, sagalo sasuatu nan lainnyo 
bagai? 

33 Siyapokoh urang nan ka dapek 
mandawa kito umaik piliahan Allah, jikok 
Allah sandiri lah manyatokan, baraso 
kito indak basalah? 

34 Apokoh ado urang nan nak ka 
manyalahkan kito? Isa Almasih isuak, 
nan ka mambela kito! Baliaulah nan lah 
mati, Baliau pulolah nan lah di iduikkan 
baliak sasudah mati, kiniko Baliau barado 
di tampaik Allah Nan Mahakuwaso. 

35 Apokoh ado urang, nan ka dapek 
managah Isa Almasih mangasiahi kito? 
Dapekkoh kasusahan managah, atau 
kasulitan, atau panganiayoan, atau 
kalaparan, atau bansaik iduik, atau 
bahayo, ataupun mauik? 

36 Di Alkitab ado tatulih nan bakcando 
iko, "Sapanjang ari, iduik kami dalam 
bahayo mauik, dek karano di Angkau. 
Kami dipabuwek bakcando domba nan 
ka didabiah." 

37 Tapi nan sabananyo indak! Malah 
dalam kasadonyo tu, kito mandapek 
kamanangan nan samparono, dari Baliau 
nan mangasiahi kito! 

38 Dek karano ambo sabana yakin, 
baraso di muko bumi ko, biya mauik 
ataupun iduik, biya malekaik ataupun 
panguwaso, biya sagalo ancaman dimaso 
kiniko, ataupun ancaman dimaso nan 
ka tibo, atau sagalo panguwaso nan 
lainnyo: 

39 biya parkaro-parkaro nan ado di 
langik, ataupun parkaro-parkaro nan 
ado di bumi, atau apo sajo nan lainnyo 
bagai, kasadonyo tu, indak ka dapek 
doh managah Allah mangasiahi kito, 
bakcando nan lah dinyatokan-Nyo 
malalui Isa Almasih, Tuhan kito. 

1 Apo nan ka ambo katokan ko, 
adolah kabanaran, dek karano 
ambo miliak Isa Almasih. Ambo indak 

ka baduto doh. Ati ketek ambo nan 
dibimbiang dek Roh Allah, mayakinkan 
ambo pulo, baraso kato-kato ambo ko 
bana. 

2 Ambo sabana sadiah, ati ambo 
sansaro pulo 

3 dek karano di sudaro-sudaro ambo, 
nan sabanso jo ambo. Asakan layi 
untuak kasalamatan inyo kasadonyo, 
ambo rilah dikutuak dek Allah, rilah pulo 
dipisahkan dari Isa Almasih. 

4Inyo tu adolah umaik nan tapiliah, 
Allah manjadikan inyo tu, jadi anak- 
anak-Nyo bana, Allah lah manyatokan 
kuwaso-Nyo kabake banso ambo tu. 
Allah mambuwek janji jo inyo tu, Allah 
lah manurunkan paratuaran agamo 
kabake inyo. Allah lah ma agiah tawu 

kabake inyo, baa caro inyo musti ba 
ibadaik, inyo tu lah manarimo pulo 
janji-janji Allah. 

3Inyo tu adolah katurunan dari niniak 
muyang kito. Isa Almasih sacaro 
manusia, barasa dari banso Yahudi tu. 
Baliau labiah tinggi dari kasadonyo. 
Tapujilah Allah untuak salamo-lamonyo! 
Amin. 

6 Ambo indak bamukasuik mangatokan, 
baraso janji Allah indak balaku lai, tapi 
indak kasadonyo doh urang Israel, umaik 
nan dipiliah Allah. 

7Indak kasadonyo doh katurunan 
Nabi Ibrahim, nan anak-anak Allah. 
Dek karano, Allah lah bakato kabake 
Nabi Ibrahim, "Hanyo katurunan Ishak 
sajolah, nan ka dinamokan katurunan 
angkau." 

8 Jadi ba arati, katurunan Nabi 
Ibrahimlah nan manjadi anak-anak 
Allah, iyolah katurunannyo nan layie 
dek karano janji Allah: indak kasadonyo 
katurunannyo doh. 

? Dek karano janji Allah, iyolah 
bakcando iko, "Diwakatu nan lah 
ditantukan, Aden ka babaliak, mako 

Siti Sarah ka malayiekan surang anak 
laki-laki." 

10 Ado pulo ciyek lai: baraso Ribka ka 
malayiekan duwo urang anak laki-laki, 
dari surang bapak, iyolah Nabi Ishak 
niniak muyang kito. 

11 Sabalun kaduwo urang anak tu layie, 
mako Allah lah manantukan piliahan-Nyo 
untuak salanjuiknyo. Piliahan Allah tu, 
indak tagantuang kabake apo nan dapek 
dikarajokan dek manusia doh, tapi 
tagantuang kabake panggielan Allah tu 
sandiri. Dek karano, dikutiko kaduwo 
urang anak laki-laki Ribka tu, alun dapek 
lai mangarajokan sasuatu nan baiak, 
atau pun nan jahek, 

12 mako Allah lah bakato kabake Ribka, 
"Anak nan tuwo, ka malayani anak nan 
mudo." 

13 Dj Alkitab ado tatulih, baraso Allah 
bakato bakcando iko, "Si Yakub Den 
kasiahi, tapi si Esau Den banci-i." 

14 Jadi, apokoh kasimpualan kito kiniko? 
Indak adiekoh Allah tu? Tantu nan Allah 
tatap adie! 

15 Dek karano, Allah lah bakato kabake 
Nabi Musa, "Aden ka manyatokan 
rahmaik Den, kabake urang nan Den 

niyo manyatokan rahmaik, Aden ka 
manyatokan raso ibo Den, kabake urang 
nan Den niyo manyatokan raso ibo." 

16 Jadi, kaputusan Allah tu indaklah 
bagantuang kabake karilahan manusia, 
atau kabake usawo manusia, tapi 
hanyo kabake kabaiakkan ati Allah sajo, 
taradok urang nan dipiliah-Nyo tu. 

17 Dek karano di Alkitab ado tatulih, 
"Allah bakato kabake Firaun, 'Aden 
manjadikan angkau rajo, hanyo untuak 
mukasuik nan ciyek ko sajo, iyolah, 
supayo malalui angkau, Aden dapek 
manyatokan kakuwasoan Den, sarato 
dapek pulo mambuwek namo Den jadi 
tamusaua di muko bumi ko." 

18 Jadi, Allah ka maraso ibo kabake 
surang urang, jikok Allah sandiri niyo 
mampabuwek nan bakcando itu. Baitu 
pulo sabaliaknyo, Allah bisa pulo 
manjadikan urang kareh kapalo, jikok 
Allah niyo mampabuwek nan bakcando 
itu. 

19 Nah, tantu sudaro ka bakato kabake 
ambo bakcando iko, "Jikok baitu, baa 
mangko Allah niyo juwo lai manyalahkan 
manusia? Indakkoh bakcando nan lah 
dikatokan, baraso indak surang juwo doh 

urang, nan ka bisa managah ka inginan 
Allah?" 

20Tapi sudaro! Sudaro hanyolah 
manusia. Sudaro indak buliah doh barani 
mangecek bakcando itu kapado Allah! 
Buliahkoh balango batanyo kabake 
urang nan mambuweknyo, "Baa mangko 
angkau mambuwek ambo bakcando 
iko?" 

21 Indakkoh urang nan mambuwek 
balango tu, bahak, mangarajokan tanah 
liyek tu sakandak atinyo? Dari sagumpa 
tanah liyek, inyo bahak mambuwek 
duwo macam balango: ciyek nan rancak, 
nan ciyek lai kurang rancak. 

22 Baitu pulolah nan dipabuwek 
dek Allah. Baliau baniyaik untuak 
malapehkan bangih-Nyo, sarato 
mampanampakkan kakuwasoan-Nyo. 
Tapi, biyapun baitu, Baliau tatap saba 
taradok urang-urang nan musti di ukun, 
dek karano urang tu mampabuwek nan 
ka dibangihkan dek Baliau. 

23 Allah baniyaik pulo untuak 
manyatokan kabake kito, kabahagiaan 
nan balimpah-limpah, nan Baliau 
curahkan kabake kito nan dikasiahani- 

Nyo. Kito lah dipasiyapkan-Nyo untuak 
manarimo kabahagiaan tu. 

24 Kito nan lah di panggie-Nyo, indak 
hanyo dari banso Yahudi, tapi ado pulo 
dari banso-banso nan lain bagai. 

25 Dek karano di kitab Nabi Hosea, 
Allah lah bakato, "Urang-urang nan 
indak umaik-Den, ka Den namokan 
'Umaik-Den'. Banso nan indak Den 
kasiahi, ka Den namokan 'Urang nan 
Den kasiahi'. 

26 Baitu pulo, di tampaik dima dikatokan 
kabake urang, 'Kalian indak umaik-Den,' 
mako disinan urang-urang tu ka 
dinamokan, anak-anak Allah nan iduik." 

27 Nabi Yesaya lah bakato sacaro jaleh, 
tantang banso Israel, "Biyapun bilangan 
banso Israel sabanyak kasiek di lauik, 
tapi hanyo saketek sajo nan kasalamaik, 

28 Jek karano, Tuhan ka sacapeknyo 
manjatuahkan ukunan taradok sa isi 
dunia." 

29 Nabi Yesaya lah bakato pulo 
bakcando iko, "Santano Allah Nan 
Mahakuwaso, indak maninggakan 
untuak kito katurunan, mako lah jaleh 
kito kasadonyo, ka samo pulo bakcando 
Sodom jo Gomora." 

30 Jadi, kasimpualannyo iyolah 
bakcando iko: Banso-banso lain nan 
indak urang Yahudi, indak ba usawo, 
supayo ubuangannyo jo Allah elok baliak. 
Tapi, dek karano inyo tu layi bi picayo, 
mako Allah manjadikan ubuangan 
urang-urang tu, elok baliak jo Baliau. 

31 Baitu pulo sabaliaknyo, urang-urang 
Yahudi taruih ba usawo manjalankan 
paratuaran agamo, supayo ubuangannyo 
elok baliak jo Allah. Tapi malah inyo 
indak barasil mampaelok-i ubuangan. 

32 Baa mangko inyo indak barasil? Dek 
karano inyo mangarajokan paratuaran 
tu, indak malalui iman kapado Allah, 
tapi malalui usawonyo sandiri. Mako 
urang-urang tu jatuah tataruang di "Batu 
Sanduangan". 

33 Tantang parkaro Batu Sanduangan 
tu, di Alkitab lah tatulih nan bakcando 
iko, "Paratikanlah ko: Di Sion lah 
Den latakkan sabuwah batu, nan ka 
mambuwek urang tataruang, iyolah 
sabuwah batu sanduangan, nan ka 
mambuwek urang tajarungkuik. Tapi 
urang nan layi picayo kabake Inyo, indak 
ka kacewa." 

10 1 Sudaro-sudaro! Ambo iyo 
sabana taragak, kok dapek banso 
ambo disalamaikkan. Ambo sabana-bana 
badowa kapado Allah, untuak banso 
ambo tu. 

2 Ambo barani mangatokan, nan 
urang-urang tu, iyo sabana-bana 
basumangaik ba ibadaik kapado Allah. 
Tapi sumangaiknyo tu, indak badasarkan 
ka pangatawuan nan dari Allah. 

3Urang-urang tu indak mangatawui, 
baa caronyo Allah mambuwek 
ubuangan manusia jo Baliau, elok 
baliak. Dek karano, urang-urang tu 
manuruikkan caro inyo sandiri, mako 
inyo indak tunduak kapado caro nan lah 
ditunjuakkan dek Allah. 

4Sagalo paratuaran agamo Yahudi, 
lah dipanuahi dek Isa Almasih. Jadi, 
satiyok urang nan layi ba iman kapado 
Isa Almasih, mako ubuangannyo jo Allah 
lah elok baliak. 

3 Nabi Musa lah manyurekkan, 
baraso urang nan lah ba elok jo Allah 
badasarkan paratuaran agamo, mako 
urang tu ka iduik dek karano patuah 
kapado paratuaran agamo tu. 

6 Tapi, tantang baa caro urang ba elok 
baliak jo Allah, badasarkan iman kapado 
Allah, nan Alkitab lah mangatokan 
bakcando iko, "Indak usahlah angkau 
bakato di ati angkau, 'Siyakoh nan 
ka nayiak ka sarugo?' (mukasuiknyo, 
untuak mambawok Isa Almasih turun), 

7 atau, 'Siyakoh nan ka turun ka dunia 
urang mati?' (mukasuiknyo, untuak ma 
angkek Isa Almasih nayiak dari alam 
mauik)." 

8 Nan dimukasuikkan adolah bakcando 
iko, "Firman Allah tu sabana dakek ka 
angku-angku: iyolah di muluik angku- 
angku, di dalam ati angku-angku." Itulah 
firman iman nan kami lewakan: iyolah 
barito, baraso urang musti ba iman. 

? Dek karano, jikok sudaro mangaku jo 
muluik sudaro, baraso "nan Isa Almasih 
tu, adolah Tuhan", sarato sudaro picayo 
pulo di ati sudaro, baraso Allah lah ma 
iduikkan Isa Almasih baliak, sasudah 
mati, mako sudaro ka salamaik masuak 
sarugo. 

10 Dek karano, urang ba iman di atinyo, 
sainggo Allah manarimo inyo, sabagai 
urang nan lah ba elok baliak jo Allah. Jo 

muluiknyo urang mangaku, sainggo inyo 
disalamaikkan masuak sarugo. 

11 Dj Alkitab ado tatulih, "Urang nan ba 
iman indak ka dikacewakan." 

12 Itu balaku taradok kasadonyo urang, 
dek karano indak ado doh bedanyo, 
antaro urang Yahudi jo urang-urang 
banso lain. Allah nan satu tu, adolah 
Tuhan untuak kasadonyo urang. Baliau 
mambarikan barakaik nan balimpah- 
limpah, kabake sadonyo urang nan 
mamintak tolong kabake Baliau. 

13 Dj Alkitab ado tatulih, "Sadonyo 
urang nan basaru kapado Tuhan, ka 
salamaik." 

14 Tapi, baa pulo keceknyo ka basaru 
kapado Tuhan, jikok inyo alun picayo? 
Baa pulo keceknyo ka picayo kapado 
Tuhan, jikok inyo alun mandanga tantang 
Tuhan? Baa pulo kecek urang-urang tu, 
ka dapek mandanga tantang Tuhan, 
jikok indak ado urang nan ma agiah 
tawu? 

15 Baa pulo kecek urang ka payi 
mambaritokan, jikok inyo tu indak 
di utuih? Di Alkitab ado tatulih nan 
bakcando iko, "Baralah ka rancaknyo, 

kadatangan urang-urang nan mambawok 
Kaba Baiak dari Allah!" 

16 Tapi indak kasadonyo urang doh, nan 
namuah manarimo Kaba Baiak tu. Dek 
karano Nabi Yesaya lah mangatokan, 
"Tuhan, siyakoh urang nan lai ka namuah 
picayo, kabake barito nan kami bawok?" 

17 Itu sababnyo mangko urang-urang bi 
picayo, dek karano inyo lah mandanga 
barito, barito didanga, dek karano ado 
urang nan mambaritokan tantang Isa 
Almasih. 

18 Tapi ambo niyo nak batanyo: Apokoh 
iyo, urang-urang tu alun mandanga 
barito tu? Lah jaleh, inyo lah mandanga! 
Dek karano di Alkitab ado tatulih nan 
bakcando iko, "Suwaro urang-urang 
tu, lah mansipongang di muko bumi, 
kato-katonyo lah sampai ka ujuang 
dunia." 

19 Ambo nak batanyo ciyek lai: Apokoh 
iyo, banso Israel alun tawu? Biyalah 
tanyo tu partamu-tamu dijawab dek 
Nabi Musa. Nabi Musa mangatokan, 
"Bakcando ikolah firman Allah, 'Aden 
ka mambuwek kalian bingik, taradok 
kabake suatu banso, nan indak umaik, 

Aden ka mambuwek kalian bangih, 
taradok suatu banso nan pandie.'" 

20 Nabi Yesaya labiah barani lai 
mangecek. Inyo mangatokan, "Bakcando 
ikolah firman Allah, 'Urang-urang nan 
indak mancari Den, malah inyo basuwo 
jo Den: Aden ka mampanampakkan 
diri-Den, kabake urang-urang, nan indak 
mananyokan tantang diri Den." 

21 Tapi, tantang banso Israel, Nabi 
Yesaya lah mangatokan, "Bakcando 
ikolah firman Allah, 'Sapanjang ari, Den 
ma oncongkan tangan-Den, kabake 
suatu banso nan kareh kapalo, sarato 
nan indak patuah."" 

1 1 1 Ambo niyo batanyo: Apokoh 

Allah lah mambuwang umaik- 
Nyo? Tantu indak! Ambo sandiri adolah 
urang Israel, katurunan Nabi Ibrahim, 
dari suku Benyamin. 

2 Indak! Allah indak mambuwang 
umaik-Nyo doh, iyolah umaik nan 
lah dipiliah-Nyo dari sajak samulo. 
Sudaro-sudaro tawu, apo nan tatulih 
di Alkitab tantang Nabi Elia, kutiko 
inyo mangadukan masalah urang Israel 
kapado Allah. Nabi Elia mangatokan, 

3 "Tuhan, urang-urang Israel lah bi 
mambunuahi nabi-nabi Angkau, sarato 
lah mambinasokan tampaik-tampaik 
mampasambahkan karoban untuak 
Angkau. Tingga ambo surang sajonyo 
lai, urang-urang tu nak ka mambunuah 
ambo pulo." 

4 Apokoh jawaban Allah kabake 
Nabi Elia? Allah bakato, "Aden lah 
manyisiahkan tujuah ribu urang, untuak 
diri-Den sandiri. Urang-urang tu alun 
panah lai manyambah dewa Baal." 

> Baitu pulo kiniko: Ado sakalompok 
ketek urang-urang nan lah dipiliah dek 
Allah, dek karano rahmaik-Nyo. 

6 Baliau mamiliah urang-urang tu dek 
karano rahmaik-Nyo, indak dek karano 
pabuatan baiak urang-urang tu doh. 
Kok santano Allah mamiliah manusia, 
dek karano di pabuatan baiaknyo, mako 
rahmaik Allah tu, indak rahmaik nan 
sajati doh tu namonyo. 

7 Jadi, baa lai? Umaik Israel indak 
mandapekkan apo nan inyo cari. Nan 
mandapek hanyolah sakalompok ketek, 
urang-urang nan lah dipiliah dek Allah. 
Urang nan lain kasadonyo bi kareh 
kapalo taradok panggielan Allah. 


ROMA 11.8-12 63 


#Dek karano di Alkitab ado tatulih 
nan bakcando iko, "Allah manjadikan 
ati sarato jo pikieran urang-urang tu, 
jadi mada: sampai kiniko, nan mato 
urang-urang tu indak dapek maliyek, 
talingonyo indak dapek mandanga." 

9 Nabi Daud lah mangatokan pulo, 
"Biyalah sagalo alek urang-urang tu, 
manjadi parangkok untuak inyo sandiri, 
ka manjadi lubang, tampaik inyo jatuah 
jo binaso! 

10 Biyalah pancaliak-an urang-urang tu 
manjadi kalam, supayo inyo indak dapek 
maliyek, biyalah inyo manjadi bungkuak 
salamo-lamonyo." 

11 Ambo nak batanyo ciyek lai: Dikutiko 
urang Yahudi bi jatuah, apokoh itu tajadi 
supayo inyo binaso? Tantu indak! Tapi 
dek karano inyo badoso, mako banso 
lain malah disalamaikkan, sainggo 
manyababkan urang Yahudi bingik 
kabake banso lain tu. 

12Dek karano banso Yahudi basalah, 
inyo indak namuah mamatuahi kahandak 
Allah, mako banso-banso lain dibarakaik- 
i dek Allah. Apo lai, jikok ubuangan 
banso Yahudi jo Allah lah elok baliak, 

tantu labiah gadang lai barakaik, nan ka 
dibarikan dek Allah kabake inyo! 

13Tapi nan kiniko, eloklah ambo 
mangecek kabake sudaro-sudaro, nan 
indak urang Yahudi! Salamo ko, sabagai 
rasul untuak banso-banso nan indak 
urang Yahudi, sabana ambo junjuang 
tinggi tugeh ambo tu. 

14 Ambo ma arokkan, kok dapek 
ambo bisa manimbuakan bingik di 
ati banso ambo tu sandiri, supayo jo 
caro nan bakcando itu, ambo dapek 
manyalamaikkan sabagian dari inyo. 

15 Dek karano, urang Yahudi tu indak 
ditarimo dek Allah, mako ubuangan 
dunia, manjadi elok baliak jo Allah: apo 
lai jikok urang-urang Yahudi tu, ditarimo 
dek Allah! Tantu inyo samo jo bakcando 
urang mati, nan lah iduik baliak! 

16 Jikok sakarek roti nan partamu, 
lah dipasambahkan kapado Allah, 
mako itu ba arati, kasadonyo roti tu 
dipasambahkan pulo kapado Allah. Jikok 
urek batang kayu, adolah miliak Allah, 
mako itu ba arati, sangkak-sangkaknyo 
miliak Allah pulo. 

17 Sabagian dari sangkak-sangkak 
batang jaitun -- iyolah urang-urang 

Yahudi -- lah dikarek. Dibakeh pangarek- 
an tu, ditempekan sangkak batang 
jaitun rimbo, iyolah sudaro-sudaro nan 
indak urang Yahudi. Sudaro ditempekan 
disinan, supayo sudaro marasokan 
sagalo nan baiak, dari kahidupan rohani 
urang-urang Yahudi. 

18 Dek karano itu, janlah angku-angku 
ma anggap enteng kabake urang-urang 
nan lah dikarek, bakcando jo sangkak 
kayu tu. Angku-angku musti tatap 
mangana, nan baraso angku-angku 
hanyolah sangkak. Indak sangkak doh 
nan ma agiah makan untuak urek, tapi 
ureklah, nan ma agiah makan untuak 
sangkak. 

19 Tapi sudaro bi mangatokan, "Iyo 
batua tu, tapi, mangkonyo sangkak- 
sangkak tu dikarek, supayo ambo buliah 
ditempekan dibakeh pangarek-an tu!" 

20 Batua, iyo baitu. Tapi, urang-urang 
tu mangko inyo dibuwang, dek karano 
inyo indak picayo, sadangkan sudaro 
mangkonyo ditarimo, dek karano sudaro 
picayo. Jadi, janlah sudaro tabik uju dek 
karano di itu: malah musti sabaliaknyo, 
sudaro andaknyo maraso takuik. 

21 Dek karano, jikok Allah indak maraso 
ibo untuak mambuwang urang Yahudi, 
nan inyo adolah sangkak-sangkak dari 
jaitun nan usali, mako sudaro jan 
manyangko pulo, Allah ka maraso ibo 
untuak mambuwang sudaro! 

22 Kiniko kito dapek maliyek, bara 
kabaiaknyo Allah, baitu pulo sabaliaknyo, 
bara pulo kakarehnyo Baliau. Baliau 
batindak kareh taradok urang-urang 
nan badoso, tapi Baliau elok ati taradok 
sudaro -- asakan sudaro layi tatap iduik 
manuruik kabaiakkan-Nyo. Jikok indak, 
mako sudaro pun ka dibuwang pulo. 

23 Tantang parkaro urang-urang Yahudi 
tu, jikok inyo lah baranti mangarehkan 
kapalo, mako inyo ka ditarimo baliak: 
dek karano Allah bakuwaso untuak 
manarimo inyo. 

24 Sudaro nan indak barasa dari banso 
Yahudi, sudaro ibaraiknyo adolah, 
bakcando sangkak dari batang jaitun 
rimbo. Nah, jikok iduik sudaro layi 
balawanan jo sipaik sudaro nan lamo, 
mako sudaro bisa ditempekan di batang 
jaitun nan usali, apo lai urang-urang 
Yahudi, nan inyo tu di ibaraikkan 
bakcando sangkak batang jaitun nan 

usali. Tantu labiah mudah lai dek 
Allah untuak manempekan baliak, 
urang-urang tu ka batang jaitunnyo 
sandiri. 

25 Oih sudaro-sudaro! Ambo ma 
arokkan, angku-angku jan maraso lah 
tawu sagalo-galonyo. Dek karano, ado 
suatu parkaro nan katuju dek Allah, tapi 
alun lai dikatawui dek urang. Ambo niyo 
andaknyo angku-angku mangatawuinyo: 
ikolah nan ambo mukasuikkan: Sabagian 
dari urang Yahudi basikareh kapalo, 
tapi sipaiknyo nan bakcando itu, isuak 
ka ilang, jikok lah langkok bilangan 
urang-urang nan indak urang Yahudi, 
datang kapado Allah. 

26 Bakcando itulah, kasadonyo urang 
Yahudi ka salamaik. Dek karano di 
Alkitab ado tatulih nan bakcando iko, 
"Rajo Panyalamaik ka datang dari Sion: 
Inyo ka ma apuihkan sagalo karajo 
jahek, dari katurunan Yakub. 

27 Aden ka mambuwek janji jo urang- 
urang tu, diwakatu Waden ma ampuni 
doso-dosonyo." 

28 Dek karano urang Yahudi indak 
namuah manarimo Injil nan dari Allah, 
mako inyo manjadi musuah Allah: tapi 

malah manjadi ka untuangan bagi 
sudaro-sudaro nan indak urang Yahudi. 
Tapi, dek karano inyo umaik piliahan 
Allah, mako urang-urang Yahudi tu, inyo 
tatap dikasiahi dek Allah, dek karano di 
niniak muyangnyo. 

29 Dek karano, jikok Allah lah mamiliah 
surang urang, sarato mambarakaik-i 
urang tu, mako Allah indak panah doh 
ma elo baliak apo nan lah dijanjikan-Nyo. 

30 Dawulu angku-angku durako 
kapado Allah. Tapi nan kiniko Allah lah 
manyatokan, baraso doso angku-angku 
lah di ampuni, dek karano di urang-urang 
Yahudi nan durako. 

31 Baitu pulo jo urang-urang Yahudi tu. 
Kiniko inyo indak bi patuah kapado Allah, 
supayo doso angku-angku di ampuni. 
Tapi isuak, urang-urang Yahudi tu ka bi 
datang kapado Allah, mako dosonyo ka 
di ampuni. 

32 Dek karano Allah indak 
namuah mamaso urang, Baliau lah 
mampadiyakan kasadonyo umaik 
mukaluak, dalam kadurakoan, jo caro 
nan baitu, Allah dapek manyatokan 
raso ibo-Nyo kabake umaik manusia 
kasadonyo. 

33 Sabana luwa biaso kakayoan Allah! 
Sabana gadang kabijaksanoan Baliau, 
sarato laweh pangatawuan-Nyo! Siyakoh 
urang nan ka dapek manyalidiak-i sagalo 
kaputusan Baliau? Siyakoh urang nan ka 
dapek mangarati, baa caro-caro Baliau 
bakarajo? 

34 Di Alkitab ado tatulih nan bakcando 
iko, "Siyakoh urang nan mangatawui 
pikieran Tuhan? Siyakoh urang nan ka 
dapek mambari nasiyaik kabake Baliau? 

35 Siyakoh urang nan panah mambari 
sasuatu kapado Tuhan sainggo urang tu 
bisa manuntuik baleh dari Baliau?" 

36 Allah lah nan manjadikan sagalo 
sasuatu. Kasadonyo barasa dari Baliau, 
kasadonyo adolah untuak Baliau. 
Tapujilah Allah untuak salamo-lamonyo! 
Amin. 

1 2 t Sudaro-sudaro! Allah sangaik 

elok kabake kito. Itu sababnyo 
mangko ambo sabana mamintak pulo, 
supayo angku-angku mampasambahkan 
diri angku-angku, sabagai karoban 
nan iduik, nan disangajokan untuak 
Allah, sarato nan manyanangkan ati 
Baliau. Ibadaik nan bakcando itulah nan 

samustinyo angku-angku pasambahkan 
kapado Allah. 

2 Janlah dituruikkan caro-caro iduik 
urang dunia ko. Padiyakanlah Allah 
ma ubah diri angku-angku manjadi 
baru, supayo angku-angku barubah. 

Jo caro nan baitu angku-angku dapek 
mangatawui kahandak Allah -- iyolah 
apo nan baiak, apo nan samparono, 
sarato apo nan manyanangkan ati 
Baliau. 

3 Allah lah ma agiahkan karunia kabake 
ambo. Itu sababnyo mangko ambo 
manasiyaik-i sudaro-sudaro kasadonyo: 
Janlah maraso diri labiah tinggi dari nan 
sabananyo. Andaknyo angku-angku tawu 
ma ukua ka adaan diri angku-angku, 
sacaro randah ati, tiyok-tiyok urang ma 
ukua dirinyo manuruik kamampuan nan 
dibarikan dek Allah kabake inyo, dek 
karano inyo ba iman kapado Isa Almasih. 

4Tubuah kito banyak angguatonyo. 
Satiyok-tiyok angguato ado tugehnyo 
surang-surang. 

> Baitu pulo jo kito ko. Biyapun kito 
ko banyak, tapi kito ko marupokan 
ciyek tubuah, dek karano kito basatu 
jo Isa Almasih. Satiyok-tiyok kito ko ba 


ROMA 12.6-8 71 


ubuangan nan ciyek jo nan lain, sabagai 
angguato-angguato dari tubuah nan 
ciyek. 

6 Satiyok-tiyok kito, punyo karunia 
palayanan nan balain-lain. Sagalo 
karunia tu dibarikan dek Allah kabake 
kito manuruik rahmaik-Nyo. Dek karano 
itu, kito musti mampagunokan sagalo 
karunia tu. Urang nan punyo karunia 
untuak mangabakan barito nan dari 
Allah, inyo musti mangabakan barito nan 
dari Allah tu, manuruik kamampuan nan 
ado dinyo. 

7 Urang nan punyo karunia untuak 
manolong urang lain, mako inyo musti 
satuluih ati manolong urang lain. Urang 
nan punyo karunia untuak ma aja, mako 
inyo musti satuluih ati ma aja. 

8 Urang nan punyo karunia, untuak 
mambari sumangaik kabake urang lain, 
mako inyo musti sabana-bana mambari 
sumangaik kabake urang lain. Urang nan 
punyo karunia untuak mambari kabake 
urang lain, apo nan dipunyoinyo, mako 
inyo musti mangarajokan tu, jo sanang 
ati sacaro patuik. Urang nan punyo 
karunia untuak mamimpin, mako inyo 
musti sabana-bana mamimpin. Urang 

nan punyo karunia, untuak manyatokan 
raso ibo kabake urang lain, mako inyo 
musti mangarajokannyo jo sacaro 
sanang ati. 

? Kasiahilah sacaro tuluih. Jajoklah 
kabake nan jahek, sarato bapaciklah 
kabake apo nan baiak. 

10 Andaklah sudaro-sudaro samo-samo 
mangasiahi, nan surang kabake nan 
lain sacaro arek, saroman jo urang nan 
badunsanak dalam sabuwah rumah 
tanggo, andaknyo angku-angku basigadu 
labiah dawulu mambari aromaik. 

11 Bakarajolah sungguah-sungguah. Jan 
pamaleh. Bakarajolah untuak Tuhan jo 
sumangaik nan dari Roh Allah. 

12 Andaknyo sudaro baharok kapado 
Tuhan, jo raso sukocito, saba lah dalam 
kasusahan, sarato takunlah badowa. 

13 Tolonglah mancukuikkan kaparaluan 
urang-urang Kristen nan lain, tarimolah 
sudaro-sudaro sa iman, nan indak 
bakatawuan jo angku-angku, sacaro jo 
sanang ati di rumah angku-angku. 

14 Mintaklah kapado Allah, supayo 
Baliau mambarakaik-i urang-urang nan 
jahek taradok angku-angku. Iyo musti 
baitu, mintaklah kapado Allah supayo 

Allah mambarakaik-i urang-urang tu, jan 
angku-angku mangutuak. 

15 Satolah bagadang ati, jo urang-urang 
nan sadang bagadang ati, baitu pulo 
sabaliaknyo, sato pulolah manangih jo 
urang-urang nan sadang manangih. 

16 Tduiklah badamai nan surang jo nan 
lain. Janlah uju, tapi sasuwaikanlah diri 
angku-angku jo urang badarai. Janlah 
ma anggap diri labiah pandai daripado 
nan sabananyo. 

17 Jikok urang babuwek jahek kabake 
angku-angku, janlah dibaleh jo nan 
jahek pulo. Karajokanlah apo nan di 
anggap elok dek kasadonyo urang. 

18 Dari pihak angku-angku, ba usawolah 
sadapek mungkin untuak iduik damai jo 
kasadonyo urang. 

19 Oih sudaro-sudaro ambo! Janlah 
mambaleh dandam, biyalah Allah nan 
ka ma ukun. Dek karano di Alkitab ado 
tatulih, "Adenlah nan ka mambaleh. 
Adenlah nan ka ma ukunnyo, kecek 
Tuhan." 

20 Baitu pulo sabaliaknyo, jikok musuah 
angku-angku baparuik litak, mako 
agiahlah inyo makan: jikok inyo auih, 
agiahlah inyo minun. Dek karano, jo 

caro nan bakcando itu, mako sudaro ka 
mambuwek inyo manjadi malu. 

21 Janlah dipadiyakan diri angku-angku, 
dikalahkan dek nan jahek, tapi andaknyo 
angku-angku mangalahkan nan jahek jo 
kabaiakkan. 

1 3 1 Satiyok urang mustilah patuah 

kapado pamarentah, dek 
karano, indak ado doh pamarentah 
nan indak mandapek kuwaso dari 
Allah. Pamarentah nan ado kiniko, inyo 
manjalankan kuwasonyo dek karano 
parentah dari Allah. 

2 Itu sababnyo urang nan malawan ka 
pamarentah, ba arati inyo tu malawan 
kabake apo nan lah ditantukan dek Allah. 
Urang nan mampabuwek nan bakcando 
itu, mako inyo ka manarimo ukunan. 

3Dek karano, urang nan babuwek 
baiak, inyo indak paralu takuik 
kabake pamarentah. Hanyo urang nan 
mangarajokan nan jahek sajolah nan 
musti takuik. Jikok sudaro niyo, supayo 
sudaro indak maraso takuik taradok 
pamarentah, mako sudaro karajokan 
sajolah nan baiak, mako sudaro ka 
dipuji. 

“Dek karano pamarentah adolah 
pisuruah Allah, nan bakarajo untuak 
kabaiakkan angku-angku. Tapi jikok 
sudaro babuwek jahek, mako sudaro iyo 
musti takuik kabake inyo, dek karano, 
indak siyo-siyo sajo doh pamarentah, 
inyo bakuwaso untuak ma ukun urang. 
Pamarentah adolah pisuruah Allah, 
inyolah nan ka manjatuahkan ukunan 
Allah kabake urang-urang nan babuwek 
jahek. 

5 Itulah sababnyo, mangkonyo sudaro 
musti patuah kapado pamarentah -- 
indak hanyo dek karano sudaro takuik 
ka kanai ukun sajo doh, tapi dek karano 
ati ketek angku-angku tu bana, nan 
manyuruah patuah. 

6 Itu pulolah sababnyo, mangko sudaro 
disuruah mambayie pajak, dek karano 
pamarentah adolah pagawai Allah, nan 
sangajo ditugehkan untuak itu. 

7 Jadi, bayielah kapado pamarentah, 
apo nan musti sudaro bayie. Bayielah 
pajak, jikok sudaro musti mambayie 
pajak: bayielah cukai, jikok sudaro 
musti mambayie cukai. Aragowilah 
urang-urang nan musti di aragowi, 

aromaik-ilah urang-urang nan musti di 
aromaik-i. 

8 Janlah sudaro ba utang apo pun juwo, 
kabake siya-siyanyo, salain daripado 
ba utang kasiah, nan surang taradok 
kabake nan lain. Dek karano, satiyok 
urang nan layi mangasiahi sasamo 
manusia, ba arati inyo lah manjalankan 
kasadonyo paratuaran Nabi Musa. 

9 Dek karano, paratuaran agamo Yahudi 
iyolah: Jan bajina, jan mambunuah, 
jan mancilok, jan baniyaik nak ka ma 
ambiak punyo urang lain: kasadonyo 
tu, tamasuak jo paratuaran-paratuaran 
nan lain bagai, lah dibulekkan manjadi 
ciyek paratuaran sajo, iyolah, "Kasiahilah 
sasamo manusia, bakcando angkau 
mangasiahi diri angkau sandiri." 

10 Satiyok urang nan lai mangasiahi 
urang lain, tantu lah jaleh inyo indak 
ka mampabuwek nan jahek doh, 
kabake urang lain. Jadi, urang nan lai 
mangasiahi sasamo manusia, ba arati 
inyo lah mangarajokan sapanuahnyo, 
kasadonyo paratuaran agamo. 

11 Salain daripado nan lah ambo 
katokan cako, angku-angku lah tawu 
pulo, baraso maso nan kiniko, adolah 

maso untuak jago dari lalok bagi 
angku-angku. Dek karano, masonyo kito 
untuak disalamaikkan, lah labiah dakek 
kiniko, daripado kutiko kito baru muloi 
ba iman. 

12 Ari lah laruik tangah malam: sabanta 
lai ari lah siang. Jadi, eloklah kito baranti 
lai mangarajokan karajo-karajo nan 
buruak. Kito musti mamaga diri jo 
sinjato tarang. 

13 Kito musti mangarajokan karajo- 
karajo nan di aromaik dek urang, 
bakcando karajo-karajo nan biasonyo 
dikarajokan urang di siang ari: janlah 
baralek bagadang ati, malampaui 
bateh, janlah mabuak-mabuak. Jan 
bacaruik-caruik, janlah baparangai nan 
indak bataratik. Jan bacakak, janlah 
pambingik. 

14 Biyalah Tuhan Isa Almasih 
nan manantukan, apo nan musti 
angku-angku karajokan. Janlah 
mampaturuikkan tabiyaik angku-angku 
sabagai manusia nan badoso, untuak 
pamuwehkan awa napasu. 

14 1 Urang nan indak yakin kabake 

apo nan di imaninyo, mako inyo 
musti sudaro-sudaro tarimo sacaro 

elok. Jan batangka jo inyo, tantang apo 
pandapeknyo. 

2 Ado urang nan bapandapek, baraso 
inyo buliah mamakan apo sajo. Tapi ado 
urang lain nan lamah imannyo, inyo 
bapandapek, baraso inyo hanyo buliah 
mamakan sayua-sayua sajo. 

3 Bagi urang nan mamakan apo sajo, 
janlah inyo ma anggap randah, taradok 
urang nan hanyo mamakan, makanan 
nan bapiliah, bagi urang nan hanyo 
mamakan, makanan nan tatantu sajo, 
janlah pulo manyalahkan, urang nan 
mamakan apo sajo, dek karano, Allah 
lah manarimo inyo. 

4Siyakoh sudaro, mangkonyo sudaro 
musti manyidangkan budak urang lain? 
Antah budak tu jatuah, atau budak 
tu tagak, itu adolah urusan induak 
samangnyo. Iyo batua, budak tu ka 
tagak badiri, dek karano Tuhan bisa 
manyuruah inyo tagak badiri. 

3 Ado urang nan ma anggap, suatu 
ari tatantu, labiah pantiang daripado 
ari-ari nan lain, sadangkan ado pulo 
urang lain nan ma anggap, baraso 
kasadonyo ari tu samo sajo. Padiyakan 

sajolah tiyok-tiyok urang manantukan 
pandapeknyo surang-surang. 

5Urang nan mamantiangkan ari-ari 
tatantu, mako inyo buwek bakcando 
itu, untuak mamuliekan Tuhan. Urang 
nan mamakan apo sajo, inyo buwek 
bakcando itu, untuak mamuliekan 
Tuhan, dek karano inyo basyukur kapado 
Allah dek mandapek makanan tu. Baitu 
pulo, jo urang nan mamakan hanyo 
makanan nan tatantu sajo, mukasuik 
inyo untuak mamuliekan Tuhan pulo, 
sarato basyukur kapado Allah. 

7Indak surang juwo doh kito ko, nan 
iduik untuak diri kito sandiri: indak 
surang juwo doh kito ko, nan mati 
untuak diri sandiri. 

8 Jikok kito iduik, kito iduik untuak 
Tuhan. Jikok kito mati, kito pun mati 
untuak Tuhan. Jadi, iduik atau mati, kito 
adolah miliak Tuhan. 

? Isa Almasih lah mati, sudah tu Baliau 
iduik baliak. Itu sababnyo mangko Baliau 
manjadi Tuhan, untuak urang-urang 
nan iduik, manjadi Tuhan pulo untuak 
urang-urang nan lah mati. 

10 Jadi sudaro-sudaro! Untuak apo 
gunonyo angku-angku manyalahkan 

dunsanak nan sa iman? Untuak apo 
gunonyo angku-angku ma anggap inyo 
randah? Kasadonyo kito ka mangadap 
Allah untuak disidangkan. 

11 Di Alkitab ado tatulih, "Nan 
sabananyo," kecek Tuhan, "Satiyok-tiyok 
urang, ka manyambah sujuik di adok-an 
Den: satiyok urang ka mangaku, baraso 
Adenlah Allah." 

12 Jadi, satiyok-tiyok kito musti 
batangguangjawab kapado Allah, jo 
sagalo apo nan kito karajokan. 

13 Dek karano itu, janlah kito salah 
manyalahkan. Tapi musti sabaliaknyo, 
ba usawolah supayo angku-angku jan 
mampabuwek sasuatu karajo, nan 
manyababkan sudaro sa iman tapadayo 
babuwek doso. 

14 Dek karano ambo basatu jo Tuhan 
Isa Almasih, mako ambo sabana yakin, 
baraso, nan sabananyo indak ado ciyek 
juwo doh nan patuik dikatokan najih: 
barang sasuatu bisa dikatokan najih 
bagi surang urang, jikok urang tu ma 
anggapnyo najih. 

15 Tapi, jikok apo nan sudaro makan, 
dek karano di makanan sudaro tu, 
ado surang sudaro sa iman, nan sakik 

atinyo, mako karajo sudaro tu, indak 
manunjuakkan kasiah lai tu namonyo. 
Jikok Isa Almasih lah mati untuak surang 
urang, mako janlah dipadiyakan ati 
urang tu, dirusak dek apo nan sudaro 
makan. 

16 Itulah sababnyo, janlah ma anggap 
elok manuruik angku surang, tapi buruak 
manuruik pandapek urang lain. 

17 Dek karano, Allah indak lai 
mambatehi iduik urang, tantang apo nan 
buliah dimakan, atau apo nan buliah 
diminun, nan bakcando itu indak paralu 
lai. Nan pantiang iyolah, apokoh urang 
tu layi mangarajokan apo nan katuju 
dek Allah, layikoh inyo mangalami 
katanangan ati, layikoh inyo manarimo 
sukocito nan dibarikan dek Roh Allah? 

18 Jrang nan malayani Isa Almasih jo 
caro nan bakcando itu, ba arati urang tu 
layi manyanangkan ati Allah, inyo pun di 
aragowi dek urang lain. 

19 Dek karano itu, nan tujuan kito 
mustilah tatap untuak mangarajokan, 
karajo-karajo nan mambuwek kito saiyo 
sakato, sarato samo-samo mambangun. 

20 Janlah dek karano parkaro di 
makanan, sudaro marusak apo nan lah 

dikarajokan dek Allah. Sagalo makanan 
buliah untuak dimakan; tapi, jikok apo 
nan sudaro makan, manyababkan urang 
lain badoso, mako sudaro pun basalah. 

21 abiah elok jan lai makan dagiang, 
atau minun anggur, atau mangarajokan 
apo sajo, jikok karajo sudaro tu 
manyababkan dunsanak sa iman kito, 
jadi badoso. 

22 Biyalah, apo nan sudaro yakini tu, 
sudaro karajokan sajolah di adok-an 
Allah, untuak diri sudaro sandiri. 
Babahagialah urang nan indak ma 
ukun dirinyo sandiri, dalam apo nan di 
anggapnyo baiak untuak dikarajokan. 

23 Tapi, urang nan ba uweh-uweh 
ka mamakan sasuatu, tapi kudian 
dimakannyo juwo, mako urang tu 
disalahkan dek Allah: dek karano 
urang tu indak batindak manuruik 
kayakinannyo, tantang apo nan batua, 
atau apo nan salah. Apo sajo nan 
dikarajokan dek manusia, jikok indak 
dek karano di iman, mako inyo badoso. 
1 5 1 Kito nan sabana-bana yakin, 

kabake apo nan kito imani, 
mako kito musti saba, jan sampai 
kito mangarajokan, karajo nan ka 

manyingguang parasaan sudaro kito 
nan lamah iman. Janlah kito hanyo nak 
manyanangkan diri kito surang. 

2Tapi sabaliaknyo, satiyok-tiyok kito 
musti andaknyo manyanangkan ati 
sudaro kito, untuak kabaiakkannyo, 
supayo kayakinannyo batambah kuwaik. 

3Dek karano Isa Almasih sandiri pun, 
indak ado doh mamikiekan apo nan ka 
lamak dek Baliau surang. Di Alkitab ado 
tatulih nan bakcando iko, "Sagalo cacek 
nan dicacekkan dek urang-urang nan 
durako kabake Angkau, lah ditimpokan 
kabake ambo." 

4Kasadonyo nan tasurek di Alkitab, 
adolah untuak pa aja kito. Dek karano di 
palajaran nan kito tarimo dari Alkitab, 
manjadikan kito tabah, sarato kuwaik, 
sainggo kito hanyo baharok kapado Allah 
sajo. 

Mudah-mudahan Allah nan 
mambarikan katabahan, sarato 

nan mambarikan pangiburan kabake 
manusia, Baliau ka manolong angku- 
angku untuak iduik sahati, manuruik 
taladan nan dibarikan dek Isa Almasih. 

6 Sacaro jo sahati, kasadonyo sudaro 
dapek basamo-samo mamuji Allah, 
Bapak Tuhan kito Isa Almasih. 

7 Dek karano itu, andaknyo sudaro- 
sudaro dapek samo-samo manarimo 
antaro kito nan sa iman, sacaro jo 
sanang ati, samo pulo andaknyo, 
bakcando Isa Almasih manarimo 
angku-angku untuak mamuliekan Allah. 

8 Dek karano itu, cubolah kana, 
bakcando Isa Almasih lah malayani 
urang Yahudi, untuak manyatokan 
baraso Allah sabana satiya, dalam 
manapek-i janji-janji-Nyo kabake niniak 
muyang kito. 

9 Banso-banso lain lah dipanggie pulo 
dek Isa Almasih, supayo buliah sato 
pulo untuak mamuliekan Allah, itu dek 
karano kabaiakkan ati Baliau kabake 
urang-urang tu. Di Alkitab ado tatulih 
nan bakcando iko, "Dek karano itu, mako 
ambo ka mamuji Angkau, di adok-an 
sagalo banso, ambo ka malagukan lagu 
pujian untuak namo Angkau." 

10 Ado pulo tatulih, "Oih sagalo banso! 
Basukocitolah, samo-samo jo umaik 
Allah nan dipiliah." 

11 Sudah tu, ado pulo ciyek lai tatulih, 
"Pujilah Allah, oih sagalo banso, 
andaknyo kasadonyo urang mamuji 
Baliau!" 

12 Nabi Yesaya ado pulo mangatokan, 
"Dari katurunan Isai, ka mancogok 
surang urang, nan ka mamarentahi 
sagalo banso: kabake Baliau tu lah, 
sagalo banso manggantuangkan harok." 

13 Allah adolah tampaik angku-angku 
baharok. Mudah-mudahan Baliau ma 
isi ati angku-angku jo sagalo sukocito, 
sarato jo aman santoso, dek karano 
angku-angku ba iman kabake Baliau, 
supayo jo kuwaso Roh Allah, angku- 
angku batambah yakin hanyo baharok 
kapado Allah. 

14 Oih sudaro-sudaro ambo! Ambo 
yakin, baraso sambuah di angku-angku 
karajo-karajo nan baiak. Angku-angku 
pun mangatawui sagalo-galonyo, 
angku-angku dapek pulo aja ma aja-i. 

15 Tapi, ado pulo parkaro-parkaro nan 
tatantu, ambo musti mamparingekkan 
angku-angku malalui surek ko, dek 
karano, Allah nan lah mambarikan tugeh 
tu kabake ambo. 

16 Baliau lah manjadikan ambo sabagai 
palayan Isa Almasih, untuak di utuih 
kabake banso-banso nan indak urang 
Yahudi. Ambo batindak sabagai imam, 
nan ka mangabakan Injil nan dari Allah, 
supayo urang-urang nan indak urang 
Yahudi tu, manjadi suatu pasambahan 
kapado Allah, nan dapek ditarimo dek 
Baliau. Mudah-mudahan Roh Allah 
manjadikan urang-urang tu, jadi suatu 
pasambahan nan disangajokan untuak 
Allah. 

17 Jadi, dek karano ambo lah basatu jo 
Isa Almasih, mako ambo buliah saketek 
maraso bangga, jo sagalo apo nan ambo 
karajokan untuak Allah. 

18 Ambo barani mangecek bakcando itu, 
hanyo jo sagalo apo nan lah dipabuwek 
dek Isa Almasih malalui ambo, untuak 
manjadikan urang-urang nan indak 
urang Yahudi tu, supayo patuah kapado 
Allah. Ambo mangarajokan nan baitu, jo 
kato-kato maupun jo pabuatan, 

19 han disaratowi jo sagalo mukjizat, 
sarato jo parkaro-parkaro nan luwa 
biaso, kasadonyo tu dek karano kuwaik 
kuwaso Roh Allah. Injil tantang Isa 
Almasih lah ambo baritokan kabake 

sadonyo urang, muloi dari Yerusalem 
sampai ka Ilirikum. 

20 Cito-cito ambo iyolah, ambo niyo 
nak mambaritokan Injil nan dari Allah 
di tampaik-tampaik, nan urangnyo 
alun panah lai mandanga tantang Isa 
Almasih. Dek karano ambo, indak niyo 
doh managakkan bangunan, di ateh 
sandi nan lah dilatakkan dek urang lain. 

21Di Alkitab ado tatulih, "Urang-urang 
nan alun panah mandanga barito 
tantang Baliau, ka maliyek, baitu pulo, 
urang-urang nan alun panah mandanga, 
mako inyo ka mangarati." 

22 Itu sababnyo lah acok bana ambo 
tahalang, untuak mangunjuangi 
angku-angku. 

23 Tapi nan kiniko, karajo ambo di 
daerah-daerah tu, lah salasai. Lah 
batawun-tawun lamonyo ambo baniyaik 
nak ka mangunjuangi angku-angku. 

24 Kudian, jikok ambo lalu di kota 
angku-angku, dalam pajalanan ambo 
ka Spanyol, ambo sabana ma arokkan, 
kok dapek basuwo jo angku-angku, 
buliah basukocito agak sabanta jo 
angku-angku. Sasudah tu ambo ma 
arokkan, kok dapek angku-angku 

mambantu ambo untuak pajalanan 
ambo ka Spanyol tu. 

25 Tapi nan kiniko ambo nak ka payi ka 
Yerusalem, ma antakan bantuan untuak 
umaik Allah nan disinan. 

26 Dek karano jamaat-jamaat nan 
di Makedonia, jo nan di Akhaya, 
lah manyatujui untuak ma agiahkan 
sumbangan, kabake sudaro-sudaro nan 
bansaik, di antaro umaik Allah nan di 
Yerusalem. 

27 Sacaro jo sanang ati, urang-urang 
tu lah samupakaik untuak mambantu. 
Sabananyo, iyo lah sapatuiknyo urang- 
urang tu manolong sudaro-sudaro kito 
nan bansaik di Yerusalem: dek karano di 
urang-urang Yahudi tu lah, mangkonyo 
urang-urang nan indak urang Yahudi tu, 
lah manarimo barakaik-barakaik rohani 
nan dari Allah. Jadi, urang-urang nan 
indak urang Yahudi tu, iyo lah patuik 
pulo manolong urang-urang Yahudi, jo 
barakaik-barakaik arato bando. 

28 Jikok ambo lah salasai mangarajokan 
tugeh ambo ko, jikok lah ambo sarahkan 
sumbangan nan dikumpuakan tu, kabake 
sudaro-sudaro nan di Yerusalem, mako 

sudah tu ambo ka payi ka Spanyol, 
malalui kota angku-angku. 

29 Jikok ambo singgah ka tampaik 
angku-angku, lah jaleh ambo tibo jo 
sagalo barakaik nan malimpah, dari Isa 
Almasih untuak angku-angku. 

30 Ateh namo Tuhan kito Isa Almasih, 
sarato jo ateh namo kasiah nan lah 
dibarikan dek Roh Allah, mako ambo 
sabana mamintak kabake angku-angku, 
mudah-mudahan angku-angku sato 
pulo andaknyo, badowa basungguah- 
sungguah samo-samo jo ambo kapado 
Allah, untuak diri ambo. 

31 Badowalah, supayo Allah malapehkan 
ambo dari tangan urang-urang nan indak 
ba iman di Yudea, baitu pulo, tolong 
dowakan, supayo tugeh ambo untuak 
ma antakan sumbangan ka Yerusalem, 
ditarimo jo sacaro sanang ati dek 
sudaro-sudaro umaik Allah nan disinan. 

32 Jo caro nan baitu, jikok Allah ma 
inginkan, mako ambo ka dapek datang 
ka tampaik angku-angku, jo ati nan 
sanang. Ambo ka maraso tahibur, jikok 
lah basuwo jo angku-angku. 

33 Mudah-mudahan Allah, nan 
mambarikan aman santoso kabake 

manusia, ka tatap manyaratowi sudaro 
kasadonyo. Amin. 

1 6 1 Ambo niyo nak mamparkenalkan 

sudari kito, si Febe. Inyo lah 
mambantu jamaat di Kengkrea. 

2 Tarimolah inyo sabagai salah surang 
umaik Tuhan. Dek karano, bakcando 
itulah andaknyo urang-urang nan ba 
iman kapado Allah, supayo basadiyo 
manarimo sudaronyo nan lain. Tolonglah 
inyo, jikok inyo mamaralukan bantuan 
dari angku-angku, dek karano inyo 
sandiri lah banyak mambantu urang -- 
tamasuak ka ambo bagai. 

3Sampaikanlah salam ambo, kabake 
kanti-kanti ambo si Priskila jo si Akwila, 
nan lah samo-samo bakarajo jo ambo 
untuak Isa Almasih. 

4Inyo tu ampia mati, dek karano 
nak manyalamaikkan diri ambo. Ambo 
sabana batarimo kasih kabake inyo tu 
-- indak ambo sajo doh, tapi kasadonyo 
jamaat banso lain nan indak urang 
Yahudi, batarimo kasih pulo kabake inyo. 

5 Sampaikan pulolah salam ambo, 
kabake jamaat nan bakumpua di 
rumahnyo. Salam kapado si Epenetus 
nan ambo kasiahi. Inyolah urang di 

daerah Asia, nan partamu-tamu ba iman 
kapado Isa Almasih. 

6 Salam pulo kapado si Maryam. Inyo 
lah bakarajo kareh untuak angku-angku. 

7 Sampaikan pulo salam ambo, kabake 
si Andronikus jo si Yunias. Inyo sasuku 
banso jo ambo, kami lah samo-samo 
panah masuak pinjaro. Sabalun ambo 
ba iman kapado Isa Almasih, inyo lah 
labiah dawulu ba iman. Inyo tamusaua 
di antaro rasul-rasul. 

8 Salam kapado si Ampliatus nan ambo 
kasiahi, dek karano inyo samo-samo jo 
ambo, lah basatu jo Tuhan. 

9 Sampaikan aromaik ambo kabake si 
Urbanus, kanti kito nan lah samo-samo 
bakarajo jo kito untuak Isa Almasih. 
Sampaikan pulo aromaik ambo, kabake 
si Stakhis nan ambo kasiahi. 

10 Salam kabake si Apeles. Nan 
kasatiyaannyo kapado Isa Almasih, lah 
tabukti. Salam pulo kabake kaluarga 
Aristobulus, 

11 sarato kabake si Herodion. Inyo 
sasuku banso jo ambo. Salam pulo 
kabake sudaro-sudaro sa iman di 
kaluarga Narkisus. 

12 Salam ambo kabake si Trifena jo si 
Trifosa, nan lah bakarajo kareh malayani 
Tuhan, salam kabake si Persis nan ambo 
kasiahi. Inyo lah bakarajo kareh pulo 
untuak Tuhan. 

13 Salam kabake si Rufus, sarato jo 
mandehnyo, nan lah ambo sangko 
mandeh ambo pulo. Si Rufus adolah 
urang piliahan Tuhan nan tapyji. 

14 Sampaikanlah salam ambo, kabake 
si Asinkritus, ka si Flegon, ka si Hermes, 
ka si Patrobas, ka si Hermas, sarato 
jo kasadonyo sudaro sa iman, nan 
samo-samo jo urang-urang tu. 

15 Salam kabake si Filologus jo ka 
si Yulia, kabake si Nereus sarato jo 
dunsanaknyo nan padusi: kabake si 
Olimpas sarato jo kasadonyo sudaro sa 
iman nan samo-samo jo urang-urang tu. 

16 Basalam-salamanlah bakcando 
urang nan badunsanak di agamo 
Kristen. Kasadonyo jamaat Isa Almasih 
manyampaikan salamnyo kabake 
sudaro-sudaro. 

17 Sudaro-sudaro! Ambo sabana 
mamintak kabake sudaro-sudaro: 
Supayo ingek-ingeklah taradok urang- 
urang nan manimbuakan papacahan, 

sarato nan mangacaukan iman urang 
kapado Tuhan. Parkaro tu balawanan 
jo apo nan lah di ajakan kabake 
angku-angku. Jauahilah urang-urang 
nan bakcando itu. 

18 Dek karano, urang-urang nan 
mampabuwek bakcando itu, ba arati 
inyo tu, indak bakarajo untuak Isa 
Almasih Tuhan kito doh tu, tapi untuak 
mamuwehkan ka inginan atinyo surang. 
Jo umbuak, sarato jo kato-kato nan 
manih, inyo bi mangicuahi urang-urang, 
nan indak tawu apo-apo. 

19 Kasadonyo urang lah bi tawu, baraso 
angku-angku satiya kabake pangajaran 
Injil nan dari Allah. Sanang bana ati 
ambo mandanga, dek angku-angku 
layi bakcando itu. Ambo niyo, supayo 
angku-angku bijaksano tantang parkaro- 
parkaro nan baiak, tapi biyalah pandie 
tantang parkaro-parkaro nan jahek. 

20 Allah nan mambarikan aman santoso 
kabake manusia, Baliau sacapeknyo 
ka malatakkan ubilih di bawah kuwaso 
angku-angku, mako angku-angku ka 
mambinasokannyo. Mudah-mudahan 
sudaro-sudaro, tatap dibarakaik-i dek 
Isa Almasih Tuhan kito! 

21 Si Timotius kanti ambo, inyo bakirin 
salam pulo untuak angku-angku. Baitu 
pulo si Lukius, si Yason sarato jo si 
Sosipater, nan sasuku banso jo ambo. 

22 Nan mambuwek surek ko adolah 
ambo, si Tertius. Ambo mangucapkan 
salam basudaro pulo kabake angku- 
angku. 

23 Si Gayus bakirin salam kabake 
angku-angku. Ambo manompang 
dirumahnyo, jamaat kami ba ibadaik 
disinan pulo. Si Erastus kapalo ka 
uwangan kota, inyo bakirin salam untuak 
angku-angku. Baitu pulo si Kwartus 
sudaro kito. 

24 (Mudah-mudahan Tuhan kito 
Isa Almasih mambarakaik-i sudaro 
kasadonyo. Amin. | 

25 Tapujilah Allah! Baliau bakuwaso 
manguwaikkan iman sudaro, sasuwai 
jo Injil nan dari Allah, nan ambo 
baritokan tantang Isa Almasih. Ambo 
mambaritokan Injil tu sasuwai jo apo 
nan dinyatokan dek Allah: iyolah tantang 
rancana Allah, nan lah ba abaik-abaik 
lamonyo indak dikatawui dek urang. 

26 Tapi nan kiniko, dek karano parentah 
dari Allah nan kaka, mako apo nan 

dirancanakan tu, lah dinyatokan, sarato 
lah dibaritawukan kabake sadonyo 
banso, malalui kitab nabi-nabi, supayo 
kasadonyo urang-urang tu buliah picayo, 
sarato patuah kapado Allah. 

27 Baliaulah Allah nan indak babilang, 
Baliau Mahabijaksano. Mudah-mudahan 
Baliau disanjuang tinggi salamo- 
lamonyo, malalui Isa Almasih! Amin. 
Salam aromaik dari kami, Paulus, 
pisuruah Isa Almasih 


1 Korintus 


1 1 Sudaro-sudaro jamaat Allah nan 
di Korintus! Sudaro lah dipanggie 
dek Allah untuak manjadi umaik-Nyo, 
dek karano sudaro adolah miliak Isa 
Almasih, samo-samo jo kasadonyo urang 
dimano sajo, nan manyambah kapado 
Tuhan kito Isa Almasih, Baliau tu adolah 
Tuhan urang-urang tu, sarato Tuhan kito 
pulo. Ambo, si Paulus, sarato jo sudaro 
kito si Sostenes sabana ma arokkan, 
mudah-mudahan Allah Bapak kito, 
sarato jo Tuhan Isa Almasih manurunkan 
barakaik, sarato jo aman santoso kabake 
angku-angku. Mangkonyo ambo buwek 
surek ko, dek karano ambo adolah rasul 
Isa Almasih, nan lah di angkek dek Allah 
sandiri, manuruik kahandak Baliau pulo. 

2 (1:1) 

3(1:1) 

4Satantangan diri angku-angku, ambo 
sabana batarimo kasih kapado Allah, 
dek karano angku-angku lah manarimo 
rahmaik dari Allah, malalui Isa Almasih. 


1 KORINTUS 1.5-10 2 


3 Dek karano angku-angku lah manjadi 
miliak Isa Almasih, mako iduik angku- 
angku panuah jo parkaro-parkaro 
nan baiak dari Allah. Pangatawuan 
angku-angku tantang sagalo sasuatu, 
sangaik dalamnyo, angku-angku pandai 
pulo ma ajakan pangatawuan tu. 

6 Itu manandokan baraso kaba barito 
tantang Isa Almasih, iyo lah sabana 
masuak ka ati angku-angku, 

' sainggo angku-angku indak 
kakurangan sagalo barakaik, samantaro 
angku-angku mananti Tuhan kito Isa 
Almasih datang, Baliau ka diliyek dek 
kasadonyo urang. 

8 Isa Almasih sandiri nan ka manjamin 
angku-angku sampai ka akienyo: supayo 
dikutiko Baliau tibo isuak, Baliau dapek-i 
angku-angku indak bacacek andaknyo. 

9 Allah indak panah mungkie. Baliaulah 
Allah nan lah mamanggie angku-angku, 
untuak manjadi basatu jo Anak-Nyo, 
iyolah Isa Almasih, Tuhan kito. 

10 Oih sudaro-sudaro! Ateh namo Tuhan 
kito Isa Almasih, ambo mamintak supayo 
angku-angku kasadonyo saiyo sakato 
andaknyo: jan sampai ado silang salisiah 
di antaro angku-angku. Andaknyo 

angku-angku basatu, sahati sapikieran 
mangkonyo elok. 

11 Dek karano, urang-urang nan dari 
kaluarga si Kloe lah mancuritokan 
kabake ambo, baraso ado patangkaran 
di antaro angku-angku. 

12 Nan ambo mukasuikkan iyolah, 
baraso di antaro angku-angku ado nan 
bi mangatokan, "Ambo pangikuik si 
Paulus," ado pulo nan mangatokan, 
"Ambo pangikuik si Apolos," nan 
lain mangatokan, "Ambo pangikuik 
si Petrus," sadangkan nan lain bi 
mangatokan, "Ambo pangikuik Isa 
Almasih." 

13Masokan Isa Almasih tabagi-bagi! 
Indak si Paulus doh nan mati disalib 
untuak angku-angku! Angku-angku 
dipamandikan, indak ka untuak manjadi 
pangikuik-pangikuik si Paulus doh, iyo 
indak? 

14 Tapi syukurlah, dek karano indak 
surang juwo doh, di antaro angku-angku 
nan ambo pamandikan, salain daripado 
si Krispus jo si Gayus. 

15 Jan sampai ado surang juwo nan 
mangatokan, baraso inyo lah ambo 

pamandikan, untuak ka manjadi 
pangikuik ambo. 

16 (Oh iyo, si Stefanus jo kaluarganyo, 
iyo ambo nan mampamandikan. Tapi 
salain daripado itu, nan satakana di 
ambo, indak ado lai urang lain nan ambo 
pamandikan.) 

17 Isa Almasih ma utuih ambo, indak 
ka untuak mampamandikan urang doh, 
tapi untuak mambaritokan Injil nan dari 
Allah: itu pun musti ambo karajokan, 
indak jo mamakai kapandaian ambo 
mangecek sacaro manusia doh, supayo 
kuwaso kamatian Isa Almasih di salib, 
jan sampai indak ado aratinyo. 

18 Dek karano, bagi urang-urang nan 
manuju kabinasoan, barito tantang 
kamatian Isa Almasih di kayu salib, 
marupokan kaba curito urang-urang 
pandie. Tapi, bagi kito nan disalamaikkan 
dek Allah, barito tu marupokan caronyo 
Allah manyatokan kuwaso-Nyo. 

19 Dek karano, di Alkitab Allah lah 
mangatokan, "Kabijaksanoan urang nan 
arih, ka Den kacaukan, pangaratian 
urang-urang nan ba alemu, ka Den ilang 
lanyokkan." 

20 Nah, apo lai gunonyo urang-urang 
nan arih tu? Apo lai gunonyo urang- 
urang nan ba alemu? Apo lai gunonyo 
urang-urang nan santiang bapikie 
di dunie ko? Allah lah manyatokan, 
baraso kabijaksanoan dunia ko, adolah 
kabodohan! 

21 Dek karano, baa pun juwo 
kasantiangnyo manusia, nan inyo indak 
ka dapek doh mangatawui tantang diri 
Allah, malalui aka pikierannyo sandiri. 
Tapi, dek karano Allah bijaksano, mako 
Baliau bamurah ati manyalamaikkan 
urang-urang, nan lai picayo kabake 
Baliau, malalui barito nan kami 
baritokan, nan di anggap kaba curito 
urang-urang pandie dek dunia. 

22 Urang Yahudi manuntuik mukjizat 
sabagai tando, urang Yunani suko 
mancari kabijaksanoan di dunia ko. 

23 Tapi nan kito ko, hanyo mambaritokan 
Isa Almasih nan mati disalib. Barito 
tu kaba nan mustayie bagi urang 
Yahudi, tapi, bagi urang-urang nan indak 
urang Yahudi, di anggap kaba curito 
urang-urang pandie. Inyo ma anggap itu 
marupokan kabodohan. 

24Tapi, bagi urang-urang nan lah 
dipanggie dek Allah -- biya urang 
Yahudi, ataupun urang nan indak urang 
Yahudi -- barito tu marupokan, caronyo 
Allah manyatokan kuwaso, sarato jo 
kabijaksanoan-Nyo. 

25 Dek karano, apo nan nampaknyo 
kabodohan pado Allah, adolah labiah 
bijaksano, daripado kabijaksanoan 
manusia; baitu pulo, apo nan nampaknyo 
lamah pado Allah, adolah labiah kuwaik 
daripado kakuatan manusia. 

26 Oih sudaro-sudaro! Cubolah kana-i, 
baa ka adaan angku-angku dikutiko 
Allah mamanggie angku-angku. Hanyo 
saketek sajonyo di antaro angku-angku, 
nan layi bijaksano, atau nan layi 
bakuwaso, atau nan layi bapangkaik 
tinggi manuruik pandangan manusia. 

27 Dek karano, Allah, iyo sangajo 
mamiliah apo nan di anggap pandie 
dek dunia, supayo urang-urang nan 
santiang manjadi malu. Allah mamiliah 
apo nan di anggap lamah dek dunia ko, 
supayo urang-urang nan gagah kuwaik 
tu, manjadi malu pulo. 

28 Allah mamiliah apo nan di anggap 
randah, nan dipandang hino, malah 

dipiliah pulo apo nan di anggap indak ba 
arati, dek dunia ko, dek karano Allah nak 
ka mambinasokan, apo nan di anggap 
paralu dek dunia. 

29 Jo caro nan baitu, indak surang juwo 
doh urang, nan ka dapek basibondek di 
adok-an Allah. 

30 Allah sandirilah, nan manjadikan 
sudaro basatu jo Isa Almasih. Dek 
karano di Isa Almasih, kito dijadikan 
bijaksano. Malalui Baliau pulolah, 

Allah manarimo kito baliak, ba elok jo 
diri-Nyo, Baliau manjadikan kito umaik 
piliahan-Nyo, sarato malapehkan kito 

dari doso. 

31 Jadi, bakcando nan lah tatulih 
di Alkitab, "Urang nan niyo nak ka 
mamanggak-manggak, mako andaklah 
inyo mamanggakkan, apo nan lah 
dipabuwek dek Tuhan ka dirinyo." 

2 l Oih sudaro-sudaro! Dikutiko ambo 
datang kabake angku-angku, untuak 
mambaritokan tantang rancana Allah, 
nan alun dikatawui dek dunia, nan ambo 
indak mampagunokan kato-kato nan 
manih doh, atau kabijaksanoan dunia, 
untuak mangecek jo angku-angku. 

2Dek karano ambo lah batekaik, 
baraso, salamo ambo samo-samo jo 
angku-angku, indak eiyek juwo doh 
nan ka ambo curitokan, salain daripado 
tantang Isa Almasih: nan lah mati 
disalib. 

3 Kutiko ambo ado samo-samo jo 
angku-angku, ambo lamah, ambo 
manggigia katakuik-an. 

“Barito nan ambo bawok kabake 
angku-angku, indak ambo sampaikan 
jo kato-kato nan ma umbuak, nan 
badasarkan kabijaksanoan manusia. 
Ambo manyampaikan barito tu, jo caro, 
nan mambuktikan baraso Roh Allah 
bakuwaso. 

> Mangkonyo ambo pabuwek bakcando 
itu, supayo iman angku-angku kapado 
Isa Almasih, indak badasarkan kabake 
kabijaksanoan manusia doh, tapi 
badasarkan kapado kuwaso Allah. 

6 Tapi biyapun baitu, jikok kabake 
urang-urang nan lah ba iman taguah, 
mako ambo iyo mangecek tantang 
kabijaksanoan. Tapi kabijaksanoan tu, 
indaklah kabijaksanoan dunia, atau 
kabijaksanoan panguwaso-panguwaso 

dunia dijaman kiniko, nan sagalo 
kuwasonyo tu ka ilang lanyok. 

7 Kabijaksanoan nan ambo curitokan 
tu, iyolah kabijaksanoan nan dari Allah. 
Kabijaksanoan tu, indak dikatawui 
doh dek dunia, tapi Allah nan lah 
manyadiyokannyo untuak kabahagiaan 
kito, sajak sabalun dunia ko dijadikan. 

8Indak surang juwo doh panguwaso- 
panguwaso dunia dijaman kiniko, nan 
tawu tantang kabijaksanoan tu. Kok 
santano urang-urang tu layi mangatawui, 
tantu indak ka inyo salibkan doh Tuhan 
nan mulie tu. 

9Tapi, bakcando nan lah tatulih di 
Alkitab, "Apo nan indak panah diliyek, 
atau nan indak panah didanga, indak 
panah pulo timbua dalam pangana 
manusia, itulah nan disadiyokan 
dek Allah untuak urang-urang nan 
mangasiahi Baliau." 

10 Tapi Allah lah manyatokannyo kabake 
kito, jo parantaroan Roh-Nyo. Roh Allah 
tu manyalidiak-i sagalo sasuatu, sampai 
kapado sagalo rancana Allah nan paliang 
tasambunyi. 

11 Dek karano nan mangatawui isi ati 
urang, adolah roh urang tu sandiri, iyo 

indak? Baitu pulo tantang Allah. Nan 
mangatawui isi ati Allah, hanyolah Roh 
Allah sandiri! 

12 Nan kito ko, indak dibari roh dunia 
doh, tapi kito dibari Roh nan dari 
Allah, supayo kito dapek mangatawui 
kasadonyo, tantang jo sagalo pambarian 
Allah kabake kito. 

13Dek karano itu, jikok kami 
manarangkan parkaro-parkaro tantang 
diri Allah, kabake urang-urang nan 
layi mampunyoi Roh Allah, mako kami 
manarangkannyo indak manuruik 
kabijaksanoan manusia doh, tapi 
manuruik pangajaran nan dari Roh Allah. 

14 Urang nan indak mampunyoi Roh 
Allah, indak ka dapek doh manarimo, 
apo nan dinyatokan dek Roh Allah 
tu. Dek karano, manuruik pandapek 
urang-urang tu, sagalo parkaro tu adolah 
marupokan suatu kabodohan sajo. Inyo 
tu indak ka bisa doh mangarati, dek 
karano sagalo parkaro tu, hanyo dapek 
dinilai sacaro rohani. 

15 Urang nan layi mampunyoi Roh Allah, 
mako inyo ka dapek manilai sagalo 
sasuatu, tapi indak surang juwo doh 
urang, nan bahak manilainyo. 


1 KORINTUS 2,16 - 3.3 11 


16 Dj Alkitab ado tatulih nan bakcando 
iko, "Siyakoh urang nan ka tawu, baa 
pangana Tuhan? Siyakoh urang nan ka 
bisa manasiyaik-i Baliau?" Tapi, kitolah 
urangnyo, nan mampunyoi pangana nan 
samo jo pangana Isa Almasih! 

LOih sudaro-sudaro, sabananyo 

ambo indak dapek doh mangecek 
jo sudaro, saroman jo mangecek 
kabake urang nan lah mampunyoi Roh 
Allah. Ambo hanyo dapek mangecek 
kabake angku-angku, saroman jo 
mangecek kabake urang nan iduiknyo 
mampaturuikkan napasu dunia: saroman 
jo mangecek kabake urang nan imannyo 
lamah kapado Isa Almasih, ibaraik paja 
ketek, nan alun gadang. 

2 Dawulu ambo hanyo mambarikan 
kabake angku-angku makanan paja 
ketek, indak makanan urang nan lah 
gadang doh; dek karano angku-angku 
alun baitulah kuwaik untuak itu. Tapi 
sampai kiniko, ruponyo angku-angku 
alun juwo lai kuwaik, 

3dek karano iduik angku-angku 
tu, niyo juwo lai mampaturuikkan 
tabiyaik angku-angku sabagai manusia. 
Angku-angku pambingik, suko juwo lai 

bacakak sasamo angku-angku, indakkoh 
itu manandokan, baraso angku-angku 
iduik, mampaturuikkan tabiyaik manusia 
juwo lai, saroman jo urang-urang nan 
indak ba Tuhan Allah? 

4Jikok ado angku-angku nan 
mangatokan, "Ambo pangikuik si 
Paulus," nan lain mangatokan, "Ambo 
pangikuik si Apolos," indakkoh itu 
manandokan, baraso parangai angku- 
angku saroman jo urang-urang nan 
mampaturuikkan napasu dunia? 

> Sabananyo, siyakoh si Apolos tu? 
Siyakoh si Paulus? Kami hanyolah 
palayan-palayan Allah, nan lah 
mambimbiang angku-angku supayo 
ba iman kapado Isa Almasih. Kami 
hanyo mangarajokan karajo, nan lah 
ditugehkan dek Tuhan kabake kami 
surang-surang. 

6 Ambo mananam, si Apolos manyiram, 
tapi Allah sandirilah nan manumbuahkan 
tanaman tu. 

7 Jadi, nan paliang tarutamu adolah 
Allah, dek karano Baliaulah nan 
manumbuahkan. Nan mananam jo nan 
manyiram, indak baitulah pantiang doh, 

8 kaduwo-duwonyo sadarajaik. Satiyok- 
tiyok inyo ka manarimo upah, sasuwai jo 
jariahnyo surang-surang. 

9 Kami adolah urang nan samo-samo 
bakarajo untuak Allah: nan angku- 
angku, ibaraiknyo adolah ladang 
Allah. Angku-angku adolah, ibaraiknyo 
saroman pulo jo rumah Allah. 

10]o kapandaian nan lah dibarikan 
dek Allah, ambo sabagai urang tukang, 
lah malatakkan sandi rumah tu, tibolah 
urang lain nan ka mambangun. Satiyok 
urang musti mamparatikan elok-elok, 
baa caronyo inyo mambangun di ateh 
sandi tu. 

1! Dek karano, Allah sandiri nan 
lah malatakkan Isa Almasih sabagai 
satu-satunyo sandi, untuak rumah Allah 
tu: indak ado doh sandi nan lain. 

12 Ado urang nan mambangun di ateh 
sandi tu, jo ameh, ado nan jo perak, ado 
han jo batu parmato, ado pulo nan jo 
kayu, rumpuik kariang, ataupun jarami. 

13 Satiyok karajo urang tu, isuak ka 
nampak, dikutiko Isa Almasih lah datang 
isuak. Dek karano di ari tu ado api, nan 
ka mambuwek satiyok karajo urang 
jaleh. Api nan ka ma uji, sarato nan 

ka manantukan, elok buruaknyo karajo 
urang tu. 

14 Jikok rumah nan ditagakkan urang 
di ateh sandi tu, layi tahan api, mako 
urang tu ka manarimo upahnyo. 

15 Tapi jikok karajo urang tu anguih, 
mako inyo ka rugi: inyo sandiri ka 
salamaik, tapi saroman jo urang nan lah 
kaluwa dari api. 

16 Layi tawukoh angku-angku, baraso 
angku-angku adolah Rumah Allah? 
Baraso Roh Allah tingga di dalam diri 
angku-angku? 

17 Jikok ado urang nan mambinasokan 
Rumah Allah, mako Allah pun ka 
mambinasokan urang tu. Dek karano 
Rumah Allah disangajokan hanyo 
untuak Allah sajo, angku-angkulah nan 
dimukasuikkan rumah tu. 

18 Janlah ado surang juwo pun, nan 
manipu dirinyo sandiri. Jikok ado 
urang di antaro angku-angku, nan 
maraso dirinyo bijaksano manuruik 
ukuaran dunia ko, mako inyo tu namuah 
andaknyo manjadi pandie, supayo inyo 
buliah manjadi sabana-bana bijaksano. 

19 Dek karano, apo nan di anggap 
bijaksano dek dunia, pandie manuruik 

pandangan Allah. Di Alkitab ado tatulih, 
"Allah manjarek urang-urang nan 
bijaksano, dalam kacadiak-an urang tu 
sandiri." 

20 Ado pulo tatulih nan bakcando 
iko, "Tuhan tawu, baraso pikieran 
urang-urang nan bijaksano, adolah 
pikieran nan indak baguno." 

21 Dek karano itu, janlah ado surang 
juwo urang, nan manyanjuang- 
nyanjuang manusia, dek karano 
sagalo-galonyo lah dibarikan manjadi 
miliak angku-angku: 

22 Si Paulus, si Apolos, si Petrus, dunia 
ko, iduik jo mati, jaman nan kiniko 
ataupun jaman nan ka tibo, kasadonyo 
adolah punyo angku-angku. 

23 Sadangkan angku-angku adolah 
miliak Isa Almasih, Isa Almasih adolah 
miliak Allah. 

4 1 Anggaplah kami palayan-palayan 

Isa Almasih, nan batangguang jawab 
mambaritokan rancana-rancana Allah 
nan alun dikatawui dek dunia. 

2 Nan partamu-tamu dituntuik dari 
palayan nan bakcando itu, adolah, nan 
inyo musti satiya ka induak samangnyo. 

3Bagi ambo indak manjadi masalah, 
apo nan angku-angku pikiekan -- atau 
siya pun -- juwo, nan mamikiekan 
tantang diri ambo. Malah apo nan ambo 
pikiekan, tantang diri ambo sandiri pun 
indak manjadi masalah. 

4Ambo indak maraso basalah dalam 
parkaro apo pun juwo, tapi itu 
indak manandokan, baraso ambo iyo 
indak basalah. Tuhan sandirilah nan 
manantukan ambo basalah atau indak. 

> Dek karano itu, janlah angku-angku 
tagageh-gageh manantukan, baraso 
surang urang basalah atau indak, dek 
alun tibo wakatunyo. Tunggulah sampai 
Tuhan datang isuak. Baliaulah nan ka 
mambukak sadonyo rasiyo-rasiyo nan 
ta andok di nan kalam. Baliaulah nan 
ka mambongka sadonyo niyaik nan 
tapandam di ati manusia. Dikutiko itu 
barulah satiyok urang manarimo pujian 
dari Allah, nan patuik ditarimonyo. 

6 Oih sudaro-sudaro! Dek karano untuak 
kaparaluan angku-angku, kasadonyo nan 
ambo katokan tu, lah ambo kanakkan 
kabake si Apolos, baitu pulo ka diri 
ambo sandiri. Mukasuiknyo malalui 
conto taladan dari kami tu, angku-angku 

dapek baraja, apo aratinyo kato-kato nan 
bakcando iko, "Bapaciklah ka paratuaran 
nan ado." Jo caro nan baitu, mako indak 
surang juwo doh dari angku-angku, 

nan ka dapek mamanggak-manggakkan 
surang urang, nan lain dihinokan. 

7 Siyakoh nan manjadikan angku-angku 
labiah daripado urang lain? Indakkoh 
sagalo sasuatu angku-angku tarimo 
dari Allah? Jadi, baa mangko niyo nak 
basibondek, sa olah-olah apo nan ado di 
angku-angku tu, indak pambarian dari 
Allah? 

8Batua, angku-angku indak 
mamaralukan sagalo sasuatu lai! 
Angku-angku lah kayo! Angku-angku lah 
manjadi rajo! Sadangkan kami indak. 
Baralah ka eloknyo, jikok angku-angku 
iyo sabana-bana lah manjadi rajo, 
supayo kami buliah mamarentah samo 
jo angku-angku. 

? Dek karano manuruik pandapek 
ambo, kami nan rasul-rasul ko, lah 
dijadikan dek Allah sabagai urang nan 
dipatontonkan di adok-an manusia jo 
di adok-an malekaik-malekaik. Kami 
saroman jo urang-urang hino nan 

dijatuahi ukunan mati, di adok-an urang 
banyak, nan digalakkan dek dunia. 

10 Dek karano di Isa Almasih, kami lah 
manjadi urang nan pandie, sadangkan 
angku-angku urang Kristen nan santiang! 
Kami lamah, sadangkan angku-angku 
kuwaik! Kami dicacek, sadangkan 
angku-angku disanjuang-sanjuang! 

11 Sampai kiniko kami baparuik lapa, 
disaratoi auih: baju kami lah cabiak- 
cabiak, urang bi ma ajab kami: kami 
indak punyo tampaik untuak manatap: 

1? kami bakarajo kareh, untuak mancari 
napakah. Jikok kami disumpahi, kami 
baleh jo dowa barakaik, jikok kami di 
aniayo, kami saba, 

13 jikok urang mamburuak-buruakkan 
kami, kami baleh jo kato-kato nan 
manih. Kami ko hanyo samo jo sarok 
dunia, sampai kiniko kami di anggap 
samo jo cirik. 

14 Ambo buwek surek ko kabake angku- 
angku, indaklah untuak mambuwek 
angku-angku mariangik, tapi untuak 
manasiyaik-i angku-angku, bakcando 
manasiyaik-i anak ambo sandiri. 

15 Dek karano, ambolah nan manjadi 
bapak di angku-angku, biyapun, 

mungkin sabagai urang Kristen, guru 
angku-angku lah sambuah. Dalam iduik 
angku-angku sabagai urang nan basatu 
jo Isa Almasih, ambolah nan manjadi 
bapak di angku-angku, dek karano, 
ambolah nan mambawok Injil tantang 
Isa Almasih kabake angku-angku. 

16 Dek karano itu ambo sabana 
mamintak, supayo angku-angku maniru 
conto taladan dari ambo. 

17 Untuak itu, ambo lah ma utuih si 
Timotius kabake angku-angku. Sabagai 
pangikuik Isa Almasih, inyo lah saroman 
jo anak ambo sandiri, nan ambo kasiahi. 
Inyo sabana dapek dipicayoi. Jikok inyo 
lah tibo di tampaik angku-angku, mako 
inyo ka ma agiah tawu tantang baa caro 
iduik nan ambo kawokan, sajak sasudah 
ambo ba iman kapado Isa Almasih, 
bakcando itulah caro iduik nan ambo 
ajakan, di satiyok jamaat dima-dimanyo. 

18 Ado babarapo urang di antaro 
angku-angku, lah bi uju, dek karano inyo 
manyangko, ambo indak ka datang lai 
ka tampaik angku-angku. 

19 Tapi, jikok Tuhan layi ma ijinkan, 
indak ka lamo lai ambo ka datang 
juwo, ka tampaik angku-angku. Kudian 

dikutiko itu ambo ka maliyek pulo, apo 
nan dapek dikarajokan dek urang-urang 
nan uju tu, andaknyo jan hanyo 
kato-katonyo sajo. 

20 Dek karano, jikok Allah lah 
manguwasoi iduik surang urang, mako 
itu ado tandonyo, dalam iduik urang tu 
ado kuwaso, indak hanyo kato-katonyo 
sajo doh. 

21 Jadi, piliah sajolah di angku-angku, 
nama nan labiah katuju! Apokoh 
angku-angku niyo, jiko ambo datang 
untuak ma aja sacaro kareh, atau ma 
aja jo lamah lambuik disaratoi kasiah 
sayang? 

5 1 Sabananyo ambo lah mandapek 

kaba, baraso di antaro angku- 
angku ado karajo-karajo cabul nan 
bakalabiahan: Ado di antaro sudaro nan 
bajina jo mandeh tirinyo. Urang-urang 
nan indak ba Tuhan Allah pun, indak ka 
mangarajokan doh karajo nan saroman 
itu! 

2 Biyapun baitu, sudaro tatap juwo 
tinggi ati. Samustinyo sudaro sadiah 
andaknyo, sarancaknyo dikaluwakan 
sajo dari antaro angku-angku, urang nan 
mangarajokan karajo bakcando itu. 

3Sacaro jo layie ambo jauah dari 
angku-angku, tapi, sacaro jo batin 
ambo tatap barado di tangah-tangah 
angku-angku. Jadi, ambo niyo batindak, 
sa olah-olah ambo ado di antaro 
angku-angku, "Ateh namo Tuhan Isa 
Almasih ambo katokan, baraso urang 
nan lah mangarajokan karajo nan 
sangaik lato tu, inyo musti di ukun!" 
Jikok angku-angku bakumpua-kumpua, 
mako anggaplah baraso ambo ado 
samo-samo jo angku-angku, baitu pulo 
kuwaso Tuhan kito Isa Almasih, ado di 
tangah-tangah kito, 

4(5:3) 

> angku-angku musti manyarahkan 
urang tu kabake ubilih, supayo 
tubuahnyo binaso, jo caro nan baitu 
rohnyo buliah salamaik, dikutiko Tuhan 
datang isuak. 

SIndak patuik doh angku-angku 
basibondek. Mungkin angku-angku 
lah tawu parumpamoan nan bakcando 
iko, "Ragi nan saketek, mambuwek 
kasadonyo paduan manjadi kambang!" 
7Buwanglah dulu ragi nan lamo tu, 
iyolah ragi doso, supayo angku-angku 
manjadi saroman jo paduan nan baru, 

barasiah dari sagalo ragi doso nan lamo, 
ambo tawu baraso angku-angku iyo 
layi bakcando itu. Dek karano, ari rayo 
Paskah kito lah salasai, Isa Almasih nan 
manjadi sabagai domba Paskah kito, lah 
sudah dikarobankan. 

8 Jadi, molah kito marayokan alek kito 
tu, jo roti nan indak baragi, iyolah roti 
nan malambangkan kasucian, sarato nan 
malambangkan sagalo apo nan katuju 
dek Allah. Janlah kito marayokan alek 
Paskah tu, jo roti nan manganduang ragi 
nan lamo, iyolah ragi doso sarato jo ragi 
karajo nan jahek. 

9 Di dalam surek ambo nan dulu, ambo 
lah ma agiah tawu kabake angku-angku, 
supayo jan bagaua jo urang nan cabul. 

10 Nan ambo mukasuikkan indaklah 
urang nan cabul, atau urang nan tamak 
doh, atau urang pangicuah, atau urang 
panyambah barhalo doh, atau urang nan 
indak ba Tuhan Allah. Indak! Ambo indak 
mamukasuikkan urang-urang tu doh: 
dek karano jikok baitu, mako angku- 
angku musti manjauahi urang-urang 
tu, tapasolah angku-angku kaluwa dari 
dunia ko. 

11 Mukasuik ambo iyolah, angku-angku 
jan bagaua jo urang nan mangaku 
dirinyo urang Kristen, tapi inyo 
mangarajokan karajo cabul, atau tamak, 
atau panyambah barhalo, atau suko 
mamburuak-buruakkan urang lain, 
atau pamabuak, atau pun pamaliang. 
Samo-samo makan jo inyo sajo pun, 
janlah angku-angku namuah! 

1? Ambo mangaku, baraso 
manyidangkan urang-urang nan indak 
Kristen, indak karajo ambo tu doh. Allah 
sandirilah nan ka manyidangkannyo. 
Tapi, tantang parkaro anggota jamaat 
angku-angku, indakkoh angku-angku 
sandiri nan musti manyidangkannyo? Di 
Alkitab ado tatulih, "Usielah urang jahek 
dari antaro angku-angku." 

13 (5:12) 

6 1 Baa mangko ado di antaro angku- 

angku, nan barani payi kabake 
hakim nan indak ba Tuhan Allah, untuak 
mangadukan sudaronyo nan sa iman, 
dikutiko inyo basisalak jo sudaronyo tu? 
Baa mangko inyo indak mamintak umaik 
Allah, untuak manyalasaikan parkaronyo 
tu? 

2 Apokoh angku-angku indak tawu, 
baraso umaik Allah nan ka manyidangkan 
dunia ko? Jadi, jikok iyo angku-angku 
nan ka manyidangkan dunia ko, baa 
mangko indak talok di angku-angku 
manyalasaikan parkaro nan sagalemeng 
tu? 

3Apokoh angku-angku indak tawu, 
baraso kito ko nan ka manyidangkan 
malekaik-malekaik? Apo lai hanyo 
parkaro-parkaro biaso nan timbua dalam 
iduik sahari-hari! 

4Jikok umpamonyo timbua parkaro- 
parkaro nan saroman itu, apokoh 
angku-angku mangadukan parkaro tu, 
kabake urang-urang nan indak ciyek 
juwo punyo kaduduakkan di dalam 
jamaat? 

“Iyo sabana mambuwek mariangik! 
Tantu di antaro angku-angku, ado salah 
surang nan cukuik bijaksano untuak 
manyalasaikan pasalisiahan, antaro 
sudaro-sudaro nan samo-samo Kristen! 

6 Tapi sabaliaknyo, surang urang Kristen 
payi kabake urang nan indak Kristen, 
untuak mangadukan parkaronyo jo 
sudaronyo nan Kristen! 

7 Jankan payi mangadukan parkaro ka 
urang nan indak Kristen: adonyo sagalo 
pasalisiahan di antaro angku-angku tu 
sajo, lah marupokan suatu kakalahan 
tu di angku-angku. Labiah elok lai 
angku-angku dipabuwek indak adie, 
atau dirugikan! 

8 Tapi malah angku-angku sandiri, nan 
mampabuwek urang lain sacaro indak 
adie. Angku-angku pulo nan marugikan 
urang lain. Malah angku-angku pabuwek 
pulo taradok sudaro-sudaro sa iman! 

9 Layi tawukoh angku-angku, baraso 
urang-urang nan indak mangarajokan 
apo nan katuju dek Allah, mako inyo 
indak dapek doh masuak Karajaan 
Allah? Jan takicuah! Urang-urang nan 
mangarajokan nan cabul, urang-urang 
nan manyambah barhalo, urang nan 
bajina, urang nan mangarajokan 
pasatubuahan laki-laki samo laki-laki, 
padusi samo padusi, 

10 yrang nan pancilok, urang nan 
cangok, urang nan pamabuak, urang nan 
suko mamburuak-buruakkan urang lain, 
urang nan suko mamangua -- kasadonyo 
urang-urang nan bakcando itu, indak ka 
dapek doh masuak Karajaan Allah. 

11 Babarapo urang di antaro angku- 
angku dawulu, mangarajokan nan 
saroman itu. Tapi nan kiniko angku- 
angku lah dinyatokan barasiah dari doso. 
Angku-angku lah manjadi miliak Allah 
nan tasandiri. Angku-angku lah ba elok 
baliak jo Allah, dek karano angku-angku 
layi ba iman kapado Tuhan Isa Almasih, 
dek karano kuwaso Roh dari Allah kito. 

12 Ado urang nan mangatokan, baraso 
satiyok urang buliah mangarajokan apo 
sajo. Tapi manuruik pandapek ambo, 
indak kasadonyo tu doh paguno. Jadi, 
biyapun ambo buliah mangarajokan 
apo sajo, tapi ambo indak namuah doh 
mampadiyakan diri ambo, dikuwasoi dek 
sasuatu nan indak bapaidah. 

13 Ado pulo urang nan mangatokan, 
baraso makanan adolah untuak paruik, 
paruik disadiyokan untuak makanan. Tapi 
kaduwo-duwonyo ka di ilang lanyokkan 
dek Allah. Tubuah manusia indak buliah 
doh dipagunokan untuak mangarajokan 
karajo nan cabul, tapi hanyo buliah 
dipagunokan untuak malayani Tuhan. 
Mako Tuhan ka mamaliaro tubuah tu. 

14 Allah lah ma iduikkan baliak Tuhan 
kito Isa Almasih sasudah Baliau mati, 


1 KORINTUS 6.15-19 27 


baitu pulo Allah ka ma iduikkan kito 
baliak, jo kuwaso-Nyo. 

15 Sudaro-sudaro tawu, baraso tubuah 
sudaro-sudaro adolah angguato tubuah 
Isa Almasih. Jadi, apokoh buliah ambo 
ambiak salah ciyek angguato tubuah Isa 
Almasih tu, sudah tu ambo jadikan inyo 
manjadi angguato tubuah surang padusi 
jahek? Tantu indak! 

16 Atau mungkin juwo angku-angku alun 
tawu, baraso urang nan mampasatukan 
dirinyo jo padusi jahek, mako inyo lah 
manjadi satu jo padusi tu! Dek karano 
di Alkitab ado tatulih, "Kaduwonyo lah 
manjadi satu." 

17 Tapi, urang nan lah manyatukan 
dirinyo jo Tuhan, mako Roh Tuhan jo roh 
urang tu, lah manjadi satu. 

18 Jauahilah karajo-karajo nan cabul. 
Dek karano, kasadonyo doso nan lain, 
nan dikarajokan dek manusia, tajadi 
diluwa tubuah manusia tu sandiri. Tapi 
urang nan babuwek cabul, ba arati 
inyo mampabuwek doso ka tubuahnyo 
sandiri. 

19 Sudaro-sudaro musti tawu andaknyo, 
baraso tubuah sudaro-sudaro tu adolah 
tampaik manatap Roh Allah. Roh tu 

manatap di tubuah sudaro-sudaro. Allah 
sandirilah nan lah mambarikan Roh tu 
kabake sudaro-sudaro. Diri sudaro tu, 
indak miliak sudaro tu doh. Itu adolah 
miliak Allah. 

20 Allah lah mambali sudaro-sudaro, 
Baliau lah mambayie kontan. Dek karano 
itu, mako pagunokanlah tubuah sudaro- 
sudaro tu, baa nan ka sapatuiknyo 
sainggo namo Allah dimuliekan. 

7 1 Kiniko ambo niyo nak mangecek, 

tantang parkaro nan angku-angku 
sabuik dalam surek angku-angku. Jikok 
surang laki-laki indak babini, itu elok. 

2Tapi, supayo jan tapadayo untuak 

mangarajokan karajo-karajo nan buruak, 
mako labiah elok satiyok urang laki-laki 
tu babini, baitu pulo satiyok urang padusi 
balaki. 

3 Laki musti mamanuahi kawajibannyo 
sabagai laki taradok bininyo, 
baitu pulo bini musti mamanuahi 
kawajibannyo, sabagai bini taradok 
lakinyo: satiyok-tiyok inyo musti 
mamanuahi kawajibannyo taradok bini 
atau lakinyo. 

“Bini indak bakuwaso doh jo tubuahnyo: 
nan manguwasoi tubuahnyo adolah 

lakinyo. Baitu pulo laki, indak bakuwaso 
doh jo tubuahnyo: nan manguwasoi 
tubuahnyo adolah bininyo. 

“Urang nan balaki bini, janlah 
bajauahan. Buliah bajauahan hanyo 
untuak samantaro, asakan kaduwo- 
duwonyo lah samupakaik. Jo caro nan 
baitu, satiyok-tiyok inyo buliah dapek 
badowa, sainggo indak tagaduah. Tapi 
sasudah tu, mustilah angku-angku 
babaua baliak, samo-samo mandakek-i 
bakcando galiknyo urang balaki bini. 
Jikok indak baitu, tantu angku-angku 
bisa tapadayo dek bujuak rayu ubilih, 
dek karano angku-angku indak kuwaik 
manahan napasu. 

65 Ambo katokan bakcando itu, indak 
sabagai parentah doh, tapi sabagai 
nasiyaik. 

7Sabananyo, ambo labiah suko jikok 
kasadonyo urang, namuah saroman 
jo ambo. Tapi satiyok-tiyok urang lah 
manarimo pambarian nan tasandiri 
dari Allah. Nan surang manarimo 
pambarian saroman iko, nan lainnyo 
dapek pambarian bakcando itu. 

8 Kabake urang-urang nan alun 
barumah tanggo, sarato kabake padusi- 

padusi nan marando, ikolah nasiyaik 
ambo: Labiah elok sudaro tatap iduik 
sandiri, saroman jo ambo. 

?Tapi jikok sudaro indak dapek 
manahan napasu, mako andaklah sudaro 
barumah tanggo. Dek karano, labiah 
elok sudaro barumah tanggo daripado 
napasu nayiak ka kapalo. 

10 Taradok urang-urang nan lah 
barumah tanggo, ikolah parentah 
ambo: (Sabananyo indak ambo doh nan 
mambarikan parentah ko, tapi Tuhan.) 
Surang padusi nan lah balaki, janlah inyo 
mancaraikan lakinyo. 

11 Tapi, jikok inyo caraikan juwo lakinyo, 
mako inyo musti tatap iduik indak balaki, 
kok indak, inyo musti babaliak kabake 
lakinyo. Baitu pulo surang laki, indak 
buliah doh mancaraikan bininyo. 

12 Kabake urang-urang nan lainnyo, 
ikolah nasiyaik ambo: -- iko nasiyaik 
ambo sandiri, indak dari Tuhan doh -- 
jikok surang urang Kristen, lah babini jo 
surang padusi nan indak ba iman kapado 
Isa Almasih, tapi nan bininyo tu layi 
namuah untuak iduik babaua jo inyo, 
mako inyo indak buliah doh mancaraikan 
bininyo tu. 


1 KORINTUS 7.13-16 31 


13 Jikok surang padusi Kristen, lah 
balaki jo surang urang nan indak ba iman 
kapado Isa Almasih, tapi nan lakinyo 
tu layi namuah untuak iduik babaua 
jo inyo, mako inyo tu indak buliah doh 
maninggakan lakinyo. 

14 | aki nan indak ba iman kapado Isa 
Almasih tu, dipatuikkan untuak manjadi 
umaik Allah, dek karano pakawinannyo 
jo bininyo nan lah manjadi miliak Allah. 
Baitu pulo bini nan indak ba iman kapado 
Isa Almasih, dipatuikkan untuak manjadi 
umaik Allah, dek karano pakawinannyo 
jo lakinyo nan lah manjadi miliak Allah. 
Jikok indak baitu, tantu anak-anaknyo 
saroman jo anak-anak kapie, padohal 
anak-anak tu di anggap sabagai umaik 
Allah. 

15 Tapi, jikok urang nan indak ba iman 
kapado Isa Almasih tu, mancaraikan 
bininyo, atau maninggakan lakinyo nan 
Kristen, janlah inyo ditagah. Dalam 
parkaro nan saroman iko, sudari atau 
sudaro, buliah mamiliah nan katuju, dek 
karano, Allah niyo supayo sudaro tu, 
iduik saiyo sakato. 

16 Dek karano, sudaro sabagai bini 
-- nan lah ba iman kapado Tuhan -- 

dima pulo sudaro ka dapek mangatawui 
sacaro jaleh, baraso sudaro indak ka 
dapek mambawok laki sudaro tu kapado 
Tuhan? Baitu pulo sudaro sabagai laki 
nan lah Kristen, dima pulo sudaro ka 
dapek tawu sacaro jaleh, baraso sudaro 
indak ka dapek mambawok bini sudaro 
kapado Tuhan? 

17 Andaknyo satiyok-tiyok urang ma 
atur iduiknyo, sasuwai jo manuruik 
bimbiangan Tuhan, bakcando nan lah 
ditantukan dek Allah untuak urang tu, 
sajak dari kutiko inyo tu dipanggie dek 
Allah untuak ba iman kapado Baliau. 
Saroman itulah paratuaran nan ambo 
ajakan, disatiyok-tiyok jamaat. 

18 Jmpamonyo, jikok surang urang lah 
basunaik dikutiko inyo dipanggie dek 
Allah, mako janlah inyo ba usawo pulo 
nak ka ma ilangkan tando inyo basunaik 
tu. Baitu pulo sabaliaknyo, jikok urang 
tu alun basunaik dikutiko inyo dipanggie 
dek Allah, mako jan pulolah urang tu 
mintak basunaik. 

19 Dek karano, manjalankan paratuaran 
basunaik, atau indak basunaik, kaduwo- 
duwonyo samo-samo indak ado aratinyo. 

Nan paralu iyolah, mamatuahi sagalo 
parentah Allah. 

20 Andaknyo satiyok urang tatap iduik 
bakcando ka adaannyo, dikutiko inyo 
manarimo panggielan Allah. 

21 Jikok dikutiko sudaro dipanggie, 
sudaro adolah surang budak, mako jan 
pulolah sudaro basirinsau mamikiekan 
parkaro tu. Tapi jikok isuak, ado 
masonyo sudaro untuak baranti jadi 
budak, mako pagunokanlah kasampatan 
tu. 

22 Dek karano, surang budak nan lah ba 
iman kapado Tuhan, mako inyo adolah 
miliak Tuhan nan lah mardeka. Surang 
urang mardeka nan lah ba iman kapado 
Tuhan, mako inyo adolah budak Isa 
Almasih. 

23 Sudaro lah dibali dek Allah, lah 
dibayie lansai. Dek karano itu, janlah 
sudaro manyarahkan diri untuak manjadi 
budak manusia. 

24 Jadi sudaro-sudaro, baa pun juwo 
ka adaan angku-angku, dikutiko 
angku-angku dipanggie, mako tataplah 
angku-angku iduik saroman itu 
samo-samo jo Allah. 


1 KORINTUS 7.25-29 34 


25 Kiniko tantang parkaro urang-urang 
nan alun barumah tanggo. Tantang 
parkaro itu, indak ado doh ambo 
manarimo parentah dari Tuhan. Tapi 
biyapun baitu, sabagai urang nan dek 
karano rahmaik Tuhan, patuik dipicayoi, 
ambo niyo nak mambarikan nasiyaik. 

26 Dek mancaliak sagalo kasusahan, 
nan ado di adok-an kito, ambo raso 
labiah elok, jikok urang tatap manjalani 
iduik bakcando ka adaannyo nan kiniko. 

27 Jikok sudaro lah babini, janlah ba 
usawo pulo nak lapeh dari bini tu. Jikok 
sudaro alun babini, indak usah babini. 

28 Tapi jikok sudaro barumah tanggo, 
itu indak badoso doh. Baitu pulo, 
jikok surang gadih balaki, indak baa, 
inyo indak badoso doh. Hanyo sajo 
urang-urang nan barumah tanggo tu, 
sambuah ka mangalami kasusahan. 
Ambo niyo, kok dapek sudaro ta inda 
dari sagalo kasusahan tu. 

29 Mukasuik ambo bakcando iko 
sudaro-sudaro: Indak bara lai wakatu 
di kito. Dek karano itu, sajak muloi dari 
kiniko, satiyok urang nan lah babini, 
andaknyo caro iduiknyo sa olah-olah 
inyo indak babini: 

30 yrang-urang nan manangih, 
andaknyo iduik sa olah-olah inyo indak 
ba ibo ati: urang-urang nan galak, 
andaknyo iduik sa olah-olah inyo 
indak bagadang ati: urang-urang nan 
lah mambali, andaknyo iduiknyo sa 
olah-olah inyo indak punyo sabuwah 
alah joh; 

31 yrang-urang nan asik jo karajo-karajo 
dunia, andaknyo iduik sa olah-olah inyo 
indak diseso dek karajonyo tu. Dek 
karano indak ka lamo lai, dunia ko dalam 
ka adaannyo nan kiniko, ka ilang lanyok! 

32 Ambo niyo supayo sudaro ta inda 
dari kasusahan. Urang nan indak babini, 
pikierannyo bulek ka parkaro-parkaro 
nan dari Tuhan, dek karano inyo niyo 
nak ka manyanangkan ati Tuhan. 

33 Tapi urang nan babini, inyo banyak 
mamikiekan parkaro-parkaro dunia, dek 
karano inyo niyo nak ka manyanangkan 
ati bininyo: 

34 akibaiknyo paratiannyo lah tabagi- 
bagi. Surang padusi nan indak balaki, 
atau surang anak gadih, mako inyo ka 
banyak mamikiekan parkaro-parkaro 
tantang Tuhan, dek karano, inyo niyo 
supayo jiwa jo tubuahnyo manjadi 

miliak Allah. Tapi, surang padusi nan 
lah balaki, pangananyo tatuju ka 
parkaro-parkaro dunia, dek karano inyo 
niyo manyanangkan ati lakinyo. 

35 Mangkonyo ambo buwek surek 
bakcando iko, adolah untuak kabaiakkan 
angku-angku juwo, indak untuak 
mukasuik managah iko jo managah itu 
doh. Nan ambo niyo hanyolah, supayo 
sudaro mangarajokan apo nan bana, 
apo nan patuik, buliah sudaro dapek ma 
arahkan pikieran sudaro hanyo kapado 
Tuhan. 

36 Jikok surang urang, maraso indak 
manjalankan nan sapatuiknyo taradok 
tunangannyo, jikok inyo indak dapek 
manahan napasunyo, inyo pun maraso 
paralu mampabini paja gadih tu, mako 
biyalah inyo mampabuwek apo nan 
dirasonyo elok. Jikok inyo barumah 
tanggo, inyo indak badoso doh. 

37 Tapi, jikok surang urang lah 
mambuwek kaputusan di atinyo, baraso 
inyo indak ka mampabini tunangannyo, 
nan kaputusannyo tu indak tapaso, 
mako apo nan dipabuweknyo tu 
elok, asakan inyo layi kuwaik untuak 
mangarajokannyo. 

38 Jadi, labiah jalehnyo iyolah, urang 
nan barumah tanggo baiak karajonyo, 
urang nan indak barumah tanggo labiah 
baiak lai tekaiknyo. 

39 Surang padusi nan lah barumah 
tanggo, inyo ta ikek ka lakinyo, hanyo 
salamo lakinyo lai iduik. Jikok lakinyo lah 
maningga, mako inyo tu buliah balaki, jo 
siya nan katuju dek inyo, asakan urang 
nan ka lakinyo tu, layi sa-iman. 

40 Tapi biyapun baitu, inyo ka labiah 
baruntuang jikok inyo indak lai barumah 
tanggo. Itu pandapek ambo sandiri, tapi 
ambo raso, apo nan ambo katokan ko 
adolah jo kuwaso Roh Allah. 

8 t Kiniko tantang parkaro makanan, 

nan dibarikan sabagai pasambahan 
kabake barhalo. Iyo juwo bak kecek- 
kecek urang, "Kasadonyo kito lah bi 
santiang." Tapi kasantiangan urang tu, 
mambuwek inyo jadi uju, sadangkan 
kasiah bisa untuak mambangun diri 
urang. 

2 Urang nan manyangko, baraso 
inyo lah banyak pangatawuan, tapi 
sabananyo, inyo tu alun lai mangatawui 
nan sadalam-dalamnyo. 

3Tapi urang nan sabana-bana 
mangasiahi Allah, mako inyo tu adolah 
urang nan bakatawuan jo Allah. 

4Tantang parkaro mamakan makanan, 
nan lah dipasambahkan kabake barhalo, 
kito lah tawu, baraso barhalo sabananyo 
adolah, manggambarkan sasuatu nan 
indak ado. Kito lah tawu pulo baraso 
Allah hanyo satu, indak ado doh nan 
lain. 

> Batua lah sambuah pulo apo nan 
dinamokan dek urang dewa, atau tuhan, 
biya nan ado di langik, ataupun nan ado 
di bumi. 

6 Tapi nan bagi kito, Allah hanyo satu. 
Baliau adolah Bapak nan manjadikan 
sagalo sasuatu. Untuak Baliaulah kito 
iduik. Baitu pulo Tuhan, hanyo surang 
pulo, iyolah Isa Almasih. Malalui Baliau 
sagalo sasuatu dijadikan, dek karano di 
Baliaulah mangkonyo kito iduik. 

7Sungguahpun baitu, indak kasadonyo 
urang doh nan mangatawui parkaro 
tu. Ado urang nan dawulunyo biaso 
manyambah barhalo. Jadi, dek karano 
itu sampai kiniko inyo marasokan 
juwo lai, baraso makanan nan lah 
dipasambahkan kabake barhalo, adolah 

makanan barhalo. Mako, jikok inyo tu 
mamakan makanan tu, inyo maraso 
badoso, dek karano kayakinannyo alun 
kuwaik. 

8Sabananyo, parkaro makanan, indak 
manjadikan ubuangan kito jo Allah 
batambah arek doh. Indak ado doh 
labonyo dek kito, jikok kito mamakan 
makanan tu. Baitu pulo sabaliaknyo, 
indak ado doh ruginyo di kito, jikok kito 
indak mamakan makanan tu. 

? Tapi, ingek-ingeklah! Dek karano 
sudaro buliah mangarajokan apo nan 
katuju. Andaknyo jan sampai tajadi, 
dek karano di sudaro, urang lain badoso 
-- dek karano kayakinannyo nan alun 
kuwaik. 

10 Mukasuik ambo bakcando iko: 
Santano sudaro nan punyo kayakinan 
nan kuwaik, sadang makan di kuil 
barhalo. Kudian ado urang nan 
manampak sudaro makan disinan. 
Jikok kayakinan urang tu indak kuwaik, 
indakkoh itu ka mambuwek urang tu 
barani pulo, mamakan makanan nan lah 
dipasambahkan kabake barhalo tu? 

11 Jadi, dek karano di kayakinan sudaro, 
mambuwek urang nan bakayakinan 

lamah, manjadi sasek. Padohal Isa 
Almasih mati untuak urang tu bagai. 

12 Jikok sudaro mampabuwek kasalahan 
nan bakcando itu, taradok sudaro-sudaro 
nan Kristen -- ba arati sudaro marusak 
urang-urang nan bakayakinan lamah 
-- mako sudaro badoso kapado Isa 
Almasih. 

13 Itulah sababnyo, jikok makanan nan 
ka manyababkan sudaro ambo badoso, 
mako ambo ka baranti abih mamakan 
dagiang. Jan sampai dek karano di 
ambo, sudaro ambo badoso. 

lIndakkoh ambo ko urang lapeh 

laleh, nan bahak untuak indak 
bakarajo? Indakkoh ambo ko rasul? 
Apokoh ambo ko alun panah maliyek 
Isa Almasih, Tuhan kito? Apokoh 
angku-angku indak asie karajo ambo 
untuak Tuhan? 

2 Jikok urang-urang nan lain, indak 
namuah ma akui ambo sabagai rasul, 
paliang tidak tantu angku-angku layi 
namuah ma akui ambo ko! Dek karano, 
iduik angku-angku sabagai urang 
Kristen, itu adolah tando baraso ambo 
ko rasul. 

3 Jikok ado urang nan mancukie gareyo 
tantang diri ambo, mako ka ambo jawab 
bakcando iko: 

4Apokoh ambo indak bahak, manarimo 
nan ka dimakan jo nan ka diminun, dari 
asie karajo ambo? 

> Apokoh ambo indak bahak, 
mambawok induak bareh, iyolah 
padusi nan lah Kristen samo-samo jo 
ambo dalam pajalanan, bakcando nan 
dikawokan dek dunsanak-dunsanak 
Tuhan Isa Almasih, sarato dek rasul-rasul 
nan lainnyo, tamasuak si Petrus? 

6 Atau, hanyo si Barnabas jo ambo 
sajokoh, nan dimustikan mancari 
napakah iduik sandiri? 

7Indak ado doh tantara nan musti 
mambalanjoi dirinyo sandiri, dikutiko 
dalam paparangan! Indak ado doh 
urang paparak, nan mananam anggur di 
paraknyo, tapi inyo indak mamakan asie 
anggur tu! Indak ado doh tukang gubalo 
nan mamaliaro domba, tapi inyo indak 
maminun susu dombanyo tu! 

8 Ambo katokan bakcando itu, indak 
dek karano maliyek ka nan galik dalam 
iduik sa ari-ari doh, tapi Alkitab lah 
mangatokan pulo tantang parkaro itu. 

9 Di Kitab Nabi Musa ado tatulih, "Jawi 
nan sadang ma iriak gandun, janlah 
disokong muncuangnyo." Dalam parkaro 
iko, jawikoh nan diparatikan dek Allah? 

10 Indakkoh itu dimukasuikkan untuak 
kito? Iyo, itu tatulih untuak kito. Dek 
karano urang nan mangarajokan parak, 
sarato jo urang nan mambarasiahkan 
gandun, lah sapatuiknyo bakarajo, inyo 
ma arokkan ka manarimo sabagian dari 
asie karajonyo. 

11 Kami lah manyerakkan baniah 
rohani, di dalam iduik angku-angku. 
Jikok kami manuwai barakaik-barakaik 
nan barupo pitih, atau nan barupo 
barang dari angku-angku, apokoh itu ba 
arati kami talampau banyak manuntuik, 
dari angku-angku? 

12 Jikok urang-urang nan lain bahak, 
ma arokkan sasuatu dari angku-angku, 
indakkoh kami labiah bahak daripado 
urang-urang tu? Tapi ambo alun lai 
mampagunokan hak nan bakcando itu. 
Malah ambo sabaliaknyo, ambo labiah 
suko manangguang sagalo sasuatu, 
daripado manimbuakan suatu parkaro 
nan ka ma ambek panyebaran Injil 
tantang Isa Almasih. 

13 Angku-angku tantu lah tawu, baraso 
urang nan bakarajo di Rumah Allah, 
manarimo makanannyo dari Rumah 
Allah. Urang-urang nan ma uruih 
tampaik pasambahan karoban, inyo 
mandapek sabagian dari karoban nan 
dipasambahkan tu. 

14 Baitu pulo Tuhan lah manantukan, 
baraso urang nan bakarajo 
mambaritokan Injil, mako inyo 
musti mandapek napakah iduiknyo dari 
karajonyo tu. 

15Tapi biyapun baitu, alun panah 
ciyek juwo lai ambo manuntuik, dari 
babarapo hak ambo tu. Ambo buwek 
surek ko, mukasuiknyo indaklah untuak 
mamuntuik hak-hak ambo, kabake 
angku-angku! Labiah elok lai ambo mati, 
daripado ambo ka ilangan sasuatu nan 
ambo panggakkan. 

16 Jikok hanyo parkaro mambaritokan 
Injil nan dari Allah, mako ambo 
indak bahak doh mamanggak- 
manggakkannyo, dek karano Allah 
nan lah mamarentahkan ambo untuak 
mangarajokannyo. Cilakolah ambo, jikok 
ambo indak mambaritokan Injil! 

17 Santano ambo mangarajokan karajo 
tu ateh kandak ambo surang, mako 
buliahlah ambo ma arokkan dapek 
upah. Tapi, ambo mambaritokan Injil 
tu, dek karano lah kawajiban ambo. 
Ambo lah ditugehkan dek Allah untuak 
mambaritokannyo. 

18 Jikok baitu, apo nan ka upah 
ambo? Ikolah upahnyo: baraso ambo 
mambaritokan Injil tu, jo caro nan 
indak mambarekkan urang surang juwo, 
untuak mambalanjoi diri ambo, dek 
karano, ambo indak manuntuik doh hak 
ambo, sabagai urang nan mambawok 
barito Injil. 

19 Ambo ko indak budak siya- 
siyanyo doh, ambo ko urang lapeh 
laleh. Sungguahpun baitu, ambo lah 
manjadikan diri ambo ko budak untuak 
kasadonyo urang. Ambo pabuwek nan 
bakcando itu, supayo ambo dapek 
mambawok urang sabanyak-banyaknyo 
untuak Isa Almasih. 

20Taradok urang Yahudi, ambo 
bakcando urang Yahudi, supayo ambo 
dapek mambawok urang Yahudi kapado 
Isa Almasih. Taradok urang-urang nan 
iduik manuruik paratuaran Nabi Musa, 

ambo sa olah-olah bakcando takabek jo 
paratuaran tu, biyapun nan sabananyo, 
ambo indak takabek doh ka paratuaran 
tu. Ambo pabuwek bakcando itu, supayo 
ambo dapek ma elo urang-urang tu 
manjadi pangikuik Isa Almasih. 

21Taradok urang-urang nan indak 
urang Yahudi, ambo bakcando urang 
nan indak urang Yahudi, nan iduik 
diluwa paratuaran Nabi Musa. Ambo 
pabuwek bakcando itu, supayo ambo 
dapek ma elo urang-urang tu manjadi 
pangikuik Isa Almasih. Tapi sungguahpun 
baitu, nan ambo tatap patuah kapado 
parentah-parentah Allah; ambo tatap 
tunduak kabake parentah-parentah Isa 
Almasih. 

22 Di tangah-tangah urang-urang nan 
kayakinannyo lamah, ambo bakcando 
urang nan bakayakinan lamah, supayo 
ambo dapek ma elo urang-urang 
tu, untuak manjadi pangikuik Isa 
Almasih. Jadi, singkek curito, ambo 
namuah manjadi apo sajo untuak 
kasadonyo urang, supayo ambo 
dapek manyalamaikkan sabagian dari 
urang-urang tu. 

23 Mangkonyo ambo karajokan 
kasadonyo tu, adolah dek karano untuak 
Injil nan dari Allah, supayo ambo buliah 
sato pulo dapek barakaik. 

24 Angku-angku tantu lah tawu, baraso 
dikutiko urang batandiang balari, 
kasadonyo urang nan sato, tantu bi 
balari, tapi hanyo surang nan mandapek 
adiyah. Dek karano itu, bi balarilah 
bakcando urang batandiang, supayo 
angku-angku mandapek adiyah. 

25 Satiyok urang nan sadang balatiah, 
inyo musti manahan diri dalam sagalo 
parkaro. Dek karano inyo niyo dikaluangi 
jo karangan bungo. Bungo tu sabagai 
tando inyo nan paliang santiang, tapi 
bungo tu capek layua. Tapi kito ko 
manahan diri dalam sagalo parkaro, dek 
karano kito niyo dikaluangi jo karangan 
bungo nan indak ka layua. 

26 Itulah sababnyo mangko ambo 
balari jo tujuan nan jaleh. Saroman jo 
urang nan batandiang tinju, ambo indak 
sumbarang maninju sajo doh, tapi ado 
alamaiknyo. 

27 Ambo sangajo mampadiyakan badan 
ambo dilatiah sacaro kareh, sampai ambo 
dapek manguwasoinyo. Mangkonyo 

ambo pabuwek nan bakcando itu, dek 
karano ambo indak namuah, jan sampai 
tajadi, sasudah ambo ma ajak urang lain 
sato batandiang, tapi nan ambo sandiri 
indak ditarimo. 

10 1 Oih sudaro-sudaro! Sudaro 

andaknyo mangana baliak, 
apo nan tajadi di niniak muyang kito, 
kutiko inyo ma ikuik-i Nabi Musa. Inyo 
kasadonyo dilinduangi dek awan, inyo 
salamaik manyubarangi Lauik Merah. 

2 Untuak manjadi pangikuik- 
pangikuik Nabi Musa, inyo kasadonyo 
dipamandikan dalam awan, sarato jo di 
dalam lauik tu. 

3Inyo kasadonyo, mamakan makanan 
rohani nan samo, 

4sarato maminun, minunan rohani 
nan samo. Inyo kasadonyo minun dari 
gunuang batu rohani nan manyaratoi 
inyo: gunuang batu tu iyolah Isa Almasih 
sandiri. 

> Biya pun baitu, kabanyakkan dari inyo 
tu indak disukoi dek Allah, sarato itulah 
sababnyo mangko mayik-mayiknyo 
bagalimpangan di padang gurun. 

6 Kasadonyo tu manjadi conto bagi kito, 
untuak ma ingekkan kito, supayo kito 

jan ma inginkan parkaro-parkaro nan 
jahek, bakcando niniak muyang kito tu. 

7 Supayo kito jan manyambah barhalo 
pulo, bakcando nan dikarajokan dek 
sabagian dari inyo tu. Di Alkitab 
ado tatulih, "Mako banso tu muloi 
makan minun, sarato manari untuak 
manyambah barhalo." 

8 Kito indak buliah doh mangarajokan 
parkaro-parkaro nan cabul, bakcando 
nan dikarajokan dek sabagian dari niniak 
muyang kito tu. Dek karano, duwo 
puluah tigo ribu urang dari inyo tu, mati 
dalam sahari, dek karano mangarajokan 
karajo nan salah tu. 

9 Kito indak buliah doh mancubo-cuboi 
Tuhan, bakcando nan dikarajokan dek 
sabagian dari urang-urang tu saisuak, 
sainggo inyo bi mati digaluang dek ula 
babiso. 

10 Kito indak buliah pulo doh 
mambirutok, bakcando nan dikarajokan 
dek sabagian dari urang-urang tu 
saisuak, sainggo inyo bi dibunuah dek 
Malekaik Mauik. 

11 Kasadonyo ukunan tu tajadi kabake 
urang-urang tu, untuak ka manjadi conto 
dek urang-urang nan lain. Kasadonyo 

tu tatulih pulo untuak ka manjadi 
paringatan kabake kito. Dek karano kito 
kiniko iduik dimaso akie jaman. 

12 Urang nan manyangko dirinyo badiri 
taguah, andaklah inyo ba ingek-ingek: 
jan sampai jatuah. 

13 Satiyok cobaan nan sudaro alami, 
adolah cobaan nan galik di alami dek 
manusia. Tapi Allah satiya pado janji- 
Nyo. Baliau indak ka mampadiyakan 
doh, sudaro dicuboi labiah daripado 
nan talok dek sudaro. Dikutiko sudaro 
ditimpo dek cobaan, Baliau ka ma agiah 
jalan kabake sudaro untuak manjadi 
kuwaik, supayo sudaro dapek batahan. 

14 Dek karano itu, sudaro-sudaro nan 
ambo kasiahi, andaklah angku-angku 
jajok jo panyambahan barhalo. 

15 Ambo mangecek kabake angku- 
angku bakcando kabake urang-urang 
nan bijaksano. Andaklah angku-angku 
manimbang sandiri kato-kato ambo ko. 

16 Dikutiko kito minun anggur jo 
mangucapkan tarimo kasih kapado 
Allah, indakkoh itu manyatokan baraso 
kito basatu jo Isa Almasih dalam 
kamatian-Nyo? Baitu pulo dikutiko kito 
mambagi-bagikan roti untuak dimakan 

basamo-samo, indakkoh itu manyatokan 
baraso kito basatu dalam tubuah Isa 
Almasih? 

17 Dek karano, hanyo ado ciyek roti, 
sarato kito kasadonyo makan dari roti 
nan ciyek tu juwo, mako kito nan banyak 
ko marupokan ciyek tubuah. 

18 Cubolah paratikan urang-urang 
Yahudi. Inyo nan bi mamakan makanan, 
nan dipasambahkan di ateh tampaik 
pasambahan karoban, adolah urang- 
urang nan basatu jo tampaik tu. 

19 Apo mukasuik ambo jo nan ambo 
katokan tu? Barhalo, ataupun makanan 
nan dipasambahkan kabake barhalo tu, 
kasadonyo tu indak ado arati. 

20 Apo nan dipasambahkan di tampaik 
karoban untuak barhalo, ba arati indak 
dipasambahkan kapado Allah, tapi 
kabake roh-roh jahek. Ambo indak niyo 
doh angku-angku basatu jo roh jahek. 

21 Angku-angku indak buliah doh minun 
dari cawan anggur Tuhan, samo-samo 
jo itu, minun pulo dari cawan anggur 
roh jahek. Angku-angku indak buliah 
doh makan di meja Tuhan, sarato makan 
pulo di meja roh jahek. 

22 Ataukoh kito nak mambuwek Tuhan 
cimburu? Apokoh kito labiah kuwaik dari 
Tuhan? 

23 Kecek urang, "Kito buliah 
mampabuwek apo sajo nan katuju 
dek kito." Batua! Tapi, indak kasadonyo 
doh nan katuju di kito tu paguno. "Kito 
buliah mampabuwek apo sajo nan katuju 
dek kito" -- tapi, indak kasadonyo nan 
katuju di kito tu, mambangun iduik kito. 

24 Janlah ado surang juwo pun, nan 
bajuwang untuak kapantiangan dirinyo 
sorang. Satiyok urang musti bajuwang 
untuak kapantiangan urang lain bagai. 

25 Angku-angku buliah makan apo 
sajo nan dijuwa di pasa dagiang. Indak 
usah manyalidiak-inyo talabiah dawulu, 
biyapun ado uweh-uweh di ati ketek 
angku-angku. 

26 Dek karano di Alkitab ado tatulih, 
"Bumi ko jo kasadonyo isinyo adolah 
punyo Tuhan." 

27 Jikok angku-angku di undang makan, 
dek surang urang nan indak urang 
Kristen, angku-angku layi manamui 
undangan tu, makan sajolah apo nan 
di edangkan ka angku-angku. Indak 
usah manyalidiak-i dari ma datangnyo 

makanan tu, supayo jan ado uweh-uweh 
di ati ketek angku-angku. 

28Tapi jikok ado nan mangecek 
kabake angku-angku, "Makanan ko 
lah dipasambahkan kabake barhalo," 
janlah dimakan makanan tu, dek karano 
mamparatikan kapantiangan urang tu, 
sarato dek karano suwaro ati ketek. 

29 Mukasuik ambo, indak suwaro ati 
ketek angku-angku doh, tapi suwaro 
ati ketek urang tu. Mungkin ado nan 
batanyo, "Ndeh, baa mangko kabebasan 
ambo musti dibatehi dek suwaro ati 
ketek urang lain? 

30 Jikok ambo mamakan makanan 
sacaro batarimo kasih kapado Allah, baa 
mangko urang musti mancacek ambo 
dek karano di makanan tu, sadangkan 
ambo lah batarimo kasih kapado Allah?" 

31 Apo pun juwo nan sudaro karajokan 
-- sudaro makan atau sudaro minun 
-- karajokanlah kasadonyo tu untuak 
mamuliekan Allah. 

32 Iduiklah jo caro nan baitu, sainggo 
sudaro indak manyababkan urang lain 
babuwek doso: apokoh urang-urang tu 
urang Yahudi, atau urang nan indak 
urang Yahudi, ataupun jamaat Allah. 

33 Iduiklah bakcando ambo iduik. Ambo 
ba usawo manyanangkan ati kasadonyo 
urang dalam sagalo sasuatu, indak ado 
doh mamantiangkan mukasuik-mukasuik 
diri surang. Tujuan ambo adolah, hanyo, 
supayo kasadonyo urang-urang tu dapek 
disalamaikkan. 

1 1 lIkuiklah conto taladan dari 

ambo, bakcando ambo pun ma 
ikuik-i conto taladan dari Isa Almasih. 

2 Ambo mamuji angku-angku, 
dek karano angku-angku tatap 
mangana ambo, angku-angku layi pulo 
mangarajokan pangajaran nan ambo 
ajakan. 

3Tapi ambo niyo angku-angku 
mangatawui pulo andaknyo, ado ciyek 
lai parkaro, iyolah, baraso, nan manjadi 
kapalo disatiyok urang laki-laki, adolah 
Isa Almasih; nan manjadi kapalo surang 
bini, adolah lakinyo, nan manjadi kapalo 
dari Isa Almasih, adolah Allah. 

4Jikok surang laki-laki, dikutiko 
inyo badowa, atau dikutiko inyo 
manyampaikan barito nan dari Allah, di 
adok-an urang nan banyak, tapi inyo 
mamakai sawok kapalo, ba arati inyo tu 
mahino Isa Almasih. 

= Jikok surang padusi, dikutiko 
inyo badowa, atau dikutiko inyo 
manyampaikan barito nan dari Allah, di 
adok-an urang nan banyak, tapi inyo 
indak batikuluak, ba arati inyo tu mahino 
lakinyo, nan manjadi kapalo ateh dirinyo. 
Itu samo jo sa olah-olah kapalonyo lah 
dicukua. 

6 Dek karano, jikok padusi indak 
namuah mamakai tikuluak, mako labiah 
elok abuaknyo dicukua. Tapi, padusi nan 
dicukua kapalonyo, atau nan dikuduang 
abuaknyo, mako itu marupokan suatu 
kahinoan bagi dirinyo. Dek karano itu, 
labiah eloklah inyo mamakai tikuluak. 

7 Laki-laki indak paralu doh mamakai 
sawok kapalo, dek karano inyo 
manggambarkan pribadi Allah, sarato 
jo kabasaran Allah. Tapi, padusi, 
manggambarkan kabasaran laki-laki, 

8 dek karano laki-laki dijadikan, indak 
dari padusi doh, tapi padusilah nan 
dijadikan dari laki-laki. 

9 Laki-laki dijadikan, indak untuak 
kaparaluan padusi doh, tapi padusi 
dijadikan untuak kaparaluan laki-laki. 

10 Dek karano itu, untuak 
manyanangkan ati malekaik-malekaik, 

mako padusi mustilah mamakai tikuluak, 
sabagai tando baraso inyo di bawah 
kuwaso lakinyo. 

11 Biyapun baitu, dalam iduik kito 
sabagai urang Kristen, urang padusi 
indak tagak surang doh, lapeh dari 
laki-laki, baitu pulo laki-laki, indak tagak 
surang doh, lapeh dari padusi. 

12 Dek karano, biyapun padusi nan 
partamu, dijadikan dari laki-laki, tapi 
sasudah tu laki-laki layie dari padusi, 
sagalo sasuatu barasa dari Allah. 

13 Cubolah sudaro-sudaro sandiri nan 
mampatimbangkan parkaro ko: Apokoh 
elok jikok urang padusi badowa kapado 
Allah, di adok-an urang nan banyak, tapi 
inyo indak batikuluak? 

14 Dari pangalaman urang nan banyak, 
angku-angku lah di aja, baraso, jikok 
laki-laki ba abuak panjang, mako itu 
adolah sasuatu nan kurang patuik. 

15 Tapi bagi padusi, abuak di agiahkan 
ka inyo untuak panyawok kapalonyo, 
abuak panjang tu adolah kamagahannyo. 

16 Nah, jikok ado urang nan niyo 
batangka, tantang parkaro iko, hanyo 
ciyek nan dapek ambo katokan, iyolah, 
baraso, biya kito ataupun jamaat-jamaat 

Allah nan lainnyo, kabanyakkan punyo 
kabiasoan nan bakcando itu dalam 
jamaat: lain daripado itu indak ado. 

17 Tantang parkaro nan ka ambo 
sabuikkan ko, ambo indak mamuji doh 
ka angku-angku. Patamuan ibadaik 
angku-angku indak ma asiekan nan elok, 
tapi nan buruak. 

18 Nan partamu-tamu ambo mandanga, 
baraso di dalam patamuan-patamuan 
angku-angku, ado kalompok-kalompok 
nan balawan. Ambo raso banyak 
saketeknyo kaba tu batua. 

19 Iyo lah sapatuiknyo timbua silang 
salisiah di antaro angku-angku, supayo 
buliah jaleh isuak, siya-siya bana nan 
urang Kristen nan sajati. 

20 Tapi, dikutiko angku-angku bi 
bakumpua, nan angku-angku adokan tu, 
indak Pajamuan Tuhan doh tu. 

21 Dek karano dikutiko ka makan, 
angku-angku bi bacirabuik ma ambiak 
makanannyo surang-surang, sampai ado 
nan indak mandapek, sadangkan nan 
lainnyo bi mabuak kakanyangan. 

22 Baa mangko dek baitu? Indakkoh 
sudaro punyo rumah? Sudaro bisa 
makan jo minun di rumah! Ataukoh 

sudaro sangajo nak mahino jamaat 
Allah, atau sangajo nak mamariangikkan 
urang-urang nan bansaik? Apokoh nan 
musti ambo katokan kabake angku- 
angku? Musti juwokoh ambo mamuji 
angku-angku? Indak! Ambo indak ka 
mamuji angku-angku doh. 

23 Dek karano, apo nan ambo ajakan 
kabake angku-angku tu, ambo tarimo 
dari Tuhan sandiri: nan baraso pado 
malam tu, kutiko Isa Almasih Tuhan kito 
dikiyanaik-i, Baliau ma ambiak roti, 

24 sudah tu Baliau badowa batarimo 
kasih kapado Allah, sabalun mamakan 
roti, mako Baliau balah-balahlah roti tu 
jo tangan Baliau, sudah tu Baliau bakato, 
"Ikolah tubuah Ambo nan disarahkan 
untuak angku-angku. Isuak karajokan 
pulolah nan bakcando iko, untuak 
mangana-ngana Ambo." 

25 Baitu pulo sasudah mamakan roti, 
Baliau ma ambiak cawan anggur, mako 
bakatolah Baliau, "Anggur ko adolah 
wasiyaik Allah nan baru, disahkan jo 
darah Ambo. Satiyok kali angku-angku 
maminun anggur nan bakcando iko, 
pabuweklah nan sarupo iko pulo, untuak 
mangana-ngana Ambo." 


1 KORINTUS 11.26-31 58 


26 Dek karano, satiyok kali angku-angku 
mamakan roti, sarato jo maminun 
anggur sarupo iko, angku-angku 
mambaritokan baliak kamatian Tuhan, 
sampai Baliau tibo isuak. 

27 Dek karano itu, urang nan mamakan 
roti Tuhan, atau nan maminun anggur 
Tuhan, jo caro nan indak patuik, mako 
urang tu badoso taradok ka Tuhan, nan 
lah mangarobankan tubuah sarato jo 
darah-Nyo. 

28 Jadi, satiyok urang musti mamareso 
dirinyo labiah dawulu, sudah tu, barulah 
inyo buliah mamakan roti, sarato jo 
maminun anggur. 

29 Dek karano, jikok urang mamakan 
roti jo maminun anggur, tapi inyo indak 
ma aragowi, baraso pajamuan tu ba 
ubuangan jo tubuah Tuhan, mako urang 
nan mamakan roti jo maminun anggur 
tu, ka manarimo ukunan dari Allah 
untuak dirinyo sorang. 

30 Itulah panyababnyo, mangko banyak 
di antaro angku-angku, nan sakik, nan 
lamah, malah ado nan mati bagai. 

31 Tapi, jikok kito lah mamareso diri 
talabiah dawulu, mako kito indak ka di 
ukun Allah doh. 

32 Tapi, jikok kito di ukun Allah, mako 
Baliau ka mancambuik kito, supayo kito 
jan kanai ukunan samo-samo jo dunia 
ko. 

33 Dek karano itu, oih sudaro-sudaro 
ambo, jikok angku-angku bakumpua 
untuak makan di pajamuan Tuhan, 
andaknyo angku-angku musti samo- 
samo manunggu. 

34 Jikok ado nan talampau litak 
paruiknyo, eloklah inyo makan dulu 
di rumahnyo. Jikok angku-angku 
layi mamparatikan nan ambo ajakan 
ko, mako patamuan-patamuan ibadaik 
angku-angku tu, indak ka mandatangkan 
ukunan dari Allah doh, ka diri angku- 
angku. Tantang parkaro-parkaro nan 
lain, isuak jikok ambo lah datang, ka 
ambo tarangkan kabake angku-angku. 
1 2 1 Kiniko tantang parkaro 

pambarian-pambarian nan 
dibarikan dek Roh Allah. Tantang parkaro 
itu, ambo niyo supayo sudaro-sudaro 
mangatawui nan sabananyo. 

2 Cubolah kana, dikutiko angku-angku 
alun tawu jo Tuhan, angku-angku 
tapangaruah untuak manuruikkan 
barhalo nan bisu. 

3 Angku-angku musti tawu andaknyo, 
baraso urang nan dipimpin dek 
Roh Allah, indak ka bisa doh 
mangatokan, "Takutuaklah Isa!" 

Baitu pulo sabaliaknyo, indak surang 
juwo doh urang nan ka bisa mangatokan, 
"Isa Almasihlah Tuhan!" jikok urang tu 
indak dipimpin dek Roh Allah. 

4Ado bamacam-macam pambarian dari 
Roh Allah, tapi kasadonyo tu dibarikan 
dek Roh nan Ciyek tu juwo. 

3 Ado bamacam-macam karajo urang, 
untuak malayani Tuhan, tapi Tuhan nan 
dilayani tu, Tuhan nan Ciyek tu juwo! 

6 Ado babagai-bagai caro urang, untuak 
mangarajokan karajo Tuhan, tapi nan 
mambarikan kudaraik kabake satiyok 
urang untuak bakarajo, adolah Allah nan 
Ciyek tu juwo. 

7 Untuak kabaiakkan kito kasadonyo, 
Roh Allah bakarajo disatiyok urang, 
sacaro sandiri-sandiri. 

8 Kabake nan surang, Roh tu 
mambarikan kalabiahan untuak 
mangecek, sainggo jikok inyo mangecek 
manganduang kuwaso. Kabake nan 
lain, Roh nan itu juwo, mambarikan 


1 KORINTUS 12.9-12 61 


kalabiahan, sainggo urang tu bisa 
manarangkan tantang Allah. 

? Roh nan Ciyek tu juwo, mambarikan 
kabake urang nan surang lai, kalabiahan 
nan luwa biaso untuak ba iman kapado 
Isa Almasih; sadangkan kabake nan lain 
Roh tu mambarikan kuwaso, untuak 
mancegakkan urang. 

10 Kabake nan surang, dibarikan 
kuwaso untuak mampabuwek mukjizat, 
kabake nan lain dibarikan kalabiahan, 
untuak ma agiah tawu apo-apo 
rancana Allah. Kabake nan lain, Roh tu 
mambarikan kalabiahan, untuak bisa 
mampasisiahkan nama nan pambarian 
dari Allah, nama nan indak. Ado urang 
nan dibari kalabiahan, untuak mangecek 
jo babagai-bagai bahaso nan ganjie, 
ado pulo urang nan dibari kalabiahan, 
sainggo inyo bisa manarangkan arati 
bahaso-bahaso nan ganjie tu. 

1! Kasadonyo tu dikarajokan dek Roh 
nan Ciyek tu juwo; satiyok-tiyok urang 
dibari pambarian nan tasandiri, tasarah 
kabake Roh nan mambarikan tu. 

12 Isa Almasih tu, samo jo bakcando 
tubuah manusia, tubuah tu hanyo 
ciyek, tapi tadiri dari banyak angguato. 

Kasadonyo angguato tu, biyapun inyo 
banyak, tapi marupokan satu tubuah. 

13 Baitu pulo kito kasadonyo, biya 
urang Yahudi, ataupun nan indak 
urang Yahudi, budak-budak ataupun 
urang-urang mardeka; kito kasadonyo 
lah dipamandikan dek Roh nan itu juwo, 
supayo kito dijadikan ciyek di tubuah Isa 
Almasih. Kito kasadonyo lah mangalami 
pulo Roh nan Ciyek tu sapanuahnyo. 

14 Dek karano, apo nan dinamokan 
tubuah, indak ciyek doh angguatonyo, 
tapi banyak. 

15 Santano kaki mangatokan, "Ambo ko 
indak tangan doh, dek karano itu, ambo 
indak tamasuak tubuah doh." Apokoh 
iyo, kaki indak tamasuak tubuah? 

16 Jikok talingo mangatokan, "Dek 
karano ambo ko indak mato, mako ambo 
ko indak tamasuak tubuah doh." Apokoh 
iyo, talingo indak tamasuak tubuah. 

17 Santano kaciyek-annyo tubuah 
tu hanyo mato, baa caronyo tubuah 
tu ka dapek mandanga? Atau jikok 
kaciyek-annyo tubuah tu hanyo talingo, 
baa pulo caronyo tubuah tu ka dapek 
mambaunni? 

18 Tapi Allahlah nan manampaikkan 
kasadonyo angguato tu di tubuah. 
Satiyok-tiyok angguato, dilatakkan 
di tampaiknyo dek Allah manuruik 
kahandak-Nyo. 

19 Jikok kaciyek-annyo tubuah tu, hanyo 
ciyek angguato sajo, jadi namanyo nan 
dinamokan tubuah? 

20 Batua tubuah tu banyak angguatonyo, 
tapi nan dinamokan tubuah hanyo ciyek. 

21 Dek karano itu, mato indak dapek 
doh bakato kabake tangan, "Wa-ang 
indak paralu di den doh!" atau kapalo 
bakato ka kaki, "Wa-ang indak paralu di 
den doh!" 

22 Tapi malah sabaliaknyo, angguato- 
angguato tubuah nan di anggap lamah, 
itulah nan sangaik kito paralukan; 

23 baitu pulo angguato nan kito 
anggap indak baitulah ba arago, malah 
itulah nan musti labiah kito aragowi. 
Angguato-angguato tubuah nan indak 
patuik dipaliyekkan, malah itu nan musti 
labiah kito paratikan. 

24 Angguato tubuah nan patuik diliyek, 
indak lai mamaralukan paratian kito. 
Allah lah manyusun tubuah kito, 

bakcando nan kiniko, sainggo angguato 
nan kurang ba arago, labiah di aragowi. 

25 Jo caro nan baitu, tubuah tu indak 
tabagi-bagi: satiyok-tiyok angguato 
samo-samo mamparatikan. 

26 Kok umpamonyo ado ciyek angguato 
nan sansaro, mako kasadonyo angguato 
nan lain sato pulo sansaro: jikok 
ado ciyek angguato nan dipuji, mako 
kasadonyo angguato nan lainnyo sato 
pulo bagadang ati. 

27 Angku-angku kasadonyo adolah 
tubuah Isa Almasih, jadi satiyok angku- 
angku adolah angguato dari tubuah 
tu. 

28 Baitu pulo di dalam jamaat, Allah 
lah nan manampaikkan satiyok-tiyok 
urang di tampaiknyo: Nan partamu 
rasul-rasul: nan kaduwo nabi-nabi, nan 
katigo guru-guru, sudah tu, ado pulo 
urang-urang nan dibari kuwaso untuak 
mampabuwek mukjizat, kudian ado 
pulo urang-urang nan dibari kalabiahan, 
sainggo inyo punyo kuwaso untuak 
mancegakkan urang, ado pulo nan 
dibari kalabiahan untuak suko manolong 
urang, kok indak untuak mamimpin, kok 

indak untuak mangecek jo babagai-bagai 
bahaso nan ganjie. 

29 Urang-urang tu indak kasadonyo doh 
rasul, atau nabi, ataupun guru. Indak 
kasadonyo pulo doh nan punyo kuwaso 
untuak mambuwek mukjizat, 

30 atau untuak mancegakkan urang, 
atau untuak mangecek jo babagai 
bahaso nan ganjie, atau untuak ma 
aratikan bahaso-bahaso nan ganjie tu. 

31 Dek karano itu, andaknyo angku- 
angku ba usawo basungguah-sungguah, 
untuak mandapekkan pambarian- 
pambarian nan paliang tarutamu, 
dari Roh Allah. Tapi, kiniko ambo ka 
manunjuakkan kabake angku-angku 
jalan nan paliang baiak. 

1 3 1 Biyapun ambo bisa mangecek jo 

babagai-bagai bahaso manusia, 
biyapun ambo bisa babahaso malekaik, 
tapi jikok ambo indak mangasiahi urang 
lain, mako kato-kato ambo tu, hanyo 
samo jo bunyi nyariang nan indak ado 
arati. 

2 Biyapun ambo santiang 
manyampaikan barito dari Allah, 
biyapun ambo mangarati kasadonyo 
parkaro nan sulik-sulik, biyapun ambo 

tawu jo sagalo sasuatu, biyapun 

ambo sabana ba iman kapado Allah, 
sainggo ambo bisa manyuruah gunuang 
baranjak, tapi jikok ambo indak 
mangasiahi urang-urang lain, mako diri 
ambo ko indak ado doh aratinyo! 

3 Biyapun kasadonyo arato ambo, ambo 
sidakahkan kabake urang-urang nan 
bansaik, sudah tu ambo manyarahkan 
diri ambo untuak dibaka, tapi jikok ambo 
indak mangasiahi urang-urang lain, 
mako kasadonyo tu, indak ciyek juwo 
doh nan paguno. 

4 Kasiah tu saba; kasiah tu elok ati suko 
manolong, inyo indak pambingik. Inyo 
indak maninggikan diri, sarato indak uju. 

Inyo indak mangarajokan nan 
indak bataratik, sarato indak mancari 
labo untuak diri sorang. Inyo indak 
pambangih, sarato indak pandandam. 

6 Atinyo ibo dek sasuatu nan indak 
baiak, dek nan bana, baru inyo 
basukocito. 

7Inyo tutuik sagalo sasuatu, inyo picayo 
sagalo sasuatu, inyo ma arokkan sagalo 
sasuatu, inyo saba manangguang sagalo 
sasuatu. 

8Indak ka ado doh masonyo, urang 
indak mamaralukan kasiah mangasiahi. 
Jikok kiniko ado urang nan santiang 
manyampaikan barito dari Allah, ado 
masonyo, inyo ka baranti manyampaikan 
barito tu. Jikok kiniko ado urang nan 
santiang mangecek jo bahaso-bahaso 
nan ganjie, tapi ado masonyo isuak, inyo 
ka baranti mangecek jo bahaso-bahaso 
nan bakcando itu. Jikok kiniko ado urang 
nan punyo pangatawuan nan banyak, 
tapi isuak ka tibo masonyo, kasadonyo 
alemunyo tu ka di ilang lanyokkan, dari 
pikierannyo. 

? Dek karano pangatawuan kito, 
sarato jo kapandaian kito untuak 
manyampaikan barito dari Allah, alun 
juwo lai samparono. 

10 Isuak ka tibo masonyo, Allah ka 
manyamparonokan kasadonyo, nan 
indak samparono tu ka ilang lanyok. 

11 Dikutiko ambo ketek, ambo 
mangecek saroman jo paja ketek, 
parasaan ambo sarupo jo paja ketek, 
pikieran ambo bakcando paja ketek pulo. 
Kiniko ambo lah gadang, parangai ambo 
nan saroman paja ketek tu, lah ambo 
buwang. 

12 Apo nan kito liyek kiniko, hanyolah 
bakcando bayangan nan kabua di dalam 
camin. Tapi, isuak kito ka maliyek 
lansuang sacaro jaleh. Kiniko ambo alun 
tawu lai kasadonyo, tapi isuak ambo ka 
tawu sagalo-galonyo, samo jo bakcando 
Allah mangatawui tantang diri ambo 
dalam sagalo-galonyo. 

13 Jadi, untuak maso nan kiniko, 
ado tigo parkaro nan musti tatap 
kito karajokan: ba iman, iduik nan 
punyo harapan, sarato jo samo-samo 
mangasiahi. Nan paliang pantiang 
dari nan tigo tu iyolah, mangasiahi 
urang-urang lain. 

14 l Andaknyo angku-angku ba 

usawo untuak mangasiahi 
urang-urang lain. Sudah tu ba usawo 
pulolah, untuak manarimo pambarian- 
pambarian nan dibarikan dek Roh 
Allah, nan tarutamu sakali adolah, 
kamampuan untuak ma agiah tawu, apo 
rancana-rancana Allah kabake manusia. 

2 Urang nan mangecek jo bahaso- 
bahaso nan ganjie, inyo tu indak 
mangecek kabake manusia doh tu; tapi 
inyo mangecek kapado Allah. Indak ado 
doh tu urang nan mangarati, apo nan 

inyo katokan, dek karano Roh Allah nan 
manyababkan inyo mangatokan sasuatu, 
hanyo Allah sajolah nan mangatawui. 
3Tapi sabaliaknyo, urang nan 
manyampaikan barito dari Allah, inyo 
tu mangecek kabake manusia: untuak 
manguwaikkan urang nan mandanga, 
untuak ma agiah sumangaik kabake 
urang-urang tu, sarato jo untuak 
mahibur. 

“Urang nan mangecek jo bahaso 

nan ganjie, hanyo manguwaikkan 
dirinyo surang, sadangkan urang nan 
manyampaikan barito dari Allah, adolah 
untuak manolong jamaat, supayo jamaat 
tambah dipakuwaik. 

> Baralah ka eloknyo, jikok kasadonyo 
sudaro dapek mangecek jo babagai- 
bagai bahaso nan ganjie. Tapi nan 
paliang elok lai iyolah, jikok sudaro 
dapek mambaritokan tantang rancana- 
rancana Allah. Dek karano, urang nan 
manyampaikan barito nan dari Allah, 
labiah ba arago daripado urang nan 
mangecek jo babagai-bagai bahaso nan 
ganjie: lain masalahnyo, jikok urang nan 
mangecek jo babagai-bagai bahaso nan 
ganjie tu, inyo layi bisa manarangkan 

apo nan dikatokannyo tu, supayo 
kasadonyo jamaat mandapek paidahnyo. 

6 Jikok santano ambo tibo kabake 
angku-angku, kudian ambo mangecek 
jo babagai-bagai bahaso nan ganjie, 
apokoh itu ado gunonyo untuak angku- 
angku? Agak saketek pun, indak ka ado 
doh gunonyo! Lain masalahnyo, jikok 
ambo manyatokan sasuatu kato-kato 
dari firman Allah, kok indak ambo 
manarangkan sasuatu tantang Allah, 
atau jikok ambo manyampaikan barito 
dari Allah, atau kok indak ambo ma aja. 

7 Alaik paragaik musik nan indak ba 
angok, umpamonyo suliang jo kucapi, 
jikok inyo indak dimainkan sacaro jaleh, 
dima pulo urang ka tawu, lagu apo nan 
dimainkan? 

8 Ado pulo conto ciyek lai: Jikok 
tarumpik di ambuih sumbarang ambuih, 
siya urang nan ka basiyap-siyap untuak 
payi ba parang? 

9 Baitu pulo bagi angku-angku nan bisa 
mangecek jo babagai-bagai bahaso nan 
ganjie. Jikok sudaro jo bahaso-bahaso 
nan ganjie tu, mangatokan kato-kato 
nan indak jaleh, sainggo indak surang 
juwo doh urang nan lai mangarati, 

tantang apo nan angku-angku katokan. 
Mako kato-kato angku-angku tu ka ilang 
lanyok indak manantu. 

10 Di ateh dunia ko sambuah bahaso, 
tapi kasadonyo bahaso-bahaso tu, ado 
aratinyo. 

11 Tapi, jikok ambo indak mangarati 
bahaso nan dipagunokan urang, 
mako indak tantu doh di ambo, apo 
mukasuiknyo urang nan mangecek tu; 
baitu pulo sabaliaknyo, dek urang nan 
mangecek tu, indak tantu pulo doh, apo 
mukasuik ambo. 

12 Tantang diri angku-angku ambo 
tawu, baraso angku-angku niyo sangaik 
nak mandapek pambarian-pambarian 
nan dari Roh Allah. Tapi nan paliang 
paralu iyolah, angku-angku musti ba 
usawo andaknyo, mampagunokan 
pambarian nan dari Roh Allah tu, untuak 
manolong jamaat, supayo jamaat 
tambah dipakuwaik. 

13 Itulah sababnyo, satiyok urang nan 
mangecek jo bahaso nan ganjie, mako 
inyo musti mamohon andaknyo kapado 
Allah, supayo inyo buliah dibari pulo 
kapandaian untuak manarangkan apo 
nan dikatokannyo tu. 

14Dek karano, jikok ambo badowa jo 
bahaso nan ganjie, nan roh ambo iyo 
badowa, tapi nan pikieran ambo indak 
bakarajo doh. 

15 Jadi, apo nan musti ambo pabuwek? 
Ikolah nan ka ambo karajokan: Ambo 
badowa jo roh ambo, dalam pado itu 
ambo badowa pulo jo pikieran ambo. 
Ambo malagukan pujian jo roh ambo, 
tapi ambo niyo pulo malagukan pujian jo 
pikieran ambo. 

16 Dek karano, jikok sudaro batarimo 
kasih kapado Allah, hanyo jo roh sudaro 
sajo, tapi kutiko itu ado urang lain, 
nan indak mangarati bahaso ganjie nan 
dari Roh Allah tu, mako urang tu indak 
dapek doh mangatokan, "Ambo satuju", 
jo dowa syukur angku tu, dek karano 
inyo indak mangarati, apo nan sudaro 
katokan. 

17 Biyapun dowa syukur angku kapado 
Tuhan tu, sangaik rancak, tapi dowa 
angku tu, indak ado ciyek juwo doh 
gunonyo untuak urang lain. 

18 Ambo batarimo kasih kapado Allah, 
dek karano ambo sandiri layi dapek 
mangecek, jo babagai-bagai bahaso 

nan ganjie, labiah lai daripado sudaro 
kasadonyo. 

19 Tapi, dikutiko patamuan-patamuan 
untuak ba ibadaik, ambo labiah suko 
mangatokan limo buwah kato-kato 
nan lai dapek dimangarati dek urang, 
daripado manyabuik baribu kato-kato 
dalam bahaso nan ganjie. Mangkonyo 
ambo labiah suko baitu, supayo jo caro 
nan bakcando itu ambo dapek ma aja 
urang. 

20 Oih sudaro-sudaro! Janlah bapikie 
bakcando paja ketek. Dalam parkaro 
nan jahek, andaklah angku-angku tatap 
bakcando jo paja ketek. Tapi dalam 
pamikieran, andaklah angku-angku 
manjadi urang nan lah gadang. 

21 Di Alkitab ado tatulih nan bakcando 
iko, "Tuhan bakato, 'Jo parantaroan 
urang-urang, nan mangecek jo bahaso 
nan indak tantu di urang, Aden ka 
mangecek kabake umaik ko. Malahan jo 
parantaroan urang-urang asiang, Aden 
ka mangecek kabake umaik-Den, tapi 
biyapun baitu, nan inyo indak juwo ka 
namuah doh mandanga kato-kato Den." 

22 Jadi, pambarian untuak bisa 
mangecek jo babagai bahaso nan ganjie, 

itu marupokan tando nan ado arati bagi 
urang nan alun picayo, indak untuak 
urang nan lah ba iman doh. Tapi, jikok 
pambarian dari Roh Allah kabake urang, 
sainggo urang tu bisa ma agiah tawu apo 
rancana Allah kabake manusia, itu iyo 
paguno untuak urang nan lah ba iman, 
indak untuak urang nan alun picayo doh. 

23 Dek karano itu, kok santano di dalam 
patamuan jamaat, kasadonyo jamaat tu 
mangecek jo babagai-bagai bahaso nan 
ganjie, kudian ado tibo babarapo urang 
luwa, kok indak tibo urang-urang nan 
alun Kristen, tantu urang-urang tu ka 
manyangko angku-angku kasadonyo lah 
gilo! 

24 Tapi, jikok kasadonyo sudaro 
manyampaikan barito nan dari Allah, 
dalam pado itu tibo surang urang, 
nan alun Kristen, kok indak surang 
urang luwa, mako barito nan dari Allah 
nan sudaro-sudaro baritokan tu, ka 
manyatokan sagalo doso-dosonyo, 
sarato ka untuak manyadarkannyo. 

25 Sagalo sasuatu nan ta andok dalam 
atinyo ka dinyatokan, sainggo inyo ka 
marandahkan diri, mako inyo ka sato 
pulo manyambah Allah. Inyo ka bi 

mangaku, baraso Allah iyo bana ado di 
tangah-tangah angku-angku. 

26 Jadi sudaro-sudaro, mukasuik ambo 
bakcando iko. Jikok angku-angku 
bakumpua untuak ba ibadaik, andaknyo 
ado nan malagu mamuji Tuhan, ado 
nan ma aja, ado nan mambaritawukan 
tantang sasuatu nan dari Allah, ado nan 
mangecek jo bahaso nan ganjie, ado 
pulo nan manarangkan tantang apo nan 
dikatokan dek urang nan babahaso nan 
ganjie tu. Tapi mukasuik dari kasadonyo 
tu, mustilah untuak ma aja, sarato jo 
untuak kabaiakkan kasadonyo urang nan 
tibo. 

27 Jikok ado nan niyo nak mangecek jo 
bahaso nan ganjie, hanyo mustilah duwo 
urang, atau paliang banyak tigo urang, 
sacaro balega-lega. Andaknyo musti ado 
pulo nan bisa untuak manarangkan, apo 
nan dikatokan dek urang nan babahaso 
nan ganjie tu. 

28 Jikok indak ado doh urang nan bisa 
manarangkan, mako urang-urang nan 
niyo nak mangecek jo bahaso nan ganjie 
tu, andaknyo inyo musti anok sajo 
dalam patamuan tu. Biyalah inyo tu bi 

mangecek dalam atinyo sajo kapado 
Allah. 

29 Kok santano ado duwo atau tigo 
urang, nan maraso ado sasuatu barito 
dari Allah di dalam atinyo, mako 
inyo musti manyampaikan barito 
tu andaknyo, samantaro nan lain 
mandangakan sarato jo mamikiekan di 
atinyo surang-surang. 

30 Tapi kok santano barito dari Allah 
tu, tibo kabake surang urang lain nan 
sadang duduak di patamuan tu, mako 
urang nan babicaro dikutiko itu, inyo 
musti baranti mangecek andaknyo. 

31Jo caro nan baitu, kasadonyo 
angku-angku, satiyok-tiyok sudaro, 
dapek manyampaikan barito nan 
dari Allah; supayo kasadonyo sudaro 
dapek manarimo pangajaran, untuak 
mampataguah iman. 

32 Pambarian dari Roh untuak 
manyampaikan barito nan dari Allah, 
dapek dikandalikan dek urang nan 
manyampaikan barito tu. 

33 Allah, adolah Allah nan suko kabake 
nan taratur; Baliau indak suko doh 
kabake nan indak bakatantuan. Nan 

taratur tu lah nan balaku dikasadonyo 
jamaat Allah, 

34 dikutiko sadang ba ibadaik, urang- 
urang padusi musti anok. Inyo indak 
buliah doh sato mangecek. Inyo indak 
buliah doh jadi pamimpin: bakcando 
itulah paratuaran agamo. 

35 Jikok inyo niyo nak mangatawui 
sasuatu, mako samustinyo inyo tanyokan 
kabake lakinyo tibo di rumah. Sabana 
mambuwek mariangik, jikok padusi sato 
babicaro dalam patamuan jamaat. 

36 Apokoh dari angku-angku datangnyo 
firman Allah? Atau hanyo kabake 
angku-angku sajokoh, firman tu 
disampaikan? 

37 Jikok ado urang nan maraso 
inyo mandapek pambarian, untuak 
manyampaikan barito nan dari Allah, 
ataupun inyo mandapek sasuatu 
pambarian nan lainnyo dari Roh Allah, 
mako urang tu musti sadar andaknyo, 
baraso apo nan ambo surekkan ko, 
adolah parentah dari Tuhan. 

38 Tapi, jikok ado urang nan indak 
namuah manarimo apo nan ambo 
katokan dalam surek ko, mako janlah di 
iyokan apo nan dikatokannyo. 

39 Dek karano itu sudaro-sudaro, ba 
usawolah untuak manyampaikan barito 
nan dari Allah, tapi janlah ditagah 
pulo urang nan niyo nak mangecek, jo 
bahaso-bahaso nan ganjie. 

40 Tapi kasadonyo tu, musti dikarajokan 
sacaro elok sarato jo taratur. 

1 5 1 Kiniko sudaro-sudaro, ambo niyo 

supayo angku-angku mangana 
baliak tantang parkaro Injil nan dari 
Allah, nan lah ambo baritokan dulu 
kabake angku-angku. Angku-angku layi 
manarimonyo, sarato picayo kapado Isa 
Almasih dek karano di Injil tu. 

2 Jikok angku-angku layi bapacik 
taguah, kabake apo nan lah ambo 
baritokan tu, mako angku-angku ka 
disalamaikkan malalui Injil tu: antah kok 
sudaro hanyo picayo, tapi picayo nan 
indak baguno. 

3 Apo nan lah ambo tarimo, itu pulolah 
nan lah ambo sampaikan kabake 
sudaro-sudaro. Nan paliang paralu lah 
ambo sampaikan, baraso Isa Almasih 
mati dek karano di doso-doso kito, 
samo jo bakcando apo nan lah tatulih di 
Alkitab: 

4Baliau dikubuakan, tapi kudian di ari 
nan katigo, Baliau di iduikkan baliak. 
Itupun tatulih pulo di Alkitab. 

> Ambo lah ma agiah tawu pulo kabake 
angku-angku, baraso Isa Almasih 
nan lah di iduikkan baliak tu, lah 
mampanampakkan diri-Nyo pulo kabake 
si Petrus, kudian kabake rasul nan duwo 
baleh. 

6 Sasudah tu, Baliau mampanampakkan 
diri pulo, kabake limo ratuih urang 
labiah pangikuik-Nyo, sakali basuwo jo 
Baliau kasadonyo. Kabanyakkan dari 
urang-urang tu, ado juwo lai nan iduik 
sampai kiniko, tapi ado pulo babarapo 
urang nan lah bi mati. 

7 Kudian Isa Almasih mampanampakkan 
diri pulo kabake si Yakobus, sarato jo 
kabake sadonyo rasul. 

8Nan pangabisan sakali, Baliau 
mampanampakkan diri pulo kabake 
ambo -- ambo nan ko, ibaraiknyo 
saroman jo paja nan layie alun 
diwaktunyo! 

9 Ambo ko adolah rasul Tuhan nan 
paliang hino. Ambo indak patuik 
dinamokan rasul, dek karano dawulu 
ambo suko maniayo jamaat Allah. 

10 Tapi dek karano rahmaik Allah, 
mako jadilah ambo bakcando ka adaan 
ambo nan kiniko. Tapi indak tabuwang 
siyo-siyo doh Allah ma ampuni ambo. 
Malahan ambolah nan bakarajo labiah 
marasai, daripado kasadonyo rasul nan 
lain. Tapi, biyapun baitu, nan sabananyo 
indak kakuatan ambo doh tu nan 
bakarajo: tapi itu adolah kakuatan Allah 
nan mangasiahi ambo, Allah sandirilah 
nan bakarajo samo-samo jo ambo. 

11 Jadi, kok dari siya-siyanyo pun 
angku-angku manarimo Injil tu -- 
apokoh itu dari ambo sandiri, atau 
dari rasul-rasul nan lain -- itu indak 
manjadi masalah. Nan paralu iyolah, 
kami bakarajo mambaritokan Injil, nan 
sudaro layi pulo bi picayo. 

12 Jikok nan lah kami baritokan tu 
iyolah, baraso Isa Almasih lah di 
iduikkan baliak sasudah mati, tapi baa 
mangko ado juwo di antaro angku-angku 
nan mangatokan, baraso urang nan mati 
indak ka di iduikkan doh baliak? 

13 Jikok iyo urang mati indak ka di 
iduikkan doh baliak, itu ba arati, Isa 
Almasih indak di iduikkan pulo doh baliak 
sasudah mati. 

14 Kok santano Isa Almasih indak di 
iduikkan baliak sasudah mati, mako 
indak ado doh aratinyo apo nan kami 
baritokan, indak ado pulo doh gunonyo 
angku-angku ba iman, dek karano iman 
angku-angku tu indak basandaran. 

15 Nan labiah cilako lai, tantu nan kami 
ko lah bi baduto, dek karano kami lah 
bi mambaritokan, baraso Allah lah ma 
iduikkan baliak Isa Almasih sasudah 
mati, padohal Allah indak ado doh ma 
iduikkan Baliau baliak -- jikok iyo batua 
urang mati indak ka di iduikkan doh 
baliak, bakcando nan lah angku-angku 
katokan tu! 

16 Dek karano, jikok urang mati indak 
di iduikkan doh baliak, mako Isa Almasih 
pun indak ka di iduikkan pulo doh baliak 
sasudah mati. 

17 Jikok Isa Almasih indak di iduikkan 
baliak, mako apo nan angku-angku 
imani tu hanyolah rasiyan, itu ba arati 
angku-angku tatap juwo lai dalam ka 
adaan badoso, mako indak ciyek juwo 
doh nan ka dapek angku-angku arokkan. 

18 Baitu pulo urang-urang Kristen nan 
lah bi mati, indak ka ado pulo doh tu nan 
ka di arokkannyo. 

19 Kok santano kito hanyo ma arokkan, 
untuak iduik nan di dunie ko sajo kapado 
Isa Almasih, mako dari kasadonyo 
umaik, kitolah urang nan paliang 
malang! 

20 Tapi nyatonyo, Isa Almasih lah di 
iduikkan baliak sasudah mati. Ikolah nan 
jadi jaminannyo, baraso urang-urang 
han lah bi mati, inyo ka di iduikkan pulo 
baliak. 

21 Dek karano, mauik tu masuak ka 
dunia ko malalui surang urang, baitu 
pulo, untuak supayo manusia tu bisa 
iduik baliak sasudah mati, mako Allah 
mambarikan pulo surang Urang kabake 
manusia. 

22 Jadi kasadonyo manusia ko lah dalam 
mauik, dek karano inyo basatu jo Adam, 
baitu pulo kasadonyo urang nan lah 
basatu jo Isa Almasih, mako inyo ka di 
iduikkan baliak, dikaluwakan dari mauik. 

23 Satiyok-tiyok urang ka di iduikkan 
baliak manuruik legarannyo surang- 
surang: nan partamu-tamu Isa Almasih; 
kudian isuak dikutiko Baliau lah tibo 
baliak, barulah tibo pulo legaran bagi 
urang-urang nan tamasuak miliak Baliau. 

24 Sasudah tu tajadilah kiyamaik. 
Dikutiko itu Isa Almasih ka mangalahkan 
sagalo pamarentahan, sagalo nan 
punyo kuwaso, sarato jo sagalo nan 
punyo kakuatan: sudah tu Baliau ka 
manyarahkan kakuwasoan-Nyo sabagai 
Rajo, kapado Allah, Bapak kito. 

25 Isa Almasih musti tatap mamarentah, 
sampai tibo masonyo, Allah manjadikan 
kasadonyo musuah Isa Almasih tunduak 
kapado Baliau. 

26 Musuah nan paliang pangabisan, nan 
ka dikalahkan dek Baliau, iyolah mauik. 

27 Di Alkitab ado tatulih nan bakcando 
iko, "Allah lah manjadikan sagalo 
sasuatu tunduak kabake Isa Almasih." 
Tantu nan dimukasuikkan jo "sagalo 
sasuatu tu", indak tamasuak doh Allah, 
dek karano Baliaulah nan lah manjadikan 
sagalo sasuatu tunduak kapado Isa 
Almasih. 

28 Tapi, sasudah kasadonyo disarahkan 
ka bawah pamarentahan Isa Almasih, 
mako Baliau sandiri, Isa Almasih nan 
adolah Anak Allah, ka manyarahkan diri- 
Nyo kapado Allah, nan lah manjadikan 
sagalo sasuatu tunduak kabake Isa 

Almasih. Mako Allah sandirilah nan ka 
mamarentahi kasadonyo. 

29 Jikok iyo urang mati indak ka di 
iduikkan doh baliak, baa mangko ado 
urang nan dipamandikan untuak urang 
mati? Apo gunonyo tu urang-urang 
tu mampabuwek nan bakcando itu? 
Jikok iyo urang mati indak sabana 
ka di iduikkan doh baliak, untuak 
apo tu mukasuiknyo urang-urang tu 
mangarajokan nan sarupo itu? 

30 Intuak apo pulo kami niyo ma adok-i 
bahayo satiyok ari? 

31 Oih sudaro-sudaro! Dek 
kagadangannyo ati ambo maliyek 
iduik angku-angku, nan lah ba iman 
kapado Isa Almasih Tuhan kito. Dek 
karano itu mangkonyo ambo namuah 
manahan sansaro satiyok ari. 

32 Jikok ambo hanyo mamikiekan, nan 
ka labo didiri ambo sabagai manusia 
sajo, indak ka ado doh labonyo di 
ambo, ambo nan lah bajuwang, nan 
sa olah-olah ambo ko sadang malawan 
binatang-binatang buweh di kota 
Efesus ko? Jikok iyo umpamonyo urang 
mati indak ka di iduikkan doh baliak, 
nah, labiah elok kito turuikkan pulo 

parumpamoan nan bakcando iko: 
"Molah kito makan jo minun, sarato 
basanang-sanang, dek karano isuak kito 
ko kan ka mati juwonyo." 

33 Tapi ingek-ingeklah, jan sampai 
takicuah! Bagaua jo nan buruak, 
marusak parangai nan elok. 

34 Nan kiniko bi sadarlah lai, jan 
dipabuwek juwo doso. Sapatuiknyo 
angku-angku musti malu andaknyo, dek 
karano di antaro angku-angku ado urang 
nan alun ba Tuhan Allah. 

39 Mungkin ado urang nan ka bi 
batanyo, "Baa caronyo urang nan lah 
mati tu di iduikkan baliak? Tubuah nan 
baa tu nan ka dibarikan kabake inyo, 
sasudah inyo di iduikkan baliak?" 

36 Tyo pandie bana tu urang nan 
batanyo bakcando itu! Jikok umpamonyo 
sudaro mananam bijo di tanah, bijo tu 
musti mati dulu, sasudah tu baru inyo 
tumbuah. 

37 Mungkin sajo sudaro mananam 
bijo gandun, atau pun bijo-bijo nan 
lainnyo -- nama bijo nan sudaro tanam, 
mako itu sajolah nan ka tumbuah, 
indak kasadonyo tanaman doh nan ka 
tumbuah isuak. 

38 Allah sandirilah, nan ka mambarikan 
kabake bijo tu bantuak nan elok 
manuruik pandangan Baliau, nan 
sasuwai jo tanaman tu. Untuak satiyok 
macam bijo, Allah mambarikan bantuak 
sandiri-sandiri. 

39 Dagiang mukaluak-mukaluak nan 
banyawo, indak samo doh kasadonyo. 
Manusia lain macam dagiangnyo, 
binatang lain macam dagiangnyo: 
buruang lain pulo macam dagiangnyo, 
baitu pulo ikan, lain pulo lai macam 
dagiangnyo. 

40 Baitu pulo jo sagalo sasuatu nan ado 
di langik, sarato jo sagalo sasuatu nan 
ado di bumi. Sagalo sasuatu nan ado di 
langik, satiyok-tiyok inyo mampunyoi 
bantuak, nan asiang pulo rancaknyo, 
baitu pulo jo sagalo sasuatu nan ado di 
bumi. 

41 Rancaknyo matoari, indak samo doh 
jo rancaknyo bulan. Bintang-bintang 
asiang pulo rancaknyo. Malahan 
satiyok-tiyok bintang, balain-lain pulo 
rancaknyo. 

42 Baitu pulo ka adaannyo isuak, jikok 
urang-urang nan lah mati tu di iduikkan 
baliak. Tubuahnyo nan dikubuakan tu, 

adolah tubuah nan bisa busuak, tapi 
tubuah nan di iduikkan baliak, adolah 
tubuah nan indak ka bisa binaso. 

43 Dikutiko tubuah tu dikubuakan, 
tubuah tu lah buruak, lah lamah; tapi 
dikutiko inyo di iduikkan baliak, inyo 
adolah tubuah nan lah rancak, sarato jo 
kuwaik. 

44 Dikutiko inyo dikubuakan, tubuah tu 
adolah tubuah dari dunia: tapi sasudah 
inyo di iduikkan baliak, mako tubuah tu 
adolah tubuah nan dibari dek Roh Allah. 
Ado tubuah nan dari dunia, ado pulo 
tubuah nan dari Allah. 

45 Di Alkitab ado tatulih nan bakcando 
iko, "Manusia nan partamu, iyolah Adam, 
inyo manjadi mukaluak nan iduik," tapi 
Adam nan tarakir ko, adolah Roh nan 
mambarikan iduik. 

46 Nan tibo labiah dawulu, adolah nan 
batubuah, indak nan rohani doh. Nan 
rohani kudian tibonyo. 

47 Adam nan partamu dibuwek dari 
tanah, tapi Adam nan kaduwo dari 
sarugo datangnyo. 

48 Umaik mukaluak nan di dunia ko, 
saroman ko jo Adam nan partamu, nan 
dibuwek dari tanah, tapi urang-urang 

sarugo lah basatu jo Isa Almasih, mako 
inyo ka saroman pulo jo Baliau nan 
datang dari sarugo. 

43 Kito nan kiniko, saroman ko jo Adam 
nan dibuwek dari tanah, tapi isuak, kito 
ka manjadi saroman jo Baliau nan dari 
sarugo. 

50 Mukasuik ambo bakcando iko 
sudaro-sudaro: tubuah nan dibuwek dari 
darah jo dagiang ko, indak ka dapek doh 
masuak Karajaan Allah: tubuah nan bisa 
binaso ko, indak ka dapek doh manjalani 
iduik nan kaka. 

51 Paratikanlah rasiyo nan ambo 
kecekkan ko: Indak kasadonyo doh kito 
nan ka mati, tapi kasadonyo kito ka di 
ubah. 

52 Kajadian tu ka tajadi sacaro 
mandabok, dalam sakijok mato, dikutiko 
tarumpik diambuih untuak nan tarakir. 
Dek karano, dikutiko tarumpik tu 
babunyi, mako urang-urang nan lah 
mati, ka di iduikkan baliak jo tubuah nan 
indak bisa binaso, kasadonyo kito ka di 
ubah. 

53 Tubuah kito nan bisa mati ko, musti 
dituka jo tubuah nan indak bisa mati, 

tubuah nan dari dunia ko, musti dituka 
jo tubuah nan dari sarugo. 

34 Jikok tubuah nan bisa mati ko, lah 
dituka jo tubuah nan indak bisa mati, 
baitu pulo, tubuah nan dari dunia ko, 
lah dituka jo tubuah nan dari sarugo, 
mako dikutiko itulah baru tajadi, apo nan 
tatulih di Alkitab, "Mauik lah dipunahkan: 
kamanangan lah dipadapek!" 

>> "Oih mauik, dimanyo kamanangan 
angkau? Oih mauik, dimanyo sangek 
angkau?" 

56 Sangek mauik iyolah doso, mako doso 
tu lah nan manjalankan mukasuiknyo, 
malalui paratuaran agamo. 

57 Tapi basyukurlah kapado Allah: Baliau 
lah mambarikan kamanangan kabake 
kito, malalui Isa Almasih Tuhan kito! 

58 Dek karano itu, oih sudaro-sudaro 
nan tacinto, andaknyo angku-angku 
kuwaik sarato jo taguah. Tataplah 
basungguah-sungguah bakarajo untuak 
Tuhan, dek karano angku-angku kan 
lah mangatawui, baraso kasadonyo nan 
angku-angku karajokan untuak Tuhan 
tu, indaklah ka tabuwang siyo-siyo. 

1 6 1 Kiniko, tantang parkaro pitih nan 

ka angku-angku sumbangkan, 

untuak kito nan samo-samo urang 
Kristen, ambo ma usulkan, supayo 
angku-angku mangarajokannyo sasuwai 
jo pitunjuak, nan lah ambo barikan 
kabake jamaat-jamaat nan di Galatia. 

2 Di ari nan partamu satiyok pakan, 
andaknyo satiyok-tiyok sudaro 
kasadonyo, manyisiahkan pitih, sasuwai 
jo bara dapek pancariannyo surang- 
surang. Andokkanlah pitih tu sampai 
ambo tibo, supayo, jan dikutiko ambo 
lah tibo, baru pitih tu dikumpuakan. 

3Isuak jikok ambo tibo, ambo ka ma 
utuih urang-urang nan lah angku-angku 
satujui. Ambo ka mambari surek pa 
anta untuak urang-urang tu, supayo 
buliah inyo bawok pitih sumbangan tu ka 
Yerusalem. 

4Jikok nampaknyo paralu, ambo payi 
samo-samo jo inyo, mako ambo ka payi 
samo-samo jo inyo. 

> Ambo ka manamui angku-angku, 
sasudah ambo malalui Makedonia, dek 
karano ambo bamukasuik nak lalu 
disinan. 

6 Mungkin juwo ambo ka manatap 
agak sabanta di tampaik angku-angku, 
bakamungkinan salamo musin dingin. 

Sasudah tu, angku-angku dapek 
andaknyo mambantu ambo, supayo 
ambo bisa untuak manaruihkan 
pajalanan ka tampaik nan lain. 

7 Ambo indak niyo doh manamui angku- 
angku, jikok hanyo sakadar singgah 
sajo. Jikok Tuhan layi ma ijinkan, ambo 
niyo agak lamo di tampaik angku-angku. 

8 Samantaro itu ambo ka tingga di 
kota Efesus ko, sampai tibo ari rayo 
Pentakosta. 

9 Biyapun sambuah urang disiko nan 
manantang ambo, tapi banyak pulo 
kasampatan untuak mangarajokan 
karajo-karajo nan sangaik pantiang. 

10 Jikok tibo si Timotius, tarimolah inyo 
sacaro elok, andaknyo sanang atinyo 
tingga di tangah-tangah angku-angku, 
dek karano inyo saroman pulo jo ambo, 
inyo bakarajo untuak Tuhan. 

11 Janlah sampai ado urang nan 
maremehkannyo. Bantulah inyo, supayo 
inyo buliah sanang salamaik, untuak 
manaruihkan pajalanannyo babaliak 
kabake ambo, dek karano ambo 
sadang mananti-nanti inyo, baitu pulo 
sudaro-sudaro nan lain. 

12 Nan sudaro kito si Apolos, lah acok 
kali ambo ma usulkan ka inyo, supayo 
inyo, sarato jo sudaro-sudaro nan lain 
bagai, payi andaknyo untuak manamui 
angku-angku. Tapi inyo alun maraso 
yakin, baraso inyo musti payi kiniko. 
Tapi biyapun baitu, jikok isuak ado 
kasampatan, tantu inyo ka payi juwo. 

13 Andaknyo angku-angku tatap 
bajago-jago, sarato taguah dalam iduik 
sabagai urang Kristen. Batindaklah 
sacaro barani, sarato tataplah kuwaik. 

14 Apo pun juwo nan angku-angku 
karajokan, karajokanlah sacaro kasiah. 

15 Sudaro tantunyo layi tawu jo si 
Stefanus, sarato jo kaluarganyo, inyolah 
urang-urang nan partamu-tamu, nan 
manjadi urang Kristen di Akhaya. Inyo 
sacaro jo sapanuah ati, sangajo bakarajo 
untuak malayani umaik Allah. 

16 Ambo sabana-bana ma usulkan 
kabake angku-angku, supayo angku- 
angku ma ikuik-i pimpinan urang-urang 
nan bakcando itu, baitu pulo kabake 
urang-urang lain nan samo-samo 
bakarajo, sarato nan samo-samo 
malayani jo inyo. 

17 Sanang bana ati ambo dek 
kadatangan si Stefanus, si Fortunatus, 
sarato jo si Akhaikus. Urang-urang tu 
lah, nan manjadi pangganti angku-angku 
di ambo. 

18 Dek karano di inyolah, mangkonyo 
ambo basukocito, saroman pulo jo 
inyo mansukocitokan ati angku-angku. 
Urang-urang nan bakcando itu musti di 
aragowi. 

19 Jamaat-jamaat nan di Asia, bakirin 
salam untuak angku-angku. Si Akwila 
jo si Priskila, sarato jo jamaat nan 
bakumpua di rumahnyo, bakirin salam 
kasiah sacaro Kristen pulo, untuak 
angku-angku. 

20 Kasadonyo sudaro-sudaro nan disiko, 
bakirin salam untuak angku-angku. 
Basalam-salamanlah, sacaro panuah 
kasiah sabagai basudaro dalam Kristen. 

21 Ambo tukuakkan pulo disiko, salam 
nan ambo tulihkan sandiri: Salam dari 
ambo, si Paulus. 

22 Nama urang nan indak mangasiahi 
Tuhan, biyalah inyo takutuak! Maranatha 
-- oih Tuhan kami, datanglah! 

23 Mudah-mudahan Tuhan Isa Almasih, 
mambarakaik-i sudaro. 

24 Ambo iriang-i jo kasiah, untuak 
sudaro kasadonyo nan lah basatu jo 
Isa Almasih. Salam aromaik dari kami, 
Paulus 


2 Korintus 


1 1 Sudaro-sudaro jamaat Allah nan di 
Korintus, sarato jo kasadonyo umaik 
Allah nan di daerah Akhaya. Ambo, si 
Paulus, rasul Isa Almasih, nan di angkek 
manuruik kahandak Allah, samo-samo jo 
sudaro kito si Timotius bagai, 

2 kami ma arokkan, mudah-mudahan 
Allah Bapak kito, sarato jo Tuhan Isa 
Almasih, mambari barakaik sarato jo 
aman santoso kabake angku-angku. 

3 Sagalo pujian untuak Allah, Bapak dari 
Tuhan kito Isa Almasih. Baliau adolah 
Bapak nan sangaik elok ati, Baliau 
adolah Allah nan mambarikan sagalo 
kakuatan kabake kito manusia. 

4Baliaulah nan mambari kakuatan 
kabake kami, untuak ma adok-i satiyok 
kasulitan nan tasuwo di kami, supayo 
jo kakuatan nan kami tarimo dari Allah 
tu, kami dapek pulo mambari kakuatan 
kabake sadonyo urang nan dalam 
kasusahan. 

3Sagalo sansaro nan lah 
ditangguangkan dek Isa Almasih, 

lah banyak pulo nan tasuwo di kami. 
Malalui Baliau pulo, kami sabana 
dikuwaikkan. 

6 Jikok kami tasuwo jo nan sulik, 

itu mukasuiknyo adolah untuak 
panguwaikkan batin angku-angku, 
untuak kasalamatan angku-angku juwo. 
Jikok batin kami lah dikuwaikkan, mako 
angku-angku sato pulo tu dikuwaikkan, 
sainggo angku-angku tabah dalam 

ma adok-i sagalo kasulitan, samo jo 
bakcando nan lah kami tangguangkan. 

7 Kami tatap yakin, indak ka ragu-ragu 
doh tantang sudaro, dek karano kami 
tawu, baraso angku-angku sato sansaro 
samo-samo jo kami. Dek karano itu, 
angku-angku sato pulo dikuwaikkan 
samo-samo jo kami. 

80ih sudaro-sudaro! Kami niyo 
angku-angku tawu pulo andaknyo, 
tantang parkaro kasulitan nan kami 
tangguangkan di wilayah Asia. Sansaro 
nan kami tangguangkan tu sabana barek 
manimpo kami, sainggonyo kami indak 
ma arokkan ka iduik lai: 

9 rasonyo, kami ko lah saroman jo 
urang nan ka di ukun mati. Mangkonyo 
tajadi nan bakcando itu, supayo kami 

jan bagantuang kabake kakuatan diri 
sandiri, tapi kapado Allah, nan bisa ma 
iduikkan urang nan mati. 

10 Baliaulah nan lah manyalamaikkan 
kami, dari bahayo mauik nan sangaik 
manakuikkan tu. Isuak Baliau pulolah 
nan ka manyalamaikkan kami, dek 
karano kabake Baliaulah kami ma 
arokkan sagalo sasuatu. 

11 Kami yakin, dek karano angku-angku 
bi mandowakan kami, mako Allah ka 
manyalamaikkan kami pulo baliak dari 
bahayo. Allah bamurah ati mambarakaik- 
i kami, dek karano banyaknyo urang 
nan mandowakan kami, mako Allah 
mampalakukan dowa tu, dek karano itu 
banyak urang nan ka batarimo kasih 
kapado Allah. 

12 Gadang bana ati kami, dek karano 
ati ketek kami mayakinkan kami, baraso 
iduik kami di dunia ko -- nan tarutamu 
ubuangan kami jo sudaro, lah kami 
jalankan sacaro tuluih, sarato jo suci. 
Kami mangarajokan nan bakcando itu, 
indak jo aka budi kami sabagai manusia 
doh, tapi jo kakuatan nan dibarikan dek 
Allah. 

13 Nan kami surekkan kabake 
angku-angku ko, hanyo adolah tantang 
parkaro-parkaro nan dapek angku-angku 
baco, sarato jo nan dapek dipahami. 
Nan kiniko, angku-angku indak ka 
dapek doh mamahami tantang diri 
kami sapanuahnyo, tapi nan ambo ma 
arokkan, isuak angku-angku ka sabana- 
bana mamahami tantang diri kami. 

Jo caro nan baitu, dikutiko Tuhan Isa 
Almasih tibo isuak, mako angku-angku 
ka bagadang ati dek karano di kami, 
samo jo bakcando kami nan bagadang 
ati, dek karano di angku-angku. 

(1413) 

15Dek karano di kayakinan nan 
bakcando itulah, mangko pado mulonyo 
ambo marancanakan untuak manamui 
angku-angku, supayo angku-angku 
buliah mandapek barakaik duwo kali 
lipek. 

16 Ambo bamukasuik singgah di tampaik 
angku-angku, malah dikutiko pajalanan 
ambo ka Makedonia, dikutiko ambo 
ka babaliak, ambo ka singgah pulo di 
tampaik angku-angku, supayo angku- 
angku buliah dapek pulo mambantu 

ambo, untuak manaruihkan pajalanan 
ka Yudea. 

17 Tapi ambo lah marubah niyaik ambo 
tu: apokoh itu manandokan ambo indak 
bapandirian? Dikutiko ambo mambuwek 
rancana, apokoh ambo mambuwek 
rancana manuruik salero ambo surang, 
kini mangatokan, "Iyo", sabanta lai 
mangatokan "Indak"? 

18 Dek karano di Allah nan dapek 
dipicayoi, ambo indak niyo doh bajanji 
ka sudaro, dalam pado "Iyo", ba 
"Indakkan" pulo. 

19 Dek karano Isa Almasih, Anak 
Allah, nan lah dibaritokan kabake 
angku-angku dek si Silas jo si Timotius, 
sarato dek ambo sandiri, Baliau indak 
ka mangatokan "Iyo" doh, jikok nan 
Baliau mukasuikkan "Indak". Tapi adolah 
sabaliaknyo, malah Baliau marupokan 
jawaban "Iyo", dari Allah. 

20 Dek karano malalui Baliau, Allah 
lah mangatokan "Iyo", taradok 
kasadonyo janji-Nyo. Badasarkan itulah, 
mangkonyo kito mangucapkan "Amin" 
kapado Allah, karano dek Isa Almasih. 
Kami pabuwek nan bakcando itu, supayo 
Allah dimuliekan. 

21 Allah sandirilah nan manjadikan kito 
taguah basatu jo Isa Almasih; Baliau 
pulolah nan lah mamiliah kito, nan 
disangajokan untuak Baliau. 

22 Untuak itu, Allah lah mansahkan 
kito manjadi miliak-Nyo, Baliau lah 
mambarikan Roh-Nyo di ati kito sabagai 
jaminan, baraso Baliau ka mambarikan 
sagalo sasuatu nan lah Baliau janjikan. 

23 Allah sandirilah nan jadi sasi ambo 
-- dek karano Baliau tawu isi ati ambo 
-- baraso ambo indak jadi doh payi ka 
Korintus, dek karano ambo indak niyo 
doh ma ibokan ati angku-angku. 

24Tantang parkaro apo nan musti 
angku-angku picayoi, nan ambo indak 
mamaso angku-angku doh, dek karano 
angku-angku lah sabana-bana ba iman 
kapado Isa Almasih. Ambo hanyo niyo 
bakarajo samo jo angku-angku, supayo 
angku-angku batambah basukocito. 

1 Dek karano itu, ambo lah 

mambuwek kaputusan, baraso ambo 
indak ka datang doh lai ka tampaik 
angku-angku, jikok kadatangan ambo tu 
ma ibokan ati angku-angku. 

2 Jikok ambo nan ma ibokan ati 
angku-angku, siya pulo lai urang nan 

ka dapek mahibur ambo, jikok indak 
angku-angku sandiri? 

3Ttulah sababnyo, mangko ambo buwek 
surek ko kabake angku-angku. Ambo 
indak niyo doh manamui angku-angku, 
jikok itu ka ma ibokan ati angku-angku, 
padohal angku-angkulah nan samustinyo 
nan ka manggadangkan ati ambo. 

Dek karano ambo yakin, jikok ambo 
bagadang ati, mako sudaro kasadonyo 
bagadang ati pulo. 

4 Ambo mambuwek surek ko kabake 
angku-angku, jo ati nan ibo sarato jo ati 
nan barek, sambia ba urai ayie mato. 
Ambo indak ba mukasuik supayo angku- 
angku ba ibo ati pulo doh, tapi supayo 
angku-angku buliah manyadari, baraso 
ambo sabana mangasiahi angku-angku. 

3 Jikok ado urang nan manyababkan ati 
kito ta ibo, mako karajo tu inyo pabuwek 
indak taradok ambo doh tu, tapi taradok 
sudaro kasadonyo, atau paliang tidak 
taradok sabagian dari kito. Ambo indak 
namuah doh talampau kareh taradok 
inyo. 

6 Bagi urang nan bakcando itu, lah 
cukuik tu ukunan nan dibarikan dek 
sabagian sudaro kabake inyo. 

7 Nan kiniko angku-angku musti 
mamaohkan inyo, sarato ma agiah 
sumangaik baliak kabake inyo, supayo 
inyo jan talampau ba ibo ati, sainggo 
baputuih aso. 

8Dek karano itu, ambo mamintak, 
supayo angku-angku mampanampakkan 
baliak kabake inyo, baraso angku-angku 
iyo sabana-bana mangasiahinyo. 

9 Ambo mambuwek surek tu kabake 
angku-angku, mukasuiknyo iyolah 
untuak ma uji angku-angku, 
apokoh angku-angku layi niyo 
taruih manuruikkan pitunjuak-pitunjuak 
dari ambo. 

10 Jikok angku-angku lah mamaohkan 
urang nan babuwek salah kabake angku- 
angku, mako ambo pun lah mamaohkan 
urang tu pulo. Dek karano, apo nan 
lah ambo maohkan -- kok santano 
ado juwo lai nan paralu dimaohkan -- 
mako kasadonyo tu ambo maohkan di 
adok-an Isa Almasih, untuak kabaiakkan 
angku-angku. 

11 Ambo pabuwek nan bakcando itu, 
supayo ubilih jan mandapek kasampatan 
untuak manguwasoi kito, dek karano 
kito lah tawu jo sagalo mukasuiknyo. 

12 Dikutiko ambo lah tibo di Troas, 
han mukasuik ambo iyolah untuak 
mambaritokan Injil Isa Almasih, ruponyo 
Tuhan lah mambukak jalan, supayo 
ambo dapek bakarajo di tampaik tu. 

13 Tapi nan ati ambo indak lamak, dek 
karano indak batamu jo sudaro kito si 
Titus. Mako ambo mintak barangkek 
kabake urang-urang nan disinan, sudah 
tu ambo payi ka Makedonia. 

14 Tapi syukurlah kapado Allah! Baliau 
tatap mamimpin kami untuak sato dalam 
arak-arakkan kamanangan Isa Almasih, 
dek karano kami iduik layi basatu jo 
Baliau. Allah mamakai kami supayo 
barito tantang Isa Almasih tasebar 
andaknyo, bakcando baun arun nan 
mangkapundak kian kumari. 

15 Dek karano kami ko saroman jo baun 
kumayan nan arun, nan dibaka dek Isa 
Almasih untuak Allah. Bagi urang-urang 
nan sadang manuju kabinasoan, 
kami ko saroman jo baun mauik nan 
mambunuah: tapi, bagi urang-urang nan 
sadang disalamaikkan, kami ko saroman 
jo baun arun nan mambawok kapado 
iduik. Nah, siyakoh nan layi ka dapek 
manjalankan tugeh ko? 


2 KORINTUS 2.16 - 3.3 10 


16 (2:15) 

17 Kami ko indak saroman doh jo 
kabanyakkan urang, nan manjadikan 
firman Allah tu bakcando barang galeh. 
Sagalo tujuan kami barasiah, dek 
karano kami ditugehkan dek Allah. Allah 
sandiri lah manampak, baraso kami 
nan manyampaikan firman tu, adolah 
sabagai pisuruah Isa Almasih. 

1 Apokoh bakcando iko nampaknyo, 
sa olah-olah kami mamuji-muji 
diri kami pulo baliak? Atau buliah jadi 
kami mamaralukan surek pujian untuak 
angku-angku, atau dari angku-angku, 
saroman jo nan diparalukan dek 
urang-urang nan lain? 

2 Sudaro sandirilah surek pujian kami, 
nan tatulih di ati kami, nan dapek 
dikatawui sarato dibaco dek satiyok 
urang. 

3 Urang-urang tu sandiri dapek maliyek, 
baraso sudaro marupokan surek nan 
ditulih dek Isa Almasih, nan dikirin 
malalui kami. Surek tu ditulih indak jo 
dawaik doh, tapi jo Roh Allah nan iduik: 
indak pulo di ateh batu doh, tapi di ati 
manusia. 

4Kami bakato bakcando itu, dek karano 
kayakinan kami kapado Allah malalui Isa 
Almasih. 

“Indak ciyek juwo doh alasan di kami 
untuak dapek mangatokan, baraso di 
kami layi talok mangarajokan karajo 
ko, tapi Allah nan mambari kamampuan 
kabake kami. 

6 Dek karano di Baliaulah, mangkonyo 
talok di kami untuak manjadi palayan 
dari suatu pajanjian nan baru: iyolah 
pajanjian nan bagantuang kapado Roh 
Allah, indak kabake paratuaran nan 
tatulih doh. Dek karano, nan tatulih tu 
mambawok mauik, sadangkan Roh Allah 
tu mambari iduik. 

7 Dikutiko pajanjian nan mambawok 
mauik tu dibuwek, nan di ukie di ateh 
batu, cahayo Allah bacahayo satarang- 
tarangnyo ka muko Nabi Musa. Cahayo 
Allah tu sabana gumilang, sainggo indak 
talok doh dek banso Israel tu, untuak 
manantang muko Nabi Musa, biyapun 
cahayo nan dimukonyo tu lah muloi 
puda dikutiko itu. Nah, jikok dikutiko 
mambuwek pajanjian nan mambawok 
mauik tu, dirasmikan jo caro nan sangaik 
rancak, sarato jo basumarak, 

8 baitu pulo dikutiko mambuwek 
pajanjian nan dibarikan dek Roh Allah, 
tantu dirasmikan pulo jo caro nan labiah 
basumarak lai. 

3 Jikok pajanjian nan ma ukun manusia 
tu, baitu bana karancaknyo, tantu 
talabiah rancak lai, pajanjian nan 
mamungkinkan manusia ba elok baliak 
jo Allah. 

10 Buliah dikatokan, apo nan dawulu 
disangko rancak, kiniko lah indak rancak 
lai, dek karano lah tibo pajanjian nan 
labiah rancak. 

11 Jikok sasuatu nan hanyo tahan 
samantaro, baitu karancaknyo, tantu 
sasuatu nan kaka talabiah rancak lai. 

12 Dek karano kami mampunyoi harapan 
nan saroman itu, itu mangkonyo kami 
barani mangecek bakcando itu. 

13 Kami indak saroman doh jo Nabi 
Musa, Nabi Musa inyo sawok-i mukonyo, 
supayo banso Israel jan maliyek cahayo 
Tuhan nan lah muloi lindok tu, sarato ka 
ilang lanyok dari mukonyo. 

14 Pikieran urang-urang tu lah bi 
tatutuik. Sampai kiniko, biyapun inyo bi 
mambaco kitab-kitab tantang pajanjian 
nan lamo tu, tapi nan pikierannyo tatap 

juwo lai tatutuik. Salubuang panutuik 
tu dapek tasingkok, jikok urang tu lah 
basatu jo Isa Almasih. 

15 Sampai kiniko, biyapun inyo lah 
bi mambaco kitab-kitab Nabi Musa, 
tapi nan salubuang tu tatap juwo lai 
manyawok-i pikierannyo. 

16 Tapi, jikok ado urang nan datang 
mangadap kapado Tuhan, mako 
salubuang tu pun di anjakkan dari 
mukonyo. 

17 Nah, Tuhan nan dimukasuikkan 
disiko, adolah Roh. Jadi, dima ado 
Roh Tuhan, mako disinan ado pulo 
kamardekaan. 

18 Kiniko, muko kito kasadonyo, indak 
basawok-i lai, nan kito ko manyinarkan 
cahayo nan gumilang dari Tuhan Isa 
Almasih. Dek karano itu, kito taruih 
manaruih di ubah manjadi saroman jo 
Baliau: batambah lamo kito batambah 
baiak. Baiak tu datangnyo dari Roh, nan 
Roh tu adolah Tuhan. 

4 1 Dek karano kamurahan ati Allah 
sajolah, mangkonyo kami layi 
dapek mangarajokan karajo ko. Itulah 
sababnyo mangko kami indak putuih 

aso. 

2 Kami indak mamakai caro-caro 
buruak nan mamariangikkan doh. Kami 
indak galie doh dalam bakarajo, kami 
indak namuah doh mamuta-baliakkan 
firman Allah. Kami malayani Allah jo 
ati nan barasiah, sasuwai manuruik 
kahandak Baliau. Dek karano itu, kami 
ma arokkan kasadonyo urang, supayo 
manilai kami sacaro elok di ati keteknyo 
surang-surang. 

3 Jikok Injil nan kami baritokan tu, alun 
juwo lai dapek dipahami dek urang, 
mako hanyo urang-urang nan sadang 
manuju kabinasoan sajolah, nan indak 
ka dapek mamahaminyo. 

“Dewa jahek nan manguwasoi dunia 
ko, itulah nan manutuik pikieran urang- 
urang nan indak namuah picayo tu. 
Inyolah nan ma ambek-ambek, supayo 
urang-urang tu jan manampak cahayo 
tarang dari Injil kabasaran Isa Almasih, 
nan adolah marupokan gambaran Allah. 

5 Barito nan kami kabakan tu, indaklah 
barito tantang diri kami doh. Barito 
tu, adolah barito tantang Isa Almasih: 
baraso nan Baliau adolah Tuhan: nan 
kami ko, adolah palayan angku-angku, 
dek karano di Baliau. 

6 Allah nan lah mangatokan, baraso, 
"Andaklah dari nan kalam tabik tarang," 
Allah nan itu pulolah, nan manabikkan 
tarang tu di ati kito, supayo pikieran 
kito tarang untuak dapek mamahami 
kamuliaan Allah, nan bacahayo di muko 
Isa Almasih. 

7 Tapi arato rohani nan rancak tu, kami 
bawok dalam diri kami nan indak ba 
arago ko, diri kami nan dibuwek dari 
tanah. Jo caro nan baitu, mako nyatolah 
baraso kabasaran kuwaso tu, talatak 
pado Allah, indak didiri kami doh. 

8 Kami disarang dari sagalo pihak, tapi 
nan kami indak tasapik doh. Kami ilang 
aka, tapi indak sampai putuih aso doh. 

9 Sambuah urang nan mamusuahi kami, 
tapi kami tatap ado bakanti. Biyapun 
acok bana kami ditangani sampai 
tatilantang, tapi nan kami indak mati 
doh. 

10 Buliah dikatokan taruih manaruih 
kami marasokan di tubuah kami, baa 
rasonyo Isa Almasih ka mati, supayo 
iduik Baliau pun manjadi nyato didiri 
kami. 

11 Salamo kami iduik, kami taruih di 
ancam dek mauik dek karano di Isa 

Almasih, supayo jo caro nan baitu, iduik 
Baliau pun dapek dinyatokan, di tubuah 
kami nan indak kaka ko. 

12 Jadi, aratinyo bana, mauik 
sadang basitungkin dalam diri kami 
mangarajokan karajonyo, tapi nan 
kami bagadang ati, dek karano nan 
sabananyo, iduik nan sabana iduiklah 
nan sadang basitungkin bakarajo di 
dalam diri angku-angku. 

13 Di Alkitab ado tasuwo kato-kato nan 
bakcando iko, "Dek karano ambo ba 
iman, itu mangkonyo ambo mangecek." 
Nah, jo sumangaik iman nan bakcando 
itu pulo, mangko kami mangecek, dek 
karano kami layi ba iman. 

14 Kami yakin, baraso Allah nan ma 
iduikkan Tuhan Isa Almasih sasudah 
mati, mako Baliau ka ma iduikkan kami 
pulo baliak samo-samo jo Isa Almasih, 
kasadonyo kito ka dibawok ka adok-an 
Baliau. 

15 Kasadonyo tu adolah untuak 
kaparaluan angku-angku. Dek karano, 
batambah banyak urang nan mangalami 
kasiah Allah, mako batambah banyak 
pulo dowa syukur nan disampaikan 

kapado Allah: jo caro nan baitu Allah 
dimuliekan. 

16 Itulah sababnyo mangko kami indak 
putuih aso. Biyapun sacaro layie kami 
samakin batambah sansai, tapi sacaro 
batin kami dipabarui satiyok ari. 

17 Kasusahan kami nan sagalemeng 
ko hanyolah untuak samantaro, isuak 
ka ma asiekan suatu kabahagiaan luwa 
biaso nan kaka. Kabahagiaan tu jauah 
labiah gadang, jikok dibandiangkan jo 
kasusahan nan kiniko. 

18 Dek karano, paratian kami indak ma 
arah ka parkaro-parkaro nan kaliyatan 
doh, tapi kabake nan indak kaliyatan. 
Nan kaliyatan tu hanyo tahan sabanta, 
tapi nan indak kaliyatan tu, kaka untuak 
salamo-lamonyo. 

5 1 Dek karano kami tawu, jikok rumah 
-- iyolah tubuah kito ko -- nan 

kito diami di dunie ko, di urak, mako 

Allah ka manyadiyokan untuak kito 

sabuwah rumah di sarugo, nan dibuwek 

sandiri dek Allah, nan tahan untuak 

salamo-lamonyo. 

2 Di dalam rumah nan kiniko, kito bi 
mangaluah, dek karano kito taragak 

sangaik, nak tingga di rumah kito nan di 
sarugo tu. 

3 Rumah itulah, tubuah kito nan baru. 
4Salamo kito tingga di rumah nan di 
dunia ko, kito bi mangaluah, dek karano 

baban kito barek. Indak dek karano 
kito, nak niyo lapeh dari tubuah kito nan 
di dunia ko doh, tapi dek karano kito 
niyo nak manganakkan, tubuah nan dari 
sarugo tu, supayo tubuah kito nan bisa 
mati ko, dapek dikuwasoi dek nan iduik. 

“Nan mampasiyapkan kito untuak 
itu, adolah Allah sandiri, Baliau pulolah 
nan mambarikan Roh-Nyo kabake kito 
sabagai jaminan. 

6 Dek karano itu, ati kami tatap maraso 
kuwaik. Kami tawu, baraso, salamo kami 
tingga di tubuah kami nan iko juwo, 
mako kami tatap jauah, dari rumah nan 
ka kami diami samo-samo jo Tuhan. 

7 Dek karano, kami iduik badasarkan 
iman kapado Isa Almasih, indak dek 
badasarkan kabake apo nan dapek 
diliyek doh, 

8 itulah sababnyo mangko ati kami 
tabah. Kami labiah suko lapeh dari 
tubuah kami ko, supayo kami dapek 
tingga samo-samo jo Tuhan. 

9Dek karano itu, kami ba usawo 
basungguah-sungguah untuak 
manyanangkan ati Baliau, biya dikutiko 
kami sadang di rumah nan disiko, 
ataupun di rumah nan disinan. 

10 Dek karano, kasadonyo kito ko 
lah jaleh ka dibawok, ka adok-an 
pangadielan Isa Almasih, satiyok-tiyok 
urang ka mandapek balasan, sasuwai jo 
apo nan dikarajokannyo di dunie ko -- 
karajo baiak ataupun karajo jahek. 

1! Kami tawu, apo aratinyo takuik 
kapado Tuhan; itulah sababnyo mangko 
kami ba usawo, mayakinkan urang 
tantang diri kami. Allah sabana tawu jo 
kami, sampai ka nan sadalam-dalamnyo, 
baitu pulo, ambo ma arokkan supayo 
di dalam ati angku-angku, tawu pulo 
andaknyo jo kami. 

12 Jo caro nan bakcando iko, kami 
indak mamintak supayo angku-angku 
mamuji kami doh. Kami hanyo niyo 
mambarikan suatu alasan nan elok, jikok 
angku-angku ka bangga taradok kami, 
supayo angku-angku tawu andaknyo, 
baa samustinyo manjawab kecek urang- 
urang, nan mamantiangkan bantuak jo 

rupo, tapi indak mamantiangkan sipaik 
urangnyo. 

13 Jikok kami iyo lah gilo nampaknyo, 
itu adolah untuak kamuliaan Allah. 
Jikok kami layi bakcando urang elok 
nampaknyo, mako itu adolah untuak 
kaparaluan angku-angku. 

14 Kasiah Isa Almasih lah nan 
manguwasoi diri kami, kami layi 
manyadari, baraso, jikok surang urang 
lah mati untuak kasadonyo urang, mako 
itu ba arati, kasadonyo urang lah mati. 

15 Isa Almasih mati untuak kasadonyo 
urang, supayo urang-urang nan iduik, 
jan hanyo iduik untuak dirinyo surang, 
tapi iduiklah untuak Isa Almasih nan 
lah mati, nan lah di iduikkan baliak dek 
karano untuak kaparaluan kasadonyo 
urang. 

16 Dek karano itu, kami indak lai manilai 
urang manuruik ukuaran manusia. Iyo 
panah kami manilai Isa Almasih sacaro 
manusia, tapi nan kiniko indak lai. 

17 Urang nan lah basatu jo Isa Almasih, 
ba arati inyo lah manjadi manusia baru. 
Manusia lamonyo lah indak ado lai -- 
kasadonyo lah manjadi baru. 

18 Kasadonyo tu dikarajokan dek Allah. 
Malalui Isa Almasih, Allah manjadikan 
kito ba elok baliak jo Baliau, sudah 
tu, Baliau manugehkan kito untuak 
mangabakan, supayo urang-urang nan 
lain dimungkinkan pulo ba elok baliak jo 
Allah. 

19 Kami mambaritokan, baraso, 
jo parantaroan Isa Almasih, Allah 
mambuliahkan manusia ba elok baliak 
jo diri-Nyo, Allah mampabuwek nan 
bakcando itu, mako Baliau indak lai 
manuntuik kasalahan-kasalahan, nan 
lah dipabuwek dek manusia taradok 
diri-Nyo. Kami lah ditugehkan dek Allah 
untuak mambaritokan, barito tu. 

20 Jadi nan kami ko, adolah pisuruah- 
pisuruah Isa Almasih. Malalui kami Allah 
mangirinkan pasan-Nyo. Ateh namo Isa 
Almasih, kami sabana mamintak kabake 
angku-angku, tarimolah uluaran tangan 
Allah, nan mamungkinkan angku-angku 
ba elok baliak jo Baliau. 

21 Isa Almasih indak ado doh badoso, 
tapi Allah manjadikan Baliau nan 
mamikua doso kito, supayo kito ba elok 
baliak jo Allah, dek karano kito basatu jo 
Isa Almasih. 


2 KORINTUS 6.1-6 22 


1 Dek karano kami bakarajo samo- 
6 samo jo Allah, mako kami sabana 
mamintak kabake angku-angku, janlah 
disiyo-siyokan kabaiakkan ati Allah tu. 

2 Di Alkitab Allah mangatokan, 
"Dikutiko nan lah dipabuliahkan, Aden 
lah mampalakukan dowa angkau, di 
ari Aden manyalamaikkan, Aden lah 
manolong angkau." Kana-ilah elok-elok, 
kinikolah masonyo nan dipabuliahkan tu. 
Kinikolah ari untuak panyalamaik-an tu! 

3Dalam sagalo parkaro kami ba usawo, 
supayo caro iduik kami indak manjadi 
batu panaruang, kami indak niyo doh 
kok palayanan kami diburuakkan urang. 

4Tapi musti sabaliaknyo, dalam sagalo 
parkaro kami mampanampakkan, baraso 
kami adolah pisuruah-pisuruah Allah. 
Sagalo macam kasulitan lah kami 
tangguangkan sacaro saba: 

“kami di aniayo, dimasuakkan ka 
pinjaro, kami ditangani urang basamo- 
samo; kami bakarajo kareh, acok kami 
indak lalok, acok pulo kami indak ado 
nan ka dimakan. 

6 Basituluih, babijaksano, basaba, 
sarato jo basielok ati, kami 
mampanampakkan kabake urang, 

baraso kami ko adolah pisuruah Allah. 
Kami tatap bagantuang kapado Roh 
Allah, disaratowi jo kasiah nan tuluih, 

7sarato jo mambaritokan kaba nan 
dari Allah, jo kuwaso Allah, kami 
mampanampakkan kabake urang, 
baraso kami ko adolah pisuruah Allah. 
Kami bapacik kabake kahandak Allah, 
sabagai sinjato kami untuak manyarang, 
ataupun untuak mambela diri. 

8 Kami di aromaik-i, tapi dihino iyo 
pulo, kami dipuji, tapi dipitanah iyo pulo. 
Biyapun kami luruih, kami dituduah 
pangicuah. 

9 Kami di anggap indak tamusaua, tapi 
kasadonyo urang bi tawu jo kami. Kami 
disangko lah mati, tapi nyatonyo kami 
iduik juwo lai. Biyapun kami di aniayo, 
nan kami tatap iduik. 

10 Biyapun acok ati kami ta ibo, tapi 
nan kami tatap juwo basukocito. Kami 
nampaknyo bansaik, tapi lah sambuah 
urang nan kayo, dek karano di kami. 
Nampaknyo kami indak punyo sabuwah 
alah jo, tapi nan sabananyo, kami ado 
mampunyoi sagalo-galonyo. 

11 Oih sudaro-sudaro nan tacinto di 
Korintus! Kami lah bataruih tarang 

kabake angku-angku. Sagalo nan ado di 
ati kami, lah kami katokan. 

12 Kami indak manutuik ati doh taradok 
angku-angku, tapi angku-angkulah nan 
manutuik ati taradok kami. 

13 Nan kiniko, biyalah ambo mangecek 
bakcando kabake anak-anak ambo 
sandiri. Bukakkan pulolah ati angku- 
angku taradok kami. 

14 Janlah angkau, marupokan pasangan 
nan indak saimbang, jo urang-urang nan 
indak ba iman kabake Isa Almasih. Dek 
karano, apokoh nan dapek disamokan, 
antaro kabanaran jo ka durakoan? Atau, 
dima pulo ka dapek nan tarang basatu jo 
na kalam. 

15 Indak mungkin doh Isa Almasih 
supakaik jo ubilih. Apokoh nan dapek 
disamokan, antaro urang Kristen jo 
urang nan indak Kristen? 

16 Apokoh ubuangannyo antaro Rumah 
Tuhan jo rumah barhalo? Nan kito ko 
adolah Rumah Tuhan, iyolah Tuhan Allah 
nan iduik. Baliau sandiri lah mangatokan, 
"Aden ka tingga di tangah-tangah urang- 
urang tu, Aden iduik samo-samo jo 
inyo. Aden ka manjadi Allahnyo, inyo ka 
manjadi umaik-Den. 

17 Dek karano itu, tinggakanlah 
urang-urang nan indak ba Tuhan Allah, 
jauahkanlah diri kalian dari inyo. Janlah 
ba ubuangan jo sagalo nan najih, mako 
Aden ka manarimo kalian. 

18 Aden ka manjadi Bapak kalian, 
mako kalian ka manjadi anak-anak-Den, 
bakcando itulah nan dikatokan dek 
Tuhan Nan Mahakuwaso." 

7 1 Oih sudaro-sudaro nan tacinto! 
Kasadonyo janji tu ka di untuakkan 
ka untuak kito. Dek karano itu, andaklah 
kito mambarasiahkan diri, dari sagalo 
nan ka mangumuahi jiwa, dari sagalo 
nan ka mangumuahi badan. Andaklah 
kito takuik kapado Allah, supayo iduik 
kito ko, manjadi iduik nan sangajo 
untuak Baliau, sacaro samparono. 

2 Sambuiklah kami di dalam ati angku- 
angku. Kami indak ado doh basalah 
kabake siya-siyanyo, indak ado doh 
urang nan lah kami rugikan. Indak ado 
saketek juwo doh kami mangaruak labo, 
kok dari siya-siyanyo. 

3 Ambo bakato bakcando itu, indak 
untuak mampasalahkan angku-angku 
doh. Dek karano, saroman jo nan lah 
ambo katokan dawulu, kami iyo bana 

sangaik mangasiahi angku-angku, nan 
kito ko bakanti sa iduik samati. 

4 Ambo picayo sapanuahnyo kabake 
angku-angku. Iyo bana angek ati ambo 
dek karano di angku-angku! Biyapun 
sambuah kami tasuwo jo nan sulik, tapi 
ati ambo sabana ta ubek dek karano 
di angku-angku. Iyo bana gadang ati 
ambo! 

> Baitu pulo kutiko kami tibo di 
Makedonia, indak talakik saketek juwo 
doh di kami balapeh panek. Dari sagalo 
suduik kami mandapek kasulitan: dari 
pihak lain patangkaran, dari dalam ati 
kami sandiri, katakuik-an. 

6Tapi syukurlah, Allah tatap 
manggadangkan ati urang nan 
putuih aso; Baliau ma angekkan ati kami 
jo kadatangan si Titus. 

7Indak dek karano kadatangan si 
Titus tu sajo doh, nan manggadangkan 
ati kami, tapi ado pulo nan lain nan 
manyanangkan ati kami, dek karano inyo 
lah mancuritokan, baraso angku-angku 
lah manyanangkan atinyo pulo. Inyo 
mangatokan, baraso angku-angku 
sabana taragak sangaik nak basuwo 
jo ambo: inyo ado pulo mangatokan, 

baraso angku-angku manyasa jo sagalo 
karajo angku-angku nan dawulu, nan 
kiniko angku-angku rela mambela ambo. 
Itulah nan sangaik manggadangkan ati 
ambo. 

8 Biyapun surek ambo tu lah ma ibokan 
ati angku-angku, tapi ambo indak 
manyasa doh mambuwek surek tu. 
Batua, baru ambo tawu baraso surek 
ambo tu ma ibokan ati angku-angku 
-- biyapun ati angku-angku nan ta ibo 
tu hanyo samantaro -- nan ambo agak 
manyasa juwo. 

Tapi nan kiniko ati ambo lah sanang 
-- indak dek karano ati angku-angku 
lah ta ibo doh, tapi, dek karano ati 
angku-angku nan ta ibo tu, mambuwek 
parangai angku-angku barubah. Batua 
tu, ati angku-angku nan ta ibo tu sajalan 
jo kahandak Allah. Jadi, nan kami indak 
marugikan angku-angku doh. 

10 Dek karano, ati ta ibo nan bakcando 
itu, ma asiekan parubahan ati, nan 
mandatangkan kasalamatan. Urang 
indak ka manyasa doh jo kajadian nan 
saroman itu. Tapi sabaliaknyo, ati ta ibo 
nan hanyo manuruik kandak manusia, 
ka mambawok mauik. 

11 Cubolah angku-angku inok 
manuangkan, apo asienyo di angku- 
angku, dek ati ta ibo nan sajalan 
jo kahandak Allah! Asienyo iyolah, 
angku-angku sabana-bana ba usawo 
untuak manjaniahkan nan karuah! 
Angku-angku manjadi jajok taradok 
doso, angku-angku takuik, angku-angku 
taragak, angku-angku jadi basumangaik, 
angku-angku rela ma ukun nan basalah! 
Dalam sagalo parkaro ko, angku- 
angku lah mampanampakkan baraso 
angku-angku indak basalah. 

12 Jadi, biyapun ambo lah mambuwek 
surek tu, tapi ambo buwek indak dek 
karano urang nan basalah tu doh. Indak 
pulo doh, dek karano urang nan sansaro 
dek kasalahan tu. Ambo mambuwek 
surek tu, supayo di adok-an Allah, 
angku-angku manyadari sandiri baralah 
kagadangnyo paratian angku-angku 
taradok kami. 

13 Itulah sababnyo, mangkonyo sanang 
ati kami. Salain daripado ati kami nan 
lah sanang, nan labiah manggadangkan 
ati kami iyolah, dek maliyek si Titus 
nan basukocito, mangko sanang atinyo 

iyolah, dek karano di sudaro-sudaro 
kasadonyo. 

14 Ambo iyo lah mamanggak- 
manggakkan angku-angku kabake 
inyo. Syukurlah, angku-angku indak 
mamariangikkan ambo. Sadonyo nan 
lah panah kami katokan kabake angku- 
angku, adolah batua. Baitu pulo, apo nan 
kami panggak-panggakkan tantang diri 
angku-angku kabake si Titus, tanyato 
layi batua pulo. 

15 Kiniko inyo batambah mangasiahi 
angku-angku, dek karano inyo layi 
mangana, baa bana kapatuahan sudaro 
kasadonyo dalam pimpinannyo, baitu 
pulo, baa bana angku-angku manarimo 
inyo sacaro aromaik sarato jo patuah. 

16 Sabana sanang ati ambo, dek karano 
angku-angku dapek dipicayoi dalam 
sagalo parkaro. 

1 Oih sudaro-sudaro, kami niyo pulo 

angku-angku mangatawui andaknyo, 
tantang baralah ka eloknyo Allah kabake 
jamaat-jamaat nan di Makedonia. 

2 Urang-urang tu lah di uji jo kasulitan- 
kasulitan nan barek. Tapi dalam 
kasulitan-kasulitan tu, nan inyo tatap 
basukocito, inyo bi sangaik parapuah 

mambari sumbangan untuak manolong 
urang lain, biyapun inyo bi sangaik 
bansaik. 

3 Ambo dapek mangadinkan, baraso 
urang-urang tu mambari barang sado 
talok dek inyo, malahan labiah lai. Indak 
ado doh urang nan manyuruah, 

4tapi inyo sandiri nan mamintak kabake 
kami, supayo inyo dibuliahkan sato 
mambari sumbangan untuak umaik Allah 
nan di Yudea. 

Inyo jauah labiah banyak mambari 
dari nan kami sangko. Mulo-mulo inyo 
manyarahkan diri ka Tuhan, kudian inyo 
manyarahkan diri pulo ka kami, sasuwai 
jo kahandak Allah. 

6 Itu sababnyo mangko kami sasakkan 
bana si Titus -- dek karano inyo nan 
mamuloi karajo ko -- supayo inyo pulo 
nan ka manaruihkan karajo nan baiak 
ko, dalam jamaat angku-angku. 

7 Angku-angku ikik dalam sagalo 
sasuatu: Angku-angku ikik dalam 
parkaro iman, ikik dalam parkaro 
mangamukokan pandapek, ikik dalam 
parkaro pangatawuan, ikik dalam sagalo 
macam usawo, sarato ikik pulo dalam 
kasiah angku-angku kabake kami. Dek 

karano itu, eloklah angku-angku ikik 
pulo di dalam usawo nan baiak ko. 

8 Ambo indak mangatokan itu sabagai 
suatu parentah doh. Tapi, mangkonyo 
ambo curitokan, bara ka basitungkinnyo 
urang lain dalam tolong manolong, 
supayo ambo dapek tawu pulo, sampai 
dima bana kasiah angku-angku. 

9Dek karano angku-angku lah sabana 
mangatawui, baraso kito sangaik 
dikasiahi dek Isa Almasih Tuhan kito. 
Baliau kayo, tapi Baliau manjadikan 
diri-Nyo bansaik, dek karano untuak 
kaparaluan angku-angku, supayo jo 
bansaik-Nyo tu, buliah angku-angku 
manjadi kayo. 

10 Manuruik pandapek ambo, lah 
sapatuiknyo banalah angku-angku 
manyalasaikan, apo nan lah angku- 
angku karajokan tawun nan lapeh. 
Dek karano angku-angkulah, nan 
partamu-tamu mamikiekan, sarato nan 
mamuloi karajo ko. 

11 Nah, kiniko, andaknyo angku- 
angku manaruihkan juwo karajo tu, 
sasuwai manuruik tanago angku-angku. 
Andaknyo angku-angku basumangaik 
untuak manyalasaikan karajo tu, 

bakcando sumangaik nan dawulu, kutiko 
angku-angku muloi marancanakannyo. 

12 Jikok angku-angku rilah mambari, 
mako Allah ka manarimo pambarian 
angku-angku tu, badasarkan apo nan 
ado di angku-angku, indak badasarkan 
ka nan indak ado di angku-angku doh. 

13 Indak ado doh mukasuik ambo 
malapehkan urang lain dari baban, 
kudian ambo timpokan ka angku-angku. 
Tapi, dek karano kiniko angku-angku layi 
bakacukuik-an, mako sapatuiknyolah 
angku-angku mancukuikkan kakurangan 
urang-urang tu. Isuak, jikok angku- 
angku bakakurangan, mako urang-urang 
tu pulo nan ka mambantu, jikok inyo layi 
bakacukuik-an. Jo caro nan baitu baliak 
batimba samo-samo malayani. 

14 (8:13) 

15 Di Alkitab ado tatulih nan bakcando 
iko, "Urang nan banyak pancarian, indak 
ka balabiah-labiah, urang nan saketek 
pancarian, indak ka bakakurangan." 

16 Baralah ka basyukurnyo kami kapado 
Allah, dek karano Baliau lah manjadikan 
si Titus sasungguah kami pulo, untuak 
manolong angku-angku! 

17 Dek karano, si Titus indak hanyo 
sajo, rela untuak mampalakukan 
pintak kami, tapi inyo sabana ba iyo 
bana nak manolong angku-angku, dek 
pintaknyo sandiri inyo payi ka tampaik 
angku-angku. 

18 Samo-samo jo inyo, kami utuih pulo 
surang sudaro nan sangaik di aromaik-i 
di kasadonyo jamaat, dek karano karajo 
inyo mambaritokan Injil nan dari Allah. 

19 Salain daripado itu, inyo pun lah 
dipiliah pulo, sarato lah ditatapkan dek 
jamaat-jamaat, untuak ka mangawani 
kami dalam pajalanan. Dek karano kami 
ka payi bajalan untuak ma antakan 
bantuan tu, supayo Tuhan dimuliekan, 
nan angku-angku buliah dapek pulo 
maliyek, baraso kami rilah manolong. 

20 Kami sabana ba ati-ati, supayo jan 
ado urang nan manyalahkan kami, 
dalam parkaro manyampaikan bantuan 
nan gadang ko. 

21 Kami niyo batindak luruih, indak 
hanyo di adok-an Tuhan, tapi di adok-an 
manusia iyo pulo. 

22 Samo-samo jo si Titus, sarato jo 
sudaro nan kami sabuikkan cako, kami 
ma utuih pulo surang sudaro nan lain. 

Lah acok kami ma uji inyo, tanyato inyo 
tatap suko manolong. Nan kiniko, inyo 
sabana basumangaik nak ka manolong 
angku-angku, dek karano inyo arok bana 
jo angku-angku. 

23 Nan si Titus, inyo adolah kanti ambo, 
nan bakarajo jo ambo untuak manolong 
angku-angku. Sudaro nan baduwo lai, 
nan samo-samo payi jo si Titus, inyo 
adolah urang-urang nan di utuih dek 
jamaat-jamaat, nan manjadi kamuliaan 
bagi Isa Almasih. 

24 Kok dapek pintak kami, angku-angku 
panampakkanlah kasiah angku-angku, 
kabake sudaro-sudaro kito tu, supayo 
kasadonyo jamaat tawu, baraso angku- 
angku mangasiahi sanak-sanak kito tu, 
jadi, sagalo apo nan kami panggakkan 
tantang diri angku-angku, adolah batua. 

1 Sabananyo, indak paralu lai doh 
ambo mambuwek surek kabake 
angku-angku, tantang parkaro bantuan 
nan sadang dikirin kabake umaik Allah di 

Yudea. 

2 Ambo tawu angku-angku suko 
manolong, ambo lah mamanggakkan 
angku-angku kabake urang-urang nan di 
Makedonia. Ambo mangatokan kabake 

urang-urang tu, baraso, sajak dari 
tawun nan lapeh, sudaro-sudaro nan di 
Akhaya lah basadiyo untuak mambarikan 
sumbangan. Dek karano di sumangaik 
angku-angku tu, lah banyak pulo di 
antaro urang-urang tu, nan lah tabik 
pulo sumangaiknyo. 

3 Kiniko ambo ma utuih si Titus, 
sarato jo kaduwo urang sudaro kito 
tu kabake angku-angku, supayo apo 
nan kami panggak-panggakkan tantang 
diri angku-angku, jan marupokan kaba 
baduto. Jadi, angku-angku andaknyo 
lah basiyap sadiyo, dek karano ambo 
mangatokan kabake urang-urang tu, 
baraso angku-angku lah basadiyo untuak 
itu. 

4Ambo kuatir, kok santano ado 
urang-urang Makedonia isuak, nan 

payi samo-samo jo ambo, dikutiko 
ambo datang ka tampaik angku-angku. 
Jikok inyo dapati ruponyo angku-angku 
alun basadiyo lai, ndeh, baralah ka 
mariangiknyo kami, dek karano kami lah 
mangatokan, baraso kami picayo sangaik 
kabake angku-angku! Angku-angku 
sandiri pun ka mariangik pulo. 


2 KORINTUS 9.5-8 36 


Itulah sababnyo, mangko ambo 
maraso paralu untuak ma utuih 
urang-urang tu labiah dawulu kabake 
angku-angku, untuak ma uruih 
sumbangan nan lah angku-angku 
janjikan tu. Mangkonyo ambo pabuwek 
nan bakcando itu, supayo, jikok ambo 
tibo isuak, nan pambarian angku-angku 
tu lah tasadiyo. Jo caro nan baitu, 
mako nyatolah, baraso nan pambarian 
angku-angku tu, dibarikan jo sacaro 
sanang ati, indak dek karano tapaso 
doh. 

6 Kana-ilah kecek ambo ko! Urang nan 
manyerakkan baniah saketek, mako inyo 
ka ma ambiak asie nan saketek pulo. 
Tapi urang nan manyerakkan baniah 
banyak, mako inyo ka ma ambiak asie 
nan banyak pulo. 

7 Satiyok urang musti mambari 
manuruik karelaan atinyo. Janlah 
inyo mambari jo ati nan barek atau 
dek karano tapaso, dek karano, Allah 
mangasiahi urang nan mambari sacaro 
sanang ati. 

8 Allah bakuwaso mambarikan barakaik 
nan malimpah ruwah kabake angku- 
angku, supayo angku-angku tatap 

mampunyoi apo nan angku-angku 
paralukan: malahan arato angku-angku 
ka balabiah-labiah untuak babuwek 
baiak, sarato jo ba amalan. 

9 Di Alkitab ado tatulih nan bakcando 
iko tantang Allah, "Baliau mamparetai- 
paretaikan kabake urang nan bansaik, 
kabaiakkan ati Baliau kaka untuak 
salamo-lamonyo." 

10 Allah nan manyadiyokan baniah, 
untuak urang nan manyerakkan, Baliau 
pulo nan manyadiyokan makanan untuak 
kito. Baliau ka manyadiyokan, sarato 
ka mampalipek-gandokan apo nan ka 
angku-angku serakkan, supayo asie 
kamurahan ati angku-angku batambah 
pulo. 

11 Jo caro nan baitu, mako angku-angku 
ka bakacukuik-an dalam sagalo parkaro, 
sainggo angku-angku tatap dapek 
mambari, jo sacaro murah ati. Dek 
karano di pambarian angku-angku, nan 
kami bagi-bagikan, sambuah urang nan 
batarimo kasih kapado Allah. 

12 Dek karano, karajo baiak nan 
angku-angku karajokan ko, indak hanyo 
ka mancukuikkan kakurangan umaik 
Allah sajo doh, tapi, ka manyababkan 

sambuah urang nan batarimo kasih 
kapado Allah. 

13 Dari kabaiakkan nan angku-angku 
karajokan tu, sambuah urang Kristen di 
Yudea, nan ka mamuji Allah, dek karano, 
inyo maliyek kasatiyaan angku-angku 
kabake Injil Isa Almasih, nan lah 
angku-angku imani tu. Urang-urang tu 
ka bi mamuji Allah pulo, dek karano 
angku-angku suko manolong, untuak 
mambagi-bagikan apo nan ado di 
angku-angku kabake inyo, sarato kabake 
sadonyo urang. 

14Mako urang-urang tu ka bi 
mandowakan angku-angku, jo raso 
kasiah sayang, dek karano Allah sangaik 
elok ati kabake angku-angku. 

15 Andaknyo kito basyukur kapado 
Allah, ateh sagalo pambarian Baliau nan 
luwa biaso tu! 

1 Nan kiniko ambo, si Paulus, niyo 

1 0 mangamukokan sasuatu kabake 
angku-angku. Ambo ko, manuruik kecek 
urang, lamah lambuik jikok ba adok-an 
jo angku-angku, tapi sanga jikok lah 
bajauahan. Nah, dek karano kalamah- 
lambuik-an, sarato jo kabaiakkan ati Isa 
Almasih, 

2 ambo sabana mambana kabake 
angku-angku, jikok ambo datang isuak, 
janlah dipaso ambo bakato kareh 
taradok angku-angku. Dek karano, ambo 
bamukasuik batindak kareh taradok 
urang-urang nan mangatokan, baraso 
nan kami ko bakarajo jo tujuan-tujuan 
nan duniawi. 

3 Batua kami ko sadang iduik di ateh 
dunia ko juwo, tapi nan kami indak 
bajuwang untuak tujuan dunia doh. 

4Sinjato-sinjato nan kami pagunokan 
untuak bajuwang, indaknyo sinjato 
dunia ko doh, tapi adolah sinjato-sinjato 
dari Allah nan kuwaso. Jo sinjato-sinjato 
tu kami mambinasokan benteng 
patahanan: jo itu kami nanti sagalo 
macam debaik, 

jo itu pulo kami runtuahi benteng- 
benteng urang nan uju, nan ditagakkan 
untuak malawan pangatawuan tantang 
Allah. Kami kalahkan pikieran urang, 
sudah tu, kami tunduakkan inyo kapado 
Isa Almasih. 

6 Jikok angku-angku lah sabana-bana 
patuah, mako kami lah siyap ka ma ukun 
kasadonyo urang nan indak patuah. 

7 Andaknyo angku-angku manyadari 
ka adaan nan sabananyo. Jikok surang 
urang lah yakin, baraso inyo miliak Isa 
Almasih, mako lah sapatuiknyo inyo ma 
ingekkan dirinyo sandiri, sarato paralu 
manyadari, baraso nan kami ko adolah 
miliak Isa Almasih pulo, samo jo inyo. 

8 Ambo indak malu doh, jikok ambo 
acok mamanggak-manggakkan kuwaso 
nan lah dibarikan Tuhan kabake kami, 
mangkonyo kuwaso tu dibari, adolah 
untuak mampaelok-i angku-angku, indak 
untuak maruntuah-i doh. 

9 Ambo indak niyo doh, jikok angku- 
angku maraso dipatakuik-takuik-i dek 
surek-surek ambo. 

10 Urang bi mangatokan, "Surek-surek 
si Paulus tu kareh, sarato bakuwaso, 
tapi jikok inyo sandiri di adok-an kito, 
urangnyo lamah, kato-katonyo buliah 
dikatokan indak ba arati!" 

11 Andaknyo urang nan bakcando itu 
manyadari, baraso, jikok kami ado di 
adok-an angku-angku, tindakkan kami 
tapek, saroman jo apo nan ditulihkan 
dalam surek nan kami kirin. 

12 Tantu kami indak barani 
mampabandiangkan, atau 

manampaikkan diri kami sadarajaik jo 
urang-urang nan ma anggap dirinyo 
tinggi. Baralah ka pandienyo urang- 
urang tul Inyo mambuwek ukuaran 
sandiri, sarato manilai diri jo ukuaran tu. 

13 Nan kami indak baitu doh. Jikok kami 
mamanggak-manggak, nan kami indak 
malampaui bateh. Kami tatap barado di 
dalam bateh-bateh daerah karajo, nan 
lah ditantukan dek Allah untuak kami. 
Angku-angku sandiri tamasuak di dalam 
daerah itu. 

14 Jadi, dikutiko kami mangunjuangi 
angku-angku, untuak mambaritokan 
Injil Isa Almasih, nan sabananyo, kami 
indak kaluwa doh dari bateh daerah 
karajo kami. 

15 Kami indak mamuji diri doh, ateh 
sagalo karajo urang lain, nan ado diluwa 
bateh nan lah ditantukan Allah untuak 
kami. Tapi malah sabaliaknyo, kami tatap 
di dalam bateh-bateh nan lah ditantukan 
dek Allah, kami sabana ma arokkan, 
supayo angku-angku batambah ba iman 
kapado Isa Almasih, buliah dapek pulo 
kami mangarajokan karajo, nan labiah 
gadang di antaro angku-angku. 

16 Jo caro nan baitu, kami bisa pulo 
mambaritokan Injil tu di nagari- 
nagari nan lain, indak tarago musti 
manggadang-gadangkan diri ateh sagalo 
karajo, nan lah dikarajokan di wilayah 
palayanan urang lain. 

17 Di Alkitab ado tatulih, "Jikok ado 
urang nan niyo nak mamanggakkan 
sasuatu, mako andaklah inyo 
mamanggakkan, apo nan lah dipabuwek 
dek Tuhan." 

18 Dek karano, urang nan tapuji, adolah 
urang nan dipuji dek Tuhan, indak urang 
nan mamuji dirinyo doh. 

1 1 1 jinkanlah ambo agak bakcando 

urang pandie. Buliah, indak? 

2 Ambo taragak jo angku-angku, 
saroman jo Allah sandiri pun taragak 
pulo jo angku-angku. Angku-angku 
adolah saroman jo surang paja gadih 
nan suci, nan lah ambo janjikan untuak 
ka dinikahkan jo surang laki-laki, iyolah 
Isa Almasih. 

3Tapi ambo maraso kuatir, kok pikieran 
angku-angku tapadayo, sampai indak 
satiya lai kapado Isa Almasih, saroman 
jo Siti Hawa sa isuak, dek kagalie-an ula, 
inyo tapadayo. 

“Dek karano, nampaknyo angku-angku 
suko sajo manarimo urang nan tibo, 
nan ma ajakan tantang Isa Almasih nan 
lain, -- tapi indak Isa Almasih nan kami 
baritokan doh. Angku-angku namuah 
pulo manarimo roh, tapi roh nan balain 
dari Roh Allah, angku-angku tarimo pulo 
"injil," tapi balain dari Injil nan lah kami 
baritokan. 

> Ambo indak maraso labiah randah 
doh, dari "rasul-rasul" nan santiang tu! 

6 Mungkin ambo kurang pandai caro 
mangecek, tapi, tantang parkaro 
pangatawuan, ambo indak urang nan 
pandie doh. Itu lah kami buktikan kabake 
angku-angku dalam sagalo parkaro. 

7 Dikutiko ambo mambaritokan Injil 
nan dari Allah, kabake angku-angku, 
indak saketek juwo doh ambo mamintak 
balanjo ka angku-angku: jo caro nan 
baitu ambo mambuwek diri ambo 
randah. Ambo pabuwek bakcando itu 
untuak maninggikan angku-angku. 
Apokoh itu suatu kasalahan ambo 
taradok angku-angku? 

8 Dikutiko ambo malayani angku-angku, 
ambo dibalanjoi dek jamaat-jamaat 
lain. Buliah dikatokan ambo marugikan 

jamaat-jamaat tu, supayo dapek 
manolong angku-angku. 

9 Kok dikutiko itu ambo bakakurangan, 
tapi indak surang juwo doh dari angku- 
angku nan ambo gaduah. Kasadonyo 
kaparaluan ambo lah disadiyokan 
dek sudaro-sudaro nan datang dari 
Makedonia. Ambo sabana manjago, 
supayo ambo jan sampai manyeso ka 
angku-angku dalam sagalo parkaro, 
tatap ka ambo jago, supayo bakcando 
itu taruih. 

10 Nan ambo panggakkan ko, indak ka 
bisa ilang doh, dimapun juwo di nagari 
Akhaya ko, dek karano, pangajaran Isa 
Almasih nan bana ado di ambo. 

11Baa mangko ambo mangecek 
bakcando itu? Apokoh dek karano ambo 
indak mangasiahi angku-angku? Allah 
tawu, baraso ambo mangasiahi! 

1? Apo nan ambo karajokan kiniko, 
ka tatap ambo karajokan, supayo 
"rasul-rasul" nan lain tu indak punyo 
alasan, untuak manggadang-gadangkan 
diri, supayo inyo jan bi mangecek, 
baraso inyo lah bakarajo pulo bakcando 
kami. 

13 Urang-urang nan bakcando itu 
adolah rasul-rasul palasu. Inyo adolah 
pakarajo-pakarajo nan mangicuahi 
urang, inyo ba icak-icak bakcando rasul 
Isa Almasih. 

14 Kito indak ka eran doh, jikok urang- 
urang tu mampabuwek nan bakcando 
itu, dek karano, Ubilih bisa pulo ba 
icak-icak bakcando malekaik tarang! 

15 Jadi, indak sasuatu nan ganjie doh tu, 
jikok palayan-palayan Ubilih, ba icak-icak 
bakcando palayan nan mangarajokan 
nan katuju dek Allah. Akienyo, inyo 
ka manarimo juwo pambalasan nan 
sapadan jo karajonyo. 

16 Ambo katokan sakali lai: Jan sampai 
ado nan ma anggap ambo pandie. 

Tapi kok angku-angku nan ma anggap 
ambo pandie, mako ijinkanlah ambo 
nan pandie ko, mamanggak pulo agak 
saketek. 

17 Kiniko nak ambo sabuikkanlah, apo 
nan ambo panggakkan tu, tapi indak 
Tuhan doh nan manyuruah mangatokan. 
Dalam parkaro iko, ambo iyo bana 
saroman jo urang pandie mangecek. 

18 Batua, sambuah urang nan 
mamanggakkan parkaro-parkaro 

duniawi, mako ambo niyo pulo nak 
mamanggakkan. 

19 Angku-angku sacaro jo sanang ati 
basaba taradok urang nan pandie, 
dek karano angku-angku maraso diri 
santiang! 

20 Angku-angku namuah sajo dipabudak 
urang, kok indak kanai pangua, inyo 
ma ambiak labo dari angku-angku, inyo 
maraso labiah tinggi, sampai inyo barani 
manampa angku-angku. 

21 Ambo malu ma akui, baraso kami 
talampau lamah untuak mampabuwek 
nan bakcando itu. Tapi, apo nan 
dipanggakkan dek urang lain, ambo 
barani pulo mamanggakkan! (Ambo lah 
saroman jo urang pandie mangecek.) 

22 Apokoh urang-urang tu urang Ibrani? 
Nan ambo urang Ibrani pulo. Apokoh 
urang-urang tu urang Israel? Nan ambo 
urang Israel pulo. Apokoh urang-urang 
tu katurunan Nabi Ibrahim? Nan ambo 
iyo katurunan Nabi Ibrahim pulo! 

23 Apokoh urang-urang tu palayan 
Isa Almasih? Tadanganyo ambo ko lah 
saroman jo urang ilang aka, tapi, nan 
ambo iyo palayan nan labiah baiak 
daripado urang-urang tu kasadonyo! 

Ambo bakarajo labiah barek, ambo 
labiah acok dipuruakkan masuak pinjaro, 
ambo labiah acok di aniayo, lah acok 
pulo ampia mati. 

24 | ah limo kali ambo didaro dek urang 
Yahudi, dilacuik jo cambuik tigo puluah 
sambilan kali. 

25 Tigo kali ambo dicambuik dek 
urang-urang Roma; lah panah pulo 
ambo dipungkangi jo batu. Lah tigo kali 
pulo ambo sato karam jo kapa, lah ambo 
rasokan pulo ta apuang-apuang sahari 
samalam di lauik. 

26 Acok kali ambo dalam pajalanan nan 
babahayo: diancam dek bahayo ayie 
gadang, bahayo parampok, bahayo dari 
urang Yahudi, baitu pulo dari urang nan 
indak Yahudi, bahayo di dalam kota, 
bahayo di luwa kota, bahayo di lauik, 
sarato jo bahayo dari urang-urang, 
nan mangaku sabagai sudaro Kristen, 
padohal indak. 

27 Ambo bakarajo kareh, bajuwang 
satangah mati: acok indak lalok, indak 
makan, indak minun, acok kali talantar 
baparuik lapa, marete kadinginan dek 
baju nan indak langkok, sarato indak 
punyo tampaik tingga. 

28 Salain dari kasadonyo tu, satiyok ari 
ambo cameh pulo mamikiekan ka adaan 
sadonyo jamaat. 

29 Jikok ado jamaat nan lamah, ambo 
sato pulo maraso lamah. Jikok ado nan 
jatuah masuak doso, ati ambo lah sato 
pulo luluah. 

30 Nah, jikok ambo musti juwo 
mamanggakkan sasuatu, mako 
nan ka ambo panggakkan adolah, 
parkaro-parkaro kalamahan ambo. 

31 Allah, Bapak dari Tuhan Isa 
Almasih tawu, baraso ambo indak 
baduto. Tapujilah namo Baliau untuak 
salamo-lamonyo. 

32 Kutiko ambo sadang di Damsyik, 
gubenur nan bakuwaso disinan, di bawah 
parentah Rajo Aretas, inyo manyuruah 
tantara manjago pintu kota, untuak ka 
manangkok ambo. 

33 Tapi ambo diluncuakan ka bawah 
jo karanjang, malalui lubang nan ado 
di tembok. Jo caro nan baitulah ambo 
lapeh dari tangan gubenur tu. 

1 2 1 Batua indak ado doh gunonyo, 

untuak mamanggak-manggak. 
Tapi ambo niyo juwo mamanggakkan, 
parkaro-parkaro nan lah dipanampakkan 

Allah kabake ambo, dalam wahyu atau 
pangliyatan. 

2 Ambo bakatawuan jo surang urang 
Kristen, ampek baleh tawun nan 
lapeh, inyo di angkek ka tampaik nan 
paliang tinggi di sarugo. (Ambo indak 
tawu, apokoh tubuahnyo sabana-bana ta 
angkek, atau itu hanyo suatu pangliyatan 
-- Allah sajolah nan tawu.) 

3 Ambo ulang sakali lai: Ambo tawu, 
baraso urang ko di angkek ka Firdaus. 
(Ambo indak tawu doh, apokoh 
tubuahnyo sabana-bana ta angkek, 
atau koh itu hanyo suatu pangliyatan -- 
Allah sajolah nan tawu.) Tibo disinan 
inyo mandanga kato-kato, nan indak 
dapek dikatokan dek manusia, manusia 
indak dibuliahkan pulo doh untuak 
mangatokannyo. 

4(12:3) 

“Tantang parkaro urang tu lah, nan 
ka ambo panggakkan, indak tantang 
parkaro diri ambo doh. Kok nan diri 
ambo, nan ado hanyolah parkaro- 
parkaro, nan mampanampakkan 
kalamahan ambo, itulah nan ka ambo 
panggakkan. 

6 Kok umpamonyo ambo niyo, 
nak mamanggakkan sasuatu, tapi 
ambo indak niyo doh jadi urang nan 
paruwok, nan pangecek duto; ambo 
ka mangatokan nan bana. Tapi ambo 
manahan diri, supayo jan ado urang nan 
ma anggap ambo labiah, dari nan lah 
inyo liyek apo nan ambo karajokan, jan 
labiah dari nan lah inyo danga, dari apo 
nan ambo katokan. 

7 Supayo ambo jan uju, dek karano lah 
maliyek pangliyatan-pangliyatan nan 
sangaik ganjie tu, mako ambo di agiah 
samacam panyakik, nan marupokan 
alaik Ubilih. Panyakik tu untuak panokok 
ambo, supayo ambo jan uju. 

8Lah tigo kali ambo badowa kapado 
Tuhan, supayo panyakik ambo tu 
dicegakkan. 

?Tapi Tuhan manjawab, "Aden 
mangasiahi angkau, itu lah cukuik tu 
untuak angkau: dek karano, kuwaso-Den 
batambah kuwaik, jikok angkau dalam 
ka adaan lamah." Itu sababnyo, mangko 
ambo labiah suko mamanggakkan sagalo 
kalamahan ambo, dek karano, jikok 
ambo lamah, mako batambah tarasolah 
kuwaso Isa Almasih malinduangi ambo. 

10 Jadi, ambo bagadang ati jo 
kalamahan-kalamahan ambo tu. Ambo 
bagadang ati pulo, jikok dek karano di 
Isa Almasih, ambo dipitanah, tasuwo 
jo nan sulik, diburu kian kumari, 
mangalami kasulitan. Dek karano, jikok 
ambo lamah, mako dikutiko itu malah 
ambo kuwaik. 

11 Ambo iyo lah sabana bakcando 
urang pandie -- tapi, dek karano di 
angku-angkulah mangko ambo baitu. 
Sabananyo, angku-angkulah nan 
sapatuiknyo mamuji ambo. Dek karano, 
biyapun ambo indak ado arati, nan ambo 
indak ka kalah doh jo "rasul-rasul" nan 
santiang tu! 

12 Sagalo mukjizat jo kajadian nan 
ganjie-ganjie, sarato jo karajo nan 
gadang-gadang, sacaro saba lah 
dipaliyekkan kabake angku-angku, 
untuak mambuktikan baraso ambo 
adolah rasul. 

13 Dalam parkaro apokoh angku- 
angku nan kurang diparatikan, jikok 
dibandiangkan jo jamaat-jamaat nan 
lain? Paliang-paliang hanyo dalam 
parkaro nan ciyek iko: iyolah, baraso 
ambo indak manyeso angku-angku, 

untuak mambalanjoi diri ambo. 
Maohkanlah kasalahan ambo tu! 

14 Kiniko, lah nan katigo kalinyo ambo 
basiyap sadiyo, untuak mangunjuangi 
angku-angku. Ambo indak niyo doh 
manyesokan angku-angku, dek karano, 
nan ambo inginkan indaklah arato 
angku-angku doh, tapi diri angku-angku. 
Dek karano, indaknyo paja-paja doh 
nan musti mancari napakah, untuak 
urang gaeknyo, tapi, urang gaeknyolah 
nan musti mancari napakah untuak 
anak-anaknyo. 

15 Dek karano itu, sacaro jo sanang 
ati ambo rilah mangarobankan 
sagalo-galonyo untuak angku-angku, 
malahan diri ambo sandiri pun ambo 
barikan. Jikok lah takah itu ambo 
mangasiahi angku-angku, apokoh patuik 
angku-angku kurang mangasiahi ambo? 

16 Nah, angku-angku satuju, baraso 
ambo indak panah manyeso angku- 
angku. Tapi, ado urang nan mangatokan 
baraso ambo ko galie: ambo mandapek 
labo dari angku-angku dek karano 
umbuak kicuah ambo. 

17 Dima ka mungkin! Apokoh malalui 
urang-urang nan ambo utuih, kabake 

angku-angku tu, ambo mangaruak labo 
dari angku-angku? 

18 Si Titus lah ambo suruah payi ka 
tampaik angku-angku, samo-samo jo 
inyo, ambo suruah pulo duwo urang 
sudaro kito nan Kristen. Apokoh ado 
si Titus ma ambiak ka untuangan dari 
angku-angku? Tujuan kami samo dalam 
bakarajo, baitu pulo dalam batindak! 

19 Mungkin sajo angku-angku salamo 
ko, manyangko kami sadang ba usawo 
mambela diri taradok angku-angku. Jikok 
iyo baitu, angku-angku sabana kaliru! 
Allah mangatawui, baraso sadonyo nan 
kami katokan tu, sasuwai jo ka inginan 
Isa Almasih. Baitu pulo kasadonyo 
nan kami karajokan, adolah untuak 
mampakuwaik iman angku-angku. 

20 Ambo kuatir, jikok dikutiko ambo 
mangunjuangi angku-angku isuak, ambo 
dapati angku-angku indak bakcando nan 
ambo arokkan, angku-angku liyek ambo 
pun, indak bakcando nan angku-angku 
arokkan. Jan-jan isuak ado nan bacakak, 
pambingik, parabo, mamantiangkan 
diri surang, pitanah-mampitanah, 
asuang-siasah, uju sarato jo mambuwek 
kacau. 

21 Ambo takuik, jan-jan isuak dikutiko 
ambo datang, Allah ka marandahkan 
ambo di adok-an angku-angku, ambo ka 
manangih, dek karano banyak di antaro 
angku-angku nan dulu bi badoso, indak 
barubah, indak baranti mangarajokan 
karajonyo nan cabul, nan kumuah, nan 
indak patuik. 

13 lIko lah nan katigo kalinyo 

ko, ambo tibo mangunjuangi 
angku-angku. Di Alkitab ado tatulih, 
"Satiyok parkaro musti dikuwaikkan dek 
pangakuan duwo, atau tigo urang sasi, 
barulah parkaro tu sah." 

2 Urang-urang dimaso nan lapeh lah 
mampabuwek doso, sarato jo kasadonyo 
urang lainnyo bagai, lah ambo 
paringekkan talabiah dawulu, dikutiko 
ambo mangunjuangi angku-angku di 
nan kaduwo kali. Kiniko, samantaro 
ambo bajauahan jo angku-angku, ambo 
mamparingekkan baliak, baraso, jikok 
ambo datang sakali lai, indak ka surang 
juwo doh dari urang-urang tu nan ka 
lapeh dari ukunan. 

3 Angku-angku ka maliyek kasadonyo 
bukti nan angku-angku inginkan, baraso 
Isa Almasih iyo sabana-bana mangecek 

malalui ambo. Jikok Isa Almasih 
batindak taradok angku-angku, Baliau 
indak basilunak doh, tapi sabaliaknyo, 
Baliau ka mampanampakkan kuwaso- 
Nyo di tangah-tangah angku-angku. 

4Batua, dikutiko Baliau disalibkan, 
Baliau lamah, tapi nan kiniko Baliau 
iduik dek karano kuwaso Allah. Nan 
kami lamah pulo dalam iduik kami nan 
basatu jo Isa Almasih, tapi jikok ma 
adok-i angku-angku, kami pun kuwaik 
samo-samo jo Isa Almasih dek karano 
kuwaso Allah. 

5 Cubolah uji diri angku-angku, apokoh 
angku-angku, iyo layi sabana-bana iduik 
badasarkan iman kapado Isa Almasih! 
Lah jaleh angku-angku manyadari, 
baraso Isa Almasih ado di dalam diri 
angku-angku! -- lain masalahnyo jikok 
angku-angku indak sabana-bana ba 
iman. 

5 Ambo ma arokkan, supayo angku- 
angku manyadari, baraso kami bukannyo 
urang nan indak tahan uji. 

7 Kami badowa kapado Allah, mudah- 
mudahan Baliau niyo manolong angku- 
angku, supayo indak mampabuwek 
nan salah. Kami indak untuak 

mampanampakkan, baraso kami lah 
santiang manjalankan tugeh doh, tapi 
nan sabananyo, supayo angku-angku 
mangarajokan apo nan katuju dek Allah 
-- biyapun nampaknyo kami ko indak 
barasil, biyalah, indak baa doh! 

8 Dek karano, kami indak dapek doh 
mangarajokan sasuatu, jikok itu balawan 
jo nan bana, kami musti ma ikuik-i nan 
bana. 

9 Kami suko jikok kami lamah, tapi 
angku-angku kuwaik. Kami badowa 
pulo supayo angku-angku manjadi 
samparono. 

10 Itulah sababnyo, mangko ambo 
mambuwek surek ko, dikutiko ambo 
alun tibo di tampaik angku-angku. Jo 
caro nan baitu, jikok ambo tibo isuak, 
ambo indak paralu lai batindak kareh, 
jo kuwaso nan dibari dek Tuhan kabake 
ambo. Mangkonyo kuwaso tu dibari, 
untuak mambangun angku-angku, indak 
untuak mambinasokan doh. 

11 Akienyo sudaro-sudaro, andaknyo 
angku-angku bagadang ati, ba usawolah 
supayo manjadi samparono. Tarimolah 
sagalo nasiyaik ambo ko. Andaknyo 
angku-angku iduik sahati, saiyo sakato. 

Allah Nan Pangasiah nan pandamai tu, 
ka manyaratoi iduik angku-angku. 

12 Basalam-salaman nan bagalintinlah 
angku-angku, sabagai sudaro Kristen. 
13 (13-12b) Kasadonyo umaik Allah 

bakirin salam untuak angku-angku. 
14(13-13) Tuhan Isa Almasih ka 
mambarakaik-i angku-angku, Allah ka 
mangasiahi angku-angku, Roh Allah 
manyaratoi angku-angku kasadonyo! 
Salam aromaik dari kami, Paulus 


Galatia 


1 1 Sudaro-sudaro, jamaat-jamaat di 
wilayah Galatia, ambo, si Paulus, 
sarato jo kasadonyo sudaro nan Kristen 
nan samo-samo jo ambo, ma arokkan 
mudah-mudahan Allah Bapak kito, 
sarato jo Tuhan Isa Almasih, mambari 
barakaik sarato aman santoso kabake 
angku-angku. Ambo manjadi rasul, 
indak jo parantaroan manusia, atau dek 
karano di angkek dek manusia doh, 
malainkan di angkek dek Isa Almasih 
sarato jo Allah Bapak kito, nan lah ma 
iduikkan Isa Almasih baliak sasudah 
mati. 

2 (1:1) 

3(1:1) 

4 Dek karano mamatuahi kahandak Allah 
Bapak kito, Isa Almasih manyarahkan 
diri-Nyo manjadi karoban, dek karano 
doso-doso kito, supayo kito buliah 
disalamaikkan dari jaman nan jahek ko. 

5 Tapujilah Allah salamo-lamonyo! 
Amin. 

6 Ambo eran tantang sudaro-sudaro! 
Angku-angku disaru Allah dek karano 
rahmaik Isa Almasih, tapi kiniko 
angku-angku baitu capek mambalakangi 
Allah, sarato manuruikkan "injil" nan 
lain, balain daripado Injil nan dari Allah. 

7Sabananyo, indak ado doh "injil nan 
lain”. Hanyo sajo ado urang-urang nan 
mambaritokan kabake angku-angku 
"injil" tantang Isa Almasih nan inyo 
puta baliakkan, sainggo mangacaukan 
angku-angku. 

8 Urang nan mambaritokan "injil", 
nan lain daripado Injil nan lah kami 
baritokan, biyalah inyo di ukun dek 
Allah -- biyapun urang tu kami sandiri, 
ataupun malekaik dari sarugo! 

9 Dawulu kami lah mangatokannyo, 
kiniko, ambo nak mangatokannyo 
pulo baliak: Urang nan mambaritokan 
kabake angku-angku "injil", nan lain 
daripado Injil nan lah angku-angku 
tarimo dari kami, urang tu di ukun Allah 
lah andaknyo! 

10 Apokoh, jikok ambo bakato bakcando 
itu, ambo sa olah-olah ma arokkan 
supayo di akui dek manusia? Samo 
sakali indak! Ambo hanyo ma arokkan 

pangakuan dari Allah. Apokoh ambo 
sadang ba usawo ma ambiak ati 
manusia, supayo ambo disukoi urang? 
Jikok ambo mampabuwek nan bakcando 
itu juwo lai, mako ambo ko indaklah 
pisuruah Isa Almasih. 

11 Sudaro-sudaro musti mangatawui, 
baraso Injil nan ambo baritokan tu, 
indak barasa dari manusia doh. 

12 Ambo indak manarimo Injil tu dari 
manusia doh, sarato indak surang 
juwo doh urang nan ma ajakannyo 
kabake ambo. Isa Almasih sandirilah nan 
mambukakkan isi Injil tu kabake ambo. 

13 Tantu angku-angku lah mandanga 
tantang iduik ambo dawulu, sabagai 
urang nan ba agamo Yahudi. Angku- 
angku tawu bara ka kejamnyo ambo 
taradok jamaat Allah, sarato bara 
kakarehnyo ambo ba usawo nak 
mambinasokannyo. 

14 Dalam parkaro manjalankan 
agamo Yahudi, ambo malabiahi dari 
kabanyakkan urang Yahudi nan sabayo 
jo ambo. Ambo basumangaik bana 
dalam parkaro-parkaro tantang adaik 
istiadaik niniak muyang kami. 

15 Tapi, dek karano kabaiakkan ati Allah, 
Baliau lah mamiliah ambo sabalun ambo 
layie, sarato lah ma imbau ambo untuak 
malayani Baliau. 

16 Allah lah manyatokan Anak-Nyo 
kabake ambo, supayo Injil tantang 
Anak-Nyo tu, dapek ambo baritokan 
kabake urang-urang nan indak urang 
Yahudi. Dikutiko itu, ambo indak payi 
doh kabake siya-siyanyo untuak mintak 
nasiyaik. 

17 Ambo indak pulo doh payi kabake 
urang-urang di Yerusalem, nan lah 
talabiah dawulu dari ambo manjadi 
rasul. Tapi ambo payi ka nagari Arab, 
sudah tu dari sinan babaliak baliak ka 
Damsyik. 

18 Tigo tawun kamudian, ambo payi 
ka Yerusalem untuak bakatawuan jo si 
Petrus. Ambo tingga jo inyo limo baleh 
ari lamonyo. 

19 Ambo indak basuwo doh jo rasul- 
rasul nan lain, salain dari si Yakobus, 
dunsanak Tuhan. 

20 Apo nan ambo surekkan ko batua. 
Allah tawu baraso ambo indak baduto! 

21 Sasudah tu ambo payi ka daerah- 
daerah di Siria jo Kilikia. 

22 Sampai pado maso itu, jamaat- 
jamaat Kristen di Yudea alun tawu lai jo 
ambo sacaro lansuang. 

23 Urang-urang tu hanyo mandanga 
urang bi mangatokan, "Urang nan 
dawulu ma aniayo kami, kiniko 
inyo mambaritokan kayakinan, nan 
dawulunyo nak ka dibinasokannyo." 

24 Mako urang-urang tu bi mamuji Allah 
dek karano di ambo. 

1 Ampek baleh tawun kamudian, 

ambo babaliak ka Yerusalem samo- 
samo jo si Barnabas, sarato mambawok 
si Titus bagai. 

2 Ambo payi ka Yerusalem, dek karano 
Allah lah manyatokan kabake ambo, 
baraso ambo musti payi kasinan. 
Dalam suatu patamuan nan tasandiri jo 
pamimpin-pamimpin nan disinan, ambo 
manarangkan Injil nan ambo baritokan 
kabake urang-urang nan indak urang 
Yahudi. Dek karano, ambo indak niyo 
usawo ambo nan dawulu, maupun nan 
kiniko, hanyo tabuwang siyo-siyo. 

3 Si Titus, nan mangawani ambo, adolah 
urang Yunani, tapi inyo indak dipaso doh 
manuruikkan paratuaran basunaik, 

#biyapun ado urang-urang nan 
manyasakkan, supayo inyo disunaikkan. 
Urang-urang tu adolah urang-urang nan 
manyalinok masuak ka golongan kito, 
inyo icak-icak sabagai sudaro kito. Inyo 
masuak sacaro ba anok-anok untuak 
manyalidiak-i kabebasan nan ado di kito, 
dek karano kito basatu jo Isa Almasih. 
Urang-urang tu, nak mambaliakkan kito 
kabake ka adaan nan samulo sabagai 
budak, 

“tapi, kami indak manyarah saketek 
juwo doh, kabake urang-urang tu, dek 
karano kami niyo manjago, supayo Injil 
tu tatap tulen untuak angku-angku. 

6 Tapi, biyapun baitu, indak ado doh 
parkaro-parkaro baru nan dituntuik 
dari ambo, dek urang-urang nan di 
anggap tapandang -- di ambo indak 
ado doh ubahnyo jikok inyo tapandang 
atau indak, dek karano, Allah indak 
mamandang muko. 

7 Malah sabaliaknyo, urang-urang nan 
di anggap tapandang tu ma akui, baraso 
Allah lah manugehkan ambo untuak 
mambaritokan Injil kabake urang-urang 
nan indak urang Yahudi, samo jo 
bakcando Allah nan lah manugehkan 

si Petrus untuak mambaritokan Injil tu 
kabake urang Yahudi. 

8 Dek karano, Allah nan mambarikan 
kamampuan kabake si Petrus, untuak 
manjadi rasul urang Yahudi, Allah 
mambarikan pulo kabake ambo 
kamampuan, untuak manjadi rasul 
urang nan indak urang Yahudi. 

9Si Yakobus, si Petrus, sarato jo 
si Yahya, nan nampaknyo manjadi 
pamimpin-pamimpin jamaat, ma akui, 
baraso Allah lah mambarikan tugeh nan 
tasandiri ko kabake ambo. Mako urang- 
urang tu bi basalam jo si Barnabas, 
sarato jo ambo, sabagai tando urang 
bakanti. Sudah tu urang-urang tu sarato 
jo kami satuju, baraso kami ka bakarajo 
di antaro banso-banso nan indak urang 
Yahudi. 

10 Hanyo ciyek pintak urang-urang 
tu, iyolah, supayo kami mamparatikan 
urang nan bansaik. Ambo malah suko 
sangaik mangarajokan karajo itu. 

11 Kutiko si Petrus datang ka Antiokhia, 
ambo malawan inyo sacaro tarang- 
tarangan, dek karano karajo inyo 
salah. 

12 Mulo-mulo inyo duduak makan 
samo-samo, jo sudaro-sudaro nan indak 
urang Yahudi. Tapi, sasudah urang-urang 
utusan si Yakobus bi tibo, inyo manjarak, 
dari sudaro-sudaro nan indak urang 
Yahudi tu, inyo indak namuah lai makan 
samo-samo jo urang-urang tu, dek 
karano inyo takuik, kabake urang-urang 
nan niyo, supayo kasadonyo urang 
disunaikkan. 

13 Sudaro-sudaro urang Yahudi nan 
lain, lah sato pulo basikap munapiak, 
samo jo si Petrus, sainggo si Barnabas 
pun tapangaruah pulo untuak basikap 
bakcando urang-urang tu. 

14 Baitu ambo maliyek, baraso 
urang-urang tu basikap indak sasuwai 
jo kabanaran Injil tu, mako ambo 
mangecek kabake si Petrus di adok-an 
kasadonyo urang nan ado disinan, 
"Jikok angku sabagai urang Yahudi, lah 
mangawokan iduik bakcando urang nan 
indak urang Yahudi, baa mangko kiniko 
angku nak mamaso urang-urang lain, 
supayo iduik samo jo bakcando iduik 
urang Yahudi?" 

15 Manuruik kalayieran, batua kami ko 
adolah urang Yahudi, bukan "urang nan 
indak urang Yahudi nan badoso doh". 

16 Biyapun baitu, kami tawu, baraso 
urang ba elok baliak jo Allah hanyolah 
dek karano ba iman kapado Isa 
Almasih, indak dek karano manjalankan 
paratuaran agamo doh. Kami sandiri pun 
ba iman kapado Isa Almasih, supayo 
kami ba elok jo Allah malalui iman kami 
tu, indak dek karano kami manjalankan 
paratuaran agamo doh. Dek karano, jo 
caro manjalankan paratuaran agamo, 
indak surang juwo doh urang nan bisa 
ba elok baliak jo Allah. 

17 Kami ba usawo ba elok baliak 
jo Allah, malalui iduik nan basatu 
jo Isa Almasih. Tapi, jikok sasudah 
mangarajokan nan bakcando itu, tanyato 
kami tatap juwo "urang-urang nan 
badoso", saroman jo urang-urang nan 
indak urang Yahudi, apokoh iko ba arati, 
baraso Isa Almasihlah nan manyababkan 
kami badoso? Tantu sajo indak! 

18 Jikok ambo muloi baliak, managakkan 
conto paratuaran agamo nan lah 
ambo runtuahkan, mako ambo 

mampanampakkan, baraso ambo lah 
manjadi palangga paratuaran. 

19 Tapi, ambo lah mati taradok 
paratuaran agamo -- dimatikan dek 
paratuaran tu sandiri -- supayo ambo 
dapek iduik untuak Allah. Ambo lah 
disalibkan samo-samo jo Isa Almasih. 

20 Kiniko, indak ambo lai nan iduik, 
tapi, Isa Almasih nan iduik dalam diri 
ambo. Iduik nan ambo iduik-i kiniko, 
adolah iduik dek iman kapado Anak Allah 
nan mangasiahi ambo, sarato nan lah 
mangarobankan diri-Nyo untuak ambo. 

21 Ambo indak maremehkan rahmaik 
Allah. Jikok ubuangan urang jo Allah 
manjadi elok baliak, dek karano 
manjalankan paratuaran agamo, itu ba 
arati kamatian Isa Almasih indak ado 
doh gunonyo! 

t Sudaro-sudaro urang-urang 

Galatia! Angku-angku iyo sabana 
pandie! Antah angku-angku lah kanai 
pangaruah siyalah ko garan? Kamatian 
Isa Almasih disalib lah ambo tarangkan 
sajaleh-jalehnyo kabake angku-angku! 

2 Cubolah agiah tawu kabake ambo, 
parkaro nan ciyek ko: Apokoh angku- 
angku lah manarimo Roh Allah, dek 

karano manjalankan paratuaran agamo, 
ataukoh dek karano angku-angku 
mandanga Injil dari Allah, sarato ba 
iman kapado Isa Almasih? 

3Baa mangko angku-angku pandie 
bana! Angku-angku lah muloi iduik baru 
jo Roh Allah, masokan kiniko, angku- 
angku nak mancapai kasamparonoan jo 
kakuatan angku-angku sandiri? 

4Subawo sajokoh sagalo sasuatu nan 
lah angku-angku alami tu? Masokan ka 
subawo pulo! 

5 Allah mambarikan Roh-Nyo kabake 
angku-angku, sarato nan mampabuwek 
mukjizat-mukjizat di antaro angku- 
angku. Apokoh Allah mangarajokan itu 
dek karano angku-angku manjalankan 
paratuaran agamo, atau dek karano 
angku-angku mandanga Injil, sarato ba 
iman kapado Isa Almasih? 

S Itu saroman jo nan tatulih di Alkitab 
tantang Nabi Ibrahim -- bakcando iko, 
"Ibrahim ba iman kapado Allah, dek 
karano imannyo tu, inyo ditarimo dek 
Allah sabagai urang nan manyanangkan 
ati Allah." 

7 Jadi, andaklah angku-angku 
manyadari, baraso urang nan sabana- 

bana katurunan Nabi Ibrahim, adolah 
urang nan ba iman kapado Allah. 

8 Alkitab lah maliyek labiah dawulu, 
baraso Allah mamungkinkan urang-urang 
nan indak urang Yahudi, ba elok baliak 
jo Allah, jikok urang-urang tu ba iman 
kabake Baliau. Injil tu dibaritawukan 
labiah dawulu kabake Nabi Ibrahim, 
dalam janji nan bakcando iko, "Malalui 
angkau, Allah ka mambarakaik-i 
kasadonyo umaik manusia di muko bumi 
ko." 

9 Nabi Ibrahim picayo, itu mangkonyo 
inyo dibarakaik-i. Baitu pulo kasadonyo 
urang nan picayo, ka dibarakaik-i pulo 
samo-samo jo Nabi Ibrahim. 

10 Urang-urang nan bagantuang kabake 
paratuaran agamo, kasadonyo urang tu 
iduik di bawah kutuak. Dek karano di 
Alkitab ado tatulih, "Urang nan indak 
satiya manjalankan kasadonyo, nan 
tatulih di Kitab Paratuaran Agamo, 
dikutuak Allah!" 

11 Indak surang juwo doh urang nan 
ba elok jo Allah, dek karano inyo 
manjalankan paratuaran agamo. Parkaro 
tu lah dinyatokan di Alkitab, "Hanyo 
urang nan ba iman kapado Allah, sainggo 

ubuangan inyo jo Allah manjadi elok 
baliak, mako urang tu lah nan ka iduik!" 

12 Tapi, paratuaran agamo indak 
dilatakkan di ateh iman. Di Alkitab ado 
tatulih, baraso, urang nan manjalankan 
paratuaran agamo, urang tu ka iduik dek 
karano paratuaran tu. 

13 Tapi, Isa Almasih malapehkan kito 
dari kutuakkan paratuaran agamo. 
Baliau malapehkan kito tu, jo sacaro 
mampadiyakan diri Baliau takutuak, dek 
karano di kito. Dek karano di Alkitab ado 
tatulih, "Takutuaklah urang nan mati 
digantuang di kayu salib." 

141sa Almasih mangarajokan nan 
bakcando itu, supayo barakaik nan 
dijanjikan Allah kabake Nabi Ibrahim, 
buliah dibarikan pulo kabake urang- 
urang nan indak urang Yahudi. Jo caro 
nan baitu, kito nan ba iman kapado 
Allah, dapek pulo manarimo Roh nan 
dijanjikan dek Allah tu. 

15 Sudaro-sudaro! Eloklah ambo 
mamakai conto dari pangalaman 
sahari-hari. Jikok urang mambuwek 
suatu janji, nan janji tu lah disahkan, 
mako indak surang juwo doh urang, nan 
ka dapek mambatakan pajanjian tu, atau 

manambah sasuatu taradok pajanjian 
tu. 

16 Janji-janji Allah, dibuwek dek 
Allah untuak Nabi Ibrahim, sarato 
untuak urang-urang katurunannyo. Di 
Alkitab indak ado doh tatulih "untuak 
urang-urang katurunan Nabi Ibrahim", 
nan aratinyo adolah banyak urang. Nan 
tatulih disinan adolah "untuak urang 
katurunan angkau", nan aratinyo adolah 
surang urang sajo, iyolah Isa Almasih. 

17 Nan nak ambo kamukokan disiko 
iyolah: janji Allah, lah dibuwek, 
sarato lah disahkan labiah dawulu. 
Paratuaran agamo nan dibarikan 430 
tawun kamudian, indak dapek doh 
mambatakan janji nan lah disahkan, 
atau ma apuihkan janji Allah tu. 

18 Jikok pambarian Allah, tagantuang 
kabake, kapatuahan mangarajokan 
paratuaran agamo, mako itu ba arati 
pambarian Allah, indak badasarkan janji 
Baliau. Tapi nyatonyo, apo nan ditarimo 
dek Nabi Ibrahim, adolah sasuatu nan 
lah dijanjikan dek Allah. 

19 Jikok baitu, untuak apo paratuaran 
agamo dibarikan? Jawabnyo iyolah, 
baraso paratuaran tu ditambahkan 

untuak manyatokan palanggaran 
manusia. Paratuaran agamo tu, 
hanyo balaku sampai datangnyo 
surang katurunan Nabi Ibrahim, nan 
disabuikkan dalam janji Allah kabake 
Nabi Ibrahim. Paratuaran agamo tu 
disampaikan dek malekaik-malekaik jo 
parantaroan surang manusia. 

20 Nah, musti ado duwo pihak, baru 
paralu surang parantaro. Tapi, Allah 
indak mamaralukan parantaro, dek 
karano Baliau sandiri nan batindak. 

21 Apokoh itu ba arati, baraso 
paratuaran agamo balawanan jo janji 
Allah? Tantu sajo indak! Dek karano, 
jikok paratuaran agamo dibarikan untuak 
ma agiah kahidupan kabake manusia, 
mako manusia dapek ba elok baliak jo 
Allah, malalui paratuaran agamo. 

22 Tapi, di Alkitab ado tatulih, baraso 
kasadonyo umaik manusia barado di 
bawah kakuwasoan doso. Dek karano itu, 
pambarian nan dijanjikan badasarkan 
iman, kapado Isa Almasih, dibarikan 
kabake urang-urang nan picayo. 

23 Sabalun tibo masonyo untuak ba 
iman kapado Isa Almasih, kito dijago 

arek dek paratuaran agamo: kito samo jo 
dikuruang, sampai iman tu dinyatokan. 

24 Jo caro nan baitu, paratuaran agamo 
sabagai panjago kito, sampai Isa Almasih 
tibo, untuak manjadikan kito ba elok 
baliak jo Allah, dek karano kito ba iman 
kapado Isa Almasih. 

25 Kiniko, dek karano lah masonyo 
manusia dapek ba iman kapado Isa 
Almasih, mako kito indak lai dijagoi dek 
paratuaran agamo. 

26 Dek karano angku-angku ba iman 
kapado Isa Almasih, mako angku-angku 
basatu jo Baliau, dek karano itu, 
angku-angku manjadi anak-anak Allah. 

27 Angku-angku kasadonyo lah 
dipamandikan ateh namo Isa Almasih, 
jadi angku-angku lah manarimo didiri 
angku-angku, sipaik-sipaik Isa Almasih 
tu sandiri. 

28 Dalam parkaro iko, indak ado lai 
pabedaan antaro urang Yahudi, jo urang 
nan indak urang Yahudi, antaro budak 
jo urang mardeka, antaro laki-laki jo 
padusi. Sudaro kasadonyo lah manjadi 
ciyek, dek karano di Isa Almasih. 

29 Jikok angku-angku miliak Isa 
Almasih, mako angku-angku adolah 

katurunan Nabi Ibrahim. Mako angku- 
angku ka manarimo apo nan dijanjikan 
dek Allah. 
4 ' Tapi, paralu ambo tarangkan: 
salamo surang suwarih alun balia 

baraka, ado urang nan manjagoi 
inyo, sarato ma uruih kaparaluan- 
kaparaluannyo, sampai pado wakatu 
nan lah ditantukan dek apaknyo. Inyo 
dipabuwek saroman jo surang budak, 
biyapun nan sabananyo, inyo adolah nan 
punyo kasadonyo dari arato tu. 

2 (4:1) 

3Baitu pulo jo kito ko: Salamo kito 
alun balia baraka, kito ko dipabudak dek 
roh-roh nan manguwasoi dunia ko. 
4Tapi, di kutikonyo nan tapek, Allah ma 
utuih Anak-Nyo ka dunia ko. Anak-Nyo 
tu dilayiekan dek surang padusi nan 
iduik di bawah kakuwasoan paratuaran 
agamo. 

5Jo caro nan baitu, Baliau 
mambebaskan urang-urang nan 

iduik di bawah kakuwasoan paratuaran 
agamo; supayo kito pun dapek manjadi 
anak-anak Allah. 

6 Dek karano angku-angku adolah 
anak-anak Allah, Allah manyuruah 

Roh Anak-Nyo masuak ka dalam ati 
angku-angku, baitu pulo ka dalam ati 
ambo, iyolah Roh nan basaru, "Bapak, 
oih Bapak ambo." 

7 Jadi, angku-angku indak lai budak, 
malainkan anak. Dek karano angku- 
angku anak Allah, mako Allah ka 
mambarikan kabake angku-angku, 
sagalo sasuatu nan lah disadiyokan-Nyo 
untuak anak-anak-Nyo. 

8 Dawulu angku-angku indak ba Tuhan 
Allah, itu sababnyo mangko angku-angku 
manjadi budak dari kuwaso-kuwaso 
nan di anggap sabagai tuhan, tapi nan 
sabananyo indak Allah doh. 

?Tapi kiniko angku-angku lah tawu 
jo Allah, atau nan labiah tapek lai, 
Allah tawu jo angku-angku. Nah, baa 
mangko angku-angku niyo babaliak 
baliak kabake roh-roh dunia ko, roh nan 
lamah, sarato bansaik pulo? Baa mangko 
angku-angku namuah dipabudak baliak 
dek roh-roh tu? 

10 Angku-angku marayokan ari-ari 
nan batantukan, bulan-bulan nan 
batatantukan, sarato tawun-tawun nan 
batatantukan. 

11 Ambo kuwatir, jan sampai jariah 
payah ambo untuak angku-angku, lah 
siyo-siyo sajo. 

12 Sudaro-sudaro! Ambo sabana 
mamintak, supayo angku-angku 
saroman jo ambo andaknyo. Dek karano, 
ambo lah manjadi saroman pulo jo 
angku-angku. Angku-angku indak ado 
mangarajokan, sasuatu nan salah doh 
taradok ambo. 

13 Tantu layi takana juwo lai di angku- 
angku, apo nan manyababkan ambo 
pado mulonyo, mangko mambaritokan 
Injil tu kabake angku-angku. Tasabab 
dek karano ambo dapek panyakik. 

14 Dikutiko itu, angku-angku indak 
maraso jajok doh taradok ambo, biyapun 
ka adaan badan ambo, marupokan 
cobaan nan gadang di angku-angku. 
Angku-angku malah manarimo ambo, 
saroman jo manarimo malekaik Allah, 
atau saroman jo manarimo Isa Almasih 
dek angku-angku. 

15 Angku-angku bahagia sangaik 
dikutiko itu. Tapi kiniko, dimanyo 
kabahagiaan angku-angku tu? Ambo 
tawu, baraso dikutiko itu angku-angku 
rilah, mancukie incek mato angku-angku 

sandiri, untuak ka di agiahkan kabake 
ambo, jikok santano dapek dipabuwek 
nan bakcando itu. 

16 Apokoh kiniko angku-angku lah ma 
anggap ambo sabagai musuah, dek 
karano ambo manyatokan nan bana 
kabake angku-angku? 

17 Urang-urang nan lain tu basumangaik 
bana mancari angku-angku, tapi 
mukasuiknyo indak elok. Urang-urang tu 
hanyo niyo nak mamutuihkan ubuangan 
angku-angku jo kami, supayo angku- 
angku ba sumangaik manuruikkan 
inyo. 

18 Batua, elok basumangaik dalam 
parkaro-parkaro nan baiak, asa lai taruih 
bakcando itu, jan hanyo jikok ambo 
sadang samo-samo jo angku-angku 
sajo. 

19 Anak-anak ambo nan tacinto! 

Kiniko ambo manangguang sansaro 
baliak, dek karano di kalian. Ambo 
manangguang sansaro saroman jo 
surang induak-induak, nan kasakik-an 
dikutiko malayiekan anak. Ambo ka 
taruih manangguang sansaro, jikok 
sipaik-sipaik Isa Almasih alun tatanam 
didiri kalian! 

20 Kiniko ambo taragak sangaik nak 
barado di tangah-tangah kalian, supayo 
ambo dapek mangecek kabake kalian jo 
suwaro nan lain, dek karano, indak tantu 
lai apo nan ka ambo pabuwek kabake 
kalian! 

21 Sudaro-sudaro nan niyo iduik 
di bawah kakuwasoan paratuaran- 
paratuaran agamo, cubolah dangakan 
kecek ambo! Ambo ka mambaritawukan 
kabake angku-angku, apo nan 
sabananyo nan tatulih di Kitab 
Paratuaran Nabi Musa. 

22 Disinan ado tatulih, baraso Nabi 
Ibrahim mampunyoi duwo urang anak: 
Biyai dari anak nan surang, adolah 
surang budak, biyai dari anak nan ciyek 
lai tu, adolah surang urang nan mardeka. 

23 Anak dari padusi nan manjadi budak, 
layie bakcando nan biaso, dek karano 
kandak dari manusia. Tapi anak nan dari 
padusi nan mardeka, layie dek karano 
dijanjikan Allah. 

24Iko dapek dipakai sabagai 
parumpamoan. Duwo urang padusi 
tu adolah ibaraik duwo pajanjian: nan 
ciyek barasa dari Gunuang Sinai -- itulah 

Siti Hajar, anak-anaknyo dilayiekan 
sabagai budak. 

25 Jadi, Siti Hajar itulah Gunuang Sinai, 
di nagari Arab. Inyo malambangkan kota 
Yerusalem jo kasadonyo panduduaknyo, 
nan kiniko lah manjadi budak. 

26 Tapi Yerusalem nan di sarugo tu, 
adolah Yerusalem nan mardeka, nan 
inyo tu lah, induak kito. 

27 Dek karano, di Alkitab ado tatulih, 
"Bagadang atilah angkau, oih padusi nan 
mandua, nan indak panah malayiekan! 
Basukocitolah, sarato basorak-sorailah 
oih angkau nan indak panah, marasokan 
sakik malayiekan! Dek karano, padusi 
nan ditinggakan dek lakinyo, ka 
mandapek labiah banyak anak daripado 
padusi nan iduik babaua jo lakinyo." 

28 Sudaro-sudaro! Angku-angku sandiri 
adolah anak-anak Allah, nan dilayiekan 
dek karano janji Allah: angku-angku 
samo jo bakcando Nabi Ishak. 

29 Dikutiko itu, anak nan layie manuruik 
kandak manusia, ma aniayo anak nan 
dilayiekan dek karano kahandak Roh 
Allah. Baitu pulo kiniko. 

30 Tapi, apokoh nan tatulih di Alkitab? 
Disinan ado tatulih bakcando iko: 

"Usielah budak padusi tu, sarato jo 
anaknyo bagai, dek karano anak dari 
budak padusi tu, indak ka manjadi 
suwarih, samo-samo jo anak dari padusi 
nan mardeka tu." 

31 Jadi, sudaro-sudaro, kito ko indaknyo 
anak-anak dari surang padusi budak 
doh; kito adolah anak-anak dari padusi 
nan mardeka. 

1 Kiniko kito lah lapeh, dek karano Isa 
Almasih lah malapehkan kito! Dek 
karano itu, patahankanlah kamardekaan 
angku-angku tu, jan namuah juwo lai 

dipabudak. 

2 Cubolah pikiekan, jikok angku-angku 
mintak disunaikkan, itu ba arati, Isa 
Almasih indak ado doh gunonyo di 
angku-angku. Nan mangatokan ko 
adolah ambo sandiri, si Paulus. 

3 Sakali lai ambo mambari paringatan, 
kabake urang nan mintak disunaikkan, 
baraso inyo musti manjalankan 
kasadonyo paratuaran agamo! 

4Jikok angku-angku ba usawo ba elok 
jo Allah, malalui paratuaran agamo, itu 
ba arati ubuangan angku-angku jo Isa 
Almasih lah putuih. Jo caro nan baitu 

angku-angku iduik diluwa lingkuangan 
rahmaik Allah. 

“Tapi bagi kami, kami ma arokkan, 
baraso jo partolongan Roh Allah, sarato 
badasarkan iman kami kapado Isa 
Almasih, Allah mamungkinkan kami ba 
elok baliak jo Baliau. 

6 Dek karano, jikok kito lah basatu jo 
Isa Almasih, parkaro ma ikuik-i atau 
indak ma ikuik-i paratuaran basunaik, 
indak lai manjadi masalah. Nan paralu 
hanyolah ba iman kapado Isa Almasih, 
itu nampak nyato dalam kasiah kito 
kabake urang lain. 

7 Dawulu angku-angku bajuwang sacaro 
elok! Baa mangko kiniko angku-angku 
indak patuah lai kapado kahandak 
Allah? Siya urang nan lah mambujuak 
angku-angku? 

8 Lah jaleh nan mangarajokan nan 
bakcando itu, bukanlah Allah nan lah 
mamanggie angku-angku! 

9"Ragi nan saketek, ka 
mangambangkan kasadonyo paduan," 
baitu kecek urang. 

10 Biyapun baitu, ambo picayo juwo lai, 
baraso angku-angku indak ka punyo 
pandirian lain, dek karano kito lah basatu 

jo Isa Almasih. Nan ambo yakin, baraso, 
siyapo pun juwo nan mangacaukan 
pikieran angku-angku, mako inyo ka di 
ukun Allah. 

11 Tantang diri ambo, sudaro- 
sudaro, baa mangko ambo taruih 
juwo dimusuahi, jikok ambo tatap 
mambaritokan, baraso paratuaran 
basunaik tu paralu? Jikok ambo iyo 
mambaritokan nan bakcando itu, mako 
kaba nan ambo bawok tantang salib Isa 
Almasih, indak manimbuakan masalah. 

12 Labiah elok urang-urang nan 
mangacaukan pikieran angku-angku tu, 
lansuang sajo kaluwa sakali dari jamaat! 

13 Sudaro lah di imbau untuak 
manjadi urang nan mardeka. Tapi 
janlah mampagunokan kamardekaan 
angku-angku tu, untuak taruih manaruih 
mangarajokan, apo sajo nan katuju dek 
angku-angku. Sabaliaknyo, angku-angku 
musti samo-samo mangasiahi, sarato 
samo-samo malayani. 

14 Kasadonyo paratuaran agamo, 
tahimpun dalam parentah nan ciyek ko, 
"Andaklah angkau mangasiahi sasamo 
manusia, bakcando angkau mangasiahi 
diri angkau sandiri." 

15 Tapi, jikok angku-angku bi 
gigik manggigik, sarato santuang 
manyantuang, mako ingek-ingeklah, 
isuak angku-angku ka samo-samo cayie. 

16 Mukasuik ambo bakcando iko: 
Padiyakanlah Roh Allah mambimbiang 
angku-angku, sarato janlah iduik 
manuruik ka inginan tabiyaik manusia. 

17 Dek karano, ka inginan manusia 
balawanan jo ka inginan Roh Allah, nan 
ka inginan Roh Allah, balawanan jo 
ka inginan manusia. Kaduwo-duwonyo 
samo balawanan, sainggo angku-angku 
indak dapek mangarajokan apo nan 
angku-angku inginkan. 

18 Tapi, jikok Roh Allah mamimpin 
angku-angku, mako angku-angku indak 
dikuwasoi dek paratuaran agamo. 

19 Ka inginan tabiyaik manusia, nyato 
dalam karajo-karajonyo nan cabul, 
karajonyo nan kumuah, sarato karajonyo 
nan indak patuik, 

20 dalam panyambahan barhalo, 
sarato jo capak-capak baruak, dalam 
bamusuah-musuahan, bacakak, 
cimburu, capek marabo, sarato 
mamantiangkan diri surang; silang 
salisiah, sarato jo pihak mamihak, 

21 pambingik, bamabuak-mabuak, 
baralek indak bakatantuan, sarato jo 
nan lainnyo bagai. Taradok kasadonyo 
tu, ambo paringekkan angku-angku 
kiniko, samo jo bakcando ambo 
mamparingekkan angku-angku dawulu 
juwo, baraso, urang-urang nan 
mangarajokan karajo-karajo nan 
saroman itu, mako inyo indak ka masuak 
doh ka Karajaan Allah. 

22 Sabaliaknyo, jikok urang-urang 
dipimpin dek Roh Allah, mako asienyo 
iyolah: Urang-urang tu samo-samo 
mangasiahi, inyo basukocito, inyo 
mampunyoi katanangan ati, inyo saba 
sarato jo babudi, inyo elok taradok urang 
lain, inyo satiya, 

23 yrang-urang tu randah ati, sarato 
bisa manguwasoi diri. Indak ado doh 
paratuaran agamo, nan managah 
karajo-karajo nan saroman itu. 

24 Urang-urang nan lah manjadi miliak 
Isa Almasih, inyo tu lah mamatikan 
tabiyaik manusia, sarato jo sagalo awa 
napasunyo, sarato jo ka inginannyo. 

25 Roh Allah lah mambarikan kabake 
kito iduik nan baru: dek karano itu Baliau 

pulolah nan musti manguwasoi iduik 
kito. 

26 Kito indak buliah doh uju, sarato 
jan sakik manyakik-i ati, jan bingik 
mambingik. 

t Sudaro-sudaro! Jikok surang 

urang kadapatan babuwek suatu 
doso, andaklah angku-angku nan iduik 
manuruik Roh Allah, mambimbiang 
urang tu babaliak ka jalan nan bana. 
Tapi, angku-angku musti mangarajokan 
itu, jo sacaro lamah lambuik, sarato jago 
pulolah, jan sampai angku-angku sandiri 
tadayo pulo. 

2 Andaklah angku-angku samo-samo 
mambantu, mamikua baban urang lain, 
supayo, jo caro nan baitu, angku-angku 
mamatuahi parentah Isa Almasih. 

3 Jikok surang urang manyangko dirinyo 
pantiang, padohal indak, urang tu 
mangicuah dirinyo sandiri. 

4Satiyok urang musti mamareso 
sandiri, apokoh parangai inyo elok atau 
indak. Jikok elok, inyo buliah maraso 
bangga dalam parkaro itu. Tapi indak 
usah inyo mambandiangkannyo jo apo 
nan dikarajokan dek urang lain. 

> Dek karano, tiyok-tiyok urang musti 
mamikua tangguang jawabnyo sandiri. 

6 Urang nan manarimo pangajaran Isa 
Almasih, andaklah inyo mambagi jo 
gurunyo, kasadonyo nan baiak nan ado 
dinyo. 

7 Janlah takicuah. Allah indak dapek 
doh dipamainkan! Apo nan ditanam, 
itulah nan ka dituwai. 

8 Jikok urang mananam, manuruik 
tabiyaik manusianyo, mako inyo ka 
manuwai kamatian dari tabiyaiknyo tu. 
Tapi, jikok inyo mananam manuruik 
pimpinan Roh Allah, mako inyo ka 
manuwai iduik sajati nan kaka dari Roh 
Allah. 

2Dek karano itu, janlah kito muwak 
mangarajokan parkaro-parkaro nan 
baiak: dek karano, jikok kito indak 
baranti mangarajokan parkaro-parkaro 
nan bakcando itu, di satu maso isuak 
kito ka manuwai asienyo. 

10 Jadi, salamo layi ado kasampatan di 
kito, andaklah kito mangarajokan nan 
baiak kabake sadonyo urang, tarutamu 
sakali kabake sudaro-sudaro kito nan sa 
iman. 

11 Paratikanlah elok-elok nan bagian 
iko, nan ambo surekkan sandiri jo uruih 
nan gadang-gadang. 

12 Urang-urang nan niyo nak 
maninggikan diri, jo parkaro-parkaro 
nan layie, urang-urang tu lah nan ba 
usawo, untuak mamaso angku-angku 
ma ikuik-i paratuaran basunaik. Tapi, 
inyo mangarajokan itu, hanyo dek 
karano, supayo inyo indak di aniayo dek 
urang Yahudi, dek karano di salib Isa 
Almasih. 

13 Urang-urang nan ma ikuik-i 
paratuaran basunaik pun, indak 
manjalankan doh paratuaran agamo. 
Tapi inyo niyo, supayo angku-angku 
disunaikkan, buliah inyo dapek 
mamanggakkan, baraso angku-angku 
mamatuahi paratuaran tu. 

14 Tapi ambo, indak niyo ciyek juwo 
doh mamanggakkan sasuatu, salain dari 
mamanggakkan Tuhan kito Isa Almasih, 
nan lah mati disalib. Malah, dek karano 
Baliau lah mati disalib, mako dunia ko 
indak ado lai aratinyo dek ambo. Taradok 
dunia ko, ambo pun sa olah-olah lah 
mati. 

15 Disunaikkan atau indak disunaikkan, 
itu indak paralu doh. Nan paralu iyolah 
manjadi manusia baru. 

16 Bagi urang-urang nan iduik jo 
pandirian tu, baitu pulo bagi kasadonyo 
umaik Allah, ambo sabana ma arokkan, 
Allah ka mambarikan aman santoso 
sarato jo rahmaik-Nyo. 

17 Inggan iko ka ateh, janlah ado juwo 
lai urang nan ka manyusahkan ambo, 
dek karano di tubuah ambo ko, ado 
tando-tando baraso ambo pangikuik Isa 
Almasih. 

18 Mudah-mudahan, Tuhan kito Isa 
Almasih tatap mambarakaik-i sudaro- 
sudaro. Amin. Salam aromaik dari kami, 
Paulus 


Efesus 


1 1 Umaik Allah di Efesus, nan satiya 
kapado Isa Almasih! 

2 Ambo, si Paulus, rasul Isa Almasih 
ateh kahandak Allah, sabana ma 
arokkan, mudah-mudahan Allah Bapak 
kito, sarato jo Tuhan Isa Almasih, 
manurunkan barakaik sarato jo aman 
santoso kabake angku-angku. 

3Tapujilah Allah, Bapak Tuhan kito Isa 
Almasih! Baliau mambarakaik-i kito jo 
sagalo barakaik rohani di dalam sarugo, 
dek karano kito basatu jo Isa Almasih. 

4Sabalun dunia ko dijadikan, Allah 
lah mamiliah kito malalui Isa Almasih, 
mukasuiknyo iyolah, supayo kito jadi 
miliak-Nyo nan tasandiri, sarato indak 
bacacek di adok-an Baliau. Dek karano 
kasiah Allah, 

> mako Baliau lah manantukan talabiah 
dawulu, baraso malalui Isa Almasih, 
Baliau ka ma angkek kito manjadi 
anak-anak-Nyo sandiri. Iyo itulah nan 
niyo nak dipabuwek-Nyo. 

6 Tapujilah Allah nan mulie, dek karano 
malalui Anak-Nyo nan tacinto, Baliau 
sangaik mangasiahi kito. 

7 Karano dek kamatian Isa Almasih, 
mako kito dimardekakan dek Allah, ba 
arati Baliau lah ma ampuni kito dari 
doso-doso kito. 

8 Mangkonyo Baliau pabuwek nan 
bakcando itu, dek karano Baliau sangaik 
mangasiahi kito, kasiah tu dilimpahkan- 
Nyo kabake kito, jo sacaro panuah 
kabijaksanoan sarato jo pangaratian. 

9 Manuruik ka inginan Baliau sandiri, 
Allah ma agiah tawu kabake kito rasiyo 
rancana-Nyo, Baliau lah mamutuihkan, 
baraso rancana-Nyo tu ka di ujuikkan 
malalui Isa Almasih. 

10 Rancana tu iyolah, supayo sagalo 
sasuatu, biya nan di sarugo ataupun nan 
di bumi, manjadi satu jo Isa Almasih 
han sabagai Kapalo. Nan rancana tu 
ka disalasaikan dek Allah jikok lah tibo 
masonyo. 

11 Allah mangarajokan sagalo sasuatu, 
manuruik ka inginan sarato jo kaputusan 
Baliau sandiri. Sajak dari samulo Baliau 
lah mamiliah kito, dek karano, Baliau 

niyo supayo kito manjadi umaik-Nyo, 
karano dek basatu jo Isa Almasih. 

12 Biyalah kito nan partamu-tamu nan 
baharok kapado Isa Almasih, mamuji 
Allah dek karano kamuliaan-Nyo! 

13 Angku-angku pun lah manjadi 
umaik Allah, disakutiko angku-angku 
mandanga firman dari Allah, iyolah 
Injil nan mambari kasalamatan kabake 
angku-angku. Dek karano angku-angku 
ba iman kapado Isa Almasih, mako 
Allah mambari tando miliak-Nyo kabake 
angku-angku, jo Roh-Nyo nan lah 
dijanjikan-Nyo. 

14 Roh itulah nan jadi jaminan, 
baraso kito ka manarimo apo nan lah 
dijanjikan dek Allah kabake umaik-Nyo. 
Iko nan mambari kayakinan kabake 
kito, baraso Allah ka malapehkan 
umaik-Nyo. Tapujilah Allah dek karano 
kamuliaan-Nyo! 

15 Dek karano itu, sajak ambo 
mandanga kaba, baraso angku-angku 
ba iman kapado Tuhan Isa Almasih, 
nan angku-angku mangasiahi pulo 
kasadonyo umaik Allah, 

16 mako indak anti-antinyo ambo 
batarimo kasih kapado Allah, tantang diri 

angku-angku. Ambo tatap manyabuik 
namo angku-angku dikutiko ambo 
sadang badowa. 

17 Ambo mamohon, supayo Allah Tuhan 
kito Isa Almasih, Bapak nan mulie, ma 
agiahkan Roh-Nyo kabake angku-angku. 
Roh Allah tu ka manjadikan angku-angku 
bijaksano, sarato Baliau ka manyatokan 
Allah kabake angku-angku, sainggo 
angku-angku sabana-bana tawu jo Allah 
tu. 

18 Ambo mamohon, supayo Allah 
mambukakkan pangana angku-angku, 
supayo manjadi tarang: sainggo 
angku-angku mangarati, apo nan dapek 
angku-angku arokkan dari Allah, nan 
lah mamanggie angku-angku. Supayo 
angku-angku buliah tawu pulo, baralah 
ka maruwahnyo barakaik-barakaik nan 
baiak, nan disadiyokan dek Allah untuak 
umaik-Nyo, 

19 sarato baralah ka kuwaiknyo kuwaso 
Allah bakarajo, di dalam diri kito urang 
nan ba iman. Kuwaso Allah tu, sarupo jo 
kuwaso nan luwa biaso 

20nan dipagunokan Baliau, dikutiko 
Baliau ma iduikkan baliak Isa Almasih 
sasudah mati, Allah mambarikan kabake 

Baliau, pangkaik nan paliang tinggi 
samo-samo jo Allah di sarugo. 

21 Pangkaik Isa Almasih tu jauah 
labiah tinggi, daripado pangkaik sagalo 
pamarentah, sagalo panguwaso, sagalo 
pamimpin, sagalo induak-samang 
induak-samang, sarato labiah tinggi 
dari pangkaik siya pun juwo, nan lah 
panah bapangkaik tinggi: biya nan iduik 
di jaman kiniko, ataupun nan iduik di 
jaman nan katibo. 

22 Allah manunduakkan kasadonyo tu, 
ka bawah kuwaso Isa Almasih, sarato 
mambarikan Isa Almasih kabake jamaat, 
sabagai Kapalo dari sagalo sasuatu. 

23 Jamaat adolah tubuah Isa Almasih, 
disamparonokan dek Baliau nan 
manyamparonokan sagalo sasuatu, 
dimano pun juwo. 

2 t Dawulu angku-angku lah mati 
sacaro rohani, dek karano angku- 

angku lah badoso, sarato malangga 

parentah-parentah Allah. 

2 Dikutiko itu angku-angku manuruikkan 
sagalo kabiasoan dunia ko: ba arati 
angku-angku patuah kabake panguwaso 
langik rayo, iyolah kabake roh nan kiniko 

sadang manguwasoi ati urang-urang nan 
indak patuah kapado Allah. 

3Dawulu, kasadonyo kito ko samo 
pulo jo urang-urang tu: kito iduik 
mampaturuikkan tabiyaik manusia kito, 
kito mangarajokan apo nan katuju dek 
badan, sarato apo nan manyanangkan 
pangana. Dikutiko itu, kito adolah 
urang-urang nan kanai bangih pulo dek 
Allah, samo jo urang-urang nan lain. 

“Tapi, baralah ka gadangnyo kasiah 
Allah! Baliau sabana-bana mangasiahi 
kito, 

“sainggo, dikutiko kito sadang mati 
sacaro rohani, dek karano di doso-doso 
kito, mako Allah ma iduikkan kito 
baliak samo-samo jo Isa Almasih. Jadi, 
hanyo dek karano kabaiakkan ati Allah 
sajolah, mangkonyo angku-angku Baliau 
salamaikkan. 

6 Dek karano kito basatu jo Isa Almasih, 
mako Allah ma iduikkan kito baliak 
samo-samo jo Baliau, supayo kito buliah 
mamarentah pulo samo-samo jo Baliau 
di dalam sarugo. 

7 Allah mampabuwek nan bakcando itu, 
supayo dijaman nan ka tibo, manusia 
dapek maliyek baralah ka gadangnyo 

kasiah Allah. Kasiah tu dinyatokan dek 
Allah malalui kabaiakkan ati Baliau 
kabake kito, jo parantaroan Isa Almasih. 

8 Allah mangasiahi angku-angku, 
itu sababnyo mangko Baliau 
manyalamaikkan angku-angku, dek 
karano angku-angku ba iman kapado Isa 
Almasih. Kasalamatan angku-angku tu, 
indak asie usawo angku-angku doh tu. 
Itu adolah pambarian Allah. Jadi, indak 
surang juwo doh urang nan ka dapek 
basiuju tantang parkaro itu. 

9 (2:8) 

10 Kito adolah buatan Allah, sarato 
malalui Isa Almasih Allah mambantuak 
kito, supayo kito mangarajokan parkaro- 
parkaro nan baiak, nan lah Baliau 
pasiyapkan untuak kito. 

11 Oih sudaro-sudaro nan indak urang 
Yahudi! Kana-ilah ka adaan angku- 
angku dimaso dawulu: Angku-angku 
dinamokan "urang nan indak basunaik", 
dek urang Yahudi nan mangaku dirinyo 
lah basunaik, (mukasuiknyo iyolah, nan 
lah mandapek tando nan dibuwek dek 
manusia di badannyo). 

12 Dikutiko itu angku-angku alun basatu 
lai jo Isa Almasih, angku-angku adolah 


EFESUS 2.13- 16 8 


urang asiang, nan indak tamasuak 
umaik piliahan Allah. Angku-angku 
indak tamasuak doh dalam ikatan janji 
nan dibuwek dek Allah jo umaik-Nyo. 
Angku-angku iduik di dunia ko, indak 
ado doh nan di arokkan, sarato indak ba 
Tuhan Allah. 

13 Tapi kiniko, dek karano angku-angku 
lah basatu jo Isa Almasih, angku-angku 
nan dawulunyo jauah, kiniko lah dakek, 
dek karano di Isa Almasih nan lah mati. 

14 Isa Almasihlah nan mampadamaikan 
kito. Baliaulah nan mampasatukan 
urang-urang Yahudi, jo urang-urang nan 
indak urang Yahudi, manjadi satu banso. 
Dek karano Baliau lah mangarobankan 
diri, mako pamusuahan, atau tembok 
pambateh di antaro urang-urang tu, lah 
diruntuahi dek Isa Almasih. 

15 Paratuaran agamo Yahudi jo sagalo 
parentah-parentahnyo, sarato jo sagalo 
paratuarannyo, lah di apuih dek Isa 
Almasih, supayo kaduwo banso tu 
manjadi satu banso manusia nan baru, 
nan basatu jo Baliau. Jo caro itulah Isa 
Almasih mambuwek padamaian. 

16 Dek Baliau lah mati disalib, mako Isa 
Almasih mampasatukan duwo banso tu, 

sarato lah mampadamaikan urang-urang 
tu jo Allah, sainggo abihlah pamusuahan 
tu. 

17 Itu sababnyo mangko Isa Almasih 
datang, untuak mambaritokan Injil 
pandamaian tu kabake angku-angku: 
biya kabake angku-angku nan indak 
urang Yahudi, nan dawulunyo jauah dari 
Allah, ataupun kabake urang Yahudi nan 
dakek kapado Allah. 

18 Jo parantaroan Isa Almasih, kito 
kasadonyo -- biya urang Yahudi ataupun 
nan indak urang Yahudi -- dek Roh Allah 
nan Satu, kito dapek mandakek-i Allah 
Bapak. 

19 Dek karano itu, angku-angku indak 
tamasuak urang asiang lai, atau urang 
luwa. Kiniko angku-angku adolah samo- 
samo anggota umaik Allah. Angku-angku 
adolah anggota kaluarga Allah. 

20 Angku-angku pun dibangun di ateh 
dasar nan lah dilatakkan dek rasul-rasul, 
sarato dek nabi-nabi, nan Isa Almasih 
adolah sabagai batu nan tarutamu. 

21 Baliaulah nan lah manyusun 
kasadonyo bangunan tu, manjadi Rumah 
Allah nan disangajokan untuak Tuhan. 

22 Dek karano iduik basatu jo Isa 
Almasih, mako angku-angku sadang 
dibangun pulo samo-samo jo urang- 
urang nan lain, manjadi sabuwah rumah 
untuak Allah: disinanlah Allah manatap 
jo Roh-Nyo. 

1 Ambo, si Paulus, nan dipinjarokan 

dek karano Isa Almasih, adolah 
untuak kaparaluan angku-angku nan 
indak urang Yahudi. 

2 Tantu angku-angku lah mandanga 
kaba, baraso, dek karano kabaiakkan 
ati Allah, Baliau lah mambarikan tugeh 
ko kabake ambo, dek karano untuak 
kaparaluan angku-angku. 

3 Allah mambukakkan rasiyo rancana- 
Nyo, sarato ma agiah tawu kabake 
ambo. (Tantang parkaro rasiyo rancana 
tu, cako lah ambo surekkan sacaro 
singkek, 

4jikok angku-angku lah mambaconyo, 
mako angku-angku ka mamahami rasiyo 
tantang Isa Almasih, bakcando nan lah 
ambo pahami.) 

> Dawulu rasiyo tu indak panah doh 
dibukakkan kabake manusia, tapi 
kiniko Roh Allah lah manyatokannyo 


EFESUS 3.6-9 11 


kabake rasul-rasul, sarato jo kabake 
nabi-nabi-Nyo. 

6 Rasiyo itu iyolah: Baraso malalui Injil, 
urang nan indak urang Yahudi, buliah 
sato marasokan barakaik-barakaik Allah, 
nan dawulunyo hanyo disadiyokan 
untuak urang Yahudi. Urang-urang nan 
indak urang Yahudi, lah manjadi anggota 
dari tubuah nan samo, inyo sato pulo 
manarimo apo nan lah dijanjikan dek 
Allah, malalui Isa Almasih. 

7 Allah ma agiahkan kabake ambo 
pambarian -- iyolah tugeh -- untuak 
malewakan Injil. Ambo manarimo 
pambarian tu malalui kuwaso Allah nan 
bakarajo di dalam diri ambo. 

8 Di antaro kasadonyo umaik Allah, 
ambolah urang nan paliang hino. 

Tapi, Allah ma agiahkan pulo kabake 
ambo, pambarian nan bakcando iko: 
iyolah tugeh untuak mambaritokan Injil 
kakayoan Isa Almasih, nan indak ka 
abih-abihnyo, kabake urang-urang nan 
indak urang Yahudi: 

9 baitu pulo, supayo malalui ambo 
kasadonyo urang buliah tawu, baa 
caronyo, Allah Nan Manjadikan bumi jo 
langik ko, ma ujuikkan rancana-Nyo nan 

dirasiyokan kabake dunia, sajak dari 
jaman sa isuak. 

10 Mukasuik Allah iyolah, supayo 
kiniko malalui jamaat, sagalo macam 
bantuak kabijaksanoan Allah, dapek 
dibaritawukan kabake sadonyo nan 
mamacik kuwaso di awang-awang. 

11 Allah mampabuwek nan bakcando itu 
sasuwai jo rancana-Nyo nan kaka, nan di 
ujuikkan-Nyo jo parantaroan Isa Almasih 
Tuhan kito. 

12 Jo iman kapado Isa Almasih, sarato 
basatu jo Baliau, kito dibari hak untuak 
mandakek-i Allah, sacaro jo panuah 
kayakinan. 

13 Dek karano itu, pintak ambo iyolah: 
janlah kuatir, tantang parkaro sansaro 
nan ka ambo tangguangkan, dek 
karano di angku-angku. Dek karano 
kasadonyo tu adolah untuak kabaiakkan 
angku-angku. 

14 Dek karano itulah mangkonyo ambo 
sujuik di adok-an Bapak. 

15 Dari Baliaulah satiyok kaluarga nan di 
sarugo jo nan di bumi, manarimo sipaik 
Baliau nan tasandiri. 

16 Ambo badowa, mudah-mudahan 
Allah nan sangaik mulie, bamurah 

ati untuak manguwaikkan batin 
angku-angku jo kuwaso Roh-Nyo. 

17 Mudah-mudahan, dek karano 
angku-angku ba iman kapado Isa 
Almasih, mako Isa Almasih manatap di 
dalam ati angku-angku, sainggo iduik 
angku-angku di alehkan jo kasiah, sarato 
dikuwasoi dek kasiah. 

18 Ambo badowa, mudah-mudahan 
samo-samo jo umaik Allah, angku-angku 
dapek mangatawui baralah ka lawehnyo, 
baralah ka panjangnyo, baralah ka 
tingginyo, baralah ka dalamnyo kasiah 
Isa Almasih, 

19 han indak ka bisa doh dipahami 
sadalam-dalamnyo jo aka manusia. 
Mudah-mudahan angku-angku tawu jo 
kasiah Isa Almasih tu, sainggo iduik 
angku-angku panuah jo sipaik Allah nan 
samparono. 

20 Jo kuwaso Allah nan basitungkin 
bakarajo di dalam diri kito, Allah bisa 
mangarajokan nan labiah banyak, 
daripado apo nan kito mintak, atau 
daripado apo nan kito pikiekan. 

21 Andaknyo Allah dimuliekan malalui 
Isa Almasih turun-tamurun, di dalam 

jamaat. Tapujilah Allah untuak 
salamo-lamonyo! Amin. 

1 Itu sababnyo ambo -- surang urang 

tahanan, nan ditahan dek karano 
malayani Tuhan -- sabana mamintak 
kabake angku-angku: supayo, iduiklah 
sasuwai jo kaduduakkan angku-angku, 
sabagai urang nan lah dipanggie dek 
Allah. 

2 Andaknyo angku-angku tatap randah 
ati, lamah lambuik, sarato panyaba. 
Panampakkanlah kasiah angku-angku, 
jo sacaro samo-samo bantu mambantu. 

3Ba usawolah sungguah-sungguah 
untuak iduik sacaro damai, supayo 
kasatuan nan lah dipabuwek dek Roh 
Allah tatap tapaliaro. 

4Hanyo ado satu tubuah, sarato satu 
Roh. Baitu pulo angku-angku dipanggie, 
untuak samo-samo ciyek nan di arokkan. 

5Hanyo ado satu Tuhan, satu iman, 
satu pamandian, 

6 sarato satu Allah, nan manjadi Bapak 
kasadonyo urang. Baliaulah Tuhan 
sakalian alam, nan bakarajo malalui 
kasadonyo, sarato bakuwaso dalam 
kasadonyo. 

7 Tiyok-tiyok kito manarimo suatu 
pambarian, manuruik apo nan dibarikan 
dek Isa Almasih. 

8 Di Alkitab ado tatulih, "Dikutiko Baliau 
nayiak ka tampaik nan paliang tinggi, 
Baliau sambuah mambawok tawanan: 
Baliau mambarikan pambarian- 
pambarian kabake manusia." 

9 Nah, jikok dikatokan "Baliau nayiak" ba 
arati samulonyo Baliau lah turun, sampai 
ka tampaik nan sarandah-randahnyo di 
bumi ko. 

10 Baliau nan lah turun tu, Baliau 
pulolah nan lah nayiak, sampai ka 
tampaik nan jauah labiah tinggi dari 
sagalo langik, sainggo kasadonyo alam 
ko panuah jo kahadiran Baliau. 

11 Baliaulah nan "mambarikan 
pambarian-pambarian kabake manusia": 
ado nan di angkek-Nyo jadi rasul, ado 
nan jadi nabi: ado nan jadi pambarito 
Injil, ado nan jadi guru sarato jo 
pamaliaro jamaat. 

12 Mangkonyo Baliau buwek bakcando 
itu, supayo umaik Allah dilangkok-i 
sapanuahnyo untuak malayani Tuhan, 
sarato jo mambangun tubuah Isa 
Almasih. 

13 Jo caro nan baitu, kasadonyo kito 
manjadi satu dek iman nan samo, sarato 
jo pangaratian nan samo tantang Anak 
Allah. Kito manjadi urang-urang nan 
lah gadang, batambah lamo batambah 
samparono sarupo jo Isa Almasih. 

14 Mako kito indak bakcando paja-paja 
ketek lai, nan ta ombang-ambiang, 
tabawok kian kumari dek alieran 
pangajaran nan babagai-bagai, dari 
urang-urang nan pangicuah. Inyo bi 
manyasekkan urang jo tipu-tepoknyo. 

15 Tapi nan kito indak! Kito musti 
manyatokan parkaro-parkaro nan bana 
jo ati nan panuah kasiah, sainggo dalam 
sagalo parkaro, kito batambah lamo 
batambah samparono bakcando Isa 
Almasih, nan manjadi Kapalo kito. 

16 Dalam pimpinan Isa Almasih, 
kasadonyo angguato tubuah tu tasusun 
rancak, samo-samo di ubuangkan 
dek ruweh-ruwehnyo surang-surang. 
Jikok satiyok-tiyok angguato bakarajo 
manuruik nan samustinyo, mako 
kasadonyo tubuah tu ka batambah 
gadang, sarato ka batambah kuwaik 
malalui kasiah. 

17 Dek karano itu, dalam namo Tuhan, 
ikolah nan ka ambo katokan, sarato 
jo nan ka ambo jalehkan: janlah iduik 
bakcando urang-urang nan indak ba 
Tuhan Allah, janlah dipikiekan nan 
indak-indak. 

18 pangana urang-urang tu lah buto. 
Indak tantu dek inyo lai iduik nan dibari 
dek Allah, dek karano, inyo indak ciyek 
juwo punyo pangatawuan tantang Allah. 
Mangkonyo inyo bakcando itu, dek 
karano inyo kareh kapalo. 

19 Urang-urang tu indak tawu 
di mariangik, sainggo inyo 
mampaturuikkan awa napasu, sarato 
iduik cabul sasuko ati. 

20 Tapi, Isa Almasih nan lah angku- 
angku katawui, indak bakcando itu 
doh! 

21 Angku-angku lah mandanga tantang 
Baliau! Sabagai pangikuik-pangikuik- 
Nyo, angku-angku lah di aja pulo tantang 
sipaik-sipaik Allah nan ado didiri Baliau! 

22 Dek karano itu, buwanglah tabiyaik 
lamo, sarato jo caro iduik lamo tu, nan 
sadang marusak jo sagalo napasu nan 
manyasekkan. 

23 Andaknyo ati sarato jo pikieran 
angku-angku tu, dipabarui kasadonyo. 

24 Andaknyo iduik angku-angku sabagai 
manusia baru, nan dijadikan manuruik 
gambaran Allah: iyolah, batabiyaik nan 
bana, luruih, sarato jo suci. 

25 Dek karano itu oih sudaro-sudaro 
kasadonyo, jan suko juwo lai baduto. 
Samo-samo luruih atilah dalam iduik 
ko, dek karano kasadonyo kito ko, 
adolah samo-samo angguato tubuah Isa 
Almasih. 

26 Jikok angku-angku bangih, janlah 
dipadiyakan bangih tu nan manyababkan 
angku-angku badoso. Janlah bangih 
sapanjang ari, 

27 supayo Ubilih jan dapek kasampatan. 

28 Urang nan biaso mancilok, musti 
baranti mancilok. Mako inyo musti 
mancari karajo, supayo dapek napakah 
untuak iduik, sacaro luruih, buliah dapek 
pulo manolong urang nan bakakurangan. 

29 Jikok angku-angku mangecek, 
janlah dipakai kato-kato nan 
kumuah. Pagunokanlah kato-kato 
nan mambangun, sarato jo kato-kato 
nan manolong kabake urang lain. Kato- 
kato nan bakcando itu, ka mandatangkan 

kabaiakkan kabake urang-urang nan 
mandanga. 

30 Janlah ma ibokan ati Roh Allah. 
Angku-angku lah dipatikan jo Roh Allah 
manjadi miliak Allah. Roh Allah tu pulo 
lah nan marupokan jaminan, baraso Ari 
Panyalamatan ka tibo bagi angku-angku. 

31 Abihilah sagalo raso sakik ati, 
dandam sarato jo bangih. Jan ma 
ariak-ariak, jan mancacek-cacek. Jan 
ado raso banci, atau parasaan lain nan 
saroman jo itu. 

32 Tapi musti sabaliaknyo, andaknyo 
angku-angku elok ati, samo-samo 
ibo ma ibo-i, samo-samo mambari 
maoh, samo jo bakcando Allah pun lah 
ma ampuni angku-angku malalui Isa 
Almasih. 

t Angku-angku adolah anak-anak 
5 Allah nan dikasiahi-Nyo, dek karano 
itu, angku-angku musti ba usawo ma 
ikuik-i taladan Allah. 

2 Andaknyo iduik angku-angku 
mampunyoi kasiah, samo jo bakcando 
Isa Almasih pun lah mangasiahi kito. 
Baliau mangarobankan diri-Nyo untuak 
kito, sabagai karoban pasambahan nan 

arun, sarato nan manyanangkan ati 
Allah. 

3 Angku-angku adolah umaik Allah. Dek 
karano itu, karajo-karajo nan cabul, 
nan indak bataratik, ataupun cangok, 
indak patuik ado di tangah-tangah 
angku-angku. Jan sampai ado alasan 
bagi urang lain, untuak mangatokan, 
baraso angku-angku mangarajokan 
karajo-karajo nan bakcando itu. 

tIndak patuik pulo angku-angku 
mangatokan kato-kato nan kumuah, 
nan cabul, sarato nan indak pado 
tampaiknyo. Tapi musti sabaliaknyo, 
andaknyo angku-angku batarimo kasih 
kapado Allah. 

> Paratikanlah elok-elok: urang nan 
baparangai cabul, atau indak bataratik, 
atau cangok (parangai nan bakcando 
itu samo jo manyambah barhalo), mako 
urang tu indak ka dapek doh manjadi 
anggota umaik Allah, nan diparentahi 
dek Allah, sarato jo Isa Almasih. 

6 Janlah angku-angku takicuah, dek 
kecek-kecek nan indak ado arati. Dek 
karano, parkaro-parkaro nan bakcando 
itulah nan manimbuakan bangih Allah, 

taradok urang-urang nan indak patuah 
kapado Baliau. 

7 Jadi, janlah ba ubuangan saketek 
juwo, jo urang-urang nan saroman itu. 

8 Dawulu angku-angku sandiri barado di 
nan kalam. Nan kiniko angku-angku lah 
manjadi umaik Tuhan, jadi angku-angku 
barado di nan tarang. Dek karano itu, 
angku-angku musti iduik di dalam 
tarang. 

2Dek karano, dari nan tarang tu lah 
tabik sagalo macam karajo nan baiak, 
adie sarato jo tuluih di mato Allah. 

10 Ba usawolah untuak mangatawui, 
apo nan manyanangkan ati Tuhan. 

11 Jan mangarajokan karajo-karajo 
nan indak paguno, bakcando nan 
dikarajokan dek urang-urang nan iduik 
di nan kalam. Tapi musti sabaliaknyo, 
andaknyo angku-angku mambukakkan 
parkaro-parkaro nan bakcando itu. 

12 (Dek karano, sagalo karajo nan 
dikarajokan, sacaro ba andok-andokkan 
dek urang-urang tu, untuak disabuik 
sajo, lah mambuwek mariangik.) 

13 Sagalo sasuatu nan disigi jo nan 
tarang, ka nampak sacaro jaleh. 

14 Dek karano, taranglah nan dapek 
mampaliyekkan sagalo sasuatu sacaro 
jaleh. Itulah sababnyo mangko 
dikatokan, "Jagolah, oih angkau nan 
lalok, iduiklah baliak dari mauik! Isa 
Almasih ka bacahayo ateh angkau." 

15 Dek karano itu, paratikanlah elok- 
elok caro iduik angku-angku. Jan iduik 
bakcando urang-urang pandie: tapi 
iduiklah bakcando urang-urang pandai. 

16 Pagunokanlah sa elok-eloknyo, 
satiyok kasampatan nan ado di angku- 
angku, dek karano maso kiniko adolah 
maso-maso nan jahek. 

17 Jan pandie, tapi salidiak-ilah apo nan 
katuju dek Tuhan. 

18 Janlah angku-angku mabuak anggur, 
dek karano itu ka marusakkan angku- 
angku. Tapi sabaliaknyo, andaknyo 
angku-angku dikuwasoi dek Roh Allah. 

19 Pagunokanlah kato-kato dari kitab 
Zabur, lagu puji-pujian sarato jo lagu 
rohani, dalam satiyok angku-angku 
mangecek-ngecek. Andaknyo jo ati 
nan sukocito angku-angku malagukan 
puji-pujian kapado Tuhan. 

20 Sataruihnyo, tantang parkaro apo 
pun juwo, andaknyo angku-angku 

batarimo kasih kapado Allah Bapak, 
dalam namo Isa Almasih Tuhan kito. 

21 Untuak ma aromaik-i Isa Almasih, 
andaknyo sudaro samo-samo tunduak 
nan surang kabake nan lain. 

22 Nan bini, tunduaklah kabake laki, 
samo jo bakcando inyo tunduak kapado 
Tuhan. 

23 Dek karano laki adolah kapalo dari 
bini, samo jo bakcando Isa Almasih 
pun manjadi Kapalo dari jamaat, Baliau 
sandiri pulolah Rajo Panyalamaik, bagi 
jamaat nan manjadi tubuah-Nyo. 

24 Bakcando jamaat tunduak kapado Isa 
Almasih, baitu pulolah bini dalam sagalo 
parkaro musti tunduak kabake laki. 

25 Bagi laki, kasiahilah bini angkau, 
samo jo bakcando Isa Almasih 
mangasiahi jamaat, nan mangarobankan 
diri-Nyo untuak jamaat. 

26 Mangkonyo Isa Almasih 
mangarajokan nan bakcando itu, 
supayo Baliau dapek mambarasiahkan 
jamaat tu jo pangajaran-Nyo, malalui 
ayie pamandian, supayo, isuak Baliau 
dapek manyarahkannyo kapado Allah. 

27 Jo caro nan baitu, Isa Almasih 
manjadikan jamaat tu dapek tagak 

sacaro mulie, sarato jo suci di adok-an 
Baliau, indak ado cacek, indak ado 
paringgonyo saketek juwo. 

28 Baitu pulolah laki musti mangasiahi 
bininyo, bakcando inyo mangasiahi 
tubuahnyo. Urang nan mangasiahi 
bininyo ba arati inyo mangasiahi dirinyo 
sandiri. 

29 (Indak ado doh urang nan jajok jo 
tubuahnyo. Tapi sabaliaknyo, malah inyo 
paliaro sarato inyo jago, baitu pulo Isa 
Almasih mamaliaro jamaat-Nyo. 

30 Kito lah tawu tu, dek karano kito 
adolah angguato-angguato tubuah Isa 
Almasih.) 

31 Di Alkitab ado tatulih, "Dek karano 
itu, surang laki-laki ka maninggakan 
apaknyo jo biyainyo, untuak basatu jo 
bininyo, mako kaduwonyo ka manjadi 
satu." 

32 Ayaik nan disabuikkan ko, 
manganduang arati nan dalam. 

Nan ambo mukasuikkan iyolah bakcando 
ubuangan antaro Isa Almasih jo jamaat. 

33 Tapi ayaik ko ado pulo ubuangannyo 
jo angku-angku: Andaknyo satiyok 
laki mangasiahi bininyo, bakcando inyo 

mangasiahi dirinyo, baitu pulo satiyok 
bini andaknyo ma aromaik-i lakinyo. 
1Oih anak-anak! Sabagai pangikuik 
Isa Almasih, patuahilah urang gaek 
kalian, dek karano itulah nan musti 
dikarajokan. 

2 "Aromaik-ilah apak kalian, sarato jo 
biyai kalian", itu adolah parentah nan 
partamu dari Allah sarato jo janji, 

3iyolah: "Supayo kalian babahagia, 
sarato panjang umua salamo di bumi". 

40ih angku-angku nan manjadi apak! 
Janlah manimbuakan bangih di ati 
anak angku-angku. Tapi sabaliaknyo, 
gadangkanlah inyo jo pangajaran Tuhan, 
sarato ajalah basopan santun. 

3Oih sudaro-sudaro nan manjadi 
budak! Patuahilah parentah induak 
samang angkau nan di dunie ko. 
Karajokanlah jo raso aromaik, patuah, 
sarato jo sacaro sungguah-sungguah, 
sa olah-olah angkau mangarajokannyo 
untuak Isa Almasih. 

6 Janlah mangarajokan nan bakcando 
itu hanyo dikutiko angkau sadang 
dijagoi, dek karano nak mandapek 
pujian dari manusia. Tapi andaklah 
angkau mangarajokannyo sabagai budak 

Isa Almasih, nan sadang mampabuwek 
nan katuju dek Allah jo sapanuah ati. 

7 Karajo nan angkau karajokan sabagai 
budak tu, andaknyo angkau karajokan 
jo sukocito, sa olah-olah Tuhanlah nan 
angkau layani, indak malayani manusia 
doh. 

8 Kana-ilah nan ambo katokan ko, 
baraso satiyok urang, biya budak 
maupun urang mardeka, ka manarimo 
balasan dari Tuhan untuak karajo-karajo 
baiak nan dikarajokannyo. 

9 Oih sudaro-sudaro nan manjadi induak 
samang! Andaknyo angkau basikap baitu 
pulo taradok budak-budak angkau. Jan 
ado kato-kato nan ma ancam. Kana-ilah 
nan ambo katokan ko, baraso angkau 
jo budak-budak angkau tu, samo-samo 
ciyek induak samang, iyolah Tuhan nan 
di sarugo. Baliau indak mampabesohkan 
urang. 

10 Akienyo, andaknyo angku-angku 
kuwaik, jo kakuatan nan angku-angku 
tarimo dari kuwaso Tuhan, dek karano 
angku-angku basatu jo Baliau. 

11 Pagunokanlah kasadonyo pakakeh 
parang, nan dibarikan dek Allah kabake 
angku-angku, supayo angku-angku 

dapek batahan malawan aka ciluah dari 
Ubilih. 

12 Dek karano, kito baparang 
indak malawan manusia doh, tapi, 
malawan kakuatan sagalo setan nan 
manguwasoi jaman nan jahek ko. Kito 
malawan kakuatan roh-roh jahek, nan 
manguwasoi awang-awang. 

13 Dek karano itu, nan kiniko, 
pagunokanlah kasadonyo pakakeh 
parang nan dari Allah, supayo di ari 
nan jahek, buliah talok di angku-angku 
malawan sagalo sarangan musuah. 
Supayo, sasudah angku-angku bajuwang 
sampai ka akie, nan angku-angku tatap 
gagah basumangaik. 

14 Andaklah angku-angku tatap siyap 
sadiyo. Pakailah kasatiyaan kapado 
Allah sabagai ikek pinggang, pakailah 
katuluihan ati sabagai baju basi di 
angku-angku. 

15 Andaknyo, suko lillah mambaritokan 
Injil, nan mambawok aman santoso, ka 
jadi sipatu di angku-angku. 

16 Satiyok wakatu, pagunokanlah 
iman kapado Tuhan, sabagai sinjato 
pananti: jo iman tu, angku-angku dapek 

mamadamkan kasadonyo anak panah 
barapi dari si jahek. 

17 Ambiaklah kupiyah kasalamatan 
sabagai topi baja, pagunokanlah firman 
Allah sabagai padang dari Roh Allah. 

18 Karajokanlah kasadonyo tu jo sambia 
badowa, untuak mintak tolong dari 
Allah. Di satiyok kasampatan badowalah 
angku-angku, manuruik pimpinan Roh 
Allah. Andaklah angku-angku tatap 
basiyap sadiyo, jan manyarah. Taruihlah 
badowa, untuak kasadonyo umaik Allah. 

19 Badowa pulolah untuak ambo, 
supayo dikutiko ambo mangecek, 

Allah mambarikan kato-kato nan tapek 
kabake ambo. Supayo ambo dapek 
mambaritawukan rasiyo Injil tu, sacaro 
barani. 

20 Dek karano di Injil tu lah, mangkonyo 
ambo manjadi surang utusan, nan kiniko 
sadang di pinjaro. Badowalah, supayo 
ambo barani mancuritokan tantang Injil 
itu, sarato baa caro nan samustinyo 
ambo mangecek. 

21 Si Tikhikus, sudaro kito, sarato 
palayan nan satiya dalam mangarajokan 
karajo Tuhan, inyo nan ka ma agiah tawu 
kabake angku-angku, sagalo sasuatu 

tantang diri ambo, supayo angku-angku 
tawu baa ka adaan ambo, sarato baa 
karajo ambo. 

22 Itulah sababnyo, mangko ambo 
ma utuih inyo, untuak ma agiah 
tawu ka adaan kami, kabake angku- 
angku kasadonyo, supayo buliah 
manggadangkan ati angku-angku. 

23 Mudah-mudahan Allah Bapak, sarato 
jo Tuhan Isa Almasih, mamungkinkan 
kasadonyo jamaat, untuak basatu sarato 
samo-samo mangasiahi, sarato tatap ba 
iman kapado Isa Almasih. 

24 Mudah-mudahan Allah mambarakaik- 
i sudaro kasadonyo, nan mangasiahi 
Tuhan kito Isa Almasih, jo kasiah nan 
tatap banyalo-nyalo. Salam aromaik dari 
kami, Paulus 


Filipi 


1 1 Sudaro-sudaro kasadonyo umaik 
Allah nan tingga di Filipi, sarato jo 
sudaro nan lah basatu jo Isa Almasih. 
Sarato jo sudaro-sudaro pamimpin 
sarato jo pambantu jamaat! Ambo, 
si Paulus, samo-samo jo si Timotius, 
pisuruah-pisuruah Isa Almasih, 
2sabana ma arokkan, mudah-mudahan 
Allah Bapak kito, sarato jo Tuhan Isa 
Almasih mambari barakaik, sarato jo 
aman santoso kabake angku-angku. 
3Satiyok kali ambo mangana angku- 
angku, ambo batarimo kasih kapado 
Allah. 

4Satiyok kali ambo mandowakan 
angku-angku kasadonyo, ambo badowa 
jo sanang ati. 

5 Ambo batarimo kasih kapado Allah, 
dek karano sajak dari ari partamu sampai 
kiniko, angku-angku lah mambantu 
ambo untuak malewakan Injil nan dari 
Allah. 

6 Allah sandirilah nan mamuloi karajo 
nan baiak tu di angku-angku, ambo 

yakin Baliau ka manaruihkan karajo tu 
sampai salasai, sampai Isa Almasih tibo 
isuak. 

7 Batua, pado tampaiknyolah ambo 
punyo parasaan nan bakcando itu, 
taradok angku-angku, dek karano 
angku-angku kasadonyo tatap dakek 
di ati ambo. Dek karano angku-angku 
samo-samo sato jo ambo, manarimo 
pambarian nan dibarikan dek Allah; biya 
dikutiko ambo dalam pinjaro, ataupun 
dikutiko ambo ado diluwa, untuak 
mambela sarato jo mampatahankan 
Injil. 

8 Allah tawu, baraso jo raso kasiah 
nan bagalintin dari Isa Almasih, ambo 
sabana taragak sangaik jo angku-angku. 

?Ikolah dowa ambo untuak angku- 
angku: mudah-mudahan angku-angku 
tambah mangasiahi Allah, sarato tambah 
samo-samo mangasiahi di antaro 
angku-angku, sarato taruih batambah 
dalam pangatawuan nan bana, sarato 
batambah pandangan nan bijaksano. 

10 Jo caro nan baitu, angku-angku tawu 
mamiliah apo nan paliang elok, mako 
iduik angku-angku ka barasiah dari 

sagalo cacek, atau dari sagalo tuduahan, 
dikutiko Isa Almasih tibo isuak. 

11 Tduik angku-angku ka malimpah 
jo sagalo karajo nan sabana-bana 
baiak, nan hanyo dapek di asiekan 
dek Isa Almasih sandiri: mako Allah ka 
dimuliekan sarato dipuji-puji. 

12 Ambo niyo supayo angku-angku 
mangatawui, baraso sagalo parkaro 
nan lah tajadi di diri ambo, malah 
manyababkan labiah banyak urang 
mandanga, sarato picayo kabake Injil 
itu. 

13 Sainggo kasadonyo pangawal istana, 
sarato jo urang-urang lainnyo di kota ko, 
lah tawu baraso ambo dipinjarokan dek 
karano ambo malayani Isa Almasih. 

14 Dek karano ambo dipinjarokan ko, 
lah manyababkan banyak urang-urang 
Kristen di kota ko, batambah labiah yakin 
kapado Tuhan, sainggo urang-urang 
tu makin barani, sarato indak maraso 
takuik untuak mangabakan firman Allah. 

15 Batua ado babarapo urang di antaro 
urang-urang tu, nan mambaritokan 
Isa Almasih dek karano bingik, sarato 
niyo batangka, tapi nan lainnyo 

mambaritokan Isa Almasih, dek karano 
punyo mukasuik nan suci. 

16 Urang-urang ko mangarajokannyo 
dek karano inyo mangasiahi Allah, sarato 
jo mangasiahi ambo, inyo bi tawu baraso 
Allah lah manugehkan ambo untuak ma 
agiah tawu, baraso Injil tu batua. 

17 Tapi urang lain mambaritokan Isa 
Almasih, jo mukasuik nan indak baiak, 
inyo mambaritokan untuak kapantiangan 
dirinyo. Jo caro nan baitu, mukasuiknyo 
iyolah, supayo dapek mambuwek ambo 
batambah seso dalam pinjaro. 

18 Tapi biyalah, indak baa doh! Dek 
karano, baa pun juwo nan dipabuwek 
dek urang, biya itu dikarajokan jo 
niyaik nan suci, ataupun jo mukasuik 
nan buruak, tapi nan Isa Almasih kan 
dibaritokan juwo; jadi, ambo suko. Ambo 
ka tatap maraso nan bakcando itu, 

19 dek karano ambo tawu, baraso jo 
dowa angku-angku, sarato jo bantuan 
Roh Isa Almasih, ambo ka dilapehkan. 

20 Nan sangaik ambo inginkan, sarato 
nan sangaik ambo arokkan, iyolah, 
supayo ambo indak tagurajai dalam 
tugeh ambo. Sabaliaknyo ambo ma 
arokkan, supayo satiyok kutiko, 

tarutamu sakali kiniko, ambo dapek 
basikap barani andaknyo, sainggo angok 
ambo jo badan ambo, -- biya ambo iduik 
atau pun mati -- nan Isa Almasih tatap 
dimuliekan. 

21 Dek karano di ambo, tujuan iduik 
ambo hanyolah Isa Almasih! Jikok ambo 
mati ba arati baruntuang. 

22 Tapi, jikok iduik di dunie ko, ambo 
dapek mangarajokan karajo nan labiah 
baguno, mako indak tantu lai nama nan 
ka ambo piliah. 

23 Ambo di elo dari duwo pihak. Ambo 
niyo sangaik nak maninggakan dunia 
ko, untuak payi manatap ka tampaik Isa 
Almasih, dek karano itulah nan paliang 
elok: 

24 tapi, dek karano untuak kapantiangan 
angku-angku, mako labiah elok jikok 
ambo tatap tingga di dunia ko. 

25 Ambo yakin jo nan itu. Itu sababnyo 
mangko ambo tawu, baraso ambo ka 
tatap tingga samo jo angku-angku 
kasadonyo, supayo ambo dapek 
manolong angku-angku manjadi 
batambah kuwaik, sarato tambah 
basukocito dalam iman kapado Tuhan. 

26 Dek karano itu, jikok isuak ambo 
babaliak kabake angku-angku, kabake 
angku-angku nan lah basatu jo Isa 
Almasih, mako ka batambah banyak 
alasan di angku-angku, untuak maraso 
bangga jo ateh diri ambo. 

27 Nah, nan paralu kiniko iyolah, supayo 
iduik angku-angku tu layi sasuwai jo apo 
nan di ajakan dek Injil Isa Almasih tu. Jo 
caro nan baitu, antah ambo layi dapek 
basuwo baliak jo angku-angku, antah 
indak, tapi ambo ka mandanga, baraso 
angku-angku taguah basatu, sarato 
bajuwang basamo-samo, hanyo untuak 
ciyek mukasuik, sarato ciyek ka inginan: 
iyolah untuak iman nan sasuwai jo Injil 
nan dari Allah tu. 

28 Andaklah angku-angku tatap barani: 
jan takuik taradok urang nan malawan 
angku-angku. Jo caro nan baitu angku- 
angku manyatokan, baraso urang-urang 
tu lah jaleh ka kalah, angku-angku ka 
manang, dek karano Allah sandirilah nan 
ma agiahkan kamanangan tu kabake 
angku-angku. 

29 Dek karano, Allah lah ma agiah 
pambarian kabake angku-angku, indak 
hanyo untuak ba iman kapado Isa 

Almasih sajo doh, tapi sansaro untuak 
Baliau iyo pulo. 

30 Kiniko angku-angku sato pulo 
samo jo ambo, dalam pajuwangan 

nan samo; iyolah, apo nan dawulu 
ambo pajuwangkan, nan lah panah 
angku-angku liyek, nan sampai kiniko 
tatap juwo lai ambo pajuwangkan, 
bakcando nan lah angku-angku danga. 
2 1 Angku-angku kuwaik, dek karano 
angku-angku basatu jo Isa Almasih. 

Angku-angku tahibur dek karano Baliau 
mangasiahi angku-angku! Angku-angku 
dibimbiang dek Roh Allah, angku-angku 
samo-samo mangasiahi pulo, sarato 
maraso ibo nan surang kabake nan lain. 
2 Nah, cubolah angku-angku sabana- 
bana manyanangkan ati ambo jo 
parkaro-parkaro nan bakcando iko: 
Iduiklah sahati jo kasiah nan samo, jo 
pikieran nan samo, sarato jo tujuan nan 
samo pulo. 

3Janlah mangarajokan sasuatu, 

dek karano hanyo kaparaluan diri 
surang, atau untuak maninggikan 

diri. Sabaliaknyo, andaklah satiyok 
angku-angku, sacaro randah ati, ma 

anggap urang lain labiah elok dari diri 
sandiri. 

4Paratikanlah kaparaluan urang lain: 
jan hanyo kaparaluan diri surang. 

3 Andaklah angku-angku bajiwa 
bakcando jiwa Isa Almasih: 

6 Pado hakekaiknyo Baliau samo jo 
Allah, tapi Baliau indak maraso, baraso 
ka adaan-Nyo nan ilahi tu, musti Baliau 
patahankan. 

7Sabaliaknyo, Baliau malapehkan 
kasadonyo tu, sudah tu manjadi samo 
jo bakcando surang pisuruah. Baliau 
manjadi saroman jo manusia, nampak 
iduik saroman pulo jo manusia. 

8 Baliau marandahkan diri, sarato iduik 
sacaro patuah kapado Allah sampai mati 
-- iyolah mati di kayu salib. 

9 Dek karano itulah, mangkonyo Allah 
ma angkek Baliau satinggi-tingginyo, 
sarato mambarikan kabake Baliau, 
kakuasaan nan labiah gadang daripado 
sagalo kakuasaan nan lain. 

10 Mako untuak ma aromaik-i Isa 
Almasih, kasadonyo mukaluak nan di 
sarugo, sarato jo nan di bumi, sarato 
jo nan di bawah bumi, kasadonyo ka 
manyambah Baliau. 

11 Kasadonyo urang-urang tu ka 
mangaku, baraso Isa Almasihlah Tuhan: 
jo caro nan baitu Allah Bapak dimuliekan. 

12 Dek karano itu, sudaro-sudaro nan 
tacinto, bakcando angku-angku nan 
tatap patuah kabake ambo, dikutiko 
ambo samo-samo jo angku-angku, mako 
labiah lai kiniko andaknyo, dikutiko kito 
bajauahan, andaklah angku-angku tatap 
patuah kabake ambo. Angku-angku lah 
disalamaikkan dek Allah, jadi tataplah 
ba usawo, supayo aman santoso nan di 
angku-angku tu, manjadi samparono. 
Karajokanlah itu jo sacaro aromaik, 
sarato patuah kapado Allah, 

13 dek karano, Allah sandiri nan 
bakarajo di dalam diri angku-angku, 
untuak manjadikan angku-angku rilah, 
sarato dapek manyanangkan ati Allah. 

14 Janlah mambirutok-birutok atau 
batangka, jikok mangarajokan sagalo 
sasuatu. 

15 Jo caro nan baitu angku-angku ka 
mampanampakkan, baraso angku-angku 
adolah anak-anak Allah nan indak 
bacacek, nan iduik sacaro tuluih sarato 
bana, di tangah-tangah urang jahek 
nan badoso. Dikutiko angku-angku 

manyampaikan, barito nan mambari 
iduik nan sabana iduik, kabake urang- 
urang tu, andaklah angku-angku 
manjadi cahayo, nan saroman jo cahayo 
nan manarangi dunia dek urang-urang 
tu. Jikok angku-angku iduik bakcando 
itu, mako isuak ado alasan di ambo 
untuak maraso bangga, tantang diri 
angku-angku, dikutiko Isa Almasih 
tibo isuak. Itulah tandonyo, baraso 
pajuwangan ambo indak siyo-siyo, 
sarato usawo ambo ado asienyo. 

16 (2:15) 

17 Mungkin ambo ka dibunuah, darah 
ambo bakcando karoban curahan, di ateh 
apo nan angku-angku pasambahkan 
kapado Allah, sabagai tando baraso 
angku-angku picayo kabake Baliau. Jikok 
iyo musti bakcando itu, ambo basyukur 
jo kajadian tu, ambo sato bagadang ati 
jo angku-angku. 

18 Baitu pulo angku-angku, andaknyo 
maraso suko, sato bagadang ati 
samo-samo jo ambo. 

19 Ambo picayo, baraso jo partolongan 
Tuhan Isa Almasih, ambo sacapeknyo 
dapek ma utuih si Timotius kabake 
angku-angku, supayo ambo dapek 

tahibur dek barito tantang diri 
angku-angku. 

20 Hanyo si Timotius sajolah urang nan 
sajiwa jo ambo, nan layi sabana-bana 
mamikiekan kabahagiaan angku-angku. 

21 Nan lain kasadonyo, hanyo ma uruih 
kaparaluan dirinyo surang-surang, indak 
ado doh nan ma uruih kaparaluan Isa 
Almasih. 

22 Angku-angku sandiri lah maliyek 
buktinyo, baraso si Timotius adolah 
urang nan baguno. Inyo lah bakarajo 
kareh samo-samo jo ambo, untuak 
malewakan Injil nan dari Allah. Kami lah 
bakcando anak jo apak. 

23 Dek karano itu, sasudah ambo 
mangatawui baa kasudahannyo parkaro 
ambo ko isuak, mako sacapeknyo ambo 
ka ma utuih inyo kabake angku-angku. 

24 Ambo picayo, baraso jo partolongan 
Tuhan, indak ka lamo lai ambo sandiri ka 
mangunjuangi angku-angku pulo. 

25 Tantang sudaro kito si Epafroditus, 
nan angku-angku utuih untuak 
mambantu ambo, ambo maraso paralu, 
untuak manyuruah inyo babaliak kabake 
angku-angku. Inyo lah mangawani ambo 
dalam bakarajo jo bajuwang. 

26 Inyo sabana taragak jo angku-angku 
kasadonyo, inyo rasah, dek karano 
angku-angku lah mandanga kaba, 
baraso inyo sakik. 

27 1yo, batua inyo sakik, lah ampia 
indak ka basuwo jo awak lai. Tapi Allah 
ibo kabake inyo: indak hanyo kabake 
inyo sajo, tapi kabake ambo iyo pulo, 
supayo ati ambo jan batambah ibo. 

28 Itu sababnyo mangko batambah 
kuwaik juwo ka inginan ambo, untuak 
manyuruah inyo babaliak kabake angku- 
angku, supayo angku-angku buliah 
bagadang ati baliak, jikok angku-angku 
lah basuwo jo inyo, ati ambo buliah nak 
tanang pulo. 

29 Jadi, tarimolah inyo jo sagalo sanang 
ati, sabagai surang sudaro nan sa 
iman. Aragowilah kasadonyo urang nan 
bakcando inyo tu. 

30 Dek untuak kaparaluan karajo Isa 
Almasih, inyo ampia indak ka basuwo jo 
awak lai: inyo manyabuang angoknyo, 
dek karano untuak nak manolong ambo 
ateh namo angku-angku. 

1 Akienyo, oih sudaro-sudaro ambo, 
andaklah angku-angku bagadang ati 
dek karano angku-angku lah basatu jo 

Tuhan. Ambo indak maraso barek doh 
untuak ma ulang baliak, apo nan lah 
ambo surekkan sabalun iko; dek karano 
parkaro tu elok untuak kasalamatan 
angku-angku. 

2 Ingek-ingeklah taradok urang-urang 
nan mangarajokan parkaro-parkaro nan 
jahek, urang nan patuik dinamokan 
'anjiang'. Inyo manyasakkan supayo 
urang-urang disunaikkan. 

3Padohal kito ko, adolah urang-urang 
nan lah manarimo sunaik nan sajati, nan 
urang-urang tu, indak. Kito manyambah 
Allah jo bimbiangan Roh Allah, kito 
basyukur dek karano kito iduik basatu 
jo Isa Almasih. Kito indak bagantuang 
kabake sariyaik-sariyaik agamo doh. 

4Sabananyo ambo dapek pulo 
bagantuang kabake sariyaik-sariyaik nan 
sarupo itu. Dek karano, jikok ado urang 
nan maraso inyo punyo alasan, untuak 
bagantuang kabake sariyaik-sariyaik nan 
bakcando itu, ambo labiah lai. 

5 Ambo disunaikkan dikutiko ba 
umua salapan ari. Ambo layie sabagai 
urang Israel, dari suku Benyamin; 
ambo urang Ibrani nan usali. Dalam 
parkaro kapatuahan kabake paratuaran- 

paratuaran agamo Yahudi, nan ambo 
adolah anggota golongan Farisi. 

6 Ambo malah sabana basumangaik, 
sainggonyo ambo ma aniayoi urang 
Kristen. Jikok ditiliak dari suduik 
paratuaran agamo Yahudi, ambo urang 
baiak nan indak bacacek. 

7 Tapi dek karano di Isa Almasih, mako 
kasadonyo nan dawulu ambo anggap, 
sabagai sasuatu nan mandatangkan 
labo, tapi kiniko ambo anggap jadi 
sasuatu nan marugikan. 

8 Indak hanyo parkaro-parkaro nan 
ambo sabuikkan tu sajo doh; tapi malah 
sagalo sasuatu ambo anggap sabagai 
nan marugikan. Nan ambo punyoi kiniko 
labiah ba arago: iyolah, ambo dapek 
tawu jo Isa Almasih, Tuhan ambo. 

Dek karano di Baliau, mako ambo lah 
maninggakan sagalo-galonyo. Ambo 
anggap kasadonyo tu bakcando sarok, 
supayo ambo bisa mandapekkan Isa 
Almasih, 

9 sarato iyo sabana-bana basatu jo 
Baliau. Ubuangan nan baiak jo Allah, 
indak ambo usawokan jo sacaro patuah 
kabake paratuaran agamo lai. Tapi kiniko 
ambo punyo ubuangan nan baiak jo 

Allah, dek karano ambo ba iman kapado 
Isa Almasih. Jadi, ubuangan nan baiak tu 
datangnyo dari Allah, sarato badasarkan 
iman kapado Isa Almasih. 

10 Hanyo ciyek sajo nan ambo inginkan, 
iyolah, supayo ambo iyo sabana-bana 
tawu jo Isa Almasih, sarato mangalami 
kuwaso nan ma iduikkan Baliau dari 
mauik. Ambo niyo sato sansaro jo Baliau, 
sarato jadi saroman samo jo Baliau 
dalam parkaro kamatian-Nyo. 

11 Ambo ma arokkan supayo ambo 
sandiri ka di iduikkan baliak sasudah 
mati. 

12 Ambo indak mangatokan baraso 
ambo lah barasil doh, atau ambo lah 
samparono. Tapi ambo taruih juwo ba 
usawo marabuik adiyah nan disadiyokan 
dek Isa Almasih. Untuak itulah Baliau 
lah manangkok ambo, sarato lah 
manjadikan ambo miliak-Nyo. 

13 Jadi sudaro-sudaro, ambo sabananyo, 
indak maraso baraso ambo lah barasil 
marabuik adiyah tu. Tapi hanyo ado 
ciyek parkaro nan ambo karajokan, 
iyolah, ambo malupokan apo nan ado 
di balakang ambo, sarato ba usawo 

sakuwaik tanago untuak mancapai apo 
nan ado di adok-an. 

14 Ttu sababnyo mangko ambo taruih 
balari manuju tujuan akie, untuak 
mandapekkan kamanangan, iyolah 
iduik di sarugo, untuak itulah Allah 
mamanggie kito malalui Isa Almasih. 

15 Kasadonyo kito nan lah gadang 
sacaro rohani, mustilah basikap 
bakcando itu. Tapi, jikok di antaro 
angku-angku ado nan bapandapek lain, 
mako Allah ka manarangkannyo pulo 
kabake angku-angku. 

16 Tapi dalam parkaro iko andaknyo 
diparatikan: Kito iduik musti tatap 
manuruik paratuaran nan lah kito ikuik-i 
sampai kiniko. 

17 ih sudaro-sudaro kasadonyo! Ikuik- 
ilah taladan ambo. Kami lah mambarikan 
taladan nan batua, dek karano itu, 
paratikanlah elok-elok urang-urang nan 
ma ikuik-i taladan kami tu. 

18 Ambo lah acok kali ma agiah tawu 
kabake angku-angku, kiniko ambo ulang 
baliak sambia manangih, baraso, banyak 
urang nan jo caro iduiknyo, inyo marusak 
arati kamatian Isa Almasih di kayu salib. 

19 Iduik urang-urang nan bakcando 
itu binaso kasudahannyo, dek 
karano tuhannyo adolah ka inginan 
tubuahnyo sandiri. Parkaro-parkaro nan 
mamariangikkan, malah itulah nan inyo 
panggak-panggakkan: dek karano inyo 
hanyo mamikiekan parkaro-parkaro 
dunia ko sajo. 

20 Tapi, nan kito ko adolah urang sarugo. 
Dari sinan pulolah ka datangnyo Rajo 
Panyalamaik kito, Tuhan Isa Almasih. 
Baliaulah nan kito nanti-nanti, jo ati nan 
sangaik taragak. 

21 Tubuah kito nan lamah, nan bisa 
binaso ko, ka di ubah dek Isa Almasih 
bakcando tubuah Baliau nan mulie. 
Baliau bisa mampabuwek nan bakcando 
itu, dek karano Baliau punyo kuwaso 
untuak manunduakkan sagalo sasuatu. 

1 Dek karano itu, oih sudaro-sudaro 

ambo nan tacinto, bakcando itulah 
andaknyo angku-angku iduik, jo sacaro 
sabana-bana ba iman kapado Tuhan. 
Ambo taragak sangaik jo angku-angku! 
Angku-angkulah kabanggaan ambo nan 
mambuwek ambo bagadang ati. 

2 Sudari Euodia jo sudari Sintike! Ambo 
sabana mamintak, supayo sudari sahati 
sabagai urang-urang nan sa iman. 

3Kabake kanti ambo nan satiya, 
ambo mamintak pulo, supayo angku 
mambantu kaduwo urang padusi tu. 
Inyo lah bakarajo kareh samo-samo jo 
ambo, untuak mambaritokan Injil nan 
dari Allah: samo jo si Klemen, sarato jo 
kasadonyo urang nan lain bagai, nan 
bakarajo samo-samo jo ambo. Namo 
urang-urang tu ado tatulih di Kitab 
Kahidupan. 

4Mudah-mudahan angku-angku tatap 
basukocito, dek karano angku-angku 
iduik lah basatu jo Tuhan. Sakali lai 
ambo katokan: basukocitolah! 

> Andaknyo kasadonyo urang dapek 
maliyek, tingkah laku angku-angku nan 
elok ati. Dek karano, indak ka lamo lai 
Tuhan datang. 

6 Janlah ado ciyek juwo nan 
dikuwatirkan. Dalam sagalo parkaro, 
badowalah, sampaikanlah pintak 
angku-angku kapado Allah. Apo nan 
angku-angku paralukan, tataplah 
ma agiah tawu kapado Allah, sarato 
batarimo kasih lah. 

7 Mako aman santoso nan dari Allah, 
nan indak mungkin dapek dipahami 
dek manusia, ka manjago ati sarato jo 
pikieran angku-angku, nan lah basatu jo 
Isa Almasih. 

8 Akienyo sudaro-sudaro, isilah pikieran 
angku-angku jo parkaro-parkaro nan 
ba arago, nan patuik dipuji, iyolah 
parkaro-parkaro nan bana, nan ta 
aromaik, nan adie, nan suci, nan manih, 
sarato jo nan baiak. 

9 Karajokanlah apo nan lah angku- 
angku paraja-i, sarato jo apo nan lah 
angku-angku tarimo dari ambo, biya 
dari kato-kato ambo, ataupun dari 
karajo-karajo ambo. Allah tampaik 
asanyo aman santoso, ka manyaratowi 
angku-angku. 

10 Dalam iduik ambo nan basatu jo 
Tuhan, ambo maraso bahagia sangaik, 
dek karano sasudah baitu lamo, 
mako kinikolah baru talakik baliak di 
angku-angku, untuak mamikiekan ka 
adaan ambo. Mukasuik ambo indak 
mangatokan, baraso angku-angku lah 
malupokan ambo doh; angku-angku 
iyo layi mamparatikan ambo, tapi 

angku-angku indak ado kasampatan 
untuak ma ujuikkannyo. 

11 Ambo bakato bakcando iko, indak 
dek karano ambo bakakurangan doh, 
ambo lah baraja maraso cukuik jo apo 
nan ado. 

12 Ambo lah mancubo iduik sagalo 
sayuik, lah mancubo pulo iduik balabiah- 
labiah. Ambo lah tawu rasiyonyo, untuak 
ma adok-i sagalo macam ka adaan: 
biya dalam ka adaan kayo, ataupun 
dalam ka adaan bansaik, biya dalam ka 
adaan mewah, ataupun dalam ka adaan 
bakakurangan. 

13 Jo kudaraik nan dibari dek Isa 
Almasih kabake ambo, ambo punyo 
kakuatan untuak ma adok-i sagalo 
macam ka adaan. 

14 Tapi angku-angku lah manolong 
ambo, dalam ambo kasusahan: apo 
han angku-angku pabuwek tu, adolah 
sasuatu nan baiak. 

15 ih sudaro-sudaro urang Filipi! 
Angku-angku sandiri, tawu bana baa 
ka adaan ambo, kutiko barangkek dari 
Makedonia dulu, kutiko partamu-tamu 
Injil tu ambo baritokan, angku-angku 
sajolah jamaat nan mambantu ambo; 

angku-angku sajolah jamaat nan sato 
mangicok, labo jo rugi samo-samo jo 
ambo. 

16 Kutiko ambo di Tesalonika, ambo 
mamaralukan bantuan, lah labiah dari 
sakali angku-angku mangirin bantuan 
kabake ambo. 

17 Itu bukan ba arati, baraso ambo 
hanyo niyo manarimo pambarian. Nan 
ambo inginkan iyolah, supayo ambo 
dapek maliyek asie-asie nan manambah 
ka untuangan angku-angku. 

18 Ambo lah manarimo kasadonyo 
-- malah labiah daripado cukuik! 
Kasadonyo pambarian nan angku-angku 
kirin kabake ambo, lah ambo tarimo 
dari si Epafroditus. Kiniko ambo lah 
punyo sagalo sasuatu, apo nan ambo 
paralukan. Sagalo pambarian nan dari 
angku-angku tu, adolah bakcando 
baun nan arun dari karoban nan 
dipasambahkan kapado Allah, nan 
ditarimo dek Allah jo sanang ati. 

19 Allah nan ambo sambah, kakayoan- 
Nyo nan malimpah dalam Isa Almasih, 
ka mancukuikkan sagalo kaparaluan 
angku-angku. 

20Tapujilah Allah Bapak kito salamo- 
lamonyo! Amin. 

21 Sampaikanlah salam ambo kabake 
sadonyo umaik Allah, nan basatu jo 
Isa Almasih. Tarimo pulolah salam dari 
sudaro-sudaro kito, nan ado samo-samo 
jo ambo disiko. 

22 Kasadonyo umaik Allah di kota 
ko, tarutamu urang-urang nan dari 
istana Kaisar, bakirin salam pulo kabake 
angku-angku. 

23 Mudah-mudahan Tuhan Isa Almasih 
mambarakaik-i angku-angku kasadonyo. 
Salam aromaik dari kami, Paulus sarato 
jo Timotius 


Kolose 


1 1 Sudaro-sudaro umaik Allah di 
Kolose, nan satiya basatu jo Isa 
Almasih! Sabagai rasul Isa Almasih, 
-- nan di angkek dek Allah -- ambo, 
si Paulus, samo-samo jo sudaro kito 
si Timotius, ma arokkan mudah- 
mudahan Allah Bapak kito mambari 
barakaik, sarato aman santoso kabake 
angku-angku. 

2 (1:1) 

3 Kami lah mandanga kaba, baraso 
angku-angku ba iman kapado Isa 
Almasih, angku-angku pun mangasiahi 
kasadonyo umaik Allah. Itulah sababnyo, 
dikutiko kami badowa untuak angku- 
angku, kami tatap batarimo kasih 
kapado Allah, Bapak Tuhan kito Isa 
Almasih. 

4(1:3) 

> Angku-angku ba iman sarato 
mangasiahi, dek karano angku-angku 
ma arokkan, apo nan disadiyokan dek 
Allah di sarugo untuak angku-angku. 
Angku-angku lah mandanga tantang 

parkaro itu, kutiko Injil nan bana 
disampaikan kabake angku-angku. 

6 Firman Allah tu lah tasebar kasadonyo 
daerah di dunia ko, iduik urang taruih 
dibarakaik-i dek firman tu, bakcando 
iduik angku-angku nan dibarakaik-i, 
sajak dari angku-angku mandanga 
tantang rahmaik Allah, sarato lah 
sabana-bana mangalaminyo. 

7 Firman tu disampaikan kabake 
angku-angku dek si Epafras, kanti nan 
kami kasiahi. Inyo adolah urang pakarajo 
Isa Almasih, nan satiya bakarajo untuak 
kaparaluan kito. 

8 Dari inyolah kami mandanga kaba, 
baraso jo kuwaso dari Roh Allah 
angku-angku dapek samo-samo 
mangasiahi. 

9 Itulah sababnyo, mangko kami taruih 
badowa untuak angku-angku, sajak 
kami mandanga kaba tantang diri 
angku-angku. Kami mamintak kapado 
Allah, supayo Roh Allah mambarikan 
kabijaksanoan, sarato jo pangaratian 
kabake angku-angku, sainggo angku- 
angku mangatawui sacaro samparono, 
apo ka inginan Allah. 

10 J9 caro nan baitu, mako angku-angku 
dapek iduik manuruik ka inginan 
Allah, sarato tatap manyanangkan 
ati Baliau, sainggo dalam sagalo 
sasuatu, angku-angku dapek ma asiekan 
parkaro-parkaro nan baiak. Sarato 
pangatawuan angku-angku tantang 
Allah, ka batambah pulo. 

11 Mudah-mudahan jo kuwaso 
dari Allah nan mulie, angku-angku 
dikuwaikkan, sainggo talok di angku- 
angku manangguangkan sagalo sasuatu, 
sacaro saba jo sanang ati, 

12 sarato batarimo kasih kapado Bapak. 
Dek karano, Baliau tu lah nan manjadikan 
angku-angku patuik manarimo, apo nan 
disadiyokan Allah untuak umaik-Nyo di 
dalam karajaan-Nyo nan tarang. 

13 Baliau lah malapehkan kito dari 
kuwaso ubilih, sarato lah mamindahkan 
kito ka dalam karajaan Anak-Nyo, nan 
dikasiahi-Nyo. 

14 Dek Anak-Nyo tu kito lah 
dimardekakan: ba arati doso-doso 
kito lah di ampuni. 

15 Isa Almasih adolah gambar nan 
nyato, dari diri Allah nan indak kaliyatan: 
Isa Almasih adolah Anak nan paliang 


KOLOSE 1.16-19 4 


tuwo, nan paliang ateh dari sagalo apo 
nan dijadikan. 

16 Dek karano malalui Baliaulah, Allah 
manjadikan sagalo sasuatu nan di 
sarugo, sarato jo nan bumi, sagalo 
sasuatu nan kaliyatan, sarato jo nan 
indak kaliyatan, tamasuak pulo jo 
sagalo roh nan bakuwaso, sarato jo 
han mamarentah. Kasadonyo alam ko 
dijadikan malalui Isa Almasih, sarato 
untuak Isa Almasih. 

17 Sabalun sagalo sasuatu ado, nan 
Isa Almasih lah talabiah dawulu ado. 
Dek karano di Baliau pulolah, mako 
sagalo sasuatu talatak di tampaiknyo 
surang-surang. 

18 Baliaulah Kapalo dari tubuah-Nyo, 
nan tubuah-Nyo tu iyolah jamaat, dek 
karano dari Baliaulah tampaik asa 
kahidupan jamaat tu. Baliaulah Anak 
nan paliang tuwo, nan partamu-tamu di 
iduikkan baliak sasudah mati, supayo 
Baliau sandiri sajolah, nan manjadi nan 
paliang tarutamu dari sagalo sasuatu. 

19 Allah sandirilah nan punyo ka inginan, 
supayo sagalo sasuatu nan ado didiri 
Allah, ado pulo sacaro langkok didiri 
Anak-Nyo. 

20 Malalui Anak tu pulo Allah ma ambiak 
kaputusan, untuak manjadikan sagalo 
sasuatu ba elok baliak jo Baliau -- biya 
sagalo sasuatu nan di bumi, ataupun 
nan di sarugo. Allah mangarajokan 
kasadonyo tu, malalui kamatian 
Anak-Nyo di kayu salib. 

21 Dawulu angku-angku jauah dari 
Allah. Angku-angku mamusuahi Baliau, 
dek karano kalakuan, sarato jo pikieran 
angku-angku jahek. 

22 Tapi kiniko, malalui kamatian 
Anak-Nyo, Allah manjadikan ubuangan 
angku-angku jo Baliau, manjadi elok 
baliak. Jo caro nan baitu, angku-angku 
dapek dibawok mangadap Allah dalam 
ka adaan nan suci, indak baceno, sarato 
indak bacacek. 

23 Tapi, tantu angku-angku musti tatap 
satiya ba iman, sarato badiri taguah 
di kayakinan angku-angku tu. Jan 
sampai dilapehkan harapan, nan lah 
dibarikan kabake angku-angku, dikutiko 
angku-angku manarimo Injil nan dari 
Allah. Injil tu lah dibaritokan kabake 
satiyok urang di ateh dunia ko. Untuak 
itu pulolah ambo, si Paulus, lah manjadi 
palayan. 

24 Kiniko ambo suko sansaro, dek 
untuak kapantiangan angku-angku. Dek 
karano, jo sansaro tubuah ambo tu, 
ambo malangkok-i, apo nan musti nan 
ka ditangguangkan dek Isa Almasih, 
untuak jamaat-Nyo, nan jamaat adolah 
tubuah-Nyo. 

25 Allah manyuruah ambo manjadi 
palayan jamaat-Nyo, untuak 
kapantiangan angku-angku. Ambo 
musti manyampaikan kasadonyo barito 
Allah tu: 

29 iyolah, barito nan salamo ba abaik- 
abaik nan lapeh, dirasiyokan dek Allah 
kabake sadonyo urang, tapi nan kiniko 
dinyatokan-Nyo kabake umaik-Nyo. 

27 Kabake umaik-Nyo tu Allah niyo 
manyatokan, baralah ka baiaknyo, 
baralah ka mulienyo rasiyo Baliau tu, 
untuak kasadonyo umaik manusia. 
Rasiyo tu iyolah: Isa Almasih ado 
di dalam diri angku-angku, nan ba 
arati, angku-angku ka sato marasokan 
kabasaran Allah. 

28 Isa Almasih tu lah nan kami 
baritokan kabake satiyok urang. Kami 
ma ingekkan, sarato ma aja urang-urang 
tu kasadonyo jo sagalo kabijaksanoan. 

Tujuan kami iyolah, supayo satiyok 
urang dapek dibawok kapado Allah, 
sabagai urang nan lah gadang dalam 
parkaro-parkaro rohani, dek karano lah 
basatu jo Isa Almasih. 

29 Untuak mancapai mukasuik ambo tu, 
ambo bakarajo kareh. Ambo bajuwang 
jo sakuwaik tanago, nan dibarikan dek 
Isa Almasih kabake ambo, nan bakarajo 
dalam diri ambo sacaro panuah kuwaso. 
2 1 Dek karano, ambo niyo angku- 

angku mangatawui, baa ka 
basitungkinnyo ambo bajuwang untuak 
angku-angku, sarato untuak urang- 
urang nan di Laodikia, sarato untuak 
kasadonyo urang, nan indak baitu lah 
tawu bana jo ambo. 

2 Kasadonyo ko ambo karajokan iyolah, 
untuak supayo ati urang-urang tu 
manjadi kuwaik, sarato inyo buliah 
samo-samo mangasiahi, sainggo inyo 
buliah arek basatu. Jo caro nan baitu, 
inyo buliah sabana-bana mangarati, 
sarato jo yakin, sarato mangatawui 
rasiyo Allah, iyolah Isa Almasih sandiri. 

3Isa Almasihlah nan manyingkokkan 
sagalo kabijaksanoan, sarato 

pangatawuan Allah nan dawulu ta 
andok. 

4Mangkonyo ambo agiah tawu, supayo 
angku-angku jan dikicuah dek siya- 
siyanyo, nan bamuluik manih kabake 
angku-angku. 

Dek karano, biyapun ambo jauah 
dari angku-angku, anggaplah baraso 
ambo ado di antaro angku-angku. Ambo 
bagadang ati maliyek angku-angku 
sahati, sarato taguah ba iman kapado 
Isa Almasih. 

6 Sudaro-sudaro lah manarimo Isa 
Almasih sabagai Tuhan. Dek karano itu 
andaklah angku-angku iduik basatu jo 
Baliau, 

7sarato ba urek di dalam Baliau. 
Andaklah angku-angku mambangun 
iduik angku-angku, jo Isa Almasih 
sabagai dasarnyo. Andaklah angku- 
angku makin ba iman kapado Isa 
Almasih, manuruik apo nan lah di ajakan 
kabake angku-angku. Andaklah ati 
angku-angku malimpah jo raso batarimo 
kasih. 

8 Andaklah angku-angku ba ingek- 
ingek, jan sampai ado urang nan 
mambujuak angku-angku jo 

pangatawuan, nan barasa dari aka 
manusia nan indak baguno, nan hanyo 
manyasekkan. Pangatawuan nan barasa 
dari aka manusia tu, indak dari Isa 
Almasih doh tu, tapi hanyo dari pandapek 
manusia, sarato jo pandapek roh-roh 
panguwaso dunia. 

9 Dek karano, Allah tu ado sapanuahnyo 
di dalam diri Isa Almasih, iyolah di dalam 
diri-Nyo sabagai manusia. 

10 Dek karano iduik basatu jo Isa 
Almasih, mako angku-angku pun dibari 
iduik sapanuahnyo. Nan Isa Almasih 
adolah Kapalo, ateh satiyok roh nan 
bakuwaso, sarato jo nan mamarentah. 

11 Dek karano basatu jo Isa Almasih, 
samo aratinyo angku-angku lah 
basunaik, indak sunaik nan dikarajokan 
dek manusia doh, tapi sunaik nan 
dikarajokan dek Isa Almasih, nan lah 
malapehkan angku-angku dari kuwaso 
tabiyaik nan badoso. 

12 Dek karano, dikutiko angku-angku 
dipamandikan, angku-angku lah 
dikubuakan samo-samo jo Isa Almasih; 
sarato jo caro dipamandikan tu pulo, 
angku-angku sato di iduikkan baliak 
samo-samo jo Isa Almasih, dek karano 

angku-angku picayo ka kuwaso Allah, 
nan lah ma iduikkan Isa Almasih baliak 
sasudah mati. 

13 Dawulu angku-angku lah mati sacaro 
rohani, dek karano angku-angku badoso, 
sarato dek indak basunaik sacaro 
layie. Tapi kiniko Allah ma iduikkan 
angku-angku baliak, samo-samo jo Isa 
Almasih. Allah lah ma ampuni sagalo 
doso kito, 

14 sarato lah mambatakan surek utang 
kito, nan ma ancam kito jo saraik-saraik 
nan barek. Jo sacaro manyalibkan surek 
tu di kayu salib, Allah ma apuihkan 
kasadonyo tuduahan taradok kito. 

15Di kayu salib tu, Isa Almasih 
mamatahkan sagalo roh-roh nan 
mamarentah, sarato nan bakuwaso, 
manjadi indak badayo lai. Kasadonyo 
roh tu dijadikan tontonan urang banyak, 
dikutiko Isa Almasih ma alau roh-roh 
tu sabagai tawanan, dalam arak-arak 
kamanangan Baliau. 

16 Dek karano itu, janlah dipadiyakan 
urang manyalahkan angku-angku, 
tantang parkaro makanan atau minunan, 
atau tantang parkaro ari-ari rayo agamo, 

atau parayaan-parayaan bulan baru, 
atau pun tantang parkaro ari Sabat. 

17 Kasadonyo tu hanyolah bayangan 
sajo, dari parkaro-parkaro nan ka 
datang, tapi nan nyato dari parkaro- 
parkaro tu, iyolah Isa Almasih! 

18 Janlah angku-angku mampadiyakan 
diri dirugikan, dek urang nan icak-icak 
marandahkan diri, sarato dek urang nan 
manyambah malekaik-malekaik. Urang 
tu uju, sarato jo sagalo pikierannyo 
nan duniawi, sarato mamanggak- 
manggakkan sagalo paliyatannyo nan 
tasandiri, 

19 sainggo inyo indak bapacik lai kapado 
Isa Almasih, nan manjadi Kapalo. Di 
bawah pimpinan Baliau, ka sabatangan 
tubuah dipaliaro, sarato diciyekkan dek 
sagalo pasandiyannyo, sarato batambah 
gadang manuruik ka inginan Allah. 

20 Angku-angku lah mati samo-samo 
jo Isa Almasih, sarato lah dilapehkan 
dari roh-roh nan manguwasoi alam 
dunia ko. Nah, baa mangko iduik 
angku-angku, bakcando urang nan 
dikuwasoi, dek roh dunia ko juwo lai? 
Baa mangko angku-angku tunduak, 

kabake paratuaran-paratuaran nan 
bakcando iko, 

21 "Iko jan di awai", "Itu jan dikicok", 
"Iko jan disintuah"? 

22 Kasadonyo paratuaran tu, adolah 
tantang parkaro-parkaro, nan baitu 
dipakai, inyo indak paguno lai. Itu 
hanyolah paratuaran-paratuaran, sarato 
jo pangajaran-pangajaran, nan dibuwek 
dek manusia. 

23 Batua, kaliyatannyo sagalo 
paratuaran jo pangajaran tu, bakcando 
sa olah-olah bijaksano, nan anjuarannyo, 
supayo urang manyambah malekaik, 
marandahkan diri, sarato jo malantak-i 
badan: tapi kasadonyo tu indak baguno 
untuak mangandalikan napasu manusia. 

1 Angku-angku lah di iduikkan baliak 
samo-samo jo Isa Almasih. Dek 
karano itu, angku-angku musti ba usawo, 

untuak mandapekkan parkaro-parkaro 
nan di sarugo, disinanlah Isa Almasih 
mamarentah samo-samo jo Allah. 

2 Arahkanlah pikieran angku-angku 
kabake parkaro-parkaro nan disinan, jan 
kabake parkaro-parkaro nan di dunie. 

3 Dek karano angku-angku lah mati, nan 
iduik angku-angku ta andok samo-samo 
jo Isa Almasih di dalam Allah. 

“Nah, tampaik asa iduik angku-angku 
nan sajati, adolah Isa Almasih, pabilo 
Baliau tampak isuak, mako angku-angku 
ka tibo pulo samo-samo jo Baliau, dalam 
kabasaran-Nyo! 

Dek karano itu, matikanlah sagalo 
ka inginan dunia nan manguwasoi diri 
angku-angku, umpamonyo, karajo- 
karajo cabul, parkaro-parkaro nan indak 
bataratik, awa napasu, ka inginan nan 
jahek, sarato lobo cangok (dek karano 
lobo cangok, samo jo manyambah 
barhalo). 

6 Parkaro-parkaro nan bakcando itulah, 
nan manabikkan bangih Allah taradok 
urang-urang nan indak patuah. 

7Dawulu angku-angku bakcando itu 
pulo, dikutiko dikuwasoi ka inginan 
dunia, angku-angku mampaturuikkan 
sagalo kandaknyo. 

8 Tapi kiniko, andaklah angku-angku 
mambuwang sagalo parkaro-parkaro 
nan jahek, dari diri angku-angku: jan lai 
pambangih, atau tabik suga, atau punyo 
parasaan jajok taradok urang lain. Jan 

sampai ado kato-kato nan mancacek, 
atau kato-kato nan kumuah, nan kaluwa 
dari muluik angku-angku. 

9Jan duto manduto-i, dek karano 
iduik nan lamo jo sagalo sipaiknyo, lah 
angku-angku tinggakan. 

10 Kiniko angku-angku lah di agiah 
iduik nan baru. Angku-angku adolah 
manusia baru, nan sadang dipabarui 
taruih manaruih, dek Allah Nan 
Manjadikan manuruik rupo Baliau 
sandiri. Mukasuiknyo iyolah, supayo 
angku-angku sabana-bana tawu jo Allah, 
sacaro samparono. 

11Ikolah paidahnyo dari kasadonyo 
tu, mako indak ado lai besohnyo, 
antaro urang Yahudi jo urang nan indak 
urang Yahudi, urang nan basunaik jo 
urang nan indak basunaik, indak ado 
lai besohnyo, antaro urang asiang, jo 
urang indak baradaik, antaro budak jo 
urang mardeka, dek karano Isa Almasih 
adolah sagalo-galonyo, Baliau basatu jo 
urang-urang tu kasadonyo! 

12 Angku-angku adolah umaik Allah. 
Allah mangasihi angku-angku, sarato 
mamiliah angku-angku, untuak 
manjadi miliak-Nyo nan tasandiri. 

Itulah sababnyo, angku-angku musti 
mampanampakkan raso ibo, musti elok 
ati, randah ati, lamah lambuik, sarato 
tahan manangguang sansaro. 

13 Jikok ado di antaro angku-angku, 
nan maraso dandam, angku-angku 
musti samo-samo mamaohkan, musti 
samo-samo panyaba. Tuhan sacaro 
sanang ati ma ampuni angku-angku, 
jadi, angku-angku musti namuah 
pulo andaknyo, untuak samo-samo 
mamaohkan. 

14Nan paliang paralu, iyolah: 
Angku-angku musti samo-samo 
mangasiahi, dek karano kasiah tu lah 
nan mampasatu-padukan angku-angku 
kasadonyo, sainggo jadi samparono. 

15 Andaklah sagalo kaputusan angku- 
angku, ditantukan dek raso damai nan 
dibarikan dek Isa Almasih di ati angku- 
angku. Dek karano, Allah ma imbau 
angku-angku, untuak manjadi anggota 
satu tubuah, supayo angku-angku iduik, 
dalam raso damai nan dari Isa Almasih 
tu. Andaklah angku-angku batarimo 
kasih. 

16 Andaklah sagalo pangajaran 
Isa Almasih nan panuah barakaik, 

manyalinok masuak ati angku-angku. 
Andaklah angku-angku, samo-samo aja 
ma aja, sarato nasiyaik manasiyaik-i, 
sabijaksano mungkin. Lagukanlah Zabur, 
sarato jo puji-pujian, sarato lagu-lagu 
rohani: malagulah untuak mamuji Allah, 
jo raso syukur di ati angku-angku. 

17 Sagalo apo nan angku-angku 
karajokan, atau nan angku-angku 
katokan, mustilah kasadonyo tu 
dikarajokan, sarato dikatokan ateh namo 
Tuhan Isa Almasih. Basyukurlah kapado 
Allah Bapak, ateh sagalo sasuatu nan 
lah dikarajokan Isa Almasih untuak 
angku-angku. 

18 Oih sudaro-sudaro nan manjadi 
induak bareh! Patuahlah kabake 
junjuangan angkau, dek karano baitulah 
samustinyo caro iduik angkau, sabagai 
urang Kristen. 

19 Oih sudaro-sudaro nan manjadi 
junjuangan! Kasiahilah induak bareh 
angkau. Jan kasa taradok inyo. 

20 Oih anak-anak! Adolah kawajiban 
bagi kalian sabagai urang Kristen, untuak 
tatap patuah kabake ranggaek kalian, 
dek karano, baitulah nan manyanangkan 
ati Allah. 

21 Oih sudaro-sudaro nan manjadi apak! 
Janlah disakik-i ati anak-anak angkau, 
sainggo inyo jadi putuih aso. 

22 Oih sudaro-sudaro nan manjadi 
budak! Dalam sagalo parkaro, andaklah 
angkau patuah kabake induak samang 
nan di dunie ko. Janlah hanyo patuah 
dikutiko sadang di adok-annyo sajo, dek 
karano niyo dipuji. Tapi, patuahilah inyo 
jo ati nan tuluih, dek karano angkau ma 
aromaik-i Tuhan. 

23 Apo sajo karajo nan dibarikan 
kabake angku-angku, mako andaklah 
dikarajokan jo sapanuah ati, sa olah-olah 
Tuhanlah nan angku-angku layani, indak 
hanyo manusia. 

24 Kana-ilah apo nan ambo katokan ko, 
angku-angku ka manarimo upah dari 
Tuhan. Apo nan disadiyokan dek Tuhan 
untuak umaik-Nyo, mako itulah nan ka 
di agiahkan kabake angku-angku. Dek 
karano induak samang nan sabananyo, 
nan sadang angku-angku layani, adolah 
Isa Almasih sandiri. 

25 Baitu pulo, siya pun juwo nan 
babuwek salah, mako inyo ka 
manangguang akibaik kasalahannyo tu: 

dek karano Tuhan indak mampabesoh- 
besohkan urang. 
4 t Oih sudaro-sudaro nan manjadi 
induak samang! Andaklah angkau 
mampakarajokan budak-budak angkau, 
sacaro batua, sarato jo adie. Kana-ilah, 
baraso angkau pun punyo induak 
samang di sarugo. 

2 Andaklah angku-angku takun badowa, 
sarato basiyap sadiyo, sambia basyukur 
kapado Allah. 

3Dowakan pulolah kami, supayo Allah 
mambarikan kasampatan nan baiak 
kabake kami, untuak malewakan barito 
tantang rasiyo Isa Almasih. Dek karano 
parkaro itulah, makonyo ambo dalam 
pinjaro kiniko. 

4Badowalah, supayo ambo dapek 
manarangkan rasiyo tu sajaleh-jalehnyo 
manuruik nan samustinyo. 

“Dalam parkaro ubuangan angku- 
angku, jo urang-urang nan indak ba 
iman, andaklah angku-angku iduik 
bijaksano, sarato mampagunokan 
satiyok kasampatan sa elok-eloknyo. 

6 Andaklah sagalo parkaro nan angku- 
angku katokan kabake urang, andaknyo 
tatap manyanangkan atinyo. Andaklah 

angku-angku tawu, baa samustinyo 
angku-angku manjawab, sagalo tanyo 
urang. 

7 Si Tikhikus, sudaro kito nan dikasiahi, 
ka ma agiah tawu kabake angku-angku, 
sagalo sasuatu tantang diri ambo. 

Inyo satiya bakarajo untuak Tuhan, 
samo-samo jo kami. 

8 Mangkonyo ambo utuih inyo kabake 
angku-angku, supayo angku-angku 
mangatawui baa ka adaan kami, buliah 
nak sanang pulo ati angku-angku. 

9Si Onesimus ka payi pulo samo-samo 
jo si Tikhikus; inyo adolah salah surang 
dari golongan angku-angku juwo. 

Inyo adolah urang nan satiya, kami 
mangasiahinyo. Inyo jo si Tikhikus ka 
mancuritokan kabake angku-angku, 
tantang sagalo apo nan tajadi di tampaik 
ambo ko. 

10 Si Aristarkhus, nan samo-samo jo 
ambo di pinjaro, inyo bakirin salam 
pulo untuak angku-angku. Baitu pulo 
si Markus, sudaro sapupu si Barnabas. 
(Angku-angku lah di agiah kaba untuak 
manyambuik inyo, jikok inyo tibo ka 
tampaik angku-angku.) 


KOLOSE 4.11-15 20 


11 Salam pulo dari si Isa, nan banamo 
pulo si Yustus. Dari kasadonyo urang- 
urang Yahudi, nan lah ba iman kapado 
Tuhan Isa Almasih, hanyo nan batigo tu 
sajolah, kiniko nan samo-samo bakarajo 
jo ambo, untuak manjalankan tugeh 
dari Allah. Inyo sabana-bana sangaik 
manolong ambo. 

12 Salam dari si Epafras. Inyo dari 
golongan angku-angku juwo. Inyo 
pisuruah Isa Almasih, nan tatap takun 
badowa untuak angku-angku. Inyo 
sabana mamintak sangaik kapado Allah, 
supayo kayakinan angku-angku kuwaik, 
sarato sabana-bana lah gadang dalam 
iman, supayo angku-angku sacaro 
samparono patuah kapado ka inginan 
Allah. 

13 Ambo lah maliyek sandiri, baraso inyo 
lah bakarajo kareh untuak angku-angku, 
sarato untuak urang-urang nan di 
Laodikia jo nan di Hierapolis. 

14 Dotor Lukas nan kito kasiahi, sarato 
jo si Demas, bakirin salam pulo kabake 
angku-angku. 

15 Sampaikanlah salam kami, kabake 
sudaro-sudaro nan Kristen di Laodikia; 

kabake si Nimfa iyo pulo, sarato kabake 
jamaat nan ba ibadaik di rumahnyo. 

16 Sasudah surek ko dibacokan kabake 
angku-angku, mako usawokan pulolah, 
supayo dibacokan pulo kabake jamaat 
nan di Laodikia. Baitu pulo angku-angku, 
musti mambaco pulo surek nan ka dikirin 
dari Laodikia. 

17 Tolong katokan kabake si Arkhipus, 
"Salasaikanlah tugeh, nan dibarikan 
kabake angkau untuak malayani Tuhan." 

18 Salam dari ambo, si Paulus. Ambo 
sandiri ko nan manulihkan surek nan 
bagian iko. Jan lupo, baraso ambo 
sadang di pinjaro! Mudah-mudahan 
Tuhan mambarakaik-i angku-angku. 
Salam aromaik dari kami, Paulus 


1 Tesalonika 


1 1 Sudaro-sudaro jamaat di 
Tesalonika, nan manjadi umaik 
Allah Bapak, sarato jo Tuhan Isa 
Almasih: Kami, si Paulus, si Silas jo si 
Timotius, ma arokkan mudah-mudahan 
Allah mambari barakaik, sarato aman 
santoso kabake angku-angku. 

2 Kami taruih basyukur kapado Allah, 
dek karano di angku-angku kasadonyo. 
Satiyok kali kami badowa kapado 
Allah, Bapak kito, kami tatap mangana 
angku-angku. Kami taruih mandowakan 
angku-angku. Tatap takana di kami, baa 
bana angku-angku mampanampakkan 
dalam tindakan, baraso angku-angku 
ba iman kapado Isa Almasih, baa bana 
pulo angku-angku mangasiahi urang 
lain, sainggo angku-angku namuah 
malayaninyo, sarato baa bana pulo 
angku-angku nan taguah baharok, 
kapado Tuhan kito Isa Almasih. 

3(1:2) 

“Kami tawu angku-angku, baraso 
Allah mangasiahi, sarato lah mamiliah 

angku-angku manjadi miliak-Nyo nan 
tasandiri. 

3 Dek karano, kami manyampaikan Injil 
kabake angku-angku, indak jo kato-kato 
sajo doh, tapi jo kuwaso, sarato jo 
Roh Allah. Kami sabana yakin, kabake 
kabanaran nan dari Injil tu. Angku-angku 
tawu, baa caronyo kami iduik untuak 
kaparaluan angku-angku, kutiko kami 
samo-samo jo angku-angku. 

6 Angku-angku lah ma ikuik-i taladan 
kami, sarato jo taladan dari Tuhan. 
Biyapun angku-angku sangaik sansaro, 
tapi angku-angku manyambuik jo 
sukocito, kaba nan kami baritokan. 
Sukocito tu dibari dek Roh Allah. 

7Jo caro nan baitu, angku-angku lah 
manjadi conto, untuak kasadonyo urang 
Kristen nan di Makedonia, jo nan di 
Akhaya. 

8 Dek karano bamulo dari angku-angku, 
mako barito tantang Tuhan lah tasebar 
sampai ka Makedonia, sarato jo ka 
Akhaya. Indak hanyo itu sajo doh: 
malahan barito tantang iman angku- 
angku kapado Allah, lah tabarito kian 
kumari, sainggo kami indak paralu lai 
mangecek. 

9 Kasadonyo urang tu mancuritokan, 
tantang baa caronyo angku-angku 
manarimo kami, kutiko kami datang 
ka tampaik angku-angku dulu. Urang- 
urang tu mancuritokan pulo, tantang 
baa caronyo, angku-angku baranti 
manyambah sagalo barhalo, sarato 
datang kapado Allah, nan indak 
babilang, sarato iduik untuak ba ibadaik 
kapado Baliau. 

10 Urang-urang tu mancuritokan pulo, 
tantang, baa bana angku-angku nan 
sangaik ma arokkan, kadatangan Anak 
Allah dari sarugo, iyolah Isa Almasih, nan 
lah di iduikkan baliak dek Allah, sasudah 
mati. Isa Almasih tu pulolah, nan lah 
manyalamaikkan kito, dari bangih Allah 
nan ka datang. 

1 Oih sudaro-sudaro! Angku-angku 

sandiri tawu, baraso indak siyo-siyo 
sajo doh kadatangan kami kabake 
angku-angku. 

2 Angku-angku tawu, baraso sabalun 
kami datang ka Tesalonika, kami lah 
di aniayo, sarato lah dihino di Filipi. 
Tapi, biyapun sambuah urang nan 
malawan kami, nan Allah kito lah 
mambarikan kabaranian kabake kami, 

untuak mambaritokan Injil nan barasa 
dari Baliau, kabake angku-angku. 

3 Kami ma ajak angku-angku, bukannyo 
suatu nan kaliru: indak pulo doh jo 
mukasuik nan indak barasiah, atau 
untuak mangicuah. 

4Indak! Kami mangecek indak untuak 
manyanangkan ati urang doh, tapi 
untuak manyanangkan ati Allah, nan ma 
uji ati kami. Dek karano, kami di anggap 
patuik dek Allah untuak malewakan Injil. 

> Angku-angku sandiri tawu, baraso 
indak panah doh kami bamuluik manih, 
atau mangicuah angku-angku, untuak 
mangalimbuni mukasuik-mukasuik kami 
nan cangok. Allah sandirilah sasinyo! 

6 Kami indak ba usawo pulo doh, untuak 
mancari pujian dari urang -- biya dari 
angku-angku, ataupun dari urang lain. 
Sabananyo sabagai rasul Isa Almasih, 
kami buliah sajo manuntuik sasuatu dari 
angku-angku. 

7 Tapi, kami basikap lamah lambuik, 
dikutiko kami di adok-an angku-angku, 
samo jo bakcando surang mandeh nan 
mangasuah anak-anaknyo. 

8 Dek karano kasiah sayang kami, 
kami basadiyo mambarikan kabake 


1 TESALONIKA 2.9-12 5 


angku-angku, indak hanyo Injil nan dari 
Allah, tapi, iduik kami pun, kami barikan. 
Dek karano kami sangaik mangasiahi 
angku-angku! 

?Tantu layi takana juwo lai di angku- 
angku, baa ka gigiahnyo kami ba usawo 
sarato jo bajuwang. Siang malam 
kami bakarajo, supayo kami indak 
manggaduah surang juwo di antaro 
angku-angku, dikutiko kami malewakan 
Injil nan dari Allah kabake angku-angku. 

10 Kami iduik sacaro suci, bana, sarato 
indak bacacek di adok-an angku-angku 
nan lah ba iman kapado Isa Almasih. 
Angku-angkulah sasi-sasi kami, baitu 
pulo Allah. 

11 Angku-angku tawu, baraso satiyok 
angku-angku, kami jadikan samo 
jo bakcando surang apak kabake 
anak-anaknyo. 

12 Angku-angku kami nasiyaik-i, 
kami agiah dorongan, kami sasakkan 
angku-angku, supayo iduik manuruik ka 
inginan Allah, sainggo manyanangkan ati 
Baliau. Dek karano, Allah lah mamanggie 
angku-angku, untuak masuak Karajaan, 
sarato jo kamuliaan-Nyo. 

13 Ado ciyek lai parkaro nan lain, nan 
mambuwek kami taruih batarimo kasih 
kapado Allah. Nan kami mukasuikkan 
iyolah, dikutiko kami manyampaikan 
firman Allah, angku-angku layi namuah 
mandanga, sarato manarimo firman tu 
indak sabagai barito dari manusia doh, 
tapi sabagai barito nan batua-batua dari 
Allah. Baliaulah nan sadang bakarajo 
dalam diri angku-angku nan ba iman 
kapado Isa Almasih. 

14 Oih sudaro-sudaro, masalah nan 
angku-angku alami, lah di alami 
pulo, dek jamaat-jamaat Allah nan di 
Yudea, nan manjadi miliak Isa Almasih. 
Angku-angku mangalami sansaro, 
dari pihak banso angku-angku sandiri, 
saroman pulo jo sansaro nan di alami, 
dek jamaat-jamaat Allah nan di Yudea 
tu, dari urang-urang Yahudi pulo. 

15 Urang-urang tu lah nan mambunuah 
Tuhan Isa Almasih, nan mambunuah 
nabi-nabi, sarato nan ma aniayo kami. 
Inyo mamusuahi kasadonyo urang, Allah 
sabana indak suko kabake urang-urang 
tu. 

16 Malahan inyo ma ambek-ambek 
kami untuak mambaritokan Injil, 

kabake banso-banso nan indak urang 
Yahudi, iyolah barito nan dapek 
manyalamaikkan sagalo banso tu. Jo 
caro nan baitu, urang-urang Yahudi tu 
taruih manaruih manambah dosonyo, 
sampai ganok bilangannyo. Akienyo, 
kiniko urang-urang tu ditimpo dek 
kutuak Allah! 

17 Tapi sudaro-sudaro, sajak kami 
tapisah samantaro wakatu dari angku- 
angku -- jauah dimato, tapi dakek 
di ati -- kami batambah taragak jo 
angku-angku, kami sabana-bana ba 
usawo supayo kito batamu baliak! 

18 Kami baniyaik payi ka tampaik 
angku-angku, lah ambo cubo sakali, 
duwo kali, tapi Ubilih ma alangi kami. 

19 Sabananyo, angku-angkulah harapan 
kami, sarato sukocito kami. Dek 
karano, jikok isuak Tuhan Isa Almasih 
datang, kito ka mangadap Baliau, mako 
angku-angkulah nan ka jadi kabanggaan 
kami! 

20Batua, angku-angkulah kabanggaan 
kami, sarato jo sukocito kami! 

l Akienyo, taragak kami tu indak 
dapek ditahan lai. Dek karano 

itu kami bapikie, labiah elok kami 
ditinggakan surang di Atena, 

2 Samantaro itu kami utuihlah sudaro 
kito si Timotius. Inyo adolah palayan 
Allah, nan bakarajo samo-samo jo kami 
untuak mambaritokan Injil Isa Almasih. 
Kami utuih inyo kabake angku-angku, 
untuak manguwaikkan, sarato untuak 
mandorong, supayo angku-angku, 
samakin tambah ba iman kapado Isa 
Almasih. 

3Jo caro nan baitu, indak ka surang 
juwo doh dari angku-angku, nan ka 
suruik, dek karano di sagalo sansaro 
nan kito tangguangkan ko. Angku-angku 
sandiri lah tawu, baraso kasadonyo 
sansaro tu tamasuak pulo tu, dalam 
rancana Allah untuak kito. 

4Dikutiko kami sadang samo-samo 
jo angku-angku, kami lah ma agiah 
tawu talabiah dawulu, baraso kito ko 
ka sansaro. Batua, iyo lah sabana-bana 
tajadi, angku-angku sandiri pun lah 
mangatawuinyo. 

5 Itulah sababnyo, mangko ambo utuih 
si Timotius, dek karano, ambo niyo 
sangaik nak mangatawui, baa kamajuan 
angku-angku dalam parkaro ba iman 


1 TESALONIKA 3.6-9 9 


kapado Isa Almasih. Ambo kuwatir kok 
barasil Ubilih mandayo angku-angku, 
sainggo sadonyo jariah payah kami 
manjadi tabuwang siyo-siyo. 

6 Nan kiniko si Timotius lah babaliak, 
inyo lah mambawok kaba sukocito 
kabake kami, kaba tantang, baa 
bana iman angku-angku kapado Isa 
Almasih, angku-angku pun samo-samo 
mangasiahi. Inyo mancuritokan pulo 
kabake kami, baraso angku-angku tatap 
mangana-ngana di ati, sasuatu nan 
baiak tantang diri kami. Angku-angku 
niyo sangaik nak batamu jo kami, samo 
jo bakcando kami niyo sangaik pulo nak 
batamu jo angku-angku. 

7 Itulah sababnyo sudaro-sudaro, di 
dalam sagalo kasusahan, sarato jo 
dalam sansaro kami, kami tahibur 
dek barito tantang diri angku-angku. 
Iman angku-angku kapado Isa Almasih 
manggadangkan ati kami, 

8 sainggo kiniko kami maraso sabana- 
bana iduik, asakan angku-angku layi 
tatap badiri taguah, basatu jo Tuhan. 

9 Baralah kagadangnyo raso tarimo 
kasih kami kapado Allah, ateh sagalo 

sukocito nan kami rasokan di adok-an 
Baliau, dek karano di angku-angku. 

10 Siang malam kami mamohon jo 
sapanuah ati kapado Allah, supayo kami 
dapek basuwo jo angku-angku, untuak 
malangkok-i apo nan angku-angku 
paralukan, untuak ba iman kapado Isa 
Almasih manuruik nan samustinyo. 

11 Mudah-mudahan Allah Bapak kito, 
sarato jo Tuhan kito Isa Almasih, 
Baliau sandirilah nan ka maratokan 
jalan untuak kami, supayo kami dapek 
basuwo jo angku-angku! 

12 Mudah-mudahan Tuhan manjadikan 
angku-angku, samakin samo-samo 
mangasiahi, sarato samakin mangasiahi 
kasadonyo urang, sainggo kasiah angku- 
angku tu samakin batambah-tambah, 
samo jo bakcando kasiah kami kabake 
angku-angku. 

13J9 caro nan baitu, Tuhan ka 
manguwaikkan ati angku-angku, sainggo 
angku-angku suci, sarato indak bacacek 
di adok-an Allah Bapak kito, dikutiko 
Tuhan kito Isa Almasih tibo isuak, 
samo-samo jo kasadonyo urang nan 
manjadi miliak-Nyo. 

4 1 Akienyo sudaro-sudaro, kami lah 
mambarikan taladan, tantang baa 
caro iduik nan musti angku-angku 
jalani, untuak manyanangkan ati Allah. 
Angku-angku iyo lah iduik bakcando 
itu. Tapi kiniko ateh kuwaso Tuhan Isa 
Almasih, kami sabana mamintak, sarato 
manyasakkan angku-angku, supayo 
labiah basitungkin dalam parkaro itu! 

2 Dek karano angku-angku lah 
mangatawui sagalo pitunjuak, nan lah 
kami barikan ateh kuwaso Tuhan Isa 
Almasih. 

3Ikolah nan katuju dek Allah: Supayo 
angku-angku sangajo iduik hanyo 
untuak Baliau, iduik suci, manjauahi 
sagalo karajo-karajo nan cabul. 

4Satiyok laki-laki di antaro angku- 
angku musti tawu, baa caro iduik jo 
bininyo, jo caro nan manyanangkan 
ati Allah, sarato jo manyanangkan ati 
manusia. 

5 Jan iduik mampaturuikkan awa napasu 
taradok bini, bakcando nan dikarajokan 
dek urang-urang nan indak ba Tuhan 
Allah. 

6 Dalam parkaro nan saroman itu, janlah 
ado surang juwo di antaro angku-angku, 

nan babuwek salah taradok sudaronyo, 
atau pun nan mangicuah sudaronyo. 
Dawulu kami lah ma agiah paringatan 
nan kareh kabake angku-angku, baraso, 
Tuhan ka ma ukun urang-urang nan 
mangarajokan, kasalahan-kasalahan 
nan bakcando itu. 

7 Allah mamanggie kito, indak untuak 
iduik cabul doh, tapi adolah supayo kito 
iduik jo caro nan manyanangkan ati 
Baliau. 

8 Urang nan indak manarimo pangajaran 
ko, inyo bukan indak manarimo manusia, 
tapi inyo indak manarimo Allah, nan 
mambarikan Roh-Nyo nan suci, kabake 
angku-angku. 

?Indak paralu lai kami mambuwek 
surek kabake angku-angku, tantang baa 
caronyo angku-angku musti mangasiahi 
sudaro-sudaro nan sa iman. Angku- 
angku sandiri lah di aja-i dek Allah 
untuak samo-samo mangasiahi. 

10 Kok parkaro nan iko, iyo lah angku- 
angku panampakkan, taradok kasadonyo 
sudaro sa iman di daerah Makedonia. 
Tapi sudaro-sudaro, kami sabana 
mamintak, supayo iduik angku-angku 
jadi batambah elok andaknyo. 

11 Ba usawolah iduik tanang, sarato 
indak mancikarauwi urusan urang. 
Andaklah angku-angku bakarajo mancari 
napakah, bakcando nan lah kami 
parentahkan ka angku-angku dulu. 

12 Jikok angku-angku iduik bakcando 
itu, mako angku-angku indak paralu 
lai bagantuang kabake siya-siyanyo, 
urang-urang nan indak ba iman kapado 
Isa Almasih, inyo ka ma aromaik-i 
angku-angku. 

13 Oih sudaro-sudaro, kami niyo 
supayo angku-angku mangatawui nan 
sabananyo, tantang urang-urang nan 
lah mati: supayo angku-angku indak 
basadiah ati, bakcando urang-urang lain 
nan indak punyo harapan. 

14 Kito picayo, baraso Isa Almasih lah 
mati, sudah tu iduik baliak. Itu sababnyo 
mangko kito picayo pulo, baraso Allah 
ka ma iduikkan pulo baliak, kasadonyo 
urang nan lah mati, nan layi ba iman 
kapado Isa Almasih, supayo urang-urang 
tu iduik samo-samo jo Baliau. 

15Tantang parkaro itu, ikolah 
pangajaran Tuhan, nan nak kami 
sampaikan kabake angku-angku: 
Dikutiko Tuhan Isa Almasih tibo isuak, 

kito nan layi iduik juwo dikutiko itu, 
indak ka mandawului doh, urang-urang 
nan lah mati labiah dawulu. 

16 Isuak, malekaik basa ka basaru jo 
suwaro nan kareh, tarumpik Allah di 
ambuih sabagai tando parentah. Sudah 
tu, Tuhan Isa Almasih sandiri nan ka 
turun dari sarugo, sarato jo urang-urang 
Kristen, nan lah talabiah dulu di iduikkan 
baliak, sasudah mati. 

17 Sasudah tu, kito nan layi iduik 
juwo lai dikutiko itu, ka samo-samo 
di angkek jo urang-urang tu masuak 
awan-awan, untuak batamu jo Tuhan 
di awang-awang. Sudah tu, kito ka 
manatap tingga samo-samo jo Tuhan, 
untuak salamo-lamonyo. 

18 Dek karano itu, andaklah angku- 
angku mampagunokan kato-kato ko, 
untuak samo-samo manguwaikkan ati. 

1 Oih sudaro-sudaro, indak paralu 

doh kami mambuwek surek kabake 
angku-angku, pabilo wakatunyo nan 
tapek, ka tajadi parkaro-parkaro nan 
kami curitokan cako. 

2 Dek karano, angku-angku sandiri lah 
mangatawui sacaro jaleh, baraso Ari 
kadatangan Tuhan tu, ka tibo bakcando 

urang maliang nan datang di tangah 
malam. 

3Jikok ado urang mangatokan, 
"Kasadonyo aman, indak ado masalah," 
mako dikutiko itulah, sacaro mandabok 
urang-urang tu ka ditimpo dek 
kabinasoan, indak surang juwo doh nan 
ka lapeh. Kajadian tu ka tajadi sacaro 
mandabok, bakcando raso sakik ka 
baranak, nan manimpo urang padusi nan 
ka malayiekan. 

4Tapi, nan angku-angku bukannyo 
urang nan iduik di nan kalam, sainggo 
ari tu mambuwek angku-angku takajuik, 
bakcando urang nan kadatangan urang 
maliang. 

3 Angku-angku kasadonyo adolah urang 
nan iduik di nan tarang: angku-angku 
tamasuak urang siang, nan tarang. Kito 
bukannyo urang nan iduik di nan kalam, 
atau nan tamasuak urang malam nan 
kalam. 

5Dek karano itu, kito indak buliah doh 
lalok-lalok sajo, bakcando urang nan 
lain. Kito musti bajago-jago, sarato 
pikieran kito musti tarang. 

7Pado malam ari urang bi lalok, 
dimalam ari pulo urang jadi mabuak. 

8 Tapi, kito ko adolah urang-urang nan 
tamasuak, urang siang nan tarang, dek 
karano itu, pikieran kito musti tarang. 
Kito musti tatap ba iman kapado Tuhan, 
sarato mangasiahi urang-urang nan lain, 
sarato baharok sacaro yakin, baraso 
Allah ka manyalamaikkan kito. Itulah 
sinjato nan malinduangi, dalam kito 
bajuwang malawan nan kalam. 

9 Allah mamiliah kito bukannyo untuak 
di ukun, tapi untuak disalamaikkan 
malalui Tuhan kito Isa Almasih. 

10 Baliau mati untuak kito, supayo 
dikutiko Baliau datang isuak -- antah 
kito iduik, antah kito lah mati -- kito 
dapek iduik samo-samo jo Baliau. 

11 Dek karano itu, andaklah angku- 
angku tatap samo-samo mandorong, 
samo-samo manguwaikkan, bakcando 
nan sadang angku-angku karajokan 
kiniko. 

12 Sudaro-sudaro, kami sabana 
mamintak, supayo angku-angku ma 
aragowi urang-urang, nan bakarajo di 
tangah-tangah angku-angku, iyolah 
urang-urang nan lah dipiliah dek Tuhan, 
untuak mamimpin sarato jo manasiyaik-i 
angku-angku. 

13 Pabuweklah urang-urang tu jo sacaro 
nan sa aromaik-aromaiknyo, sarato jo 
cinto kasiah, dek karano mangana apo 
nan lah inyo karajokan. Tataplah iduik 
saiyo sakato. 

14 Kami mamintak pulo sudaro-sudaro, 
agiah tawulah sacaro elok urang nan 
indak namuah bakarajo, tabahkan ati 
urang nan takuik, tolonglah urang nan 
paralu ditolong, sarato saba-lah taradok 
kasadonyo urang. 

15 Jagoilah, supayo jan ado urang 
mambaleh nan jahek, jo nan jahek. Ba 
usawolah taruih untuak babuwek baiak, 
antaro sasamo angku-angku, sarato 
kabake sadonyo urang. 

16 Andaklah angku-angku tatap 
basukocito, 

17 sarato tataplah badowa. 

18 Dalam sagalo ka adaan, andaklah 
angku-angku basyukur, dek karano itulah 
nan katuju dek Allah dari angku-angku, 
sabagai urang nan iduik basatu jo Isa 
Almasih. 

19 Janlah dipadamkan Roh Allah. 

20 Janlah ma anggap enteng barito- 
barito nan dibarikan dek Roh Allah. 

21 Sagalo sasuatu musti di uji, nama 
nan baiak musti di ikuik-i. 

22 Jauahilah sagalo macam karajo nan 
jahek. 

23 Mudah-mudahan Allah sandiri 
nan mambari kito aman santoso, 
manjadikan angku-angku urang nan 
sabana-bana, iduik sangajo untuak 
Allah. Mudah-mudahan Allah manjago 
diri angku-angku kasadonyo, biya roh, 
biya jiwa ataupun tubuah, sainggo indak 
ado caceknyo, dikutiko Tuhan kito Isa 
Almasih tibo isuak. 

24 Allah nan lah mamanggie angku- 
angku, Baliaulah nan ka mangarajokan 
parkaro tu, dek karano Baliau satiya. 

25 Dowakanlah kami, sudaro-sudaro! 

26 Basalam-salaman nan bagalintinlah, 
sabagai sudaro Kristen. 

27 Ateh kuwaso Tuhan, ambo sabana 
mamintak, supayo angku-angku 
mambacokan surek ko, kabake sadonyo 
sudaro nan sa iman. 

28 Mudah-mudahan Tuhan kito Isa 
Almasih, mambarakaik-i angku-angku. 
Salam aromaik dari kami, Paulus 


2 Tesalonika 


1 1 Sudaro-sudaro jamaat di 
Tesalonika, nan manjadi umaik 
Allah Bapak kito, sarato Tuhan Isa 
Almasih! Kami, iyolah si Paulus, si Silas 
jo si Timotius 

2 ma arokkan mudah-mudahan Allah 
Bapak, sarato jo Tuhan Isa Almasih, 
mambari barakaik sarato jo aman 
santoso, kabake angku-angku. 

3 Sudaro-sudaro, kami tatap wajib 
batarimo kasih kapado Allah, dek 
karano di angku-angku. Batua, iyo 
sapatuiknyolah kami pabuwek nan 
bakcando itu, dek karano angku-angku 
samakin ba iman kapado Isa Almasih, 
sarato samakin kasiah mangasiahi. 

“Itulah sababnyo, mangko kami taruih 
manyabuik tantang angku-angku, 
satiyok kali kami mangunjuangi jamaat- 
jamaat Allah. Sabana bangga kami 
mancuritokan, baa bana angku-angku 
tatap taguah ba iman kapado Isa 
Almasih, dalam iduik nan di aniayo, 

sarato jo sansaro nan angku-angku 
tangguangkan. 

5Mako nyatolah di kito, baralah ka 
adienyo pangadielan Allah: Angku- 
angku lah sansaro dek karano jadi 
umaik Karajaan Allah, dek karano itu, 
angku-angku ka di anggap patuik untuak 
masuak ka dalamnyo. 

S Allah ka mangarajokan apo nan adie, 
sarato ka mambalehkan sansaro, kabake 
urang nan mambuwek angku-angku 
sansaro. 

7 Kabake angku-angku nan kiniko 
sansaro -- baitu pulo kabake kami -- 
Allah ka mambarikan kalapangan isuak, 
di ari Tuhan Isa Almasih turun dari 
sarugo, Baliau ka mampanampakkan 
diri samo-samo jo malekaik-malekaik, 
dalam kuwaso-Nyo, 

8 disaratoi jo api nan manyalo-nyalo. 
Baliau turun untuak ka ma ukun 
urang-urang nan indak mampadulikan 
Allah, sarato nan indak namuah iduik 
sasuwai jo Injil Isa Almasih Tuhan kito. 

Urang-urang tu, ka manarimo 
ukunan kabinasoan untuak salamo- 
lamonyo, inyo dicampakkan kaluwa dari 

lingkuangan Tuhan, sarato kaluwa dari 
kuwaso Tuhan nan basa; 

10 kasadonyo tu ka tajadi, di ari Baliau 
datang isuak, untuak dimuliekan dek 
umaik-Nyo, sarato untuak di aromaik-i 
dek kasadonyo urang nan ba iman. 
Angku-angku pun ka barado di antaro 
umaik Allah tu, dek karano angku-angku 
lah picayo kabake barito nan kami 
baritokan. 

11 Itulah sababnyo, mangkonyo kami 
taruih mandowakan angku-angku. 

Kami badowa, supayo Allah manjadikan 
angku-angku, patuik untuak iduik 
manuruik kahandak Baliau: untuak 
itulah Baliau mamanggie angku-angku. 
Mudah-mudahan Allah, jo kuwaso-Nyo, 
mampalakukan ka inginan angku- 
angku untuak babuwek baiak, sarato 
manyamparonokan kasadonyo karajo 
nan angku-angku karajokan, dek karano 
ba iman kapado Isa Almasih. 

12 Jo caro nan baitu, Tuhan kito Isa 
Almasih dimuliekan malalui iduik angku- 
angku, angku-angku pun dimuliekan dek 
Isa Almasih, dek karano kabaiakkan ati 
Allah kito, sarato jo Tuhan Isa Almasih. 

2 1 Tantang parkaro kadatangan Tuhan 
kito Isa Almasih, sarato jo tantang 
parkaro kito nan ka dikumpuakan, 
untuak tingga samo-samo jo Baliau, 
mako ikolah nan sabana ambo mintak 
kabake angku-angku: 

2 Janlah capek ilang aka, atau rasah, 
dek karano dapek barito, baraso 

lah tibo masonyo Tuhan Isa Almasih 
datang baliak. Mungkin barito tu barasa 
dari suatu nubuat, atau dari suatu 
pangajaran: atau mungkin sajo ado 
urang nan mangatokan, baraso kami 
panah manulihkan nan bakcando itu, 
dalam salah ciyek surek nan kami 
buwek. 

3Nan baa pun juwo, jan dipadiyakan 
urang mangicuah angku-angku. Dek 
karano, sabalun tibo Ari nan itu, musti 
tajadi labiah dawulu kajadian nan 
bakcando iko: Sambuah urang nan ka 
bi marotaik, ma engkari Isa Almasih: 
sarato Manusia Jahek nan ditakadiekan 
masuak narako, ka mampanampakkan 
diri. 

4Basibondek inyo ka malawan, sarato 
ka maninggikan diri, di ateh sagalo 
sasuatu nan disambah dek manusia, 

atau di ateh kasadonyo dewa, nan di 
anggap Allah dek manusia. Malahan 
inyo ka duduak di Rumah Allah, sarato 
manyuaraikkan baraso inyo adolah Allah. 

5 Kana-ilah, baraso ambo panah ma 
agiah tawu kasadonyo tu, dikutiko ambo 
sadang samo-samo jo angku-angku. 

6 Angku-angku tawu, apo kiniko nan 
managah supayo jan tajadi, kasadonyo 
tu. Isuak dikutiko nan lah ditantukan dek 
Allah, Manusia Jahek tu ka mancogok. 

7 Kakuatan nan mangarajokan karajo 
jahek tu, lah muloi bakarajo sacaro 
rasiyo, tapi di ambek-ambek juwo lai. 
Isuak, jikok nan ma ambek tu lah di 
anjakkan, 

8 barulah kaliyatan Manusia Jahek tu. 
Mako, jikok Tuhan Isa Almasih datang, 
Baliau ka mambunuah Manusia Jahek 
tu, jo angok dari muluik Baliau, sarato 
mambinasokannyo jo cahayo tarang 
kahadiran Baliau. 

9 Manusia Jahek tu ka mancogok, jo 
suatu kuwaso nan gadang dari Ubilih. 
Inyo ka mampabuwek sagalo macam ka 
ajaiban, sarato jo sagalo macam parkaro 
nan luwa biaso, nan panuah jo kicuah. 

10 Inyo ka mampagunokan sagalo tipu 
dayo nan jahek, untuak manyasekkan 
urang-urang nan ka binaso. Urang-urang 
tu ka binaso, dek karano inyo manulak, 
sarato indak suko jo barito nan bana dari 
Allah, nan dapek manyalamaikkannyo. 

11 Itulah sababnyo, Allah mandatangkan 
kabake urang-urang tu, suatu kuwaso 
han manyasekkan, sainggo inyo bi 
picayo kabake apo nan indak batua. 

12 Akibaiknyo, kasadonyo urang nan 
suko ka doso, sarato indak picayo kabake 
nan bana tu, mako inyo ka di ukun. 

13 ih sudaro-sudaro nan dikasiahi 
dek Tuhan! Kami musti tatap batarimo 
kasih kapado Allah, tantang diri 
angku-angku, dek karano dari samulo 
Allah lah mamiliah angku-angku untuak 
disalamaikkan. Parkaro tu tajadi, 
dek karano apo nan lah dikarajokan 
dek Roh Allah kabake angku-angku, 
untuak manjadikan angku-angku umaik 
Allah nan suci, sarato, dek karano 
angku-angku picayo, kabake barito nan 
bana dari Allah. 

14 Untuak itulah Allah mamanggie 
angku-angku, malalui Injil nan kami 
baritokan. Allah mamanggie angku- 

angku, dek karano Baliau niyo, supayo 
angku-angku sato marasokan kamuliaan 
Tuhan kito Isa Almasih. 

15 Dek karano itu sudaro-sudaro, 
taguahlah badiri, sarato tataplah bapacik 
kabake sagalo pangajaran, nan lah kami 
barikan kabake angku-angku, biya jo 
muluik ataupun jo surek. 

16 Mudah-mudahan Tuhan kito Isa 
Almasih, sarato jo Allah Bapak kito, 
mahibur sarato jo manguwaikkan ati 
angku-angku, supayo angku-angku 
dapek mangarajokan, sarato jo 
mambaritokan apo nan baiak. Dek 
karano Allah mangasiahi kito, sarato 
dek karano kabaiakkan ati-Nyo, Baliau 
mambuwek kito tatap tabah, sarato ma 
arokkan nan baiak. 

17 (2:16) 

1 Akienyo sudaro-sudaro, badowalah 
untuak kami. Badowalah supayo 
barito dari Tuhan, dapek taruih tasebar 
sacaro capek, sarato ditarimo sacaro 

elok, bakcando nan lah tajadi di 
angku-angku dulu. 

2 Badowa pulolah, supayo Allah 
malinduangi kami, dari urang-urang 
cingkahak nan jahek. Dek karano, indak 

kasadonyo doh urang picayo kabake 
barito nan dari Tuhan tu. 

3Tapi Tuhan satiya. Baliau ka 
manguwaikkan, sarato ka malinduangi 
angku-angku dari Si Jahek. 

4Kami sapanuahnyo picayo kapado 
Tuhan tantang diri angku-angku, baraso 
angku-angku lah mangarajokan, sarato 
tatap ka mangarajokan, apo nan lah 
kami sarankan. 

> Mudah-mudahan Tuhan mambimbiang 
angku-angku, untuak labiah mangarati, 
baraso Allah mangasiahi angku- 
angku, sarato tawu pulo, baraso Isa 
Almasih mambari katabahan kabake 
angku-angku. 

6 Sudaro-sudaro, ateh kuwaso Tuhan 
Isa Almasih, kami parentahkan supayo 
angku-angku manjauahi, kasadonyo 
sudaro nan iduik bamaleh-maleh, 
sarato iduik nan indak manuruik, sagalo 
pangajaran nan kami barikan kabake 
inyo. 

7 Angku-angku sandiri tawu, baraso 
angku-angku musti maniru conto kami. 
Kami indak ado doh bamaleh-maleh, 
kutiko kami samo-samo jo angku-angku. 

8 Kami indak ado doh mamakan 
makanan urang, nan indak babayie. 
Sabaliaknyo siang malam kami bakarajo 
mambantiang tulang, supayo kami indak 
manyeso ka siya-siyanyo, di antaro 
angku-angku. 

9 Kami mampabuwek bakcando 
itu, indak dek karano, kami indak 
bahak manuntuik angku-angku, 
supayo manolong kami doh, tapi dek 
karano kami niyo manjadi taladan di 
angku-angku. 

10 Dikutiko kami sadang ado samo- 
samo jo angku-angku, kami mambarikan 
paratuaran nan bakcando iko, "Urang 
nan indak namuah bakarajo, indak 
buliah makan." 

11 Kami mangecek bakcando iko, dek 
karano kami mandanga, baraso ado 
urang di antaro angku-angku, nan iduik 
bamaleh-maleh. Indak ciyek juwo doh 
karajo nan inyo karajokan, salain dari 
sibuk mancikarauwi urusan urang. 

12 Ateh kuwaso Tuhan Isa Almasih, kami 
parentahkan sarato kami paringekkan 
urang-urang tu, supayo inyo bakarajo 
sacaro aman, sarato mancari napakah 
untuak inyo sandiri. 

13 Tapi angku-angku janlah muwak 
babuwek baiak. 

14 Barangkali, isuak ado urang nan 
indak namuah ma ikuik-i apo nan kami 
katokan dalam surek ko. Ingek-ingeklah 
taradok urang nan bakcando itu, 
sarato jan bagaua jo inyo, supayo inyo 
mariangik. 

15 Tapi, jan manjadikan inyo sabagai 
musuah, tapi nasiyaik-ilah inyo sabagai 
surang sudaro. 

16 Tuhan adolah tampaik asa aman 
santoso kito. Mudah-mudahan Baliau 
tatap mambarikan kabake angku-angku, 
aman santoso dalam sagalo parkaro. 
Mudah-mudahan Tuhan manyaratowi 
sudaro kasadonyo. 

17 Salam dari ambo, si Paulus. Ambo 
sandiri nan manulihkan bagian ko. Ikolah 
tando nan ambo agiah di kasadonyo 
surek ambo. 

18 Mudah-mudahan Tuhan kito Isa 
Almasih, mambarakaik-i sudaro 
kasadonyo. Salam aromaik dari kami, 
Paulus 


1 Timotius 


1 1 Oih Timotius, anak ambo nan 
sajati di dalam Tuhan! Surek ko 
dari ambo, si Paulus, rasul Isa Almasih 
ateh parentah Allah, Panyalamaik kito, 
sarato ateh parentah Isa Almasih, 
harapan kito. Mudah-mudahan Allah 
Bapak, sarato jo Isa Almasih Tuhan kito 
mambari barakaik, rahmaik sarato jo 
aman santoso kabake angkau. 

2(1:1) 

3 Ambo niyo supayo angkau tatap 
tingga di Efesus, bakcando nan lah ambo 
sasakkan kabake angkau, dikutiko ambo 
payi ka Makedonia. Dek karano, di Efesus 
ado babarapo urang nan manyebarkan 
pangajaran nan indak batua, angkau 
musti ma antikan karajo urang-urang tu. 

4Katokan kabake urang-urang tu, 
supayo jan jadi paratian juwo lai, 
kaba-kaba bagalau, sarato jo sagalo 
curito asa-usua nan indak putuih- 
putuihnyo. Kasadonyo tu hanyo ka 
manimbuakan patangkaran sajo, sarato 
indak mamajukan rancana Allah, nan 

hanyo dapek dikatawui malalui iman 
kapado Baliau. 

“Tujuan nasiyaik ambo tu adolah, 
supayo urang dapek mampunyoi ati 
nan barasiah, sarato jo ati nurani nan 
SUCI, sarato sabana-bana ba iman 
kapado Tuhan, jo caro nan baitu, mako 
urang-urang tu dapek samo-samo 
mangasiahi. 

6 Ado sabagian urang nan indak iduik 
bakcando itu lai, sarato lah tasasek 
dalam debaik-debaik-an, nan indak ado 
gunonyo. 

7 Urang-urang tu niyo nak manjadi 
guru-guru agamo, padohal inyo sandiri 
indak mamahami doh, kato-kato nan 
inyo pakai, atau parkaro-parkaro nan 
inyo kamukokan, jo sacaro nan sangaik 
yakin. 

8 Kito tawu baraso paratuaran agamo 
elok, jikok dipagunokan manuruik nan 
samustinyo. 

9Tantu musti dikana-i pulo, baraso 
paratuaran dibuwek indak untuak 
urang nan elok doh, tapi untuak 
urang nan suko malangga paratuaran, 
untuak urang-urang nan jahek, untuak 
urang-urang nan buruak laku, untuak 

urang-urang nan badoso, untuak 
urang-urang nan indak ba agamo, 
untuak urang-urang duniawi, untuak 
urang-urang nan mambunuah apaknyo, 
atau nan mambunuah biyainyo, untuak 
kasadonyo tukang bunuah, 

10 untuak urang-urang nan cabul, 
untuak urang nan pa anak jawi, untuak 
urang nan panculiak, untuak urang 
nan paduto: untuak sasi-sasi nan 
pangicuah, sarato untuak siapo sajo, 
nan mangarajokan sagalo parkaro, nan 
batantangan jo pangajaran nan bana. 

11 Pangajaran tu ado dalam Injil, nan 
pambaritoannyo dipicayokan kabake 
ambo, iyolah Injil nan dari Allah nan 
basa, nan patuik dipuji. 

12 Ambo batarimo kasih kapado 
Isa Almasih Tuhan kito. Baliau lah 
mambarikan kakuatan kabake ambo, 
untuak malayani Baliau, sarato Baliau 
ma anggap ambo patuik, untuak 
manjalankan tugeh tu, 

13 biyapun dawulu ambo mampitanah, 
ma aniayo, sarato jo mahino Baliau. 
Tapi Allah sabana ibo ka ambo, dek 
karano, dikutiko itu ambo alun ba iman 


3 

lai, jadi ambo indak tawu apo nan ambo 
karajokan. 

14 Ambo malah dilimpahi jo rahmaik dari 
Tuhan kito. Baliau mambarikan kabake 
ambo, kamampuan untuak ba iman 
kapado Baliau, sarato jo kamampuan 
untuak samo-samo mangasiahi jo 
manusia. Kamampuan tu dibarikan 
kabake sadonyo kito nan lah basatu jo 
Isa Almasih. 

15 Sabana batualah kato-kato nan 
bakcando iko -- dek karano itu, patuiklah 
ditarimo, sarato dipicayoi sapanuahnyo 
--: "Isa Almasih datang ka dunie ko, 
untuak manyalamaikkan urang nan 
badoso." Ambolah urang badoso nan 
paliang jahek. 

16 Tapi malah, dek karano itulah 
Allah sabana ibo ka ambo, supayo Isa 
Almasih dapek manyatokan kasadonyo 
kasabaran-Nyo taradok ambo, urang nan 
paliang badoso ko. Iko ka manjadi suatu 
conto isuak, untuak kasadonyo urang 
nan ka ba iman kapado Baliau, sarato 
nan ka mandapek iduik sajati nan kaka. 

17 Allah, Rajo sagalo jaman, patuik di 
aromaik-i, sarato dipuji satiyok wakatu, 
dek karano Baliaulah nan kaka, nan 

indak kaliyatan, sarato nan aso, indak 
babilang! Amin. 

18 Oih Timotius, anak ambo! Tugeh 
ko ambo picayokan kabake angkau, 
dek mangana ka pasan Allah, nan 
disampaikan dek nabi-nabi dalam 
jamaat, tantang diri angkau. Andaklah 
pasan tu manjadi baka dek angkau, 
dalam pajuwangan nan baiak. 

19 Bajuwanglah, sarato bapacik jo 
kayakinan nan bana, sarato jo ati nurani 
nan suci. Ado urang-urang nan indak 
paduli, ka suwaro ati nuraninyo, sainggo 
binasolah imannyo. 

20 Di antaronyo iyolah, si Himeneus 
jo si Aleksander. Kaduwonyo lah ambo 
ukun, jo sacaro manyarahkannyo ka 
ubilih, supayo inyo baraja untuak baranti 
mampasando-sando Allah. 

1 Nan partamu-tamu, ambo sabana 

mamintak, supayo parmohonan, 
sumbayang, dowa supaat, sarato jo 
ucapan tarimo kasih disampaikan kapado 
Allah, untuak kasadonyo urang: 

2 untuak rajo-rajo, sarato untuak 
kasadonyo urang nan mamacik 
kakuasaan. Mintaklah, supayo kito 

dapek iduik tanang sarato aman untuak 
Allah, jo parangai nan patuik. 

3Itulah nan baiak, sarato nan 
manyanangkan ati Allah, Panyalamaik 
kito. 

4Baliau niyo supayo kasadonyo urang 
disalamaikkan, sarato mangatawui nan 
bana. 

Dek karano, hanyo ado ciyek Allah, 
sarato hanyo ciyek pulo parantaro Allah 
jo manusia, iyolah Isa Almasih. 

6 Baliau surang manusia nan lah 
manyarahkan diri-Nyo, untuak 
malapehkan kasadonyo urang dari doso- 
dosonyo. Jo caro itu Allah manyatokan 
diwakatu nan tapek, baraso Baliau niyo 
supayo kasadonyo urang disalamaikkan. 

7 Itulah sababnyo mangko ambo 
disuruah payi, kabake urang-urang nan 
indak urang Yahudi, untuak mangabakan 
kabake inyo, barito tantang kayakinan 
han bana. Nan ambo kamukokan ko 
adolah bana, ambo indak baduto. 

8 Ambo niyo supayo, kok dima-dima 
pun juwo laki-laki badowa, musti jo ati 
nan barasiah, indak ado bangih atau 
silang salisiah. 

9 Andaklah urang-urang padusi babadak 
sacaro sadang elok, sarato mamakai 
pakaian nan sopan. Jan mamakai 
bantuak rambuik nan mangganjie, atau 
mamakai barang ameh, atau mamakai 
mutiara, atau mamakai pakaian nan 
maha-maha. 

10 Sabaliaknyo, andaklah padusi-padusi 
mamakai-i dirinyo jo karajo-karajo nan 
baiak, sarupo jo baa nan sapatuiknyo 
bagi padusi nan ba ibadaik kapado Allah. 

11 Padusi samustinyo banyak anok, 
sarato jo patuah dalam baraja. 

12 Ambo indak mambuliahkan doh 
padusi ma aja, atau mamarentah 
laki-laki: padusi musti anok. 

13 Dek karano, nan partamu-tamu 
dijadikan adolah Adam, kudian barulah 
Siti Hawa. 

14 Bukannyo Adam, tapi padusilah nan 
tadayo, sainggo malangga parentah 
Allah. 

15 Biyapun baitu, padusi ka 
disalamaikkan dek karano inyo 
malayiekan anak, asakan inyo sacaro 
randah ati, tatap ba iman kapado Isa 
Almasih, tatap mangasiahi urang lain, 
sarato iduik sangajo untuak Allah. 

t Sabana batualah kato-kato nan 

bakcando iko, "Urang nan niyo nak 
manjadi paniliak jamaat, ba arati inyo 
niyo jo suatu karajo nan sangaik ba 
arago." 

2 Surang paniliak jamaat, mustilah 
urang nan indak bacacek, bininyo hanyo 
surang, tawu manahan diri, bijaksano, 
sarato bataratik: inyo suko manarimo 
urang di rumahnyo, sarato bisa ma aja 
urang: 

3jan urang nan pamabuak, atau nan 
suko bacakak. Sabaliaknyo, inyo musti 
lamah lambuik, sarato suko ka nan 
damai. Inyo indak buliah cangok jo pitih. 

4Inyo musti tawu ma atur rumah 
tanggonyo sacaro elok, sarato mandidik 
anak-anaknyo untuak patuah, sarato 
aromaik kabake inyo. 

? Dek karano, jikok urang indak tawu 
ma atur rumah tanggonyo sandiri, baa 
pulo inyo ka dapek ma atur jamaat 
Allah? 

6 Paniliak jamaat indak buliah urang nan 
baru jadi Kristen, dek karano, isuak inyo 
jadi uju, sudah tu takutuak bakcando 
Ubilih sa isuak. 

7Inyo mustilah urang nan punyo 
namo baiak dalam masarakaik: dek 
karano, jikok indak baitu, mako inyo ka 
dihino urang, sainggo jatuah masuak 
parangkok Ubilih. 

8 Pambantu jamaat musti pulolah urang 
nan baiak, sarato jo tuluih: indak cangok 
jo pitih, sarato indak suko talampau 
banyak minun anggur. 

9 Urang-urang tu musti bapacik taguah, 
jo ati nurani nan suci kabake pangajaran 
iman Kristen, nan lah dinyatokan dek 
Allah. 

10 Andaknyo urang-urang tu di uji 
dulu, jikok tanyato inyo indak bacacek, 
barulah inyo buliah mambantu di dalam 
jamaat. 

11 Bininyo, musti pulolah urang nan 
baiak, bukannyo urang nan suko 
mambuwek gasuih-gasuih. Inyo musti 
tawu manahan diri, sarato luruih dalam 
sagalo parkaro. 

12 Pambantu jamaat musti, hanyo 
punyo bini surang. Inyo musti tawu 
ma atur anak-anaknyo, sarato ma atur 
rumah tanggonyo sacaro elok. 

13 Urang-urang nan mambantu sacaro 
elok di dalam jamaat, inyo ka di 

aromaik-i, sarato jadi samakin barani 
mangecek, tantang imannyo kapado Isa 
Almasih. 

14 Ambo ma arokkan, indak lamo lai 
ambo ka mangunjuangi angkau. Biyapun 
baitu, nan surek ko ambo buwek juwo 
kabake angkau, 

15 supayo, jikok ambo talambek, 
angkau lah tawu baa samustinyo iduik 
kito sabagai kaluarga Allah, iyolah 
jamaat Allah nan iduik. Jamaat ko lah 
nan marupokan tunggak panupang, 
sarato pandukuang pangajaran nan bana 
dari Allah. 

16 Indak surang juwo doh urang nan 
dapek manulak, baralah gadangnyo 
rasiyo agamo kito: Baliau manampakkan 
diri dalam rupo manusia, sarato 
dinyatokan bana dek Roh Allah, sarato 
diliyek dek sagalo malekaik. Baritonyo 
pacah di antaro sagalo banso, Baliau 
dipicayoi di muko bumi ko, sarato di 
angkek ka sarugo. 

t Roh Allah sacaro jaleh mangatokan, 

baraso dimaso-maso nan ka tibo, 
sabagian urang ka bi marotaik, ma 
engkari Isa Almasih. Inyo ka bi patuah 
kabake roh-roh nan manyasekkan, 

sarato ma ikuik-i sagalo pangajaran roh 
jahek, 

2 han disampaikan malalui urang-urang 
munapiak nan mangicuah. Ati nurani 
urang-urang tu lah kalam. 

3Inyo ma ajakan kabake urang, supayo 
indak barumah tanggo, sarato ado 
babarapo makanan nan indak buliah 
dimakan. Padohal makanan tu dijadikan 
Allah, untuak dimakan jo batarimo kasih 
kapado Baliau, dek urang-urang nan lah 
ba iman kapado Isa Almasih, sarato nan 
lah tawu jo pangajaran nan bana dari 
Allah. 

4Sagalo sasuatu nan dijadikan dek 
Allah tu baiak, indak ado ciyek juwo doh, 
nan musti di anggap haram, jikok lah 
ditarimo jo batarimo kasih kapado Allah. 

> Dek karano barakaik dari Allah, sarato 
jo dowa, mambuwek makanan tu jadi 
ala. 

6 Jikok angkau ma ajakan kasadonyo tu 
kabake sudaro-sudaro sa iman, mako 
angkau ka manjadi palayan Isa Almasih 
nan bakarajo sacaro elok. Angkau ka 
taruih mamupuak batin angkau, jo 
kato-kato Allah nan kito picayoi, sarato 

jo sagalo pangajaran nan bana, nan lah 
angkau ikuik-i salamo ko. 

7 Jauahilah sagalo curito, nan barasa 
dari angan-angan nan indak baguno. 
Andaklah angkau malatiah diri untuak 
iduik nan ba ibadaik. 

8 |atiahan tubuah saketek sajo 
gunonyo, tapi latiahan rohani paguno 
dalam sagalo parkaro, dek karano 
manganduang janji, untuak iduik dimaso 
kini, sarato iduik dimaso nan ka tibo. 

9 Parkaro tu bana, patuik ditarimo, 
sarato patuik dipicayoi sapanuahnyo. 

10 Itulah sababnyo kito bajuwang, 
sarato bakarajo kareh, dek karano kito 
baharok sapanuahnyo kapado Allah nan 
iduik: Baliaulah Panyalamaik kasadonyo 
urang, tarutamu sakali urang-urang nan 
ba iman. 

11 Ajakanlah kasadonyo tu, sarato 
suruahlah urang-urang tu ma ikuik-inyo. 

12 Janlah mampadiyakan surang 
juwo urang, nan ma anggap angkau 
randah, kok samantang angkau mudo. 
Sabaliaknyo, andaklah angkau jadi 
taladan dek urang-urang ba iman, 
dalam kato-kato, dalam parangai, dalam 
caro samo-samo mangasiahi, sarato 

dalam caro angkau ba iman kapado Isa 
Almasih, sarato jo iduik angkau nan suci. 

13 Samantaro itu, sampai ambo tibo 
isuak, angkau musti basungguah- 
sungguah mambacokan Alkitab kabake 
urang-urang tu, mandorong sumangaik, 
sarato jo ma aja inyo. 

14 Janlah angkau lalai untuak 
mampagunokan karunia dari Roh 
Allah, nan dibarikan kabake angkau 
dikutiko pamimpin-pamimpin jamaat, 
malatakkan tangannyo di ateh kapalo 
angkau, sarato dikutiko nabi-nabi 
manyampaikan pasan Allah tantang diri 
angkau. 

15 Karajokanlah kasadonyo tu jo 
sacaro basungguah-sungguah, supayo 
kamajuan angkau diliyek dek kasadonyo 
urang. 

16 Jagoilah diri angkau, jagoi pulolah 
pangajaran angkau. Andaklah angkau 
satiya mangarajokan kasadonyo tu, 
dek karano jo caro nan baitu, angkau 
ka manyalamaikkan, biya diri angkau 
sandiri, ataupun urang-urang nan lai ma 
iyokan angkau. 

5 1 Janlah mambangihi urang nan 
labiah tuwo daripado angkau, jo 

kato-kato nan kareh, tapi ajaklah inyo 
untuak mandangakan kato-kato angkau, 
sa olah-olah inyo adolah apak angkau. 
Anggaplah urang-urang mudo sabagai 
sudaro, 

2 urang padusi-padusi nan tuwo sabagai 
mandeh. Padusi-padusi nan mudo, 
andaklah angkau anggap sabagai adiak, 
jo sikap nan suci. 

3 Aromaik-ilah urang-urang nan 
marando, nan sabana-bana iduik surang. 

“Tapi jikok surang urang marando, nan 
layi punyo anak, atau punyo cucu, mako 
anak cucunyo tu lah nan partamu-tamu, 
nan musti di agiah pangaratian, baraso 
inyo musti mamparatikan kaluarganyo, 
sarato mambaleh budi urang gaeknyo 
atau anduangnyo. Dek karano, itulah 
parkaro nan manyanangkan ati Allah. 

“Urang marando nan sabana-bana iduik 
surang, sarato indak mampunyoi siya- 
siyanyo, nan ka dapek mamaliaronyo, 
nan hanyo baharok kapado Allah. Siang 
malam inyo taruih badowa kapado Allah, 
untuak mintak partolongan Baliau. 

6 Tapi, urang marando nan suko iduik 
basanang-sanang, ba arati inyo lah mati, 
biyapun inyo iduik juwo lai. 

7 Sampaikanlah pitunjuak-pitunjuak ko, 
kabake urang-urang tu, supayo iduiknyo 
indak bacacek. 

8 Tapi, jikok ado urang, nan indak 
mamaliaro sanak sudaronyo, labiah- 
labiah kaluarganyo sandiri, ba arati 
urang tu mamungkie-i kayakinannyo: 
inyo labiah buruak dari urang nan indak 
ba iman. 

9 Hanyo urang marando nan mamanuahi 
saraik-saraik nan bakcando iko lah, nan 
buliah dimasuakkan ka dalam daftar 
urang marando: umuanyo musti indak 
kurang dari anam puluah tawun, dawulu 
inyo hanyo sakali balaki, 

10 inyo tamusaua sabagai padusi nan 
suko mangarajokan parkaro-parkaro 
nan baiak, umpamonyo, inyo lah 
manggadangkan anak-anaknyo sacaro 
elok, suko manarimo tamu-tamu 
bamalam di rumahnyo, suko malayani 
urang-urang nan ba iman, suko 
mambantu urang-urang nan kasulitan, 
sarato suko mangarajokan sacaro 
sungguah-sungguah, sagalo rupo karajo 
nan baiak. 

11 Jan dimasuakkan ka dalam daftar tu, 
urang-urang marando nan mudo. Dek 

karano, jikok salero mudonyo manjadi 
sangaik kuwaik, inyo nak balaki baliak, 
Isa Almasih ditinggakannyo. 

12 Mako urang-urang tu basalah, dek 
karano inyo mamungkie-i janji, nan 
dibarikan kabake inyo. 

13 | agipulo inyo mambuwang-buwang 
wakatu, kaluwa masuak rumah urang. 
Nan labiah buruak lai, iyolah, baraso 
inyo baraja mampitanah namo urang 
lain, sarato mancikarauwi urusan urang, 
sarato mampakecekkan parkaro-parkaro 
nan indak patuik dipakecekkan. 

14Itulah sababnyo, mangko ambo 
niyo supayo, urang-urang mudo nan 
marando, bi balaki baliak, buliah 
bi baranak sarato ma uruih rumah 
tanggo, supayo musuah-musuah kito 
indak mandapek kasampatan, untuak 
mamburuak-buruakkan namo kito. 

15 Dek karano, ado urang-urang 
marando nan lah tasasek manuruikkan 
Ubilih. 

16 Tapi, jikok surang padusi nan 
Kristen, punyo anggota kaluarga 
nan lah marando, mako inyo musti 
mambantu urang-urang marando 
tu: jan mampadiyakan jamaat nan 

manangguang urang-urang tu. Jo caro 
nan baitu, jamaat dapek mambantu 
urang-urang marando, nan sabana-bana 
indak punyo sanak sudaro. 

17 Pamimpin jamaat nan mangarajokan 
tugehnyo sacaro elok, patuik di aragowi 
duwo kali lipek, tarutamu sakali urang- 
urang nan rajin bakatubah, sarato jo ma 
aja. 

18 Dek karano di Alkitab ado tatulih, 
"Janlah mananggang salero jawi, 
nan sadang mamijak-mijak gandun, 
untuak malapehkan buwah gandun dari 
tangkainyo", baitu pulo, "Urang nan 
bakarajo, bahak manarimo upahnyo". 

19 Janlah manarimo apo nan 
dituduahkan, taradok surang pamimpin 
jamaat, antah kok layi dikuwaikkan, dek 
duwo atau tigo urang sasi. 

20 Urang nan babuwek doso, mustilah 
diparingekkan di adok-an kasadonyo 
jamaat, supayo nan lain jadi takuik. 

21 Di adok-an Allah jo Isa Almasih, 
sarato jo malekaik-malekaik nan tapiliah, 
ambo sabana mamintak, supayo angkau 
ma ikuik-i pitunjuak-pitunjuak ko, 
sacaro jo indak sangko buruak taradok 

siya-siyanyo, sarato indak mamijakkan 
batuang sabalah. 

22 Janlah talampau capek malatakkan 
tangan, kabake surang urang, untuak 
marasmikan inyo di angkek sabagai 
palayan Tuhan. Jikok urang lain badoso, 
jan sato pulo talibaik dalam doso tu. 
Jagolah diri angkau supayo tatap suci. 

23 Jan lai ayie sajo nan diminun: minun 
pulolah anggur agak saketek, untuak 
panolong karajo paruik angkau, dek 
karano angkau acok sakik-sakik. 

24 Doso sabagian urang, sabalun 
di adieli, lah nampak sacaro jaleh. 
Tapi doso urang lain, baru dikatawui 
sasudahnyo. 

25 Baitu pulo, karajo-karajo nan 
baiak lansuang kaliyatan. Nan sulik 
kaliyatanpun, indak bisa doh tatap ta 
andok. 

6 1 Urang-urang Kristen nan manjadi 
budak, inyo musti ma anggap, 
baraso induak samangnyo patuik di 
aromaik-i, supayo urang indak dapek 
mamburuakkan namo Allah, atau 
mamburuakkan pangajaran kito. 

2 Budak-budak nan induak samangnyo 

urang Kristen, inyo indak buliah 

maremehkan induak samangnyo, 
biyapun inyo samo-samo urang Kristen. 
Malah samustinyo budak-budak tu 
malayani induak samangnyo tu, jo 
sacaro nan labiah elok lai, dek karano, 
induak samang nan dilayani sacaro elok 
tu, adolah samo-samo urang ba iman 
nan dikasiahi. Kasadonyo ko mustilah 
angkau ajakan, sarato jo angkau 
nasiyaikkan. 

3 Kok siya-siyanyo ma ajakan 
pangajaran, nan lain daripado itu, sarato 
indak satuju, jo pangajaran nan bana 
dari Tuhan kito Isa Almasih, sarato jo 
pangajaran agamo kito, 

4mako inyo adolah urang nan uju, 
sarato indak tawu sabuwah alah jo! 
Panyakiknyo iyolah suko badebaik jo 
batangka, tantang parkaro sabutan- 
sabutan, sainggo manimbuakan bingik, 
silang salisiah, pitanah, curiga nan indak 
elok, 

3 sarato jo pasalisiahan nan indak abih- 
abihnyo. Jalan pikieran urang-urang tu 
lah tasumbek, sarato indak batua lai. 
Inyo manyangko bisa manjadi kayo dari 
agamo. 

6 Batua agamo tu mambarikan ka 
untuangan nan gadang, jikok urang tu 
puweh, jo apo nan inyo punyoi. 

7 Dek karano, indak ado ciyek juwo doh 
nan kito bawok ka dalam dunia ko, baitu 
pulo, indak ciyek juwo doh nan ka dapek 
ka kito bawok kaluwa! 

8 Jadi, jikok lah ado makanan jo 
pakaian, itu lah cukuik tu. 

Tapi, urang nan nak niyo manjadi 
kayo, tadayo sarato jo tajarek, dek 
bamacam-macam ka inginan nan pandie, 
sarato nan marusak. Sagalo ka inginan 
tu mambuwek urang jadi binaso jo 
cilako. 

10 Dek karano akok ka pitih, mako 
timbualah sagalo macam karajo nan 
jahek. Ado sabagian urang, nan dek 
mangaja pitih, sainggo inyo indak lai 
ma ikuik-i pangajaran Kristen, sudah 
tu urang-urang tu, ditimpo dek banyak 
sansaro nan maluluahkan atinyo. 

11 Tapi, nan angkau adolah urang 
nan miliak Allah, jadi angkau musti 
manjauahi kasadonyo tu. Ba usawolah 
manjadi urang nan bana dimato Allah, 
nan bakarajo untuak Allah, ba iman 
kapado Isa Almasih, mangasiahi sasamo 

manusia, tabah dalam sansaro, sarato 
basikap lamah lambuik. 

12 Bajuwanglah sungguah-sungguah, 
untuak iduik sabagai urang Kristen, 
supayo angkau buliah marabuik adiyah 
iduik sajati nan kaka. Dek karano, untuak 
itulah mangkonyo Allah mamanggie 
angkau, dikutiko angkau ma akui di 
adok-an banyak urang, baraso angkau 
ba iman kapado Isa Almasih. 

13 Nan kiniko, di adok-an Allah nan 
mambari angok kabake sagalo sasuatu, 
sarato di adok-an Isa Almasih, nan 
mambari pangakuan nan bana kabake 
Pontius Pilatus, ambo mamintak nan 
bakcando iko dari angkau: 

14 Patuahilah kasadonyo parentah tu, 
sacaro indak sumbiang, sarato indak 
bacacek, sampai ka ari Tuhan kito, Isa 
Almasih tibo baliak. 

15 Kadatangan-Nyo ka ditantukan 
dek Allah sandiri, dikutiko nan tapek. 
Baliaulah Panguwaso Tungga, Baliau 
mulie, Rajo sagalo rajo, sarato Tuhan 
sagalo tuwan. 

16 Baliau sajolah nan indak bisa 
dikuwasoi dek mauik: Baliau iduik dalam 
cahayo nan indak dapek, didakek-i dek 

siya-siyanyo. Indak surang juwo doh 
manusia nan lah panah maliyek Baliau, 
atau dapek maliyek Baliau. Untuak 
Baliaulah aromaik, sarato jo kuwaso 
untuak salamo-lamonyo! Amin. 

17 Kabake urang-urang nan kayo di 
dunie ko, andaklah angkau mintak, 
supayo inyo jan uju, sarato jan baharok 
kabake barang nan indak tatap -- 
umpamonyo baharok ka arato bando. 
Urang-urang tu andaknyo, musti 
baharok kapado Allah, nan mambari 
sagalo sasuatu kabake kito sacaro 
balimpah, supayo kito marasokan 
lamaknyo. 

18 Mintaklah kabake urang-urang tu, 
untuak manyatokan kabaiakkan, untuak 
banyak mangarajokan parkaro-parkaro 
nan baiak, elok ati, sarato suko baragiah. 

19 J9 caro nan baitu, urang-urang tu lah 
mangumpuakan arato, nan ka manjadi 
pokok nan baiak, untuak maso nan ka 
tibo. Sarato jo itu, inyo ka mandapek 
iduik nan kaka, iyolah iduik nan sajati. 

20 Apo nan lah dipicayokan kabake 
angkau, jagolah itu elok-elok Timotius! 
Jauahilah kecek-kecek nan indak 
paguno, sarato jo sagalo padebaik-an, 

tantang parkaro-parkaro nan sacaro 
kaliru disabuik "Pangatawuan". 

21 Dek karano, ado urang-urang 

nan mangatokan, baraso inyo punyo 
pangatawuan tu, sainggo inyo 
manyaleweng dari sagalo pangajaran 
Kristen, nan dipicayoi inyo dulu. 
Mudah-mudahan Tuhan mambarakaik-i 
sudaro-sudaro. Salam aromaik dari 
kami, Paulus 


2 Timotius 


LOih Timotius, anak ambo nan 
tacinto! Ambo, si Paulus, mambuwek 

surek ko kabake angkau, sarato ma 
arokkan mudah-mudahan Allah Bapak, 
sarato jo Tuhan kito Isa Almasih, 
mambari barakaik, rahmaik, sarato jo 
aman santoso kabake angkau. Ateh 
kahandak Allah, ambo di angkek manjadi 
rasul Isa Almasih, sarato di utuih 
untuak mambaritokan tantang iduik nan 
dijanjikan Allah. Iduik tu kito tarimo dek 
karano kito basatu jo Isa Almasih. 

2 (1:1) 

3Ambo basyukur kapado Allah, nan 
ambo layani jo ati nurani nan barasiah, 
samo jo bakcando nan dikarajokan dek 
niniak muyang ambo dulu. Ambo tatap 
batarimo kasih kapado Allah, satiyok kali 
ambo mangana angkau dalam dowa, 
biya siang ataupun malam. 

4Ambo takana jo ati angkau nan ta 
ibo. Itulah sababnyo, mangko ambo niyo 
sangaik nak basuwo jo angkau, supayo 
ambo dapek sabana-bana basukocito. 

3 Ambo takana pulo jo iman angkau, 
nan sungguah-sungguah kapado 
Isa Almasih, samo jo bakcando iman 
anduang angkau, anduang Lois, saroman 
pulo jo iman mandeh angkau Eunike. 
Ambo yakin, baraso angkau pun ba iman 
bakcando itu pulo. 

6 Dek karano itu, ambo ma ingekkan 
kabake angkau, supayo angkau taruih 
mampakambang karunia nan di agiahkan 
Allah kabake angkau, dikutiko ambo 
malatakkan tangan kabake angkau. 

7 Dek karano, Roh nan dibarikan 
Allah kabake kito, bukannyo roh 
nan mambuwek kito jadi panakuik. 
Sabaliaknyo Roh Allah tu, mambuwek 
kito manjadi kuwaik, panuah jo raso 
kasiah, sarato dapek manahan diri. 

8 Dek karano itu, janlah malu mambari 
pangakuan tantang Tuhan kito, sarato 
janlah malu pulo tantang diri ambo, 
nan dipinjarokan dek karano di 
Baliau. Sabaliaknyo, andaklah angkau 
jo kakuatan nan dari Allah, sato 
manangguang sansaro untuak Injil tu. 

9 Allah manyalamaikkan kito, sarato 
jo mamanggie kito, supayo manjadi 
umaik-Nyo sandiri. Baliau mampabuwek 

nan baitu, bukan badasarkan kabake apo 
nan lah kito karajokan, tapi badasarkan 
rancana Baliau sandiri, sarato jo 
rahmaik-Nyo. Baliau mambarikan 
kabake kito rahmaik-Nyo, malalui 

Isa Almasih, sajak sabalun dunia ko 
dijadikan. 

10 Nan kiniko, Allah manyatokan 
rahmaik-Nyo tu kabake kito, jo sacaro 
kadatangan Rajo Panyalamaik kito, 

Isa Almasih. Isa Almasih mangalahkan 
kuwaso mauik, sarato mambawok iduik 
nan kaka malalui Injil tu. 

11 Untuak mambaritokan Injil tu lah, 
Allah ma angkek ambo manjadi rasul, 
sarato jo manjadi guru. 

12 Itulah sababnyo, mangkonyo ambo 
manangguangkan sagalo sansaro ko, 
tapi ambo tatap yakin, dek karano 
ambo tawu bana siya nan ambo imani. 
Ambo yakin, baraso apo nan lah Baliau 
picayokan kabake ambo, Baliau bisa pulo 
manjagonyo sampai di Ari Kiyamaik. 

13 Tkuik-ilah sacaro sungguah- 
sungguah, pangajaran nan bana nan lah 
ambo ajakan kabake angkau. Andaklah 
angkau tatap bapacik kabake iman, 
sarato jo kabake kasiah nan manjadi 

miliak kito, dek karano kito basatu jo Isa 
Almasih. 

14Jo bantuan dari Roh Allah, nan iduik 
di dalam diri kito, andaklah angkau 
manjago elok-elok, parkaro-parkaro 
ba arago nan lah dipicayokan kabake 
angkau. 

15 Angkau tawu, baraso kasadonyo 
urang di wilayah Asia, lah maninggakan 
ambo, tamasuak pulo si Figelus jo si 
Hermogenes. 

16 Tapi, kaluarga si Onesiforus, lah 
babarapo kali manggadangkan ati ambo. 
Mudah-mudahan, Tuhan bamurah ati 
manyatokan raso ibo-Nyo, kabake 
urang-urang tu. Biyapun ambo dalam 
pinjaro, si Onesiforus indak malu doh jo 
ka adaan ambo tu. 

17 Baitu tibo di Roma, inyo taruih ba 
usawo mancari ambo, sampai inyo 
basuwo jo ambo. 

18 Angkau tawu pulo, baraso di Efesus 
inyo sambuah pulo manolong ambo. 
Mudah-mudahan, Tuhan manyatokan 
raso ibo kabake inyo, di ari Tuhan ma 
adieli kasadonyo umaik manusia. 

2 1 Oih Timotius, anak ambo! Andaklah 
angkau manjadi kuwaik dek rahmaik 

nan dibarikan kabake kito, dek karano 
kito basatu jo Isa Almasih. 

2 Pangajaran nan dulu, nan lah angkau 
danga dari ambo di adok-an banyak 
urang, andaklah angkau picayokan 
kabake urang-urang, nan dapek 
dipicayoi, sarato nan pandai ma aja 
urang lain. 

3 Angkau musti sato manangguang 
sansaro, sabagai parajurik Isa Almasih 
nan satiya. 

4Surang parajurik nan sadang batugeh, 
indak ka manyibukkan dirinyo doh, 
jo urusan-urusannyo sandiri, dek 
karano, inyo niyo manyanangkan ati 
kumandannyo. 

> Surang olahragawan, indak ka manjadi 
juara doh dalam suatu patandiangan, 
jikok inyo indak mamatuahi sagalo 
paratuaran. 

5Urang paparak nan lah bakarajo 
kareh, inyolah nan partamu-tamu, nan 
bahak mandapek asie tanaman. 

7Inok-manuangkanlah apo nan ambo 
kamukokan tu, dek karano, Tuhan ka 
mambarikan kabake angkau kamampuan 
untuak mangarati kasadonyo tu. 

8 Kana-ilah nan ambo katokan ko: Injil 
nan ambo baritokan tu, adolah kaba 
tantang Isa Almasih, katurunan Nabi 
Daud: Baliaulah Isa Almasih nan lah 
iduik baliak dari mauik. 

9 Dek karano mambaritokan Injil tu lah, 
ambo manangguang sansaro: malah 
sampai dirantai bakcando urang jahek. 
Tapi, nan firman Allah indak ka bisa doh 
dirantai. 

10 Itulah sababnyo mangkonyo ambo 
tabah manangguangkan kasadonyo tu, 
demi kapantiangan urang-urang nan lah 
dipiliah dek Allah, supayo urang-urang 
tu pun mandapek kasalamatan, nan 
dibarikan malalui Isa Almasih, nan 
disaratoi jo kamuliaan nan kaka. 

11 Sabana batualah kato-kato ko, "Jikok 
kito lah mati samo-samo jo Baliau, mako 
kito ka iduik pulo samo-samo jo Baliau. 

12 Jikok kito tatap tabah, mako kito ka 
mamarentah pulo samo-samo jo Baliau. 
Jikok kito ma engkari Baliau, mako 
Baliau ka ma engkari kito pulo. 

13 Jikok kito indak satiya, nan Baliau 
tatap satiya, dek karano, indak bisa 
doh Baliau batantangan jo diri Baliau 
sandiri." 


2 TIMOTIUS 2.14-18 7 


14 Andaklah angkau ma ingekkan 
urang-urang tu tantang kasadonyo ko. Di 
adok-an Allah, nasiyaik-ilah urang-urang 
tu, supayo jan batangka tantang parkaro 
sabutan-sabutan. Itu indak ado doh 
gunonyo, malah hanyo ka mangacaukan 
urang-urang nan mandanga. 

15 Andaklah angkau ba usawo 
sungguah-sungguah, supayo di akui dek 
Allah, sabagai urang nan patuik bakarajo 
untuak Baliau. Ba usawolah, supayo 
angkau indak malu jo karajo angkau tu, 
tapi ma ajakannyo sacaro tapek, sagalo 
pangajaran nan bana dari Allah. 

16 Jauahilah kecek-kecek nan indak ado 
gunonyo, sarato jo kecek nan mahino 
Allah. Sagalo kecek nan bakcando itu, 
hanyo mambuwek urang samakin jahek. 

17 Pangajaran urang-urang tu manjala, 
bakcando panyakik kanker nan ganaih. 
Di antaro urang-urang tu tamasuak si 
Himeneus jo si Filetus. 

18 Inyo lah bi manyaleweng dari 
pangajaran nan bana, sarato lah 
mangacaukan iman sabagian urang. 
Inyo bi mangatokan, baraso, urang iduik 
baliak sasudah mati, lah tajadi. 

19 Tapi, dasar kokoh nan dibuwek dek 
Allah, indak dapek doh diguyahkan. 

Di atehnyo ado tatulih bakcando iko, 
"Tuhan tawu bana, siya urang-urang 
nan manjadi miliak-Nyo", "Urang nan 
mangatokan baraso inyo miliak Tuhan, 
urang tu musti baranti mangarajokan 
karajo nan salah". 

20 Di dalam rumah nan gadang ado 
bamacam-macam alaik paragaik. Ado 
nan dibuwek dari perak, atau nan dari 
ameh, tapi ado pulo nan dari kayu, atau 
nan dari tanah. Ado nan dipagunokan 
untuak kaparaluan nan mulie, ado pulo 
nan dipagunokan untuak kaparaluan nan 
biaso. 

21 Urang nan lai mambarasiahkan 
dirinyo dari sagalo sasuatu nan jahek, 
mako urang tu ka dipagunokan untuak 
kaparaluan nan mulie. Inyo ka manjadi 
miliak nan tasandiri, sarato ka paguno 
dek induak samangnyo. Inyo disadiyokan 
untuak ka dipagunokan di satiyok karajo 
nan baiak. 

22 Jauahilah sagalo nan disukoi dek 
urang mudo. Ba usawolah untuak iduik 
manuruik nan katuju dek Allah, satiya 
kabake pangajaran-Nyo, sarato samo- 

samo mangasiahi jo manusia, sarato 
punyo katanangan ati. Iduiklah jo caro 
nan baitu, samo-samo jo urang-urang 
nan basaru, mamintak tolong kapado 
Tuhan jo ati nan barasiah. 

23 Janlah sato dalam padebaik-an 
urang-urang pandie, nan indak 
tawu apo-apo. Angkau tawu, baraso 
kasadonyo tu hanyo manimbuakan 
patangkaran. 

24 Urang nan bakarajo untuak Tuhan, 
indak patuik batangka, inyo musti ramah 
taradok kasadonyo urang, sarato bisa 
ma aja urang sacaro elok, sarato jo 
saba. 

25 Inyo musti sacaro jo lamah lambuik, 
ma aja-i urang-urang nan suko 
malawan: mudah-mudahan, Allah ma 
agiah kasampatan kabake urang-urang 
tu, untuak batobaik dari doso-dosonyo, 
sarato tawu jo pangajaran nan bana. 

26 Jo caro nan baitu, urang-urang tu ka 
sadar baliak, mako inyo ka lapeh dari 
parangkok Ubilih nan lah manangkoknyo, 
nan mamaso inyo ma ikuik-i kandak 
Ubilih. 

1 Kana-ilah apo nan ambo katokan 
ko: Di ari-ari nan tarakir ka banyak 
kasusahan. 

2 Manusia hanyo ka mamantiangkan 
dirinyo surang, basipaik cangok ka pitih, 
uju, sarato suko maruwok. Urang-urang 
tu suko mahino urang, durako ka 
ranggaeknyo, indak tawu batarimo 
kasih, sarato jajok jo parkaro-parkaro 
rohani. 

3Inyo indak mangasiahi sasamo 
manusia, indak namuah mambari maoh, 
inyo suko mamburuak-buruakkan namo 
urang lain, suko mamakai kakarasan, 
inyo kejam, sarato indak suko jo 
kabaiakkan. 

4Inyo suko mangkiyanaik, angkuah, 
sarato indak bapikie panjang. Inyo labiah 
suko jo kasanangan dunia daripado ma 
ikuik-i Allah. 

> Biyapun sacaro layie, inyo patuah 
manjalankan kawajiban agamo, tapi, 
inyo manulak inti dari agamo tu sandiri. 
Jauahilah urang-urang nan bakcando itu. 

6 Ado di antaro urang-urang tu, nan lah 
manyalinok masuak ka rumah-rumah 
urang, sudah tu inyo ma umbuak 
padusi-padusi nan lamah, nan sangaik 

banyak doso, sarato nan dikuwasoi dek 
bamacam-macam ka inginan. 

7 Padusi-padusi tu taruih manaruih 
mintak di aja, tapi indak panah dapek 
mangatawui pangajaran nan bana dari 
Allah. 

8 Samo jo bakcando Yanes jo Yambres, 
nan malawan Nabi Musa saisuak, jo 
caro nan baitu pulolah urang-urang tu 
malawan pangajaran nan dari Allah. 
Pikierannyo lah rusak, nan imannyo lah 
runtuah. 

Tapi urang-urang tu indak ka 
mancapai sabuwah alah jo doh, dek 
karano, kapandie-annyo ka dikatawui 
dek kasadonyo urang, samo jo bakcando 
nan lah di alami dek Yanes jo Yambres. 

10 Tapi nan angkau lah ma ikuik-i sagalo 
pangajaran ambo, parangai ambo, sarato 
jo tujuan iduik ambo. Angkau lah maliyek 
sandiri, baa bana ambo sabana-bana 
ba iman kapado Isa Almasih, sarato 
mangasiahi sasamo manusia. Angkau 
tawu pulo, baa kasabaran sarato jo 
katabahan ambo. 

11 Angkau lah manampak ambo di 
aniayo, ambo sangaik sansaro. Angkau 
tawu kasadonyo apo nan tajadi taradok 

diri ambo di Antiokhia, di Ikonium, 
sarato jo di Listra; angkau tawu pulo 
kasadonyo nan ambo tangguangkan! 
Tapi Tuhan manyalamaikkan ambo dari 
kasadonyo tu. 

12 Batua, kasadonyo urang nan niyo nak 
iduik ba ibadaik, sarato niyo iduik basatu 
jo Isa Almasih, ka di aniayo, 

13 sadangkan urang-urang nan jahek, 
sarato jo urang-urang nan pangicuah, 
inyo ka samakin jahek. Inyo bi 
mangicuah urang lain, padohal inyo 
sandiri pun takicuah. 

14 Tapi tantang diri angkau Timotius, 
andaklah angkau tatap bapacik, kabake 
sagalo pangajaran nan bana, nan lah 
di ajakan kabake angkau, sarato nan 
angkau picayoi sapanuahnyo, dek 
karano angkau tawu, siya guru-guru 
angkau. 

15 Angkau musti mangana andaknyo, 
baraso sajak dari ketek angkau lah 
tawu jo Alkitab. Alkitab tu bisa mambari 
pangaratian kabake angkau, untuak 
mandapek kasalamatan malalui iman 
kapado Isa Almasih. 

16 Kasadonyo nan tatulih di Alkitab, 

di iihamkan dek Allah, sarato paguno 

untuak ma ajakan nan bana, untuak 
mamparingekkan, sarato untuak 
mampaelok-i nan salah, sarato untuak 
ma aja manusia supayo iduik manuruik 
nan katuju dek Allah. 

17 Jo Alkitab tu, urang nan malayani 
Allah dapek dilangkok-i sacaro 
samparono, untuak sagalo macam 
karajo nan baiak. 

4 l Isa Almasih ka datang baliak ka 

dunie ko, untuak ka ma adieli urang- 
urang nan iduik, sarato jo urang-urang 
nan mati: Baliau ka datang untuak 
mamarentah sabagai Rajo. Dek karano 
itu, ambo sabana mamintak kabake 
angkau di adok-an Allah, sarato jo Isa 
Almasih: 

2 Andaklah angkau mangabakan 
barito nan dari Allah tu, sarato gigiah 
mandasak urang, supayo urang namuah 
mandangakannyo, apokoh urang-urang 
tu manarimo atau indak. Andaklah 
angkau mayakinkan urang, manyatokan 
kasalahannyo, sarato ma agiah dorongan 
kabake urang-urang tu. Ajalah urang jo 
caro nan sangaik saba. 

3Dek karano, ka tibo masonyo, urang 
indak namuah lai manarimo pangajaran 

nan bana. Sabaliaknyo, urang-urang 

tu ka mampaturuikkan ka inginannyo 
surang, inyo ka bi mangumpuakan 
banyak guru, untuak ma ajakan 
parkaro-parkaro nan lamak didanga dek 
talingonyo. 

4Urang-urang tu ka mamakok 
talingonyo taradok nan bana, tapi inyo 
niyo mandangakan curito-curito kaba 
bagalau. 

> Biyapun ka adaannyo baitu, angkau 
musti manguwasoi diri angkau, dalam 
ka adaan nan baa pun juwo. Tabahlah 
dalam sansaro, karajokanlah tugeh 
angkau, sabagai tukang baritokan Injil, 
sarato karajokanlah sa elok-eloknyo 
kawajiban angkau, sabagai palayan 
Allah. 

6 Tantang diri ambo, lah tibo masonyo 
ambo ka mati sabagai karoban kapado 
Allah. Sabanta lai ambo ka maninggakan 
dunie ko. 

7 Ambo lah ma ikuik-i patandiangan sa 
elok-eloknyo, ambo lah mancapai garih 
nan tarakir. Ambo tatap satiya kapado 
Isa Almasih sampai kasudahannyo. 

8Nan kiniko, adiyah kamanangan lah 
manantikan ambo. Di Ari Kiyamaik, 

Tuhan, Hakim nan adie tu nan ka 
manyarahkan adiyah tu kabake ambo, 
dek karano ambo iduik ba elok jo Allah. 
Indak hanyo ambo sajo doh nan ka 
manarimo adiyah tu, tapi kasadonyo 
urang nan sabana taragak manantikan 
kadatangan Tuhan, ka manarimo pulo. 

9Ba usawolah datang sacapeknyo ka 
tampaik ambo, 

10 dek karano si Demas lah 
maninggakan ambo, dek karano 
inyo mancintoi dunia ko. Inyo lah payi 
ka Tesalonika. Si Kreskes lah payi ka 
Galatia, nan si Titus ka Dalmatia. 

11 Hanyo Lukas nan tingga jo ambo. 
Japuiklah si Markus, bawoklah inyo 
samo-samo jo angkau, dek karano inyo 
dapek mambantu dalam karajo ambo. 

12 Ambo lah manyuruah si Tikhikus payi 
ka Efesus. 

13 Jikok angkau datang, bawoklah jubah 
nan ambo tinggakan di Troas, di rumah 
si Karpus. Bawok pulolah kitab-kitab 
ambo, tarutamu kitab-kitab nan dibuwek 
dari karateh kulik. 

14Si Aleksander, tukang timbago tu, 
lah mangarajokan parkaro-parkaro nan 
sangaik jahek taradok ambo. Tuhan 

ka mambalehkan ka inyo sasuwai jo 
karajonyo. 

15 Angkau sandiri musti ingek-ingek 
taradok inyo, dek karano inyo manantang 
sangaik barito nan kito baritokan. 

16 Dikutiko ambo partamu kali, 
mangamukokan pambelaan diri 
ambo, indak surang juwo doh urang 
nan mangawani ambo: kasadonyo 
maninggakan ambo. Mudah-mudahan 
Allah indak manyalahkan urang-urang tu 
dalam parkaro iko! 

17 Tapi, Tuhan mangawani ambo. Baliau 
mambarikan kakuatan, sainggo ambo 
bisa mambaritokan kasadonyo Injil tu, 
supayo dapek didanga dek kasadonyo 
urang, nan indak urang Yahudi. Nan 
ambo lapeh dari bahayo ukunan mati. 

18 Batua, Tuhan ka malapehkan ambo, 
dari satiyok usawo nan jahek taradok 
ambo. Baliau ka mambawok ambo jo 
sanang salamaik masuak Karajaan-Nyo 
di sarugo. Andaklah Baliau dimuliekan 
salamo-lamonyo! Amin. 

19 Salam ambo kabake si Priskila jo 
si Akwila, sarato untuak kaluarga si 
Onesiforus. 

20 Si Erastus tingga di Korintus, si 
Trofimus lah ambo tinggakan dalam ka 
adaan sakik di Miletus. 

21Ba usawolah sacapeknyo untuak 
datang sabalun musin dingin. Si Ebulus, 
si Pudes, si Linus, sarato jo si Klaudia 
inyo bi bakirin salam kabake angkau; 
baitu pulo kasadonyo sudaro sa iman 
nan lainnyo. 

22 Mudah-mudahan Tuhan tatap 
manyaratoi angkau. Mudah-mudahan 
Tuhan mambarakaik-i sudaro-sudaro! 
Salam aromaik dari kami, Paulus 


Titus 


1 1 Anak ambo si Titus! Ambo, si 
Paulus, mambuwek surek ko sabagai 
pisuruah Allah, sarato sabagai rasul 

Isa Almasih. Ambo dipiliah, sarato di 
utuih untuak manolong urang-urang 
piliahan Allah, supayo manjadi kuwaik 
dalam imannyo. Ambo musti pulo 
mambimbiang urang-urang tu, supayo 
inyo buliah tawu jo pangajaran nan 
bana, nan di ajakan dek agamo kito. 

2 Pangajaran tu badasarkan harapan, 
baraso kito ka manarimo iduik sajati 
nan kaka. Allah lah manjanjikan iduik tu 
sajak sabalun parmuloan jaman -- Allah 
indak mungkin baduto. 

3Dikutiko nan tapek, Allah manyatokan 
janji-Nyo tu dalam pasan-Nyo. Pasan tu 
lah dipicayokan kabake ambo, nan ambo 
manyampaikannyo ateh parentah Allah 
Panyalamaik kito. 

40ih Titus, angkau adolah sabana-bana 
anak ambo, dek karano, kito lah 
samo-samo ba iman kapado Isa Almasih. 
Ambo ma arokkan mudah-mudahan 

Allah Bapak, sarato jo Isa Almasih Rajo 
Panyalamaik kito, mambari barakaik 
sarato jo aman santoso kabake angkau. 
> Ambo tinggakan angkau di Kreta, 
supayo angkau dapek ma uruih karajo- 
karajo nan paralu juwo lai di atur. Supayo 
angkau ma angkek pulo pamimpin- 
pamimpin jamaat di satiyok kota. Sarato 
kana-ilah pitunjuak-pitunjuak ambo ko: 

6 Surang pamimpin jamaat andaklah 
urang nan indak bacacek, inyo musti 
hanyo punyo bini surang; anak-anaknyo 
musti lah ba iman kapado Isa Almasih, 
sarato indak takato sabagai anak nan 
indak bakatantuan, atau indak bisa di 
atur. 

7Paniliak jamaat, adolah urang nan 
ma uruih karajo Allah, inyo indak buliah 
bacacek. Inyo indak buliah uju atau 
parabo, atau pamabuak, atau suko 
bacakak, atau cangok dipitih. 

8 Inyo musti suko manarimo urang di 
rumahnyo, suko ka parkaro-parkaro nan 
baiak, dapek manahan diri, luruih, suci, 
sarato bataratik. 

9Inyo musti bapacik taguah ka 
pangajaran nan dapek dipicayoi, 
bakcando nan lah di ajakan kabake 

inyo. Jo caro nan baitu inyo mampu 
manasiyaik-i urang, badasarkan 
pangajaran nan bana, sarato 
manyatokan kasalahan urang-urang nan 
manantang inyo. 

10 Dek karano, banyak urang nan suko 
mambarontak, tarutamu urang-urang 
nan dulunyo ba agamo Yahudi: inyo 
bi mangicuahi urang lain jo ota-ota 
dutonyo. 

11 Urang-urang nan bakcando itu musti 
dipakok muncuangnyo, dek karano 
inyo mangacaukan banyak kaluarga, 
jo sagalo pangajaran nan indak-indak. 
Inyo pabuwek bakcando itu, hanyo dek 
karano niyo mancari labo nan indak 
patuik! 

12 Panah surang nabinyo sandiri, nan 
barasa dari Kreta juwo, mangatokan, 
"Urang-urang Kreta taruih baduto, 
sarato bakcando binatang buweh, nan 
rakuih sarato pamaleh." 

13 Apo nan dikatokan dek nabi tu iyo 
batua. Itu sababnyo mangko angkau 
musti mamparingekkan urang-urang tu 
sacaro jaleh: supayo inyo tatap bapacik 
ka pangajaran nan bana, 


TITUS 1.14-2.2 4 


14 sarato indak lai bapacik kabake 
kaba bagalau urang Yahudi, atau ka 
sagalo paratuaran nan dibuwek, dek 
urang-urang nan manulak pangajaran 
nan bana tu. 

15 Sagalo sasuatu adolah suci bagi 
urang-urang nan suci. Tapi, bagi 
urang-urang nan pikierannyo kumuah, 
sarato nan indak ba iman, indak ado 
ciyek juwo doh nan suci dek inyo, dek 
karano, pikieran jo ati nuraninyo lah 
kumuah! 

16 Urang-urang tu bi mangatokan, 
baraso inyo tawu jo Allah, padohal 
sagalo karajonyo mamungkie-inyo. 
Urang-urang tu manjajokkan, sarato 
inyo indak namuah patuah: inyo 
adolah urang-urang nan indak mampu, 
mangarajokan sasuatu nan baiak. 

2 l Tapi nan angkau, Titus, andaklah 
angkau ma ajakan pangajaran nan 
tapek. 

2 Nasiyaik-ilah urang laki-laki nan tuwo, 
supayo inyo manahan diri, bijaksano, 
sarato iduik sabagai urang nan patuik 
di aromaik-i. Inyo musti pulo bapacik 
kabake pangajaran nan bana nan dari 

Allah, mangasiahi sacaro samparono, 
namuah sansaro sacaro jo tabah. 

3Baitu pulo, andaklah angkau 
manasiyaik-i padusi-padusi nan tuwo, 
supayo parangainyo sasuwai jo apo 
nan patuik, bagi urang nan iduik 
sangajo untuak Allah. Inyo indak buliah 
mampitanah urang lain, sarato indak 
buliah pancandu minunan kareh. Inyo 
musti ma ajakan parkaro-parkaro nan 
baiak, 

4supayo jo caro itu, inyo dapek 
mandidik padusi-padusi nan mudo, 
untuak mangasiahi lakinyo, sarato jo 
anak-anaknyo, 

? supayo inyo manjadi bijaksano, iduik 
suci, sarato manjadi bini nan baiak di 
rumah tanggo, nan tunduak kabake 
lakinyo. Jo caro nan baitu, indak ado lai 
urang nan ka dapek mancacek barito 
dari Allah. 

6 Baitu pulo, nasiyaik-ilah urang-urang 
mudo, supayo inyo manjadi bijaksano. 

7 Dalam sagalo parkaro, andaklah 
angkau manjadi taladan jo parangai nan 
elok. Jikok angkau ma aja, angkau musti 
luruih sarato jo basungguah-sungguah. 

8 Pagunokanlah kato-kato nan 
bijaksano, nan indak dapek dicacek 
dek urang, supayo lawan-lawan angkau 
manjadi malu, dek karano indak ado 
parkaro-parkaro buruak, nan dapek inyo 
katokan tantang kito. 

9 Budak-budak musti tunduak 
kabake induak samangnyo, sarato 
manyanangkan ati induak samangnyo 
dalam sagalo parkaro. Inyo indak buliah 
mambantah, 

10 atau mancilok. Andaklah inyo 
mampanampakkan, baraso inyo tatap 
basikap baiak sarato satiya, supayo jo 
sikapnyo tu urang bi mamuji pangajaran 
tantang Allah, Panyalamaik kito. 

11 Dek karano Allah lah manyatokan 
rahmaik-Nyo, guno untuak 
manyalamaikkan kasadonyo umaik 
manusia. 

12 Rahmaik Allah tu mandidik kito, 
supayo kito, indak lai iduik balawanan 
jo nan katuju dek Allah, sarato indak 
lai ma ikuik-i ka inginan duniawi. Kito 
dididik untuak iduik dalam dunie ko, jo 
sacaro tawu manahan diri, tuluih sarato 
jo satiya kapado Allah. 

13 Kiniko kito sadang manantikan, Ari 
nan kito arok-arokkan tu; di Ari tu dunia 
ko, ka maliyek kamuliaan Isa Almasih, 
iyolah Allah Nan Basa, Rajo Panyalamaik 
kito. 

14 Baliau lah mangarobankan diri-Nyo 
untuak kito, untuak malapehkan kito dari 
sagalo nan jahek, sarato manjadikan 
kito suatu umaik nan lah lapeh dari doso, 
nan hanyo manjadi miliak-Nyo sajo, nan 
rajin babuwek baiak. 

15 Ajakanlah kasadonyo tu, nasiyaik- 
ilah, sarato paringekkanlah urang-urang 
pandanga angkau tu, jo panuah wibawa. 
Janlah mampadiyakan surang juwo pun 
urang, nan marandahkan angkau. 

lIngekkanlah anggota jamaat- 

jamaat angkau tu, supayo inyo 
tunduak kabake pamimpin-pamimpin, 
sarato jo kabake panguwaso nagara, 
patuah, sarato jo basadiyo mangarajokan 
satiyok karajo nan baiak. 

2 Katokan kabake urang-urang tu, 
supayo inyo jan mampitanah, atau 
batangka jo siya-siyanyo, malainkan 
supayo inyo tatap basikap ramah. 
Andaklah urang-urang tu tatap basikap 

lamah lambuik taradok kasadonyo 
urang. 

3Dek karano, dawulu kito sandiri pun 
pandie pulo, sasek, sarato indak patuah. 
Kito dipabudak dek bamacam-macam 
napasu, sarato jo ka inginan, kito iduik 
jo niyaik-niyaik jahek, sarato pambingik, 
sarato banci mambanci-i. 

4Tapi Allah, Panyalamaik kito 
manyatokan kasiah, sarato jo 
kabaiakkan ati-Nyo kabake kito. 

> Baliau manyalamaikkan kito, bukan 
dek karano kito lah mangarajokan 
sasuatu nan baiak doh, tapi dek karano 
Baliau sandiri maraso ibo kabake kito. 
Baliau manyalamaikkan kito malalui Roh 
Allah, nan mambari kito kalayieran baru, 
iduik baru, jo sacaro mambasuah kito. 

6 Allah mancurahkan Roh-Nyo kabake 
kito, jo parantaroan Isa Almasih, Rajo 
Panyalamaik kito, 

7 supayo dek rahmaik Isa Almasih, 
kito ba elok baliak jo Allah, sarato kito 
mandapek iduik sajati nan kaka, nan 
kito arok-arokkan. 

8 Kato-kato ko sabana-bana batua. 
Ambo niyo angkau manakankan parkaro- 
parkaro nan iko, supayo urang-urang 

nan ba iman kapado Allah, sabana-bana 
ba usawo untuak mangarajokan karajo- 
karajo nan baiak, sarato baguno untuak 
kasadonyo urang. 

9 Jauah-ilah sagalo padebaik-an nan 
indak baguno, curito-curito asa-usua, 
patangkaran, sarato pacakak-an, 
tantang paratuaran agamo. Kasadonyo 
tu indak ado gunonyo, sarato indak ado 
doh labonyo. 

10 Urang nan manyababkan silang 
salisiah dalam jamaat, andaklah angkau 
paringekkan sakali duwo kali: sasudah 
tu, janlah bagaua juwo lai jo inyo. 

1! Angkau tawu, baraso urang nan 
bakcando itu indak bataratik, sarato 
doso-dosonyo mambuktikan baraso inyo 
basalah. 

12 Sacapeknyo, sasudah ambo ma utuih 
si Artemas atau si Tikhikus kabake 
angkau, ba usawo pulolah sacapek 
mungkin untuak datang kabake ambo, di 
Nikopolis, dek karano ambo bamukasuik 
manatap disinan salamo musin dingin. 

13 Ba usawolah sungguah-sungguah 
untuak mambantu si Zenas, nan ahli 
jo paratuaran tu, sarato jo si Apolos, 

supayo inyo bisa barangkek, sarato jan 
sampai inyo bakakurangan. 

14 Urang-urang kito musti baraja 
mangarajokan parkaro-parkaro nan 
baiak, supayo dapek mamanuahi sagalo 
kabutuahan nan sangaik diparalukan, 
jan sampai urang-urang tu iduik indak 
baguno. 

15 Kasadonyo sudaro-sudaro nan ado 
samo-samo jo ambo, inyo bi bakirin 
salam kabake angkau. Sampaikanlah 
salam kami kabake kanti-kanti kito 
nan sa iman. Mudah-mudahan Tuhan 
mambarakaik-i sudaro kasadonyo. 
Salam aromaik dari kami, Paulus 


Filemon 


1 1 Sudaro Filemon, kawan sarato jo 
kanti kami! Ambo, si Paulus surang 
tahanan dek karano di Isa Almasih, 
samo-samo jo sudaro kito si Timotius, 
mambuwek surek ko kabake angkau, 

2 Sarato jo kabake jamaat nan 
bakumpua di rumah angkau, sarato 
kabake sudari kito, si Apfia sarato jo 
kanti sapajuwangan kito, si Arkhipus. 

3 Kami ma arokkan, mudah-mudahan 
Allah Bapak kito, sarato jo Tuhan Isa 
Almasih, mambari barakaik sarato 
jo aman santoso kabake angkau 
kasadonyo. 

4Satiyok kali ambo badowa, ambo 
manyabuik namo sudaro sarato jo 
batarimo kasih kapado Allah. 

? Dek karano ambo mandanga, baraso 
sudaro sabana-bana ba iman kapado 
Tuhan Isa Almasih, sarato mangasiahi 
kasadonyo umaik Allah. 

5 Ambo badowa mudah-mudahan 
pasudaroan kito sabagai urang-urang 
nan ba iman, ka ma asiekan pangaratian 

nan labiah dalam, ateh sagalo barakaik 
nan kito miliak-i, dek karano basatu jo 
Isa Almasih. 

7Oih sudaro Filemon, kasiah angkau 
taradok kasadonyo umaik Allah, 
manggadangkan ati ambo, sarato 
mambari dorongan kabake ambo! 
Kasadonyo umaik Allah, lah jadi 
basukocito dek karano di angkau. 

8 Dek karano itu, sabagai surang 
sudaro nan sa iman, ambo bisa sajo 
mamarentahkan angkau, untuak 
mangarajokan apo nan musti angkau 
karajokan. 

?Tapi, dek karano ambo mangasiahi 
angkau, ambo hanyo mamintak sajo. 
Ambo ko surang urang tuwo, nan kiniko 
sadang ditahan di pinjaro, dek karano di 
Isa Almasih. 

10 Ambo, si Paulus, mangamukokan 
suatu pintak kabake angkau tantang diri 
si Onesimus, inyo, nan adolah anak di 
ambo dalam Isa Almasih. Dek karano, di 
dalam pinjaro ko ambo lah jadi bapak 
rohaninyo. 

11 Dawulu inyo indak baguno doh 
untuak angkau, tapi nan kiniko inyo 

baguno, bukan sajo untuak angkau, tapi 
untuak ambo iyo pulo. 

12 Kiniko, urang nan ambo kasiahi tu, 
ambo kirin baliak kabake angkau. 

13 Sabananyo, ambo niyo manahan inyo 
samo-samo jo ambo, sabagai pangganti 
angkau, supayo inyo bisa mambantu 
ambo, salamo ambo ditahan di pinjaro 
ko, dek karano mambaritokan Injil nan 
dari Allah. 

14 Tapi, ambo indak namuah doh 
mangarajokan sasuatu, jikok angkau 
alun satuju. Ambo labiah suko, jikok 
angkau mangarajokannyo sacaro jo 
karilahan ati sandiri: ambo indak 
namuah doh mamaso angkau. 

15 Mungkin, si Onesimus bapisah dari 
angkau untuak samantaro wakatu, 
supayo angkau bisa mandapekkan inyo 
baliak untuak salamo-lamonyo. 

16 Kiniko, inyo bukan hanyo surang 
budak untuak angkau: inyo labiah dari 
itu. Inyo adolah sasamo urang Kristen 
nan tacinto. Inyo baguno sangaik untuak 
ambo, apo lai untuak angkau! Tantu inyo 
baguno sangaik, biya sabagai budak, 
ataupun sabagai surang sudaro di dalam 
Tuhan! 

17 Dek karano itu, karano angkau 
ma anggap ambo ko kanti sasamo 
urang Kristen, mako tarimolah baliak si 
Onesimus, samo jo bakcando angkau 
manarimo ambo. 

18 Jikok inyo basalah, atau ba utang 
kabake angkau, biyalah ambo nan 
manangguang kasadonyo tu. 

19 Nah, eloklah ambo tulihkan bana 
disiko: Ambo, si Paulus, nan ka 
mambayie kasadonyo. (Tantu indak 
paralu doh ambo ingekkan, baraso 
angkau sandiri ba utang kabake ambo, 
iyolah iduik angkau nan baru sabagai 
urang Kristen.) 

20Dek karano itu, karano di Tuhan 
cubolah tolong ambo, gadangkanlah 
ati ambo sabagai sudaro di dalam Isa 
Almasih. 

21 Ambo mambuwek surek ko, dek 
karano yakin, baraso angkau ka 
mampalakukan apo nan ambo pintak. 
Malahan ambo tawu, angkau ka 
mampalakukan labiah dari itu. 

22 Samantaro itu, tolong sadiyokan 
biliak untuak ambo di rumah angkau, 
dek karano ambo baharok, Allah 
mampalakukan dowa sudaro-sudaro, 

sarato mambawok ambo babaliak 
kabake angkau kasadonyo. 

23 Si Epafras, nan samo-samo jo ambo 
di pinjaro, dek karano di Isa Almasih, 
bakirin salam kabake angkau. 

24 Tarimo pulolah salam kanti-kanti 
ambo: si Markus, si Aristarkhus, si 
Demas, sarato jo si Lukas. 

25 Mudah-mudahan Tuhan Isa Almasih 
mambarakaik-i angkau kasadonyo. 
Salam aromaik dari kami, Paulus 


Ibrani 


1 ' Dijaman saisuak, lah acok kali 
Allah mangecek kabake niniak 

muyang kito, malalui nabi-nabi, jo 
bamacam-macam caro. 

2 Tapi dijaman nan tarakir ko, Baliau 
mangecek kabake kito jo parantaroan 
Anak-Nyo. Malalui Anak-Nyo ko lah, 
Allah manjadikan kasadonyo alam 
nangko. Nan Allah lah manantukan, 
baraso Anak-Nyo ko pulolah, nan bahak 
mamiliak-i sagalo sasuatu. 

3Anak-Nyo ko lah, nan mamancakan 
cahayo kamuliaan Allah nan gilang- 
gumilang: Baliaulah gambar nan nyato 
dari diri Allah sandiri. Baliau pulolah nan 
mamaliaro kasamparonoan alam nangko, 
jo firman-Nyo nan sangaik bakuwaso. 
Sasudah Baliau mamungkinkan manusia 
untuak dilapehkan dari doso-dosonyo, 
mako Baliau manduduak-i kurisi 
pamarentahan di sarugo, samo-samo jo 
Allah, Panguwaso nan paliang tinggi. 

4Anak Allah tu mandapek pangkaik nan 
jauah labiah tinggi dari malekaik, baitu 

pulo namo nan dibarikan Allah kabake 
Baliau, jauah pulo labiah ta aromaik 
daripado namo nan dibarikan kabake 
malekaik. 

“Indak panah doh Allah bakato 
bakcando iko, kabake salah surang pun 
malekaik, "Angkaulah Anak-Den: di ari 
iko Aden manjadi Bapak angkau." Indak 
panah pulo doh Allah bakato bakcando 
iko, tantang malekaik, nan nama pun 
juwo, "Aden ka manjadi Bapaknyo, nan 
inyo ka manjadi Anak-Den." 

6 Tapi, pado maso Allah ma utuih 
Anak-Nyo nan suluang ka dunie ko, 
Allah bakato bakcando iko, "Kasadonyo 
malekaik Allah wajib manyambah Anak 
tu." 

'Tantang malekaik-malekaik, Allah 
bakato bakcando iko, "Allah mambuwek 
malekaik-malekaik-Nyo manjadi angin, 
sarato palayan-palayan-Nyo manjadi 
nyalo api." 

8Tapi kabake Anak tu, Allah bakato, 
"Kurisi Angkau, ya Allah, ka kaka 
salamo-lamonyo! Pamarentahan Angkau 
adolah pamarentahan nan adie. 

9 Angkau suko kabake ka adielan, 
sarato jajok kabake nan curang: itulah 

sababnyo Allah, Allah Angkau, mamiliah 
Angkau sarato mambarikan kabake 
Angkau ka aromatan nan mandatangkan 
sukocito, malabiahi dari kanti-kanti 
Angkau." 

10 Allah bakato pulo, "Angkau, Tuhan, 
pado mulonyo manjadikan bumi, nan 
Angkau sandiri mambuwek langik. 

11 Kasadonyo tu ka ilang lanyok, sarato 
ka lusuah bakcando pakaian; tapi nan 
Angkau indak ka barubah. 

12 Kasadonyo alam ko ka Angkau lipek 
bakcando baju, sarato ka Angkau tuka jo 
nan lain. Tapi nan Angkau indak panah 
ka barubah, nan iduik Angkau indak ka 
bakasudahan." 

13 Allah indak panah doh bakato 
bakcando iko, kabake salah surang pun 
malekaik, "Duduaklah di sabalah suwok- 
Den, sampai musuah-musuah angkau 
Den tunduakkan kabake angkau." 

14 Jikok baitu, malekaik-malekaik tu 
apo nan sabananyo? Inyo adolah roh-roh 
nan malayani Allah, sarato nan disuruah 
dek Allah, untuak manolong urang-urang 
nan ka manarimo kasalamatan. 

2 1 Itulah sababnyo mangko kito 
musti labiah basungguah-sungguah, 

bapacik kabake sagalo pangajaran 

nan lah kito danga, supayo kito jan 
maninggakan kayakinan kito. 
2Pasan-pasan nan lah disampaikan 
dek malekaik-malekaik, kabake niniak 
muyang kito, tanyato bana, urang-urang 
nan indak ma ikuik-i, atau indak 
mamatuahinyo, ka manarimo ukunan 
nan sabandiang. 

3 Apo lai jo kasalamatan, nan sangaik 
luwa biaso daripado pasan-pasan tu! 
Jikok kito indak ma arahkan paratian kito 
taradok kasalamatan tu, tantu kito indak 
ka talapeh doh dari ukunan. Dek karano, 
Tuhan sandirilah nan partamu-tamu 
manyuwaraikkan kasalamatan tu, urang- 
urang nan mulo-mulo mandangakannyo, 
lah mambuktikan kabanarannyo kabake 
kito. 

4Disampiang itu, Allah sato 
manguwaikkan pangakuan urang- 
urang tu, jo sacaro mambuwek 
sagalo macam mukjizat, sarato jo 
parkaro-parkaro nan luwa biaso, sarato 
mambagi-bagikan pambarian-pambarian 
dari Roh Allah, manuruik ka inginan-Nyo 
sandiri. 

5 Malekaik-malekaik indak mandapek 
kuwaso doh dari Allah, untuak 
mamarentah di dunia baru nan ka tibo, 
iyolah dunia nan sadang kito pakecekkan 
ko. 

6 Sabaliaknyo, di suatu bagian di Alkitab 
ado tatulih bakcando iko, "Manusia tu 
apo, ya Allah, sainggo Angkau niyo 
mangana inyo? Manusia hanyo manusia 
sajo, tapi Angkau mamparatikannyo! 

7 Untuak wakatu nan singkek, Angkau 
manjadikan inyo saketek labiah randah 
daripado malekaik. Angkau mambarikan 
kabake inyo pangkaik nan mulie, sarato 
nan ta aromaik, 

8 sarato manjadikan inyo panguwaso 
ateh sagalo sasuatu." Nah, jikok 
dikatokan, baraso Allah manjadikan 
manusia "panguwaso ateh sagalo 
sasuatu", itu ba arati, baraso indak 
ado sasuatu pun, nan indak di bawah 
kakuwasoan manusia. Biyapun baitu, 
kiniko kito indak maliyek doh manusia 
bakuwaso ateh sagalo sasuatu. 

?Tapi kito lah maliyek Isa Almasih 
bakuwaso! Baliau dijadikan saketek 
labiah randah, daripado malekaik, 
untuak maso nan sabanta, supayo 

ateh kabaiakkan ati Allah, Baliau 
dapek mati untuak kasadonyo umaik 
manusia. Kiniko kito lah maliyek Baliau 
dibari pangkaik nan mulie, sarato nan 
ta aromaik, dek karano Baliau lah 
manangguang sansaro sampai mati. 

10 Tyo lah sapatuiknyo Allah -- nan 
manjadikan sagalo sasuatu untuak 
mukasuik-Nyo sandiri -- manjadikan Isa 
Almasih Panyalamaik nan samparono, 
malalui sansaro. Jo caro itu Allah dapek 
ma ajak banyak urang, untuak sato 
dimuliekan samo-samo jo Isa Almasih. 
Dek karano Baliaulah pambukak jalan 
bagi urang-urang tu, untuak bisa 
disalamaikkan. 

11 Īsa Almasih mambarasiahkan 
manusia dari sagalo dosonyo, Baliau 
nan mambarasiahkan, sarato jo 
urang-urang nan lah dibarasiahkan tu, 
samo-samo mampunyoi ciyek Bapak. 
Itulah sababnyo, mako Isa Almasih indak 
malu ma akui urang-urang tu, sabagai 
sudaro-sudaro-Nyo. 

12 Isa Almasih bakato kapado Allah, 
"Ambo ka mambaritokan kabake sudaro- 
sudaro Ambo, tantang Angkau. Ambo ka 

mamuji Angkau di dalam patamuan inyo 
tu." 

13]sa Almasih bakato pulo, "Ambo 
ka manggantuangkan harapan Ambo 
kapado Allah." Baliau mangatokan pulo, 
"Ikolah Ambo, samo-samo jo anak-anak 
nan lah dibarikan Allah kabake Ambo." 

14 Dek karano, urang-urang nan Baliau 
sabuik anak tu, adolah mukaluak 
manusia nan bisa mati, mako Isa 
Almasih sandiri manjadi samo jo urang- 
urang tu, sarato iduik dalam ka adaan 
manusia. Baliau pabuwek bakcando itu, 
supayo jo kamatian-Nyo tu, Baliau dapek 
mambinasokan Ubilih nan manguwasoi 
mauik. 

15 Jo caro itu, Baliau malapehkan urang- 
urang nan salamo iduik dipabudak, dek 
karano takuik kabake mauik. 

16 Nyatolah, baraso bukan malekaik doh 
nan ditolong-Nyo, tapi katurunan Nabi 
Ibrahim. 

17 Iko ba arati, baraso Baliau musti 
manjadi samo jo sudaro-sudaro-Nyo 
dalam sagalo parkaro. Jo caro itu Baliau 
dapek manjadi Imam Basa nan satiya, 
sarato punyo raso ibo. Jo palayanan 
Baliau tu doso manusia dapek di ampuni. 

18 Dek karano, Baliau sandiri panah 
manangguang sansaro, sarato lah panah 
dicubo-i, mako Baliau dapek manolong 
urang-urang nan kanai cobaan, dek 
karano Baliau sandiri panah dicubo-i, 
sarato lah panah sansaro. 

t Sudaro-sudaro nan samo- 

samo Kristen, nan lah dipanggie 
pulo dek Allah! Cubolah pikie, inok 
manuangkanlah tantang Isa Almasih ko! 
Allah ma utuih Baliau, sangajo untuak 
manjadi Imam Basa dalam agamo nan 
kito picayoi. 

2 Baliau satiya kapado Allah, nan lah 
mamiliah Baliau untuak karajo itu, 
bakcando Nabi Musa sa isuak, inyo satiya 
pulo mangarajokan tugehnyo di Rumah 
Allah. 

3Tapi Isa Almasih patuik mandapek ka 
aromatan, nan labiah gadang daripado 
Nabi Musa. Dek karano, urang nan 
mambuwek rumah musti mandapek ka 
aromatan, nan labiah gadang daripado 
rumah tu sandiri. 

4Batua, satiyok rumah ado urang nan 
mambuweknyo, tapi nan mambangun 
sagalo sasuatu adolah Allah sandiri. 

> Nabi Musa satiya sabagai palayan di 
Rumah Allah, sarato manyampaikan 
parkaro-parkaro nan ka di baritawukan 
dek Allah, untuak maso nan ka tibo. 

6 Tapi, Isa Almasih satiya sabagai Anak 
nan batangguang jawab, taradok Rumah 
Allah. Kito ko lah nan Rumah Allah, jikok 
kito layi tatap basumangaik, sarato tatap 
yakin untuak mandapek apo nan kito 
arokkan. 

7 Dek karano itu, bakcando nan 
dikatokan dek Roh Allah, "Jikok pado ari 
ko kalian mandangakan suwaro Allah, 

8janlah kalian basikareh kapalo, 
bakcando niniak muyang kalian, kutiko 
inyo bi mambarontak taradok Allah, 
sarato ma uji Allah di padang pasie. 

9 'Disinan niniak muyang kalian 
mancuboi Den, sarato ma uji Den,' kato 
Allah, 'padohal inyo lah maliyek karajo 
Den, ampek puluah tawun lamonyo.' 

10 Itulah sababnyo mangko Den marabo 
taradok urang-urang tu, sarato Den 
mangatokan, 'Urang-urang tu tatap 
indak satiya, sarato anggan mamatuahi 
sagalo parentah Den.' 

11 Aden bangih sarato basumpah, 
'Urang-urang tu, indak ka masuak doh 

ka nagari tu, untuak dapek balapeh 
panek samo-samo jo Den." 

1? Sudaro-sudaro, ingek-ingeklah, jan 
sampai ado agak surang juwo, di antaro 
angku-angku nan atinyo baitu jahek, 
sarato indak ba iman, sainggo inyo 
baputa manjauahi Allah nan iduik! 

13 Jadi, supayo jan ado surang pun juwo 
di antaro angku-angku, nan takicuah dek 
doso, sainggo malawan Allah, andaklah 
angku-angku samo-samo manasiyaik-i 
satiyok ari, salamo kito layi iduik juwo 
lai, dalam jaman nan dinamokan "Ari 
Iko" di dalam Alkitab. 

14 Kito kasadonyo adolah kanti 
sapajuwangan jo Isa Almasih, asa kito 
layi mamacik taguah sampai akie, pado 
kayakinan nan lah kito miliak-i pado 
mulonyo. 

15 Ikolah nan tatulih di Alkitab, "Jikok 
pado ari ko, kalian mandanga suwaro 
Allah, janlah kalian basikareh kapalo, 
bakcando niniak muyang kalian, kutiko 
inyo bi mambarontak taradok Allah." 

16 Nah, siyapokoh urang-urang nan 
mandanga suwaro Allah, sudah tu inyo 
mambarontak taradok Baliau? Itulah 

kasadonyo urang nan dipimpin dek Nabi 
Musa, kaluwa dari Mesir, iyo ndak? 

17 Sarato taradok siyapokoh Allah 
bangih salamo ampek puluah tawun? 
Taradok urang-urang nan badoso, nan bi 
mati di padang gurun, iyo ndak? 

18 Kutiko Allah basumpah bakcando iko, 
"Urang-urang tu indak ka bi masuak 
doh ka nagari tu, untuak dapek balapeh 
panek samo-samo jo Den" -- siya 
pulokoh nan dimukasuik dek Allah? Nan 
dimukasuik iyolah, urang-urang nan 
mambarontak taradok Allah, iyo ndak? 

19 Kiniko kito lah mangarati, baraso 
urang-urang tu indak dapek doh masuak, 
dek karano inyo indak bi ba iman kapado 
Allah. 

4 | Nah, janji Allah balaku juwo lai, 

kito ka di agiah balapeh panek nan 
dijanjikan dek Baliau. Jadi, andaklah kito 
manjago, supayo jan ado agak surang 
juwo pun di antaro angku-angku, nan 
tanyato indak marasokan lamak balapeh 
panek nan dijanjikan tu. 

2 Dek karano Injil tu lah dibaritokan 
kabake kito, samo jo bakcando kabake 
urang-urang tu. Tapi kabake urang-urang 
tu, barito tu indak ado doh gunonyo. Dek 

karano kutiko inyo mandanga barito tu, 
inyo indak bi picayo. 

3Tapi kito nan layi ba iman, ka 
manarimo balapeh panek nan dijanjikan 
dek Allah tu. Itu sasuwai jo apo nan 
dikatokan dek Allah, nan bakcando 
iko, "Aden bangih sarato basumpah, 
'Urang-urang tu indak ka bi masuak doh, 
untuak dapek balapeh panek samo-samo 
jo Den.'" Allah bakato baitu, biyapun 
karajo-Nyo lah salasai sajak Baliau 
manjadikan dunia ko. 

“Dek karano, tantang parkaro ari nan 
katujuah, ado tatulih di Alkitab bakcando 
iko, "Pado ari nan katujuah Allah baranti 
dari sagalo karajo-Nyo." 

5 Tantang parkaro itu ditulihkan baliak, 
bakcando iko, "Urang-urang tu indak 
ka bi masuak doh ka nagari tu, untuak 
dapek balapeh panek samo-samo jo 
Den." 

6 Jadi, urang-urang nan partamu-tamu 
mandanga barito tantang Injil tu, indak 
ka manarimo doh balapeh panek tu, dek 
karano inyo indak bi picayo. Jikok baitu, 
lah jaleh baraso ado urang-urang lain, 
nan buliah manarimo balapeh panek tu. 

7 Dek karano, Allah lah manantukan 
suatu ari nan lain ciyek lai, nan 
dinamokan "Ari Iko". Batawun-tawun 
kamudian Allah mangecek tantang 
parkaro itu, malalui Nabi Daud, dalam 
ayaik nan disabuikkan cako, "Jikok pado 
ari iko angku-angku mandanga suwaro 
Allah, janlah angku-angku basikareh 
kapalo." 

8 Jikok santano Nabi Yosua, lah mambari 
urang-urang tu balapeh panek, nan 
dijanjikan dek Allah, mako Allah indak 
ka mangecek doh baliak, tantang suatu 
ari nan lain. 

9 Jadi bagi umaik Allah, ado juwo 
lai janji untuak balapeh panek, samo 
jo bakcando Allah baranti di ari nan 
katujuah tu. 

10 Dek karano, urang nan manarimo 
ari balapeh panek, nan dijanjikan dek 
Allah kabake inyo tu, inyo ka balapeh 
panek pulo dari sagalo karajonyo, samo 
jo bakcando Allah. 

1! Dek karano itu, molah kito ba 
usawo basungguah-sungguah, untuak 
manarimo ari balapeh panek, nan 
dijanjikan dek Allah tu. Jan sampai 
ado agak surang juwo pun dari kito 

nan tagurajai, bakcando urang-urang 
saisuak, dek karano indak ba iman 
kapado Allah. 

12 Kato-kato Allah adolah kato-kato nan 
iduik, sarato jo kuwaik; labiah tajam 
dari padang bamato duwo. Kato-kato 
tu manusuak sampai ka bateh, antaro 
jiwa jo roh; sampai ka bateh antaro 
paruwehan jo tulang nan itam, sainggo 
mangatawui sadalam-dalamnyo pikieran, 
sarato jo niyaik ati manusia. 

13 Indak ado ciyek juwo doh mukaluak 
nan ta andok dari pandangan Allah. 
Sagalo sasuatu batilanjang, sarato 
tabukak di adok-an Baliau. Kito musti 
mampatangguang-jawabkan kabake 
Baliau. 

14Itulah sababnyo mangko kito musti 
bapacik taguah, kabake pangakuan iman 
kito. Dek karano kito mampunyoi Imam 
Basa nan sabana basa, nan lah masuak 
sampai ka adok-an Allah -- Baliaulah Isa 
Almasih Anak Allah. 

15Imam Basa kito tu, bukanlah imam 
nan indak dapek sato marasokan 
kalamahan-kalamahan kito. Tapi 
sabaliaknyo, Baliau lah dicuboi dalam 
sagalo parkaro, samo jo bakcando 

kito sandiri; hanyo sajo Baliau indak 
babuwek dosol 

16 Dek karano itu, molah kito sacaro 
panuah kabaranian, mangadap Allah nan 
mamarentah sacaro elok ati. Allah ka ma 
ibo-i kito, sarato jo ka mambarakaik-i 
kito, supayo kito mandapek partolongan 
tapek pado wakatunyo. 

5 1 Satiyok imam basa dipiliah dari 

antaro umaik, sarato di angkek 

untuak malayani Allah, sabagai wakie 
dari urang-urang tu. Tugehnyo iyolah, 
mampasambahkan kapado Allah sagalo 
pambarian, sarato jo sagalo karoban 
untuak pangampunan doso. 

2Imam basa tu sandiri lamah dalam 
banyak parkaro, dek karano itu inyo 
dapek basikap lamah lambuik, taradok 
urang-urang nan indak tawu apo-apo, 
sarato urang nan sasek jalannyo. 

3Dek karano inyo sandiri lamah, 
mako inyo sandiri pun musti 
mampasambahkan karoban, indak 
sajo dek karano doso-doso umaik, tapi 
dek karano doso-dosonyo sandiri iyo 
pulo. 

4Indak surang juwo doh urang nan ma 
angkek dirinyo sandiri manjadi imam 

basa. Urang manjadi imam basa, jikok 
Allah nan mamanggie inyo untuak itu -- 
bakcando Nabi Harun. 

> Baitu pulo Isa Almasih. Baliau indak 
ma angkek diri-Nyo sandiri doh, untuak 
manjadi Imam Basa. Tapi Allah sandirilah 
nan ma angkek Baliau. Allah bakato 
kabake Baliau, "Angkaulah Anak-Den: 
pado ari ko Aden manjadi Bapak 
Angkau." 

6 Di ayaik nan lain Allah bakato pulo, 
"Angkau adolah Imam salamo-lamonyo, 
bakcando Imam Melkisedek." 

7 Pado maso Isa Almasih iduik di dunie 
ko, Baliau badowa sarato jo mamohon, 
jo pakiak sarato jo tangih kapado Allah, 
nan bisa manyalamaikkan Baliau dari 
mauik. Dek karano Baliau tunduak 
kapado Allah, sacaro panuah aromaik, 
mako pintak Baliau dipalakukan. 

81sa Almasih adolah Anak Allah, 
tapi biyapun baitu, Baliau baraja 
manjadi patuah malalui sansaro nan 
ditangguangkan-Nyo. 

9 Mako, sasudah Baliau dijadikan 
Panyalamaik nan samparono, Baliau 
manjadi tampaik asa kasalamatan nan 

kaka, untuak kasadonyo urang nan 
patuah kabake Baliau, 

10 sarato Allah pun manyatokan Baliau 
sabagai Imam Basa, bakcando Imam 
Melkisedek! 

11 Tantang parkaro pangkaik Isa 
Almasih sabagai Imam Basa, banyak 
nan paralu nan ka kami agiah tawu 
kabake angku-angku, tapi sulik untuak 
manarangkannyo, dek karano angku- 
angku lambek sangaik mangko ka 
mangarati. 

12 Sabananyo lah masonyo ko bagi 
angku-angku, untuak ka manjadi guru, 
tapi nyatonyo angku-angku paralu 
juwo lai baraja dari urang lain, tantang 
dasar-dasar partamu pangajaran Allah. 
Angku-angku alun dapek lai manarimo 
makanan nan kareh; angku-angku musti 
juwo lai hanyo minun susu. 

13 Urang, nan hanyo maminun susu 
juwo lai, ba arati inyo paja ketek tu baru: 
inyo alun punyo pangalaman, tantang 
apo nan bana sarato apo nan salah. 

14Makanan kareh adolah, untuak 
urang nan lah gadang dek karano di 
pangalaman, lah bisa mampasisiahkan 
nama nan baiak, nama nan jahek. 

1 Dek karano itu, molah kito baranjak 

ka palajaran-palajaran nan labiah 
lanjuik, tantang iduik sabagai urang 
Kristen, nan labiah samparono, sarato 
jan hanyo mamparatikan dasar-dasar 
partamu pangajaran agamo kito. Jan kito 
ma ulang baliak palajaran dasar, baraso 
urang musti baranti mangarajokan 
parkaro-parkaro nan indak baguno, 
sarato musti ba iman kapado Allah, 

2 atau palajaran dasar tantang parkaro 
pamandian, atau tantang parkaro 
malatakkan tangan ka urang, atau 
tantang parkaro iduik baliak sasudah 
mati, atau parkaro ukunan nan kaka. 

3 Molah kito, jikok Allah ma ijinkan, 
baranjak ka palajaran-palajaran nan 
labiah lanjuik! 

4 Dek karano, urang-urang nan lah bi 
marotaik, indak mungkin doh dibimbiang 
baliak. Inyo dawulu lah barado di 
dalam tarang nan dari Allah, sarato lah 
marasokan lamak pambarian Baliau. 
Inyo tu pun lah sato pulo dikuwasoi dek 
Roh Allah. 

> Urang-urang tu tawu dari 
pangalamannyo, baraso firman 
Allah tu baiak, sarato inyo lah marasoi 

pambarian-pambarian nan panuah 
kuwaso, dari jaman nan ka tibo. 

6 Tapi, sasudah itu inyo bi marotaik! 
Dima ka mungkin mambimbiang inyo 
baliak, untuak batobaik dari doso- 
dosonyo. Dek karano, urang-urang tu 
sadang manyalibkan Anak Allah sakali 
lai, sarato mambuwek Baliau dihino di 
adok-an urang banyak. 

7 Tanah nan ma isok ayie ujan, nan acok 
turun ka tanah tu, sudah tu ma asiekan 
sagalo tanaman nan baguno, untuak 
urang nan mangarajokannyo, tanah tu 
dibarakaik-i dek Allah. 

8 Tapi jikok tanah tu ma asiekan ilalang 
jo tanaman nan baduri, mako tanah 
tu indak ka ado lai gunonyo, isuak ka 
dikutuak-i dek Allah, akienyo dibaka 
abih. 

Tapi sudaro-sudaro nan tacinto, 
biyapun kami bakato baitu, tapi kami 
yakin tantang diri angku-angku. Kami 
yakin baraso angku-angku lah manarimo 
parkaro-parkaro nan labiah baiak, iyolah 
barakaik-barakaik, nan marupokan 
bagian dari kasalamatan angku-angku. 

10 Allah, bukannyo Allah nan indak adie. 
Baliau indak ka malupokan doh, apo nan 

angku-angku karajokan untuak Baliau, 
sarato jo kasiah nan angku-angku 
nyatokan kabake Baliau, biya dulu atau 
kiniko, dikutiko angku-angku manolong 
sudaro-sudaro sa iman. 

| Kami niyo sangaik, supayo satiyok- 
tiyok angku-angku tatap basumangaik 
sampai ka akienyo, sainggo angku-angku 
manarimo apo nan angku arok-arokkan 
tu. 

12 Kami indak niyo doh angku-angku 
manjadi pamaleh. Tapi, kami niyo 
supayo angku-angku iduik bakcando, 
urang-urang nan manarimo apo nan 
dijanjikan dek Allah, dek karano ba iman 
kabake Baliau, sarato dek karano saba 
mananti. 

13 Kutiko Allah bajanji kabake Nabi 
Ibrahim, Baliau basumpah, baraso 
Baliau ka mangarajokan apo nan lah 
dijanjikan-Nyo. Dek karano indak ado lai 
nan labiah tinggi daripado Allah, mako 
Baliau basumpah ateh namo Baliau 
sandiri. 

14 Baliau bakato, "Aden bajanji 
ka mambarakaik-i angkau, sarato 
manjadikan katurunan angkau manjadi 
banyak." 


IBRANI 6.15-19 21 


15 Nabi Ibrahim saba mananti, mako 
inyo manarimo apo nan dijanjikan dek 
Allah tu. 

16 Jikok urang basumpah, inyo 
basumpah ateh namo urang lain, nan 
labiah tinggi daripado inyo, mako 
sumpah tu manyudahi sagalo bantahan. 

17 Allah niyo manjalehkan kabake 
urang-urang nan manarimo janji-Nyo, 
baraso Baliau indak ka marubah 
rancana-Nyo. Itulah sababnyo mangko 
Baliau manambah sumpah di janji-Nyo 
tu. 

18 Duwo parkaro tu indak dapek 
barubah: Allah indak mungkin baduto 
tantang janji, sarato jo sumpah-Nyo. 
Dek karano itu, kito nan lah balinduang 
pado Allah, dibari kudaraik nan kuwaik 
untuak bapacik taguah, kabake harapan 
nan tabantang di adok-an kito. 

19 Harapan kito tu saroman jo sauah, 
nan tatanam sangaik dalam, sarato 
marupokan tampaik bapacik nan kuwaik, 
sarato tampaik nan aman untuak iduik 
kito. Harapan tu manambuih tabia, 
Ruwang Mahasuci di Rumah Tuhan di 
sarugo. 

20 Isa Almasih lah marintih jalan ka 
tampaik itu, untuak kito, sarato lah 
masuak kasinan manjadi Imam Basa 
kito, untuak salamo-lamonyo, samo jo 
bakcando Imam Melkisedek. 

1 Melkisedek ko adolah rajo dari 

Salem, sarato imam Allah Nan 
Mahatinggi. Kutiko Nabi Ibrahim babaliak 
dari paparangan mangalahkan rajo-rajo, 
Melkisedek tibo manyambuik inyo sarato 
mambarakaik-inyo. 

2 Mako Nabi Ibrahim mambarikan 
kabake Melkisedek saparsapuluah dari 
sagalo apo nan dirabuiknyo. (Namo 
Melkisedek ba arati, nan partamu-tamu, 
"Rajo Ka adielan": dek karano inyo rajo 
dari Salem, mako namonyo tu ba arati 
pulo "Rajo Aman Santoso".) 

3Tantang diri Melkisedek ko, indak ado 
ciyek juwo doh katarangan, apokoh inyo 
punyo apak atau punyo biyai atau punyo 
niniak muyang, indak ado pulo doh 
katarangan tantang kalayierannyo, atau 
pun tantang kamatiannyo. Baliau samo 
jo bakcando Anak Allah: baliau adolah 
imam nan kaka. 

“Jadi, kito liyek disiko, baralah ka 
basanyo Melkisedek ko: baliau sabana 

basa, sainggo Nabi Ibrahim bapak niniak 
muyang banso kito, mambarikan kabake 
baliau saparsapuluah dari sagalo sasuatu 
nan dipadapeknyo dalam paparangan tu. 

3 Di dalam paratuaran agamo Yahudi 
lah ditantukan, baraso imam-imam 
katurunan Lewi musti ma ambiak 
saparsapuluah dari pandapatan umaik 
Israel, iyolah sudaro-sudaronyo sandiri, 
biyapun inyo samo-samo katurunan Nabi 
Ibrahim. 

6 Melkisedek bukan katurunan Lewi, tapi 
inyo manarimo pulo saparsapuluah dari 
sagalo nan dirabuik dek Nabi Ibrahim, 
sarato malah baliau mambarakaik-i 
pulo Nabi Ibrahim, nan lah manarimo 
janji-janji dari Allah. 

7 Batua, indak bisa doh dibantah, 
baraso urang nan dibarakaik-i, adolah 
labiah randah daripado urang nan 
mambarakaik-inyo. 

8Imam-imam nan manarimo 
saparsapuluah bagian, dari pandapatan 
urang Israel tu, adolah imam nan bisa 
mati. Tapi manuruik Alkitab, Melkisedek 
nan manarimo pambarian saparsapuluah 
bagian tu, adolah urang nan tatap iduik. 

9 Buliah dikatokan, baraso Lewi -- nan 
katurunannyo ma ambiak saparsapuluah 
bagian dari umaik Israel - mambayie 
pulo bagian tu malalui Nabi Ibrahim, 
dikutiko Nabi Ibrahim mambayienyo 
kabake Melkisedek. 

10 Biyapun Lewi alun layie, tapi buliah 
dikatokan inyo lah ado di dalam tubuah 
Nabi Ibrahim niniak muyangnyo, dikutiko 
Melkisedek basuwo jo Nabi Ibrahim. 

11 Di bawah pimpinan imam-imam Lewi, 
paratuaran agamo Yahudi dibarikan 
kabake umaik Israel. Dek karano 
imam-imam Lewi dulu tu, indak dapek 
doh mangarajokan sacaro samparono, 
apo nan musti dikarajokannyo, mako 
musti ado imam nan lain, iyolah nan 
samo jo bakcando Imam Melkisedek, 
sarato bukan dari golongan Imam Harun 
lai! 

12 Nah, jikok pangkaik imam-imam 
barubah, mako paratuaran agamo 
Yahudi pun musti barubah pulo. 

13 Nan dimukasuikkan disiko iyolah 
Tuhan kito: Baliau dari suku lain, alun 
panah surang juwo lai dari suku Baliau 
tu nan batugeh sabagai imam. 

14 Kasadonyo urang tawu, baraso Tuhan 
kito barasa dari suku Yehuda; Nabi Musa 
indak panah doh manyabuik suku itu, 
sawakatu inyo babicaro tantang parkaro 
imam-imam. 

15 Parkaro nan dibicarokan ko manjadi 
labiah jaleh lai, dek datangnyo surang 
imam nan lain, nan samo jo bakcando 
Melkisedek, 

16 Baliau di angkek manjadi imam, 
bukan badasarkan paratuaran- 
paratuaran manusia doh, tapi 
badasarkan iduik-Nyo nan bakuwaso, 
sarato iduik-Nyo nan indak bakasudahan. 

17 Dek karano di Alkitab dikatokan, 
"Angkau adolah imam salamo-lamonyo, 
samo jo bakcando imam Melkisedek." 

18 Jadi, kiniko paratuaran nan lamo lah 
dikatapikan, dek karano indak kuwaik, 
sarato indak baguno. 

19 Paratuaran agamo Yahudi, indak 
dapek doh mambuwek sasuatu manjadi 
samparono. Itu sababnyo kito kiniko 
dibarikan suatu harapan nan labiah 
balak; jo itu kito dapek mandakek-i 
Allah. 

20 Ciyek lai pulo, kasadonyo tu disaratoi 
jo sumpah dari Allah. Indak ado sumpah 

nan bakcando itu, dikutiko imam-imam 
nan lain tu di angkek. 

21Tapi Isa Almasih di angkek manjadi 
Imam pakai sumpah, dikutiko Allah 
bakato kabake Baliau, "Tuhan lah 
basumpah, sarato Baliau indak ka 
marubah pandirian-Nyo, 'Angkau adolah 
Imam salamo-lamonyo.'" 

22 Jo iko pulo Isa Almasih manjadi 
jaminan, untuak suatu pajanjian nan 
labiah baiak. 

23 Ado ciyek lai nan paralu dikatawui: 
imam-imam nan lain tu banyak, dek 
karano tiyok-tiyok inyo bi mati, sainggo 
indak dapek doh lai manaruihkan 
tugehnyo. 

24 Tapi Isa Almasih iduik salamo- 
lamonyo, jadi jabatan Baliau sabagai 
Imam indak baraliah doh ka urang lain. 

25 Dek karano itu, untuak salamo- 
lamonyo Isa Almasih dapek 
manyalamaikkan, urang-urang nan 
datang kapado Allah malalui Baliau, dek 
karano Baliau iduik salamo-lamonyo, 
untuak manayiakkan parmohonan 
kapado Allah untuak urang-urang tu. 

26 Jadi, Isa Almasih tu lah Imam Basa 
nan kito paralukan. Baliau suci; pado 

Baliau indak ado doh kasalahan, atau 
doso apo pun juwo. Baliau disisiahkan 
dari urang-urang nan badoso, sarato 
dinayiakkan sampai ka tampaik nan 
labiah tinggi dari sagalo langik. 

27 Baliau indak bakcando imam-imam 
basa nan lain doh, nan satiyok ari 
musti mampasambahkan karoban labiah 
dawulu, dek karano doso-dosonyo 
sandiri, sudah tu baru dek karano 
doso-doso umaik. Isa Almasih hanyo 
sakali sajo mampasambahkan karoban 
untuak salamo-lamonyo, kutiko Baliau 
mampasambahkan diri-Nyo sandiri 
sabagai karoban. 

28 Paratuaran agamo Yahudi, ma 
angkek urang nan indak samparono 
manjadi imam basa. Tapi, kudian dari 
paratuaran tu, Allah mambuwek janji 
jo sumpah, baraso Baliau ma angkek 
sabagai Imam Basa, Anak-Nyo nan lah 
dijadikan Panyalamaik nan samparono 
untuak salamo-lamonyo. 

1 Pokok dari sagalo pambicaroan 

ko iyolah: Kito mampunyoi Imam 
Basa nan bakcando itu, nan duduak 
mamarentah samo-samo jo Allah Nan 
Mahabasa di sarugo. 

2 Baliau mangarajokan tugeh sabagai 
Imam Basa di Ruwang Mahasuci, iyolah 
di dalam Kemah Tuhan nan sajati, nan 
dibuwek dek Tuhan, bukan dek manusia 
doh. 

3Satiyok imam basa di angkek 
untuak mampasambahkan karoban 
atau pasambahan kapado Allah. Baitu 
pulolah Imam Basa kito: Baliau musti 
mampunyoi sasuatu nan untuak ka 
dipasambahkan. 

4Santano Baliau barado di dunie 
ko, Baliau indak ka manjadi imam 
doh, dek karano lah ado imam nan 
mampasambahkan karoban, nan 
dituntuik dalam paratuaran agamo 
Yahudi. 

? Karajo nan dikarajokan dek urang- 
urang tu sabagai imam, sabananyo, 
hanyolah suatu gambaran sarato jo 
bayangan, dari apo nan ado di sarugo. 
Itu lah di agiah tawu dek Allah kabake 
Nabi Musa saisuak, kutiko Nabi Musa 
nak ka managakkan Kemah Tuhan. 
Allah bakato bakcando iko kabake Nabi 
Musa, "Kana-ilah! Kasadonyo tu mustilah 
angkau pabuwek manuruik conto nan 

lah Den tunjuakkan kabake angkau di 
ateh gunuang." 

6 Tapi, kiniko Isa Almasih mandapek 
tugeh sabagai Imam, nan jauah labiah 
mulia daripado apo nan dikarajokan dek 
imam-imam tu. Dek karano, pajanjian 
nan di adokan-Nyo antaro Allah jo 
manusia, adolah pajanjian nan labiah 
baiak, dek karano badasarkan janji 
untuak parkaro-parkaro nan labiah 
baiak. 

7 Santano indak ado kakurangan di 
pajanjian nan partamu, mako indak 
paralu lai di adokan pajanjian nan 
kaduwo. 

8Tapi Allah lah manamukan kasalahan 
pado umaik-Nyo, sainggo Allah bakato, 
"Ingek, ka tibo masonyo, Aden ka 
mambuwek pajanjian nan baru jo banso 
Israel, sarato jo banso Yehuda. 

9 Indak samo doh jo pajanjian nan Den 
buwek jo niniak muyangnyo saisuak, 
dikutiko Aden mambimbiang inyo kaluwa 
dari nagari Mesir. Inyo indak satiya 
kabake pajanjian nan Den buwek jo 
inyo, itulah sababnyo mangko Aden 
indak mampadulikan inyo. 

10 Tapi kiniko, ikolah pajanjian nan ka 
Den buwek jo umaik Israel, di ari-ari 
nan ka tibo, kecek Tuhan: Aden ka 
malatakkan paratuaran Den, ka dalam 
pikieran urang-urang tu, sarato ka Den 
tulihkan di atinyo. Aden ka manjadi Allah 
nyo, inyo tu ka manjadi umaik-Den. 

11 Inyo indak paralu lai ma aja sasamo 
urang kampuangnyo, atau ma agiah 
tawu kabake sudaronyo, 'Katawuilah 
Tuhan.' Dek karano, urang-urang tu 
kasadonyo, gadang ketek, inyo ka tawu 
jo Den. 

12 Aden ka ma ampuni sagalo 
kasalahannyo, sarato indak ka mangana 
lai doso-dosonyo." 

13J9 sacaro mangamukokan suatu 
pajanjian nan baru, Allah mambuwek 
pajanjian nan partamu tu, manjadi tuwo 
sarato lah usang: apo nan lah tuwo, ka 
sugiro pulo ilang lanyok. 

1 Pajanjian nan partamu mampunyoi 
paratuaran-paratuaran ibadaik, 
sarato mampunyoi pulo tampaik ibadaik 

buatan manusia. 

2 Sabuwah kemah ditagakkan, nan 
bagian sabalah ka mukonyo dinamokan 
Ruwang Suci. Disinan ado rengkak 

untuak dama palito, sarato ado pulo 
meja jo roti, nan dipasambahkan kapado 
Allah. 

3 Di bagian dalamnyo, iyolah di balakang 
tabie nan kaduwo, ado ruwangan nan 
dinamokan Ruwang Mahasuci. 

“Di dalam ruwangan tu ado mezbah 
nan dibuwek dari ameh, untuak tampaik 
mambaka arun-arunan, sarato ado 
pulo Peti Pajanjian, nan kaciyek-annyo 
dilampihi jo ameh. Di dalam Peti tu ado 
balango ameh nan barisi manna, sarato 
jo tungkek Nabi Harun nan lah batuneh, 
sarato jo duwo lempeng batu tulih, nan 
di atehnyo tatulih sapuluah parentah 
dari Allah. 

SDi ateh Peti tu ado duwo Kerub, 
iyolah mukaluak nan basayok, nan 
malambangkan kahadiran Allah. Sayok 
dari kaduwo mukaluak tu takambang 
di ateh sawok Peti, iyolah tampaik 
pangampunan doso. Tapi kasadonyo 
tu indak dapek doh ditarangkan kiniko 
ciyek-ciyek. 

6 Baitulah kasadonyo tu lah diatur. 
Tiyok-tiyok ari, imam-imam masuak ka 
dalam bagian nan ka muko kemah tu, 
untuak manjalankan tugehnyo. 

7 Nan masuak ka bagian nan paliang 
dalam dari kemah tu, hanyolah imam 
basa sajo. Inyo mangarajokan itu hanyo 
sakali satawun. Itu dikarajokannyo 
jo sacaro mambawok darah, untuak 
ka dipasambahkan kapado Allah, dek 
karano dirinyo sandiri, sarato dek karano 
doso-doso, nan dipabuwek sacaro indak 
sadar dek umaiknyo. 

8Jo atuaran nan bakcando itu, Roh 
Allah manyatokan sacaro jaleh, baraso, 
salamo kemah nan bagian ka muko tu, 
tatagak juwo lai, mako jalan masuak 
ka dalam Ruwang Mahasuci tu alun ka 
tabukak. 

?Iko malambangkan jaman nan kiniko: 
ba arati, baraso sagalo pasambahan, 
sarato jo karoban-karoban taranak nan 
dipasambahkan kapado Allah, indak 
dapek doh manyamparonokan, ati ketek 
urang nan mambawok pasambahan tu. 

10 Dek karano, caro-caro ibadaik 
tu hanyo ba ubuangan jo makanan, 
minunan, sarato jo babagai-bagai 
caro panyucian. Kasadonyo tu hanyo 
paratuaran-paratuaran layie, nan hanyo 
balaku sampai tibo masonyo Allah 
ma-adokan pambaruan. 

11 Tapi, Isa Almasih lah datang sabagai 
Imam Basa, dari parkaro-parkaro nan 
baiak nan lah ado. Kemah Tuhan, 
dimano Baliau mangarajokan tugeh-Nyo 
sabagai Imam Basa, adolah kemah nan 
labiah mulie, sarato labiah samparono. 
Itu indak dibuwek dek manusia doh: 
aratinyo, bukan barasa dari dunia nan 
dijadikan ko. 

12 Isa Almasih mamasuak-i Ruwang 
Mahasuci di dalam kemah tu, hanyo 
sakali sajo, untuak salamo-lamonyo. 
Dikutiko itu, Baliau indak mambawok 
darah kambiang jantan, atau darah anak 
bantiang, untuak ka dipasambahkan, 
tapi Baliau mambawok darah Baliau 
sandiri, jo sacaro nan baitu, Baliau 
mamardekakan kito untuak salamo- 
lamonyo. 

13 Darah kambiang, sarato jo darah jawi 
jantan, sarato abu dari karoban anak 
bantiang, dipakai untuak mangalatiak-i 
urang-urang nan najih manuruik 
paratuaran agamo, supayo inyo manjadi 
barasiah dari najih. 

14 Nah, darah sarato jo abu tu, 
dapek mambarasiahkan najih urang- 
urang tu, apo lai darah Isa Almasih! 

Malalui Roh nan kaka, Isa Almasih 
mampasambahkan diri-Nyo sandiri 
kapado Allah, sabagai karoban nan 
samparono. Darah-Nyo mambarasiahkan 
ati nurani kito, dari caro ibadaik agamo 
nan indak baguno, supayo kito dapek 
malayani Allah nan iduik. 

15 Itulah sababnyo, Isa Almasih manjadi 
Parantaro untuak suatu pajanjian nan 
baru, supayo urang nan lah dipanggie 
dek Allah, dapek manarimo barakaik- 
barakaik nan kaka, nan lah dijanjikan 
dek Allah. Kasadonyo tu dapek tajadi, 
dek karano lah ado nan mati, iyolah 
Isa Almasih: nan kamatian-Nyo tu 
mamardekakan urang, dari sagalo 
kasalahan nan dipabuwek dek urang, 
pado maso pajanjian nan partamu 
sadang balaku. 

16 Jikok ado surek warisan, musti 
ado pulo buktinyo, baraso urang nan 
mambuwek surek tu lah maningga. 

17 Dek karano, surek warisan tu indak 
ka balaku, salamo urang nan mambuwek 
surek tu, iduik juwo lai. Surek tu hanyo 
balaku sasudah urang tu mati. 

18 Dek karano itu, pajanjian nan 
partamu tu pun, musti disahkan jo 
darah. 

19 Mulo-mulo, Nabi Musa manyampaikan 
kasadonyo parentah paratuaran Allah, 
kabake banso Israel. Sasudah tu, 

Nabi Musa ma ambiak darah anak 
bantiang, sarato jo darah kambiang 
jantan, sudah tu dicampuakannyo jo 
ayie, kudian dikalatiakkannyo ka Kitab 
Paratuaran-paratuaran dari Allah, sarato 
kabake sadonyo banso Israel, jo rumpuik 
hisop, sarato jo bulu domba nan sirah 
tuwo. 

20 Sambia mangarajokan nan bakcando 
itu, Nabi Musa bakato, "Ikolah darah 
nan mansahkan pajanjian dari Allah, nan 
musti angku-angku patuahi." 

21 Kudian, jo caro nan saroman itu pulo, 
Nabi Musa mangalatiakkan darah tu 
pulo, ka Kemah Tuhan, sarato kabake 
sadonyo alaik-paragaik untuak ba 
ibadaik. 

22 Batua, manuruik paratuaran agamo 
Yahudi, ampia kasadonyo sagalo sasuatu 
disucikan jo darah: doso hanyo bisa di 
ampuni jikok ado darah nan taserak. 

23Jo caro nan bakcando itulah, 
barang-barang nan malambangkan 
parkaro-parkaro nan di sarugo, paralu 
disucikan. Tapi, untuak parkaro-parkaro 
nan di sarugo tu sandiri, diparalukan 
karoban nan jauah labiah baiak. 

24 Dek karano, Isa Almasih indak 
masuak ka Ruwang Suci nan dibuwek dek 
manusia doh, nan hanyo malambangkan 
Ruwang Suci nan sabananyo. Isa Almasih 
masuak ka sarugo nan sabananyo, kiniko 
Baliau disinan mangadap Allah untuak 
kapantiangan kito. 

25 Imam basa urang Yahudi, tiyok-tiyok 
tawun masuak ka Ruwang Mahasuci, di 
dalam Rumah Tuhan, sambia mambawok 
darah sikua taranak. Tapi, Isa Almasih 
indak tiyok sabanta doh masuak, untuak 
mampasambahkan diri-Nyo. 

26 Dek karano, jikok jo caro nan baitu, 
itu ba arati Baliau lah batukeh-tukeh 
manangguang sansaro, sajak dunia 
ko dijadikan. Tapi nyatonyo, kiniko 
dijaman akie ko, Baliau datang sakali 
sajo untuak ma apuih doso, jo sacaro 
mangarobankan diri-Nyo sandiri. 

27 Allah lah manatapkan, baraso 
manusia mati hanyo sakali sajo, sasudah 
tu di adieli dek Allah. 

28 Baitu pulo Isa Almasih, hanyo 
sakali sajo dipasambahkan sabagai 
karoban, untuak ma apuih doso banyak 
urang. Baliau ka datang baliak di 
nan kaduwo kalinyo, bukan untuak 
manyalasaikan masalah doso lai, tapi 
untuak manyalamaikkan urang-urang 
nan manantikan kadatangan-Nyo. 

1 0 1 Paratuaran agamo Yahudi 

hanyo mambarikan gambaran 
nan tarang-tarang kain, tantang 
parkaro-parkaro nan baiak nan ka tibo, 
bukan gambaran nan sabananyo dari 
sagalo parkaro tu. Indak mungkin doh 
paratuaran tu dapek manyamparonokan 
urang nan datang manyambah Allah, jo 
sacaro mambawok pasambahan, biyapun 
satiyok tawun tatap dipasambahkan 
karoban nan samo jo itu. 

2 Santano urang-urang nan manyambah 
Allah tu, sabana-bana lah dibarasiahkan 
dari doso, mako urang-urang tu indak ka 
maraso badoso lai, mako karoban indak 
ka dipasambahkan lai. 

3Tapi nyatonyo, sagalo karoban nan 
dipasambahkan satiyok tawun tu, malah 
itu nan ma ingekkan urang-urang tu 
kabake doso-dosonyo, 

“dek karano, sabananyo, darah jawi jo 
darah kambiang jantan tu, indak dapek 
doh ma apuihkan doso. 

Itulah sababnyo dikutiko Isa Almasih 
masuak ka dunia, Baliau bakato kapado 
Allah, "Angkau indak ma inginkan 
karoban sarato jo pasambahan: tapi 
sabaliaknyo Angkau lah manyadiyokan 
tubuah untuak Ambo. 

6 Angkau indak niyo jo karoban 
nan babaka, atau karoban untuak 
pangampunan doso. 

7 Mako Ambo bakato, 'Ikolah Ambo, 
yo Allah! Ambo datang untuak 
mangarajokan kahandak Angkau, 
bakcando nan tasurek tantang diri Ambo 
di Alkitab.'" 

8Mulo-mulo Isa Almasih bakato, 
"Angkau indak ma inginkan karoban 
sarato jo pasambahan, Angkau indak 
niyo kabake karoban taranak nan dibaka 
sabagai pasambahan, sarato karoban 
untuak pangampunan doso." Isa Almasih 
bakato bakcando itu, biyapun sagalo 

karoban tu dipasambahkan manuruik 
paratuaran agamo Yahudi. 

9Sasudah tu Isa Almasih bakato, 
"Ikolah Ambo, yo Allah! Ambo datang 
untuak mangarajokan kahandak 
Angkau." Jadi, Allah mambatakan 
sagalo karoban nan lamo tu, sarato 
manggantinyo jo karoban Isa Almasih. 

10 Īsa Almasih lah mangarajokan 
apo nan katuju dek Allah, sarato lah 
mampasambahkan diri-Nyo sabagai 
karoban. Kito kasadonyo dibarasiahkan 
dari doso, jo karoban pasambahan tu, 
nan dikarajokan dek Baliau hanyo sakali 
sajo untuak salamo-lamonyo. 

1! Satiyok imam urang Yahudi, 
manjalankan tugehnyo sabagai imam 
satiyok ari, sarato batukeh-tukeh inyo 
mampasambahkan karoban, nan itu ka 
itu juwo. Tapi kasadonyo karoban tu, 
indak ciyek juwo doh nan ka dapek ma 
apuihkan doso. 

12 Tapi sabaliaknyo, Isa Almasih hanyo 
mampasambahkan ciyek karoban, 
untuak pangampunan doso, karoban 
tu balaku untuak salamo-lamonyo. 
Sasudah mampasambahkan karoban tu, 
Isa Almasih duduak di sabalah suwok 

Allah, sarato mamarentah samo-samo jo 
Baliau. 

13 Nan kiniko Isa Almasih mananti, 
sampai Allah mambuwek musuah- 
musuah-Nyo tunduak kabake Baliau. 

14 Jadi, jo ciyek karoban sajo, Isa 
Almasih manyamparonokan urang-urang 
nan lah dibarasiahkan dari doso. 

15 Tantang parkaro itu, Roh Allah 
mambarikan pulo pangakuan-Nyo 
kabake kito. Roh Allah bakato, 

16" Ikolah pajanjian nan ka Den 
buwek jo urang-urang tu pado ari-ari 
nan ka tibo,' kecek Tuhan, 'Aden ka 
malatakkan sagalo paratuaran-Den ka 
dalam atinyo, sarato manulihkannyo ka 
dalam pikierannyo surang-surang.'" 

17 Allah bakato pulo, "Aden ka 
malupokan sagalo dosonyo, sarato jo 
sagalo karajo jaheknyo." 

18 Jadi, sagalo doso, sarato jo sagalo 
karajo jahek tu, lah di ampuni, mako 
indak paralu lai dipasambahkan karoban 
untuak pangampunan doso. 

19 Nah, sudaro-sudaro, dek kamatian 
Isa Almasih tu, kiniko kito barani masuak 
Ruwang Mahasuci. 

20 Isa Almasih lah mambukak suatu 
jalan nan baru untuak kito, iyolah jalan 
nan mambari kahidupan. Jalan tu malalui 
tabie, iyolah tubuah Isa Almasih sandiri. 

21 Nan kiniko kito mampunyoi surang 
Imam Nan Basa, nan batangguang 
jawab jo Rumah Allah. 

22 Dek karano itu, molah kito mandakek- 
| Allah jo ati nan tuluih, sarato jo iman 
nan taguah: sarato jo ati nan lah 
disucikan dari parasaan basalah, sarato 
jo tubuah nan lah dibarasiahkan jo ayie 
nan suci. 

23 Andaklah kito bapacik taguah kabake 
harapan nan kito akui, dek karano 
Allah dapek dipicayoi, sarato Baliau ka 
manapek-i janji-Nyo. 

24 Andaklah kito samo-samo 
mamparatikan, supayo kito dapek 
samo-samo ma agiah dorongan, 
untuak mangasiahi sasamo kito, sarato 
mangarajokan parkaro-parkaro nan 
baiak. 

25 Andaklah kito tatap bakumpua 
basamo-samo ba ibadaik, sarato janlah 
lalai bakcando urang nan lain. Kito 
malah musti labiah satiya, samo-samo 
manguwaikkan, dek karano kito tawu, 

baraso indak ka lamo lai Tuhan ka 
datang. 

26 Dek karano, jikok barito nan bana 
nan dari Allah, lah disampaikan kabake 
kito, tapi kito taruih juwo basangajo 
babuwek doso, mako indak ado lai 
karoban untuak ma apuih doso kito. 

27 Hanyo ado ciyek nan ka untuak kito, 
iyolah ma adok-i pangadielan Allah, 
sarato jo ma adok-i api kabangihan 
Baliau, nan ka mambaka abih urang- 
urang nan malawan ka Baliau! 

28 Urang nan indak mamatuahi 
paratuaran nan dibari dek Nabi Musa, 
jikok ateh pangakuan duwo atau tigo 
urang sasi, inyo tabukti basalah, mako 
inyo ka di ukun mati indak ado ampun. 

29 Baralah ka labiah bareknyo lai ukunan 
nan musti dijatuahkan, kabake urang 
nan mamijak-mijak Anak Allah. Urang 
tu ma anggap hino darah pajanjian 
Allah, iyolah kamatian Isa Almasih nan 
mambarasiahkan inyo dari doso. Inyo 
mahino Roh nan mambari rahmaik. 

30 Kito tawu, siya Baliau nan bakato, 
"Aden ka mambaleh! Aden ka ma ukun!" 
sarato nan bakato, "Tuhan ka ma adieli 
umaik-Nyo." 

31 Baralah ka ngarinyo, jikok jatuah ka 
tangan Allah Nan Iduik! 

32 Kana-ilah baa ka adaan sudaro- 
sudaro dimaso nan lapeh. Dikutiko 
itu, sasudah cahayo Allah manarangi 
angku-angku, angku-angku sambuah 
manangguang sansaro, tapi angku- 
angku tatap gigiah bajuwang. 

33 Kadang-kadang angku-angku dihino, 
sarato dipabuwek sacaro indak elok di 
adok-an urang banyak. Kadang-kadang 
angku-angku sato pulo manangguang 
sansaro, samo jo urang-urang nan 
dipabuwek jo caro nan baitu, 

34 angku-angku sato marasokan 
kasadiahan urang nan dipinjarokan. 
Nan angku-angku lah marasokan 
pulo, baa, kutiko sadonyo arato miliak 
angku-angku dirampok, angku-angku 
manarimo kasadonyo tu jo sanang ati, 
dek karano angku-angku tawu, baraso 
angku-angku ado juwo lai punyo sasuatu 
nan labiah elok, nan ka tahan untuak 
salamo-lamonyo. 

35 Dek karano itu, janlah putuih aso, 
dek karano jikok angku-angku tatap 
ba iman, mako ado upah nan gadang 
untuak itu! 

36 Angku-angku paralu basaba, supayo 
angku-angku dapek mangarajokan nan 
katuju dek Allah, jo caro nan baitu, 
angku-angku ka manarimo apo nan lah 
dijanjikan-Nyo. 

37 Dek karano di Alkitab ado tatulih, 
"Hanyo sabanta sajonyo lai, mako Baliau 
nan ka datang tu, ka sugiro datang; 
Baliau indak ka mampalambek-lambek 
kadatangan-Nyo. 

38 Ymaik-Den nan bana, inyo ka ba 
iman sarato ka iduik, tapi, jikok ado di 
antaro inyo tu nan suruik, mako Aden 
indak ka suko kabake inyo." 

39 Kito ko bukanlah umaik nan suruik, 
sarato nan sasek. Tapi sabaliaknyo, kito 
adolah umaik nan ba iman kapado Allah, 
sarato nan disalamaikkan. 

1 Ba iman, ba arati sabana-bana 

1 1 yakin kabake parkaro-parkaro nan 
di arokkan, ba arati mampunyoi sasuatu 
nan lah manek, jo parkaro-parkaro nan 
indak diliyek. 

2 Dek karano ba iman, mangkonyo 
urang-urang jaman sa isuak disukoi dek 
Allah. 

3 Dek karano ba iman, mangkonyo kito 
mangarati, baraso alam ko dijadikan 

dek Firman Allah; jadi, apo nan dapek 
diliyek, tajadi dari apo nan indak dapek 
diliyek. 

“Dek karano ba iman, mangkonyo 
Habel mampasambahkan kapado Allah, 
karoban nan labiah baiak daripado 
karoban Kain. Dek karano imannyo tu, 
mako Habel ditarimo dek Allah sabagai 
urang nan baiak, karano nyatolah baraso 
Allah manarimo pasambahannyo. Habel 
lah maningga, tapi dek karano imannyo 
tu, mako inyo bisa juwo lai mangecek 
sampai kiniko. 

3 Dek karano ba iman, mako Henokh 
indak mati, tapi inyo di angkek sarato 
dibawok kapado Allah. Indak surang 
juwo doh urang nan dapek manamukan 
inyo, dek karano inyo lah di angkek dek 
Allah. Di Alkitab tatulih baraso sabalun 
Henokh di angkek, inyo manyanangkan 
ati Allah. 

6 Kok indak dek ba iman, indak ka 
surang juwo doh urang nan dapek 
manyanangkan ati Allah. Dek karano, 
urang nan datang kapado Allah, inyo 
musti picayo baraso Allah ado, sarato 
musti picayo pulo, baraso Allah ka 

mambari upah kabake urang-urang nan 
mancari Baliau. 

7 Dek karano ba iman, mangkonyo 
Nabi Nuh di agiah tawu dek Allah, 
tantang parkaro-parkaro nan ka tajadi 
kamudian, nan indak dapek diliyeknyo. 
Nabi Nuh mamatuahi Allah, sainggo inyo 
mambuwek sabuwah kapa, nan kudian 
tanyato manyalamaikkan dirinyo, sarato 
jo kaluarganyo bagai. Jo caro nan baitu 
dunia ko di ukun, sadangkan Nabi Nuh 
sandiri, dek karano imannyo, dinyatokan 
dek Allah sabagai urang nan baiak. 

8 Dek karano ba iman, mangkonyo Nabi 
Ibrahim mamatuahi Allah, kutiko Allah 
mamanggie inyo, sarato manyuruah 
inyo payi ka nagari nan dijanjikan Allah 
kabake inyo. Sudah tu Nabi Ibrahim 
barangkek, inyo indak tawu kama inyo 
ka payi. 

9 Hanyo jo ba iman, Nabi Ibrahim tingga 
sabagai urang asiang, di nagari nan 
dijanjikan Allah kabake inyo tu. Nabi 
Ibrahim tingga disinan di dalam kemah. 
Baitu pulo Nabi Ishak jo Nabi Yakub, nan 
manarimo janji nan samo dari Allah. 

10 Dek karano, Nabi Ibrahim 
sadang mananti-nantikan, kota 

nan dirancanakan, sarato nan ka 
dibuwek dek Allah jo sandi nan kuwaik. 

11 Dek karano ba iman, mangkonyo 
Nabi Ibrahim bisa mandapek katurunan 
dari Siti Sarah, biyapun Nabi Ibrahim 
lah sangaik gaek, nan Siti Sarah sandiri 
mandua. Nabi Ibrahim yakin baraso 
Allah ka manapek-i janji-Nyo. 

12 Biyapun Nabi Ibrahim pado maso itu, 
bakcando urang nan lah mati tubuahnyo, 
tapi inyo sambuah mandapek katurunan, 
nan banyaknyo indak ta etong -- 
bakcando banyaknyo bintang di langik, 
saroman jo kasiak di tapi lauik. 

13 Kasadonyo urang tu tatap ba iman 
sampai mati. Inyo indak bi manarimo 
doh parkaro-parkaro nan dijanjikan 
dek Allah, tapi hanyo maliyek sarato 
manyambuiknyo dari jauah. Sarato jo itu 
urang-urang tu manyatokan, baraso inyo 
hanyolah urang asiang, sarato hanyo 
marantau di dunia ko. 

14 Urang nan mangatokan jo caro nan 
baitu, manyatokan sacaro jaleh, baraso 
inyo sadang mancari nagari nan ka 
manjadi tanah ayienyo. 

15 Bukan nagari nan lah inyo tinggakan 
tu doh, nan inyo pikie-pikiekan. Dek 

karano, jikok baitu, mako lah sambuah 
kasampatan di urang-urang tu untuak 
babaliak ka nagari tu. 

16 Tapi nyatonyo, inyo taragak ka 
sabuwah nagari nan labiah baiak, 
iyolah nagari nan di sarugo. Itulah 
sababnyo mangko Allah indak malu, 
jikok urang-urang tu manyabuik Baliau 
adolah Allahnyo, dek karano Allah lah 
manyadiyokan sabuwah kota untuak 
urang-urang tu. 

17 Dek karano ba iman pulo, mangkonyo 
Nabi Ibrahim mampasambahkan Ishak 
sabagai karoban, kutiko inyo di uji 
Allah. Kabake Nabi Ibrahimlah Allah 
mambarikan janji-Nyo, tapi Nabi Ibrahim 
suko rilah manyarahkan anaknyo nan 
tungga babeleng tu. 

18 Allah lah bakato kabake Nabi 
Ibrahim, "Malalui Ishak ikolah, angkau 
ka mandapek katurunan nan Den 
janjikan kabake angkau." 

19 Nabi Ibrahim yakin, baraso Allah bisa 
ma iduikkan Ishak baliak dari mauik -- 
jadi, buliah dikatokan, Nabi Ibrahim lah 
manarimo Ishak baliak dari mauik. 

20 Dek karano ba iman, mangkonyo Nabi 
Ishak manjanjikan barakaik-barakaik 

kabake Nabi Yakub jo Esau, untuak maso 
nan ka tibo. 

21 Dek karano ba iman, mangkonyo 
sabalun Nabi Yakub maningga, inyo 
mambari barakaiknyo kabake anak-anak 
Nabi Yusuf -- jo sacaro basanda ka kapalo 
tungkeknyo, sarato jo manyambah Allah. 

22 Dek karano ba iman, mangkonyo 
Nabi Yusuf -- kutiko ampia ka maningga 
-- mangecekkan tantang parkaro, ka 
kaluwanyo umaik Israel dari Mesir, sarato 
inyo maninggakan pasan, tantang apo 
nan musti dikarajokan taradok mayiknyo 
isuak. 

23 Dek karano ba iman, mangkonyo 
urang gaek Nabi Musa ma andokkannyo, 
salamo tigo bulan, sasudah 
kalayierannyo. Urang gaeknyo tu 
maliyek, baraso inyo surang anak nan 
rancak, sainggo urang gaek Nabi Musa 
tu, indak takuik malawan parentah rajo. 

24 Dek karano ba iman, mangkonyo 
Nabi Musa kutiko lah gadang, indak 
namuah dikatokan anak dari puti Firaun. 

25 Inyo labiah suko manangguang 
sansaro samo-samo jo umaik Allah, 
daripado untuak samantaro wakatu, 

marasokan lamak kasanangan dari iduik 
nan badoso. 

26 Nabi Musa bapandapek, baraso jauah 
labiah ba arago, untuak mandapek 
hinoan dek karano di Rajo Panyalamaik, 
nan dijanjikan dek Allah tu, daripado 
mandapek sagalo arato nagari Mesir, dek 
karano Nabi Musa ma arokkan upah di 
ari kamudian. 

27 Dek karano ba iman, mangkonyo 
Nabi Musa maninggakan Mesir, indak ado 
maraso takuik taradok kabangihan rajo. 
Nabi Musa taruih manuju tujuannyo, 
sa olah-olah inyo lah maliyek Allah nan 
indak kaliyatan tu. 

28 Dek karano ba iman, mangkonyo 
Nabi Musa ma adokan Paskah, sarato 
mamarentahkan, supayo dikalatiakkan 
darah di pintu rumah urang Israel, 
supayo Malekaik Mauik jan mambunuah, 
anak-anak nan tuwo dari urang Israel. 

29 Dek karano ba iman, mangkonyo 
urang-urang Israel dapek manyubarangi 
Lauik Merah, sa olah-olah inyo bi bajalan 
di ateh tanah nan kariang, sadangkan 
urang-urang Mesir dilulua dek lauik 
tu, kutiko inyo bi mancuboi pulo nak 
manyubarang. 

30 Dek karano ba iman, urang-urang 
Israel mambuwek tembok-tembok 
Yerikho bi runtuah, sasudah inyo 
kuliliangi salamo tujuah ari. 

31 Dek karano ba iman pulo, mangkonyo 
si Rahab, padusi jahek tu, indak sato 
tabunuah, samo-samo jo urang-urang 
nan malawan Allah: dek karano inyo 
manarimo sacaro ramah mato-mato 
urang Israel. 

32 Nah, ambo bisa sajo taruih manaruih 
mangecek, tapi wakatu indak cukuik 
untuak ambo. Dek karano ambo alun 
lai manyabuik Gideon, Barak, Simson, 
Yefta, Daud, Samuel, sarato jo nabi-nabi. 

33 Dek karano ba iman, mangkonyo 
urang-urang tu lah mangalahkan sagalo 
karajaan. Urang-urang tu mangarajokan 
apo nan bana, sainggo inyo bi manarimo 
apo nan dijanjikan dek Allah. Inyo 
bi manyumbek muncuang-muncuang 
singo, 

34 mamudua-i api nan garang manyalo- 
nyalo, ta inda dari tikaman padang. 
Inyo lamah, tapi manjadi kuwaik: inyo 
gagah basumangaik dalam paparangan, 
sainggo mangalahkan pasukan-pasukan 
banso asiang. 

35 Dek karano ba iman, mangkonyo 
padusi-padusi mandapekkan baliak 
urang-urangnyo nan lah mati. Ado pulo 
nan rilah di ajab sampai mati, sarato 
indak namuah untuak dilapehkan, dek 
karano inyo niyo di iduikkan baliak, 
untuak suatu iduik nan labiah baiak. 

36 Ado nan di olok-olokkan, dicambuik, 
dikabek jo rantai, sarato dimasuakkan 
ka pinjaro. 

37 Urang-urang tu dipungkangi jo batu 
sampai mati, ado nan dikuduang jo 
garagaji, sarato ado nan dibunuah jo 
padang. Inyo bi bajalan kian kumari, 
jo pakaian dari kulik domba, atau kulik 
kambiang, inyo bansaik, di aniayo sarato 
jo di ajab. 

38 Dunia ko bukan tampaik nan patuik 
untuak urang-urang tu. Inyo bi bajalan 
kian kumari di padang gurun, sarato jo 
di bukik-bukik, sarato tingga di dalam 
guwo-guwo jo dalam lubang-lubang 
tanah. 

39 Baralah kagadangnyo kamanangan, 
nan didapek dek kasadonyo urang tu, 
dek karano di imannyo! Tapi, inyo indak 
manarimo doh apo nan dijanjikan dek 
Allah, 


IBRANI 11.40 -— 12,2 53 


40 dek karano, Allah mampunyoi 
rancana nan labiah baiak untuak kito. 
Rancana Baliau iyolah, baraso, hanyo 
samo-samo jo kitolah, urang-urang tu 
ka manjadi samparono. 

1 2 1 Nah, tantang diri kito sandiri, 

di sakuliliang kito sambuah 
sangaik sasi! Dek karano itu, molah 
kito mambuwang kasadonyo nan 
mambarekkan kito, sarato mambuwang 
doso nan taruih malakek didiri kito. 
Sarato molah kito sacaro takun 
manampuah palombaan nan ado di 
adok-an kito. 

2 Andaklah pandangan kito tatuju 
kapado Isa Almasih, dek karano 
Baliaulah nan mambangkikkan iman 
kito, sarato nan mamaliaronyo dari sajak 
samulo, sampai ka akienyo. Isa Almasih 
tahan manangguang sansaro di kayu 
salib! Baliau indak paduli, baraso mati 
di kayu salib tu, adolah suatu parkaro 
nan mamariangikkan. Nan takana 
dek Baliau hanyolah, sukocito nan ka 
dirasokan-Nyo kamudian. Kiniko Baliau 
duduak di sabalah suwok kurisi Allah, 
sarato mamarentah samo-samo jo Allah. 

3Cubolah pikiekan, baa ka sansaronyo 
Isa Almasih ma adok-i urang-urang 
badoso nan malawan Baliau, jo caro nan 
sabana kareh, sarato jo manyakikkan! 
Dek karano itu janlah baketek ati, sarato 
janlah baputuih aso. 

“Dek karano, dalam pajuwangan 
angku-angku malawan doso, angku- 
angku alun panah bajuwang sampai 
musti manumpahkan darah. 

> Sarato janlah malupokan nasiyaik 
Allah ko, nan dibarikan kabake angku- 
angku sabagai anak-anak-Nyo: "Oih 
anak Den, paratikanlah elok-elok 
pangajaran Tuhan, janlah baketek ati, 
jikok Baliau mambangihi kalian. 

6 Dek karano, Tuhan ka manangani 
satiyok urang nan dikasiahi-Nyo, Baliau 
ka mancambuik, satiyok urang nan di 
akui-Nyo sabagai anak-Nyo." 

7 Andaklah angku-angku manarimo 
cambuik-an dari Allah, sabagai suatu 
ajaran dari surang bapak. Dek karano, 
apokoh ado surang anak nan indak 
panah di ukun dek apaknyo? 

8 Jikok angku-angku indak sato di ukun, 
bakcando jo kasadonyo anaknyo nan lain 

ko, ba arati angku-angku bukan anak 
nan sah, tapi anak nan indak sah. 

9 Kito mampunyoi apak di dunie ko. 
Inyo ma aja-i kito, sarato kito ma 
aromaik-inyo. Nah, apolai taradok Bapak 
rohani kito nan di sarugo, tantu kito 
musti labiah tunduak lai kabake Baliau, 
supayo kito iduik nan sabana iduik. 

10 Urang gaek kito nan di dunie ko, ma 
aja kito hanyo dalam maso nan tabateh, 
manuruik apo nan inyo raso elok. Tapi 
Allah ma aja kito untuak kabaiakkan kito 
sandiri, supayo kito dapek manjadi suci 
samo-samo jo Baliau. 

11 Batua dikutiko kito di aja, ukunan 
tu indak manyanangkan di ati kito, tapi 
hanyo manyadiahkan sajo. Tapi kudian 
dari itu, bagi kito nan lah di aja, ukunan 
tu manyababkan kito iduik manuruik 
kahandak Allah, sarato ma asiekan 
parasaan aman santoso didiri kito. 

12 Dek karano itu, kuwaikkanlah 
tangan angku-angku nan lamah, sarato 
kuwaikkanlah lutuik angku-angku nan 
manggigie tu! 

13 Bajalanlah taruih di jalan nan data, 
supayo kaki angku-angku nan pincang tu 
indak takilik, tapi malah manjadi cegak. 

14Ba usawolah untuak iduik saiyo 
sakato jo kasadonyo urang. Ba usawo 
pulolah untuak iduik suci, iduik nan 
sangajo untuak Tuhan. Dek karano, 
indak surang juwo doh urang nan dapek 
maliyek Tuhan, jikok inyo indak iduik 
bakcando itu. 

15 Jagoilah, jan sampai ado surang juwo 
nan kaluwa dari lingkuangan kabaiakkan 
ati Allah, supayo jan ado nan manjadi 
bakcando tanaman nan baracun, di 
tangah-tangah angku-angku, sainggo 
manimbuakan kasulitan, sarato marusak 
banyak urang jo racunnyo tu. 

16 Jagoilah supayo jan ado nan iduik 
cabul, atau nan indak ma aragowi 
parkaro-parkaro rohani, bakcando nan 
dikarajokan dek Esau. Inyo manjuwa 
haknyo sabagai anak nan tuwo, hanyo 
untuak samangkuak makanan. 

17 Angku-angku tawu, baraso kudian 
Esau niyo nak mandapek barakaik tu 
dari apaknyo, tapi inyo indak ditarimo. 
Dek karano, biyapun jo tangih inyo 
mancari jalan, untuak mampaelok-i 
kasalahannyo, kasampatan untuak itu 
indak ado lai. 

18 Sudaro-sudaro indak datang ma 
adok-i sasuatu, bakcando nan di adok-i 
dek banso Israel sa isuak. Inyo bi 
ma adok-i sasuatu nan bisa diresek, 
iyolah Gunuang Sinai jo apinyo nan 
banyalo-nyalo; inyo bi ma adok-i nan 
galok, kakalaman sarato jo angin 
limbubu: 

19 inyo bi ma adok-i bunyi tarumpik, 
sarato jo bunyi suwaro nan kareh. Kutiko 
urang-urang Israel mandanga suwaro tu, 
inyo sabana mamintak, supayo suwaro 
tu indak mangecek lai kabake inyo. 

20 Dek karano urang-urang tu indak 
tahan, mandanga parentah nan 
disampaikan dek suwaro tu. Dek karano 
suwaro tu bakato, "Kasadonyo nan 
manyintuah gunuang ko, indak paduli, 
apokoh itu binatang atau siyapun juwo, 
inyo musti dipungkangi jo batu sampai 
mati." 

21 Apo nan diliyek dek urang-urang 
Israel tu sabana manakuikkan, sampai 
Nabi Musa bakato, "Ambo takuik sarato 
lah manggigie!" 

22 Tapi sabaliaknyo, angku-angku lah 
datang ka Bukik Sion, kota Allah nan 

iduik, iyolah Yerusalem nan di sarugo, 
sarato jo baribu-ribu malekaiknyo. 

23 Angku-angku ma ikuik-i suatu 
patamuan nan rami mariyah -- 
patamuan anak-anak suluang Allah, 
nan namo-namonyo lah tacataik di 
sarugo. Angku-angku datang mangadap 
Allah, Hakim kasadonyo umaik manusia. 
Angku-angku ma adok-i roh-roh 
urang-urang nan elok, nan lah dijadikan 
samparono. 

24 Angku-angku datang mangadap Isa 
Almasih, Parantaro untuak pajanjian 
nan baru tu: angku-angku ma adok-i 
darah nan dikalatiakkan, nan manjamin 
parkaro-parkaro nan jauah labiah elok, 
daripado nan dijamin dek darah Habel. 

25 Dek karano itu, ingek-ingeklah, jan 
sampai angku-angku indak namuah 
mandangakan Baliau nan mangecek 
tu. Urang-urang nan indak namuah 
mandangakan Baliau nan datang ka 
bumi, nan manyampaikan barito dari 
Allah, indak ka bisa doh malarikan diri. 
Apo lai kito ko, nan mandangakan Baliau 
nan mangecek dari sarugo tu! Jikok kito 
indak namuah mandangakan Baliau, 
dima ka mungkin kito dapek lapeh! 

26 Pado kutiko itu, suwaro Baliau 
mangguncangkan bumi. Tapi kiniko 
Baliau bajanji, "Sakali lai, Aden ka 
mangguncangkan bukan hanyo bumi 
sajo, tapi langik iyo pulo." 

27 Kato-kato "sakali lai" manyatokan, 
baraso kasadonyo dunia nan lah 
dijadikan, ka diguncangkan sarato ka 
di anjakkan, supayo nan ka tingga 
hanyolah nan indak dapek baguncang. 

28 Dek karano itu, andaklah kito 
batarimo kasih kapado Allah, dek karano 
kito manarimo dari Baliau suatu karajaan 
nan indak bisa baguncang. Andaklah 
kito batarimo kasih, sarato ba ibadaik 
kapado Allah, sacaro jo aromaik, sarato 
jo takuik, manuruik caro nan katuju dek 
Baliau sandiri. 

29 Dek karano, Allah kito bakcando api 
nan ma anguihkan. 

1 3 1 Andaklah angku-angku tatap 

samo-samo mangasiahi, sabagai 
urang-urang Kristen nan basudaro. 

2 Jan sagan manarimo urang nan alun 
bakatawuan, di rumah angku-angku. 
Dek karano, jo mangarajokan caro nan 
baitu, panah urang, indak manyadarinyo, 
lah manarimo malekaik di rumahnyo. 

3 Kana-ilah urang-urang nan di pinjaro, 
sa olah-olah angku-angku sadang 
dalam pinjaro pulo, samo-samo jo inyo. 
Sarato kana-i pulolah urang-urang, nan 
dipabuwek sasuko atinyo dek urang nan 
lain, andaklah angku-angku mangana 
kabake urang-urang tu, sa olah-olah 
angku-angku dipabuwek urang, jo caro 
nan baitu pulo. 

4Kasadonyo urang musti manyatokan 
sikap aromaik taradok pakawinan, itu 
sababnyo andaklah urang nan balaki bini 
samo-samo satiya. Urang nan cabul, 
sarato jo urang nan bajina ka adieli dek 
Allah. 

? Janlah iduik angku-angku dikuwasoi 
dek akok ka pitih, tapi andaklah 
angku-angku puweh, jo apo nan ado 
di angku-angku. Dek karano Allah lah 
bakato, "Aden indak ka mampadiyakan, 
atau indak ka maninggakan angkau." 

6 Dek karano itu kito barani bakato, 
"Tuhan adolah Panolong ambo, ambo 
indak ka takuik. Apo nan dapek ka 
dipabuwek manusia taradok ambo?" 

7 Janlah lupo kabake pamimpin- 
pamimpin angkau, nan manyampaikan 
pasan Allah kabake angkau. Paratikanlah, 


IBRANI 13.8-12 61 


baa inyo bi iduik, sarato baa inyo bi mati, 
sarato conto-ilah imannyo. 

81sa Almasih indak barubah, biya 
dawulu, biya kiniko, biyapun sampai 
salamo-lamonyo. 

9 Janlah dipadiyakan, sagalo macam 
pangajaran nan ganjie-ganjie 
manyasekkan angku-angku. Ati 
kito musti dikuwaikkan dek kabaiakkan 
ati Allah, itulah nan elok: janlah 
dek karano di sagalo paratuaran 
tantang parkaro makanan. Urang-urang 
nan dawulu nan mamatuahi sagalo 
paratuaran tu, indak mandapek doh 
paidahnyo. 

10 Kito mampunyoi sabuwah mezbah 
untuak mampasambahkan karoban 
kapado Allah. Imam-imam nan malayani 
di Kemah Tuhan, indak bahak doh makan 
karoban nan ado di ateh mezbah tu. 

11 Darah taranak nan dipasambahkan 
sabagai karoban, untuak pangampunan 
doso, dibawok dek imam basa ka Ruwang 
Mahasuci, tapi, nan bangkai taranak tu 
sandiri, dibaka diluwa pakemahan. 

12 Itulah sababnyo, mangko Isa Almasih 
mati diluwa pintu kaporo kota, untuak 

mambarasiahkan umaik-Nyo dari doso, 
jo darah-Nyo sandiri. 

13 Dek karano itu, molah kito payi 
kapado Baliau diluwa pakemahan, sarato 
turuik sato dihino samo-samo jo Baliau. 

14 Dek karano, di bumi indak ado 
tampaik tingga nan kaka untuak kito: 
kito mancari tampaik tingga nan ka 
datang. 

15 Dek karano itu, jo parantaroan 
Isa Almasih, andaklah kito tatap 
mamuji-muji Allah: itu marupokan 
karoban syukur kito kapado Baliau, nan 
kito pasambahkan malalui ucapan bibia 
untuak mamuliekan namo-Nyo. 

16 Jan lupo babuwek baiak, sarato samo- 
samo manolong, dek karano, itulah 
karoban-karoban nan manyanangkan ati 
Allah. 

17 Ikuiklah parentah pamimpin- 
pamimpin angkau, sarato tunduaklah 
kabake inyo. Dek karano inyo tatap 
mamparatikan jiwa angkau, sarato inyo 
musti batangguang jawab kapado Allah. 
Jikok angkau patuah kabake inyo, inyo 
dapek bakarajo jo sanang ati; jikok 
indak, mako inyo ka bakarajo jo ba ibo 

ati, itu indak ma untuangkan kabake 
angkau. 

18 Badowalah taruih untuak kami. 
Kami yakin ati ketek kami barasiah, 
dek karano dalam sagalo parkaro, kami 
taruih niyo nak mangarajokan apo nan 
bana. 

19 Sacaro tasandiri ambo sabana 
mamohon, supayo angku-angku 
mandowakan ambo, supayo Allah 
sacapeknyo mambawok ambo babaliak 
kabake angku-angku. 

20 Allah lah ma iduikkan Tuhan kito 
Isa Almasih dari kamatian. Dek karano 
kamatian-Nyo tu, kiniko Baliau manjadi 
Tukang Gubalo Nan Basa bagi kito, iyolah 
kito domba-domba-Nyo. Kamatian-Nyo 
tu mansahkan pulo pajanjian kaka nan 
dibuwek Allah jo kito. 

21 Mudah-mudahan, Allah tampaik asa 
aman santoso tu, malangkok-i angku- 
angku jo sagalo sasuatu nan baiak, 
nan angku-angku paralukan untuak 
mangarajokan kahandak Baliau. Mudah- 
mudahan, jo parantaroan Isa Almasih, 
Allah mangarajokan di dalam kito, apo 
nan di inginkan Baliau. Andaklah Isa 
Almasih dipuji salamo-lamonyo! Amin. 

22 Ambo mamohon, supayo angku- 
angku mamparatikan nasiyaik-nasiyaik 
ambo ko, sacaro saba, dek karano surek 
ambo ko indak talampau panjang. 

23 Andaklah angku-angku tawu, baraso 
sudaro kito si Timotius lah dilapehkan 
dari pinjaro. Jikok inyo lah ka tampaik 
ambo ko, ambo ka mambawok inyo 
kutiko ambo mangunjuangi angku-angku 
isuak. 

24 Sampaikanlah salam kami kabake 
sadonyo pamimpin angku-angku, sarato 
kabake sadonyo umaik Allah. Tarimo 
pulolah salam dari sudaro-sudaro kito 
nan di Italia. 

25 Mudah-mudahan Tuhan 
mambarakaik-i sudaro kasadonyo. 


Yakobus 


1 1 Sudaro-sudaro kasadonyo umaik 
Allah, nan tasebar disadonyo nagari 
di ateh dunia ko! Salam dari Ambo, si 
Yakobus, pisuruah Allah sarato pisuruah 
Tuhan Isa Almasih. 

20ih sudaro-sudaro! Jikok angku- 
angku mangalami babagai-bagai 
cobaan, andaklah angku-angku maraso 
baruntuang. 

3Dek karano angku-angku tawu, 
baraso, jikok angku-angku tatap ba iman 
kapado Tuhan, pado kutiko mangalami 
cobaan, asienyo iyolah: angku-angku ka 
manjadi tabah. 

4Jagoilah supayo katabahan ati angku- 
angku tu batambah kuwaik, sainggo 
angku-angku manjadi sabana-bana 
samparono, sarato indak bakakurangan 
dalam parkaro apo pun juwo. 

3 Jikok ado salah surang di antaro 
angku-angku, nan kurang bijaksano, 
andaklah inyo mamintaknyo dari 
Allah, mako Allah ka mambarikan 
kabijaksanoan kabake inyo, dek karano, 

kabake satiyok urang, Allah mambari jo 
murah ati, sarato jo parasaan raso ibo. 

6 Tapi, urang nan mamintak musti 
picayo andaknyo, inyo indak buliah 
ragu-ragu. Dek karano, urang nan 
ragu-ragu adolah bakcando ombak di 
lauik, nan di ambuih dek angin kian 
kumari. 

7 Urang nan bakcando itu indak tatap 
pangananyo, inyo indak bisa saketek 
juwo ma ambiak kaputusan, dalam 
sagalo sasuatu nan dibuweknyo. Dek 
karano itu, indak usah pulolah inyo ma 
arokkan, untuak mandapek sasuatu dari 
Tuhan. 

8(1:7) 

Urang Kristen nan bansaik, andaklah 
maraso bagadang ati jikok Allah 
maninggikannyo. 

10Baitu pulo urang Kristen nan kayo, 
andaklah maraso bagadang ati pulo, 
jikok Allah marandahkannyo. Dek 
karano, urang nan kayo ka ilang lanyok 
bakcando bungo rumpuik. 

11 Pado kutiko matoari tabik jo 
panehnyo nan padiah, mako rumpuik 
tu ka manjadi layua, sainggo ruruiklah 
bungonyo, sarato ilang pulolah karancak- 

annyo. Baitu pulolah jo urang nan kayo; 
inyo ka ilang lanyok di kutiko inyo 
sadang manjalankan usawonyo. 

12 Babahagialah urang nan lai tabah 
di kutiko inyo mangalami cobaan. Dek 
karano, sasudah inyo barasil batahan 
dalam cobaan tu, inyo ka manarimo 
upahnyo, iyolah kahidupan nan lah 
dijanjikan dek Allah, kabake urang-urang 
nan mangasiahi Baliau. 

13 Jikok surang urang tadayo dek 
cobaan nan bakcando itu, janlah inyo 
bakato, "Dayo-dayoan ko datangnyo dari 
Allah," dek karano, Allah indak dapek 
doh tadayo dek nan jahek, Baliau indak 
pulo doh mandayo siyapo pun juwo. 

14 Tapi urang tadayo, jikok inyo di elo, 
sarato dipikek dek ka inginan jaheknyo 
sandiri. 

15 Kudian, jikok ka inginan nan jahek tu 
dipaturuikkan, mako layielah doso; jikok 
doso lah masak, mako akibaiknyo iyolah 
mauik. 

16 Janlah angku-angku takicuah, oih 
sudaro ambo nan tacinto! 

17 Satiyok pambarian nan baiak, sarato 
jo adiyah nan samparono, datangnyo 
dari sarugo, diturunkan dek Allah, Nan 

Manjadikan sagalo tarang nan di langik. 
Baliaulah Allah nan indak barubah, sarato 
indak pulo manyababkan kakalaman apo 
pun juwo. 

18 Ateh ka inginan-Nyo sandiri, 

Baliau manjadikan kito anak-anak-Nyo 
malalui firman-Nyo nan bana. Baliau 
mangarajokan itu supayo kito mandapek 
tampaik nan paliang utamu, di antaro 
kasadonyo mukaluak nan dijadikan 
Baliau. 

19 Paratikanlah iko elok-elok, oih 
sudaro-sudaro nan tacinto! Satiyok 
urang musti capek untuak mandanga, 
tapi lambek untuak mangecek, sarato 
lambek untuak bangih. 

20 Urang nan bangih indak dapek 
doh mangarajokan nan baiak, nan 
manyanangkan ati Allah. 

21 Dek karano itu, buwanglah satiyok 
kulikaik nan kumuah, sarato nan 
jahek. Tarimolah sacaro jo randah 
ati, firman nan ditanam dek Allah di 
ati angku-angku, dek karano, firman 
tu mampunyoi kakuatan untuak 
manyalamaikkan angku-angku. 

22 Andaklah angku-angku 
mangarajokan apo nan dikatokan 

dek Allah, jan hanyo mandangakan sajo, 
jikok indak baitu ba arati angku-angku 
mangicuah diri sandiri. 

23 Urang nan mandanga firman Allah, 
tapi indak mangarajokannyo, adolah 
bakcando urang nan sadang maliyek 
mukonyo nan sabananyo, di adok-an 
camin. 

24 Sasudah inyo mamparatikannyo 
elok-elok, inyo pun payi, sarato lansuang 
malupokan baa roman mukonyo tu. 

25 Paratuaran Allah samparono, 
sarato mampunyoi kakuatan untuak 
mamardekakan manusia. Urang nan 
manyalidiak-i, sarato nan mamparatikan 
elok-elok, sarato mangarajokan 
sagalo paratuaran tu, sarato bukan 
hanyo mandanga sajo, sudah tu 
malupokannyo, mako urang tu ka 
dibarakaik-i dek Allah, dalam satiyok 
karajo nan dikarajokannyo. 

26 Jikok ado surang urang, nan maraso 
dirinyo urang nan patuah ba agamo, tapi 
inyo indak manjago lidahnyo, mako inyo 
mangicuah dirinyo sandiri: ibadaiknyo 
indak ado gunonyo. 

27 Kapatuahan ba agamo nan suci, 
sarato nan sajati manuruik pandangan 

Allah Bapak, iyolah: manolong anak- 
anak yatim piyatu, sarato jo urang-urang 
marando nan sansaro, sarato manjago 
diri sandiri, supayo jan dikumuahi dek 
dunia ko. 

2 1 Oih sudaro-sudaro ambo! Sabagai 

urang nan ba iman kapado Tuhan Isa 

Almasih, Tuhan Nan Mahamulia, janlah 
angku-angku mampalain-lainkan urang, 
badasarkan parkaro-parkaro nan layie. 

2 Dek karano, jikok ado surang urang 
kayo nan mamakai cincin ameh, sarato 
mamakai baju rancak, datang ka 
tampaik patamuan angku-angku, sudah 
tu, tibo pulo surang urang bansaik, nan 
mamakai baju cabiak-cabiak, 

3 mako angku-angku labiah ma 
aromaik-i urang nan babaju rancak 
tu. Angku-angku bakato kabake inyo, 
"Silakan angku duduak di kurisi nan 
paliang rancak ko." Tapi kabake urang 
nan bansaik, angku-angku bakato, 
"Tagak sajolah disinan," kok indak 
angku-angku katokan, "Duduak sajolah 
dilantai tu." 

“Jo babuwek caro nan baitu, angku- 
angku lah mampalainkan di antaro 

sasamo angku-angku, sarato manilai 
urang badasarkan pikieran nan jahek. 
>Ingeklah, oih sudaro-sudaro nan 

tacinto! Urang nan bansaik di dunie ko, 
dipiliah Allah untuak manjadi urang nan 
kayo dalam iman. Urang-urang tu ka 
manjadi anggota umaik Allah bakcando 
nan dijanjikan dek Allah, kabake urang 
nan mangasiahi Baliau. 

6 Tapi, angku-angku malah mahino 
urang nan bansaik, padohal, urang-urang 
kayolah nan ma ajab angku-angku, 
sarato nan manjaranjangkan angku- 
angku ka pangadielan! 

7 Urang-urang tu lah nan mahino namo 
nan ta aromaik, nan angku-angku tarimo 
dari Allah! 

8 Angku-angku mangarajokan nan bana, 
jikok angku-angku layi mangarajokan 
paratuaran Karajaan, nan ado di ayaik 
Alkitab ko, "Cinto mancintoilah angkau, 
bakcando angkau mancintoi diri angkau 
sandiri." 

9 Tapi, jikok angkau mampalain-lainkan 
urang, badasarkan parkaro-parkaro nan 
layie, mako angkau babuwek doso, mako 
paratuaran Allah manyatokan, baraso 
angkau adolah palangga paratuaran. 

10 Urang nan malangga salah ciyek dari 
paratuaran-paratuaran Allah, ba arati 
malangga kasadonyo. 

1! Dek karano, Baliau nan bakato, "Jan 
bajina," Baliau pulolah nan bakato, "Jan 
mambunuah." Jadi, jikok angku-angku 
indak bajina, tapi mambunuah, mako 
angku-angku lah malangga paratuaran 
pulo. 

12 Mangeceklah, sarato batindaklah, 
sabagai urang nan ka di adieli manuruik, 
paratuaran Allah nan mamardekakan 
manusia. 

13 Dek karano, Allah indak ka 
manyatokan raso ibo doh, kabake urang 
nan indak tawu jo raso ibo. Tapi, raso ibo 
labiah kuwaik daripado ukunan! 

14 Sudaro-sudaro! Apo gunonyo urang 
bakato, "Ambo urang nan ba iman", jikok 
inyo indak manyatokannyo jo karajonyo? 
Dapekkoh iman nan samacam itu 
manyalamaikkannyo? 

15 Santano surang sudaro, atau sudari 
mamaralukan pakaian, sarato indak 
mampunyoi makanan nan cukuik untuak 
sa ari-ari. 

16 Apo gunonyo angku-angku bakato 
kabake inyo, "Salamaik mamakai 

pakaian nan angek, sarato salamaik 
makan!" -- tapi, angku-angku indak 
mambarikan kabake inyo, apo nan 
diparalukannyo untuak iduik? 

17 Baitu pulolah jo iman, jikok iman 
indak dinyatokan jo pabuatan, mako 
iman tu indak ado doh gunonyo. 

18 Mungkin ado nan bakato, "Ado urang 
nan basanda kabake imannyo, sarato 
ado pulo urang nan basanda kabake 
pabuatannyo." Ambo ka manjawab, 
"Tunjuakkanlah kabake ambo, baa caro 
urang dapek mampunyoi iman, tapi 
indak ado pabuatan, nan ambo, ka 
manyatokan jo pabuatan, baraso ambo 
mampunyoi iman." 

19 Angku-angku picayo baraso Allah 
hanyo satu, iyo ndak? Nah, roh-roh 
jahek pun picayo, inyo bi manggigie 
katakuik-an! 

20 Angku-angku sabana pandie! Apokoh 
paralu dibuktikan kabake angku-angku, 
baraso indak ado gunonyo mampunyoi 
iman, jikok indak ado pabuatan? 

21 iyek sajolah Nabi Ibrahim niniak 
muyang kito. Inyo ditarimo baiak dek 
Allah, dek karano pabuatannyo, iyolah 
pado kutiko inyo mampasambahkan 

Nabi Ishak, anaknyo, kapado Allah di 
ateh mezbah. 

22 Mako jalehlah dek kito, baraso iman 
musti dinyatokan jo pabuatan supayo 
manjadi samparono. 

23 Itu sasuwai jo ayaik Alkitab ko, "Nabi 
Ibrahim ba iman kapado Allah, dek 
karano di imannyo tu, Allah manarimo 
inyo sabagai urang nan mangarajokan 
kahandak Allah." Itu sababnyo Nabi 
Ibrahim dikatokan, "Konco palankin 
Allah". 

24 Mako jalehlah kiniko, baraso urang 
ditarimo baiak dek Allah, karano dek apo 
nan dikarajokannyo, bukan hanyo dek 
karano imannyo sajo. 

25 | iyek pulo lah Rahab, padusi jahek 
tu. Inyo ditarimo baiak dek Allah 
karano pabuatannyo, iyolah kutiko inyo 
manarimo di rumahnyo, mato-mato 
banso Israel, sarato manolong urang- 
urang tu malarikan diri malalui jalan nan 
lain. 

26 Nah, samo jo bakcando tubuah, jikok 
indak ado ba roh, adolah tubuah nan 
mati, baitu pulo iman, jikok iman indak 
ado pabuatan, adolah iman nan mati. 

3 1 Sudaro-sudaro! Janlah banyak di 
antaro angku-angku, nan niyo nak 
manjadi guru. Angku-angku tawu baraso 
kito nan manjadi guru, ka di adieli sacaro 
jo labiah kareh daripado urang lain. 

2 Kasadonyo kito acok mambuwek 
kasalahan. Tapi, urang nan indak panah 
mambuwek kasalahan jo kato-katonyo, 
mako inyo adolah urang nan samparono, 
nan dapek manguwasoi kaciyek-annyo 
dirinyo. 

3Jikok kito mamasang kakang di 
muncuang kudo, supayo inyo manuruik-i 
kamauan kito, mako kito dapek 
mangandalikan kaciyek-annyo badan 
kudo tu. 

4Ambiak pulolah kapa sabagai conto. 
Biyapun kapa adolah sasuatu nan baitu 
gadang, sarato dibawok dek angin nan 
kuwaik, tapi inyo dikandalikan dek 
kamudi nan sangaik ketek, manuruik ka 
inginan jurumudi. 

> Baitu pulo jo lidah kito; biyapun 
lidah kito tu ketek, tapi inyo dapek 
mambondekkan diri, tantang parkaro 
nan gadang-gadang. Bayangkanlah, 
baralah ka gadangnyo rimbo, dapek 
dibaka dek api nan saketek! 

6 Lidah samo jo api. Di tubuah kito, inyo 
marupokan tampaik asa karajo jahek, 
nan manyebarkan karajo jahek ka diri 
kito kaciyek-annyo. Jo api nan barasa 
dari narako, inyo ma anguihkan iduik 
kito kaciyek-annyo. 

7 Sagalo macam binatang buweh, 
unggeh, binatang manjala, sarato jo ikan 
dapek dijinakkan, alah pulo dijinakkan 
dek manusia. 

8 Tapi lidah manusia, indak dapek doh 
dijinakkan dek siyapo pun juwo. Lidah 
tu jahek, indak dapek doh dikuwasoi: 
panuah jo racun nan mambunuah. 

9 Kito mampagunokannyo untuak 
mangucapkan tarimo kasih kapado 
Tuhan, Bapak kito, tapi kito pagunokan 
pulo untuak mangutuak-i sasamo 
manusia, iyolah manusia nan lah 
dijadikan manuruik rupo Allah. 

10 Dari muluik nan itu juwo, kaluwa 
kato-kato tarimo kasih, sarato kaluwa 
pulo kato-kato kutuakkan. Samustinyo 
indak baitu! 

11 Apokoh ado, mato ayie nan 
mamancakan ayie nan tawa, sarato jo 
ayie nan payik, dari tampaik asa nan 
samo? 

12 Batang kayu aro, oih sudaro-sudaro 
ambo, indak bisa doh ma asiekan 
buwah jaitun, nan batang anggur, indak 
bisa doh ma asiekan buwah aro. Mato 
ayie nan asin, indak bisa pulo doh 
mangaluwakan ayie nan tawa. 

13 Jikok di antaro angku-angku, ado 
urang nan bijaksano sarato babudi, 
andaklah inyo manyatokannyo jo caro 
iduik nan baiak, sarato jo mangarajokan 
parkaro-parkaro nan baiak, nan 
disaratoi jo karandahan ati, sarato jo 
kabijaksanoan. 

14 Tapi, jikok angku-angku cimburu, 
sakik ati, sarato mamantiangkan 
diri sorang, janlah mamanggakkan 
kabijaksanoan tu, karano dek itu, 
angku-angku mamutabaliakkan barito 
nan bana dari Allah. 

15 Kabijaksanoan nan saroman itu indak 
barasa dari sarugo doh tu. Inyo barasa 
dari dunia, dari napasu manusia, sarato 
dari setan! 

16 Dima ado cimburu, sarato jo sipaik 
mamantiangkan diri sorang, mako 
disinan ado pulo patangkaran, sarato jo 
sagalo rupo karajo nan jahek. 

17 Tapi, urang nan mampunyoi 
kabijaksanoan nan barasa dari ateh, inyo 
partamu-tamu sakali suci, kudian suko 
badamai, paramah, sarato sa ulah. Inyo 
panuah jo raso ibo, sarato ma asiekan 
karajo-karajo nan baiak. Inyo indak 
mamihak, sarato indak ba icak-icak. 

18 Batua, kabaiakkan adolah asie dari 
baniah damai, nan diserakkan dek urang 
nan cinto damai! 

4 1 Dari ma koh asanyo sagalo 
pacakak-an, sarato jo patangkaran 

di antaro angku-angku? Bukankoh 

itu barasa dari sagalo ka inginan 

angku-angku, nan taruih sajo baparang 

di dalam diri angku-angku, untuak 

mandapekkan kasanangan dunia! 

2 Angku-angku niyo, tapi indak 
mandapek, mako angku-angku 
namuah mambunuah! Angku-angku 
basumangaik, tapi indak mancapai apo 
nan angku-angku cari, mako angku- 
angku batangka sarato jo bacakak. 
Angku-angku indak mandapek sabuwah 
alah jo, dek karano angku-angku indak 
mintak kapado Allah. 

3Jikok pun angku-angku lah 
mamintaknyo, tapi angku-angku 

indak mandapekkannyo, dek karano 
tujuan pintak angku-angku tu salah; apo 
nan angku-angku mintak adolah untuak 
manyanangkan diri sandiri. 
4Angku-angku adolah urang nan indak 
satiya! Tawukoh angku-angku, baraso, 
jikok angku-angku bakanti jo dunia, 
mako angku-angku manjadi musuah 
Allah? Jadi, kok siya-siyanyo nan niyo 
nak ba kanti jo dunia ko, mako inyo 
manjadikan dirinyo musuah Allah. 

“Jan disangko Alkitab indak ado 
alasan bakato, "Di dalam diri kito Allah 
manampaikkan Roh, nan kareh ka 
inginannyo." 

6 Biyapun baitu, rahmaik Allah nan 
dibarikan kabake kito, labiah kuwaik 
daripado ka inginan roh kito tu. Itulah 
sababnyo di Alkitab tatulih pulo, 

"Allah manantang urang nan uju, tapi 
sabaliaknyo, Baliau mangasiahi urang 
nan randah ati." 

7 Dek karano itu, tunduaklah kapado 
Allah, sarato lawanlah ubilih, mako ubilih 
ka lari dari angku-angku. 

8 Dakek-ilah Allah, sarato Allah 
pun ka mandakek-i angku-angku. 
Barasiahkanlah tangan angku-angku, 

oih angku-angku nan badoso! Sarato 
janiahkanlah ati angku-angku, oih 
angku-angku nan bacabang ati! 

9 Andaklah angku-angku sabana-bana 
manyasa, sarato jo manangih, sarato jo 
maratok, andaklah galak angku-angku 
tu manjadi tangih, sarato kagadangan 
ati angku-angku tu, manjadi kasadiahan! 

10 Andaklah angku-angku marandahkan 
diri di adok-an Tuhan, mako Tuhan ka 
maninggikan angku-angku. 

11 Oih sudaro-sudaro, janlah cacek 
mancacek atau salah manyalahkan. 
Urang nan mancacek atau manyalahkan 
sudaronyo, nan samo-samo urang 
Kristen, ba arati inyo mancacek sarato 
manyalahkan paratuaran Allah. Jikok 
angku-angku manyalahkan paratuaran 
Allah, itu ba arati angku-angku indak 
manuruikti sagalo paratuaran tu, 
malainkan manjadi hakimnyo. 

12 Padohal, hanyo ciyek nan bahak 
mambari paratuaran kabake manusia, 
sarato ma adieli manusia. Iyolah 
Allah nan bakuwaso manyalamaikkan, 
sarato mambinasokan. Jadi, siyakoh 
angku-angku, sainggo angku-angku nak 
manyalahkan sasamo manusia? 

13 Oih sudaro-sudaro nan bakato, "Ari 
ko, atau bisuak, kami ka barangkek ka 
kota anu, sarato tingga disinan satawun 
lamonyo untuak manggaleh jo mancari 
pitih," -- dangakanlah nasiyaik ambo ko. 

14 Apo nan ka tajadi jo iduik angku- 
angku isuak, angku-angku sandiri pun 
indak ka mangatawuinyo! Angku-angku 
hanyo bakcando asok nan sabanta sajo 
kaliyatan, kudian ilang lanyok. 

15 Samustinyo angku-angku bakato 
bakcando iko, "Jikok Tuhan ma ijinkan, 
kami ka iduik, sarato mangarajokan iko 
jo itu." 

16 Tapi, kiniko angku-angku uju, sarato 
jo gadang ota. Kasadonyo ota gadang 
bakcando itu indak batua. 

17 Dek karano itu, urang nan lai tawu 
apo nan elok, nan musti dikarajokannyo, 
tapi indak dikarajokannyo, mako urang 
tu badoso. 

5 1 Oih sudaro-sudaro, urang-urang 
nan kayo! Dangakanlah nasiyaik 
ambo. Andaklah angku-angku manangih 

sarato jo maratok, dek karano 
angku-angku ka manangguang sansaro! 

2 Kakayoan angku-angku lah busuak. 
Pakaian angku-angku lah dimakan 
anai-anai. 

3Ameh jo perak angku-angku, lah 
disawok-i kurawek, kuraweknyo ka 
manjadi sasi, malawan angku-angku 
sarato ka mamakan abih tubuah 
angku-angku, bakcando dimakan api. 
Angku-angku lah manimbun arato di 
manjalang akie jaman. 

4Angku-angku indak mambayie 
upah, urang-urang nan bakarajo di 
ladang angku-angku. Kiniko dangakan 
kaluahan urang-urang tu! Urang-urang 
nan mangumpuakan asie ladang 
angku-angku, mamakiak mintak tolong, 
pakiaknyo lah sampai ka talingo Allah, 
Tuhan Nan Mahakuwaso. 

> Angku-angku lah iduik mewah, sarato 
lah marasokan lamak kasanangan di 
dunia ko. Angku-angku sa olah-olah 
sadang manggapuakkan badan, untuak 
ari pandabiahan. 

6 Angku-angku ma ukun, sarato jo 
mambunuah urang-urang nan indak 
basalah, nan inyo indak malawan doh ka 
angku-angku. 

7 Dek karano itu, basabalah oih sudaro- 
sudaro ambo, sampai Tuhan datang. 
Liyeklah, baa ka sabanyo surang urang 
paparak manunggu, sampai tanahnyo 
mambarikan asie nan ba arago kabake 
inyo. Sacaro saba inyo manunggu ujan 
musin ruruik, jo ujan musin bungo. 

8 Andaklah angku-angku basaba pulo, 
sarato managuahkan ati, dek karano ari 
kadatangan Tuhan lah dakek. 

9Janlah bi mambirutok, sarato salah 
manyalahkan, supayo angku-angku 
indak di ukun dek Allah. Ingek! Hakim 
lah dakek, lah basegeh untuak datang. 

10 Sudaro-sudaro, kana-ilah nabi-nabi 
nan mangecek ateh namo Tuhan. 

Inyo saba sarato tabah manangguang 
sansaro. Jadi, ambiaklah inyo sabagai 
conto. 

11 Inyo dikatokan babahagia dek karano 
inyo tabah. Angku-angku lah mandanga 
tantang kasabaran Nabi Ayub, nan 
angku-angku tawu, baa caro Tuhan pado 
akienyo mambarakaik-inyo. Dek karano 
Tuhan sangaik maraso ibo sarato elok 
ati. 

12 Nan tarutamu sakali, iyolah: Janlah 
basumpah, biya demi langik, ataupun 

demi bumi, atau demi apo pun sajo. 
Katokan sajolah "Iyo" jikok mukasuik 
angku iyo, sarato katokanlah "Indak" 
jikok mukasuik angku indak; supayo 
angku-angku jan di ukun dek Allah. 

13 Jikok di antaro angku-angku ado nan 
sadang susah, andaklah inyo badowa. 
Jikok ado nan basukocito, andaklah inyo 
malagu mamuji Allah. 

14 Jikok ado nan sakik, andaklah inyo 
ma imbau pamimpin-pamimpin jamaat. 
Mako andaklah pamimpin-pamimpin tu 
mandowakan urang nan sakik tu, sarato 
mambaruik-inyo jo minyak ateh namo 
Tuhan. 

15 Jikok dowa urang-urang tu 
disampaikan sacaro yakin, mako Tuhan 
ka mancegakkan urang nan sakik tu, 
sarato ma ampuni doso-doso nan lah 
dibuweknyo. 

16 Dek karano itu, andaklah angku- 
angku samo-samo ma akui kasalahan, 
sarato samo-samo mandowakan, 
supayo angku-angku dicegakkan. Dowa 
urang nan manuruikti kamauan Allah, 
mampunyoi kuwaso nan gadang. 

17 Nabi Elia samo-samo manusia 
bakcando kito. Inyo badowa sacaro 

sungguah-sungguah supayo ujan indak 
turun, mako ujan pun indak turun 
salamo tigo satangah tawun. 

18 Kudian inyo badowa baliak, sudah tu 
langik manurunkan ujan, sainggo tanah 
mambarikan asienyo pulo. 

19 Oih sudaro-sudaro ambo! Jikok di 
antaro angku-angku, ado surang urang, 
nan indak lai ma ikuik-i pangajaran 
dari Allah, sudah tu, ado surang urang 
nan lain mambawok urang tu babaliak 
kapado Allah, 

20 mako kana-ilah ayaik ko: Urang nan 
mambawok urang badoso, babaliak 
dari jalannyo nan salah, mako urang 
tu manyalamaikkan jiwa urang badoso 
tu, dari kamatian, sarato manyababkan 
banyak doso di ampuni. Salam aromaik 
dari kami, Yakobus 


1 Petrus 


1 1 Sudaro-sudaro umaik piliahan Allah, 
han tasebar di parantauan di daerah 
Pontus, Galatia, Kapadokia, Asia, sarato 
jo Bitinia! Ambo, si Petrus, rasul Isa 
Almasih, ma arokkan mudah-mudahan 
Allah mambari barakaik, sarato jo 
aman santoso kabake angku-angku, 
sacaro balimpah-limpah. Angku-angku 
dipiliah manjadi umaik Allah, sasuwai jo 
rancana Allah Bapak. Sarato Roh Allah 
lah manjadikan angku-angku umaik nan 
suci, nan disangajokan untuak Allah, 
supayo angku-angku patuah kapado 
Isa Almasih, sarato disucikan dek darah 
Baliau. 

2 (1:1) 

3Molah kito basyukur kapado Allah, 
Bapak Tuhan kito Isa Almasih! Baliau 
sangaik maraso ibo kabake kito, itu 
sababnyo Baliau mambarikan kabake 
kito iduik nan baru, jo sacaro ma 
iduikkan baliak Isa Almasih dari 
kamatian. Iko mambarikan kito harapan 
nan kokoh. 

4Kito ma arokkan untuak mamiliak-i 
barakaik-barakaik, nan disadiyokan Allah 
untuak umaik-Nyo, iyolah barakaik- 
barakaik nan disimpan-Nyo di sarugo, 
sainggo indak dapek rusak, atau busuak 
atau pun mangulang. 

> Kasadonyo tu adolah untuak angku- 
angku, dek karano angku-angku ba iman 
kapado Allah. Mako angku-angku dijago 
jo kuwaso Allah, supayo angku-angku 
manarimo kasalamatan nan siyap 
dinyatokan isuak di akie jaman. 

6 Dek karano itu andaklah angku-angku 
basukocito, biyapun kiniko untuak 
samantaro wakatu, angku-angku musti 
ba ibo ati, dek karano angku-angku 
mangalami bamacam-macam cobaan. 

7Tujuannyo iyolah untuak 
mambuktikan, apokoh angku-angku 
sabana-bana ba iman kapado Tuhan, 
atau indak. Ameh nan bisa rusak pun, di 
uji jo api. Nah, iman angku-angku adolah 
labiah ba arago dari ameh, jadi musti di 
uji pulo, supayo manjadi taguah. Jo caro 
nan baitu angku-angku ka dipuji, sarato 
jo di aromaik-i, sarato ka ditinggikan di 
ari Isa Almasih tibo isuak. 

8 Angku-angku mangasiahi Baliau, 
biyapun dawulu angku-angku indak 
maliyek Baliau. Angku-angku pun ba 
iman kapado Baliau, biyapun kiniko 
angku-angku indak maliyek Baliau. Itu 
sababnyo angku-angku bagadang ati, 
sarato marasokan sukocito nan mulie, 
sarato indak takatokan. 

9 Dek karano tujuan iman angku-angku 
tacapai, iyolah kasalamatan jiwa 
angku-angku. 

10 Kasalamatan ikolah nan ditaliti, 
sarato nan di salidiak-i dek nabi-nabi, 
inyo lah bi manakok-nakok tantang 
barakaik nan dibarikan Allah kabake 
angku-angku. 

11 nyo tu bi manyalidiak-i, baa caro, 
sarato pabilo parkaro tu ka tajadi, nan 
dimukasuikkan dek Roh Isa Almasih, 
nan ado di dalam dirinyo tu. Pado 
kutiko itu Roh Baliau manubuatkan 
kabake nabi-nabi tu, tantang parkaro 
sansaro-sansaro nan musti di alami dek 
Isa Almasih, sarato tantang kabasaran 
Baliau nan ka ma iriang sasudah itu. 

12 Kabake nabi-nabi tu Allah 
mambaritawukan, baraso apo nan 
dikarajokan dek nabi-nabi tu, bukan 


1 PETRUS 1.13-16 4 


untuak kapantiangan inyo doh, tapi 
untuak angku-angku; iyolah parkaro- 
parkaro nan kiniko angku-angku danga 
sacaro jaleh, dari urang-urang nan 
mambaritokan Injil tantang Isa Almasih. 
Inyo manyampaikan Injil tu kabake 
angku-angku, jo kuwaso Roh Allah 

nan dikirin Baliau dari sarugo. Malahan 
malekaik-malekaik pun niyo pulo nak 
mangatawui, kaba nan inyo baritokan tu. 

13 Dek karano itu, andaklah angku- 
angku basegeh-segeh. Ingek-ingeklah, 
sarato baharoklah sapanuahnyo kapado 
barakaik nan ka dibarikan kabake 
angku-angku, dikutiko Isa Almasih tibo 
isuak. 

14 Patuahlah kapado Allah, janlah iduik 
manuruik ka inginan angku-angku nan 
dawulu, bakcando dikutiko angku-angku 
sabalun tawu jo Allah. 

15 Sabaliaknyo, andaklah angku-angku 
suci dalam sagalo sasuatu nan angku- 
angku karajokan, samo jo bakcando 
Allah nan mamanggie angku-angku tu 
adolah suci. 

16 Di Alkitab ado tatulih, "Andaklah 
kalian suci, dek karano Aden suci." 

17 Angku-angku manyabuik Allah tu 
Bapak, dikutiko angku-angku badowa 
kapado Baliau. Nah, Allah itulah nan 
mahakimi manusia sabandiang jo 
karajonyo surang-surang, sacaro indak 
pandang bulu. Dek karano itu, salamo 
angku-angku ado di dunia ko, andaklah 
angku-angku mambasakan Allah dalam 
iduik angku-angku. 

18 Angku-angku tawu, jo apo 
angku-angku lah ditabuih, untuak 
mamardekakan angku-angku dari iduik 
nan siyo-siyo, nan diwarihkan dek niniak 
muyang angku-angku. Bayierannyo 
bukanlah sasuatu nan bisa rusak, 
bakcando perak atau ameh, 

19 tapi sasuatu nan sangaik ba 
arago; iyolah diri Isa Almasih sandiri, 
nan manjadi sabagai domba nan 
dikarobankan kapado Allah, nan indak 
bacacek atau baceno. 

20 Isa Almasih dipiliah dek Allah sabalun 
dunia dijadikan. Pado ari-ari manjalang 
akie jaman ko, Baliau datang ka dunia, 
supayo angku-angku disalamaikkan. 

21 Malalui Baliaulah, angku-angku ba 
iman kapado Allah, nan lah ma iduikkan 
Baliau baliak dari kamatian, sarato 

mambasakan Baliau. Jadi, Allahlah nan 
angku-angku imani, sarato kapado Allah 
pulolah angku-angku manggantuangkan 
harapan. 

22 Dek karano angku-angku patuah 
kabake pangajaran dari Allah, mako 
angku-angku mambarasiahkan diri, 
sarato angku-angku mangasiahi urang- 
urang nan sa iman, sacaro jo tuluih. 
Dek karano itu, andaklah angku-angku 
samo-samo mangasiahi jo sapanuah ati. 

23 Dek karano malalui firman Allah nan 
iduik, sarato nan kaka tu, angku-angku 
lah dijadikan manusia baru, nan 
bukannyo layie dari manusia, tapi dari 
Bapak nan kaka. 

24 Di Alkitab tatulih bakcando iko, 
"Kasadonyo umaik manusia ibaraik 
rumpuik, sagalo kamuliaannyo bakcando 
bungo rumpuik. Rumpuik layua, 
bungonyo pun ruruik: 

25 tapi firman Tuhan tatap untuak 
salamo-lamonyo." Firman tu adolah 
Injil nan lah dibaritokan kabake 
angku-angku. 

2 1 Dek karano itu, buwanglah dari diri 

angku-angku sagalo nan jahek: jan 
baduto juwo lai, sarato jan ba icak-icak. 

Jan pambingik, sarato jan mahino urang 
lain. 

2 Andaklah angku-angku manjadi 
bakcando paja ketek nan baru layie, 
nan taruih auih ka susu rohani nan 
Suci. Jo caro nan baitu angku-angku ka 
batambah gadang, sarato disalamaikkan. 

3 Di Alkitab tatulih bakcando iko, 
"Kalian lah marasokan sandiri baralah ka 
baiaknyo Tuhan." 

“Dek karano itu, datanglah kapado 
Tuhan. Baliau ibaraik batu nan iduik, 
batu nan dibuwang dek manusia, karano 
dianggap indak bagunoj: tapi nan dipiliah 
dek Allah sabagai batu nan ba arago. 

> Angku-angku samo jo bakcando batu 
nan iduik. Dek karano itu, andaklah 
angku-angku namuah dipakai, untuak 
mambangun Rumah Allah nan rohani. 
Jo caro nan baitu angku-angku manjadi 
imam-imam, nan iduik sangajo untuak 
Allah, sarato nan malalui Isa Almasih 
mampasambahkan kapado Allah, 
karoban rohani nan manyanangkan ati 
Allah. 

6"Dek karano di Alkitab tatulih 
bakcando iko, Aden lah mamiliah 
sabuwah batu ba arago, nan Den 

tampaikkan di Sion sabagai batu nan 
tarutamu: urang nan picayo kabake Inyo 
indak ka disiyo-siyokan." 

7 Batu tu sangaik ba arago untuak 
angku-angku nan ba iman. Tapi bagi 
urang-urang nan indak picayo, balakulah 
ayaik-ayaik Alkitab nan bakcando iko, 
"Batu nan indak tapakai dek tukang- 
tukang bangunan tu tanyato manjadi 
batu nan tarutamu," 

8 sarato, "Itulah batu nan mambuwek 
urang bi tataruang, batu nan mambuwek 
urang-urang tu bi jatuah." Inyo bi 
tataruang, dek karano inyo indak bi 
picayo jo kato-kato Allah. Bakcando 
itulah nan lah ditantukan Allah untuak 
urang-urang tu. 

? Tapi angku-angku adolah banso nan 
tapiliah, imam-imam nan malayani 
Rajo, banso nan suci, sangajo untuak 
Allah, umaik Allah sandiri. Allah 
mamiliah angku-angku sarato ma imbau 
angku-angku kaluwa dari nan kalam, 
untuak masuak ka dalam tarang-Nyo 
nan gumilang, jo mukasuik, supayo 
angku-angku manyebarkan barito, 
tantang sagalo pabuatan Baliau nan luwa 
biaso. 


1 PETRUS 2.10-14 9 


10 Dawulu angku-angku bukan umaik 
Allah, tapi, kiniko angku-angku adolah 
umaik Allah. Dawulu angku-angku 
indak di ibo-i dek Allah, tapi kiniko 
angku-angku manarimo raso ibo dari 
Baliau. 

11 ih sudaro-sudaro nan tacinto! 
Angku-angku adolah urang asiang nan 
marantau di dunia ko. Dek karano 
itu ambo sabana mamintak, supayo 
angku-angku jan mapaturuikkan awa 
napasu manusia, nan taruih manaruih 
baparang malawan jiwa. 

1? Kalakuan angku-angku, di antaro 
urang nan indak tawu jo Tuhan, mustilah 
sangaik elok andaknyo, sainggo, jikok 
urang-urang tu mampitanah angku- 
angku, sabagai urang nan jahek, mako 
inyo musti ma akui pabuatan angku- 
angku nan baiak, sainggo urang-urang 
tu ka mamuji Allah, di ari kadatangan 
Baliau. 

13Dek karano di Tuhan, andaklah 
angku-angku tunduak kabake satiyok 
panguwaso manusia: biya kabake kaisar 
nan manjadi panguwaso nan tarutamu, 

14 ataupun kabake gubenur nan 
ditunjuak dek kaisar, untuak ma ukun 

urang nan babuwek jahek, sarato untuak 
ma aromaik-i urang nan babuwek baiak. 

15 Dek karano Allah niyo, supayo, 
jo karajo-karajo angku nan baiak, 
angku-angku manutuik muluik urang 
nan mangecek, indak bapikie. 

16 Andaklah angku-angku iduik sabagai 
urang mardeka, tapi janlah dipagunokan 
kamardekaan angku tu, untuak 
manyawok-i karajo jahek, tapi iduiklah 
sabagai pisuruah Allah. 

17 Aragowilah kasadonyo urang, 
kasiahilah sudaro-sudaro angku sasamo 
urang Kristen. Takuiklah kapado Allah, 
sarato aromaik-ilah kaisar. 

18 Oih sudaro-sudaro nan manjadi 
palayan, tunduaklah kabake induak 
samang angkau, jo caro nan sa aromaik- 
aromaiknyo: bukan hanyo kabake 
induak samang nan elok ati, sarato nan 
paramah sajo doh, tapi kabake induak 
samang nan sanga iyo pulo. 

19 Allah ka mambarakaik-i angku- 
angku, jikok angku-angku dek karano 
sadar jo kamauan Allah, mako saba 
manangguang sansaro dipabuwek 
sacaro indak adie. 

20 Dek karano, apokoh kalabiahannyo, 
jikok angku-angku saba manangguang 
sansaro ukunan, nan samustinyo 
angku-angku tangguangkan, dek karano 
basalah? Tapi, jikok angku-angku sacaro 
jo saba, manangguang sansaro nan 
manimpo angku-angku, dek karano 
mangarajokan nan bana, mako Allah ka 
mambarakaik-i angku-angku. 

21 Untuak itulah Allah mamanggie 
angku-angku. Dek karano, Isa Almasih 
sandiri lah manangguang sansaro untuak 
angku-angku, jo caro nan baitu Baliau 
mambarikan suatu taladan kabake 
angku-angku, supayo angku-angku ma 
ikuik-i jajak Baliau. 

22 Baliau indak panah babuwek doso, 
sarato indak panah surang juwo pun 
urang nan mandanga Baliau baduto. 

23 Pado kutiko Baliau dicacek-i, Baliau 
indak mambaleh jo mancacek. Dikutiko 
Baliau sansaro, Baliau indak ma ancam: 
Baliau hanyo manyarahkan parkaro-Nyo 
kapado Allah, Hakim nan adie tu. 

24 Isa Almasih sandiri mamikua 
doso-doso kito ka diri-Nyo di ateh kayu 
salib, supayo kito lapeh dari kakuasaan 
doso, sarato iduik manuruik kamauan 

Allah. Luko-luko Isa Almasihlah nan 
mancegakkan angku-angku. 

2> Dawulu angku-angku bakcando 
domba nan tasasek, tapi kiniko angku- 
angku lah dibawok babaliak, untuak ma 
ikuik-i Tukang Gubalo sarato Pamaliaro 
jiwa angku-angku. 

3 1 Baitu pulo sudaro-sudaro nan 

manjadi bini, musti tunduak kabake 

laki, supayo jikok ado di antaro inyo tu, 
ado nan indak picayo kabake barito dari 
Allah, mako kalakuan sudaro-sudaro 
dapek mambuwek inyo manjadi bi 
picayo. Sarato indak paralu lai sudaro- 
sudaro mangatokan apo-apo kabake 
inyo, 

2 dek karano inyo maliyek kalakuan 
sudaro-sudaro nan suci sarato jo saliah. 
3 Janlah roman rancak sudaro-sudaro 

hanyo rancak diluwa, bakcando, 
misanyo manyegehi rambuik, atau 
mamakai pariyasan, atau bapakaian nan 
maha-maha. 

4Sabaliaknyo, andaklah roman rancak 
sudaro-sudaro tu timbua dari dalam 
batin, tingkah laku nan lamah lambuik, 
sarato jo tanang, itulah roman rancak 

nan kaka, nan sangaik ba arago 
manuruik pandangan Allah. 

“Jo caro ikolah pado jaman sa isuak, 
padusi-padusi nan ba agamo nan 
baharok kapado Allah, mamparancak diri 
jo sacaro tunduak kabake lakinyo. 

6 Siti Sarah pun baitu pulo, inyo patuah 
kabake Nabi Ibrahim, sainggo manyabuik 
Nabi Ibrahim tuannyo. Sudaro kiniko 
adolah anak-anak Siti Sarah, jikok 
sudaro-sudaro mangarajokan parkaro- 
parkaro nan baiak, sarato indak takuik 
kabake apo pun juwo. 

7Baitu pulo angku-angku nan manjadi 
laki, andaklah iduik mamahami sagalo 
sasuatu, taradok bini angkau, sarato jo 
kasadaran, baraso inyo adolah kaum nan 
lamah. Pabuweklah inyo sacaro aromaik, 
dek karano inyo samo-samo jo angkau, 
ka manarimo pambarian iduik nan sajati 
dari Allah. Karajokanlah kasadonyo tu, 
supayo indak ado nan ma alangi dowa 
angkau. 

8 Kasimpualannyo iyolah: andaklah 
sudaro-sudaro saiyo sakato sarato 
saparasaan. Andaklah sudaro-sudaro 
samo-samo, sayang manyayangi 
bakcando urang nan badunsanak. 

Andaklah angku-angku samo-samo 
punyo raso ibo, sarato basikap randah 
ati. 

9 Janlah mambaleh nan jahek jo 
nan jahek, atau mambaleh cacek jo 
mancacek, sabaliaknyo balehlah jo 
sacaro mamohon barakaik dari Allah. 
Dek karano Allah mamanggie angku- 
angku, supayo angku-angku manarimo 
barakaik dari Baliau. 

10 Di Alkitab tatulih bakcando iko, 
"Urang nan niyo nak marasokan lamak 
iduik, sarato niyo nak mangalami ari-ari 
nan baiak, musti manjago muluiknyo, 
supayo indak mampakecekkan parkaro- 
parkaro nan jahek sarato indak 
mangatokan parkaro-parkaro nan duto. 

11Inyo musti manjauahi nan jahek, 
sarato mangarajokan nan baiak: 
andaklah inyo bajuwang sungguah- 
sungguah untuak mandapekkan 
padamaian. 

12 Dek karano Tuhan taruih 
mamparatikan urang-urang nan 
manuruikti kamauan-Nyo, sarato Tuhan 
taruih mandanga dowa urang-urang tu: 
tapi Tuhan malawan urang-urang nan 
mangarajokan karajo nan jahek." 

13 Siyapokoh urang nan niyo babuwek 
jahek kabake angku, jikok angku-angku 
suko babuwek baiak? 

14 Tapi, sakalipun angku-angku musti 
manangguang sansaro, dek karano 
mangarajokan parkaro-parkaro nan 
baiak, angku-angku baruntuang! Janlah 
takuik kabake siyapo pun juwo, sarato 
janlah kuwatir. 

15 Tapi, di dalam ati angku, andaklah 
angku-angku mambarikan kapado Isa 
Almasih aromaik nan tasandiri, nan 
sasuwai jo pangkaik-Nyo sabagai Tuhan. 
Andaklah angku-angku tatap basadiyo 
untuak manjawab, kabake satiyok urang 
nan batanyo, tantang parkaro harapan 
nan angku-angku miliak-i. 

16 Tapi, mangarajokannyo jo sacaro 
lamah lambuik sarato jo aromaik. 
Andaklah ati ketek angku-angku 
barasiah, supayo jikok angku-angku 
dipitanah, dek karano angku-angku 
iduik sacaro elok sabagai pangikuik Isa 
Almasih, mako urang nan mampitanah 
tu ka manjadi malu sorang. 

17 Labiah elok manangguang sansaro 
dek karano babuwek baiak -- jikok 
itu adolah kamauan Allah -- daripado 

manangguang sansaro dek karano 
mangarajokan nan jahek. 

18 Dek karano, Isa Almasih sandiri 
mati hanyo sakali sajo untuak salamo- 
lamonyo, dek karano di doso manusia -- 
surang urang nan indak basalah, mati 
untuak urang nan basalah. Isa Almasih 
mangarajokan itu, supayo Baliau dapek 
mambimbiang angku-angku kapado 
Allah. Baliau dibunuah sacaro tubuah, 
tapi di iduikkan baliak sacaro rohani. 

19 Dalam ka adaan roh, Baliau payi 
mangabakan barito dari Allah, kabake 
roh-roh nan dipinjarokan: 

20 'yolah roh urang-urang nan indak 
patuah kapado Allah, pado jaman Nabi 
Nuh. Pado kutiko itu Allah saba mananti, 
salamo Nabi Nuh mambuwek kapa. 
Hanyo urang-urang nan ado di kapa sajo 
-- kasadonyo ado salapan urang -- nan 
disalamaikkan dikutiko banjir gadang tu. 

21Nah, kajadian tu marupokan 
kiyasan dari pamandian, nan kiniko 
manyalamaikkan angku-angku. 
Pamandian ko bukanlah suatu caro, 
untuak mambarasiahkan badan, 
dari sagalo nan kumuah-kumuah, 
tapi marupokan janji angku-angku 

kapado Allah, dari ati ketek nan baiak. 
Pamandian tu manyalamaikkan angku- 
angku, dek karano, Isa Almasih lah iduik 
baliak sasudah mati, 

22 sarato lah nayiak ka sarugo. 

Kiniko Baliau bakuwaso samo-samo jo 
Allah, sarato mamarentahi kasadonyo 
malekaik, kasadonyo panguwaso, sarato 
jo kasadonyo kakuatan. 
1 Dek karano Isa Almasih lah 
manangguang sansaro sacaro 
jo tubuah, angku-angku musti pulo 
mampakuwaik diri jo pandirian nan 
bakcando itu. Dek karano, urang nan 
manangguang sansaro sacaro jo tubuah, 
indak lai babuwek doso. 

2 Dek karano itu, inggan iko ka ateh 
andaklah iduik angku-angku di dunia 
ko, sasuwai jo kamauan Allah, bukan 
manuruik ka inginan manusia. 

3Pado maso nan lampau, angku-angku 
lah cukuik lamo mangarajokan, apo nan 
suko dikarajokan dek urang-urang nan 
indak tawu jo Tuhan. Angku-angku iduik 
indak baiak. Angku-angku manuruikti 
awa napasu, mabuak-mabuak, baralek 
indak bakatantuan, minun-minunan 

kareh sarato jo manyambah barhalo nan 
manjajokkan. 

4Kiniko urang nan indak tawu jo 
Tuhan eran, dek karano angku-angku 
indak sato iduik bakcando inyo, nan 
marasokan lamak doso nan bakalalaran. 
Itulah sababnyo mangko urang-urang tu 
mahino angku-angku. 

“Tapi, urang-urang tu isuak musti 
mampatangguangjawabkan kapado 
Allah, nan lah siyap sadiyo untuak ma 
adieli urang nan iduik, jo urang nan mati. 

6 Itulah sababnyo Injil lah dibaritokan 
pulo kabake urang-urang mati. 
Mukasuiknyo supayo urang-urang tu, 
nan lah di adieli dalam ka adaan tubuah 
-- bakcando jo kasadonyo urang ka di 
adieli -- andaknyo dapek iduik sacaro 
rohani, manuruik kahandak Allah. 

7 Sagalo sasuatu lah mandakek-i 
kasudahannyo, dek karano itu andaklah 
angku-angku manguwasoi diri, sarato 
ingek-ingeklah, supayo angku-angku 
dapek badowa. 

8 Labiah daripado sagalo-galonyo, 
andaklah angku-angku sabana-bana 
samo mangasiahi, dek karano, jo sacaro 
samo-samo mangasiahi, angku-angku 

ka basadiyo pulo untuak samo-samo 
mamaohkan. 

9 Andaklah angku-angku tarimo 
manarimo, di rumah angku surang- 
surang, indak buliah doh mangaluah. 

10 Satiyok angku-angku, lah manarimo 
pambarian-pambarian, nan balain-lain 
dari Allah. Dek karano itu sabagai 
panguruih nan baiak, dari pambarian- 
pambarian Allah tu, andaklah angku- 
angku mampagunokan kamampuan tu 
untuak kapantiangan basamo. 

11 Urang nan manyampaikan barito, 
mustilah manyampaikan barito dari 
Allah: urang nan malayani urang 
lain, mustilah malayani jo kudaraik 
nan dari Allah, supayo dalam sagalo 
parkaro, Allah dapek dibasakan malalui 
Isa Almasih. Baliaulah nan bakuwaso 
sarato patuik dibasakan untuak 
salamo-lamonyo. Amin. 

12 Oih sudaro-sudaro nan tacinto! 
Angku-angku kiniko sangaik sansaro dek 
karano sadang di uji. Tapi janlah maraso 
eran, sa olah-olah ado sasuatu nan luwa 
biaso tajadi kabake angku-angku. 

13Malah, andaklah angku-angku 
maraso sanang, dek karano sato 

manangguang sansaro samo-samo 
jo Isa Almasih. Mako, isuak jikok 
kabasaran Isa Almasih dipaliyekkan, 
mako angku-angku ka basukocito. 

14 Angku-angku baruntuang, jikok 
angku-angku dihino dek karano angku- 
angku pangikuik Isa Almasih. Itu ba 
arati Roh nan mulie, iyolah Roh Allah, 
ado didiri angku-angku. 

15 Janlah surang juwo pun di antaro 
angku-angku nan sansaro, dek karano 
inyo pambunuah, atau pancilok, 
atau panjahek, atau dek karano inyo 
mancikarauwi urusan urang lain. 

16 Tapi jikok angku-angku sansaro, 
dek karano angku-angku urang 
Kristen, janlah malu dek karano itu. 
Batarimokasihlah kapado Allah, dek 
karano angku-angku mambawok namo 
Isa Almasih. 

17 Lah tibo masonyo Allah ma adieli 
dunia. Mako umaik Allah sandirilah, nan 
ka di adieli talabiah dawulu. Nah, jikok 
Allah ka muloi jo kito, baalah jadinyo 
isuak, jo urang-urang nan indak picayo 
kabake Injil nan dari Allah tu? 

18 Dj Alkitab tatulih bakcando iko, "Jikok 
urang-urang nan baiak pun lah sulik 

untuak disalamaikkan, apo pulo nan ka 
tajadi jo urang-urang nan badoso nan 
indak tawu jo Tuhan!" 

19 Dek karano itu, jikok ado urang- 
urang nan sansaro, dek karano Allah 
ma inginkan nan bakcando itu, mako 
andaklah urang-urang tu iduik sacaro 
bana, sarato mampicayokan diri kapado 
Baliau Nan Manjadikan inyo. Baliau ka 
tatap manapek-i janji-Nyo. 

1 Ambo mintak paratian kasadonyo 
5 pamimpin, jamaat angku-angku. 
Ambo mambuwek surek ko sabagai 
kanti pamimpin, sarato sabagai urang 
nan lah mancaliak sandiri, sansaro 
Isa Almasih, sarato nan ka sato pulo 
dibasakan, jikok kabasaran Isa Almasih 
dipaliyekkan kabake manusia. Ambo 
sabana mamintak, 

2 Supayo angku-angku manggubalokan 
kawanan domba, nan disarahkan Allah 
kabake angku-angku. Gubalokanlah inyo 
sacaro jo sanang ati, samo jo bakcando 
nan di inginkan dek Allah, janlah sacaro 
jo barek ati. Janlah pulo mangarajokan 
karajo angku-angku, dek karano 
nak mandapek ka untuangan, tapi, 

bakarajolah dek karano angku-angku 
sabana-bana niyo malayani. 

3 Janlah batindak sabagai panguwaso, 
taradok urang-urang nan dipicayokan 
kabake angku-angku, tapi, jadilah 
taladan untuak urang-urang tu. 

4Pado kutiko, Tukang Gubalo Nan Basa 
tu tibo isuak, angku-angku ka manarimo 
mangkuto nan gumilang, nan indak ka 
puda kagumilangannyo. 

> Baitu pulo sudaro, urang-urang nan 
mudo. Tunduaklah kabake urang-urang 
nan tuwo. Sudaro kasadonyo musti 
marandahkan diri, sarato samo-samo 
malayani sacaro jo randah ati. Dek 
karano di Alkitab tatulih bakcando iko, 
"Allah manantang urang nan uju, tapi 
maraso ibo kabake urang nan randah 
ati." 

6 Dek karano itu, randahkanlah diri 
angku-angku di bawah tangan Allah 
nan kuwaik, supayo Baliau maninggikan 
angku-angku jikok lah tibo wakatunyo. 

7 Sarahkanlah sagalo kakuwatiran 
angku-angku kapado Allah, dek karano 
Baliau mampadulikan angku-angku. 

8 Andaklah angku-angku bajago-jago, 
sarato siyap sadiyo! Dek karano, ubilih 

adolah musuah angku-angku. Inyo 
bakcando singo nan bajalan kian kumari, 
sambia mangawun mancari nan ka 
dimakannyo. 

9 Lawanlah inyo jo iman nan taguah, 
dek karano angku-angku tawu, 
baraso, sudaro-sudaro nan sasamo 
Kristen lainnyo di ateh dunia ko, 
manangguangkan sansaro bakcando 
angku-angku pulo. 

10 Tapi, sasudah angku-angku sansaro 
agak sabanta, Allah sandiri nan ka 
mambuwek angku-angku manjadi 
samparono. Baliau ka managakkan, 
sarato ka manguwaikkan angku-angku, 
sarato jo ka mangokohkan angku-angku. 
Dek karano, Baliau adolah Allah nan 
sangaik elok ati, nan lah ma imbau 
angku-angku, untuak sato marasokan 
kabasaran-Nyo nan kaka malalui Isa 
Almasih. 

11 Baliau lah nan bakuwaso sampai 
salamo-lamonyo! Amin. 

12 Surek ambo nan singkek ko, ambo 
buwek kabake angku-angku dek bantuan 
si Silas, nan ambo anggap surang sudaro 
Kristen nan satiya. Ambo niyo mambari 
dorongan, sarato jo mayakinkan angku- 

angku, baraso apo nan ambo surekkan 
ko, adolah barito nan bana tantang 
rahmaik Allah. Andaklah angku-angku 
bapacik taguah kabake rahmaik tu. 

13 Kanti-kanti sajamaat di Babilon, nan 
dipiliah pulo dek Allah, bakirin salam 
kabake angku-angku: baitu pulo anak 
ambo si Markus nan tacinto. 

14 Basalam-salamanlah angku-angku 
kasadonyo, sacaro jo panuah kasiah, 
sabagai sudaro nan samo-samo Kristen. 
Mudah-mudahan Tuhan mambari aman 
santoso, kabake sudaro kasadonyo 
nan manjadi miliak Isa Almasih. Salam 
aromaik dari kami, Petrus 


2 Petrus 


1 Oih sudaro-sudaro nan sabana- 

bana ba iman, nan samo bakcando 
jo kami! Isa Almasih, iyolah Allah sarato 
Rajo Panyalamaik kito, mamungkinkan 
kito ba iman kapado Baliau, dek karano 
Baliau mangarajokan nan bana. Surek 
ko dari si Simon Petrus, surang pisuruah, 
sarato rasul Isa Almasih. 

2 Mudah-mudahan Allah mambari 
barakaik, sarato jo aman santoso kabake 
angku-angku, sacaro balimpah-limpah, 
dek karano angku-angku tawu jo Allah, 
sarato tawu jo Isa Almasih, Tuhan kito. 

3 Allah lah mamakai kuwaso ilahi-Nyo 
untuak mambarikan kabake kito sagalo 
sasuatu, nan diparalukan untuak iduik 
ba ibadaik. Baliau mangarajokan iko 
malalui apo nan kito katawui tantang Isa 
Almasih, nan lah ma imbau kito untuak 
dapek marasokan kabasaran, sarato jo 
kabaiakkan Baliau. 

4Jo caro itulah Allah mambarikan 
kabake kito, barakaik-barakaik nan 
sangaik luwa biaso, sarato ba arago, 

nan lah dijanjikan dek Baliau. Jo 
barakaik-barakaik tu angku-angku 
dapek talapeh, dari sagalo ka inginan 
jahek nan marusak di dunia ko, sarato 
angku-angku manarimo sipaik ilahi. 

Dek karano itu, ba usawolah 
sungguah-sungguah, supayo angku- 
angku tatap ba iman kapado Isa Almasih, 
sarato iman angku tu dipakuwaik dek 
iduik nan baiak. Di sampiang iduik nan 
baiak, angku-angku paralu pulo manjadi 
urang nan bapangatawuan, 

6 di sampiang ba pangatawuan, 
angku-angku musti bisa pulo andaknyo 
manguwasoi diri. Salain bisa manguwasoi 
diri, andaklah angku-angku mamupuak 
diri pulo, untuak tabah ma adok-i sagalo 
sasuatu. Disampiang tabah ma adok-i 
sagalo sasuatu, angku-angku musti pulo 
iduik manuruik kamauan Allah. 

7Iduik manuruik kamauan Allah, musti 
pulo dilangkok-i jo kasiah sayang kabake 
sudaro-sudaro sa iman. Sasudah tu, 
andaklah kasiah sayang angku-angku 
kabake sudaro-sudaro sa iman tu, 
ditambah pulo jo kasiah taradok 
kasadonyo urang. 

8 Kasadonyo tu adolah sipaik-sipaik nan 
angku-angku paralukan. Jikok sipaik- 
sipaik tu ado di angku-angku, sacaro 
balimpah-limpah, mako angku-angku 
ka manjadi gigiah, barasil, sarato tawu 
jo Isa Almasih Tuhan kito, jo caro nan 
labiah baiak dari nan taralah. 

Tapi urang nan indak mampunyoi 
sipaik-sipaik tu, pandangannyo sampik: 
inyo indak bisa maliyek, sarato inyo 
lupo, baraso doso-dosonyo nan dawulu 
lah dibarasiahkan. 

10 Dek karano itu, sudaro-sudaro, ba 
usawolah labiah basitungkin, supayo 
panggielan Allah, sarato jo piliahan 
Baliau taradok angku-angku tu, manjadi 
samakin dagok. Jikok angku-angku 
mangarajokan itu, mako angku-angku 
indak ka marotaik. 

11 Jo caro nan baitu angku-angku ka 
di agiah hak panuah, untuak masuak 
Karajaan nan kaka dari Tuhan, Rajo 
Panyalamaik kito Isa Almasih. 

12 Dek karano itu, ambo taruih ma 
ingekkan angku-angku, tantang parkaro 
nangko, biyapun angku-angku lah 
mangatawuinyo, sarato lah picayo 

sangaik, kabake pangajaran dari Allah 
nan lah angku-angku tarimo tu. 

13 Salamo ambo lai iduik juwo lai, 
ambo maraso paralu ma ingekkan 
angku-angku ka parkaro-parkaro nan 
ambo sabuik cako. 

14 Dek karano, ambo tawu, baraso indak 
ka lamo lai ambo ka maninggakan dunia 
ko, dek karano Tuhan kito Isa Almasih, 
lah mambaritawukannyo sacaro jaleh 
kabake ambo. 

15 Mako ambo ka ba usawo, supayo 
sasudah ambo maningga, angku-angku 
tatap mangana baliak parkaro-parkaro 
nangko. 

16 Pado kutiko kami mambaritawu 
kabake angku-angku, baralah ka 
basanyo kadatangan Tuhan kito Isa 
Almasih, nan kami, indak bagantuang 
kabake kaba-kaba bagalau nan dari 
manusia doh. Kabasaran Isa Almasih tu, 
lah kami liyek jo mato kami sandiri. 

17 Kami barado disinan kutiko Baliau 
di aromaik-i, sarato dibasakan dek 
Allah Bapak. Pado kutiko itu, tadanga 
suwaro dari Nan Sangaik Mulie, nan 
bakato kabake Baliau, "Ikolah Anak-Den 

nan Den kasiahi. Inyo manyanangkan 
ati-Den!" 

18 Kami sandiri mandanga suwaro tu 
datang dari sarugo, kutiko kami barado 
samo-samo jo Baliau di ateh gunuang 
nan suci tu. 

19 Itu sababnyo mangko kami labiah 
yakin lai, kabake pasan Allah nan 
dikabakan dek nabi-nabi. Sa eloknyo 
angku-angku mamparatikan pasan tu, 
dek karano pasan tu, bakcando palito 
nan bacahayo di tampaik nan kalam, 
sampai ka tabik matoari, sarato cahayo 
bintang timur, bacahayo di dalam ati 
angku-angku. 

20 Nan paralu bana, andaklah angku- 
angku mangana nan iko: Pasan Allah 
nan disampaikan dek nabi-nabi tu, indak 
buliah ditapasiekan manuruik pandapek 
sorang. 

21 Dek karano, indak ado doh pasan 
dari Allah, nan dikabakan hanyo 
dek kamauan manusia. Tapi, Roh 
Allah nan manguwasoi urang untuak 
manyampaikan pasan dari Baliau tu. 
2 1 Pado maso nan talah sudah, di 

antaro umaik Allah, lah bi mancogok 
nabi-nabi palasu. Baitu pulo di antaro 

angku-angku, ka bi mancogok pulo guru- 
guru palasu. Inyo ka bi mamasuakkan 
pangajaran-pangajaran nan indak 
batua, nan mambinasokan urang. Inyo 
ka mamungkie-i Panguwaso nan lah 
manabuih inyo. Jo caro nan baitu, inyo 
mandatangkan kabinasoan ka dirinyo 
sorang, nan sacapeknyo ka manimpo diri 
inyo. 

2 Biyapun baitu, sambuah juwo urang 
nan ka ma ikuik-i, caro iduik guru-guru 
palasu tu nan dikuwasoi dek awa 
napasu. Sagalo karajo guru-guru tu, ka 
manyababkan sambuah urang mahino 
Jalan Nan Bana, nan manuju kapado 
Allah. 

3Dek karano guru-guru palasu tu 
cangok, mako inyo ka mancuritokan 
kabake angku-angku, curito nan 
dibuwek-buweknyo sorang, untuak ka 
ma ambiak labo dari angku-angku. Tapi 
pangadielan untuak pa ukun inyo tu 
lah lamo disadiyokan, kabinasoan nan 
untuak inyo, lah sadang mananti. 

4Malekaik-malekaik nan badoso pun, 
indak dipadiyakan Allah lapeh dari 
ukunan, tapi ka dibuwang masuak 
narako. Inyo tu dimasuakkan ka dalam 

jurang nan kalam, untuak ditahan 
sampai ka Ari Pangadielan. 

> Baitu pulo dunia di jaman sa isuak, 
Allah indak mampadiyakan lapeh dari 
ukunan. Allah mangirin ayie gadang, 
ka dunia urang-urang nan jahek pado 
wakatu itu. Hanyo Nabi Nuh sarato 
jo tujuah urang lainnyo sajo, nan 
disalamaikkan, dek karano, Nabi Nuh 
mangabakan barito, tantang iduik nan 
manyanangkan ati Allah. 

6Samo pulo ka-adaannyo jo kota 
Sodom jo Gomora: Allah manandehkan 
kota-kota tu jo api, supayo manjadi 
conto tantang apo nan ka tajadi, bagi 
urang-urang nan jahek. 

7 Tapi, Nabi Lut disalamaikkan, dek 
karano inyo manuruikti apo nan katuju 
dek Allah; inyo sangaik sansaro, dek 
karano kalakuan nan indak bataratik, 
dari urang-urang nan kurang aja. 

8 Di tangah-tangah urang nan bakcando 
itu, Nabi Lut nan elok tu, iduik jo batin 
nan marano, dek karano tiyok ari inyo 
maliyek, sarato mandanga, sagalo karajo 
urang-urang nan jahek tu. 

3 Jadi, Tuhan tawu baa caronyo 
manyalamaikkan urang-urang, nan 

layi manuruikti kamauan Baliau, jikok 
urang-urang tu mandapek cobaan. Tuhan 
tawu pulo, baa caronyo manyimpan 
urang-urang nan jahek tu, untuak ka di 
ajab di Ari Pangadielan, 

10 han tarutamu bana adolah bagi 
urang-urang, nan mampaturuikkan 
sagalo awa napasu nan kumuah, sarato 
han mahino kakuasaan Allah. Baitu 
barani, sarato jo ujunyo guru-guru 
palasu tu, sainggo inyo indak sagan- 
sagan mahino, mukaluak-mukaluak nan 
mulia nan di sarugo bagai! 

11 Sadangkan malekaik-malekaik 
nan labiah kuwaik, sarato nan labiah 
bakuwaso daripado guru-guru palasu 
tu, indak namuah doh manuduah 
mukaluak-mukaluak nan mulie tu, jo 
kato-kato nan mahino di adok-an Tuhan. 

12 Tapi guru-guru tu, indak tangguang- 
tangguang! Inyo bakcando binatang nan 
layie untuak ditangkok dibunuah sajo. 
Inyo indak bapikie, tapi hanyo batindak 
manuruik nan takana di atinyo sajo, 
sainggo inyo sarang masalah-masalah, 
jo kato-kato nan mahino nan inyo 
sandiri indak mangarati. Dek karano itu, 

jo karajo inyo sandiri, inyo ka binaso 
bakcando binatang-binatang buweh. 

13 Kaganti baleh dari sansaro nan 
basabab dek karano dinyo, mako inyo 
ka manangguang sansaro. Bagi urang- 
urang tu, karajo nan manyanangkan 
atinyo iyolah, mangarajokan sagalo apo 
sajo di siang ari, untuak mamuwehkan 
apo nan takana di atinyo. Jikok inyo 
duduak samo-samo jo angku-angku, 
kutiko makan di baralek, kurenahnyo 
mamuwakkan, dek karano inyo mabuak 
jo awa napasu. 

14 Urang-urang tu indak puweh- 
puwehnyo babuwek doso, nan katuju 
dek inyo iyolah maliyek ka padusi cabul. 
Jikok ado urang nan baru picayo, sarato 
alun baitulah yakin, inyo umbuak. Ati 
urang-urang tu lah tabiaso cangok. Inyo 
adolah urang-urang nan takutuak! 

15 Dek karano inyo tu indak namuah 
ma ikuik-i jalan nan luruih, mako inyo 
tasasek. Inyo mamiliah jalan nan di 
tampuah dek Bileam, anak Beor saisuak. 
Bileam ko niyo sangaik nak mandapek 
pitih dari karajonyo nan jahek. 

16 Tapi inyo mandapek paringatan nan 
kareh, dek karano karajo jaheknyo tu, 

kutiko kaladainyo mangecek jo suwaro 
manusia. Mako nabi tu dipaso untuak ma 
antikan karajonyo nan indak bakailieran 
tu. 

17 Guru-guru palasu tu bakcando mato 
ayie nan kariang, nan bakcando kabuik 
nan di ambuih dek angin limbubu. Allah 
lah manyadiyokan untuak inyo suatu 
tampaik nan sangaik kalam. 

18 Inyo tu mambuwek janji nan 
manih-manih, tapi indak barisi: napasu 
nan buruak dipakai dek urang-urang tu, 
untuak manggarubuakkan urang-urang, 
nan baru lapeh dari lingkuangan urang, 
nan iduik sasek. 

19 Guru-guru palasu tu manjanjikan 
kamardekaan kabake urang-urang tu, 
sadangkan inyo sandiri dipabudak, dek 
kakobeh-kakobeh nan marusak manusia. 
Dek karano, jikok urang dikalahkan dek 
sasuatu, mako inyo adolah budak dari 
nan mangalahkannyo tu. 

20 Urang nan tawu jo Tuhan Panyalamaik 
kito, Isa Almasih, ba-arati lah talapeh 
dari kuwaso-kuwaso dunia nan 
mangumuahi manusia. Tapi, jikok kudian 
inyo tajarek baliak, sainggo dikalahkan 
dek kuwaso-kuwaso tu, mako ka adaan 

urang tu pado akienyo, labiah buruak 
daripado sabalunnyo. 

2! abiah elok lai urang-urang nan 
bakcando itu, indak panah tawu jo jalan 
bana nan dari Allah, daripado, inyo lah 
tawu, tapi kudian inyo indak namuah ma 
ikuik-i, parentah-parentah nan dibarikan 
dek Allah. 

22 Apo nan inyo karajokan, lah 
mambuktikan kabanaran parumpamoan 
nan bakcando iko, "Anjiang mamakan 
baliak, apo nan lah dimutahkannyo," 
"Babi nan lah mandi, babaliak baguliang- 
guliang masuak lunau." 

1 Oih sudaro-sudaro ambo nan 

tacinto! Ikolah surek ambo nan 
kaduwo ko kabake angku-angku. Di 
dalam surek nan duwo ko, ambo ba 
usawo mambangkikkan pikieran-pikieran 
nan barasiah dari angku-angku. 

2 Ambo ma anjurkan, supayo angku- 
angku mangana baliak sagalo kato-kato 
nan lah di katokan dek nabi-nabi Allah 
saisuak, sarato mangana parentah 
dari Tuhan, Rajo Panyalamaik, nan 
disampaikan kabake angku-angku, 
malalui rasul-rasul. 

3Nan partamu-tamu, angku-angku 
musti tawu andaknyo, baraso di 
jaman-jaman akie ko, ka bi mancogok 
urang-urang nan iduiknyo dikuwasoi 
dek awa napasunyo. Inyo ka bi 
mancimeehkan angku-angku 

“inyo ka bakato bakcando iko, 
"Keceknyo Tuhan bajanji ka datang! 
Kiniko manyo Baliau? Bapak-bapak 
niniak muyang kito lah bi maningga, 
tapi sagalo sasuatu bakcando itu juwo 
lai, samo jo bakcando sajak alam ko 
dijadikan!" 

3 Urang-urang tu sangajo indak 
namuah mangaku, baraso saisuak 
Allah manjadikan langik jo bumi jo 
firman-Nyo. Bumi dijadikan-Nyo dari 
ayie, sarato jo ayie, 

Ojo ayie pulo -- iyolah ayie dari banjir 
gadang -- dunia jaman saisuak tu 
dibinasokan. 

'Tapi, langik jo bumi nan ado kiniko, 
dipaliaro dek firman Allah tu juwo, isuak 
ka ditandehkan jo api. Kiniko, langik 
jo bumi dipaliaro juwo lai, sampai tibo 
masonyo urang-urang nan jahek di 
ukun, sarato dibinasokan. 

8 Tapi, oih sudaro-sudaro ambo, parkaro 
nan ciyek ko, janlah angku-angku 
lupokan: baraso, dalam pamandangan 
Tuhan, nan sahari indak ado bedanyo jo 
saribu tawun -- kaduwo-duwonyo samo 
sajo dek Baliau. 

9 Tuhan indak talambek doh 
mambarikan apo nan lah dijanjikan-Nyo, 
biyapun ado nan manyangko baitu. 
Sabaliaknyo, Baliau saba taradok angku- 
angku, dek karano Baliau indak niyo 
doh, jan ado agak surang juwo pun nan 
binaso. Baliau niyo supayo kasadonyo 
urang bi batobaik dari doso-dosonyo. 

10 Tapi Ari kadatangan Tuhan tu, tibo 
bakcando pancilok. Di Ari tu, langik ka 
ilang lanyok sarato jo bunyi gamuruah, 
sagalo sasuatu nan di langik ka abih 
tabaka, bumi, sarato jo sagalo nan ado 
di dalamnyo, ka ilang lanyok. 

1! Dek karano kasadonyo tu ka di 
cayie-kan jo caro nan baitu, jadi, jikok 
baitu, baa samustinyo angku-angku 
iduik andaknyo? Angku-angku musti 
iduik suci, sarato iduik sangajo untuak 
Allah, 

12 Salamo angku-angku manantikan, 
sarato marindukan tibonyo Ari Allah. Di 

Ari tu langik ka abih tabaka, dek karano 
di angeknyo, mako sagalo sasuatu nan 
ado di langik ka jalang. 

13 Tapi, kito manantikan apo nan lah 
dijanjikan dek Allah, iyolah langik nan 
baru sarato jo bumi nan baru, disinanlah 
baru ado ka adielan. 

14Dek karano itu, sudaro-sudaro 
nan tacinto, samantaro angku-angku 
manantikan Ari tu, ba usawolah 
sungguah-sungguah untuak iduik suci, 
sarato jan bacacek di adok-an Allah. 
Paliaro pulolah ubuangan nan baiak jo 
Allah. 

15 Anggaplah kasabaran Tuhan kito 
tu, sabagai kasampatan nan dibarikan 
Baliau kabake angku-angku, supayo 
bisa salamaik. Si Paulus, sudaro kito 
nan tacinto, lah mambuwek surek 
nan bakcando itu pulo kabake angku- 
angku. Inyo mambuwek surek tu jo 
kabijaksanoan nan dibarikan Allah 
kabake inyo. 

16 Dalam kasadonyo sureknyo, si Paulus 
tatap manulihkan tantang parkaro 
itu. Batua, ado babarapo parkaro nan 
sulik untuak dipahami dari isi sureknyo 
tu. Nan bagian itu, diputa baliakkan 

isinyo dek urang-urang nan indak tawu 
sabuwah alah jo, iyolah urang nan indak 
taguah imannyo. Parkaro tu indak ma 
erankan, dek karano, bagian-bagian lain 
dari isi Alkitab, dipabuweknyo bakcando 
itu pulo dek urang-urang tu. Apo nan 
inyo karajokan tu, ka ma akibaikkan 
kabinasoannyo sandiri. 

17 Tapi nan angku-angku, oih sudaro- 
sudaro nan tacinto, lah tawu tantang 
parkaro itu. Dek karano itu, ingek- 
ingeklah, jan sampai angku-angku 
tabawok-bawok pulo, ka jalan sasek 
urang-urang nan kurang aja tu, sainggo 
angku-angku jatuah dari tampaik bapijak 
nan dagok. 

18 Andaklah angku-angku makin 
marasokan rahmaik Isa Almasih, 
Tuhan, Rajo Panyalamaik kito, andaklah 
angku-angku batambah tawu pulo jo 
Baliau. Tapujilah Baliau, kiniko, sampai 
salamo-lamonyo! Amin. Salam aromaik 
dari kami, Petrus 


1 Yohanes 


1 l Isi surek ko adolah tantang Firman 
nan mambari iduik, iyolah Firman 
nan lah ado juwo, sajak dari awa 
mulonyo. Kami lah mandanga, sarato 
lah maliyek jo mato kami sandiri. Kami 
lah maliyek Baliau, sarato lah mamacik 
Baliau jo tangan kami. 

2 Kutiko iduik tu dinyatokan, kami 
maliyeknyo. Itulah sababnyo mangko 
kami mambari pangakuan tantang 
Baliau. Kami mambaritokan kabake 
angku-angku, tantang iduik sajati nan 
kaka, nan ado samo-samo jo Bapak, 
sarato nan lah dinyatokan kabake kami. 

3Apo nan lah kami liyek, nan lah 
kami danga, itu pulolah nan kami 
baritokan kabake angku-angku, supayo 
angku-angku samo-samo jo kami, sato 
mangalami sarato jo marasokan, iduik 
basatu jo Bapak sarato jo Anak-Nyo Isa 
Almasih. 

4Kami mambuwek surek ko, supayo ati 
kito sabana-bana basukocito. 

= Ikolah barito nan lah kami danga dari 
Anak-Nyo, sarato nan kami sampaikan 
kabake angku-angku: Allah tu adolah 
tarang, pado Baliau indak ado ciyek juwo 
doh nan kalam. 

6 Jikok kito bakato, baraso kito iduik 
basatu jo Baliau, padohal kito iduik jo 
caro nan kalam, mako kito baduto, jo 
kato-kato ataupun jo pabuatan. 

7 Tapi jikok kito iduik dalam tarang, nan 
bakcando Allah ado di dalam tarang, 
mako kito iduik arek, sarato saiyo sakato 
sasamo kito, mako, darah Isa Almasih, 
Anak-Nyo, mambarasiahkan kito dari 
sagalo doso. 

8 Jikok kito bakato, baraso kito indak 
badoso, mako kito manipu diri sandiri: 
ba arati Allah indak barado di ati kito. 

9 Tapi, jikok kito ma akui doso-doso kito 
kapado Allah, mako Baliau ka manapek-i 
janji-Nyo, sarato mangarajokan apo nan 
adie. Baliau ka ma ampuni doso-doso 
kito, sarato mambarasiahkan kito dari 
sagalo karajo kito nan salah. 

10 Tapi, jikok kito bakato, baraso kito 
indak badoso, mako kito ba anggapan 
sa olah-olah Allah panduto, ba arati kito 

indak manyimpan kato-kato Allah di ati 
kito. 

lOih anak-anak ambo! Ambo 

mambuwek surek ko kabake kalian, 
supayo kalian jan babuwek doso. Tapi 
jikok ado nan babuwek doso, mako kito 
mampunyoi surang Pambela, iyolah Isa 
Almasih nan adie tu: Baliau ka mamohon 
untuak kito di adok-an Bapak. 

2Jo parantaroan Isa Almasih tu lah, 
doso-doso kito di ampuni. Bukannyo 
doso-doso kito sajo doh, tapi doso 
kasadonyo umaik manusia iyo pulo. 

3 Jikok kito patuah kapado parentah- 
parentah Allah, itu tandonyo baraso kito 
tawu jo Allah. 

“Urang nan bakato, "Ambo tawu jo 
Allah," tapi inyo indak patuah doh 
kabake parentah-parentah Baliau, ba 
arati urang tu panduto, nan Allah indak 
barado di dalam atinyo. 

“Tapi urang nan patuah kapado 
kato-kato Allah, ba arati urang tu 
mangasiahi Allah sacaro samparono. 
Itulah tandonyo, baraso kito iduik basatu 
jo Allah. 

6 Siya-siya nan bakato, baraso inyo 
iduik basatu jo Allah, mako inyo musti 
maniru iduik Isa Almasih. 

7 Sudaro-sudaro nan tacinto! Nan ambo 
tulihkan ko, bukanlah suatu parentah 
nan baru. Iko parentah lamo nan lah 
disampaikan kabake angku-angku, sajak 
angku-angku muloi ba iman kapado Isa 
Almasih; iyolah barito dari Allah nan lah 
angku-angku danga sabalunnyo. 

8 Biyapun baitu, parentah nan ambo 
tulihkan ko baru pulo: dek karano 
kabanarannyo dapek diliyek di diri Isa 
Almasih, sarato di diri angku-angku. 
Dek karano, nan kalam ka batambah 
ilang lanyok, tarang nan bana lah muloi 
bacahayo. 

2 Urang nan bakato, baraso inyo barado 
di nan tarang, tapi inyo tatap juwo 
mambanci sudaronyo, ba arati urang tu, 
di nan kalam juwo lai tu sampai kiniko. 

10 Urang nan mangasiahi sudaronyo, ba 
arati iduik di nan tarang, sainggo indak 
ado ciyek juwo doh di dirinyo, nan ka 
manyababkan urang lain babuwek doso. 

11 Tapi, urang nan mambanci-i 
sudaronyo, ba arati barado di nan kalam. 
Inyo bajalan di nan kalam, sarato indak 

tawu kama inyo ka payi, dek karano di 
kalam tu, mambuwek inyo indak bisa 
maliyek. 

12 Ambo mambuwek surek kabake 
kalian, oih anak-anak, dek karano doso 
kalian lah di ampuni, dek karano di Isa 
Almasih. 

13 Ambo mambuwek surek kabake 
angku, oih bapak-bapak, dek karano 
angku-angku tawu jo Baliau nan lah ado 
sajak samulo. Ambo mambuwek surek 
kabake kalian, oih urang-urang mudo, 
dek karano kalian lah mangalahkan si 
Jahek. 

14 Ambo mambuwek surek kabake 
kalian, oih anak-anak, dek karano kalian 
tawu jo Allah Bapak. Ambo mambuwek 
surek kabake angku, oih bapak-bapak, 
dek karano angku-angku tawu jo 
Firman nan lah ado sajak samulo. Ambo 
mambuwek surek kabake kalian, oih 
urang-urang mudo, dek karano kalian 
kuwaik. Kato-kato Allah ado di ati kalian, 
sarato kalian lah mangalahkan si Jahek. 

15 Janlah mancintoi dunia ko, atau 
mancintoi apo sajo nan ado di dunia 
ko. Jikok angku-angku mancintoi dunia, 

mako angku-angku indak mancintoi 
Bapak. 

16 Sagalo sasuatu nan ado dalam 
dunia ko -- itulah nan di inginkan dek 
tabiyaik manusia nan badoso, nan 
diliyek sudah tu di ingini, sarato jo nan 
di panggak-panggakkan -- kasadonyo 
tu adolah parkaro-parkaro nan indak 
barasa dari Bapak, malainkan dari dunia. 

17 Dunia jo sagalo sasuatu nan ado di 
dalamnyo, nan di inginkan dek manusia, 
sadang ilang lanyok. Tapi, urang nan lai 
manuruikti kamauan Allah, tatap iduik 
sampai salamo-lamonyo. 

18 Oih anak-anak ambo, akie jaman lah 
dakek! Lah di agiah tawu kabake kalian 
sabalunnyo, baraso Musuah Isa Almasih 
ka tibo; nan kiniko lah mancogok, 
sambuah urang nan mamusuahi Isa 
Almasih. Itu tandonyo baraso akie jaman 
lah dakek. 

19 Musuah-musuah Isa Almasih 
tu adolah, urang-urang nan lah 
maninggakan kito, dek karano inyo 
nan sabananyo, indak urang kito. Jikok 
inyo urang-urang kito, tantu inyo tatap 
samo-samo jo kito. Tapi, inyo bi payi 
maninggakan kito, supayo jalehlah, 

baraso indak surang juwo doh dari 
urang-urang tu, nan sabana-bana 
tamasuak golongan kito. 

20 Tapi, nan kalian lah manarimo Roh 
Allah nan dicurahkan dek Isa Almasih, 
itu sababnyo kalian kasadonyo tawu jo 
ajaran nan bana. 

21 Jadi, ambo mambuwek surek ko 
kabake kalian, bukannyo dek karano, 
kalian indak tawu jo ajaran nan bana 
tu doh, tapi malah, dek karano kalian 
lah mangatawuinyo, nan kalian lah tawu 
pulo, baraso indak ado doh duto dalam 
ajaran nan bana tu. 

22 Nan baduto adolah, urang nan 
bakato, baraso Isa Almasih bukannyo 
Rajo Panyalamaik nan dijanjikan Allah. 
Urang tu adolah Musuah Isa Almasih; 
inyo indak ma akui Bapak ataupun Anak. 

23 Urang nan indak ma akui Anak, ba 
arati indak pulo manarimo Bapak. Urang 
nan lai ma akui Anak, ba arati layi pulo 
manarimo Bapak. 

24 Dek karano itu, barito nan lah kalian 
danga, sajak dari kalian mulo-mulo ba 
iman, mustilah kalian jago elok-elok di 
dalam ati. Jikok barito tu kalian paratikan 

elok-elok, mako kalian ka tatap iduik 
basatu jo Anak, sarato jo Bapak. 

25 Sarato ikolah nan dijanjikan dek Isa 
Almasih sandiri kabake kito: iyolah iduik 
sajati nan kaka. 

26 Ambo buwek surek ko kabake kalian, 
supayo untuak mangatawui tantang 
urang-urang nan sadang ba usawo 
mangicuah kalian. 

27 Tapi tantang diri kalian sandiri, Isa 
Almasih lah mancurahkan Roh-Nyo ka 
kalian. Salamo Roh-Nyo tu lai ado didiri 
kalian, mako indak paralu doh urang 
lain nan ka ma aja kalian. Dek karano 
Roh-Nyo tu ma aja kalian tantang sagalo 
sasuatu, apo nan di ajakan-Nyo tu 
bana, bukannyo duto. Dek karano itu, 
andaklah kalian patuah kabake apo nan 
di ajakan dek Roh tu, sarato andaklah 
kalian tatap iduik basatu jo Isa Almasih. 

28 Jadi, oih anak-anak ambo, tataplah 
iduik basatu jo Isa Almasih, supayo, 
isuak dikutiko Baliau datang, kito indak 
takuik mangadap Baliau, sarato indak 
manyuruak dek karano malu. 

29 Kalian lah tawu, baraso Isa Almasih 
iduik manuruik kamauan Allah. Dek 
karano itu, kalian musti tawu pulo, 

baraso satiyok urang nan iduik manuruik 
kamauan Allah adolah anak Allah. 
3 l|iyeklah, baralah ka kasiahnyo 
Allah kabake kito, sainggo kito diakui 
sabagai anak-anak-Nyo. Batua, kito 
adolah anak-anak Allah. Itulah sababnyo 
dunia nan jahek ko, indak tawu jo kito, 
dek karano dunia indak tawu jo Allah. 

2 Sudaro-sudaro nan tacinto! Kito 
kiniko adolah anak-anak Allah, tapi ka 
adaan kito isuak alun jaleh. Tapi, kito 
tawu, baraso jikok Isa Almasih datang, 
kito ka manjadi bakcando Baliau, dek 
karano, kito ka maliyek Baliau, dalam ka 
adaan-Nyo nan sabananyo. 

3Sadonyo urang nan mampunyoi 
harapan nan bakcando iko, taradok Isa 
Almasih, mako inyo ka manjago dirinyo, 
supayo sabana-bana suci, barasiah dari 
doso, nan bakcando Isa Almasih, adolah 
suci pulo. 

4Urang nan babuwek doso, malangga 
paratuaran Allah: dek karano doso 
adolah palanggaran taradok paratuaran 
Allah. 

?Angku-angku tawu, baraso Isa 
Almasih datang untuak ma apuihkan 
doso-doso manusia, angku-angku tawu 

pulo, baraso indak ado doh doso dalam 
diri Baliau. 

6 Kasadonyo urang nan iduik basatu 
jo Isa Almasih, indak taruih manaruih 
doh babuwek doso. Urang nan taruih 
manaruih babuwek doso, ba arati indak 
panah maliyek Isa Almasih, atau indak 
panah tawu jo Baliau. 

7 Qih anak-anak ambo, jan dipadiyakan 
siyapo pun juwo manyasekkan kalian. 
Urang nan mangarajokan kahandak 
Allah, adolah anak Allah, nan bakcando 
Isa Almasih adolah Anak Allah. 

8 Tapi, urang nan taruih manaruih 
babuwek doso adolah anak Ubilih, dek 
karano, Ubilih badoso sajak samulo. 
Untuak ikolah Anak Allah datang, iyolah 
untuak mambinasokan karajo Ubilih. 

Urang nan lah manjadi anak Allah, 
indak taruih manaruih doh babuwek 
doso, dek karano sipaik Allah sandiri ado 
didirinyo. Dek karano Allah tu Bapaknyo, 
mako inyo indak dapek doh taruih 
manaruih babuwek doso. 

10 Tkolah lainnyo antaro anak-anak 
Allah jo anak-anak Ubilih: Siya-siya nan 
indak mangarajokan kahandak Allah, 

atau indak mangasiahi sudaronyo, inyo 
bukan anak Allah. 

11 Sajak samulo lah disampaikan barito 
ko kabake kalian: Kito musti kasiah 
mangasiahi. 

12 Janlah kito bakcando si Kain, nan 
manjadi anak Ubilih, nan mambunuah 
dunsanaknyo sandiri. Apo sababnyo 
si Kain mambunuah dunsanaknyo? 

Dek karano, sagalo karajo nan 
dikarajokannyo adolah salah, tapi sagalo 
karajo nan dikarajokan dunsanaknyo 
adolah bana. 

13 Dek karano itu, sudaro-sudaro ambo, 
janlah eran jikok urang-urang dunia ko 
mambanci-i angkau. 

14 Kito tawu, baraso kito lah kaluwa 
dari mauik, sarato lah pindah kabake 
iduik. Kito tawu itu, dek karano kito 
mangasiahi sasamo sudaro kito. Urang 
nan indak mangasiahi, ba arati inyo, 
dikuwasoi juwo lai dek mauik. 

15 Urang nan mambanci-i sudaronyo 
adolah pambunuah, nan angkau 
tawu, baraso urang pambunuah indak 
mampunyoi iduik sajati nan kaka. 

16 Jo jalan ikolah kito mangatawui, caro 
mangasiahi sasamo kito: Isa Almasih lah 

manyarahkan iduik-Nyo untuak kito. Dek 
karano itu, kito musti pulo manyarahkan 
iduik kito untuak sudaro-sudaro kitol 

17 Jikok surang urang nan bakacukuik- 
an, maliyek sudaronyo bakakurangan, 
tapi inyo indak namuah doh manolong 
sudaronyo tu, dima pulo ka dapek urang 
tu mangatokan, baraso inyo mangasiahi 
Allah? 

18 Oih anak-anak ambo! Janlah kito 
mangasiahi hanyo di muluik, atau 
hanyo jo kato-kato sajo. Andaklah kito 
mangasiahi jo kasiah nan sajati, nan 
dibuktikan jo pabuatan kito. 

19 Jo caro nan baitulah kito mangatawui, 
baraso kito tamasuak anak-anak Allah 
nan bana, nan ati kito dapek tanang di 
adok-an Allah. 

20 Kito tawu, baraso, jikok kito 
disalahkan dek ati kito, pangatawuan 
Allah labiah gadang dari pangatawuan 
ati kito, sarato, baraso Baliau tawu 
sagalo-galonyo. 

21 Jadi, sudaro-sudaro ambo nan 
tacinto, jikok ati kito indak manyalahkan 
kito, mako kito indak takuik mangadap 
Allah. 

22 Baitu pulo, apo nan kito mintak 
kapado Baliau, kito mandapeknyo, 
karano kito patuah kabake parentah- 
parentah-Nyo, sarato mangarajokan apo 
nan manyanangkan ati Baliau. 

23 Nan Baliau parentahkan kabake 
kito iyolah: Kito musti ba iman kapado 
Anak-Nyo, iyolah Isa Almasih, sarato kito 
musti samo-samo mangasiahi, bakcando 
nan lah diparentahkan dek Isa Almasih 
kabake kito. 

24 Sadonyo urang nan patuah kabake 
parentah-parentah Allah, mako inyo 
iduik basatu jo Allah, sarato Allah 
basatu jo inyo. Kito tawu, baraso Allah 
iduik basatu jo kito, karano Baliau lah 
mambarikan Roh-Nyo kabake kito. 

4 ! Oih sudaro-sudaro nan tacinto! 
Janlah picayo kabake sadonyo urang 
nan mangaku mampunyoi Roh Allah, 
tapi, ujilah dawulu urang-urang tu, 
untuak mangatawui, apokoh roh nan 
ado di urang-urang tu, barasa dari Allah, 
atau indak. Dek karano, sambuah nabi 
palasu lah bakaliyaran kian kumari. 

2 Bakcando ikolah caronyo, supayo 
angku-angku tawu, apokoh itu Roh Allah, 
atau indak: Urang nan ma akui, baraso 

Isa Almasih datang ka dunia, sabagai 
manusia, mako urang tu mampunyoi 
Roh nan datang dari Allah. 

3Tapi, urang nan indak ma akui 
tantang parkaro Isa Almasih ko, ba 
arati indak mampunyoi Roh Allah. Urang 
tu mampunyoi roh dari Musuah Isa 
Almasih. Sudaro lah mandanga, baraso 
roh tu ka datang, nan kiniko inyo lah ado 
di dalam dunia ko. 

4Tapi, oih anak-anak ambo, kalian 
adolah miliak Allah. Kalian lah 
mangalahkan nabi-nabi palasu, dek 
karano Roh nan ado di kalian, labiah 
bakuwaso daripado roh nan ado di 
urang-urang nan miliak dunia ko. 

> Nabi-nabi palasu tu babicaro tantang 
parkaro-parkaro dunia, nan dunia 
namuah mandanga keceknyo, dek 
karano, urang-urang tu miliak dunia. 

6 Tapi, kito adolah anak-anak Allah: 
urang nan lah tawu jo Allah, namuah 
mandanga kecek kito. Urang nan 
bukan miliak Allah, indak namuah doh 
mandanga kecek kito. Baitulah caronyo 
kito untuak mangatawui, pabedaan 
antaro Roh nan mambari ajaran nan 
bana, jo roh nan manyasekkan. 

7 Sudaro-sudaro nan tacinto! Molah 
kito kasiah mangasiahi, dek karano 
kasiah barasa dari Allah. Urang nan lai 
mangasiahi, adolah anak Allah, ba arati 
inyo tawu jo Allah. 

8 Urang nan indak mangasiahi, ba arati 
indak tawu jo Allah: dek karano Allah 
adolah kasiah. 

9 Allah manyatokan, baraso Baliau 
mangasiahi kito, jo sacaro ma utuih 
Anak-Nyo nan tungga ka dalam dunia, 
supayo kito mandapek iduik nan sabana 
iduik, malalui Anak-Nyo tu. 

10 kolah kasiah: Bukan kito nan 
lah mangasiahi Allah, tapi Allah nan 
lah mangasiahi kito, sarato ma utuih 
Anak-Nyo, supayo malalui Baliau, kito 
mandapek pangampunan ateh sagalo 
doso kito. 

11 Sudaro-sudaro nan tacinto, jikok 
Allah baitu mangasiahi kito, mako kito 
pun musti kasiah mangasiahi sasamo 
kito. 

12 Indak ado surang juwo doh urang 
han panah maliyek Allah, tapi, jikok 
kito samo-samo mangasiahi, ba arati 
Allah basatu jo kito, sarato kasiah-Nyo 
manjadi samparono dalam diri kito. 

13 Dek karano, Allah lah mambarikan 
kabake kito Roh-Nyo, mako kito tawu, 
baraso kito lah iduik basatu jo Allah, 
sarato Allah iduik basatu jo kito. 

14 Kami sandiri lah maliyek Anak Allah, 
sarato kami mangabakan baraso Baliau 
di utuih dek Bapak, untuak manjadi Rajo 
Panyalamaik dunia ko. 

15 Siya-siya nan lai ma akui, baraso Isa 
Almasih tu Anak Allah, ba arati Allah 
iduik basatu jo urang tu, baitu pulo 
urang tu pun iduik basatu jo Allah. 

16 Kito sandiri tawu, sarato picayo ka 
kasiah Allah nan kabake kito. Allah tu 
kasiah. Urang nan iduiknyo dikuwasoi 
dek kasiah, ba arati urang tu basatu jo 
Allah, nan Allah basatu jo inyo. 

17 Kasiah dijadikan samparono dalam 
diri kito, supayo kito indak takuik pado 
Ari Pangadielan. Kito ka mampunyoi 
kabaranian, dek karano iduik kito di 
dunie ko, samo jo bakcando iduik Isa 
Almasih. 

18 Jrang nan marasokan kasiah Allah, 
indak tawu jo parasaan takuik: dek 
karano, kasiah nan samparono, ma 
ilang lanyokkan sagalo raso takuik. Jadi 
nyatolah, baraso, urang alun dapek 

marasokan lamak kasiah Allah sacaro 
samparono, jikok urang tu takuik ma 
adok-i Ari Pangadielan. 

19 Kito mangasiahi, dek karano Allah lah 
talabiah dawulu mangasiahi kito. 

20 Jikok surang urang bakato, "Ambo 
mangasiahi Allah," tapi inyo indak 
mangasiahi sudaronyo, mako urang tu 
panduto. Dek karano, urang nan indak 
mangasiahi sudaronyo nan diliyeknyo, 
indak ka mungkin doh dapek mangasiahi 
Allah, nan indak diliyeknyo. 

21 Dek karano itu, ikolah parentah nan 
dibarikan dek Isa Almasih kabake kito: 
Siya-siya urang nan lai mangasiahi Allah, 
mako inyo musti mangasiahi sudaronyo 
pulo. 

t Urang nan picayo baraso Isa 

5 Almasih, adolah Rajo Panyalamaik 
nan dijanjikan Allah, mako urang tu 
adolah anak Allah. Urang nan mangasiahi 
surang bapak, mangasiahi anaknyo pulo. 

2Jo caro ikolah kito tawu, baraso 
kito mangasiahi anak-anak Allah: Kito 
mangasiahi Allah, sarato patuah kabake 
parentah-parentah-Nyo. 

3 Dek karano, mangasiahi Allah ba arati, 
patuah kabake parentah-parentah-Nyo. 

Parentah-parentah-Nyo indaklah barek 
untuak kito, 

4dek karano, satiyok anak Allah bisa 
mangalahkan dunia nan jahek ko. Kito 
mangalahkan dunia jo iman kito. 

5 Siyapokoh nan dapek mangalahkan 
dunia? Hanyolah urang nan picayo, 
baraso Isa Almasih adolah Anak Allah. 

6 Isa Almasihlah, nan datang ka dunia 
jo ayie pamandian-Nyo, sarato jo darah 
kamatian-Nyo. Baliau datang bukan 
hanyo jo ayie sajo, tapi jo ayie sarato jo 
darah. Roh Allah sandiri nan mambari 
pangakuan, baraso itu bana, dek karano, 
Roh indak panah baduto. 

7 Ado tigo sasi: 

8 Roh Allah, ayie sarato jo darah -- 
katigo-tigonyo mambarikan pangakuan 
nan samo. 

9 Kito picayo kabake pangakuan 
manusia, tapi pangakuan Allah labiah 
kuwaik lai. Itulah pangakuan nan lah 
dibarikan dek Allah tantang Anak-Nyo. 

10 Dek karano itu, urang nan picayo 
kapado Anak Allah, ba arati lah 
manarimo pangakuan tu di dalam 
atinyo, tapi urang nan indak mampicayoi 
Allah, lah ba anggapan sa olah-olah Allah 

panduto, dek karano, inyo indak picayo 
apo nan dikatokan dek Allah tantang 
Anak-Nyo. 

11Ikolah pangakuan tu: Allah lah 
mambarikan kabake kito iduik sajati nan 
kaka, nan Anak-Nyo adolah tampaik asa 
iduik tu. 

12 Urang nan mampunyoi Anak Allah, 
mampunyoi iduik tu, urang nan indak 
mampunyoi Baliau, indak mampunyoi 
iduik tu. 

13 Ambo mambuwek surek kabake 
angku-angku nan picayo kapado Anak 
Allah, supayo angku-angku tawu, baraso 
angku-angku lah mampunyoi iduik sajati 
nan kaka. 

14 Kito indak takuik mangadap 
Allah, dek karano kito yakin, Baliau 
mampalakukan dowa kito, jikok kito 
mintak apo sajo nan sasuwai jo 
kahandak Baliau. 

15 Dek karano kito tawu, baraso Baliau 
mandangakan kito jikok kito mamohon 
kapado Baliau, mako kito tawu pulo, 
baraso Baliau mambarikan kabake kito, 
apo nan kito mintak dari Baliau. 

16 Jikok angku-angku maliyek salah 
surang, sudaro nan samo-samo Kristen 

mangarajokan doso, nan indak ma 
akibaikkan urang tu ka ilangan iduik 
sajati nan kaka, andaklah angku-angku 
badowa kapado Allah; mako Allah ka 
mambarikan iduik tu kabake inyo. Iko 
manyangkuik jo urang-urang tu, nan 
dosonyo indak ma akibaikkan inyo ka 
ilangan iduik tu. Tapi, ado doso nan 
ma akibaikkan urang ka ilangan iduik 
tu. Tantang parkaro itu, ambo indak 
mangatokan doh baraso angku-angku 
musti badowa kapado Allah. 

17 Sadonyo pabuatan nan salah adolah 
doso, tapi, ado doso, nan indak ma 
akibaikkan urang ka ilangan iduik sajati 
nan kaka tu. 

18 Kito tawu, baraso kasadonyo urang 
nan lah manjadi anak-anak Allah, indak 
taruih manaruih doh babuwek doso, 
dek karano Anak Allah malinduanginyo, 
sarato si Jahek indak dapek doh babuwek 
apo-apo taradok inyo. 

19 Kito tawu, baraso kito miliak Allah, 
biyapun kaciyek-annyo dunia ko di 
bawah kuwaso si Jahek. 

20 Kito tawu, baraso Anak Allah 
lah datang, sarato lah mambarikan 
pangaratian kabake kito, supayo kito 

tawu jo Allah nan bana. Kito iduik basatu 
jo Allah nan bana, sarato iduik basatu jo 
Anak-Nyo Isa Almasih. Ikolah Allah nan 
bana, sarato ikolah iduik sajati nan kaka. 

21 Oih anak-anak ambo, jauahkanlah 
diri kalian dari sagalo barhalo! 


2 Yohanes 


1 Kapado mandeh nan dipiliah dek 

Allah, sarato kabake anak-anak 
mandeh bagai. Surek ko dari ambo, 
pamimpin jamaat nan sabana-bana 
mancintoi mandeh, sarato jo anak-anak 
mandeh. Bukan hanyo ambo sajo, tapi 
kasadonyo urang nan tawu jo Allah nan 
bana, mancintoi pulo. 

2 Dek karano, Allah manatap di dalam 
ati kito, sarato ka tatap barado jo kito 
salamo-lamonyo. 

3Mudah-mudahan kito dibari barakaik, 
rahmaik, sarato jo aman santoso dek 
Allah Bapak, sarato jo Isa Almasih Anak 
Bapak tu. Mudah-mudahan kasadonyo 
tu, kito miliak-i jo ati nan tuluih sarato jo 
kasiah. 

4 Ambo sabana basukocito mangatawui, 
baraso ado anak-anak mandeh nan iduik 
manuruik ajaran Allah, bakcando nan lah 
diparentahkan dek Allah Bapak kabake 
kito. 

> Dek karano itu mandeh, ambo sabana 
mamintak, supayo kasadonyo kito 

samo-samo mangasiahi. Nan ambo 
kamukokan ko bukanlah suatu parentah 
han baru: parentah ko lah dibarikan 
kabake kito, sajak kito mulo-mulo ba 
iman. 

6 Mangasiahi, ba arati iduik manuruik 
parentah-parentah Allah. Parentah nan 
lah kito danga sajak samulo, iyolah, 
baraso kito musti iduik sacaro jo kasiah 
mangasiahi. 

7Sambuah panipu lah baserak kian 
kamari di dunia ko. Inyo adolah urang- 
urang nan indak ma akui, baraso Isa 
Almasih datang ka dunie sabagai surang 
manusia. Urang nan samacam itu adolah 
panipu, inyo adolah Musuah Isa Almasih. 

8 Dek karano itu, jagoilah jan sampai 
kito ka ilangan apo nan lah kami 
usawokan untuak kito. Ba usawolah 
supayo kito manarimo dari Allah upah 
kito kasadonyo. 

Urang nan indak bapacik kabake 
ajaran Isa Almasih, tapi manyimpang 
dari apo nan lah di ajakan dek Baliau, 
mako urang tu indak mampunyoi Allah. 
Tapi, urang nan lai tatap di dalam ajaran 
Isa Almasih, ba arati inyo mampunyoi 
Allah Bapak maupun Anak. 

10 Dek karano itu, jikok ado urang nan 
tibo mambaritokan kabake kito, ajaran 
nan indak di ajakan dek Isa Almasih, 
mako janlah ditarimo urang tu di dalam 
rumah kito, atau jan lah mambari salam 
kabake inyo. 

11 Dek karano, urang nan mambari 
salam kabake urang nan bakcando itu, 
ba arati inyo sato pulo samo-samo jo 
urang tu, dalam mangarajokan karajo 
nan jahek. 

12 Sambuah sangaik nan paralu ambo 
baritawukan kabake kito kasadonyo, 
tapi rasonyo labiah elok jan malalui 
surek. Ambo ma arokkan, kok dapek 
mangunjuangi mandeh sarato jo anak- 
anak, supayo bisa mangecek lansuang, 
buliah ati kito sabana-bana basukocito. 

13 Anak-anak dari dunsanak mandeh 
nan padusi, nan lah pulo dipiliah Allah, 
mangirin salam kabake mandeh. 


3 Yohanes 


1 1 Sudaro Gayus nan tacinto! Ambo, 
pamimpin jamaat, nan sabana-bana 
mangasiahi angkau, 

2 badowa mudah-mudahan angkau 
siyaik-siyaik, sarato kasadonyo baiak jo 
angkau, samo jo bakcando jiwa angkau 
baiak-baiak pulo andaknyo. 

3 Ambo suko sangaik kutiko babarapo 
urang sudaro kito nan Kristen bi tibo, 
sarato mancuritokan kabake ambo, 
baralah ka satiyanyo angkau kapado 
Allah nan bana, dek karano, nan angkau 
iyo tatap iduik manuruik pangajaran 
Allah. 

4Indak ado doh nan dapek manjadikan 
ambo labiah bagadang ati, salain dari 
mandanga, baraso anak-anak ambo 
iduik manuruik pangajaran Allah. 

> Sudaro ambo! Angkau sabana satiya 
dalam karajo nan angkau karajokan 
untuak kanti-kanti sasamo Kristen: 
malahan urang Kristen nan alun 
bakatawuan jo angkau pun, angkau 
layani. 

6 Urang-urang tu lah mancuritokan 
kabake jamaat di tampaik kami, tantang 
kasiah angkau. Tolonglah urang-urang 
tu, supayo inyo dapek manaruihkan 
pajalanannyo, jo caro nan baitu, 
manyanangkan ati Allah, 

7 dek karano, dalam pajalanan untuak 
malayani Isa Almasih, inyo indak ado 
doh manarimo bantuan apo pun juwo, 
dari urang-urang nan indak tawu jo 
Allah. 

8 Dek karano itu, kito nan urang-urang 
Kristen, musti manolong kanti-kanti 
sasamo Kristen nan bakcando itu, 
supayo kito dapek sato dalam usawonyo, 
untuak manyebarkan pangajaran nan 
bana dari Allah. 

9 Ambo lah mambuwek surek nan 
singkek kabake jamaat, tapi, si Diotrefes 
nan niyo nak manjadi pamimpin di dalam 
jamaat, indak namuah manuruikti ambo. 

10 Tsuak jikok ambo datang, ambo 
ka mambongka sagalo sasuatu nan 
lah dikarajokannyo, iyolah tantang 
parkaro-parkaro nan jahek sarato jo 
duto, nan inyo katokan tantang diri 
kami! Tapi kasadonyo tu alun cukuik 
untuaknyo. Dikutiko kanti-kanti sasamo 

Kristen tu bi tibo, inyo indak namuah 
doh manarimo urang-urang tu. Malah 
inyo managah, urang-urang nan namuah 
manarimo sudaro-sudaro tu, inyo suruah 
kaluwa dari jamaat! 

11 Sudaro nan tacinto, janlah maniru 
apo nan buruak. Tirulah apo nan baiak. 
Urang nan babuwek baiak adolah miliak 
Allah. Urang nan babuwek jahek alun 
tawu jo Allah. 

12 Kasadonyo urang bi mamuji 
si Demetrius. Malahan Allah pun 
mamujinyo. Kami mamuji inyo pulo, 
sudaro tawu, baraso apo nan kami 
sampaikan dapek dipicayoi. 

13 Sabana sambuah nan paralu ambo 
katokan kabake angkau, tapi ambo raso 
labiah elok jan malalui surek. 

14 Ambo ma arokkan sacapeknyo 
basuwo jo angkau, buliah kito ka 
mangecek lansuang. (1-15) Mudah- 
mudahan Tuhan mambarakaik-i angkau. 
Kanti-kanti angkau nan di tampaik ambo 
ko, mangirin salam kabake angkau. 
Sampaikan salam ambo kabake sadonyo 
kanti kito. 


Yudas 


1 1 Sudaro-sudaro nan lah dipanggie, 
sarato nan sangaik dikasiahi dek 
Allah Bapak, sarato dijago untuak Isa 
Almasih. Sabagai pisuruah Isa Almasih, 
ambo -- si Yudas -- sudaro dari si 
Yakobus, 

2 ma arokkan: Mudah-mudahan Allah 
mambari barakaik, rahmaik, sarato jo 
aman santoso kabake angku-angku 
sacaro balimpah-limpah. 

3Sudaro-sudaro nan tacinto! Ambo 
sabana-bana bamukasuik mambuwek 
surek kabake angku-angku, tantang 
parkaro kasalamatan nan lah samo-samo 
kito alami. Tapi, kiniko ambo maraso 
digarakkan untuak manasiyaik-i angku- 
angku jo surek ko, supayo angku-angku 
taruih bajuwang untuak iman, nan 
lah dibarikan sakali dek Allah untuak 
salamo-lamonyo kabake umaik-Nyo. 

4Dek karano indak kito sadari, ado 
urang-urang tatantu nan manyalinok 
masuak ka tangah-tangah kito. 

Inyo tu urang-urang kurang aja, nan 

mamutabaliakkan barito tantang rahmaik 
Allah kito, untuak mandapek kasampatan 
malapehkan awa napasunyo. Nan urang- 
urang tu indak manarimo Isa Almasih, 
sabagai Panguwaso Tungga, sarato 
Tuhan kito. Sajak sa isuak ukunan 
untuak urang-urang tu lah dinubuatkan 
di Alkitab. 

> Kasadonyo tu angku-angku lah 
tawu. Tapi ambo niyo ma ingekkan 
angku-angku, tantang, baa caro Tuhan 
manyalamaikkan umaik Israel dari nagari 
Mesir, tapi kudian Tuhan mambinasokan 
urang-urang nan indak picayo, di antaro 
inyo tu. 

6 Kana pulolah malekaik-malekaik nan 
malampaui bateh-bateh kakuwasoannyo, 
sainggo inyo payi maninggakan tampaik 
tingganyo. Allah mampilanggu malekaik- 
malekaik tu jo rantai nan kaka, di 
tampaik nan kalam di bawah bumi. 
Disinan inyo ditahan taruih, sampai 
ukunan dijatuahkan ka inyo isuak, pado 
Ari nan luwa biaso tu. 

7 Kana pulolah kota Sodom jo Gomora, 
sarato jo kota-kota di sakuliliangnyo, 
nan panduduaknyo mangarajokan 
karajo-karajo, bakcando nan dikarajokan 


YUDAS 1.8-10 3 


dek malekaik-malekaik nan ambo 
katokan cako. Inyo bi mangarajokan 
karajo-karajo cabul nan kurang aja, 
sainggo inyo tu di ajab jo ukunan api 
nan kaka, untuak dijadikan paringatan 
bagi kasadonyo urang. 

8 Baitu pulo urang-urang tu pangananyo 
nan manarawang, sampai inyo bi 
babuwek doso taradok badannyo 
sorang. Inyo bi mamandang randah 
kakuwasoan Allah, sarato mahino 
mukaluak-mukaluak nan mulie di 
sarugo. 

9 Mikhael sandiri, nan mangapaloi 
malekaik-malekaik, indak panah doh 
babuwek bakcando itu. Pado kutiko inyo 
batangka jo Ubilih, dalam pasalisiahan, 
tantang siyapo nan ka mandapek 
mayik Nabi Musa, Mikhael indak barani 
doh mahakimi Ubilih jo kato-kato nan 
mahino. Mikhael hanyo bakato, "Tuhan 
ka ma ariak angkau!" 

10 Tapi jo kato-kato nan mahino, urang- 
urang tu manyarang sagalo sasuatu, nan 
inyo indak bi mangarati. Urang-urang 
tu samo jo bakcando binatang-binatang 
nan indak baraka, nan mangatawui 
sagalo sasuatu hanyo jo parasaannyo 

sajo. Tapi, malah parkaro-parkaro tu lah 
nan manyababkan ka ancuarannyo. 

11 Cilako urang-urang tu! Inyo lah bi ma 
ikuik-i jalan nan ditampuah dek Kain. 
Supayo nak mandapek pitih, inyo bi 
manjarumuihkan diri masuak lambah 
nan sasek, samo jo bakcando Bileam. 
Mako urang-urang tu pun di binasokan, 
dek karano mambarontak bakcando 
Korah. 

12 Pado kutiko angku-angku ma adokan 
alek makan, kurenah urang-urang tu 
mamuwakkan di antaro angku-angku. 
Dek karano, inyo bi makan sabana 
rakuih, indak maraso malu, hanyo 
mamantiangkan diri sorang. Inyo 
bakcando awan nan di ambuih dek 
angin, tapi indak manurunkan ujan. 
Inyo bakcando batang nan indak ma 
asiekan buwah, biyapun di musin 
buwah-buwahan: Inyo samo jo batang 
han lah dibokek ureknyo, sarato lah mati 
kasadonyo. 

13 Samo jo bakcando ombak nan 
manggilo di lauik, manimbuakan 
buwieh, baitu pulo urang-urang tu 
mambuwiehkan karajo-karajo nan 
mamariangikkan. Inyo adolah bakcando 

bintang-bintang nan malala, tampaiknyo 
lah disadiyokan dek Allah di tampaik nan 
kalam, nan paliang manakuikkan untuak 
salamo-lamonyo. 

14 Henokh, katurunan nan katujuah dari 
Adam, saisuak panah pulo manubuatkan 
tantang urang-urang tu. Henokh bakato, 
"Liyeklah, Tuhan ka datang jo baribu-ribu 
malekaik-Nyo nan suci, 

15 yntuak mahakimi kasadonyo urang. 
Tuhan ka ma ukun urang-urang nan 
jahek, dek karano karajo-karajonyo nan 
kurang aja. Baliau ka ma ukun urang 
badoso nan durako, dek karano sadonyo 
kato-kato mahino nan dikatokannyo." 

16 Urang-urang tu tatap sajo bi 
mambirutok, sarato manyalahkan urang 
lain. Inyo bi iduik manuruik sagalo ka 
inginannyo nan badoso. Inyo ma ota 
manggadangkan dirinyo sorang, sarato 
suko manjilek, supayo mandapek nan ka 
labo. 

17 Tapi, sudaro-sudaro ambo nan 
tacinto, kanalah, tantang apo nan 
dawulu lah dikatokan dek rasul-rasul 
Tuhan kito Isa Almasih. 

18 Inyo lah mambaritawu talabiah 
dawulu kabake angku-angku, baraso 

manjalang akie jaman, ka bi mancogok 
urang-urang nan ka mancimeehkan 
angku-angku, iyolah urang-urang nan 
iduik manuruikkan sagalo ka inginannyo 
nan badoso. 

19 Inyo ko lah urang-urang nan 
manimbuakan silang salisiah. Inyo indak 
dikuwasoi dek Roh Allah, tapi dikuwasoi 
dek sagalo ka inginan tabiyaik duniawi. 

20 Tapi, nan angku-angku, oih sudaro- 
sudaro ambo, bangunlah taruih iduik 
angkau, badasarkan iman angkau 
kapado Isa Almasih. Iman angkau tu 
sangaik suci. Samantaro itu badowalah 
jo kuwaso Roh Allah, 

21 Sarato, tataplah iduik di dalam 
linduangan kasiah Allah, salamo angku- 
angku manantikan rahmaik Isa Almasih 
Tuhan kito, nan ka mambarikan kabake 
angkau iduik sajati nan kaka. 

22 Taradok urang-urang nan bimbang 
atinyo, andaklah angku-angku 
manyatokan raso ibo. 

23 Flolah urang kaluwa dari api, 
untuak manyalamaikkan inyo. Taradok 
urang-urang lainnyo andaklah angku- 
angku, manyatokan raso ibo, disaratoi 
parasaan takuik, tapi, banci-ilah pakaian 

urang-urang tu, nan lah dikumuahi jo ka 
inginannyo nan badoso. 

24 Allah nan bisa manjago, supayo 
angku-angku indak jatuah, sarato nan 
bisa mambawok angkau, ka hadirat-Nyo 
nan mulie jo sukocito, sarato indak 
bacacek, 

25 Baliau sajolah Allah, Panyalamaik kito 
malalui Isa Almasih Tuhan kito. Baliaulah 
Allah nan mulie, basa, nan bakuwaso, 
sarato bawibawa sajak saisuak sampai 
kiniko, sarato untuak salamo-lamonyo! 
Amin. 


Wahyu 


1 l si kitab ko tantang parkaro, apo 
nan dinyatokan dek Isa Almasih, 
tantang kajadian-kajadian nan ka tajadi. 
Allah mambaritawukannyo kapado Isa 
Almasih, supayo Baliau ma agiah tawu 
kabake pisuruah-pisuruah Allah, apo 
nan sugiro musti tajadi. Isa Almasih 
ma utuih malekaik-Nyo kabake Yahya 
pisuruah-Nyo, untuak mambaritawukan 
kajadian-kajadian tu kabake inyo. 
2Mako Yahya pun mancuritokan 
kasadonyo nan diliyeknyo tu: bakcando 
ikolah curitonyo tantang pasan dari 
Allah, nan dikuwaikkan dek Isa Almasih 
malalui pangakuan Baliau. 
3Babahagialah urang nan mambacokan, 
sarato urang nan mandangakan barito 
nubuat kitab ko, sarato patuah kapado 
apo nan tatulih di dalamnyo. Dek karano, 
indak ka lamo lai kasadonyo ko ka tajadi. 
4Sudaro-sudaro nan ado di katujuah 
jamaat, di daerah Asia! Ambo, si 
Yahya, ma arokkan angku-angku di bari 
barakaik sarato jo aman santoso nan 

dari Allah -- iyolah Baliau nan ado, nan 
lah ado, sarato nan ado sataruihnyo -- 
baitu pulo dari katujuah roh nan ado di 
adok-an kurisi Allah, 

 sarato dari Isa Almasih, sasi nan 
satiya. Baliaulah nan partamu-tamu di 
iduikkan baliak dari kamatian, sarato 
Baliaulah panguwaso ateh sagalo rajo di 
ateh dunia. Isa Almasih mangasiahi kito, 
jo kamatian-Nyo, Baliau malapehkan 
kito dari sagalo doso kito, 

6 sarato manjadikan kito suatu banso 
nan tasandiri sabagai imam-imam, 
nan malayani Allah, Bapak Baliau. Isa 
Almasih tu lah nan basa, sarato nan 
bakuwaso untuak salamo-lamonyo. 
Amin! 

7 Liyeklah, Baliau datang dirawok-i 
awan! Kasadonyo urang ka maliyek 
Baliau, tamasuak pulo urang-urang nan 
lah manikam Baliau. Sagalo banso di 
bumi ka maratok dek karano di Baliau. 
Iyo, lah jaleh ka bakcando itu! Amin. 

8"Adenlah nan partamu, Adenlah nan 
tarakir," kecek Tuhan Allah, nan ado, nan 
lah ado, sarato nan ado sataruihnyo, 
Nan Mahakuwaso. 

9 Ambo si Yahya, sudaro nan sanasib 
jo angku-angku, dalam sagalo sansaro 
nan di alami dek satiyok pangikuik 
Isa Almasih. Kito tabah manangguang 
sansaro sabagai umaik miliak Baliau. 
Ambo dibuwang ka pulau Patmos, dek 
karano ambo malewakan pasan dari 
Allah, nan dikuwaikkan dek Isa Almasih 
malalui pangakuan Baliau. 

10 Pado ari Tuhan, ambo dikuwasoi dek 
Roh Allah, sudah tu ambo mandanga 
suwaro nan kareh -- bakcando bunyi 
tarumpik -- nan mangecek di balakang 
ambo. 

11 Suwaro tu bakato, "Tulihkanlah apo 
nan angkau liyek, sarato kirinkanlah 
kitab tu kabake tujuah jamaat nan 
Den sabuikkan ko: Efesus, Smirna, 
Pergamus, Tiatira, Sardis, Filadelfia, 
sarato jo Laodikia." 

12 Ambo malengah ka balakang, untuak 
maliyek siyapo tu nan mangecek kabake 
ambo. Sudah tu ambo maliyek tujuah 
buwah rengkak lampu nan dibuwek dari 
ameh. 

13 Di tangah-tangah rengkak-rengkak 
lampu tu, tagak surang urang nan 
kaliyatannyo bakcando manusia. Baliau 

mamakai jubah nan panjangnyo sampai 
di kaki. Di dado-Nyo Baliau mamakai 
tutuik dado dari ameh. 

14 Abuak-Nyo putiah bakcando bulu 
domba, saputiah kapeh. Mato-Nyo 
banyalo-nyalo bakcando api: 

15 kaki-Nyo mangalimantang bakcando 
timbago nan dibaka. Suwaro-Nyo 
bakcando darun ayie gadang tajun. 

16 Tangan suwok-Nyo mamacikkan 
tujuah bintang, sarato dari muluik-Nyo 
kaluwa sabilah padang tajam, nan 
bamato duwo. Muko-Nyo bacahayo, 
bakcando matoari tangah ari badantang. 

17 Kutiko ambo maliyek Baliau, ambo 
tasungkua di adok-an-Nyo bakcando 
urang mati. Tapi Baliau malatakkan 
tangan suwok-Nyo ka badan ambo, 
sambia bakato, "Jan takuik! Ambolah 
nan partamu, Ambolah nan tarakir. 

18 Ambolah Baliau nan iduik! Ambo lah 
mati, tapi liyeklah, Ambo iduik untuak 
salamo-lamonyo. Ambo bakuwaso jo 
mauik, sarato jo dunia urang mati. 

19 Dek karano itu, tulihkanlah sagalo 
apo nan angkau liyek, iyolah sagalo apo 
nan ado kiniko, sarato jo sagalo apo nan 
ka tajadi isuak. 


WAHYU 1,20 -2.4 5 


20 Ikolah rasiyo dari tujuah bintang, 
nan angkau liyek di tangan suwok 
Ambo, sarato rasiyo dari tujuah rengkak 
lampu ameh tu: Tujuah bintang tu 
iyolah malekaik-malekaik katujuah 
jamaat, tujuah rengkak lampu tu, adolah 
katujuah jamaat." 

1 "Kabake malekaik jamaat di Efesus, 
tulihkanlah bakcando iko: Ikolah 
pasan dari Baliau, nan mamacik katujuah 
bintang di tangan suwok Baliau, sarato 
nan bajalan di antaro katujuah rengkak 

lampu ameh tu. 

2 Ambo tawu apo nan angkau pabuwek: 
Angkau bakarajo kareh, sarato tabah 
sangaik. Ambo tawu, angkau indak 
ma agiah ati kabake urang jahek. 
Urang-urang nan mangaku dirinyo rasul, 
padohal indak, lah angkau uji, sarato 
kadapatan di angkau baraso urang-urang 
tu panduto. 

3Angkau saba, sarato lah sansaro dek 
karano di Ambo, nan angkau indak 
putuih aso. 

4Tapi, ikolah nan indak katuju di Ambo 
parangai angkau: Angkau indak lai 
mangasiahi Ambo bakcando nan samulo. 

Dek karano itu, ingeklah, baralah ka 
jauahnyo angkau lah jatuah! Batobaiklah 
dari doso-doso angkau, karajokanlah 
apo nan angkau karajokan samulo. Jikok 
indak, mako Ambo ka datang kabake 
angkau, untuak mancabuik rengkak 
lampu angkau tu dari tampaiknyo. 

6 Tapi, ado sasuatu nan baiak di angkau, 
iyolah: Angkau mambanci-i karajo 
pangikuik-pangikuik si Nikolaus, nan 
Ambo jajok pulo. 

7 Siya nan lai dapek mandanga, 
andaklah mamparatikan, apo nan 
dikatokan dek Roh Allah kabake jamaat- 
jamaat! Urang-urang nan manang, ka 
Ambo ijinkan makan buwah batang 
kayu kahidupan, nan tumbuah di Taman 
Allah." 

8 "Kabake malekaik jamaat di Smirna, 
tulihkanlah bakcando iko: Ikolah pasan 
dari Baliau nan indak ba awa, indak ba 
akie -- nan lah mati, tapi iduik baliak. 

9 Ambo tawu sagalo kasusahan angkau: 
Ambo tawu angkau bansaik -- tapi 
nan sabananyo angkau kayo! Ambo 
tawu, sagalo pitanah nan ditonggokkan 
taradok angkau, dek urang-urang nan 


WAHYU 2.10 - 13 7 


mangaku dirinyo Yahudi, padohal indak; 
urang-urang tu adolah umaik Ubilih! 

10 Janlah takuik taradok sansaro, nan 
indak ka lamo lai musti angkau alami. 
Ingek-ingeklah, Ubilih ka mamasuakkan 
sabagian dari angkau masuak pinjaro, 
untuak mancuboi angkau. Angkau ka 
sansaro sapuluah ari lamonyo. Andaklah 
angkau satiya kabake Ambo sampai 
mati, mako Ambo ka mambarikan 
kabake angkau iduik sajati nan kaka, 
sabagai adiyah kamanangan. 

11 Siya nan lai dapek mandanga, 
andaklah mamparatikan apo nan 
dikatokan dek Roh Allah, kabake jamaat- 
jamaat! Urang-urang nan manang, inyo 
indak ka manangguangkan sansaro 
saketek juwo doh, dek kamatian nan 
kaduwo ko." 

12 "Kabake malekaik jamaat di 
Pergamus, tulihkanlah bakcando 
iko: Ikolah pasan dari Baliau nan 
mamacikkan padang tajam, nan bamato 
duwo. 

13 Ambo tawu dima angkau tingga, 
iyolah di tampaik kurisi Ubilih. Angkau 
satiya kabake Ambo. Malah kutiko 
si Antipas, sasi Ambo nan satiya tu, 

dibunuah di adok-an angkau di sarang 
Ubilih, angkau indak mamungkie-i doh, 
baraso angkau ba iman kabake Ambo. 

14 Tapi jo caro nan baitu, ado babarapo 
parkaro nan indak katuju di Ambo 
tantang diri angkau: Ado sabagian 
urang di antaro angkau, nan ma ikuik-i 
apo nan diajakan dek si Bileam. Si 
Bileam ma aja si Balak, baa caro 
untuak manjarumuihkan umaik Israel 
ka dalam doso; jo sacaro mambujuak 
urang-urang tu makan makanan, nan 
lah dipasambahkan kabake barhalo, 
sarato mangarajokan parkaro-parkaro 
nan cabul. 

15Jo caro nan baitu pulo, ado di 
antaro angkau, nan bapacik pado ajaran 
pangikuik-pangikuik si Nikolaus. 

16 Dek karano itu, batobaiklah dari 
sagalo doso angkau! Jikok indak, 
sabanta lai Ambo ka datang kabake 
angkau untuak mamarangi urang-urang 
tu jo padang nan ado di muluik Ambo. 

17 Siya nan lai dapek mandanga, 
andaklah mamparatikan apo nan 
dikatokan dek Roh Allah kabake jamaat- 
jamaat! Urang-urang nan manang, ka 
Ambo ijinkan makan manna nan ta 

andok, satiyok-tiyok inyo ka manarimo 
dari Ambo sabuwah batu putiah. Di batu 
tu tatulih suatu namo nan baru, nan 
indak dikatawui dek siyapo pun juwo, 
salain dek urang nan manarimonyo." 

18 "Kabake malekaik jamaat di Tiatira, 
tulihkanlah bakcando iko: Ikolah 
pasan dari Anak Allah, nan mato-Nyo 
manyalo-nyalo bakcando api, kaki-Nyo 
mangalimantang bakcando timbago 
dibaka. 

19 Ambo tawu kasadonyo nan angkau 
karajokan -- Ambo tawu, angkau kasiah 
mangasiahi, angkau satiya, angkau 
bakarajo, angkau tabah manangguang 
sansaro. Ambo tawu, angkau kiniko 
bakarajo labiah banyak daripado nan 
taralah. 

20 Tapi, iko nan indak katuju di Ambo 
tantang diri angkau: Angkau ma 
agiah ati kabake si Izebel, padusi nan 
mangaku dirinyo suruahan Allah. Lah 
sambuah pisuruah-pisuruah Ambo nan 
dikicuahnyo, sarato diajanyo babuwek 
cabul, di ajanyo makan makanan nan 
lah dipasambahkan kabake barhalo. 

21 Alah Ambo barikan kabake inyo 
wakatu, untuak batobaik dari doso- 

dosonyo, tapi inyo indak niyo baranti 
mangarajokan parkaro-parkaro nan 
cabul tu. 

22 Ingeklah! Ambo ka ma ampehkan 
inyo sampai sakik di tampaik tidua. 
Disinanlah inyo, sarato jo urang-urang 
nan bajina jo inyo, ka sabana sansaro. 
Kasadonyo tu ka Ambo karajokan kiniko 
juwo -- antah kok inyo layi baranti 
mangarajokan parkaro-parkaro nan 
jahek, samo-samo jo urang-urang tu 
bagai. 

23 Pangikuik-pangikuiknyo ka Ambo 
bunuah pulo, supayo kasadonyo jamaat 
manyadari, baraso Ambolah Baliau nan 
mangatawui, apo nan ado di ati atau 
di pikieran manusia. Sagalo sasuatu 
nan angkau karajokan, ka Ambo baleh 
sabandiang jo pabuatan angkau. 

24Tapi angkau nan lain-lainnyo di 
Tiatira, indak ma ikuik-i ajaran nan jahek 
tu, sarato indak mamparaja-i alemu- 
alemu Ubilih. Ambo bakato, baraso 
Ambo indak ka manambahkan kabake 
angkau baban nan mambarekkan. 

25 Tapi, sampai ka wakatu Ambo datang 
isuak, andaklah angkau tatap ma ikuik-i 
apo nan lah angkau miliak-i. 


WAHYU 2.26-3.2 11 


26 Urang-urang nan manang, nan 
sampai akie taruih mangarajokan, 
apo nan katuju dek Ambo, mako 
inyo ka Ambo bari kuwaso nan samo, 
bakcando nan Ambo tarimo dari 
Bapak Ambo. Urang-urang tu ka 
manarimo kakuwasoan dari Ambo, 
untuak mamarentah banso-banso jo 
tungkek basi, sarato ka mambinasokan 
banso-banso tu bakcando mamacahi 
pariyuak tanah. 

27 (2:26) 

28 Inyo ka bi manarimo bintang timur 
dari Ambo. 

29 Siya nan lai dapek mandanga, 
andaklah mamparatikan apo nan 
dikatokan dek Roh Allah kabake 
jamaat-jamaat!" 

1 "Kabake malekaik jamaat di Sardis, 

tulihkanlah bakcando iko: Ikolah 
pasan dari Baliau nan mampunyoi 
katujuah Roh dari Allah, sarato jo 
katujuah bintang tu. Ambo tawu apo nan 
angkau karajokan. Keceknyo angkau 
iduik, padohal angkau mati! 

2 Dek karano itu, jagolah, sarato 
pakuwaiklah, apo nan lai ado juwo lai 
di angkau, sabalun itu mati kasadonyo. 

Dek karano Ambo dapati, apo nan 
angkau karajokan, alun ciyek juwo lai 
nan samparono di adok-an Allah. 

3Jadi, kanalah baliak apo nan lah 
diajakan kabake angkau dulu, sarato 
apo nan lah angkau danga. Jalankanlah 
tu, sarato batobaiklah dari sagalo doso 
angkau. Jikok angkau indak jago, Ambo 
ka datang kabake angkau bakcando 
pancilok, angkau indak ka tawu doh 
pabilo wakatunyo Ambo ka datang. 

4Tapi, di antaro angkau nan di Sardis, 
ado juwo lai urang nan lai manjago, 
supayo pakaiannyo tatap barasiah. 
Urang-urang tu ka bajalan samo-samo 
jo Ambo, jo pakaian putiah, dek karano 
inyo patuik untuak itu. 

? Kabake urang-urang nan manang, 
ka dikanakkan jubah putiah. Namo 
urang-urang tu indak ka Ambo apuih doh 
dari Kitab Kahidupan. Di adok-an Bapak 
Ambo, sarato jo malekaik-malekaik 
Baliau, Ambo ka mangaku baraso 
urang-urang tu adolah miliak Ambo. 

6Siya nan lai dapek mandanga, 
andaklah mamparatikan apo nan 
dikatokan dek Roh Allah kabake 
jamaat-jamaat!" 

7"Kabake malekaik jamaat di Filadelfia, 
tulihkanlah bakcando iko: Ikolah pasan 
dari Baliau nan suci, sarato nan sajati. 
Baliaulah nan mamacik kunci nan 
dimiliak-i Nabi Daud: jikok Baliau lah 
mambukak, indak surang juwo doh nan 
ka dapek manutuiknyo, jikok Baliau lah 
manutuik, indak surang juwo doh nan ka 
dapek mambukaknyo. 

8 Ambo tawu apo nan angkau karajokan. 
Ambo tawu baraso angkau indak baitulah 
kuwaik: angkau lah manuruikti ajaran 
Ambo, sarato satiya kabake Ambo. 
Untuak angkau lah Ambo bukakkan 
sabuwah pintu, nan indak dapek ditutuik 
dek siyapo pun juwo. 

9 Kana-ilah apo nan Ambo katokan 
ko: Urang-urang nan manjadi umaik 
Ubilih tu, adolah panduto-panduto nan 
mangaku dirinyo Yahudi, padohal indak, 
inyo ka Ambo buwek sainggo inyo ka 
bi datang sujuik di adok-an angkau. 
Mako inyo ka bi tawu, baraso Ambo 
mangasiahi angkau. 

10 Dek karano, angkau lah manuruikti 
parentah Ambo, supayo basitakun, 
Ambo pun ka malinduangi angkau dari 
maso-maso kasusahan, nan ka manimpo 

dunia ko kaciyek-annyo. Parkaro tu ka 
tajadi untuak ka mancubo-i kasadonyo 
umaik mukaluak di bumi. 

11! Ambo ka sacapeknyo datang! 
Jagoilah elok-elok apo nan lah angkau 
miliak-i, supayo, jan ado surang juwo 
pun urang nan ka marangguikkan adiyah 
kamanangan angkau. 

12 Urang nan manang, ka Ambo jadikan 
sabagai tunggak, dalam Rumah Suci 
Allah Ambo, inyo ka manatap disinan 
salamo-lamonyo. Namo Allah Ambo, 
sarato jo namo kota Allah Ambo -- 
iyolah Yerusalem baru nan ka turun dari 
sarugo, dari Allah Ambo -- ka Ambo 
surekkan di diri urang-urang tu. Baitu 
pulo namo Ambo nan baru, ka Ambo 
surekkan pulo di dirinyo. 

13 Siya nan lai dapek mandanga, 
andaklah mamparatikan apo nan 
dikatokan dek Roh Allah kabake 
jamaat-jamaat!" 

14 "Kabake malekaik jamaat di Laodikia, 
tulihkanlah bakcando iko: Ikolah pasan 
dari Sang Amin, Sasi nan satiya, sarato 
bana, tampaik asa sagalo sasuatu nan 
dijadikan dek Allah. 

15 Ambo tawu, apo nan angkau 
karajokan, Ambo tawu, angkau indak 
dingin, indak pulo angek. Samustinyo 
angkau salah ciyeknyo diantaro nan 
duwo tu! 

16 Tapi, nan angkau angek-angek kuku: 
angek indak, dingin pun indak. Itu 
sababnyo, mangko angkau ka Ambo 
mutahkan kaluwa dari muluik Ambo. 

17 Angkau bakato, 'Kami kayo, sarato 
bakacukuik-an, kami indak kakurangan 
sabuwah alah jo.' Tapi, angkau indak 
tawu, baralah ka mularaik, baralah ka 
manyadiahkannyo ka adaan angkau! 
Angkau bansaik, batilanjang, sarato 
buto. 

18 Dek karano itu, Ambo manasiyaik-i 
angkau, supayo mambali ameh dari 
Ambo, iyolah ameh nan tulen, supayo 
angkau manjadi kayo. Bali pulolah 
pakaian putiah dari Ambo, supayo 
angkau bapakaian, untuak panyawok-i 
ka adaan angkau nan ba tilanjang, nan 
mamariangikkan. Bali pulolah ubek 
untuak ka dibaruikkan di mato angkau, 
supayo angkau dapek maliyek. 

19 Urang-urang nan Ambo kasiahi, inyo 
tu lah nan ka Ambo paringekkan, sarato 

nan ka Ambo cambuik. Dek karano itu, 
andaklah angkau basumangaik, sarato 
batobaiklah dari sagalo doso angkau. 

20 | iyeklah! Ambo tagak di muko pintu 
sambia manokok. Jikok ado urang 
nan mandanga suwaro Ambo, sarato 
mambukakkan pintu, mako Ambo ka 
masuak manamuinyo: Ambo ka makan 
samo-samo jo inyo, nan inyo ka makan 
samo-samo jo Ambo. 

21 Urang-urang nan manang, ka 
Ambo ijinkan duduak di kurisi Ambo, 
samo-samo jo Ambo, samo jo bakcando 
Ambo sandiri pun lah manang, nan 
kiniko Ambo lah duduak samo-samo jo 
Bapak Ambo di kurisi Baliau. 

22 Siya nan lai dapek mandanga, 
andaklah mamparatikan apo nan 
dikatokan dek Roh Allah kabake 
jamaat-jamaat!" 

4 1 Sasudah itu ambo mandapek 
pangliyatan pulo. Ambo maliyek 
sabuwah pintu tabukak di sarugo. Kudian 
tadanga pulo suwaro, nan pado mulonyo 

lah mangecek kabake ambo bakcando 
bunyi tarumpik. Suwaro tu bakato, 
"Kamarilah, nayiak lah ka siko. Ambo ka 

manunjuakkan kabake angkau apo nan 
ka tajadi isuak." 

2Lansuang ambo dikuwasoi dek Roh 
Allah. Sudah tu ambo maliyek ado 
sabuwah kurisi di sarugo, ado urang nan 
duduak di kurisi tu. 

3Muko urang tu bacahayo, bakcando 
paramato baiduri pandan jo paramato 
dalimo. Ado mangindo nan bacolok 
zamrud malingka di kurisi tu. 

4Bakcando lingkaran, di sakuliliang 
kurisi tu, ado pulo duwo puluah ampek 
buwah kurisi nan lain. Disinan duduak 
duwo puluah ampek pamimpin, nan 
bapakaian putiah, sarato mamakai 
mangkuto ameh. 

> Dari kurisi tu tapanca cahayo kilek, 
sarato kaluwa bunyi guruah nan 
manggaga. Di adok-an kurisi tu ado 
tujuah suluah nan banyalo, itulah 
katujuah Roh Allah. 

S Ado pulo di adok-an kurisi tu, sasuatu 
nan kaliyatannyo bakcando lauiktan 
camin, janiah nan sajaniah-janiahnyo. Di 
sakuliliang kurisi, di satiyok rusuaknyo, 
ado ampek mukaluak, nan sabalah ka 
muko jo nan sabalah ka balakangnyo, 
panuah jo mato. 

7 Mukaluak nan partamu, kaliyatan 
bakcando singo. Nan kaduwo, bakcando 
jawi jantan. Nan katigo, mampunyoi 
muko bakcando muko manusia. Nan 
ka ampek, kaliyatan bakcando buruang 
rajowali nan sadang tabang. 

8 Ka ampek mukaluak tu, satiyok-tiyok 
inyo, mampunyoi anam sayok, di 
sakuliliangnyo, sarato jo di sabalah 
dalamnyo panuah jo mato. Siang 
malam, mukaluak-mukaluak tu indak 
baranti-rantinyo malagu, "Suci, suci, 
sucilah Tuhan, Allah Mahakuwaso, nan 
ado, nan lah ado, nan ado sataruihnyo." 

9 Ka ampek mukaluak tu malagukan 
lagu-lagu pujian, aromaik jo syukur 
kapado Baliau nan duduak di kurisi 
tu, iyolah Baliau nan iduik untuak 
salamo-lamonyo. Pado kutiko mukaluak- 
mukaluak tu malagu, 

10 kaduwo puluah ampek urang 
pamimpin tu, tasungkua di adok-an 
Urang nan duduak di kurisi tu, sarato 
manyambah Baliau nan iduik salamo- 
lamonyo. Kudian urang-urang tu, bi 
mambaekan mangkutonyo ka adok-an 
kurisi tu, sambia bakato, 

11 "Ya Tuhan, ya Allah kami! Angkau 
sajolah nan patuik manarimo pujian, 
aromaik sarato jo kuwaso. Dek karano 
Angkaulah nan manjadikan sagalo 
sasuatu, ateh kahandak Angkau juwo, 
sagalo sasuatu lah tajadi, sarato iduik." 

1 Kudian ambo maliyek, sabuwah 
5 guluangan kitab di tangan Baliau 
nan duduak di kurisi tu. Kitab tu panuah 
jo tulisan di baliak batimbanyo, sarato 
bapatikan jo tujuah buwah sege. 

2 Sudah tu ambo maliyek surang 
malekaik nan gagah basaru-saru jo 
suwaro nan kuwaik, "Siya nan patuik 
mambukak sege-sege ko, sarato 
mambukak kitab ko?" 

3Tapi, biya di sarugo, maupun di bumi, 
atau di bawah bumi sakalipun, indak 
ado surang juwo doh urang nan talok 
mambukak kitab tu, sarato maliyek ka 
dalamnyo. 

4Mako ambo manangih tasadu-sadu, 
dek karano, indak surang juwo doh 
nan patuik mambukak kitab tu, sarato 
maliyek ka dalamnyo. 

5 Sudah tu, salah surang di antaro 
pamimpin-pamimpin tu bakato kabake 
ambo, "Jan manangih! Liyeklah! Singo 

dari suku banso Yehuda, katurunan Nabi 
Daud nan mulie, lah manang. Di Baliau 
lah nan talok mambukak tujuah sege, 
sarato jo mambukak kitab tu." 

6 Kudian ambo maliyek sikua Anak 
Domba, tagak di tangah-tangah kurisi 
tu, di kuliliangi dek ka ampek mukaluak, 
sarato jo kasadonyo pamimpin tu. Anak 
Domba tu nampaknyo bakcando lah 
sudah badabiah. Inyo mampunyoi tujuah 
tanduak, sarato jo tujuah mato: iyolah 
tujuah Roh nan dari Allah, nan lah di 
utuih ka ateh dunia ko. 

7 Kudian Anak Domba tu bajalan ka 
muko, untuak ma ambiak guluangan 
kitab, dari tangan suwok Baliau nan 
duduak di ateh kurisi. 

8 Samantaro Anak Domba tu 
mangarajokan nan bakcando itu, 
mako bi tasungkualah ka ampek 
mukaluak, sarato jo kaduwo puluah 
ampek pamimpin tu di adok-an Baliau. 
Satiyok urang-urang tu, mamacikkan 
kucapi jo mangkuak ameh, nan barisi 
kumayan, iyolah dowa-dowa umaik 
Allah. 

9 Urang-urang tu malagukan sabuwah 
lagu nan baru: "Angkau patuik ma 

ambiak kitab tu, sarato jo mamacahi 
sege-segenyo. Dek karano Angkau lah 
dibunuah, sarato jo kamatian Angkau 
tu, manusia dari sagalo suku, sagalo 
bahaso, sagalo nagara, jo sagalo banso 
lah Angkau bali untuak Allah. 

10 Angkau lah manjadikan urang-urang 
tu, suatu banso nan sangajo untuak 
imam-imam, supayo inyo malayani Allah 
kito, sarato mamarentah di muko bumi." 

11 Kudian ambo maliyek sakali lai. 
Ambo mandanga suwaro malekaik 
nan baribu-ribu, sarato bajuta-juta 
banyaknyo. Inyo bi tagak manguliliangi 
kurisi jo ka ampek mukaluak, sarato jo 
pamimpin-pamimpin tu. 

12 Inyo bi malagu jo suwaro nan kuwaik, 
"Anak Domba nan lah didabiah tu, patuik 
untuak manarimo kuwaso, kakayoan, 
kabijaksanoan, sarato jo kakuatan; 
Baliau patuik di aromaik-i, dibasakan, 
sarato jo dipuji-puji!" 

13 Sudah tu, ambo mandanga sagalo 
mukaluak di langik, di bumi, di bawah 
bumi, sarato di dalam lauik -- singkek 
curito, kasadonyo umaik mukaluak 
di dalam alam nangko -- bi malagu, 
"Baliau nan duduak di ateh kurisi, sarato 

Sang Anak Domba tu, adolah tapuji 
sarato ta aromaik, sarato jo basa, sarato 
bakuwaso untuak salamo-lamonyo!" 
14Mako ka ampek mukaluak tu bi 
manjawab, "Amin!" Pamimpin-pamimpin 
tu pun, bi tasungkua pulo sarato 
manyambah. 
6 1 Sasudah tu, ambo maliyek Anak 
Domba tu mamacahi sege nan 
partamu, dari katujuah sege tu. Sudah 
tu ambo mandanga, ciyek di antaro ka 
ampek mukaluak tu bakato, "Molah!" 
Bunyi suwaronyo tu bakcando bunyi 
guruah. 

2Mako ambo maliyek, sudah tu 
nampak sikua kudo putiah. Urang nan 
maracaknyo mamacikkan sabuwah 
induak panah, kabake inyo dibarikan 
sabuwah mangkuto. Inyo kaluwa sabagai 
urang nan manang, nan payi marabuik 
kamanangan. 

3 Kudian Anak Domba tu mamacahi 
sege nan kaduwo, ambo mandanga 
mukaluak nan kaduwo bakato, "Molah!" 

4Sudah tu kaluwa pulo sikua kudo nan 
lain. Kudo tu sirah bulunyo. Urang nan 
maracaknyo dibari kuwaso, untuak ma 
ilang lanyokkan ka adaan damai dari 

muko bumi, supayo manusia bunuah 
mambunuah. Mako inyo dibari sabilah 
padang nan gadang. 

5 Sudah tu, Anak Domba tu mamacahi 
sege nan katigo. Ambo mandanga 
mukaluak nan katigo bakato, "Molah!" 
Ambo maliyek, mako nampak sikua 
kudo itam. Urang nan maracaknyo 
mamacikkan sapasang timbangan di 
tangannyo. 

5 Ambo mandanga sasuatu, nan 
tadanga bakcando suwaro nan basaru, 
dari tangah-tangah ka ampek mukaluak 
tu. Suwaro tu bakato, "Saliter gandun 
nan rancak, sa arago upah sahari, tigo 
liter gandun corak nan lain, sa arago 
upah sahari pulo. Tapi, jan marusakkan 
batang-batang zaitun, sarato jo kabun 
anggur!" 

7 Kudian Anak Domba tu mamacahi 
sege nan ka ampek. Ambo mandanga 
mukaluak nan ka ampek bakato, 
"Molah!" 

8 Ambo maliyek, sudah tu nampak sikua 
kudo pucek. Urang nan maracaknyo 
banamo si Mauik. Dari balakang, inyo di 
iriangkan dakek-dakek dek Alam Mauik. 
Kakuwasoan dari saparampek bumi ko, 

disarahkan kabake inyo tu, supayo inyo 
dapek mambunuah malalui paparangan, 
malalui maso kalaparan, malalui bala 
panyakik, sarato malalui sagalo binatang 
buweh. 

9 Sasudah tu, Anak Domba tu mamacahi 
sege nan kalimo. Mako ambo maliyek 
di bawah mezbah, ado jiwa-jiwa 
urang-urang nan mati dibunuah, dek 
karano inyo satiya mambaritokan pasan 
dari Allah malalui pangakuannyo. 

10 Inyo tu bi mamakiak jo suwaro nan 
kuwaik, "Ya Tuhan Nan Mahakuwaso, 
nan suci sarato nan bana! Bara lamo lai, 
baru ka Angkau adieli panduduak bumi, 
pabilo ka Angkau ukun urang-urang tu, 
dek karano inyo lah mambunuah kami?" 

1! Satiyok inyo tu dibari salai jubah 
nan putiah. Sudah tu inyo disuruah 
balapeh panek agak sabanta, sampai 
lah langkok kasadonyo kanti-kanti 
sapajuwangannyo, sarato jo sudaro- 
sudaronyo nan ka dibunuah bakcando 
inyo pulo. 

12 Sudah tu ambo maliyek Anak Domba 
tu mamacahi sege nan ka anam. 
Tajadilah gampo nan manakuikkan. 
Matoari manjadi itam bakcando malam 

nan kalam bakapiciak, bulan manjadi 
sirah bakcando darah. 

13 Bintang-bintang bi rareh dari langik 
ka bumi, bakcando buwah puraweh 
mudo, rareh dari batangnyo, dikutiko 
dioyak dek angin limbubu. 

14 Langik ma ilang bakcando karateh 
diguluang, kasadonyo gunuang sarato jo 
pulau, di insuikkan dari tampaiknyo. 

15 Sudah tu rajo-rajo dunia, sagalo 
pamimpin, sagalo palimo, urang-urang 
kayo, urang-urang bakuwaso, sarato 
jo urang-urang lainnyo, biya budak 
maupun urang mardeka, kasadonyo ka 
bi ma andok masuak guwo, sarato di 
salo-salo batu gunuang. 

16 Kabake gunuang jo kabake batu 
tu, inyo bi ma ariak, "Timpolah kami! 
Sawok-ilah kami dari pancaliak-an Baliau 
nan duduak di ateh kurisi, sarato dari 
bangih Anak Domba tu! 

17 Ari nan manakuikkan lah tibo, kiniko 
Allah sarato jo Anak Domba, malapehkan 
bangih-Nyo, mako indak surang juwo 
doh nan ka talok batahan di adok-an 
Baliau-baliau tu!" 

7 1 Sasudah tu, ambo maliyek ampek 
urang malekaik tagak di ka ampek 

pinjuru bumi. Inyo bi manahan ka ampek 
angin di bumi, supayo jan ado angin nan 
barambuih di darek, atau di lauik, atau 
di batang-batang kayu. 

2 Sudah tu ambo maliyek surang 
malekaik nan lain, mancogok dari 
subalah matoari tabik. Inyo mambawok 
sege dari Allah nan iduik. Jo suwaro nan 
kareh, malekaik tu ma imbau ka ampek 
malekaik nan lah mandapek kuwaso dari 
Allah, untuak marusakkan darek jo lauik. 

3Malekaik tu bakato, "Jan dibinasokan 
dulu darek ataupun lauik, atau pun 
batang-batang kayu, jikok kami alun ma 
agiah tando sege, di kaniang satiyok 
pisuruah Allah kito." 

4Sudah tu ambo di agiah tawu, 
baraso ado sabanyak 144.000 urang, 
nan di agiah tando sege dari Allah di 
kaniangnyo. Urang-urang itu di ambiak 
dari kaduwo baleh suku banso Israel: 

? dari satiyok suku 12.000 urang. Iyolah 
dari suku: Yehuda, Ruben, Gad, 

6 Asyer, Naftali, Manasye, 

7 Simeon, Lewi, Isakhar, 

87ebulon, Yusuf, sarato jo Benyamin. 

9 Sasudah tu ambo maliyek baliak, 
mako nampaklah lauiktan manusia 

nan luwa biaso banyaknyo -- indak 
ado surang juwo doh urang nan dapek 
ma etong banyaknyo. Urang-urang tu, 
adolah urang-urang dari satiyok banso, 
satiyok suku, satiyok nagara, sarato 
satiyok bahaso. Jo mamakai jubah nan 
sagalo putiah, sarato jo mamacikkan 
rantiang-rantiang batang palam di 
tangannyo, urang-urang nan banyak tu 
tagak ma adok ka kurisi, sarato ma adok 
ka Anak Domba tu. 

10 Sudah tu, jo suwaro nan kuwaik 
urang-urang tu basaru, "Kasalamatan 
kito datangnyo dari Allah kito, nan 
duduak di ateh kurisi, sarato dari Anak 
Domba tu!" 

1! Kasadonyo malekaik tagak 
manguliliangi kurisi, baitu pulo 
pamimpin-pamimpin sarato jo ka 
ampek mukaluak tu. Malekaik-malekaik 
tu tasungkua di adok-an kurisi, 
manyambah Allah. 

12Inyo bi basaru, "Amin! Tapujilah 
Allah kito nan basa, sarato bijaksano. 
Baliau patuik manarimo sagalo ucapan 
sukur, sarato jo sagalo aromaik. Baliau 
bakuwaso, sarato kuwaik untuak 
salamo-lamonyo! Amin." 

13 Salah surang dari pamimpin- 
pamimpin tu batanyo kabake ambo, 
"Urang-urang nan bajubah putiah ko, 
siyakoh inyo, dari ma ko inyo bi datang?" 

14 "Ambo indak tawu angku. Angku 
sandiri nan tawu," kecek ambo. Mako 
inyo bakato kabake ambo, "Ikolah 
urang-urang nan lah sanang salamaik, 
inyo lah malalui maso panganiayoan nan 
luwa biaso. Inyo lah manyasah jubahnyo 
jo darah Anak Domba tu, sainggo lah 
manjadi putiah. 

15 Itulah sababnyo mako urang-urang 
tu tagak di adok-an kurisi Allah, sarato 
ba ibadaik kapado Baliau siang malam, di 
dalam Rumah Allah. Baliau nan duduak 
di ateh kurisi tu, ka hadir samo jo 
urang-urang tu untuak malinduanginyo. 

16 Urang-urang tu indak ka maraso 
litak, indak ka maraso auih lai: matoari 
ataupun paneh garang, indak ka 
mambaka inyo lai, 

17 dek karano, Anak Domba nan 
duduak di tangah-tangah kurisi tu, 
nan ka manjadi Tukang Gubalonyo. 
Baliau ka mambimbiang urang-urang 
tu, ka tampaik asa ayie nan mambari 
kahidupan. Mako Allah sandiri nan 

ka manyeka ayie mato, dari mato 
urang-urang tu." 
1 Kutiko Anak Domba tu mamacahi 
sege nan katujuah, sarugo manjadi 
langang salamo kiro-kiro satangah jam. 

2 Sudah tu ambo maliyek katujuah 
malekaik, nan tagak di adok-an Allah, 
mako inyo di agiah tujuah buwah 
tarumpik. 

3 Surang malekaik lain, nan mambawok 
sabuwah tampaik pambaka kumayan 
nan dari ameh, tibo, sarato tagak 
di adok-an mezbah. Kabakenyo 
dibarikan kumayan nan sangaik banyak, 
untuak ka dilakekkan di dowa-dowa 
kasadonyo umaik Allah, sarato untuak 
ka dipasambahkan di mezbah ameh, nan 
talatak di adok-an kurisi. 

4Samo-samo jo dowa-dowa kasadonyo 
umaik Allah, asok kumayan nan sadang 
manyalo tu, manggabubu nayiak dari 
tangan malekaik, nan tagak di adok-an 
Allah tu. 

> Kudian malekaik tu ma ambiak 
tampaik pambaka kumayan tu, sarato 
ma isinyo jo api nan dari mezbah, 
sudah tu dibaekannyo ka bumi. 

Mako guruah pun bagamuruah, kilek 

sabuang-manyabuang, sarato tajadilah 
gampo. 

6 Sasudah tu, tujuah malekaik nan 
mamacikkan tujuah tarumpik tu, lah 
basiyap-siyap untuak ka ma ambuih. 

7 Malekaik nan partamu ma ambuih 
tarumpiknyo, mako mancorohlah 
salabek-labeknyo ujan es sarato jo 
api bacampua darah, jatuah ka bumi. 
Sapatigo dari bumi abih tabaka, baitu 
pulo sapatigo dari batang-batang kayu, 
sarato jo satiyok rumpuik nan ijau. 

8 Sudah tu malekaik nan kaduwo ma 
ambuih tarumpiknyo, mako nampaklah 
sasuatu nan sangaik gadang, nan 
kaliyatan bakcando gunuang nan 
manyalo-nyalo, dibaekan masuak lauik. 
Sapatigo lauiktan barubah manjadi 
darah, 

9 mako bi matilah sapatigo dari sagalo 
mukaluak nan di lauik: baitu pulo, mako 
bi cayielah sapatigo dari kapa-kapa nan 
ado. 

10 Kudian malekaik nan katigo ma 
ambuih tarumpiknyo, mako nampaklah 
sabuwah bintang nan gadang, nan 
manyalo-nyalo bakcando suluah, jatuah 
dari langik, sudah tu manimpo sapatigo 

dari batang-batang ayie, sarato jo 
mato-mato ayie. 

11 (Namo bintang tu si "Payik".) Mako 
sapatigo dari ayie manjadi payik, mako 
bi matilah banyak urang dek karano 
minun ayie nan lah payik tu. 

12 Sudah tu malekaik nan ka ampek ma 
ambuih tarumpiknyo. Mako tatampalah 
sapatigo dari matoari, sapatigo dari 
bulan, sapatigo dari bintang-bintang, 
sainggo ilanglah sapatigo dari kakuatan 
cahayonyo. Sapatigo dari ari siang indak 
tarang lai, baitu pulo sapatigo dari 
malam. 

13 Sudah tu ambo maliyek, mako ambo 
mandanga sikua buruang rajowali, nan 
sadang tabang tinggi di udaro, sambia 
ma imbaukan, "Cilako! Cilako! Cilakolah 
kasadonyo urang nan di bumi, jikok 
katigo malekaik nan lainnyo, ma ambuih 
tarumpiknyo isuak!" 

t Sudah tu malekaik nan kalimo ma 

ambuih tarumpiknyo, mako ambo 
maliyek sabuwah bintang jatuah dari 
langik ka bumi. Bintang tu dibari kunci 
jurang mauik. 

2 Mako bintang tu mambukak jurang 
mauik tu, mako kaluwalah asok dari 

dalamnyo, bancando asok dari tungku 
nan gadang. Matoari jo awang-awang 
manjadi kalam, dek karano di asok nan 
dari jurang tu. 

3Sudah tu, dari dalam asok tu 
kaluwalah bilalang-bilalang nan turun 
ka bumi. Bilalang-bilalang tu di agiah 
kuwaso nan samo, bakcando kuwaso 
nan dibarikan kabake kalo. 

4Inyo ditagah marusak rumpuik, atau 
batang-batang kayu, atau tanaman- 
tanamam lainnyo. Inyo hanyo buliah 
manyarang, urang-urang nan indak ado 
tando sege dari Allah di kaniangnyo. 

> Bilalang-bilalang tu indak dibuliahkan 
doh mambunuah urang-urang tu, tapi 
hanyo ma ajab urang-urang tu sajo 
salamo limo bulan. Raso sakik digigik dek 
bilalang-bilalang tu, samo jo bakcando 
sakik dipantak dek kalo. 

6 Salamo limo bulan tu, urang-urang 
tu ba usawo supayo nak mati, tapi inyo 
indak bisa doh mati: inyo niyo mati, tapi 
mauik jauah dari inyo. 

7 Bantuak bilalang tu bakcando kudo 
nan siyap untuak baparang. Di kapalonyo 
ado sasuatu nan kaliyatannyo bakcando 

mangkuto ameh. Mukonyo bakcando 
muko manusia. 

8 Abuaknyo bakcando abuak padusi, 
gigihnyo bakcando gigih singo. 

9 Dadonyo basawok-i jo sasuatu nan 
ampia sarupo jo baju basi. Bunyi 
sayoknyo, bakcando bunyi baribu bendi 
parang, nan balari manuju paparangan. 

10 Inyo punyo ikua sarato jo sangek 
bakcando kalo. Dalam ikuanyo tu lah, 
ado tadapek kakuatan untuak ma ajab 
manusia, salamo limo bulan. 

11l Inyo mampunyoi rajo nan 
mamarentahinyo, rajo tu iyolah 
malekaik nan batangguang jawab jo 
jurang mauik. Dalam bahaso Ibrani 
namonyo iyolah Abadon; dalam bahaso 
Yunani Apolion (nan aratinyo adolah 
"Pambinaso"). 

12 Cilako nan partamu lah salasai. 
Sasudah tu ado duwo cilako lai nan 
musti tibo. 

13 Kudian malekaik nan ka anam 
ma ambuih tarumpiknyo. Mako ambo 
mandanga suwaro, datang dari ka 
ampek suduik mezbah ameh, nan talatak 
di adok-an Allah. 

14 Suwaro tu bakato kabake malekaik 
han ka anam tu, "Lapehkanlah ka ampek 
malekaik nan takabek di sungai Efrat 
tu!" 

15Mako ka ampek malekaik tu pun 
dilapehkan. Inyo lah disiyapkan sangajo 
untuak jam, untuak ari, untuak bulan 
sarato jo untuak tawun tu, untuak 
mabunuah sapatigo dari kasadonyo 
umaik manusia. 

16 Ambo di agiah tawu, baraso 
kasadonyo pasukan bakudo tu, ado 
sabanyak duwo ratuih juta. 

17 Dalam pangliyatan, ambo maliyek 
kasadonyo kudo tu sarato jo urang- 
urang nan maracaknyo. Urang-urang 
nan maracaknyo tu, mamakai baju 
basi sirah nyalo, kulabu lauik bakcando 
batu nilam, sarato jo kuniang balerang. 
Kapalo kudo tu bakcando kapalo singo, 
dari muncuangnyo kaluwa api, asok, 
sarato jo balerang. 

18 Sapatigo dari umaik manusia bi 
tabunuah, dek bala bancano nan tigo tu; 
iyolah api, asok, sarato jo balerang nan 
kaluwa dari muncuang kasadonyo kudo 
tu. 

19 Kakuatan kasadonyo kudo tu, talatak 
di muncuangnyo, sarato jo di ikuanyo. 
Ikuanyo bakcando ula bakapalo. Jo 
ikuanyo tu, kasadonyo kudo tu ma ajab 
manusia. 

20Tapi umaik manusia nan indak 
tabunuah, dek sagalo bala bancano 
tu pun, indak pulo doh ma antikan 
karajo tangannyo sandiri. Inyo indak bi 
baranti doh manyambah roh-roh jahek, 
sarato jo barhalo-barhalo ameh, perak, 
timbago, batu, sarato jo kayu, nan 
kasadonyo tu indak dapek doh maliyek 
atau mandanga, ataupun bajalan. 

21 Urang-urang tu indak pulo doh ma 
antikan sagalo karajonyo nan jahek, 
iyolah, mambunuah, alemu capak-capak 
baruak, mangarajokan nan cabul sarato 
jo mancilok. 

1 0 t Sudah tu ambo maliyek, surang 

malekaik kuwaik nan lain turun 
dari sarugo. Inyo disalubuangi dek 
awan, sarato dek sabuwah mangindo 
nan malingka di kapalonyo. Mukonyo 
bacahayo bakcando matoari, kakinyo 
bakcando tunggak api. 

2 Di tangannyo ado sabuwah guluangan 
kitab ketek, nan tabukak. Kaki suwoknyo 

bajajak di lauik, kaki kidanyo bajajak di 
darek. 

3Sudah tu inyo basaru jo suwaro nan 
kareh, bakcando rauang singo. Sasudah 
malekaik tu basaru, katujuah guruah 
manjawab jo suwaro gamuruah. 

4Baitu katujuah guruah tu basuwaro, 
ambo nak ka mancataiknyo, tapi ambo 
mandanga suwaro dari sarugo bakato, 
"Rasiyokanlah apo nan dikatokan dek 
guruah nan tujuah tu: jan dicataik pulo!" 

“Sudah tu, malekaik nan ambo liyek 
bajajak di lauik jo di darek tu, ma angkek 
tangan suwoknyo ka langik. 

6 Inyo basumpah demi namo Allah nan 
iduik salamo-lamonyo, nan manjadikan 
langik, bumi jo lauik, sarato jo sagalo 
sasuatu nan ado di dalamnyo. Malekaik 
tu bakato, "Wakatunyo indak ka 
dipalambek lai! 

7 Tapi, jikok malekaik nan katujuah ma 
ambuih tarumpiknyo, mako Allah ka 
malansuangkan rancana rasiyo Baliau, 
bakcando nan lah Baliau baritokan 
kabake pisuruah-pisuruah-Nyo, iyolah 
kasadonyo nabi-nabi." 

8 Kudian, suwaro nan lah ambo danga 
dari sarugo tu, mangecek baliak kabake 

ambo. Baliau bakato, "Payilah ambiak 
guluangan kitab nan tabukak di tangan 
malekaik, nan bajajak di lauik jo di darek 
tu." 

9 Mako ambo pun payi kabake malekaik 
tu, sarato mamintak, supayo inyo 
mambarikan guluangan ketek tu 
kabake ambo. Inyo bakato, "Ambiaklah, 
makanlah ko. Tibo di paruik angkau inyo 
ka manjadi payik, tapi di muluik angkau 
inyo manih bakcando tangguli." 

10 Ambo ma ambiak guluangan ketek tu 
dari tangannyo, sudah tu ambo makan. 
Di muluik rasonyo bakcando tangguli, 
tapi barulah ambo lulua, tibo di paruik 
manjadi payik. 

11 Kudian ambo diparentahkan, 
"Lewakanlah sakali lai barito dari Allah 
tantang banso-banso, nagara-nagara, 
bahaso-bahaso, sarato jo tantang 
rajo-rajo." 

1 1 t Sasudah tu ambo di agiah 

sakarek kayu, nan ampia sarupo 
jo sabuwah tungkek pa ukua, sudah 
tu ambo diparentahkan, "Payilah ukua 
Rumah Allah sarato jo mezbah. Etonglah 
bara banyak urang nan ba ibadaik di 
dalamnyo. 


WAHYU 11.2-6 38 


2 Tapi janlah di ukua alaman, nan di 
sabalah luwa Rumah Allah tu, dek karano 
nan bagian tu, lah disarahkan kabake 
urang-urang nan indak tawu jo Tuhan. 
Urang-urang tu ka malanyau kota nan 
Suci tu, salamo ampek puluah duwo 
bulan. 

3Aden ka ma utuih duwo urang sasi 
Den, nan mamakai pakaian basadiah ati, 
mako inyo tu ka manyuwaraikkan barito 
dari Allah salamo 1260 ari." 

4Duwo sasi tu adolah duwo batang 
zaitun, sarato jo duwo buwah rengkak 
lampu, nan talatak di adok-an Tuhan 
samesta alam. 

“Jikok ado urang nan mancubo, 
mangarajokan sasuatu nan indak baiak, 
taradok inyo tu, mako dari muluiknyo 
kaluwalah api nan mambinasokan 
musuah-musuahnyo. Jo caro nan baitu, 
kasadonyo urang nan niyo nak ka 
manyakik-inyo, ka bi mati. 

6 Inyo punyo kuwaso untuak manutuik 
langik, supayo jan turun ujan salamo 
inyo tu manyuwaraikkan barito dari 
Allah. Inyo punyo kuwaso pulo jo 
kasadonyo mato ayie, untuak ma ubah 
ayie manjadi darah. Inyo punyo kuwaso 

pulo untuak manokok bumi, jo sagalo 
macam bala bancano, pabilo sajo nan 
takana dek inyo. 

7Sasudah inyo salasai mangabakan 
baritonyo, mako binatang nan kaluwa 
dari jurang mauik, ka malawan inyo. 

8Mako mayiknyo ka tagalimpang di 
labuah gadang, kota gadang, di tampaik 
Tuhannyo disalibkan. Namo kiasan kota 
tu iyolah Sodom atau Mesir. 

9 Urang-urang dari kasadonyo nagara, 
kasadonyo suku, kasadonyo bahaso, 
sarato jo kasadonyo banso, ka maliyek 
mayik sasi nan baduwo tu, salamo tigo 
satangah ari, sarato indak mambuliahkan 
mayik-mayik tu di kubuakan. 

10 Panduduak bumi ka bagadang ati, 
dek kamatian sasi nan baduwo tu. 
Urang-urang tu ka marayokannyo, 
sambia kirin mangirin adiyah, dek 
karano di kaduwo urang nabi tu, lah 
banyak mandatangkan ajab kabake 
sadonyo urang nan di bumi. 

11 Sasudah tigo satangah ari, datanglah 
angok untuak iduik baliak dari Allah, 
masuak baliak ka badan nabi nan 
baduwo tu. Nabi-nabi tu tagak baliak, 

sainggo sadonyo urang nan maliyeknyo 
mati katakuik-an. 

12 Kudian kaduwo urang nabi tu, 
mandanga suwaro kareh nan ma imbau 
inyo dari sarugo, "Kamarilah, nayiaklah 
ka siko!" Sudah tu, di adok-an mato 
musuah-musuahnyo, inyo pun nayiak ka 
sarugo, disalubuangi dek awan. 

13 Mako pado kutiko itu, tajadilah gampo 
nan manakuikkan. Saparsapuluah bagian 
dari kota tu cayie, tujuah ribu urang mati 
dek karano di gampo tu. Urang-urang 
nan lainnyo bi mati katakuik-an, sudah 
tu inyo bi mamuji kabasaran Allah nan di 
sarugo. 

14 Cilako nan kaduwo lah talampau. 
Tapi, liyeklah! Cilako nan katigo, sabanta 
lai tibo ma iriang. 

15 Sudah tu malekaik nan katujuah ma 
ambuih tarumpiknyo, mako tadangalah 
suwaro-suwaro nan sangaik kuwaik di 
sarugo, nan bakato, "Kakuwasoan untuak 
mamarentah dunia, kiniko talatak di 
tangan Tuhan kito, Rajo Panyalamaik nan 
dijanjikan-Nyo. Baliau ka mamarentah 
untuak salamo-lamonyo!" 

16 Mako kaduwo puluah ampek 
pamimpin, nan duduak di kurisinyo 

di adok-an Allah, bi tasungkua sarato 
manyambah Allah. 

17 Inyo bi bakato, "Tuhan, Allah nan 
Mahakuwaso, nan ado, sarato nan 
lah ado! Kami batarimo kasih kapado 
Angkau, dek karano Angkau lah mamakai 
kuwaso Angkau nan gadang, sarato lah 
muloi mamarentah! 

18 Jrang-urang nan indak ba Tuhan 
Allah, basibegak-sibegak, dek karano 
lah tibo wakatunyo Angkau, malapehkan 
bangih Angkau, sarato lah tibo pulo 
masonyo Angkau ma adieli urang-urang 
mati. Ikolah wakatunyo untuak mambari 
upah, kabake pisuruah-pisuruah Angkau, 
nabi-nabi, sarato kabake sadonyo umaik 
Angkau, iyolah kasadonyo urang nan 
ba ibadaik kapado Angkau, nan gadang 
ataupun nan ketek. Ikolah wakatunyo 
untuak mambinasokan, urang-urang nan 
mambinasokan bumi!" 

19 Mako tabukaklah Rumah Allah di 
sarugo, kaliyatanlah Peti Pajanjian di 
dalamnyo. Sudah tu tajadilah kilek 
sabuang-manyabuang, suwaro guruah 
bagamuruah, sarato jo manggaga, 
gampo sarato jo ujan es nan labek. 

1 2 1 Sudah tu nampak di langik 
sasuatu nan ganjie, sarato nan 
luwa biaso. Surang padusi nan mamakai 
matoari sabagai pakaiannyo, sadang 

tagak di ateh bulan. Di kapalonyo 
tatonggok sabuwah mangkuto nan 
babintang duwo baleh. 

2 Padusi tu sadang manganduang, 
dek karano lah tibo wakatunyo ka 
malayiekan, mako inyo mamakiak 
kasakik-an. 

3 Sudah tu kaliyatan pulo di langik, 
sasuatu tando nan lain. Ado sikua 
nago sirah nan gadang sangaik, nan 
mampunyoi tujuah kapalo, sarato jo 
sapuluah tanduak. Satiyok kapalonyo 
mamakai sabuwah mangkuto. 

“Jo ikuanyo inyo ma elo sapatigo dari 
bintang-bintang di langik, sudah tu 
dibaekannyo ka bumi. Nago tu tagak 
di adok-an padusi nan ka malayiekan 
tu, mukasuiknyo nak ka malulua anak 
padusi tu, baitu anaknyo layie. 

> Sudah tu, padusi tu malayiekan surang 
anak laki-laki, nan ka mamarentahi 
kasadonyo banso jo tungkek basi. Tapi 
anak tu dirabuik dari padusi tu, sudah tu 

dibawok kapado Allah, ka adok-an kurisi 
Baliau. 

6 Mako padusi tu lari ka padang gurun, 
ka tampaik nan lah disadiyokan dek 
Allah untuaknyo. Di tampaik tu inyo ka 
dipaliaro 1260 ari lamonyo. 

7 Sudah tu di sarugo tajadi paparangan. 
Mikhael samo-samo jo malekaik- 
malekaiknyo, baparang malawan nago 
tu. Nago tu pun, nan dibantu pulo dek 
malekaik-malekaiknyo malawan Mikhael. 

8Tapi nago tu dikalahkan. Inyo 
jo malekaik-malekaiknyo indak di 
buliahkan lai tingga di sarugo. 

9 Nago nan gadang tu dibuwang kaluwa! 
Inyolah si ula tuwo tu nan banamo 
Ubilih, atau setan, nan mangicuah di 
ateh dunia. Inyo dibuwang ka bumi 
sarato jo sagalo malekaiknyo. 

10 Sudah tu ambo mandanga, suwaro 
nan kareh di sarugo bakato, "Kinikolah 
wakatunyo Allah manyalamaikkan 
umaik-Nyo! Kiniko Allah manyatokan 
kuwaso-Nyo sabagai Rajo! Kiniko 
Rajo Panyalamaik nan dijanjikan tu, 
manyatokan pulo kakuwasoan-Nyo! Dek 
karano, nan manuduah sudaro-sudaro 

kito di adok-an Allah siang jo malam, lah 
dikaluwakan dari sarugo. 

1! Sudaro-sudaro kito lah 
mangalahkannyo jo darah Anak 
Domba tu, sarato jo barito bana dari 
Allah, nan dikabakan dek urang-urang 
tu. Inyo rilah mangarobankan angoknyo 
sampai mati. 

12 Dek karano itu, andaklah sarugo, 
sarato jo kasadonyo nan tingga di 
dalamnyo, basukocito! Tapi, cilakolah 
bumi sarato jo lauik, dek karano Ubilih 
lah turun kabake angkau, jo bangihnyo 
nan sangaik gadang, dek karano inyo 
tawu, baraso wakatunyo tingga saketek 
nyo lai." 

13 Dikutiko nago tu tawu, baraso inyo 
lah dibuwang ka bumi, mako inyo kajalah 
padusi nan lah malayiekan anak laki-laki 
tu. 

14 Tapi, padusi tu di agiah duwo buwah 
sayok buruang rajowali nan gadang, 
supayo inyo buliah tabang ka tampaiknyo 
di padang gurun, di tampaik tu inyo ka 
dipaliaro salamo tigo satangah tawun, ta 
inda dari sarangan nago. 

15 Mako nago tu manyambuakan ayie 
nan sangaik banyak dari muncuangnyo, 

ka arah padusi tu, untuak ka pa 
anyuikkannyo. 

16 Tapi bumi manolong padusi tu: bumi 
mambukakkan muncuangnyo, untuak 
malulua ayie nan kaluwa dari muncuang 
nago tu. 

17 Nago tu jadi sabana bangih kabake 
padusi tu, sainggo inyo payi manyarang 
katurunan nan lain dari padusi tu, 
iyolah kasadonyo urang nan mamatuahi 
parentah-parentah Allah, sarato nan 
mambari pangakuan tantang Isa Almasih 
sarato jo kuwaso Baliau. 

1 3 1 (12-18) Sudah tu nago tu tagak 

di pantai. (13-1) Kudian ambo 
maliyek sikua binatang mancogok dari 
dalam lauik. Inyo mampunyoi sapuluah 
tanduak, sarato tujuah kapalo. Di satiyok 
tanduaknyo ado sabuwah mangkuto, 
disatiyok kapalonyo tatulih sabuwah 
namo, nan mahino taradok Allah. 

2 Binatang nan ambo liyek tu 
bantuaknyo bakcando arimau dahan, 
kakinyo bakcando kaki biruwang, 
muncuangnyo bakcando muncuang 
singo. Sudah tu, binatang tu di agiah 
dek nago tu kakuatannyo sandiri, sarato 

jo kurisinyo, sarato jo kakuwasoannyo 
nan gadang. 

3Ciyek di antaro katujuah kapalo dari 
binatang tu, nampaknyo bakcando luko 
nan sangaik parah, tapi luko tu lah 
cegak. Kaciyek-annyo bumi ma ikuik-i 
binatang tu jo parasaan nan ma erankan. 

4Urang-urang tu bi ma aromaik-i nago 
tu, dek karano inyo lah ma agiahkan 
kakuwasoannyo kabake binatang tu. 
Urang-urang tu bi ma aromaik-i pulo 
binatang tu. Inyo bi bakato, "Indak ado 
doh nan samo jo binatang ko! Indak ado 
doh nan talok baparang malawan inyo!" 

“Binatang tu dipabuliahkan 
mangatokan kato-kato nan sangaik 
angkuah, sarato mahino Allah. Inyo 
dibuliahkan mamarentah ampek puluah 
duwo bulan lamonyo. 

6 Mako muloilah inyo mahino Allah, 
sarato mahino namo Allah. Baitu pulo 
tampaik kadiaman Allah, sarato jo 
kasadonyo nan tingga di sarugo pun, 
dihinonyo pulo. 

7Inyo dibuliahkan pulo malawan 
umaik Allah, sarato jo mangalahkannyo. 
Kakuwasoan ateh kasadonyo suku, 
kasadonyo nagara, kasadonyo bahaso, 

sarato jo kasadonyo banso dibarikan 
kabake inyo. 

8 Binatang tu ka disambah dek 
kasadonyo urang nan iduik di muko 
bumi, nan indak hanyolah, urang-urang 
nan namonyo lah tacataik sabalun dunia 
dijadikan, di kitab kahidupan miliak Anak 
Domba nan lah didabiah. 

? Dek karano itu, jikok lai talok di 
angku-angku mandanga, dangalah 
barito ko: 

10 "Urang nan musti ditawan, lah manek 
ka ditawan. Urang nan musti di bunuah 
jo padang, lah manek ka dibunuah jo 
padang. Itulah sababnyo mangko umaik 
Allah musti tabah sarato jo satiya." 

11 Sudah tu ambo maliyek sikua 
binatang lain, mancogok dari dalam 
bumi. Inyo mampunyoi duwo tanduak, 
bakcando tanduak anak domba. 
Suwaronyo bakcando suwaro nago. 

12 Di adok-an binatang nan partamu tu, 
inyo mampagunokan kakuwasoan nan 
gadang, nan dipadapeknyo dari binatang 
tu juwo. Kaciyek-annyo bumi, sarato 
jo kasadonyo nan tingga di atehnyo, 
dipasonyo manyambah binatang nan 

partamu tu, nan luko parahnyo lah 
cegak. 

13 Binatang nan kaduwo tu mambuwek 
ka ajaiban-ka ajaiban nan gadang. 

Di adok-an kasadonyo urang, inyo 
manyuruah api turun dari langik ka 
bumi. 

14 Kasadonyo urang nan iduik di bumi, 
dikicuahnyo jo ka ajaiban-ka ajaiban, 
nan buliah dipabuweknyo di adok-an 
binatang nan partamu tu. Kasadonyo 
urang-urang tu disuruahnyo mambuwek 
sabuwah patuang, nan babantuak 
binatang nan lah dilukoi dek padang, 
tapi tatap iduik. 

15 Binatang nan kaduwo tu dibuliahkan 
mambari nyawo kabake patuang tu, 
sainggo patuang tu dapek mangecek, 
inyo mambunuah kasadonyo urang nan 
indak namuah manyambahnyo. 

16 Kasadonyo urang, gadang jo ketek, 
kayo jo bansaik, budak jo urang 
mardeka, dipaso dek binatang tu, untuak 
manarimo tando di tangan suwok, 
satiyok urang-urang tu, kok indak di 
kaniangnyo. 

17 Indak surang juwo doh urang, nan 
dapek mambali atau manjuwa sasuatu, 

jikok inyo indak mampunyoi tando tu, 
iyolah namo binatang tu sandiri, atau 
angko nan manyatokan namonyo tu. 

18 Kutiko itu paralu ado kabijaksanoan. 
Urang nan bijaksano dapek ma etong 
arati dari angko binatang tu, dek karano 
angko tu adolah namo surang manusia. 
Angkonyo iyolah 666. 

1 Kudian ambo maliyek, sudah tu 

14 nampak Anak Domba tu tagak di 
ateh Bukik Sion. Samo-samo jo Baliau 
ado 144.000 urang, nan di satiyok 
kaniangnyo tatulih namo Baliau sarato jo 
namo Bapak Baliau. 

2 Sudah tu ambo mandanga suwaro 
dari langik mandarun, bakcando bunyi 
ayie gadang tajun, bakcando gamuruah 
guruah nan luwa biaso. Suwaro tu 
tadanga bakcando suwaro musik, dari 
urang nan bamain kucapi, nan sadang 
mamainkan kucapinyo. 

3Di adok-an kurisi, sarato di adok-an ka 
ampek mukaluak, sarato jo pamimipin- 
pamimpin nan di sakuliliang kurisi tu, 
urang nan 144.000 urang tu, malagukan 
suatu lagu nan baru. Lagu tu indak 
dapek doh diparaja-i, dek surang juwo 

urang, salain dek 144.000 urang nan lah 
ditabuih, dari bumi. 

4Urang-urang tu, adolah urang-urang 
nan tatap tulen bakcando paja gadih, dek 
karano indak ma adokan ubuangan jo 
urang padusi. Urang-urang tu ma ikuik-i 
Anak Domba tu kamano sajo Baliau 
payi. Dari antaro kasadonyo umaik 
manusia, mako urang-urang tu lah nan 
lah ditabuih sabagai pasambahan nan 
partamu kapado Allah, sarato jo kapado 
Anak Domba. 

“Indak panah doh urang-urang tu 
baduto: sarato indak ado doh cacek 
saketek juwo, di diri urang-urang tu. 

6 Sudah tu ambo maliyek surang 
malekaik lain, nan tabang tinggi di 
langik. Malekaik tu mambawok barito 
tantang Injil nan kaka, untuak ka 
disampaikan kabake umaik manusia di 
bumi, iyolah kabake kasadonyo banso, 
sadonyo suku, sadonyo bahaso, sarato 
jo sadonyo nagara. 

7 Malekaik tu basaru jo suwaro nan 
kuwaik, "Takuiklah kapado Allah, 
sarato pujilah kabasaran-Nyo! Dek 
karano lah tibo wakatunyo, Allah ka 
mahakimi manusia. Sambahlah Baliau 

nan manjadikan langik, bumi, lauik, 
sarato jo kasadonyo mato ayie!" 
8Malekaik nan kaduwo, tibo ma iriang 
malekaik nan partamu, sambia basaru, 
"Lah jatuah! Kota Babel nan gadang 
lah jatuah! Inyo lah mambuwek sagalo 
banso manjadi mabuak jo ayie anggur -- 
iyolah anggur dari napasu cabulnyo!" 

9 Surang malekaik nan katigo, tibo 
ma iriang malekaik nan baduwo cako, 
sambia basaru jo suwaro nan kuwaik, 
"Urang nan ma aromaik-i binatang tu, 
sarato jo patuangnyo, sarato mampunyoi 
tando binatang tu, di kaniangnyo, atau 
di tangannyo, 

10 mako urang tu, ka maminun anggur 
Allah, iyolah anggur kabangihan Baliau 
nan lah Baliau, tuwangkan masuak 
tampaiknyo, panuah, saketek nan indak 
bakurangi! Kasadonyo urang tu ka di 
ajab di dalam api nan babalerang, di 
adok-an malekaik-malekaik suci, sarato 
di adok-an Anak Domba tu. 

11 Asok dari api nan mambaka 
urang-urang tu, ka manggabubu taruih 
manaruih untuak salamo-lamonyo. 
Siang malam indak ado anti-antinyo, 
urang-urang tu ka di ajab taruih, inyo 

tu lah urang-urang nan manyambah 
binatang tu, sarato jo patuangnyo, iyolah 
kasadonyo urang nan mampunyoi tando, 
namo binatang tu." 

12 Dalam parkaro iko, umaik Allah nan 
patuah kapado parentah-parentah Allah, 
sarato satiya kapado Isa Almasih, paralu 
tabah. 

13 Sudah tu ambo mandanga suwaro 
bakato dari sarugo, "Tulihkanlah ko: 
Muloi kiniko, babahagialah urang-urang 
nan mati samantaro malayani Tuhan!" 
"Batua!" kecek Roh Allah. "Urang-urang 
tu ka baranti bakarajo kareh, dek 
karano asie palayanannyo, ka tatap 
manyaratoinyo." 

14 Kudian ambo maliyek, mako 
nampaklah awan nan putiah. Di ateh 
awan tu duduak surang urang, nan 
kaliyatannyo bakcando manusia. Di 
kapalo-Nyo ado sabuwah mangkuto 
ameh, di tangan-Nyo ado sabuwah sabik 
nan tajam. 

15 Kudian surang malekaik nan lain, 
kaluwa dari Rumah Allah. Jo suwaro nan 
kuwaik, inyo bakato kapado Baliau nan 
duduak di ateh awan tu, "Ayunkanlah 
sabik Angkau tu, tuwailah kiniko lai, 

dek karano lah tibo wakatunyo untuak 
manuwai: bumi lah patuik untuak 
dituwai!" 

16 Sudah tu, Baliau nan duduak di ateh 
awan tu ma ayunkan sabik-Nyo ka bumi, 
mako bumi pun dituwai. 

17 Kudian ambo maliyek surang lai 
malekaik nan lain, kaluwa dari Rumah 
Allah di sarugo. Inyo pun mambawok 
sabuwah sabik nan tajam. 

18 Sasudah tu, surang malekaik lain, nan 
bakuwaso ateh api, datang dari mezbah. 
Jo suwaro nan kuwaik, inyo bakato 
kabake malekaik nan mamacikkan sabik 
nan tajam tu, "Ayunkanlah sabik angkau 
tu, kareklah kasadonyo buwah anggur 
nan di bumi, dek karano buwahnyo lah 
masak!" 

19 Mako malekaik tu ma ayunkan 
sabiknyo ka bumi, untuak manyabik 
kasadonyo buwah anggur dari 
batangnyo, sudah tu, inyo baekan 
masuak tampaik parameh, anggur 
bangih Allah nan manggalagak. 

20 Kasadonyo buwah anggur tu dirameh 
diluwa kota, mako ma ilielah darah dari 
tampaik parameh anggur tu, bakcando 

batang ayie, sajauah tigo ratuih kilo, nan 
dalamnyo ampia duwo meter. 

1 5 t Kudian ambo maliyek sasuatu 

nan ajaib di langik, nan luwa 
biaso manakuikkannyo. Ado tujuah 
malekaik, sarato jo tujuah bala bancano 
nan pangabisan. Iko nan pangabisan 
sakali Allah malapehkan bangih-Nyo. 

2 Sasudah tu ambo maliyek sasuatu, 
nan kaliyatannyo bakcando lauiktan 
camin nan bacampua jo api. Ambo 
maliyek pulo, urang-urang nan lah 
manang, dari binatang sarato jo 
patuangnyo, sarato lah manang pulo, 
dari urang nan namonyo ditandoi jo 
angko. Urang-urang nan manang tu, bi 
tagak di tapi lauiktan camin, sambia 
mamacikkan kucapi nan dibarikan dek 
Allah kabake inyo. 

3 Urang-urang tu malagukan lagu Nabi 
Musa, pisuruah Allah, sarato jo lagu 
Anak Domba. Bakcando ikolah bunyinyo, 
"Tuhan, Allah nan Mahakuwaso, baralah 
ka gadangnyo, sarato baralah ka 
ajaibnyo, sagalo pabuatan Angkau! Rajo 
sagalo banso, baralah ka adienyo, sarato 
baralah ka bana nyo sagalo tindakan 
Angkau! 

4Siyapokoh nan indak takuik kabake 
Angkau, Tuhan? Siyapokoh urang nan 
indak namuah mangabakan kabasaran 
Angkau? Angkau sajolah nan suci. Sagalo 
banso ka bi datang manyambah Angkau, 
Dek karano sagalo tindakan Angkau nan 
adie, lah diliyek dek kasadonyo urang." 

> Sasudah tu, ambo maliyek Rumah 
Tuhan nan di sarugo tabukak, Kemah 
Tuhan ado di dalamnyo. 

6 Sudah tu, katujuah malekaik, sarato 
jo katujuah bala bancano tu, kaluwa 
dari Rumah Allah. Pakaian malekaik tu 
dari kain lenan nan barasiah, sarato 
bakilauan. Inyo bi mamakai tutuik dado 
nan dibuwek dari ameh. 

7 Kudian salah ciyek dari mukaluak nan 
ampek tu, ma agiahkan kabake katujuah 
malekaik tu, tujuah buwah cawan ameh, 
nan panuah barisi jo bangih Allah, -- 
Allah nan iduik salamo-lamonnyo. 

8Mako panuahlah Rumah Allah tu, jo 
asok kabasaran sarato jo asok kuwaso 
Allah. Salamo katujuah bala bancano, 
nan dibawok dek katujuah malekaik tu 
alun baranti, mako indak surang juwo 
doh urang, nan dapek masuak ka dalam 
Rumah Allah. 

1 6 1 Sudah tu ambo mandanga 

suwaro nan gadang dari dalam 
Rumah Allah, bakato kabake katujuah 
malekaik tu, "Payilah, tuwangkanlah 
isi katujuah cawan bangih Allah tu, ka 
muko bumi!" 

2 Malekaik nan partamu payi 
manuwangkan isi cawannyo ka 
bumi. Mako bi tumbuahlah bisua-bisua 
nan sabana sakik, sarato manakuikkan, 
di kasadonyo urang nan mampunyoi 
tando binatang tu, sarato di urang-urang 
nan manyambah patuangnyo. 

3 Sasudah tu malekaik nan kaduwo payi 
manuwangkan isi cawannyo ka lauik. 
Mako ayie lauik pun manjadi bakcando 
darah urang mati, mako bi matilah 
sagalo mukaluak nan iduik di lauik. 

4Kudian malekaik nan katigo payi 
manuwangkan isi cawannyo ka satiyok 
batang ayie, sarato jo ka satiyok mato 
ayie, mako kasadonyo ayie manjadi 
darah. 

> Ambo mandanga suwaro malekaik nan 
bakuwaso jo kasadonyo ayie, bakato, 
"Ukunan nan Angkau jatuahkan sangaik 
adie, ya Nan Mahasuci, Allah nan ado, 
sarato nan lah ado! 

6 Urang-urang tu lah manyerakkan 
darah umaik Allah, sarato jo darah 
nabi-nabi: kiniko Angkau mambuwek 
inyo bi maminun darah. Batua, lah 
patuik bana tu untuak urang-urang tu!" 

7 Sudah tu ambo mandanga suwaro 
dari mezbah bakato, "Tuhan, Allah 
Mahakuwaso, nan bana, sarato adielah 
sagalo ukunan nan Angkau jatuahkan!" 

8 Sasudah tu malekaik nan ka ampek 
payi manuwangkan isi cawannyo ka 
matoari, mako matoari pun dibuliahkan 
ma anguihkan manusia, jo panehnyo 
nan luwa biaso tu. 

9 Manusia di anguihkan dek panehnyo 
nan sabana angek, urang-urang tu 
bi mangutuak-i namo Allah, nan 
bakuwaso ateh sagalo bala bancano, 
nan disabuikkan cako. Biya pun baitu, 
urang-urang tu indak namuah doh 
batobaik dari sagalo dosonyo, sarato 
indak namuah doh mamuji kabasaran 
Allah. 

10 Sudah tu malekaik nan kalimo, 
payi manuwangkan isi cawannyo ka 
kurisi binatang tu. Mako kaciyek-annyo 
karajaan binatang tu manjadi kalam, 

manusia bi manggigik lidah, dek karano 
kasakik-an. 

11 Sudah tu, urang-urang tu bi 
mangutuak-i Allah nan di sarugo, dek 
karano inyo bi kasakik-an, sarato dek 
karano bisua-bisuanyo. Tapi, inyo indak 
juwo doh bi batobaik, dari sagalo 
karajonyo nan jahek. 

12 Sasudah tu malekaik nan ka anam, 
payi manuwangkan isi cawannyo ka 
Sungai Efrat nan gadang tu. Mako 
sungai tu kariang, sainggo rajo-rajo nan 
dari arah matoari tabik, dapek bajalan 
manyubaranginyo. 

13 Sudah tu ambo maliyek tigo roh 
jahek, nan bantuaknyo bakcando 
koncek. Satiyok-tiyok koncek tu kaluwa 
dari muncuang nago, dari muncuang 
binatang, sarato jo dari muncuang nabi 
palasu. 

14Inyo tu adolah roh-roh jahek nan 
mambuwek ka ajaiban-ka ajaiban. 
Katigo roh jahek tu, payi kabake 
sadonyo rajo di ateh dunia ko, untuak 
mangumpuakan rajo-rajo tu, untuak 
baparang di Ari nan gadang, iyolah Ari 
nan dari Allah Nan Mahakuwaso. 

1> "Dangakanlah! Aden datang 
bakcando urang maliang! Babahagialah 
urang nan layi tatap basiyap sadiyo, 
sarato nan lai manjago pakaiannyo, 
sainggo inyo indak bajalan batilanjang, 
sarato indak mambuwek mariangik di 
adok-an urang banyak!" 

16 Kudian roh-roh tu mangumpuakan 
sagalo rajo tu di sabuwah tampaik, 
nan di dalam bahaso Ibrani dinamokan 
Harmagedon. 

17 Sasudah tu malekaik nan katujuah, 
manuwangkan isi cawannyo ka udaro. 
Mako tadangalah suwaro nan kuwaik, 
dari kurisi di Rumah Allah, nan bakato, 
"Lah salasai!" 

18 Sudah tu, tajadilah kilek nan 
sabuang-manyabuang, suwaro guruah 
bagamuruah, sarato jo manggaga, 
sarato jo gampo nan manakuikkan. 
Sajak manusia dijadikan, alun ado lai 
tajadi gampo nan bakcando tu. Ikolah 
gampo nan paliang manakuikkan! 

19 Kota nan gadang tu pacah, manjadi 
tigo bagian, sarato cayie pulolah 
kota-kota disadonyo nagara di dunia. 
Sudah tu Allah takana jo Babel nan 
gadang tu. Mako Allah mambuwek inyo 

minun anggur, dari cawan anggur Allah 
-- iyolah anggur kabangihan Baliau nan 
manggalagak. 

20 Kasadonyo pulau ma ilang, sarato 
sadonyo gunuang pun ilang-lanyok. 

21 Ujan es nan gadang-gadang, nan 
satiyok titiaknyo sabarek limo puluah 
kilo, jatuah dari langik bi manimpo urang. 
Mako urang-urang tu bi mangutuak-i 
Allah, karano di bala bancano ujan es, 
nan manakuikkan tu. 

1 7 t Sasudah tu, salah surang 

dari katujuah malekaik, nan 
mamacikkan tujuah buwah cawan tu, 
datang kabake ambo sambia bakato, 
"Kamarilah, ambo ka manunjuakkan 
kabake angkau, baa ukunan nan ka 
ditarimo dek padusi jahek nan pajina tu, 
iyolah kota nan gadang tu, nan dibangun 
dakek batang-batang ayie. 

2 Rajo-rajo dunia babuwek cabul jo 
inyo, sarato urang-urang panguni bumi 
manjadi mabuak, dek karano maminun 
anggur pacabulannyo." 

3Sudah tu Roh Allah manguwasoi 
ambo, mako malekaik tu mambawok 
ambo ka padang gurun. Disinan ambo 
maliyek surang padusi, duduak di ateh 

sikua binatang nan sirah tuwo, sarato 
nan panuah batulihi jo namo-namo 
hinoan taradok Allah. Binatang tu 
mampunyoi tujuah kapalo, sarato jo 
sapuluah tanduak. 

4Padusi tu mamakai baju nan barono 
kulabu bungo taruang, sarato jo sirah 
tuwo, sarato mamakai sagalo pariyasan 
ameh jo parmato, sarato jo mutiara. Di 
tangannyo inyo mamacikkan sabuwah 
mangkuak ameh, nan panuah jo sagalo 
parkaro nan sangaik kumuah, nan lato, 
asie dari karajo cabulnyo. 

? Di kaniangnyo tatulih suatu namo nan 
mampunyoi arati nan rasiyo. Namo tu 
iyolah "Babel Nan Gadang, induak dari 
sagalo padusi nan pajina, sarato induak 
dari sagalo urang nan kurang aja di 
dunia." 

6 Sudah tu ambo maliyek, ruponyo 
padusi tu mabuak jo darah umaik 
Allah, sarato jo darah urang-urang nan 
dibunuah, dek karano satiya kapado Isa 
Almasih. Kutiko ambo maliyek padusi tu, 
ambo manjadi tacangang-cangang. 

7 Sudah tu malekaik tu bakato kabake 
ambo, "Baa mangko angkau tacangang- 
cangang? Eloklah ambo mabaritawukan 

kabake angkau rasiyo padusi tu, sarato 
jo rasiyo binatang nan diracaknyo, iyolah 
binatang nan mampunyoi tujuah kapalo, 
sarato sapuluah tanduak. 

8 Binatang tu dawulu panah iduik, tapi 
kiniko indak iduik lai. Inyo sabanta 
lai ka kaluwa dari jurang mauik, 
sudah tu payi manuju kabinasoan. 
Urang-urang nan iduik di bumi, nan 
namonyo indak tacataik, dalam Kitab 
Kahidupan sabalun dunie dijadikan, ka 
bi tacangang jikok maliyek binatang tu. 
Dek karano binatang tu dawulu panah 
iduik. Kiniko inyo indak iduik lai, tapi 
inyo ka mancogok baliak. 

? Dalam parkaro iko, paralu ado 
kabijaksanoan, sarato jo pangaratian. 
Tujuah kapalo tu iyolah tujuah bukik: 
iyolah bukik-bukik tampaik padusi tu 
duduak. Tujuah kapalo tu adolah tujuah 
rajo pulo: 

10 limo dari rajo-rajo tu, lah jatuah, nan 
surang layi mamarentah juwo lai, nan 
ciyek lai alun tibo. Jikok inyo tibo isuak, 
inyo musti mamarentah sabanta sajo. 

11 Binatang nan dawulu panah iduik, 
tapi kiniko indak iduik lai, adolah rajo 
nan kasalapan. Inyo adolah salah ciyek 

dari katujuah rajo tu juwo, nan kiniko 
sadang payi manuju kabinasoan. 

12 Sapuluah tanduak nan angkau liyek 
tu, iyolah sapuluah rajo nan alun muloi 
mamarentah. Tapi inyo ka di agiah 
kuwaso untuak mamarentah sabagai 
rajo, samo-samo jo binatang tu salamo 
sa jam. 

13 Kasapuluah rajo ko, kasadonyo 
mampunyoi tujuan nan samo; inyo 
kasadonyo manyarahkan kakuatan, 
sarato jo kakuwasoannyo kabake 
binatang tu. 

14 Kasadonyo rajo tu ka baparang 
malawan Anak Domba tu. Tapi, Anak 
Domba tu jo sagalo pangikuik-Nyo 
nan satiya, nan lah dipanggie-Nyo, 
sarato nan lah dipiliah-Nyo tu, ka bi 
mangalahkan rajo-rajo tu, dek karano 
Baliaulah Tuhan sagalo tuan, sarato Rajo 
sagalo rajo." 

15 Malekaik tu bakato pulo, "Ayie nan 
angkau liyek tu, tampaik padusi pajina 
tu duduak, iyolah sagalo banso, sagalo 
rakyaik, sagalo nagara, sarato jo sagalo 
bahaso. 

16 Sapuluah tanduak nan angkau liyek, 
sarato jo binatang tu, ka mambanci-i 

padusi pajina tu. Inyo ka ma ambiak 
sagalo sasuatu nan dimiliak-i dek padusi 
tu, sainggo padusi tu batilanjang. Inyo 
ka bi mamakan dagiang padusi tu sarato 
mambinasokannyo jo api. 

17 Dek karano Allah lah manggarakkan 
atinyo, untuak manjalankan rancana 
Allah. Allah mambuwek inyo tu supakaik, 
untuak manyarahkan kakuwasoannyo 
ka binatang tu, supayo binatang tu 
mamarentah, sampai tajadi apo nan 
dikatokan dek Allah. 

18 Padusi nan angkau liyek tu iyolah 
kota gadang, nan mamarentahi sagalo 
rajo di muko bumi." 

1 8 1 Sasudah tu ambo maliyek surang 

malekaik nan lain, turun dari 
sarugo. Inyo mampunyoi kakuwasoan 
nan gadang, jo kasumarak-annyo 
mambuwek kaciyek-annyo bumi manjadi 
tarang. 

2 Jo suwaro nan gadang, inyo basaru, 
"Lah jatuah! Babel gadang lah jatuah! 
Kiniko inyo manjadi tampaik setan- 
setan, sarato jo sagalo roh jahek. Di 
dalamnyo iduik sagalo macam buruang 
nan najih, sarato jo sagalo nan dijajok-i 
urang. 

3Dek karano sagalo banso, lah 
maminun anggur napasu karajo 
cabulnyo. Rajo-rajo dunia babuwek cabul 
jo inyo, urang-urang panggaleh di bumi 
bi manjadi kayo, dek napasunyo nan 
indak takandalikan tu." 

4Sudah tu ambo mandanga suwaro 
lain dari sarugo, bakato, "Kaluwalah, oih 
umaik Den! Kaluwalah dari dalamnyo! 
Janlah kalian ma ikuik-i doso-dosonyo, 
jan sato pulo manangguang ukunannyo! 

5Dek karano dosonyo batumpuak- 
tumpuak sampai ka langik, Allah takana 
jo karajo jahek urang tu. 

6 Pabuweklah kabake inyo, bakcando 
apo nan lah dipabuweknyo ka kalian: 
balehkanlah ka inyo duwo kali lipek, 
untuak satiyok apo nan lah inyo 
pabuwek ka kalian. Isilah mangkuaknyo, 
jo minunan nan duwo kali labiah kareh, 
daripado minunan nan disadiyokannyo 
untuak kalian. 

7 Agiahkanlah kabake inyo, sansaro 
jo ibo ati, nan samo banyaknyo jo 
kabasaran, sarato jo kamewahan, 
nan dibarikannyo ka dirinyo sandiri. 
Dek karano inyo taruih bakato kabake 
dirinyo, 'Aden ko ratu nan mamarentah! 

Aden indak marando doh; aden indak ka 
mangalami kasadiahan doh!' 

8 Dek karano parkaro itulah, mako 
dalam sahari sajo, inyo ka ditimpo bala 
bancano -- panyakik, kasadiahan, sarato 
jo kalaparan. Inyo ka di anguihkan jo 
api, dek karano, bakuwasolah Tuhan 
Allah nan mahakiminyo tu." 

9 Rajo-rajo dunia nan sato dalam sagalo 
karajo cabulnyo, nan sato jo napasu 
padusi tu, ka manangisi, sarato ka 
maratok-i kota tu, jikok inyo bi maliyek 
asok manggabubu, dari api nan ma 
anguihkannyo. 

10 Urang-urang tu ka tagak dari 
jauah, dek karano inyo takuik ka kanai 
sansaronyo. Inyo bi bakato, "Aduah, 
indak tangguang-tangguang cilakonyo, 
kota nan tamusaua ko -- kota Babel 
nan kuwaik! Dalam sajam sajo ukunan 
angkau lah dilansuangkan!" 

11 Urang-urang manggaleh di bumi pun 
bi manangih, sarato jo ba ibo ati, karano 
dek di padusi tu, dek karano, indak ado 
surang juwo lai urang nan mambali, 
barang-barang galehnyo. 

12 Indak ado nan mambali ameh, perak, 
parmato, sarato jo mutiaranyo, baitu 

pulo kain lenan, kain kulabu bungo 
taruang, kain suto, sarato jo kain sirah 
tuwo: sagalo macam kayu nan sulik 
tasuwo, barang-barang dari gadiang, 
sarato jo barang nan dari kayu nan 
maha-maha, barang dari timbago, dari 
basi, sarato jo dari pualam: 

13 kulik kayu manih, rampah-rampah, 
sitanggi, mur, sarato jo kumayan, anggur 
jo minyak, tapuang jo gandun: jawi jo 
domba, kudo jo bendi, budak-budak, 
malahan nyawo manusia pun indak ado 
nan ka mambali. 

14 Urang-urang panggaleh bakato 
kabake padusi tu, "Kasadonyo nan niyo 
nak angkau miliak-i, lah indak ado lai, 
sagalo kamewahan jo sagalo nan rancak, 
nan ado di angkau, lah ilang-lanyok. 
Indak ka basuwo di angkau lai!" 

15 Urang-urang panggaleh nan lah kayo, 
dek karano manggaleh di kota tu, ka 
tagak dari jauah, dek karano inyo bi 
takuik ka kanai sansaronyo. Inyo ka bi 
manangih ba ibo ati, 

16 mako inyo ka bi bakato, "Aduah, 
indak tangguang-tangguang cilakonyo 
kota nan tamusaua ko! Biasonyo inyo 
manganakkan pakaian lenan, kain 


WAHYU 18.17 — 20 68 


kulabu bungo taruang, sarato jo kain 
sirah tuwo; biasonyo inyo panuah jo 
pariyasan ameh, parmato, sarato jo 
mutiara! 

17 Tapi dalam maso sajam sajo, inyo 
lah ka ilangan sagalo arato-bandonyo 
tu!" Kasadonyo nangkodo, urang nan 
manumpang, sarato jo anak kapa, baitu 
pulo kasadonyo urang nan pancariannyo 
di lauik, bi tagak dari jauah. 

18 Sarato bi ma ariak, dikutiko inyo 
maliyek asok nan manggabubu dari 
api nan mambaka kota tu. Inyo bi ma 
ariakkan, "Indak ado doh kota lain, 
bakcando kota nan gadang ko!" 

19 Mako urang-urang tu bi manyerakkan 
abu di kapalonyo, sabagai tando inyo 
ba ibo ati, sudah tu bi manangih 
sarato jo mamakiak-makiak, "Aduah, 
indak tangguang-tangguang cilakonyo 
kota nan gadang ko! Arato-bandonyo, 
lah mambuwek sadonyo urang nan 
mampunyoi kapa-kapa nan di lauik, 
manjadi kayo! Tapi dalam maso sajam 
sajo, sagalo apo nan ado dinyo lah licin 
tandeh kasadonyo!" 

20 Oih sarugo, basukocitolah dek 
karano kota tu lah cayie! Oih umaik 

Allah, rasul-rasul, sarato jo nabi-nabi, 
basukocitolah! Dek karano Allah lah ma 
ukun inyo, sabagai pambalehkan ateh 
sagalo apo nan dipabuweknyo taradok 
kalian! 

21 Sasudah tu, surang malekaik nan 
kuwaik ma angkek sabuwah batu -- 
sagadang batu giliangan nan gadang -- 
sudah tu inyo baekan batu tu masuak 
lauik sambia bakato, "Bakcando ikolah 
caronyo kota Babel nan tamusaua tu, 
ka di ampehkan sakuwaik-kuwaiknyo, 
sainggo indak ka basuwo mayonyo lai. 

22 Bunyi musik dari pamain kucapi, dari 
sagalo tukang dendang, dari pamain 
suliang, sarato jo dari tukang ambuih 
tarumpik, indak ka tadanga lai di dalam 
angkau! Indak ka basuwo pulo doh 
disinan, surang pakarajo nan santiang, 
sarato suwaro batu panggiliangan pun 
indak ka tadanga lai. 

23 Urang indak ka maliyek lai cahayo 
lampu di dalam angkau, sarato indak 
pulo ka tadanga lai disinan, karamian 
alek pakawinan. Urang-urang panggaleh 
angkau, adolah urang-urang nan paliang 
takamuko di bumi, jo alemu capak-capak 

baruak angkau, angkau mangicuah 
sagalo banso di dunia!" 

24 Babel di ukun, dek karano di dalam 
kota tu lah tasuwo darah nabi-nabi, 
darah umaik Allah -- singkek curito darah 
kasadonyo urang nan lah dibunuah di 
muko bumi. 

19 1 Sasudah tu ambo mandanga 

sasuatu, bakcando suwaro 
gamuruah urang banyak dari sarugo, 
nan basaru-saru, "Pujilah Allah! Allah 
kito adolah Allah nan manyalamaikkan: 
Baliau Allah nan basa sarato bakuwaso! 

2 Caro Baliau ma ukun adie, sarato 
bijaksano! Baliau lah manjatuahkan 
ukunan kabake padusi nan sangaik 
pajina, nan marusak dunia jo karajo 
cabulnyo. Allah lah ma ukun padusi 
nan sangaik pajina tu, dek karano inyo 
mambunuah pisuruah-pisuruah Allah." 

3Sudah tu, suwaro urang nan banyak 
tu, basaru pulo baliak, "Pujilah Allah! 
Asok dari api nan ma anguihkan kota 
nan gadang tu, ka manggabubu taruih 
indak ado anti-antinyo!" 

4Mako kaduwo puluah ampek 
pamimpin, sarato jo ka ampek mukaluak 
nan di sakuliliang kurisi tu, tasungkua, 

sarato manyambah Allah nan duduak di 
ateh kurisi. Inyo bi mangatokan, "Amin! 
Pujilah Allah!" 

Sudah tu, tadanga bunyi suwaro dari 
kurisi tu nan bakato, "Pujilah Allah, oih 
kasadonyo pisuruah Allah, sarato jo 
kasadonyo urang -- gadang ketek -- nan 
manyambah Allah!" 

6 Sasudah tu ambo mandanga sasuatu, 
bakcando suwaro sakumpualan urang 
nan sangaik banyak: bunyinyo bakcando 
galombang lauik nan manggilo, 
bakcando guruah nan manggamuruah. 
Ambo mandanga urang-urang tu bi 
bakato, "Pujilah Allah! Dek karano, 
Tuhan Allah kito Nan Mahakuwaso tu 
kiniko mamarentah! 

7 Molah kito basukocito sarato bagadang 
ati: molah kito mamuji kabasaran-Nyo! 
Dek karano lah tibo masonyo ari 
panikahan Anak Domba tu, sarato anak 
daro-Nyo lah siyap untuak alek tu. 

8 Pakaian lenan nan bakilauan, 
lah dibarikan kabake inyo untuak 
ka dipakai." (Pakaian lenan tu adolah 
karajo-karajo nan baiak, nan dikarajokan 
dek umaik Allah.) 

9 Sudah tu malekaik tu bakato kabake 
ambo, "Tulihkanlah ko: 'Babahagialah 
urang nan diundang ka alek panikahan 
Anak Domba tu." Kudian malekaik tu 
mangatokan pulo, "Ikolah barito nan 
bana dari Allah." 

10 Ambo tasungkua di adok-an malekaik 
tu nak ka manyambahnyo, tapi inyo 
bakato kabake ambo, "Jan! Janlah 
disambah ambo, sambahlah Allah! Dek 
karano, ambo ko pun hanyo pisuruah, 
samo jo bakcando angkau, samo jo 
bakcando kasadonyo sudaro angkau, 
nan bapacik taguah kabake kabanaran 
nan dinyatokan dek Isa Almasih!" Dek 
karano, kabanaran nan dinyatokan 
dek Isa Almasih tu lah, nan ma ilhami 
kasadonyo nabi-nabi. 

1! Kudian ambo maliyek sarugo 
tabukak, sudah tu nampak sikua kudo 
putiah. Urang nan maracaknyo banamo 
Nan Satiya, sarato Nan Bana. Baliau adie 
dalam mamutuihkan ukunan, sarato adie 
pulo dalam ma adok-i paparangan. 

1? Mato-Nyo bakcando nyalo api, di 
kapalo-Nyo Baliau banyak mamakai 
mangkuto. Di diri Baliau tatulih 

suatu namo; hanyo Baliau sajo nan 
mangatawui namo tu. 

13Jubah nan dipakai dek Baliau lah 
barandamkan masuak darah. Nan Baliau 
dinamokan "Firman Allah". 

14 Pasukan sarugo maracak kudo 
putiah, sarato bapakaian lenan nan 
putiah barasiah, payi ma ikuik-i Baliau. 

15 Dari muluik Baliau kaluwa sabilah 
padang nan tajam, jo padang tu 
lah Baliau ka mangalahkan sagalo 
banso, Baliau ka mamarentahi urang- 
urang tu jo tungkek basi. Baliau ka 
marameh anggur, di dalam tampaik 
parameh anggur kabangihan Allah, Nan 
Mahakuwaso. 

16 Di jubah Baliau, sarato jo di pawo 
Baliau, tatulih namo nan bakcando iko, 
"Rajo sagalo rajo, Tuhan sagalo tuan." 

17 Sudah tu ambo maliyek, surang 
malekaik tagak di ateh matoari. Jo 
suwaro nan kuwaik inyo basaru kabake 
sadonyo buruang nan tabang di udaro, 
"Bi kamarilah bakumpua, untuak 
mahadiri alek gadang nan di adokan dek 
Allah! 

18 Kamarilah mamakan dagiang rajo- 
rajo, dagiang palimo-palimo, sarato 

jo dagiang pahlawan-pahlawan, bi 
kamarilah mamakan dagiang urang- 
urang nan maracak kudo, sarato jo 
dagiang kudonyo bagai, sarato jo 
dagiang kasadonyo umaik manusia, 
gadang ketek, budak sarato jo urang 
mardeka!" 

19 Kudian ambo maliyek binatang tu, 
sarato jo rajo-rajo bumi, sarato jo 
tantaranyo, bakumpua untuak baparang, 
malawan Baliau nan maracak kudo 
putiah tu, sarato jo tantara-Nyo pulo. 

20 Mako binatang tu tatangkok, samo- 
samo jo nabi palasu, nan lah mambuwek 
sagalo ka ajaiban di adok-an binatang tu. 
(Jo sagalo ka ajaiban tu lah, binatang tu 
mangicuahi urang-urang nan mampunyoi 
tando binatang tu, sarato jo urang-urang 
nan manyambah patuang binatang tu.) 
Sudah tu, binatang tu sarato jo nabi 
palasu tu bagai, dilompekkan iduik-iduik 
masuak lauiktan api, nan banyalo-nyalo 
jo balerang. 

21 Pasukannyo dibunuah jo padang, 
nan kaluwa dari muluik Urang nan 
maracak kudo putiah tu. Mako bi 
tibolah buruang-buruang, untuak ka 

manyantuang dagiang urang-urang nan 

dibunuah tu. 

20 t Sasudah tu, ambo maliyek 
surang malekaik turun dari 

sarugo. Di tangannyo inyo mamacik 

kunci jurang mauik, sarato jo sabuwah 

pilanggu nan gadang. 

2 Sudah tu inyo manangkok nago tu, si 
ula tuwo, -- iyolah Ubilih atau Setan tu -- 
sarato mampilangguinyo untuak saribu 
tawun lamonyo. 

3 Kudian malekaik tu ma ambuangkan 
nago tu masuak jurang mauik, sudah 
tu dikuncinyo sarato disegenyo jurang 
tu, supayo nago tu indak dapek lai 
mangicuah sagalo banso, sabalun abih 
maso nan saribu tawun tu. Sasudah tu 
inyo musti dilapehkan untuak wakatu 
nan indak bara lamo. 

4Sudah tu ambo maliyek babarapo 
buwah kurisi, urang-urang nan duduak 
di kurisi tu di agiah kuwaso untuak 
ma adieli. Ambo maliyek pulo jiwa- 
jiwa, urang-urang nan lah dikuduang 
kapalonyo, dek karano inyo lah mambari 
pangakuan tantang Isa Almasih, sarato 
malewakan pasan dari Allah. Urang- 
urang tu indak sato doh manyambah 

binatang, ataupun patuangnyo. Inyo pun 
indak panah pulo doh manarimo tando 
binatang tu, di kaniangnyo ataupun di 
tangannyo. Mako urang-urang tu bi iduik 
baliak, sarato mamarentah sabagai rajo, 
samo-samo jo Isa Almasih salamo saribu 
tawun. 

3Ikolah ronde partamu, urang-urang 
nan mati di iduikkan baliak. (Tapi 
urang-urang mati nan lainnyo, indak di 
iduikkan doh baliak salamo maso saribu 
tawun tu.) 

6 Babahagialah urang-urang nan lai 
sato di iduikkan baliak dironde nan 
partamu tu. Inyo patuik manjadi miliak 
Allah. Kamatian ronde nan kaduwo, 
indak bakuwaso taradok inyo. Inyo ka 
bi manjadi imam-imam Allah, sarato 
jo imam-imam Isa Almasih: inyo ka bi 
mamarentah sama-samo jo Baliau saribu 
tawun lamonyo. 

7 Baru lah abih maso nan saribu tawun 
tu, mako Ubilih ka dilapehkan dari 
pinjaronyo, 

Sinyo ka bi payi mangicuahi sagalo 
banso nan tasebar di muko bumi, iyolah 
Gog jo Magog. Ubilih mangumpuakan 
inyo tu untuak ka baparang, suatu 

bilangan nan sabana sambuah, sabanyak 
kasiak di lauik. 

2Mako inyo pun ka bi baserak di 
muko bumi, sudah tu inyo mangapuang 
pakemahan umaik Allah, sarato jo kota 
nan dikasiahi Allah. Tapi, api turun dari 
langik, untuak ka mambinasokannyo. 

10 Kudian ubilih nan mangicuahi 
urang-urang tu, dibaekan masuak 
lauiktan api nan babalerang. Di sinanlah 
tampaiknyo, binatang sarato jo nabi 
palasu tu dibuwang talabiah dawulu. 
Inyo ka bi di ajab siang jo malam, 
untuak salamo-lamonyo. 

11 Sasudah tu ambo maliyek sabuwah 
kurisi putiah, nan gadang, sarato jo 
Baliau nan duduak di atehnyo. Langik jo 
bumi ilang-lanyok dari adok-an Baliau, 
sainggo indak kaliyatan lai. 

12 Ambo maliyek urang-urang mati, 
gadang ketek, tagak di adok-an kurisi tu. 
Mako sagalo kitab pun dibukak. Sudah 
tu, sabuwah kitab nan lain dibukak 
pulo, iyolah Kitab Kahidupan. Kudian 
ukunan dijatuahkan kabake urang mati, 
sabandiang jo pabuatannyo, manuruik 
nan tacataik di dalam kitab-kitab tu. 

13 Sudah tu, lauik manyarahkan 
urang-urang mati, nan ado di dalamnyo. 
Mauik jo Alam Mauik pun manyarahkan 
urang-urang mati nan ado dinyo. 
Kasadonyo urang-urang mati tu dijatuahi 
ukunan nan sabandiang jo pabuatannyo. 

14 Kudian Mauik jo Alam Mauik, 
dibaekan masuak lauiktan api. (Lauiktan 
api ko adolah kamatian tahap nan 
kaduwo.) 

15 Urang-urang nan indak tatulih 
namonyo di Kitab Kahidupan, inyo 
dibuwang masuak lauiktan api. 

2 1 1 Sudah tu ambo maliyek langik 

nan baru, jo bumi nan baru. 
Langik nan partamu, jo bumi nan 
partamu pun lah ilang, lauik pun lah 
ilang-lanyok. 

2Mako ambo maliyek kota nan suci 
tu, iyolah Yerusalem nan baru, turun 
dari sarugo dari Allah. Kota tu lah 
disadiyokan, bakcando surang anak 
daro nan lah disegehi, untuak manamui 
marapulai. 

3 Sudah tu ambo mandanga suwaro dari 
kurisi tu, basaru jo suwaro nan kuwaik, 
"Kiniko tampaik tingga Allah adolah 
samo-samo jo manusia! Baliau iduik 

samo jo urang-urang tu, urang-urang tu 
ka manjadi umaik Baliau. Allah sandiri ka 
barado samo jo urang-urang tu, sarato 
manjadi Allah nyo. 

4Baliau ka manyeka sagalo ayie mato, 
dari mato urang-urang tu. Kamatian 
indak ka ado lai: kasadiahan, ratok- 
tangih, atau kasakiktan pun indak ka 
ado pulo lai. Sagalo parkaro nan lamo 
lah ilang-lanyok." 

“Sudah tu Baliau nan duduak di 
ateh kurisi tu bakato, "Kiniko Aden 
manjadikan sadonyo baru!" Baliau 
bakato pulo kabake ambo, "Tulihkanlah 
ko, dek karano kato-kato ko bana, sarato 
dapek dipicayoi." 

6 Sudah tu Baliau bakato, "Lah salasai! 
Adenlah nan partamu, Adenlah nan 
tarakir: Adenlah Tuhan dari Sajak 
Samulo sampai Ka Akienyo. Satiyok 
urang nan auih, ka Den agiah minun 
sacaro perai, dari tampaik asa ayie nan 
mambari iduik. 

7 Urang-urang nan manang, ka 
manarimo kasadonyo tu dari Den. Aden 
ka manjadi Allahnyo, nan inyo manjadi 
anak-Den. 

8Tapi urang nan pangacuik, nan 
pangkianaik, nan kurang aja, nan 
pambunuah, nan cabul, urang nan 
manaruah alemu capak-capak baruak, 
han panyambah barhalo, nan panduto, 
kasadonyo ka dibuwang masuak lauiktan 
api babalerang, nan banyalo-nyalo, 
iyolah kamatian tahap kaduwo." 

9 Surang di antaro katujuah malekaik, 
nan lah mamacik salah ciyek cawan, nan 
panuah jo katujuah bala bancano tarakir 
tu, datang kabake ambo sambia bakato, 
"Kamarilah! Ambo ka manunjuakkan 
kabake angkau Anak Daro, iyolah Anak 
Daro dari Anak Domba." 

10 Mako Roh Allah manguwasoi ambo, 
malekaik tu mambawok ambo ka puncak 
gunuang nan sangaik tinggi. Inyo 
manunjuakkan kabake ambo Yerusalem, 
kota nan suci tu, kota tu turun dari 
sarugo, dari Allah, 

1150 sumarak sarato jo kabasaran 
Allah. Kota tu bakilauan bakcando batu 
parmato, bakcando batu baiduri pandan 
nan janiah, saroman jo kristal. 

12 Tembok nan di sakuliliangnyo 
tinggi gadang, ado duwo baleh pintu 
kaporonyo, sarato nan dijago dek duwo 

baleh urang malekaik. Disatiyok pintu 
kaporonyo, tatulih namo-namo kaduwo 
baleh suku banso Israel. 

13 Ka satiyok arah, ma adok tigo buwah 
pintu kaporo, tigo ma adok ka matoari 
tabik, tigo ma adok ka ilie, tigo ma adok 
ka mudiak, tigo ma adok ka matoari 
tabanam. 

14Tembok kota tu, ditonggokkan di 
ateh duwo baleh batu sandi. Disatiyok 
batu sandi tu, tatulih namo kaduwo 
baleh urang rasul Anak Domba tu. 

15 Malekaik nan mangecek jo ambo tu, 
ado mampunyoi tungkek pa ukua dari 
ameh, untuak ma ukua kota tu, sarato 
untuak pa ukua pintu-pintu kaporonyo 
sarato jo temboknyo. 

16 Kota tu bantuaknyo basagi ampek 
-- panjangnyo samo jo lebanyo. Mako 
malekaik tu ma ukua kota tu, jo tungkek 
pa ukuanyo, tanyato panjangnyo 2400 
kilo: leba sarato jo tingginyo, samo 
bakcando panjangnyo. 

17 Kutiko malekaik tu ma ukua 
temboknyo, tanyato tinggi tembok tu 
saratuih ampek puluah ampek eto. 
Ukuaran nan dipakai dek malekaik 

tu, adolah ukuaran nan dipakai dek 
manusia. 

18 Tembok kota tu dibuwek dari batu 
baiduri pandan, sadangkan kotanyo 
dibuwek dari ameh tulen, janiah 
bakcando camin. 

19 Kasadonyo batu sandi kota tu, 
ba agiah ragi jo sagalo macam batu 
parmato. Batu sandi nan partamu 
dibuwek dari batu baiduri pandan, nan 
kaduwo dari batu nilam, nan katigo dari 
batu yakut, nan ka ampek dari batu 
jamrud, 

20 nan kalimo dari batu baiduri sepah, 
nan ka anam dari batu dalimo, nan 
katujuah dari batu ratna cimpako, nan ka 
salapan dari batu piruih, nan kasambilan 
dari batu topas, nan ka sapuluah dari 
batu krisopras, nan kasabaleh dari batu 
lazuardi, nan kaduwobaleh dari batu 
kacubuang. 

21 Kaduwo baleh pintu kaporonyo 
tu, dibuwek dari duwo baleh mutiara, 
satiyok pintu dibuwek dari ciyek mutiara. 
Labuah di kota tu dibuwek dari ameh 
tulen, janiah bakcando camin nan 
bakilek. 

22 Ambo indak ado doh manampak 
Rumah Allah di dalam kota tu, dek 
karano Rumah Allahnyo iyolah Tuhan 
sandiri, Allah Nan Mahakuwaso, sarato 
jo Anak Domba tu. 

23 Kota tu indak paralu doh ditarangi 
jo matoari atau jo bulan, dek karano 
kabasaran Allah manaranginyo, nan 
Anak Domba tu adolah lampunyo. 

24 Sagalo banso di dunia ka bajalan 
dalam cahayonyo, rajo-rajo pun ka bi 
mambawok arato-bandonyo ka dalam 
kota tu. 

25 Kasadonyo pintu kaporo kota tu, 
ka tabukak sapanjang ari: indak ka 
disawokkan bagai doh, dek karano 
disinan indak ado lai ari nan malam. 

26 Kabasaran, sarato jo arato-bando 
sagalo banso, ka dibawok ka dalam kota 
tu. 

27 Tapi, urang nan mangarajokan 
karajo-karajo nan manjajokkan, atau 
urang nan panduto -- singkeknyo curito, 
apo pun nan najih, sabana indak ka 
dapek doh masuak ka kota tu. Nan ka 
masuak hanyolah, urang nan namonyo 
layi tatulih di Kitab Kahidupan, iyolah 
kitab Anak Domba tu. 

22 t Malekaik tu manunjuakkan pulo 
kabake ambo, batang ayie, nan 
ayienyo mambari kahidupan. Batang 
ayie tu janiah bakilok-an, janiah nan 
sajaniah-janiahnyo, ma ilie dari kurisi 
Allah, sarato jo dari kurisi Anak Domba, 

2 di tangah-tangah jalan di kota tu. 

Di tapi batang ayie tu, di subalah- 
manyubalahnyo, ado batang kayu 
tampaik asa kahidupan, nan babuwah 
duwo baleh kali dalam satawun, iyolah 
sakali sabulan. Daunnyo di ambiak 
untuak mancegakkan sagalo banso. 

3Di dalam kota tu, indak ado ciyek 
juwo doh sasuatu nan kanai kutuak 
Allah. Kurisi Allah jo kurisi Anak Domba 
ka talatak di dalam kota tu. Pisuruah- 
pisuruah Baliau ka ba ibadaik kapado 
Baliau, 

4sarato ka maliyek roman muko Baliau. 
Namo Baliau ka disurekkan di kaniang 
pisuruah-pisuruah-Nyo tu. 

> Urang-urang tu indak ka mamaralukan 
lampu lai, atau cahayo matoari, dek 
karano malam indak ka ado lai, Tuhan 
Allah sandirilah nan ka manaranginyo. 
Mako urang-urang tu ka mamarentah 
sabagai rajo untuak salamo-lamonyo. 

6 Sudah tu malekaik tu bakato kabake 
ambo, "Sagalo kato-kato ko bana, 
sarato dapek dipicayoi. Tuhan Allah nan 
mambarikan Roh-Nyo kabake nabi-nabi, 
Baliau lah ma utuih malekaik-Nyo, 
untuak ma agiah tawu kabake pisuruah- 
pisuruah-Nyo, apo nan musti sugiro ka 
tajadi." 

7"Paratikanlah ko!" kecek Isa Almasih, 
"Ambo ka sugiro datang. Babahagialah 
urang nan layi mamatuahi kato-kato 
nubuat dalam kitab ko!" 

8 Ambo, si Yahya, lah mandanga sarato 
lah maliyek kasadonyo ko. Sasudah 
ambo salasai mandanga jo maliyeknyo, 
ambo tasungkua di adok-an malekaik, 
nan lah manunjuakkan kasadonyo tu 
kabake ambo, mako ambo bamukasuik 
nak ka manyambahnyo, 

9 tapi inyo bakato kabake ambo, "Jan! 
Jan disambah pulo ambo! Sambahlah 
Allah! Dek karano ambo ko hanyo 
pisuruah, saroman jo angkau, saroman 
pulo jo sudaro-sudaro angkau nan 
nabi-nabi, sarato jo kasadonyo urang 
nan layi mamatuahi, sagalo pasan-pasan 
dalam kitab ko!" 

10 Sudah tu inyo bakato pulo, "Janlah 
dirasiyokan, kato-kato nubuat nan 
di kitab ko, dek karano lah dakek 
wakatunyo, kasadonyo ko ka tajadi. 

11 Urang nan jahek, biyalah taruih 
babuwek jahek, urang nan najih, biyalah 
manajihkan dirinyo: urang nan layi 
manuruikti kamauan Allah, biyalah 
taruih manuruikti kamauan Allah, urang 
nan sangajo iduik untuak Allah, biyalah 
inyo taruih iduik sangajo untuak Allah." 

12 “Paratikanlah ko!" kecek Isa Almasih, 
"Indak lamo lai Ambo ka datang, sambia 
mambawok upah untuak pambaleh ka 
satiyok urang, sasuwai manuruik apo 
nan lah dipabuweknyo. 

13 Ambolah nan indak ba awa, Ambolah 
nan indak ba akie: Ambolah Tuhan dari 
sajak Samulo sampai ka Akienyo." 

14 Babahagialah urang nan manyasah 
jubahnyo sampai barasiah, sainggo 
urang-urang tu bahak, mamakan buwah 
dari batang kayu kahidupan, sarato 
bahak masuak ka dalam kota tu, malalui 
pintu kaporonyo. 

15 Tapi, urang-urang nan mangarajokan 
karajo-karajo nan buruak, nan 
mampagunokan alemu capak- 

capak baruak, urang-urang nan 
mangarajokan karajo-karajo nan cabul, 
nan mambunuah, nan manyambah 
barhalo, sarato jo urang-urang nan 
baduto, biya jo kato-kato ataupun 

jo pabuatan, kasadonyo urang tu, 
tampaiknyo diluwa kota tu. 

16 "Ambo, Isa Almasih, lah mangirin 
malekaik Ambo kabake angku-angku, 
supayo inyo ma agiah tawu sagalo 
parkaro ko, untuak kapantiangan 
jamaat-jamaat. Ambo ko katurunan 
Nabi Daud: Ambolah bintang timur nan 
tarang tu." 

17 Roh Allah sarato jo Anak Daro bakato, 
"Molah!" Satiyok urang nan mandanga 
ko musti pulo bakato, "Molah!" Siya nan 
auih, andaklah inyo datang! Siya nan 
ma inginkan, andaklah inyo ma ambiak 
ayie nan mambari kahidupan tu, sacaro 
perai. 

18 Kabake satiyok urang nan mandanga, 
kato-kato nubuat dalam kitab ko, ambo, 
si Yahya, ma agiah paringatan bakcando 
iko: jikok ado urang nan manukuak 
manambahkan sasuatu, di kato-kato 
nubuat ko, mako Allah ka manambahkan 

ukunan urang tu, jo sagalo bala bancano 
nan tatulih dalam kitab ko. 

19 Jikok ado urang nan mangurangi 
sasuatu, dari kato-kato nubuat ko, mako 
Allah ka mangurangi pulo bagiannyo, 
nan lah tatulih dalam kitab ko -- iyolah 
bagian dari batang kayu kahidupan, 
sarato jo bagian dari kota suci tu. 

20 Baliau nan manyampaikan kasadonyo 
barito ko bakato, "Batua, Ambo ka sugiro 
datang!" Amin! Datanglah, ya Tuhan Isa 
Almasih! 

21 Mudah-mudahan Tuhan Isa Almasih 
mambari barakaik-Nyo kabake sadonyo 
umaik Allah! 

